
1 twe'imo tuntu posisunju sanga ntotu'a Yesus 
Kristus, muli i Daud, to nipomuli Abraham: 

2 Abraham noana ka Ishak, Ishak noana ka 
Yakub, Yakub noana ka Yehuda bo sampesuwu- 
sampesuwuna, 3 Yehuda njambokona i Tamar 
noana ka i Peres bo i Zerah, Peres noana 
ka i Hezron, Hezron noana ka i Ram, “Ram 
noana ka Aminadab, Aminadab noana ka i 
Nahason, Nahason noana ka i Salmon, ? Salmon 
njambokona i Rahab noana ka i Boas, Boas 
njambokona i Rut noana ka Obed, Obed noana 
ka Isai, ? Isai noana ka Magau Daud, 

Magau Daud njambokona balu Uria noana 
ka i Salomo, ' Salomo noana ka i Rehabeam, 
Rehabeam noana ka Abia, Abia noana ka Asa, 

8 Asa noana ka Yosafat, Yosafat noana ka Yoram, 
Yoram noana ka Uzia, ? Uzia noana ka Yotam, 
Yotam noana ka Ahas, Ahas noana ka i Hizkia, 

10 Hizkia noana ka i Manasye, Manasye noana ka 
Amon, Amon noana ka Yosia, 1! Yosia noana ka 
Yekhonya bo sampesuwu-sampesuwuna namosu 
tempona to Yahudi nidagi bo nitajiaka mpaka ri 
tana Babel. 


MATIUS 1 2 


12 Sangga narata ri tana Babel, Yekhonya noana 
ka i Sealtiel, Sealtiel noana ka i Zerubabel, 
13 7erubabel noana ka Abihud, Abihud noana ka 
Elyakim, Elyakim noana ka Azur, 1? Azur noana ka 
i Zadok, Zadok noana ka Akhim, Akhim noana ka 
Eliud, 15 Eliud noana ka Eleazar, Eleazar noana ka 
i Matan, Matan noana ka Yakub, 18 Yakub noana 
ka Yusuf rongo i Maria, pade Maria to nangote 
Yesus to niuli Kristus. 

17 Jadi nggari Abraham sampe narata ri 
Magau Daud naria sampulu patantapi mulina. 
Pade nggari i Daud sampe ri tempo to Yahudi 
nitajiaka mpaka ri tana Babel naria wo'u sampulu 
patantapi mulina. Pade nggari tempo to Yahudi 
nitajiaka mpaka ri tana Babel sampe ri pesuwu 
Kristus naria wo'u sampulu patantapi mulina. 

18 jwe'imo tesa pesuwu Yesus Kristus. Indona 
i Maria notingea ante Yusuf. Tapi da'apa ira 
norongo natianamo i Maria nggari kuasa Nosa 
Nagasa nu Alatala. 19 Yusuf, tingeana etu, 
samba'a tau to nanoa rarana. Da'a nadota i'a 
mompakaeya i Maria ri ngayo ntau dea. Jadi 
patujuna mompakaopu potingea ira nggalino. 
20 Tempo Yusuf danompekiri patujuna etu i'a 
nangipi. Pade riara mpangipina etu i'a nanggita 
samba'a malaeka i Pue notesa ka i'a iwe'i: "Yusuf, 
muli i Daud, ne'e iko maeka mangala i Maria 
majadi rongomu, sabana ngana to nikatianana 

etu najadi nggari kuasa Nosa Nagasa nu Alatala. 
21 |'a kana mangote samba'a ngana langgai, pade 
kana mupoposanga I'a Yesus sabana I'amo to 
mompakasalama todeana nggari silaka ira." 

22 Ftu pura-pura najadi ala mompakadupa tesa i 
Pue to niboto nabina nggaolu iwe'i: 

23 "Samba'a randoo kana matiana pade 
mangote samba'a ngana langgai. Pade I'a kana 
rapoposanga Imanuel, to naria batuana 'Alatala 
nosanggani ante kita." 

24 Jadi sangga nembangupa Yusuf nipowianamo 
ewa to niparenta malaeka etu ka i'a. Nialanamo 
i Maria najadi rongona, ?? tapi ira da'a 
nosampaturu sampe i Maria nangote anana 
langgai etu. Sangga nesuwupa ngana etu Yusuf 
nompoposanga l'a Yesus. 

1 Yesus niote ri ngata Betlehem ri Bagia 

Yudea tempo Magau Herodes noparenta. 
Naopu etu naratamo tau-tau topande nanggita 
betu'e nggari sabingga kamataeona mpaka ri 
ngata Yerusalem, 2 pade nekutanamo ira, "Ri 
umbamo ngana to niote etu to majadi Magau nto 
Yahudi? Kami nanggita betu'e to nompakanoto 
pesuwuna nebulu ri pebuluna pade naratamo 
kami mombasomba I'a." 

3 Sangga nangepe tesa etu natekajamo Magau 
Herodes, pade wa'a wo'u pura-pura pue ngata 
Yerusalem. “Jadi Magau Herodes nompasiromu 

pura-pura balengga topanggeni agama bo 
guru-guru agama pade nipekutanana ka ira, "Ri 
umba ngata pesuwu Magau to Mompakasalama 
to nijanji Alatala?" 

> Nesonomo ira, "Ri ngata Betlehem ri Bagia 
Yudea, sabana naria tesa nitulisi nabi nggaolu 
iwe'i: 8 'Iko ngata Betlehem ri Bagia Yudea, 
iko da'a ntoto ngata to neliu nggakedi nggari 
ngata-ngata ri bagia Yudea. Sabana nggari 
ja'imu kana meumba samba'a topanggeniaka to 
manggeniaka todeaku Israel.'" 

7 Naopu etu Herodes nompokio nggalino tau- 
tau nggari kamataeona etu pade nipekutanana 
mpakabelo-belo tempo pebulu nu betu'e to 
nikita ira etu. 

8 Naopu etu nipakauna ira mpaka ri ngata 
Betlehem. Niulina ka ira, "Kalaumo komi mangelo 
ngana etu mpakabelo-belo. Pade ane rarata 
komi I'a, uli ka aku, ala aku wo'u mamala malau 
mombasomba l'a." 

3 Sangga nangepe tesa magau etu 
nanggaliwomo ira. Pade kitamo! Betu'e to 
nikita ira ri kamataeona nokolu ka ira sampe 
nenonto ri ntoto sapo to nipeto'o Ngana 
nggedi etu. 10 Tempo ira nanggita betu'e etu 
nadamba mpu'umo rara ira. 11 Sangga nesuapa 
ira rara njapo etu nikita iramo Ngana nggedi etu 
ante indona i Maria. Pade notimbakotumo ira 

nombasomba I'a. Naopu etu nibuka iramo peti 
pomboli mbara-mbara ira, pade nipesomba ira 
ka I'a pewai-pewai ira, etumo bulawa, bo rongele 
wongi to nasuli mpu'u olina to niuli kemenyan 
bo mur. 12 Naopu etu Alatala nompopanjani ka 
ira riara mpangipi ala ne'e manjili mpaka ri ja'i 
Magau Herodes. Jadi nanjilimo ira nantuki jala 
ntanina. 

13 Sangga nanggaliwopa tau-tau topande 
nanggita betu'e etu naratamo samba'a malaeka 
i Pue nompopokita korona ka Yusuf riara 
mpangipina pade nanguli, "Pembangumo, 
kenimo masalisa Ngana etu ante indona mpaka ri 
tana Masir. Peto'omo ri setu sampe aku marata 
motesa wo'u ka iko. Sabana Magau Herodes 
nopatuju mangelo mompatesi Ngana etu." 

14 jadi nembangumo Yusuf pade wengi etu 
wo'u nikenina Ngana etu ante indona nalau 
mpaka ri tana Masir. 2 Pade neto'omo ira ri 
setu sampe Magau Herodes namate. Ante iwetu 
nadupamo tesa i Pue to niboto nabi nggaolu 
iwe'i: "Aku nompokio Anaku ala I'a momai nggari 
tana Masir." 

16 Tempo nanotomo ka Magau Herodes 
i'a niakala tau-tau topande nanggita betu'e 
etu, narau mpu'umo rarana. Pade nipakauna 
tantarana malau mompatesi pura-pura ngana 
langgai noumuru rompae mpana'u ri ngata 

Betlehem bo bagia ri ntalilina. Umuru ngana to 
nipatesi etu nantuki kasaena pebulu betu'e to 
ninjanina nggari ja'i tau-tau topande nanggita 
betu'e etu. 17 Ante kajadia etu nadupamo tesa i 
Pue to niboto nabi Yeremia nggaolu iwe'i: 

18 "Ri ngata Rama natiepe suara notumangi 
bo nageo mpajea. Etumo i Rahel nantangi 
ana-anana. l'a da'a madota rapakawoe rarana 
sabana anana mana ria." 

19 Sangga namatepa Magau Herodes, naratamo 
samba'a malaeka i Pue ri tana Masir nompopokita 
korona ka Yusuf riara mpangipina. 20 Niulina, 
"Pembangumo, kenimo Ngana etu ante indona 
bo panjilimo komi mpaka ri tana Israel, sabana 
namatemo tau-tau to madota mompatesi l'a." 

21 Jadi nembangumo Yusuf pade nikeninamo 
Ngana etu ante indona nanjili mpaka ri tana 
Israel. 2? Tapi tempo i'a nangepe lele Arkhelaus, 
ana Magau Herodes nanjambei umana noparenta 
ri Bagia Yudea, naekamo rarana mapola ri setu. 
Naopu i'a nangepe popatora nggari ja'i Alatala 
riara mpangipina, nalaumo ira mpaka ri Bagia 
Galilea. 23 Pade neto'omo ira ri ngata to nosanga 
ka ngata Nazaret. Ante iwetu nadupamo tesa 
to niboto nabi-nabi nggaolu ewa Magau to 
Mompakasalama iwe'i: "l'a kana rauli tau to 
Nazaret." 

1 Tempo etu naratamo Yohanes Topediu 
3 nompatuduki ri karawa baina Bagia Yudea. 
2 Niulina, "Kajeamo komi nggari silakamu sabana 
namosumo tempona Alatala moparenta ri dunia 
ewa magau!" 

3 Yohanes etu tau to nipatuju riara tesa i Pue 
to niboto nabi Yesaya nggaolu iwe'i: "Naria 
samba'a tau nongare-ngare ri karawa baina 
iwe'i: Pakasadiamo jala ka i Pue! Pakanoa jala to 
ratukina!" 

4 Yohanes etu nompake pakea nggari wulu nu 
unta. l'a nosulepe kulimba pade panggonina 
nggaboro bo ue wani. ? Nadeamo tau narata ri 
ja'ina nggari ngata Yerusalem bo njumaongu 
Bagia Yudea bo pura-pura bagia namosu 
Binangga Yordan. ? Ira pura-pura nompangaku 
silaka ira pade nidiu Yohanes ri Binangga Yordan 
ewa tandaina najeamo ira nggari silaka ira. 

7 Tempo Yohanes nanggita nadea tau to Parisi 
bo tau-tau to Saduki narata radiu, niulina ka 

ira, "Komi topebagiu nasimbayu ewa ule! Isema 
nanguli komi mamala malai ala ne'e mawela 
pesuku Alatala to marata? Etu da'a nakono! 

8 Ane mpu'u-mpu'u komi najeamo nggari 
silakamu, popokitamo etu ante pokainggumu 
to nabelo. ? Ne'e rapekiri komi iwe'i: 'Kami e'i 
muli Abraham. Pesuku Alatala etu da'a rapawela 
ka kami.' Etu da'a wo'u nakono! Sabana kuuli 

ka komi, ane Alatala madota, watu-watu e'i 
mamala rapajadina muli Abraham. 10 We'i-we'i 
nasadiamo baliu rapotowo kayu sampe ri 
kale-kalena. Ane da'a ntoto ria wuana to nabelo, 
kayu etu kana ratowo pade ratajiaka riara apu. 

11 Aku e'i nombadiu komi ante ue ewa tandaina 
najeamo komi nggari silakamu. Tapi maliu aku 
kana marata samba'a to neliu nggakuasa nggari 
aku sampe nau aga manjoko sapatuna aku da'a 
masipato. I'a kana mombadiu komi ante Nosa 
Nagasa nu Alatala bo apu. 12 l'a nasimbayu 
ewa samba'a tau nombawaro pae. Nariamo 
tapi ri palena. l'a kana mombawaro pura-pura 
paena sampe magasa, pade pae to namonona 
kana rabolina riara logona. Tapi warana kana 
rapalabuna riara apu to da'a ria kapaya-payana." 

13 Tempo etu naratamo Yesus nggari Bagia 
Galilea mpaka ri Binangga Yordan ala radiu 
Yohanes. 14 Tapi Yohanes nompoara pomperapina 
etu. Niulina, "Kakonona akumo to masipato radiu 
Komi, da'a si Komi marata ri ja'iku ala radiu." 

15 Tapi nangulimo Yesus ka i'a, "Diumo Aku 
we'i-we'i, sabana ante iwetu kita mompowia 
pura-pura to nipodota Alatala." 

Nangepe etu nasitujumo Yohanes nombadiu 
Yesus. 18 Naopu nidiu nesoremo Yesus nggari 
ue. Pade ewa nisuka tempona etu wo'u langi 
natebea pade nikitana Nosa Nagasa nu Alatala 

nana'u ri ja'ina ewa samba'a tonji banggebodo. 
17 Pade nariamo suara nggari suruga nanguli, 
"E'imo Anaku to nipotoweku. I'amo to nikonoa 
raraku." 

1 Naopu etu Yesus nikeni Nosa Nagasa nu 

Alatala nantende mpaka ri karawa baina ala 
rapesoba Magau nu Seta. 2 Ri setu patampulu 
eo patampulu mbengi Yesus da'a nanggoni 
nuapa-nuapa. Naopu etu naoro mpu'umo ta'ina. 
3 Pade naratamo Magau nu Seta nompakamosu 
l'a ante nanguli, "Ane Iko mpu'u-mpu'u Ana nu 
Alatala pakaumo watu-watu e'i majadi roti." 

4 Tapi nesonomo Yesus, "Naria nitulisi riara 
Buku Nagasa iwe'i: Da'a aga nggari roti manusia 
mamala matuwu, tapi nggari pura-pura tesa to 
nitesa nu Alatala." 

5 Naopu etu Yesus nikeni Magau nu Seta mpaka 
ri ngata Yerusalem, ngata to nagasana etu, 
pade I'a nitu'una ri wumbu nu Sapo Mpepue. 

6 Pade niulina ka Yesus, "Ane Iko Ana nu Alatala, 
potingganawumo Iko nggari se'i mpaka ri tana. 
Iko da'a ria mokuya sabana naria nitulisi riara 
Buku Nagasa iwe'i: 'Pue Alatala kana mompakau 
malaeka-malaekana mombajagai iko. Ira kana 
mantinande iko ante pale ira, ala kadamu ne'e 
mawela watu." 

7 Tapi nesonomo Yesus ka i'a, "Naria wo'u 
nitulisi riara Buku Nagasa to nanguli iwe'i: 'Ne'e 
iko mombasoba Pue Alatalamu!"" 

8 Pade sangganipa Yesus nikeni Magau nu Seta 
mpaka ri bunggu bulu to nalanga mpu'u. Pade 
nipopokitana ka I'a pura-pura poparenta to naria 
riara dunia e'i ante mpengele-ngele kuasana. 

3 Pade niulina ka I'a, "Pura-pura etu kana kuwai 
ka Iko ane Iko mekadede mombasomba aku." 

10 Tapi nesonomo Yesus ka i'a, "E, Magau 
nu Seta, palaimo iko nggari se'i! Sabana naria 
nitulisi riara Buku Nagasa iwe'i: 'Iko kana 
mombasomba Pue Alatalamu. Aga I'amo to 
masipato mupepue.'" 

11 Nangepe etu nalaimo Magau nu Seta 
nompalasi Yesus, pade naratamo malaeka- 
malaeka i Pue nantulungi I'a. 12 Tempo Yesus 
nangepe lele Yohanes Topediu nitarunggu, 
natinggulimo I'a mpaka ri Bagia Galilea. 13 Narata 
ri setu nolinjamo I'a nggari ngata Nazaret nalau 
neto'o ri ngata Kapernaum ri wiwi Rano Galilea 
ri Bagia Zebulon bo Naftali. 14 Nipowiana iwetu 
ala madupamo tesa i Pue to niboto nabi Yesaya 
nggaolu iwe'i: 

15 "Tana Zebulon bo tana Naftali ri jala mpaka ri 
rano ri sambote Binangga Yordan, ri Bagia Galilea 
to nipeto'o tau-tau da'a to Yahudi. 18 Tau-tau to 
natuwu ri karumauna ri setu nanggita reme to 

nabetena. Ira to naeka-eka mamate niwanta nu 
rememo." 

17 Nompamula nggari tempo etu Yesus 
nompatolele ka tau-tau iwe'i: "Kajeamo nggari 
silaka komi, sabana namosumo tempona Alatala 
moparenta ri dunia ewa magau." 

18 Naria sanggani Yesus nolumako ri wiwi 
Rano Galilea. Ri setu l'a nanggita romba'a tau 
nosampesuwu, etumo i Simon to nidae i Petrus 
ante tua'ina Andreas. Tempo etu ira nantendeaka 
jala nompemala bau ri rano etu sabana ira 
topompemala bau. 19 Nangulimo Yesus ka ira, 
"Kamaimo, tukimo Aku pade Aku mompatuduki 
komi mangelo tau majadi topantuki Alatala." 

20 Nangepe etu kaliu-liu ira romba'a nompalasi 
jala ira ri setu pade nalau nantuki Yesus. 

21 Naopu etu napolamo Yesus sampe I'a nanggita 
romba'apa tau nosampesuwu, etumo Yakobus 
bo Yohanes ana-ana i Zebedeus. Tempo etu 

ira nompakabelo jala ira riara saongu sakaya 
mpasanggani-nggani ante uma ira i Zebedeus. 
Yesus nompokio ira romba'a mantuki l'a. 

22 Nangepe etu kaliu-liu ira nompalasi sakaya bo 
uma ira pade nalau nantuki Yesus. 

23 Nalaumo Yesus nompebutu ngata ri Bagia 
Galilea. Ri ngata-ngata etu l'a nompatuduki 
tau ri sapo mpodade nto Yahudi pade I'a 
nompatolele Kareba Belo to nanguli mana 

masaeka Alatala moparenta ri dunia ewa 
magau. Pade nipakabelona pura-pura tau to 
naju'a bo nalente. 2? Karebana natolele mpaka 
ri umba-umba ri Bagia Siria, sampe tau-tau 
nanggeni ka l'a pura-pura roana to nawela 
mpengele ju'a bo kasusana, tau-tau nipesua 
seta, tau-tau nadola, pade tau-tau napunggu. 
Pade Yesus nompakabelo ira pura-pura. 22 Nadea 
mpu'u tau to nantuki I'a. Naria ira nggari Bagia 
Galilea, Bagia Sampulu Ngata, ngata Yerusalem, 
Bagia Yudea pade naria ira nggari bagia sambote 
Binangga Yordan. 
1 Tempo Yesus nanggita tau dea etu, 

5 nantendemo I'a mpaka ri saongu bulu. 
Naopu I'a nekatoko ri setu naratamo topantuki- 
topantuki I'a ri ja'ina. ? Pade nompamulamo I'a 
nompatuduki ira. Niulina, 

3 "Nasana mpu'umo tau-tau aga netidombo 
ri ja'i Pue Alatala, sabana iramo to majadi 
todea riara Poparenta nu Alatala. 4Nasana 
mpu'umo tau-tau to nasusa rara, sabana iramo 
to rapakawoe rarana. ? Nasana mpu'umo tau-tau 
to naede rara, sabana iramo to mantarima 
pura-pura nuapa to nijanji Alatala. € Nasana 
mpu'umo tau-tau to mpu'u-mpu'u madota 
mowia dota Alatala, sabana iramo to rawai ka 
pompakule mowia to nipodota ira etu. ' Nasana 

mpu'umo tau-tau to naasi matana nanggita 
roana, sabana iramo to rapoasi mata nu Alatala. 

8 Nasana mpu'umo tau-tau to nagasa rarana, 
sabana iramo to manggita Alatala. ? Nasana 
mpu'umo tau-tau to nompoposinggabelo roana, 
sabana iramo to rauli ana-ana nu Alatala. 

10 Nasana mpu'umo tau-tau to rapandasa sabana 
madota mowia dota Alatala, sabana iramo 

to majadi todea riara Poparenta nu Alatala. 

11 Nasana mpu'umo komi ane komi rasalaraka 
ntau atau rapandasa bara rauli sinja'i ntau 
sabana komi topomparasaya Aku. 12 Iwetu wo'u 
nipowia ntotu'a ira ka nabi-nabi nggaolu. Jadi 
pakadambamo raramu ane etu majadi ri ja'imu 
sabana nadea mpu'u rasi to nipakasadia ka komi 
ri suruga. 

13 Komimo gara nu dunia. Tapi ane gara majadi 
nameli natantu da'a namala rapakapaga bali. 
Gara etu mana ria gunana, aga ratajiaka pade 
ralonggo-longgo ntau. 14 Komimo reme nu dunia. 
Ngata ri bunggu nu bulu da'a namala ratabuniaka. 
15 Iwetu wo'u da'a ria poindo nitunju ntau pade 
niladuna ante tonda. Tapi poindo etu kana 
rabolina ri kalangana sampe pura-pura tau 
raranjapo rawanta remena. 18 Iwetu wo'u reme 
to naria riara nta'i komi kana rapopokita ka tau 
ntanina ala ira mamala manggita pokainggumu 
to nabelona pade mantoiya Umamu ri suruga. 

17 Ne'e rapekiri komi Aku e'i narata 
mompakalipo Atura-atura agama bo pepatuduki 
nabi-nabi. Karataku e'i da'a mompakalipo 
Atura-atura bo pepatuduki etu, tapi aga 
mompakanoto batuana to nakonona. 18 Aku 
mpu'u-mpu'u notesa ka komi, ane damaria 
langi bo dunia, da'a ntoto maria sambela nggari 
Atura-atura etu malipo, nau aga saongu huruf to 
neliu nggakedi bara saongu titik. Pura-pura Atura 
etu kana madupa. 

19 Jadi isema-sema to nombaliunaka saongu 
parenta riara Atura-atura etu nau aga parenta 
to neliu nggakedina pade nompatuduki tau 
ntanina mompasiala pokaingguna etu, i'a kana 
majadi tau to neliu nggaede katuwuna riara 
Poparenta nu Alatala. Tapi isema-sema to 
natundu riara Atura-atura etu pade nompatuduki 
tau ntanina wo'u matundu riarana, tau etumo 
kana majadi tau to nalanga katuwuna riara 
Poparenta nu Alatala. 2? Sabana kuuli ka komi, 
ane pokainggumu da'a meliu ngganoa nggari 
pokainggu guru-guru agama bo tau-tau to Parisi 
natantumo komi da'a ntoto mamala majadi 
todea riara Poparenta nu Alatala. 

21 Natantu niepe komimo parenta to nitesa 
ka totu'ata nggaolu iwe'i: 'Ne'e mepatesi! 
Isema-sema mepatesi kana rasuku.' 22 Tapi 
kuuli ka komi, isema-sema narau rara ri ja'i 

sampesuwuna kana rasuku. Isema-sema nanguli 
sinja'i sampesuwuna kana rakeni ri ngayo 
Ntopolibu Bete Agama Yahudi. Pade isema-sema 
nanguli sampesuwuna todoyo kana ratajiaka 
riara apu naraka. 

23 Sabana etu ane tempo komi malau manggeni 
pesombamu ka Alatala ri meja mpesomba 
pade matitora komi ka sampesuwumu to 
naju'a rarana ri ja'imu, 2? palasi ntanimo ruru 
pesombamu etu ri ngayo meja mpesomba. Pade 
patinggulimo komi mpaka ri ja'ina mosinggabelo 
bali ante i'a. Ane maopupa etu kalaumo komi 
mombawai pesombamu ka Alatala. 2? Ane 
komi malau ratangara ri ja'i ntopotangara, 
komi kana masasinta mosinggabelo bali ante 
balimu ri santongo jala. Sabana ane komi da'a 
mosinggabelo ante i'a, natantumo balimu etu 
kana mompakasala komi ri ja'i ntopotangara, 
pade topotangara etu kana mombawai komi riara 
mpale polisi, pade polisi etu kana mombasuaraka 
komi riara tarunggu. 2? Aku mpu'u-mpu'u notesa 
ka komi, natantumo komi da'a ntoto mamala 
rakabasaka nggariara tarunggu etu ane pura-pura 
salamu da'a mubayari. 

27 Natantu niepe komi parenta nggaolu iwe'i: 
'Ne'e mogau sala ante tau da'a rongomu mboto.' 
28 Tapi kuuli ka komi isema-sema mombalele 
mata samba'a besi ante dota rara mogau sala 

ante i'a, natantumo tau etu nireke nombabualo 
besi etu riara pekirina. 29 Ane mata ngganamu 
manggeni komi mowia silaka, su'i tajiakamo 
matamu etu. Nabelopa saongu sipa nu koromu 
malipo pade njumaongu koromu ratajiaka riara 
naraka. 3? Pade ane pale ngganamu manggeni 
komi mowia silaka, tompo tajiakamo palemu etu. 
Nabelopa saongu sipa nu koromu malipo pade 
njumaongu koromu mesua riara naraka. 

31 Naria wo'u tesa nggaolu nanguli iwe'i: 'Isema- 
sema madota mombasompo rongona besi i'a 
kana mombawai ka rongona sura tala.' 3? Tapi 
kuuli ka komi, isema-sema to mombasompo 
rongona besi to da'a nogau sala ante langgai 
ntanina i'a nompowia rongona besi etu nireke 
nebualo ane i'a raporongo langgai ntanina. Pade 
tau to nomporongo besi to nisompomo, i'a wo'u 
nireke nebualo. 

33 Niepe komi parenta to nitesa ka totu'ata 
nggaolu iwe'i: 'Ne'e mompalewa janjimu, tapi 
paratamo janji to nitesamu ri ja'i Alatala ante 
netunda.' 34Tapi kuuli ka komi, ne'e ntoto 
metunda! Ne'e metunda ante manguli langi, 
sabana langi pekatoko nu Alatala. 3? Ne'e 
metunda ante manguli dunia, sabana dunia e'i 
polampi kada nu Alatala. Ne'e metunda ante 
manguli Yerusalem, sabana Yerusalem ngata nu 
Magau to Nakuasana. 3? Pade ne'e metunda 

ante manguli balenggamu mboto, sabana da'a 
nompakule komi mombabali wulu wo'omu nau 
aga sambalaa majadi mabula bara mawuri. 

37 Tapi ane makono ulimo 'iyo,' pade ane da'a 
makono, ulimo 'da'a.' Tesa to neliu nggari etu 
nopu'u nggari ja'i Magau nu Seta. 

38 Niepe komi parenta nggaolu iwe'i: 'Mata kana 
rasambei ante mata, ngisi kana rasambei ante 
ngisi.' 3? Tapi kuuli ka komi ne'e mombabalasi 
tau to nompowia kaja'ana ka komi. Tapi ane 
maria tau mombasapa kalimpi ngganamu, wai 
ka i'a wo'umo kalimpi njidimu. “0 Pade ane 
maria tau manggeni komi ri ja'i ntopotangara 
sabana madota mangala bajumu, wai ka i'a 
wo'umo buyamu. 41 Ane maria tau mompasu'u 
komi manggolo mbara-mbarana saongu kilo 
kakawaona, kolomo mbara-mbara etu rongu 
kilo. 42 Waimo ka tau to merapi ri ja'imu, pade 
ne'e mompoara tau to marata manginda nggari 
ja'imu.' 

43 "Niepe komi parenta nggaolu iwe'i: 
'Potowemo sanggamanusiamu pade porau 
raramo balimu.' #4 Tapi kuuli ka komi, potowemo 
balimu pade posambayamo ka tau-tau to 
mompandasa komi. 45 Sabana ante iwetu komi 
moinggu nasimbayu ewa Umamu ri suruga. l'a 
nompopebulu eo ka tau-tau naja'a bo tau-tau to 
nabelo. Pade I'a nompakadunggu uja ka tau-tau 

to nanoa pade ka tau-tau to nadenggona wo u. 
46 Ane komi aga mompotowe tau to nompotowe 
komi, natantumo Alatala da'a mombabalasi 
kabelomu etu. Sabana topomperapi balasitee 
wo'u noinggu ewa etu. 4” Pade ane komi aga 
najole ri ja'i roamu mboto, natantumo powiamu 
etu da'a neliu nggabelo nggari powia tau 
ntanina. Nau tau-tau da'a nangginjani Alatala 
wo'u noinggu iwetu! 48 Jadi komi kana moinggu 
mabelo pura nasimbayu ewa Umamu to naria 
riara suruga." 

1 "Toramo, ne'e komi mompowia ada-ada 

to nipakatantu riara Atura-atura agama ri 
ngayo ntau dea ala rakita ira. Sabana ane iwetu 
pokainggu komi, powiamu etu da'a ntoto rabalasi 
Umamu ri suruga. ? Jadi tempo komi mombawai 
doi petulungi ka tau nakasiasi, ne'e rapatolele 
powiamu etu ewa kabiasa ntau tumoni-moni 
nabelo rarana. Ira nombawai ka tau nakasiasi 
ri ngayo ntau dea riara sapo-sapo mpodade 
pade ri jala-jala rara ngata ala ratoiya ntau. Aku 
mpu'u-mpu'u notesa ka komi, nitarima iramo 
pura-pura balasi nu powia ira. 3 Tapi ane komi 
mombawai doi petulungi ka tau-tau nakasiasi 
waimo nggalino. Ne'e rapopanjani ka tau ntanina. 
Pade Umamu ri suruga to nanggita powiamu 
nggalino etu kana mombabalasi kabelomu etu." 
4(6:3) 

5 "Tempo komi mosambaya, ne'e moinggu ewa 
tau-tau tumoni-moni nabelo. Ira nompokono 
nenggore mosambaya riara sapo-sapo mpodade 
pade ri sidu-sidu nu jala jama ala rakita ntau 
dea. Aku mpu'u-mpu'u notesa ka komi, nitarima 
iramo pura-pura asele nu posambaya ira. ê Tapi 
ane komi mosambaya, pesuamo riara ntombimu 
pade pikumo pewobo. Posambayamo ka Umamu 
to da'a nikita. Pade Umamu to nanggita komi 
nosambaya nggalino kana mombabalasi komi. 

7 Pade tempo komi mosambaya ne'e 
mompakandate posambayamu ante mombasili- 
sili tesa nasimbayu ewa kabiasa ntau da'a 
nosinjani ante Alatala. Ira nompekiri ante 
mosambaya mandate posambaya ira ratarima 
Alatala. 3 Jadi ne'e mompasiala pokainggu ira 
etu! Sabana ninjani Umamu mamimo nuapa to 
niparaluumu da'apa komi merapi nggari ja'ina. 

3 Jadi posambayamo komi iwe'i: 'Uma kami 
to naria riara suruga, rabila kami sangamu. 

10 Karatamo Komi moparenta ri dunia e'i, 
kajadimo dotamu ri dunia nasimbayu ewa ri 
suruga. 11 Waimo ka kami panggoni butu-butu 
eona. 12 Pade ampungimo silaka kami ewa 
kami wo'u nombaampungi tau-tau nowia sala 
ri ja'i kami. 13 Ne'e rapakamba kami rapesoba, 
tapi kabasakamo kami nggari kuasa Magau nu 
Seta. [Sabana Komimo Magau to nabaraka bo 

nakuasa sampe ri kasae-saena. Amin!'] 14 Ane 
komi mombaampungi tau-tau to nompowia 
sala ri ja'imu, Umamu ri suruga wo'u kana 
mombaampungi silaka komi. 1? Tapi ane komi 
da'a mombaampungi tau-tau to nompowia 
sala ri ja' imu, Umamu ri suruga da'a wo'u 
mombaampungi silaka komi 

16 Ane komi mapuasa ne'e mompopokita 
lenje ewa tau nandasa ewa kabiasa ntau 
tumoni-moni nabelo. Ira tunggai nombabali 
lenje ira ala manoto ka tau ntanina ira napuasa. 
Aku mpu'u-mpu'u notesa ka komi, nirata iramo 
pura-pura balasi nggari powia ira etu. 1' Tapi ane 
komi mapuasa, pendo'umo bo salagamo wo'omu 
18 ala ne'e ranjani tau ntanina komi mapuasa, 
aga ranjani Umamu ri suruga to da'a nikita. 
l'amo to manggita powiamu nggalino etu pade 
mombabalasi komi. 

19 Ne'e komi mompasiromu kakalumana 
ka koromu mboto ri dunia e'i. Sabana 
kakalumanamu ri dunia namala rakoni saipa bara 
tagara, pade peto'o pomboli kakalumanamu 
mamala ragero bo kakalumanamu etu 
rapangangga ntau. 20 Agina komi mompasiromu 
kakalumana ka koromu mboto ri suruga. Sabana 
ri setu kakalumanamu da'a namala rakoni saipa 
bara tagara, pade peto'o pomboli kakalumanamu 
da'a namala ragero bo rapangangga ntau. 21 Jadi 

ne'e mompasiromu kakalumana ri dunia, sabana 
ri umba kakalumanamu ri setu wo'u pekirimu. 

22 Matamu nasimbayu ewa poindo nu koromu. 
Ane matamu mabelo, kana mareme sanggani 
njumaongu koromu. ?? Tapi ane matamu 
magawu, marumau sanggani njumaongu 
koromu. Jadi ane reme to naria riara nta'imu 
marumau, marumau mpu'u pura-pura 
katuwumu. 2? Da'a ria samba'a tau mamala 
majadi batua nggari romba'a madika. Sabana i'a 
kana magigi rarana ri ja'i madika to samba'ana 
pade mompotowe madika ntanina etu. Bara i'a 
kana mombabila madika to samba'ana pade 
momporau rara madika ntanina etu. Iwetu wo'u 
ane komi. Da'a mamala komi mepue sanggani ka 
Alatala bo manjarumaka mbara-mbara ri dunia 
e'i 

25 Sabana etu kuuli ka komi, ne'e makini-kini 
rara mompekiri katuwu komi, bara nuapa rakoni 
komi atau rainu komi. Ne'e makini-kini mompekiri 
koro komi mboto bara pakea nuapa rapake komi. 
Sabana to napokona riara nggatuwuta da'a 
aga panggoni bo pakea. 28 Kitamo tonji-tonji ri 
laerawa! Ira da'a notuja pae, da'a nokato bara 
nomboli pae riara logo. Tapi naupa iwetu Uma 
komi ri suruga nombawai ka ira panggoni. Pade 
riara mpanggita Alatala katuwu komi neliupa 
nggari tonji-tonji. 2? Da'a ria gunana komi makini 

rara. Da'a ria samba'a nggari tatongo komi 
to nompakule mantambai umuruna nau aga 
sambengi ante makini-kini rarana. 

28 Pade da'a wo'u naria gunana komi makini-kini 
mompekiri pakeamu. Kitamo bunga-bunga 
to natuwu ranggawoko. Bunga etu da'a 
nanggawia bara nantanu. 29 Tapi naupa iwetu 
kuuli ka komi, Magau Salomo to nakalumana 
mpu'u da'a ria pakeana to narambana ewa 
bunga-bunga etu! 3? Ane Alatala mompakaramba 
bunga-bunga ranggawoko to natuwu sampalai 
lau pade nipalabu riara apu, natantumo I'a kana 
mombawai ka komi pakea to niparaluu komi. 
Komi mpu'u-mpu'u tau to nakura pomparasaya! 

31 Jadi ne'e komi makini-kini ante manguli, 
'Nuapa rakonita, nuapa rainuta, bara pakea 
nuapa rapaketa?' 3? Pura-pura etu wo'u nielo 
tau-tau to da'a nomparasaya Alatala. Tapi 
pura-pura to niparaluu komi etu ninjani Umamu 
ri suruga. 33 Jadi pekoumo ruru ri ja'i Alatala 
pade tunggai mowia dotana pade pura-pura etu 
kana rapakagana ka komi. 34 Sabana etu ne'e 
makini-kini mompekiri bara nuapa majadi naile, 
sabana naile naria mboto kasusana. Kasusana eo 
e'i naganamo rapekirita eo e'i." 
1 "Ne'e komi sakedi-sakedi mompakasala tau 
7 ala ne'e komi rapakasala Alatala. 

2 Sabana iwenu komi mompakasala roamu 
iwetu wo'u Alatala mompakasala komi. Komi 
kana rabalasi nantuki potimba to nipake komi 
mboto ante tau ntanina. 3 Nokuya komi nanggita 
mpuli ri mata roamu, tapi baloti ri matamu 
mboto da'a ria nikitamu? 4 Iwenu komi nanguli ka 
roamu, 'Kamai kukaliaka mpuli nggari matamu,' 
tapi ri matamu mboto naria baloti? ? Komi aga 
nagasi nompakasala roamu! Kaliaka ntanimo 
ruru baloti nggari matamu mboto pade komi 
mamala manggita ante manoto ala manggaliaka 
mpuli nggari mata roamu! 

6 Ne'e rawai ka asu anu to nagasana ala ne'e 
ira megoli manggiki komi. Pade ne'e rawai ka 
wawu mutiara to nasuli olina ala ne'e ira aga 
mombalonggo-longgo bayangi. 7 Perapimo nggari 
ja'i Alatala pade komi kana rawai, elomo pade 
komi kana mombarata, tinggedemo pewobo 
pade pewobo kana rabea ka komi. 3 Sabana 
isema-sema merapi i'a kana rawai, isema-sema 
mopaelo i'a kana mombarata, pade isema-sema 
mantinggede pewobo, i'a kana rabea ka pewobo. 

3 Natantu da'a ria samba'a uma nggari tatongo 
komi to mombawai watu ka anana ane i'a merapi 
roti! 10 Pade da'a wo'u naria uma to mombawai 
ule ka anana ane i'a merapi bau. 1! Naupa komi 
tau to naja'a ninjani komi mombawai nuapa to 
nabelona ka ana-ana komi mboto. Ne'epa rauli 

Uma komi ri suruga. Natantumo l'a wo'u kana 
mombawai anu nabelo ka isema-sema merapi ri 
ja'ina. 12 Jadi nuapa-nuapa to mupodota rapowia 
ntau ka komi, iwetu wo'u komi mowia ri ja'i ira. 
Sabana parenta etumo isi to napokona nggari 
njumaongu Atura-atura i Musa bo pepatuduki nu 
nabi-nabi nggaolu. 

13 Pesuamo ri pewobo to napii, sabana pewobo 
bo jala mpaka ri naraka naluo, pade nadea wo'u 
tau to nantuki ri setu. 14 Tapi napiimo pewobo bo 
jala mombarata katuwua mabelo, pade sakedi 
lau tau to nombaratana. 

15 Komi kana mainga ri ja'i nabi-nabi topodawa. 
Ira narata ri ja'i komi notimoni-moni nalusu 
rarana ewa bimba, tapi kakonona riara nta'i ira 
naja'a mpu'u ewa asulako to nasoana. 1? Nggari 
pokainggu ira komi mamala mangginjani isema 
nabi topodawa. Natantu lemo ntasi da'a nowua 
lonja, pade walaa winti manu da'a nowua ntimu. 
17 (wetu wo'u kayu to nabelona kana mowua 
mabelo, tapi kayu da'a nabelo da'a wo'u mowua 
mabelo. 18 Da'a ria kayu to nabelona to da'a 
nowua nabelo. Pade da'a wo'u naria kayu da'a 
nabelo to nowua nabelo. 19 Butu-butu kayu to 
da'a nowua nabelo kana ratowo pade ratajiaka 
riara apu. 20 Jadi iwetu wo'u ante nabi-nabi 
topodawa. Ira manoto ranjani komi nggari 
pokainggu ira. 

21 Da'a pura-pura tau to nekakai ka Aku 'Pue, 
Pue,' mamala majadi todea riara Poparenta nu 
Alatala, aga tau to nompowia dota nu Umaku 
ri suruga. 2? Ri kaopu nu dunia banepiana 
kana madea tau manguli ka Aku, 'Pue, Pue, 
kami nompasimbayu tesamu ka tau ntanina 
riara sangamu, pade riara sangamu wo'u kami 
nompopalai seta-seta nggari ja'i ntau. Pade 
nadeamo kabaraka to nipowia kami riara 
sangamu.' 2 Tapi Aku kana mombasono ira iwe'i: 
'Da'a ninjaniku komi! Palaimo nggari se'i, komi to 
nompowia kaja'ana!' 

24 Jadi isema-sema to nangepe tesaku pade 
nantuki tesa etu i'amo nasimbayu ewa tau 
to nanoto to nompowia sapona ri bunggu 
watu to narosona. ?? Sangga naratapa uja, 
nanggabuntumo ue pade sapo etu niburu mpoiri 
naramboso. Tapi da'a ria mokuya-kuya sapo etu 
sabana nipowia ri bunggu watu to narosona. 

26 Tapi isema-sema to nangepe tesaku pade da'a 
nantuki tesa etu, i'amo nasimbayu ewa tau to 
nadoyona to nompowia sapona ri bunggu bone. 
27 Sangga naratapa uja, nanggabuntumo ue 
pade sapo etu niburu mpoiri naramboso. Pade 
nadunggamo sapo etu sampe nagero puramo." 

28 Sangga naopupa Yesus nompatuduki etu 
pura-pura ka todea, nasumara mpu'umo ira, 


MATIUS 7-8 26 


29 sabana akalana nopaguru nakuasa mpu'u, da'a 
ewa guru-guru agama ira. 

1 Sangga notuapa Yesus nggari bunggu nu 
8 bulu, nadeamo tau nantuki I'a. ? Tempo etu 
naratamo samba'a tau naju'a bete notimbakotu 
nombasomba Yesus, pade niulina, "Pue, ane 
Komi madota, Komi mamala mompakabelo 
ju'aku e'i." 

3 Nangepe etu Yesus nangojo palena nanjoko 
tau etu ante nanguli, "Aku madota. Nabelomo 
ju'amu!" 

Pade kaliu-liu nabelomo ju'a ntau etu. “Pade 
nangulimo Yesus ka i'a, "Tora-tora, ne'e mutesa 
ka isema-sema nuapa to najadi ri ja'imu. 

Tapi kalaumo komi mompopokita koromu 

ka topanggeni agama ala rakitana nabelomo 
ju'amu. Pade waimo ka Alatala pesomba ewa 
to niparenta i Musa ala mompopokita ka tau 
pura-pura nabelomo ju'amu." 

5 Tempo Yesus nesua ri ngata Kapernaum 
naratamo samba'a balengga tantara Roma 
mpaka ri ja'ina. l'a nerapi ante mpu'u-mpu'u 
rarana ka Yesus, 

6 "Pue, batuaku naju'a ntomo ri sapoku ria. 
l'a aga naturu ri setu sabana napunggu, pade 
nandasa mpu'u niepena." 

7 Nangulimo Yesus ka i'a, "Aku malau 
mompakabelo i'a." 

8 Tapi nangulimo balengga tantara etu, "Uma, 
aku e'i da'a masipato mantarima Komi riara 
njapoku. Aga ulimo sambela rombela pade 
batuaku etu kana mabelo. ? Ninjaniku etu 
sabana aku wo'u samba'a tau to natundu ri 
ja'i balenggaku. Pade naria anabua-anabuaku 
to natundu ri ja'iku wo'u. Ane aku manguli ka 
samba'a anabuaku, 'Kalaumo,' i'a kana malau. 
Pade ane aku manguli ka anabuaku ntanina, 
'Kamaimo ri se'i,' i'a kana momai. Pade ane aku 
manguli ka batuaku, 'Powiamo etu,' i'a kana 
mowia etu." 

10 Sangga nangepe tesa etu nasumaramo Yesus, 
pade niulina ka tau dea to nantuki I'a, "Aku 
mpu'u-mpu'u notesa ka komi, nau ri ja'i ntau to 
Yahudi da'a ria sanggani nirataku pomparasaya 
ntau to naroso ewa pomparasaya ntau e'i! 

11 Kuuli ka komi, tempo banepia madea tau 
da'a to Yahudi kana majadi todea nu Alatala. Ira 
marata nggari sabingga kamataeona bo kasolona 
pade mekatoko manggoni madamba-damba 
mpasanggani-nggani ante Abraham, Ishak bo 
Yakub riara Poparenta nu Alatala. 12 Tapi tau-tau 
to Yahudi mboto to masipato majadi todea 
riara Poparenta nu Alatala da'a mamala. Ira 
aga ratajiaka ri karumauna makawao nggari 
ja'i Alatala, pade ri setu ira aga mageo-geo bo 
mosinggiki baga ante kasusa rara." 

13 pade nangulimo Yesus ka balengga tantara 
etu, "Panjilimo. Nuapa to niparasayamu etu kana 
majadi." 

Pade ri tempo etu wo'u nabelomo ju'a nu 
batuana. 14 Naopu etu nalaumo Yesus mpaka ri 
sapo i Petrus. Ri setu nikitana matu'a besi i Petrus 
aga noturu sabana naju'a pane. 1? Nanggita etu 
Yesus nanjoko pale nu besi etu pade kaliu-liu 
nabelomo ju'ana. Naopu etu nembangumo besi 
etu nalau nangala panggoni nikenina ka Yesus. 
16 Sangga nangguwiapa naratamo tau nanggeni 
roa ira to nipesua seta mpaka ri ja'i Yesus. Ante 
nanguli sambela I'a nompopalai seta-seta nggari 
ja'i ntau. Pade pura-pura tau to naju'ana wo'u 
nipakabelona. 17 Etu najadi ala madupamo tesa 
Alatala to niboto nabi Yesaya nggaolu iwe'i: 
"l'amo to nanggolo kasusata bo nompakabelo 
ju'a-ju'ata." 

18 Naria saeo nadea tau nantalili Yesus. Nanggita 
etu nangulimo I'a ka anaguruna, "Kamaimo kita 
mpaka ri sambote rano." 19 Tempo etu naria 
samba'a guru agama to narata to ja'i Yesus ante 
nanguli, "Guru, ri umba-umba rakalau Komi aku 
kana mantuki Komi." 

20 Nangulimo Yesus ka i'a, "Asulako naria bolona 
rapaturuna bo tonji naria jumuna, tapi Aku, Ana 
nu Manusia da'a ria peto'o kupaturu." 

21 Naopu etu nangulimo samba'a topantuki I'a 
ntanina, "Pue, paloga ntanimo ruru aku manjili 
mombatana umaku. Naopu etu pade aku momai 
mantuki Komi." 

22 Tapi nangulimo Yesus ka i'a, "Tukimo Aku! 
Waikamo tau-tau namate mombatana tau to 
namatena." 

23 Naopu etu Yesus nesawi sakaya mpasanggani- 
nggani ante anaguruna, pade nalaimo ira 
nosakaya. 24 Tempo ira nosakaya sampegoli 
naratamo poiri naramboso nompakabete 
balumba ri rano sampe sakaya ira nibungu nu 
balumba. Tapi tempo etu Yesus naturu nalumpi. 
25 Jadi nalaumo anaguruna nombalike I'a ante 
nanguli, "Pue, tulungimo! Mamatemo kita!" 

26 Nangulimo Yesus ka ira, "Nokuya komi naeka? 
Komi tanu tau to nakura pomparasaya!" 

Naopu etu nekanggoremo l'a pade nanguli, 
"Poiri ante balumba, penontomo!" 

Pade kaliu-liu naoto puramo rano etu. 

27 Nanggita kajadia etu nasumara puramo 
anaguruna sampe ira nanguli, "Isema tanu 
kakonona tau e'i sampe poiri bo balumba 
natundu ri ja'ina?" 

28 Naopu etu naratamo ira ri sambote rano ri 
bagia nto Gadara. Naratapa ira ri setu nesuwumo 
romba'a tau nggari tatongo dayo-dayo nosintomu 
ka Yesus. Ira romba'a etu nipesua seta. Nagila 

mpu'umo ira sampe da'a ria tau nabia moliu 

ri setu. 22 Nongare-ngaremo ira romba'a, "O, 
Ana nu Alatala! Nuapa urusamu ante kami, mai 
mompandasa kami nau da'apa tempona?" 

30 Da'a nakawao nggari setu nadea wawu 
nangelo panggonina. 3! Jadi seta-seta to nesua 
riara ntau romba'a etu nerapi ka Yesus, "Ane 
Komi mompopalai kami nggari ja'i ntau e'i, 
palogamo kami mesua ri ja'i wawu-wawu etu!" 

32 Nangulimo Yesus ka seta-seta etu, "Palaimo!" 

Jadi nesuwumo seta-seta nggari ja'i ntau 
romba'a etu pade nolinja nesua ri ja'i nu 
wawu-wawu. Iwetu nipesua seta-seta nangowa 
puramo wawu etu notingganawu nggari wiwi 
bingge mpaka riara rano sampe namate natala 
riara rano. 23 Sangga nanggita kajadia etu nalaimo 
tau-tau topanggatono wawu mpaka riara ngata. 
Pade nitesa ira puramo nuapa to najadi ri ja'i 
wawu ira bo ri ja'i ntau romba'a to nipesua seta 
pane'a. 34 Nangepe etu nalaumo pura-pura pue 
ngata mosirata ka Yesus. Sangga naratapa ri ja'i 
Yesus nerapimo ira ante mpu'u-mpu'u rara ala l'a 
mompalasi bagia ira etu. 

1 Naopu etu nesawi sakayamo Yesus nanjili 
mpaka ri sambote rano sampe narata ri ngata 
to nipeto'ona. 

2 Ri setu naratamo bara sakuya mba'a tau 
nombakowa roa ira to napunggu naturu ri ompa 

paturuna mpaka ri ja'i Yesus. Sangga nanggita 
karoso nu pomparasaya ira, nangulimo Yesus 
ka topunggu etu, "Anaku, pakaroso raramu. 
Silaka-silakamu niampungimo." 

3 Nangepe tesa Yesus etu bara sakuya mba'a 
guru agama ri setu nompekiri riara nta'i ira, "Tau 
e'i nompakakedi Alatala!" 

4 Tapi ninjani Yesusmo pompekiri ira. Etu sampe 
l'a nanguli ka ira, "Nokuya komi nompekiri naja'a 
iwetu riara nta'imu? ? Umba to neliu nggamuda 
rauli, 'Silakamu niampungimo,' atau manguli, 
'Pekanggore pade polumakomo?' Natantu neliu 
nggamuda manguli, 'Silakamu niampungimo.' 

6 Tapi Aku mompopokita ka komi Aku, Ana nu 
Manusia nakuasa mombaampungi silaka-silaka 
manusia ri dunia e'i." 

Pade nangulimo I'a ka topunggu etu, 
"Pekanggoremo! Onggotaka ompa paturumu 
pade patinggulimo!" 

7 Nangepe etu nekanggoremo topunggu etu, 
pade nanjilimo i'a mpaka ri sapona mboto. 

8 Nanggita kajadia etu naekamo rara ntau 

dea ri setu. Pade ira nantoiya Alatala sabana 

l'a nombawai kuasa to nabetena ewa etu ka 
manusia. ? Naopu etu nalaimo Yesus nggari setu. 
Tempo I'a noliu ri ngata etu nikitana samba'a 
topomperapi balasitee nekatoko riara kantorona. 

Sangana i Matius. Nangulimo Yesus ka i'a, 
"Kamaimo, tukimo Aku!" 

Nangepe etu nekanggoremo Matius pade 
nalaumo i'a nantuki Yesus. 

10 Naopu etu Yesus ante anaguruna nalau 
nanggoni ri sapo i Matius. Pade ri setu nadea 
wo'u topomperapi balasitee bo tau-tau ntanina 
to nasilaka nasiromu nanggoni mpasanggani 
ante ira. 1! Sangga nanggita etu nangulimo bara 
sakuya mba'a tau to Parisi ka anaguru Yesus, 
"Nokuya gurumu nanggoni mpasanggani-nggani 
ante topomperapi balasitee bo tau-tau to 
nasilaka?" 

12 Tesa ira etu niepe Yesus. Jadi niulina ka ira, 
"Da'a tau to naroso korona paraluu rapakuli 
dokutoro, aga tau to naju'ana. 13 Kau pegurumo 
batua nu tesa Alatala to nanguli iwe'i: 'To 
nipodotaku ala komi maasi mata ri ja'i tau 
ntanina. Da'a nipodotaku binata-binata rakeni 
rasambale ka Aku.' Sabana patuju karataku 
ri dunia e'i da'a mompokio tau-tau to nanoa 
rarana, tapi ala mompokio tau-tau nasilaka." 

14 Naliu etu naratamo bara sakuya mba'a 
topantuki Yohanes Topediu mpaka ri ja'i Yesus. 
Nekutanamo ira ka I'a, "Kami bo tau-tau to 
Parisi naoso napuasa nantuki ada-ada agamata. 
Nokuya anaguru Komi da'a napuasa?" 

15 Nesonomo Yesus ka ira ante porapa 
iwe'i: "Masipato torata mapuasa bo masusa 
rara ri posusa mponika tempo boti langgai 
danosanggani ante ira? Natantumo da'a! Tapi 
kana marata tempona boti langgai raala nggari 
ja'i ira. Tempo etu pade ira mapuasa." 

16 Nanguli wo'umo Yesus, "Da'a ria samba'a tau 
nombatampala baju to narantana ante tampala 
kae to nabouna. Sabana tampala kae to nabouna 
etu kana mosimpakuru mompakaseri baju to 
narantana etu sampe mantambai kaja'ana seri 
nu baju etu. 17 Iwetu wo'u ante ue anggur. Da'a 
ria samba'a tau nombaisi ue anggur to nabouna 
riara pombolina to nasae. Sabana ane iwetu ue 
anggur to nabouna kana morende mompakaposo 
pombolina etu sampe masowe wetumo ue 
anggur pade marugi pombolina. Ue anggur to 
nabouna kana raisi riara pomboli to nabouna 
wo'u. Ante iwetu pura-pura kana mabelo, 
nabeloka ue anggur, nabeloka pombolina." 

18 Tempo Yesus danotesa, naratamo samba'a 
topanggeniaka ri sapo mpodade nto Yahudi. 
Nekadedemo i'a ri ngayo Yesus ante nanguli, 
"Anaku besi lako-lakopa namate. Tapi kamaimo 
mpaka ri sapoku, dikamo palemu ri korona pade 
i'a kana matuwu bali." 

19 Nangepe etu nekanggoremo Yesus nalau 
nantuki tau etu. Pade anaguruna wo'u nantuki l'a. 

20 Ri tatongo jala naria samba'a besi to sampulu 
rompaemo nangote lei. l'a nompakamosu Yesus 
nggari talikuna pade nikabena tampa nu baju 
Yesus, 21 sabana nipekirina, "Nau aga bajuna 
kukabe kana mabelomo ju'aku." 

22 Tempona etu Yesus nompeili nanggita besi 
etu. Pade niulina ka i'a, "Anaku, pakaroso raramu. 
Sabana iko nomparasaya Aku, nabelomo ju'amu." 

Pade tempo etu wo'u nabelomo ju'a nu besi 
etu. 

23 Naopu etu napolamo Yesus mpaka ri sapo 
topanggeniaka ri sapo mpodade pane'a. Narata 
ri setu nikitana tau nantawui sasuli bo tau 
dea nakanano. 24 Niulina ka ira, "Palaimo komi 
pura-pura! Ngana besi etu da'a namate. l'a aga 
napisi." 

Nangepe tesa etu, ira aga nompongiri-ngiri 
Yesus. 22 Tapi naopu ira pura-pura nipopalaina, 
nesuamo Yesus ri ja'i ngana besi, nisokona 
palena pade kaliu-liu natuwu balimo i'a. 2? Naopu 
etu natolelemo kareba kajadia etu sampe ri 
njumaongu ngata ri bagia etu. ?” Tempona Yesus 
nompapola polumakona nggari setu ri tatongo 
jala naria romba'a toburo nantuki I'a ante 
nongare-ngare, "Muli i Daud! Potowemo kami!" 

28 Tempo Yesus nesua riara saongu sapo, nesua 
wo'umo toburo romba'a etu nompakamosu l'a. 

Pade nekutanamo l'a ka ira, "Niparasaya komi 
Aku nakuasa mompakabelo matamu?" 

Nesono ira, "Niparasaya kami, Pue." 

29 Naopu etu Yesus nanggabe mata ira ante 
nanguli, "Majadimo nantuki nuapa to niparasaya 
komi!" 

30 Kaliu-liu nabelomo mata ira romba'a. Pade 
Yesus nantagi ira ante mpu'u-mpu'u. Niulina, 
"Ne'e ntoto ratesa ka tau-tau ntanina nuapa to 
najadi ri ja'imu etu." 

31 Tapi sangga nalaipa nggari setu ira 
nompatolele kareba Yesus ri njumaongu bagia 
etu. 22 Sangga nalaipa romba'a toburo pane'a, 
naria wo'umo samba'a tau nikeni mpaka ri ja'i 
Yesus. Tau etu nabobomo sabana nipesua seta. 
33 Jadi tempo seta etu nipopalai Yesus nggari 
ja'ina nasowamo i'a notesa. Nanggita kajadia etu 
nasumara mpu'umo todea sampe ira nanguli, 
"Kajadia ewa etu da'apa sanggani nikita ntau ri 
tana Israel e'i." 

34 Tapi nangulimo tau-tau to Parisi ri setu, "A, 
tau e'i aga nompopalai seta ante kuasa nggari ja'i 
Magau nu Seta mboto!" 

35 Naopu etu nalaumo Yesus nompebutu 
ngata. I'a nopaguru ri sapo-sapo mpodade 
ira bo nompatolele Kareba Belo to nanguli 
iwenumo ane Alatala moparenta ri dunia. 

Pade nipakabelona pura-pura tau to naju'a bo 

nalente korona. 3? Tempo I'a nanggita todea, 
naasi mpu'umo matana, sabana nandasamo 
ira pade da'a ria tau nantulungi ira ewa 
bimba da'a ria topoewuna. 3” Pade nangulimo 
Yesus ka anaguruna, "Nadeamo tau nasadia 
mantarima Kareba Belo. Ira nasimbayu ewa 
pae to natasamo, namalamo rakato. Tapi tau 
topokato da'a nadeaka. 33 Sabana etu komi kana 
merapi ka Pue ntinalu etu ala l'a mompakau tau 
malau mokato." 

1 Yesus nompokio sampulu romba'a 
10 anaguruna mpaka ri ja'ina pade niwaina 
ka ira kuasa mompopalai seta-seta bo kuasa 
mompakabelo mpengele-ngele ju'a bo kalente 
nu koro ntau. 2 Iwe'imo sanga sampulu romba'a 
anaguru etu: Pamulana i Simon to nidae i 
Petrus, pade naria wo'u Andreas tua'i i Petrus, 
Yakobus ana i Zebedeus bo Yohanes tua'i 
Yakobus, 3i Filipus bo i Bartolomeus, i Tomas 
bo i Matius topomperapi balasitee, Yakobus 
ana Alfeus, i Tadeus, “i Simon to Zelote, pade 
Yudas Iskariot to mompobalu Yesus ka balina 
banepia. ? Ira sampulu romba'a nipakau Yesus 
ante tewai-tewai iwe'i: "Ne'e malau mpaka ri 
ngata-ngata tau-tau da'a to Yahudi bara mpaka ri 
ngata-ngata nto Samaria. ? Kalaumo ruru mpaka 
ri ja'i ntau to Yahudi, muli Israel to nasimbayu 
ewa bimba-bimba to natontona. ” Kalaumo bo 

patolele ka ira iwe'i: 'Namosumo ntoana Alatala 
moparenta manusia ri dunia e'i ewa magau.' 

8 Pakabelo tau-tau to naju'a, pakatuwu bali 
tau-tau to namatena, pakabelo tau-tau to naju'a 
bete, popalai seta-seta to nesua ri jai ntau. Kuasa 
etu niwai bayangi ka komi. Jadi wai wo'u bayangi 
ka tau ntanina nuapa to niwai ka komi etu. ? Ne'e 
rakeni komi bulawa bara salaka bara doi tambaga 
riara karepemu. 10 Ne'e rakeni komi batutu 
rapomboli baku. Ne'e rakeni baju rontonga, 
bara sapatu atau lembau, sabana topokarajaa 
masipato rapatuwu tau-tau to nitulungina. 

11 Ane komi mesua riara kota bara ngata elomo 
samba'a tau to nabelo rarana mantarima komi 
rara njapona. Pade peto'omo komi ri ja' ina sampe 
komi malai mompalasi ngata etu. 12 Tempo komi 
mesua rara njapo ntau, ulimo ka pue njapo iwe'i: 
'Perapi Pue mombagane komi.' 13 Ane nabelo 
rara pue njapo etu pade ira mantarima komi, 
nuapa to niperapi komi nggari ja'i Alatala etu 
kana maroo ri ja'i ira. Tapi ane ira da'a madota 
mantarima komi, asele mpeganemu etu da'a 
mawela ira. 14 Ane maria pue njapo bara pue 
ngata da'a madota mantarima komi atau da'a 
madota mangepe tesa komi, palaimo komi nggari 
sapo bara ngata ira pade sapunaimo sowu nggari 
kada komi ewa tandaina ira kana rasuku Alatala 
banepia. 15 Aku mpu'u-mpu'u notesa ka komi, 

ri kaopu nu dunia banepia meliu nggatomo 
pesuku Alatala ka ira pade pesuku to rapawela ka 
pue ngata Sodom bo Gomora to naja'a mpu'u 
pokainggu iral 

16 Kitamo! Aku nompakau komi malau ri tatongo 
tau-tau naja'a nasimbayu ewa bimba-bimba ri 
tatongo asulako. Jadi komi kana mata'u ewa ule 
bo monondo ewa tonji banggebodo. 1? Komi kana 
mainga ri ja'i pura-pura tau sabana komi kana 
rakeni ratangara ri ngayo ntopotangara. Pade 
komi kana raboba riara sapo-sapo mpodade. 
18 Komi kana rakeni ri ngayo ntopoparenta- 
topoparenta bo magau-magau sabana komi 
nomparasaya Aku. Etumo loga nabelo ka komi 
mompakanoto ka ira bo ka tau-tau ntanina da'a 
to Yahudi isema Aku. 19 Tempo komi rakeni ri 
ngayo ira ne'e maeka mompekiri nuapa ratesa 
komi ka ira bara iwenu komi mombasono ira. 
Sabana ri tempo etu wo'umo kana rawai ka komi 
tesa-tesa to masipato ratesa komi. 20 Tesa-tesa to 
rauli komi etu da'a tesa nggari pekiri komi mboto, 
tapi tesa nggari ja'i Nosa Nagasa nu Umamu 
Pue Alatala. l'amo to mokarajaa riara nta'i komi 
mompakanoto tesa nuapa to masipato ratesa 
komi. 

21 Kana marata tempona tau mombawai 
sampesuwuna mboto rapatesi pade uma 
mombawai anana mboto rapatesi. Pade 

ngana-ngana kana mangewa indo uma ira mboto 
bo mompatesi ira. 22 Komi kana raporau rara 
ntau pura-pura sabana komi nomparasaya Aku. 
Tapi isema-sema maroo momparasaya sampe 

ri kaopuna kana rapakasalama. 23 Ane komi 
rapandasa ntau ri saongu ngata palaimo mpaka ri 
ngata ntanina. Aku mpu'u-mpu'u notesa ka komi, 
da'apa komi malau mompebutu ngata ri tana 
Israel Aku, Ana nu Manusia kana marata. 

24 Samba'a anaguru da'a neliu nggari guruna. 
Samba'a batua da'a neliu nggari madikana. 
2> Naganamo ane samba'a anaguru mombarasai 
ewa to nirasai guruna pade samba'a batua 
mombarasai ewa to nirasai madikana. Ane Aku 
niuli ntau Beelzebul, Magau nu Seta, neliu-liupa 
komi to najadi topantuki Aku. Komi wo'u kana 
rauli sinja'i ira. 

26 Jadi ne'e komi maeka ri ja'i ntau to mangewa 
komi. Sabana pura-pura pokainggu ira to 
nitampunisi kana rabonggaraka. Pura-pura to 
nitabuniaka natantumo rapakanoto. 27 Pura-pura 
to nitesaku ka komi tempo nggawengina 
kana ratesa komi tempo eona, pade nuapa to 
niposiwawayo ka komi kana raposilelei komi 
ka todea nggari bunggu nu ata. 28 Ne'e komi 
maeka ri ja'i ntau to madota mompatesi komi. 
Da'a ria kuasa ira mombasuku komi riara naraka. 
Tapi komi kana maeka ri ja'i Alatala to nakuasa 

mompatesi komi pade mombasuku komi riara 
naraka sampe ri kasae-saena. 

29 Natantu ninjani komi tonji rone ane nipobalu 
olina romba'a saongu rupia. Tapi naupa da'a 
nadea olina ka manusia da'a ria samba'a tonji 
rone mamate ane da'a rapodota nu Umamu Pue 
Alatala. 3? Tapi komi neliu nggadeapa olina riara 
mpanggitana. Nau wulu wo'o komi mboto naopu 
puramo nibilana. 3! Jadi ne'e komi maeka, sabana 
neliu nggasulipa oli komi pade oli tonji rone 
nadea. 3? Isema-sema mompangaku Aku ri ngayo 
manusia, Aku wo'u mompangaku i'a ri ngayo 
Umaku Pue Alatala ri suruga. 33 Tapi isema-sema 
mombasapu Aku ri ngayo manusia, Aku wo'u 
mombasapu i'a ri ngayo Umaku ri suruga. 

34 Ne'e rapekiri komi karataku e'i manggeni 
posinggabelo ri dunia. Da'a nakono! Tapi karataku 
e'i mompoposinggarau tau. 3? Nggari karataku 
ngana langgai kana mangewa umana mboto, 
pade ngana besi mangewa indona, pade mania 
besi mangewa matu'ana besi. 3? Pade to najadi 
bali etumo ira saongu njapo mboto. 

37 Tau to nompotowe uma bo indona neliupa 
nggari pompotowena ka Aku da'a masipato 
rauli topantuki Aku. Pade tau to nompotowe 
anana neliupa nggari pompotowena ka Aku da'a 
wo'u masipato rauli topantuki Aku. 33 Tau da'a 
nasadia mantuki Aku ante mpu'u-mpu'u rarana 

nau sampe mamate rapaku ri kayu parika, i'a 
da'a masipato rauli topantuki Aku. 3? Isema-sema 
da'a nasadia mamate sabana nantuki Aku, i'a 
da'a mombarata katuwua mabelo sampe ri 
kasae-saena. Tapi isema-sema nasadia mamate 
sabana mantuki Aku, i'amo to mombarata 
katuwua mabelo sampe ri kasae-saena. 

40 Isema-sema mantarima komi topantuki 
Aku, i'a wo'u mantarima Aku. Pade isema-sema 
mantarima Aku, i'a wo'u mantarima Pue Alatala 
to nompakau Aku. 41 Isema-sema mantarima 
samba'a nabi nu Alatala sabana ia mpu'u-mpu'u 
nabi nu Alatala, tau-tau etu kana mombarata 
tambo nasimbayu ewa to rawai ka nabi nu Alatala 
etu. Pade isema-sema mantarima samba'a tau 
nanoa rarana sabana i'a mpu'u-mpu'u tau nanoa, 
tau-tau etu kana mombarata tambo nasimbayu 
ewa to rawai ka tau nanoa rarana etu. 22 Pade 
isema-sema mantulungi topantuki Aku, nau aga 
mombawai saongu sanggiri ue rainu sabana i'a 
mpu'u-mpu'u topantuki Aku, natantumo tau-tau 
etu kana mombarata tambona banepia!" 

1 Sangga naopupa Yesus nompatuduki 

1 1 sampulu romba'a anaguruna iwetu 
nalaimo l'a nggari setu ala mompatuduki tau 
pade mompatolele Kareba Belo riara ngata-ngata 
ri bagia etu. ? Tempo etu Yohanes Topediu naria 
riara tarunggu. Nggari setu i'a nangepe lele 

nantesa pura-pura nuapa to nipowia Kristus. 
Jadi i'a nompakau bara sakuya mba'a anaguruna 
malau mompekutana Yesus. ? Niulina ka ira, 
"Pekutanamo ka l'a iwe'i: 'Komi e'imo Magau 
to Mompakasalama to nijanji Alatala, bara 
damariapa ntanina to rapopea kami?" 

4 Sangga nangepe pompekutana etu nesonomo 
Yesus ka ira, "Panjilimo komi mpaka ri ja'i Yohanes 
pade uli ka i'a pura-pura nuapa to niepe pade 
nikita komi ri se'i. 2 Tau naburo namala nekita, 
tau napunggu namala nolumako, tau naju'a bete 
nipakabelo bali, tau nabongo namala neepe, tau 
namate nipakatuwu bali, pade Kareba Belo nggari 
ja'i Alatala nipatolele ka tau napakasi. € Nabelo 
ntotomo tau to da'a nokanggaura nomparasaya 
Aku." 

7 Sangga nanjilipa anaguru-anaguru to nipakau 
Yohanes etu, nompamulamo Yesus notesa ka 
tau dea ewa katuwu Yohanes Topediu. Niulina, 
"Nuapa patuju komi nalau ranggarawana bopia? 
Aga manggita wio niburu mpoiri gusa'a guse'i? 
Natantu da'a iwetu. 3 Jadi nuapa patuju komi 
malau gusetu? Ala manggita samba'a tau 
nopakea nagaya? Natantu da'a wo'u, sabana tau 
nopakea iwetu aga neto'o ri sapo magau. “Jadi 
nuapa patuju komi malau gusetu? Ala manggita 
samba'a nabi? Nakono! Toramo! Yohanes neliu 
nggari nabi-nabi ntanina, 10 sabana i'amo to 

nitesa riara Buku Nagasa iwe'i: 'Kitamo! Aku 
mompakau batuaku mokolu nggari ja'imu, ala i'a 
mompakasadia jala ka Komi.'" 

11 Nanguli wo'umo Yesus, "Aku mpu'u-mpu'u 
notesa ka komi, riara dunia e'i da'apa naria 
neumba samba'a to neliu nggalanga katuwuna 
nggari Yohanes Topediu. Tapi tau to neliu 
nggaede katuwuna riara Poparenta nu Alatala 
i'amo to neliu nggalanga katuwuna nggari 
ja'i Yohanes. 1? Nggari pamulana pokarajaa 
Yohanes Topediu sampe we'i-we'i todea nu 
Alatala niewa ntau to madota mombakuasai ira. 
13 Nompamula nggari nabi-nabi nggaolu sampe 
Yohanes we'i-we'i pura-pura nabi bo tesa-tesa 
riara buku i Musa nombaboto tempo e'i. 14 Pade 
ane komi madota momparasaya tesa-tesa etu, 
Yohanes e'i nabi Elia to niboto mamimo nggaolu 
karatana. 1? Isema-sema naria talingana, epemo 
mpakabelo-belo tesaku e'i! 

16 Aku motesa mompakanoto ka komi inggu 
tau-tau tempo we'i-we'i. Ira nasimbayu 
ewa ngana-ngana nekatoko ri potomu to 
nggari sampeto'ona nompongare roana to 
santanina iwe'i: 17 'Kami nantawui sasuli ala 
mompakadamba rara komi, tapi komi da'a ria 
nadamba. Kami nodade nasusa tapi komi da'a 
ria notumangi.' 18 Iwetu wo'u inggu ntau ri ja'i 
Yohanes bo Aku. Tempo Yohanes etu narata i'a 

napuasa pade da'a nanginu anggur, pade ira 

aga nanguli i'a nipesua nu seta! 19 We'i-we'i 
Aku, Ana nu Manusia narata. Aku nanggoni bo 
nanginu, tapi ira nanguli, 'Kitamo tau e'i! I'a 
samba'a tau nadoko bo nalangu to nowega ka 
tau topomperapi balasitee bo tau-tau nasilaka!' 
Tapi naupa iwetu, ane tau mantarima noto nggari 
ja'i Alatala kana manoto rakita aselena riara 
nggatuwu ira." 

20 Naopu etu nompamulamo Yesus nangontiaka 
pue ngata to da'a najea nggari silaka ira naupa 
nadea mpu'u kabaraka nikawia Yesus ri ngata 
ira. 21 Niulina, "Umba komi, pue ngata Khorazim! 
Mandasa mpu'umo komi banepia! Pade mandasa 
mpu'umo komi to neto'o ri ngata Betsaida! 
Sabana ane rapana kabaraka-kabaraka to 
nikawiaku ri ngata komi etu kukawia ri ngata 
Tirus bo Sidon, natantu nasaemo ira tau-tau da'a 
to Yahudi kana majea nggari silaka ira. Nasaemo 
ira kana mopakea karu pade mombadika sowu ri 
balengga ira ewa tandaina nanjoso raramo ira 
mompekiri powia ira to naja'ana. 22 Tapi kuuli ka 
komi, tempo Pue Alatala mombatangara manusia 
banepia, pesuku komi meliu nggatomo nggari 
pesuku to rapawela ka pue ngata Tirus bo Sidon. 

23 Pade komi pue ngata Kapernaum, komi 
nompekiri bara komi etu raore sampe ri suruga! 
Tapi etu da'a ntoto nakono! Komi kana ratajiaka 

riara narakal Sabana ane rapana kabaraka- 
kabaraka to nikawiaku ri ngata komi kukawia 

ri ngata Sodom to naja'a mpu'u, natantumo 
ngata etu da'a naropu, tapi batena naria sampe 
we'i-we'i. 2? Tapi kuuli ka komi, tempo Pue Alatala 
mombatangara manusia banepia pesuku komi 
meliu nggatomo nggari pesuku to rapawela ka 
pue ngata Sodom!" 

25 Tempona etu nosambayamo Yesus. Niulina, 
"Uma, Pue nu langi bo dunia, Aku mosukuru 
ri ja'imu sabana pura-pura etu nitabuniakamu 
nggari ja'i tau-tau to naria pangginjanina ante 
tau-tau to napandena. Tapi etu nipopokitamu ka 
tau-tau to naede katuwuna, 28 sabana etumo to 
nipodamba raramu, Uma." 

27 Naopu etu nanguli wo'umo Yesus, 
"Mpengele-ngele niwai Umaku ka Aku. To 
mpu'u-mpu'u nosinjani ante Aku, Ana nu Alatala 
aga Umaku Pue Alatala. Da'a ria tau ntanina. 
Pade to mpu'u-mpu'u nosinjani ante Umaku 
aga Aku, Anana bo isema-sema kupodota 
mompopanjani I'a ka ira. 28 Kamaimo ri ja'iku, 
komi pura-pura to nalengemo bo to nanggeni 
ntomo. Aku mboto manggabasaka panggenimu. 
23 Tukimo parentaku pade pegurumo ri ja'iku, 
pade komi kana masana raramu. Sabana Aku 
nalusu bo naede raraku. 3? Parenta-parentaku 

da'a nakaja ratuki, pade panggeni to kuwai ka 
komi nanga'a." 

1 Tempo etu Yesus ante anaguruna noliu 
12 ri tinalu gando ri Eo Mpenonto. Tempo 
ira noliu ri setu nompamulamo anaguru Yesus 
nompui wua gando sakedi pade nionta sabana 
naoromo ta'i ira. ? Nanggita powia ira etu 
nangulimo bara sakuya mba'a tau to Parisi ri setu 
ka Yesus, "Kitamo! Anagurumu nombaliunaka 
Atura-atura agamata ante nowia anu nitagi ri Eo 
Mpenonto!" 

3 Tapi nesonomo Yesus ka ira, "Iwenumo? 
Da'apa nibasa komi tesa riara Buku Nagasa 
ewa powia i Daud nggaolu tempona i'a ante 
roa-roana naoro ta'i? “I'a nesua riara Sapo 
Alatala pade nikonina roti to nipesomba 
ka Alatala ri setu. Tapi kakonona nantuki 
Atura-atura agamata roti etu aga mamala rakoni 
topanggeni-topanggeni agama. Da'a masipato 
rakoni Daud ante roa-roana. ? Bara da'apa wo'u 
nibasa komi to nitulisi riara Atura-atura agama. 
Ri Eo Mpenonto topanggeni-topanggeni agama 
nokarajaa riara Sapo Mpepue tapi ira da'a nireke 
nasala. 8 Toramo mpakabelo-belo nuapa kuuli ka 
komi e'i. Ri se'i naria samba'a to neliu nggapoko 
nggari Sapo Alatala. ” Naria tesa nitulisi riara 
Buku Nagasa iwe'i: 'To nipodotaku ala komi 
maasi mata manggita roamu. Da'a nipodotaku 

binata-binata rakeni rasambale ka Aku.' Ane 
komi mpu'u-mpu'u nangginjani patuju tesa etu 
natantumo komi da'a nombasalaraka tau-tau to 
da'a nasala. 3 Sabana Aku, Ana nu Manusiamo to 
nakuasa ri Eo Mpenonto." 

3 Naopu etu nalaumo Yesus nompalasi peto'o 
etu pade nesuamo l'a riara saongu sapo 
mpodade nto Yahudi. 10 Ri setu naria samba'a 
tau namate palena sabingga. Naria bara sakuya 
mba'a tau ri setu madota mangelo sala Yesus ala 
mompangadu l'a. Etu sampe ira nompekutana 
l'a, 

Nantuki Atura-atura agamata masipato kita 
mompakabelo tau naju'a tempo Eo Mpenonto 
bara da'a?" 

11 Nesonomo Yesus ka ira, "Ane rapana naria 
samba'a ri tatongo komi to naria bimbana 
nanawu ralowu nandala tempo Eo Mpenonto 
nuapa rakawiana? Natantumo i'a kana malau 
mombasoreaka bimbana etu nggariara lowu 
nandala etu! 1? Tapi samba'a manusia neliu 
nggadea olina nggari saongu bimba. Jadi ane 
iwetu, masipato kita mantulungi tau ri Eo 
Mpenonto!" 

13 Naopu etu nangulimo Yesus ka tau to namate 
palena sabingga etu, "Ojomo palemu!" 

Tau etu nangojo palena, pade kaliu-liu nabelo 
balimo palena nasimbayu ewa palena to 
sabinggana. 

14 Tapi tau-tau to Parisi ri setu nompalasi 
sapo mpodade etu pade nolibu mangelo jala 
mompatesi Yesus. 1? Yesus nangginjani patuju 
ja'a tau-tau to Parisi etu. Jadi nalaumo I'a nggari 
setu mpaka ri peto'o ntanina. Nadea tau nantuki 
l'a pade l'a nompakabelo pura-pura tau to 
naju'ana. 18 Pade nitagina ira ne'e motesa ka tau 
ntanina isema l'a. 17 Ante iwetu nadupamo Tesa 
nu Alatala to niboto nabi Yesaya nggaolu iwe'i: 

18 "l'a e'imo Batuaku to nipelisiku. l'amo to 
nipotoweku bo nipodamba raraku. Nosa Nagasa 
kuwai ka I'a, pade I'a mompatolele ka pura-pura 
tau da'a to Yahudi parenta-parentaku nanoa. 

19 |'a da'a mosinggarau, pade l'a da'a wo'u 
mongare-ngare. Suarana da'a wo'u raepe ntau ri 
jala jama. 20 Wolo naringgolu da'a rapakakotona, 
pade sumbu mpoindo jelana aga nakampido da'a 
rapopayana. l'a bate-batena mokarajaa sampe 
parenta to nanoana etu ranjani manusia. 21 Pade 
pura-pura manusia kana manjarumaka I'a." 

22 Naopu etu naria samba'a tau nikeni mpaka ri 
ja'i Yesus to naburo bo nabobo sabana i'a nipesua 
seta. Pade Yesus nompakabelo tau etu sampe 
i'a namala notesa pade nekita bali. 28 Nanggita 
kajadia etu nogumaa mpu'umo tau dea ri setu 

sampe nosimpekutana ira samba'a bo samba'a, 
"Bara l'a e'imo Magau to Mompakasalama, Muli 
i Daud to nijanji Alatala nggaolu." 

24 Tapi tempo tau-tau to Parisi nangepe tesa 
ntau dea etu nesonomo ira, "A, tau e'i kuasana 
nggari ja'i Beelzebul, Magau nu Seta. Etu sampe 
l'a namala nompopalai seta-seta." 

25 Tapi ninjani Yesusmo pompekiri ira. Etu 
sampe niulina ka ira, "Ane rapana maria samba'a 
magau pade todea riara poparentana etu 
aga natibagi-bagi bo nosipobali, natantumo 
poparentana etu kana magero. Pade ane 
tau-tau ri saongu ngata bara ri saongu njapo 
aga natibagi-bagi bo nosipobali, natantumo ira 
kana magaro mosimpotatare. 28 Iwetu wo'u ane 
Magau nu Seta mompopalai roana seta-seta 
ntanina, batuana seta-seta aga natibagi-bagi bo 
nosipobali. Ane iwetu natantumo poparenta 
Magau nu Seta etu da'a maroo, aga magero 
wa'amo. 27 Niuli komi Aku nompopalai seta 
ante kuasa Beelzebul, Magau nu Seta. Tapi ane 
iwetu uli ka Aku ante kuasa isema roa-roa komi 
nompopalai seta-seta? Natantumo ante kuasa 
nggari ja'i Alatala! Jadi powia roamu mboto 
nompakanoto pombarata komi etu nasala! 28 Tapi 
Aku nompopalai seta-seta ante kuasa nggari ja'i 
Nosa Nagasa nu Alatala. Pade etu nompopokita 

ka komi Pue Alatala nompamulamo noparenta ri 
tatongo komi. 

29 (wenu tau mamala mesua riara njapo 
ntau to naroso ala mangala mbara-mbarana? 
Natantumo i'a nokolu mombabaga mantipunggu 
pue njapo to naroso etu. Pade naopu etu 
mamalamo i'a mangala mbara-mbarana etu. 

30 'sema-sema da'a nosanggani ante Aku, i'amo 
baliku. Isema-sema da'a nantulungi Aku, i'a etu 
nombagero panggawiaku. 3? Jadi kuuli ka komi, 
mpengele-ngele silaka bo tesa nanguli sinja'i 
namala raampungi. Tapi ane tau manguli sinja'i 
Nosa Nagasa nu Alatala i'a da'a ntoto mamala 
raampungi. 3? Isema-sema motesa mangewa 
Aku, Ana nu Manusia mamala raampungi. Tapi 
isema-sema motesa mangewa Nosa Nagasa nu 
Alatala, da'a ntoto mamala raampungi, nabeloka 
we'i-we'i, nabeloka tempo banepiana. 

33 Ane kayu to nabelona nabelo wo'u wuana. 
Ane kayu da'a nabelo, da'a wo'u nabelo wuana. 
Sabana nggari wua kayu etu, ninjani komi kayu 
etu nabelo. 3 Komi tanu tau-tau topebagiu ewa 
ule! Da'a ntoto namala komi notesa to nabelona 
sabana naja'a mpu'u raramu! Sabana nuapa 
to nitesa ntau aga nantuki nuapa to naria riara 
nta'ina. 

35 Tau nabelo rarana nombatesa to nabelona, 
sabana to niboli riara nta'ina nabelo puramo. 


MATIUS 12 51 


Pade tau naja'a rarana nombatesa to naja'ana, 
sabana to niboli riara nta'ina aga kaja'ana. 3? Jadi 
toramol Ri Eo Mpotangara banepiana pura-pura 
tau kana mombatanggu butu-butu tesa naja'a 
to nitesana. 3” Sabana tesamu mboto rapake 
mompakanoto ane komi masala bara da'a." 

38 Naopu etu nangulimo bara sakuya mba'a 
guru agama bo tau to Parisi ka Yesus, "Guru, 
kami madota manggita Komi mowia tandai to 
nipogumaa." 

39 Tapi nesonomo Yesus ka ira, "Naja'a mpu'umo 
komi pura-pura! Komi da'a natutu natundu ri 
ja'i Alatala! Komi nerapi Aku mowia saongu 
tandai to nipogumaa. Tapi da'a ntoto kukawia 
etu ka komi! Tandai to rapopokita ka komi aga 
tandai ewa to najadi ri ja'i nabi Yunus nggaolu. 
40 Nasimbayu ewa nabi Yunus naria riara nta'i 
bau bete tolumbengi tolueo kasaena, iwetu wo'u 
Aku, Ana nu Manusia kana maria riara dayo 
tolumbengi tolueo kasaena. 

41 Ri Eo Mpotangara banepia pue ngata Niniwe 
kana rapakatuwu bali mpasanggani-nggani 
ante komi to natuwu we'i-we'i. Pade ira kana 
mompakasala komi, sabana ira najeamo nggari 
silaka ira tempo ira nangepe tesa nabi Yunus 
ka ira. Tapi we'i-we'i naria ri tatongo komi 
samba'a to neliu nggakuasa nggari nabi Yunus, 
tapi komi da'a madota mantarima tesana. 

42 Wa'a wo'u ri Eo Mpotangara magau besi 
nggari sabingga puluna kana rapakatuwu 

bali mpasanggani-nggani ante komi. Pade i'a 
kana mompakasala komi, sabana i'a narata 
nggari ngata to nakawao mpu'u ala mangepe 
pepatuduki Magau Salomo. Tapi we'i-we'i naria ri 
tatongo komi ri se'i samba'a to neliu nggakuasa 
nggari Magau Salomo, tapi komi da'a madota 
mantarima tesana. 

43 Tempo seta nesuwu nompalasi samba'a 
tau i'a nalau ranggarawa baina nangelo peto'o 
rapangosarakana, tapi da'a niratana. 44 Sabana 
etu i'a nanguli, 'Aginapa aku matingguli mpaka 
ri sapo to nipalasiku ria." Sangga nanjilipa 
i'a niratanamo peto'o etu naboa, da'a ria 
topeto'o, pade sapo etu naopu nipegasa bo 
nipakasiayumo. 22 Pade seta etu nalau nompokio 
pitumba'a roana to neliu nggaja'a nggari i'a 
mboto. Pade naratamo ira nesua ri ja'i ntau etu 
pade naroo ri setu. Kaopuna katuwu ntau etu 
neliu mpu'umo kaja'ana nggari pamulana bopia. 
Iwetu wo'u to majadi ri ja'i tau-tau naja'a tempo 
we'i-we'i." 

46 Tempo Yesus danotesa-tesa ka tau dea etu, 
naratamo indona bo sampesuwu-sampesuwuna. 
Ira nenggore ri sawalikuna madota motesa ka l'a. 
47 Pade naria samba'a tau nalau nanguli ka Yesus, 

Uma, naria indomu bo sampesuwu- 
sampesuwumu ri sawalikuna. Ira madota motesa 
ka Komi." 

48 Nesonomo Yesus ka tau to notesa ka I'a 
etu, "Isemamo indoku bo isema sampesuwu- 
sampesuwuku?" 

49 Nitujurakana anaguru-anaguruna pade 
niulina, "E'i puramo indoku bo sampesuwuku. 
50 Sabana isema-sema nompowia dota Umaku ri 
suruga, ira etumo indoku bo sampesuwuku." 

1 Ri eo etu wo'u nesuwumo Yesus nggari 
13 sapo etu nalau nekatoko ri wiwi rano. 
2 Nadea mpu'u tau nasiromu nantalili l'a sampe 
l'a nalau nekatoko riara saongu sakaya, pade tau 
dea pura-pura nenggore ri wiwi rano etu. 3 Pade 
l'a nompatuduki mpengele-ngele pepatuduki 
ka ira ante nompake porapa. Niulina, "Naria 
samba'a tau nalau nosawu pae. “Tempo i'a 
nosawu naria sanu pae nanawu ri wiwi jala. 
Pade naratamo tonji-tonji nantunggu pae etu 
sampe naopu. ? Naria wo'u sanu pae nanawu 
ri bunggu watu-watu to nakura tanana. Pae 
etu nasasinta natuwu sabana tana aga sakedi 
lau. ê Tapi sangga napanepa eo, nalelemo pae 
lako natuwu etu. Nangau puramo sabana da'a 
nandalaka kalena. 7 Naria wo'u sanu pae nanawu 
raranggarui. Pade natuwumo karui nangoo 
pae etu sampe namate. 8 Naria wo'u sanu pae 

nanawu ri tana to naboyana pade nowua. Naria 
to nowua satu nggani kadeana, naria onompulu 
nggani, pade naria wo'u tolumpulu nggani 
kadeana. ? Isema-sema naria talingana, epemo 
mpakabelo-belo tesaku e'i." 

10 Naopu etu naratamo anaguru-anaguru Yesus 
nompekutana l'a, "Guru, nuapa sabana ane Komi 
notesa ka tau dea Komi nompake porapa?" 

11 Nesonomo Yesus, "Sabana komimo to 
nipaloga mangginjani tesa ewa Poparenta nu 
Alatala to nitabuniaka nggari lamba pamulana, 
tapi tau dea da'a. 12 Tau-tau to nomparasaya Tesa 
nu Alatala kana ratambai ka ira pangginjani ewa 
Tesa etu, sampe meliu nggadea pangginjanina 
etu. Tapi tau-tau da'a nomparasaya Tesa nu 
Alatala, pangginjani tesa sakedi to naria ri ja'i 
ira kana raala nggari ja'i ira. 13 Etu sampe Aku 
notesa ka tau dea ante porapa. Sabana naupa ira 
nanggita da'a ninjani ira batuana nuapa to nikita 
ira, pade naupa ira nompetalinga da'a namala ira 
mantarima bo mangginjani batuana tesa etu. 

14 Ante iwetu nadupamo Tesa nu Alatala to 
nipasimbayu nabi Yesaya nggaolu to nanguli 
iwe'i: 'Komi bate-batena mangepe tapi da'a 
ntoto ranjani komi batuana. Komi bate-batena 
manggita tapi da'a ntoto ranjani komi batuana 
kajadia to nikita komi. 15 Sabana tau-tau e'i 
netiwatumo. Ira aga netimbongomo, pade mata 


MATIUS 13 55 


ira nitunggai nipisi ira mbotomo. Ane etu da'a 
nipowia ira mamala ira manggita nuapa majadi, 
mamala ira mangepe pade mangginjani batuana, 
mamala ira mangginjani sampe riara nta'i pade 
manjili ri ja'iku ala Aku mompakabelo ira." 

16 Pade nanguli Yesus ka anaguruna, "Tapi 
komimo to nauntu mpu'u sabana mata komi 
nanggita nuapa to nipowiaku, pade talinga komi 
nangepe pepatudukiku. 1 Aku mpu'u-mpu'u 
notesa ka komi, nadea nabi bo tau-tau nanoa 
nggaolu nadota manggita nuapa to nikita komi, 
tapi da'a nikita ira. Ira mpu'u-mpu'u nadota 
mangepe nuapa to niepe komi, tapi da'a ria niepe 
ira. 

18 Epe komimo batuana porapa toposawu 
pae to nitesaku pane'a. 19 Pae to nanawu ri 
wiwi jala etu nasimbayu ewa tau-tau nangepe 
Tesa Poparenta nu Alatala tapi da'a ninjani 
ira patujuna. Pade naratamo Magau nu Seta 
nompakalipo Tesa etu nggariara nta'i ira. 20 Pae 
to nanawu ri bunggu watu-watu to nakura 
tanana nasimbayu ewa tau-tau to nangepe Tesa 
nu Alatala pade kaliu-liu nantarima tesa etu 
ante nadamba rara. 21 Tapi pomparasaya ira 
da'a naroso ewa tuja-tuja da'a naroso pokalena, 
sampe ira da'a naroo nomparasaya. Tempo ira 
nipandasa bo nipakasusa sabana nomparasaya 
Tesa etu, kaliu-liu nokanggauramo ira. 

22 Pae to nanawu raranggarui nasimbayu ewa 
tau-tau to nangepe Tesa nu Alatala tapi ira 
aga nasiwu-siwu nompekiri katuwu ira mboto 
riara dunia e'i pade ira aga naino ka doi. Etu 
pura-pura nompakapii Tesa nu Alatala sampe 
da'a ria gunana riara nggatuwu ira. 2 Tapi pae to 
nanawu ri tana naboya nasimbayu ewa tau-tau to 
nangepe Tesa nu Alatala pade tesa etu ninjani ira 
patujuna sampe nadea mpu'u wuana to nabelo 
riara nggatuwu ira. Naria to nowua satu nggani 
kadeana, naria nowua onompulu nggani kadeana 
pade naria nowua tolumpulu nggani kadeana." 

24 Naria porapa ntanina to nitesa Yesus ka 
tau dea etu. Niulina, "Poparenta nu Alatala 
nasimbayu ewa samba'a tau to nalau notuja 
pae to nabelona ri tinaluna. 22 Tapi tempo 
pura-pura tau naturu nggawengina, naratamo 
balina nombatuja jono ri tatongo tinalu pae etu 
pade nalaimo i'a. 2? Natuwumo pae etu sampe 
nesuwumo bulina, pade natikita wo'u jono 
natuwu ri tatongo. 

27 Pade naratamo batua-batua pue ntinalu 
etu nanguli ka i'a, 'Uma, natantumo pae to 
nabelona to nituja komi ri tinalu etu. Jadi nggari 
umbamo jono etu?' 28 Nesonomo pue ntinalu, 
'Etumo bago nu baliku.' Naopu etu nanguli 
wo'umo batua-batua etu, 'Uma, ane rapokono 
komi kami malau mombarebu jono etu.' ?? Tapi 

nangulimo pue ntinalu etu, 'Ne'e! Sabana ane 
komi mombarebu jono etu natantumo pae wo'u 
matirebu sanggani ante jono etu. 3? Palambamo 
jono etu matuwu mpasanggani-nggani ante pae 
sampe marata tempona mokato. Damo aku 
manguli ka topokato pae etu iwe'i: Pasiromu 
komi ntanimo ruru jono-jono etu, rapo'u komi 
pade rapalabu riara apu. Ane maopu jono etu 
rapalabu pasiromumo pae etu pade raboli komi 
riara logoku."" 

31 Naopu etu nitesa Yesus wo'umo ka ira 
saongu porapa ntanina. Niulina, "Pantambai 
kadea ntau to majadi todea riara Poparenta 
nu Alatala nasimbayu ewa saongu wua kayu to 
nakedi mpu'u to niala samba'a tau pade nikeni 
nitujana ri tinaluna. 3? Wua kayu etu to neliu 
nggakedi nggari wua kayu ntanina. Tapi tempo 
natuwumo wua kayu etu najadi sampu'u kayu to 
neliu nggabete nggari kawoko-kawoko ntanina. 
Wua kayu etu najadi sampu'u kayu bete sampe 
tonji-tonji narata mowia jumuna ri lolona." 

33 pade naria porapa ntanina to nitesana ka 
tau dea iwe'i: "Pantambai kadea ntau to majadi 
todea riara Poparenta nu Alatala nasimbayu ewa 
ragi to niala samba'a besi pade niposigalona 
ante patampulu lite labu nu gando. Kaopuna 
pura-pura labu nu gando etu nebombo." 

34 Pura-pura pepatuduki etu nitesa Yesus ka 
tau dea ante mompake porapa. Da'a ria to 
nipatudukina ka ira ane da'a ante porapa. 22 Ante 
iwetu nadupamo tesa to niboto nabi nggaolu 
iwe'i: "Aku mompake porapa ane motesa ka ira. 
Aku kana motesa nuapa to nitabuniaka nggari 
lamba dunia nipajadi." 

36 Naopu etu nalaimo Yesus nompalasi tau 
dea etu nalau nesua rara njapo. Pade naratamo 
anaguruna nanguli ka I'a, "Guru, tulungi tesa 
pakanoto ka kami batuana porapa to nitesa Komi 
ewa jono natuwu nosanggani ante pae." 

37 Nesonomo Yesus, "Tau to notuja pae to 
nabelona etu nirapaka ewa Aku, Ana nu Manusia. 
38 Tinalu etu nirapaka ewa dunia e'i. Pae to 
nabelona etu nirapaka ewa tau-tau to najadi 
todea nu Alatala. Pade jono etu nirapaka ewa 
tau-tau to najadi topantuki Magau nu Seta. 3 Bali 
to notuja jono etu nirapaka ewa Magau nu Seta. 
Tempo nokato etumo kaopu nu dunia banepia, 
pade tau-tau nokato etumo, malaeka-malaeka i 
pue. 

40 Nasimbayu ewa jono nipasiromu pade 
nipalabu riara apu, iwetu wo'u to majadi tempo 
kaopu nu dunia banepia. 221 Aku, Ana nu Manusia 
kana mompakau malaeka-malaekaku malau 
mompasiromu nggari tatongo todeaku pura-pura 
tau to nompakanawu roana riara silaka pade 

pura-pura tau ntanina to nompowia kaja'ana. 

42 Ira pura-pura kana ratajiaka riara apu naraka 
to najela-jelana. Ri setumo ira aga mageo-geo 
bo mosinggiki baga ante kasusa rara. 4 Tempo 
etu tau-tau to nanoa pokaingguna kana mareme 
nasimbayu ewa mata eo riara Poparenta nu Uma 
ira Pue Alatala. Isema-sema naria talingana, 
epemo mpakabelo-belo tesaku e'i." 

44 Nangulimo Yesus, "Poparenta nu Alatala 
nasimbayu ewa porapa e'i. Samba'a tau 
nombarata mbara-mbara to nasulina nitabuniaka 
riara tinalu ntau. Kaliu-liu niiwuna bali, pade 
nalaumo i'a ante kadamba nu rarana nompobalu 
pura-pura to naria ri ja'ina. Pade doi olina etu 
nipakena mangoli tinalu to nipombaratana 
mbara-mbara nasuli etu. 42 Iwetu wo'u Poparenta 
nu Alatala nasimbayu ewa porapa e'i: Samba'a 
topodaga nalau nangelo watu mutiara to neliu 
mpu'u kagayana. 48 Sangga niratanapa saongu 
watu mutiara to nasuli mpu'u olina, nalaumo i'a 
nompobalu pura-pura mbara-mbarana pade doi 
olina etu nipakena mangoli watu mutiara etu. 

41 Poparenta nu Alatala wo'u nasimbayu 
ewa porapa e'i: Saongu jala bau nitendeaka 
riara rano, pade nompengaya lenje bau nesua 
riarana. 48 Sangga naponupa jala etu nionggotaka 
ntopompemala baumo mpaka ri kabatana, pade 
ri setu ira nekatoko nompelisi bau etu. Bau to 

nabelona niboli ira riara tonda, tapi bau da'a 
nabelo nitajiaka ira. 9 Iwetu wo'u majadi ri 
kaopu nu dunia banepia. Malaeka-malaeka i Pue 
kana malau mompopoga'a tau-tau naja'a nggari 
tatongo tau-tau nabelo. 20 Tau-tau naja'a etu 
kana ratajiaka riara apu naraka to najela-jelana, 
pade ri setumo ira mageo-geo bo mosinggiki 
baga ante kasusa rara." 

51 Naopu etu nekutanamo Yesus, Nesonomo 
ira, "Iyo, ninjani kami puramo, Uma." 

52 Pade nanguli wo'umo Yesus ka ira, "Butu 
mba'a guru agama to majadi topantuki Aku 
bo mantarima pepatuduki ewa Poparenta nu 
Alatala, tau etu nasimbayu ewa samba'a pue 
njapo to nompopesuwu parewa to nabou 
nosanggani-nggani ante parewa to nasaena 
nggariara peto'o pomboli kakalumanana." 

53 Sangga naopupa Yesus nombatesa porapa- 
porapa etu nalaimo l'a nompalasi peto'o etu 
54 mpaka ri ngatana mboto. Naratapa ri setu 
nesuamo I'a ri sapo mpodade nompaguru 
pue ngata etu. Natekaja rara ira nangepe 
tesana sampe ira nekutana, "Nggari umba tanu 
nipombaratana noto ewa etu? Pade nggari 
umba wo'u nipombaratana kuasa nompowia 
kabaraka-kabaraka? 

55 Da'a I'a etu ana Yusuf topowia parewa nggari 
kayu? Da'a indona nosanga ka i Maria, pade 


MATIUS 13-14 61 


sampesuwuna langgai ira Yakobus, Yusuf, i Simon 
bo Yudas? ?? Pade da'a wo'u sampesuwuna besi 
pura-pura neto'o ri ngatata e'i? Nggari umba 
pura nipombaratana noto bo kuasa etu?" 

57 Pade naju'amo rara ira ri ja'ina. Tapi 
nangulimo Yesus ka ira, "Samba'a nabi nibila ntau 
ri umba-umba ngata ntanina, tapi ane ri ngatana 
mboto bara sapona mboto l'a da'a ria nibila." 

58 Pade Yesus da'a nompowia nadea kabaraka ri 
setu sabana ira da'a nomparasaya. 

1 Tempo etu topoparenta ri Bagia Galilea 
14 Magau Herodes. l'a nangepe kareba to 
nantesa powia Yesus ? pade niulina ka pangga- 
pangga bete to nomporoa i'a, "Natantumo I'a 
etu Yohanes Topediu! Natuwu balimo i'a nggari 
kamatena! Etu sampe I'a nakuasa nompowia 
kabaraka-kabaraka!" 

3 Iwetumo pompekiri Magau Herodes sabana 
bopia i'a nompakau tau nanjoko Yohanes bo 
nombaso'o i'a pade nombasuaraka i'a riara 
tarunggu. Herodes nowia iwetu sabana kajadia 
ante i Herodias, rongo i Filipus, sampesuwu i 
Herodes mboto to niala niporongo i Herodes. 
4Tapi Yohanes nangontiaka i Herodes. Niulina, 
"Nantuki Atura-atura agamata da'a masipato 
komi nomporongo i Herodias!" 

> Tempo etu i Herodes madota mompatesi 
Yohanes, tapi i'a naeka ka tau dea, sabana 

Yohanes nireke ira samba'a nabi. ë Tempo posusa 
eo jadi i Herodes, ana randoo i Herodias nojoge ri 
ngayo pura-pura toposusa etu. Nadamba mpu'u 
rara i Herodes nanggita i'a nojoge ' sampe i'a 
nojanji ante netunda ka randoo etu nuapa-nuapa 
raperapina kana rawaina ka i'a. 3 Nangepe tesa 

i Herodes randoo etu nerapi ka i'a nantuki 
pompakau indona iwe'i: "Wai ka aku ri se'i 
balengga Yohanes Topediu raboli riara santonga 
dula." 

3 Nangepe pomperapi etu nasusamo rara 
i Herodes. Tapi naupa iwetu nipakauna tau 
nompowia nuapa to niperapi randoo etu, 
sabana i'a nojanji ri ngayo toposusa to nanggoni 
mpasanggani-nggani ante i'a. 10 Nipakaunamo 
tantarana malau ri tarunggu mombatompo 
tambolo Yohanes. 11 Pade balenggana niboli ira 
riara santonga dula nikeni niwai ka ngana randoo 
etu. Naopu etu randoo etu nanggeni balengga 
etu niwaina ka indona. 12 Sangga nangepepa 
nuapa to najadi, naratamo topantuki Yohanes 
nangala watabakuna, pade nitana iramo ri dayo. 
Naopu etu nalaumo ira notesa ka Yesus nuapa to 
najadi. 

13 Tempo Yesus nangepe kareba kamate 
Yohanes nesawi sakayamo I'a njamba'ana 
nompalasi peto'o etu nalau mpaka ri peto'o 
nakalinoa. Tapi tempo tau dea nangepe Yesus 

nalaimo, ira wo'u nompalasi ngata-ngata ira 
nalau nantuki I'a. Aga ira nolumako ri kabatana. 
14 Tempo Yesus nana'u nggariara sakaya nikitana 
nadea mpu'u tau nompopea I'a. Naasi mpu'umo 
matana nanggita ira, pade I'a nompakabelo ira 
to naju'a. 1° Sangga nangguwiamo da'a mana 
masaeka mawengi, naratamo anaguru-anaguru 
Yesus ri ja'ina pade nangulimo ira ka I'a, "Guru, 
peto'o e'i nakalinoa, pade mana masaeka 
mawengi. Agina tau dea etu rapakau matingguli 
ala ira mamala malau mpaka ri ngata-ngata 
namosu nggari se'i mangoli panggoni." 

16 Tapi nangulimo Yesus ka anaguruna, "Da'a 
paraluu ira malau. Komimo mombawai ka ira 
panggoni." 

17 Nesonomo anaguru-anaguruna, "To naria ri 
ja'i kami e'i aga limaongu roti pade romba'a bau.' 

18 Nangulimo Yesus, "Keni ri se'imo roti bo bau 
etu." 

19 Naopu etu nipakauna tau dea nekatoko ri 
bunggu nggawoko. Pade nialanamo limaongu 
roti bo romba'a bau etu pade nantingoa langi 
nosambaya nanguli tarima kasi ka Alatala. Naopu 
etu nitubi-tubina roti etu pade niwaina ka 
anaguru-anaguruna ala ratibo-tibo ira ka tau dea. 
20 Ira pura-pura nanggoni sampe nabosu. Naopu 
etu anaguruna nompasiromu bali labi panggoni 
to naboli, naponupa sampulu rotonda. 21 Kadea 

ira to nanggoni ri setu kira-kira limanjobu mba'a 
langgai, da'a nibila besi-besi ante ngana-ngana. 

22 Naopu etu Yesus nompakau anaguru- 
anaguruna mesawi sakaya mokolu ka I'a mpaka 
ri sambote rano, pade nipakauna tau dea 
manjili mpaka ri ngata ira mboto. 23 Naopu 
l'a nompakau tau dea manjili, nantendemo 
l'a njamba'ana mpaka ri saongu bulu ala 
mosambaya. Tempo nawengimo I'a danaria 
ri setu njamba'ana. 2 Tapi tempo etu sakaya 
to nipesawi anaguru-anaguruna nakawaomo 
nggari kabatana ri tatongo rano. Sakaya etu 
nakalenga-lenga nikeni balumba bete sabana 
nantomu poiri bete. 

25 Kira-kira tinti toluongu nggawengina 
naratamo Yesus nompakamosu ira nolumako ri 
bunggu ue rano. 2? Tempo anaguru-anaguruna 
nanggita I'a nolumako ri bunggu nu ue naeka 
mpu'umo rara ira. Nangulimo ira, "Etumo mboa!" 

Pade nongare-ngaremo ira ante naeka rara. 

27 Tapi kaliu-liu Yesus nanguli ka ira, "Pakaroo 
rara komi! Aku Pue Yesusmo e'i! Ne'e maeka!" 

28 pade nangulimo i Petrus, "Pue, ane 
mpu'u-mpu'u Komi, pokiomo aku mpaka ri ja'imu 
molumako ri bunggu ue." 

29 Nesonomo Yesus, "Kamaimo!" 

Jadi nana'umo i Petrus nggariara sakaya, pade 
nolumakomo i'a ri bunggu ue mompakamosu 

Yesus. 3? Tapi tempo i'a nanggita karoso nu poiri 
bete naekamo rarana. Nompamulamo i'a natala 
riara ue rano etu. Pade nongaremo i'a, "Pue, 
tulungimo aku!" 

31 Jadi kaliu-liu Yesus nangojo palena nanjoko i 
Petrus. Pade niulina ka Petrus, "Nakura mpu'u 
pomparasayamu! Nokuya komi nolengga-lengga 
rara?" 

32Tempo ira romba'a nesawimo riara sakaya 
kaliu-liu nenontomo poiri bete etu. 33 Pade 
naratamo anaguru-anaguruna riara sakaya 
etu nekadede mombasomba I'a. Nanguli ira, 
"Mpu'u-mpu'u Komimo Ana nu Alatala!" 

34 Sangga naratapa ira ri sambote rano 
nana'umo ira ri Bagia Genesaret. 3? Tempo pue 
ngata ri setu nangginjani tau to narata etu Yesus, 
kareba etu nipatolele ira mpaka ri umba-umba 
ngata ri bagia etu sampe pura-pura tau naju'a ri 
setu nikeni mpaka ri ja'i Yesus. 3? Ira nerapi ka 
Yesus ala ira rapaloga aga manggabe tampa nu 
bajuna. Pade isema-sema to nanggabe tampa nu 
bajuna nabelo pura nggari ju'a ira. 

1 Naopu etu naratamo bara sakuya mba'a 
15 tau to Parisi bo guru-guru agama Yahudi 
nggari ngata Yerusalem mpaka ri ja'i Yesus, pade 
nekutanamo ira, 

2 "Nokuya anagurumu nombaliunaka ada-ada 
ntotu'ata nggaolu? Tempo nanggoni ira da'a 
norama pale ntani nantuki ada-adata!" 

3 Nesonomo Yesus ka ira, "Nokuya wo'u komi 
nombaliunaka parenta-parenta nu Alatala 
ante nantuki ada-ada ntotu'a komi nggaolu? 

4 Sabana Alatala nanguli, 'Bilamo indo umamu,' 
pade niulina wo'u, 'Isema-sema manguli sinja'i 
umana bara indona i'a kana rapatesi.' ? Tapi komi 
nompatuduki iwe'i: Ane tau manguli ka indo 
umana, 'Pura-pura nuapa to masipato kuwai ka 
komi naopumo nipesombaku ka Alatala,' ? tau 
etu da'a mana paraluu mombabila indo umana. 
Jadi ante nantuki ada-ada ntotu'a komi nggaolu 
iwetu komi nombasapuaka Tesa nu Alatala! 

7 Komi tanu tau-tau aga nabelo ri lenje! Nakono 
mpu'u Tesa nu Alatala to nipasimbayu nabi 
Yesaya nggaolu iwe'i: 8 'Tau-tau e'i aga nombabila 
Aku ri sumba, tapi da'a ante mpu'u-mpu'u rara 
ira. ? Da'a ntoto ria gunana ira mepue ka Aku, 
sabana pepatuduki to nipatuduki ira aga ada-ada 
nu manusia." 

10 Naopu etu Yesus nompokio tau dea pade 
niulina ka ira, "Epemo mpakabelo-belo ala 
ranjani komi tesaku e'i. 11 Nuapa-nuapa to nesua 
ri ngangata da'a mompakatantoru manusia riara 
mpanggita Alatala. Tapi nuapa-nuapa to nesuwu 

nggari sumbata, etumo to mompakatantoru 
manusia riara mpanggita Alatala." 

1? Naopu etu naratamo anaguru-anaguruna 
nompakamosu Yesus pade nanguli, "Guru, ninjani 
Komi tau-tau to Parisi nakedi rara nangepe tesa 
Komi pane'a?" 

13 Nesonomo Yesus, "Palambamo tau-tau to 
Parisi etu sabana pura-pura anu da'a nituja 
Umaku ri suruga kana rarebuna. Tau-tau to Parisi 
etu ewa topanggeniaka naburo. Ane tau naburo 
nombanini roana toburo, natantumo ira romba'a 
kana manawu sanggani ralowu." 14 (15:13) 

15 Pade nangulimo i Petrus ka Yesus, "Guru, 
tulungi pakanoto ka kami batuana porapa 
pane'a." 

16 Nesonomo Yesus, "Iwenumo? Da'apa ninjani 
komi wo'u? 17 Da'apa ninjani komi panggoni 
to nesua ri ngangata napola mpaka ri ta'ita 
pade nggari setu aga niote wa'amo? 18 Tapi 
tesa-tesa to naja'a to neumba nggariara nta'ita 
pade to nesuwu nggari sumbata, etumo to 
nompakatantoru kita riara mpanggita Alatala. 

19 Sabana nggariara nta'i neumba mpengele- 
ngele pompekiri to naja'ana, sampe naria tau 
nompatesi roana, nebualo, nogau sala ante 

tau da'a rongona mboto, nangangga, nodawa 

ri ngayo ntopotangara, pade nanguli sinja'i. 

20 Pokainggu etumo to nompakatantoru manusia 

riara mpanggita Alatala. Tapi nanggoni ante da'a 
morama pale, etu da'a nompakatantoru tau riara 
mpanggita Alatala." 

21 Naliu etu nalaimo Yesus nompalasi peto'o etu 
pade nalaumo l'a mpaka ri bagia namosu ngata 
Tirus bo ngata Sidon. 22 Ri setu naria samba'a besi 
to Kanaan tau da'a to Yahudi. I'a narata mpaka ri 
ja'i Yesus ante nongare-ngare iwe'i: "Pue, Muli 
i Daud! Potowemo aku e'i! Anaku besi nipesua 
seta sampe nandasa mpu'umo i'a nabaya!" 

23 Tapi Yesus da'a notingo nombasono besi etu. 
Pade anaguru-anaguruna nompakamosu l'a ante 
nerapi ka I'a, "Guru, agina pakaumo besi etu 
malai. l'a aga nongare-ngare nantuki purita." 

24 Nesonomo Yesus, "Aku e'i nipakau 
mantulungi aga muli Israel to natonto nasimbayu 
ewa bimba-bimba." 

25 Tapi naratamo besi etu nekadede ri ngayo 
Yesus pade niulina, "Pue, tulungimo aku!" 

26 Nesonomo Yesus, "Da'a nabelo mangala 
panggoni ngana-ngana ratajiaka ka asu." 

27 Nanguli besi etu, "Nakono to niuli Komi, Pue. 
Tapi asu wo'u nabiasa nanggoni rombo-rombo 
mpanggoni to nanawu nggari bunggu meja 
puena." 

28 Naopu etu nangulimo Yesus, "Indo, naroso 
mpu'u pomparasayamu! Sabana etu nuapa to 
niperapimu etu kana majadi." 

Padetempo etu wo'u nabelo balimo ana nu besi 
etu. 29 Naopu etu nalai wo'umo Yesus nompalasi 
peto'o etu nolumako nosale wiwi Rano Galilea. 
Pade nantendemo l'a ri saongu bulu pade 
nekatoko. 3? Naopu etu nadea mpu'u tau narata 
mpaka ri ja'ina nanggeni roa ira to napungguna, 
tau to nakejo kadana, tau naburo, tau nabobo 
pade nadea tau ntanina to naju'ana. Ira nikeni ri 
ngayo Yesus pade I'a nompakabelo ira pura-pura. 
31 Nanggita etu nogumaa mpu'umo tau dea 
sabana tau-tau nabobo namala notesa, tau-tau 
nakejo kadana nipakabelo, tau-tau napunggu 
namala nolumako pade tau-tau naburo namala 
nekita. Etu sampe tau dea nombabila bo nantoiya 
Alatala to nipesomba nto Israel. 

32 Naopu etu Yesus nompokio anaguru- 
anaguruna pade niulina ka ira, "Naasi 
mpu'umo mataku nanggita tau dea etu, sabana 
tolumbengimo kasaena ira nosanggani-nggani 
ante Aku pade we'i-we'i mana ria panggoni ira. 
Aku da'a madota mompakau ira manjili ante 
maoro ta'i. Ne'e-ne'e ira maleto pade madungga 
ri jala." 

33 Nesonomo anaguruna, "Nggari umba raratata 
panggoni rawai ka tau iwetu kadeana? Peto'o e'i 
nakalinoa." 

34 Pade nekutanamo Yesus ka ira, "Sakuya ongu 
roti to naria ri ja'i komi?" 

Nesonomo ira, "Pituongu, pade naria wo'u bara 
sakuya mba'a bau nggedi." 

35 Nangepe etu Yesus nompakau tau dea 
nekatoko puramo ri tana. 3? Pade nialana 
roti pituongu bo bau-bau nggedi etu pade 
niulina tarima kasi ka Pue Alatala. Naopu etu 
nitubi-tubina roti bo bau etu pade niwaina ka 
anaguruna. Pade ira nombatibo-tibo panggoni 
etu ka tau dea. 37 Ira pura-pura nanggoni sampe 
nabosu. Naopu etu anaguru Yesus nompasiromu 
labi-labi mpanggoni ntau dea etu, naponupa pitu 
karanji. 

38 Tau nanggoni tempo etu patanjobu mba'a 
langgai, da'a nibila besi-besi bo ngana-ngana. 
39 Naopu etu Yesus nompakau tau dea manjili. 
Pade I'a mboto nesawi sakaya nggari setu nalau 
mpaka ri Bagia Magadan. 

1 Naria bara sakuya mba'a tau to Parisi 

16 pade tau to Saduki narata ri ja'i Yesus ala 
mompesoba I'a. Ira nerapi ka Yesus ala I'a mowia 
tandai to nipogumaa ala mompakanoto I'a 
nggari ja'i Alatala. 2 Nesonomo Yesus ka ira, "Ane 
nasolomo eo pade naleimo langi komi nanguli, 
'Kana marawa lombona.' 3 Pade ane kabobayana 
komi nanguli, 'Maujamo ngina sabana naleimo 
langi pade naguntoumo lombona.' Komi nata'u 
nombaboto lombona ante nanggita langi tapi 
da'a ninjani komi tandai-tandai to nipowia 

Alatala ri dunia we'i-we'i. 4 Naja'a mpu'u tau-tau 
we'i-we'i. Komi da'a natutu nomparasaya Alatala. 
Komi nerapi ala Aku mompowia tandai to 
rapogumaa ntau. Tapi etu da'a kupowia ka komi! 
Tandai to rapopokita ka komi aga tandai ewa to 
najadi ri ja'i nabi Yunus nggaolu." 

Naopu etu nalaimo Yesus nompalasi ira. 
> Tempo anaguru-anaguru Yesus nalau mpaka 
ri sambote rano nikalinga ira manggeni baku. 

6 Tempo etu nangulimo Yesus ka ira, "Pakabelo- 
belo. Komi kana mainga ala ne'e mawela ragi 
tau-tau to Parisi bo tau-tau to Saduki." 

7 Nangepe etu notesamo anaguruna samba'a 
bo samba'a, "I'a nanguli iwetu sabana kita da'a 
nobaku roti." 

8 Tapi ninjani Yesus nuapa to nitesa ira. Etu 
sampe l'a nanguli ka ira, "Nokuya komi batena 
nanguli komi da'a nobaku roti? Komi tau-tau 
nakura mpu'u pomparasaya! ? Iwenumo? Da'apa 
ninjani komi? Da'a mana nitora komi limanjobu 
mba'a tau to nanggoni limaongu roti? Da'a 
nitora komi sakuya tonda labina to nipasiromu 
komi? 10 Pade da'a wo'u nitora komi patanjobu 
mba'a to nanggoni pituongu roti? Da'a nitora 
komi sakuya karanji labina to nipasiromu komi? 
11 (wenu sampe da'apa ninjani komi da'a roti to 
nipatujuku pane'a? Komi kana mainga ala ne'e 

sampe mawela ragi tau-tau to Parisi bo tau-tau 
to Saduki!" 

12 Nggari setu nanotomo ka ira da'a ragi roti 
to nipatuju Yesus. Tapi patuju tesana ira kana 
mainga ri ja'i pepatuduki tau-tau to Parisi bo 
tau-tau to Saduki. 3 Tempo Yesus narata ri bagia 
namosu ngata Kaisarea Filipi, nekutanamo I'a ka 
anaguru-anaguruna, "Nantuki pombarata todea, 
isema kakonona Aku, Ana nu Manusia e'i?" 

14 Nesonomo ira, "Naria tau nanguli Komi 
Yohanes Topediu to natuwu bali. Naria wo'u sanu 
nanguli Komi nabi Elia to neumba bali, pade 
naria wo'u tau nanguli Komi nabi Yeremia bara 
samba'a nabi nggaolu ntanina to natuwu bali." 

15 Pade nekutana wo'umo Yesus ka ira, "Tapi 
nantuki pombarata komi, isema Aku e'i?" 

16 Nesonomo i Simon Petrus, "Komi Magau to 
Mompakasalama, Ana nu Alatala to Natuwuna." 

17 Nangulimo Yesus, 'Nasana mpu'umo iko, 
Simon ana Yunus, sabana da'a manusia to 
nompopanjani etu ka iko, tapi Umaku mboto 
ri suruga. 18 Pade kuuli ka iko, ikomo to niuli 
Petrus, batuana 'watu'. Pade ri bunggu watu 
e'i Aku mompopenggore todea topomparasaya 
Aku. Pade njumaongu kuasa nggari naraka da'a 
mompakule mombadagi topomparasaya etu. 

19 Aku mombawai ka iko kunci pewobo Poparenta 
nu Alatala. Nuapa to mutagi ri dunia, etu wo'u 

ratagi Alatala ri suruga. Pade nuapa to mupaloga 
ri dunia, etu wo'u rapaloga Alatala ri suruga." 

20 Naopu etu nangulimo I'a ka ira, "Ne'e 
ratesa ka isema-sema Aku e'i Magau to 
Mompakasalama." 

21 Nompamula nggari tempo etu Yesus 
nompakanoto ka anaguru-anaguruna l'a kana 
malau mpaka ri ngata Yerusalem, pade ri setu 
l'a kana mpu'u-mpu'u rapandasa totu'a-totu'a 
nto Yahudi, balengga-balengga topanggeni 
agama, bo guru-guru agama Yahudi. Pade I'a 
kana rapatesi, pade ri eo katolueona I'a kana 
rapakatuwu bali nggari kamatena. ?? Nangepe 
tesa etu i Petrus nanggeni Yesus ri sawalikuna 
pade nompamula i'a nangontiaka Yesus. Niulina, 
"Pue, ne'e sampe etu majadi ri ja'i Komi! Perapi 
Pue Alatala mompakakawao etu nggari ja'imu!" 

23 Tapi Yesus nompeili nanguli ka i'a, "Palaimo 
iko nggari se'i, Magau nu Seta! Iko nombalawa 
dota Alatala majadi ri ja'iku! Pompekirimu etu 
pompekiri manusia, da'a pompekiri nggari ja'i 
Alatala!" 

24 Naopu etu nanguli Yesus ka anaguru- 
anaguruna, "Isema-sema madota majadi 
topantuki Aku, i'a kana mombakabasaka dotana 
mboto pade i'a kana masadia mantuki Aku 
nau sampe mamate rapaku ri kayu parika. 

25 Isema-sema da'a masadia mantuki Aku nau 

sampe mamate i'a da'a mombarata katuwua 
mabelo sampe ri kasae-saena. Tapi isema-sema 
mombakabasaka pura-pura dotana mboto 
pade mantuki Aku nau sampe rapatesi, i'a 
kana mombarata katuwua mabelo sampe ri 
kasae-saena. 28 Natantumo da'a ria gunana 
ane samba'a tau mombarata pura-pura nuapa 
to naria ri dunia tapi da'a masalama, aga 
rasuku sampe ri kasae-saena ri naraka. Sabana 
da'a ria nuapa-nuapa to namala rasulata 

ante katuwua mabelo etu. ?” Mana masaeka 
Aku, Ana nu Manusia kana marata bali nggari 
suruga ante kuasa bo reme nggari ja'i Umaku, 
mosanggani-nggani ante malaeka-malaekaku. 
Pade ri tempo etu Aku kana mombabalasi butu 
mba'a tau nantuki pokaingguna. 

28 Aku mpu'u-mpu'u notesa ka komi, naria 
bara sakuya mba'a tau ri tatongo komi ri se'i 
da'apa mamate ane da'apa rakita ira Aku, Ana 
nu Manusia marata ri dunia e'i ewa samba'a 
magau." 

1 Onombengi kaliuna Yesus nanggeni 
17 i Petrus, Yakobus ante sampesuwuna 
Yohanes nalau nantende mpaka ri saongu bulu to 
nalangana. Aga Yesus ante ira tolumba'a to naria 
ri setu. 

2 Tempo ira ri setu sampegoli nabalimo lenje 
Yesus ri ngayo ira. Lenjena nareme mpu'u ewa 

kareme nu mata eo, pade pakeana nabula 
damo nenggila. 2 Sampegoli anaguru Yesus 
nanggita romba'a nabi nggaolu nenggore ri setu 
notesa-tesa ante Yesus. Ira etumo nabi Musa bo 
nabi Elia. “Sangga nanggitapa etu nangulimo i 
Petrus ka Yesus, "Pue, nasana mpu'u kami ri se'i. 
Ane Pue madota aku mowia toluongu pakumpa 
ri se'i, saongu ka Komi, saongu ka i Musa pade 
saongu ka Elia." 

5 Tempo Petrus danotesa ante Yesus, naratamo 
kulimu to nareme nombabungu ira, pade 
nggariara kulimu etu naria suara nanguli, "E'imo 
Anaku to nipotoweku. I'amo to nikonoa raraku. 
Epe komimo tesana!" 

6 Tempo anaguru Yesus nangepe suara etu 
naeka mpu'umo rara ira sampe notatungga ira 
narapa ri tana. 7 Tapi Yesus nompakamosu ira 
pade nanggabe ira ante nanguli, "Pembangumo. 
Ne'e mana maeka!" 

8 Tempo ira nantingara to nikita ira aga Yesus 
njamba'ana. Da'a mana naria tau ntanina nikita 
ira. “Tempo ira notua nggari buluna etu Yesus 
nombatagi ira, "Ne'e ratesa ka isema-sema nuapa 
to nikita komi pane'a ane Aku, Ana nu Manusia 
da'apa rapakatuwu bali nggari kamateku." 

10 pade nekutanamo anaguruna ka l'a, 
"Nuapa sabana guru-guru agama nanguli 

nabi Elia kana mokolu marata pade Magau to 
Mompakasalama?" 

11 Nesonomo Yesus, "Nakonomo tesa etu. 
Nabi Elia kana mokolu marata sabana i'amo to 
mompakasiayu mpengele-ngele. 12 Tapi kuuli ka 
komi, kakonona naratamo nabi Elia, aga i'a da'a 
ninjani ntau. Tau-tau etu aga nompowia ri ja'ina 
dota ira to naja'a. Pade iwetu wo'u Aku, Ana nu 
Manusia kana rapandasa ira." 

13 Nangepe tesa etu nanotomo ka anaguruna 
Yohanes Topediu to nipatuju Yesus ante tesana 
to nantesa nabi Elia. 

14 Tempo Yesus ante tolumba'a anaguruna 
nosirata ka tau dea naratamo samba'a tau 
nekadede ri ngayo Yesus ante nanguli, 

15 "Pue, potowemo anaku! I'a naju'a nadola, 
nandasa mpu'u i'a. l'a naoso nadungga ri 
apu pade naoso wo'u nadungga ri ue. 16 l'a 
nikeniku ri ja'i anaguru Komi tapi ira da'a namala 
mompakabelo ju'ana etu." 

17 Pade nesonomo Yesus, "Iwenu tanu 
komi? Komimo tanu tau mpu'u-mpu'u da'a 
nomparasaya pade topesapuaka! Sakuyapa 
kasaena Aku kana mosanggani ante komi! 
Sakuyapa kasaena Aku kana mosabara ri ja'i 
komi! Kenimo wemaimo ngana etu!" 

18 Sangga naratapa ngana etu ri ngayona Yesus 
nompopalai seta to nompakaju'a ngana etu. 

Pade nalai mpu'umo seta etu nggari ja'ina. 
Pade tempo etu wo'u nabelomo ju'a ngana etu. 
19 Naliu etu naratamo anaguru-anaguru Yesus ri 
ja'ina tempo ira mana ri tatongo ntau dea, pade 
nipekutana ira ka I'a, "Iwenu sampe kami da'a 
namala nompopalai seta etu pane'a?" 

20 Nesonomo Yesus, "Sabana nakura 
pomparasaya komi. Aku mpu'u-mpu'u notesa 
ka komi, ane pomparasaya komi aga sakedi lau 
ewa wua kayu to neliu nggakedi, da'a ria to da'a 
mamala rapowia komi. Komi mamala manguli 
ka bulu etu, 'Polinja gu sa'amo,' pade bulu etu 
kana molinja gu sa'a. 21 (Tapi seta ewa etu pane'a 
aga namala rapopalai ante mosambaya bo 
mapuasa.") 

22 Tempo Yesus ante anaguruna nasiromu 
mpasanggani-nggani ri Bagia Galilea, nangulimo 
l'a ka ira, "Aku, Ana nu Manusia da'a mana 
masaeka kana rawai ka baliku, 28 pade Aku kana 
rapatesi ira. Tapi ri eo katolueona Aku kana 
rapakatuwu bali." 

Sangga nangepe tesa etu nasusa mpu'umo rara 
anaguruna pura-pura. 2? Sangga naratapa Yesus 
bo anaguruna ri ngata Kapernaum naratamo 
samba'a topomperapi balasitee Sapo Mpepue 
nompekutana ka i Petrus, "Gurumu nabiasa 
nombabayari balasitee Sapo Mpepue atau da'a?" 

25 Nesonomo i Petrus, "Iyo, nibayarina." 

Naopu etu nanjilimo Petrus mpaka ri sapo to 
nipeto'o ira. Narata ri setu da'apa i'a notesa 
nuapa-nuapa nekutanamo Yesus ka i'a, "Simon, 
iwenu pombaratamu? Isema kakonona masipato 
mombabayari balasitee bara kasowia ka 
magau-magau ri dunia e'i? Todeana mboto atau 
pue ngata to nikuasaina etu?" 

26 Nesonomo i Petrus, "Natantu pue ngata to 
nikuasaina to masipato mombabayari." 

Nangulimo Yesus, "Ane iwetu, todeana mboto 
da'a masipato mombabayari balasitee etu. ?” Tapi 
naupa iwetu, ne'e kita mompakakedi rara ntau 
etu. Agina komi malau mome'i ri rano. Alamo 
bau pamulana to murata. Riara ngangana kana 
murata saongu doi to nagana mombabayari 
balasitee kita romba'a. Kenimo doi etu pade 
bayarimo balasiteeta ka tau topomperapi 
balasitee etu." 

1 Tempo etu naratamo anaguru Yesus ri 
18 ja'ina nompekutana l'a, "Guru, isema to 
meliu nggalanga katuwuna riara Poparenta nu 
Alatala banepia?" 

2 Nangepe etu Yesus nompokio samba'a 
ngana nggedi pade nipopekanggorena ri 
tatongo anaguruna, ? pade niulina ka ira, "Aku 
mpu'u-mpu'u notesa ka komi, ane komi da'a 
majea bo majadi nasimbayu ewa ngana nggedi 
e'i, komi da'a mamala majadi todea riara 

Poparenta nu Alatala. “Jadi tau to mompakaede 
rarana pade majadi ewa ngana nggedi e'i, i'amo 
to meliu nggalanga katuwuna riara Poparenta nu 
Alatala. ? Pade isema-sema mantarima samba'a 
ngana nggedi ewa e'i sabana i'a nantuki Aku 

i'a wo'u mantarima Aku. ? Tapi isema-sema 
mombabagiu samba'a ngana nggedi sampe i'a 
mowia silaka, nabelopa ane saongu watu bete 
raso'o ri tambolona pade i'a ratajiaka riara ntasi 
to nandalana. 

7 Nandasamo tau-tau ri dunia sabana nadeamo 
to nompakanawu ira riara silaka. Kana maria to 
manawu riara silaka tapi mandasa mpu'umo 
tau to mompakanawu ira. 8 Jadi ane palemu 
atau kadamu manggeni komi mowia silaka agina 
pale atau kadamu etu ratompo pade ratajiaka. 
Nabelopa komi mesua matuwu mabelo riara 
suruga ante pale bara kada mapudu iwetu pade 
ratajiaka riara apu to najela sampe ri kasae-saena 
ante palemu bo kadamu magana. ? Pade ane 
matamu manggeni komi mowia silaka agina rasu'i 
tajiaka ongu matamu. Nabelopa komi mesua 
matuwu mabelo riara suruga ante momata 
sabingga pade ratajiaka riara apu naraka ante 
mata to maganana. 

10 Jadi pakabelo-belo, ne'e manjauru ngana 
nggedi ewa ngana e'i. Sabana kuuli ka komi 
malaeka-malaeka to nombajagai ira bate-batena 

naria ri ngayo Umaku ri suruga. 1! [Pade Aku, Ana 
nu Manusia narata ri dunia ala mompakasalama 
tau-tau to natontona.] 12 Rapana maria samba'a 
tau nompatuwu bimba satu onguna pade naria 
saongu bimba natonto nuapa rapowiana? Iwenu 
pombaratamu? Natantumo i'a kana mompalasi 
bimbana siompulu bo sasio etu ri buluna pade 
malau mangelo bimbana saongu to natonto etu. 
13 parasayamo Aku, ane raratana bali bimba 
etu meliu nggadamba rarana manggita saongu 
bimba etu pade manggita siompulu bo sasio 
bimba to da'a natonto. 14 Iwetu wo'u Uma komi 
ri suruga da'a madota samba'a nggari tatongo 
ngana nggedi e'i malipo pomparasayana. 

15 Ane maria sampesuwumu mowia sala 
ri ja' imu, kalau komi ri ja'ina pade tesamo 
pakanoto ka i'a salana. Kawiamo etu nggalino, 
aga komi romba'a. Ane i'a mantarima pantesamu 
kasintuwumu ante i'a kana mabelo bali. 18 Tapi 
ane i'a da'a madota mantarima pantesamu 
keni wo'umo samba'a atau romba'a roamu 
majadi sabi pantesamu ante i'a. Sabana riara 
Buku Nagasa naria nitulisi iwe'i: 'Ane maria tau 
nipangadu kana maria romba'a atau tolumba'a 
sabi motesa mompakanoto kasalana.' 17 Ane i'a 
da'a madota mantarima pantesa ira, kenimo i'a ri 
ngayo ntodea topomparasaya. Pade ane i'a da'a 
madota mantarima tesa belo nggari ja'i todea 

etu, i'a kana rareke komi nasimbayu ewa tau da'a 
nosinjani ante Alatala bo tau-tau topomperapi 
balasitee to naja'ana. 

18 Aku mpu'u-mpu'u notesa ka komi, nuapa to 
nitagi komi ri dunia e'i, etu nitagi wo'u ri suruga. 
Pade nuapa to nipaloga komi ri dunia e'i, nipaloga 
wo'u ri suruga. 19 Pade kuuli wo'u ka komi ane 
maria romba'a komi ri dunia e'i mosaongu rara 
mosambaya merapi sangele, posambaya komi 
etu kana rapoiyo Umaku ri suruga. 20 Sabana ri 
umba-umba tau nasiromu riara sangaku nau aga 
romba'a atau tolumba'a, Aku mboto naria ri setu 
nosanggani-nggani ante ira." 

21 Naopu etu naratamo i Petrus nompekutana 
Yesus, "Pue, ane maria sampesuwuku mowia 
sala ri ja'iku, sampe sakuya nggani aku kana 
mombaampungi i'a? Bara sampe pitunggani?" 

22 Nesonomo Yesus, "Da'a aga pitunggani, tapi 
sampe noatu nggani. >? Sabana Pue Alatala 
nasimbayu ewa magau riara porapa e'i. Naria 
samba'a magau to madota momparesa inda-inda 
nu batuana. 24 Tempo i'a nompamula nomparesa 
inda ira, naria samba'a batua niposintingayo 
ante i'a to noinda juta-juta rupia. 25 Tapi batua 
etu da'a nompakule mombabayari indana etu. 
Jadi nangulimo magau, 'Ane iwetu pobalumo 
batua etu mpasanggani-nggani ante rongona, 

ana-anana bo pura-pura mbara-mbara riara 
njapona rapombabayari indana ri ja'iku etu!' 

26 Nangepe etu nekadedemo batua etu ri ngayo 
magau nerapi ante mpu'u-mpu'u rarana, 'Magau, 
posabara ntanimo ruru ri ja'iku. Pura-pura indaku 
etu kana kubayari mpakaopu!' ?” Nangepe etu, 
naasimo mata magau nanggita batuana etu. 
Jadi nikabasakana batua etu pade indana etu 
nipakaopunamo. 

28 Tempo batua etu nesuwu ri sawalikuna 
i'a nosintomu ante roana to noinda ri ja'ina 
bara sakuya atu njobu rupia. Nisokona tambolo 
roana etu pade nikojena ante nanguli, 'Bayari 
puramo indamu ri ja'iku!' 29 Pade nekadedemo 
roana etu ri ngayona nerapi ante mpu'u-mpu'u 
rarana, 'Posabara ntanimo ruru, wega. Indaku 
pura-pura etu kana kubayari mpakaopu.' 20 Tapi 
batua etu da'a madota mantarima pomperapi 
roana etu. l'a aga nalau nombasuaraka roana 
riara tarunggu sampe pura-pura indana etu 
rabayarina mpakaopu." 3? Tempo batua-batua 
ntanina nanggita nuapa to nipowia batua etu ka 
roana, nasusa mpu'umo rara ira. Jadi nalaumo 
ira mpaka ri ja'i magau nantesa ka i'a pokainggu 
batuana pane'a. 

32 Sangga nangepe tesa etu, magau nompokio 
batua to naja'a powiana etu pade niulina, 'Iko 
samba'a batua to naja'a mpu'u! Pura-pura 

indamu to nadea mpu'u etu nipakaopukumo 
sabana iko nerapi ri ja'iku. 33 Nokuya iko da'a 
naasi matamu nanggita roamu nasimbayu ewa 
aku naasi mataku nanggita iko?' 3? Jadi nabilisi 
mpu'u rara magau ri ja'i batuana etu. Niwaina 
batua etu ka topeboba riara tarunggu sampe i'a 
mombabayari mpakaopu pura-pura indana." 

35 Yesus nompakaopu tesana ante nanguli, 
"Iwetu wo'u Umaku ri suruga mompowia ka komi 
ane komi da'a mombaampungi sampesuwumu 
ante mpu'u-mpu'u raramu!" 

1 Naopu Yesus nombatesa etu pura-pura 
19 nalaimo I'a nompalasi Bagia Galilea nalau 
mpaka ri Bagia Yudea ri sambote Binangga 
Yordan. ? Nadea mpu'u tau nantuki I'a pade 
ri setu l'a nompakabelo ju'a-ju'a ira. 3 Pade 
naratamo bara sakuya mba'a tau to Parisi 
madota mangelo sala Yesus. Ira nompekutana 
l'a iwe'i: "Nantuki Atura-atura agamata mamala 
samba'a langgai mombasompo rongona besi 
ante mpengele-ngele sabana?" 

4 Nesonomo Yesus, "Iwenumo? Da'apa nibasa 
komi to nitulisi riara Buku Nagasa nggaolu? 

Ri lamba pamulana Topompajadi manusia 
nompajadi samba'a langgai bo samba'a besi. 

> Pade naopu etu niulina, 'Etumo sabana langgai 
kana mompalasi indo umana pade malau maroo 
ri ja'i rongona besi, pade ira romba'a kana majadi 

samba'a.' Jadi riara mpanggita Alatala ira 
romba'a etu da'a mana romba'a tapi samba'a. 
Sabana etu nuapa to nipakasaongu Alatala, ne'e 
rapopoga'a manusia." 

7 Pade nekutana wo'umo tau-tau to Parisi ka 
l'a, "Ane iwetu, nuapa sabana i Musa nompakau 
langgai mombawai sura tala ka rongona besi 
pade mombasompo i'a?" 

8 Nesonomo Yesus, "Musa nompaloga komi 
mombasompo rongomu iwetu sabana nako'o 
gaga rara komi. Tapi ri lamba pamulana da'a 
iwetu. °? Jadi epe komi tesaku e'i. Isema-sema 
mombasompo rongona besi pade momporongo 
besi ntanina naupa rongona pamulana etu da'a 
nogau sala ante langgai ntanina, tau etu nireke 
nebualo." 

10 Naopu etu anaguru-anaguru Yesus nanguli 
ka l'a, "Ane iwetu kasusana atura mporongo 
nabelopa ane tau da'a morongo!" 

11 Nesonomo Yesus, "Da'a pura-pura tau 
mamala mantarima pantesa etu, aga ira to 
nipakatantu Alatala. 12 Sabana naria tau da'a 
namala morongo sabana da'a nagana sipana 
nesuwu nggariara indona. Naria wo'u tau da'a 
namala morongo sabana nitunggai nigero ntau 
sipana. Pade naria wo'u tau da'a norongo sabana 
dotana mboto, ala ira maloga mantui bago i Pue. 

Isema-sema mompakule mantarima pepatuduki 
e'i kana ratarimana." 

13 Naria sanggani nadea mpu'u tau nanggeni 
ana-ana ira mpaka ri ja'i Yesus ala I'a mombadika 
palena ri koro ira pade mosambaya ka ira. Tapi 
anaguru-anaguru Yesus nanggarau tau-tau 
etu. 14 Nanggita etu nangulimo Yesus ka 
anaguru-anaguruna, "Pakambamo ngana-ngana 
etu marata ri ja'iku! Ne'e ratagi ira, sabana aga 
tau to noinggu ewa ngana-ngana e'i to masipato 
majadi todea riara Poparenta nu Alatala." 

15 Pade nidikana palena ri balengga ngana- 
ngana etu ala mombagane ira. Naopu etu 
nalaimo l'a nggari setu. 18 Naria saeo samba'a 
tau nompakamosu Yesus pade nekutana, "Guru, 
powia nuapa to nabelona to masipato kupowia 
ala aku mamala matuwu mabelo sampe ri 
kasae-saena?" 

17 Nesonomo Yesus, "Nuapa sabana komi 
nompekutana Aku ewa powia to nabelona? Da'a 
ria ntanina to nabelo aga Pue Alatala. Ane komi 
madota matuwu mabelo sampe ri kasae-saena, 
tukimo parenta-parenta Alatala." 

18 Pade nekutana wo'umo tau etu, "Parenta- 
parenta umbana?" 

Nesonomo Yesus, "Ne'e mepatesi, ne'e 
mogau sala ante tau da'a rongomu mboto, ne'e 
mangangga, ne'e modawa ri ngayo ntopotangara, 

19 bilamo indo bo umamu, pade potowemo 
sanggamanusiamu nasimbayu ewa komi 
nompotowe koromu mboto." 

20 Nangulimo tau etu ka Yesus, "Parenta-parenta 
etu nitukiku puramo. Nuapapa wo'u to masipato 
kukawia?" 

21 Nesono Yesus, "Ane komi madota majadi 
mabelo ntoto, kalau pobalu puramo mbara- 
mbaramu pade palelemo doi olina etu ka tau-tau 
nakasiasi ala murata kakalumana ri suruga. 
Maopu etu kamai, tukimo Aku!" 

22 Nangepe tesa Yesus etu nalaimo tau etu 
ante nasusa rarana, sabana i'a samba'a tau to 
nakalumana mpu'u. 23 Naopu etu nangulimo 
Yesus ka anaguru-anaguruna, "Aku mpu'u-mpu'u 
notesa ka komi, nakaja mpu'u tau nakalumana 
majadi todea riara Poparenta nu Alatala. 2? Pade 
kuuli wo'u ka komi, nagampapa saongu binata 
to nabetena ewa unta mesua ri bolo jaru pade 
samba'a tau nakalumana majadi todea riara 
Poparenta nu Alatala." 

25 Sangga nangepe pantesa Yesus etu, natekaja 
mpu'umo rara anaguruna sampe ira nanguli, 
"Ane iwetu natantumo da'a ria samba'a tau to 
mamala rapakasalama!" 

26 Yesus nompenaa ira pade nanguli, "Ane aga 
nggari manusia, natantu da'a mamala majadi. 

Tapi ane nggari Alatala pura-pura mamala 
majadi." 

27 Pade nangulimo i Petrus, "Kita we'i, Pue. 
Kami e'i nompalasi pura-pura nuapa to naria ri 
ja'i kami pade nantuki komi. Nuapa rarata kami 
banepia?" 

28 Nesonomo Yesus ka ira, "Aku mpu'u-mpu'u 
notesa ka komi, tempo Alatala mompakabou 
mpengele-ngele banepia, Aku, Ana nu Manusia 
kana mekatoko ri pekatoko magau to nagayana. 
Pade tempo etu wo'u komi to nantuki Aku 
kana mekatoko ri sampulu rongu pekatoko 
magau ntanina mombatangara muli nu sampulu 
romba'a ana Israel. 2? Isema-sema to nompalasi 
sapona bara sampesuwuna, bara indo umana, 
bara ana-anana, bara tinaluna sabana nantuki 
Aku, tau etu kana mombarata bali satu nggani 
kadeana. Pade i'a wo'u mombarata katuwua 
mabelo sampe ri kasae-saena. 

30 Tapi nadea tau to nalanga katuwuna we'i-we'i 
kana majadi tau to naede katuwuna banepia. 
Pade nadea wo'u tau to naede katuwuna 
we'i-we'i kana majadi tau to nalanga katuwuna 
banepia." 

1 Yesus nanguli, "Tempo Alatala 
20 moparenta l'a masimbayu ewa porapa e'i: 
Naria samba'a tau to naria tinalu nipotuja anggur. 
Nasadondo mpu'u i'a nesuwu nggari sapona 

nalau mangelo tau ragajina mokarajaa ri tinaluna. 
2 l'a nomposirata bara sakuya mba'a topokarajaa 
pade niulina ka ira, 'Kalaumo komi mokarajaa ri 
tinaluku ria, pade kuwai ka komi simbau sampeka 
doi salaka majadi gajimu saeo.' Nasitujumo 

ira, pade i'a nompakau ira malau mokarajaa ri 
tinaluna. 3 Tinti sasio mpadondona nalau wo'umo 
pue ntinalu etu mopaelo topokarajaa ntanina. 
Nikitana bara sakuya mba'a tau ri potomu aga 
nekatoko-toko wa'amo. “ Niulina ka ira, 'Kalaumo 
komi mokarajaa ri tinaluku ria, damo kuwai ka 
komi gaji to masipatona.' Jadi nalau mpu'umo ira 
nokarajaa. ? Tinti sampulu rongu nalau wo'umo 
pue ntinalu etu mopaelo topokarajaa ntanina. 
Niulina ka ira, 'Kalau komi mokarajaa ri tinaluku, 
damo kuwai ka komi gaji to masipatona.' Pade 
wa'a wo'u nipowiana tinti toluongu ngguwiana. 

6 Kira-kira tinti alima ngguwiana nalau wo'umo 
pue ntinalu etu mopaelo topokarajaa ntanina. 
Niposiratana bara sakuya mba'a tau aga 
nekatoko-toko da'a ria pokarajaana. Nekutanamo 
i'a ka ira, 'Nokuya komi aga nekatoko njaneo, 
da'a nokarajaa?' ' Nesonomo ira, 'Da'a naria tau 
nombagaji kami.' Pade nanguli pue ntinalu etu, 
'Ane iwetu, kalaumo komi mokarajaa ri tinaluku.' 
Nangepe etu nalaumo ira. 

8 Sangga nasolopa eo nangulimo pue ntinalu 
etu ka mandorona, 'Pokio puramo topokarajaa 

pade bayari puramo gaji ira mompamula nggari 
ira to lako nompamula nokarajaa tinti alima 
ngguwiana sampe marata ri ja'i ira to nokarajaa 
nggari mpadondona.' ? Naratamo topokarajaa to 
nompamula nokarajaa tinti alima ngguwiana, 
pade ira niwai simbau sampeka doi salaka. 

10 [wetu wo'u sampe narata ri ja'i topokarajaa to 
nokarajaa nggari mpadondona. Ira nompekiri 
riara nta'i iwe'i: 'Natantumo kami kana rawai 
meliu nggadea sabana kami nokarajaa njaneo.' 
Tapi gaji to niwai ka ira nasimbayu ante tau 
ntanina etu, aga simbau sampeka doi salaka. 

11 Naopu ira nantarima gaji nompamulamo ira 
nongua-ngua ka pue ntinalu etu ante nanguli, 
12 'Tau-tau topokarajaa to narata ngguwiana 
nokarajaa aga sajaa lau. Kami e'i nokarajaa 
ntomo njaneo ri kapanena, tapi komi nombawai 
gaji ka ira nasimbayu ante kami!' 

13 Nangulimo pue ntinalu ka samba'a nggari 
tatongo ira, 'Sampesuwu, aku da'a nasala ri 
ja'i komi. Nikasitujutamo gajimu kana sampeka 
doi salaka saeo. 14 Jadi alamo gaji komi pade 
panjilimo. Aku madota mombawai gaji ka tau 
to narata ri purina nasimbayu ewa to niwaiku 
ka komi. 1? Natantu aku namala mowia nantuki 
dotaku ante doiku mboto! Bara nasiriati rara 
komi nanggita aku mowia nabelo ri ja'i tau 
ntanina?"" 

16 pade Yesus nompakaopu porapa etu ante 
nanguli, "Iwetu wo'umo banepiana tau-tau to 
ri purina we'i-we'i kana majadi ri koluna. Pade 
tau-tau to ri koluna we'i-we'i kana majadi tau-tau 
to ri purina." 

17 Tempo etu Yesus riara mpolumakona 
mpaka ri ngata Yerusalem. Riara mpolumakona 
l'a nanggeni sampulu romba'a anaguruna 
mompatani nggari ja'i ntau dea pade niulina ka 
ira, 

18 "Epemo mpakabelo-belo! We'i-we'i kita e'i 
mantende mpaka ri ngata Yerusalem. Ri setu Aku, 
Ana nu Manusia kana rawai ka balengga-balengga 
topanggeni agama bo guru-guru agama. Pade 
ira mompakatantu riara potangara Aku kana 
rapatesi. 19 Maopu etu Aku kana rawai ka tau-tau 
da'a to Yahudi pade rapongei-ngei ira bo raporo 
mpakandasa. Pade kaopuna Aku kana rapaku 
ira ri kayu parika sampe mamate. Tapi ri eo 
katolueona Aku kana matuwu bali." 

20 Naliu etu naratamo rongo i Zebedeus 
ntalianana ri ja'i Yesus. Nekadedemo i'a ri 
ngayo Yesus sabana naria sangele pomperapina. 
21 Nekutanamo Yesus ka i'a, "Indo, nuapa 
nipodotamu?" 

Nesonomo indo etu, "Tempo Komi majadi 
Magau palogamo ana-anaku e'i mekatoko 
moparenta mpasanggani-nggani ante Komi, 

samba'a ri pangganamu, pade samba'a ri 
panggeimu." 

22 Tapi nesonomo Yesus ka ira, "Da'a ninjani 
komi nuapa niperapi komi. Iwenumo? Rapakule 
komi manggolo pepandasa nasimbayu ewa 
pepandasa to rapawela ka Aku?" 

Nesonomo ira, "Rapakule!" 

23 Pade nanguli Yesus ka ira, "Nakono komi 
kana manggolo pepandasa nasimbayu ewa 
to rapawela ka Aku. Tapi da'a Aku to nakuasa 
mompakatantu isema masipato mekatoko ri 
pangganaku bara ri panggeiku. Peto'o etu bagia 
ira to nipakatantu Umaku." 

24 Tempo sampulu mba'a anaguru Yesus ntanina 
nangepe pomperapi etu, narau mpu'umo 
rara ira ri ja'i romba'a to nosampesuwu etu. 

25 Etu sampe Yesus nompokio ira pura-pura 
pade niulina ka ira, "Ninjani komi mbotomo 
topoparenta-topoparenta tau-tau da'a to Yahudi 
nomparenta todea ira ante nasombo, pade 
topanggeniaka-topanggeniaka ira nompandasa 
todea ira. 2? Tapi da'a masipato komi moinggu 
iwetu! Kakonona kana iwe'i: isema-sema nggari 
tatongo komi to madota malanga panggana i'a 
etu kana majadi topantulungi roana. ?” Pade 
isema-sema madota majadi to nalanga katuwuna 
kana majadi batua komi 28 nasimbayu ewa Aku, 
Ana nu Manusia. Aku da'a narata ri dunia e'i ala 

ratulungi ntau tapi ala mantulungi tau, pade ala 
mombawai koroku rapatesi mantolo silaka-silaka 
ntau dea." 

29 Tempo Yesus ante anaguru-anaguruna 
nompalasi ngata Yerikho, nadea mpu'u tau 
nantuki l'a. 30 Ri setumo naria romba'a tau naburo 
nekatoko ri wiwi jala. Tempo ira nangepe lele 
Yesusmo to noliu ri jala etu, nongare-ngaremo 
ira, "Pue, Muli i Daud! Potowemo kami!" 

31 Tapi tau dea to nantuki Yesus nangontiaka 
ira romba'a ante nanguli, "Ne'e makanano! 
Pekalinomo!" 

Tapi tau-tau naburo etu nantambai nongare 
ante suara to namangga, "Pue, Muli i Daud! 
Potowemo kami!" 

32 Nangepe ira nongare-ngare nenontomo 
Yesus, pade nipokiona ira. Pade nekutanamo 
l'a ka ira, "Nuapa to rapodota komi kupowia ka 
komi?" 

33 Nesono ira romba'a, "Pue, to nipodota kami 
ala mata kami mamala mekita." 

34 Naasi mpu'u mata Yesus nanggita ira romba'a. 
Jadi niojona palena nanggabe mata ira. Pade 
kaliu-liu nabelomo mata ira. Pade nalaumo ira 
romba'a nantuki Yesus. 

1 Tempo namosumo ira ri ngata Yerusalem, 
2 1 naratamo ira ri ngata Betfage ri kente 
nu Bulu Zaitun. Ri setu Yesus nompakau 

romba'a anaguruna mokolu ka I'a. 2 Niulina 

ka ira, "Kalaumo komi mpaka ri ngata to 
namosu ri ngayota etu. Ane marata ri setu 

komi kana mombarata saongu keledai nitataka 
mpasanggani-nggani ante anana. Wolemo 
kalorona pade umbu mpaka wemai. 3 Ane maria 
tau mompekutana komi, uli ka ira, 'Pue paraluu 
mompake keledai e'i. Damo rapopanjilina ngina.' 
Pade tau etu kana mompaloga komi manggeni 
binata etu." 

4Etu najadi ala madupa tesa Alatala to niboto 
nabi nggaolu iwe'i: 

5 "Ulimo ka pue ngata Sion, kitamo, ri setumo 
Magau komi marata! I'a naede mpu'u rarana, 

l'a nesawi keledai, etumo saongu keledai to 
namudana." 

6 Jadi nalaumo romba'a anaguru Yesus 
nompowia ewa nitewaina ka ira. 7 Niumbu iramo 
keledai ante anana mpaka ri ja'i Yesus. Narata ri 
setu nilampi ira pakea ri bunggu keledai etu pade 
nesawimo Yesus ri bungguna. 8 Tempo Yesus noliu 
ri jala jama nadea mpu'u tau nombajini buya 
ira ri jala, pade naria sanu nangala tawa-tawa 
kayu nitale-tale ira ri tatongo jala ewa tandai 
pebila ira ka Yesus. ? Pade nongare-ngaremo 
todea to nokolu ka Yesus nosanggani ante ira to 
nantuki ri purina, "Ratoiyata Muli i Daud! Perapi 

Pue mombagane Magau to narata niposumba 
Alatala! Ratoiyata Alatala ri suruga!" 

10 Sangga nesuapa Yesus ri ngata Yerusalem 
nakanano mpu'umo pura-pura tau ri setu ante 
nasana rara. Ira nosimpekutana samba'a bo 
samba'a, "Isema kakonona tau etu?" 

11 Nesonomo tau dea to nantuki l'a, "I'amo 
Yesus, nabi nggari ngata Nazaret ri Bagia Galilea!" 

1? Naopu etu nalaumo Yesus nesua ri lalowo 
Sapo Mpepue pade nipopalaina pura-pura 
topotomu nggari setu. Nisumbolinakana pura 
meja-meja ntoposinjula doi bo kadera-kadera nu 
topobalu-balu tonji banggebodo. 13 Niulina ka ira, 
"Riara Buku Nagasa naria nitulisi iwe'i: 'Sapoku 
kana rauli sapo mposambaya.' Tapi komi ri se'i 
nompajadi Sapo Mpepue e'i peto'o parampo!" 

14 Naopu etu naratamo tau-tau naburo bo 
tau-tau nakejo kadana mpaka ri ja'i Yesus riara 
Sapo Mpepue. Pade I'a nompakabelo ira. 12 Tapi 
tempo balengga-balengga topanggeni agama bo 
guru-guru agama nanggita kabaraka-kabaraka 
to nipowia Yesus pade nangepe ngana-ngana ri 
Sapo Mpepue nongare-ngare 

'Ratoiyata Muli i Daud,' 

narau mpu'umo rara ira. 18 Nangulimo ira ka 
Yesus, "Niepemu nuapa to nitesa ngana-ngana 
e'i? Nokuya komi da'a nombatagi ira?" 

Nesonomo Yesus, "Niepekumo. Iwenumo? 
Da'apa nibasa komi nuapa to nitulisi riara Buku 
Nagasa iwe'i: 'Pue, ngana-ngana bo ngana-ngana 
nggedi danantomi nipatudukimu mombatoiya bo 
mompakabete sangamu.'" 

17 Naopu etu nalaimo Yesus nompalasi ira. 
Nesuwu I'a nggari ngata Yerusalem nalau mpaka 
ri ngata Betania. Naratapa ri setu noturumo 
l'a sambengi. 18 Kaeona mpandondo tempo 
Yesus ante anaguruna nolumako nanjili mpaka 
ri ngata Yerusalem, naoromo ta'ina. 1? Namosu 
jala nikitana sampu'u kayu ara. Jadi nalaumo 
l'a nompakamosu kayu etu. Tapi da'a ria kamba 
saongu wua ara niratana, aga tawa-tawa bayangi. 
Etu sampe nitesana ka kayu etu, "Mompamula 
eo e'i, iko mana mowua!" 

Pade kaliu-liu nalelemo kayu etu. 20 Sangga 
nanggita kajadia etu nogumaamo rara anaguru- 
anaguruna. Nekutanamo ira ka I'a, "Iwenu sampe 
kayu ara etu nasasinta nalele iwetu?" 

21 Nesonomo Yesus, "Aku mpu'u-mpu'u notesa 
ka komi, ane komi momparasaya pade da'a 
molenga-lenga rara komi wo'u mamala mowia 
ewa to nipowiaku ka kayu etu. Pade da'a aga 
iwetu, komi kana mamala manguli ka bulu e'i, 
'Polinjamo, potingganawu riara ntasi,' pade 
natantumo etu kana majadi. 22 Nuapa-nuapa 

raperapi komi riara mposambayamu, natantumo 
kana ratarima komi ane komi momparasaya." 

23 Sangga naratapa ri ngata Yerusalem nesuamo 
Yesus riara Sapo Mpepue pade nopaguru ri 
setu. Tempo I'a danopaguru naratamo balengga- 
balengga topanggeni agama bo totu'a-totu'a nto 
Yahudi. Nekutanamo ira ka Yesus, "Ante kuasa 
nggari umba Komi nompopalai topotomu nggari 
Sapo Mpepue yowi? Isema nombawai kuasa etu 
ka Komi?" 

24 Nesonomo Yesus, "Naria wo'u sangaya 
kupekutana ka komi ntani ruru. Ane komi 
mombasono pompekutanaku e'i, Aku 
mompopanjani ka komi isema to nombawai 
kuasa ka Aku mompowia mpengele-ngele etu. 
25 Ulimo ka Aku isema nombawai kuasa ka 
Yohanes Topediu nombadiu tau? Alatala atau 
manusia?" 

Pade nosimpekutana to Yahudi etu samba'a bo 
samba'a, "Iwenu kita mombasono I'a? Ane kita 
manguli kuasa Yohanes nggari ja'i Alatala I'a kana 
manguli ka kita, 'Ane iwetu nokuya komi da'a 
nomparasaya Yohanes?! 26 Tapi ane kita manguli 
kuasana nggari ja'i manusia, kita kana maeka ri 
ja'i ntau dea, sabana ira pura-pura nomparasaya 
Yohanes mpu'u-mpu'u samba'a nabi." 

27 Jadi nesonomo ira ka Yesus, "Da'a ninjani 
kami nggari umba kuasana." 

Pade nanguli Yesus ka ira, "Ane iwetu da'a wo'u 
kutesa ka komi ante kuasa nggari umba Aku 
nowia mpengele-ngele etu." 

28 Pade nekutanamo Yesus ka topanggeniaka 
nto Yahudi etu, "Iwenu pombarata komi ewa 
tesa iwe'i? Naria samba'a uma noana romba'a 
ngana langgai. I'a nanguli ka anana ulumbua, 
'Anaku, kalaumo iko mokarajaa eona e'i ri tinalu 
to nipotuja anggur ria.' 29 Pade nesono ana 
ulumbua, 'Iyo, uma. Aku malau.' Tapi kakonona 
i'a da'a nalau. 3? Pade nalau wo'umo uma etu 
mpaka ri ja'i anana karomba'ana pade niulina, 
'Anaku, kalaumo iko mokarajaa eona e'i ri tinalu 
to nipotuja anggur ria.' Tapi nesonomo ngana 
etu, 'Manaku!' Tapi naliu etu nanjosomo rarana 
sampe nalau mpu'umo i'a nokarajaa ri tinalu. Jadi 
nggari ngana romba'a etu isemana to nantuki 
dota nu umana?" 

Nesonomo ira, "Ngana karomba'ana." 

Nanguli Yesus ka ira, "Aku mpu'u-mpu'u 
notesa ka komi, tau-tau naja'a ewa topomperapi 
balasitee bo besi-besi bajinga to mokolu majadi 
todea riara Poparenta nu Alatala, da'a komi. 

31 (21:30) 32 Sabana Yohanes Topediu narata 
nompatuduki ka komi jala to nanoana, pade 
komi da'a nomparasaya i'a. Tapi topomperapi 
balasitee bo besi-besi bajinga nomparasaya i'a. 

Pade naupa komi nanggita etu komi da'a najea, 
komi da'a ntoto nomparasaya." 

33 Pade nanguli wo'umo Yesus ka ira, "Epe 
wo'umo porapa ntanina iwe'i: Naria samba'a pue 
ntinalu to nombatuja anggur ri tinaluna. Niwala 
ntikuna tinalu etu pade nikaena lowu peto'o 
parewa rapompea wua anggur. Pade nipowiana 
sou panggatono tinalu etu. Naopu etu nipajana 
tinalu etu ka bara sakuya mba'a topokarajaa, 
pade nalaumo i'a mpaka ri ngata ntanina. 

34 Sangga naratapa tempona mompui wua 
anggur nipakaunamo bara sakuya mba'a batuana 
malau mpaka ri ja'i topokarajaa tinalu etu 
ala mantarima bagiana nggari wua anggur. 

35 Tapi topokarajaa tinalu etu nanjoko batua to 
nipakauna, pade naria to niboba ira, naria sanupa 
nipatesi ira, pade naria to nirempe ira ante 
watu. 3? Naopu etu sangganipa wo'u pue ntinalu 
nompakau batua ntanina neliu nggadea nggari 
pamulana mpaka ri ja'i ntopokarajaa tinalu. Tapi 
ira aga nipowia ntopokarajaa tinalu nasimbayu 
ewa batua-batua pamulana. 

37 Kaopuna nipakaunamo anana mboto. 
Nipekirina, 'Natantumo ira kana mekou ri ja'i 
anaku mboto!' 38 Tapi tempo topokarajaa tinalu 
etu nanggita ana pue ntinalu etu, nangulimo ira 
samba'a bo samba'a, 'Kitamo! Etumo ana pue 
ntinalu to majadi pue ntinalu banepia. Kamaimo 

kita mompatesi i'a ala tinalu e'i raalata majadi 
bagiata.' 3? Jadi nisoko iramo ana pue ntinalu etu 
pade i'a nikeni ira mpaka ri sawaliku tinalu etu 
pade nipatesi ira." 

40 Pade nekutanamo Yesus ka topanggeniaka 
nto Yahudi etu, "Jadi ane pue ntinalu etu manjili 
nuapa rapowiana ka topokarajaa-topokarajaa 
tinaluna etu?" 

41 Nesonomo ira, "Natantumo i'a kana 
mompatesi ira to naja'a etu pade mombapaja 
tinalu etu ka tau ntanina to madota mombawai 
ka i'a bagiana nggari asele ntinalu ane marata 
tempo mpowuana." 

42 Pade nangulimo Yesus ka ira, "Natantumo 
nibasa komi tesa riara Buku Nagasa to nanguli 
iwe'i: 'Watu to nitajiaka ntopowia sapo, watu 
etumo to najadi palo mpondasi to neliu nggaroso. 
Etu nipowia i Pue, sangele powia to nipogumaa 
matata." 

43 Nanguli wo'umo Yesus ka ira, "Jadi kuuli ka 
komi, bagia komi riara Poparenta nu Alatala 
kana raala nggari ja'i komi pade rawai ka tau-tau 
ntanina to nompowia pokainggu to masipato ka 
todea nu Alatala. 

44 Pade isema-sema to nanawu ri bunggu watu 
etu kana marege pade isema-sema raparumpi 
watu etu kana marege majadi sowu." 

45 Tempo balengga-balengga topanggeni agama 
bo tau-tau to Parisi nangepe porapa Yesus etu, 
ninjani ira porapa etu nipawelana ka ira. 46 Etu 
sampe ira madota manjoko Yesus. Tapi ira naeka 
ka tau dea, sabana nantuki pombarata tau dea 
Yesus etu samba'a nabi. 

1 Yesus nombatesa porapa ntanina ka 
22 topanggeniaka nto Yahudi. Niulina, 

2 "Tempo Alatala moparenta namala rarapaka 
ewa samba'a magau to nompowia posusa 
mponika anana langgai. 3 l'a nompakau batua- 
batuana malau mompokio pura-pura tau to 
nigagana mantuki posusa etu. Tapi ira pura-pura 
to nigaga etu da'a nadota nalau. “Jadi magau 
etu nompakau batua-batua ntanina ante tewai 
iwe'i: 'Kau uli ka ira to nigagaku, nasadia puramo. 
Japi bo ana-ana japi to naboyana naopumo 
nisambale, pade nasadia puramo. Kamaimo 
mantuki posusaku e'i!' > Tapi ira pura-pura to 
nipokio iwetu da'a ntoto nompariara pegaga etu. 
Ira aga mbau nalau nompowia bagona mboto. 
Naria to nalau mpaka ri tinalu pade naria ntanina 
nalau nombaurusi podagana, ? naria sanupa 
nanjoko batua-batua to nipakau magau etu pade 
nombaboba bo nompatesi ira. 

7 Sangga nangepe nuapa to najadi etu, narau 
mpu'umo rara magau etu. l'a nompakau 
tantara-tantarana malau mompatesi topepatesi- 

topepatesi etu pade mompalabu ngata ira. 
#Naopu etu nipokiona wo'umo batua-batuana 
pade niulina ka ira, 'Nasadiamo posusa mponika 
anaku, tapi ira to nigagaku da'a masipato momai 
ri posusa e'i. 9 Jadi kalaumo komi mpaka ri 
jala-jala jama pade isema-sema raposirata 
komi, pokiomo ira momai ri posusata e'i.' 10 Jadi 
nalaumo batua-batuana mpaka ri jala-jala jama 
nompasiromu pura-pura tau to niposirata ira, 
nabeloka tau-tau to nabelo rarana, nabeloka 
tau-tau naja'a sampe kaopuna naponu puramo 
sapo posusa etu ante torata. 

11 Pade nesuamo magau manggita torata- 
torata. Ri tatongo torata ri setu nikitana samba'a 
tau da'a nopakea pakea mposusa. ?? Nekutanamo 
magau ka tau etu, 'Wega, nokuya komi nesua ri 
se'i da'a nopakea mposusa?' Tapi tau etu da'a ria 
notingo. 13 Pade nangulimo magau ka batuana, 
'So'omo palena bo kadana pade tajiakamo i'a ri 
sawalikuna ri peto'o narumau. Ri setu i'a kana 
mageo bo mosinggiki baga ante kasusana.'" 

14 Pade Yesus nompakaopu porapana iwe'i: 
"Nadea tau nipokio tapi nakura to nipelisi." 

15 Naopu etu nalaumo tau-tau to Parisi mowia 
sintuwu iwenu ira mamala mangelo kasala 
tesa Yesus. 16 Ira nompakau bara sakuya mba'a 
topantuki ira nosanggani ante bara sakuya 
mba'a tau to nosabingga ante Magau Herodes 

malau mpaka ri ja'i Yesus. Naratapa ri setu 
nangulimo ira to nipakau etu ka Yesus, "Guru, 
ninjani kami Komi samba'a tau to nanoa rara. 
Komi nompatuduki ante nanoto pokainggu to 
masipato riara mpanggita Alatala. Komi da'a 
naeka ri ja'i isema-sema sabana Komi da'a 
nompoposisala manusia. 17 Jadi tulungi tesa 
ka kami pombarata Komi. Nantuki Atura-atura 
agama masipato mombabayari balasitee ka 
Magau Kaisar bara da'a?" 

18 Tapi Yesus nangginjani patuju ira to naja'ana. 
Etu sampe l'a nanguli, "Umba komi topebagiu! 
Nokuya komi nompasimbuku mangelo kasala 
tesaku? 19 Popokita ka Aku sampeka doi salaka to 
nipake komi mombabayari balasitee." 

Jadi ira nompopokita ka I'a sampeka doi salaka. 
20 Pade nekutanamo Yesus, "Gambara bo sanga 
isema to naria ri doi e'i?" 

21 Nesonomo ira, "Gambara bo sanga Magau 
Kaisar.' 

Jadi nangulimo Yesus ka ira, "Ane iwetu, waimo 
ka Magau Kaisar to masipato rawai ka Magau 
Kaisar, pade waimo ka Alatala to masipato rawai 
ka Alatala!" 

22 Sangga nangepe pesono Yesus etu, 
nogumaamo ira. Jadi kaopuna nalaimo ira 
nompalasi I'a. 23 Ri eo etu wo'u naria bara sakuya 
mba'a tau to Saduki narata ri ja'i Yesus. Ane to 

Saduki, iramo tau-tau to Yahudi to nomparasaya 
tau namate da'a mana matuwu bali banepia. 
24 Jadi ira nompekutana Yesus, "Guru, nabi 
Musa nompatuduki iwe'i: 'Ane maria samba'a 
langgai namate da'a noana, sampesuwuna 
langgai kana momporongo besi baluna etu ala 
ana ira romba'a etu majadi muli sampesuwuna 
to namatena etu.' ?? Naria ri tatongo kami 
ira nosampesuwu pitumba'a langgai bayangi. 
Ulumbuana norongomo tapi da'apa ira njamboko 
noana namatemo i'a. Naopu etu baluna etu 
niporongo tua'ina. 2? Tapi da'apa ira noana 
tua'ina etu wo'u namate. Pade iwetumo najadi 
ante katolumba'ana sampe ri sampesuwuna 
kapitumba'ana. ?” Kaopuna besi etu wo'u 
namate. 28 Jadi tempo tau namate matuwu 
bali banepia, besi etu rongo isema nggari ira 
pitumba'a, sabana i'a niporongo ira pura-pura?" 
29 Nesonomo Yesus, "Nasala pompekiri komi 
sabana da'a ninjani komi isi Buku Nagasa, pade 
da'a wo'u ninjani komi kuasa nu Alatala. 3? Tempo 
tau namate matuwu bali banepia, katuwu ira 
kana masimbayu ewa malaeka-malaeka ri suruga, 
ira mana morongo bara raporongo. 3! Iwenumo? 
Da'apa nibasa komi nuapa to nitesa Alatala ka 
komi riara Buku Nagasa ewa tau namate matuwu 
bali? I'a nanguli iwe'i: 3? 'Akumo Alatala Abraham, 
Alatala Ishak bo Alatala Yakub.' Ninjanita Pue 

Alatala da'a Alatala ntau to namatena, tapi 
l'a Alatala ntau to natuwuna. Jadi nanotomo 
Abraham, Ishak bo Yakub mana namate." 

33 Sangga nangepepa pepatuduki Yesus etu, 
nogumaa puramo tau dea. 

34 Tempo tau-tau to Parisi nangepe lele tau-tau 
to Saduki nekalino mbotomo sabana nidagi 
Yesus, nasiromumo ira ri ja'ina. 3? Pade samba'a 
nggari tatongo ira, etumo samba'a guru agama, 
nompasimbuku nangelo kasala tesa Yesus ante 
nekutana iwe'i: 

36 "Guru, nggari pura-pura parenta ri Atura- 
atura agamata umbana to neliu nggapokona?" 

37 Nesonomo Yesus, ""Potowemo Pue 
Alatalamu ante mpu'u-mpu'u raramu, ante 
pura-pura katuwumu, pade ante pura-pura 
pekirimu.' 33 Etumo parenta pamulana to neliu 
nggapokona. 3? Pade parenta karongelena 
to nasimbayu ante parenta pamulana iwe'i: 
'Potowemo sanggamanusiamu nasimbayu ewa 
komi nompotowe koromu mboto.' 40 Rongele 
parenta etu pu'u nu pura-pura Atura Agama bo 
pepatuduki nu nabi-nabi nggaolu." 

41 Tempo tau-tau to Parisi danasiromu ri setu, 
nekutanamo Yesus ka ira, 

42 "Iwenu pombarata komi ewa Magau to 
Mompakasalama to nijanji Alatala nggaolu? Muli 
isema l'a?" 

Nesonomo ira, "Muli Magau Daud." 

43 Nangulimo Yesus, "Ane iwetu, nuapa sabana 
i Daud nompokio I'a Puena? Sabana ante 
pekeniaka Nosa Nagasa nu Alatala i Daud nanguli 
iwe'i: 44 'Pue Alatala nanguli ka Pueku, kamai 
pekatokomo ri sabingga ngganaku sampe Aku 
mompowia pura-pura balimu mekou ri ja'imu.' 
45 Jadi ane Magau to Mompakasalama niuli i 
Daud Puena, iwenu sampe l'a nireke aga muli i 
Daud?" 

46 Da'a ria samba'a tau namala mombasono 
Yesus. Pade nompamula nggari eo etu da'a mana 
naria tau nabia mompekutana l'a. 

1 Naopu etu nangulimo Yesus ka tau dea 
23 bo anaguru-anaguruna, 

2 "Guru-guru agama bo tau-tau to Parisi 
nipakakuasa mompatuduki Atura-atura i Musa 
ka komi. 3 Etu sampe komi masipato mantuki 
bo matundu riara pepatuduki ira. Tapi ne'e 
mompasiala pokainggu ira, sabana ira mboto da'a 
nantuki pepatuduki to nipatuduki ira ka komi. 

4 Ira nompakadea atura-atura bo ada-ada to 
natomo ratuki, pade ira nompasu'u tau mantuki 
atura-atura bo ada-ada etu. Tapi ira mboto da'a 
madota mantulungi tau mantuki atura-atura bo 
ada-ada etu. 

5 Pura-pura powia ira aga nipowia ala rakita 
ntau. Ira nompake talidangga to narembana 

to niisi ante tesa-tesa nu Alatala, pade ira 
nompakandate wua nu pakea ira ala manoto 
ka tau ntanina ira natutu nantuki Atura-atura 
agama. ê Nadamba rara ira nekatoko ri pekatoko 
ntotu'a ri posusa bo peto'o to nibila ri sapo 
mpodade. ' Nadamba mpu'u rara ira ane ira 
rabila ntau ri potomu pade ane ira nipokio ntau 
Guru. 

8 Tapi ane komi, ne'e komi madota rabila 
bo rauli Guru iwetu, sabana aga samba'a lau 
gurumu, etumo Kristus. Pade komi pura-pura 
nosampesuwu samba'a bo samba'a. ? Pade ne'e 
mompakalanga tau ri dunia e'i ante mompokio 
ira Uma, sabana aga samba'a lau to masipato 
rauli Uma, etumo Umamu ri suruga. 10 Pade ne'e 
wo'u komi madota rauli Topanggeniaka, sabana 
aga samba'a lau to masipato rauli Topanggeniaka, 
etumo Kristus. 1! Tapi tau to nalanga katuwuna ri 
tatongo komi i'amo tau to nantulungi komi. 12 Tau 
to mompakalanga rarana mboto kana rapakaede, 
pade tau to mompakaede rarana mboto kana 
rapakalanga. 

13 Tapi mandasa mpu'umo komi guru-guru 
agama bo tau-tau to Parisi! Komi aga nabelo 
ri lenje! Komi nombalawa tau ntanina majadi 
todea riara Poparenta nu Alatala. Komi mboto 
da'a madota majadi todeana pade komi aga 

nombalawa tau ntanina to madota majadi 
todeana. 

14 [Mandasa mpu'umo komi guru-guru agama 
bo tau-tau to Parisi! Komi aga nabelo ri lenje! 
Komi nombabagiu tobalu-tobalu besi ala 
mombarata sapo ira. Pade komi nantabuniaka 
pokainggu komi to naja'a etu ante nosambaya 
nasae-sae. Etu sampe meliu nggatomo pesuku to 
rapawela ka komi banepia.") 

15 "Mandasa mpu'umo komi guru-guru 
agama bo tau-tau to Parisi! Komi aga nabelo 
ri lenje! Naraji mpu'u komi nompatuduki tau 
ntanina mantuki pepatuduki komi. Komi nalau 
nombawote tasi bo nolumako nakawao ri 
kabatana ala mangelo samba'a tau mesua 
agamamu. Sangga nesuapa i'a agamamu i'a 
nipajadi komi samba'a tau masipato mesua riara 
naraka to ronggani kaja'ana nggari komi mboto. 
16 Mandasa mpu'umo komi topanggeniaka- 
topanggeniaka to naburo! Komi nompatuduki 
iwe'i: 'Ane samba'a tau nojanji ante nanguli 
sanga Sapo Mpepue, i'a da'a nipo'u pojanjina. 
Tapi ane i'a nojanji ante nanguli bulawa riara 
Sapo Mpepue, i'a nipo'u pojanjina etu.' 

17 Nadoyo mpu'u komi! Komi ewa tau naburo! 
Umbana to neliu nggapokona, bulawa atau 
Sapo Mpepue to nompakagasa bulawa to naria 
riarana? Natantumo Sapo Mpepue to napokona! 

18 Komi wo'u nompatuduki tau iwe'i: 'Isema-sema 
nojanji ante nanguli meja mpesomba ri Sapo 
Mpepue i'a da'a nipo'u pojanjina etu. Tapi ane i'a 
nojanji ante nanguli pesomba to nipesomba ri 
bunggu meja mpesomba etu, i'a nipo'u pojanjina 
etu.' 

19 Komi mpu'u-mpu'u ewa toburo! Umbana 
to neliu nggapokona, pesomba ka Alatala atau 
meja mpesomba? Natantumo meja mpesomba ri 
Sapo Mpepue etumo to nompakagasa pesomba 
to nipesomba ri bungguna! 20 Sabana etu 
ane samba'a tau nojanji ante nanguli meja 
mpesomba batuana i'a nojanji ante nanguli 
meja mpesomba nosanggani ante pura-pura 
nuapa to nipesomba ri bungguna. 21 Pade ane 
samba'a tau nojanji ante nanguli Sapo Mpepue, 
etu nasimbayu ewa i'a nojanji ante nanguli Sapo 
Mpepue bo Alatala to neto'o ri sapo etu! 22 Pade 
ane samba'a tau nojanji ante nanguli suruga etu 
nasimbayu ewa i'a nojanji ante nanguli sanga 
pekatoko nu Alatala ri suruga bo Alatala to 
nekatoko ri bungguna! 

23 Mandasa mpu'umo komi guru-guru agama 
bo tau-tau to Parisi! Komi aga nabelo ri lenje! 
Sabana komi nombawai ka Alatala sabagia nggari 
sampulu bagia nggari rampa-rampa ri lalowomu 
ewa karanggada, nggulasi bo muguntumpa. 
Tapi parenta-parenta to napokona da'a ntoto 

nituki komi, ewa parenta moinggu manoa, 
maasi mata ri ja'i roamu bo matutu mantuki 
janjimu. Kakonona parenta-parenta to napokona 
etu paraluu ratuki komi, tapi ne'e rakalinga 
atura-atura ntanina etu wo'u. 

24 Komi nasimbayu ewa tau naburo madota 
mombanini tau ntanina! Komi nasimbayu ewa 
tau to nanggaliaka karomu nggari panginu 
komi, tapi binata nabete ewa unta niome komi! 
25 Mandasa mpu'umo komi guru-guru agama bo 
tau-tau to Parisi! Komi aga nabelo ri lenje! Komi 
norama sanggiri bo tubu ri bagia sawalikuna, tapi 
isi riarana aga niago komi nggari ja'i ntau ante 
da'a ria kabasa-basana. 

26 Komi mpu'u-mpu'u ewa tau naburo! Pegasa 
ntanimo ruru bagia riara nu sanggiri ala bagia 
sawalikuna wo'u magasa! 

27 Mandasa mpu'umo komi guru-guru agama 
bo tau-tau to Parisi! Komi aga nabelo ri lenje! 
Komi nasimbayu ewa dayo to nicee naputi. Ri 
sawalikuna nagaya mpu'u, tapi riarana aga naria 
wuku-wuku ntomate bo mpengele-ngele to 
nawau. 28 Iwetu wo'u komi. Riara mpanggita ntau 
komi nireke tau nanoa. Tapi riara nta'i komi aga 
naria bagiu bo kaja'ana! 

29 Mandasa mpu'umo komi guru-guru agama bo 
tau-tau to Parisi! Komi aga nabelo ri lenje! Komi 
nompakabelo dayo nabi-nabi Alatala nggaolu 

bo nombawera mpakagaya dayo nu tau-tau 
nanoa nggaolu. 3? Komi nanguli, 'Ane kami 
natuwu tempo totu'ata nggaolu, kami da'a ntoto 
nasintuwu nompatesi nabi-nabi!' 31 Ante iwetu 
komi mboto nompangaku koromu muli-muli ntau 
to nompatesi nabi-nabi nggaolu. 3? Jadi tambai 
pakaganamo silaka-silaka nu totu'a komi nggaolu 
etu! 

33 Umba komi, topebagiu! Umba komi muli 
tau-tau naja'a! Da'a ntoto mamala komi 
mombakabasaka koromu nggari pesuku riara 
naraka banepia! 3? Epemo mpakabelo-belo! Aku 
kana mompakau ka komi nabi-nabi bo tau-tau 
nanoto bo guru-guru mompatuduki tesaku ka 
komi. Maria sanu rapatesi komi, maria sanu to 
rapaku komi ri kayu parika, pade maria sanupa 
to raporo komi riara sapo-sapo mpodade komi. 
Pade maria sanupa to raraga-raga komi nggari 
saongu ngata mpaka ri ngata to rakalau ira. 

35 Jadi kaopuna komi to natuwu we'i-we'i kana 
mombatanggu lei nu tau-tau nanoa rarana to 
nipatesi ri dunia e'i, nompamula nggari lei i Habel 
to nanoa rarana sampe ri lei i Zakharia, ana i 
Berekia to nipatesi ri lalowo Sapo Mpepue ri olo 
nu Sapo Mpepue bo meja mpesomba. 3? Aku 
mpu'u-mpu'u notesa ka komi, komi to natuwu 
we'i-we'i kana mombatanggu pura-pura kaja'a 
ntotu'a komi nggaolu etu! 

37 Umba komi to Yerusalem, pue ngata 
Yerusalem! Komi nompatesi nabi-nabi pade komi 
nombarempe ante watu tau-tau to nisuro Alatala 
mpaka ri ja'imu! Nadea ngganimo Aku madota 
manggalendu komi pura-pura nasimbayu ewa 
manu nombaruta anana, tapi komi da'a madota. 
38 Epemo! Sapo Mpepue e'i kana rapalasi Alatala. 
39 Sabana kuuli ka komi, komi mana manggita 
Aku sampe Aku marata bali ri dunia pade 
komi mantotoaka Aku ante manguli, 'Perapi 
Pue mombagane Magau to narata niposumba 
Alatala!'" 

1 Naopu etu nalaumo Yesus nompalasi 
24 Sapo Mpepue. Tempo etu naratamo 
anaguruna nompopokita ka I'a kagaya nu 
pura-pura Sapo Mpepue. ? Tapi nangulimo 
Yesus ka ira, "Nikita komi sapo-sapo e'i? Aku 
mpu'u-mpu'u notesa ka komi, kana marata 
tempona banepia pura-pura to nikita komi e'i 
kana ragero sanggani sampe da'a mana maria 
watu e'i rapakamba mosisunju, nau kamba 
saongu. Pura-pura kana ragero." 

3 Naopu etu nalaumo Yesus mpaka ri Bulu 
Zaitun. Tempo I'a nekatoko ri setu naratamo 
anaguru-anaguruna ri ja'ina ala mompekutana I'a 
nggalino. Niuli ira, "Tulungi ulimo ka kami, nepia 
pura-pura to nitesa Komi pane'a majadi, pade 

nuapa tandaina karatamu bo kaopu nu dunia 
e'i?" 

4 Nesonomo Yesus ka ira, "Pakabelo-belo ala 
ne'e komi rabagiu! ? Sabana madea tau kana 
marata mompobalu sangaku. Ira manguli, 
'Akumo Magau to Mompakasalama!' Pade 
madea tau rabagiu ira. ? Komi kana mangepe 
wamba ntau mosipatesi pade raepe komi wo'u 
lele ntau nosipatesi. Tapi ne'e komi maeka, 
sabana etu pura-pura kana majadi ntani ruru. 
Tapi etu da'apa tandaina kaopu nu dunia. 

7 Tempo etu tau-tau nggari sangata kana mosibali 
ka tau-tau to sangatana, pade magau simbau 
magau wo'u kana mosiewa. Pade ri umba-umba 
ri dunia kana maria kamateoro bo lingu. 3 Tapi 
kajadia etu pura-pura aga kasusa pamulana, ewa 
ju'a besi ntora moana. 

3 Tempo etu komi kana rasoko pade rawai ka 
tau to mompandasa komi pade mompatesi komi. 
Komi kana raporau rara ntau nggari umba-umba 
ri dunia sabana komi nomparasaya Aku. 10 Pade 
tempo etu madea tau kana mokanggaura 
momparasaya Aku. Maria to mombawai roa 
ira topomparasaya ka bali ira. Pade madea tau 
mosiporau rara samba'a bo samba'a. 1! Pade 
madea nabi topodawa kana meumba pade 
mombabagiu tau dea. 

12 Ri tempo etu kaja'ana kana mantambai 
kadeana sampe madea tau mana mosimpotowe. 
13 Tapi isema-sema to maroo momparasaya 
sampe ri kaopuna kana rapakasalama. 1 Pade 
Kareba Belo ewa Poparenta nu Alatala kana 
rapatolele ri njumaongu dunia ala pura-pura 
manusia mamala mangepe. Maopu etu pade 
marata kaopu nu dunia. 

15 Pade komi kana manggita to niuli 'Kaja'ana to 
Mompakatantoru'mekanggore ri Sapo Mpepue, 
ewa to niboto nabi Daniel nggaolu. 

(Isema-sema mombabasa tesa e'i pekiri 
mbotomo batuana.) 

16 Tempo komi manggita etu tau-tau to naria 
ri Bagia Yudea kana mangowa malai mpaka ri 
buluna. 1” Ane tau-tau to nompamaya ka poiri 
ri bunggu nu sapona ne'e mana ira mesua rara 
njapo mangala bara nuapa-nuapa. 18 Ane tau-tau 
ri tinaluna, ne'e mana ira manjili ri ngata mangala 
pakeana. Palaimo masasinta! 

19 Ri eo etu mandasa mpu'umo besi-besi to 
matiana bo ira to danompatomi. 2? Pekakaimo ka 
Alatala ala tempo komi mangowa malai etu da'a 
mawela tempo leni bara Eo Mpenonto. 21 Sabana 
ri eo etu maja'a mpu'u kasusa bo kapari to 
mawela manusia. Nggari lamba pamulana sampe 
we'i-we'i da'apa sanggani najadi kasusa bo kapari 

to naja'a ewa etu, pade da'a mana maria ri 
tempo marata. 

22 Ane tempo kasusa etu da'a masasinta 
rapakaopu i Pue, natantumo da'a kamba samba'a 
mamala matuwu. Tapi nggari towe Alatala 
ka todea topomparasaya, tempona etu kana 
masasinta rapakaopuna. 2? Ri tempo etu ane 
maria tau manguli ka komi, 'Kitamo! Ri se'imo 
Magau to Mompakasalama,' bara manguli, 'Ri 
setumo I'a,' ne'e raparasaya komi tesana. 

24 Sabana kana meumba tau topodawa to 
mompangaku iramo Magau to Mompakasalama, 
pade meumba wo'u nabi-nabi topodawa to 
mompowia tandai-tandai to nipogumaa bo 
kabaraka-kabaraka ala mombabagiu tau. Ane 
mamala nau tau-tau to nipelisi Alatala rabagiu 
ira wo'u! 25 Toramo! Da'apa etu pura-pura 
najadi nibotoku mamimo ka komi! 2? Jadi ane 
maria tau manguli ka komi, 'Kitamo! Magau 
to Mompakasalama naria ri karawa baina,' 
ne'e komi malau! Ane ira manguli, 'Kitamo! Ri 
setumo I'a rara njapo,' ne'e raparasaya komi 
tesa ira! 2' Sabana tempo Aku, Ana nu Manusia 
marata bali ri dunia e'i, karataku kana matekita 
ri umba-umba ri dunia, nasimbayu ewa kila 
neumba ri kamataeona pade norea sampe ri 
kasolona. 28 Ane rakita komi tonji kolaa masiromu 
manggoni, natantumo nanoto ri setu naria binata 

namate. Iwetu wo'u ante karataku. Natantumo 
etu manoto ka pura-pura tau. 

29 Ane maopumo tempo kasusa bo kapari 
etu, kaliu-liu mata eo kana majadi marumau 
pade wula mana mewanta. Betu'e-betu'e kana 
manawu nggari langi pade kuasa-kuasa to naria 
ri langi kana ragagoya pura. 3? Ri tempo etu kana 
meumba tandaina ri langi to mompakanoto 
karataku, Ana nu Manusia. Pade pura-pura 
manusia ri dunia kana mageo mpajea. Ira kana 
manggita Aku, Ana nu Manusia mana'u riara 
kulimu ante kuasa bo karemeku to nipogumaa. 
31 Kololio to nabetena kana rapopomoni pade 
malaeka-malaekaku kana kupakau malau 
mompasiromu pura-pura tau to nipelisiku nggari 
umba-umba ri dunia. 

32 Pariaramo pepatuduki nggari kayu ara. Ane 
komi manggita rangga-ranggana nompamula 
nangura bo tawana nompamula noroya, natantu 
ninjani komi namosumo tempo eo mapane. 

33 |wetu wo'u ane komi manggita kajadia-kajadia 
to nitesaku pani'a, kana ranjani komi namosumo 
tempo karataku. Damo mompopea tempona. 

34 Aku mpu'u-mpu'u notesa ka komi, kajadia- 
kajadia etu kana majadi da'apa pura-pura 

tau to natuwu we'i-we'i mamate. 22 Langi bo 
dunia kana malipo tapi tesaku kana maroo 
sampe ri kasae-saena. 3? Tapi eo bo tempo 

karataku etu da'a ria samba'a nangginjani, 
nabeloka malaeka-malaeka ri suruga, nabeloka 
Ana nu Alatala mboto. Aga Umaku mboto to 
nangginjanina. 

37 Tempo Aku, Ana nu Manusia marata 
banepia pokainggu manusia kana masimbayu 
ante pokainggu manusia tempo nabi Nuh 
nggaolu. 33 Tempo etu da'apa njumaongu dunia 
nipakalodo ue bete manusia nakanjalia. Ira 
aga nanggoni bo nanginu pade norongo bo 
nosiporongo ewa biasa sampe nabi Nuh nesua 
riara sakaya betena. 3? Da'a ninjani ntau dea 
nuapa rapawela ka ira sampe pura-pura ue ri 
dunia nanggabuntu sanggani bo ira nalome 
puramo. Iwetu wo'u tempo Aku, Ana nu Manusia 
marata. Manusia bate-batena makanjalia iwetu. 
40 Ri tempo etu kana maria romba'a langgai 
manggawia mpasanggani ri tinalu. Samba'a kana 
kuala, pade samba'a kana kuboli setu. 21 Pade ane 
maria besi romba'a mogili mpasanggani-nggani, 
samba'a kana kuala pade samba'a wo'u kana 
kuboli ri setu. 

42 Etu sampe kuuli, komi kana mainga, sabana 
da'a ninjani komi nepia karata Pue komi. 

43 Toramo tesa e'i! Ane rapana samba'a pue 
njapo nangginjani tinti sakuya nggawengina 
topangangga marata, natantumo i'a kana 
mainga-inga. I'a da'a mompalamba topangangga 


MATIUS 24-25 117 


mesua rara njapona. “4 Iwetu wo'u komi kana 
mainga mompopea karataku, sabana Aku, Ana 
nu Manusia kana marata ante da'a ranjani-njani 
komi. 

4> Rapana maria samba'a batua to nanoto to 
natutu nantuki dota madikana. Natantu i'amo 
to raonggotaka madikana majadi topombaurusi 
pura-pura batua rara njapo. I'amo to mombaurusi 
panggoni ka batua-batua ntanina ri tempona. 
46 Mabelo mpu'umo batua etu ane madikana 
manjili pade manggita i'a mompowia panggawia 
to niparasaya ka i'a. 4 Aku mpu'u-mpu'u notesa 
ka komi, batua etu kana raonggotaka madikana 
majadi topombaurusi pura-pura mbara-mbarana. 

48 Tapi mandasa mpu'u ane rapana batua etu 
maja'a pokaingguna pade i'a mompekiri riara 
nta'ina iwe'i: 'Damasaepa madikaku manjili.' 
49 Pade i'a mompamula mombaboba batua- 
batua ntanina pade i'a aga manggoni manginu 
mpasanggani-nggani ante tau nakalangu. >° Tapi 
tempo batua etu makanjalia iwetu, madikana 
kana manjili ri eo bo tempo to da'a ninjanina. 
51 Pade batua etu kana rapatesi. l'a kana ratajiaka 
riara naraka mpasanggani-nggani ante tau-tau 
aga nabelo ri lenje. Ri setu ira mageo-geo bo 
mosinggiki baga ante masusa mpu'u rara." 

1 "To majadi tempo Aku marata bali ri 

25 dunia nasimbayu ewa porapa e'i: Naria 

sampulu mba'a randoo nalau mantomunaka boti 
langgai, simbau nanggeni poindona. ? Limamba'a 
nggari tatongo ira nadoyo, pade limamba'a ira 
nanoto. 3 Ira to nadoyona nanggeni poindo 

tapi da'a nipakasadia ira lana rapombasowo. 
4Tapi ira to nanotona nanggeni poindo pade 
nipakasadia ira wo'umo lana rapombasowo. 

> Nasae mpu'u karata boti langgai sampe 

naluru mata pade napisi puramo ira. € Ntongo 
wengi naria tau nongare, 'Ritumo boti langgai! 
Kamaimo mantomunaka i'a!' 7 Nangepe etu 
kaliu-liu nembangumo sampulu mba'a randoo 
etu pade simbau nompakasadia poindona. 

8 Pade nangulimo randoo-randoo to nadoyona 
ka roana to nanotona, 'Wega, wai ka kami sakedi 
lanamu. Mapayamo poindo kami e'i!' 9 Tapi 
nesonomo ira to nanotona, 'Ne'ena, sabana 
da'a magana ngina lana rapombasowo poindo 
kami bo poindo komi. Kalaumo komi mangoli 
lana ri ja'i ntopobalu lana.' 10 Jadi nalaumo 
randoo-randoo to nadoyona mangoli lana. Tapi 
tempo ira da ri tatongo jala lau mangelo lana 
naratamo boti langgai. Pade randoo-randoo 
to nasadia poindona nesua rara njapo nosusa 
mpasanggani ante boti langgai. Sangga nesuapa 
ira nipikumo pewobo. 

11 Naopu etu narata wo'umo limamba'a randoo 
to nadoyo pane'a. Pade nongaremo ira nggari 

sawalikuna, 'Pue njapo, tulungi bea ka kamimo 
pewobo!' 12 Tapi nesonomo boti langgai etu, 
'Da'a ntoto ninjaniku isema komi!'" 

13 pade Yesus nompakaopu porapana iwe'i: 
"Etu sampe komi kana mainga-inga, sabana 
da'a ninjani komi eona bo tempo karataku. 

14 To majadi tempo Aku marata bali nasimbayu 
ewa porapa e'i: Samba'a madika nopatuju 
malau mpaka ri ngata nakawao. Da'apa i'a 
nalau nipokiona batua-batuana pade niwaina 

ka ira kakalumanana. 1? Samba'a niwaina ka 
limanjobu mpeka doi bulawa, samba'apa niwaina 
ka ronjobu mpeka doi bulawa, pade samba'apa 
niwaina ka sanjobu mpeka doi bulawa. Ira niwai 
ka doina nantuki pompakule ira mompoposaro 
doi. Naopu etu nanggaliwomo madika etu. 

16 Tau to niwai ka limanjobu mpeka doi bulawa 
kaliu-liu nalau nompoposaro doi etu sampe 
niratana sarona limanjobu mpekana. 1' Iwetu 
wo'U tau to niwai ka ronjobu mpeka doi bulawa 
nalau nompoposaro doina etu sampe niratana 
sarona ronjobu mpekana. 18 Tapi tau to niwai ka 
sanjobu mpeka doi bulawa etu nalau nombakae 
lowu ri tana pade nitabuniakana doi nggari 
madikana etu ri lowu. 19 Nasae mpu'umo madika 
etu pade natingguli bali. Sangga naratapa ri setu 
nipokionamo batua-batuana ala mombareke 
saro nu doina. 

20 Naratamo batua to niwai ka limanjobu mpeka 
doi bulawa etu nanggeni doi ante saro limanjobu 
mpeka to niratana. Pade niulina, 'Madika, komi 
nombawai ka aku limanjobu mpeka doi bulawa 
bopia. Kitamo! E'imo ana nu doi etu limanjobu 
mpekana.' 21 Nangulimo madika, 'Nabelomo! 
Komi samba'a batua to nabelo to natutu mantui 
bago to niparasaya ka komi. Komi namala 
niparasaya ante mbara-mbara sakedi. Sabana etu 
kana kuparasaya ka komi mbara-mbara madea. 
Kamaimo madamba-damba mpasanggani ante 
aku." 

22 pade narata wo'umo batua to niwai ka 
ronjobu mpeka doi bulawa. Nangulimo i'a, 
'Madika, komi nombawai ka aku ronjobu mpeka 
doi bulawa bopia. Kitamo! E'imo ana nu doi 
etu ronjobu mpekana.' ?3 Nangulimo madika, 
'Nabelomo! Komi samba'a batua to nabelo to 
natutu nantui bago to niparasaya ka komi. Komi 
namala niparasaya ante mbara-mbara sakedi. 
Sabana etu kana kuparasaya ka komi mbara- 
mbara madea. Kamaimo madamba-damba 
mpasanggani ante aku.' 

24 Naopu etu naratamo batua to niwai ka 
sanjobu mpeka doi bulawa. Nangulimo i'a, 
'Madika, ninjaniku komi samba'a tau to nasoa. 
Komi nangala asele ri tinalu anu da'a nituja 
komi, pade komi nangala anu da'a nisawu komi. 

25 Naekamo raraku. Jadi aku nalau nantabuniaka 
doi komi rara lowu. Kita we'i! E' imo doi komi, 
madika.'" 

26 Pade nangulimo madika, 'Iko samba'a batua 
to naja'a bo nasondo rarana! Ninjanimu aku 
nangala asele nggari tinalu anu da'a nitujaku, 
pade aku nangala anu da'a nisawuku. 77 Ane 
iwetu nokuya komi da'a nombawai doiku etu 
ka tau nompoposaro doi ala tempo aku narata 
mamala kuala mpanjili doiku etu ante sarona?' 

28 Pade niuli madika ka batuana ntanina, 'Alamo 
doi bulawa sanjobu mpeka etu nggari ja'ina, 
rawai ka batua to naria sampulu njobu mpeka! 
29 Sabana isema to naria madea kana ratambai 
ka i'a sampe madea mpu'u ri ja'ina. Tapi isema to 
naria aga sakedi, etu wo'u kana raala mpakaopu 
nggari ja'ina. 3? Pade tajiakamo batua to da'a ria 
gunana etu mpaka ri sawalikuna ri karumauna. Ri 
setu i'a kana mageo bo mosinggiki bagana ante 
masusa rara." 

31 Tempo Aku, Ana nu Manusia manjili bali 
ri dunia ante kuasaku ewa magau nosanggani 
ante malaeka-malaekaku, Aku kana mekatoko ri 
pekatoko magau to nagayana. 22 Pade pura-pura 
manusia ri dunia kana rapasiromu ri ngayoku 
pade Aku kana mompopoga'a ira majadi robingga 
nasimbayu ewa samba'a topoewu nompopoga'a 
bimbana nggari towauna. 33 Tau-tau to nanoana 

kana rapasiromu ri sabingga ngganaku, pade 
tau-tau to naja'ana kana rapasiromu ri sabingga 
njidiku. 

34Pade Aku kana manguli ka ira ri sabingga 
ngganaku iwe'i: 'Kamaimo komi to nigane 
Umaku. Pesuamo riara Poparentaku! Naria 
peto'o ri se'i to nipakasadia ka komi nggari lamba 
pamulana. 3? Sabana tempo Aku naoro ta'iku 
komi nombawai ka Aku panggoni. Tempo nabai 
tamboloku, komi nombawai ka Aku panginu. 
Tempo Aku najadi torata komi nantarima Aku 
raranjapomu. 3? Tempo Aku da'a ria pakeaku 
komi nombawai ka Aku pakea. Tempo Aku naju'a 
komi nantalioda Aku. Tempo Aku riara tarunggu 
komi narata nanggita Aku.' 

37 Pade tau-tau to nanoa etu kana manguli, 
'Pue, ipiamo kami nanggita Komi naoro ta'i pade 
nombawai ka Komi panggoni, bara nanggita 
Komi nabai tambolo pade nombawai ka Komi 
panginu? 33 Ipiamo Komi najadi torata pade kami 
nantarima Komi raranjapo kami, bara nanggita 
Komi da'a nopakea pade nombawai ka Komi 
pakea? 3? Ipiamo kami nanggita Komi naju'a 
bara riara tarunggu pade kami nalau nantalioda 
Komi?' 40 Pade Aku kana mombasono ira, 'Aku 
mpu'u-mpu'u notesa ka komi, nuapa to nipowia 
komi ka sampesuwu-sampesuwuku nau aga 

samba'a to naede katuwuna, nasimbayu ewa 
komi nompowia etu ka Aku." 

41 Maopu etu Aku kana manguli ka ira ri 
sabingga njidiku, 'Palaimo nggari ja'iku komi to 
nijanjiaka Umaku! Palaimo riara apu to najela 
sampe ri kasae-saena to nipakasadia ka Magau 
nu Seta ante malaeka-malaeka to nantuki i'a. 

42 Sabana tempo Aku naoro ta'iku komi da'a 
nombawai ka Aku panggoni. Tempo nabai 
tamboloku komi da'a nombawai ka Aku panginu. 
43 Tempo Aku najadi torata komi da'a nantarima 
Aku raranjapomu. Aku da'a nopakea tapi komi 
da'a nombawai ka Aku pakea. Aku naju'a pade 
Aku nitarunggu, tapi komi da'a narata nantalioda 
Aku." 

44 Pade ira kana manguli ka Aku, 'Pue, ipiamo 
kami nanggita Komi naoro ta'i, bara nabai 
tambolomu? Ipiamo Komi najadi torata, bara 
da'a nopakea, bara naju'a, bara nitarunggu pade 
kami da'a nantulungi Komi?' 22 Pade Aku kana 
mombasono ira, 'Aku mpu'u-mpu'u notesa 
ka komi, tempo komi da'a nadota mantulungi 
sampesuwu-sampesuwuku to naede katuwuna 
nasimbayu ewa komi da'a nadota mantulungi 
Aku." 

46 Pade Yesus nompakaopu tesana ante nanguli, 
"Pura-pura tau to naja'a etu kana rasuku sampe 

ri kasae-saena. Tapi tau-tau to nanoa etu kana 
matuwu mabelo sampe ri kasae-saena." 

1 Sangga naopupa Yesus nompatuduki 
26 etu pura-pura nangulimo I'a ka 
anaguru-anaguruna, 

2 "Ninjani komimo damo nepua Eo Bete Paska. 
Pade Aku, Ana nu Manusia kana rawai ka baliku 
ala rapaku ri kayu parika." 

3 Tempo etu nasiromumo balengga-balengga 
topanggeni agama bo totu'a-totu'a nto Yahudi ri 
sapo nu Balengga Topanggeni Agama to nosanga 
ka i Kayafas. “Ira nasintuwu manjoko Yesus 
nggalino pade mompatesi I'a. ? Tapi nanguli ira 
samba'a ka roana, "Ne'e kita mowia etu tempo 
Eo Bete ala ne'e majadi kakanano ri tatongo ntau 
dea." 

6 Tempo Yesus ante anaguru-anaguruna naria 
ri ngata Betania ira nesai ri sapo ntau nosanga 
ka i Simon to naju'a bete bopia. ' Tempo ira ri 
setu naratamo samba'a besi nanggeni saongu 
botolo nipowia nggari watu to niisi minya wongi 
to nasuli mpu'u olina. Tempo Yesus nekatoko 
nanggoni naratamo besi etu nombatoli minya 
wongi etu ri balengga Yesus ewa tandai pebilana 
ka I'a. 8 Tapi sangga nanggita powia besi etu 
naraumo rara anaguru-anaguru Yesus. Ira 
nanguli, "Nokuya minya wongi etu aga nipakarugi 
sinja'i? ? Kakonona minya wongi etu mamala 

rapobalu ante olina to nadea pade doi olina rawai 
ka tau-tau nakasiasi!" 

10 Yesus nangginjani pompekiri ira, jadi niulina 
ka ira, "Nokuya komi nompakasusa besi e'i? 
Nuapa to nipowiana ka Aku nabelo. 1! Tau-tau 
nakasiasi bate-batena maria ri tatongo komi, tapi 
Aku da'a batena mosanggani ante komi. 12 Ante 
nombatoli minya e'i ri ja'iku i'a nompakasadia 
koroku ratana banepia. 13 Aku mpu'u-mpu'u 
notesa ka komi, ri umba-umba ri dunia Kareba 
Belo rapatolele, powia nu besi e'i kana ratesa 
wo'u ala mombatora i'a." 

14 Naopu etu samba'a nggari sampulu romba'a 
anaguru Yesus to nosanga ka Yudas Iskariot nalau 
mpaka ri ja'i balengga-balengga topanggeni 
agama 1 pade niulina, "Ane aku mombawai 
Yesus riara mpale komi, nuapa rawai komi ka 
aku?" 

Nangepe etu ira nombawai ka i'a tolumpulu 
mpeka doi salaka. 18 Pade nompamula nggari 
tempo etu Yudas nangelo loga to nabelona 
mombawai Yesus riara mpale balina. 17 Ri eo 
pamulana Posusa Roti Da'a Nidika Ragi naratamo 
anaguru-anaguru Yesus nompekutana I'a, "Guru, 
ri umba peto'o mupokono rakalau kami ala 
mompakasadia panggoni Posusa Paska ka Komi?" 

18 Nesonomo I'a, "Kalaumo komi mpaka ri 
ngata Yerusalem ri ja'i yanu, pade ulimo ka i'a 

iwe'i: 'Guru nanguli, mana masaeka Aku ri se'i. 
Aku madota mantuki Eo Bete Paska ri sapomu 
mpasanggani-nggani ante anaguru-anaguruku.'" 

19 Pade nalaumo anaguru-anaguruna 
nompowia ewa to nipakau Yesus ka ira, pade 
nipakasadia iramo panggoni Posusa Paska. 

20 Tempo nawengimo nekatokomo Yesus 
nanggoni mpasanggani-nggani ante sampulu 
romba'a anaguruna. 21 Tempo ira nanggoni 
nangulimo Yesus, "Aku mpu'u-mpu'u notesa 
ka komi, samba'a nggari tatongo komi kana 
mompobalu Aku ka baliku." 

22 Nangepe etu nasusa mpu'umo rara ira, pade 
nekutanamo ira samba'a bo samba'a ka I'a, "Pue, 
da'a aku e'i to nipatujumu?" 

23 Nesonomo Yesus, "Tau to mombatome roti 
riara tubu mpasanggani-nggani ante Aku, i'amo 
to mompobalu Aku. 24 Aku, Ana nu Manusia kana 
mamate ewa to nitulisi riara Buku Nagasa. Tapi 
mandasa mpu'umo tau to mompobalu Aku etu! 
Nabelopa ane tau etu da'a niote ri dunia." 

25 Naopu etu nekutanamo Yudas to mompobalu 
Yesus ngina, "Guru, da'a aku e'i to nipatujumu?" 

Nesonomo Yesus, "Iwetu pangulimu." 

26 Tempo ira nanggoni Yesus nangala roti 
pade nanguli tarima kasi ka Alatala. Naopu etu 
nibingga-binggana roti etu pade niwaina ka 

anaguru-anaguruna ante nanguli, "Alamo roti e'i, 
pade konimo. E'imo koro bataku." 

27 Naopu etu nialana wo'u saongu sanggiri 
panginu, niulina tarima kasi ka Pue Alatala, 
pade niwaina ka ira ante nanguli, "Inu komi 
puramo panginu e'i, 28 sabana e'imo leiku to 
rapatiti ka tau dea ngina ala mompakaasa Pojanji 
Alatala ante manusia. Leiku e'i rapatiti ka tau 
dea ala silaka-silaka ira mamala raampungi. 

29 Parasayamo tesaku e'i. Nompamula we'i-we'i 
Aku mana manginu anggur sampe marata 
tempona banepia Aku manginu anggur to 
nabouna mpasanggani-nggani ante komi riara 
Poparenta Umaku." 

30 Naopupa ira nodade nombatoiya Alatala 
nalaumo ira mpaka ri Bulu Zaitun. 31 Pade 
nangulimo Yesus ka anaguru-anaguruna, 
"Wengi e'i komi pura-pura kana mokanggaura 
momparasaya tempo manggita nuapa to 
majadi ri ja'iku, sabana naria Tesa Alatala to 
nitulisi riara Buku Nagasa iwe'i: 'Aku kana 
mompatesi topoewu sampe bimba-bimbana 
mosimpotatare.' 3? Tapi tempo Aku matuwu bali 
aku mokolu ka komi mpaka ri Bagia Galilea." 

33 Nangepe etu nangulimo i Petrus, "Naupa ira 
pura-pura mokanggaura momparasaya tempo 
manggita nuapa to majadi ri ja'imu, aku e'i da'a!" 

34 Tapi nangulimo Yesus ka i'a, "Aku mpu'u- 
mpu'u notesa ka iko, wengina e'i wo'u da'apa 
manu mora'o, tolungganimo iko mombasapu 
Aku." 

35 Nesonomo i Petrus, "Nau aku mamate 
mpasanggani ante Komi aku da'a ntoto 
mombasapu Komi!" 

Pade iwetu wo u to niuli pura-pura anaguruna 
ntanina. 3? Naopu etu naratamo Yesus ante 
anaguru-anaguruna ri saongu peto'o to nosanga 
ka Getsemani. Narata ri setu nangulimo l'a ka ira, 

Pekatokomo ri se'i. Aku malau ri sa'a 
mosambaya." 

37 Nikenina Petrus bo romba'a ana i Zebedeus 
mpasanggani-nggani. Pade nompamulamo 
l'a nasusa bo nandasa rarana. 28 Niulina ka 
ira, "Nasusa mpu'umo raraku, ewa mamate 
nirasaiku! Popeamo ri se'i, pade komi kana 
mainga-inga mpasanggani-nggani ante Aku!" 

39 Naopu etu napolamo Yesus sakedi pade 
nekadede I'a sampe ri tana pade nosambaya. 
Niulina, "Uma, ane mamala kuperapi ala kasusa 
bo kapari e'i ne'e rapawela ka Aku e'i. Tapi ne'e 
dotaku majadi, aga dotamu mboto!" 

40 Naopu etu nanjilimo I'a ri ja'i anaguruna 
tolumba'a etu. Niratana ira pura-pura napisi. 
Pade niulina ka i Petrus, "Kitamo! Da'a nipakule 
komi mosanggani ka Aku nau aga sajaa? 41 Komi 

kana mainga bo mosambaya ala ne'e komi 
mawela pesoba! Riara nta'imu naria dota 

mompowia to nabelona, tapi koromu da'a 
nompakule." 

42 Naopu etu nalau wo'umo Yesus njamba'ana 
karongganina nosambaya. Niulina, "Uma, ane 
kasusa bo kapari e'i kana rapawela ka Aku 
pade da'a namala rapakakawao nggari ja'iku, 
pakambamo dotamu majadi." 

43 Naopu etu narata wo'umo l'a ri ja'i 
anaguruna. Niratana ira aga napisi wo'umo 
sabana naluru mpu'u mata ira. 4 Pade 
sangganipa wo'u l'a nompalasi ira pade nalau 
nosambaya katolungganina. Posambayana 
nasimbayu ante posambayana pane'a. 2 Naopu 
nosambaya narata wo'umo l'a ri ja'i anaguruna 
pade niulina ka ira, "Iwenumo? Danapisi bo 
nangosaraka komi? Kitamo! Naratamo tempona 
Aku, Ana nu Manusia rawai riara mpale tau-tau 
nasilaka. 48 Pembangumo! Kitamo! Naratamo tau 
to nompobalu Aku! Kamaimo kita mantomunaka 
i'a." 

47 Tempo Yesus danotesa naratamo Yudas, 
samba'a nggari sampulu romba'a anaguruna. 
Pade nosanggani ante i'a naria tau dea nanggeni 
guma bo pato to nipakau balengga-balengga 
topanggeni agama bo totu'a-totu'a nto Yahudi. 
48 Da'apa ira nomai Yudas nompakatantu ka ira 

tandaina ala ranjani ira riumbana Yesus. Niulina, 
"Isema ngina kueki, etumo I'a. Soko komimo I'a!" 
49 Jadi sangga naratapa Yudas ri setu i'a kaliu-liu 
nompakamosu Yesus pade nanguli, "Tabe, Guru!" 
Pade niekina Yesus. 2? Nangulimo Yesus ka i'a, 
"Umba wega, etumo patujumu nomai ri se'i?" 
Pade kaliu-liu tau dea etu nompakamosu Yesus 
pade nanjoko l'a. ?! Nanggita etu samba'a nggari 
anaguru to nosanggani ante Yesus nangosu 
gumana nantimbe batua nu Balengga Topanggeni 
Agama sampe napudu talingana. ?? Nangulimo 
Yesus ka anaguruna etu, "Boli mpanjilimo 
gumamu ri peto'ona! Sabana isema-sema 
mantimbe ante guma kana mamate ratimbe ante 
guma wo'u. ?3 Iwenumo? Da'a ninjanimu ane 
Aku merapi tulungi nggari ja'i Umaku I'a nasalisa 
mompakau njobu-njobu malaekana mantulungi 
Aku? >? Tapi ane etu majadi da'a madupa tesa to 
nitulisi riara Buku Nagasa nggaolu to nanguli e'i 
pura-pura kana majadi ri ja' iku." 
55 Pade ri tempo etu nangulimo Yesus ka 
tau dea ri setu, "Iwenumo? Niuli komi Aku e'i 
samba'a parampo sampe komi kana marata ante 
guma bo pato manjoko Aku? Eo-eo Aku nekatoko 
nopaguru ri Sapo Mpepue. Nokuya komi da'a 
nanjoko Aku tempo etu? ?? Tapi pura-pura etu 
kana majadi ala madupa tesa to nitulisi nabi-nabi 
nggaolu ri Buku Nagasa." 

Naopu etu nalaimo pura-pura anaguruna 
nompalasi l'a. 2” Pade ira to nanjoko Yesus 
nanggeni I'a mpaka ri sapo nu Balengga 
Topanggeni Agama to nosanga ka Kayafas. 
Tempo etu guru-guru agama bo totu'a-totu'a 
nto Yahudi nasiromu nolibu ri setu. 58 Petrus 
nantuki ira nggawao sampe narata ri lalowo 
sapo Balengga Topanggeni Agama. Narata ri 
setu nesuamo i'a nekatoko mpasanggani-nggani 
ante topojaga-topojaga sabana i'a madota 
mangginjani nuapa majadi ante Yesus. 

59 Tempo etu balengga-balengga topanggeni 
agama bo pura-pura Topolibu Bete Agama nto 
Yahudi etu nompasimbuku mangelo tau modawa 
mompakanoto kasala Yesus ala l'a mamala rasuku 
mamate. 2? Tapi naupa nadea tau narata nodawa 
ala mombanawusaka l'a da'a ria nirata ira 
kasalana. Kaopuna naria romba'a tau nantingayo 
Polibu Bete etu 9! pade nanguli, "Naria sanggani 
tau e'i nanguli iwe'i: 'Aku nompakule mombagero 
Sapo Mpepue e'i pade mombabangu mpanjili 
sapo etu riara tolumbengi.'" 

62 Naopu etu nekanggoremo Balengga 
Topanggeni Agama nanguli ka Yesus, "Iwenumo? 
Naria pesonomu ewa tesa-tesa nu sabi e'i to 
nanguli Komi atau da'a?" 

63 Tapi naupa da'a ria salana Yesus aga nekalino. 
Pade sangganipa Balengga Topanggeni Agama 

nanguli ka I'a, "Ante sanga Alatala to Natuwuna, 
aku nompakau Iko ulimo ka kami ane Iko Magau 
to Mompakasalama, Ana nu Alatala!" 

64 Nesonomo Yesus, "Ewa niuli komi nakono. 
Pade kuuli ka komi, kana marata tempona 
banepia komi kana manggita Aku, Ana nu 
Manusia mekatoko ri sabingga nggana nu Alatala 
to Nakuasana. Pade komi kana manggita Aku 
mana'u nggari langi riara kulimu." 

65 Nangepe etu Balengga Topanggeni Agama 
nombaseri pakeana tandaina narau mpu'u 
rarana. Pade niulina ka Topolibu Bete, "I'a 
nompakakedi Alatala! Rapokuya kita mangelo 
sabi-sabi ntanina? Niepe komi mbotomo tesana 
nompakakedi Alatala! 2? Iwenu pombarata 
komi?" 

Nesonomo ira Topolibu Bete, "l'a masipato 
rasuku mamate!" 

67 Naopu etu tau-tau ri setu nantailu lenje 
Yesus pade nombajaguru I'a. Naria sanupa 
to nanjapa l'a 88 ante nanguli, "E, Magau to 
Mompakasalama, ulimo sema nombasapa Iko!" 

69 Tempo etu i Petrus nekatoko ri sawalikuna ri 
lalowo sapo etu. Tempo i'a ri setu samba'a batua 
besi nompakamosu i'a pade nanguli, "Iko wo'u 
samba'a tau nosanggani ante Yesus to Galilea 
etu!" 

70 Tapi Petrus nesapu ri ngayo ira pura-pura, 
"Da'a nakono! Da'a ninjaniku patuju tesamu!" 

71 Naopu etu Petrus nalau ri pewobo wala 
lalowo. Ri setu samba'a batua besi ntanina 
nanggita i'a pade nanguli ka tau-tau ri setu, "Tau 
e'i wo'u nosanggani-nggani ante Yesus to Nazaret 
etu." 

72 Tapi Petrus nesapu wo'umo ante metunda, 
"Da'a ninjaniku tau etu!" 

73 Da'a nasae kaolona tau-tau to nenggore ri 
setu nompakamosu Petrus pade nanguli ka i'a, 
"Natantumo iko samba'a roana, sabana nanoto 
nggari tesamu iko wo'u to Galilea!" 

74 Pade nompamulamo Petrus netunda bo 
nojanji. Niulina, "Da'a ntoto ninjaniku tau etu!" 

Pade iwetu Petrus notesa kaliu-liu nora'omo 
manu. 7> Nangepe etu natetoramo rarana ewa 
tesa Yesus pane'a to nanguli, "Da'apa manu 
mora'o ngina, tolungganimo iko mombasapu 
Aku." 

Pade nesuwumo Petrus nggari setu nalau nageo 
nakanjodu-njodu ante nasusa mpu'u rarana. 

1 Kampadondo njiina balengga-balengga 
21 topanggeni agama bo totu'a-totu'a nto 
Yahudi nasiromu nolibu nompakatantu Yesus 
kana rapatesi. 2 Ira nombaso'o I'a pade nanggeni 
l'a mpaka ri ja'i Gubernur Pilatus. Narata ri setu 
Yesus niwai ira ka Pilatus. 

3Tempo Yudas to nompobalu Yesus nanggita 
Yesus nipakatantu kana rapatesi, nanjoso raramo 
i'a. Nalaumo i'a mpaka ri ja'i balengga-balengga 
topanggeni agama pade nipopanjilina ka ira 
tolumpulu mpeka doi salaka. 4 Niulina ka ira, 
"Nasilakamo aku e'i! Aku nompobalu samba'a 
tau da'a ria salana sampe l'a kana rapatesi!" 

Nesonomo ira, "Etu da'a urusa kami! Urusamu 
mboto!" 

> Nangepe etu Yudas nantajiaka doi salaka 
etu riara Sapo Mpepue pade nalaimo i'a 
neloe. ? Balengga-balengga topanggeni agama 
nantirunaka doi salaka etu pade niuli ira, "Doi e'i 
doi oli nu lei. Da'a namala rapasanggani ante doi 
nipasiromu ri Sapo Mpepue." 

7 Jadi nipakatantu ira doi etu rapake mangoli 
salimpu tana to niuli "Tana Ntopowia Kura" 

majadi tana rapombatana tau-tau da'a to 
Yahudi to mamate ri ngata Yerusalem. 3 Etu 
sampe tana etu niuli "Tana Nikabubu Nu Lei" 
sampe we'i-we'i. 7 Ante powia etu nadupamo 
tesa nabi Yeremia nggaolu to nanguli iwe'i: 
"Olina to nipakatantu to Israel tolumpulumpeka 
doi salaka. Pade doi etu nipake ira nangoli tana 
ntopowia kura. Etu najadi nantuki to niparenta i 
Pue ka aku." 10 (27:9) 

11 Tempo Yesus nantingayo Gubernur Pilatus 
nekutanamo Gubernur ka l'a, "Komimo Magau 
nto Yahudi?" 

Nesonomo Yesus, "Ewa to niuli komi etu, Uma, 
nakono." 

12 Tapi tempo balengga-balengga topanggeni 
agama bo totu'a-totu'a nto Yahudi nompangadu 
l'a, da'a ria l'a nenjui. 13 Etu sampe Gubernur 
Pilatus nekutana ka l'a, "Da'a niepemu pura-pura 
tesa ira nompangadu Komi?" 

14 Tapi Yesus da'a ntoto nesono kamba sambela 
sampe nasumara mpu'u rara Gubernur. 

15 Butu-butu mpae tempo Eo Bete Paska 
Gubernur nabiasa nombakabasaka samba'a tau 
to nitarunggu nantuki dota ntau dea. !? Mpae 
etu naria samba'a tau nitarunggu to ninjani ntau 
dea, sangana Yesus Barabas. 17 Jadi tempo Pilatus 
nombatangara Yesus tau dea nasiromu. Pade 
nekutanamo i Pilatus ka ira, "Isema rapodota 
komi kukabasaka ka komi? Yesus Barabas atau 
Yesus to niuli Kristus?" 

18 Niuli Pilatus iwetu apa ninjaninamo 
topanggeniaka nto Yahudi nombawai Yesus ka 
i'a sabana nasiriati rara ira. 19 Tempo Pilatus 
nekatoko ri peto'o mpotangara etu, naratamo 
samba'a tau nanggeni tesa nggari ja'i rongo 
i Pilatus to nanguli iwe'i: "Ne'e mombagalo 
urusa tau to nanoana etu! Sabana nggari I'a 

aku nombarata pangipi to nompakasusa raraku 
iwengi." 

20 Tapi balengga-balengga topanggeni agama bo 
totu'a-totu'a nto Yahudi nompakapane rara ntau 
dea ala ira merapi Pilatus mombakabasaka ka ira 
i Barabas pade mombasuku Yesus kana mamate. 
21 Nekutanamo i Pilatus ka tau dea, "Nggari ira 
romba'a isema rapodota komi kukabasaka ka 
komi?" 

Nesonomo ira, "Barabas!" 

22 Pade nekutana wo'umo i Pilatus, "Ane iwetu, 
nuapa kupowia ante Yesus to niuli Kristus?" 

Nesonomo ira, "Paku l'a ri kayu parika!" 

23 pade nekutana wo'umo i Pilatus, "Nokuya? 
Kaja'ana nuapa ntoto to nipowiana?" 

Tapi ira aga nantambai nongare ante suara to 
neliu nggamangga, "Paku I'a ri kayu parika!" 

24 Kaopuna nanotomo ka Pilatus da'a ria 
gunana mompapola motesa ka ira, sabana ira 
aga nantambai nongare-ngare, sakedika majadi 
kakanano. Jadi nialana ue niramana palena ri 
ngayo ntau dea ewa tandaina da'a i'a to nasala 
ane Yesus rapatesi. Pade niulina ka ira, "Aku 
da'a mombatanggu kamate ntau e'i. Etu kana 
ratanggu komi!" 

25 Nesonomo tau dea, "Wa'a mamimo! 

Damo kami bo muli-muli kami mombatanggu 
kamatena!" 

26 Naopu etu i Pilatus nombakabasaka ka ira i 
Barabas. Pade nipakauna tantarana mombaporo 
Yesus pade mombapaku l'a ri kayu parika. 

27 Naopu etu tantara nu Gubernur nanggeni 
Yesus riara sapo Gubernur pade nipokio 
ira pura-pura roa ira nasiromu nantalili I'a. 

28 Niwonju iramo pakea Yesus pade nipopasua ka 
l'a baju nalei ewa to nipake magau. ?? Nipowia ira 
songgo nggari karui pade nipoposonggo ka l'a. 
Niwai ira ka l'a sampeka lembau ri pale ngganana 
ewa lembau nisoko samba'a magau. Pade 
nekadedemo ira ri ngayona nompongei-ngei I'a 
ante nanguli, "Ratoiyata Magau nto Yahudi!" 

30 Ira nantailu l'a pade lembau ri palena niala ira 
nipombaboba balenggana. 

31 Sangga naopupa ira nompongei-ngei I'a 
iwetu, niwonju iramo baju nalei etu pade 
nipopasua bali ka l'a pakeana mboto. Naopu etu 
l'a nikeni ira mpaka ri sawaliku ngata ala rapaku 
ri kayu parika. 

32 Ri tatongo jala ira nosintomu ka samba'a 
tau nggari ngata Kirene to nosanga ka i Simon. 
l'a nisoko ira pade nipasu'u ira nanjumbuaka 
kayu pomparika Yesus. 33 Napolamo ira sampe 
narata ri peto'o nosanga ka Golgota, batuana 
"Peto'o Wuku Balengga." 34 Narata ri setu Yesus 
nipopoinu ka anggur nigalo ante pakuli to napa'i. 

Tapi iwetu nipetamina sakedi mana nadota I'a 
nanginu. 

35 Ri setumo ira nombapaku Yesus ri kayu 
parika. Naopu etu ira nombabagi pakeana 
ante nompenoa nowia nomoro. Isema nawela 
nomoro i'a nombarata pakea etu. 3? Naopu etu 
nekatokomo ira ri setu nombajagai l'a. 37 Ri ntoto 
balenggana ri kayu parika etu nipataka ira dopi 
to nitulisi tesa pebata to nipawela ka I'a iwe'i: 
E'IMO YESUS, MAGAU NTO YAHUDI. 88 Ri setu 
naria wo'u romba'a parampo nipaku ri kayu 
parika ntanina mpasanggani-nggani ante Yesus, 
samba'a ri sabingga ngganana, pade samba'apa 
ri sabingga njidina. 3? Tau-tau to noliu ri setu 
nanguli sinja'i I'a pade nombawiri mata ka I'a. 
40 Ira nanguli, "Niulimu Iko mamala mombagero 
Sapo Mpepue pade mombabanguna mpanjili 
riara tolu eo! Ane Iko mpu'u-mpu'u Ana nu 
Alatala, pakasalama koromu mboto! Pana'umo 
nggari kayu parika etu!" 

41 [wetu wo'u balengga-balengga topanggeni 
agama bo guru-guru agama ante totu'a-totu'a 
nto Yahudi nompongei-ngei I'a. Niuli ira, 

42 "Tau ntanina namala nipakasalamana. 

Tapi kita we'i! Korona mboto da'a namala 
nipakasalamana! Ane l'a mpu'u-mpu'u Magau 
nto Israel, agina I'a mana'u nggari kayu parika 
pade kami momparasaya l'a! 4 l'a nanjarumaka 


MATIUS 27 139 


Alatala pade niulina l'a Ana nu Alatala! Jadi 
kamaimo kita manggita ane Alatala madota 
mompakasalama I'a we'i-we'i!" 

44 Pade parampo-parampo to nipaku ri kayu 
parika mpasanggani ante Yesus wo'u nanguli 
sinja'i l'a iwetu. 

45 Nompamula ri katongo nu eo narumaumo eo 
ri njumaongu tana etu sampe ri tinti toluongu 
ngguwiana. 48 Kira-kira tinti toluongu ngguwiana 
etu, nongaremo Yesus ante suara namangga, 

Eli, Eli, lama sabakhtani? 

Batuana, "Alatalaku, Alatalaku, nokuya Komi 
nompalasi Aku?" 

47 Sangga nangepe etu nangulimo bara sakuya 
mba'a tau ri setu, "I'a nompokio nabi Elia!" 

48 Pade nangowamo samba'a nggari tatongo ira 
nasalisa nangala sangele wunga to nasimbayu 
ante lumu nibanggana riara anggur napoi. Naopu 
etu niumpuna ante wolo nipopoinuna ka Yesus. 
49 Tapi naria tau ntanina nanguli, "Ne'epa ruru! 
Rakitata ane nabi Elia marata mompakasalama 
l'a!" 

>0 Naopu etu nongare wo'umo Yesus ante suara 
namangga, pade nalaimo nosana. 

51 Ri tempo etu wo'u naseri ntongomo kae 
powombo ri Sapo Mpepue nggari ba'ana 
narata ri wayona. Pade naria wo'u lingu bete 
bo watu-watu bete natebingga. 22 Dayo-dayo 

natebuka pade nadea topomparasaya to 
namatena natuwu bali 22 pade nesuwu nggariara 
dayo-dayo etu. Pade naopu Yesus natuwu bali 
nesuamo ira riara ngata Yerusalem, ngata to 
nagasana, pade nadea tau ntanina nanggita ira. 
54 Tempo balengga tantara bo tantara-tantarana 
to nombajagai Yesus ri setu nangepe lingu bete 
etu pade nanggita nuapa-nuapa to najadi ri setu, 
naeka mpu'umo rara ira. Niuli ira, "Mpu'u-mpu'u 
tau e'i Ana nu Alatala!" 

55 Ri setu naria wo'u nadea besi to nenggore 
neantoaka nggawao. Iramo besi-besi to nantuki 
Yesus pade nantulungi l'a nompamula nggari 
bagona ri Bagia Galilea. 3? Ri tatongo ira naria i 
Maria Magdalena pade i Maria indo Yakobus bo 
Yusuf, pade indo ana-ana i Zebedeus. 

57 Tempo ntora nasolomo eo naratamo samba'a 
tau nasugi nggari ngata Arimatea to nosanga 
ka Yusuf. Yusuf e'i wo'u samba'a tomparasaya 
Yesus. 33 Nalaumo i'a mpaka ri ja'i Pilatus 
nerapi watabaku Yesus. Nangepe pomperapi 
etu i Pilatus nompakau tantarana nombawai 
watabaku Yesus ka Yusuf. ?? Pade Yusuf nangala 
watabaku Yesus etu, nisompuna ante kae gandisi 
to nalusuna ?? pade nibolina riara dayona mboto 
to lako nipa'a ri saongu bulu watu. Naopu etu 
niluliakana wo'u saongu watu bete nipombapiku 
pewobo dayo etu, pade nalaimo i'a. 

61 Tempo etu i Maria Magdalena ante i Maria 
ntanina nekatoko ri ngayo dayo etu. 

62 Naeompadondona ri Eo Mpenonto nalaumo 
balengga-balengga topanggeni agama bo tau-tau 
to Parisi mpaka ri ja'i Pilatus. 83 Narata ri setu 
nangulimo ira, 

Uma, nitora kami tesa topebagiu etu tempo I'a 
danatuwu. Niulina, 'Ri eo katolueona Aku kana 
matuwu bali." 84 Jadi etu sampe kami merapi 
ala komi mompakau tantara-tantara malau 
manggatono dayona ria sampe eo katolueona ala 
ne'e-ne'e anaguruna malau mangala watabakuna 
pade manguli ka tau dea, 'Natuwu balimo I'a!' 
Ane etu majadi bagiu kaopuna meliu nggaja'a 
nggari bagiuna pamulana." 

65 Nesonomo i Pilatus, "Etumo tantara-tantara. 
Kenimo ira manggatono dayo mpakabelo-belo." 

66 Jadi nalaumo ira nombamere watu nipompiku 
dayo ala ne'e rabuka ntau. Pade nipakau ira 
tantara-tantara manggatono ri setu. 

1 Naliu Eo Mpenonto da'apa nebulu eo ri 
28 eo Aka, nalaumo i Maria Magdalena bo i 
Maria ntanina manggita dayo Yesus. 

2 Sampegoli naria lingu bete sabana malaeka 
i Pue nana'u nggari suruga nombaluliaka watu 
nipompiku dayo. Pade naopu etu nekatokomo i'a 
ri bunggu watu etu. 3 Lenjena nenggila ewa kila, 
pakeana damo naputi nju'u. 4 Tantara-tantara 

to nanggatono ri setu naeka mpu'u sampe 
nolalete-lete koro ira, pade nadunggamo ira 
najadi ewa tomate. ? Pade nangulimo malaeka 
etu ka besi-besi etu, "Ne'e maeka. Ninjaniku 
komi mangelo Yesus to namate nipaku ri kayu 
parika. ? Tapi l'a mana ria ri se'i. Natuwu balimo 
l'a ewa niulina bopia. Kamaimo manggita peto'o 
pombaboli watabakuna. ' Pade kalaumo masalisa 
uli ka anaguru-anaguruna natuwu balimo l'a. 

l'a mokolu ka komi mpaka ri Bagia Galilea. Ri 
setumo komi kana manggita I'a. Toramo nuapa 
to nitesaku ka komi!" 

8 Jadi nompari-mparimo besi-besi etu nalai 
nggari dayo etu. Naekamo ira tapi nadamba 
wo'u rara ira. Nangowamo ira ala manguli 
ka anaguru-anaguru Yesus nuapa to najadi. 

3 Sampegoli ri setumo Yesus nosintomu ka ira 
pade nanguli, "Tabe." 

Ira nompakamosu I'a pade nanggalipui kadana 
mombasomba I'a. 10 Nangulimo Yesus ka ira, 
"Ne'e maeka. Kau uli ka anaguru-anaguruku 
malau mpaka ri Bagia Galilea. Ri setumo ira kana 
manggita Aku." 

11 Sangga nalaipa besi-besi, nalaumo bara 
sakuya mba'a tantara topanggatono dayo etu 
mpaka ri ngata notesa ka balengga-balengga 
topanggeni agama nuapa to najadi ri dayo 
pane'a. 12 Nangepe tesa ira balengga-balengga 

topanggeni agama nasiromu nolibu ante 
totu'a-totu'a nto Yahudi. Pade ira nompakatantu 
mombawai doi madea ka tantara-tantara etu. 

13 Niuli ira ka tantara-tantara etu, "Uli komi iwe'i: 
'Ntongo wengi pangane naratamo topantuki 
Yesus nompangangga watabakuna tempo kami 
napisi.' 14 Ane Gubernur mangepe tesa etu, 
damo kami motesa ka i'a ala da'a mokuya-kuya 
komi." 

15 Jadi tantara-tantara nantarima doi etu pade 
nitesa-tesa ira ewa to nipakau ka ira. Pade tesa 
tantara-tantara etu batena nipatolele ri tatongo 
nto Yahudi sampe we 'i-we'i. 

16 pade nalaumo sampulu samba'a anaguru 
Yesus mpaka ri saongu bulu ri Bagia Galilea to 
nipakatantu Yesus ka ira. 1? Sangga nanggita l'a 
nekadedemo ira nombasomba I'a. Tapi danaria 
to norongu rara. 18 Yesus nompakamosu ira pade 
nanguli ka ira, "Pura-pura kuasa ri langi bo dunia 
niwai ka Aku. 19 Sabana etu kalaumo komi mpaka 
ri umba-umba ri dunia, mompatuduki pura-pura 
tau majadi topomparasaya Aku. Diumo ira riara 
sanga Umata Pue Alatala bo Aku, Anana bo 
Nosa Nagasana ewa tandaina ira topomparasaya 
Aku. 20 patudukimo ira mantuki pura-pura to 
niparentaku ka komi. Pade toramo! Aku kana 
mosanggani ka komi sampe ri kaopu nu dunia." 


KAREBA BELO TO NITULISI 
MARKUS 


1 Tesa e'imo pamulana Kareba Belo to 

1 nombatesa Yesus Kristus, Ana nu Alatala. 

2 Naria tesa Alatala to nitulisi nabi Yesaya nggaolu 
iwe'i: "Kita we'i! Aku nompakau batuaku mokolu 
nggari ja'imu ala i'a mompakasadia jala ka Komi. 
Naria samba'a tau nongare-ngare ri karawa baina 
iwe'i: 'Pakasadiamo jala ka i Pue! Pakanoa jala to 
ratukina!"" 3 (1:2) 

4 Ewa to nitulisi etu iwetu wo'u Yohanes Topediu 
neumba ri karawa baina. l'a nompatuduki tau 
dea iwe'i: "Kajeamo komi nggari pokainggumu 
to naja'ana. Pade komi kana radiu ala 
silaka-silakamu raampungi nu Alatala." 

> Pade naratamo tau-tau ri ja'ina nggari 
njumaongu Bagia Yudea bo pura-pura pue 
ngata Yerusalem. Ira pura-pura nompangaku 
silaka ira pade nidiu Yohanes ri Binangga Yordan 
ewa tandaina najeamo ira nggari silaka ira 
etu. ? Pakea Yohanes nikawia nggari wulu nu 
unta pade sulepena nikawia nggari kulimba, 
pade panggonina nggaboro bo ue wani. 'I'a 
nompatolele tesa ka tau dea iwe'i: "Damariapa 
ngena to maratana nggari puriku to neliu 

nggakuasa nggari aku. Nau aga motungga 
mombawole lui sapatuna aku e'i da'a ntoto 
masipato. 3 Aku e'i nombadiu komi ante ue ewa 
tandaina najeamo komi nggari silakamu. Tapi 
l'a kana mombadiu komi ante Nosa Nagasa nu 
Alatala." 

9 Tempo etu naratamo Yesus nggari ngata 
Nazaret ri Bagia Galilea, pade I'a nidiu Yohanes 
ri Binangga Yordan. 10 Iwetu Yesus nesore nggari 
ue nikitana langi natebea pade Nosa Nagasa 
nu Alatala nana'u ri ja'ina ewa samba'a tonji 
banggebodo. 

11 pade naria suara nggari suruga nanguli, 
"Ikomo Anaku to nipotoweku. Ikomo to nikonoa 
raraku." 

12 Naopu etu kaliu-liu Nosa Nagasa nu Alatala 
nanggeni Yesus mpaka ri karawa baina. 13 Pade 
Yesus neto'o ri setu patampulu mbengi kasaena 
nipesoba Magau nu Seta. I'a nosanggani- 
nggani ante binata-binata naila ri setu, pade 
malaeka-malaeka i Pue narata nantulungi I'a. 

14 Naliu Yohanes Topediu nitarunggu, nalaumo 
Yesus mpaka ri Bagia Galilea nompatolele Kareba 
Belo nggari ja'i Alatala. 1? Niulina, "Naratamo 
tempona to nipakatantu Alatala. Namosumo 
tempona Alatala moparenta ri dunia e'i ewa 
magau. Kajeamo komi nggari pokainggu komi to 

naja'ana, pade parasayamo Kareba Belo nggari 
ja'i Alatala!" 

16 Tempona Yesus nolumako ri wiwi Rano 
Galilea I'a nanggita i Simon ante tua'ina Andreas. 
Tempo etu ira nantendeaka jala nompemala 
bau ri rano etu sabana ira topompemala bau. 
17 Nangulimo Yesus ka ira, "Kamaimo, tukimo 
Aku, pade Aku mompatuduki komi mangelo tau 
majadi topantuki Alatala." 

18 Nangepe tesa etu kaliu-liu ira romba'a 
nompalasi jala ira ri setu pade nalau nantuki 
Yesus. 19 Naopu etu Yesus nompapola 
polumakona sakedi pade nikitana Yakobus, ana 
i Zebedeus, bo tua'ina Yohanes riara saongu 
sakaya nompakabelo jala ira. 20 Iwetu Yesus 
nanggita ira nangulimo I'a ka ira, "Kamaimo, 
tukimo Aku." 

Nangepe etu ira romba'a nompalasi uma ira 
riara sakaya nosanggani-nggani ante tau-tau 
to nigajina, pade nalaumo ira nantuki Yesus. 

21 Naopu etu naratamo Yesus ante topantuki- 
topantuki I'a ri ngata Kapernaum. Pade ri Eo 
Mpenonto nesuamo I'a ri sapo mpodade nto 
Yahudi pade nopaguru ri setu. 22 Nasumara 
mpu'u tau-tau to nangepe pepatudukina sabana 
akalana nopaguru nakuasa mpu'u, da'a ewa 
guru-guru agama. 2 Tempo etu riara sapo 

mpodade etu naria samba'a tau to nipesua seta. 
Sampegoli nongaremo i'a ante suara namangga, 

24 "E, Yesus to Nazaret! Nuapa madota mupowia 
ka kami? Komi narata mompakaropu kami? 
Ninjaniku isema Komi. Komimo to Nagasana 
nggari ja'i Alatala!" 

25 Tapi Yesus nanggarau seta etu, "Pekalino! 
Palaimo nggari ja'i ntau etu!" 

26 Nangepe etu seta etu nombagagoya-goya 
mpakagai tau etu pade nesuwumo i'a nggari 
ja'i ntau etu ante nongare-ngare. ?” Nanggita 
etu nasumara puramo tau ri setu sampe ira 
nosimpekutana samba'a bo samba'a, "Hai! 
Nuapa e'i? Sangele pepatuduki to nabouna. Ante 
kuasana l'a nomparenta seta-seta malai pade 
seta-seta etu natundu nantuki parentana!" 

28 Naopu etu nasalisa natolele kareba ewa Yesus 
sampe ri njumaongu Bagia Galilea. 22 Sangga 
nesuwupa nggari sapo mpodade etu nalaumo 
Yesus mpasanggani-nggani ante Yakobus bo 
Yohanes mpaka ri sapo i Simon bo Andreas. 

30 Rjara njapo etu matu'a besi i Simon naturu ri 
paturuna sabana naju'a pane. Iwetu Yesus nesua 
rara njapo notesamo tau ri setu ka l'a, 3? Jadi 
nalaumo Yesus nompakamosu besi etu. Nisokona 
palena pade nitulungina besi etu nembangu. 
Kaliu-liu nabelomo ju'ana, pade nompamulamo 

i'a nangala panggoni nikenina ka ira. "Guru, 
naju'a we'i matu'a besi i Simon." 

32 Ulungguwia etu tempo nasolomo eo, 
naratamo tau dea nanggeni roa-roa ira to 
naju'a bo tau-tau nipesua seta mpaka ri ja'i 
Yesus. 33 Pura-pura pue ngata etu nasiromu ri 
ngayo sapo to nipeto'o Yesus etu. 3? Pade Yesus 
nompakabelo nadea tau to nawela mpengele- 
ngele ju'a, pade nadea seta nipopalaina nggari 
ja'i ntau dea. Da'a nipalogana seta-seta etu 
notesa sabana ninjani ira isema I'a. 

35 Dakampadondo njiina kaeona etu 
nembangumo Yesus nompalasi sapo etu. 

Pade nalaimo I'a mpaka ri saongu peto'o to 
nakalinoana pade nosambaya ri setu. 3? Simon 
bo roa-roana nalau nangelo l'a. 3” Sangga 
nirata irapa Yesus, nangulimo ira ka l'a, "Guru, 
pura-pura tau nangelo Komi." 

38 Nangulimo Yesus ka ira, "Kamaimo kita 
mompapola polumakota mpaka ri ngata-ngata 
ntanina ala Aku mamala mompatolele Kareba 
Belo ka tau-tau ri setu wo'u, sabana etumo 
patuju karataku e'i." 

39 Jadi nalaumo l'a nompatolele Kareba Belo ri 
sapo-sapo mpodade ri njumaongu Bagia Galilea. 
Pade I'a wo'u nompopalai seta-seta nggari ja'i 
tau-tau to nipesua seta. 49 Naopu etu naratamo 
samba'a tau to naju'a bete mpaka ri ja'i Yesus. 

Nekadedemo i'a ri ngayona pade nerapi ante 
mpu'u-mpu'u, "Pue, ane Komi madota, Komi 
mamala mompakabelo ju'aku e'i." 

41 Nanggita tau etu naasi mpu'umo mata Yesus. 
l'a nangojo palena nanjoko koro ntau etu, pade 
niulina ka i'a, "Aku madota. Kabelomo ju'amu!" 

42 Kaliu-liu nalinomo ju'a ntau etu pade nabelo 
balimo korona. 8 Pade Yesus nompakau i'a nalai 
ante nompopatora i'a iwe'i: 

44 "Tora-tora, ne'e mutesa ka isema-sema 
nuapa to najadi ri koromu. Tapi kalaumo komi 
mompopokita koromu ka topanggeni agama 
ala rakitana nabelomo ju'amu. Pade waimo 
pesomba ka Alatala ewa to niparenta i Musa 
ala mompopokita ka tau pura-pura nabelomo 
ju'amu." 

45 Tapi nalaumo tau etu nompatolele kajadia 
etu ka tau-tau ri umba-umba sampe Yesus 
mana namala mesua nggamata-mata riara 
ngata. I'a aga neto'o ri sawaliku ngata ri peto'o 
nakalinoana. Tapi naupa iwetu tau dea danarata 
ri ja'ina nggari umba-umba ngata. 

1 Bara sakuya mbengi kaliuna nesua wo'umo 
Yesus ri ngata Kapernaum. Pade natolelemo 
tesa to nanguli Yesus naria rara njapona. 
2 Nangepe etu nadea mpu'umo tau narata 
nasiromu ri sapo etu sampe mana nasuka, nau 

aga ri ngayo pewobo mana ria peto'o. Ri setu 
Yesus nompatolele Tesa nu Alatala ka ira. 

3 Tempona I'a danotesa naratamo patamba'a 
tau nombakowa roa ira to napungguna. “Ira da'a 
namala nompakamosu Yesus sabana tau-tau ri 
setu neliu nggadea. Jadi nalaumo ira nepone 
ri bunggu ata nu sapo etu, pade nibongga 
ira ata ri ntoto Yesus. Sangga natebukapa 
ata etu niulunjaka iramo topunggu etu ante 
ompa paturuna. ? Tempo Yesus nanggita karoso 
pomparasaya ira etu, nangulimo I'a ka topunggu 
etu, "Anaku, silaka-silakamu niampungimo." 
6(2:5) 

7 "Nokuya tau e'i notesa iwetu? I'a nompakakedi 
Alatala! Da'a ria samba'a manusia namala 
mombaampungi silaka, aga Alatala mboto!" 

8 Tapi Yesus nangginjani nuapa to nipekiri ira. 
Etu sampe l'a nanguli ka ira, "Nokuya komi 
nompekiri iwetu? ? Umba to neliu nggamuda 
rauli, 'Silakamu niampungimo,' atau manguli, 
'Pekanggore, onggotakamo ompa paturumu 
pade polumakomo?' Natantu neliu nggamuda 
manguli, 'Silakamu niampungimo.' 19 Tapi Aku 
mompopokita ka komi Aku, Ana nu Manusia 
nakuasa mombaampungi silaka manusia ri dunia 
e'i." 

Pade nipakauna topunggu etu, 

11 "Pekanggore, onggotakamo ompa paturumu 
pade patinggulimo!" 

12 Nangepe etu nekanggoremo topunggu etu. 
Kaliu-liu i'a nangonggotaka ompa paturuna 
pade nesuwumo i'a nikita mata ira pura-pura. 
Nanggita etu nogumaa puramo tau ri setu, pade 
ira nombatoiya Alatala ante nanguli, "Da'apa 
sanggani nikitata kajadia ewa e'i!" 

13 Naopu etu nalau wo'umo Yesus mpaka ri 
wiwi rano. Tempo I'a ri setu narata puramo tau 
dea ri ja'ina, pade I'a nompatuduki ira. 

14 Naopu etu tempo Yesus noliu ri setu, nikitana 
samba'a topomperapi balasitee to nosanga 
ka i Lewi, ana Alfeus, nekatoko ri kantoro 
topomperapi balasitee. Nangulimo Yesus ka i'a, 
"Kamaimo, tukimo Aku." 

Nangepe etu nekanggoremo i Lewi nalau 
nantuki Yesus. 15 Naopu etu nalaumo Yesus ante 
anaguruna nanggoni ri sapo i Lewi. Ri setu nadea 
wo'u topomperapi balasitee bo tau-tau ntanina 
to nasilaka nanggoni mpasanggani-nggani 
ante ira, sabana nadeamo ira to nantuki Yesus. 
16 Tempo guru-guru agama to nantuki pepatuduki 
to Parisi nanggita Yesus nanggoni mpasanggani 
ante topomperapi balasitee bo tau-tau nasilaka 
iwetu, nangulimo ira ka topantuki-topantuki I'a, 
"Nokuya gurumu nanggoni mpasanggani-nggani 

ante topomperapi balasitee bo tau-tau to 
nasilaka?" 

17 Sangga nangepe pompekutana etu, 
nangulimo Yesus ka ira, "Da'a tau to naroso 
korona paraluu rapakuli dokutoro, aga tau to 
naju'ana. Patuju karataku e'i da'a ala mompokio 
tau nanoa rarana, tapi ala mompokio tau-tau 
nasilaka." 

18 Naria sanggani anaguru-anaguru Yohanes 
Topediu bo tau-tau to Parisi napuasa. Tempo etu 
naria tau narata ri ja'i Yesus pade nompekutana 
l'a, "Nokuya anaguru-anaguru Yohanes bo 
topantuki-topantuki tau-tau to Parisi napuasa 
tapi topantuki-topantuki Komi da'a napuasa?" 

19 Nesonomo Yesus ka ira ante porapa iwe'i: 
"Masipato torata mapuasa ri posusa mponika ane 
boti langgai danosanggani ante ira? Natantumo 
da'a! Ane boti langgai danosanggani ante ira 
da'a masipato ira mapuasa! 20 Tapi kana marata 
tempona boti langgai raala nggari ja'i ira. Tempo 
etumo ira kana mapuasa." 

21 Nanguli wo'umo Yesus, "Da'a ria tau 
nombatampala baju to narantana ante kae to 
nabouna. Sabana ane iwetu tampala kae to 
nabouna kana mosimpakuru mompakaseri baju 
to narantana etu. Kaopuna mantambai kaja'a 
seri nu baju etu. 22 Iwetu wo'u ante ue anggur. 
Da'a ria tau nombaisi ue anggur to nabouna 

riara pombolina to nasae. Sabana ane iwetu ue 
anggur to nabouna kana morende mompakaposo 
pombolina etu, sampe magero puramo, nabeloka 
ue anggur nabeloka pombolina. Tapi ue anggur 
to nabouna kana raisi riara pomboli to nabouna 
wo'u." 

23 Naria saeo Eo Mpenonto Yesus ante 
anaguruna noliu ri tatongo ntinalu gando. 
Tempo ira noliu ri setu nompamulamo anaguru- 
anaguruna nompui gando sakedi. 24 Nanggita 
etu nangulimo tau-tau to Parisi ri setu, "Kitamo! 
Nokuya anaguru-anagurumu nombaliunaka 
Atura-atura agamata ante nowia anu nitagi ri Eo 
Mpenonto?" 

25 Nesonomo Yesus, "Iwenumo? Da'apa nibasa 
komi tesa riara Buku Nagasa ewa powia i Daud 
nggaolu tempo i'a ante roa-roana naoro ta'i pade 
mana ria panggoni? 2? l'a nesua riara Sapo Alatala 
tempo Abyatar najadi Balengga Topanggeni 
Agama, pade nikonina roti to nipesomba ka 
Alatala ri setu. Pade niwaina wo'u ka roa-roana. 
Tapi kakonona nantuki Atura-atura agamata roti 
etu aga mamala rakoni topanggeni-topanggeni 
agama, da'a tau ntanina." 

27 Pade nanguli wo'umo Yesus ka ira, "EO 
Mpenonto nipakatantu Alatala manggeni belo 
ka manusia. Manusia da'a nipajadi Alatala ala 

rapakasusa ada-ada Eo Mpenonto. 28 Jadi Aku, 
Ana nu Manusiamo to nakuasa ri Eo Mpenonto." 

1 Pade nesua wo'umo Yesus ri sapo mpodade. 

Ri setu naria samba'a tau to namate palena 
sabingga. 2 Bara sakuya mba'a tau to Parisi ri setu 
nompariara mpakabelo-belo nanggita ane Yesus 
mompakabelo tau etu ri Eo Mpenonto ala ira 
mamala mompakasala I'a. 3 Nangulimo Yesus ka 
tau to namate palena etu, "Kamai pekanggoremo 
ri tatongona ri se'i!" 

4 Pade nekutanamo Yesus ka tau-tau to Parisi 
ri setu, "Nantuki Atura-atura agamata nuapa 
to nipaloga ka kita ri Eo Mpenonto, mowia to 
nabelona atau to naja'ana? Mompakasalama tau 
atau mompatesi tau?" 

Tapi ira aga nekalino da'a nenjui. ? Yesus 
nanggita ira ntalili. Nasusa bo naraumo rarana 
sabana da'a naasi mata ira nanggita tau to 
namate palena. Pade nangulimo I'a ka tau etu, 
"Ojomo palemu!" 

Tau etu nangojo palena, pade kaliu-liu nabelo 
balimo palena etu. ? Naopu etu nesuwumo 
tau-tau to Parisi nggari sapo mpodade etu pade 
kaliu-liu ira nalau nolibu ante topantuki-topantuki 
Magau Herodes mangelo jala ala ira mamala 
mompatesi Yesus. ' Pade nalaumo Yesus ante 
topantuki-topantuki I'a mpaka ri Rano Galilea. 
Nadea mpu'u tau nggari Bagia Galilea nantuki ira 

mpaka gusa'a. Nadea wo'u ira to narata nggari 
Bagia Yudea, 8 nggari ngata Yerusalem, nggari 
Bagia Idumea, nggari sambote Binangga Yordan, 
pade nggari bagia namosu ngata Tirus bo Sidon. 
Ira pura-pura narata ri ja'i Yesus sabana nangepe 
lele to nantesa pura-pura nuapa to nipowiana. 

3 Nadea mpu'u tau to nasiromu ri setu sampe 
Yesus nompakau topantuki-topantuki I'a 
mompakasadia saongu sakaya ka I'a ala ne'e 
sampe I'a rarumpa ira. 10 Etu najadi sabana nadea 
mpu'u tau naju'a nipakabelona bopia sampe 
pura-pura tau naju'a nosiaso-aso mompasimbuku 
mompakamosu l'a ala ira mamala manggabe l'a. 
11 Tempo tau-tau to nipesua seta nanggita Yesus, 
nekadedemo ira ri ngayona ante nongare-ngare, 
"Komimo Ana nu Alatala!" 

12 Tapi Yesus nombatagi seta-seta etu ala 
ne'e motesa isema kakonona I'a. 13 Naopu etu 
nantendemo Yesus mpaka ri saongu bulu, pade 
nipokiona ri ja'ina isema tau to nipodotana. Tau 
to nipokiona etu narata puramo ri ja'ina, 14 pade 
nipelisina nggari tatongo ira sampulu romba'a 
tau momporoa l'a riara bagona. Ira nipelisina 
ala rapakauna malau mompatolele Kareba Belo, 
15 pade ala ira mamala rawai kuasa mompopalai 
seta-seta. 

16 Sanga ira sampulu romba'a to nipelisina 
etumo: i Simon to nidaena wo'u i Petrus, 

17 Yakobus ana i Zebedeus bo tua'ina Yohanes. Ira 
romba'a nidaena Boanerges, to naria batuana 
"Ana Guntu." 18 Naria wo'u Andreas, i Filipus, 

i Bartolomeus, i Matius, i Tomas, Yakobus ana 
Alfeus, i Tadeus, i Simon to Zelote, 1? pade Yudas 
Iskariot to mompobalu I'a. 

20 Naopu etu nesuamo Yesus raranjapo, pade 
narata wo'umo tau dea ri ja'ina sampe I'a 
ante anaguru-anaguruna da'a ntoto naria loga 
manggoni. 2! Tempo etu naria tau nanguli, 
"Nabayamo l'a." 

Jadi sangga nangepe tesa etu naratamo indona 
bo sampesuwu-sampesuwuna ala mangala I'a 
matingguli ri sapo ira. 22 Nangulimo guru-guru 
agama to narata nggari ngata Yerusalem, "I'a 
nipesua i Beelzebul, Magau nu Seta. Ante kuasa 
nggari ja'i Tadulako nu seta etu I'a nompopalai 
seta nggari ja'i ntau!" 

23 Nangepe etu Yesus nompokio guru-guru 
agama etu pade I'a notesa ka ira ante porapa 
iwe'i: "Natantumo Magau nu Seta da'a madota 
mompopalai roana. 24 Rapana maria samba'a 
magau pade todea riara poparentana aga 
matibagi-bagi pade mosipobali, natantumo 
poparentana etu kana magero. 2? Pade ane 
tau sanjapo matibagi-bagi pade mosipobali, 
natantumo ira kana magaro mosimpotatare. 

26 [wetu wo'u ante Magau nu Seta. Ane i'a 

mangewa roana pade ira matibagi-bagi, 
natantumo poparentana da'a maroo. Mana 
masaeka magero. 

27 Da'a ria tau namala mesua riara njapo ntau 
to narosona ala mangago mbara-mbarana ane 
da'a ratipunggu ntani pue njapo to naroso etu. 
Ane iwetu i'a mamala mangago pura-pura isi 
njapona. 23 Aku mpu'u-mpu'u notesa ka komi, 
mpengele-ngele silaka manusia bo tesa-tesa 
nanguli sinja'i namala raampungi. 22 Tapi 
isema-sema nanguli sinja'i Nosa Nagasa nu 
Alatala da'a ntoto mamala raampungi. Silaka ira 
etu da'a ria ampuna sampe ri kasae-saena." 

30 Yesus nanguli iwetu sabana naria tau nanguli 
l'a nipesua seta. 

31 Naopu etu naratamo indo bo sampesuwu- 
sampesuwu Yesus. Narata ri setu nenggoremo 
ira ri sawalikuna pade nompakau tau mompokio 
Yesus momai mpaka ri ja'i ira. 3? Tempo etu 
nadea tau nekatoko nantalili Yesus. Ira nanguli 
ka l'a, "Kitamo, naria indomu bo sampesuwu- 
sampesuwumu ri sawalikuna. Ira madota 
mosirata ka Komi." 

33 Nesonomo Yesus ka ira, "Isema indoku bo 
sampesuwuku?" 

34 |'a nanggita ira pura-pura to nekatoko 
nantalili I'a, pade niulina, "E'i puramo indoku 
bo sampesuwu-sampesuwuku. 22 Sabana 

isema-sema to nompowia dota Alatala, ira etumo 
nireke indoku bo sampesuwuku." 

1 Naria sanggani Yesus nompamula wo'umo 
4 nopaguru ri wiwi rano. Ri setu nadea mpu'u 
tau narata nantatiku I'a. Sabana etu I'a nalau 
nekatoko riara saongu sakaya to nolanto ri 
bunggu ue rano, pade tau dea nenggore ri 
kabatana. ? Pade nompamulamo I'a nompatuduki 
mpengele-ngele pepatuduki ka ira ante nompake 
porapa. Riara porapana etu niulina iwe'i: 

3 "Epemo! Naria samba'a tau nalau nosawu 
pae. “Tempo i'a nosawu naria sanu pae nanawu 
ri wiwi jala. Pade naratamo tonji-tonji nantunggu 
pae etu sampe naopu. ? Naria wo'u sanu pae 
nanawu ri bunggu watu-watu to nakura tanana. 
Pae etu nasasinta natuwu sabana tana aga sakedi 
lau. 8 Tapi sangga napanepa eo nalelemo pae 
lako natuwu etu. Nangau puramo sabana da'a 
nandalaka kalena. 

7 Pade naria wo'u sanu pae nanawu raranggarui. 
Natuwumo karui etu nangoo pae etu sampe 
da'a ria aselena. 3 Pade naria wo'u sanu pae 
nanawu ri tana to naboyana. Pae etu naboya 
pade nowua nabelo. Naria to nowua tolumpulu 
nggani kadeana, naria sanu onompulu nggani 
pade naria wo'u nowua satu nggani kadeana." 

3 Pade nanguli wo'umo Yesus ka ira, "Isema- 
sema naria talingana, epemo mpakabelo-belo 
tesaku e'i." 

10 Tempo Yesus damo njamba'ana naratamo 
topantuki-topantuki I'a ante sampulu romba'a 
anaguruna nerapi ala l'a mompakanoto ka ira 
batuana porapa etu. 1! Nangulimo Yesus ka ira, 
"Komimo to nipaloga mangginjani tesa ewa 
Poparenta nu Alatala to nitabuniaka nggari lamba 
pamulana. Tapi ane tau-tau ntanina, ira kana 
rapatuduki ante porapa-porapa 12 ala 'Naupa 
ira bate-batena manggita da'a mesua ri pekiri 
ira, naupa ira bate-batena mompetalinga da'a 
ranjani ira batuana tesa etu. Etu majadi ala ne'e 
ira majea pade raampungi nu Alatala.'" 

13 pade nangulimo Yesus ka ira, "Ane komi 
da'a namala mangginjani batuana porapa 
e'i iwenu komi mangginjani porapa-porapa 
ntanina? 14 Toposawu pae etu nirapaka ewa tau 
nompatolele Tesa nu Alatala. 1? Pae to nanawu 
ri wiwi jala nasimbayu ewa tau-tau to nangepe 
Tesa nu Alatala, tapi kaliu-liu narata Magau nu 
Seta nangala tesa etu to lako nesua riara pekiri 
ira. 19 Pae to nanawu ri bunggu watu-watu 
to nakura tanana nasimbayu ewa tau-tau to 
nangepe Tesa nu Alatala pade kaliu-liu nantarima 
tesa etu ante nadamba rara. 17 Tapi Tesa etu 
da'a norali riara nta'i ira sampe ira da'a naroo 

nomparasaya. Tempo ira nombarata kasusa bo 
pepandasa sabana nomparasaya Tesa nu Alatala 
etu, kaliu-liu ira nokanggaura. 

18 Pade pae to nanawu raranggarui nasimbayu 
ewa tau-tau to nangepe Tesa nu Alatala pade 
nantarima Tesa etu. 19 Tapi ira nakini rara 
nantora katuwu ira ri dunia e'i. Ira aga nompekiri 
kakalumana pade ira naino ka mpengele-ngele 
mbara-mbara ri dunia. Pura-pura etu nombalawa 
Tesa nu Alatala sampe da'a ria aselena riara 
nggatuwu ira. 2? Pade pae to nanawu ri tana to 
naboyana nasimbayu ewa tau-tau to nangepe 
Tesa nu Alatala pade nantarima Tesa etu riara 
nta'i ira. Kaopuna naria asele nggari Tesa etu 
riara nggatuwu ira. Naria sanu tolumpulu nggani 
kadeana, naria onompulu nggani kadeana pade 
naria sanupa satu nggani kadeana." 

21 Pade nanguli wo'umo Yesus ka ira, 
"Natantumo poindo da'a nikeni rara njapo pade 
niungo riara tonda bara ri wayo ranja mpaturu. 
Tapi poindo etu kana raboli ri kalangana. 

22 Sabana pura-pura nuapa to nitabuniaka we'i- 
we'i kana rapakanoto banepia, pade pura-pura 
nuapa anu da'apa nanoto ka tau we'i-we'i kana 
ranjani ntau pura-pura banepiana. 23 Isema-sema 
naria talingana, epemo mpakabelo-belo tesaku 
e'j!" 

24 pade nanguli wo'umo Yesus ka ira, "Pariara 
nta'imo nuapa to niepe komil Ane komi 
mpu'u-mpu'u mompasimbuku mompariara nta'i 
Tesa etu, kana ratambai ka komi pangginjani ewa 
Tesa etu. 2? Sabana isema-sema mompariara nta'i 
Tesa nu Alatala kana ratambai ka ira pangginjani 
ewa Tesa etu. Tapi isema-sema da'a mompariara 
nta'i Tesa nu Alatala etu, pangginjani Tesa etu to 
naria ri ja'ina kana raala nggari ja'ina." 

26 Pade nangulimo Yesus, "Pantambai kadea 
ntau to majadi todea riara Poparenta nu Alatala 
nasimbayu ewa samba'a tau nosawu ri tinaluna. 
27 Tempo nggawengina i'a naturu. Tempo eona 
i'a nembangu pade pae to nisawuna nantambai 
eona nantambai kabetena, naupa da'a ninjanina 
iwenu sampe etu najadi. 28 Tana etu mbotomo 
to nompowia pae etu matuwu. Pamulana 
nesuwu kadana pade bulina pade panggaopuna 
wuanamo. 29 Ane natasamo pae nompamula tau 
etu nokato sabana temponamo mokato." 

30 Nanguli wo'umo Yesus, "Pantambai kadea 
ntau to majadi todea riara Poparenta nu 
Alatala namala rapakasimbayu ewa nuapa? 
Porapa nuapa kupake mompakanoto etu? 31 Etu 
nasimbayu ewa saongu wua kayu nakedi mpu'u 
to nituja ri tinalu ntau. Wua kayu etu to neliu 
nggakedina nggari pura-pura wua kayu ri dunia. 
32 Tapi ane nitujamo pade natuwupa i'amo 

to neliu nggabetena nggari tuja-tuja ntanina. 
Ra'a-ra'ana majadi mabete sampe tonji-tonji 
marata mowia jumuna ri kauluna." 

33 jwetumo Yesus nompaguru tau dea ante 
nompake nadea porapa ewa etu nantuki 
pompakule ira mantarima tesa etu. 241'a 
bate-batena nompake porapa ane notesa ka 
tau dea. Tapi tempo I'a nosanggani-nggani ante 
anaguruna l'a notarangga mpakanoto pura-pura 
tesana ka ira. 3? Ri kaede eo etu wo'u nangulimo 
Yesus ka anaguru-anaguruna, "Kamaimo kita 
mosakaya mpaka ri sambote rano e'i." 

36 Jadi anaguru-anaguru Yesus nompalasi tau 
dea pade nesawi sakaya to nipesawi Yesus. 
Pade nalaumo ira mpasanggani-nggani ante 
l'a. Naria bara sakuya ongu sakaya ntanina 
nosanggani-nggani ante ira. 

37 Tempo ira nosakaya naratamo poiri 
naramboso mpu'u pade nompamulamo 
balumba-balumba bete nombarumpa sakaya 
ira sampe ue rano nesua riarana sakedika ira 
natala. 33 Tempo etu Yesus naturu ante nompake 
luna ri bagia puri nu sakaya etu. Jadi nalaumo 
anaguru-anaguruna nombalike l'a. Nangulimo 
ira ka I'a, "Guru, nokuya Komi nompalamba kita 
matala?" 

39 Nangepe etu nembangumo Yesus pade 
nomparenta poiri bo balumba-balumba bete, 
"Penontomo bo kalinomo!" 

Naopu etu nenontomo poiri pade naotomo 
ue rano etu. 40 Pade nangulimo Yesus ka 
anaguruna, "Nokuya komi naeka? Nokuya komi 
da'a nomparasaya Aku?" 

41 Nanggita kajadia etu naeka mpu'umo 
anaguru-anaguruna. Nosimpekutanamo ira 
samba'a bo samba'a, "Isema tanu kakonona tau 
e'i sampe poiri bo balumba nantuki parentana?" 

1 Naopu etu naratamo Yesus ante anaguru- 
5 anaguruna ri sambote Rano Galilea ri bagia 
to Gerasa. ? Iwetu Yesus nana'u nggari sakaya I'a 
nitomunaka samba'a langgai to nesuwu nggari 
tatongo dayo. Langgai etu nipakagila nu seta 
3 pade i'a aga neto'o ri tatongo dayo-dayo. l'a 
mana namala nipo'u ntau nau damo nipo'u ante 
rante. 4Nadea ngganimo kadana bo palena 
nipo'u ntau ante rante. Tapi rante nipompo'u i'a 
etu naopu pura nidapana, pade ase to nipasua 
nipombabalanggu kadana nikotona pura. Da'a ria 
kamba samba'a tau to nompakule manta'amaka 
i'a. 

> Eo wengi i'a aga nalau-nalau ri dayo bo 
ri bulu-buluna ante nongare-ngare pade 
nompakabela korona mboto ante watu. Tempo 
Yesus danakawao nikitana, nangowamo i'a 


MARKUS 5 164 


mpaka ri ja'ina pade nekadede nombasomba 

Yesus. ' Nongaremo i'a ante suara namangga, 
"Yesus, Ana nu Alatala to Neliu Nggalangana, 

nuapa urusamu ante aku e'i? Aku merapi riara 
sanga Alatala, ne'e mompandasa aku!" 

8 Niulina iwetu sabana Yesus nompakau seta 
etu iwe'i: "Seta to naja'a, pesuwumo iko nggari 
ja'i ntau e'i!" 

9 Pade nekutanamo Yesus ka tau etu, "Isema 
sangamu?" 

Nesonomo tau etu, "Sangaku 'Njobu-njobu,' 
sabana nadea mpu'u kami." 

10 Pade mpanggani-nggani tau etu nerapi ante 
mpu'u-mpu'u rarana ka Yesus ala seta-seta etu 
ne'e rapopalaina nggari bagia etu. 1! Namosu 
ante peto'o etu nadea mpu'u wawu nangelo 
panggonina ri kente nu bulu. 12 Jadi seta-seta 
riara ntau etu nerapi ka Yesus, "Pakaumo kami 
mesua riara wawu-wawu etu!" 

13 Nangulimo Yesus, "Kaumo gusa'a!" 

Jadi nesuwumo seta-seta etu nggari ja'i 
ntau pane'a pade nesuamo ira riara wawu- 
wawu nadea etu. Sangga nipesua seta-seta, 
nangowamo wawu-wawu etu notingganawu 
nggari wiwi bingge mpaka riara rano sampe 
namate natala puramo. Kadea nu wawu etu 
kira-kira ronjobu onguna. 14 Tempo tau-tau to 
nombajagai wawu-wawu nanggita nuapa to 

najadi nangowamo ira nompatolele kajadia 
etu riara ngata ira pade riara ngata-ngata 

to namosuna. Sangga nangepe tesa etu, 
nalaumo tau dea nanggita nuapa to najadi. 

15 Tempo ira narata ri ja'i Yesus nikita ira tau to 
nipesua njobu-njobu seta etu nekatoko ri setu. 
Nopakeamo i'a pade nanoto balimo pekirina. 
Nanggita etu naeka puramo ira. 

16 pade tau-tau to nanggita kajadia etu notesa 
ka tau-tau ntanina nuapa to najadi ri ja'i ntau 
to nipesua seta pade nuapa wo'u to najadi ri 
ja'i wawu-wawu. 1” Naopu etu pue ngata ri 
setu nerapi ante mpu'u-mpu'u ka Yesus ala I'a 
mompalasi bagia ira etu. 13 Tempo Yesus nesawi 
sakaya naratamo tau to nipesua seta pane'a 
nerapi ante mpu'u-mpu'u ala i'a mamala malau 
mpasanggani-nggani ante Yesus. 1? Tapi Yesus 
da'a nompaloga i'a. Niulina, "Ne'e. Panjilimo 
komi mpaka ri ja'i sampesuwumu pade tesa ka 
ira nuapa to nipowia i Pue ka komi. Uli ka ira 
iwenu Pue naasi matana nanggita komi." 

20 Jadi nalaumo tau etu pade nompamulamo i'a 
mompatolele ka tau-tau ri Bagia Sampulu Ngata 
ewa nuapa to nipowia Yesus ka i'a. Nangepe 
tesana etu nasumara puramo tau. 2! Pade Yesus 
newote bali ante sakaya mpaka ri sambote 
rano. Sangga narata ri setu nadea mpu'u tau 
nasiromu nantaguni l'a. Tempo l'a da ri wiwi 

rano 22 naratamo samba'a topanggeniaka ri 
sapo mpodade nto Yahudi to nosanga ka Yairus. 
Sangga nikitana Yesus naratamo i'a nekadede 

ri ngayona 22 pade nerapi ante mpu'u-mpu'u ri 
ja'ina, "Uma, anaku besi naju'a ntomo, sakedika 
namate. Kuperapi ane mamala kamaimo ri ja'ina 
pade dikamo pale Komi ri korona ala i'a mabelo 
bali pade da'a mamate!" 

24 Nangepe etu nalaumo Yesus nosanggani- 
nggani ante Yairus. Nadea mpu'u tau nantuki ira 
sampe nosiaso-aso nombawinggu Yesus. ?? Ri 
setu naria samba'a besi to naju'a nangote lei 
sampulu rompaemo kasaena. 28 Mpanggani- 
ngganimo i'a nipakuli sando-sando sampe 
naopu puramo mbara-mbara to naria ri ja'ina 
nipobaluna nipombabayari sando-sando 
etu. Tapi da'a ntoto ria gunana. Ju'ana aga 
nantambai kaja'ana. ?” Tempo besi etu nangepe 
kareba Yesus, nalaumo i'a ri tatongo ntau 
dea nompakamosu Yesus nggari purina. Pade 
nikabena baju Yesus, 28 sabana nipekirina, "Nau 
aga bajuna kukabe, kana mabelo ju'aku." 

29 Sangga nanggabe baju Yesus, kaliu-liu 
nenontomo lei to niotena, pade nirasaina 
riara korona nabelomo ju'ana. 3? Tempo etu 
wo'u Yesus nombarasai naria kuasa nesuwu 
nggari ja'ina. Jadi I'a nompeili tau dea etu pade 
nekutana, "Isema nanggabe bajuku pane'a?" 

31 Nesonomo anaguru-anaguruna ka I'a, "Guru, 
nikita Komi mbotomo tau dea damo nosiaso e'i. 
Iwenu sampe Komi nekutana, 'Isema nanggabe 
Aku?" 

32 Tapi Yesus kana nompenoto ri ntalilina 
mangelo tau to nanggabe I'a. 33 Besi etu 
ninjanina nuapa to najadi ri korona. Jadi ante 
nolalete bo naeka rarana nekadedemo i'a ri ngayo 
Yesus pade nipangakuna ka I'a pura-pura nuapa 
to najadi pane'a. 3 Nangepe etu nangulimo 
Yesus ka l'a, "Anaku, sabana komi nomparasaya 
Aku nabelomo ju'amu. Panjilimo ante mabelo. 
Da'a mana komi maju'a iwetu." 

35 Tempo Yesus danotesa, naratamo bara sakuya 
mba'a tau nggari sapo Yairus, topanggeniaka 
ri sapo mpodade etu. Nangulimo ira ka Yairus, 
"Uma, namatemo anamu. Nabelopa ne'e mana 
mompakasusa guru malau mpaka ri sapomu." 

36 Tapi Yesus da'a nompariara tesa ira etu. 
Niulina ka Yairus, "Ne'e maeka! Parasayamo 
Aku!" 

37 Pade da'a nipaloga Yesus tau dea nantuki l'a 
mpaka ri sapo Yairus. Aga ira i Petrus, Yakobus bo 
Yohanes tua'i Yakobus to nipalogana mantuki l'a. 
38 Tempo ira narata ri sapo Yairus, Yesus nanggita 
tau-tau nakanano mpu'u. Naria tau notumangi 
bo nantete ante suara namangga. 3? Nesuamo 
Yesus raranjapo pade niulina ka ira, "Nokuya 

komi nakanano bo nantete iwetu? Ngana etu 
da'a namate. I'a aga napisi." 

40 Nangepe etu ira aga nompongiri-ngiri I'a. 

Tapi Yesus nompopalai ira pura-pura nggariara 
njapo etu. Pade nipakenina indo uma nu ngana 
etu ante tolumba'a anaguruna to nosanggani 
ante I'a, pade nesuamo ira ri tombi ngana etu. 
41 pade nisoko Yesus pale ngana besi etu ante 
nanguli, "Talita kum." 

Batuana, "Ngana besi, kuuli ka iko, 
pembangumo." 

42 Kaliu-liu nembangumo ngana besi etu pade 
nompamulamo i'a nolumako. Umuru nu ngana 
besi etu sampulu rompaemo. Nanggita kajadia 
etu nogumaa mpu'umo ira ri setu. 43 Pade Yesus 
nombatagi ira, "Ne'e ntoto motesa ka tau ntanina 
nuapa to najadi ri se'i!" 

Pade niparentana wo'u ala ngana besi etu rawai 
panggoni sakedi. 

1 Pade nalaimo Yesus nggari setu nanjili 
mpaka ri ngatana mboto mpasanggani-nggani 
ante anaguru-anaguruna. 

2 Ri tempo Eo Mpenonto nompamulamo I'a 
nopaguru ri sapo mpodade ri setu. Tau dea to 
naria ri setu natekaja mpu'u nangepe I'a. Ira 
nanguli, "Nggari umba tanu nipombaratana 
pangginjanina etu? Nggari umba tanu noto 

nipakena mompatuduki iwetu? Iwenu sampe I'a 
namala mompowia kabaraka-kabaraka? 

3 l'a e'i aga topowia parewa nggari kayu, ana i 
Maria bo tuaka Yakobus, Yoses, Yudas bo i Simon! 
Pade tua'ina besi wo'u naria ri tatongota ri se'i!" 

Etu sampe ira da'a madota momparasaya l'a. 
4Tapi nangulimo Yesus ka ira, "Samba'a nabi 
nibila ntau ri umba-umba ngata ntanina. Tapi ri 
ngatana mboto ri tatongo sampesuwuna bo ira 
saongu njapo i'a da'a ria nibila." 

3 Pade da'a namala Yesus nompowia nadea 
kabaraka ri setu. l'a aga namala nompakabelo 
bara sakuya mba'a tau naju'a ante nombadika 
palena ri koro ira. € Natekaja mpu'umo l'a sabana 
tau ri setu da'a nomparasaya I'a. 

Naopu etu nalaumo Yesus nompebutu ngata ri 
bagia etu bo nompaguru tau dea. ' l'a nompokio 
sampulu romba'a anaguruna mpaka ri ja'ina 
pade nipakauna ira malau romba'a-romba'a 
sanjala. Niwaina ka ira kuasa ala ira mamala 
mompopalai seta-seta, 3 pade nitewaina ka ira 
iwe'i: "Ne'e komi manggeni bara nuapa-nuapa 
riara mpolumakomu. Ne'e manggeni baku bara 
batutu rapomboli panggoni bara doi ri karepe. 
Tapi to mamala rakeni aga lembau. ? Komi 
mamala mompake sapatu, tapi ne'e manggeni 
baju rontonga." 

10 pade niulina wo'u ka ira, "Ane komi marata ri 
saongu ngata pade maria pue njapo mompopesai 
komi, peto'omo komi ri sapo etu sampe komi 
malai mompalasi ngata etu. !! Tapi ane maria 
pue ngata da'a madota mantarima komi ri ngata 
ira bara mangepe pepatudukimu, palasimo ngata 
etu. Pade sapunaimo sowu nggari kadamu ala 
majadi popatora ka tau ri setu ira kana rasuku 
Alatala." 

1? Naopu etu nalaumo ira sampulu romba'a 
nompatolele ka tau dea ira kana majea nggari 
silaka-silaka ira. 13 Pade ira nompopalai nadea 
seta nggari ja'i ntau nipesua seta, pade nadea 
tau to naju'a nigese ira lana pade nompakabelo 
ju'a-ju'a ira. 

14 Kareba Yesus niepe Magau Herodes wo'umo, 
sabana natolelemo sanga Yesus mpaka ri 
umba-umba. Naria tau to nanguli, "I'a etu 
Yohanes Topediu to natuwu bali. Etu sampe naria 
kuasa ri ja'ina mowia kabaraka-kabaraka." 

15 Tapi naria tau ntanina nanguli, "I'a etumo 
nabi Elia." 

Pade naria wo'u to nanguli, "I'a etu samba'a 
nabi nasimbayu ewa nabi-nabi nggaolu." 

16 Tapi tempo Magau Herodes nangepe 
tesa-tesa etu nangulimo i'a, "Natantumo I'a 
etu Yohanes Topediu! Bopia nipakauku tau 

nombatompo balenggana. Tapi we'i-we'i natuwu 
balimo i'a!" 

17 Iwe'imo sabana Magau Herodes nompekiri 
iwetu. Bopia i'a nomporongo i Herodias, rongo 
nu sampesuwuna mboto to nosanga ka i 
Filipus. Naopu etu nadea ngganimo Yohanes 
Topediu nangontiaka Magau Herodes sabana 
pokaingguna etu. Niulina ka i Herodes iwe'i: 
"Nantuki Atura-atura agamata da'a ntoto 
masipato komi mangala rongo nu sampesuwumu 
mboto!" 

Etu sampe Magau Herodes nompakau 
tantarana nanjoko Yohanes pade nombasuaraka 
i'a riara tarunggu. 18 (6:17) 19 Tempo etu nabilisi 
mpu'umo rara i Herodias ri ja'i Yohanes. I'a 
madota mompatesi Yohanes tapi da'a namala, 
20 sabana Magau Herodes naeka rarana ri ja'i 
Yohanes. Ninjanina Yohanes samba'a tau nanoa 
bo nagasa rarana. Jadi Yohanes nikalendu Magau 
Herodes mpakabelo-belo riara tarunggu. Tempo 
i Herodes nangepe tesa-tesa Yohanes, naingu 
rarana. Tapi naupa iwetu nipokonona wo'u 
nangepe tesana etu. 

21 Kaopuna i Herodias nombarata loga to 
nabelo ala Yohanes namala rapatesi. Ri eo jadina 
mboto Magau Herodes nompowia posusa, 
pade i'a nombagaga pura-pura pangga bete 
bo balengga-balengga tantara bo totu'a-totu'a 

nggari njumaongu Bagia Galilea. 22Tempo posusa 
etu nesuamo ana randoo i Herodias nojoge ri 
ngayo ira pura-pura. Randoo etu mpu'u-mpu'u 
nompakadamba rara Magau Herodes bo 
torata-toratana etu. Jadi nangulimo i Herodes ka 
i'a, "Tesamo nuapa-nuapa mupodota, etu kana 
kuwai ka iko." 

23 pade i'a nojanji ka randoo etu ante netunda, 
"Nuapa-nuapa muperapi kana kuwai ka iko, nau 
sampe santongo nggari poparentaku!" 

24 Nangepe etu nesuwumo randoo etu nalau 
nekutana ka indona, "Nindo, nuapa masipato 
kuperapi nggari ja'i Magau Herodes?" 

Nesonomo indona, "Perapimo balengga 
Yohanes Topediu!" 

25 Jadi natinggulimo randoo etu nasasinta 
mpaka ri ja'i Magau Herodes pade niulina, 
"Magau, to kuperapi ala balengga Yohanes 
Topediu rawai ka aku we'i-we'i raboli riara 
santonga dula!" 

26 Nangepe pomperapi randoo etu nasusa 
mpu'umo rara Magau Herodes. Tapi da'a nabia 
i'a nompoara pomperapi etu sabana i'a nojanji 
ante netunda ri ngayo torata-toratana. 27 Jadi 
tempo etu wo'u nipakauna samba'a tantarana 
malau manggeni balengga Yohanes mpaka ri 
ja'ina. Pade nalaumo tantara etu mpaka riara 
tarunggu nombatompo tambolo Yohanes. 

28 Pade nikeninamo balengga Yohanes etu niboli 
riara santonga dula pade niwaina ka randoo 
etu. Naopu etu randoo etu nombawai balengga 
etu ka indona. ?? Sangga nangepe kareba etu, 
naratamo anaguru-anaguru Yohanes mangala 
watabakuna nggariara ntarunggu pade nitana ira 
ri dayo. "Kamaimo kita mompatani ri peto'o to 
nakalinoana ala mamala mangosaraka sampalai." 
30 Anaguru-anaguru to nipakau Yesus 
nanggeni Kareba Belo nanjili bali pade 
nasiromu mpasanggani-nggani ante Yesus. 
Pade ira nombatesa ka I'a pura-pura nuapa to 
nipowia ira bo to nipatuduki ira. 3! Naopu etu 
nangulimo Yesus ka ira, Niulina iwetu sabana aga 
nosinjambei tau narata ri ja' ina sampe ira nau 
aga nanggoni da'a nakapo. 22 Jadi nalaumo ira 
nesawi sakaya mpaka ri peto'o to nakalinoana. 
33 Tapi tau dea nanggita ira nosakaya nalau, 
pade ninjani ira patuju Yesus bo anaguruna. 
Jadi nalaumo tau dea nggari pura-pura ngata 
nantuki jala kabatana mokolu ka Yesus bo 
anaguruna mpaka ri peto'o to nikalau ira. 
34 Tempo Yesus nana'u nggariara sakaya 
nikitana nadea mpu'u tau nasiromu ri setu. 
Nanggita etu naasi mpu'umo matana sabana 
ira nasimbayu ewa bimba-bimba da'a ria 
topoewuna. Jadi nompamulamo l'a nompaguru 
ka ira mpengele-ngele pepatuduki. 3? Sangga 

nangguwiapa da'a mana masaeka mawengi, 
naratamo anaguru-anaguru Yesus nanguli ka 
l'a, "Guru, peto'o e'i nakalinoa pade mana 
masaeka mawengi. 3? Agina tau dea etu rapakau 
matingguli ala ira mamala mangoli panggoni ri 
ngata-ngata bo boya-boya to namosuna." 

37 Tapi nangulimo Yesus ka ira, "Komimo 
mompakoni ira." 

Nanguli ira ka Yesus, "Hai! Iwenu kami mowia 
etu? Ane kami malau mangoli roti ka ira 
pura-pura olina roatu mpeka doi salaka mami!" 

38 Nekutanamo Yesus ka ira, "Sakuya ongu roti 
to naria ri ja' imu? Kau paresamo!" 

Naopu ira nomparesa nangulimo ira ka Yesus, 
"To naria limaongu roti bo romba'a bau." 

39 pade Yesus nompakau tau dea etu mekatoko 
mobagi-bagi ri bunggu nggawoko naramata 
ri setu. 40 Nangepe etu nekatokomo tau dea 
nobagi-bagi, naria satu mba'a sabagi, naria 
limampulu mba'a sabagi. 21 Pade Yesus nangala 
limaongu roti bo romba'a bau etu pade 
nantingoa langi nosambaya nanguli tarima kasi 
ka Alatala. Naopu etu nibingga-binggana roti 
etu pade niwaina ka anaguru-anaguruna ala 
rapalele ka tau dea etu. Pade romba'a bau etu 
wo'u nipalelena ka ira pura-pura. 42 Pade tau 
pura-pura nanggoni sampe nabosumo. 22 Naopu 
etu anaguru-anaguru Yesus nompasiromu labi 

roti bo bau to nabolina, naponupa sampulu 
rotonda. 44 Kadea langgai to nanggoni ri setu 
kira-kira limanjobu mba'a. 

45 Naopu etu kaliu-liu Yesus nompakau 
anaguru-anaguruna mesawi sakaya mokolu ka 
l'a mpaka ri ngata Betsaida ri sambote rano. 
Tapi l'a mboto nompakau tau dea etu manjili 
ri sapo ira. “8 Sangga noga'apa l'a ante tau dea 
etu nantendemo I'a mpaka ri saongu bulu ala 
mosambaya. 

41 Tempo nawengimo sakaya to nipesawi 
anaguruna ri tatongo ranomo, pade Yesus 
njamba'ana da ri kabatana. # Nikita Yesus 
nandasamo ira nowose sakaya sabana poiri 
bete nantomunaka sakaya ira etu. Kira-kira tinti 
toluongu nggawengina naratamo l'a mpaka ri 
ja'i ira nolumako ri bunggu ue rano ewa madota 
mombaliunaka ira. 49 Tempo ira nanggita I'a 
nolumako ri bunggu nu ue nipekiri ira l'a etu 
mboa. Jadi nawaranggaamo ira ?? sabana ira 
pura-pura nawiora nanggita l'a. Tapi nasalisa l'a 
notesa ka ira, "Ne'e maeka! Pakaroo raramu! Aku 
Yesusmo e'i!" 

51 Pade nesawimo l'a riara sakaya mpasanggani- 
nggani ante ira. Pade nenontomo poiri bete 
etu. Nanggita etu nasumara mpu'umo rara ira, 
52 sabana naupa ira nanggita kajadia ante roti 

pangane, da'apa nanoto ka ira isema kakonona 
Yesus. Danakumba pekiri ira. 

53 Sangga naratapa ira ri sambote rano 
nana'umo Yesus ante anaguru-anaguruna ri Bagia 
Genesaret. ??Iwetu ira nana'u nggari sakaya 
ninjani ntau mamimo Yesus. ?? Jadi nangowamo 
ira nompari-mpari nalau mpaka ri ngata-ngata 
namosu setu. Pade nompamula ira nombakowa 
tau-tau naju'a ante ompa paturu ira mpaka ri ja'i 
Yesus nantuki lele to niepe ira. 28 Ri umba-umba 
nikalau Yesus, nabeloka ri ngata-ngata, nabeloka 
ri kota-kota, nabeloka ri boya-boya, naria tau 
nanggeni toju'a mpaka ri potomu, pade niperapi 
ira ka Yesus ante mpu'u-mpu'u ala ane mamala 
tau naju'a etu nau aga manggabe tampa nu 
bajuna. Pade isema-sema to nanggabe tampa nu 
bajuna nabelo pura nggari ju'a ira. 

1 Naria sanggani tau-tau to Parisi bo bara 
7 sakuya mba'a guru agama nggari ngata 
Yerusalem narata ri ja'i Yesus. 2 Ira nanggita bara 
sakuya mba'a anaguru Yesus nanggoni ante da'a 
norama pale ntani ruru nantuki ada-ada nto 
Parisi. 3 Ane tau-tau to Parisi bo pura-pura tau 
to Yahudi ntanina da'apa mamala manggoni 
ane ira da'apa morama pale nantuki ada-ada 
ntotu'a ira nggaolu. “Wa'a wo'u ane ira manjili 
nggari potomu. Da'apa ira manggoni ira kana 
morama pale ntani nantuki ada-ada ntotu'a. 

Pade nadea wo'u ada-ada ntanina to nipasumuli 
nggari totu'a ira nggaolu to nituki ira. Jonjona, ira 
kana norama sanggiri, jolo bo parewa-parewa 
ntanina to nipowia nggari tambaga. ? Jadi etumo 
sabana tau-tau to Parisi bo guru-guru agama etu 
nekutana ka Yesus, "Nokuya anaguru-anagurumu 
da'a nantuki ada-ada ntotu'ata nggaolu? Nokuya 
ira aga nanggoni ante pale da'a nirama?" 

6 Nesonomo Yesus ka ira, "Komi tau-tau aga 
nabelo ri lenje! Nakono mpu'u Tesa nu Alatala 
to nipasimbayu nabi Yesaya nggaolu ewa komi. 
Nitulisina iwe'i: 'Tau-tau e'i aga nombabila Aku 
ri sumba, tapi da'a ante mpu'u-mpu'u rara ira. 

7 Da'a ntoto ria gunana ira mepue ka Aku, sabana 
ira nompatuduki ada-ada nu manusia ante 
nanguli etu parenta-parenta nu Alatala.' 3 Jadi 
parenta-parenta Alatala da'a nipariba'a komi tapi 
ada-ada nu manusia nisoko komi ante naroso." 

3 Pade nanguli wo'umo Yesus ka ira, "Nata'u 
mpu'umo komi nanjapuaka parenta Alatala ala 
matundu riara ada-ada komi mboto. !? Jonjona, 
nabi i Musa nanguli iwe'i: 'Bilamo indo umamu,' 
pade niulina wo'u, 'Isema-sema manguli sinja'i 
umana bara indona i'a kana rapatesi.' 1! Tapi 
komi nompatuduki iwe'i: 'Da'a mokuya ane 
samba'a tau manguli ka indo bo umana nuapa 
to masipato rapakena mantulungi ira nirekena 
pesomba ka Alatala.' 12 Pade ane i'a mowia iwetu 

komi mana mompaloga i'a mantulungi indo bo 
umana. 13 Jadi ante iwetu komi nanjapuaka Tesa 
nu Alatala ante nompariba'a ada-ada ntotu'a to 
nipasumuli ka komi. Pade nadeapa ntani-ntanina 
to nipowia komi nasimbayu ante etu." 

14 Pade sangganipa Yesus nompokio tau dea 
marata ri ja'ina, pade nitesana ka ira porapa e'i: 
"Umba komi pura-pura, epemo tesaku e'i pade 
pekirimo batuana. 1° Da'a ria sangele nggari 
sawalikuna to nesua riara manusia mamala 
mompakatantoru ira riara mpanggita Alatala. 
Tapi pokainggu to naja'a to nopu'u nggariara 
nta'i manusia, etumo to nompakatantoru ira 
riara mpanggita Alatala. 18 Isema-sema naria 
talingana, epemo mpakabelo-belo tesaku e'i." 

17 Naopu etu Yesus nompalasi tau dea pade 
nesua raranjapo. Tempo etu nekutanamo 
anaguruna ka I'a ewa batuana porapa to lako 
nitesana pani'a. 18 Nangulimo Yesus ka ira, 
"Iwenumo? Komi wo'u naingu nasimbayu ewa 
tau dea pani'a? Da'apa nanoto ka komi batuana 
porapa etu? Da'a ria panggoni to nikoni manusia 
mamala mompakatantoru i'a riara mpanggita 
Alatala. 19 Sabana panggoni etu da'a nesua riara 
pekirina tapi aga nesua riara nta'i likona, pade 
nggari setu aga niotena mpanjili." 

Ante nanguli iwetu, Yesus nompakatantu 
mpengele-ngele panggoni namala rakoni, da'a 

ria to nipopali. 2? Pade nanguli wo'umo Yesus, 
"Nuapa to nesuwu nggari pekiri manusia etumo 
to nompakatantoru ira riara mpanggita Alatala. 
21 Sabana nggariarana, etumo nggariara nta'ina 
neumba pompekiri-pompekiri to naja'a to 
nanggeni tau nogau sala ante tau da'a rongona 
mboto, nangangga, nepatesi, 22 nebualo, da'a 
nabasa-basa naino ka mbara-mbara ntau, nowia 
kaja'ana, nebagiu, da'a nabasa-basa nantuki 
dota rara to naja'ana, nasiriati, nanguli sinja'i, 
nasombo, pade noinggu nadoyo. 23 Pokainggu to 
naja'a etumo to neumba nggariara manusia pade 
nompakatantoru ira riara mpanggita Alatala." 

24 Naopu etu nalaumo Yesus mpaka ri bagia 
namosu ngata Tirus. Narata ri setu nesuamo I'a 
raranjapo. Patujuna ala ne'e rakita ntau dea. Tapi 
karatana ri bagia etu da'a namala nitabuniaka. 
25 Ri setu naria samba'a besi da'a to Yahudi 
nggari Bagia Siro Fenisia. Ana besi nggari besi 
etu nipesua seta. Jadi iwetu i'a nangepe lele 
Yesus naria ri ngata etu, naratamo i'a nekadede 
ri ngayona nerapi ante mpu'u-mpu'u rara, 
"Tulungimo aku, popalaimo seta nggari ja'i 
anaku!" 26 (7:25) 

27 Tapi nangulimo Yesus ka i'a, "Pakambamo 
ngana-ngana manggoni ntani ruru sampe 
mabosu. Sabana da'a masipato mangala 
panggoni ngana-ngana ratajiaka ka asu." 

28 Nangulimo besi etu, "Nakono to niuli Komi, 
Pue. Tapi asu ri wayo meja wo'u nanggoni 
rombo-rombo mpanggoni to nanawu nggari ja'i 
ngana-ngana." 

29 Pade nanguli Yesus ka i'a, "Nakonomo 
tesamu. Sabana etu panjilimo we'i-we'i. Nalaimo 
seta etu nggari ja'i anamu." 

30 Pade nanjilimo besi etu. Sangga narata ri 
sapona nikitanamo anana besi naturu ri ompa 
paturuna pade seta etu nalaimo nggari ja'ina. 

31 Naopu etu Yesus nompalasi Bagia Tirus pade 
napolamo I'a noliu ri ngata Sidon mpaka ri Rano 
Galilea. Riara mpolumakona I'a nantuki jala ri 
Bagia Sampulu Ngata. 22 Narata ri setu naria tau 
nanggeni roana to nabongo bo nabobo mpaka ri 
ja'ina. Pade ira nerapi ka Yesus ante mpu'u-mpu'u 
rara ala l'a mombadika palena ri koro ntau 

etu ala mompakabelo i'a. 33 Yesus nanggeni 

tau etu nggari ja'i ntau dea, pade nisuarakana 
koyampalena riara talinga ntau etu. Naopu etu 
nitailuna palena pade nituina ka jila ntau etu. 

34 Naopu etu Yesus nantingoa langi ante nangore 
nosana, pade niulina ka tau etu riara Basa Ibrani, 
"Efata!" 

Batuana, "katebeamo!" 

35 Pade natebeamo talinga ntau etu, pade 
nalulu balimo jilana sampe i'a namala notesa 
ante nabelo. 3? Pade Yesus nompakau ira 

pura-pura ala ne'e mombatesa kajadia etu ka 
tau-tau ntanina. Tapi nantambai nitagi nantambai 
ira nompatolele kajadia etu. 3” Sangga nangepe 
kajadia etu nogumaa mpu'umo tau dea. Ira 
nanguli, "Pura-pura to nipowiana nabelo! Tau 
nabongo nipakabelona talingana sampe namala 
neepe, pade tau nabobo wo'u nipakabelona 
sampe namala notesa ante nabelo!" 

1 Tempo etu naria wo'umo tau dea nasiromu 
8 ri ja'i Yesus pade mana ria panggoni ira. Jadi 
Yesus nompokio anaguru-anaguruna ri ja'ina 
pade niulina ka ira, 

2 "Naasi mpu'umo mataku nanggita tau dea e'i, 
sabana tolumbengimo ira nosanggani-nggani 
ante Aku ri se'i sampe mana ria panggoni ira. 

3 Pade ane ira kupakau manjili ante maoro, 
natantumo ira kana maleto pade madungga ri 
jala, sabana naria ira to narata nggari peto'o to 
nakawaona." 

4 Nesonomo anaguru-anaguruna, "Iwenumo? 
Kita e'i ri peto'o nakalinoa. Nggari umbamo 
rapangalata panggoni rapakoni ka tau dea e'i ala 
mabosu?" 

5 Jadi nekutanamo Yesus ka ira, "Sakuya ongu 
roti to naria ri ja'i komi?" 

Nesono ira, "Pituongu." 

6 Nangepe etu Yesus nompakau tau dea etu 
nekatoko ri tana. Naopu etu nialana roti pituongu 

etu pade niulina tarima kasi ka Pue Alatala. 
Pade nibingga-binggana roti etu pade niwaina 
ka anaguru-anaguruna ala rapalele ka tau dea. 
Pade anaguru-anaguruna nompalele roti etu ka 
ira. 7 Naria wo'u bara sakuya mba'a bau ri ja'i 
ira. Sangga niganenapa nipakaunamo anaguruna 
nompalele bau etu ka tau dea. 

8 Pura-pura tau nanggoni sampe nabosu. Naopu 
etu nipasiromu iramo labi-labi mpanggoni etu 
naponupa pitu karanji. ? Kadea ira to nanggoni ri 
setu kira-kira patanjobu mba'ana. Naopupa ira 
nanggoni Yesus nompakau ira manjili. 1? Sangga 
nalaipa tau dea etu Yesus ante anaguruna nesawi 
sakaya nalau mpaka ri Bagia Dalmanuta. 

11 pade naratamo bara sakuya mba'a tau to 
Parisi mpaka ri ja'i Yesus. Nompamulamo ira 
nosisono ante l'a sabana ira madota mompesoba 
l'a. Nangulimo ira ka l'a, "Kawiamo sangaya 
tandai to nipogumaa ala mompopokita ka kami 
Komi mpu'u-mpu'u nipakau Alatala." 

12 Nonguamo Yesus riara nta'ina pade niulina ka 
ira, "Nokuya komi to natuwu we'i-we'i batena 
merapi tandai to nipogumaa? Aku mpu'u-mpu'u 
notesa ka komi: komi e'i da'a ntoto rapopokita ka 
tandai to nipogumaa iwetu!" 

13 Naopu etu Yesus nompalasi ira pade 
nalau nesawi sakaya mpaka ri sambote rano. 

14 Tempo nesawi sakaya da'a nitora anaguru 

Yesus nanggeni baku. To nikeni ira riara sakaya 
aga saongu lau roti. 2 Nangulimo Yesus ka ira, 
"Pakabelo-belo! Komi kana mainga ala ne'e 
mawela ragi tau-tau to Parisi bo ragi Magau 
Herodes." 

16 Nangepe etu notesamo ira samba'a bo 
samba'a, "Masipato I'a nanguli iwetu sabana da'a 
ria roti ri ja'ita se'i." 

17 Ninjani Yesus nuapa to nitesa ira etu. Jadi 
niulina ka ira, 'Nokuya komi nanguli, 'Da'a ria roti 
ri ja'ita?' Iwenumo? Da'apa nanoto rara komi? 
Da'apa ninjani komi batua nu tesaku pani'a? 
Bara nabungu pekiri komi! 18 Komi nomata 
tapi nokuya komi da'a namala nekita? Komi 
notalinga tapi nokuya komi da'a namala neepe? 
Da'a nitora komi to najadi bopia? 19 Tempo Aku 
nombabingga-bingga limaongu roti nipakoni ka 
limanjobu mba'a tau, sakuya tonda labina to 
nipasiromu komi?" 

Nesonomo ira, "Sampulu rotonda." 

20 Pade nanguli I'a, "Tempo pituongu roti 
nibinggaku nipakoni ka patanjobu mba'a tau, 
sakuya karanji labina to nipasiromu komi?" 

Nesonomo ira, "Pitu karanji." 

21 Pade nanguli Yesus, "Ane iwetu nokuya komi 
da'apa nangginjani batua nu tesaku pani'a?" 

22 Naopu etu naratamo ira ri ngata Betsaida. Ri 
setu naria tau nanggeni samba'a toburo mpaka 

ri ja'i Yesus pade ira nerapi ala Yesus mombadika 
palena ri mata ntau etu. 

23 Jadi Yesus nanjoko pale ntoburo etu pade 
nikenina mpaka ri sawaliku ngata. Ri setu Yesus 
nantailu mata ntau etu pade nidikana palena ri 
matana. Naopu etu nekutanamo l'a ka toburo, 
"Namalamo komi nanggita nuapa-nuapa?" 

24 Tau etu nanggita mpaka ri koluna pade 
niulina, "Iyo! Aku nanggita tau nolumako. Tapi 
nikitaku ira aga ewa pu'u-pu'u nggayu!" 

25 Nangepe etu sangganipa Yesus nombadika 
palena ri mata ntoburo etu. Naopu etu toburo 
mpu'u-mpu'u nompasimbuku nanggita. Pade 
nabelomo matana sampe i'a namala nanggita 
nuapa-nuapa ante nanoto. 28 Naopu etu Yesus 
nompakau i'a manjili. Niulina, "Panjilimo, ne'e 
mana mesua bali rara ngata etu." 

27 Naopu etu nalaumo Yesus ante anaguru- 
anaguruna mpaka ri ngata-ngata to namosu 
ngata Kaisarea Filipi. Ri tatongo jala nekutanamo 
Yesus ka ira "Nantuki tesa ntau dea, isema 
kakonona Aku e'i?" 

28 Nesonomo ira, "Naria to nanguli Komi 
Yohanes Topediu to natuwu bali, pade naria wo'u 
sanu nanguli Komi nabi Elia to neumba bali. 
Pade naria wo'u to nanguli Komi samba'a nggari 
nabi-nabi nggaolu to natuwu bali." 

29 Pade nekutanamo Yesus ka ira, "Tapi nantuki 
pombarata komi, isema Aku e'i?" 

Nesonomo i Petrus, "Komimo Magau to 
Mompakasalama to nijanji Alatala!" 

30 Nangepe etu nangulimo Yesus ka ira, "Ne'epa 
ratesa ka tau-tau ntanina isema Aku e'i." 

31 Naliu etu nompamulamo Yesus nompatuduki 
anaguru-anaguruna. Niulina, "Aku, Ana nu 
Manusia kana mombarasai mpengele-ngele 
kasusa. Aku kana rapoara totu'a-totu'a nto 
Yahudi bo balengga-balengga topanggeni agama 
bo guru-guru agama. Pade Aku kana rapatesi ira. 
Tapi ri eo katolueona Aku kana matuwu bali." 

32 Etu pura-pura nitesa Yesus ka ira ante nanoto. 
Nangepe etu i Petrus nanggeni Yesus mpaka ri 
sabinggana pade nangontiaka I'a. Niulina, "Guru, 
ne'e motesa-tesa iwetu!" 

33 Tapi Yesus nakampeili nanggita anaguru- 
anaguruna, pade niontiakana i Petrus, "Palaimo 
iko nggari se'i, Magau nu Seta! Pompekirimu etu 
pompekiri manusia, da'a pompekiri nggari ja'i 
Alatala!" 

34 Naopu etu Yesus nompokio tau dea ri 
setu mpaka ri ja'ina nosanggani-nggani ante 
anaguruna pade niulina ka ira, "Isema-sema 
madota majadi topantuki Aku, i'a kana 
mombakabasaka dota rarana mboto pade 
masadia mantuki Aku nau sampe mamate 

rapaku ri kayu parika. 3? Sabana isema-sema da'a 
masadia mantuki Aku nau sampe mamate i'a da'a 
mombarata katuwua mabelo sampe ri kasae- 
saena. Tapi isema-sema to mombakabasaka 
pura-pura dotana mboto pade mantuki Aku bo 
manggeni Kareba Belo nau sampe rapatesi, i'a 
kana mombarata katuwua mabelo sampe ri 
kasae-saena. 3? Natantumo da'a ntoto ria gunana 
ane samba'a tau mombarata pura-pura nuapa 
to naria riara dunia e'i tapi da'a masalama, aga 
rasuku sampe ri kasae-saena ri naraka. 3” Da'a ria 
nuapa-nuapa to namala rasulata ante katuwua 
mabelo etu. 33 Isema-sema maeya mompangaku 
Aku bo tesa-tesaku ri tatongo tau-tau to nasilaka 
bo tau dea to da'a natutu nantuki Alatala, Aku, 
Ana nu Manusia wo'u maeya mompangaku i'a 
tempo Aku marata bali ri dunia e'i. Tempo etu 
Aku kana marata ante reme bo kuasa nu Umaku, 
nosanggani-nggani ante malaeka-malaeka to 
nagasana!" 
1 Pade niulina wo'u ka ira, "Aku mpu'u-mpu'u 

9 notesa ka komi, naria bara sakuya mba'a tau 
ri tatongo komi ri se'i da apa mamate ane da'apa 
rakita ira Alatala mompamula moparenta ante 
kuasana." 

2 Onombengi kaliuna Yesus nanggeni i Petrus, 
Yakobus bo Yohanes mpasanggani-nggani nalau 
nantende mpaka ri saongu bulu to nalangana. Ri 

setu aga ira mboto, da'a ria tau ntanina. Tempo 
ira ri setu sampegoli nabalimo lenje Yesus ri 
ngayo ira. 3 Pakeana nabula nju'u damo nenggila. 
Da'a ria samba'a tau ri dunia e'i to mamala 
mantapasi pakeana ewa kagasana bo kabulana 
pakea Yesus etu. “Pade ira tolumba'a nanggita 
nabi Elia bo nabi i Musa nggaolu notesa-tesa 
ante Yesus. ? Nanggita etu nangulimo i Petrus 
ka Yesus, "Guru, nasana mpu'u kami ri se'i. 
Nabelopa kami mowia toluongu pakumpa ri se'i, 
saongu ka Komi, saongu ka i Musa bo saongu ka 
Elia." 

6 Kakonona da'a ninjani | Petrus nuapa to 
masipato ratesana sabana naeka mpu'umo rara 
ira tolumba'a. ' Tempo etu naratamo kulimu 
nombabungu ira pura-pura, pade nggariara 
kulimu etu niepe ira suara nanguli, "E'imo Anaku 
to nipotoweku. Epe komimo tesana!" 

8 Sampida mata lau ira nanggita ntalili, mana 
nikita ira tau romba'a pani'a. To nikita ira damo 
Yesus njamba'ana. ? Tempo ira notua nggari 
buluna etu Yesus nompopatora ka ira, "Ne'e 
motesa ka isema-sema nuapa to nikita komi 
pani'a ane da'apa Aku, Ana nu Manusia matuwu 
bali nggari tatongo ntau to namatena." 

10 Ira nompariara popatora Yesus etu, tapi ira 
nosimpekutana samba'a bo samba'a nuapa 

patuju Yesus nanguli, "Matuwu bali nggari 
tatongo ntau to namatena." 

11 pade nekutanamo ira ka l'a, "Nuapa sabana 
guru-guru agama nanguli nabi Elia kana mokolu 
marata pade Magau to Mompakasalama?" 

12 Nesonomo Yesus, "Nakonomo tesa ira. Nabi 
Elia kana mokolu marata ala mompakasiayu 
mpengele-ngele. Tapi ane iwetu, nuapa patuju 
nu tesa to nitulisi riara Buku Nagasa to nanguli 
Ana nu Manusia kana mombarasai madea kasusa 
pade rasalai ntau dea? 13 Tapi kuuli ka komi, 
kakonona naratamo nabi Elia, pade tau-tau 
nompowia ka i'a nantuki dota ira, nasimbayu ewa 
to nitulisi nggaolu riara Buku Nagasa ewa i'a." 

14 Tempo Yesus, i Petrus, Yakobus pade Yohanes 
nanjili ri ja'i anaguruna ntanina, nikita ira tau dea 
nantalili anaguru-anaguruna etu. Pade naria bara 
sakuya mba'a guru agama nosisono-sono ante 
anaguru Yesus. 15 Tempo tau dea nanggita Yesus 
natekajamo ira, pade ira nangowa nantomunaka 
l'a. 18 Nekutanamo Yesus ka ira, "Nuapa to 
niposinjono komi pani'a?" 

17 Nesonomo samba'a nggari tatongo ntau 
dea etu, "Guru, aku nanggeni anaku mpaka ri 
ja'imu sabana i'a nipesua seta to nompakabobo 
i'a. 18 Butu nggani seta etu nesua ri ja'ina i'a 
nidungganakana mpaka ri tana. Pade ngangana 
nawura, bagana nosinggiki pade korona najadi 

nako'o. Niperapiku ka anagurumu ala ira 
mompopalai seta etu, tapi ira da'a nompakule." 

19 Nangepe etu nangulimo Yesus ka ira, "Iwenu 
tanu komi? Komimo tau mpu'u-mpu'u da'a 
nomparasaya! Sakuyapa kasaena Aku kana 
mosanggani ante komi? Sakuyapa kasaena Aku 
kana mosabara ri ja'i komi? Keni wemaimo ngana 
etu!" 

20 pade nikeni iramo ngana etu ri ja'i Yesus. 
Tempo seta riara ngana etu nanggita Yesus, 
kaliu-liu i'a nombabaga ngana etu sampe i'a 
nadungga pade notinggaduli ante ngangana 
nawura. 21 Pade nekutanamo Yesus ka uma 
nu ngana etu, "Sakuyamo kasaena anamu 
nombarasai iwe'i?" 

Nesonomo umana, "Da nggari kakedina. 

22 Nadea ngganimo i'a nipakadungga seta etu 
riara apu atau ri ue ala mompatesi i'a. Tapi ane 
Komi mamala mowia bara nuapa ka anaku e'i, 
potowemo kami! Tulungimo kami!" 

23 Nangulimo Yesus ka i'a, "Pangulimu, 

'Ane Komi mamala mowia bara nuapa.' Tapi 
kakonona pura-pura namala majadi ka tau to 
nomparasaya!" 

24 Kaliu-liu nongaremo uma nu ngana etu, 
"Aku nomparasayamo! Tapi tulungimo, 
pomparasayaku e'i danalente!" 

2> Sangga Yesus nanggita tau dea nangowa 
nantatiku I'a, niparentana seta etu iwe'i: "Palaimo 
iko, seta to nompakabobo pade nompakabongo 
ngana e'i! Palaimo iko pade ne'e mana mesua ri 
ja'ina!" 

26 Nangepe etu nesuwumo seta etu ante 
nongare pade nombajuanaka mpakagai ngana 
etu. Iwetu seta nesuwu nggari ja'ina ngana etu 
ewa tomate, sampe tau dea nanguli, "Namatemo 
ira." 

27 Tapi Yesus nanjoko pale ngana etu pade 
nantulungi i'a nembangu. Pade nembangumo 
ngana etu. 28 Tempo Yesus nesua raranjapo ante 
anaguruna, nekutanamo ira ka I'a, "Pue, iwenu 
sampe kami da'a nompakule nompopalai seta 
etu pani'a?" 

29 Nesonomo Yesus, "Seta ewa etu da'a namala 
rapopalai ante akala ntanina. Tapi aga ante 
posambaya." 

30 Naopu etu Yesus ante anaguruna nompalasi 
peto'o etu nompapola polumako ira noliu ri 
Bagia Galilea. Patuju Yesus ala ne'e ranjani ntau 
mpaka ri umba l'a, 3t sabana l'a nompatuduki 
anaguru-anaguruna. Nangulimo I'a ka ira, "Aku, 
Ana nu Manusia kana rawai ka baliku, pade Aku 
kana rapatesi ira. Tapi ri eo katolueona Aku kana 
matuwu bali." 

32 Tapi da'a ninjani anaguru Yesus patuju nu 
tesana etu, pade naekamo rara ira nompekutana 
batuana ri ja'ina. 

33 Naratamo ira ri ngata Kapernaum. Sangga 
nesuapa ira raranjapo nekutanamo Yesus ka 
anaguruna, "Nuapa to niposinggarau komi ri jala 
pani'a?" 

34 Tapi ira aga nekalino sanggani, sabana 
ri jala pani'a ira nosinggarau ka isema to 
neliu nggalanga katuwuna nggari tatongo ira. 

35 Nanggita etu Yesus nekatoko ri setu pade 
nipokiona anaguruna sampulu romba'a etu 
mpaka ri ja'ina. Pade niulina ka ira, "Isema-sema 
madota majadi to neliu nggalanga katuwuna i'a 
kana majadi to neliu nggaede nggari roana, pade 
i'a kana majadi batua nu roana pura-pura." 

36 pade nialana samba'a ngana nggedi nikenina 
ri tatongo ira pura-pura. Pade nikalipuina ngana 
etu ante nanguli ka ira, 

37 "Isema-sema nantarima samba'a ngana 
nggedi ewa ngana e'i sabana i'a topomparasaya 
Aku, i'a nantarima Aku. Pade isema-sema to 
nantarima Aku da'a aga Aku to nitarimana, tapi 
i'a wo'u nantarima Umaku to nompakau Aku." 

38 Pade nangulimo Yohanes ka Yesus, "Guru, 
kami nanggita samba'a tau nompopalai seta ante 
kuasa nggari sanga Komi. Tau etu nitagi kami 
sabana i'a da'a topantuki kita." 

39 Tapi nangulimo Yesus, "Ne'e komi mombatagi 
i'a, sabana da'a ria tau to nompowia kabaraka 
ante kuasa nggari sangaku to namala manguli 
sinja'i Aku. 40 Isema-sema da'a nangewa kita, 
ira roata. 41 Aku mpu'u-mpu'u notesa ka komi, 
isema-sema mombawai ka komi ue inu sabana 
komi topantuki Kristus, natantumo i'a kana 
mombarata tambona banepia. 

42 Pade isema-sema mombabagiu samba'a 
ngana nggedi sampe i'a mana momparasaya, 
nabelopa ane saongu watu bete raso'o ri 
tambolona pade i'a ratajiaka riara ntasi. 3 Ane 
palemu manggeni komi mowia silaka, tompomo 
palemu etu! Nabelopa komi mesua matuwu 
mabelo riara suruga ante pale mapudu pade 
ratajiaka riara naraka ante pale to maganana, 
etumo riara apu to da'a ntoto ria kapaya-payana. 
44 [Ri setu kaule da'a ria kamatena pade apu 
da'a ria kapaya-payana.] # Pade ane kadamu 
manggeni komi mowia silaka, tompomo kadamu 
etu! Nabelopa komi mesua matuwu mabelo 
riara suruga ante kada mapudu pade ratajiaka 
riara naraka ante kada to maganana. “[Ri 
setu kaule da'a ria kamatena pade apu da'a ria 
kapaya-payana.| 

47 Pade ane matamu manggeni komi mowia 
silaka, su'i kaliakamo matamu etu! Nabelopa 
komi mesua matuwu mabelo riara suruga ante 

momata sabingga pade ratajiaka riara naraka 
ante mata to maganana. 8 Ri setu kaule da'a 
ria kamatena pade apu da'a ria kapaya-payana. 
49 Butu mba'a tau pokaingguna kana rapakagasa 
riara mpanggita Alatala ante apu [nasimbayu 
ewa pesomba nipakagasa ante gara.] 20 Gara 
nabelo, tapi ane gara majadi nameli, iwenupa 
wo'u mompakapaga bali? Iwetu wo'u komi kana 
mompopokita belo riara nggatuwumu, pade 
tunggai mosinggabelo ante roa ntanina." 

1 Naopu etu Yesus nompalasi peto'o 
10 etu pade nalau mpaka ri Bagia Yudea 
bo bagia sambote Binangga Yordan. Ri setu 
nadea wo u tau narata nantaguni l'a, pade ewa 
kabiasana Yesus nompatuduki ira. ? Naria bara 
sakuya mba'a tau to Parisi narata ri ja'i Yesus 
ala mompesoba l'a. Nekutanamo ira ka Yesus, 
"Nantuki Atura-atura agamata mamala samba'a 
langgai mombasompo rongona besi?" 

3 Nesonomo Yesus, "Nuapa to niparenta nabi i 
Musa ka komi?" 

4 Nesono ira, "Musa nompaloga posompo 
porongo ane langgai mombawai sura tala ka 
rongona besi." 

5 Nanguli wo'umo Yesus ka ira, "Atura etu 
nitulisi i Musa ka komi sabana nako'o gaga rara 
komi! ? Tapi da'a iwetu ri lamba pamulana tempo 
Alatala nompajadi dunia. I'a nompajadi manusia 

langgai bo besi. 7 Etumo sabana samba'a langgai 
kana mompalasi indo umana pade maroo ri ja'i 
rongona besi, 3 pade ira romba'a kana majadi 
samba'a. Ira mana rauli romba'a, tapi damo 
samba'a. ? Sabana etu nuapa to nipakasaongu 
Alatala, ne'e rapopoga'a manusia!" 

10 Tempo ira raranjapomo nekutana wo'umo 
anaguru Yesus ka I'a ewa pepatudukina 
pani'a. 1t Nangulimo Yesus ka ira, "Isema-sema 
mombasompo rongona besi pade momporongo 
besi ntanina, i'a nireke nebualo. 12 Pade ane besi 
moga'a ante rongona langgai pade raporongo 
langgai ntanina, i'a wo'u nireke nebualo." 

13 Naopu etu naratamo tau-tau nanggeni 
ana-ana ira mpaka ri ja'i Yesus ala I'a mombadika 
palena ri koro ira pade mombagane ira. Tapi 
anaguru-anaguruna nanggarau tau-tau etu. 

14 Nanggita etu naraumo rara Yesus sampe 
niulina ka anaguru-anaguruna, "Pakambamo 
ngana-ngana etu marata ri ja'iku! Ne'e ratagi ira, 
sabana aga tau-tau to noinggu ewa ngana-ngana 
e'i to masipato majadi todea riara Poparenta 

nu Alatala. 13 Aku mpu'u-mpu'u notesa ka komi, 
da'a ria samba'a tau namala majadi todea riara 
Poparenta nu Alatala ane i'a da'a mekou ri ja'i 
Alatala nasimbayu ewa ngana-ngana e'i." 

16 pade nisalungguna ngana-ngana etu samba'a 
bo samba'a pade nidikana palena ri koro ira ala 

mombagane ira. 1” Tempo Yesus nompapola 
polumakona, naria samba'a tau nangowa 
nantotoaka l'a. Nekadedemo i'a ri ngayo Yesus 
ante nanguli, "Guru to nabelona, nuapa masipato 
kupowia ala mombarata katuwua mabelo sampe 
ri kasae-saena?" 

18 Nesonomo Yesus, "Nokuya komi nanguli Aku 
nabelo? Da'a ria tau ntanina to nabelona, aga Pue 
Alatala. 1? Natantu ninjanimu parenta-parenta 
Alatala to nanguli, 'Ne'e mepatesi, ne'e mogau 
sala ante tau da'a rongomu mboto, ne'e 
mangangga, ne'e modawa ri ngayo ntopotangara, 
ne'e mebagiu, pade bilamo indo umamu."" 

20 Nesonomo tau etu, "Guru, parenta-parenta 
etu nitukiku puramo nggari kakediku." 

21 Pade Yesus nombalele mata ntau etu ante 
towena, pade niulina ka i'a, "Aga sangelepa 
to nakura ri ja'imu. Kalau pobalu puramo 
kakalumanamu pade palelemo doina ka tau-tau 
nakasiasi ala murata kakalumana ri suruga. 
Maopu etu kamai, tukimo Aku." 

22 Nangepe tesa Yesus etu nabalimo lenje ntau 
etu sampe nalaimo i'a ante nasusa rara, sabana 
nadea mpu'u kakalumanana. 23 Naopu etu Yesus 
nanggita anaguru-anaguruna to nantalili l'a pade 
niulina ka ira, "Nakaja mpu'u tau nakalumana 
majadi todea riara Poparenta nu Alatala." 

24 Nangepe etu natekaja mpu'umo rara 
anaguruna etu. Tapi Yesus nompapola tesana ka 
ira, "Ana-anaku, nakaja mpu'u tau majadi todea 
riara Poparenta nu Alatala. 22 Nagampapa saongu 
binata to nabetena ewa unta mesua ri bolo jaru 
pade samba'a tau nakalumana majadi todea riara 
Poparenta nu Alatala." 

26 Nangepe etu nantambai naingu anaguruna 
sampe ira notesa samba'a bo samba'a, "Ane 
iwetu natantumo da'a ria samba'a tau to mamala 
rapakasalama!" 

27 Yesus nombalele mata ira pade nanguli, 
"Ane aga nggari manusia, natantu da'a mamala 
majadi. Tapi da'a iwetu ante Alatala. Sabana 
pura-pura mamala majadi ane l'a madota." 

28 Naopu etu nangulimo i Petrus ka Yesus, "Kita 
we'i, Pue. Kami e'i nompalasi pura-pura nuapa to 
naria ri ja'i kami pade nantuki Komi." 

29 Nangulimo Yesus, "Aku mpu'u-mpu'u notesa 
ka komi, butu mba'a tau to nompalasi sapona 
bara sampesuwuna, bara indo umana, bara 
anana bo tinaluna sabana nantuki Aku bo 
nanggeni Kareba Belo, 3? natantumo i'a kana 
mombarata bali riara nggatuwuna we'i-we'i satu 
nggani kadeana nggari nuapa to nipalasina. l'a 
kana mombarata sapo bo sampesuwu langgai 
ante sampesuwu besi, indo, ngana-ngana bo 
tinalu, nau ante pepandasa. Pade ri tempo 


MARKUS 10 197 


nggapurina i'a kana mombarata katuwua mabelo 
sampe ri kasae-saena. 3! Tapi nadea tau to 
nalanga katuwuna we'i-we'i kana majadi tau to 
naede katuwuna banepia. Pade nadea wo'u tau 
to naede katuwuna we i-we'i kana majadi tau to 
nalanga katuwuna banepia." 

32 Tempo Yesus ante anaguruna riara 
mpolumako ira mpaka ri ngata Yerusalem Yesus 
nolumako njamba'ana ri koluna. Nakini-kini rara 
anaguruna nompekiri nuapa majadi ri ja'i Yesus 
ri setu, pade naeka wo'u rara tau-tau ntanina 
to nantuki ira nggari purina. Pade sangganipa 
Yesus nompokio anaguruna sampulu romba'a 
ri ja'ina pade nompamulamo l'a notesa ka ira 
nuapa to majadi ri ja'ina. 33 Niulina, "Epemo 
mpakabelo-belo! We'i-we'i kita mantende 
mpaka ri ngata Yerusalem. Ri setu Aku, Ana nu 
Manusia kana rapobalu ka balengga-balengga 
topanggeni agama bo guru-guru agama. Pade 
ira mompakatantu riara potangara Aku kana 
rapatesi. Pade Aku kana rawai ka tau-tau da'a to 
Yahudi, 3? pade Aku kana rapongei-ngei bo ratailu 
ira. Pade Aku kana raporo ira mpakandasa pade 
kaopuna rapatesi ira. Tapi ri eo katolueona Aku 
kana matuwu bali." 

35 Naopu etu Yakobus bo Yohanes ana i 
Zebedeus nompakamosu Yesus pade nanguli, 

"Guru, nisarumaka kami nuapa raperapi kami 
kana rapoiyo Komi." 

36 Nekutana Yesus ka ira, "Nuapa to nipodota 
komi ala kupowia ka komi?" 

37 Nesonomo ira, "Palogamo kami mekatoko 
moparenta mpasanggani-nggani ante Komi 
tempo Komi moparenta ante nakuasa ewa 
magau banepia, samba'a ri pangganamu pade 
samba'a ri panggeimu." 

38 Nangulimo Yesus ka ira, "Da'a ninjani 
komi nuapa to niperapi komi etu. Iwenumo? 
Rapakule komi manggolo pepandasa nasimbayu 
ewa pepandasa to rapawela ka Aku, pade 
manta'amaka kasusa ewa to kurasai banepia?" 

39 Nesonomo ira, "Rapakule!" 

Pade nangulimo Yesus ka ira, "Natantumo 
komi kana manggolo pepandasa nasimbayu 
ewa pepandasa to rapawela ka Aku, pade komi 
kana mombarasai nuapa to kurasai. 40 Tapi da'a 
Aku to nakuasa mompakatantu isema masipato 
mekatoko ri pangganaku bara ri panggeiku. 
Peto'o etu bagia ira to nipakatantu Umakumo." 

41 Nangepe nuapa to niperapi Yakobus bo 
Yohanes sampulu mba'a anaguru Yesus ntanina 
nanggarau ira romba'a etu. 42 Tapi Yesus 
nompokio ira pura-pura mpaka ri ja'ina pade 
niulina ka ira, "Ninjani komi mbotomo ira to 
nireke topoparenta tau-tau da'a nosinjani ante 

Alatala nabiasa nomparenta todea ira ante 
nasombo. Pade topanggeniaka-topanggeniaka 
ira nompandasa todea ira. # Tapi da'a masipato 
komi moinggu iwetu! Kakonona kana iwe'i: 
Isema-sema nggari tatongo komi to madota 
malanga panggana i'a etu kana majadi 
topantulungi roana. 14 Pade isema-sema to 
madota majadi to nalanga katuwuna kana majadi 
batua komi pura-pura. # Sabana Aku, Ana nu 
Manusia mboto da'a narata ri dunia e'i ala 
ratulungi ntau tapi ala mantulungi tau, pade ala 
mombawai koroku rapatesi mantolo silaka-silaka 
ntau dea." 

46 Naopu etu naratamo Yesus ante anaguruna 
ri ngata Yerikho. Tempo Yesus nesuwu nggari 
ngata etu nosanggani ante anaguruna bo nadea 
mpu'u tau ntanina, ri setu naria samba'a toburo 
nosanga ka i Bartimeus, ana i Timeus, nekatoko 
nerapi-rapi ri wiwi jala. 7 Tempo i'a nangepe lele 
Yesus to Nazaret noliu ri setu, nompamulamo i'a 
nongare, "Yesus, Muli i Daud, potowemo aku e'i!" 

48 Nadea tau nangontiaka i'a ante nanguli, "Ne'e 
makanano! Pekalinomo iko!" 

Tapi i'a aga nantambai nongare ante suara to 
namangga, "Muli i Daud, potowemo aku!" 

49 Nangepe etu nenontomo Yesus, pade niulina 
ka tau ri setu, "Pokiomo i'a wemai." 

Jadi ira nompokio toburo etu ante nanguli, 
"Pakaroo raramu! Pekanggoremo. I'a nompokio 
iko." 

50 Nangepe etu nipalewanamo buyana pade 
nompari-mpari nekanggore nalau nantotoaka 
Yesus. 21 Pade nekutanamo Yesus ka i'a, "Nuapa 
to mupodota kupowia ka iko?" 

Nesonomo toburo etu, "Guru, to nipodotaku 
ala mataku mamala mekita!" 

52 Pade nangulimo Yesus ka i'a, "Panjilimo. 
Nabelomo matamu sabana iko nomparasaya." 

Kaliu-liu nabelomo mata ntoburo etu. Pade 
nalaumo i'a nantuki Yesus riara mpolumakona. 

1 Tempo Yesus ante anaguruna namosumo 
1 1 ante ngata Yerusalem, naratamo ira ri 
ngata Betfage bo ngata Betania ri kente nu 
Bulu Zaitun. Ri setu Yesus nompakau romba'a 
anaguruna mokolu ka I'a. 2 Niulina ka ira, 
"Kalaumo komi mpaka ri ngata to namosuna ri 
setu. Tempona komi mesua rara ngata komi kana 
mombarata saongu ana keledai nitataka ri setu 
to da'apa sanggani nipesawi ntau. Wolemo ana 
keledai etu nggari potatakana pade umbumo 
wemai. 3 Pade ane maria tau mompekutana 
komi, 'Nokuya komi nombawole ana keledai 
etu?' uli ka tau etu, 'Pue paraluu mompake ana 
keledai e'i. Damo rapopanjilina ngina.'" 

4 Jadi nalaumo ira romba'a etu pade nirata ira 
mpu'u saongu ana keledai nitataka ri wiwi jala 
namosu pewobo saongu sapo. Pade niwole iramo 
ana keledai etu nggari potatakana. ? Tempo etu 
nekutanamo bara sakuya mba'a tau to nenggore 
ri setu, "Nuapa nipowia komi? Nokuya komi 
nombawole ana keledai etu?" 

6 Pade nesonomo ira nantuki tewai to nitesa 
Yesus ka ira. Nangepe etu tau-tau etu nompaloga 
ira nanggeni ana keledai nggari setu. 7 Jadi ana 
keledai etu niumbu ira mpaka ri ja'i Yesus. Narata 
ri setu nilampi ira ante buya, pade nesawimo 
Yesus ri bungguna. 8 Nadea tau ri setu nombajini 
buya ira ri jala pade naria wo'u tau nombatale 
rangga-rangga kayu nggedi to nanggamatana 
to niala ira nggari pampa ewa tandai pebila ira 
ka Yesus. ? Pade nongare-ngaremo pura-pura 
tau, nabeloka ira ri koluna, nabeloka ira ri 
purina. Ira nanguli, "Ratoiyata Alatala! Perapi 
Pue mombagane Magau to narata niposumba 
Alatala! 19 Perapi Pue mombagane poparenta nu 
Magau to maratana, etumo poparenta Muli nu 
umata Magau Daud. Ratoiyata Alatala ri suruga!" 

11 Tempo Yesus nesua riara ngata Yerusalem 
nalaumo l'a mpaka ri Sapo Mpepue nanggita 
pura-pura nuapa to naria ri setu. Naopu etu 
nalaimo I'a mpaka ri ngata Betania nosanggani 
ante anaguruna sampulu romba'a sabana 

nangguwiamo. 1? Kaeona mpadondo tempo ira 
nalai nggari ngata Betania, naoromo ta'i Yesus. 
13 pade da nggawao I'a nanggita sampu'u kayu 
ara to noroyamo. Jadi nalaumo I'a nompakamosu 
kayu etu ala manggita ane maria wuana. Tapi 
tempona I'a narata ri setu da'a ria kamba 
saongu wuana niratana aga tawana bayangi, 
sabana da'apa tempo mpowuana. 1“ Pade 

l'a nombajanjiaka kayu ara etu ante nanguli, 
"Ne'e mana maria wuamu rakoni ntau sampe ri 
kasae-saena." 

Tesana etu niepe anaguruna. 

15 Pade naratamo ira ri ngata Yerusalem. Sangga 
naratapa ri setu nesuamo Yesus riara Sapo 
Mpepue, pade nompamulamo I'a nompopalai 
topotomu nggari setu. Nisumbolinakana 
meja-meja ntoposinjula doi bo kadera-kadera 
ntopobalu tonji banggebodo. 1? Pade da'a 
nipalogana kamba samba'a manggeni mbara- 
mbara nantuki jala moliu ri lalowo Sapo Mpepue. 
17 Pade nipatudukina tau dea ri setu iwe'i: "Riara 
Buku Nagasa naria nitulisi iwe'i: 'Sapoku kana 
rauli sapo mposambaya tau njumangata.' Tapi 
komi e'i nompajadi Sapo Mpepue e'i peto'o 
parampo!" 

18 Balengga-balengga topanggeni agama bo 
guru-guru agama nangepe kajadia etu. Jadi 
nompamulamo ira mangelo jala mompatesi 


MARKUS 11 203 


Yesus sabana naekamo rara ira ri ja'ina nanggita 
pura-pura tau nogumaa nangepe pepatudukina. 
19 Tempo ntora mawengimo nalai wo'umo Yesus 
ante anaguruna nggariara ngata etu. 29 Kaeona 
mpadondo tempo ira noliu ri jala mpaka ri ngata 
Yerusalem nikita ira kayu ara to nijanjiaka Yesus 
yowi. Nangau puramo sampe ri kalena. 21 Pade 
natetoramo rara i Petrus kajadia yowi ante kayu 
etu. Niulina ka Yesus, "Kitamo, Guru. Kayu ara to 
nijanjiaka Komi yowi nangau puramo!" 

22 Nangulimo Yesus, "Parasayamo ri ja'i 
Alatala! 23 Aku mpu'u-mpu'u notesa ka komi, 
komi mamala manguli ka bulu e'i, 'Polinjamo, 
potingganawu riara ntasi.' Pade etu kana majadi 
ane komi da'a morompenga pekirimu pade 
manjarumaka nuapa to niuli komi etu kana 
majadi. 24 Sabana etu kuuli ka komi, ane komi 
merapi sangele ka Pue Alatala, parasayamo 
pomperapimu etu kana madupa, pade nuapa 
to niperapimu etu kana ratarima komi. ?? Pade 
tempo komi mekanggore mosambaya ane 
maria kasala roamu ri ja'imu, ampungi ntani 
ruru i'a ala Umamu to naria ri suruga wo'u 
mombaampungi sala-salamu." 2? (Tapi ane 
komi da'a mombaampungi roamu, natantumo 
Umamu ri suruga wo'u da'a mombaampungi 
sala-salamu.| 

27 Pade narata wo'umo ira ri ngata Yerusalem. 
Tempona Yesus nolumako ri lalowo Sapo Mpepue 
naratamo balengga-balengga topanggeni agama, 
guru-guru agama bo totu'a-totu'a nto Yahudi. 
28 Nekutanamo ira ka I'a, "Ante kuasa nggari 
umba Komi nompopalai topotomu nggari Sapo 
Mpepue yowi? Isema nombawai kuasa etu ka 
Komi?" 

29 Nesonomo Yesus, "Naria wo'u sangaya 
kupekutana ka komi ntani ruru. Sonomo 
pompekutanaku e'i pade Aku manguli ka 
komi ante kuasa nggari umba Aku nowia 
mpengaya-ngaya etu. 3? Ulimo ka Aku, isema 
nombawai kuasa ka Yohanes Topediu nombadiu 
tau? Alatala atau manusia?" 

31 pade nosimpekutanamo ira samba'a bo 
samba'a, 

Iwenu kita mombasono I'a? Ane kita manguli 
kuasa Yohanes nggari ja'i Alatala natantumo I'a 
kana manguli ka kita iwe'i: 'Ane iwetu nokuya 
komi da'a nomparasaya Yohanes?! 3? Tapi da'a 
mamala kita manguli kuasa Yohanes nggari ja'i 
manusia!" 

Niuli ira iwetu apa naeka ira ri ja'i ntau 
dea, sabana tau dea nomparasaya Yohanes 
mpu'u-mpu'u samba'a nabi. 33 Jadi nesonomo 
ira ka Yesus, "Da'a ninjani kami nggari umba 
kuasana." 

Pade nangulimo Yesus ka ira, "Ane iwetu da'a 
wo'u kutesa ka komi ante kuasa nggari umba Aku 
nowia mpengele-ngele etu." 

1 Pade nompamulamo Yesus notesa 
12 ka topanggeniaka-topanggeniaka nto 
Yahudi ante porapa. Niulina, "Naria samba'a tau 
nombatuja anggur ri tinaluna. Naopu etu tinalu 
etu niwala ntikuna, pade nikaena saongu lowu 
peto'o parewa rapompea wua anggur. Nikawiana 
wo'u sou panggatono tinalu. Naopu etu nipajana 
tinalu etu ka bara sakuya mba'a topokarajaa 
pade nalaimo i'a mpaka ri ngata ntanina. 
2 Sangga naratapa tempona mompui wua anggur 
nipakaunamo samba'a batua malau mpaka ri ja'i 
ntopokarajaa tinaluna etu ala mantarima bagiana 
nggari asele tinalu nipotuja anggur etu. ? Tapi ira 
aga nombasoko batua etu pade nombaboba i'a 
pade nompakau i'a manjili ante pale ntoya. 

4 Naopu etu pue ntinalu nompakau wo'umo 
samba'a batuana ntanina mpaka ri ja'i 
topokarajaa tinalu. Tapi i'a wo'u niboba ira 
sampe nabela balenggana, pade i'a mpu'u-mpu'u 
nipakaeya ira. ? Naliu etu pue ntinalu etu 
nompakau wo'umo batua to santanina mpaka ri 
ja'i ntopokarajaa tinalu. Tapi i'a aga nipatesi ira. 
Pade iwetu wo'u to nipowia ira ante batua-batua 
ntanina. Naria to niboba ira, pade naria ntanina 
to nipatesi ira. 

6 Kaopuna naboli damo samba'a lau ri ja'i pue 
ntinalu, etumo anana mboto to nipotowena. 
Anana etu nipakauna mpaka ri ja'i ntopokarajaa 
tinalu. Nipekirina, 'Natantumo ira kana mekou 
ri ja'i anaku mboto.' 7 Tapi iwetu nanggita ana 
nu pue ntinalu etu, nangulimo topokarajaa etu 
samba'a bo samba'a, 'Kitamo! Etumo ana pue 
ntinalu to majadi pue ntinalu banepia. Kamaimo 
kita mompatesi i'a ala tinalu e'i raalata majadi 
bagiata.' 3 Jadi nisoko iramo ana pue ntinalu etu 
pade i'a nipatesi ira, pade watabakuna nitajiaka 
ira ri sawaliku tinalu etu. 

3 Pade nekutanamo Yesus ka topanggeniaka nto 
Yahudi etu, "Jadi nuapa to rapowia pue ntinalu 
etu? Natantumo i'a kana marata mompatesi 
topokarajaa tinalu etu pade mombapaja tinalu 
etu ka tau-tau ntanina. 1? Natantumo nibasa komi 
tesa riara Buku Nagasa to nanguli iwe'i: 'Watu to 
nitajiaka ntopowia sapo watu etumo to najadi 
palo mpondasi to neliu nggaroso. 1! Etu nipowia i 
Pue, sangele powia to nipogumaa matata." 

12 Nangepe etu topanggeniaka nto Yahudi etu 
nompasimbuku mangelo jala manjoko Yesus, 
sabana ninjani ira porapa Yesus etu nipawela ka 
ira. Tapi ira naeka ka tau dea. Jadi nalaimo ira 
nompalasi I'a. 

13 Naopu etu topanggeniaka-topanggeniaka 
nto Yahudi etu nompakau bara sakuya mba'a to 


MARKUS 12 207 


Parisi ante bara sakuya mba'a anabua Magau 
Herodes malau mangelo kasala tesa Yesus. 

14 Sangga naratapa ira ri ja'i Yesus nangulimo 
ira, "Guru, ninjani kami Komi samba'a tau to 
nanoana. Komi da'a ntoto naeka ka isema-sema 
sabana Komi da'a nompoposisala manusia. Komi 
batena nompatuduki ante nanoto pokainggu 
nuapa to masipato riara mpanggita Alatala. Jadi 
tulungi ulimo ka kami nantuki Atura-atura agama 
masipato mombabayari balasitee ka Magau 
Kaisar bara da'a? 1? Masipato kami mombabayari 
etu bara da'a?" 

Tapi ninjani Yesus patuju ira aga mebagiu. Jadi 
niulina ka ira, "Nokuya komi mangelo kasala 
tesaku? Keni ka Aku wemai sampeka doi salaka 
ala kukita!" 

16 pade nikeni ira mpu'umo sampeka doi etu. 
Pade nekutanamo l'a ka ira, "Gambara ante 
sanga isema to naria ri doi e'i?" 

Nesonomo ira, "Gambara ante sanga Magau 
Kaisar." 

17 Pade nangulimo Yesus ka ira, "Ane iwetu, 
waimo ka Magau Kaisar to masipato rawai ka 
Magau Kaisar, pade waimo ka Alatala to masipato 
rawai ka Alatala!" 

Nangepe pesono Yesus etu, nogumaamo ira. 

18 Naopu etu naratamo bara sakuya mba'a tau 
to Saduki ri ja'i Yesus. Iramo tau-tau to Yahudi 

to nomparasaya tau namate da'a mana matuwu 
bali banepia. Jadi nekutanamo ira ka Yesus, 

19 "Guru, nabi i Musa nantulisi atura e'i ka kita: 
'Ane maria samba'a langgai norongo pade da'apa 
rongona noana namatemo i'a, sampesuwuna 
mboto kana momporongo baluna etu ala muli ira 
romba'a majadi muli sampesuwuna to namatena 
etu.' 20 Naria ira nosampesuwu pitumba'a langgai 
bayangi. Ulumbuana norongomo, tapi da'apa ira 
njamboko noana namatemo i'a. 2! Pade tua'ina 
karomba'ana nomporongo baluna etu. Tapi 
da'apa ira noana i'a wo'u namate. Pade wa'a 
wo'u to najadi ante katolumba'ana ?? sampe ri 
kapapitumba'ana. Da'a ria samba'a ira nomboli 
ngana ka besi etu. Kaopuna besi etu wo'u 
namate. 23 Jadi to rapekutana kami ka Guru iwe'i: 
Tempona tau-tau namate matuwu bali banepia, 
besi etu rongo isema, sabana i'a niporongo ira 
pitumba'a?" 

24 Nesonomo Yesus ka ira, "Nasalamo 
pompekiri komi sabana da'a ninjani komi isi 
Buku Nagasa pade da'a wo'u ninjani komi kuasa 
nu Alatala. ?? Tempo tau namate matuwu bali 
banepia, katuwu ira kana masimbayu ewa 
malaeka-malaeka ri suruga. Ira mana morongo 
bo mana raporongo. 28 Iwenumo? Da'apa nibasa 
komi nuapa to nitesa riara Buku nabi i Musa ewa 
tau namate matuwu bali? Ri ayat-ayat to nantesa 

kajadia ante santungu gumbu to najelana da'a 
nikoni nu apu, Alatala nanguli ka i Musa, 'Akumo 
Alatala Abraham, Alatala Ishak bo Alatala Yakub." 
27 Ninjanita Pue Alatala da'a Alatala ntau to 
namatena, tapi I'a Alatala ntau to natuwuna. 
Jadi nanotomo Abraham, Ishak bo Yakub mana 
namate. Nasalanjalamo pompekiri komi etu!" 

28 Tempo etu naratamo samba'a guru agama 
ri ja'i Yesus. Niepenamo tesa Yesus ante tau-tau 
Saduki pani'a pade niepena pesono Yesus nabelo 
mpu'u. Jadi nekutanamo i'a ka Yesus, "Guru, 
parenta Alatala umbana to neliu nggapokona?" 

29 Nesonomo Yesus, "To neliu nggapokona 
iwe'i: 'Umba komi tau-tau to Israel, Pue 
Alatalata, Pueta samba'a lau. 3? Potowemo 
Pue Alatalamu ante mpu'u-mpu'u raramu, 
pade ante pura-pura katuwumu, pade ante 
pura-pura pekirimu, pade ante pura-pura karoso 
koromu.' 31 Pade parenta karongelena iwe'i: 
'Potowemo sanggamanusiamu nasimbayu ewa 
komi nompotowe koromu mboto.' Da'a ria 
parenta ntanina to neliu nggapokona nggari 
rongele parenta etu." 

32 Pade nangulimo guru agama etu ka I'a, 
"Nakono mpu'u, Guru. Nakonomo tesa komi 
nanguli Alatala aga samba'a lau pade da'a ria to 
ntanina, aga l'a. 33 Pade ewa niuli komi manusia 
kana mompotowe Alatala ante mpu'u-mpu'u 

rarana, ante pura-pura pekirina pade ante 
pura-pura karoso korona. Pade masipato kita 
mompotowe sanggamanusiata ewa korota 
mboto. Etu neliu nggabelo nggari mombawai 
pesomba to nitunu bo pewai-pewai ntanina ka 
Alatala." 

34 Sangga nangepe guru agama etu notesa 
ante nanoto iwetu, nangulimo Yesus ka i'a, 
"Komi ntoramo najadi todea riara Poparenta nu 
Alatala." 

Nompamula nggari setu mana ria samba'a to 
nabia nompekutana Yesus. 

35 Tempo Yesus nopaguru ri Sapo Mpepue 
nekutanamo I'a ka tau dea ri setu, "Iwenu 
sampe guru-guru agama nanguli Magau to 
Mompakasalama aga muli i Daud? 3? Magau 
Daud mboto ante pekeniaka Nosa Nagasa nu 
Alatala nanguli iwe'i: 'Pue Alatala nanguli ka 
Pueku, kamai pekatokomo ri sabingga ngganaku 
sampe Aku mompowia pura-pura balimu mekou 
ri ja'imu.'" 

Sangga nangepe tesa Yesus etu nadamba 
mpu'umo rara ntau dea. 3” Jadi ane Magau to 
Mompasalama niuli i Daud Puena, iwenu sampe 
l'a nireke aga muli i Daud?" 33 Tempo Yesus 
nopaguru l'a nanguli, "Pakabelo-belo ala ne'e 
komi moinggu ewa guru-guru agama. Ira aga 
nompokono manjayo-njayo nompake baju ndoe 

ala rapogumaa ntau, pade ira aga nompokono 
rabila ntau riara potomu. 3? Ira aga nompokono 
mekatoko ri peto'o to nibilana riara sapo 
mpodade bara ri peto'o ntotu'a ri posusa. @ Ira 
nombabagiu tobalu-tobalu besi ala mombarata 
sapo ira. Pade ira nantabuniaka pokainggu ira 
to naja'ana etu ante nosambaya nasae-sae. Etu 
sampe meliu nggatomo pesuku to rapawela ka 
ira banepia!" 

41 Naria sanggani Yesus nekatoko nantingayo 
peti mpesomba ri Sapo Mpepue pade nompariara 
iwenu tau mombasuaraka doi ira riara peti etu. 
Nadea tau to nasugina narata nombasuaraka doi 
ira riara peti mpesomba etu. Nadea mpu'u pewai 
ira. 4? Pade narata wo'u samba'a besi tobalu to 
nakasiasi mpu'u nombasuaraka doina rompeka 
doi tambaga to nakura mpu'u olina. 48 Pade 
Yesus nompokio anaguruna ri ja'ina, pade niulina 
ka ira, "Aku mpu'u-mpu'u notesa ka komi, besi 
tobalu to nakasiasi etumo to nadeapa pewaina 
nggari pura-pura tau ntanina to nombasuaraka 
doina riara peti mpesomba etu. 24 Sabana ira 
aga nombawai nggari labi nu doi ira, tapi tobalu 
besi etu nombawai ante kapepana. l'a nombawai 
pura-pura doi to naria ri ja'ina, etumo pura-pura 
katuwuna." 

1 Tempo Yesus nesuwu nggariara Sapo 
13 Mpepue, naria samba'a anaguruna 

nanguli ka l'a, "Guru, kitamo kagaya nu sapo-sapo 
e'i! Kitamo karoso nu watu-watuna!" 

2 Nangulimo Yesus ka i'a, "Nikitamu sapo-sapo 
to nagaya e'i. Tapi kana marata tempona banepia 
pura-pura to nikitamu e'i kana ragero sanggani 
sampe da'a mana maria watu e'i rapakamba 
mosisunju, nau kamba saongu. Pura-pura kana 
ragero." 

3 Pade nalaumo Yesus nekatoko ri Bulu Zaitun 
ri peto'o to nantingayo Sapo Mpepue. Ri 
setu i Petrus, Yakobus, Yohanes bo Andreas 
nompekutana I'a nggalino, 

4 "Guru, tulungi uli ka kami nepia etu pura-pura 
majadi? Nuapa tandaina to mompakatantu 
namosumo kajadia to nitesa Komi pani'a?" 

5 Nesonomo Yesus ka ira, "Pakabelo-belo ala 
ne'e komi rabagiu! ? Sabana madea tau kana 
marata mompobalu sangaku. Ira manguli, 
'Akumo Magau to Mompakasalama!' Madea 
tau kana mamala rabagiu ira iwetu. ' Ane komi 
mangepe wamba ntau mosipatesi bara mangepe 
lele ntau mosipatesi, ne'e komi maeka! Etu 
pura-pura kana majadi ntani ruru, tapi etu da'apa 
tandaina kaopu nu dunia. 3 Tempo etu tau-tau 
nggari sangatana kana mosibali ka tau-tau to 
sangatana, pade magau simbau magau wo'u kana 
mosiewa. Pade ri umba-umba ri dunia e'i kana 
maria lingu pade kana maria wo'u kamateoro. 

Tapi etu pura-pura aga kasusa pamulana, ewa 
ju'a besi ntora moana. 

9 Tapi komi e'i, pakabelo-belo, sabana komi 
kana rasoko pade rakeni rapangadu ri ngayo 
ntopotangara agama. Komi kana raboba riara 
sapo mpodade pade komi kana rakeni ri ngayo 
ntopoparenta-topoparenta bo magau-magau 
sabana komi nomparasaya Aku. Tempo etu 
komi kana mompakanoto ka ira isema Aku. 

10 Pade Kareba Belo kana rapatolele ka pura-pura 
manusia ri dunia e'i ntani ruru. 

11 Ane komi rasoko rakeni ratangara ne'e komi 
masusa pekirimu mompekiri nuapa pesono 
komi. Ane maratamo tempo etu tesamo nuapa 
to rawai ka komi, sabana da'a komi mboto to 
motesa tapi Nosa Nagasa nu Alatala. 12 Pade ri 
tempona etu wo'u kana maria tau mombawai 
sampesuwuna mboto rapatesi, pade maria totu'a 
mombawai anana mboto rapatesi. Ngana-ngana 
kana mangewa indo umana pade mombawai ira 
rapatesi. 13 Pade komi kana raporau rara ntau 
pura-pura sabana komi nomparasaya Aku. Tapi 
isema-sema to maroo momparasaya sampe ri 
kaopuna kana rapakasalama. 

14 Komi kana manggita to niuli 'Kaja'ana to 
Mompakatantoru' mekanggore ri peto'o to da'a 
masipatona. (Isema-sema mombabasa tesa e'i 
pekiri mbotomo batuana.) 

Tempo etu majadi tau-tau to naria ri Bagia 
Yudea kana mangowa malai mpaka ri buluna. 

15 Ane tau-tau to nompamaya ka poiri ri 
bunggu nu sapona ne'e mana mesua mangala 
mbara-mbarana nggariara njapona. 18 Ane 
tau-tau ri tinaluna, ne'e mana ira manjili ri ngata 
mangala pakeana. Palaimo masasinta! 

17 Ri eo etu mandasa mpu'umo besi-besi to 
matiana bo ira to danompatomi. 18 Pekakaimo ka 
Alatala ala etu da'a majadi tempo leni. 19 Sabana 
ri eo etu maja'a mpu'u kasusa bo kapari to 
mawela manusia. Da'apa sanggani najadi kasusa 
bo kapari ewa etu nompamula nggari lamba 
pamulana dunia nipajadi Alatala sampe we'i-we'i. 
Pade da'a mana ria kasusa bo kapari ewa etu ri 
tempo marata. 

20 Ane Pue da'a masalisa mompakaopu kasusa 
bo kapari etu, natantumo da'a kamba samba'a 
mamala matuwu. Tapi nggari towe Alatala ka 
todea topomparasaya to nipelisina, tempona 
etu kana masalisa rapakaopuna. ?! Ri tempona 
etu ane maria tau manguli ka komi, 'Kitamo! Ri 
se'imo Magau to Mompakasalama,' bara manguli 
ka komi, 'Ri setumo I'a,' ne'e raparasaya komi 
tesana. 2? Sabana kana meumba tau topodawa to 
mompangaku iramo Magau to Mompakasalama. 
Pade meumba wo'u nabi-nabi topodawa. Ira 
pura-pura kana mompowia tandai-tandai to 

nipogumaa bo kabaraka-kabaraka ante patuju 
ane mamala mombabagiu tau-tau to nipelisi 
Alatala. 23 Tapi komi kana mainga sabana da'apa 
etu majadi nitesaku ka komi mamimo. 

24 Ri tempo etu ane maopumo kasusa bo 
kapari etu mata eo kana majadi marumau pade 
wula mana mewanta. 2 Betu'e-betu'e kana 
manawu nggari langi pade kuasa-kuasa ri langi 
kana ragagoya pura. 2? Pade ri tempo etumo 
pura-pura manusia ri dunia kana manggita 
Aku, Ana nu Manusia mana'u riara kulimu ante 
kuasa bo karemeku to nipogumaa. 27 Pade Aku 
kana mompakau malaeka-malaekaku malau 
mompasiromu pura-pura tau to nipelisiku nggari 
patanjulapa dunia, nggari tampa nu langi marata 
ri tampa nu dunia. 

28 Pariaramo pepatuduki nggari kayu ara. Ane 
komi manggita rangga-ranggana nompamula 
nangura pade nompamula noroya, natantu 
ninjani komi namosumo tempo eo mapane. 

29 |wetu wo'u ane komi manggita kajadia-kajadia 
to nitesaku pani'a, kana ranjani komi namosumo 
tempo karataku. Damo mompopea tempona. 

30 Aku mpu'u-mpu'u notesa ka komi, kajadia- 
kajadia etu kana majadi da'apa pura-pura tau 
to natuwu we'i-we'i mamate. 3! Langi bo dunia 
kana malipo tapi tesaku kana maroo sampe ri 
kasae-saena. 

32 Tapi eo bo tempo karataku etu da'a ria 
samba'a nangginjani, nabeloka malaeka-malaeka 
ri suruga, nabeloka Ana nu Alatala mboto. 

Aga Umaku mboto to nangginjanina. 23 Jadi 
pakabelo-belo. Komi kana mainga sabana da'a 
ninjani komi nepia tempo karataku. 24 Karataku 
nasimbayu ewa porapa e'i: Naria samba'a tau to 
nalau mpaka ri ngata nakawao. Da'apa i'a nalau 
niwaina kuasa ka batua-batuana mombaurusi 
sapona. Butu mba'a niwaina bagona samba'a bo 
samba'a. Pade topanggatono pewobo nitewaina 
mainga mompopea karatana. 

35 Jadi iwetu wo'u komi kana mainga mompopea 
karataku sabana da'a ninjani komi nepia Aku 
manjili, bara ulungguwiana bara ri tongo wengi 
bara kabobayana bara ri pebulu nu eo. 3? Komi 
kana mainga ala ane Aku marata ne'e-ne'e komi 
aga kurata maturu. 3” Nuapa to nitesaku ka 
komi, kutesa wo'u ka pura-pura tau. Komi kana 
mainga!" 

1 Tempo etu damo rombengipa mawela 
14 Eo Bete Paska bo Posusa Roti Da'a Nidika 
Ragi. Balengga-balengga topanggeni agama 
Yahudi bo guru-guru agama danangelo jala 
manjoko Yesus nggalino pade mompatesi I'a. 
2 Nangulimo ira, "Ne'e kita manjoko I'a tempo eo 
posusa etu, ala ne'e magado tau dea." 

3 Naria sanggani Yesus ri ngata Betania ri sapo i 
Simon to naju'a bete bopia. Tempo I'a nekatoko 
nanggoni naratamo samba'a besi nanggeni 
saongu botolo to nipowia nggari watu naisi 
minya wongi to nasuli mpu'u olina to nipowia 
nggari kale to nawongi. Narata ri setu niposona 
tambolo botolo etu pade nitolina minya wongi 
etu ri balengga Yesus. 4 Naria bara sakuya mba'a 
tau ri setu to narau rara nanggita powia nu besi 
etu. Notesamo ira samba'a bo samba'a, "Nokuya 
minya wongi etu nipakarugi sinja'i? ? Kakonona 
minya etu mamala rapobalu ante olina toluatu 
mpeka doi salaka pade doi etu mamala rawai ka 
tau-tau nakasiasi." 

Pade ira nanggarau besi etu. ? Tapi nangulimo 
Yesus ka ira, "Pakambamo i'a! Nokuya komi 
nompakasusa i'a? I'a nanggawia sangele to 
nabelona ri ja'iku. ' Tau to nakasiasi bate-batena 
maria ri tatongo komi pade ira mamala ratulungi 
komi ri butu-butu tempo to nipodota komi. 
Tapi Aku e'i da'a batena mosanggani ante 
komi. 3 Besi e'i nompowia nuapa to namala 
nikawiana. I'a nombatoli minya wongi ri ja'iku 
ala mompakasadia koroku ratana banepia. ? Aku 
mpu'u-mpu'u notesa ka komi, ri umba-umba ri 
dunia Kareba Belo rapatolele, powia nu besi e'i 
kana ratesa wo'u ala mombatora i'a." 

10 Naopu etu nalaumo Yudas Iskariot, samba'a 
nggari sampulu romba'a anaguru Yesus, mpaka 
ri ja'i balengga-balengga topanggeni agama ante 
patujuna mompobalu Yesus ka ira. 1! Tempo ira 
nangepe tesa Yudas, nadamba mpu'umo rara ira, 
pade ira nojanji mombawai doi ka i'a. Naopu etu 
nompamulamo Yudas nangelo loga to nabelona 
mombawai Yesus ka balina etu. 12 Naratamo eo 
pamulana Posusa Roti Da'a Nidika Ragi, etumo 
tempo tau-tau to Yahudi nanjambale ana bimba 
rakoni ri Posusa Paska. Tempo etu naratamo 
anaguru Yesus nompekutana I'a, "Pue, ri umba 
peto'o mupokono rakalau kami mompakasadia 
panggoni Posusa Paska ka Komi?" 

13 Nangepe etu I'a nompakau romba'a 
anaguruna ante tewai iwe'i: "Kalaumo komi 
mpaka ri ngata Yerusalem. Ri setu samba'a 
langgai manggeni gumba nu ue kana mosintomu 
ka komi. Tukimo i'a 14 mpaka ri sapo to rakalauna, 
pade ulimo ka pue njapo ri setu, 'Iwe'imo tewai 
Guru ka kami: Ri umba tombi to nipakasadia 
ka Aku manggoni panggoni Posusa Paska 
ante anaguruku?' 13 Pade pue njapo etu kana 
mompopokita ka komi saongu tombi bete ri 
kalangana nagana ante parewana. Ri setumo 
rapompakasadia panggoni Posusa Paska ka kita." 

16 Pade nalaumo romba'a anaguruna etu nesua 
rara ngata. Pade to nirata ira ri setu nasimbayu 

pura ewa nuapa to niuli Yesus ka ira. Pade 
nipakasadia iramo panggoni Posusa Paska etu. 
17 Sangga nawengipa naratamo Yesus ante 
sampulu romba'a anaguruna etu. 18 Tempona ira 
nekatoko nanggoni, nangulimo Yesus ka ira, "Aku 
mpu'u-mpu'u notesa ka komi, samba'a nggari 
tatongo komi to nanggoni mpasanggani-nggani 
ante Aku kana mompobalu Aku ka baliku." 

19 Nangepe etu nasusa mpu'umo rara ira, pade 
nekutanamo ira ka Yesus samba'a bo samba'a, 
"Pue, da'a aku e'i to nipatuju Komi? Pue, da'a?" 

20 Nangulimo l'a ka ira, "l'amo samba'a nggari 
komi sampulu romba'a e'i to mombatome roti 
riara tubu mpasanggani-nggani ante Aku. 21 Aku, 
Ana nu Manusia kana mamate ewa to nitulisi 
riara Buku Nagasa. Tapi mandasa mpu'u tau to 
mompobalu Aku etu! Nabelopa ane tau etu da'a 
niote ri dunia." 

22 Tempona ira nanggoni Yesus nangala saongu 
roti pade nanguli tarima kasi ka Alatala. Naopu 
etu nibingga-binggana roti etu pade niwaina 
ka ira ante nanguli, "Alamo roti e'i. E'imo koro 
bataku." 

23 Naopupa etu nialana wo'umo saongu sanggiri 
panginu pade niulina tarima kasi ka Pue Alatala. 
Naopu etu niwaina ka ira pade ira pura-pura 
nanginu nggari sanggiri panginu etu. 24 Pade 
niulina wo'umo ka ira, "E'imo leiku to rapatiti ka 

tau dea ngina ala mompakaasa pojanji Alatala 
ante manusia. 2? Aku mpu'u-mpu'u notesa ka 
komi, nompamula we'i-we'i Aku mana manginu 
anggur sampe marata tempona banepia Aku 
manginu anggur to nabouna riara Poparenta nu 
Alatala." 

26 Pade naopupa ira nodade nombatoiya Alatala 
nalaimo ira mpaka ri Bulu Zaitun. 2 Nangulimo 
Yesus ka ira, "Komi pura-pura kana mokanggaura 
momparasaya Aku, sabana naria Tesa nu Alatala 
to nitulisi riara Buku Nagasa iwe'i: 'Aku kana 
mompatesi topoewu sampe bimba-bimbana 
mosimpotatare.' 28 Tapi tempo Aku matuwu bali 
Aku mokolu ka komi mpaka ri Bagia Galilea." 

29 Nangepe etu nangulimo i Petrus, "Naupa ira 
pura-pura mokanggaura momparasaya aku e'i 
da'a!" 

30 Tapi nangulimo Yesus ka i'a, "Aku mpu'u- 
mpu'u notesa ka iko, wengina e'i wo'u da'apa 
magana ronggani manu mora'o tolungganimo iko 
mombasapu Aku." 

31 Tapi i Petrus nantambai kabiana nanguli, 
"Nau aku mamate mpasanggani ante Komi aku 
da'a ntoto mombasapu Komi!" 

Pade iwetu wo'u to niuli pura-pura anaguruna 
ntanina. 3? Pade naratamo ira ri saongu peto'o 
nosanga ka Getsemani. Narata ri setu nangulimo 

Yesus ka anaguruna, "Pekatokomo ri se'i tempo 
Aku malau mosambaya." 

33 pade nikenina i Petrus, Yakobus bo Yohanes 
napola sakedi mpasanggani-nggani. Pade 
nompamulamo Yesus nasusa bo nawiora mpu'u 
rarana. 24 Niulina ka ira tolumba'a, "Nasusa 
mpu'umo raraku, ewa mamate nirasaiku! 
Popeamo Aku ri se'i pade mainga-inga." 

35 Pade napolamo Yesus sakedi. 
Notimbakotumo I'a nekadede sampe ri 
tana pade nosambaya ka Umana Alatala ala 
ane mamala I'a makabasaka nggari kasusa bo 
kapari to marata ri ja'ina etu. 3? Niulina, "Uma, O, 
Umaku! Da'a ria to da'a namala mupowia. Ane 
mamala pakakawaomo nggari ja'iku kasusa bo 
kapari e'i! Tapi ne'e dotaku majadi, aga dotamu 
mboto." 

37 Naopu etu nanjilimo Yesus ri ja'i anaguruna 
tolumba'a etu. Niratana ira pura-pura napisi. 
Pade niulina ka i Simon Petrus, "Simon, 
iwenumo? Napisimo iko? Da'a nipakulemu 
mosanggani ka Aku nau aga sajaa? 33 Komi kana 
mainga bo mosambaya ala ne'e komi mawela 
pesoba! Riara nta'imu naria dota mompowia to 
nabelona, tapi koromu da'a nompakule." 

39 pade nalau wo'umo Yesus nosambaya ewa 
posambayana pani'a. 4? Naopu etu narata 
wo'umo l'a ri ja'i anaguruna. Niratana ira aga 

napisi wo'umo sabana naluru mpu'u mata ira. 
Mana ninjani ira nuapa to rauli ira ka l'a. 

41 Tempo Yesus natingguli ri ja'i ira 
katolungganina, niulina ka ira, "Iwenumo? 
Danapisi bo nangosaraka komi? Naganamo! 
Naratamo tempona Aku, Ana nu Manusia rawai 
riara mpale tau-tau nasilaka. 42 Pembangumo! 
Kitamo! Naratamo tau to nompobalu Aku! 
Kamaimo kita mantomunaka i'a!" 

43 Tempona Yesus danotesa, naratamo Yudas 
samba'a nggari sampulu romba'a anaguruna etu 
nituki ntau dea to nanggeni guma bo pato. Ira 
nipakau balengga-balengga topanggeni agama, 
guru-guru agama bo totu'a-totu'a nto Yahudi. 
44 Da'apa ira nomai Yudas nompakatantu ka 
ira tandaina ala ranjani ira ri umbana Yesus. 
Niulina, "Isema ngina kueki, etumo I'a. Soko 
komimo l'a pade keni l'a nggari setu ante rajagai 
mpakabelo-belo." 

45 Sangga naratapa Yudas ri setu i'a kaliu-liu 
nompakamosu Yesus pade nanguli, "Tabe, Guru!" 
Pade niekina Yesus. 46 Naopu etu ira to nikeni 

Yudas nompakamosu Yesus pade nanjoko I'a. 
47 Nanggita etu samba'a nggari anaguru Yesus 
to nenggore ri setu nangosu gumana nantimbe 
batua nu Balengga Topanggeni Agama sampe 
napudu talingana. 4 Nangulimo Yesus ka tau 
dea etu, "Iwenumo? Niuli komi Aku e'i samba'a 

parampo sampe komi kana marata ante guma 
bo pato manjoko Aku? 49 Kakonona eo-eo Aku 
naria ri tatongo komi nopaguru ri Sapo Mpepue. 
Nokuya komi da'a nanjoko Aku ri setu? Tapi etu 
kana majadi ala madupa tesa to nitulisi riara 
Buku Nagasa." 

50 Naopu etu pura-pura anaguruna nangowa 
nompalasi Yesus. ?1 Naria samba'a kabilasa aga 
sabala lau buya ri korona nantuki puri Yesus. 

l'a nisoko ntau ri setu, ?? tapi i'a nombawonju 
buyana pade nalai ante nelaya. ?3 Pade Yesus 
nikeni ira mpaka ri ngayo Balengga Topanggeni 
Agama. Ri setu pura-pura balengga topanggeni 
agama, totu'a-totu'a nto Yahudi bo guru-guru 
agama nasiromu nolibu. 

54 Petrus nantuki Yesus nggawao sampe 
narata ri lalowo sapo nu Balengga Topanggeni 
Agama. Narata ri setu nekatokomo i'a noneru 
mpasanggani-nggani ante topojaga-topojaga. 

55 Tempo etu balengga-balengga topanggeni 
agama ante pura-pura Topolibu Bete Agama 

nto Yahudi etu nompasimbuku mangelo tau 
mompakanoto kasala Yesus ala l'a mamala rasuku 
mamate. Tapi da'a ntoto nirata ira kasalana. 

56 Nadea tau nodawa ala mombanawusaka I'a, 
tapi tesa ira da'a nosirata samba'a bo samba'a. 
57 Pade nekanggoremo bara sakuya mba'a tau 
ntanina nombabata I'a ante tesa-tesa dawa iwe'i: 

58 "Niepe kami tau e'i nanguli, 'Aku mombagero 
Sapo Mpepue e'i to nipowia pale manusia, pade 
riara tempo tolumbengi kubangu sapo ntanina 
anu da'a nikawia pale manusia." 

59 Tapi tesa-tesa tau etu wo'u da'a nosirata 
samba'a bo samba'a. 

60 Pade nekanggoremo Balengga Topanggeni 
Agama ri ngayo ira pura-pura nompekutana Yesus 
iwe'i: "wenumo? Naria pesonomu ewa tesa-tesa 
nu sabi e'i to nanguli Iko atau da'a?" 

61Tapi naupa da'a ria salana, Yesus aga 
nekalino. Da'a ria nuapa-nuapa nisonona. 

Jadi sangganipa Balengga Topanggeni Agama 
nompekutana I'a, "Ulimo ka kami, Ikomo Magau 
to Mompakasalama, Ana nu Alatala to Nibila?" 

6? Nesonomo Yesus, "Akumo I'a. Pade komi 
pura-pura kana manggita Aku, Ana nu Manusia 
mekatoko ri sabingga nggana nu Alatala to 
Neliu Nggakuasa. Pade komi kana manggita Aku 
mana'u riara kulimu nggari langi." 

63 Nangepe etu Balengga Topanggeni Agama 
nombaseri pakeana tandaina narau mpu'u 
rarana, pade niulina ka Topolibu Bete, "Rapokuya 
kita mangelo sabi-sabi ntanina? 2? Niepe komi 
mbotomo tesana nompakakedi Alatala! Iwenu 
pombarata komi?" 

Nesonomo ira pura-pura, "I'a kana rasuku 
mamate!" 

65 Pade nompamulamo bara sakuya mba'a tau 
nantailu I'a. Pade ira nombatondo lenje Yesus 
pade nombajaguru I'a ante nanguli, "E, Nabi, 
ulimo isema nombajaguru Iko!" 

Pade topojaga-topojaga wo'u nombaboba l'a. 
66 Tempona etu i Petrus danaria ri lalowo sapo 
etu. Naratamo samba'a besi batua Balengga 
Topanggeni Agama. ?” Tempo i'a nanggita i Petrus 
nekatoko noneru ri setu i'a nombalele mata lenje 
i Petrus pade niulina ka i'a, "Komi wo'u samba'a 
tau nosanggani-nggani ante Yesus to Nazaret 
etu!" 

68 Tapi i Petrus nesapu. Niulina, "Da'a! Da'a 
ninjaniku patuju tesamu!" 

Pade nesuwumo i'a mpaka ri tambale ri ngayo 
nu sapo etu. [Pade nora'omo manu. | 

69 Tempo Petrus ri setu i'a nikita besi batua etu 
wo'umo. Pade niuli besi etu ka tau-tau ntanina ri 
setu, "Tau e'i wo'u samba'a roana." 

70 Tapi sangganipa i Petrus nesapu. Da'a nasae 
nggari setu nanguli wo'umo tau-tau to nenggore 
ri setu ka i Petrus, "Natantumo komi e'i samba'a 
roana, sabana komi wo'u samba'a to Galilea!" 

71Tapi nompamulamo i Petrus netunda bo 
nojanji. Niulina, "Mpu'u-mpu'u da'a ntoto 
ninjaniku tau to niuli komi etu!" 

72 [wetu | Petrus notesa nora'omo manu 
karongganina. Pade natetoramo rara i Petrus 

tesa Yesus ka i'a pangane to nanguli, "Da'apa 
magana ronggani manu mora'o, tolungganimo 
iko mombasapu Aku." 

Pade nageomo i'a nakanjodu-njodu. 

1 Dakampadondo njiina balengga- 
1 5 balengga topanggeni agama, totu'a-totu'a 
nto Yahudi bo guru-guru agama nosanggani- 
nggani ante pura-pura Topolibu Bete Agama 
ntanina nosaongu patujumo. Ira nombaso'o 
Yesus pade nanggeni I'a mpaka ri ngayo Gubernur 
Pilatus. Ri setu Yesus niwai ira ka i Pilatus. ? Pade 
nekutanamo i Pilatus ka Yesus, "Komimo Magau 
nto Yahudi?" 

Nesonomo Yesus, "Ewa to niuli komi etu, Uma, 
nakono." 

3 Naopu etu nadea mpu'u tesa-tesa pebata to 
nitesa balengga-balengga topanggeni agama ka 
Yesus. 4 Nangepe etu nekutana wo'umo i Pilatus 
ka Yesus, "Iwenumo? Naria pesonomu ewa 
tesa-tesa pebata e'i? Epemo, nadea mpu'u tesa 
pebata ira ri ja'imu." 

> Tapi Yesus da'a ntoto nesono nau aga sambela 
sampe nasumara mpu'u i Pilatus. 

6 Najadi kabiasanamo butu-butu mpae tempo 
Eo Bete Paska Gubernur nombakabasaka 
samba'a tau to nitarunggu nantuki pomperapi 
ntau dea. ' Tempona etu naria samba'a tau to 
nitarunggu nosanga ka i Barabas. I'a nitarunggu 

mpasanggani-nggani ante bara sakuya mba'a 
tau to nepatesi tempo nangewa pomarenta. 

8 Jadi naratamo tau dea ri ja'i Pilatus nerapi ala 
i'a manggabasaka ka ira samba'a tau nitarunggu 
ewa to nipowiana butu-butu mpae. ? Nangepe 
pomperapi ira nekutanamo i Pilatus ka ira, 
"Rapokono komi ane aku manggabasaka ka komi 
Magau nto Yahudi?" 

10 Niulina iwetu sabana ninjaninamo balengga- 
balengga topanggeni agama nanggeni Yesus ri 
ja'ina sabana naju'a rara ira. 1! Tapi balengga- 
balengga topanggeni agama nompakapane rara 
ntau dea ala merapi i Barabasmo to rakabasaka 
ka ira. 12 Pade nekutana wo'umo i Pilatus ka ira, 
"Ane iwetu, nuapa to masipato kupowia ri ja'i 
ntau to niuli komi Magau nto Yahudi e'i?" 

13 Nongare wo'umo ira, "Pakumo I'a ri kayu 
parika!" 

14 pade nekutana wo'umo i Pilatus ka ira, 
"Nokuya? Kaja'ana nuapa ntoto to nipowiana?" 

Tapi ira aga nantambai nongare ante suara to 
neliu nggamangga, "Pakumo l'a ri kayu parika!" 

15 Dota i Pilatus mompakadamba rara ntau dea. 
Sabana etu i'a nanggabasaka i Barabas ka ira. 
Pade nipakauna tantarana nombaporo Yesus 
pade mombapaku l'a ri kayu parika. 18 Pade 
Yesus nikeni tantara-tantara mpaka riara sapo 
Gubernur, etumo ri tombi mpotangara. Pade 


MARKUS 15 228 


nipokio ira pura-pura roa ira nasiromu. 17 Ri setu 
ira nompopasua ka Yesus baju nakamumu ewa 
to nipake magau, pade nipowia ira wo'u songgo 
nggari karui nipoposonggo ka Yesus. 18 Pade 
nompamulamo ira nompongei-ngei I'a ante 
nanguli, "Ratoiyata Magau nto Yahudi!" 

19 Naopu etu ira tunggai nombaboba 
balenggana ante sampeka wolo pade ira tunggai 
nantailu I'a. Naopu etu nekadedemo ira ri 
ngayona ante nongei-ngei mombasomba l'a. 

20 Naopupa ira nompongei-ngei I'a iwetu, 
niwonju iramo baju nakamumu etu pade 
nipopasua bali ka l'a pakeana mboto. Pade l'a 
nikeni ira mpaka ri sawaliku ngata ala rapaku ri 
kayu parika. 21 Tempona etu noliumo samba'a 
tau nosanga ka i Simon tau nggari ngata Kirene, 
uma Aleksander bo i Rufus, to dako narata nggari 
sawaliku ngata. I'a etu nipasu'u tantara-tantara 
manjumbuaka kayu pomparika Yesus. 

22 Pade napolamo ira sampe narata ri peto'o 
to nosanga ka Golgota, batuana "Peto'o Wuku 
Balengga." 23 Pade ira nombawai ka Yesus ue 
anggur nigalo ante pakuli to niuli mur, tapi 
ue anggur etu nipoarana. ?4 Pade ri setumo 
ira nombapaku l'a ri kayu parika. Naopu etu 
nibagi-bagi iramo pakeana ante nompenoa 
nowia nomoro ala mompakatantu bagia ira 
samba'a bo samba'a. 

25 Tempo Yesus nipaku ira ri kayu parika, 
kira-kira tinti sasio mpadondona. 29 Ri kayu 
parikana naria nitulisi tesa pombabata I'a iwe'i: 
E'IMO MAGAU NTO YAHUDI. 2 Naria wo'u 
romba'a parampo nipaku ri kayu parika ntanina 
mpasanggani-nggani ante Yesus, samba'a ri 
pangganana pade samba'a ri panggeina. 

28 [Ante iwetu nadupamo tesa to nitulisi riara 
Buku Nagasa to nanguli, "l'a nireke samba'a 
nggari tatongo tau-tau naja'a.") 

29 Tau-tau to noliu ri setu nanguli sinja'i I'a 
pade nombawiri mata ka I'a. Niuli ira, "E, niulimu 
Iko mamala mombagero Sapo Mpepue pade 
mombabanguna mpanjili riara tolu eo. 3? Ane 
iwetu, pakasalama koromu mboto! Pana'umo 
nggari kayu parika etu!" 

31 [wetu wo'u balengga-balengga topanggeni 
agama bo guru-guru agama nompongei-ngei 
l'a. Nangulimo ira samba'a ka roana, "Tau 
ntanina nipakasalamana. Tapi kita we'i! Korona 
mboto da'a namala nipakasalamana! 3? Ane I'a 
mpu'u-mpu'u Magau nto Israel, etumo Magau to 
Mompakasalama, agina I'a mana'u nggari kayu 
parika ala kita manggita pade momparasaya I'a!" 

Pade tau to romba'ana to nipaku ri kayu 
parika ri sinjori Yesus etu wo'u nanguli sinja'i I'a. 
33 Nompamula nggari katongo nu eo narumaumo 
eo ri njumaongu tana etu sampe ri tinti toluongu 

ngguwiana. 3? Pade ri tinti toluongu ngguwiana 
etu, nongaremo Yesus ante suara namangga, 
'Eloi, Eloi, lama sabakhtani?' 

Batuana, "Alatalaku, Alatalaku, nokuya Komi 
nompalasi Aku?" 

35 Sangga nangepe etu nangulimo bara sakuya 
mba'a tau ri setu, "Epemo! I'a nompokio nabi 
Elia!" 

36 Pade nangowamo samba'a nggari tatongo ira 
nanggeni sangele wunga to nasimbayu ewa lumu, 
pade nibanggana riara anggur to napoina. Naopu 
etu niumpuna ante wolo pade nipopoinuna 
ka Yesus. Niulina, "Rapopeata sampalai ala 
manggita ane nabi Elia marata mombata'uraka 
l'a nggari kayu parika!" 

37 Naopu etu nongare wo'umo Yesus ante suara 
namangga, pade nalaimo nosana. 33 Tempona 
etu wo'u naseri ntongomo kae powombo ri 
Sapo Mpepue nggari ba'ana narata ri wayona. 
39 Tempo balengga tantara to nenggore 
nosintingayo ka I'a nanggita kamate Yesus iwetu, 
nangulimo i'a, "Mpu'u-mpu'u tau e'i Ana nu 
Alatala!" 

40 Ri setu naria wo'u bara sakuya mba'a besi 
nenggore neantoaka nggawao. Ri tatongo ira 
naria i Maria Magdalena, i Salome, pade i 
Maria indo Yakobus muda bo Yoses. 41 Iramo 
besi-besi to nantuki pade nantulungi Yesus 

tempo I'a ri Bagia Galilea. Pade naria wo'u ri setu 
nadea besi ntanina to narata ri ngata Yerusalem 
nosanggani-nggani ante I'a. 

42 Eo etu eo mpompakasadia ka Eo Mpenonto, 
damo sambengipa mawela Eo Mpenonto. Tempo 
ntora nasolomo eo ? naratamo samba'a tau 
nosanga ka Yusuf, tau nggari ngata Arimatea. l'a 
samba'a nggari Polibu Bete Agama nto Yahudi 
to nibila ntau dea, pade i'a wo'u nompopea 
tempo Alatala mompamula moparenta ri dunia. 
l'a netibia nalau nantingayo i Pilatus nerapi 
watabaku Yesus. 4 Pilatus nakandodo nangepe 
Yesus namatemo. Jadi nipokiona balengga 
tantara pade nipekutanana, 

45 Sangga niepenapa pantesa nggari ja'i 
balengga tantara to nanguli Yesus namatemo, 
nipaloganamo Yusuf lau mangala watabaku 
Yesus. 49 Jadi Yusuf nangoli kae gandisi nalusu 
raposompu, pade nita'urakana watabaku Yesus 
nggari kayu parika pade nisompuna ante kae 
to niolina etu. Pade nibolina watabaku Yesus 
etu riara dayo to nipa'a ri saongu bulu watu. 
Naopu etu niluliakana wo'u saongu watu bete 
nipombapiku pewobo dayo etu. Tempo etu i 
Maria Magdalena bo i Maria indo Yoses nanggita 
peto'o nipombaboli watabaku Yesus etu. 

1 Sangga naliupa Eo Mpenonto nalaumo 
16 i Maria Magdalena, i Maria indo 

Yakobus, ante i Salome nangoli rampa-rampa to 
nawongina rakeni raboli ri watabaku Yesus. ? Pade 
dakampadondo njiina ri eo pamulana minggu 
etu tempo eo dako neonga, nalaumo besi-besi 
etu mpaka ri dayo Yesus. ? Ri tatongo jala 
nosimpekutana ira samba'a bo samba'a, "Isema 
mamala mombaluliaka watu to nipompiku dayo 
etu ka kita?" 

4Tapi sangga namosupa ira ri dayo etu nikita ira 
nakalulimo watu to nabetena mpu'u etu. ? Pade 
nesuamo ira riara dayo. Ri setu nikita ira samba'a 
kabilasa nobaju bula nekatoko ri sabingga 
nggana dayo etu. Nanggita etu naeka mpu'umo 
rara ira. ê Tapi nangulimo kabilasa etu ka ira, 
"Ne'e maeka! Ninjaniku komi mangelo Yesus to 
Nazaret to namate nipaku ri kayu parika. Natuwu 
balimo I'a, mana ria ri se'i. Kitamo! E'imo peto'o 
pombaboli watabakuna. ' Tapi kalaumo komi uli 
ka anaguruna pade ka i Petrus, 'I'a mokolu ka 
komi mpaka ri Bagia Galilea. Ri setumo komi kana 
manggita l'a ewa to niulina ka komi bopia.'" 

8 Jadi nesuwumo ira nggari dayo pade 
nangowa nalai nggari setu sabana natekaja bo 
naeka mpu'umo rara ira. Da'a ria ira notesa 
nuapa-nuapa ka isema-sema sabana naeka 
rara ira. ? [Sangga Yesus natuwu bali nggari 
kamatena ri mpadondo eo Aka, pamula-mulana 
l'a nompopokita korona ka i Maria Magdalena, 

etumo besi to nikabasaka Yesus nggari kuasa 
pitumba'a seta bopia. 1? Naopu etu nalaumo 
Maria nombatesa kajadia etu ka roa-roa Yesus to 
danasusa-susa rara bo nageo-geo. 1! Tapi tempo 
ira nangepe tesa to nanguli Yesus natuwu bali 
pade I'a nikita i Maria, da'a ntoto niparasaya ira 
tesa etu. 

12 Naopu etu Yesus nompopokita korona 
wo'umo ka romba'a topantuki I'a ante lenjena 
ntanina tempo ira nolumako ri sawaliku ngata. 
13 Nanggita etu nanjilimo ira romba'a nantesa 
kajadia etu ka anaguru-anaguruna ntanina. Tapi 
roa-roa ira etu da'a wo'u nomparasaya tesa 
etu. 14 Kaopuna Yesus nompopokita korona ka 
sampulu samba'a anaguruna tempo ira nekatoko 
nanggoni mpasanggani. l'a nangontiaka ira 
sabana ira nako'o rara nomparasaya roa ira to 
nanggita I'a tempo natuwu bali nggari kamatena. 
15 pade niulina ka ira, "Kalaumo komi mpaka 
ri njumaongu dunia pade patolelemo Kareba 
Belo ka pura-pura manusia. 18 Isema-sema to 
momparasaya pade radiu ewa tandaina ira 
topomparasaya Aku kana rapakasalama. Tapi 
isema-sema da'a momparasaya kana rasuku. 

17 Tau-tau to momparasaya kana rawai ka kuasa 
mompowia tandai-tandai to nipogumaa iwe'i: 
ira kana mompopalai seta-seta ante kuasa 
nggari sangaku. Ira kana motesa ante basa-basa 

to nopu'u nggari ja'i Nosa Nagasa nu Alatala. 
18 Ane ira manjoko ule bara manginu panginu 
to mepakamate, ira da'a mokuya-kuya. Pade ira 
kana mombadika pale ira ri koro tau-tau naju'a 
pade tau etu kana mabelo bali." 

19 Sangga naopupa Yesus notesa iwetu ka ira, 
neoremo l'a mpaka ri suruga pade nekatoko ri 
peto'o to nibila ri panggana nu Alatala. 20 Naopu 
etu nalaumo anaguru-anaguruna nompatolele 
Kareba Belo ka tau-tau ri umba-umba, pade 
Pue mboto nokarajaa mpasanggani ante ira. I'a 
nombawai ka ira kuasa mowia tandai-tandai to 
nipogumaa ala mompakaroso tesa to nipatolele 
ira etu.] 


KAREBA BELO TO NITULISI 
LUKAS 


1 Teofilus to nibilaku. Nadeamo tau 
1 nompasimbuku nantulisi saongu kareba 
ewa nuapa to najadi ante Yesus ri tatongota. 
2 Isi kareba etu nantuki tesa to nipatolele ka 
kita nggari tau-tau to nanggita kajadia-kajadia 
etu ante matana mboto nggari pamulana. 3 Jadi 
naopu aku nomparesa pura-pura kajadia etu 
mpakabelo-belo nompamula nggari pamula- 
mulana, nipekiriku nabelopa ane aku wo'u 
mantulisi saongu kareba to mosisunju-sunju etu 
ka komi. 4 Nitulisiku kareba e'i ala komi mamala 
mangginjani bo momparasaya pura-pura nuapa 
to nipatuduki ka komi mpu'u-mpu'u nakono. 

5 Tempo Magau Herodes noparenta ri Bagia 
Yudea, naria samba'a topanggeni agama Yahudi 
to nosanga ka i Zakharia. l'a samba'a tau nggari 
lunu topanggeni agama to nosanga ka lunu muli 
Abia. Rongona nosanga ka Elisabet. l'a wo'u muli 
nu topanggeni agama. ê Katuwu ira njamboko 
etu nompakadamba rara nu Alatala, sabana ira 
natundu riara pura-pura parenta bo atura i Pue. 
7 Ira da'a noana sabana Elisabet nagampa, bo ira 
njamboko wo'u natu'amo. 

8 Naria sanggani, tempo lunu Abia nombarata 
lelena, i Zakharia nobago ewa topanggeni agama 
ri ngayo Alatala ri Sapo Mpepue. ? Pade ira nowia 
nomoro nantuki kabiasa ira mompakatantu 
isema motunju wongi ri ngayo Alatala. Nomoro 
etu nawela i Zakharia, jadi i'amo to nesua 
riara Sapo Mpepue motunju wongi. 1? Tempo 
i'a notunju wongi riara Sapo Mpepue todea 
nosambaya ri sawalikuna. 1! Tempo etu naratamo 
samba'a malaeka i Pue nompopokita korona ka 
i Zakharia. Malaeka etu nekanggore ri sabingga 
nggana nu meja mpotunju wongi etu. 12 Sangga 
nanggita malaeka etu natikajamo i Zakharia pade 
naeka mpu'u rarana. 13 Tapi nangulimo malaeka 
etu ka i'a, "Ne'e maeka, Zakharia. Nitarima 
Alatalamo posambayamu. Rongomu Elisabet 
kana moana samba'a ngana langgai pade i'a kana 
mupoposanga Yohanes. 14 Iko kana madamba 
mpu'u raramu pade madea tau madamba rarana 
tempo ngana etu mesuwu. 1° l'a majadi samba'a 
tau to moangga riara mpanggita i Pue. I'a da'a 
manginu pura-pura panginu to nepakalangu. 

l'a kana maponu ante Nosa Nagasa nu Alatala 
nompamula nggariara nu indona. 

16 Pade ante pepatudukina nadea to Israel kana 
rakenina bali momparasaya Pue Alatala. 1 l'a 
kana majadi suro i Pue Alatala to nakuasa ewa 
Nabi Elia nggaolu. l'a mompoposinggabelo uma 

ante anana, pade tau da'a natundu ri ja'i Alatala 
rakenina mpanjili ri jala to nakonona. Pura-pura 
etu rakawiana ala mompakasadia todea to 
madota mantarima i Pue." 

18 Nangepe tesa malaeka etu nekutanamo 
i Zakharia, "Nuapa tandaina mompakatantu 
etu majadi? Aku natu'amo, bo rongoku wo'u 
natu'amo." 

19 Nesonomo malaeka etu, "Aku e'i Gabriel to 
nekanggore ri ngayo Alatala! Akumo to nipakauna 
mompasimbayu kareba belo e'i ka komi. 29 Nuapa 
to niuliku kana majadi ri tempo to nipakatantu 
Alatala! Tapi sabana da'a niparasayamu tesaku, 
iko mana masowa mojarita. Iko kana mabobo 
sampe madupa nuapa to nitesaku etu!" 

21 Tempo etu tau dea nompopea i Zakharia ri 
sawalikuna. Naingumo ira sabana nasae gaga i'a 
da'a nesuwu nggariara Sapo Mpepue. 22 Tempo 
i'a nesuwu i'a mana nasowa nojarita ka ira. 
Niwiatakana palena notesa ka ira pura-pura 
sabana i'a nabobomo. Nanggita etu ninjani 
ntaumo naria panggita to nikitana riara Sapo 
Mpepue etu. 22 Sangga naopupa bagona ri Sapo 
Mpepue etu, natinggulimo i Zakharia nggari 
ngata Yerusalem mpaka ri sapona. 24 Da'a sakuya 
kasaena nggari setu natianamo rongona Elisabet, 
pade limambula kasaena i'a netabuni da'a 
nesuwu-suwu nggariara njapona. 22 Nangulimo 

Elisabet, "Iwe'imo tanu powia i Pue ri ja'iku. 
l'a nantulungi aku nompakalipo eya nu mataku 
nggari kagampaku." 

26 Tempona onombulamo ta'i Elisabet, Alatala 
nompakau malaekana i Gabriel malau mpaka 
ri saongu ngata ri Bagia Galilea to nosanga ka 
Nazaret. 2? Malaeka etu nipakau mpaka ri ja'i 
samba'a randoo, sangana i Maria. Randoo etu 
notingea ante samba'a langgai to nosanga ka 
Yusuf, samba'a muli Magau Daud. 28 Malaeka 
etu narata ri ja'i Maria pade nanguli, "Umba, iko 
Maria. Ikomo tau to nigane i Pue. Pue nosanggani 
ante iko." 

29 Natikaja i Maria nangepe tesa malaeka etu, 
pade nipekirina riara nta'ina, "Nuapa patujuna 
tesa ewa etu?" 

30 Pade nangulimo malaeka etu ka i Maria, 

31 |'a kana majadi samba'a tau to nalanga 
katuwuna pade I'a kana rauli Ana nu Alatala. Pue 
Alatala kana mompajadi I'a Magau ewa totu'ana 
nggaolu Magau Daud. 3? (1:31) 33 Pade I'a kana 
moparenta to Yahudi ewa samba'a magau 
sampe ri kasae-saena. Poparentana etu da'a ria 
kaopu-opuna." 

34 Nangulimo Maria ka malaeka etu, "Iwenu etu 
majadi ri koroku? Aku e'i danarandoo." 

35 Nesono malaeka etu ka i Maria, "Nosa Nagasa 
nu Alatala kana marata ri ja'imu pade kuasa nu 

Alatala etu kana maria ri ja'imu. Etumo sabana 
ngana to mesuwu nggari ja'imu etu kana rauli 
Nagasa, Ana nu Alatala. 3? Pade kana mutora 
Elisabet sampesuwumu etu natianamo, e'imo 
kaonombulana naupa i'a etu natu'amo pade to 
niuli ntau i'a nagampa. 3” Pura-pura to niuliku ka 
iko kana majadi sabana pura-pura to nipodota nu 
Alatala kana majadi. Da'a ria anu da'a majadi ane 
l'a madota." 

38 pade nangulimo i Maria, "Aku e'imo batua 
i Pue. Majadimo ri ja'iku ewa nuapa to niulimu 
etu." 

Naopu etu nalaimo malaeka etu nompalasi i 
Maria. 3? Naopu etu nalaumo i Maria nasalisa 
mpaka ri saongu ngata ri buluna ri Bagia Yudea. 
40 Narata ri setu i'a nalau mpaka ri sapo i 
Zakharia. Tempona nesua i'a nombatabe Elisabet. 
41 wetu Elisabet nangepe petabe i Maria, 
nonggayamo ngana riara nta'ina. Pade Elisabet 
nipesua Nosa Nagasa nu Alatala, 42 pade notesa 
ante suara naro'o, "Ikomo to nigane Pue Alatala 
neliu nggari pura-pura besi ntanina, pade rasi 
Alatala naria ri ja'i anamu. 43 Mpu'u-mpu'u aku 
nibila Alatala ante nikarata indo nu Pueku ri 
ja'iku mboto. “Iwetu aku nangepe petabemu, 
nonggayamo ngana riaraku ante kadambana. 

45 Iko mpu'u-mpu'u rawai ka rasi bo belo sabana 

niparasayamu nuapa to niuli i Pue ka iko, etu 
kana majadi." 

46 Naopu etu nangulimo i Maria, "Ante raraku 
mpu'u aku mantoiya mompakabete i Pue, “” pade 
nadamba mpu'u raraku, sabana Alatala Magau to 
nompakasalama aku. 48 I'a nantora aku, batuana 
to napakasi. Mompamula nggari eo e'i pura-pura 
manusia kana manguli akumo to niwai Alatala 
ka rasi. 49 Sabana Alatala to Neliu Nggakuasa 
nompowia kabaraka ka aku. Nagasa mpu'u 
sangana. 2? Towe Alatala kana mana'u ri ja'i ntau 
to naeka ri ja'ina sampe muli nu mulina. 

51 Ante palena to nakuasa etu I'a 
nompoposimpotatare tau-tau nasombo 
pade nombagado nia pekiri ira. °? Magau-magau 
to nalangana nita'urakana ri kaedena, pade tau- 
tau to naedena nipakalangana. >? Tau-tau naoro 
nipakabosuna sampe nabasa ante mpengaya anu 
to nabelona. Pade to nasugi nipopalaina ante 
pale ntoya. 24 Kita to Israel todeana nitulungina 
sabana nitorana pojanjina to niulina ka totu'ata. 
55 Ftumo, pojanji mompotowe Abraham ante 
pura-pura mulina sampe ri kasae-saena." 

56 Naopu etu kira-kira tolumbula kasaena i 
Maria neto'o mpasanggani ante Elisabet, pade 
naopu etu nanjilimo i'a mpaka ri ngatana mboto. 
57 Naratamo ntoana Elisabet moana pade i'a 
nangote samba'a ngana langgai. 

58 Tempo roa-roana to nosinggamosu ante i'a 
pade sampesuwu-sampesuwuna nangepe iwenu 
| Pue naasi matana nanggita Elisabet, nadamba 
sangganimo ira ante i'a. 

59 Pade tempo nagana walumbengi umuru nu 
ngana nggedi etu naratamo ira mombasuna 
bo mompoposanga ngana etu. Ira nadota 
mompoposanga i'a Zakharia nantuki sanga nu 
umana. 80 Tapi nanguli indona, "Ne'e! l'a kana 
rapoposanga Yohanes." 

61 Nangulimo ira, "Da'a ria sampesuwumu 
nosanga ewa etu!" 

62 Jadi nekutanamo ira ka i Zakharia ante 
nombawiataka pale, "Isema kakono-konona 
rapoposanga ka ngana e'i?" 

63 Zakharia nerapi saongu watu rapotulisina 
pade nitulisina, "Sangana Yohanes." Nanggita etu 
natekajamo ira pura-pura. 84 Naopu i Zakharia 
nantulisi etu kaliu-liu namalamo i'a notesa, pade 
nompamulamo i'a mombabila bo mantoiya 
Alatala. 6? Nanggita etu naeka puramo ira to 
nosinggamosu ri setu. Pade natolelemo kareba 
etu ntiku-ntiku ngata ri Bagia buluna Yudea etu. 
66 Pura-pura tau to nangepe nuapa to najadina 
etu nompekiri riara nta'i ira, "Majadi nuapa 
ngana e'i banepia?" 

Niuli ira iwetu sabana nikita ira naria kuasa i 
Pue ri ja'i ngana etu. 97 Ri tempo etu i Zakharia, 

uma nu ngana etu, nipesua Nosa Nagasa nu 
Alatala sampe i'a namala nompasimbayu tesa 

i Pue ka ira. 88 Niulina, "Kamaimo kita to Israel 
mantoiya i Pueta Alatala. Sabana naratamo l'a 
mantulungi todeana, pade mombakabasaka kita 
nggari balita. 2? I'a nombawai ka kita samba'a 
Magau to Mompakasalama to neliu kakuasana, 
etumo Muli Magau Daud, batua nu Alatala. 

70 Nggari nabi-nabi to nipelisina nggaolu I'a 
nojanji '1 mompakasalama kita nggari balita pade 
nggari kuasa tau-tau to nanggarau kita. 72 l'a 
wo'u nojanji mompotowe totu'ata nggaolu pade 
mompakadupa pojanjina to nabelona ka ira, 

73 etumo pojanjina to niulina ka totu'a Abraham. 
l'a nojanji mombakabasaka kita nggari balita ala 
kita mamala mepue ri ja'ina ante da'a ria ekata. 
74 (1:73) ?? Nijanjina etu ala kita mamala mepue 
ri ja'ina ante rara to magasa bo manoa tempo 
kita danatuwu ri dunia." 

76 Pade niuli Zakharia ka anana, "Iko, anaku, 
kana rauli nabi nu Alatala to Neliu Nggalanga, 
sabana iko mokolu ka i Pue ala mompakasadia 
todea nu Alatala ala ira masadia mantarima i 
Pue. 77 Iko kana motesa ka ira iwenu ira mamala 
rapakasalama, etumo silaka-silaka ira mamala 
raampungi Alatala. 7? Alatala mpu'u-mpu'u 
nompotowe kita. Karatana nggari suruga 
mompakasalama kita etu nasimbayu ewa eo 

neonga mpadondona. ?? Nasimbayu ewa eo 
neonga nombawanta karumauna, iwetu wo'u 
karatana. I'a marata mompakabelo tau-tau to 
nasilaka to natuwu nompopea jala nggamate ira. 
l'a marata mompakasalama kita pade mombanini 
kita mpaka ri jala kabelona." 

80 Ana i Zakharia etu nantambai eona 
nantambai kabete korona pade nantambai i'a 
nompotowe Alatala. Sangga nabete nalaumo i'a 
neto'o ri karawa baina nantongoraka tempona 
i'a mompamula mompatolele tesa Alatala ka 
tau-tau to Israel. 

1 Tempona etu Kaisar Agustus noparenta 
2 ala sanga pura-pura tau riara Poparenta nto 
Roma ratulisi riara buku senju ri ngata totu'a ira 
mboto. 2 Popabila pamula-mulana e'i nikawia 
tempona i Kirenius najadi Gubernur ri Bagia 
Siria. 3 Pura-pura tau nalau mpaka ri ngata 
totu'a ira mboto ala sanga ira ratulisi riara buku 
senju. “Iwetu wo'u Yusuf. I'a nanggaliwo nggari 
ngata Nazaret ri Bagia Galilea mpaka ri ngata 
Betlehem ri Bagia Yudea, ngata pesuwu Magau 
Daud, sabana Yusuf muli i Daud. ? Yusuf nalau 
mpasanggani-nggani ante tingeana Maria to 
natiana etu ala sanga ira ratulisi ri setu. 

6 Tempo ira ri ngata Betlehem naratamo ntoana 
i Maria moana. 'I'a nangote samba'a ngana 
langgai, anana ulumbua. Ngana etu nibunguna 

ante buya, pade nipopaturuna riara peto'o 
panggoni binata ri gimpu binata, sabana ira da'a 
nombarata peto'o riara njapo ntau. 3 Wengi 
pesuwu Yesus etu naria topoewu-topoewu 
nombajagai bimba-bimba ira ranggarawana 
namosu ngata etu. ? Sampegoli naratamo 
samba'a malaeka i Pue ri ja'i ira pade reme 

i Pue nombawanta ira. Nanggita etu naeka 
mpu'umo ira. 10 Tapi nangulimo malaeka ka ira, 
"Ne'e komi maeka sabana karataku e'i nanggeni 
kareba to nabelo ka komi pura-pura, pade to 
mompakadamba pura-pura tau. 1 Wengina 

e'i ri ngata pesuwu Magau Daud niotemo 
samba'a Magau to Mompakasalama komi, 
etumo i Pue Yesus Kristus. 12 Iwe'imo tandaina to 
mompakatantu ka komi nakono tesaku: ngana 
etu nibungu ante buya pade nipopaturu ri peto'o 
panggoni binata." 

13 Sampegoli nadeamo roa malaeka etu pade 
ira nombatoiya Alatala iwe'i: 

14 "Ratoiyata Alatala to naria ri suruga! Pade ri 
dunia mosinggabelo pura-pura tau to nikonoa 
Alatala." 

15 Sangga malaeka-malaeka etu nompalasi ira 
nanjili mpaka ri suruga, nosimpakenimo topoewu 
etu samba'a bo samba'a, "Kamaimo kita mpaka ri 
ngata Betlehem manggita nuapa to najadina etu 
to nitesa i Pue ka kita." 

16 Ira nompari-mpari nalau, pade nirata ira 
Maria ante Yusuf pade ngana etu danaturu 
riara peto'o panggoni binata. 1 Sangga nikita 
ntopoewupa ngana etu, nitesa ira puramo 
nuapa to nitesa malaeka ka ira ewa ngana etu. 
18 Pura-pura tau to nangepe tesa topoewu 
etu nasumara mpu'u. 1? Tapi i Maria nomboli 
pura riara nta'ina nuapa to niepena ewa anana 
etu pade tunggai nitondoakana. 2? Naopu etu 
nanjilimo topoewu-topoewu etu mpaka ri bimba 
ira ante nombatoiya pade nombabila Alatala, 
sabana pura-pura to niepe ira pade to nikita 
ira etu nakono mpu'u nantuki nuapa to niuli 
malaeka ka ira. 

21 Sangga naganapa umuru ngana etu 
walumbengi, nikawiamo ada mposuna, pade I'a 
nipoposanga Yesus nantuki tesa malaeka ka i 
Maria tempona I'a da'apa nikatiana nu indona. 
22 Naratamo ntoana Yusuf pade Maria malau 
mpaka ri Sapo Mpepue ri ngata Yerusalem 
manggawia ada mompegasa koro to niwai Musa 
ka to Yahudi. Ngana etu nikeni wo'u mpaka 
ri ngata Yerusalem ala rakeni raposambaya 
ri ngayo Pue Alatala. 23 Etu nantuki atura to 
naria riara Atura i Pue to nipapola i Musa iwe'i: 
"Pura-pura ngana langgai ulumbuana kana rakeni 
raposambaya ri ngayo i Pue." 

24 Yusuf ante Maria wo'u nopatuju manggeni 
pesomba ira, etumo romba'a tonji togou 
atau romba'a ana ntonji banggebodo, ewa to 
nipakatantu riara Atura-atura i Pue. "Da'apa 
iko mamate ane da'apa mukita Magau to 
Mompakasalama to nijanji Alatala etu." 

25 Tempona etu ri ngata Yerusalem naria 
samba'a tau nosanga ka i Simeon. l'a samba'a tau 
nanoa rara to naeka ri ja'i Alatala bo nompopea 
karata Magau to Mompakasalama to nijanji 
Alatala. Nosa Nagasa nu Alatala naria ri ja'ina, 

26 pade Nosa Nagasa etu naopumo nanguli ka i'a, 

27 Simeon nikeni Nosa Nagasa nu Alatala nesua 
riara Sapo Mpepue. Tempona etu Yusuf ante 
i Maria nanggeni mpesua ana ira Yesus ala 
manggawia ada to nipakatantu riara Atura-atura 
agama. 28 Sangga nanggita ngana etu nalaumo 
Simeon nanjalunggu I'a pade nombatoiya Alatala 
iwe'i: 

29 "Iwe'ipa, Pue, nadupamo pojanjimu. 
Pakambamo batuamu e'i mamate ante mabelo, 
30 sabana mataku mbotomo nanggita Magau 
to Mompakasalama to nijanjimu 3! to niwaimu 
ka pura-pura manusia ri dunia. 22 l'a ewa reme 
to nombawanta jala ka pura-pura tau da'a to 
Yahudi ala ira marata ri ja'imu. Pade I'amo reme 
to nompakaria pebila ka todeamu to Israel." 

33 Nangepe tesa i Simeon ewa ana ira 

etu, nogumaamo indo uma nu ngana etu. 

34 Pade Simeon nombagane ira bo nanguli 

ka i Maria indo ngana etu, "Ngana e'i nipelisi 
Alatala mombalalamaka nadea to Israel tapi 
mombasoreaka nadea to Israel ntanina. I'a 
majadi saongu tandai nggari ja'i Alatala to raewa 
ntau dea, 2? ala ante iwetu meumba puramo isi 
rara nta'i ira. Pade kasusa bo kapari ewa guma 
kana mantosu rara nta'imu." 

36 Naria wo'u samba'a nabi nu Alatala, samba'a 
besi to natu'a mpu'umo. Sangana Hana, ana i 
Fanuel samba'a tau muli Asyer. Sangga naganapa 
pitumpae norongo, 3” nabalumo Hana. Naopu 
i'a nabalu da'a ria sanggani i'a nompalasi 
Sapo Mpepue. Eo wengi i'a ri setu nepue ka 
Alatala ante nosambaya bo napuasa. Tempona 
Yesus nikeni ri Sapo Mpepue Hana noumuru 
walumpulu bo patampae. 

38 Ewa nisuka tempona etu wo'u i'a narata, 
pade nikitana Yesus etu. Tempona i'a nanggita 
Yesus i'a nombatoiya Alatala. Pade nitesana 
ewa ngana etu ka pura-pura tau to nompopea 
tempona Alatala mombakabasaka to Yahudi 
nggari bali ira. 3? Sangga naopu pura nuapa to 
niparenta Alatala riara Aturana nipowia Yusuf 
ante Maria, nanjilimo ira mpaka ri ngata nipeto'o 
ira, etumo ngata Nazaret ri Bagia Galilea. 40 Pade 

Yesus nantambai kasaena nantambai kabete 
korona pade nantambai karosona. I'a samba'a 
ngana to nanotona pade l'a nigane Alatala. 

41 Mpae-mpae indo uma Yesus nalau mpaka 
ri ngata Yerusalem nantuki posusa eo bete nto 
Yahudi to niuli Posusa Paska. 1? Sangga naganapa 
umuru Yesus sampulu rompae nalaumo ira 
saongu njapo mpaka ri ngata Yerusalem mantuki 
eo bete etu ewa kabiasa ira. 4 Sangga naopupa 
posusa etu, natinggulimo totu'a Yesus. Tapi ante 
da'a ntoto ninjani indo umana Yesus netiboli 
ri ngata Yerusalem. 4 Nipekiri indo umana l'a 
nolumako mpasanggani-nggani ante tau dea. 
Polumako ira etu saeo ntuamo pade nielo ira 
Yesus ri tatongo sampesuwu bo wega ira etu. Tapi 
da'a ria nirata ira Yesus. ? Sabana etu natingguli 
bali ira mpaka ri ngata Yerusalem nopaelo I'a. 

46 Nagana katolumbengina pade I'a nirata ira 
riara Sapo Mpepue. l'a nekatoko nangepe tesa 
guru-guru agama pade l'a wo'u nekutana-tana 
ri ja'i ira. 4? Nogumaa puramo tau to nangepe 
l'a sabana nata'u mpu'u l'a nombasono-sono 
guru-guru agama. 48 Nanggita I'a ri setu nasumara 
wo'u indo umana. Pade notesamo indona ka I'a, 
"Yesus, nokuya Iko nompowia kami iwe'i? Nasusa 
mpu'u aku ante umamu nopaelo Iko!" 

49 Nesonomo I'a, "Nokuya komi nangelo Aku? 
Da'a ninjani komi Aku kana maria ri sapo nu 
Umaku?" 

50 Tapi da'a ninjani indo umana nuapa 
batuana tesa to niulina ka ira etu. 1 Naopu etu 
natinggulimo Yesus mpasanggani-nggani ante 
indo umana mpaka ri ngata Nazaret, pade ri 
setu l'a natundu ri ja'i ira. Pura-pura nuapa to 
najadi etu niboli nu indona riara nta'ina pade 
nitondoakana. ?? Pade Yesus nantambai eona 
nantambai kabetena bo nantambai kata'una, 
pade nantambai nipotowe Alatala ante manusia. 

1 Riara kasampulu limampaena Kaisar 

Tiberius noparenta ewa Magau Roma, 
Pontius Pilatus najadi Gubernur ri Bagia Yudea, 
pade Herodes Antipas noparenta ri Bagia Galilea. 
Filipus, totuaka i Herodes noparenta ri Bagia 
Iturea bo Trakhonitis, pade i Lisanias noparenta ri 
Bagia Abilene. 2 Tempo etu i Hanas ante i Kayafas 
najadi Balengga Topanggeni Agama nto Yahudi. 
Riara mpae etumo naratamo Alatala notesa ka 
Yohanes, ana i Zakharia etu ri karawa baina. 
3 Naopu Alatala notesa ka i'a nalaumo Yohanes ri 
ngata-ngata ri bagia lemba Yordan nompatolele 
kareba nggari ja'i Alatala ka pura-pura tau ri setu. 
Niulina, "Komi pura-pura kana majea nggari 
silaka-silakamu pade komi kana radiu ala komi 
raampungi nu Alatala." 

4 Pepatuduki Yohanes etu nompakadupa nuapa 
to nitulisi riara buku nabi Yesaya nggaolu, iwe'i: 
"Naria samba'a tau nongare-ngare ri karawa 
baina, 'Pakasadiamo jala ka i Pue. Pakanoamo 
jala to ratukina. ? Lobu-lobuna kana raiwu 
pade to nabuntina kana rapakarano. Jala to 
noleko-lekona kana rapakanoa bo lowu-lowuna 
raiwu rapakasirano. ? Pade pura-pura tau ri dunia 
kana manggita Alatala marata mompakasalama 
manusia." 

7 Nadea tau narata ri ja'i Yohanes ala radiuna. 
Jadi notesamo i'a ka ira, "Komi topebagiu 
nasimbayu ante ule! Isema nanguli komi mamala 
malai ala ne'e mawela pesuku Alatala to marata? 
Etu da'a nakono! 3 Ane mpu'u-mpu'u komi najea, 
etu kana rapopokita komi ante pokainggumu 
to nabelo. Ne'e komi mompekiri, 'Kami e'i muli 
Abraham. Pesuku Alatala etu da'a rapawela ka 
kami!' Etu da'a wo'u nakono! Sabana kuuli ka 
komi, ane Alatala madota watu-watu e'i mamala 
rapajadina muli Abraham! ? We'i-we'i nasadiamo 
baliu rapotowo kayu sampe ri kale-kalena. Ane 
da'a ntoto ria wuana to nabelo, kayu etu kana 
ratowo pade ratajiaka riara apu." 

10 pade nekutanamo tau dea ka i'a, "Ane iwetu 
nuapa to masipato rapowia kami?" 

11 Nesonomo Yohanes, "Tau maria morontonga 
bajuna, kana rawaina santonga ka tau da'a ntoto 

ria bajuna. Pade tau maria panggonina kana 
rawaina wo'u ka roana to da'a ria panggonina." 

12 Naria wo'u topomperapi balasitee narata ri 
ja'i Yohanes merapi radiu. Ira nekutana, "Guru, 
nuapa to masipato rapowia kami?" 

13 Nesonomo Yohanes, "Ne'e komi merapi 
melabi nggari kadea nu balasitee to nipakatantu 
topoparenta ka komi." 

14 pade naria wo'u tantara-tantara narata 
nekutana ka Yohanes, "Iwenu ante kami? Nuapa 
to masipato rapowia kami?" 

Nesonomo Yohanes ka ira, "Ne'e mana komi 
momparangga bara mompakaeka tau ala 
mangala doina. Ne'e komi mangelo neliu nggari 
gaji komi. Naganamo etu." 

15 Tempona etu pura-pura tau nekutana 
riara nta'i ira, "Bara Yohanes e'imo Magau to 
Mompakasalama to nijanji Alatala." 

16 Ninjani Yohanes pompekiri ira. Jadi nitesana 
ka ira pura-pura, "Aku mombadiu komi ante 
ue ewa tandaina najeamo komi nggari silaka 
komi. Tapi kana marata samba'a tau to neliu 
nggakuasa nggari aku. Aku neliu nggaede nggari 
l'a sampe da'a masipato aku mombawole lui 
sapatuna. I'a kana mombadiu komi ante Nosa 
Nagasa nu Alatala bo apu. 1” l'a nasimbayu ante 
tau nombawaro pae. Nariamo tapi ri palena. 

l'a kana mombawaro pura-pura paena sampe 

magasa, pade pae to namonona kana rabolina 
riara logona. Tapi warana kana rapalabuna riara 
apu to da'a ria kapaya-payana." 

18 Iwetumo Yohanes nompatuduki tau-tau ante 
mpengaya-ngaya akala tempona i'a nompatolele 
Kareba Belo. 1° Naria sanggani Yohanes 
nangontiaka Magau Herodes to noparenta 
ri Bagia Galilea. Niontiakana ewa porongona 
ante i Herodias, rongo ntuakana mboto bo 
nengele-ngele anu naja'a ntanina to nikawiana. 
20 Tapi Magau Herodes aga nantambai kaja'ana 
ante nombasuaraka Yohanes riara tarunggu. 

21 Da'apa Yohanes nisuaraka riara tarunggu 
tempo pura-pura tau dea naopumo nidiuna, 
Yesus wo'u nidiu Yohanes. Tempo Yesus 
nosambaya natebeamo langi 22 pade Nosa 
Nagasa nu Alatala nana'u ri ja'ina nolenje 
mpotonji banggebodo. Pade naria suara nggari 
suruga nanguli, "Ikomo Anaku to nipotoweku. 
Ikomo to nikonoa raraku." 

23 Tempo Yesus nompamula panggawiana to 
niwai Alatala ka I'a, umuruna kira-kira tolumpulu 
mpaemo. Nantuki pombarata ntau I'a ana Yusuf, 
Yusuf ana Eli: 24 Eli ana i Matat; Matat ana i Lewi; 
Lewi ana i Malkhi: Malkhi ana Yanai: Yanai ana 
Yusuf: 25 Yusuf ana i Matica: Matica ana Amos: 
Amos ana i Nahum: Nahum ana i Hesli: Hesli ana 
i Nagai; 28 Nagai ana i Maat; Maat ana i Matica; 

Matica ana i Simei: Simei ana Yosekh: Yosekh ana 
Yoda: 

27 Yoda ana Yohanan: Yohanan ana i Resa: Resa 
ana i Zerubabel: Zerubabel ana i Sealtiel: Sealtiel 
ana i Neri: 28 Neri ana i Malkhi: Malkhi ana Adi: 
Adi ana i Kosam: Kosam ana Elmadam: Elmadam 
ana Er: 29 Er ana Yesua: Yesua ana Eliezer: Eliezer 
ana Yorim; Yorim ana i Matat; Matat ana i Lewi; 
30 |ewi ana i Simeon: Simeon ana Yehuda: Yehuda 
ana Yusuf, Yusuf ana Yonam, Yonam ana Elyakim: 
31 Elyakim ana i Melea: Melea ana i Mina: Mina 
ana i Matata; Matata ana i Natan: Natan ana i 
Daud: 

32 Daud ana Isai: Isai ana Obed: Obed ana i 
Boas: Boas ana i Salmon: Salmon ana i Nahason: 
33 Nahason ana Aminadab: Aminadab ana Admin: 
Admin ana Arni: Arni ana i Hezron: Hezron ana i 
Peres: Peres ana Yehuda: 24 Yehuda ana Yakub: 
Yakub ana Ishak: Ishak ana Abraham: Abraham 
ana i Terah; Terah ana i Nahor; 

35 Nahor ana i Serug; Serug ana i Rehu; Rehu 
ana i Peleg; Peleg ana Eber; Eber ana i Salmon; 
36 (3:35) 37 Salmon ana i Kenan; Kenan ana 
Arpakhsad; Arpakhsad ana i Sem; Sem ana i Nuh; 
Nuh ana i Lamekh; 33 Lamekh ana i Metusalah; 
Metusalah ana i Henokh; Henokh ana Yared; 
Yared ana i Mahalaleel; Mahalaleel ana i Kenan; 

Kenan ana Enos; Enos ana Set: Set ana Adam: 
Adam ana Alatala. 

1 Naopu Yesus nidiu l'a naponu ante Nosa 

Nagasa nu Alatala. l'a nompalasi Binangga 
Yordan, pade I'a nikeni Nosa Nagasa etu 
mpaka ri karawa baina. 2 Ri setu l'a nipesoba 
Magau nu Seta patampulu mbengi kasaena. 
Riara patampulu mbengi I'a ri setu da'a ria 
nuapa-nuapa nikonina sampe naoro mpu'u 
ta'ina. 3 Pade nangulimo Magau nu Seta ka I'a, 
"Ane Iko Ana nu Alatala balimo watu e'i mewali 
roti!" 

4 Nesonomo Yesus ka i'a, "Naria nitulisi riara 
Buku Nagasa iwe'i: 'Da'a aga nggari roti manusia 
mamala matuwu." 

5 Naopu etu Yesus nikeni Magau nu Seta 
wo'umo mpaka ri saongu bulu to nalangana. 
Pade riara tempo sampida mata nipopokitana 
ka Yesus pura-pura poparenta to naria riara 
dunia e'i. Pade niulina ka Yesus, "Pura-pura 
kuasa pade kakalumana e'i kuwai ka Iko, sabana 
pura-pura etu niwai ka aku, pade namala kuwai 
ka isema-sema kupodota. ' Pura-pura etu majadi 
bagiamu ane Iko mombasomba aku." 

8 Tapi nesonomo Yesus, "Riara nu Buku Nagasa 
nitulisi iwe'i: 'Iko kana mombasomba Pue 
Alatalamu. Aga l'amo to masipato mupepue.'" 

3 Naopu etu Yesus nikeni Magau nu Seta etu 
wo'umo mpaka ri ngata Yerusalem pade nitu'una 
ri wumbu nu Sapo Mpepue, pade niulina, "Ane 
Iko Ana nu Alatala, potingganawumo Iko nggari 
se'i mpaka ri tana. 19 Iko da'a ria mokuya sabana 
riara Buku Nagasa naria nitulisi iwe'i: 'Pue 
Alatala kana mompakau malaeka-malaekana 
mombajagai iko. 1! Ira kana mombatande iko 
riara mpale ira ala kadamu ne'e mawela watu." 

12 Tapi nesonomo Yesus, "Naria wo'u Tesa nu 
Alatala to nanguli iwe'i: 'Ne'e iko mombasoba 
Pue Alatalamu.'" 

13 Naopu Magau nu Seta etu nompesoba Yesus 
ante nompengaya akala, nipalasina Yesus, pade 
nitongorakana loga to nabelona. 1? Naopu etu 
natinggulimo Yesus mpaka ri Bagia Galilea. Kuasa 
Nosa Nagasa nu Alatala naria ri ja'ina. Pade 
natolelemo karebana ri pura-pura ngata ri setu. 
15 l'a nopaguru ri sapo-sapo mpodade nto Yahudi 
pade pura-pura tau nantoiya I'a. 

16 Pade nalaumo Yesus mpaka ri ngata Nazaret. 
Ri ngata etumo I'a nipakabete. Pade nantuki 
kabiasana tempo Eo Mpenonto I'a nesua ri Sapo 
Mpodade. Ri setu I'a nekanggore ala mombabasa 
sabagia nggari Buku Nagasa. 1' Buku nabi Yesaya 
niwai ka I'a. Nitimpana niratana saongu bagia 
pade nibasana bagia etu to nanguli iwe'i: 

18 "Nosa Nagasa i Pue naria ri ja'iku, sabana 
l'amo to nombalanti Aku mompatolele Kareba 
Belo ka tau-tau napakasi. I'a nompakau Aku 
manguli ka tau-tau to nitawani ira kana 
makabasaka, pade ka tau-tau naburo, ira mamala 
mekita bali, pade ka tau-tau natitanamaka, 
ira kana rasoreaka. 19 l'a wo'u nompakau Aku 
mompasimbayu karata i Pue mompakasalama 
todeana." 

20 Naopu Yesus nombabasa buku etu, nitutuna 
mpanjili pade nipopatinggulina ka tau to 
nipakakuasa ri setu. Naopu etu nekatokomo l'a. 
Pura-pura tau riara Sapo Mpodade etu nanggita 
l'a. 21 Pade nompamulamo l'a nompatuduki ira. 
Niulina, "Tesa nggari Buku Nagasa to nibasaku 
pane'a lako nipakadupa ri ngayo komi." 

22 Nangepe I'a pura-pura tau ri setu nantakono 
tesana etu, pade nogumaa ira sabana nabelo 
mpu'u tesa-tesa to niulina. Nekutanamo ira 
samba'a bo samba'a, "Iwenu sampe l'a namala 
notesa iwetu? l'a aga ana Yusuf!" 

23 Pade nangulimo Yesus ka ira, "Natantu komi 
kana manguli ka Aku porapa e'i: 'Sando, pakabelo 
koromu mboto!' Pade komi kana manguli wo'u 
ka Aku, 'Powia wo'u kabaraka ri ngatamu mboto 
e'i ewa nuapa niepe kami nikawiamu ri ngata 
Kapernaum." 

24 pade niulina wo'u, "Toramo! Da'a ria samba'a 
nabi nibila ntau ri ngatana mboto! 22 Tapi toramo 
nuapa to najadi ri tempo nabi Elia. Tolumpae 
santongo kasaena eo napane, da'a ria narata 
uja, pade najadimo kamateoro neliu ganta ri 
pura-pura ngata. Tempo etu nadea besi nabalu 
ri tana Israel. 28 Naupa iwetu nabi Elia etu da'a 
nipakau Alatala malau mantulungi ira besi tobalu 
to Yahudi etu. Tapi i'a nipakau malau mpaka ri 
ngata Sarfat ri Bagia Sidon mantulungi samba'a 
besi tobalu da'a to Yahudi. 2 Iwetu wo'u to 
najadi ri tempo nabi Elisa. Tempo etu nadea tau 
to Israel naju'a bete. Tapi da'a ria ira to Yahudi to 
nipakabelo nabi Elisa. Aga i Naaman, samba'a tau 
da'a to Yahudi nggari Siria to nipakabelona nggari 
ju'a betena!" 

28 Naopu nangepe tesa Yesus etu narau 
mpu'umo rara pura-pura tau riara Sapo Mpodade 
etu. 29 Jadi nekanggoremo ira nompopalai Yesus 
nggari ngata ira, pade nikeni ira I'a mpaka ri 
wiwi bingge to nipeto'o ngata ira etu. Patuju ira 
mombajuanaka I'a nggari bingge to nalangana 
etu. 3? Tapi Yesus noliu ri tatongo ira pade nalai. 

31 Naopu etu nalaumo Yesus mpaka ri ngata 
Kapernaum ri Bagia Galilea. Ri setu l'a nopaguru 
ri sapo mpodade tempo Eo Mpenonto. 

32 Nasumara mpu'u tau-tau ri setu nangepe 
pepatudukina, sabana nakuasa mpu'u tesana. 

33 Riara sapo mpodade nto Yahudi etu naria 
samba'a tau to nipesua seta. l'a nongare ante 
suara namangga, 

34 "E, Yesus to Nazaret! Nuapa madota mupowia 
ka kami? Komi narata mompakaropu kami? 
Ninjaniku isema Komi! Komimo to Nagasana 
nggari ja'i Alatala!" 

35 Tapi Yesus nanggarau seta etu, "Pekalino! 
Palaimo nggari ja'i ntau etu!" 

Pade seta etu nombadungganaka tau etu ri 
tatongo ntau dea pade nalaimo i'a nggari ja'i 
ntau etu ante da'a nompakaju'a i'a. 3? Nanggita 
etu nasumara puramo tau ri setu pade ira notesa 
samba'a bo samba'a, "Hai! Iwenu sanga tau e'i? 
Ante kuasana l'a nompakau seta-seta nalai nggari 
ja'i ntau etu, pade seta etu nalai mpu'u!" 

37 Naopu etu natolelemo kareba Yesus ri 
umba-umba bagia etu. 33 Naopu etu Yesus 
nompalasi sapo mpodade etu nalau mpaka ri 
sapo samba'a tau to nosanga ka i Simon. Matu'a 
besi i Simon naraya mbongo pade tau-tau ri setu 
nerapi ala Yesus mantulungi i'a. 3? Jadi nalaumo 
Yesus nekanggore ri sinjori matu'a besi i Simon 
etu, pade nitesana ante kuasa nompopalai 
ju'a raya etu nggari ja'i nu besi etu. Nabelomo 
i'a pade kaliu-liu i'a nembangu nalau nangala 
panggoni nikenina ka ira. 

40 Sangga nangguwiamo pura-pura tau 
nanggeni roa ira to naju'a nompengele ju'a 
mpaka ri ja'i Yesus. I'a nombadika palena ri koro 
ira samba'a bo samba'a nompakabelo ju'a ira 
pura-pura. “1 To nipesua seta nipakabelona wo'u. 
Seta-seta etu nesuwu nalai nggari ja'i tau-tau etu 
ante nongare-ngare, "Komimo Ana nu Alatala!" 

i Yesus nombatagi seta-seta etu, "Pekalino!" 

Da'a nipalogana ira notesa sabana ninjani 
ira l'amo Magau to Mompakasalama to nijanji 
Alatala. 4? Ri kampadondona etu nanggaliwomo 
Yesus nggari ngata etu pade nalau mpaka ri 
saongu peto'o to nakalinoana. Tapi tau dea 
nangelo l'a. Tempo ira nombarata Yesus ira 
nompasimbuku nombata'amaka l'a ante nanguli, 
"Ne'e mompalasi kami! Kana meto'o ri se'i 
Komi!" 

43 Tapi nangulimo Yesus ka ira, "Aku kana malau 
mompatolele Kareba Belo ewa Poparenta nu 
Alatala ri ngata-ngata ntanina wo'u, sabana 
etumo to nipakau Alatala ka Aku." 

44 Jadi nalaumo I'a nompatolele Kareba Belo ri 
sapo-sapo mpodade ri ngata-ngata nto Yahudi. 

1 Naria sanggani Yesus nekanggore nopaguru 
5 ri wiwi rano Genesaret. Tau dea nantalili 
l'a nangepe Tesa nu Alatala. 2 Tempo etu 
l'a nanggita rongu sakaya ri wiwi rano etu. 
Pura-pura topompemala bau nana'u nggari 

sakaya-sakaya etu nantapasi jala ira. 2 Yesus 
nesawi saongu sakaya, etumo sakaya i Simon 
Petrus, pade nipakauna Simon nanggeni sakaya 
etu makawao sakedi nggari wiwi rano. Yesus 
nekatoko ri bunggu sakaya etu, pade nggari setu 
l'a nompaguru tau dea. 4 Sangga naopupa l'a 
nompaguru tau dea niulina ka i Simon, "Keni 
mpaka ri kandalana sakayamu pade tendeaka 
jalamu mompemala bau." 

> Nesonomo i Simon, "Guru, njambengi ntuamo 
kami nompemala bau tapi da'a ria kamba 
samba'a nirata kami. Tapi sabana guru nompakau 
kami, kami mantendeaka jala sangganipa 
mompemala bau." 

6 Sangga nituki ira panguli Yesus etu nadea 
mpu'u bau nirata ira sampe jala ira naponu, 
ntora naseri. ' Jadi ira nanggabe roa ira ri sakaya 
ntanina marata mantulungi ira. Naratamo roa-roa 
ira pade ira mpasanggani-nggani nangisi bau 
etu riara rongu sakaya etu. Naponu pura rongu 
sakaya etu niisi bau sampe sakaya etu sakedika 
natala. 8 Tempo Simon Petrus nanggita etu, 
notimbakotumo i'a ri ngayo Yesus ante nanguli, 
"Ne'e mamosu ri ja'iku, Pue, apa aku samba'a tau 
nasilaka!" 

3 Niulina iwetu sabana i'a ante tau-tau to 
nosanggani-nggani ante i'a nasumara nanggita 
kadea nu bau to namala nijala ira. 19 Iwetu wo'u 

roa-roa i Simon, etumo Yakobus bo Yohanes, 
ana-ana i Zebedeus. Pade nangulimo Yesus ka 
i Simon, "Ne'e maeka. Komi nokolu topangelo 
bau, tapi mompamula we'i-we'i komi majadi 
topangelo manusia majadi topantuki Alatala." 

11 Naopu etu ira nanggeni rongu sakaya etu 
mpaka ri wiwi rano. Pade ira tolumba'a nompalasi 
pura-pura etu nalau nantuki Yesus. 12 Naria 
sanggani Yesus naria ri saongu ngata. Ri setu naria 
samba'a langgai korona naju'a bete. Tempona 
i'a nanggita Yesus naratamo i'a notimbakotu ri 
ngayona pade nerapi mpu'u-mpu'u ka I'a, "Pue, 
ane Komi madota, Komi mamala mompakabelo 
ju'aku e'i." 

13 Nangepe etu Yesus nangojo palena nanjoko 
tau etu ante nanguli, "Aku madota. Nabelomo 
ju'amu!" 

Kaliu-liu ju'a ntau etu nabelo. 14 Pade Yesus 
nantagi tau etu, "Ne'e mutesa ka tau nuapa 
to najadi ri koromu. Tapi kalaumo komi 
mompopokita koromu ka topanggeni agama 
ala rakitana nabelomo ju'amu. Pade waimo 
ka Alatala pesomba ewa to niparenta i Musa 
ala mompopokita ka tau pura-pura nabelomo 
ju'amu." 

15 Naupa tau etu nitagi iwetu, kareba Yesus 
natiepe ri umba-umba sampe nadea mpu'u tau 
narata ala mangepe tesana pade ala rapakabelo 

nggari ju'a ira. 18 Tapi sanggani-sanggani Yesus 
nalau mpaka ri peto'o to nakalinoana pade 
nosambaya ri setu. 1? Naria sanggani Yesus 
nopaguru. Tempo etu naria bara sakuya mba'a 
tau to Parisi ante guru-guru agama nekatoko 
nangepe l'a ri setu. Ira narata nggari pura-pura 
ngata to naria ri Bagia Galilea ante Bagia Yudea 
bo nggari ngata Yerusalem wo'u. Kuasa nggari ja'i 
Pue Alatala naria ri ja'i Yesus sampe l'a namala 
mompakabelo tau-tau to naju'ana. 

18 Tempona etu naratamo bara sakuya mba'a 
tau nombakowa samba'a tau topunggu noturu ri 
ompa paturuna. Ira nompasimbuku manggeni 
tau etu mesua rara njapo ala i'a ratu'u ri ngayo 
Yesus. 19 Tapi da'a namala ira manggeni topunggu 
etu mesua sabana tau-tau ri setu neliu nggadea. 
Sabana etu nalaumo ira nepone ri bunggu ata 
sapo etu. Narata ri bunggu ata etu nibongga 
ira ata etu pade niulu ira tau naju'a etu ante 
parewa mpoturuna ri ngayo Yesus ri tatongo 
ntau dea etu. 20 Tempo Yesus nanggita karoso 
pomparasaya ira l'a nanguli, "Sampesuwu, 
silakamu niampungimo." 

21 Nangepe etu nompamulamo guru-guru 
agama ante tau-tau to Parisi ri setu nompekiri 
riara nta'i ira, "Naja'a mpu'u tau e'i! I'a 
nompakakedi Alatala! Da'a ria samba'a tau 

ntanina namala mombaampungi silaka, aga 
Alatala mboto!" 

22 Ninjani Yesus pompekiri guru-guru agama 
ante tau to Parisi etu. Jadi niulina ka ira, 
"Nokuya komi nompekiri iwetu riara nta'imu? 

23 Umba to neliu nggamuda rauli, 'Silakamu 
niampungimo,' atau manguli, 'Pekanggoremo 
pade polumakomo?' Natantu neliu nggamuda 
manguli, 'Silakamu niampungimo.' 2? Tapi Aku 
mompopokita ka komi Aku, Ana nu Manusia 
nakuasa mombaampungi silaka-silaka manusia ri 
dunia e'i." 

Pade nipakauna topunggu etu, "Pekanggoremo, 
onggotaka ompa paturumu pade patinggulimo!" 
25 Nangepe etu nekanggoremo topunggu etu 
ri tatongo ntau dea pade nionggotakana ompa 
paturuna nanjili ante nombatoiya bo nombabila 
sanga Alatala. 29 Nanggita etu nogumaa puramo 

tau ri setu pade ira nombatoiya bo nombabila 
sanga Alatala. Ante naeka mpu'u rara ri ja'i 
Alatala ira nanguli, "Eona e'i nikitatamo nuapa 
anu to nipogumaa." 

27 Naopu etu nesuwumo Yesus nggari sapo 
etu pade nikitana samba'a tau topomperapi 
balasitee to nosanga ka i Lewi nekatoko riara 
kantoro topomperapi balasitee. Nangulimo Yesus 
ka i'a, "Kamaimo, tukimo Aku!" 

28 Nangepe etu nekanggoremo i Lewi pade 
nipalasina pura-pura panggawiana nalau nantuki 
Yesus. 

29 Naopu etu Lewi nanggawia posusa ka Yesus 
ri sapona. Nadea topomperapi balasitee ante 
tau-tau ntanina nanggoni mpasanggani-nggani 
ante ira ri posusa etu. 3? Naopu nanggita Yesus 
nalau ri posusa mpasanggani-nggani ante i Lewi, 
nonguamo bara sakuya mba'a tau to Parisi ante 
guru-guru agama to nantuki pepatuduki to Parisi. 
Nangulimo ira ka topantuki-topantuki Yesus, 
"Nokuya komi pura-pura nanggoni pade nanginu 
mpasanggani-nggani ante topomperapi balasitee 
bo tau-tau to nasilaka?" 

31 Nesonomo Yesus, "Da'a tau-tau to naroso 
korona paraluu rapakuli dokutoro, aga tau-tau to 
naju'ana. 3? Aku da'a narata mompokio tau-tau to 
nanoa rarana tapi aga narata mompokio tau-tau 
nasilaka ala ira majea nggari silaka-silaka ira." 

33 Pade nekutanamo tau ka Yesus, "Topantuki- 
topantuki Yohanes naoso napuasa pade 
nosambaya. Iwetu wo'u topantuki-topantuki 
to Parisi. Tapi topantuki-topantuki Komi aga 
nanggoni bo nanginu. Nokuya ira da'a napuasa?" 

34 Nesonomo Yesus ka ira ante porapa iwe'i: 
"Masipato komi mompakau toratamu mapuasa ri 
posusa mponika ane boti langgai danosanggani 
ante ira? Natantu da'a! 3? Tapi kana marata 

tempona boti langgai etu raala nggari ja'i ira. 
Pade tempo etumo ira kana mapuasa." 

36 Naopu etu Yesus nombatesa ka ira porapa 
iwe'i: "Da'a ria samba'a tau manjeri baju to 
nabouna rapotampalana ka baju to narantana, 
sabana ane iwetu baju to nabouna etu kana 
maseri, pade kae rapotampala etu da'a wo'u 
nabelo rakita ri baju to narantana etu. 3” Iwetu 
wo'u ante ue anggur. Da'a ria samba'a tau 
nombaisi ue anggur to nabouna riara pombolina 
to nasae, sabana ane iwetu ue anggur to nabouna 
etu kana morende mompakaposo pombolina etu 
sampe masowe wetumo ue anggur pade marugi 
pombolina. 33 Kakonona, ue anggur to nabouna 
kana raboli riara pombolina to nabouna wo'u. 
39 Tau nabiasa nanginu anggur to nasaena da'a 
madota manginu to nabouna, sabana niulina, 
'Nabelopa anggur to nasaena." 

1 Tempo Eo Mpenonto Yesus ante anaguruna 
6 noliu ri tinalu gando. Ri setu nompamulamo 
anaguruna nompui pae sakedi, nipioyo ira pade 
nionta ira. ? Nanggita powia ira etu nangulimo 
bara sakuya mba'a tau to Parisi ri setu, "Nokuya 
komi nombaliunaka Atura-atura agamata ante 
nowia to nitagi ri Eo Mpenonto?" 

3 Nesonomo Yesus, "Iwenumo? Da'apa nibasa 
komi tesa riara Buku Nagasa ewa powia i Daud 
nggaolu tempona i'a ante roa-roana naoro ta'i? 

4 I'a nesua riara Sapo Alatala pade nialana roti to 
nipesomba ka Alatala ri setu. Nikonina roti etu 
pade niwaina wo'u ka roa-roana. Tapi kakonona 
nantuki Atura-atura agamata roti etu aga mamala 
rakoni topanggeni-topanggeni agama, da'a tau 
ntanina." 

5 Pade niuli Yesus wo'umo, "Aku, Ana nu 
Manusiamo to nakuasa ri Eo Mpenonto." 

6 Tempo Eo Mpenonto ntanina, nesuamo Yesus 
ri sapo mpodade nto Yahudi pade nopaguru. Ri 
setu naria samba'a tau namate pale ngganana. 
7 Bara sakuya mba'a guru agama bo tau to Parisi 
nompariara mpakabelo-belo manggita ane 
Yesus mompakabelo tau naju'a etu tempo Eo 
Mpenonto, sabana ira madota mangelo sala ri 
ja'i Yesus ala ira mamala mompangadu I'a. 8 Tapi 
ninjani Yesus pompekiri ira. Jadi nangulimo l'a ri 
ja'i ntau to namate palena etu, "Pembangumo, 
kamai pekanggoremo ri tatongona se'i!" 

Nangepe etu nembangumo tau etu nalau 
nekanggore ri setu. ? Pade nekutanamo Yesus 
ka ira pura-pura, "Nantuki Atura-atura agama 
nuapa to nipaloga ka kita rapowia ri Eo 
Mpenonto? Mowia to nabelo bara to naja'a? 
Mompakasalama koro ntau bara mompatesi 
tau?" 

10 Naopu Yesus nekutana iwetu I'a nanggita 
ntalili ri ja'i ntau dea etu. Pade nangulimo I'a ka 
tau namate palena etu, "Ojomo palemu!" 

Tau etu nangojo palena, pade nabelo balimo 
palena etu. 1! Tapi naopu nanggita etu narau 
mpu'umo rara guru-guru agama bo tau-tau 
to Parisi etu. Pade nompamulamo ira nolibu 
mantesa nuapa mamala rakawia ri ja'i Yesus. 

1? Tempona etu Yesus nantende mpaka ri 
saongu bulu pade ri setu I'a nosambaya ka 
Umana Pue Alatala njambengi ntua. 12 Sangga 
naeompadondo, nipokiona puramo tau to 
nantuki I'a, pade nipelisina sampulu romba'a 
nggari tatongo ira etu majadi surona. 1“ To 
nipelisina etumo: i Simon, to nidaena i Petrus, 
Andreas tua'i Simon, Yakobus, Yohanes, i Filipus, 
i Bartolomeus, Pi Matius, i Tomas, Yakobus ana 
Alfeus, i Simon to Zelote, 16 Yudas ana Yakobus, 
ante Yudas Iskariot to najadi topobalu Yesus. 

17 Naopu etu notuamo Yesus ante anaguruna 
nggari bulu etu sampe narata ri kadelena. Ri 
setu naria nadea topantuki I'a ntanina pade 
nadea tau to narata nggari umba-umba ri bagia 
nto Yahudi, nggari ngata Yerusalem bo nggari 
ngata Tirus ante ngata Sidon to ri wiwi ntasi. 

18 Ira narata ala mangepe tesa Yesus pade ala 
rapakabelo nggari ju'a-ju'a ira pura-pura. Ira to 
nipesua seta wo'u narata pade nipakabelona. 

19 Pura-pura tau nompasimbuku manggabe koro 
Yesus sabana naria kuasa nesuwu nggari korona 
to nompakabelo ju'a ira pura-pura. 

20 Yesus nanggita topantuki-topantuki I'a pade 
niulina, "Nasana mpu'umo komi to nakasiasina, 
sabana komimo to najadi todea riara Poparenta 
nu Alatala. 2! Nasana mpu'umo komi to naoro 
we'i-we'i, sabana komi kana rapakabosu. 
Nasana mpu'umo komi to notumangi we'i-we'i, 
sabana komi kana rapakadamba. 22 Nasana 
mpu'umo komi ane komi raporau rara ntau, 
rapatani ntau, rasalai ntau, bo sanga komi 
rapakawau ntau sabana komi topantuki Aku, Ana 
nu Manusia. 23 Iwetu wo'u nikawia totu'a ira 
nggaolu ka nabi-nabi Alatala. Ane etu majadi, 
kana madamba mpu'u rara komi sabana nadea 
mpu'u rasi to nipakasadia ka komi ri suruga. 

24 Tapi mandasa mpu'umo komi to nakalumana 
we'i-we'i, sabana nirata komi puramo nuapa to 
nompakadamba. Mana ria ntanina. 2 Mandasa 
mpu'umo komi to nagana panggoni we'i-we'i, 
sabana komi kana maoro. Mandasa mpu'umo 
komi to nadamba rara we'i-we'i, sabana komi 
kana masusa rara pade motumangi. 28 Mandasa 
mpu'umo komi to nitoiya pura-pura tau, sabana 
iwetu wo'u nipowia totu'a ira nggaolu ka 
nabi-nabi topodawa. 

27 Tapi kuuli ka komi to nangepe tesaku 
we'i-we'i: Potowemo balimu, powia belo ka tau 
to nomporau rara komi. 28 Perapi belo ka tau 
to nombajanjiaka komi pade posambaya wo'u 
ka tau to nowia naja'a ri ja'imu. 2? Ane maria 
tau mombasapa kalimpi ngganamu, wai ka i'a 
wo'u kalimpi njidimu. Ane maria tau mangala 
buyamu, wai ka i'a wo'u bajumu. 3? Ane maria 
tau merapi ri ja'imu kana rawai ka i'a. Pade ane 
mbara-mbaramu rapangangga ntau ne'e mana 
muperapi anu to nialana. 21 Nuapa-nuapa to 
mupodota rapowia ntau ka komi, iwetu wo'u 
komi mowia ri ja'i ira. 

32 Ane komi aga nompotowe tau to nompotowe 
komi, ne'e rasarumaka Alatala mombawai rasi 
ka komi, sabana tau nasilaka wo'u nowia iwetu. 
33 Ane komi nowia nabelo aga ka tau to nowia 
anu nabelo ka komi, natantu komi da'a rareke 
tau to nabelo rarana, sabana tau nasilaka wo'u 
nowia iwetu. 3? Pade ane komi nompopoinda 
doimu aga ka tau to nompakule mompopanjili 
doi etu, natantu komi da'a rareke tau to nabelo, 
sabana tau nasilaka wo'u nompopoinda doi ira 
ka tau nasilaka ntanina ane ranjani ira tau etu 
nompakule mompopanjili doi etu. 

35 Kakonona da'a iwetu! Komi kana mompotowe 
balimu, pade powia anu mabelo ka ira. Komi 
kana mombawai ka tau ante mana mompopea 

balasina. Ane komi mowia iwetu rasimu kana 
madea bo komi majadi ana-ana nu Alatala, 
sabana I'a wo'u nowia to nabelo ka tau da'a 
ninjanina notarima kasi bo wo'u ka tau naja'a. 

36 Komi wo'u kana mabelo rara nasimbayu 
ante Uma komi Pue Alatala. 3” Ne'e komi 
sakedi-sakedi mompakasala tau ala ne'e komi 
rapakasala Alatala. Ne'e komi sakedi-sakedi 
mompakatantu tau nasala rasuku ala ne'e komi 
rasuku Alatala. Ampungimo tau ntanina ala komi 
wo'u raampungi Alatala. 33 Wai ka tau ntanina 
ala Alatala wo'u mombawai ka komi. Ane komi 
mombawai madea kana madea wo vu rarata komi. 
Kadeana etu masimbayu ewa posuka to naponu 
to niparo'o ante nigagoya ala namala raisi wo'u 
sampe mabubuaka. Komi kana rabalasi nantuki 
posuka to nipake komi ante tau ntanina." 

39 Naopu etu Yesus nombatesa wo'umo saongu 
porapa ka topantuki-topantuki I'a iwe'i: "Da'a 
namala samba'a toburo mombanini toburo 
ntanina. Natantu ira romba'a kana manawu 
riara lowu. 49 Da'a ria samba'a anaguru neliu 
nggapande nggari guruna. Tapi ane matamapa, 
i'a kana masimbayu ante guruna. 

41 Nokuya komi namala nanggita silaka roamu 
to nakedina ewa mpuli ri matana, tapi silaka komi 
mboto to nabetena ewa baloti ri matamu mboto 
da'a ria nikitamu? 72 Iwenu komi mamala manguli 

ka i'a, 'Sampesuwuku, kamai kukaliaka mpuli 
nggari matamu, ' i'apa baloti ri matamu mboto 
da'a nikitamu? Komi topebagiu! Kaliaka ntani 
ruru baloti ri matamu mboto. Ante iwetu komi 
mamala manggita ante manoto ala manggaliaka 
mpuli nggari mata roamu etu! 

43 Da'a naria kayu nabelo nowua da'a nabelo. 
Da'a wo'u naria kayu da'a nabelo nowua nabelo. 
44 Pura-pura kayu ninjani nggari wuana. Natantu 
lemo ntasi da'a nowua mpolonja, bo walaa winti 
manu da'a nowua ntimu. # Iwetu wo'u manusia. 
Tau nalusu rarana, powiana ante tesana nabelo 
sabana to niboli riara nta'ina nabelo pura. Pade 
tau naja'a rarana, powiana ante tesana kana 
maja'a sabana to niboli riara nta'ina aga to 
naja'ana. Nuapa to nitesa ntau aga nantuki nuapa 
to naria riara nta'ina." 

46 Nangulimo Yesus, "Nokuya komi 
nanggasangai Aku Pue tapi komi da'a 
nantuki nuapa to niuliku? 4 Kana kupopokita ka 
komi kasimbayu inggu ntau to narata ri ja'iku to 
nangepe pade nantuki tesaku! 48 I'a nasimbayu 
ewa samba'a topowia sou to nombakae 
mpakandala pade nowia pondasi ri bunggu watu. 
Tempo ue nanggabuntu nombarumpa sapo etu, 
sapo etu da'a nogoya sabana nibangu ri bunggu 
pondasi to naroso. 

49 Tapi ane tau aga nangepe tesaku tapi da'a 
nantuki tesa etu, i'a nasimbayu ewa tau to nowia 
sapona ri bunggu tana, da'a nipowiana pondasi. 
Tempo ue nanggabuntu nombarumpa sapo etu, 
kaliu-liu sapo etu nadungga, pade naja'a mpu'u 
kagerona." 

1 Naopu Yesus notesa ka tau dea nalaumo I'a 
mpaka ri ngata Kapernaum. 2 Ri setu naria 
samba'a balengga tantara Roma. Pade naria wo'u 
samba'a batua to nipotowena. Batua etu naju'a 
ntomo. ? Tempo balengga tantara etu nangepe 

kareba Yesus nipakauna bara sakuya mba'a 
totu'a nto Yahudi mpaka ri ja'i Yesus merapi ala 
l'a marata mompakabelo batuana to naju'a etu. 
4Tempo totu'a nto Yahudi narata ri ja'i Yesus 
ira mpu'u-mpu'u nerapi tulungi ka I'a. Niuli ira, 
"Balengga tantara e'i kana masipato ratulungi 
Komi, ? sabana i'a nompotowe kita to Yahudi 
pade i'a wo'u nombawai doi nombabangu sapo 
mpodade kami." 

6 Nangepe etu nalaumo Yesus mpasanggani- 
nggani ante ira mpaka ri ja'i balengga tantara etu. 
Tempo ira namosu ri sapona balengga tantara 
etu nompakau roana malau mantomunaka 
Yesus ante manguli, "Uma, da'a paraluu Komi 
marata ri sapoku, sabana aku da'a masipato 
mantarima Komi riara njapoku. 7 Aku mboto 
wo'u da'a masipato marata ri ja'imu. Aga ulimo 

sambela rombela pade batuaku etu kana mabelo. 
8 Ninjaniku i'a kana mabelo sabana aku wo'u 
samba'a tau to natundu ri ja'i balenggaku. Pade 
naria anabua-anabua to natundu ri ja iku wo'u. 
Ane aku manguli ka samba'a anabua, 'Kalaumo,' 
i'a kana malau. Pade ane aku manguli ka anabua 
ntanina, 'Kamaimo se'i,' i'a kana momai. Pade 
ane aku manguli ka batuaku, 'Powiamo e'i,' i'a 
kana mowia etu." 

3 Tempo Yesus nangepe tesa etu nasumaramo 
l'a, pade niulina ka tau dea to nantuki l'a, 
"Natantu mpu'u pomparasaya tau etu! Nau 
ri ja'i ntau to Israel da'a ria sanggani nirataku 
pomparasaya ntau to naroso ewa pomparasaya 
ntau e'i!" 

10 Naopu etu nanjilimo tau to nipakau balengga 
tantara etu. Tempo ira narata ri sapo balengga 
tantara etu, nabelomo batua to naju'a etu. 

11 Da'a nasaeka nggari setu nalaumo Yesus 
mpaka ri saongu ngata to nosanga ka ngata 
Nain. Anaguru-anaguruna nosanggani ante 

l'a pade nadea mpu'u tau ntanina nantuki l'a. 
12 Tempo Yesus namosu bobaa mesua riara 
ngata etu nikitanamo topokowa tomate nesuwu 
nggariara ngata etu. Tomate etu ngana langgai 
to samba'ana lau, ana nggari samba'a besi 
tobalu. Nadea wo'u tau nggari ngata etu nantuki 
tobalu etu. 13 Tempo Yesus nanggita tobalu etu, 

naasimo matana, pade niulina ka i'a, "Ne'e mana 
motumangi." 

14 Pade nalaumo Yesus nompakamosu 
pokowa ntomate etu pade nisokona. Tau-tau 
nokowa tomate etu nenonto, pade notesamo 
Yesus, "E, ngana kabilasa, Aku manguli ka iko, 
pembangumo!" 

15 Pade nembangumo kabilasa to namate etu. 
l'a nekatoko pade nompamula notesa-tesa. 
Naopu etu Yesus nombawai i'a ka indona. 

16 Nanggita etu naekamo pura-pura tau ri setu, 
pade nompamulamo ira nombatoiya Alatala. 
Niuli ira, "Samba'a nabi to nabetena narata ri 
tatongota. Naratamo Alatala mompakabelo 
todeana." 

17 Naopu etu natolelemo kareba Yesus etu 
ka pura-pura tau ri Bagia Yudea, pade ri bagia 
ntanina to namosuna wo'u. 18 Anaguru-anaguru 
Yohanes Topediu notesa ka i'a pura-pura nuapa to 
nipowia Yesus. Nangepe etu Yohanes nompokio 
romba'a anaguruna, 19 pade nipakauna ira malau 
mompekutana Yesus. Niuli Yohanes, "Uli ka I'a 
iwe'i: 'Komi e'imo Magau to Mompakasalama 
to nijanji Alatala, bara damariapa ntanina to 
rapopea kami?" 

20 Pade nalaumo ira romba'a mpaka ri ja'i 
Yesus pade nanguli, "Yohanes nompakau kami 
mekutana ri ja'i Komi iwe'i: 'Komi e'imo Magau 

to Mompakasalama to nijanji Alatala, bara 
damariapa to rapopea kami?"" 

21 Tempona etu nadea tau naju'a nipakabelo 
Yesus, pade nadea seta nipopalaina nggari 
ja'i ntau, pade nadea toburo nipakabelona 
sampe namala ira nekita bali. 22 Jadi nesonomo 
Yesus ka ira to nipakau Yohanes etu, "Panjilimo 
komi mpaka ri ja'i Yohanes, pade tesamo ka 
i'a pura-pura nuapa to niepe pade nikita komi. 
Tau naburo namala nekita, tau napunggu 
namala nolumako, tau naju'a bete nipakabelo 
bali, tau nabongo namala neepe, tau namate 
nipakatuwu bali, pade Kareba Belo nggari ja'i 
Alatala nipatolele ka tau napakasi. 28 Nabelo 
ntotomo tau to da'a nokanggaura nomparasaya 
Aku." 

24 Sangga nalaipa tau to nipakau Yohanes etu, 
nompamulamo Yesus notesa ka tau dea etu 
ewa katuwu Yohanes. Niulina, "Nuapa patuju 
komi nalau ranggarawana bopia? Aga manggita 
wio niburu mpoiri gusa'a guse'i? Natantu da'a 
iwetu. 22 Jadi nuapa patuju komi malau gusetu? 
Ala manggita samba'a tau to nopakea nagaya? 
Natantu da'a wo'u, sabana tau nopakea nagaya 
pade nagana katuwuna iwetu aga neto'o ri sapo 
magau. 

26 Jadi nuapa patuju komi malau gusetu? 

Ala manggita samba'a nabi? Nakono! Toramo! 

Yohanes neliu nggari samba'a nabi, 27 sabana 
i'amo tau to nitesa riara Buku Nagasa iwe'i: 
'Kitamo! Aku mompakau batuaku mokolu nggari 
ja'imu, ala i'a mompakasadia jala ka Komi.'" 

28 Nanguli wo'umo Yesus, "Riara dunia e'i da'apa 
ria samba'a tau to neliu nggalanga katuwuna 
nggari Yohanes. Tapi tau to neliu nggaede 
katuwuna riara Poparenta nu Alatala i'apa neliu 
nggalanga katuwuna nggari ja'i Yohanes." 

29 Tempona pura-pura tau nangepe tesa Yesus, 
ira ante topomperapi balasitee wo'u nasituju 
ante nia Alatala, sabana ira pura-pura nidiu 
Yohanes ewa tandaina najeamo ira nggari 
silaka-silaka ira. 3? Tapi to Parisi ante guru-guru 
agama da'a nadota nantarima nia Alatala ka ira. 
Etumo sabana ira da'a nadota radiu Yohanes. 

31 Pade niuli Yesus wo'umo, "Aku motesa 
mompakanoto ka komi inggu tau-tau tempo 
we'i-we'i. 

32 Ira nasimbayu ewa ngana-ngana nekatoko 
ri potomu, to nggari sampeto'ona nompongare 
roana to santanina iwe'i: 'Kami nantawui sasuli 
ala mompakadamba rara komi, tapi komi da'a ria 
nadamba. Kami nodade nasusa, tapi komi da'a 
ria notumangi.' 33 Tempo Yohanes etu narata, 
i'a napuasa pade da'a nanginu anggur, pade 
niuli komi, 'I'a nipesua nu seta!' 34 Aku, Ana nu 
Manusia narata nanggoni ante nanginu, pade 

niuli komi, 'Kitamo tau etu! Nadoko, to nalangu, 
wega tau-tau topomperapi balasitee ante tau to 
nadea silakana!' 33 Naupa damo iwetu kabelo 
nu Alatala manoto rakita wuana riara nggatuwu 
ntau to nantarima kabelo nu Alatala etu." 

36 Naria samba'a tau to Parisi nosanga ka i 
Simon nombagaga Yesus manggoni mpasanggani 
ri sapona. Jadi nalaumo Yesus mpaka ri sapona 
pade nekatoko nanggoni mpasanggani-nggani. 
37 Ri ngata etu naria wo'u samba'a besi bajinga. 
Tempona i'a nangepe Yesus naria nanggoni 
ri sapo Simon tau to Parisi etu, nalaumo i'a 
nanggeni saongu botolo nggedi to nipowia nggari 
watu pualam to niisi minya to neliu nggawongina. 
38 |'a narata nompakamosu kada Yesus nggari 
talikuna pade nageo. Pade ue matana nisasiina 
ka kada Yesus, pade nipe'ena kada Yesus ante 
wo ona sampe nabai. Naopu etu kada Yesus 
niekina pade nitolina minya wongi etu. 3? Sangga 
nanggita etu, notesamo i Simon riara nta'ina, 
"Tau e'i kakonona da'a samba'a nabi. Ane I'a 
samba'a nabi natantu ranjanina isema besi to 
nanjoko I'a etu, sabana besi etumo tunggai nowia 
silaka riara nggatuwuna." 

40 Tapi nangulimo Yesus ka i Simon, "Simon, 
naria sangaya kutesa ka komi." 

Nesonomo i Simon, "Iyo, tesamo nuapa, Guru." 

41 Pade nanguli Yesus, "Naria romba'a tau 
to noinda ri ja'i ntau to nompopoinda doina. 
Samba'a nanginda limatu mpeka doi salaka 
pade samba'a nanginda lima mpeka doi salaka. 
42 Tau romba'a topanginda doi etu da'a mana 
nompakule nombabayari mpakaopu inda ira etu. 
Jadi nanguli pue nu doi ka ira romba'a etu iwe'i: 
'Doiku to niinda komi romba'a etu mana kutuntu 
ka komi.'" 

Pade nanguli Yesus ka i Simon, "Ri olo ira 
romba'a etu sema to neliu nompotowe pue doi 
etu?" 

43 Nangulimo i Simon, "Pombarataku tau to 
nelabi kadea indana etu to neliu pompotowena." 

Nesono Yesus, "Pombaratamu etu nakono." 

44 Naopu etu Yesus nompeeli besi etu ante 
nanguli ka i Simon, "Nikitamu besi e'i? Tempo 
Aku narata ri sapomu da'a nipakasadiamu 
ue kupombarama kadaku nantuki ada kita to 
Yahudi. Tapi besi e'i nombarama kadaku ante 
ue matana pade nipakabaina ante wo'ona. 

45 Komi da'a nombatotoaka Aku ante nombaeki 
Aku. Tapi besi e'i da'a ria kabasana nombaeki 
kadaku nggari lamba karataku ri se'i. 48 Komi 
da'a nombatoli minya wongi ri balenggaku, tapi 
besi e'i nombatoli minya wongi ri kadaku. 47 Jadi 
kuuli ka komi, Simon, nggari kabete towe besi e'i 
nantujuraka silakana to nadeana etu niampungi 

Alatalamo. Ane tau niampungi aga sakedi aga 
sakedi wo'u pompotowena." 

48 Pade nangulimo Yesus ka besi etu, 
"Silaka-silakamu naopu puramo niampungi." 

49 Naopu etu nompamulamo tau-tau ntanina 
to nekatoko nanggoni mpasanggani ante Yesus 
notesa samba'a bo samba'a, "Isema Tau e'i 
sampe l'a namala mombaampungi silaka!" 

50 Tapi nangulimo Yesus ka besi etu, "Sabana iko 
nomparasaya nipakasalamamo iko. Patinggulimo 
iko ante mabelo!" 

1 Da'a nasae nggari setu nalaumo Yesus 
8 nompebutu ngata nompatolele Kareba Belo 
iwe'i: "Nompamulamo Pue Alatala noparenta ri 
dunia we'i-we'i." 

Anaguruna sampulu romba'a nalau 
mpasanggani-nggani ante l'a, pade naria wo'u 
bara sakuya mba'a besi to nantuki ira. Besi-besi 
etu to nipesua seta bopia bo nawela nompengaya 
ju'a to nipakabelo Yesus. Samba'a nggari ja'i ira 
nosanga ka i Maria Magdalena. Naria papitu seta 
nipopalai Yesus nggari ja'ina. 2(8:1) 3 Naria wo'u 
Yohana rongo i Khuza, topomboli doi Magau 
Herodes. Pade naria wo'u i Susana ante nadeapa 
besi ntanina. Ira nantuki Yesus bo nantulungi I'a 
ante anaguru-anaguruna nggari mbara-mbara 
ira mboto. 4Nadea tau narata mpaka ri ja'i Yesus 

nggari bara sakuya ngata. Tempo nadeamo ira 
nasiromu Yesus nombatesa ka ira saongu porapa. 
> "Naria samba'a tau nalau nosawu pae. Tempo 
i'a nosawu naria sanu pae nanawu ri wiwi jala, 
pade nilonggo ntau ante nitunggu tonji sampe 
naopu. ê Naria wo'u sanu pae nanawu ri bunggu 
watu-watu to nakura tanana. Pae etu natuwu 
tapi da'a nasaeka nalele sabana da'a naria ue 
nombabangga kalena. 7 Naria wo'u sanu pae 
to nanawu raranggarui. Natuwumo karui etu 
mpasanggani-nggani ante pae, pade nangoo pae 
etu sampe namate. $ Pade naria wo'u sanu pae 
nanawu ri tana to naboyana pade nowua satu 
ngganina kadeana." 

Naopu notesa iwetu nangulimo Yesus, "Isema- 
sema naria talingana, epemo mpakabelo-belo 
tesaku e'i!" 

3 Naopu etu nekutanamo topantuki-topantuki 
Yesus ka I'a, "Nuapa batuana porapa etu?" 

10 Nesonomo Yesus, "Komimo to nipaloga 
mangginjani tesa ewa Poparenta nu Alatala to 
nitabuniaka nggari lamba pamulana. Tapi tau 
ntanina nipatuduki ante porapa ala naupa ira 
mangantoaka da'a mamala ira manggita, pade 
naupa ira mangepe da'a mamala ira mangginjani 
batuana tesa etu. 

11 jwe'imo batuana porapa etu. Pae etu 
Tesa nu Alatala. 12 Pae to nanawu ri wiwi jala 

nasimbayu ewa tau-tau to nangepe Tesa nu 
Alatala tapi narata Magau nu Seta tunggai 
nompakalinga rara ira nggari tesa to niepe ira 
ala ne'e ira momparasaya pade rapakasalama. 
13 Pae to nanawu ri bunggu watu-watu to nakura 
tanana nasimbayu ewa tau-tau to nangepe 
Tesa nu Alatala pade nantarima tesa etu ante 
nadamba rara. Tapi pomparasaya ira da'a naroso 
nasimbayu ewa tuja-tuja da'a naroso pokalena. 
Tempo Magau nu Seta narata mompesoba ira 
nokanggauramo ira momparasaya. 

14 Pae to nanawu raranggarui nasimbayu ewa 
tau-tau to nangepe Tesa nu Alatala. Tapi ira 
aga nasiwu-siwu nompekiri katuwu ira mboto 
pade ira aga naino ka doi pade madota matuwu 
masana ri dunia. Etu pura-pura nompakapii 
pekiri ira sampe Tesa nu Alatala da'a ria gunana 
riara nggatuwu ira. 13 Pae to nanawu ri tana 
to naboyana nasimbayu ewa tau-tau to nanoa 
bo nabelo rarana. Ira nangepe Tesa nu Alatala 
pade tesa etu niboli ira riara nta'i. Tesa etu 
mpu'u-mpu'u nituki ira sampe nadea mpu'u 
wuana to nabelo riara nggatuwu ira. 

16 Da'a ria tau nantunju poindo niungona 
riara tonda atau ri wayo ranja mpaturu. Tapi 
poindo etu kana rabolina ri kalangana ala 
pura-pura tau to mesua riara njapo kana 
rawantana. 17 Etu nombagambara ka kita 

pura-pura nuapa to nitabuniaka we'i-we'i kana 
rapakanoto banepiana, pade nuapa anu da'apa 
nanoto we'i-we'i kana matebonggaraka pade 
ranjani ntau banepiana. 18 Jadi pakabelo-belo 
iwenu komi mangepe Tesa nu Alatala, sabana 
isema mantarima Tesa etu kana ratambai ka 
i'a pangginjani ewa tesa etu. Tapi isema da'a 
mantarima Tesa etu, pangginjani Tesa etu to 
nipekirina ninjanina kana raala nggari ja'ina." 

19 Naria sanggani indona ante sampesuwu- 
sampesuwu Yesus narata mosintomu ka l'a. 
Tempona etu da'a namala ira nosintomu ka 
l'a sabana nadea tau nantalili l'a nangepe 
tesana. 2? Naria samba'a tau nalau nanguli ka 
Yesus, "Uma, naria indomu bo sampesuwu- 
sampesuwumu ri sawalikuna. Ira madota 
mosintomu ka Komi." 

21 Tapi nangulimo Yesus ka tau pura-pura, 
"Isema-sema mangepe Tesa nu Alatala pade 
mantuki nuapa to niulina, ira etumo indoku bo 
sampesuwu-sampesuwuku." 

22 Naria sanggani Yesus ante anaguru- 
anaguruna nesawi sakaya. Pade niulina ka ira, 
"Kamaimo kita mosakaya mpaka ri sambote 
rano." 

Pade nanggaliwomo ira. 2 Tempo ira 
nosakaya Yesus noturu nalumpi ri tatongo 
anaguru-anaguruna. Sampegoli naratamo poiri 

naramboso nantawui sakaya etu pade najadimo 
balumba bete. Nompamulamo ue rano nesua 
riara sakaya, sakedika ira matala. 24 Nanggita 
etu nalaumo anaguruna nombalike Yesus pade 
nanguli, "Guru, Guru! Nandasamo kita!" 

Nangepe tesa etu nembangumo Yesus pade 
nomparenta poiri ante balumba etu, "Poiri ante 
balumba, penontomo!" 

Pade nenontomo poiri ante balumba etu pade 
rano etu najadi nalino. 2 Pade nangulimo Yesus 
ka anaguru-anaguruna, "Nokuya komi da'a 
nomparasaya Aku?" 

Nasumara ante naekamo anaguru-anaguruna 
etu. Pade notesamo ira samba'a bo samba'a, 
"Isema tanu kakonona tau e'i sampe poiri ante 
balumba nantuki parentana?" 

26 Naopu etu Yesus ante anaguru-anaguruna 
nosakaya sampe narata ri bagia to Gerasa, to 
nosinjambote ante Bagia Galilea. 

27 Tempona Yesus nana'u ri tana I'a nitotuaka 
samba'a langgai nggari ngata etu to nipesua 
seta. Nasaemo i'a nelaya. Da'a mana madota 
i'a meto'o ri sou, i'a aga madota meto'o ri 
dayo-dayo. Nadea ngganimo i'a nipesua seta 
sampe naupa palena ante kadana nipo'u rante bo 
i'a nikatono mpu'u-mpu'u, danamalapa rante etu 
nidapana, pade i'a nipasu'u seta-seta nalau riara 
karawa baina. Sangga nikitana Yesus nalaumo 

i'a nongare ri ja'ina. Pade Yesus nompakau seta 
nesuwu nggari ja'i ntau etu. Nangepe etu tau 

to nipesua seta etu notimbakotu ri ngayo Yesus 
pade nekakai, "Yesus, Ana nu Alatala to Nalanga. 
Nuapa urusamu ante aku? Aku merapi ne'e 
rapandasa aku!" 28 (8:27) 29 (8:27) 

30 Pade nekutanamo Yesus ka tau etu, "Isema 
sangamu?" 

Nesonomo tau etu, "Sangaku Njobu-njobu." 

Niulina iwetu sabana nadea mpu'u seta 
riarana. 3! Naopu etu seta-seta etu nerapi 
ante mpu'u-mpu'u ka Yesus, "Ne'e rapakau 
kami malau rapandasa nu Alatala sampe ri 
kasae-saena!" 

32 Namunji ri setu nadea wawu nangelo 
panggonina ri kente-kente nu bulu. Jadi seta-seta 
etu nerapi mpu'u-mpu'u ri ja'i Yesus ala ira 
rapaloga mesua ri ja'i wawu etu. Nangepe 
etu Yesus nompaloga ira. 33 Jadi nesuwumo 
seta-seta etu nggari ja'i ntau etu nolinja nesua 
ri ja'i wawu-wawu. Naopu etu nangowamo 
wawu-wawu etu notingganawu nggari wiwi 
bingge mpaka riara rano sampe namate natala. 
34 Tempo tau topanggatono wawu etu nanggita 
nuapa najadi ri wawu etu, nalaumo ira nantesa 
kajadia etu riara ngata ira pade riara ngata-ngata 
ntanina to namosu ri setu. 3? Nangepe tesa ira 
nalaumo tau dea nanggita nuapa to najadi. 

Tempo ira narata ri ja'i Yesus nikita ira tau to 
nipesua seta etu natikabasakamo nggari ja'i 
seta-seta etu. l'a nekatoko namunji kada Yesus. 
Nopakeamo i'a pade nabelo balimo pekirina. 
Nanggita etu naeka puramo ira. 

36 Ira to nanggita kajadia etu notesa ka tau-tau 
ntanina iwenu tau etu nipakabelo Yesus. 3” Pade 
pura-pura tau riara Bagia Gerasa etu nerapi ante 
mpu'u-mpu'u rara ka Yesus ala I'a mompalasi 
bagia ira etu sabana naeka puramo ira. Jadi 
nalaimo Yesus nesawi sakaya manjili. 33 Tau to 
nikabasaka nggari ja'i seta-seta etu nerapi ante 
mpu'u-mpu'u ri ja'i Yesus ala i'a wo'u mamala 
malau mpasanggani ante Yesus. Tapi nangulimo 
Yesus ka tau etu, 

39 "Panjilimo, patolele ka tau nuapa to nikawia 
Alatala ri ja'imu." 

Pade nalaumo tau etu notesa ka pura-pura 
tau riara ngata nuapa to nikawia Yesus ri ja'ina. 
40 Tempo Yesus nanjili nggari sambote rano 
l'a nitomunaka tau-tau ante nadamba sabana 
ira aga nompopea-pea karatana. 41 Tempo 
etu naratamo samba'a topanggeniaka ri sapo 
mpodade nto Yahudi to nosanga ka Yairus. 
Notimbakotumo i'a ri ngayo Yesus pade 
niperapina ante mpu'u-mpu'u rarana ala Yesus 
malau ri sapona, 42 sabana anana samba'a lau, 
etumo anana besi noumuru sampulu rompae 

naju'a ntomo. Nangepe etu nalaumo Yesus 
mpaka ri sapona. 

Tempo ira nalau mpaka gusa'a nadea tau 
nosimpii nawela nombawinggu Yesus. 

43 Ri setu naria wo'u samba'a besi to sampulu 
rompaemo nangote lei. Da'a ria to namala 
mompakabelo i'a. 44 Besi etu nompakamosu 
Yesus nggari talikuna pade nikabena wiwi baju 
Yesus. Tempona etu kaliu-liu nenontomo lei to 
niote besi etu. ^ Tempo etu nekutanamo Yesus, 
"Isema nanggabe Aku pane'a?" 

Pura-pura tau nesapu, pade nangulimo i Petrus, 
"Guru, ri se'i nadea tau nosimpii ka kita. Komi 
nawela niwinggu ira." 

46 Tapi nangulimo Yesus, "Naria tau nanggabe 
Aku pani'a. Ninjaniku sabana nirasaiku naria 
kuasa nesuwu nggari ja'iku." 

47 Sangga ninjani besi etu powiana pani'a da'a 
namala ratabuniaka, naratamo i'a ante naeka 
pade nekadede ri ngayo Yesus. Pade nitesana 
ka tau dea ri setu, "E'imo sabana aku nanggabe 
baju Yesus. Sampulu rompaemo aku nangote lei, 
tapi naopu aku nanggabe baju Yesus kaliu-liu 
nenontomo lei to nioteku." 

48 Naopu etu notesamo Yesus ka i'a, "Anaku, 
sabana komi nomparasaya Aku, nabelomo 
ju'amu. Patinggulimo komi ante mabelo." 

49 Tempona Yesus danotesa ka besi etu, 
naratamo samba'a tau nggari sapo Yairus. 
Nanguli i'a ka Yairus, "Uma, namatemo anamu. 
Ne'e mana mompakasusa Guru malau mpaka ri 
sapomu." 

50 Tapi tempo Yesus nangepe tesa etu, 
nangulimo l'a ka Yairus, "Ne'e maeka! 
Parasayamo Aku, pade anamu kana matuwu." 

51 Sangga naratapa ira ri sapo Yairus, Yesus da'a 
nompaloga tau nesua ri tombi ngana etu ante 
l'a. Aga i Petrus, Yohanes, Yakobus bo indo uma 
nu ngana etu namala nesua nosanggani ante l'a. 
52 Tempo etu pura-pura tau ri setu notumangi 
pade nageo mpajea nantangi ngana etu sabana 
namatemo i'a. Tapi nangulimo Yesus ka ira, "Ne'e 
mana komi motumangi! Ngana etu da'a namate, 
i'a aga napisi." 

53 Nangepe etu ira aga nompongiri-ngiri 
Yesus, sabana ninjani ira ngana besi etu 
mpu'u-mpu'u namatemo. ?? Tapi Yesus nalau 
nesua nanjoko pale ngana etu pade niulina, 
"Ngana, pembangumo!" 

>> Tempo etu wo'u narata bali nosa nu ngana 
etu, pade kaliu-liu i'a nembangu. Naopu etu 
Yesus nompakau indo umana mompakoni ngana 
etu. 2 Sangga nanggita kajadia etu nasumara 
mpu'umo totu'a ngana etu. Tapi Yesus nombatagi 

ira, "Ne'e ratesa ka tau ntanina nuapa to najadi ri 
se'i." 

1 Yesus nompokio sampulu romba'a 
9 anaguruna pade niwaina ka ira kuasa 
mompopalai seta-seta pade mompakabelo ju'a- 
ju'a. ? Pade nipakauna ira malau mompakabelo 
tau to naju'a pade mompatolele Kareba Belo, 
etumo Pue Alatala nompamulamo noparenta 
ewa samba'a magau. 3 Yesus nombatagi ira, "Ne'e 
manggeni bara nuapa-nuapa riara mpolumako 
komi. Ne'e manggeni lembau bara batutu, 
bara manggeni baku, bara manggeni doi, bara 
manggeni rontonga baju. 4 Ane komi marata ri 
saongu ngata pade maria pue njapo mompopesai 
komi, peto'omo komi ri setu sampe komi malai 
nggari ngata etu. ? Pade ri umba-umba komi da'a 
ratarima ntau, sapunaimo sowu nggari kadamu 
tempo komi malai ala majadi popatora ka tau ri 
setu ira kana rasuku Alatala." 

6 Naopu etu nalaimo anaguru Yesus nalau 
nompebutu ngata mompatolele Kareba Belo etu, 
pade mompakabelo tau to naju'a ri umba-umba. 
7 Tempona Magau Herodes Antipas nangepe tesa 
ewa nuapa to nipowia Yesus riara poparentana 
ri Galilea, naingumo i'a, sabana naria tau to 
nanguli, "Tau e'i kakonona Yohanes Topediu to 
natuwu bali nggari kamatena." 

8 Naria wo'u to nanguli, "I'a nabi Elia neumba 
bali." 

Pade tau to santanina nanguli, "l'a samba'a nabi 
nggaolu to natuwu bali." 

3 Tapi nangulimo i Herodes, "Nipakaukumo tau 
nombatompo balengga Yohanes bopia. Jadi tau 
e'i, sema kakonona I'a? Nadeamo tesa niepeku 
ewa l'a." 

Etu sampe Herodes nangelo jala ala mosirata 
ka Yesus. 10 Sangga nanjilipa anaguru-anaguru 
Yesus notesamo ira ka l'a ewa pura-pura nuapa 
to nipowia ira. Naopu etu Yesus nanggeni ira 
sampulu romba'a nalau nompatani ri saongu 
ngata to nosanga ka ngata Betsaida. 11 Tapi 
tempo tau dea nangginjani patuju Yesus, ira 
pura-pura nantuki l'a. Pade ri tatongo jala ri setu 
Yesus nantarima ira pade nompatuduki ka ira tesa 
ewa Poparenta nu Alatala. Pade nipakabelona 
wo'u tau-tau to naju'ana ri setu. 12 Tempo ntora 
mawengimo naratamo anaguru Yesus sampulu 
romba'a etu nanguli ka I'a, "Guru, agina tau dea 
etu rapakau matingguli ala ira mamala malau 
mangelo panggoni ante peto'o rapaturu ira, apa 
peto'ota e'i nakalinoa." 

13 Tapi nangulimo Yesus ka ira, "Komi 
mompakoni ira." 

Nesonomo anaguruna etu, "To naria ri ja'i kami 
aga limaongu roti bo romba'a bau. Etu da'a 

magana ratibo ka ira ane kita da'a malau mangoli 
mpakadea panggoni." 

14 (Kadea ira ri setu kira-kira limanjobu mba'a 
langgai.) Tapi nangulimo Yesus ka anaguruna, 
"Pakaumo ira etu mekatoko kira-kira limampulu 
mba'ana sampeto'o." 

15 Pade nipowia anaguru Yesus nuapa to 
niulina ka ira. Nipakau ira pura-pura tau etu 
nekatoko. !? Naopu etu Yesus nangala limaongu 
roti bo romba'a bau etu, pade nantingoa langi 
nosambaya nanguli tarima kasi ri ja'i Alatala. 
Pade nibingga-binggana roti ante bau etu pade 
niwaina ka anaguruna nombatibo-tibo ka tau 
dea. 17 Ira pura-pura nanggoni sampe nabosu. 
Pade anaguruna nompasiromu labi panggoni 
to nabolina, naponupa sampulu rotonda. 

18 Naria sanggani Yesus nosambaya njamba'ana, 
anaguru-anaguruna da'a nakawao ante I'a. 
Naopu I'a nosambaya Yesus nompekutana ira, 
"Nantuki tesa ntodea, isema Aku e'i?" 

19 Nesonomo ira, "Naria to nanguli Komi 
Yohanes Topediu to natuwu bali. Naria wo'u sanu 
nanguli Komi nabi Elia to neumba bali. Pade naria 
wo'u to nanguli bara Komi samba'a nabi nggaolu 
to natuwu bali." 

20 pade Yesus nekutana sangganipa, "Tapi 
nantuki pombarata komi, isema Aku e'i?" 

Nesonomo Petrus, "Komi Magau to 
Mompakasalama to nijanji Alatala!" 

21 Naopu Petrus nompangaku etu Yesus 
nombatagi ira, "Ne'e mpu'u rauli etu ka 
sema-sema! 22 Aku, Ana nu Manusia kana 
rapandasa mpu'u pade Aku rapoara totu'a-totu'a 
nto Yahudi ante balengga-balengga topanggeni 
agama bo guru-guru agama. Aku kana rapatesi 
pade ri eo katolueona Aku kana matuwu bali." 

23 Naopu etu niulina ka pura-pura tau ri 
setu, "Isema-sema madota majadi topantuki 
Aku i'a kana mombakabasaka dotana mboto, 
pade eo-eo i'a kana masadia mantuki Aku 
nau sampe mamate rapaku ri kayu parika. 

24 Sabana isema-sema da'a masadia mantuki 
Aku nau sampe mamate i'a da'a mombarata 
katuwua mabelo sampe ri kasae-saena. Tapi 
isema-sema mombakabasaka pura-pura dota 
rarana pade mantuki Aku nau sampe rapatesi, 
i'a kana mombarata katuwua mabelo sampe ri 
kasae-saena. 25 Natantumo da'a ria gunana ane 
samba'a tau mombarata pura-pura nuapa to 
naria ri dunia tapi da'a masalama, aga rasuku 
sampe ri kasae-saena ri naraka. 

26 |sema-sema maeya mompangaku Aku pade 
tesaku, Aku wo'u kana maeya mompangaku 
i'a tempona Aku manjili ri dunia. Tempo 
etu Aku kana marata ante kuasa bo remeku 

mosanggani-nggani ante kuasa bo reme Umaku 
Pue Alatala ante malaeka-malaeka to nagasana. 
27 Tapi toramol Mana masaeka etu majadil 
Naria bara sakuya mba'a ri tatongo komi e'i 
da'apa mamate ane da'apa rakita ira Pue Alatala 
mompamula moparenta." 

28 Kira-kira walumbengi kaliuna Yesus 
nombawai pepatuduki etu ka ira, I'a nanggeni i 
Petrus, Yohanes ante Yakobus nalau nantende ri 
saongu buluna mosambaya ka Alatala. 29 Tempo 
Yesus danosambaya nabalimo lenjena pade 
bajuna najadi nabula nenggila sanggani. 

30 Tempona etu naratamo tau romba'a notesa 
ante I'a, etumo i Musa ante Elia, nabi Alatala 
nggaolu. 31 Ira romba'a nompopokita koro ira 
riara reme nggari suruga. Pade ira notesa ewa 
kamate Yesus to majadi ri ngata Yerusalem. 

32 Tempona etu i Petrus bo romba'a roana 
nangantu mpu'u sampe ira napisi. Tempo ira 
nembangu nikita ira reme Yesus ante romba'a tau 
nenggore ri setu nosanggani ante I'a. 33 Tempo 
tau romba'a etu nompamula nompalasi Yesus 
nangulimo i Petrus ka I'a, "Guru, nasana mpu'u 
kami ri se'i. Nabelopa kami mompowia toluongu 
pakumpa ri se'i, saongu ka Komi, saongu ka i 
Musa pade saongu ka Elia." 

Tapi da'a ninjani i Petrus nuapa nitesana etu 
sabana da'a nanoto rarana nanggita kajadia 

pane'a. 34 Tempo Petrus danotesa naratamo 
kulimu nombabungu ira pura-pura, pade 
naekamo ira sabana ira nibungu kulimu. 3? Pade 
nggariara kulimu etu naria suara nanguli, "E'imo 
Anaku to nipelisiku. Epe komimo tesana!" 

36 Sangga nalino suara etu, nikita ira damo 
Yesus njamba'ana ri setu. Nompamula nggari 
tempona etu ira tolumba'a nomboli riara nta'i ira 
ewa kajadia etu. Da'apa ira madota motesa ka 
samba'a tau ewa nuapa to nikita ira. 3” Kaeona 
mpadondo notuamo Yesus ante anaguruna 
nggari buluna etu. Narata ri kadelena nadea 
tau narata ri ja'i Yesus. 33 Naria samba'a langgai 
nggari tatongo ntau dea etu nongare ka Yesus, 
"Guru! Tulungi kita ka aku ruru anaku, anaku aga 
samba'ana lau. 39 Ane nesuamo seta ri ja'ina i'a 
kaliu-liu nongare pade korona nolalete sampe 
ngangana nawura. Seta etu da'a ria nalai-lai 
nompandasa ngana etu. Nasae pade i'a nesuwu 
nggari ja'ina. 4? Niperapiku ka anaguru-anaguru 
Komi mompopalai seta etu, tapi da'a nipakule 
ira." 

41 Nangepe etu nangulimo Yesus ka tau ri setu, 
"Iwenu tanu komi? Komimo tanu tau mpu'u- 
mpu'u da'a nomparasaya pade topesapuaka! 
Sakuyapa kasaena Aku kana mosanggani ante 
komi pade mosabara ri ja'i komi?" 

Naopu etu nangulimo Yesus ka uma ngana to 
naju'ana etu, "Keni wemaimo anamu!" 

42 Tempona ngana etu nolumako mpaka ri 
ja'i Yesus, nidungganaka nu setamo i'a pade 
korona nokalalete-lete. Tapi Yesus nompopalai 
seta pade nompakabelo ngana etu nggari 
ju'ana. Sangga nabelopa ngana etu niwaina ka 
umanamo. 2 Nanggita kabete kabaraka Alatala 
etu, nasumara mpu'umo pura-pura tau ri setu. 

Tempona tau danasumarapa nanggita pura- 
pura nuapa to nikawia Yesus, nangulimo I'a ka 
anaguru-anaguruna, 

44 "Pariara mpakabelo-belo nuapa to niuliku e'i. 
Kana marata tempona Aku, Ana nu Manusia kana 
rawai ka baliku." 

45 Tapi anaguru-anaguru Yesus etu da'a 
nangginjani nuapa batuana to nitesana 
etu. Batua nu tesa etu danitabuniaka ka ira 
sampe da'apa ninjani ira. Pade da'a nabia 
ira nompekutana batuana ri ja'ina. 46 Pade 
nompamulamo anaguru-anaguru Yesus 
nosinggarau mbotomo bara isema nggari ja'i 
ira etu to neliu nggalanga katuwuna. 7” Yesus 
nangginjani pompekiri ira. Jadi nialana samba'a 
ngana nggedi pade nipopekanggorena ri sinjorina 
ri setu. 48 Pade niulina ka ira, "Isema-sema 
to mantarima samba'a ngana sabana i'a 
topomparasaya Aku, etu batuana i'a wo'u 

mantarima Aku. Pade isema-sema mantarima 
Aku i'a wo'u mantarima Alatala to nompakau 
Aku. Jadi isema nggari ja'i komi pura-pura e'i 

to naede katuwuna i'amo to neliu nggalanga 

katuwuna riara mpanggita Alatala." 

49 Naopu etu nangulimo Yohanes ka Yesus, 
"Guru, kami nanggita samba'a tau nompopalai 
seta ante kuasa nggari sanga Komi. Tau etu nitagi 
kami sabana i'a da'a topantuki kita." 

20 Tapi nanguli Yesus ka i'a, "Ne'e komi 
mombatagi i'a, sabana isema da'a nangewa komi 
i'a roa komi." 

51 Tempona namosumo ntoana Yesus meore 
mpaka ri suruga l'a nompakatantu polumakona 
kana malau mpaka ri ngata Yerusalem. 22 Pade 
nipakauna tau mokolu ka l'a ala mompakasadia 
mpengaya-ngaya ka l'a. Jadi nalaumo ira pade 
nesua riara saongu ngata nto Samaria. >? Tapi 
pue ngata etu da'a nadota nantarima Yesus 
sabana ninjani ira patujuna malau mpaka ri 
ngata Yerusalem. ?? Sangga ninjani Yakobus bo 
Yohanes pue ngata etu da'a madota mantarima 
Yesus, nangulimo ira ka l'a, "Pue, ane rapodota 
Komi, raperapi kami apu nggari langi mana'u 
mompalabu tau-tau e'i." 

>> Tapi Yesus nompeili ira romba'a pade 
nanggarau ira. 58 Naopu etu nalaimo ira mpaka ri 
ngata to santanina. 

57 Tempo Yesus ante anaguruna nompapola 
polumako ira naria samba'a tau nanguli ka l'a, 
"Ri umba-umba rakalau Komi aku kana mantuki 
Komi!" 

58 Nangulimo Yesus ka i'a, "Asulako naria bolona 
rapaturuna bo tonji naria jumuna, tapi Aku, Ana 
nu Manusia da'a ria peto'o kupaturu." 

59 Pade nanguli wo'umo Yesus ka samba'a tau 
ntanina, "Kamaimo, tukimo Aku!" 

Tapi nesonomo tau etu, "Pue, paloga ntanimo 
ruru aku manjili mombatana umaku. Naopu etu 
pade aku momai mantuki Komi." 

60 Tapi nangulimo Yesus ka i'a, "Waikamo 
tau-tau to namate mombatana tau to namatena. 
Komi kana malau mpaka ri umba-umba 
mompatolele Kareba Belo ewa Poparenta nu 
Alatala." 

61 Naria wo'u samba'a tau ntanina nanguli ka 
Yesus, "Aku kana mantuki Komi, Pue, tapi paloga 
ntani ruru aku malau mopasabi ka kami saongu 
njapo." 

62 Tapi nangulimo Yesus ka i'a, "Ane komi 
mopajeko naoso nakampelli, etu da'a nabelo. 
Wa'a wo'u ante topantuki Aku. Ane i'a kana 
mombatora nuapa to nipalasina da'a masipato 
i'a rapake riara Poparenta nu Alatala." 

1 Naopu etu Yesus nompelisi pitumpulu 
10 mba'a topantuki I'a ntanina. Ira pitumpulu 

mba'ana etu nipakauna romba'a-romba'a sanjala 
mokolu ka I'a mpaka ri pura-pura ngata to 
rakalauna. 2 Niulina ka ira, "Nadea tau madota 
mantarima Kareba Belo. Ira nasimbayu ante pae 
to natasamo. Mamalamo rakato. Pae rakato 
nadea mpu'u, tapi tau topokato da'a nadea. 
Sabana etu komi kana merapi ka Pue ntinalu ala 
l'a mompakau tau malau mokato. 3 Kalaumo komi 
we'i-we'i, tapi pakabelo-belo. Aku mompakau 
komi mpaka ri tatongo ntau to naja'a. Komi 
nasimbayu ka ana nu bimba nipopalai ri tatongo 
asulako. 4 Ne'e komi manggeni doi bara batutu 
rapomboli baku bara sapatu ropasa. Naganamo 
sapasa. Ne'e komi motesa masae ante tau 
raposirata komi ri jala. 

5 Ane komi mesua ri sapo ntau kana rauli 
ntani ruru, 'Tabe, perapi Pue mombagane komi 
saongu njapo.' ? Ane maria ira riara njapo etu 
to madota mantarima rasi bo belo etu, Alatala 
kana mombawai ka ira rasi bo belo madea. Tapi 
ane da'a ria to madota mantarima etu, Alatala 
da'a mombawai ka ira rasi bo belo etu. 7 Ri umba 
sapo to mantarima komi, peto'omo komi ri setu. 
Ne'e komi molinja-linja nggari sapo etu. Konimo 
bo inumo nuapa-nuapa to rawai pue njapo ka 
komi, sabana tau nokarajaa masipato mantarima 
gajina. 

8 Ane komi mesua ri saongu ngata pade 
komi ratarima pue ngata ante nabelo, konimo 
panggoni nuapa-nuapa to rawai ira ka komi ri 
setu. 7 Pakabelomo tau naju'a ri ngata etu pade 
uli ka ira, 'Nompamulamo Alatala noparenta ri 
tatongo komi pura-pura.' 10 Tapi ane komi mesua 
ri saongu ngata pade da'a ratarima pue ngata ri 
setu, kalaumo komi ri jala jama rara ngata etu 
pade pongaremo komi iwe'i: 11 'Sowu e'i nggari 
ngata komi nentaka ri kada kami. Rasapunai kami 
ri ngayo komi ewa tandaina komi kana rasuku 
banepia. Tapi toramo! Namosumo tempo Alatala 
mompamula moparenta ewa magau." 

12 pade nangulimo Yesus ka ira pitumpulu 
mba'a, "Toramo! Tempo Pue Alatala 
mombatangara pura-pura manusia banepiana, 
neliu nggandasapa tau-tau etu pade pue ngata 
Sodom to naja'ana mpu'u." 

13 Nanguli wo'umo Yesus, "Umba komi, 
pue ngata Khorazim! Mandasa mpu'umo 
komi banepia! Pade mandasa wo'u komi to 
neto'o ri ngata Betsaida! Sabana ane rapana 
kabaraka-kabaraka to nikawiaku ri ngata komi 
kukawia ri ngata Tirus bo Sidon, natantu nasaemo 
ira tau-tau da'a to Yahudi kana majea nggari 
silaka ira. Nasaemo ira kana mopakea karu pade 
mombadika sowu ri balengga ira ewa tandaina 
nanjoso raramo ira mompekiri powia ira to 

naja'ana. Kabaraka-kabarakaku nikita komi tau 
to Yahudi, tapi komi da'a najea. Jadi tempo 
Pue Alatala mombatangara manusia banepia, 
pombasuku komi meliu nggatomo nggari 
pombasuku pue ngata Tirus bo Sidon. 1? Pade 
komi pue ngata Kapernaum, komi nompekiri bara 
komi etu raore mpaka ri suruga! Tapi etu da'a 
ntoto nakono! Komi kana ratajiaka riara naraka!" 

16 Pade nangulimo Yesus ka pitumpulu mba'a 
topantuki I'a, "Isema-sema to nangepe tesa 
komi, etu nasimbayu ewa ira nangepe tesaku. 
Isema-sema da'a nantarima komi ira da'a 
nantarima Aku. Pade isema-sema da'a nantarima 
Aku ira wo'u da'a nantarima Pue Alatala to 
nompakau Aku." 

17 Tempo pitumpulu mba'a topantuki Yesus etu 
nanjili nggari polumako ira, nadamba mpu'u rara 
ira. Nangulimo ira ka Yesus, "Pue, seta-seta wo'u 
natundu bo nalai tempo nipopalai kami riara 
sanga Komi!" 

18 Nangulimo Yesus ka ira, "Nakono. Nikitaku 
Magau nu Seta nanawu nggari langi ewa kila. 

19 Toramo e'i! Aku nombawai ka komi kuasa ala 
naupa komi mombalonggo ule bo ndorokaa da'a 
ria mokuya. Pade niwaiku wo'u kuasa ka komi 
mombadagi balita, Magau nu Seta. Da'a ria i'a 
namala mompandasa komi. 20 Naupa iwetu ne'e 
komi madamba sabana seta-seta natundu ri ja'i 

komi. Aginapa komi madamba sabana sanga 
komi naopu nitulisi riara buku Pue Alatala ri 
suruga." 

21 Tempona etu wo'umo Nosa Nagasa nu 
Alatala nompakadamba rara Yesus pade Yesus 
nosambaya. Niulina, "Uma, Pue nu langi bo 
dunia, Aku mosukuru ri ja'imu sabana pura-pura 
etu nitabuniakamu nggari ja'i tau-tau to naria 
pangginjanina ante tau-tau to napandena. Tapi 
etu nipopokitamu ka tau-tau to naede katuwuna, 
sabana etumo to nipodamba raramu, Uma." 

22 Pade niuli Yesus ka tau-tau ri setu, 
"Mpengele-ngele niwai Umaku ka Aku. To 
mpu'u-mpu'u nosinjani ante Aku, Ana nu Alatala, 
aga Umaku Pue Alatala. Da'a ria tau ntanina. 
Pade to mpu'u-mpu'u nosinjani ante Umaku Pue 
Alatala aga Aku, Anana bo isema-sema kupodota 
mompopanjani I'a ka ira." 

23 Naopu etu negolimo Yesus notesa ka 
anaguru-anaguruna, "Nabelo mpu'umo komi 
sabana komi nanggita pura-pura nuapa to 
nikawiaku. 24 Toramo! Nadea nabi ante magau 
nadota manggita nuapa to nikita komi we'i-we'i, 
tapi etu da'a nikita ira. Ira nadota mangepe 
nuapa to niepe komi we'i-we'i, tapi da'a ria niepe 
ira." 

25 Naria samba'a guru agama to Yahudi 
nekanggore mangelo kasala tesa Yesus. 

Nekutanamo i'a, "Guru, nuapa to masipato 
kupowia ala aku mamala matuwu mabelo sampe 
ri kasae-saena?" 

26 Nesonomo Yesus, "Nuapa to nitulisi riara 
Atura-atura agama to nipapola i Musa? Nuapa to 
nibasamu ri setu?" 

27 Nesonomo tau etu, "To nitulisi ri setu iwe'i: 
'Potowemo Pue Alatalamu ante mpu'u-mpu'u 
raramu, ante pura-pura katuwumu, ante 
pura-pura karoso koromu, pade ante pura-pura 
pekirimu wo'u, bo potowemo sanggamanusiamu 
nasimbayu ewa komi nompotowe koromu 
mboto.'" 

28 Nangulimo Yesus ka i'a, "Nawelamo 
pesonomu etu. Ane komi mowia iwetu, komi 
kana matuwu mabelo sampe ri kasae-saena." 

29 Tapi guru agama etu madota mantakono 
korona mboto. Jadi nekutana wo'umo i'a ka 
Yesus, "Isema sanggamanusiaku etu?" 

30 Nesonomo Yesus ante porapa e'i, "Naria 
samba'a tau to Yahudi notua nggari ngata 
Yerusalem mpaka ri ngata Yerikho. Tempona i'a ri 
tatongo jala i'a nibaga parampo, pade pura-pura 
pakeana ante mbara-mbarana naopu niago ira. 
l'a wo'u niboba santongo mate pade nipalasi 
ira ri setu. 31 Tempona etu wo'u naria samba'a 
topanggeni agama to Yahudi noliu ri setu. Sangga 
nanggita tau etu, i'a neleli nombaliunaka tau etu 

pade napolamo i'a. 3? Iwetu wo'u tau to Lewi to 
nokarajaa ri Sapo Mpepue to noliu ri setu. Tempo 
i'a nanggita tau niboba parampo ri setu i'a wo'u 
neleli nombaliunaka tau etu ri wiwi jala. 

33 Naopu etu ri purina naria wo'u samba'a tau 
to Samaria noliu ri setu. Tempo i'a nanggita tau 
etu naasi mpu'u matana. 3 Nalaumo i'a ri ja'i 
ntau etu pade nipakulina bela-bela ntau etu ante 
lana bo ue anggur, pade niwewena bela etu ante 
kae. Naopu etu nionggotakana nipopesawina ri 
bunggu jarana pade nikenina ri sapo ntau ri jala 
poliu nikatonona ri setu. 

35 Naeompadondo to Samaria etu nangala 
rompeka doi salaka niwaina ka pue njou to 
nipesai ira etu, pade niulina, 'Poeru ruru toju'a 
e'i. Manjili aku pade kubayari pura-pura to nipake 
komi nompoeru i'a."" 

36 Pade nipakaopu Yesus tesana ante saongu 
pompekutana ka guru agama etu iwe'i: "Nantuki 
pombaratamu, nggari tolumba'a tau etu ri 
umbana to nantora sanggamanusiana ri ja'i ntau 
nirampo etu?" 

37 Nesonomo guru agama etu, "Tau to naasi 
matana nantulungi tau etu." 

Pade nangulimo Yesus, "Kau kawia komi wo'u 
iwetu!" 

38 Naopu etu Yesus ante anaguru-anaguruna 
nompapola polumako ira sampe narata ri saongu 

ngata. Ri setu naria samba'a besi to nosanga 

ka i Marta nompakeni Yesus mpaka ri sapona. 
39 Naria samba'a sampesuwu besi i Marta, 
sangana i Maria. Maria etu narata nekatoko 

ri ngayo Yesus nangepe pepatudukina. “0 Tapi 
Marta nasiwu-siwu nombatorata ira etu. Pade 
nalaumo i Marta nanguli ka Yesus, "Nipekiri 
Komi nabelo ane aga aku njamba'aku nokarajaa, 
Maria da'a? Pakaumo Maria etu mantulungi aku 
mokarajaa." 

41 Tapi nesonomo Yesus, "Marta, Marta, 
nikitaku komi nasusa rara ante napari nompekiri 
nuapa-nuapa. 22 Kakonona to niparaluu mpu'u 
mupowia aga sangele, etumo mangepe Tesa nu 
Alatala. Etu to nabelona to nipelisi i Maria. Pade 
etu da'a namala raala ntau nggari ja'ina." 

1 Naria sanggani Yesus nosambaya ri 
1 1 saongu peto'o. Naopu I'a nosambaya 
naria samba'a nggari anaguru-anaguruna 
nanguli ka l'a, "Pue, patuduki wo'u kami 
mosambaya ewa Yohanes Topediu nompatuduki 
anaguru-anaguruna." 

2 Pade nangulimo Yesus ka ira, "Ane komi 
mosambaya uli komi iwe'i: 'Uma kami, rabila 
kami sangamu. Karatamo Komi moparenta ri 
dunia e'i. 3 Waimo ka kami panggoni butu-butu 
eona. “Pade ampungimo silaka kami ewa kami 

wo'u nombaampungi tau-tau nowia sala ri ja'i 
kami. Pade ne'e rapakamba kami rapesoba.'" 

5 Pade nanguli wo'umo Yesus ka anaguru- 
anaguruna, "Rapana maria samba'a nggari komi 
malau mpaka ri sapo roamu tempo natongomo 
wengina pade manguli ka i'a, 'Sampesuwuku, wai 
ka aku sakedi panggoni komi, 9 apa naria samba'a 
roaku dako narata nggari polumakona nesai ri 
sapoku. Tapi ri sapoku da'a ria panggoni kuwai ka 
i'a.' 7 Natantumo roana etu da'a mesono iwe'i: 
'Ne'e mompakasusa aku, apa pewobo nilawa 
kamimo. Kami ntaliana naturumo. Aku da'a 
mamala membangu mombawai ka iko nuapa to 
niperapimu.'" 

8 Pade nangulimo Yesus, "Aku manguli ka komi: 
rapana i'a da'a madota membangu mombawai ka 
komi panggoni etu sabana komi samba'a roana, 
tapi natantumo i'a kana membangu mombawai 
ka komi nuapa to niperapimu etu sabana komi 
da'a naeya merapi ri ja'ina. ? Sabana etu kuuli 
ka komi, perapimo, pade komi kana rawai, 
elomo pade komi kana mombarata, tinggedemo 
pewobo pade pewobo kana rabea ka komi. 

10 Sabana isema-sema merapi i'a kana rawai, 
isema-sema mopaelo i'a kana mombarata, pade 
isema-sema mantinggede pewobo i'a kana rabea 
ka pewobo. 


LUKAS 11 305 


11 Iwenumo? Naria samba'a uma ri tatongo 
komi ane anana merapi bau rawaina ka ule? 
Natantumo da'a! 12 Bara ane anana merapi tolu 
manu ri ja'ina, rawaina ka ndorokaa? Natantumo 
da'a wo'u! 13 Naupa komi tau to naja'a ninjani 
komi wo'u mombawai nuapa to nabelona ka 
ana-ana komi mboto. Ne'epa rauli Umata to naria 
ri suruga. Natantumo I'a wo'u kana mombawai 
Nosana to Nagasa ka isema-sema to merapi ri 
ja'ina." 

14 Naria sanggani Yesus nompakabelo samba'a 
tau to nipakabobo seta to nesua riarana. Sangga 
seta etu nipopalai Yesus namalamo tobobo etu 
notesa-tesa. Nanggita etu nogumaa puramo tau 
dea to naria ri setu. 1? Tapi naria wo'u sanu tau 
nanguli, "l'a namala nompopalai seta-seta ante 
kuasa nggari ja'i Beelzebul, Magau nu Seta." 

16 Naria wo'u tau to madotamompesoba 
Yesus. Jadi ira nerapi ala I'a mowia kabaraka 
mompopokita ka ira I'a nggari ja'i Alatala. 

17 Tapi ninjani Yesus patuju ira. Jadi niulina ka 
ira, "Ane maria samba'a magau pade todea 
riara poparentana natibagi-bagi bo nosipobali, 
natantumo poparentana etu kana magero. Pade 
ane tau-tau ri saongu njapo aga natibagi-bagi 
bo nosipobali, natantumo ira kana magado 
mosimpotatare. 18 Iwetu wo'u ante Magau 

nu Seta. Ane seta-seta aga natibagi-bagi bo 

nosipobali, natantumo poparentana etu kana 
magero. Sampe niuliku iwetu sabana niuli komi 
Aku nompopalai seta ante kuasa nggari ja'i 
Beelzebul, Magau nu Seta etu. Tapi etu da'a 
nakono. 19 Ane etu nakono uli ka Aku ante kuasa 
isema roa-roa komi nompopalai seta-seta? 
Natantumo ante kuasa nggari ja'i Alatala! 

Jadi powia roamu mboto etu nompakanoto 
pombarata komi etu nasala! 20 Tapi Aku 
nompopalai seta-seta ante kuasa nggari ja'i 
Alatala mboto! Pade etu nompopokita ka komi 
Pue Alatala nompamulamo noparenta ri tatongo 
komi! 

21 Ane maria samba'a tau to naroso nagana 
pura parewa mposibalina nanggatono sapona, 
natantumo mbara-mbarana da'a namala raala 
ntau. 22 Tapi ane maria samba'a tau to neliu 
nggaroso marata mebaga pade mombadagi pue 
njapo etu, i'a kana mangala pura-pura parewa 
mposibali to nisarumaka pue njapo etu. Pade 
mbara-mbarana ranjapo etu kana rapalele ka 
roa-roana." 

23 Pade nanguli wo'umo Yesus, "Isema-sema 
da'a nosanggani ante Aku i'amo baliku. Bo 
isema-sema da'a nantulungi Aku, i'a etu 
nombagero panggawiaku." 

24 Pade nanguli wo'umo Yesus, "Tempo 
seta nesuwu nompalasi samba'a tau i'a 

nalai ranggarawa baina nangelo peto'o 
rapangosarakana, tapi da'a niratana. Sabana 

etu i'a nanguli, 'Aginapa aku matingguli mpaka 
ri sapo to nipalasiku ria.' 22 Sangga nanjilipa 

i'a niratanamo peto'o etu naopu nipegasa bo 
nipakasiayumo. 28 Pade seta etu nalau nompokio 
pitumba'a roana to neliu nggaja'a nggari i'a 
mboto. Pade naratamo ira nesua ri ja'i ntau etu 
pade naroo ri setu. Kaopuna katuwu ntau etu 
neliu mpu'u kaja'ana nggari pamulana bopia." 

27 Naopu Yesus notesa etu nangulimo samba'a 
besi nggari olo ntau dea ka I'a, "Natantumo 
nadamba mpu'u indomu to noanaka Komi bo 
nompatomi Komi!" 

28 Tapi nesonomo Yesus, "Nakono, tapi neliu 
nggadambapa tau to nangepe Tesa nu Alatala 
pade nompangala tesana etu." 

29 Tempo nadea tau nasiromu nantalili Yesus I'a 
nompapola tesana. Niulina, "Naja'a mpu'u tau 
we'i-we'i! Komi nerapi Aku mowia saongu tandai 
to nipogumaa ala mompopokita ka komi Aku e'i 
narata nggari ja'i Alatala. Tapi etu da'a kupowia 
ka komi! Tandai to rapopokita ka komi aga 
tandai ewa to najadi ri ja'i nabi Yunus nggaolu. 
30 Nasimbayu ewa nabi Yunus najadi tandai to 
nipogumaa tau-tau ri ngata Niniwe nggaolu, 
iwetu wo'u Aku, Ana nu Manusia kana majadi 
tandai rapogumaa ntau we'i-we'i. 

31Ri Eo Mpotangara banepia magau besi 
nggari sabingga puluna kana rapakatuwu bali 
mpasanggani-nggani ante komi to natuwu 
we'i-we'i. Pade i'a kana mompakasala komi, 
sabana i'a narata nggari ngata nakawao mpu'u 
ala mangepe pepatuduki Magau Salomo. Tapi 
we'i-we'i naria ri tatongo komi samba'a to neliu 
nggakuasa nggari Magau Salomo, tapi komi da'a 
madota mantarima tesana. 3? Ri Eo Mpotangara 
banepia pue ngata Niniwe kana rapakatuwu bali 
mpasanggani-nggani ante komi. Pade ira kana 
mompakasala komi, sabana ira najeamo tempo 
ira nangepe tesa nabi Yunus ka ira. Tapi we'i-we'i 
naria ri tatongo komi ri se'i samba'a to neliu 
nggakuasa nggari nabi Yunus, tapi komi da'a 
madota mantarima tesana. 

33 Da'a naria tau nombatunju poindo pade 
nitabuniakana ranggapeo atau niladuna ante 
tonda. Natantumo poindo etu kana raboli ri 
kalangana ala pura-pura tau mesua rara njapo 
mamala manggita reme 3? Matamu etumo 
poindo koromu. Ane matamu mabelo, kana 
mareme sanggani njumaongu koromu. Tapi ane 
matamu magawu, marumau mpu'u katuwumu. 

35 Sabana etu pariara mpakabelo-belo. Ne'e 
sampe to niuli komi reme to naria riara nta'i komi 
etu, aga rumau. 3? Ane pura-pura pompekirimu 
nareme, da'a ria to narumauna, pura-pura 

katuwu mu wo'u kana mareme nasimbayu ewa 
reme nu poindo nombawanta komi." 

37 Naopu Yesus notesa naria samba'a to Parisi 
nompakeni I'a malau manggoni ri sapona. Jadi 
nalaumo Yesus nanggoni ri sapona etu. 38Ri 
setu natekajamo to Parisi etu sabana Yesus da'a 
nantuki ada nto Parisi norama palena ntani ruru 
pade nanggoni. 3? Etu sampe Yesus nanguli ka 
i'a, "Komi to Parisi nabiasa nombarama tubu bo 
suraya bagia sawalikuna. Tapi rara nta'i komi 
danatantoru bo naja'a mpu'u. 40 Komi tau-tau 
todoyo! Pue Alatala to nompowia koromu bo 
rara nta'imu wo'u! 41 Nyapa to naria ri ja'imu 
kana rawai komi ka tau-tau nakasiasi ante rara to 
nagasa. Ane komi mowia etu komi kana majadi 
nagasa pura. 

42 Mandasa mpu'umo komi to Parisi. Komi 
nombabayari ka Alatala sabagia nggari sampulu 
bagia nggari pura-pura pombaratamu, nabeloka 
rampa-rampa to namura ewa kuni bo kula ante 
uta-uta ntanina. Tapi da'a nanoa rara komi bo 
komi da'a nompotowe Alatala. Kakonona kana 
manoa rara komi, pade komi kana mompotowe 
Alatala, tapi ne'e rakalinga komi atura-atura 
to napoko ntanina etu. 4 Mandasa mpu'umo 
komi to Parisi, sabana komi madota mekatoko 
ri pekatoko to nibilana ri sapo mpodade, pade 
komi madota rabila ntau ri potomu. 4? Mandasa 

mpu'umo komi, sabana komi nasimbayu ewa 
dayo da'a naria niboli tandaina. Tau noliu da'a 
ninjanina riara dayo etu nawau. Wa'a wo'u ante 
komi. Da'a ninjani tau ntanina riara nta'i komi etu 
naja'a." 

45 Naopu etu naria samba'a nggari guru agama 
to naria ri setu nanguli ka Yesus, "Guru, tempo 
Komi nanguli iwetu natantu Komi nanjalai kami 
wo'u!" 

46 Nesonomo Yesus ka ira, "Mandasa wo'u 
komi guru-guru agama, sabana komi nombawai 
ka tau atura-atura to natomo gaga ratuki, tapi 
komi mboto da'a madota mantulungi ira mantuki 
atura-atura etu! 4 Mandasa mpu'umo komi, 
sabana komi nompakabelo dayo nabi-nabi Alatala 
nggaolu, tapi komi wo'u muli ntau to nompatesi 
ira! 48 Totu'a komi nggaolu to nompatesi 
nabi-nabi etu, pade komi to nompakabelo 
dayo-dayo etu. Naupa komi mowia anu nireke 
ntau nabelo, riara nta'i komi danaja'a nasimbayu 
ewa totu'a komi nggaolu to nompatesi nabi-nabi. 

49 Naria tesa nu Alatala to nanguli iwe'i: 
'Nabi-nabi bo suroku kana kupakau ri ja'i ira. 
Maria santongo rapatesi ira, bo maria wo'u 
to rapandasa ira." Niuli Alatala iwetu sabana 
ninjanina komi wo'u nasimbayu kaja'ana ante 
totu'a komi nggaolu. 20 Jadi komi to natuwu 
we'i-we'i kana rasuku Alatala sabana totu'a komi 

nggaolu nompatesi pura-pura nabi Alatala nggari 
lamba kajadia nu dunia, 5! nompamula nggari 
pompatesi i Habel sampe ri pompatesi i Zakharia 
to najadi ri lalowo Sapo Mpepue ri olo nu Meja 
Mpesomba bo Sapo Mpepue etu. Parasayamo! 
Komi to natuwu we'i-we'i kana rasuku sabana 
powia-powia etu! 

52 Mandasa mpu'umo komi guru-guru agama, 
sabana komi nombalawa tau ala ira da'a mamala 
mangginjani jala mpaka ri ja'i Alatala! Komi 
mboto da'a madota mantuki jala etu pade komi 
nombalawa tau to madota malau mantuki jala 
etu!" 

53 Naopu notesa iwetu nalaimo Yesus nggari 
setu. Pade nompamula nggari tempo etu naju'a 
mpu'u rara guru-guru agama bo tau-tau to Parisi 
ri ja'ina. Ira nompasimbuku manggeni Yesus 
motesa nengele-ngele, 3? ala mangelo kasala 
tesana sampe l'a mamala rapangadu ira. 

1 Tempo etu nonjobu-njobu tau narata 
12 nasiromu ri ja'i Yesus sampe nosimpii 
nosilonggo-longgo kada. Tempo tau-tau etu 
danasiromu, notesamo Yesus ka anaguru- 
anaguruna, "Ne'e sampe komi majadi nasimbayu 
ante to Parisi. Ira aga nabelo ri lenje tapi naja'a 
riarana! Inggu ira to naja'a etu nendai nasimbayu 
ewa ragi newoke nompopebombo labu nu 
gando. ? Tapi isi rara nta'i ira etu kana ranjani 

ntau sabana pura-pura nuapa to nitampunisi 
kana rabonggaraka pade pura-pura nuapa to 
nitawu kana ranjani. 3 Pura-pura nuapa to nitesa 
komi tempo nggawengina kana raepe ri kaeona, 
pade nuapa to niposiwawayo komi riara ntombi 
kana raposilelei nggari bunggu nu ata! 
4Toramo, komi to najadi wega-wegaku. Ne'e 
komi maeka ka tau, sabana to namala rakawia 
ira aga mompatesi koromu. Naopu etu da'a ria 
kuasa ira nuapa-nuapa. ? Kuuli ka komi isema 
masipato rapokaeka komi. Agina komi maeka ri 
ja'i Alatala, sabana I'amo to nakuasa mompatesi 
koromu pade nakuasa wo'u mantajiaka komi 
riara naraka! Tora mpakabelo-belo! Aga Alatala 
rapokaeka komi! ? Natantumo ninjani komi tonji 
rone nipobalu limamba'a rongu rupia olina. 
Naupa da'a nadea olina etu ka manusia da'a ria 
samba'a nikalinga Alatala. ' Da'a aga etu. Wo'o 
ri balenggamu wo'u naopu pura nibila Alatala. 
Jadi ne'e maeka, sabana neliupa oli komi riara 
mpanggita Alatala pade oli ntonji rone nadea. 

8 Toramo mpakabelo-belo! Isema-sema 
mompangaku Aku ri ngayo manusia, Aku, Ana 
nu Manusia wo'u mompangaku i'a ri ngayo 
pura-pura malaeka Alatala. ? Tapi isema-sema 
mombasapu Aku ri ngayo manusia, Aku wo'u 
mombasapu i'a ri ngayo malaeka-malaeka 
Alatala. 19 Isema-sema notesa nangewa Ana nu 

Manusia mamala raampungi. Tapi isema-sema to 
nanguli sinja'i Nosa Nagasa nu Alatala, i'a da'a 
namala raampungi. 

11 Tempo komi rakeni ntau ri ngayo 
ntopotangara ri sapo mpodade nto Yahudi, 
pade tempo komi rakeni ratangara ri ngayo 
Gubernur bo tau-tau to nakuasa, ne'e makini rara 
mantondoaka iwenu komi motesa mombasono 
ira. 12 Tempo etu wo'umo Nosa Nagasa nu Alatala 
kana mompatuduki ka komi nuapa ratesa komi." 

13 Naria samba'a nggari tatongo ntau dea 
nanguli ka Yesus, "Guru, namatemo uma kami 
pade nipalasina kakalumanana ka kami anana. 
Tapi pura-pura etu niala ntuakaku. l'a da'a 
madota mombabagi ka aku bagiaku nggari 
kakalumana uma kami etu. Jadi pakaumo i'a 
mombabagi ka aku bagiaku etu." 

14 Nesonomo Yesus, "Sampesuwu, Aku e'i da'a 
totu'a ada atau to mombabagi kakalumana ka 
komi romba'a!" 

15 Pade nangulimo Yesus ka tau pura-pura, 
"Pakabelo-belo! Ne'e maino raramu, sabana 
katuwua manusia da'a nggari kasugina, naupa 
mbara-mbarana neliu nggadea." 

16 Pade Yesus nombatesa ka ira saongu 
porapa iwe'i: "Naria samba'a tau nasugi asele 
ntanana nadea mpu'u. 17 Jadi nompamulamo 
i'a nompekiri, 'Nuapa kukawia we'i-we'i? 

Mana ria peto'o rapomboli asele ntanaku.' 

18 Naopu nipekirina, nitesana ka korona mboto, 
'E'imo akalaku. Logoku nakedi gaga. Jadi kana 
kupowia to neliu nggabetena. Ri setumo 
kupomboli asele ntanaku ante mbara-mbara 
kakalumanaku ntanina. 19 Naopu etu mamala 
aku motesa ka koroku mboto: Nauntu mpu'umo 
iko. Pura-pura anu nabelo naria puramo ri 
ja'imu, da'a maopu-opu sampe mompae- 
mpae. Penontomo we i-we'i. Panggonimo bo 
panginumo mpakadamba-damba.' 

20 Tapi nangulimo Alatala ka i'a, 'E, todoyo, ri 
wengina e'i iko kana mamate, pade pura-pura to 
nipakasadiamu mana mamala rapake komi!" 

21 Pade Yesus nompakaopu tesana ante 
nanguli, "Iwetumo tau ane aga nompasiromu 
kakalumana ka korona mboto ri dunia e'i, tapi 
da'a nakalumana riara mpanggita Alatala." 

22 pade nangulimo Yesus ka topantuki-topantuki 
l'a, "Etumo sabana Aku nanguli ka komi, 'Ne'e 
makini-kini rara mompekiri katuwu komi, bara 
nuapa to rakoni komi atau pakea nuapa to rapake 
komi, 23 sabana to napoko riara nggatuwuta da'a 
aga panggoni atau pakea. 24 Kitamo tonji-tonji 
kolaa. Ira da'a notuja-tuja, da'a nokato, pade da'a 
naria logo nipomboli ira panggoni. Tapi naupa 
iwetu Alatala nombawai ka ira panggoni! Natantu 
l'a kana mompiara komi to neliu nipotowena 

nggari tonji-tonji etu! 22 Da'a ria gunana komi 
makini rara. Da'a ria samba'a nggari tatongo 
komi to nompakule mantambai umuruna nau 
aga sambengi ante makini-kini rarana. 26 Jadi 
ane komi da'a nompakule mowia to nanga'ana 
etu ante nakini-kini raramu, natantumo da'a ria 
gunana komi makini-kini mompekiri panggoni 
atau pakea! 

27 Kitamo bunga-bunga to natuwu 
raranggawoko. Bunga etu natuwu nau 
da'a nanggawia bara nantanu. Tapi naupa iwetu 
kuuli ka komi, Magau Salomo to nakalumana 
mpu'u da'a ria pakeana to narambana ewa 
bunga-bunga etu! 23 Ane Alatala nompakaramba 
bunga-bunga to natuwu sampalai lau pade 
nalele nitajiaka riara apu, natantumo l'a kana 
mombawai ka komi pakea to niparaluu komi! 
Komi mpu'u-mpu'u tau to nakura nomparasaya! 
29 Jadi ne'e komi makini mompekiri nuapa rakoni 
komi bara nuapa rainu komi! 3? Etu wo'u to nielo 
tau-tau ri dunia e'i to da'a nosinjani ante Alatala. 
Tapi pura-pura to niparaluu komi ninjani Umamu 
Pue Alatala. 

31 Jadi pekoumo ruru ri ja'i Alatala pade 
pura-pura etu kana rapakagana ka komi. 
32 Anaguru-anaguruku, ne'e komi maeka, nau 
komi da'a nadea, sabana komi nipelisi Umamu 
Pue Alatala mombarata bagia riara Poparentana. 

33 Jadi pobalumo mbara-mbara to naria ri 
ja'imu, pade waimo doina etu ka tau nakasiasi. 
Pakasadia komi karepe to da'a mamala magero, 
etumo kakalumana ri suruga. Kakalumana etu 
da'a ria kaopu-opuna, sabana ri suruga etu da'a 
namala rapangangga ntau, da'a namala rakoni 
saipa. 3“ Jadi pakasadiamo kakalumana ri suruga, 
sabana ri umba kakalumana komi, ri setu wo'u 
pekiri komi.'" 

35 Yesus nombatesa wo'u saongu porapa iwe'i: 
"Komi kana mainga nasimbayu ante batua-batua 
to nompopea karata madika ira nggari posusa 
mponika. 3? Batua-batua etu bate-batena nainga 
pade poindo ira da'a ria nipopaya ira. Pade 
ane marata madika ira mantinggede pewobo, 
masalisa pewobo etu rabea ka i'a. 3” Nabelo 
mpu'u batua-batua etu to nainga nompopea 
karata madika ira. Parasayamo! Madika ira etu 
kana mompakasadia korona pade mompakau 
ira mekatoko, pade i'a mboto mombatibo ka ira 
panggoni! 33 Nabelo mpu'u batua-batua etu to 
nainga nompopea karata madika ira, naupa i'a 
marata tongo wengi bara kabobayana." 

39 pade nanguli wo'umo Yesus, "Kana ratora 
wo'u tesaku e'i! Ane rapana pue njapo 
mangginjani tinti sakuya topangangga marata, 
natantumo i'a kana mainga manggatono sapona. 
l'a da'a mompalamba topangangga mesua 

rara njapona. “0 Iwetu wo'u komi kana mainga 
mompopea karataku, sabana Aku, Ana nu 
Manusia kana marata ante da'a ranjani-njani 
komi." 

41 pade nekutanamo i Petrus ka Yesus, "Pue, 
porapa etu nipawelamu aga ka kami atau ka 
pura-pura tau ntanina wo'u?" 

42 Nesonomo Yesus ante porapa iwe'i: 

Rapana maria samba'a batua to nanoto 
to natutu nantuki dota madikana. Natantu 
i'amo to raonggotaka madikana majadi 
topanggeniaka pura-pura batua rara njapona. 
l'amo to mombaurusi panggoni ka batua-batua 
ntanina eo-eo. 48 Mabelo mpu'umo batua 
etu ane madikana manjili pade manggita i'a 
mompowia panggawia to niparasaya ka i'a. 44 Aku 
mpu'u-mpu'u notesa ka komi, batua etu kana 
raonggotaka madikana majadi topombaurusi 
pura-pura mbara-mbarana. 

45 Tapi mandasa mpu'u batua etu ane i'a 
mompekiri riara nta'ina iwe'i: 'Damasaepa 
madikaku manljili.' Pade i'a mompamula 
mombaboba batua-batua ntanina, nabeloka 
langgai nabeloka besi, pade aga manggoni 
manginu sampe makalangu. 48 Tapi tempo batua 
etu makanjalia iwetu, madikana kana manjili 
ri eo bo tempo to da'a ninjanina. Pade batua 
etu kana rapatesi. I'a kana ratajiaka riara naraka 

mpasanggani-nggani ante tau da'a nomparasaya 
Alatala. 

47 Batua to nangginjani dota madikana tapi da'a 
nasadia-dia pade da'a nantuki dotana etu, i'a 
kana rajani sampe mandasa. # Tapi batua to da'a 
nangginjani nuapa to nipodota madikana pade 
nikawiana to nasala sampe masipato rasuku, i'a 
aga raboba sakedi. Sampe niuliku iwetu sabana 
tau niwai ka nadea, nadea wo'u raperapi nggari 
ja'ina. Pade tau to niparasaya ka nadea, neliu 
nggadea wo'u raperapi nggari ja'ina." 

49 Nanguli wo'umo Yesus, "Patujuku narata ri 
dunia e'i ala manggeni apu mompalabu dunia, 
etumo ala manusia rasuku. Pade naino mpu'u 
raraku ala apu etu rapakajela. 2? Danariapa 
pepandasa marata ri koroku. Pade da'a wo'u 
nabelo raraku ane etu da'apa nadupa. 21 Nipekiri 
komi karataku manggeni posinggabelo ri dunia 
e'i, tapi da'a nakono! Da'a posinggabelo tapi 
posinggarau to nikeniku ri dunia. ?? Nompamula 
we'i-we'i ane maria limamba'a riara saongu 
njapo, ira kana matibagi-bagi. Ira tolumba'a 
manggarau tau romba'a. Pade ira romba'a 
manggarau tau tolumba'a. 73 Uma kana 
mangewa anana langgai, pade anana langgai etu 
mangewa umana mboto. Indo kana mangewa 
anana besi pade anana besi etu mangewa 
indona. Matu'ana besi kana mangewa maniana 

besi, bo maniana besi etu kana mangewa 
matu'ana besi wo'u." 

54 Nanguli wo'umo Yesus ka tau dea, "Ane 
rakita komi kulimu meomba ri kasolo nu eo, 
natantu rauli komi: 'Mana masaeka mauja!' Pade 
mpu'u-mpu'u kana mauja! >? Pade ane rakita 
komi wo'u poiri nggari puluna makantawui, 
natantu rauli komi: 'Kana mapane eo!' Pade 
mpu'u-mpu'u kana mapane eo! >E, komi 
todoyo! Nata'u mpu'u komi mombatandai 
lombona ante manggita langi bo dunia. Tapi 
nokuya komi da'a nangginjani batuana nuapa to 
nikawia Alatala tempo we'i-we'i? 

57 Nokuya komi da'a madota mompakatantu 
powia to nakonona? ?3 Ane komi rabata ntau 
pade malau mpaka ri ja'i ntopotangara komi 
kana mompasimbuku mosinggabelo ante tau 
etu tempo komi da ri tatongo jala. Ane da'a 
iwetu, komi kana rakenina ratangara ri ja'i 
ntopotangara. Pade topotangara etu kana 
mombawai komi ka polisi ala rasuaraka riara 
tarunggu. 3? Parasayamo! Da'a mamala komi 
rapopesuwu nggariara ntarunggu etu ane da'apa 
rabayari mpakaopu wayamu!" 

1 Tempona etu naria tau notesa ka Yesus 
13 ewa nuapa to najadi ri ja'i bara sakuya 
mba'a to Galilea. Ira nipatesi Gubernur Pilatus 
tempona ira nanggeni pesomba ka Alatala ri Sapo 

Mpepue. 2 Naopu nangepe tesa etu nangulimo 
Yesus, "Nipekiri komi to Galilea etu nipatesi 
sabana silaka ira neliu nggadea nggari tau-tau 
Galilea ntanina. 3 Tapi, da'a ntoto nakono! 
Toramo! Ane komi da'a majea nggari silakamu 
komi wo'u kana rapatesi pura. “Tora komimo 
tau sampulu walumba'a to namate ri Siloam 
tempona ira nirumpi sapo to nalangana. Nipekiri 
komi kajadia etu nantujuraka silaka ira neliu 
nggadea nggari pura-pura tau ntanina to neto'o 
ri ngata Yerusalem etu. ? Tapi da'a ntoto nakono! 
Sangganipa kuuli ka komi, ane komi da'a majea 
nggari silakamu, natantumo komi wo'u kana 
rapatesi." 

6 Naopu etu Yesus nombatesa wo'umo 
saongu porapa iwe'i: "Naria sampu'u kayu ara 
nituja ri tinalu ntau. Pade naria sanggani pue 
ntinalu etu nalau nangelo wua nggari kayu 
etu. Narata ri tinalu nielona wua kayu etu tapi 
da'a ria kamba saongu wuana niratana. ' Jadi 
niulina ka topanggatono tinalu etu, 'Kita we'i! 
Tolumpae ka e'imo aku narata nangelo wua 
nggari kayu e'i, tapi da'a ria kamba saongu 
wuana nirataku. Agina ratowo kayu e'i. Da'a ria 
gunana, aga nompakarugi tana.' 8 Tapi nesonomo 
topanggatono tinalu etu, 'Uma, rapakambata 
ntani ruru kayu e'i matuwu sampaepa. Aku 
mombatonggo tana ri pu'una pade mombapupu 

mompakaboya i'a. ? Rakitata. Bara mpae marata 
i'a mowua. Tapi ane da'a mowua kayu e'i kana 
ratowota.'" 

10 Tempo Eo Mpenonto Yesus nopaguru 
riara saongu sapo mpodade. 1! Ri setu naria 
samba'a besi to naju'a sampulu walumpaemo 
kasaena apa nipesua seta to nompakaju'a i'a. 

l'a nabunggu da'a namala nekanggore nanoa. 

12 Tempona Yesus nanggita besi etu I'a nompokio 
pade notesa ka i'a, "Indo, we'i-we'i nabelomo 
ju'amu." 

13 Pade nidikana palena ri koro nu besi etu 
pade kaliu-liu nanoamo koro nu besi etu, pade 
nompamulamo i'a nombatoiya Alatala. 14 Tapi 
tempo topanggeniaka ri sapo mpodade etu 
nanggita Yesus nompakabelo tau naju'a etu ri 
Eo Mpenonto, naraumo rarana. Pade niulina 
ka todea ri setu, "Riara santipa naria aono eo 
to nipakatantu ka kita nanggawia. Kamaimo 
komi rapakabelo ri eo-eo etu, aga ne'e ri Eo 
Mpenonto!" 

15 Nangepe tesa etu notesamo Yesus ri ja'i 
topanggeniaka ri sapo mpodade etu, "Topebagiu 
tanu komi! Tempo Eo Mpenonto komi pura-pura 
nombakabasaka japimu bara jaramu pade nikeni 
nesuwu rapopoinu. 18 Ri se'i we'i-we'i naria 
samba'a besi, muli Abraham, to nipesua seta 
sampulu walumpaemo kasaena. Natantumo i'a 

wo'u masipato rakabasaka nggari kuasa Magau 
nu Seta etu ri Eo Mpenonto!" 

17 Pesono Yesus etu nompakaeya mata 
pura-pura balina ri setu. Tapi pura-pura tau 
ntanina nadamba rara nanggita pura-pura anu 
nabelo to nikawia Yesus etu. 18 Naopu etu 
nangulimo Yesus, 

Pantambai kadea ntau to majadi todea riara 
Poparenta nu Alatala namala rapakasimbayu ewa 
naupa? Porapa nuapa kupake mompakanoto 
etu? 1? Etu nasimbayu ka porapa e'i. Naria saongu 
wua kayu to nakedi mpu'u to niala samba'a tau 
nitujana ri tinaluna. Wua kayu etu natuwu pade 
najadi sampu'u kayu bete. Pade nadea tonji 
narata nowia jumuna ri lolo nggayu etu." 

20 pade nanguli wo'umo Yesus, "Porapa 
nuapa ntanina mamala kupake mompakanoto 
pantambai kadea ntau to majadi todea riara 
Poparenta nu Alatala? 2! Etu nasimbayu ka 
ragi to niala samba'a besi pade niposigalona 
ante patampulu lite labu nu gando. Kaopuna 
pura-pura labu nu gando etu nebombo." 

22 Tempo Yesus nompapola polumakona mpaka 
ri ngata Yerusalem I'a noliu ri ngata-ngata. Pade 
ri ngata-ngata etu l'a 23 Ri saongu ngata naria 
samba'a tau narata nekutana ka Yesus, "Uma, 
aga sakedi lau tau to rapakasalama?" 

Nesonomo Yesus, 

24 "Komi pura-pura kana mompasimbuku ante 
mpu'u-mpu'u mesua ri pewobo to napiina. 
Sabana toramo! Nadea tau kana mompasimbuku 
mesua tapi da'a ria mamala. 22 Kana marata 
tempona pue njapo membangu mombalawa 
pewobo. Pade komi aga menggore ri sawalikuna 
mantinggede pewobo etu ante manguli, 'Uma, 
bea ka kami pewobo!' Tapi pue njapo etu kana 
mesono, 'Da'a ninjaniku komi pade nggari umba 
komi!' 26 Pade komi kana manguli wo'umo, 
'Kami nanggoni nanginu mpasanggani-nggani 
ante komi, pade komi wo'u nopaguru ri tatongo 
ngata-ngata kami nggaolu!' ?” Tapi pue njapo etu 
kana mesono wo'umo ka komi, 'Da'a ninjaniku 
nggari umba komi. Palaimo komi nggari se'i! 
Komi pura-pura tau naja'a!' 

28 Pade tempo komi manggita Abraham, Ishak 
ante Yakub nosanggani-nggani ante pura-pura 
nabi nosusa madamba-damba ri suruga, komi 
kana mageo bo mosinggiki baga ante kasusa 
rara sabana komi aga nipasuma nggari setu. 

29 Tau-tau ntanina da'a to Yahudi kana marata 
nggari umba-umba ri dunia mantuki posusa 
Alatala ri suruga etu. Ira marata nggari pebuluna 
bo kasolona, pade nggari tasina bo puluna. 

30 Toramo! Tempona etu tau ri purina etu kana 
majadi ri koluna, pade tau ri koluna kana majadi 
ri purina." 

31 Tempona etu wo'u naria bara sakuya mba'a 
to Parisi narata ri ja'i Yesus pade nanguli, "Komi 
kana malai nggari se'i, sabana Magau Herodes 
madota mompatesi Komi!" 

32 Tapi nesonomo Yesus, "Kau uli ka tau 
topebagiu etu iwe'i: 'Aku da'apa malai nggari 
se'i sabana eo e'i ante naile Aku mompopalai 
seta-seta pade mompakabelo tau-tau naju'a. 
Danepuapa Aku mompakaopu panggawiaku.'" 

33 pade nangulimo Yesus ka tau ri setu, "Naupa 
iwetu aku kana mompapola wo'u polumakoku 
mpaka ri ngata Yerusalem eo e'i, naile ante 
nepua, sabana da'a nabelo ane samba'a nabi 
rapatesi ri peto'o ntanina nggari ngata Yerusalem. 

34 Umba komi to Yerusalem, pue ngata 
Yerusalem! Komi nompatesi nabi-nabi pade komi 
nombarempe ante watu tau-tau to nisuro Alatala 
mpaka ri ja'imu! Nadea ngganimo Aku madota 
manggalendu komi pura-pura nasimbayu ante 
manu nombaruta anana, tapi komi da'a madota. 
35 Epemo! Alatala mana nosanggani ante komi. 
Kuuli ka komi, komi mana manggita Aku sampe 
Aku marata bali ri dunia pade komi mantotoaka 
Aku ante manguli, 'Perapi Pue mombagane 
Magau to narata niposumba Alatala.'" 

1 Tempo Eo Mpenonto nalaumo Yesus 
14 nanggoni ri sapo samba'a topanggeniaka 
nto Parisi. Pura-pura tau to naria ri setu nanggita 

bo nompariara Yesus. 2 Sampegoli naratamo 
samba'a tau naju'a ri ngayo Yesus. Kadana 
ante palena nebangga puramo. ? Nanggita tau 
etu nekutanamo Yesus ri ja'i guru-guru agama 
Yahudi ante tau-tau to Parisi to naria ri setu, 
"Nantuki Atura-atura agama Yahudi mamala kita 
mompakabelo tau naju'a tempo Eo Mpenonto 
bara da'a?" 

4 Guru-guru agama ante tau-tau to Parisi 
etu aga nekalino, da'a ria ira nesono. Pade 
Yesus nanjoko pale ntau to naju'a etu pade 
nipakabelona, pade nipakauna nalai. ? Naopu etu 
niulina ka guru-guru agama ante tau-tau to Parisi 
etu, "Ane maria ana komi bara japi komi manawu 
riara lowu tempo Eo Mpenonto, natantumo komi 
masasinta malau mangonggotaka ngana etu bara 
japi etu nggariara lowu eo etu wo'u, naupa eo 
etu Eo Mpenonto!" 

6 Naopu nangepe tesa Yesus etu, da'a ria 
samba'a ira to namala nesono. ' Tempona 
etu Yesus nanggita torata-torata ri posusa to 
Parisi etu nompelisi pekatoko-pekatoko to neliu 
nggabelona. Sabana etu I'a nompatuduki ira 
pura-pura ante saongu porapa iwe'i: 

8 "Ane rapana komi ragaga malau mpaka ri 
posusa ne'e komi malau mekatoko ri ompa 
to nipakasadia ka totu'a. Sabana bara maria 
samba'a tau ntanina ri setu to neliu nibila. ? Pade 

pue njapo to nombagaga komi romba'a kana 

marata pade manguli ka komi, 'Merapi ampu, 
peto'o e'i nipakasadia ka torata e'i. Komi kana 
molinja ri peto'o ntanina.'" 

Pade niuli Yesus, "Natantu kana maeya mata 
komi molinja mekatoko ri talikuna. 19 Sabana etu 
ane komi ragaga malau mpaka ri posusa, pelisimo 
peto'o ri talikuna ala pue njapo marata manguli 
ka komi, 'Wegaku, kamai mekatoko ri ompa 
ntotu'a e'i.' Ante inggumu etu komi kana rabila 
ri ngayo pura-pura torata ntanina. 1! Sabana 
butu mba'a tau to nompakalanga rarana kana 
rapakaede, tapi tau to nompakaede rarana kana 
rapakalanga." 

12 Naopu etu nangulimo Yesus ka pue njapo 
ri setu, "Ane komi mombagaga tau marata 
manggoni ri posusa ntongo eo bara tempo 
nggawengina, ne'e komi mombagaga roa-roamu, 
bara sampesuwu-sampesuwumu bara tau to 
nosinggamosu ka komi to nasugina, sabana 
banepia ira kana mombagaga komi wo'umo. Ane 
iwetu powiamu to nabelona etu kana rabalasi ira. 
13 Jadi ane komi mowia posusa, gagamo tau to 
nakasiasina, tau to nakeruna, tau to napungguna 
pade tau to naburona. 14 Ane komi mowia iwetu 
komi kana ragane, sabana tau-tau etu pane'a 
da'a mamala mombabalasi powiamu to nabelona 
etu. Powiamu etu kana rabalasi Alatala tempona 

tau-tau to nabelona rapakatuwu bali nggari 
kamatena." 

15 Tempona samba'a tau to nanggoni 
mpasanggani-nggani ri posusa etu nangepe 
tesa Yesus pane'a i'a nanguli, "Natantu 
nasana mpu'umo tau to mamala manggoni 
mpasanggani-nggani ante Alatala ri posusa bete 
ri suruga." 

16 Nangepe tesa ntau etu Yesus nombatesa 
saongu porapa iwe'i: "Sanggani tempo samba'a 
tau nowia posusa bete pade nadea tau nigagana. 
17 Naratamo tempo nompamula nosusa pade 
nipakauna batuana malau manguli ka pura-pura 
tau to nigagana iwe'i: 'Kamaimo, nasadia 
puramo.' 18 Tapi nompamulamo ira pura-pura 
samba'a bo samba'a merapi ampu. Samba'a 
nanguli ka batua to narata ri ja'ina, 'Aku 
dako nangoli salimpu tana. Aku kana malau 
momparesa tana etu. Merapi ampu, aku da'a 
majadi momai!' 19 Pade nangulimo tau ntanina, 
'Aku dako nangoli japi sampulu onguna. Aku 
malau we'i-we'i mompembai mopajeko ante 
japi-japi etu. Merapi ampu, aku da'a majadi 
momai!' 20 Pade nangulimo tau ntanina, 'Aku 
dako norongo, jadi sabana etu da'a namala aku 
momai!' 

21 Nanjilimo batua etu mpaka ri ja'i pue njapo 
etu, pade niulina ka i'a nuapa pura to nipotanje 

ntau to nigaga etu. Nangepe tesa batua etu 
narau mpu'umo rara pue njapo etu, pade 
niulina ka batuana etu, 'We'i-we'i kalaumo 
masasinta ri jala-jala bete ante ri jala-jala nggedi 
ri ngata e'i pade mangelo tau to nakasiasina, 
tau to nakeruna, tau to naburona ante tau 

to napungguna. Kenimo ira pura-pura ri se'i!' 

22 Jadi nalaumo batua etu nantuki pura nuapa 
to nipakau pue njapo etu ka i'a. Naopu etu 
nalaumo batua etu notesa ka pue njapo, 'Uma, to 
nipakaumu naopumo nikawiaku. Nadeamo tau 
narata tapi danariapa peto'o to naloga to da'apa 
niisi.' 

23 pade nangulimo pue njapo ka batuana etu, 
'Ane iwetu, kalaumo mpaka ri jala-jala bete pade 
jala-jala nggedi ri sawaliku ngata. Pasu'umo 
tau-tau marata ala maponu sapoku! 24 Natantu 
da'a ria samba'a tau to nigagaku pangane to 
mamala marata manggoni mpasanggani-nggani 
ri posusaku e'i!"" 

25 Nadea mpu'u tau nalau mpasanggani-nggani 
ante Yesus. Pade negolimo I'a notesa ka ira, 

26 "Ane samba'a tau madota majadi topantuki 
Aku i'a kana mompotowe Aku neliupa nggari 
pompotowena ka indo umana, rongona ante 
ana-anana, sampesuwu-sampesuwuna, ante 
korona mboto wo'u. Ane i'a da'a nompotowe 
Aku neliupa nggari ira pura-pura ante korona 


LUKAS 14 329 


mboto wo'u da'a mamala i'a majadi topantuki 
Aku. 27 Isema-sema da'a madota manjumbuaka 
kayu pomparikana pade malau mantuki Aku da'a 
masipato majadi topantuki Aku. 

28 Ane rapana maria samba'a nggari komi 
madota mowia saongu sapo to nabetena, 
natantumo da'apa i'a nompamula mombabangu 
i'a kana mekatoko mombabila ntani doina 
bara magana mompakatoka sapona bara da'a. 
29 Sabana ane dako ratinjana maopumo doina 
mompakatoka sapona etu natantumo pura-pura 
tau to manggita powiana etu kana mompongiri 
i'a. 30 Ira kana manguli, 'A, nadoyo tau e'i! l'a 
nompamula nowia sapona tapi da'a nipakulena 
mompakatoka sapo etu.' 

31 |wetu wo'u ane samba'a magau malau 
mosibali ka magau ntanina to narata mosibali 
ante i'a. Natantumo da'apa i'a malau i'a kana 
mekatoko mompekiri ntani ruru ane tantarana 
sampulu njobu mba'ana nompakule mosibali ka 
tantara rompulu njobu mba'ana nggari magau 
ntanina etu. 22 Ane ranjanina da'a rapakule 
tantarana mosibali ka tantara magau ntanina 
etu, natantumo tempo balina etu danakawaopa 
i'a kana mombasuro tau malau mpaka ri ja'i 
magau ntanina etu merapi mosinggabelo. 33 Jadi 
iwetu wo'u ante komi. Da'apa mamala komi 
majadi topantuki Aku komi kana mekatoko 

mompekiri mpakabelo-belo ntani ruru tesaku 
e'i. Pade naopu nompekiri pura-pura, komi kana 
manggabasaka pura-pura nuapa to naria ri ja'imu 
pade momai mantuki Aku. Ane da'a iwetu da'a 
namala komi majadi topantuki Aku. 

34 Natantu ninjani komi gara nabelo. Tapi 
ane gara majadi nameli natantu da'a namala 
rapakapaga bali. 3? Mana ria gunana. Da'a 
namala rapake nabeloka mompakaboya 
tana nabeloka rapajadi pupu. Kana ratajiaka 
wa'amo. Isema-sema naria talingana, epemo 
mpakabelo-belo tesaku e'i!" 

1 Naria sanggani nadea topomperapi 
15 balasitee bo tau-tau ntanina to da'a 
nabelo inggu ira narata nangepe tesa Yesus. 
2 Nanggita etu nompamulamo tau-tau to Parisi 
ante guru-guru agama nanggangua. Niuli ira, "A, 
da'a nabelo tau e'i! l'a nasintuwu ante tau to 
naja'a bo nanggoni mpasanggani ante ira!" 

3 Nangepe tesa ira Yesus nombatesa ka ira 
porapa e'i. 

4 "Rapana ane maria samba'a nggari komi 
mompatuwu bimba satu onguna pade matonto 
saongu, nuapa rapowiana? Natantumo rapalasina 
siompulu bo sasio ongu etu ranggarawana pade 
malau raelona bimba to natonto etu sampe 
raratana. ? Pade ane raratana bimba etu kana 
rasumbuakana manjili ante kadamba rarana. 

6 Marata ri sapona i'a kana mompasiromu 
roa-roana ante tau to nosinggamunji ante i'a 
pade manguli, 'Kamaimo kita madamba-damba, 
sabana bimbaku to natontona etu nirataku bali!' 
7 Iwetu wo'u ri suruga. Neliu nggadambapa 
Alatala ante malaekana manggita samba'a tau 
naja'a powiana to majea nggari silakana pade 
manggita siompulu bo siomba'a tau to nanoa 
rarana to mana paraluu majea." 

8 Yesus nompapola tesana ante porapa ntanina 
iwe'i: "Rapana ane maria samba'a besi nomboli 
doi salaka sampulu mpekana pade matonto 
sampeka, nuapa rapowiana? Natantumo i'a 
kana mombatunju poindo mosewe pura-pura 
sapona mangelo mpakabelo-belo sampe 
raratana doina to natonto etu. ? Pade ane doi 
etu raratana i'a kana mompokio roa-roana ante 
tau-tau to nosinggamunji ante i'a pade manguli, 
'Kamaimo kita madamba-damba, sabana doiku 
to natontona nirataku bali.' 19 Iwetu wo'u 
malaeka-malaeka Alatala. Nadamba mpu'u rara 
ira ane samba'a tau naja'a powiana majea nggari 
silakana." 

11 Pade notesa wo'umo Yesus ante porapa 
e'i, "Naria samba'a uma noana romba'a 
langgai. 12 Notesamo ana kaopu ka umana 
iwe'i: 'Uma, wai ka akumo bagiaku nggari 

kakalumanamu.' Nangepe tesa etu umana 
nombabagi kakalumanana ka ira romba'a. 

13 Bara sakuya mbengi kaliuna ngana kaopuna 
etu nompobalu bagiana to niwai nu umana ka 
i'a. Naopu etu nialana doi etu pade nalaimo 
i'a mpaka ri ngata ntau to nakawao. Sangga 
naratapa ri setu nipakaopunamo doina ante 
natuwu nantuki dotana mboto ante noinggu 
naja'a. 14 Sangga naopu puramo doina, najadimo 
oromate ri ngata etu sampe i'a nompamula 
namateoro. 12 Jadi nalaumo i'a nokarajaa ri ja'i 
samba'a tau ri ngata etu. Tau etu nompakau 
i'a malau mpaka ri tinalu mompakoni wawu. 

16 Ri setu i'a madota manggoni mugu-mugu to 
niwai ka wawu etu sabana naoro mpu'u ta'ina. 
Tapi naupa iwetu da'a ria samba'a tau narata 
nombawai panggoni ka i'a. 

17 Kaopuna nanotomo rarana, pade nipekirina, 
'Tau-tau to nokarajaa ka umaku panggoni ira 
da'a naopu-opu, tapi aku ri se'i namateoromo. 
18 We'i-we'i aku kana manjili bali ri ja'i umaku 
pade kana kuuli ka i'a, Uma, nasilakamo aku ri 
ja'i Alatala ante ri ja'i komi wo'u. 1? Aku mana 
masipato rauli anamu. Uma, ulimo aku aga tau 
topokarajaa ri ja'imu.' 

20 Naopu nompekiri iwetu, nanggaliwomo i'a 
nanjili mpaka ri ja'i umana. Tempo i'a danakawao 
nikita umanamo. Naasi mpu'umo mata umana 

nanggita anana sampe i'a nangowa nantomuaka 
i'a. Narata ri ja'i anana nikalipuinamo pade 
niekina. 2! Pade nangulimo anana etu ka umana, 
'Uma, nasilakamo aku ri ja'i Alatala ante ri ja'i 
komi wo'u. Aku mana masipato rauli anamu.' 

22 Tapi umana nompokio batua-batuana 
pade niulina ka ira, 'Kau ala masasinta baju to 
neliu nggabelona rapasua ka i'a, pade pasua 
ka wo'u sinji ri koyampalena ante sapatu ri 
kadana. 28 Maopu etu kau ala komi japi to 
naboyana rasambale komi. Kita kana manggoni 
madamba-damba, 2? sabana anaku e'i ewa 
namatemo, tapi tempona we 'i-we'i natuwu bali. 
l'a natontomo, tapi we'i-we'i narata bali." Jadi ira 
nanggawia posusa pade nadamba-damba. 

25 Tempona ira nosusa, anana ulumbua ri 
tinalu. Tempona i'a nanjili namunji ri sapo 
niepena musi-musi ante dero-dero. 28 Nipokiona 
samba'a batua pade nipekutanana, 'Nokuya tau 
nadea-dea ri sapo setu?! ?” Nesonomo batua 
etu, 'Tua'i komi to natontona narata bali. Pade 
uma komi nompakau kami nanjambale japi to 
naboyana sabana tua'imu narata ante nabelo.' 

28 Nangepe etu naraumo anana ulumbua pane'a 
sampe da'a madota i'a mesua riara njapo. Jadi 
nesuwumo umana nantanara i'a ala i'a mesua 
riara njapo. 2? Tapi nangulimo i'a ka umana, 
'Nompae-mpaemo aku nokarajaa ka komi ewa 

batuamu. Da'a sanggani aku nombaliunaka 
parenta komi. Tapi da'a ria sanggani komi 
nanjambale ka aku nau kamba saongu towau ala 
aku madamba-damba ante roa-roaku. 3? Damo 
narata anamu to nompakaopu mbara-mbara 
kakalumana komi nikenina nongei-ngei ka 
bajinga, pade komi nanjambale japi ka i'a etu.' 

31 Nesonomo umana ri ja'i anana ulumbua etu, 
'Anaku, iko bate-batena naria ante aku, pade 
pura-pura anuku, anumu wo'u. 3? Tapi kita kana 
mosusa ante madamba-damba sabana tua'imu 
ewa namatemo, tapi we'i-we'i natuwu bali. l'a 
natontomo tapi we'i-we'i narata bali." 

1 Yesus nombatesa ka topantuki-topantuki 

16 l'a porapa e'i wo'u. "Naria samba'a tau 
nasugi to naria samba'a wakelena nombaurusi 
kakalumanana. Tau nasugi etu nangepe kareba 
nggari ja'i tau ntanina to nanguli wakelena etu 
nompakaopu kakalumanana. 2 Jadi nipokiona 
wakelena etu pade niulina, 'Natantu mpu'u 
tesa niepeku ewa inggumu! We'i-we'i kawia 
pakagana suramu ewa panggawiamu nombaurusi 
kakalumanaku, sabana komi mana mamala 
majadi wakeleku.' 2 Nangepe etu nompekirimo 
wakele etu riara nta'ina, 'Hai, iwenumo aku 
e'i? Balenggaku e'i madota manggabasaka 
aku. Nuapa kukawia ngina? Ane aku motonggo 
da'a mana kupakule. Ane merapi-rapi ri jala 

maeya mataku. 4A, iwe'imo akalaku! Ane 
aku rakabasaka kana madea roaku to madota 
mantarima aku ri sapo ira." 

> Jadi nalaumo i'a nompokio pura-pura tau 
to noinda doi ri ja'i balenggana. Niulina ka tau 
pamulana, 'Sakuyamo indamu ri ja'i balenggaku?' 
6 Nesonomo tau etu, 'Satu ongu gumba lana.' 
Nangulimo wakele etu, 'E'imo sura inda komi. 
Kamaimo pekatoko ri se'i, masasinta ratulisi komi 
limampulu ongu gumba.' 

7 Pade niulina ka tau ntanina, 'Sakuyamo 
indamu?' Nesonomo tau etu, 'Sanjobu karu 
ose.' Pade nangulimo wakele etu, 'E'imo sura 
inda komi. Tulisimo waluatu karu.' 3 Tempo tau 
nasugi etu nangepe nuapa to nikawia wakelena 
to nadenggo rarana etu i'a nombatoiya wakelena 
etu sabana nata'u akalana." 

Pade Yesus nompakaopu tesana iwe'i: 
"Tau-tau to nadenggo rarana ri dunia e'i neliu 
nggapandepa nompakasiayu bago ira nggari 
tau-tau to nanoa rara to natuwu riara karemena. 
3 Pade kuuli wo'u ka komi, pakemo kakalumana 
dunia e'i, naupa naja'a, rapombarata roa ala 
tempona kakalumana dunia mana ria olina komi 
kana ratarima ri peto'o to nabelona ri suruga. 

10 Tau-tau to namala niparasaya ante mbara- 
mbara sakedi namala wo'u niparasaya ante 
mbara-mbara to nadea. Tapi tau-tau to nadenggo 

rarana ante mbara-mbara sakedi nadenggo wo'u 
rarana ante mbara-mbara to nadeana. 1! Jadi ane 
komi da'a namala niparasaya ante kakalumana 
nggari dunia to naja'ana e'i, natantumo da'a ria 
to madota momparasaya ka komi kakalumana 
to nabelona nggari suruga. 1? Pade ane komi 
da'a namala niparasaya ante mbara-mbara 

tau ntanina, natantumo da'a ria to madota 
mombawai ka komi kakalumana majadi bagiamu. 

13 Da'a namala samba'a tau majadi batua nggari 
romba'a madika. Sabana i'a kana magigi rarana 
ri ja'i madika to samba'ana pade mompotowe 
madika ntanina etu. Atau i'a kana mombabila 
madika to samba'ana pade momporau rara 
madika ntanina etu. Iwetu wo'u ante komi. Da'a 
mamala komi mepue sanggani ka Alatala bo 
manjarumaka mbara-mbara ri dunia e'i." 

14 Tau-tau to Parisi nangepe pura-pura to 
nitesa Yesus pane'a. Pade ira nompongiri Yesus 
sabana ira nompotowe doi. 1? Tapi nangulimo 
Yesus ka ira, "Komi tau to nantakono inggu 
komi mboto ri ngayo tau ntanina, tapi Alatala 
nangginjani isi rara nta'imu. Da'a nipokonona 
pokainggumu iwetu. Toramo! Nuapa to nabelo 
nantuki pombarata manusia, etumo to nipoja'a 
rara Alatala. 18 Atura-atura agama Yahudi pade 
nuapa to nipatuduki nabi-nabi ka kita nipatolele 
sampe karata Yohanes Topediu. Nompamula 

nggari tempo etu Kareba Belo ewa Alatala 
ante Poparentana nipatolele ka tau-tau sampe 
we'i-we'i. Pade pura-pura tau nompasimbuku 
mpu'u nosimpago mesua riara Poparenta nu 
Alatala etu. 

17 Neliu nggagampapa langi bo dunia malipo 
pade saongu huruf nggari Atura-atura agama etu 
rapakalipo." 

18 Pade nanguli wo'umo Yesus, "Isema-sema to 
nombasompo rongona besi pade nomporongo 
besi ntanina i'a etu nebualo. Pade tau to 
nomporongo besi to nisompomo, i'a wo'u 
topebualo." 

19 Nanguli wo'umo Yesus, "Naria samba'a tau 
nasugi, pakeana nasuli mpu'u olina, katuwuna 
eo-eo nabelo. 20 Naria wo'u samba'a tau 
nakasiasi nosanga ka i Lazarus. Korona pura-pura 
nabaka. I'a nabiasa nikeni ntau mpaka ri pewobo 
ntau nasugi etu. 21 Nisarumakana bara mamala 
i'a manggoni rombo panggoni to nanawu nggari 
meja ntau nasugi etu. Pade asu-asu wo'u narata 
nombajila bakana. 

22 Naratamo tempona tau nakasiasi etu namate 
pade i'a nikeni malaeka mpaka ri peto'o to nibila 
ri sinjori Abraham ri suruga. Tau nasugi etu wo'u 
namate pade nitana. Pade i'a nitajiaka riara 
naraka. 23Ri setu i'a nandasa mpu'u. Tempona 
i'a nantingoa ri kalangana nikitana Abraham 

ri peto'o nakawao pade i Lazarus ri sinjorina 

ri setu. 2? Pade nongaremo tau nasugi etu, 
'Umaku, Abraham, potowemo aku! Pakaumo i 
Lazarus mantonomaka sanggoya palena ri ue 
pade marata mombasasii jilaku, sabana nandasa 
mpu'umo aku riara apu e'i!' 

25 Tapi nesonomo Abraham, 'Toramo, anaku, 
iko nadamba-damba katuwumu nggari kakedi- 
kedimu sampe iko namate, tapi Lazarus e'i tau 
nandasa. We'i-we'i i'a nipakadamba ri se'i, tapi 
iko nipakandasa. 2? Ntanina nggari etu, ri olo kita 
e'i naria limba to nandalana ala tau nggari se'i 
da'a namala gusetu, pade tau-tau nggari setu 
da'a namala momai guse'i.' 

27 Nangepe etu nangulimo tau nasugi etu, 'Ane 
iwetu, kuperapi ka komi, pakaumo i Lazarus 
mpaka ri sapo nu umaku. 28 Danariapa limamba'a 
sampesuwuku ri setu. Pakaumo i Lazarus etu 
malau mompopanjani ka ira ala ira wo'u ne'e 
mesua ri peto'o to nandasa e'i.' 22 Tapi nesonomo 
Abraham, 'Nariamo buku-buku i Musa ante 
buku-buku nabi-nabi ri ja'i ira. Palambamo 
ira mantuki nuapa to nitulisi riara buku-buku 
etu!' 30 Tapi nesonomo tau nasugi etu, 'Etu 
da'a nagana, Uma. Tapi ane maria tau namate 
matuwu bali malau mpaka ri ja'i ira, kana majea 
ira nggari silaka-silaka ira.' 3! Tapi nesonomo 
Abraham, 'Da'a nakono! Ane ira da'a nantuki 

tesa to nitewai Musa ante nabi-nabi ntanina, 
naudamo tomate membangu matuwu bali, da'a 
wo'u rapompangala ira." 

1 Pade nangulimo Yesus ka topantuki- 
17 topantuki I'a, "Natantumo kana maria 
saba-sabana sampe tau mowia silaka. Tapi 
mandasa mpu'umo tau to mompakeni tau 
ntanina mowia silaka. ? Nabelopa saongu watu 
bete raso'o ri tambolona pade i'a ratajiaka riara 
ntasi pade i'a mombabagiu samba'a ngana 
nggedi sampe i'a mana momparasaya. 3 Sabana 
etu komi kana mainga. Ane maria sampesuwumu 
mowia silaka ontiakamo i'a. Pade ane i'a majea 
pade merapi ampu, ampungimo i'a. 4Ane i'a 
mowia maja'a ri ja'i komi pitunggani riara saeo 
pade butu nggani i'a marata merapi ampu ri 
ja'imu, komi kana mombaampungi i'a." 

5 Pade nangulimo anaguru-anaguruna ka Yesus, 
"Pue, pakarosomo pomparasaya kami." 

6 Nangepe etu nangulimo Yesus, "Ane 
pomparasaya komi aga sakedi lau nasimbayu ewa 
wua kayu to nakedi mpu'u, komi mamala manguli 
ka kayu bete e'i, 'Kawukamo pade kau polinjamo 
mpaka ri tatongo ntasi.' Pade natantumo kayu 
etu kana molinja. 

7 Rapana samba'a nggari komi maria samba'a 
batua to nopajeko bara nompoewu bimba 
ri karawana. Tempo batua etu manjili nggari 

karawana etu, natantumo komi da'a manguli 
ka i'a, 'Kamaimo masasinta manggoni!" 8 Da'a 
mpu'u iwetu. Natantumo komi kana manguli ka 
i'a, 'Kalau poriapu ruru panggoniku. Pade ane 
mangongomo pomporiapumu etu pakasadia 
pade keni ka aku panggoni etu. Ane maopu aku 
manggoni manginu pade mamala iko malau 
manggoni.' ? Natantumo batua etu da'a miki 
ratoiya sabana i'a aga nantuki dota madikana. 
10 [wetu wo'u komi. Ane komi maopu mowia 
pura-pura to niparenta ka komi, ulimo, 'Kami 
e'i aga batua biasa. Kami aga nowia nuapa to 
masipato rapowia kami." 

11 Tempo Yesus nompapola polumakona mpaka 
ri ngata Yerusalem, I'a nantuki pobingga Bagia 
Samaria ante Bagia Galilea. 12 Tempona I'a nesua 
ri saongu ngata naria sampulu mba'a tau to 
naju'a bete nomposirata l'a. Ira nekanggore 
nakawao 13 bo nongare, "Yesus, Guru, potowemo 
kami!" 

14 pade Yesus nangantoaka ira ante nanguli, 
"Kalaumo komi ri ja'i topanggeni-topanggeni 
agama merapi ala koro komi raparesa ira." 

Nangepe etu nalaumo ira nantuki tesa Yesus 
etu. Tempo ira danalau-lau nabelomo koro ira 
pura-pura. 1? Tempo samba'a nggari ira nanggita 
korona nabelomo, natinggulimo i'a mpaka ri 
ja'i Yesus ante nombatoiya-toiya Alatala ante 

suara namangga. !? Pade notimbakotumo i'a ri 
ngayo Yesus ante nanguli tarima kasi ri ja'ina. 
Tau etu i'amo samba'a tau nggari Bagia Samaria. 
17 Pade nangulimo Yesus, "Naria sampulu mba'a 
tau pane'a to nipakabeloku. Ri umbamo ira to 
sasiona? 1? Nokuya aga tau da'a to Yahudi e'i to 
narata nanguli tarima kasi ka Alatala?" 

19 pade niuli Yesus ka tau etu, "Pekanggoremo 
bo kalaumo. Nabelomo ju'amu sabana komi 
nomparasaya Aku." 

20 Naria bara sakuya mba'a to Parisi 
nompekutana Yesus, "Nepia Alatala marata 
moparenta ri dunia?" 

Nesonomo Yesus, "Da'a ria tandai-tandaina to 
namala rakita to mompakatantu nepia Alatala 
marata moparenta. 2! Da'a ria to mamala 
manguli, 'Kitamo, e'imo I'a,' bara manguli, 
'Kitamo, ri setumo I'a.' Poparenta nu Alatala da'a 
namala rakita ntau sabana Alatala noparenta 
riara nta'i manusia." 

22 Naopu etu nangulimo Yesus ka anaguru- 
anaguruna, "Kana marata tempona komi madota 
manggita Aku, Ana nu Manusia naupa aga 
sampalai lau, tapi komi da'a manggita Aku. 

23 Kana maria tau manguli ka komi banepia, 
'Kitamo, ri setumo |'a,' atau manguli, 'Ri se'imo 
l'a.' Tapi ne'e komi malau mantuki ira, 24 sabana 
tempo Aku marata bali ri dunia, kana ranjani 

komi. Nasimbayu ewa kila norea ri laerawa pade 
nombawanta pura-pura langi, iwetu wo'umo 
tempo karataku. Etu kana rakita ntau pura-pura. 

25 Tapi da'apa marata tempona etu, pamulana 
Aku mpu'u-mpu'u rapandasa pade rapoara 
tau-tau to natuwu tempo e'i. 28 Tempo Aku, Ana 
nu Manusia marata banepia pokainggu manusia 
kana masimbayu ante pokainggu manusia tempo 
nabi Nuh nggaolu. 27 Ira nanggoni nanginu pade 
norongo nosiporongo ewa biasa sampe nabi 
Nuh nesua riara sakaya betena. Naopu etu 
nanggabuntu puramo ue ri dunia e'i sampe 
pura-pura tau ntanina etu namate. 

28 Wa'a wo'u pokainggu manusia ri ngata 
Sodom tempo i Lot neto'o ri setu. Ira nanggoni 
nanginu, naria nobalu-balu naria neoli. Ira 
notuja-tuja pade nombangu sapo ewa biasa. 

23 Tapi tempona i Lot nalai nggari ngata Sodom 
etu, eo etu wo'umo nana'umo apu ante watu to 
najelana nggari langi nompakaropu ira pura-pura 
ri ngata etu. 3? Masimbayu ka etu wo'u banepia 
tempo Aku, Ana nu Manusia marata bali ri dunia. 
31 Tempo karataku etu tau to nompamaya ka 
poiri ri bunggu nu sapona ne'e mana'u mesua 
rara njapo mangala mbara-mbara to naria ri 
setu. Iwetu wo'u tau-tau to naria ri tinaluna. 
Ne'e mana ira manjili mpaka ri ngata. Palaimo 
masasinta! 3? Toramo nuapa to najadi ri ja'i 

rongo i Lot tempona i'a nompeili nanggita ngata 
Sodom. 

33 Tau aga nantora katuwuna mboto tapi da'a 
nantuki dota Alatala, da'a namala matuwu 
mabelo sampe ri kasae-saena. Tapi tau to nantuki 
Alatala ante da'a nantora katuwuna mboto, 
etumo tau to namala matuwu mabelo sampe 
ri kasae-saena. 3? Epemo tesaku! Ane karataku 
etu tempo nggawengina ane maria romba'a 
moturu mosaongu ranja, samba'a kana kuala 
pade samba'a kuboli ri setu. 3? Pade ane karataku 
tempo eona ane maria besi romba'a mogili 
mpasanggani-nggani, samba'a kana kuala pade 
samba'a wo'u kana kuboli ri setu. 

36 Pade ane maria langgai romba'a manggawia 
mpasanggani-nggani ri tinalu, samba'a kana 
kukeni pade samba'a wo'u kuboli." 

37 Pade nekutanamo anaguru-anaguru Yesus, 
"Pue, ri umba etu majadi?" 

Nesonomo Yesus, "Ane rakita komi tonji 
kolaa nasiromu nanggoni, natantumo nanoto 
ri setu naria binata namate. Iwetu wo'u ante 
karataku. Natantu manoto wo'u ka komi ri umba 
rakajadina." 

1 Naopu etu Yesus nombatesa ka 
18 anaguru-anaguruna saongu porapa 
mompatuduki ira ala maoso mosambaya, ne'e 
maopu rara. 2 Niulina, "Ri saongu ngata naria 

samba'a topotangara to da'a nekou ri ja'i Alatala 
pade da'a nombabila sanggamanusiana. 3 Pade 
ri ngata etu naria wo'u samba'a besi tobalu. 

l'a tunggai narata ri ja'i topotangara etu nerapi 
tulungi ante nanguli, 'Tulungimo aku mantingayo 
baliku!'4Pamulana topotangara etu da'a nadota 
mantulungi tobalu etu. Tapi kaopuna nipekirina, 
'Naupa aku da'a nekou ri ja'i Alatala pade da'a 
wo'u nombabila sanggamanusiaku, ? aginamo 
aku mantulungi tobalu e'i sabana i'a nombabago 
aku. Ane aku da'a mantulungi i'a, i'a kana 
marata-rata mompakalenge aku." 

6 Pade nangulimo Yesus ka anaguru-anaguruna, 
"Epemo mpakabelo-belo nuapa to nitesa 
topotangara to nadenggo etu! 7 Ane tau to 
nadenggo rarana madota mantulungi tobalu 
to nerapi-rapi ri ja'ina, ne'epa rauli Alatala. 
Natantumo l'a kana mantulungi todeana to 
nipelisina to da'a nenonto mekakai ri ja'ina. 
Ne'e rapekiri komi I'a nompakasae-sae pade 
mantulungi ira. 8 Natantumo l'a kana masasinta 
mantulungi ira. Tapi tempo Aku, Ana nu Manusia 
marata bali ri dunia e'i, natantumo tau to 
mpu'u-mpu'u nomparasaya Aku da'a madea." 

9 Pade Yesus nombatesa wo'u saongu porapa ri 
ja'i ntau to nompekiri aga iramo tau to nabelona 
pade tau ntanina da'a ria gunana. 18 Niulina, 
"Naria romba'a tau nalau mpaka ri Sapo Mpepue 

mosambaya, samba'a to Parisi pade samba'a 
topomperapi balasitee. !! Tau to Parisi etu 
nenggore pade nosambaya riara nta'ina, 'Pue 
Alatala, aku nosukuru ri ja'imu sabana aku e'i 
da'a nasimbayu ante tau ntanina, etumo tau 
topebagiu, tau to nadenggo rarana, ante tau 
to nebualo. Aku nosukuru aku da'a nasimbayu 
ante topomperapi balasitee etu. 12 Ronggani 
santipa aku napuasa pade aku nombawai ka Pue 
sabagia nggari sampulu bagia nggari pura-pura 
pombarataku.' 

13 Tapi tempo topomperapi balasitee etu 
nosambaya i'a nenggore nggawao. Da'a nabia 
i'a nakantingoa ri langi. Ante nanjoso rara i'a 
nanjapa-njapa bombarana ante nanguli, 'Pue 
Alatala, potowemo aku, sabana aku e'i samba'a 
tau nasilaka.'" 

14 Pade nangulimo Yesus, "Tempona ira romba'a 
nanjili, natantumo topomperapi balasitee etumo 
to nikonoa Alatala, da'a tau to Parisi to nalanga 
rarana etu. Sabana isema-sema to nompakalanga 
rarana kana rapakaede, pade isema-sema to 
nompakaede rarana, kana rapakalanga." 

15 Nadea tau nanggeni ana-ana ira mpaka ri ja'i 
Yesus ala I'a mombadika palena ri ngana-ngana 
etu mombagane ira. Tapi tempo anaguru-anaguru 
Yesus nanggita etu, ira nanggarau tau-tau etu. 

16 Tapi Yesus nompokio ngana-ngana etu pade 

niulina ka anaguru-anaguruna, "Pakambamo 
ngana-ngana etu marata ri ja'iku! Ne'e ratagi ira, 
sabana aga tau to noinggu ewa ngana-ngana e'i 
to masipato majadi todea riara Poparenta nu 
Alatala. 1” Toramo! Da'a ria samba'a tau namala 
majadi todea riara Poparenta nu Alatala ane 

i'a da'a mekou ri ja'i Alatala nasimbayu ante 
ngana-ngana e'i." 

18 Naria samba'a topanggeniaka nto Yahudi 
nekutana ri ja'i Yesus, "Guru to nabelona, nuapa 
masipato kupowia ala aku mamala matuwu 
mabelo sampe ri kasae-saena?" 

19 Nesonomo Yesus, "Nokuya komi nanguli Aku 
nabelo? Da'a ria ntanina nabelo, aga Pue Alatala. 
20 Natantumo ninjanimu parenta Alatala to 
nanguli, 'Ne'e mogau sala ante tau da'a rongomu 
mboto, ne'e mepatesi, ne'e mangangga, ne'e 
modawa ri ngayo ntopotangara, pade bilamo 
indo umamu." 

21 Nesonomo tau etu, "Parenta-parenta etu 
nitukiku puramo nggari kakediku." 

22 Sangga nangepe etu nangulimo Yesus ka tau 
etu, "Danariapa sangaya to masipato mupowia. 
Pobalumo pura-pura mbara-mbaramu pade 
palelemo doina etu ka tau-tau nakasiasi ala 
murata kakalumana ri suruga. Maopu etu kamai, 
tukimo Aku!" 

23 Tapi sangga nangepe tesa Yesus etu 
nasusamo rara topanggeniaka etu, sabana i'a 
samba'a tau nakalumana mpu'u. 24 Ninjani 
Yesusmo nasusa rara ntau etu. Etu sampe niulina, 
"Nakaja mpu'u tau nakalumana mesua majadi 
todea riara Poparenta nu Alatala. 22 Nagampapa 
saongu binata to nabetena ewa unta mesua ri 
bolo jaru pade samba'a tau nakalumana mesua 
majadi todea riara Poparenta nu Alatala." 

26 Pade nangulimo tau-tau to nangepe tesa 
Yesus etu, "Ane iwetu natantumo da'a ria 
samba'a tau to mamala rapakasalama!" 

27 Nangulimo Yesus, "Anu da'a nipakule 
manusia nipakule nu Alatala." 

28 Naopu etu nangulimo i Petrus ka Yesus, "Kita 
we'i, Pue. Kami e'i nompalasi pura-pura nuapa to 
naria ri ja'i kami pade nantuki Komi." 

29 pade nangulimo Yesus ka ira, "Aku mpu'u- 
mpu'u notesa ka komi, isema-sema to nompalasi 
sapona bara rongona bara sampesuwuna 
bara indo umana bara anana sabana nantuki 
Alatala, 3? i'a kana mombarata bali riara 
nggatuwuna we'i-we'i neliu nggadea nggari 
nuapa to nipalasina. Pade ri tempo nggapurina 
i'a kana mombarata katuwua mabelo sampe ri 
kasae-saena." 

31 Yesus nompokio sampulu romba'a anaguruna 
nalau mpasanggani-nggani, pade niulina ka 

ira, "Epemo mpakabelo-belo! We'i-we'i kita 
mantende mpaka ri ngata Yerusalem. Pade ri setu 
pura-pura nuapa to nitulisi nabi-nabi ewa Aku, 
Ana nu Manusia kana madupa. 3? Aku kana rawai 
ka tau-tau da'a to Yahudi pade rapongei-ngei ira, 
rauli sinja'i pade ratailu ira. 22 Aku kana raporo ira 
mpakandasa pade kaopuna rapatesi ira. Tapi ri 
eo katolueona Aku kana matuwu bali." 

34 Pura-pura nuapa to nitesa Yesus etu da'a 
ninjani anaguru-anaguruna. Tempona etu 
nitabuniaka ka ira batuana nggari tesa etu, pade 
da'a ninjani ira nuapa patuju nu tesa Yesus etu. 
35 Tempona Yesus ntora narata ri ngata Yerikho, 
naria samba'a tau naburo nekatoko nerapi-rapi ri 
wiwi jala. 38 Tempo niepena gosa ntau dea noliu 
ri setu, nipekutanana ka tau-tau to namosu i'a, 
"Nuapa e'i?" 

37 Nangulimo ira, "Yesus tau nggari ngata 
Nazaret etu moliu ri se'i." 

38 Nangepe etu nongaremo tau to naburo etu, 
"Yesus, Muli i Daud, potowemo aku e'i!" 

39 Tau-tau to nokolu ka Yesus nangontiaka 
toburo etu ante nanguli, "Ne'e makanano! 
Pekalinomo iko!" 

Tapi toburo etu nantambai nongare ante suara 
to namangga, "Muli i Daud, potowemo aku!" 

40 Nangepe etu, nenontomo Yesus, pade 
nipekikenina toburo etu mpaka ri ja'ina. Tempona 

toburo etu narata ri ja' ina, nekutanamo Yesus ka 
i'a, 

41 "Nyapa to mupodota kupowia ka iko?" 

Nesonomo toburo etu, "Pue, to nipodotaku ala 
mataku mamala mekita!" 

42 Pade nangulimo Yesus ka i'a, "Kitamo! 
Nabelomo matamu sabana iko nomparasaya!" 

43 Kaliu-liu nabelomo mata ntoburo etu, pade 
nalaumo i'a nantuki Yesus ante nombatoiya 
Pue Alatala. Tempona pura-pura tau dea ri setu 
nanggita kajadia etu, ira pura-pura nantoiya 
Alatala. 

1 Sangga naratapa ri ngata Yerikho 

19 nesuamo Yesus nombaliunaka ngata 
etu. 2 Ri ngata etu naria samba'a balengga 
topomperapi balasitee, sangana i Zakheus. 
Nakalumana mpu'u i'a. 3 l'a madota manggita 
Yesus, tapi da'a namala sabana naede korona 
pade nadea mpu'u tau nantalili Yesus. “Jadi 
Zakheus nokolu nangowa mpaka ri sampu'u kayu 
ri wiwi jala, tau dea ri purina. Narata ri setu i'a 
nompone kayu etu pade nekatoko ri pangana ala 
i'a mamala manggita Yesus tempona l'a moliu 
ri setu. ? Tempo Yesus narata ri wayo nggayu 
etu l'a nantingara ri panga nu kayu etu nanggita 
i Zakheus, pade niulina, "Zakheus, pana'umo 
masalisa, sabana Aku madota mpaka ri sapomu 


EO el. 

6 Nangepe etu nompari-mparimo i Zakheus 
nana'u pade nikenina Yesus mpaka ri sapona 
ante nadamba rarana. ' Tapi sangga nanggita 
etu nokagagutu-gutumo pura-pura tau samba'a 
bo samba'a, "Da'a nabelo Yesus nalau nesai 
nosanggani ante tau to nadenggo rarana etu!" 

8 Tempo Yesus ri sapona nekanggoremo i 
Zakheus pade niulina ka Yesus, "Pue, santongo 
mbara-mbaraku kana kuwai ka tau to nakasiasi. 
Pade isema-sema to nibagiuku, aku kana 
mompopanjili ka ira patanggani kadeana." 

3 Nangepe etu nangulimo Yesus, "Tesamu etu 
tandaina komi saongu njapo nipakasalamamo 
eona e'i, sabana nasimbayu ante Abraham 
totu'amu nggaolu, komi wo'u nomparasaya 
Alatala. 19 Komi nipakasalama sabana etumo 
patuju Ana nu Manusia narata ri dunia. Aku 
narata mangelo ante mompakasalama tau-tau to 
nalipo riara silaka ira." 

11 Tempona tau-tau danangepe tesa Yesus etu, 
l'a nompapola tesana ka ira ante saongu porapa. 
Nitesana porapa e'i ka ira sabana namosumo l'a 
ri ngata Yerusalem pade niparasaya ntodea Pue 
Alatala kana kaliu-liu mompamula moparenta ri 
dunia. 12 Jadi Yesus nombatesa ka ira porapa e'i. 
"Samba'a madika nopatuju malau mpaka ri ngata 
nakawao ala ralanti majadi magau pade naopupa 
ralanti manjili mpaka ri ngatana mboto ala 

moparenta ri setu. 13 Da'apa i'a nalau nipokiona 
ruru sampulu mba'a batuana pade niwaina ka ira 
simbau sampeka doi bulawa. Pade niulina ka ira, 
'Doi e'i rapogoli komi sampe aku manjili.' Naopu 
etu nalaimo i'a. 14 Tapi tau-tau ri ngatana ri setu 
nagigi rara ri ja'ina. Jadi nipakau ira topanggeni 
tesa mpaka ri ngata nakawao to nikalauna etu. 
Narata ri setu nangulimo topanggeni tesa etu 

ka magau to nakuasa ri setu, 'Kami da'a madota 
madika e'i majadi magau ri bagia kami.' 1? Tapi 
madika etu kana nilanti najadi magau ri bagia ira. 
Pade naopu etu nanjilimo i'a mpaka ri ngatana 
mboto. Narata ri sapona nipokiona sampulu 
mba'a batuana to niwaina ka doi bulawa etu 
marata ri ja'ina. Sangga naratapa ira nekutanamo 
i'a ka ira, 'Sakuyamo ana nu doiku nipogoli komi?' 

16 Naratamo batuana pamulana ri ngayona pade 
nanguli, 'Magau, doi bulawamu sampeka etu 
nipogoliku najadi sampulu.' 17 Pade nangulimo 
magau etu ka batuana etu, 'Nabelomo! Komi 
batua to nabelona. Komi namala niparasaya ante 
mbara-mbara sakedi. Sabana etu komi kana 
rapajadi topoparenta sampulu ngata.' 

18 Pade naratamo batua karomba'ana ri ngayo 
magau pade nanguli, 'Magau, doimu sampeka 
nipogoliku najadi alima.' 19 Pade nangulimo 
magau ka i'a, 'Komi kana rapajadi topoparenta 
lima ngata.' 20 Pade naratamo batua ntanina 

nanguli, 'Magau, e'imo doi bulawa sampeka to 
niwai komi ka aku. Nibunguku ante kae pade 
nitabuniakaku ri peto'o to nabelona. 21 Naeka 
aku ri ja'i komi, sabana ninjaniku komi samba'a 
tau to nasoa. Komi nangala anu da'a niboli komi, 
pade nangala asele ri tinalu anu da'a nituja komi.' 

22 Nangepe etu nesonomo magau ka batua 
etu, 'Iko e'i samba'a batua to naja'a! Tesamu 
mboto kupake mombatangara iko. Ninjanimu 
aku samba'a tau nasoa. Aku nangala anu da'a 
niboliku pade aku nangala asele ri tinalu anu da'a 
nitujaku. 28 Ane iwetu nokuya iko da'a nombawai 
doiku etu ka tau to nompopoana doi ala tempona 
aku marata mamala kuala mpanjili doiku ante 
anana?' 

24 Pade niuli magau etu ka tau-tau to naria ri 
setu, 'Alamo doi bulawana sampeka etu rawai 
ka batua to naria doi bulawana sampulu mpeka 
etu.' 25 Tapi nangulimo tau-tau etu ka magau, 
'Magau, nariamo doina sampulu mpekana!' 

26 Nesonomo magau etu, 'Nakonomo etu, tapi 
toramo! Isema to naria nadea kana ratambai ka 
i'a. Tapi isema naria aga sakedi, etu wo'u kana 
raala mpakaopu nggari ja'ina. 2' Pade we'i-we'i 
kenimo ri ngayoku bali-baliku etu to da'a nadota 
mantarima aku majadi magau ira. Patesimo ira 
pura-pura ri ngayoku se'i!"" 

28 Naopu Yesus notesa ka tau pura-pura 
etu nalaumo I'a nokolu ka ira mpaka ri ngata 
Yerusalem. 29 Tempo namosumo I'a ri ngata 
Betfage bo ngata Betania ri Bulu Zaitun, 
nipakauna romba'a anaguruna mokolu ka l'a. 

30 Niulina ka ira, "Kalaumo komi mpaka ri ngata to 
namosumo ri ngayota etu. Tempona komi mesua 
ri sa'a komi kana mombarata saongu ana keledai 
nitataka to da'apa sanggani nipesawi ntau. 
Wolemo ana keledai etu nggari potatakana pade 
umbumo wemai. 31 Ane maria tau mompekutana 
komi, 'Nokuya komi nombawole ana keledai etu?' 
tesa ka tau etu, 'Pue paraluu mompake keledai 
e'i." 

32 Jadi nalaumo romba'a anaguru Yesus to 
nipakau mokolu etu, pade nirata ira nasimbayu 
ewa nuapa to niuli Yesus etu. 33 Tempona ira 
nombawole ana keledai etu, nekutanamo puena 
ka ira, "Nokuya komi nombawole ana keledai 
etu?" 

34 Nesonomo ira, "Pue paraluu mompake 
keledai e'i." 

35 Naopu etu niumbu iramo ana keledai etu 
mpaka ri ja'i Yesus. Niboli ira pakea ri bengo 
keledai etu pade nitulungi ira Yesus nesawi ri 
bengona. Naopu etu nalaumo ira pura-pura. 

36 Tempona Yesus noliu ante keledai etu, tau-tau 
nombajini buya ira ri jala nombatomunaka 

l'a. 3” Tempo Yesus ntora narata ri ngata 
Yerusalem ri jala to notua nggari Bulu Zaitun 
etu, nompamulamo pura-pura todea topantuki 
l'a etu nongare-ngare nantoiya Alatala ante 
nadamba rara sabana pura-pura kabaraka to 
nikita ira. 33 Nongare-ngaremo ira, "Perapi 

Pue mombagane Magau to narata niposumba 
Alatala! Nosinggabelomo kita ante Alatala! 
Ratoiyata Alatala ri suruga!" 

39 Tempo etu naria bara sakuya mba'a to Parisi 
nggari olo ntau dea etu nongare ka I'a, "Guru, 
ne'e rapakamba topantuki-topantuki Komi 
notesa iwetu!" 

40 Tapi nesonomo Yesus, "Parasayamo Aku, ane 
ira da'a motesa iwetu, natantumo watu-watu e'i 
kana mongare mombatoiya Alatala!" 

41 Tempo namosumo Yesus ri ngata Yerusalem 
pade nikitana ngata etu ri ngayona, notumangimo 
l'a nantangi pue ngata etu. 42 Niulina, "Nabelo 
mpu'umo ane eo e'i komi mangginjani nuapa to 
raparaluu rakawia komi ala maria posinggabelo 
ri ngatamu e'i. Tapi kakonona da'a ninjani komi. 
43 Sabana etu kana marata tempona ngata 
komi rapatiku pade raewa balimu. Ngatamu 
kana rawala ntiku ira sampe mana mamala 
komi mesuwu, pade komi ralawa mpii nggari 
umba-umba. 44 Ngatamu kana ragero pade 
komi pura-pura kana rapatesi ira. Da'a mana 

maria watu to nipake komi nowia ngata e'i 
rapakamba ira mosisunju nau kamba saongu, 
sabana da'a ninjani komi tempo Alatala narata 
mompakasalama komi." 

45 Naopu etu nalaumo Yesus nesua riara Sapo 
Mpepue. Ri setu nompamulamo I'a nompopalai 
topotomu to naria ri setu. 48 Niulina ka ira, "Riara 
Buku Nagasa naria nitulisi iwe'i: 'Sapoku kana 
rapake ewa peto'o mosambaya.' Etu to niuli 
Alatala, tapi komi ri se'i nompajadi Sapo Mpepue 
e'i peto'o parampo!" 

47 Naopu etu eo-eo Yesus nesua nopaguru riara 
Sapo Mpepue. Balengga-balengga topanggeni 
agama ante guru-guru agama bo totu'a-totu'a 
nto Yahudi danangelo jala mompatesi I'a. 48 Tapi 
da'a nirata ira jala mowia etu sabana pura-pura 
tau mpu'u-mpu'u madota mangepe tesana. 

1 Naria sanggani Yesus nopaguru bo 
20 nompatolele Kareba Belo ka tau-tau 
riara Sapo Mpepue. Tempo etu naratamo 
balengga-balengga topanggeni agama, guru-guru 
agama ante totu'a-totu'a nto Yahudi, 2 pade 
nangulimo ira ka I'a, "Uli ka kami ante kuasa 
nggari umba Komi nompopalai topotomu nggari 
Sapo Mpepue? Isema nombawai kuasa etu ka 
Komi?" 

3 Nesonomo Yesus, "Da'apa Aku mombasono 
pompekutanamu naria wo'u sangaya kupekutana 

ka komi. Uli ka Aku 4isema nombawai kuasa ka 
Yohanes Topediu mombadiu tau? Alatala atau 
manusia?" 

3 Pade nompamulamo ira nosipekutana 
samba'a bo samba'a, "Iwenu kita mombasono 
l'a? Ane kita manguli kuasa Yohanes nggari ja'i 
Alatala I'a kana manguli ka kita, 'Ane iwetu 
nokuya komi da'a nomparasaya Yohanes?' 

6 Tapi ane kita manguli kuasana nggari ja'i 
manusia, natantumo pura-pura tau ri se'i kana 
mombarempe kita ante watu sampe mamate 
sabana ira pura-pura nomparasaya Yohanes 
mpu'u-mpu'u samba'a nabi." 

7 Jadi nesonomo ira ka Yesus, "Da'a ninjani kami 
nggari umba kuasana." 

8 Pade nangulimo Yesus ka ira, "Ane iwetu da'a 
wo'u kutesa ka komi ante kuasa nggari umba Aku 
nowia mpengele-ngele etu." 

3 Naopu etu Yesus nombatesa ka tau dea 
porapa iwe'i: "Naria samba'a tau to nombatuja 
anggur ri tinaluna. Naopu etu nipajana tinalu etu 
ka bara sakuya mba'a topokarajaa pade nalaimo 
i'a mpaka ri ngata ntanina neto'o ri setu nasae. 

10 Sangga naratapa tempona mompui wua 
anggur nipakaunamo samba'a batuana malau 
mpaka ri ja'i ntopokarajaa tinalu etu ala 
mantarima bagiana nggari asele ntinalu etu. 
Tapi topokarajaa tinalu etu nombaboba batua 

etu pade nompakau i'a nanjili ante pale ntoya. 
11 Naopu etu pue ntinalu etu nompakau wo'umo 
samba'a batua ntanina, tapi batua etu wo'u 
niboba pade nipakaeya ntopokarajaa etu, 

pade nipakau nanjili ante pale ntoya wo'u. 

12 Sangganipa pue ntinalu etu nompakau batua 
katolumba'ana. Tapi batua etu wo'u niboba 
sampe nalei pade nitajiaka ira mpaka ri sawaliku 
tinalu etu. 

13 Kaopuna nangulimo pue ntinalu etu, 
'Aginamo aku mompakau anaku mboto to 
nipotoweku malau mpaka ri ja'i ira. Natantumo 
ira kana mekou ri ja'ina.' 14 Tapi tempona 
topokarajaa tinalu etu nanggita ana pue ntinalu 
etu, nangulimo ira samba'a ka roa ntanina, 'E' imo 
i'a, ana pue ntinalu. Kamaimo kita mompatesi 
i'a ala tinalu e'i raalata majadi bagiata.' 12 Pade 
i'a nikeni ira mpaka ri sawaliku tinalu etu pade 
nipatesi ira." 

Pade nangulimo Yesus ka tau to nangepe porapa 
etu, "Tempo pue ntinalu etu matingguli mpaka ri 
tinaluna etu, nuapa rapowiana? !? Natantumo 
i'a kana mompatesi topokarajaa etu pura-pura, 
pade mompokio tau ntanina marata mokarajaa ri 
tinalu etu." 

Nangepe etu nangulimo tau dea ka Yesus, "A, 
da'a mamala majadi iwetu!" 

17 Tapi Yesus nanggita ira ante notesa, "Kana 
majadi iwetu banepia sabana etumo batuana 
tesa to nitulisi riara Buku Nagasa iwe'i: 'Watu to 
nitajiaka ntopowia sapo, watu etumo to najadi 
palo mpondasi to neliu nggaroso."" 

18 Pade nanguli wo'umo Yesus, "Isema-sema 
to manawu ri watu etu kana marege, pade 
isema-sema to raparumpi watu etu kana marege 
majadi sowu." 

19 Ninjani guru-guru agama Yahudi bo balengga- 
balengga topanggeni agama porapa etu nipawela 
Yesus ka ira. Sabana etu ira madota manjoko I'a 
tempona etu wo'u, tapi ira naeka ka tau dea. 

20 Jadi ira nangelo loga to nabelona ala mamala 
manjoko Yesus. Ira nombasogo bara sakuya 
mba'a tau tumoni-moni ira tau to nanoa rarana. 
Tapi tau-tau etu nipakau ira mangelo kasala tesa 
Yesus ala l'a mamala rakeni rapangadu ri ngayo 
Gubernur. 21 Jadi nalaumo ira ri ja'i Yesus pade 
nanguli, "Guru, ninjani kami pura-pura nuapa 
to nitesa bo to nipatuduki Komi etu nakono. 
Ninjani kami wo'u Guru da'a nompoposisala tau, 
aga nompatuduki dota Alatala to nakonona ka 
pura-pura tau. 22 Sabana etu uli ka kami nantuki 
Atura-atura agama masipato mombabayari 
balasitee ka Magau Kaisar bara da'a?" 

23 Tapi ninjani Yesus bagiu ira etu. Jadi niulina, 
"Popokita ka Aku sampeka doi salaka. Lenje ante 
sanga isema to naria ri doi etu?" 

Nesonomo ira, "Lenje bo sanga Magau Kaisar." 
24 (20:23) 

25 Pade nangulimo Yesus ka ira, "Ane iwetu, 
waimo ka Magau Kaisar to masipato rawai ka 
Magau Kaisar, pade waimo ka Alatala to masipato 
rawai ka Alatala." 

26 Kaopuna da'a ria nirata ira nau aga sakedi 
kasala nggari tesa Yesus ri ngayo ntau dea. Ira aga 
nekalino ante nogumaa nangepe pesono Yesus 
etu. 

27 Naria bara sakuya mba'a to Saduki narata 
ri ja'i Yesus. Ane to Saduki etu, ira to Yahudi to 
nomparasaya tau namate da'a mana matuwu 
bali nggari kamatena banepia. 28 Nangulimo 
ira ka Yesus, "Guru, nabi Musa nantulisi atura 
e'i ka kita: 'Ane rapana maria samba'a langgai 
norongo pade tau etu namate da'apa ria anana, 
sampesuwuna mboto kana momporongo 
baluna etu ala muli ira romba'a etu majadi 
muli sampesuwuna to namatena etu.' 29 Naria 
ira nosampesuwu pitumba'a langgai bayangi. 
Ulumbuana norongomo tapi da'apa ira njamboko 
noana namatemo i'a. 3? Jadi tua'ina karomba'ana 
nomporongo baluna etu, tapi da'apa ira noana i'a 
wo'u namate. 21 Iwetu wo'u to najadi ante tua'ina 

katolumba'ana sampe ri kapapituna. 3? Pade 
kaopuna besi etu wo'u namate. 33 Jadi tempo tau 
to namate matuwu bali nggari kamatena banepia 
besi etu rongo isema, sabana i'a niporongo ira 
pitumba'a?" 

34 pade nesonomo Yesus ka ira, "Ane tau-tau 
ri dunia e'i, ira norongo bo niporongo. 3? Tapi 
ane tau-tau to masipato rapakatuwu Alatala 
bali pade matuwu ri suruga tempo etu, ira da'a 
mana morongo bara raporongo. 3? Ira mana 
morongo sabana ira mana mamate-mate. Ira 
kana masimbayu ante malaeka i Pue. Ira majadi 
ana-ana Alatala sabana ira naopu nipakatuwu 
bali nggari kamatena. 

37 Pade nabi Musa mboto nompakanoto ka kita 
tomate kana matuwu bali. Riara mpotulisina 
ewa santungu gumbu to najelana da'a nikoni nu 
apu nikasangaina Pue Alatala, 'Alatala Abraham, 
Alatala Ishak bo Alatala Yakub.' 33 Ninjanita Pue 
Alatala da'a Alatala ntau to namatena, tapi I'a 
Alatala ntau to natuwuna. Jadi ane Pue Alatala 
nikasangai Musa Alatala Abraham, Ishak ante 
Yakub, etu batuana ira da'a tau to namate tapi 
tau to natuwuna, sabana riara mpanggita Alatala, 
pura-pura tau danatuwu." 

39 Naopu Yesus notesa iwetu nangulimo bara 
sakuya mba'a guru agama ri setu ka I'a, "Nabelo 
mpu'u pesono Guru." 

40 Ira nanguli iwetu sabana nikita ira to Saduki 
etu mana nabia mekutana ri ja'i Yesus. 

41 Pade nangulimo Yesus ka ira, "Iwenu sampe 
tau nanguli Magau to Mompakasalama to nijanji 
Alatala aga muli Magau Daud? 42 Riara buku 
Mazmur i Daud mboto nanguli iwe'i: 'Pue Alatala 
nanguli ka Pueku, kamai pekatokomo ri sabingga 
ngganaku, 4 sampe Aku mompowia pura-pura 
balimu mekou ri ja'imu.' 4 Jadi ane Magau to 
Mompakasalama niuli Daud Puena, iwenu sampe 
l'a nireke aga muli i Daud?" 

45 Tempo tau dea danangepe tesa Yesus, 
nangulimo I'a ka topantuki-topantuki I'a, 

46 "Pakabelo-belo ala ne'e komi moinggu 
ewa guru-guru agama. Ira aga nompokono 
nanjayo-njayo nobaju nandoe ala rabila ntau, 
pade ira aga madota rabila ntau tempo ira ri 
potomu. Tempo ira nesua riara Sapo Mpodade 
ira aga madota mekatoko ri peto'o-peto'o to 
nibilana. Wa'a wo'u tempo ira ri posusa. Ira aga 
madota rabila ntodea ri setu. 77 Ira nombabagiu 
tobalu-tobalu besi ala mombarata sapo besi-besi 
etu. Pade ira nantabuniaka pokainggu ira to 
naja'ana ante nosambaya nasae-sae. Etu sampe 
meliu nggatomo pesuku to rapawela ka ira 
banepia!" 


2 1 1Ri Sapo Mpepue Yesus nanggita tau 
to nakalumana nombasuaraka doi ira 

nadea riara peti mpesomba ri setu. 2 Nikitana 
wo'u samba'a besi tobalu to nakasiasi mpu'u 
nombasuaraka rompeka doi tambaga to nakura 
mpu'u olina. 3 Sangga nanggita etu nangulimo I'a, 
"Aku mpu'u-mpu'u notesa ka komi, pewai tobalu 
to nakasiasi etu neliu nggadea nggari pewai ntau 
pura-pura, “ sabana ira nombawai nggari labi nu 
doi ira. Tapi naupa tobalu e'i nakasiasi mpu'u i'a 
nombawai pura-pura doi to naria ri ja'ina." 

> Naria bara sakuya mba'a topantuki Yesus 
notesa ka I'a, "Sapo Mpepue e'i nipakaramba 
mpu'u ante watu-watu to nagaya-gaya pade ante 
mbara-mbara to narambana to niwai ntau ka 
Alatala." 

Nangepe etu nangulimo Yesus, 

6 "Kana marata tempona banepia pura-pura to 
nikita komi e'i kana ragero sanggani sampe da'a 
mana maria watu e'i rapakamba mosisunju, nau 
kamba saongu. Pura-pura kana ragero." 

7 Pade nekutanamo ira ka Yesus, "Guru, nepia 
etu pura-pura majadi? Nuapa tandaina to 
mompakatantu namosumo tempona pura-pura 
to niuli Komi etu majadi?" 

8 Nesonomo Yesus, "Pakabelo-belo ala ne'e 
komi rabagiu, sabana madea tau kana marata 
mompobalu sangaku. Maria samba'a manguli, 
'Akumo Magau to Mompakasalama!' Pade maria 
wo'u to manguli, 'Naratamo tempona Yesus 

marata bali ri dunia!' Tapi ne'e komi mantuki ira. 
3 Pade ne'e komi maeka ane mangepe kareba 
posimpatesi ante posiewa. Etu pura-pura kana 
majadi ntani ruru. Tapi etu da'apa tandaina 
kaopu nu dunia." 

10 pade niulina wo'umo, "Tempo etu tau-tau 
nggari sangata kana mosibali ka tau-tau to 
sangatana, pade magau simbau magau kana 
mosiewa. !! Kana maria lingu to naro'ona. Ri 
umba-umba ri dunia kana maria kamateoro 
ante ju'a mpendai njilele. Pade ri langi maria 
tandai-tandaina to mompakaeka tau. 12 Tapi 
da'apa pura-pura etu majadi komi kana rasoko 
ntau ntani ruru pade rapandasa ira. Komi kana 
ratangara ri polibu nto Yahudi pade rasuaraka 
riara tarunggu. Pade komi rakeni wo'u ri ngayo 
magau-magau ante gubernur-gubernur sabana 
komi nomparasaya Aku. 13 Etumo loga to nabelo 
ka komi mompakanoto ka ira isema Aku. 

14 Pakasaongumo raramu ne'epa ruru 
mompekiri nuapa rauli komi mombasono ira, 

15 sabana tempona etu wo'umo Aku mboto kana 
mombawai ka komi pompekiri to nabelona ala 
komi mamala motesa mombasono ira. Etu sampe 
balimu da'a mamala mombabali tesamu atau 
mombasapu nuapa to rauli komi. 18 Tempona etu 
indo umamu, sampesuwu sararamu ante roamu 
kana mombasoko ante mombakeni komi ri ja'i 

ntopotangara. Pade maria bara sakuya mba'a 
nggari komi to rapatesi ira. 17 Komi kana raporau 
rara pura-pura tau sabana komi nomparasaya 
Aku. 18 Tapi naupa iwetu komi kana rapakasalama 
Alatala. Sambalaa wulu wo'o nggari balenggamu 
da'a malipo. 1? Pakaroso pomparasayamu ri ja'iku 
sabana ante iwetu komi mamala mombarata 
katuwua mabelo sampe ri kasae-saena. 

20 Ane rakita komi ngata Yerusalem e'i rapatiku 
tantara balina natantumo ranjani komi mana 
masaeka ngata e'i rapakagero. 21 Tempona etu 
tau-tau to naria ri Bagia Yudea e'i kana mangowa 
malai mpaka ri buluna. Pade tau-tau to naria 
riara ngata Yerusalem kana malai nggari ngata 
e'i. Pade tau to naria ri sawalikuna ne'e mesua 
riarana, 22 sabana eo etumo tempo Alatala 
mombasuku to Yahudi. Etu mompakadupa 
pura-pura to nitulisi nabi-nabi Alatala nggaolu. 

23 Ri eo etu mandasa mpu'umo besi-besi to 
matiana bo ira to danompatomi. Pura-pura tau 
ri ngata e'i kana mandasa mpu'u sabana etumo 
tempo Alatala marata mombasuku to Yahudi. 

24 Kana maria to Yahudi rapatesi ante guma, pade 
maria ntanina to rasoko ratawani balina rakeni 
mpaka ri umba-umba ri dunia. Pade tempona 
etu ngata Yerusalem e'i kana mamala ka tau-tau 
da'a to Yahudi pade raparenta ira sampe nagana 
tempona to nipakatantu Alatala ka ira. 

25 Pade kana maria tandai-tandai rakita komi ri 
mata eo, ri wula ante ri betu'e-betu'e. Ri dunia 
e'i pura-pura tau kana mawiora rarana ante 
maingu mangepe pogu balumba bete moruu 
ewa guntu. 2? Tempona etu tau-tau kana malipo 
rarana nggari eka ira mompekiri nuapa to majadi 
ri dunia, sabana kuasa-kuasa to naria ri langi 
kana ragagoya pura. ?” Naopu pura-pura etu 
majadi ira kana manggita Aku, Ana nu Manusia 
mana'u riara kulimu ante kuasa bo karemeku 
to nipogumaa. 28 Tempo pura-pura kajadia etu 
mompamula majadi, pakasadia koromu pade 
mantingoa ri langi, sabana sampalaipa maratamo 
Aku, Magau to Mompakasalama komi." 

29 Pade Yesus nombatesa saongu porapa ka 
topantuki-topantuki I'a iwe'i: "Kitamo kayu ara 
ante pura-pura kayu ntanina. 3? Ane rakita komi 
kayu noroya, natantumo ninjani komi namosumo 
eo mapane. 3t Iwetu wo'u ane komi manggita 
kajadia-kajadia to nitesaku pani'a, kana ranjani 
komi mana masaeka Alatala marata moparenta 
ri dunia. 3? Aku mpu'u-mpu'u notesa ka komi, 
kajadia-kajadia etu kana majadi da'apa pura-pura 
tau to natuwu we'i-we'i mamate. 23 Langi bo 
dunia kana malipo tapi tesaku kana maroo sampe 
ri kasae-saena." 

34 Pade nangulimo Yesus, "Komi kana mainga. 
Ne'e komi makako gaga aga mosusa-susa bo 

manginu mpakalangu-langu pade aga mompekiri 
anu niparaluu komi matuwu eo-eo. Ane komi 
da'a mainga, ante da'a ranjani-njani komi Aku, 
Ana nu Manusia e'i kana marata ri ja'i komi 
nasimbayu ante tonji da'a ninjani-njanina 
sampegoli i'a niso'o tinggolu. 3? Iwetu wo'u 
pura-pura manusia ri dunia e'i. Ante da'a 
ranjani-njani ira sampegoli Aku, Ana nu Manusia 
kana marata ri ja'i ira pura-pura. 3? Sabana etu 
komi kana mainga-inga. Ne'e menonto-nonto 
merapi doa ala komi mompakule manta'amaka 
pura-pura kajadia etu ante masalama, pade ala 
komi mamala mantingayo Aku, Ana nu Manusia." 

37 Ri tempo eona Yesus nopaguru ri Sapo 
Mpepue, pade tempo nggawengina I'a nalau 
naturu ri Bulu Zaitun. 33 Pade mpadondo- 
mpadondo pura-pura tau narata ri Sapo Mpepue 
ala mangepe tesana. 

1 Tempona etu namosu ntoana posusa to 

22 niuli nto Yahudi Posusa Roti Da'a Nidika 
Ragi. Posusa etu to niuli ira wo'u Posusa Paska. 
2 Balengga-balengga topanggeni agama ante 
guru-guru agama danangelo jala mompatesi 
Yesus nggalino, sabana ira naeka ri ja'i ntau dea. 

3 Ri tempona etu nesuamo Magau nu Seta riara 
nta'i Yudas Iskariot, samba'a nggari sampulu 
romba'a anaguru Yesus. “ Naopu nipesua 
Magau nu Seta nalaumo Yudas mpaka ri ja'i 

balengga-balengga topanggeni agama ante 
balengga-balengga topojaga Sapo Mpepue ala 
motesa ante ira iwenu i'a mamala mompobalu 
Yesus ka ira. ? Nangepe etu nadamba mpu'umo 
rara ira, pade ira nojanji mombawai doi ka 

i'a. € Yudas wo'u nasituju ante nia ira, pade 
nalaimo i'a nggari setu mangelo loga to nabelona 
mombawai Yesus ka ira tempo da'a ria tau dea. 

7 Naratamo eo mposusa Roti Da'a Nidika 
Ragi, etumo tempona manjambale ana bimba 
rakoni ri posusa etu. 3 Pade Yesus nompakau i 
Petrus bo Yohanes iwe'i: "Kalau pakasadia ka 
kitamo panggoni Posusa Paska ala kita manggoni 
mpasanggani-nggani." 

3 Nekutanamo ira romba'a, "Ri umba rapodota 
Komi rapompakasadia kami panggoni etu?" 

10 Nesonomo Yesus, "Tempona komi mesua 
rara ngata samba'a langgai manggeni gumba nu 
ue kana mosintomu ka komi. Tukimo i'a mpaka ri 
sapo to rakalauna. 1! Pade ulimo ka pue njapo ri 
setu, 'Guru nompakau kami mompekutana komi, 
ri umbana tombi rapanggonina panggoni Posusa 
Paska mpasanggani-nggani ante anaguruna?' 

12 Pade pue njapo etu kana mompopokita ka 
komi saongu tombi bete ri kalangana nagana 
ante parewana. Ri setumo rapompakasadia 
panggoni Posusa Paska ka kita." 

13 Jadi nalaumo i Petrus bo Yohanes etu nesua 
rara ngata. Pade to nirata ira ri setu nasimbayu 
pura ewa nuapa to niuli Yesus ka ira. Pade 
nipakasadia iramo panggoni Posusa Paska etu. 

14 Sangga naratamo tempona manggoni 
panggoni Posusa Paska etu, nekatokomo 
Yesus nanggoni mpasanggani-nggani ante 
anaguruna. 1° Nangulimo Yesus ka ira, "Nabete 
mpu'u raraku manggoni panggoni Paska e'i 
mpasanggani-nggani ante komi da'apa Aku 
rapandasa. 18 Parasayamo tesaku e'i! Aku mana 
manggoni panggoni Paska e'i sampe marata 
tempona batuana Posusa Paska to nakonona 
rapakadupa. Etu kana majadi tempo Pue Alatala 
marata momparenta manusia ri dunia e'i." 

17 Naopu etu niala Yesus saongu sanggiri 
panginu pade niulina tarima kasi ka Pue Alatala. 
Naopu etu niulina ka anaguru-anaguruna, "Alamo 
panginu e'i, pade inu komi mpasanggani-nggani. 
18 Fpemo! Nompamula we'i-we'i Aku mana 
manginu anggur sampe marata tempona banepia 
Alatala moparenta ri dunia e'i." 

19 Naopu etu niala Yesus wo'umo roti pade 
niulina tarima kasi ka Pue Alatala. Pade roti etu 
nibingga-binggana pade nibagina ka ira ante 
nanguli, "E'imo koro bataku to rawai mantolo 
silaka komi. Kawiamo ada e'i ala mombatora 
Aku." 

20 Sangga naopu ira nanggoni, iwetu wo'u 
nikawiana ante panginu. Nialana saongu sanggiri 
pade niulina, "Panginu e'i tandai pojanji Alatala 
to nabouna ante manusia. Pojanji etu rapakaasa 
ante leiku to rapatiti ka komi. 21 Tapi kitamo! 
Tau to mompobalu Aku ka baliku ngina naria 
mpasanggani ante Aku ri se'i. 22 Aku, Ana nu 
Manusia kana mamate nantuki to nipakatantu 
Alatala ka Aku. Tapi mandasa mpu'umo tau to 
mompobalu Aku etu!" 

23 Pade nompamulamo anaguru-anaguru Yesus 
nosipekutana samba'a bo samba'a, "Isema nggari 
tatongota e'i to mompobalu Yesus?" 

24 pade neumbamo posinggarau ri tatongo 
anaguru-anaguru Yesus bara isema nggari ira 
nireke to neliu nggalanga katuwuna. ?? Nangepe 
etu nangulimo Yesus ka ira, "Ri dunia e'i 
magau-magau nabiasa aga nompakau todea ira 
ala mompopokita kalanga nu katuwuna. Naupa 
iwetu ira madota rauli tau to nabelo rarana. 

26 Tapi da'a masipato komi moinggu iwetu. 
Kakonona komi kana moinggu iwe'i: to nalanga 
katuwuna nggari komi kana majadi nasimbayu 
ante to naedena, pade topanggeniaka komi 
kana majadi nasimbayu ante batua. 27 Isema 

to neliu naggalnga katuwuna? Tau to nekatoko 
nanggoni atau tau nombatande i'a? Natantumo 
tau to nekatoko nanggoni etu to neliu nggalanga 

katuwuna. Tapi Aku e'i, Pue komi, najadi 
nasimbayu ante tau nombatande komi. 

28 Komimo to nosanggani-nggani ante Aku 
tempo Aku nipandasa. 2? Sabana etu nasimbayu 
ewa Umaku Pue Alatala mombawai ka Aku kuasa 
moparenta banepia, iwetu wo'u Aku mombawai 
ka komi kuasa moparenta banepia. 3? Komi kana 
mosusa madamba-damba ante Aku tempo Aku 
majadi Magau. Pade komi kana mekatoko ri 
sampulu rongu pekatoko magau momparenta to 
Yahudi, etumo muli nggari sampulu romba'a ana 
Israel." 

31 pade nangulimo Yesus ka i Simon Petrus, 
"Simon, epemo tesaku! Magau nu Seta niwai 
Alatala ka logamo mompesoba komi pura-pura. 
Pesobana etu nasimbayu ewa tau nombawaro 
pae. 22 Tapi Aku naopumo nosambaya 
ka iko, Simon, ala iko da'a mokanggaura 
momparasaya Aku. Pade tempo iko matingguli 
bali momparasaya Aku, iko kana mompakaroso 
pomparasaya roamu wo'u." 

33 Pade nesonomo i Petrus, "Pue, aku nasadia 
mesua riara tarunggu mpasanggani-nggani ante 
Komi, pade ane Komi rapatesi aku wo'u nasadia 
mamate mpasanggani-nggani ante Komi!" 

34 Tapi nesonomo Yesus, "Parasayamo Petrus, 
da'apa manu mora'o ngina bobaya tolungganimo 
iko mombasapu Aku." 

35 Naopu etu nangulimo Yesus ka ira pura-pura, 
"Tempo komi nipakauku bopia nalau nompatolele 
Kareba Belo niuliku ne'e rakeni doi bara batutu 
bara sapatu. Tempona komi nalau naria to nakura 
ri ja'i komi?" 

Nesonomo ira, "Da'a ria nakura nuapa-nuapa." 

36 Pade nangulimo Yesus, "Nakonomo etu. 

Tapi we'i-we'i isema naria doi bara batutu kana 
rakenina. Pade isema da'a naria gumana kana 
rapobaluna baju rapangoli samata guma. 3” Etu 
paraluu we'i-we'i sabana kana rapakadupa nuapa 
to nitulisi riara Buku Nagasa ewa Aku iwe'i: 

'l'a kana rauli samba'a tau to naja'a.' Nuapa to 
nitulisi etu kana madupa we'i-we'i." 

38 Pade nangulimo ira, "Pue, kitamo. E'imo 
romata guma." 

Nesonomo Yesus, "Naganamo etu." 

39 pade nalaumo Yesus ante anaguru-anaguruna 
nantende ewa biasa mpaka ri Bulu Zaitun. 

40 Sangga naratapa ri setu, nangulimo Yesus 
ka ira, "Posambayamo ala ne'e komi mawela 
pesoba." 

41 Naopu etu nalaumo I'a nakawao sakedi nggari 
ja'i ira, pade notimbakotumo I'a nosambaya ka 
Pue Alatala iwe'i: 

42 "Umaku, ane mupodota, pakakawaomo 
nggari ja'iku kasusa bo kapari e'i! Tapi ne'e 
dotaku to majadi, aga dotamu mboto." 

43 Naopu etu naratamo samba'a malaeka nggari 
suruga nompakaroo rarana. 14 Pade nosambaya 
wo'umo Yesus ante mpu'u-mpu'u, sampe inina 
najadi ewa lei natiti ri tana sabana nasusa mpu'u 
rarana. 4? Naopu nosambaya nalaumo Yesus 
nompakamosu anaguru-anaguruna. Niratana 
ira pura-pura napisi sabana naluru mata ante 
nasusa rara. “0 Pade niulina ka ira, "Nokuya komi 
napisi? Pembangumo pakanoto raramu pade 
posambayamo ala ne'e komi mawela pesoba!" 

41 Tempona Yesus danotesa ka ira, naratamo 
bara sakuya mpulu mba'a tau to nikeni Yudas 
samba'a nggari sampulu romba'a anaguru Yesus 
etu. Yudas nompakamunji Yesus ala mombaeki 
l'a. 8 Tapi nangulimo Yesus ka i'a, "Yudas, iko 
nombaeki Aku ewa roamu, tapi kakonona iko 
mombawai Aku, Ana nu Manusia ka baliku." 

49 Tempona anaguru-anaguru Yesus to naria 
ri setu nanggita nuapa to majadi, nangulimo 
ira, "Pue, we'i-we'i kami mombatimbe ira ante 
guma?" 

50 Pade samba'a nggari ira nantimbe batua nu 
Balengga Topanggeni Agama sampe napudu 
talinga ngganana. >?! Tapi Yesus nombatagi ira, 
"Ne'e mana metimbe!" 

Pade nialana talinga to nanawu etu nipatakana 
bali. 

52 pade nangulimo Yesus ka balengga-balengga 
topanggeni agama bo balengga-balengga 
topojaga Sapo Mpepue bo totu'a-totu'a ngata to 
narata ri setu manjoko I'a, "Iwenumo? Niuli komi 
Aku e'i parampo sampe komi kana marata ante 
guma bo pato manjoko Aku? ?3 Eo-eo Aku naria 
nosanggani ante komi ri Sapo Mpepue tapi da'a 
nabia komi nanjoko Aku. Tapi damo wengina e'i 
pade narata komi manjoko Aku. Tempo rumau e'i 
wo'umo Magau nu Seta nakuasa." 

54 Naopu etu Yesus nikeni ira mpaka ri sapo 
Balengga Topanggeni Agama. Petrus nantuki ira 
nggari purina nakawao sakedi sampe narata ri 
sapo etu. 55 Ri tatongo lalowo ri setu naria apu 
nipakawaa ntau raponeru. Jadi nalaumo Petrus 
nekatoko ri tatongo ntau noneru ri setu. ?? Tempo 
i'a nekatoko namosu apu etu naria samba'a 
batua besi nombalele mata i'a pade nanguli, "Tau 
e'i wo'u naria nosanggani ante Yesus!" 

57 Tapi Petrus nesapu, niulina, "Da'a nakono! 
Da'a ninjaniku l'a!" 

58 Da'apa nasae naria wo'u samba'a tau ntanina 
ri setu nanggita Petrus pade nanguli, "Iko wo'u 
samba'a nggari topantuki Yesus!" 

Tapi nangulimo Petrus, "Da'a nakono!" 

59 Kira-kira saongu jaa kaliuna naria wo'umo 
samba'a tau ntanina nanguli, "Natantumo tau 

e'i topantuki Yesus, sabana i'a wo'u samba'a tau 
nggari Bagia Galilea!" 

60 Tapi nesonomo Petrus, "Da'a! Da'a ninjaniku 
nuapa patujumu!" 

Tempo etu wo'u, da'apa naopu Petrus notesa, 
nora'omo manu. 9! Pade neilimo Yesus nanggita 
Petrus. Ri setumo natitora rara Petrus ewa 
nuapa to niuli Pue ka i'a pangane iwe'i: "Da'apa 
manu mora'o ngina bobaya, tolungganimo iko 
mombasapu Aku." 

62 Pade nesuwumo Petrus nggari setu nalau 
nageo nakanjodu-njodu. #3 Tau-tau nombajagai 
Yesus nompongei-ngei ante nombaboba l'a. 64 Ira 
nombalamu matana pade nombaboba l'a ante 
nanguli, "E, nabi! Ulimo sema to nombaboba 
Iko!" 

65 pade ira tunggai nanguli sinja'i l'a. 

66 Naeompadondo nasiromumo totu'a-totu'a nto 
Yahudi, balengga-balengga topanggeni agama 
ante guru-guru agama, pade Yesus nikeni ri ja'i 
Polibu Bete Nto Yahudi etu. ?” Nangulimo ira 

ka Yesus, "Ane Iko Magau to Mompakasalama, 
ulimo ka kami!" 

Nesonomo Yesus, "Aku da'a manguli 
nuapa-nuapa sabana natantumo komi da'a 
momparasaya tesaku, 88 pade ane Aku mekutana 
ri ja'i komi da'a madota komi mombasono 
pompekutanaku. 89 Tapi nompamula we'i-we'i, 

Aku Ana nu Manusia kana mekatoko ri peto'o to 
nibila ri panggana Alatala to nakuasa." 

70 Pade nekutanamo ira pura-pura, "Ane iwetu, 
Iko e'i Ana nu Alatala?" 

Nesonomo Yesus, "Iyo, ewa to niuli komi etu, 
nakono." 

71 Pade nangulimo ira samba'a bo samba'a, 
"Ane iwetu da'a mana paraluu sabi ntanina. 
Niepeta mbotomo tesana!" 

1 Pade nekanggoremo pura-pura Topolibu 
23 Bete nto Yahudi etu nalau nanggeni 
Yesus mpaka ri ja'i Gubernur Pilatus. 2 Ri setu 
nompamulamo ira nompangadu I'a. Nitesa ira 
ka i Pilatus, "Kami nombarata tau e'i nanggeni 
todea nangewa pomarenta Roma. I'a nombatagi 
tau mombabayari balasitee ri ja'i Magau 
Kaisar, pade niulina wo'u I'a mboto Magau to 
Mompakasalama to nijanji Alatala." 

3 Nangepe etu nekutanamo Pilatus ka Yesus, 
"Komimo Magau nto Yahudi?" 

Nesonomo Yesus, "Ewa to niuli komi etu, Uma, 
nakono." 

4 Naopu etu nangulimo i Pilatus ka balengga- 
balengga topanggeni agama ante tau dea etu, 
"Iwenumo, tau e'i niparesaku da'a ria salana!" 

5 Tapi ira nantambai nompangadu ante nanguli, 
"Ante pepatudukina I'a nanggeni todea ri jala to 
nasalana ri pura-pura ngata ri Bagia Yudea e'i. l'a 

nompamula nggari Bagia Galilea, sampe narata ri 
se'i." 

6 Nangepe etu nekutanamo i Pilatus, "Tau e'i 
tau nggari Bagia Galilea?" 

Nesonomo tau, "lyo, l'a etu tau nggari Galilea." 

7 Tempona ninjanina Yesus tau nggari Bagia 
Galilea, etumo bagia to niparenta Magau 
Herodes, Pilatus nompakau tau nanggeni 
Yesus ri ja'i Magau Herodes etu. Tempona etu 
Magau Herodes wo'u naria ri ngata Yerusalem. 
8 Tempona Magau Herodes nanggita Yesus 
nadamba mpu'u rarana, sabana niepenamo 
tesa ewa Yesus pade nasaemo i'a madota 
manggita l'a. Nisarumakana bara mamala i'a 
manggita Yesus mowia kabaraka. ? Sabana etu 
nipekutana-tanana ri ja'i Yesus, tapi Yesus da'a 
ria nesono. 

10 Naopu etu balengga-balengga topanggeni 
agama ante guru-guru agama to naria ri setu 
narau mpu'u rara ira nompangadu Yesus. 

11 Naopu etu Magau Herodes ante tantara- 
tantarana nanguli sinja'i bo nompongei-ngei 

l'a. Pade Yesus nipopasua ka baju magau 

pade nipopanjilina mpaka ri ja'i Pilatus. 

12 Eona etu wo'u Magau Herodes ante Pilatus 
nosimporoamo, naupa bopia ira aga nosipobali. 
13 Pilatus nompakau mompasiromu balengga- 
balengga topanggeni agama, totu'a-totu'a ngata 

ante todea etu, 1 pade niulina ka ira pura-pura, 
"Komi nanggeni tau e'i ri ja'iku ante nanguli 

l'a nanggeni tau nangewa pomarenta. Tapi 
we'i-we'i l'a niparesakumo ri ngayo komi da'a 
ria nirataku salana to niuli komi ri ja'ina. 1? Wa'a 
wo'u pombarata Magau Herodes sabana i'a wo'u 
nompopanjili Yesus e'i ri ja'ita ri se'i. Da'a ria 
powiana to naja'ana to masipato rapatesi ka 

l'a. 19 Sabana etu aku aga mompakau tantaraku 
mombaboba l'a pade manggabasaka l'a." 

17 Niuli Pilatus iwetu sabana butu mpae 
tempona Posusa Paska i'a kana manggabasaka ka 
tau dea samba'a tau nggariara tarunggu. 18 Tapi 
nongare-ngare puramo tau to naria ri setu, 
"Patesimo I'a! Kabasaka ka kamimo i Barabas!" 

19 Barabas etu samba'a tau to nitarunggu 
sabana i'a nangewa pomarenta ri ngata 
Yerusalem pade i'a wo'u topepatesi. 20 Tapi 
Pilatus madota manggabasaka Yesus. Jadi 
sangganipa i'a notesa tau dea etu. 21 Tapi 
nongare-ngare wo'umo ira, "Pakumo l'a ri kayu 
parika! Pakumo I'a ri kayu parika!" 

22 Pade notesamo Pilatus katolungganina ka ira, 
"Nokuya? Kaja'a nuapa ntoto to nipowiana? Da'a 
ria nirataku salana to nipowiana to masipato 
rasuku mate ka l'a. Aku aga mompakau tantaraku 
mombaboba l'a pade manggabasaka l'a." 

23 Tapi ira nantambai nongare-ngare ante suara 
to neliu nggamangga, "Yesus kana rapaku ri kayu 
parika!" 

Kaopuna padagimo ira, sabana ira nongare- 
ngare mpu'u. 24 Jadi Pilatus nompakau tantarana 
manggeni Yesus ri sawaliku ngata ala rapatesi 
mantuki dota ntau dea etu. Pade nikabasakana 
ka ira tau to niperapi ira, etumo i Barabas, tau to 
nitarunggu sabana i'a nangewa pomarenta bo 
nepatesi. 25 (23:24) 28 Naopu etu Yesus nikeni 
mpesuwu nggari setu. l'a nipasu'u nanjumbuaka 
kayu pomparika rapombapaku l'a. Ri tatongo 
jala ira nosintomu ka samba'a tau nosanga kai 
Simon. l'a samba'a tau nggari ngata Kirene pade 
tempona etu i'a mesua mpaka riara ngata. I'a 
nisoko ira pade nipasu'u nanjumbuaka kayu 
pomparika Yesus pade nolumako nantuki purina. 
27 Tempo Yesus nikeni ri sawaliku ngata etu 
nadea mpu'u tau nantuki I'a. Ri tatongo ira 
naria bara sakuya mba'a besi to notumangi 
nantangi l'a ante nantimbolu-mbolu bombara 
ira sabana nasusa rara ira. 28 Neilimo Yesus ri 
ja'i ira pade nanguli, "Besi-besi to Yerusalem, 
ne'e mana motumangi mantangi Aku. Tangimo 
koro komi mboto bo ana-ana komi, 2? sabana 
kana marata ntoana besi-besi motesa, 'Nandasa 
mpu'umo kami! Aginamo kami nagampa, da'apa 
sanggani noana, bo da'apa sanggani nompatomi 

ngana!' 3? Tempona etumo tau kana motesa ka 
bulu-buluna, 'Kalabumo mombarumpi kami,' 
pade ira motesa ka bunggu-bunggu nggedi, 
''Iwumo kami!' 3t Kana mandasa mpu'u komi, 
sabana ane ira mowia iwe'i ri ja'iku to nanoa 
rara, iwenu ante komi to nadenggo raramu? 
Natantumo komi kana meliu nggandasa rapowia 
ira banepia!" 

32 Tempona etu naria wo'u romba'a tau naja'a 
to nikeni rapatesi mpasanggani-nggani ante 
Yesus. 

33 Ira pura-pura nalau sampe narata ri saongu 
peto'o to nosanga ka Peto'o Wuku Balengga. Ri 
setu tantara-tantara Roma nombapaku Yesus 
ri kayu parika etu. Tau-tau naja'a romba'a etu 
wo'u nipaku ri kayu parika ntanina, samba'a 
ri sabingga nggana Yesus samba'a ri sabingga 
njidina. 3? Naopu etu nosambayamo Yesus ka Pue 
Alatala, "Uma, ampungimo ira. Da'a ninjani ira 
nuapa to nipowia ira." 

Ri setu wo'u tantara-tantara nombabagi-bagi 
pakea Yesus ante nompenoa nowia nomoro. 
Isema nawela nomoro i'a nombarata pakea etu. 
35 Tau dea nekanggore ri setu nantara pura-pura 
nuapa to najadi etu. Pade topanggeniaka to 
Yahudi to naria ri setu nombawiri mata ka Yesus. 
Niuli ira, "Kita we'i! Tau ntanina nipakasalamana. 
Ane l'a mpu'u-mpu'u Magau to Mompakasalama 

to nipelisi Alatala, agina l'a mompakasalama 
korona mboto we'i-we'i!" 

36 Tantara-tantara etu wo'u nompongei I'a. 

Ira nompakamosu Yesus pade nombawai 

ka l'a ue anggur to napoi. 3” Pade niuli ira, 
"Ane Iko mpu'u-mpu'u Magau nto Yahudi 
pakasalamamokoromu!" 

38 Ri ntoto balenggana ri kayu parika etu naria 
nitulisi, E'IMO MAGAU NTO YAHUDI. 

39 Samba'a nggari tau naja'a to nipaku ri kayu 
parika nanjalai Yesus. Niulina, "Ane mpu'u-mpu'u 
Iko Magau to Mompakasalama to nijanji Alatala, 
pakasalamamo koromu ante kami wo'u!" 

40 Tapi tau naja'a ntanina etu nangontiaka 
roana etu. Niulina, "Nokuya iko da'a naeka ri ja'i 
Alatala? Kita pura-pura nitangara kana mamate. 
41 Ane kita romba'a e'i nitangara masipato ante 
pokaingguta. Tapi tau e'i da'a ntoto nowia to 
nasalana!" 

42 pade niulina ka Yesus, "Yesus, toramo aku 
tempo Komi marata ante kuasa ewa magau." 

43 Nangulimo Yesus ka i'a, "Aku mojanji ka iko, 
eo e'i wo'u iko kana mosanggani-nggani ante Aku 
ri suruga." 

44 Kira-kira tinti sampulu rongu narumaumo 
eo ri njumaongu tana etu sampe tinti toluongu 
ngguwiana. # Pade naseri ntongomo kae 
powombo ri Sapo Mpepue. 48 Naopu etu 

nongaremo Yesus ante suara namangga, "Umaku, 
kuwaimo nosaku riara mpalemu!" 

Naopu notesa iwetu nalaimo nosana. 

47 Tempona balengga tantara ri setu nanggita 
nuapa to najadi i'a nombatoiya Alatala. Niulina, 
"Natantumo tau e'i tau to nanoana." 

48 Tau dea to narata nantara pura-pura kajadia 
etu nanggita Yesus namatemo. Jadi nanjilimo 
ira ante nanjapa-njapa bombara sabana nasusa 
rara. 49 Pura-pura roa Yesus ante besi-besi wo'u 
to nantuki I'a nggari Bagia Galilea etu, nenggore 
nggawao nanggita pura-pura to najadi etu. 

50 Naria samba'a tau nggari ngata Arimatea ri 
Bagia Yudea to nosanga ka Yusuf. l'a samba'a 
tau to nabelo pokaingguna bo nanoa rarana 
to mantongoraka tempo Alatala mompamula 
moparenta ri dunia. Naupa i'a samba'a nggari 
Polibu Bete Nto Yahudi i'a da'a ria nasituju 
ante potangara bo powia ira mompatesi Yesus. 
51 (23:50) 52 Yusuf etu nalau nerapi ka Pilatus ala 
watabaku Yesus rawai ka i'a. 

53 Naopu etu nita'urakana watabaku Yesus 
nggari kayu parika, pade nisompuna ante 
kae gandisi to nalusuna. Naopu etu nibolina 
watabaku Yesus etu riara dayo to nipa'a ri bulu 
watu. Dayo etu da'apa sanggani nipake. 4 Eo 
etu eo Jumaa, etumo eo mpopakasadia ka Eo 
Mpenonto. Mana masaeka marata Eo Mpenonto 

etu. >? Besi-besi to narata nosanggani-nggani 
ante Yesus nggari Bagia Galilea nantuki Yusuf 
nalau nanggita dayo etu. Nikita ira wo'u iwenu 
watabaku Yesus niboli riara dayo etu. ?? Naopu 
etu natinggulimo ira mpaka ri ngata, pade 
nipakasadia iramo rampa-rampa ante minya 
wongi ka watabaku Yesus. Pade ri Eo Mpenonto, 
nenontomo ira nokarajaa nantuki Atura-atura 
agama nto Yahudi. 

1Ri eo Aka kampadondona mpu'u 
24 nalaumo besi-besi etu mpaka ri dayo 
Yesus nanggeni rampa-rampa to nipakasadia 
ira. ? Tempo ira narata ri dayo etu nikita ira 
nakalulimo watu to nipompiku dayo. 3 Nesuamo 
ira riara dayo etu, tapi da'a nirata ira watabaku 
Yesus ri setu. “ Tempona ira danenggore ri 
setu naingu nompekiri kajadia etu, sampenjani 
naria romba'a malaeka to nopakea nenggila 
nekanggore namosu ira. ? Naeka mpu'u rara 
besi-besi etu sampe ira nekadede sampe ri tana. 
Pade nangulimo romba'a malaeka etu ka ira, 
"Nokuya komi nangelo tau to natuwuna ri peto'o 
tau namate? l'a da'a mana ria ri se'i. Natuwu 
balimo I'a! Toramo nuapa to nitesana ka komi 
tempo l'a danaria ri Bagia Galilea. Niulina, ''Aku, 
Ana nu Manusia kana rawai ka tau-tau nasilaka, 
pade rapaku ri kayu parika sampe mamate, pade 
matuwu bali ri eo katolueona."" 

8 Nangepe etu natitoramo rara besi-besi etu 
ewa tesa Yesus bopia. ? Naopu etu natinggulimo 
ira nggari dayo etu, pade nitesa ira pura-pura 
nuapa to najadi etu ka sampulu samba'a anaguru 
Yesus ante pura-pura topantuki I'a ntanina. 

10 Besi-besi to notesa pura-pura nuapa to 
najadina ka topantuki-topantuki Yesus etumo: i 
Maria Magdalena, Yohana, i Maria indo Yakobus, 
ante besi-besi ntanina to nosanggani-nggani 
ante ira. 11 Tapi anaguru-anaguru Yesus da'a 
nomparasaya tesa nu besi-besi etu. Ira nompekiri 
besi-besi etu aga notesa anu da'a nakono. 

12 Tapi Petrus nekanggore nangowa mpaka 
ri dayo etu. Tempona i'a nekadede nanggita 
riarana nikitana damo kae niposompu Yesus ri 
setu. Nanggita etu nasumaramo Petrus, pade 
natinggulimo i'a ante nadea pompekutana riara 
nta'ina ewa nuapa to najadi ri setu. 

13 Tempo eo etu wo'u nalaumo romba'a 
topantuki Yesus mpaka ri saongu ngata nosanga 
ka ngata Emaus, kira-kira sampulu saongu 
kilo kakawaona nggari ngata Yerusalem. 14 Ira 
notesa nggalalau ewa nuapa pura to najadi ri 
ja'i Yesus etu. 15 Tempona ira danotesa-tesa 
bo nosinjula pekiri, naratamo Yesus mboto ri 
ja'i ira, pade nolumako mpasanggani-nggani 
ante ira. 1? Ira nanggita Yesus tapi naria sangele 
nompakaingu ira sampe da'a ninjani ira I'a etu 

Yesus. 1? Nangulimo Yesus ka ira, "Nuapa nitesa 
komi tempo komi nolumako pane'a?" 

Nenontomo ira romba'a etu ante lenje nasusa. 
18 pade nangulimo samba'a nggari ira to nosanga 
ka i Kleopas, "Nggari pura-pura tau ri ngata 
Yerusalem bara aga njamba'a Komi to da'a 
nangginjani nuapa to najadi bara sakuya mbengi 
to naliuna!" 

19 Nekutanamo Yesus, "Nuapa to najadina?" 

Nesonomo ira, "To najadi ri ja'i Yesus tau 
nggari Nazaret. I'a samba'a nabi, tesa-tesana 
bo powiana nakuasa mpu'u nabeloka riara 
mpanggita Alatala nabeloka riara mpanggita 
pura-pura tau. 2? Tapi topanggeni-topanggeni 
agama bo balengga-balengga ngata kami 
nombawai I'a ka pomarenta ala ratangara kana 
mamate. Pade I'a nipaku ira ri kayu parika. 
21 Kakonona nisarumaka kami I'amo to narata 
manggabasaka ngata Israel nggari kuasa nto 
Roma. Pade we'i-we'i katolumbenginamo 
kamatena etu. 

22 Ntanina nggari etu bara sakuya mba'a 
besi nggari mbira kami nompakatikaja kami, 
sabana pangane bobaya ira nalau mpaka ri 
dayo Yesus, 2 tapi da'a nirata ira watabakuna 
ri setu. Ira nanjili nanguli ka kami ira nanggita 
malaeka-malaeka to notesa ka ira Yesus namate 
natuwu bali. 2? Naopu etu bara sakuya mba'a 

tau nggari tatongo kami nalau mpaka ri dayo 
etu pade nirata ira nuapa to nitesa besi-besi etu 
nakono, tapi da'a nikita ira Yesus." 

25 Nangepe etu nangulimo Yesus ka ira, 
"Nabodo mpu'u komi! Nabungu mpu'u pekiri 
komi momparasaya nuapa to nitesa nabi-nabi! 
26 Ftumo Magau to Mompakasalama to nijanji 
Alatala kana mombarasai kasusa bo kapari ntani 
ruru, pade maopu etu l'a mombarata pebila." 

27 Pade Yesus notarangga ka ira nuapa to 
nitesa ewa korona riara pura-pura Buku Nagasa, 
nompamula nggari buku-buku to nitulisi i Musa 
sampe ri buku pura-pura nabi. 28 Tempo ira narata 
ri ngata Emaus etu Yesus tumoni-moni madota 
molumako mpapola. 22 Tapi ira nanta'amaka I'a 
mapola. Niuli ira, “Kana mosanggani ante kami. 
We'i-we'i ntora mawengimo." 

Jadi nesuamo Yesus nosanggani ante ira 
riara njapo. 3? Tempo I'a nekatoko nanggoni 
mpasanggani-nggani ante ira nialana roti 
pade niulina tarima kasi ka Alatala. Naopu etu 
nibingga-binggana roti etu pade niwaina ka 
ira. 3t Kaliu-liu nanotomo rara ira. Ninjani ira 
Yesusmo e'i. Pade nalipomo Yesus nggari tatongo 
ira. 3? Nanggita etu natitoramo rara ira pade 
niuli ira samba'a bo samba'a, "Natantu etumo 
sabana nadamba rarata tempo I'a notesa ka kita 

ri tatongo jala pangane bo notesa nompakanoto 
nuapa to nitulisi riara Buku Nagasa ka kita!" 

33 Tempo etu wo'u nekanggoremo ira nanjili 
mpaka ri ngata Yerusalem. Narata ri setu nirata 
ira anaguru Yesus to sampulu samba'a etu 
nasiromu ante tau ntanina. “Ira to naria ri setu 
notesa ka ira romba'a, 

l'a nompopokita korona ka i Simon Petrus! 

35 Nangepe etu notesamo romba'a topantuki 
Yesus to dako narata etu nuapa najadi ri ja'i ira 
mboto ri tatongo jala mpaka ri ngata Emaus, 
pade iwenu ira nangginjani Yesus tempona I'a 
nombabingga roti. 3? Tempo ira danotesa-tesa 
etu, sampenjani naratamo Yesus nekanggore 
ri tatongo ira ri setu. Pade nangulimo I'a, "Pue 
mombagane komi." 

37 Tapi ira pura-pura natikaja pade naeka mpu'u 
rara. Nipekiri ira bara mboa etu. 33 Etu sampe 
Yesus nanguli ka ira, "Nokuya komi naeka bo 
norompenga pompekiri? 3? Kitamo paleku bo 
kita wo'u kadaku. Aku mboto e'i! Lememo bo 
pariaramo. Mboa da'a ria isi bo wukuna ewa to 
nikita komi we'i-we'i." 

40 Yesus notesa iwetu ante nompopokita ka ira 
palena bo kadana. 41 Tempona etu ewa da'apa 
niparasaya ira I'a etu Yesus sabana nadamba 
mpu'u rara ira bo nasumara. Jadi nangulimo 
Yesus ka ira, "Bara naria panggoni komi ri se'i?" 

42 Pade ira nombawai ka I'a sanggoto bau 
nitunu. 4 Yesus nangala bau etu pade nikonina ri 
ngayo ira. 

44 Naopu etu nangulimo Yesus ka ira, "Iwe'imo 
to niuliku ka komi bopia tempo Aku danaria 
nosanggani-nggani ante komi: pura-pura tesa to 
nitulisi riara buku i Musa, pade to nitulisi riara 
buku-buku nabi-nabi ntanina, pade to nitulisi 
riara Buku Mazmur ewa Aku, etu pura-pura kana 
rapakadupa." 

45 Pade nipakanotona pekiri ira ala ira mamala 
mangginjani nuapa to nitulisi riara Buku Nagasa 
etu.  Niulina ka ira, "Riara Buku Nagasa naria 
tesa to nanguli iwe'i: Magau to Mompakasalama 
kana rapatesi pade ri eo katolueona I'a kana 
matuwu bali nggari kamatena. 7” Pade riara 
sangana kana rapatolele Kareba Belo to 
nanguli iwe'i: pura-pura tau kana majea nggari 
silaka-silaka ira ala Alatala mombaampungi ira. 
Kareba etu kana rapatolele mompamula nggari 
ngata Yerusalem e'i sampe ri njumaongu dunia. 
48 Komimo to nanggita pura-pura kajadia etu. 

49 Toramo! Aku kana mompopana'u ka komi 
Nosa Nagasa to nijanji Umaku. Tapi komi kana 
mompopea ntani ruru ri ngata Yerusalem e'i 
sampe kuasa nggari ja'i Alatala etu mana'u 
mombabungu komi pura-pura." 

50 Naopu etu Yesus nanggeni anaguru- 
anaguruna etu nesuwu nggari ngata Yerusalem 
nalau sampe namosu ri ngata Betania. Ri setu 
l'a nangonggotaka palena pade nombagane 
ira pura-pura. ?1 Tempona l'a danombagane 
ira, noga'amo l'a nggari ja'i ira, pade neore 
mpaka ri suruga. °”? Pade notimbakotumo 
anaguru-anaguruna nombasomba I'a. Naopu etu 
natinggulimo ira mpaka ri ngata Yerusalem ante 
nadamba mpu'u rara. 23 Ira bate-batena naria 
riara Sapo Mpepue nombatoiya bo nombabila 
sanga Alatala. 


KAREBA BELO TO NITULISI 
YOHANES 


1Ri lamba pamulana naria mamimo to 
1 niposumba Alatala. l'a nosanggani-nggani 
ante Alatala, pade I'amo Alatala. 2 Nggari lamba 
pamulana I'a nosanggani-nggani ante Alatala. 
3 l'amo to nompajadi pura-pura to nariana. Da'a 
ria sangaya to najadi ane da'a nggari l'a. “I'amo 
pu'u katuwua, pade l'amo to nanggeni reme ka 
manusia. ? Nau dunia e'i narumau ante kaja'ana, 
reme etu newanta. Karumau nu dunia da'a ntoto 
namala mompakalipo reme etu. 

6 Naria samba'a tau narata nisuro Alatala, 
sangana Yohanes. ' l'a narata ewa samba'a 
sabi motesa mompakanoto isema reme etu 
ala nggari tesana pura-pura manusia mamala 
momparasaya. 8 I'a mboto da'a reme etu, i'a aga 
notesa mompakanoto isema reme etu. ? Reme to 
nakonona l'amo to niposumba Alatala to narata 
ri dunia nompakareme pura-pura manusia. 

10 |'a njau nariamo ri dunia pade nggari l'a 
sampe dunia nipajadi. Tapi tempo I'a narata 
manusia ri dunia da'a nangginjani l'a. 1! l'a narata 
ri ngatana mboto, tapi todeana da'a nadota 
mantarima I'a. 12 Tapi isema-sema to nantarima 

l'a bo nomparasaya l'a, ira niwai ka kuasa majadi 
ana-ana nu Alatala. 13 Ira najadi ana-ana nu 
Alatala da'a sabana nipoanaka totu'a ira, atau 
nggari dota manusia bara dota samba'a uma. 
Tapi Alatala mbotomo to nompajadi ira anana. 

14 To niposumba Alatala etu netimbali najadi 
manusia pade I'a neto'o ri tatongota ri dunia 
e'i. Pade kita nanggita kuasa bo kagayana 
to nipogumaa, etumo kuasa bo kagayana to 
nitarimana nggari ja'i Umana ewa Anana samba'a 
lau. l'a mpu'u-mpu'u neliu towe belona pade 
nggari l'amo kita mangginjani Alatala. 1? Yohanes 
nompakanoto ka todea isemana To niposumba 
Alatala etu. Nongaremo i'a, "E'imo l'a to 
nipatujuku bopia tempo aku nanguli kana maria 
to marata ri puriku to neliu nggabete kuasana 
nggari aku, sabana nggari lamba pamulana naria 
mamimo l'a da'apa aku nesuwu." 

16 l'a mpu'u-mpu'u neliu towe belona, da'a ria 
kaopu-opuna rasi to niwaina ka kita. 17 Nggari 
nabi i Musa kita nantarima Atura-atura agama. 
Tapi nggari Yesus Kristus kita mpu'u-mpu'u 
mangginjani Alatala bo towe belona ka kita. 

18 Da'apa naria samba'a tau to nanggita Alatala. 
Tapi Anana to samba'a lau to naroo ri ja'ina, 
l'amo to nompopokita Alatala ka kita. 

19 Topanggeni-topanggeni agama Yahudi ri 
ngata Yerusalem nompakau bara sakuya mba'a 

roa ira ante tau-tau to Lewi malau mpaka ri ja'i 
Yohanes Topediu ala mompekutana i'a iwe'i: 
"Isema kakonona komi e'i?" 

20 Nangepe etu notesamo Yohanes mpakanoto, 
"Aku e'i da'a Magau to Mompakasalama to 
nijanji Alatala." 

21 Pade sangganipa ira nompekutana i'a, "Ane 
iwetu, isema ntoto tanu komi? Bara komi e'imo 
nabi Elia?" 

Nesonomo Yohanes, "Da'a." 

Pade nekutana wo'umo ira, "Bara komi e'imo 
nabi to nijanji Alatala marata banepia?" 

Nesonomo Yohanes, "Da'a." 

22 Pade nanguli wo'umo ira, "Ane iwetu, uli 
ka kami isema kakonona komi etu ala mamala 
ratesa kami ka tau-tau to nompakau kami e'i. 
Iwenu pantesa komi ewa koromu mboto?" 

23 Nesonomo Yohanes, "Aku e'imo to nitesa 
nabi Yesaya nggaolu iwe'i: 'Naria samba'a tau 
nongare-ngare ri karawa baina: pakanoa jala i 
Pue!'" 

24 Ri tatongo tau-tau to nipakau mpaka ri ja'i 
Yohanes naria wo'u bara sakuya mba'a tau to 
Parisi. 25 Ira wo'u nompekutana i'a, "Ane komi 
da'a Magau to Mompakasalama, da'a wo'u 
nabi Elia, bo da'a nabi to nijanji Alatala marata, 
nokuya komi nombadiu tau?" 

26 Nesonomo Yohanes, "Aku nombadiu tau ante 
ue, ewatandaina najeamo ira nggari silaka ira. 
Tapi ri tatongo komi naria samba'a tau anu da'apa 
ninjani komi. 2? l'a etu marata ri puriku. Tapi l'a 
neliu nggabete kuasana, nggari aku sampe aku 
da'a masipato mombawole, lui sapatuna." 

28 Pura-pura etu najadi ri ngata Betania ri 
sambote Binangga Yordan ri peto'o Yohanes 
nombadiu tau. 29 Kaeona etu Yohanes nanggita 
Yesus narata mpaka ri ja'ina, pade niulina ka 
tau-tau ri setu, "Kitamo! Etumo Ana Bimba nu 
Alatala to mompakalipo silaka manusia! 3° l'a 
etumo to niuliku bopia tempo aku nanguli ka 
komi kana marata samba'a tau ri puriku to neliu 
nggabete kuasana nggari aku, sabana nggari 
lamba pamulana naria mamimo l'a da'apa aku 
nesuwu. 3! Bopia aku da'apa nangginjani l'a etu 
Magau to Mompakasalama. Tapi patuju karataku 
mombadiu tau ante ue ala I'a rapopanjani ka 
tau-tau to Israel." 

32 pade naria wo'u tesa Yohanes ntanina iwe'i: 
"Aku nanggita Nosa Nagasa nu Alatala nana'u 
nggari langi nolenje mpotonji banggebodo 
netu'u ri korona. 33 Tempo etu da'apa ninjaniku 
l'a Magau to Mompakasalama. Tapi Alatala to 
nompakau aku mombadiu tau ante ue nanguli 
ka aku bopia, 'Ane iko manggita Nosa Nagasaku 

mana'u metu'u ri ja'i samba'a tau, I'a etumo to 
mombadiu tau ante Nosa Nagasaku."" 

34 Pade nanguli wo'umo Yohanes, "Ante mataku 
mboto aku nanggita kajadia etu pade iwe'imo 
tesaku ka komi: I'a etumo Ana nu Alatala!" 

35 Kaeona etu naria wo'umo Yohanes ri setu 
nosanggani-nggani ante romba'a topantuki 
i'a. 36 Tempo ira nanggita Yesus noliu ri setu, 
nangulimo Yohanes, "Kitamo! Etumo Ana Bimba 
nu Alatala!" 

37 Tempo romba'a topantuki Yohanes etu 
nangepe nuapa to niulina, nalaimo ira nantuki 
Yesus. 33 Yesus neili ntaliku nanggita ira romba'a 
nantuki I'a. Pade nipekutanana ka ira, "Nuapa 
nielo komi?" 

Nesonomo ira romba'a, "Rabi (batuana Guru), 
ri umba nipeto'o Komi?" 

39 Nesonomo Yesus, "Mai kita komi mbotomo." 

Tempo etu kira-kira tinti ampa ngguwiana. Jadi 
nalau mpu'umo ira romba'a nanggita peto'o 
Yesus. Pade ira neto'o mpasanggani ante I'a 
eo etu. “0 Nggari ira romba'a to nangepe tesa 
Yohanes pade nantuki Yesus eo etu samba'a 
nosanga ka Andreas, sampesuwu i Simon 
Petrus. 41 Jadi nalaimo Andreas nasalisa nangelo 
sampesuwuna i Simon pade niulina ka i'a, "Nirata 
kamimo Mesias!" (Batuana Mesias Magau to 
Mompakasalama to nijanji Alatala. Ane riara Basa 

Yunani batuana Kristus.) 22 Pade nikeninamo i 
Simon mpaka ri ja'i Yesus. Tempo ira narata ri 
setu Yesus nanggita i Simon pade niulina, "Iko 
Simon ana Yohanes. Tapi nompamula we'i-we'i 
iko kana rapoposanga i Kefas." (Sanga Kefas riara 
Basa Yunani i Petrus. Batuana Kefas bo Petrus 
etumo "watu".) 

43 Kaeona etu Yesus nopatuju malau mpaka ri 
Bagia Galilea. l'a nomposintomu i Filipus, pade 
niulina ka i'a, "Kamaimo, tukimo Aku." 4 Filipus 
etu tau nggari ngata Betsaida, etumo ngata 
nipeto'o Andreas bo i Petrus. 2 Pade nalaumo i 
Filipus nomposirata ka i Natanael pade niulina 
ka i'a, "Nirata kamimo tau to nitesa nabi i Musa 
riara buku-buku Atura nu Alatala pade to nitesa 
nabi-nabi nggaolu, etumo Yesus nggari ngata 
Nazaret, ana Yusuf." 

46 Tapi nesonomo i Natanael, "A! Da'a ntoto ria 
to nabelona meumba nggari ngata Nazaret!" 

Nanguli i Filipus ka i'a, "Kamaimo. Kita komi 
mbotomo!" 

Pade nalau mpu'umo i Natanael. 4” Tempo 
Yesus nanggita i Natanael narata ri ja'ina, I'a 
nanguli, "Kitamo! E' imo mpu'u-mpu'u samba'a 
tau to Israel! Da'a ntoto naria to nadenggona 
riara nta'ina." 

48 Nangepe etu nangulimo i Natanael ka Yesus, 
"Iwenu sampe Komi nangginjani aku?" 

Nesonomo Yesus, "Da'apa i Filipus nalau 
nompokio komi, Aku nanggita komi ri wayo kayu 
ara guria." 

49 Sangga nangepe etu nangulimo i Natanael, 
"Guru, Komimo Ana nu Alatala! Komimo 
mpu'u-mpu'u Magau nto Israel!" 

50 Nangulimo Yesus ka i'a, "Komi nomparasaya 
sabana Aku nanguli ka komi Aku nanggita komi 
ri wayo kayu ara guria. Tapi komi kana manggita 
kajadia to meliu nggabete nggari kajadia etu." 

51 Pade niuli Yesus wo'u ka i'a, "Aku mpu'u- 
mpu'u notesa ka komi, komi kana manggita langi 
matibea pade mukita wo'u malaeka-malaeka 
Alatala aga mana'u bo mepone ri ja'iku, Ana nu 
Manusia." 

1 Rombengi kaliuna nggari kajadia etu naria 
2 posusa mponika ri ngata Kana ri Bagia 
Galilea. Indo Yesus naria ri setu, ? pade Yesus 
bo anaguruna wo'u nigaga malau ri posusa etu. 
3 Tempo ira ri posusa etu naopu puramo ue 
anggur. Jadi nangulimo indona ka Yesus, "Mana 
ria ue anggur ira. Naopu puramo." 

4 Nanguli Yesus ka indona, "Nindo, nokuya komi 
nanguli iwetu ka Aku? Da'apa narata tempona 
Aku mompopokita kuasaku." 

5 Pade nangulimo indona ka tau-tau topetande 
ri posusa etu, "Powia komi ngina nuapa-nuapa to 
rapakauna ka komi." 

6 Ri setu naria aono ongu gumba bete nipowia 
nggari watu to nipakasadia rapombarama kada 
bo pale nantuki ada-ada nto Yahudi. Gumba etu 
isina saongu kira-kira satu lite ue. 7 Nangulimo 
Yesus ka tau-tau topetande ri posusa etu, "Isi 
komimo gumba-gumba etu ante ue." 

Pade niisi iramo sampe naponu. 8 Naopu etu 
nanguli wo'umo Yesus ka ira, "We'i-we'i sanggu 
sakedi ue etu, keni komi ka pue mposusa etu." 

Pade ira nanggeni ue etu ka pue mposusa etu. 
9 Pue mposusa etu nompetami sakedi ue etu to 
nabalimo najadi anggur. Da'a ninjanina nggari 
umba anggur etu. Aga tau to nombasanggu ue 
etu nangginjani. Naopu pue mposusa nompetami 
anggur etu nipokiona boti langgai 10 pade 
niulina ka i'a, "Nabiasa tau nombawai anggur to 
nabelona ntani ruru, pade ane torata nabasamo 
nanginu pade niwai ka ira anggur biasa. Tapi komi 
e'i nomboli anggur to neliu nggabelona sampe 
we'i-we'i!" 

11 Ftumo kabaraka pamulana to nipowia Yesus 
tempo I'a ri ngata Kana ri Bagia Galilea. Ante 
kabaraka etu I'a nompopokita kuasana sampe 
anaguru-anaguruna nomparasaya l'a. 

1? Naopu posusa etu nalaumo Yesus mpaka 
ri ngata Kapernaum nosanggani-nggani ante 
indona pade sampesuwu-sampesuwuna bo 
anaguru-anaguruna. Pade neto'omo ira ri 

setu bara sakuya mbengi kasaena. 3 Tempo 
namosumo Eo Bete Paska nto Yahudi nalaumo 
Yesus mpaka ri ngata Yerusalem. 

14 Ri lalowo Sapo Mpepue l'a nombarata tau 
nobalu-balu japi, bimba bo tonji banggebodo. 
Pade naria wo'u tau toposinjula doi nekatoko ri 
setu. 1? Nanggita etu Yesus nompowia sampeka 
potarampea nggari kaloro pade nipopalaina ira 
pura-pura nosanggani-nggani ante pura-pura 
bimba bo japi etu nggari lalowo Sapo Mpepue. 
Doi nu toposinjula doi nikamburakana pade 
meja-meja ira nidungganakana. !? Pade niulina ka 
tau nobalu-balu tonji banggebodo etu, "Kenimo 
pura-pura etu nggari se'i! Ne'e komi mompajadi 
sapo Umaku ewa sapo mpotomu!" 

17 Pade natitoramo rara anaguru-anaguruna 
nuapa to nitulisi riara Buku Nagasa to nanguli 
iwe'i: "Toweku ka sapomu, Pue, ewa apu to 
nompakaboa tinalu." 

18 Naopu etu topanggeniaka-topanggeniaka nto 
Yahudi nombaewa Yesus ante nanguli, "Kabaraka 
nuapa mupowia ala mompopokita ka kami Komi 
nakuasa nompopalai tau-tau iwetu?" 

19 Nesonomo Yesus, "Gero komimo sapo e'i 
pade Aku kana mombabangu bali riara tempo 
tolueo." 

20 pade nanguli wo'umo topanggeniaka nto 
Yahudi, "A! Sapo Mpepue e'i nikarajaa ntau 

patampulu bo onompae kasaena. Iwenu Komi 
mamala mombabangu bali riara tolueo?" 

21 Tapi sapo to nipatuju Yesus ante tesana 
etumo korona mboto. 22 Nggari purina naliu 
Yesus natuwu bali nggari kamatena natitoramo 
rara anaguruna tesana e'i. Pade niparasaya 
iramo nuapa to nitulisi riara Buku Nagasa pade 
nuapa to nitesa Yesus mboto. 23 Tempo Yesus 
danaria ri ngata Yerusalem tempo Posusa Eo Bete 
Paska, nadeamo tau nomparasaya l'a sabana 
ira nanggita kabaraka-kabaraka to nipowiana. 

24 Tapi Yesus mboto da'a nasadia mantarima 
patuju ira ri ja' ina, sabana ninjanina isi rara nta'i 
ira pura-pura. 22 Da'a paraluu tau mompakanoto 
inggu manusia ka I'a sabana ninjanina puramo isi 
rara nta'i manusia. 

1 Naria samba'a to Parisi nosanga ka i 

Nikodemus. I'a samba'a topanggeniaka 
agama nto Yahudi. ? l'a narata ri ja'i Yesus tempo 
nggawengi pade nanguli ka I'a, "Guru, nanotomo 
ka kami Komi samba'a guru to nisuro Alatala, 
sabana da'a ria samba'a tau mamala manggawia 
kabaraka ewa to nikawia Komi ane Alatala da'a 
nosanggani-nggani ante i'a." 

3 Nesonomo Yesus, "Aku mpu'u-mpu'u notesa 
ka komi, da'a ria samba'a tau mamala majadi 
todea riara Poparenta nu Alatala ane i'a da'a 
raote mpanjili." 

4 Nekutanamo i Nikodemus ka I'a, "Iwenu 
sampe tau to natu'amo raote mpanjili? 
Natantumo i'a da'a mamala mesua bali riara nta'i 
indona pade raote mpanjili!" 

> Nesonomo Yesus, "Aku mpu'u-mpu'u notesa 
ka komi, ane tau da'a raote ante ue pade ante 
kuasa Nosa Nagasa nu Alatala tau etu da'a 
mamala majadi todea riara Poparenta nu Alatala. 
6 Koro batata e'i najadi nggari manusia, tapi to 
najadi nggari kuasa Nosa Nagasa nu Alatala 
etumo katuwua nabou. ' Jadi ne'e komi matekaja 
mangepe tesaku etu to nanguli komi kana raote 
mpanjili. 3 Poiri nakantawui mpaka ri umba 
nipodotana. Kita nangepe serena tapi da'a 
ninjanita nggari umba karatana pade mpaka ri 
umba rakalauna. Iwetu wo'u ante tau to niote 
mpanjili ante kuasa Nosa Nagasa nu Alatala." 

9 Pade nekutana wo'umo i Nikodemus ka Yesus, 
"Iwenu sampe etu mamala majadi?" 

10 Nesonomo Yesus, "Komi e'i Guru nto Israel 
to nibila. Iwenu sampe da'a ninjanimu batua nu 
tesaku e'i? 11 Aku mpu'u-mpu'u notesa ka komi, 
Kami e'i notesa ka komi nuapa to ninjani Kami, 
pade Kami nanguli ka komi nuapa to nikita Kami 
mboto, tapi komi da'a madota mantarima tesa 
Kami etu. 

12 Komi da'a nomparasaya ane Aku notesa 
ka komi ewa nuapa to najadi ri dunia e'i. 

Iwenu komi mamala momparasaya ane Aku 
mombatesa ka komi nuapa to najadi riara 
suruga? 13 Da'apa ria samba'a tau neore mpaka 
ri suruga nanggita to najadi ri setu. Aga Aku, Ana 
nu Manusia to nana'u nggari suruga mpaka riara 
dunia to nanggita etu. 14 Nabi i Musa nggaolu 
nompowia sanggayu ule nggari tambaga ri 
karawa baina pade nionggotakana mpakalanga- 
langa ala isema-sema mantingoa ule etu kana 
matuwu. Nasimbayu ewa ule etu nionggotaka 
mpakalanga-langa, iwetu wo'u Aku, Ana nu 
Manusia kana raonggotaka mpakalanga-langa, 
15 ala isema-sema momparasaya Aku mombarata 
katuwua mabelo sampe ri kasae-saena. 

16 Sabana nabete mpu'umo towe nu Alatala 
ka manusia ri dunia sampe niwaina Anana to 
samba'a lau, ala isema-sema momparasaya I'a 
da'a maropu tapi mombarata katuwua mabelo 
sampe ri kasae-saena. 1? Sabana patuju Alatala 
nompakau Anana mboto marata ri dunia e'i da'a 
ala mompakasala manusia tapi ala ira mamala 
rapakasalamana. 18 Tau to nomparasaya Ana 
nu Alatala etu da'a rapakasala. Tapi tau to da'a 
nomparasaya I'a nipakatantumo salana sabana 
ira da'a nomparasaya Ana nu Alatala to samba'a 
lau etu. 

19 Nipakatantumo sala manusia sabana 
Ana nu Alatala narata ri dunia ewa reme 

nombawanta karumauna, tapi manusia aga 
nompokono karumauna sabana pokainggu ira 
naja'a. 20 Isema-sema nanggawia kaja'ana da'a 
ntoto nompokono reme. Pade ira da'a ntoto 
madota mompakamosu reme etu ala pura-pura 
pokainggu ira to naja'a etu ne'e matikita. 2! Tapi 
isema-sema to nanoa pokaingguna madota 
mompakamosu reme etu ala manoto rakita 
pokainggu ira nantuki dota Alatala." 

22 Naopu etu nalaimo Yesus ante anaguruna 
mpaka ri Bagia Yudea. Ri setu I'a neto'o bara 
sakuya kasaena ante ira pade nombadiu tau ewa 
tandaina ira najadi topomparasaya l'a. 

23 Tempo etu Yohanes Topediu da'apa nisuaraka 
riara tarunggu. l'a nombadiu tau ri ngata Ainon 
nosinggamosu ante ngata Salim, sabana ri 
setu nadea ue. Tau-tau bate-batena narata ri 
ja'ina pade nidiuna. 24 (3:23) 25 Ri setu anaguru- 
anaguru Yohanes nosinggarau ante samba'a tau 
to Yahudi ewa ada-ada mompegasa koro. ?? Jadi 
nalaumo anaguruna ri ja'i Yohanes ante nanguli, 
"Guru, danitora komi tau to nosanggani ante 
komi ri sambote Binangga Yordan to nipopokita 
komi ka kami bopia? l'a wo'u nombadiu tau, pade 
pura-pura tau nalau mpaka ri ja'ina." 

27 Nesonomo Yohanes, "Da'a ria samba'a 
mamala mombarata nuapa-nuapa ane da'a 
rawai Alatala ka i'a. 28 Niepe komi mbotomo 

tesaku bopia nanguli, 'Aku e'i da'a Magau to 
Mompakasalama to nijanji Alatala. Aku e'i aga 
tau to nisuro mokolu ka I'a.' 29 Ane ri posusa 
mponika boti langgaimo to mosanggani ka boti 
besi. Tapi wega nu boti langgai aga nekanggore 
namosu ante i'a, pade nadamba mpu'umo rarana 
mangepe suara boti langgai etu. Iwetu wo'u ante 
aku. We'i-we'i aku nadamba mpu'umo raraku. 

30 |'a kana mantambai rabila tapi aku e'i kana 
mantambai rapakakedi. 

31 To nana'u nggari suruga etu neliu nggalanga 
nggari pura-pura manusia. Tapi to nopu'u nggari 
dunia e'i bate-batena manusia biasa, i'a aga 
nombatesa nuapa-nuapa to najadi ri dunia e'i. 
Tapi to nana'u nggari suruga etu neliu nggalanga 
nggari pura-pura manusia. 3? l'a nombatesa 
nuapa to nikitana pade to niepena, tapi da'a ria 
samba'a tau to nantarima pantesana etu. 

33 Tapi tau-tau to nantarima tesana etu 
nompakanoto ante powia ira etu ira mpu'u- 
mpu'u nompangaku Alatala nakono. 3? Tau to 
nisuro Alatala etu l'amo to niposumba Alatala, 
sabana l'a mpu'u-mpu'u nipakakuasa Nosa 
Nagasa nu Alatala. 35 Umana Alatala nompotowe 
l'a, pade niwaina ka l'a mpengele-ngele kuasa. 
36 Isema-sema to nomparasaya Anana etu, 
kana mombarata katuwua mabelo sampe ri 
kasae-saena. Tapi isema-sema to da'a natundu ri 

ja'i Anana etu da'a mombarata katuwua mabelo 
etu. Ira aga rapawela ka rau rara nu Alatala 
sampe ri kasae-saena." 

1 Tau-tau to Parisi nangepe lele to nanguli 
4 nadeamo tau to nalau ri ja'i Yesus ala radiu 
majadi topantuki I'a sampe topantuki Yesus neliu 
nggadea nggari topantuki Yohanes Topediu. 

2 Kakonona da'a Yesus mboto to nombadiu tau 
aga anaguru-anaguruna. “Jadi tempo Yesus 
nangginjani tau-tau to Parisi nangepe lele etu 
nalaumo l'a nompalasi Bagia Yudea nanjili bali 
mpaka ri Bagia Galilea. 

4 Riara mpolumakona etu Yesus kana moliu ri 
Bagia Samaria. 2 Jadi naratamo Yesus ri saongu 
ngata ri Bagia Samaria nosanga ka ngata Sikhar. 
Ngata etu namosu tana to niwai Yakub ka anana 
Yusuf nggaolu. “Ri setu naria saongu buwu 
to niuli Buwu Yakub. Jadi nenontomo Yesus 
pade nekatoko ri sinjori buwu etu, sabana 
nalengemo I'a nolumako. Tempo etu natongomo 
eo. ' Anaguru-anaguru Yesus napola mpaka 
riara ngata etu mangoli panggoni. Tempo Yesus 
nekatoko ri buwu etu naratamo samba'a besi to 
Samaria nantombu ue. Nangulimo Yesus ka i'a, 
"Indo, wai ka Aku sanu ue komi kuinu." 8 (4:7) 

9 Nangulimo besi to Samaria etu ka I'a, "Komi 
etu tau to Yahudi, aku e'i tau to Samaria. Iwenu 
sampe Komi merapi ue inu nggari ja'iku?" 

Niulina iwetu sabana nabiasa tau-tau to Yahudi 
da'a madota mosanggani-nggani ante tau-tau 
to Samaria. 10 Nesonomo Yesus, "Ane munjani 
pewai bayangi nu Alatala pade isema Aku to 
nomperapi ue inu nggari ja'imu, natantumo komi 
mboto kana momperapi ue inu nggari ja'iku. Pade 
Aku kana mombawai ka komi ue to mombawai 
katuwua mabelo." 

11 Naopu etu nanguli wo'umo besi etu, "Uma, 
da'a ria posanggu Komi rapombasanggu ue e'i, 
pade buwu e'i nandala mpu'u. Nggari umba 
rapangala Komi ue to mombawai katuwua 
mabelo to nitesa Komi etu? 12 Iwenumo? Komi 
neliu nggakuasa nggari totu'a kami nggaolu 
Yakub to nombawai buwu e'i ka kami majadi 
sosora? l'a mboto nanginu ue nggari buwu e'i 
pade wa'a wo'u ana-anana bo pompatuwuna." 

13 Nanguli wo'umo Yesus ka besi etu, "Isema- 
sema manginu ue nggari buwu e'i kana mabaipa 
tambolona. 12 Tapi isema-sema manginu ue to 
kuwai ka i'a, mana mabai tambolona sampe ri 
kasae-saena. Sabana ue to kuwai ka i'a etu majadi 
ewa ue mpemata moili nggariara nggatuwuna 
sampe i'a mombarata katuwua mabelo sampe ri 
kasae-saena." 

15 Nangepe etu nanguli wo'umo besi etu, "Ane 
iwetu, Uma, wai ka akumo ue etu ala mana 

mabai tamboloku pade ne'e mana aku malenge 
momai mantombu ue e'i." 

16 Nangulimo Yesus ka i'a, "Kalau pokiomo ruru 
rongomu pade panjili bali ri se'i ante i'a." 

17 Nesonomo besi etu, "Aku da'a norongo." 

Nanguli Yesus ka i'a, "Nakono mpu'u tesamu 
to nanguli komi da'a norongo. 13 Sabana naria 
limamba'a langgai to nomporongo komi pade 
langgai to naria ri ja' imu we'i-we'i da'a rongomu. 
Nakonomo tesa to niulimu pani'a." 

19 Pade nangulimo besi etu, "Uma, nanotomo 
ka aku Komi etu samba'a nabi. 20 Totu'a kami 
nggaolu nombasomba Alatala ri bunggu bulu 
e'i, tapi komi tau to Yahudi nanguli aga ri ngata 
Yerusalem masipato tau mombasomba Alatala." 

21 Nesonomo Yesus ka i'a, "Indo, parasayamo 
tesaku e'i. Kana marata tempona tau da'a mana 
mombasomba Umata Alatala ri bulu e'i pade 
da'a wo'u ri ngata Yerusalem. 22 Komi to Samaria 
nombasomba anu da'a ninjani komi. Tapi kami 
tau to Yahudi nombasomba to ninjani kami 
mamimo, sabana Magau to Mompakasalama 
meumba nggari tatongo ntau to Yahudi. 23 Tapi 
kana marata tempona banepia, pade kakonona 
naratamo tempona etu, tau-tau to mpu'u-mpu'u 
mombasomba Umata Alatala kana mombasomba 
l'a ante kuasa nggari ja'i Nosa Nagasa nu Alatala 
nantuki pepatuduki to nakonona. Sabana 

topesomba-topesomba iwetumo to nielo Umata 
Alatala. 24 Alatala ewa nosa to da'a namala 
nikita. Jadi tau-tau to madota mombasomba I'a 
kana mombasomba I'a ante kuasa nggari ja'i 
Nosa Nagasa nu Alatala nantuki pepatuduki to 
nakonona." 

25 Nesono wo'umo besi etu, "To ninjaniku kana 
marata samba'a Magau to Mompakasalama 
to niuli Kristus. Ane I'a etu marata I'a kana 
motarangga mpakanoto mpengele-ngele ka 
kita." 

26 Nangulimo Yesus ka besi etu, "Aku to notesa 
ka komi we'i-we'i, Akumo tau to niulimu etu." 

27 Tempo ira danotesa-tesa naratamo anaguru- 
anaguru Yesus nggariara ngata. Natekaja ira 
nanggita Yesus notesa-tesa ante samba'a besi. 
Tapi da'a ria kamba samba'a nabia nompekutana 
besi etu, "Nuapa paraluumu?" Ira da'a wo'u 
nabia nompekutana Yesus, "Nuapa sabana Guru 
notesa-tesa ante besi etu?" 28 Naopu etu besi 
etu nombaboli gumbana ri setu pade nanjilimo 
i'a mpaka riara ngata. Narata ri setu niulina ka 
tau-tau riara ngata etu, 

29 "Kamaimo kita lau manggita samba'a tau 
guria to nombatesa ka aku pura-pura nuapa 
to nipowiaku. Bara suka I'amo Magau to 
Mompakasalama to nijanji Alatala?" 

30 Nangepe tesa besi etu nalaumo ira nggariara 
ngata etu mpaka ri ja'i Yesus. °t Tempo besi 
etu nalau mpaka riara ngata nangulimo 
anaguru-anaguru Yesus ka l'a, "Maimo Guru, 
manggonimo kita." 

32 Tapi nesonomo Yesus, "Nariamo panggoniku 
anu da'a ninjani komi." 

33 Nangepe etu nosipekutanamo ira samba'a bo 
samba'a, "Naria tau nanggeni panggoni ka l'a?" 

34 Jadi nangulimo Yesus ka ira, "Panggoniku 
etumo mantuki dota Alatala to nompakau Aku 
pade mompakaopu bago to niparasayana ka 
Aku. 3? Naria pantesa komi iwe'i: 'Patambulapa 
pade marata tempo mokato.' Tapi kuuli ka 
komi, 'Antoakamo ante mata komi mboto, 
pae-pae ri tinalu etu nakunimo, namalamo 
rakato. 3? Tau-tau topokato nantarima tambona. 
Nompamulamo ira nompasiromu asele mpobago 
ira, etumo manusia to matuwu sampe ri 
kasae-saena. Pade topotuja bo topokato 
mamala madamba-damba mpasanggani-nggani.' 
37 Nakono mpu'u tesa to nanguli, "To samba'ana 
notuja to santanina nokato.' 33 Aku nompakau 
komi malau mombakato anu da'a nituja komi. 
Tau ntanina notuja pade komimo to nantarima 
asele mpanggawia ira." 

39 Riara ngata to Samaria etu nadeamo tau to 
nomparasaya Yesus sabana niepe iramo tesa besi 

etu to nanguli, "l'a nantesa ka aku pura-pura 
nuapa to nipowiaku." 40 Jadi nalaumo ira mpaka 
ri ja'i Yesus. Narata ri setu nerapimo ira ante 
mpu'u-mpu'u ala Yesus mesai ri ngata ira bara 
sakuya kasaena. Jadi nesai mpu'umo Yesus ri setu 
rombengi kasaena. 41 Pade nantambaimo kadea 
ntau to nomparasaya Yesus sabana niepe ira 
mbotomo tesana. 42 Naopu etu nangulimo ira ka 
besi etu, "We'i-we'i niparasaya kami mpu'umo, 
da'a aga nggari tesamu tapi niepe kami mbotomo 
tesana. Pade ninjani kamimo l'a mpu'u-mpu'u 
Magau to Mompakasalama manusia ri dunia." 

43 Naopu neto'o ri setu rombengi kasaena 
nanggaliwomo Yesus napola mpaka ri Bagia 
Galilea. 44 Nariamo sanggani bopia Yesus mboto 
nanguli, "Samba'a nabi da'a nibila ntau ane riara 
ngatana mboto." 

45 Jadi tempo I'a narata ri Bagia Galilea I'a 
nitarima tau-tau to Galilea ante nadamba 
rara. Sabana ira wo'u nantuki Posusa Eo Bete 
Paska ri ngata Yerusalem bopia pade nikita ira 
mbotomo pura-pura nuapa to nipowia Yesus ri 
setu. 46 Pade nalau wo'umo l'a mpaka ri ngata 
Kana ri Bagia Galilea, ngata nipompajadina ue 
newali anggur bopia. Ri ngata Kapernaum naria 
samba'a madika to nokarajaa riara sapo magau, 
anana naju'a ntomo. 7” Sangga nangepe lele to 
nanguli naratamo Yesus ri Bagia Galilea nggari 

Bagia Yudea, nalaumo madika etu mpaka ri ja'ina 
pade nerapi ante mpu'u-mpu'u, "Tulungi malau 
mpaka ri ngata Kapernaum mompakabelo anaku, 
sabana ntora namatemo i'a!" 

48 Nangepe etu nangulimo Yesus ka i'a, "Ane 
komi pura-pura da'a nanggita tandai-tandai to 
nipogumaa bo kabaraka-kabaraka komi da'a 
ntoto nomparasaya." 

49 Nangulimo madika etu ka Yesus, "Pue, 
kuperapi ka Komi masalisa kita malau sampe 
anaku danaria nosana." 

50 Nanguli Yesus ka i'a, "Panjilimo komi! 
Nabelomo anamu!" 

Nangepe etu niparasaya madikamo tesa to niuli 
Yesus ka i'a etu. Jadi nanjilimo i'a. 2t Tempo i'a da 
ri tatongo jala i'a nitomunaka bara sakuya mba'a 
batuana nggari Kapernaum. Ira nanguli ka i'a, 
"Nabelomo ana komi!" 

52 pade i'a nompekutana ira, "Ipiamo anaku 
nompamula nabelo ju'ana?" 

Nesonomo ira, "Yowi ntongo eo kira-kira tinti 
saongu nana'umo panena." 

53 Pade natitoramo madika tinti saongu yowi 
Yesus nanguli ka i'a, "Nabelomo anamu!" Pade 
madika saongu njapo nomparasaya Yesus. 

54 Etumo tandai to nipogumaa karongganina to 
nipowia Yesus tempo I'a narata bali nggari Bagia 
Yudea mpaka ri Bagia Galilea. 

1 Naopu etu nanjili balimo Yesus mpaka ri 
5 ngata Yerusalem ala mantuki eo bete nto 
Yahudi ri setu. ZRi ngata Yerusalem namosu 
bobaa ngata to nosanga ka "Bobaa Bimba" 
naria saongu kola to niuli riara Basa Ibrani 
Kola Betesda. Nantalili kola etu naria limaongu 
tambale. 3 Ri tambale etu nadea mpu'u tau 
naju'a naturu. Naria tau naburo, naria tau nakejo, 
naria tau napunggu. [Ira pura-pura nompopea 
ue mojajompe. “ Apa sanggani-sanggani malaeka 
i Pue nana'u riara ue kola etu nombajajompe 
ue. Pade isema-sema mokolu nesua riara 
ue tempona ue etu nojajompe, i'a kaliu-liu 
nabelo nggari ju'ana.] 3 Ri setu naria samba'a 
langgai to naju'a tolumpulu bo walumpaemo 
kasaena. ? Tempo Yesus nanggita tau etu naturu 
ri setu pade ninjanina sakuya kasaena ju'ana 
etu, nekutanamo I'a ka tau etu, "Madota iko 
mabelo?" 

7 Nesonomo tau naju'a etu, "Uma, da'a ria tau 
manggeni aku mpaka riara kola tempo ue kola 
etu nojajompe. Bate-batena tempo aku dalaku 
mompasimbuku malau mesua nariamo tau 
ntanina nokolu nesua riara ue etu." 

8 Pade nangulimo Yesus ka i'a, "Pembangumo! 
Lulumo ompa paturumu pade polumakomo!" 

9 Kaliu-liu nabelomo ju'a ntau etu. Nilulunamo 
ompana pade nolumakomo i'a. 

Tempo kajadia etu nawela Eo Mpenonto. 

10 Sabana etu nangulimo topanggeniaka- 
topanggeniaka nto Yahudi ka tau lako nabelo 
nggari ju'ana etu, "Eo e'i Eo Mpenonto. Da'a 
mamala iko mompasinaka ompamu iwetu!" 

11 Tapi nangulimo tau etu, "Tau to nompakabelo 
ju'aku pani'a nanguli ka aku, 'Lulumo ompamu 
bo polumakomo!'" 

1? Nekutanamo tau-tau to Yahudi etu, "Isema 
tanu nompakau iko mombalulu ompamu pade 
molumako?" 

13 Tapi da'a ninjani ntau lako nabelo nggari 
ju'ana etu bara isema to nompakabelo ju'ana, 
sabana Yesus notinggalipo nggari tatongo ntau 
dea etu. 

14 Naopu etu Yesus nomposintomu tau etu 
riara Sapo Mpepue, pade niulina ka i'a, "Kitamo! 
Nabelomo ju'amu. Jadi ne'e mana iko mompowia 
silaka ala ne'e iko mawela to neliu nggaja'a nggari 
ju'amu etu." 

15 Naopu etu nalaumo tau etu mpaka ri ja'i 
topanggeniaka nto Yahudi pade niulina ka 
ira Yesusmo to nompakabelo ju'ana. 15 Jadi 
nompamulamo ira mangelo jala mompandasa 
Yesus, sabana l'a nompakabelo tau naju'a etu 
ri Eo Mpenonto. 1? Tapi nangulimo Yesus ka ira, 
"Umaku bate-batena nokarajaa sampe ri eo e'i, 
pade Aku wo'u kana mokarajaa." 

18 Nangepe tesa Yesus etu topanggeniaka- 
topanggeniaka nto Yahudi nantambai nangelo 
jala mompatesi I'a. Sabana I'a da'a aga 
nombaliunaka ada-ada Eo Mpenonto tapi 
l'a wo'u nanguli Alatala Umana mboto. Ante 
nanguli iwetu I'a nompakasimbayu korona 
ante Alatala. 19 Pade nesonomo Yesus ka 
topanggeniaka-topanggeniaka nto Yahudi etu, 
"Aku mpu'u-mpu'u notesa ka komi, Aku da'a 
mamala mompowia nuapa-nuapa nantuki dotaku 
mboto, tapi nuapa to nikitaku nggari ja'i Umaku 
etumo to nipowiaku. Nuapa-nuapa to nipowia 
Umaku, etu wo'u to kupowia. 20 Sabana Umaku 
nompotowe Aku Anana pade nipopokitana ka 
Aku pura-pura nuapa to nipowiana. Pade da'a 
aga etu, l'a kana mompopokita tandai-tandai to 
meliu nggabete nggari powia-powia etu pani'a 
ala rapogumaa komi. 2! Nasimbayu ewa Umaku 
nompakatuwu bali tau namate pade nombawai 
ka ira katuwua nabou, iwetu wo'u Aku Anana 
nombawai katuwua nabou ka isema-sema to 
nipodotaku. 

22 Umaku mboto da'a mombatangara isema- 
sema sabana kuasa mombatangara manusia 
niwainamo ka Aku Anana 2 ala pura-pura tau 
mombabila Anana nasimbayu ewa ira nombabila 
l'a. Isema-sema da'a nombabila Aku e'i batuana 

ira da'a wo'u nombabila Umaku to nompakau 
Aku. 

24 Aku mpu'u-mpu'u notesa ka komi, 
isema-sema mangepe pantesaku pade 
momparasaya Pue Alatala to nompakau Aku, 
ira kana mombarata katuwua mabelo sampe ri 
kasae-saena. Ira da'a mawela pesuku tapi ira 
nikabasakamo nggari kamatea pade nombarata 
katuwua nabou. 

25 Aku mpu'u-mpu'u notesa ka komi, kana 
marata tempona banepia, pade kakonona 
naratamo tempona etu, tau-tau namate kana 
mangepe suara Ana nu Alatala, pade ira to 
mangepe suara etu kana matuwu bali. 2? Sabana 
nasimbayu ewa Umaku Alatala nakuasa 
mombawai katuwua ka manusia, iwetu wo'u Aku 
Anana niwaina ka kuasa mombawai katuwua 
ka manusia. 2? Pade niwaina wo'u ka Aku kuasa 
mombatangara manusia sabana Akumo to niuli 
Ana nu Manusia. 

28 Ne'e komi mogumaa mangepe tesaku etu, 
sabana kana marata tempona pura-pura tau 
namate riara dayo kana mangepe suaraku. 

29 pade ira kana membangu nggariara dayo. 

Ira to nabelo pokaingguna kana membangu 
mombarata katuwua mabelo. Pade ira to naja'a 
pokaingguna kana membangu ala rasuku. 3? Aku 
da'a mamala mompowia nuapa-nuapa nantuki 

dotaku mboto. Aku nombatangara nantuki nuapa 
to niepeku nggari ja'i Umaku, pade potangaraku 
nanoa sabana Aku da'a nantuki dotaku mboto 
tapi aga dota nu Umaku to nompakau Aku. 

31 Ane aga Aku njamba'aku motesa 
mompakanoto isema Aku e'i natantu da'a 
masipato raparasaya pantesaku etu. 3? Tapi naria 
samba'a tau ntanina to nompakanoto isema 
Aku, pade ninjaniku tesana etu nakono. 33 Komi 
nombasuro tau nalau mpaka ri ja'i Yohanes 
Topediu pade i'a nompakanoto isema Aku ei. 

34 Kakonona da'a paraluu manusia mompakanoto 
isema Aku. Tapi niuliku iwetu ala komi mamala 
rapakasalama. 3? Yohanes Topediu etu nasimbayu 
ewa saongu poindo najela to newanta, pade 
komi nadamba-damba nantarima remena etu. 
Tapi kadamba nu rara komi etu aga sampalai. 

36 Tapi naria sangelepa to neliu nggabete nggari 
tesa Yohanes Topediu to nompakanoto isema 
Aku. Etumo panggawiaku to niparasaya Umaku 
ka Aku ala kupakaopu. Pade panggawia etumo 
nompakanoto Aku e'i nipakau Umaku. 3” Pade 
Umaku to nompakau Aku wo'u nompakanoto 
isema Aku. Da'apa sanggani komi nangepe 
suarana pade da'apa wo'u sanggani komi 
nanggita lenjena. 33 Pade tesa-tesana da'a niboli 
komi riara nta'i. Nanotomo etu sabana Aku to 
nipakauna da'a niparasaya komi. 

39 Komi naraji neguru isi Buku Nagasa sabana 
niuli komi nggariara buku etu komi mombarata 
katuwua mabelo sampe ri kasae-saena. Tapi isi 
Buku Nagasa etumo to nompakanoto isema Aku. 
40 Tapi naupa iwetu komi da'a madota marata ri 
ja'iku ala mombarata katuwua mabelo sampe ri 
kasae-saena. 41 Aku e'i da'a miki rabila manusia. 
42 Tapi ninjaniku da'a ntoto naria towe ri ja'i 
Alatala riara nta'i komi. 8 Aku e'i narata ri ja'i 
komi niposumba Umaku, tapi komi da'a madota 
mantarima Aku. Tapi ane tau ntanina marata ri 
ja'i komi nantuki dotana mboto tau etumo to 
ratarima komi. 

44 Natantumo da'a mamala komi momparasaya 
Aku sabana komi damadota ratoiya ntau. Komi 
da'a ntoto nompasimbuku ala ratoiya Alatala to 
samba'a lau! 45 Tapi naupa iwetu ne'e rapekiri 
komi bara Aku to mompangadu komi ri ngayo 
Umaku banepia. Naria to mompangadu komi, 
etumo nabi i Musa mboto to nisarumaka komi. 
46 Sabana ane komi mpu'u-mpu'u nomparasaya 
tesa nabi i Musa, natantumo komi wo'u kana 
momparasaya Aku, sabana koroku e'imo to 
nitesa nabi i Musa riara buku-bukuna. 47 Tapi 
ane da'a niparasaya komi nuapa to nitulisi nabi 
i Musa iwenumo komi mamala momparasaya 
pantesaku?" 

1 Naliu etu nalaumo Yesus mpaka ri sambote 
Rano Galilea to niuli wo'u Rano Tiberias. 
? Nadea mpu'u tau nantuki I'a sabana nikita 
iramo tandai-tandai to nipogumaa to nipowiana 
ri ja'i tau-tau naju'a. 3 Narata ri sambote rano 
nantendemo Yesus ri saongu buluna pade ri setu 
l'a nekatoko ante anaguru-anaguruna. “Tempo 
etu namosumo Eo Bete Paska nto Yahudi. 
> Tempo Yesus nantonguaka ri ntalilina nikitana 
tau dea narata mpaka ri ja'ina. Pade niulina ka 
i Filipus, "Ri umba rakalauta mangoli panggoni 
rawai ka tau dea e'i?" 

6 Ninjani Yesus mamimo nuapa rapowiana 
ngina tapi niulina iwetu ala mombauji i Filipus. 
7 Nesonomo i Filipus, "Roti olina roatu mpeka 
doi salaka da'a magana rakoni ntau dea e'i, nau 
damo rabagi ka ira aga mbau sakedi." 

8 Pade nangulimo samba'a anaguruna ntanina 
to nosanga ka Andreas sampesuwu i Simon 
Petrus, 

9 "Ri se'i naria samba'a ngana langgai nobaku 
limaongu roti pade romba'a bau. Tapi nuapa 
batuana etu ka tau-tau iwetu kadeana?" 

10 Nangulimo Yesus, "Pakaumo ira pura-pura 
mekatoko." 

Ri peto'o etu nadea kawoko. Jadi tau dea etu 
nekatoko puramo ri bunggu nggawoko etu. 
Kadea nu langgai ri setu kira-kira limanjobu 

mba'a. !! Naopu etu Yesus nangala roti pade 
niulina tarima kasi ka Alatala. Pade nitibo-tibona 
roti etu ka tau dea to nekatoko ri setu. Iwetu 
wo'u nipowiana ante bau. Pade tau dea etu 
nanggoni sampe nabasa. 12 Sangga nabasapa 

ira nangulimo Yesus ka anaguru-anaguruna, 
"Pasiromu komi puramo labi-labi nu roti ante bau 
etu. Ne'e sampe maria to ratajiaka." 

13 Jadi nggari limaongu roti to nikoni ntau dea 
etu, nipasiromu ira labina naponupa sampulu 
rotonda. 14 Sangga nikita ntau dea tandai to 
nipogumaa to nipowia Yesus etu notesamo ira, 
"Mpu'u-mpu'u I'a etumo nabi to nisarumakata 
marata ri dunia e'i!" 

15 Ninjani Yesus ira nopatuju marata mompasu'u 
l'a majadi Magau ira. Jadi nalaimo l'a njamba'ana 
nggari ja'i ira nantende mpaka ri buluna. 

16 Tempo ntora nawengi notuamo anaguru- 
anaguru Yesus nggari buluna nalau mpaka ri wiwi 
rano. 17 Pade nesawi sakayamo ira ala mewote 
mpaka ri ngata Kapernaum. Tempo nawengimo 
Yesus da'apa narata ri ja'i ira. 18 Pade naratamo 
poiri naramboso sampe nabetemo balumba rara 
rano. 19 Tempo ira nosakaya kira-kira lima atau 
ono kilo ira nanggita Yesus nolumako ri bunggu 
nu ue etu nantotoaka sakaya ira. Nanggita etu 
naekamo rara ira. 2? Tapi nangulimo Yesus ka ira, 
"Ne'e maeka! Aku Yesusmo e'i!" 

21 Nangepe etu ira nantarima I'a riara sakaya 
ante nadamba rara. Pade kaliu-liu nasampomo 
sakaya ira ri peto'o to nitunggai ira. 

22 Naeo mpadondona tau dea to danaria 
ri sambote rano etu nantora aga saongu 
sakaya ri setu yowi. Pade nitora ira Yesus 
da'a nesawi sakaya mpasanggani-nggani ante 
anaguru-anaguruna, aga ira to nesawi sakaya 
mpaka ri sambotena. ?? Tempo etu naratamo 
sakaya-sakaya ntanina nggari ngata Tiberias 
nasampo namosu peto'o ira pura-pura nanggoni 
roti to niposambaya i Pue. 2? Sangga ninjani ntau 
dea Yesus ante anaguru-anaguruna da'a mana 
naria ri setu, ira wo'u nesawi sakaya nalau mpaka 
ri ngata Kapernaum mangelo l'a. 

25 Tempo tau dea nosintomu ka Yesus ri 
sambote rano etu ira nompekutana I'a, "Guru, 
ipiamo Komi narata ri se'i?" 

26 Nesonomo Yesus, "Aku mpu'u-mpu'u notesa 
ka komi, komi nangelo Aku sabana komi nanggoni 
roti sampe nabosu, da'a sabana komi nangginjani 
patuju tandai to nipogumaa to nipowiaku etu. 

27 Ne'e komi aga mokarajaa mangelo panggoni 
to masalisa maopu bo mawau. Agina komi 
mokarajaa mangelo panggoni to da'a mawau 
to mamala mombawai katuwua mabelo sampe 
ri kasae-saena. Aku, Ana nu Manusiamo to 

mombawai panggoni etu ka komi, sabana Akumo 
to nionggotaka Alatala mowia etu." 

28 Pade nekutanamo ira ka l'a, "Nuapa masipato 
rapowia kami ala kami mowia to nikonoa 
Alatala?" 

29 Nesonomo Yesus, "Iwe'imo powia to nikonoa 
Alatala: Parasayamo Aku to nipakauna." 

30 Pade nanguli wo'umo ira ka Yesus, "Ane iwetu 
tandai nuapa rapowia Komi ala kami mamala 
manggita pade momparasaya Komi? Powia 
nuapa rapowia Komi? 

31 Tempo totu'a kami nggaolu naria ri karawa 
baina ira nanggoni roti to niuli 'manna.' Ewa to 
nitulisi riara Buku Nagasa iwe'i: 'I'a nombawai 
roti nggari suruga rakoni ira.'" 

32 Nanguli Yesus ka ira, "Aku mpu'u-mpu'u 
notesa ka komi, da'a i Musa nggaolu to 
nombawai ka komi roti nggari suruga, tapi Umaku 
to nombawai ka komi roti to mpu'u-mpu'u nggari 
suruga we'i-we'i. 33 Sabana roti to nopu'u nggari 
ja'i Alatala etumo to nana'u nggari suruga pade 
nombawai katuwua ka manusia riara dunia." 

34 Nanguli wo'umo tau dea etu, "Ane iwetu, 
Guru, wai ka kamimo roti etu eo-eo." 

35 Nangulimo Yesus ka ira, "Aku e'imo roti to 
mombawai katuwua etu. Isema-sema marata 
ri ja'iku da'a mana maoro, pade isema-sema 
momparasaya Aku da'a mana mabai tambolona 

sampe ri kasae-saena. 3? Tapi ewa to niuliku ka 
komi pani'a, naupa komi nanggita Aku komi 
da'apa nomparasaya Aku. 

37 Pura-pura tau to niwai Umaku ka Aku kana 
marata ri ja'iku, pade isema-sema marata 
ri ja'iku kana kutarima, da'a ntoto kupoara. 

38 Sabana patujuku mana'u nggari suruga da'a ala 
mompowia dotaku mboto tapi ala mompowia 
nuapa to nipodota Alatala to nompakau Aku. 

39 Pade iwe'imo dota Alatala to nompakau Aku, 
ala nggari pura-pura tau to niwaina ka Aku da'a 
maria samba'a to malipo. Ira pura-pura kana 
kupakatuwu bali ri kaopu nu dunia. 48 Iwe'imo 
dota Umaku, ala pura-pura tau to manggita Aku 
Anana pade momparasaya Aku kana mombarata 
katuwua mabelo sampe ri kasae-saena. Pade ira 
kana kupakatuwu bali ri kaopu nu dunia." 

41 Nangepe tesa etu nokagagutu-gutumo 
tau-tau to Yahudi ri setu, sabana Yesus nanguli, 
"Aku e'imo roti to nana'u nggari suruga." 

42 Nangulimo ira samba'a bo samba'a, "Iwenu, 
da'a l'a e'i Yesus ana Yusuf? Ninjanita pura indo 
bo umana. Iwenu sampe l'a nanguli l'a nana'u 
nggari suruga?" 

43 Nangepe etu nangulimo Yesus ka ira, "Ne'e 
komi mokagagutu-gutu samba'a bo samba'a. 

44 Da'a ria samba'a mamala marata ri ja'iku 
ane Umaku to nompakau Aku da'a manggeni 


YOHANES 6 421 


ira mpaka ri ja'iku. Pade isema-sema to marata 
ri ja iku kana kupakatuwu bali ri kaopu nu 
dunia. ^} Riara buku nabi-nabi naria nitulisi iwe'i: 
'Tau pura-pura kana rapatuduki Alatala.' Jadi 
isema-sema to mangepe pepatuduki Umaku 
pade meguru nggari ja'ina kana marata ri ja'iku. 
46 Etu da'a batuana nariamo tau to nanggita 
Umaku. Sabana aga Aku to narata nggari ja'ina 
to nanggita l'a. 47 Aku mpu'u-mpu'u notesa 

ka komi, isema-sema to nomparasaya Aku 
kana mombarata katuwua mabelo sampe ri 
kasae-saena. 

48 Aku e'imo roti to mombawai katuwua. 

49 Totu'a komi nggaolu nanggoni roti to niuli 
'manna' ri karawa baina, pade ira pura-pura 
namate. =° Tapi da'a iwetu ante roti to nana'u 
nggari suruga. Isema-sema to manggoni roti 

etu da'a mana mamate. °t Aku e'imo roti to 
nana'u nggari suruga to mombawai katuwua etu. 
Isema-sema manggoni roti etu kana matuwu 
mabelo sampe ri kasae-saena. Roti to mombawai 
katuwua etumo isi koroku to kuwai ala manusia 
riara dunia mamala matuwu mabelo sampe ri 
kasae-saena." 

52 Nangepe pantesa Yesus etu nosinggarau 
mbotomo tau-tau to Yahudi. Nosipekutanamo 
ira samba'a bo samba'a, "Iwenu l'a mamala 
mombawai isi korona ala rakonita?" 

53 pade nangulimo Yesus ka ira, "Aku mpu'u- 
mpu'u notesa ka komi, ane komi da'a manggoni 
isi koroku, pade da'a manginu leiku komi da'a 
ntoto matuwu mabelo. 2? Tapi isema-sema to 
manggoni isi koroku pade manginu leiku ira 
kana mombarata katuwua mabelo sampe ri 
kasae-saena, pade Aku kana mompakatuwu 
bali ira ri kaopu nu dunia. ?? Sabana isi koroku 
etumo panggoni to nakonona pade leiku 
etumo panginu to nakonona. 28 Isema-sema to 
manggoni isi koroku pade manginu leiku maroo 
mosanggani-nggani ante Aku pade Aku maroo 
mosanggani-nggani ante ira. 

57 Umaku to Natuwuna nompakau Aku, pade 
Aku natuwu nggari kuasana. Iwetu wo'u tau 
to manggoni isi koroku kana matuwu nggari 
kuasaku. ?3 Aku e'imo roti to nana'u nggari 
suruga. Roti e'i da'a ewa roti 'manna' to nikoni 
totu'a komi nggaolu. Naupa ira nanggoni roti 
'manna' etu namatemo ira. Tapi isema-sema 
manggoni roti e'i kana matuwu mabelo sampe ri 
kasae-saena." 

59 Pura-pura tesa etu nitesa Yesus tempo I'a 
nompatuduki tau riara sapo mpodade ri ngata 
Kapernaum. 2? Naopu nangepe pantesa Yesus 
etu nadeamo topantuki I'a nanguli, "A, nakaja 
gaga pepatuduki e'i! Da'a ria samba'a mamala 
mantuki tesa etu!" 

61 Ninjani Yesus topantuki I'a nokagagutu-gutu 
iwetu. Jadi niulina ka ira, "Naju'amo rara komi 
mangepe pepatudukiku etu? 92 Iwenumo ane 
komi manggita Aku, Ana nu Manusia meore 
mpanjili mpaka ri peto'oku pamulana? 83 Nosa 
Nagasa nu Alatalamo to mombawai katuwua. 
Kuasa manusia da'a ria gunana. Tesa-tesa to 
niuliku ka komi etumo tesa nggari ja'i Nosa 
Nagasa nu Alatala. Pade tesa-tesa etu to 
mombawai katuwua mabelo. 84 Tapi naupa 
iwetu danaria sanu nggari tatongo komi to da'a 
nomparasaya." 

Yesus nanguli iwetu sabana ninjanina 
mamimo nggari pamulana isema-sema to da'a 
momparasaya pade isema wo'u to mompobalu 
l'a ka balina. 2? Pade niuli Yesus wo'umo, "Etu 
sampe nitesaku ka komi pani'a, da'a ria samba'a 
mamala marata ri ja'iku ane da'a nipaloga 
Umaku." 

66 Nompamula nggari eo etu nadeamo 
topantuki Yesus nompalasi I'a. Ira mana madota 
mantuki l'a. 

67 Nanggita etu nangulimo Yesus ka anaguruna 
sampulu romba'a etu, "Iwenumo? Komi wo'u 
madota mompalasi Aku?" 

68 Nesonomo i Simon Petrus, "Pue, ri ja'i 
sema rakalau kami? Aga Komi to nombatesa 
tesa to mombawai katuwua mabelo sampe ri 

kasae-saena. 2? Pade niparasaya kamimo ante 
mpu'u-mpu'u Komimo To Nagasana to narata 
nggari ja'i Alatala." 

70 Nesonomo Yesus, "Aku mbotomo to 
nompelisi komi sampulu romba'a etu. Tapi naupa 
iwetu naria samba'a nggari tatongo komi etu 
majadi ewa Magau nu Seta." 

71 To nipatuju Yesus i'amo Yudas ana i Simon 
Iskariot. Sabana naupa Yudas etu samba'a nggari 
tatongo ira sampulu romba'a, i'a etumo to 
mompobalu Yesus ka balina banepia. 

1 Naopu etu nalaumo Yesus nompebutu 
7 ngata ri Bagia Galilea. l'a da'a mana madota 
malau ri Bagia Yudea sabana topanggeniaka- 
topanggeniaka nto Yahudi ri setu danangelo jala 
mompatesi I'a. ? Tempo etu namosumo eo bete 
nto Yahudi to niuli Eo Bete Mowia Pakumpa. 3 Jadi 
nangulimo sampesuwu-sampesuwu Yesus ka I'a, 
"Agina Komi mompalasi ngata e'i pade malau 
mpaka ri Bagia Yudea ala pura-pura topantuki 
Komi mamala manggita kabaraka-kabaraka 
to nipowiamu. 4Da'a ria samba'a tau aga 
mantabuniaka panggawiana ri peto'o nakalinoa 
ane i'a madota ranjani ntau pura-pura. Ane Komi 
mpu'u-mpu'u mompowia tandai to nipogumaa 
pakanotomo etu ka todea." 

 Niuli ira iwetu sabana ira mboto wo'u da'a 
nomparasaya l'a. ë Nesonomo Yesus, "Da'apa 

narata tempoku malau. Tapi komi mamala malau 
tempo nuapa-nuapa, 7 sabana da'a ria tau ri 
dunia e'i nomporau rara komi. Tapi Aku niporau 
rara ira, sabana Aku nompakanoto pokainggu ira 
naja'a. 3 Kalaumo komi mpaka ri posusa eo bete 
etu. Aku da'apa malau, sabana da'apa narata 
tempoku malau." 

3 Iwetumo pantesa Yesus ka sampesuwu- 
sampesuwuna. Pade naopu etu I'a mboto naroo 
ri Bagia Galilea. 19 Sangga nalaimo sampesuwu 
Yesus mpaka ri Yerusalem, I'a wo'u nalau mpaka 
ri posusa etu nggalino ala ne'e ranjani ntau dea. 

11 Ri posusa etu topanggeniaka-topanggeniaka 
nto Yahudi tunggai nangelo I'a. Ira nekutana-tana, 
"Ri umba tanu I'a?" 

12 Ri tatongo ntau dea nadeamo tau 
nosiwawayo samba'a bo samba'a ewa Yesus. 
Naria to nanguli, "l'a tau nabelo." 

Tapi naria wo'u sanu tau nanguli, "Da'a! l'a 
nombabagiu todea!" 

13 Tapi da'a ria samba'a tau nabia nanguli 
ntodo, sabana ira naeka ka topanggeniaka- 
topanggeniaka nto Yahudi. 14 Karantongo posusa 
etu nesuamo Yesus mpaka riara Sapo Mpepue 
pade nompamulamo l'a nompatuduki tau. 

15 Nangepe pepatuduki Yesus natekajamo rara 
topanggeniaka-topanggeniaka nto Yahudi. Ira 

nanguli, "Hai! Iwenumo sampe tau e'i nata'u 
iwetu? Kakonona I'a da'a nosikola ri posikolata!" 

16 Nesonomo Yesus ka ira, "Pepatudukiku da'a 
nantuki pangginjaniku mboto, tapi etu nggari 
ja'i Alatala to nompakau Aku. 17 Isema-sema 
madota manggawia dota Alatala natantumo 
nangginjani ane pepatuduki to nitesaku e'i nggari 
ja'i Alatala bara aga nggari ja'iku mboto. 18 Tau to 
nompatuduki nantuki pangginjanina mboto aga 
miki rabila manusia. Tapi tau to nompasimbuku 
ala tau to nompakau i'a rabila, tau etumo nanoa, 
da'a ria bagiuna. 19 Nabi i Musa nombawai ka 
komi Atura-atura agama tapi da'a ria samba'a 
nggari tatongo komi natutu nantuki Atura-atura 
etu. Jadi nokuya komi nompasimbuku mompatesi 
Aku?" 

20 Nesonomo tau dea etu, "Nagilamo Komi! 
Isema nompasimbuku mompatesi Komi?" 

21 Nesonomo Yesus ka ira, "Aga sangaya 
kabaraka to nipowiaku ri Eo Mpenonto bopia 
pade komi pura-pura natekaja. 22 Nabi i Musa 
nombawai ka komi ada mposuna. Kakonona 
ada etu da'a nopu'u nggari ja'i Musa tapi nggari 
ja'i totu'a komi nggaolu. Pade komi mboto 
nompowia ada mposuna etu ri Eo Mpenonto. 

23 Jadi ane komi nowia ada mposuna ri Eo 
Mpenonto ala ne'e mombaliunaka Atura-atura 
to nipapola i Musa, nokuya komi nomporau 

Aku sabana Aku nompakabelo njumaongu koro 
samba'a tau naju'a ri Eo Mpenonto bopia? 

24 Ne'e mana mompakatantu sala ntau nantuki 
to nikita matamu, tapi pakatantumo sala ntau 
ante nanoa!" 

25 Naopu etu naria bara sakuya mba'a pue ngata 
Yerusalem nanguli, "Da'a I'a e'imo tau to nielo 
topanggeniaka-topanggeniaka ala rapatesi ira? 

26 Tapi kitamo! I'a notesa ri ngayo ntodea pade 
da'a ria samba'a tau nombabali tesana. Ne'e-ne'e 
topanggeniaka-topanggeniaka nangginjani I'a 
etumo Magau to Mompakasalama to nijanji 
Alatala! 

27 Tapi ane Magau to Mompakasalama marata 
da'a ranjanita nggari umba karatana. Tapi tau e'i 
ninjanita nggari umba karatana." 

28 Etu sampe tempo Yesus nompatuduki riara 
Sapo Mpepue I'a notesa ante suarana namangga, 
"Niuli komi ninjani komi mamimo isema Aku e'i 
pade nggari umba karataku. Tapi Aku da'a narata 
nantuki dotaku mboto. Aku narata nantuki dota 
Alatala to nompakau Aku. I'amo to mamala 
raparasaya, tapi komi da'a ntoto nosinjani ante 
l'a. 29 Tapi Aku nosinjani ante l'a, sabana Aku 
narata nggari ja'ina. l'amo to nompakau Aku 
momai." 

30 Tempo etu naria to nompasimbuku manjoko 
l'a. Tapi da'a ria samba'a namala manjoko l'a 

sabana da'apa narata tempona to nipakatantu 
Alatala. 

31 Tapi nggari tatongo ntau dea etu nadeamo 
tau nomparasaya l'a. Ira nanguli, 

Natantumo l'a etu Magau to Mompakasalama 
to nijanji Alatala, sabana kitamo kadea nu 
tandai-tandai to nipogumaa to nipowiana!" 

32 Tau-tau to Parisi nangepe lele to nanguli 
tau dea nosiwawayo iwetu ewa Yesus. Jadi 
balengga-balengga topanggeni agama Yahudi 
bo tau-tau to Parisi nompakau bara sakuya 
mba'a topojaga Sapo Mpepue malau manjoko 
Yesus. 33 Jadi nangulimo Yesus ka ira, "Aku 
damo sampalai mosanggani-nggani ante komi 
pura-pura pade Aku kana manjili mpaka ri ja'i to 
nompakau Aku. 3? Komi kana mangelo Aku tapi 
da'a rarata komi Aku. Pade da'a mamala komi 
malau mpaka ri peto'o kukalau." 

35 Sangga nangepe tesa Yesus etu notesamo 
tau-tau to Yahudi samba'a bo samba'a, "Peto'o 
ri umba rakalauna sampe da'a raratata I'a? Bara 
l'a malau mpaka ri ja'i tau-tau to Yahudi to neto'o 
nosimpotatare ri tatongo tau-tau da'a to Yahudi 
pade mompatuduki tau-tau da'a to Yahudi? 

36 Nuapa wo'u batuana pantesana nanguli 
'Komi kana mangelo Aku tapi da'a rarata komi 
Aku, pade da'a mamala komi malau mpaka ri 
peto'o kukalau?"" 

37 Ri eo kaopuna posusa etu, etumo eo to 
neliu nggapokona, nekanggoremo Yesus riara 
Sapo Mpepue notesa ante suara namangga, 
"Isema-sema to nabai tambolona, kamaimo 
manginu ri ja'iku. 3 Ewa to nitulisi riara Buku 
Nagasa, isema-sema nomparasaya Aku kana 
maria ue moili nggariara nta'ina to mombawai 
katuwua." 

39 To nipatuju Yesus etumo Nosa Nagasa nu 
Alatala to mesua ri ja'i tau-tau to nomparasaya 
l'a. Tempo etu Nosa Nagasa da'apa nipopana'u 
ka topomparasaya sabana Yesus da'apa niore bo 
nibila ri suruga. ^ Nadea tau nangepe pantesa 
Yesus etu pade naria ira santongo nanguli, 
"Natantumo I'a nabi to nijanji Alatala nggaolu!" 

41 Tapi naria wo'u santongo ira nanguli, "I'a 
e'imo Magau to Mompakasalama to nijanji 
Alatala!" 

Tapi naria wo'u sanu tau nanguli, "Da'a! Magau 
to Mompakasalama da'a marata nggari Bagia 
Galilea! 42 Sabana riara Buku Nagasa naria nitulisi 
Magau to Mompakasalama kana meumba nggari 
muli Magau Daud, l'a kana marata nggari ngata 
Betlehem ngata pesuwu Magau Daud." 

43 Jadipa tau dea etu nosisala paha mbotomo 
ewa Yesus. 44 Naria ira to madota manjoko I'a, 
tapi da'a ria samba'a namala mombasoko l'a. 

45 Naopu etu topojaga Sapo Mpepue to nipakau 

lau manjoko Yesus nanjili mpaka ri ja'i tau-tau to 
Parisi bo balengga-balengga topanggeni agama. 
Narata ri setu nangulimo tau-tau to Parisi bo 
balengga-balengga topanggeni agama ka ira, 
"Nokuya komi da'a nanggeni tau etu wemai?" 

46 Nesonomo topojaga Sapo Mpepue etu, 
"Da'apa ria sanggani kami nangepe tesa manusia 
ewa tesa ntau etu!" 

47 Nesonomo tau-tau to Parisi, "Iwenumo? 
Komi wo'u nibagiu ntau etu? # Kitamo! Da'a 
ntoto ria topanggeniaka bara tau to Parisi 
to nomparasaya l'a! # Aga tau dea biasa etu 
nomparasaya, ira to da'a nangginjani Atura-atura 
agama. Nasurukawumo ira!" 

50 Ri tatongo nto Parisi ri setu naria samba'a 
tau nosanga ka i Nikodemus. Nariamo sanggani 
bopia I'a nalau ri ja'i Yesus. Nangulimo i'a ka 
roa-roana to Parisi, 

51 "Iwenumo? Nantuki Atura-atura agamata 
mamala samba'a tau rapakasala ane da'apa 
niepeta tesana bara da'apa ninjanita 
pokaingguna?" 

52 Tapi roa-roana to Parisi nanggarau i'a. Niuli 
ira, "Komi wo'u tau nggari Galilea? Paresamo 
Buku Nagasa mpakabelo-belo! Kana rakita komi 
da'a ntoto ria samba'a nabi meumba nggari Bagia 
Galilea!" 


YOHANES 7-8 431 


53 [Naopu etu nanjilimo ira pura-pura mpaka ri 
sapo ira mboto. 

1 Tapi Yesus lau nantende mpaka ri bunggu nu 
8 Bulu Zaitun. 2 To nailena kampadondo njiina 
nalau wo'umo l'a nesua riara Sapo Mpepue, 
pade pura-pura tau dea narata ri ja'ina. Pade 
nekatokomo I'a nompatuduki ira. 3 Tempo etu 
naratamo guru-guru agama bo tau-tau to Parisi 
nanggeni samba'a besi to nirata ira nebualo. 
Besi etu nipopekanggore ira ri tatongo ntau 
dea. “Pade niuli ira ka Yesus, "Guru, besi e'i 
nirata kami nebualo. ? Riara Atura-atura agama 
naria parenta i Musa ka kita to nanguli besi-besi 
noinggu iwetu kana rarempe ante watu sampe 
mamate. Iwenu pombaratamu ewa powia besi 
e'i?" 

6 Patuju nu pompekutana ira etu ala mangelo 
sala Yesus sampe ira mamala mompakasala 
l'a. Tapi Yesus da'a notingo. l'a aga notunggou 
nantulisi ri tana ante koyampalena. ' Tapi da'a 
nenonto ira nompekutana-tana l'a. Jadi kaopuna 
nekanggoremo Yesus nanguli ka ira, "Isema-sema 
nggari tatongo komi etu to da'a nasilaka, i'amo 
mokolu mombarempe besi e'i ante watu." 

8 Naopu Yesus notesa iwetu notunggou wo'umo 
l'a nantulisi ri tana ante koyampalena. ? Sangga 
nangepe pantesa Yesus etu nalaimo ira nggari 
setu samba'a bo samba'a nompamula nggari 

totu'a sampe naboli damo Yesus ante besi etu ri 
ngayona. 10 Pade nekanggoremo Yesus nanguli ka 
besi etu, "Ri umba puramo tau pani'a? Mana ria 
to madota mompakasala iko?" 

11 Nesonomo besi etu, "Da'a mana ria, Pue." 

Nangulimo Yesus, "Aku wo'u da'a mompakasala 
iko. Panjilimo iko, pade ne'e mana mowia 
silaka.") 

12 Nanguli wo'umo Yesus ka tau dea, "Aku e'imo 
reme nu dunia. Isema-sema majadi topantuki 
Aku da'a molumako riara karumauna, tapi ira 
kana mombarata reme to mombawai katuwua 
mabelo." 

13 Nesonomo tau-tau to Parisi ka I'a, "Komi etu 
nantesa koromu mboto! Pantesamu etu da'a 
nakono!" 

14 Nangulimo Yesus, "Nau Aku nantesa koroku 
mboto, pantesaku e'i nakono sabana ninjaniku 
nggari umba karataku pade mpaka ri umba wo'u 
kukalau. Tapi da'a ninjani komi nggari umba 
karataku pade mpaka ri umba kukalau. 1? Komi 
etu nompakatantu sala ntau nantuki pompekiri 
manusia. Tapi Aku e'i da'a nompakatantu 
sala ntau. 1? Tapi ane rapana Aku mowia etu 
natantumo pombabutusiku kana manoa, sabana 
Aku da'a aga njamba'aku. Umaku to nompakau 
Aku nomporoa Aku. 1” Riara Atura-atura agama 
komi naria nitulisi iwe'i: 'Ane maria romba'a 

sabi mantakono sangele riara mpotangara, 
tesa ira namala raparasaya.' 18 Naria romba'a 
to nompakanoto isema Aku e'i. Samba'a Aku 
mboto, pade karomba'ana Umaku to nompakau 
Aku." 

19 pade nekutanamo ira ka I'a, "Ri umbamo 
Umamu?" 

Nesonomo Yesus, "Komi da'a ntoto nangginjani 
isema kakonona Aku e'i. Pade da'a wo'u ninjani 
komi Umaku. Ane ninjani komi Aku, natantu 
ranjani komi wo'u Umaku." 

20 Pantesa Yesus etu nitesana tempo I'a 

nompatuduki tau namosu ante peti mpesomba 
riara Sapo Mpepue. Da'a ria samba'a tau namala 
manjoko I'a sabana da'apa narata tempona. 
21 Pade nanguli wo'umo Yesus ka ira, "Aku kana 
malai nggari se'i pade komi kana mangelo Aku, 
tapi komi aga mamate riara silakamu. Komi da'a 
mamala malau ri peto'o to kukalau." 

22 Nangepe etu notesamo topanggeniaka- 
topanggeniaka nto Yahudi samba'a bo samba'a, 
"Bara I'a mopatuju mompatesi korona mboto, 
sabana niulina, 'Komi da'a mamala malau ri 
peto'o to kukalau.'" 

23 Tapi nangulimo Yesus ka ira, "Komi e'i nopu'u 
nggari kaedena, tapi Aku e'i nopu'u nggari 
kalangana. Komi nggari dunia e'i, tapi Aku da'a 
nggari dunia e'i. 2 Etu sampe niuliku ka komi, 

komi kana mamate riara silakamu. Sabana ane 
komi da'a momparasaya Aku e'imo I'a natantumo 
komi kana mamate riara silakamu." 

25 Pade nekutana wo'umo ira, "Isema tano 
kakono-konona komi etu?" 

Nesonomo Yesus, "Mana ria gunana kutesa 
ka komi! 2? Danadeapa mamala kutesa 
mompakasala komi. l'a to nompakau Aku etu 
nanoa. Pade nuapa to niepeku nggari ja'ina etu 
wo'u kutesa ka manusia ri dunia e'i." 

27 To nitesa Yesus etu nantesa Umana, tapi da'a 
ninjani ira patujuna etu. 28 Etu sampe I'a nanguli 
ka ira, "Ane komi mangonggotaka Aku, Ana nu 
Manusia mpakalanga-langa banepia, tempo 
etumo kana ranjani komi Aku e'imo I'a to nipakau 
Alatala. Pade kana ranjani komi wo'u da'a ria 
sangaya to nipowiaku nantuki dotaku mboto. 
Tapi Aku bate-batena notesa nantuki nuapa to 
nipatuduki Umaku ka Aku. 29 Pade to nompakau 
Aku etu wo'u nomporoa Aku. Da'a nipalambana 
Aku njamba'aku, sabana Aku bate-batena 
nompowia to nompakadamba rarana." 

30 Tempo Yesus notesa iwetu nadeamo tau 
nomparasaya l'a. 21 Naopu etu nangulimo Yesus 
ka tau-tau to Yahudi to nomparasaya I'a, "Ane 
komi maroo mantuki tesaku komi mpu'u-mpu'u 
majadi topantuki Aku. 3? Pade ante iwetu komi 

kana mangginjani pepatuduki to nakonona 
sampe komi mana rapobatua." 

33 Nesonomo tau-tau to Yahudi etu, "Kami 
e'i muli Abraham. Da'apa naria sanggani kami 
nipobatua ntau. Nokuya Komi nanguli ka kami, 
'Komi mana rapobatua?"" 

34 Nesonomo Yesus ka ira, "Aku mpu'u-mpu'u 
notesa ka komi, isema-sema nompowia silaka 
i'a nipobatua silaka. 3? Ane samba'a batua, da'a 
natantu i'a maroo raranjapo madikana. Tapi 
ane ana madika mboto, natantumo i'a maroo 
raranjapo umana. 3? Jadi ane Ana nu Alatala 
mbotomo to manggabasaka komi nggari silaka, 
komi mpu'u-mpu'u matekabasaka! 3” Ninjaniku 
komi etu pura-pura muli Abraham. Tapi nau 
damo wa'a danaria komi to madota mompatesi 
Aku, sabana komi da'a ntoto madota mantarima 
pepatudukiku. 33 Nuapa to nikitaku ri ja'i Umaku 
etumo to nitesaku ka komi. Tapi komi etu aga 
nompowia nuapa to nipatuduki umamu ka komi." 

39 Nesonomo ira ka Yesus, "Uma kami 
Abraham." 

Nangulimo Yesus, "Ane mpu'u-mpu'u komi 
etu muli Abraham, natantumo pokainggu komi 
kana mabelo ewa pokainggu Abraham. 20 Aku 
nompasimbayu ka komi pepatuduki to nakono to 
niepeku nggari ja'i Alatala mboto tapi komi aga 
madota mompatesi Aku. Da'a iwetu pokainggu 

Abraham! 41 Pokainggu komi e'i ewa pokainggu 
uma komi mboto!" 

Nesono wo'umo ira, "Kami e'i da'a ana wone! 
Uma kami aga samba'a lau, etumo Alatala!" 

42 Nangulimo Yesus ka ira, "Ane Alatala etu 
Uma komi, komi kana mompotowe Aku, sabana 
Aku narata nggari ja'ina. Aku da'a narata nantuki 
dotaku mboto, tapi nantuki dotana to nompakau 
Aku. 4 Nuapa sabana sampe da'a ntoto ninjani 
komi batuana pantesaku? Sabana komi da'a 
madota mantarima pepatudukiku. 

44 Magau nu Setamo uma komi! Pade komi 
batena madota mantuki dota nu uma komi etu. 
Nggari pamulanamo i'a bate-batena topepatesi, 
pade da'a ntoto naria to nanoana ri ja'ina, nau 
aga sakedi. Ane i'a nodawa etu masipato mpu'u 
sabana iwetu mamimo ingguna. I'a topodawa 
pade uma nu pura-pura topodawa. 45 Jadi etumo 
sabana ane Aku nombatesa ka komi tesa to 
nakonona komi da'a madota momparasaya 
tesa etu. 48 Isema nggari ja'i komi etu mamala 
mompakanoto Aku e'i nowia silaka? Ane Aku 
notesa ka komi tesa to nakonona, nokuya komi 
da'a nomparasaya Aku? 47 Tau-tau to najadi 
bagia nu Alatala madota mantarima Tesa nu 
Alatala. Tapi komi da'a madota mantarima tesa 
etu sabana komi da'a bagia nu Alatala." 

48 Nangepe tesa etu tau-tau to Yahudi nanguli 
sinja'i Yesus iwe'i: "Nakono mpu'u tesa kami! 
Komi e'imo tau to Samaria to nipesua seta!" 

49 Nesonomo Yesus, "Aku e'i da'a nipesua 
seta. Aku nombabila Umaku, tapi komi etu 
nanguli sinja'i Aku. ?? Aku da'a miki rabila ntau. 
Naria mamimo samba'a to nombabila Aku 
pade l'amo to nompakatantu Aku nanoa. 21 Aku 
mpu'u-mpu'u notesa ka komi, isema-sema 
mantuki tesaku ira da'a ntoto mamate sampe ri 
kasae-saena." 

52 Nangepe etu nangulimo tau-tau to Yahudi 
ka Yesus, "We'i-we'i ninjani kami mpu'umo 
Komi etu nipesua seta! Abraham pade nabi-nabi 
nggaolu namate puramo. Tapi Komi nanguli 
isema-sema mantuki tesamu da'a ntoto mamate 
sampe ri kasae-saena! 23 Iwenumo? Komipa 
neliu nggabete nggari pueta Abraham? I'a pade 
nabi-nabi nggaolu namate puramo! Ulimo! Isema 
ntoto Komi sampe Komi nabia nanguli iwetu?" 

54 Nesonomo Yesus, "Ane Aku miki rabila ntau 
da'a ntoto ria batuana. Tapi Umaku to nipangaku 
komi Alatalamu, I'amo to nombabila Aku. ?? Komi 
da'a nosinjani ante l'a. Tapi Aku nosinjani belo 
ante l'a. Ane Aku manguli Aku da'a nosinjani 
ante l'a Aku e'i majadi topodawa nasimbayu ewa 
komi. Tapi Aku mpu'u-mpu'u nosinjani ante I'a 
pade Aku natutu nantuki tesana. 26 Totu'a komi 

nggaolu Abraham nadamba mpu'u rarana sabana 
ninjanina i'a kana manggita karataku ri dunia. 
Nikitanamo pade nadamba mpu'umo rarana." 

57 Nanguli wo'umo tau to Yahudi etu ka Yesus, 
"Komi etu da'apa nagana limampulu mpae 
umurumu! Iwenu sampe Komi nanguli nikita 
Komimo totu'a kami nggaolu Abraham?" 

58 Nesonomo Yesus, "Aku mpu'u-mpu'u notesa 
ka komi, da'apa Abraham nesuwu, Aku e'i njau 
nariamo!" 

59 Nangepe pantesa Yesus etu tau-tau to Yahudi 
nangala watumo madota mombarempe I'a 
sampe mamate. Tapi notinggalipomo I'a nggari 
tatongo ira pade nalai nompalasi Sapo Mpepue 
etu. 

1 Tempo Yesus riara mpolumakona I'a 
9 nanggita samba'a tau to naburo mami nggari 
pesuwuna. 2 Nekutanamo anaguru-anaguru 
Yesus ka I'a, "Guru, isema to nasilakana sampe 
tau e'i naburo mami nggari pesuwuna? Totu'ana 
atau ia mboto?" 

3 Nesonomo Yesus, "Da'a i'a nasilaka, da'a 
wo'u totu'ana. Tapi etu najadi ala kabaraka 
nu Alatala mamala rakita riara nggatuwuna. 

4 Ane eona danarawa kita kana manggawia 
panggawia nu Alatala to nompakau Aku. Sabana 
ane nggawengina da'a mana naria samba'a to 
mamala manggawia. ? Sakuya kasaena Aku riara 

dunia e'i Akumo najadi reme to mompakareme 
rara manusia." 

6 Naopu I'a notesa iwetu Yesus nantailu tana 
pade nialana nipiji-pijina ante koyampalena 
sampe najadi depu, pade nigesena depu etu 
ri mata ntoburo etu. ' Pade niulina ka tau etu, 
"Kalau do'umo matamu ri ue kola Siloam." 

Sanga Siloam etu batuana "Nipakau." Jadi nalau 
mpu'umo toburo etu. Narata ri kola Siloam etu 
nido 'unamo matana pade natinggulimo i'a ante 
matana to nanaa. 8 Tau-tau saboya ante i'a pade 
tau-tau to nanggita i'a nerapi-rapi ri wiwi jala 
bopia, ira nosipekutana samba'a bo samba'a, 
"Da'a i'a etumo tau to nekatoko ri wiwi jala 
nerapi-rapi bopia?" 

3 Naria to nanguli, "Nakono! I'a mamimo!" 

Tapi naria wo'u sanu tau nanguli, "Da'a i'a, aga 
lenjena nasimbayu." 

Tapi i'a mboto nanguli, "Akumo e'i!" 

10 Jadi nekutanamo ira ka i'a, "Iwenu sampe 
matamu nipakanaamo?" 

11 Nesonomo i'a, "Tau to nosanga ka Yesus 
nompowia depu, pade depu etu nigesena ri 
mataku. Pade nipakauna aku malau mombado'u 
mataku ri kola Siloam. Jadi nalau mpu'umo aku 
nombado'u mataku ri ue kola Siloam etu. Naopu 
aku nendo'u namalamo aku nekita." 

12 Nekutana wo'umo ira ka i'a, "Ri umbamo tau 
etu?" 

Nesonomo toburo etu, "Da'a ninjaniku." 

13 Tempo Yesus nombagalo tana ante iluna 
pade nompakanaa mata ntoburo etu nawela Eo 
Mpenonto. Jadi etu sampe toburo to nabelomo 
matana etu nikeni ntau mpaka ri ja'i tau-tau 
to Parisi. 14 (9:13) 15 Pade tau-tau to Parisi 
wo'u nompekutana toburo etu, "Iwenu sampe 
matamu nipakanaa?" 

Nesonomo i'a, "I'a nombagese depu ri mataku. 
Pade naopu aku nendo'u namalamo aku nekita." 

16 Pade nangulimo bara sakuya mba'a to Parisi, 
"Ane iwetu nanotomo tau etu da'a nggari ja'i 
Alatala, sabana I'a da'a natundu riara atura-atura 
Eo Mpenonto." 

Tapi naria wo'u santongo nanguli, "Umbamo 
tau nasilaka mamala manggawia kabaraka ewa 
etu?" 

Jadi nosisala paha mbotomo ira. 1” Jadi 
nekutana wo'umo to Parisi ka toburo etu, "Iwenu 
pombaratamu ewa tau etu, sabana matamu to 
nipakanaana?" 

Nesonomo toburo etu, "I'a samba'a nabi." 

18 Tapi topanggeniaka-topanggeniaka nto 
Yahudi etu da'a madota momparasaya tau etu 
mpu'u-mpu'u naburo pade lako nipakanaa 
matana. Jadi ira nompokio indo bo uma ntoburo 

to nipakabelo matana etu ? pade nipekutana 
ira, "Nakono mpu'u e'imo ana komi to niuli komi 
naburo mami nggari pesuwuna? Iwenu sampe 
we'i-we'i nabelomo matana?" 

20 Nesonomo indo bo uma ntoburo etu, "To 
ninjani kami i'a etu mpu'u-mpu'u ana kami, pade 
i'a mpu'u-mpu'u naburo mami nggari pesuwuna. 

21 Tapi bara iwenu sampe i'a namala nekita 
we'i-we'i da'a ninjani kami. Pade da'a wo'u 
ninjani kami bara isemana to nompakabelo 
matana etu. Agina komi mompekutana i'a mboto. 
Nabetemo i'a. Namalamo i'a mboto motesa 
mombasono pompekutana komi etu." 

22 Indo bo umana nanguli iwetu sabana 
naekamo ira ka topanggeniaka-topanggeniaka 
nto Yahudi. Sabana nasintuwumo topanggeniaka- 
topanggeniaka bara isema-sema mompangaku 
Yesus Magau to Mompakasalama to nijanji 
Alatala ira mana rapaloga mesua riara sapo 
mpodade. 23 Etu sampe indo bo umana nanguli, 
"Nabetemo i'a. Agina komi mompekutana i'a 
mboto." 

24 Naopu etu ira nompokio toburo etu 
sangganipa pade niuli ira ka i'a, "Ulimo to 
nakonona ri ngayo Alatala! Ninjani kamimo tau 
nompakanaa matamu etu tau nasilaka!" 

25 Pade nesonomo toburo etu, "Da'a ninjaniku 
ane I'a nasilaka bara da'a. Tapi to ninjaniku, 

pangane aku naburo, tapi we'i-we'i namalamo 
aku nekita." 

26 Pade nanguli wo'umo to Parisi ka i'a, "Nuapa 
nikawiana ka iko? Iwenu I'a nompakanaa 
matamu?" 

27 Nesonomo toburo etu, "Naopumo nitesaku 
ka komi pani'a tapi komi da'a madota mangepe. 
Nokuya komi madota mangepe pesonoku 
wo'umo? Bara komi wo'u madota majadi 
topantuki I'a?" 

28 Nangepe etu ira nanguli sinja'i i'a pade 
nanguli, "Iko etumo topantuki I'a, kami e'i da'a! 
Kami e'i topantuki i Musa! 29 Ninjani kami Alatala 
notesa ante i Musa nggaolu. Tapi ane tau etu, 
da'a ninjani kami nggari umba karatana." 

30 pade nesono wo'umo toburo etu, "Etu 
sangele mpu'u-mpu'u nipogumaa! Da'a ninjani 
komi nggari umba karatana, tapi I'a nompakanaa 
mataku to naburo! 3! Ninjanitamo Alatala 
da'a nangepe posambaya ntau nasilaka, tapi 
l'a nangepe posambaya ntau to nepue ka l'a 
pade tunggai nantuki dotana. 3? Nggari lamba 
pamulana da'apa sanggani niepeta naria tau 
namala nompakanaa mata ntau naburo mami 
nggari pesuwuna. 33 Ane tau etu da'a nggari 
ja'i Alatala, natantumo I'a da'a ntoto mamala 
mompowia nuapa-nuapa." 

34 Nesonomo ira, "Iwenu? Iko etu tau nasilaka 
mami nggari pesuwumu! Da'a ntoto masipato iko 
mompatuduki kami e'i!" 

Jadi nompamula nggari eo etu to Parisi mana 
mompaloga tau etu mesua riara sapo mpodade. 
35 Sangga niepe Yesus tau etu mana nipaloga 
mesua riara sapo mpodade nto Yahudi nalaumo 

l'a nosirata ka i'a. Pade niuli Yesus ka i'a, 
"Iwenumo? Niparasayamu Ana nu Manusia?" 

36 Nesonomo tau etu, "Isema tau to niuli 
Komi etu, Uma? Uli ka aku ala aku mamala 
momparasaya l'a." 

37 Nangulimo Yesus ka i'a, "Nikitamu I'a. I'amo 
to notesa ka iko." 

38 Pade nangulimo tau etu, "Pue, 
niparasayakumo!" 

Pade nekadedemo i'a nombasomba Yesus. 

39 Nanguli Yesus ka i'a, "Patuju karataku ri dunia 
e'i ala mompakanoto sala ntau ala tau-tau 
naburo mamala mekita, pade tau-tau to nanaa 
matana majadi maburo." 

40 Tesa-tesa Yesus etu niepe bara sakuya mba'a 
tau to Parisi ri setu. Jadi ira nompekutana I'a, 
"Iwenumo? Niuli Komi kami e'i wo'u naburo?" 

41 Nesonomo Yesus, "Ane rapana komi naburo, 
natantumo da'a nasilaka komi. Tapi komi 
nanguli, 'Kami namala nekita.' Etu sampe komi 
bate-batena nasilaka." 

1 "Aku mpu'u-mpu'u notesa ka komi, tau 

10 to nesua riara gimpu aga nompone wala 
da'a nesua nggari pewobo, tau etu topangangga 
pade topeago. ? Tapi tau to nesua nggari 
pewobo gimpu, i'amo topoewu bimba-bimba 
etu. 3 Topanggatono gimpu kana mombabea 
pewobo ka i'a, pade bimba-bimba etu kana 
mompetalinga suarana tempo i'a mompokio 
sanga ira saongu-saongu. Pade i'a kana manggeni 
ira mpaka ri sawalikuna. 

4 Ane bimba-bimba nesuwu puramo ri 
sawalikuna, topoewu etu molumako mokolu 
ka bimbana etu. Pade bimba-bimba mantuki ri 
purina, sabana bimba-bimba etu nangginjani 
suara topoewu etu. ? Bimba-bimba etu da'a 
madota mantuki tau ntanina. Ira aga mongowa 
malai pura nggari ja'ina, sabana da'a ninjani ira 
suara ntau etu." 

6 Yesus nombatesa porapa etu ka tau-tau to 
Parisi, tapi patuju nu porapa etu da'a ninjani ira. 

7 Sabana etu nanguli wo'umo Yesus ka ira, 
"Aku mpu'u-mpu'u notesa ka komi, Aku 
e'imo pewobo mesua riara gimpu bimba etu. 
8 Pura-pura tau to narata nokolu ka Aku ira etumo 
topangangga pade topeago. Tapi bimba-bimba 
da'a nompetalinga suara ira. ? Aku e'imo pewobo 
etu. Isema-sema mesua mojala ri ja'iku ira kana 
rapakasalama. Ira mamala mesua pade mesuwu 

mombarata panggoni. 19 Ane topangangga, 

ira aga momai mangangga pade mepatesi bo 
mompakaropu. Tapi Aku e'i narata ala manusia 
mombarata katuwua to neliu mpu'u kabelona. 

11 Aku e'imo topoewu to nabelona. Aku 
mombawai katuwuku mboto ala bimbaku 
mamala matuwu. 12 Ane tau aga nigaji, i'a da'a 
topoewu bimba pade i'a da'a wo'u pue bimba 
etu. Etu sampe ane i'a manggita asulako momai 
mombaraga bimba-bimbana i'a aga mangowa 
malai mompalasi bimba-bimba etu. Pade bimba 
etu kana rasoko nu asulako, pade bimba ntanina 
raraga raposimpotatarena. 13 Tau nigaji etu aga 
mangowa malai iwetu sabana i'a aga nigaji. l'a 
da'a nompotowe bimba-bimba etu. 

14 Aku e'imo topoewu to nabelona. Nasimbayu 
ewa Umaku nangginjani Aku pade Aku wo'u 
nangginjani l'a, iwetu wo'u Aku nangginjani 
pura-pura bimbaku pade bimba-bimbaku 
nangginjani Aku. Pade Aku mombawai katuwuku 
mboto ala bimba-bimbaku mamala matuwu. 

15 (10:14) 1 Danariapa bimba-bimbaku ntanina 
anu da'apa nesua riara gimpu e'i. Ira etu wo'u 
kana kukeni ri se'i. Ira kana mompetalinga 
suaraku pade pura-pura bimbaku kana majadi 
salunu. Pade ira rapoewu samba'a lau topoewu. 

17 Umaku nompotowe Aku sabana Aku 
nombawai katuwuku ala Aku mamala matuwu 

bali. 18 Da'a ria samba'a tau mamala mompatesi 
Aku. Tapi Aku mombawai katuwuku nantuki 
dotaku mboto. Aku nakuasa mombawai 
katuwuku rapatesi iwetu pade Aku nakuasa 
wo'u matuwu bali, sabana etumo parenta to 
nitarimaku nggari ja'i Umaku." 

19 Nangepe pantesa Yesus etu nosisala paha 
wo'umo sangganipa tau-tau to Yahudi. 20 Naria 
nadea ira to nanguli, "l'a nipesua seta! Nagilamo 
l'a! Nokuya komi madota mangepe pantesana?" 

21 Tapi naria wo'u sanu tau nanguli, "Da'a! Ane 
tau nipesua seta da'a iwetu tesana! Natantumo 
seta da'a namala mompakabelo tau naburo!" 

22 Tempo etu naratamo ntoana Posusa 
Mombatora Pompareki Sapo Mpepue ri ngata 
Yerusalem. Posusa etu nawela tempo leni. 

23 Yesus nolumako ri tambale Sapo Mpepue 
to nosanga ka Tambale Salomo. 24 Pade 
naratamo tau-tau to Yahudi nantatiku I'a ri 
setu. Nekutanamo ira ka I'a, "Sakuya kasaena 
Komi mompalamba kami naingu? Ane Komi 
mpu'u-mpu'u Magau to Mompakasalama to 
nijanji Alatala, uli pakanotomo ka kami!" 

25 Nesonomo Yesus, "Naopumo niuliku ka komi 
aga da'a niparasaya komi. Kabaraka-kabaraka 
to nikawiaku ante kuasa nggari ja'i Umaku 
nompakanoto ka komi isema Aku e'i. 2? Tapi da'a 
ntoto niparasaya komi sabana komi da'a bimba- 

bimbaku. 27 Bimba-bimbaku nompetalinga 
pantesaku pade Aku nangginjani ira pade ira 
nantuki Aku. 23 Aku nombawai ka ira katuwua 
mabelo sampe ri kasae-saena pade natantumo 
ira da'a rasuku sampe ri kasae-saena. Da'a ntoto 
maria samba'a tau mamala manggeni bimbaku 
malai nggari ja'iku. ?? Umaku to neliu nggakuasa, 
pade I'amo to nombawai bimba-bimba etu 

ka Aku. Da'a ntoto ria samba'a tau mamala 
manggeni ira malai nggari ja'ina. 3? Aku bo 
Umaku da'a ria posisalana, aga samba'a lau." 

31 Nangepe tesana etu tau-tau to Yahudi nangala 
watumo sangganipa madota mombarempe 
Yesus. 3? Tapi nangulimo Yesus ka ira, "Nadeamo 
panggawia to nabelo nggari ja'i Umaku to 
nipopokitaku ka komi. Nggari panggawia umbana 
sampe komi madota mombarempe Aku ante 
watu?" 

33 Nesonomo tau-tau to Yahudi, "Da'a nggari 
panggawiamu to nabelona etu sampe kami 
madota mombarempe Komi ante watu, tapi 
sabana Komi nompakakedi Alatala. Komi etu 
aga manusia biasa, tapi Komi nompakasimbayu 
koromu ante Alatala!" 

34 Nesonomo Yesus, 

etu nikasangaina 'ewa Alatala.' 3? (10:34) 

36 Aku e'imo to nipelisi Alatala bo nipakauna 
mpaka riara dunia. Jadi nokuya komi nanguli Aku 

nompakakedi Alatala ante notesa, 'Aku e'imo Ana 
nu Alatala?' 37 Ane Aku da'a mompowia bago to 
niparasaya Umaku ka Aku, ne'e raparasaya komi 
Aku. 33 Tapi ane Aku mompowia bago etu, naupa 
komi da'a madota momparasaya Aku, masipato 
komi momparasaya nuapa to nipowiaku etu. 
Ante iwetu kana ranjani komi bo manoto ka komi 
Aku e'i nosaongu ante Umaku pade Umaku wo'u 
nosaongu ante Aku." 

39 Nangepe etu sangganipa wo'u tau-tau to 
Yahudi nompasimbuku manjoko Yesus, tapi I'a 
notinggalipo nggari tatongo ira. “9 Naopu etu 
nalau wo'umo Yesus mpaka ri sambote Binangga 
Yordan ri peto'o Yohanes Topediu pamulana 
nombadiu tau bopia. Pade naroomo Yesus ri setu. 
41 Tempo l'a ri setu nadeamo tau narata ri ja'ina. 
Pade nangulimo ira samba'a ka roana, "Yohanes 
da'a ntoto nompowia kabaraka. Tapi pura-pura 
nuapa to nitesana ewa Yesus nakono mpu'u!" 

42 Pade nadeamo tau ri setu nomparasaya 
Yesus. 

1 Naria samba'a langgai nosanga ka 
1 1 i Lazarus to neto'o ri ngata Betania 
nosanggani-nggani ante sampesuwuna besi to 
nosanga ka i Maria bo i Marta. Maria etumo besi 
to nombatoli minya wongi ri kada Yesus pade 
nipe'ena ante wo'ona. Naria sanggani i Lazarus 
naju'a ntomo. 2 (11:1) 3 Jadi romba'a sampesuwu 

i Lazarus etu nompakau tau malau manguli 
ka Yesus iwe'i: "Pue, wegamu to nipotowemu 
naju'a." 

4 Sangga nangepe kareba etu nangulimo Yesus, 
"Ju'ana etu da'apa rapomatena. Etu najadi ala 
Alatala rabila bo ratoiya ntau, sabana nggari ju'a 
etu Aku, Ana nu Alatala kana rabila bo ratoiya." 

3 Yesus nompotowe i Marta, i Maria bo i Lazarus. 
6 Jadi tempo Yesus nangepe kareba to nanguli i 
Lazarus naju'a nitunggaina neto'o rombengipa 
kasaena ri peto'o nikalauna etu. 7 Naliu rombengi 
etu niulina ka anaguru-anaguruna, "Mai 
manjilimo kita mpaka ri Bagia Yudea." 

8 Nesonomo anaguruna, "Guru, da'apa nasae 
tau-tau to Yahudi ri setu nadota mombarempe 
Komi ante watu sampe mamate. Nuapa sabana 
we'i-we'i Guru madota malau mpaka ri setu?" 

3 Nangulimo Yesus ka ira, "Saeo saena sampulu 
rojaa. Tau to nolumako ri eona da'a matipasunu ri 
watu apa nikitana reme to nompakarawa jalana. 
10 Tapi tau to nolumako tempo nggawengina 
kana matipasunu ri watu sabana da'a ria reme ri 
ja'ina mompakarawa jalana." 

11 |wetumo panguli Yesus ka anaguruna. Naopu 
etu nipapolana pantesana etu ka ira. Niulina, 
"Wegata i Lazarus napisimo. Tapi Aku malau 
mombalike i'a." 

12 Pade nangulimo anaguru-anaguru Yesus, 
"Ane i Lazarus napisimo, i'a kana mabelo bali 
nggari ju'ana etu." 

13 Tapi kakonona patuju tesa Yesus nanguli i 
Lazarus namatemo. 14 Sabana etu, Yesus nanguli 
ntodomo ka anaguru-anaguruna, "Lazarus 
namatemo. 1? Nadamba raraku Aku da'a naria ri 
setu tempo i'a namate, sabana to najadina etu 
manggeni belo ka komi ala komi momparasaya 
Aku. Kamaimo, kita malau manggita i Lazarus." 

16 Pade nangulimo i Tomas to nidae "Ngana 
Norapi" ka roa-roana anaguru Yesus, "Kamaimo, 
kita mantuki I'a ala kita wo'u mamate 
mpasanggani-nggani ante I'a." 

17 Tempo Yesus narata ri ngata Betania 
patambengimo kasaena i Lazarus niboli riara 
dayona. 18 Ngata Betania etu namosu ante ngata 
Yerusalem, kira-kira toluongu kilo kakawaona. 

19 Jadi nadeamo tau to Yahudi narata ri ja'i Marta 
bo i Maria mompakawoe rara ira romba'a sabana 
sampesuwu ira i Lazarus namatemo. 20 Sangga 

i Marta nangepe lelena namosumo Yesus, 
nalaumo i'a nantomunaka l'a. Aga i Maria nopea 
ri sapona. 2! Sangga nikitana Yesus nangulimo i 
Marta ka l'a, "Pue, ane Komi naria ri se'i tempo 
etu, sampesuwuku i Lazarus da'a namate. 22 Tapi 
naupa iwetu ninjaniku nuapa-nuapa raperapi 
Komi we'i-we'i kana rawai Alatala ka Komi." 

23 Nangulimo Yesus ka i Marta, "Sampesuwumu 
etu kana matuwu bali." 

24 Nanguli i Marta, "Iyo. Ninjanikumo i'a kana 
matuwu bali tempo pura-pura tau namate 
matuwu bali ri kaopu nu dunia." 

25 Nanguli Yesus ka i Marta, "Aku e'imo 
to mompakatuwu bali tau namate pade to 
mombawai katuwua. Isema-sema momparasaya 
Aku naupa i'a namatemo i'a kana matuwu bali. 
26 Pade isema-sema to natuwu bo nomparasaya 
Aku, ira mana mamate sampe ri kasae-saena. 
Niparasayamu to niuliku e'i?" 

27 Nanguli i Marta, "Iyo, Pue. Niparasayakumo 
Komi etu Ana nu Alatala, Magau to 
Mompakasalama to nijanji Alatala kana 
marata ri dunia." 

28 Naopu i Marta notesa ka Yesus iwetu, 
nalaumo i'a nompokio i Maria pade nosiwawayo 
ka i'a, "Naratamo Guru. l'a madota mosirata ka 
iko." 

29 Nangepe pantesa i Marta etu, nekanggoremo 
i Maria nalau nasalisa nomposirata Yesus. 

30 Tempo etu Yesus da'apa nesua riara 

ngata Betania. I'a da ri sawalikuna ri peto'o 
niposiratana ante i Marta. 21 Tau-tau to Yahudi to 
nompakawoe rara i Maria rara njapona nanggita 
i'a nompari-mpari nalau. Jadi ira wo'u nalau 
nantuki i'a. Niuli ira, "Va nalau nageo ri dayo ria." 

32 Sangga naratapa i Maria ri ja'i Yesus 
nekadedemo i'a ri ngayona ante nanguli, 

"Pue, ane Komi naria ri se'i bopia natantumo 
sampesuwuku da'a namate." 

33 Tempo Yesus nanggita i Maria bo roa-roana to 
nantuki i'a nageo-geo, nasusa mpu'umo rarana. 
34 pade nekutanamo I'a ka ira, "Ri umba tanu 
dayona?" 

Nesonomo ira, "Pue, kamaimo lau rakitata." 

35 Pade nageomo Yesus. 3? Nanggita etu 
nangulimo tau-tau to Yahudi to nantuki i Maria 
etu, "Kitamo. Nipotowe Yesus mpu'u i Lazarus." 

37 Tapi naria wo'u sanu ira nanguli samba'a 
ka roana, "Tau naburo namala nipakabelona. 
Iwenu sampe l'a da'a namala nompakabelo ju'a i 
Lazarus ala i'a da'a namate?" 

38 Ante nasusa wo'umo rarana Yesus 
nompakamosu dayo i Lazarus. Dayo etu saongu 
bololia ri kente nu bulu, bolona nitondo ante 
watu bete. 22 Nangulimo Yesus, "Kaliakamo watu 
etu!" 

Tapi nangulimo i Marta sampesuwu ntomate 
etu, "Pue, natantu nawaumo i'a, sabana 
patambengimo i'a riara dayo etu." 

40 Nangulimo Yesus ka i Marta, "Iwenu? Da'a 
niuliku ka komi pani'a ane komi momparasaya 
Aku komi kana manggita kabete nu kuasa 
Alatala?" 

41 Naopu etu nikaliaka iramo watu bete 
nipombatondo dayo etu. Pade nantingoamo 
Yesus ante nanguli, "Umaku, Aku nosukuru 
sabana posambayaku e'i niepemumo. 

42 Ninjaniku Komi bate-batena nangepe 
posambayaku, tapi niuliku iwetu ala raepe 
tau-tau ri se'i ala ira mamala momparasaya 
Komimo to nompakau Aku momai ri dunia e'i." 

43 Naopu notesa iwetu nongaremo Yesus ante 
suara namangga, "Lazarus! Kamaimo!" 

44 Pade nesuwumo tomate etu nggariara 
dayona. Kadana bo palena daniwewe pompo'u 
sompu pade balenggana danipo'u pasapu. 
Pade nangulimo Yesus ka ira ri setu, "Wolemo 
pompo'una etu ala i'a mamala molumako 
mabelo." 

45 Nanggita kajadia etu nadeamo tau to 
Yahudi to narata mompakawoe rara i Maria 
nomparasaya Yesus. 48 Tapi naria sanu tau nggari 
tatongo ira to nalau mpaka ri ja'i tau-tau to Parisi 
nombatesa ka ira nuapa to nipowia Yesus etu. 
47 Jadi balengga-balengga topanggeni agama 
bo tau-tau to Parisi nompasiromu Polibu Bete 
Agama Yahudi. Niuli ira ka topolibu to nasiromu 
etu, "Nuapa masipato rapowiata? Nadea mpu'u 
kabaraka to nipowia ntau etu. 

48 Ane kita batena mompalamba I'a iwetu, 
natantumo pura-pura tau kana momparasaya 

l'a! Pade kaopuna tantara Roma kana marata 
mombagero Sapo Mpepueta bo njumaongu 
ngatata!" 

49 Naria samba'a nggari tatongo ira to nosanga 
ka i Kayafas, to najadi Balengga Topanggeni 
Agama mpae etu. I'a nanguli ka ira, "Da'a ninjani 
komi nuapa-nuapa! ?? Da'a ntoto ninjani komi 
nuapa to nanggeni belo ka todea! Nabelopa 
ane samba'a tau mamate manjaliku todea ala 
pura-pura todea ne'e rapakaropu!" 

51 Kakonona tesa i Kayafas etu da'a nitesana 
nggari pekirina mboto. Tapi ewa Balengga 
Topanggeni Agama Yahudi mpae etu, i'a 
nombaboto kamate Yesus manjaliku todea 
to Yahudi. ?? Pade da'a aga to Yahudi, tapi 
ala pura-pura ana nu Alatala to neto'o ri 
umba-umba ri dunia mamala rapasiromu majadi 
nosaongu. >? Jadi nompamula nggari eo etu 
nasintuwumo topanggeniaka-topanggeniaka 
nto Yahudi mompatesi Yesus. 2? Sabana etu 
Yesus mana nosanggani-nggani ante todea to 
Yahudi. Tapi nalaumo I'a nggari Bagia Yudea 
etu mpaka ri bagia to namosu karawa baina, 
etumo ri ngata Efraim. Pade naroomo l'a ri setu 
mpasanggani-nggani ante anaguruna. 

55 Tempo etu namosumo ntoana Posusa 
Paska. Jadi nadeamo tau nggari ngata-ngata 
bo boya-boya nto Yahudi nantende mpaka ri 

ngata Yerusalem ala mantuki ada pompegasa 
koro ira da-apa pamulana. ?? Narata ri setu ira 
nangelo-ngelo Yesus. Pade tempo ira nasiromu 
ri Sapo Mpepue nosimpekutana ira samba'a bo 
samba'a, "Iwenu pombarata komi? Bara da'a 
mabia I'a marata ri posusa e'i." 

57 Iwetu panguli ira sabana nariamo parenta 
nggari balengga-balengga topanggeni agama bo 
tau-tau to Parisi to nanguli iwe'i: "Isema-sema 
nangginjani peto'o Yesus, kana raulina ka kami 
ala l'a mamala rasoko kami!" 

1 Onoeopa pade marata Eo Bete Paska 
12 nalaumo Yesus mpaka ri ngata Betania, 
ngata nipeto'o i Lazarus to nipakatuwu Yesus bali 
nggari kamatena bopia. 

2 Ri setu ira nompowia posusa mombabila I'a. 
Marta nantulungi nanggeni panggoni ka ira pade 
i Lazarus naria ri tatongo tau-tau to nekatoko 
nanggoni mpasanggani-nggani ante Yesus. 

3 Tempo ira nekatoko ri setu i Maria nangala 
sabotolo minya wongi to nasuli mpu'u olina, 
kira-kira santongo lite isina. Pade naratamo i'a 
nombatoli lana etu ri kada Yesus pade nipe'ena 
ante wo'ona sampe nangau. Pade ranjapo etu 
pura-pura nawongi mpu'u soana nggari minya 
wongi etu. 4 Nanggita etu notesamo samba'a 
anaguru Yesus to nosanga ka Yudas Iskariot to 
mompobalu Yesus banepia. Niulina, 

3 "Nokuya minya to nasuli olina etu da'a 
nipobalu nte toluatu mpeka doi salaka pade doi 
etu rawai ka tau nakasiasi?" 

6 Kakonona Yudas da'a nantora tau nakasiasi, 
tapi i'a madota mompelea doi etu, sabana 
i'amo anaguru to niparasaya nombaboli doi ira, 
pade sanggani-sanggani i'a nompelea doi etu. 
Etu sampe i'a notesa iwetu. ' Tapi nangulimo 
Yesus ka Yudas, "Palambamo i'a manggawia etu, 
sabana to nikawiana etu mantora eo pombatana 
Aku banepia. 3 Tau nakasiasi bate-batena maria ri 
tatongo komi, tapi Aku e'i da'a mana masaeka ri 
tatongo komi." 

3 Nadeamo tau to Yahudi nangepe lele Yesus 
naria ri ngata Betania. Jadi nalaumo ira mpaka 
ri setu ala manggita Yesus pade ala manggita i 
Lazarus wo'u to nipakatuwu Yesus bali nggari 
kamatena. 10 Jadi balengga-balengga topanggeni 
agama nasintuwu madota mompatesi i Lazarus 
wo'u. 11 Sabana nggari Lazarus etumo nadeamo 
tau to Yahudi da'a mana madota mantuki 
balengga-balengga topanggeni agama. Ira aga 
madota mantuki Yesus bo momparasaya I'a. 

12 Naeo mpadondona nadeamo tau to narata 
ri ngata Yerusalem ala mantuki posusa Paska 
etu nangepe lele Yesus nompakamosu ngata 
Yerusalem. 13 Jadi niala ira lolo tawa nggaluku 
pade nalaumo ira nombatomunaka Yesus. 

Nongare-ngaremo ira, "Ratoiyata Alatala! Perapi 
Pue Mombagane Magau to narata niposumba i 
Pue! Perapi l'a mombagane Magau nto Israel!" 

14 Yesus nosirata ka saongu ana keledai pade 
nipesawina. Kajadia etu nompakadupa tesa 
nitulisi riara Buku Nagasa iwe'i: 

15 "Ne'e komi maeka, pue ngata Yerusalem! 
Kitamo! Magau komi marata nesawi ana keledai!" 

16 Tempo etu da'apa ninjani anaguru-anaguruna 
batuana kajadia etu. Tapi naliu Yesus natuwu bali 
nggari kamatena pade neoremo mpaka ri suruga, 
nanotomo ka ira tesa-tesa nggari Buku Nagasa 
etu nantesa Yesus pade etumo to najadi ri ja'ina. 

17 Tempo etu ri ngata Yerusalem nadeamo 
tau to nosanggani-nggani ante Yesus tempo 
l'a nompokio i Lazarus nggariara dayona pade 
nompakatuwu bali i'a. Ira etumo batena nantesa 
ka tau ntanina kajadia etu. 

18 Ftumo sampe nadea tau nalau nantomunaka 
Yesus sabana niepe ira Yesusmo to nompowia 
kabaraka etu. 19 Nanggita etu nangulimo tau-tau 
to Parisi samba'a bo samba'a, "Nidagimo kita! 
Kitamo! Pura-pura tau ri dunia e'i nalau nantuki 
l'a!" 

20 Ri tatongo ntau dea to nalau mepue ka 
Alatala ri ngata Yerusalem tempo posusa Paska 
etu naria wo'u bara sakuya mba'a to Yunani. 

21 ira narata ri ja'i Filipus pade nanguli ka i'a, "Ane 
mamala kami wo'u madota mosirata ka Yesus." 

(Filipus etu tau nggari ngata Betsaida ri Bagia 
Galilea.) 22 Sangga nangepe pomperapi ira 
etu nalaumo Filipus notesa ka Andreas pade 
ira romba'a nalau notesa pomperapi etu ka 
Yesus. 23 Nangulimo Yesus ka ira, "Naratamo 
tempona Aku, Ana nu Manusia rapakabete pade 
rabila. 24 Aku mpu'u-mpu'u notesa ka komi, ane 
rapana ongu pae da'a ratuja ri tana pade raiwu 
nasimbayu ewa tomate, pae etu bate-batena 
aga saongu lau. Tapi ane ongu pae etu ratuja 
ri tana pade raiwu nasimbayu ewa tomate, 
kaopuna pae etu mowua madea. 2 Isema-sema 
aga nompotowe katuwuna riara dunia e'i kana 
malipo katuwuna banepia. Tapi isema-sema 
da'a nompotowe katuwuna riara dunia e'i, ira 
kana mombarata katuwua mabelo sampe ri 
kasae-saena. 28 Isema-sema madota mantulungi 
Aku kana mantuki Aku ala ira mosanggani-nggani 
ante Aku. Pade isema-sema mantulungi Aku kana 
rabila Umaku. 

27 We'i-we'i nasusamo raraku e'i. Nuapa 
masipato kuuli we'i-we'i? Da'a masipato Aku 
manguli, 'Uma, kabasakamo Aku nggari kasusana 
to marata ri ja'iku.' Sabana patuju karataku 
e'i ala mombarasai kasusa etu! 28 Tapi iwe'i to 

masipato kuuli: 'Uma, powiamo to mompakabete 
sangamu!'" 

Naopu l'a nanguli iwetu nariamo suara nggari 
langi nanguli, "Nipakabetekumo sangaku, pade 
kana kupakabetepa ngina." 

29 Nangepe suara etu nariamo tau-tau to 
nanguli, "Etu aga guntu." 

Tapi naria wo'u sanu ira nanguli, "Naria malaeka 
notesa ka l'a." 

30 Jadi nangulimo Yesus ka ira, "Suara to niepe 
komi pani'a da'a nitesa ala mantulungi Aku, tapi 
ala mantulungi komi. 3? We'i-we'i naratamo 
tempona sala manusia ri dunia kana ratangara. 
We'i-we'i tempona wo'umo Magau nu Seta to 
nakuasana riara dunia rapopalai. 3? Pade Aku, 
ane Aku raonggotaka mpakalanga nggari dunia 
e'i Aku kana manggeni pura-pura tau marata ri 
ja'iku." 

33 Yesus notesa iwetu ala mompakanoto iwenu 
jala nggamatena. 34 Pade nangulimo tau dea ka 
l'a, "Naria nitulisi riara buku Atura-atura agama 
Magau to Mompakasalama to nijanji Alatala kana 
matuwu sampe ri kasae-saena. Jadi 

35 Nesonomo Yesus, "Damo sampalai reme 
maroo ri ja'i komi. Jadi agina komi molumako 
tempo danarawa ala ne'e komi rarata rumau. Tau 
nolumako riara karumauna da'a nanoto mpaka ri 
umba rakalauna. 3? Parasayamo reme etu tempo 

danaria nosanggani-nggani ante komi ala komi 
wo'u majadi ana-ana nu reme." 

Sangga notesa iwetu nalaimo Yesus nggari ja'i 
ntodea. I'a da'a mana nosanggani-nggani ante 
ira. 

37 Naupa nadeamo kabaraka nikawiana ri 
ngayo ntau dea, ira da'a nomparasaya I'a. 33 Etu 
pura-pura najadi ala madupamo tesa to nitulisi 
nabi Yesaya nggaolu iwe'i: "Pue, da'a ria to 
nomparasaya kareba to nikeni kami ka ira! Da'a 
ria to nompariara nta'i kabaraka-kabaraka to 
nipopokita i Pue ka ira!" 

39 Jadi ira da'a namala nomparasaya, sabana 
naria wo'u tesa Alatala to nipasimbayu nabi 
Yesaya nggaolu iwe'i: 

40 "Nitunggaiku nompakaburo mata ira pade 
nompakako'o rara ira, ala mata ira da'a mamala 
mekita pade rara ira da'a mangginjani, ala ira 
ne'e manjili ri ja'iku merapi ala kupakabelo." 

41 Iwetumo tesa to niuli nabi Yesaya nggaolu 
sabana nikitana mamimo baraka Yesus pade 
nitesana nombaboto etu. 42 Naupa iwetu nadea 
wo'u topanggeniaka nto Yahudi to nomparasaya 
Yesus. Aga ira da'a nabia nompangaku etu 
ri ngayo ntau dea sabana naeka ira ka to 
Parisi, ne'e-ne'e ira rasuwuraka nggariara sapo 
mpodade. “8 Sabana neliupa dota ira rabila 
manusia pade rabila Alatala. 44 Pade nongaremo 

Yesus ri tatongo ntau dea, "Isema-sema 
nomparasaya Aku, da'a aga nomparasaya Aku 
tapi ira wo'u nomparasaya Alatala to nompakau 
Aku. ^ Pade isema-sema to nanggita Aku, 
ira wo'u nanggita Alatala to nompakau Aku. 
46 Aku e'i nomai ri dunia e'i ewa reme ala 
isema-sema momparasaya Aku mana meto'o 
riara karumauna. 

47 Ane maria tau to mangepe tesaku tapi da'a 
mantuki tesa etu, da'a Aku to mompakasala 
ira. Sabana Aku narata riara dunia e'i da'a ala 
mompakasala manusia, tapi ala mompakasalama 
manusia. 48 Ane tau da'a madota mantarima Aku 
pade da'a madota mangepe tesaku nariamo to 
mompakasala ira. Tesa to nitesaku ka ira etumo 
to mompakasala ira ri kaopu nu dunia. 49 Sabana 
Aku da'a notesa nantuki dotaku mboto. Aku 
aga nombatesa bo nanguli nuapa to niparenta 
Umaku ka Aku, sabana I'amo to nompakau 
Aku marata ri dunia. 50 Pade ninjaniku wo'u 
parentana etu mombawai katuwua mabelo 
sampe ri kasae-saena. Jadi tesa to nitesaku ka 
komi aga nantuki nuapa to niparenta Umaku ka 
Aku." 

1 Tempo etu namosumo Eo Bete Paska. 

13 Pade ninjani Yesusmo ntora naratamo 
tempona I'a mompalasi dunia e'i manjili mpaka 
ri ja'i Umana. l'a mpu'u-mpu'u nompotowe 

ira to najadi bagiana riara dunia. Jadi tempo 
etumo nipopokitana ka ira towena to da'a ria 
kaopu-opuna. ? Yesus bo anaguru-anaguruna 
nekatoko nanggoni mpasanggani-nggani. Tempo 
etu Magau nu Seta naopumo nosiwawayo riara 
pekiri Yudas ana i Simon Iskariot ala mompobalu 
Yesus ka balina. 

3 Ninjani Yesus Umana Alatala nombawai 
pura-pura kuasa ka I'a. Pade ninjanina wo'u 
l'a narata nggari ja'i Alatala bo l'a kana manjili 
mpaka ri ja'i Alatala. “Jadi nekanggoremo 
l'a nombawonju baju nggumbana, pade 
nialana saongu handu nipo'una ri kopena. 

5 Naopu etu nialana ue nitolina riara loya. Pade 
nompamulamo l'a nombarama kada anaguruna 
samba'a bo samba'a. Pade nipe'ena kada ira ante 
handu to nipo'u ri kopena etu. ? Tempo Yesus 
narata ri ja'i Simon Petrus, nangulimo i Petrus 

ka I'a, "Pue, da'a masipato Komi mombarama 
kadaku!" 

7 Nanguli Yesus ka i'a, "We'i-we'i da'apa 
ninjanimu nuapa batuana to nikawiaku e'i. Tapi 
nggapurina kana munjani." 

8 Tapi nanguli wo'umo i Petrus ka Yesus, "Ne'e, 
Pue! Ne'e ntoto Komi mombarama kadaku!" 

Nesonomo Yesus, "Ane Aku da'a mombarama 
kadamu, da'a ntoto maria posinggamosumu ante 
Aku." 

3 Nangepe etu nanguli wo'umo i Simon Petrus, 
"Ane iwetu, Pue, ne'e aga kadaku rarama Komi 
tapi pale bo balenggaku wo'u." 

10 Tapi nangulimo Yesus ka i'a, "Tau naopu 
nandiu nagasa puramo korona, da'a mana 
paraluu radiu. Aga kadana kana rarama 
mpakagasa. Komi etu nagasamo, aga da'a 
pura-pura komi." 

11 Niuli Yesus iwetu sabana ninjanina isema to 
mompobalu I'a ka balina. Etu sampe niulina, 
"Da'a pura-pura komi nagasa." 

12 Naopu Yesus nombarama kada ira, 
nialanamo baju nggumbana nipasuana bali, pade 
nekatokomo I'a ri meja. Naopu etu nekutanamo 
l'a ka anaguru-anaguruna, "Ninjani komi batuana 
nuapa to lako nikawiaku ka komi pani'a? 13 Komi 
nanguli Aku Guru bo Pue komi, pade tesa komi 
etu nakono, sabana Aku e'i mpu'u-mpu'u Guru 
bo Pue komi. 14 Jadi ane Aku e'i, Guru bo Pue 
komi, nompakaede koroku nombarama kada 
komi, masipato komi wo'u mompakaede koro 
komi mosirama kada samba'a bo samba'a. 1? Aku 
nompopokita ka komi saongu jonjo ala nuapa to 
nipowiaku etu wo'u rapowia komi samba'a bo 
samba'a. 18 Aku mpu'u-mpu'u notesa ka komi, 
samba'a batua da'a neliu nggabete katuwuna 
nggari ja'i madikana. Iwetu wo'u samba'a 
tau nipakau da'a neliu nggabete nggari tau 

nompakau i'a. 17 Ane etu manoto ranjani komi, 
madamba mpu'umo komi ane komi mompowia 
to nitesaku etu. 

18 Nuapa to niuliku pani'a da'a nipawela ka 
komi pura-pura. Ninjaniku mamimo isema to 
nipelisiku. Tapi kana rapakadupa nuapa to nitulisi 
riara Buku Nagasa to nanguli iwe'i: 'Tau nanggoni 
mpasanggani-nggani ante Aku, i'amo majadi 
baliku banepia.' 19 Etu nitesaku ka komi we'i-we'i 
tempo etu da'apa najadi ala ane majadimo ngina 
raparasaya komimo Aku e'i mpu'u-mpu'u Alatala. 
20 Aku mpu'u-mpu'u notesa ka komi, isema-sema 
mantarima tau to nipakauku ira wo'u mantarima 
Aku. Pade isema-sema mantarima Aku ira wo'u 
mantarima Umaku to nompakau Aku." 

21 Naopu Yesus nombatesa etu pura-pura 
nasusa mpu'umo rarana. Pade niulina, "Aku 
mpu'u-mpu'u notesa ka komi, naria samba'a 
nggari tatongo komi to mompobalu Aku ka 
baliku." 

22 Nangepe etu anaguru-anaguruna aga nosikita 
mbotomo ante kaingu nu rara sabana da'a ninjani 
ira isema to nipatuju Yesus etu. 23 Tempo etu 
samba'a anaguruna to nipotowe Yesus nekatoko 
ri sinjorina. 2? Jadi Simon Petrus nombakode 
roana etu ante matana pade nanguli, "Pekutana 
ka Guru bara isema to nipatujuna etu." 

2> Jadi anaguru to nekatoko ri sinjori Yesus etu 
nompakamosu l'a pade nekutana, "Pue, isema to 
nipatuju Komi etu?" 

26 Nesonomo Yesus, "Isema to kuwai ka roti to 
kutome riara ue mpane, i'amo to nipatujuku." 

Naopu etu Yesus nangala sanggoto roti 
nitomena riara ue mpane pade niwaina ka Yudas 
ana i Simon Iskariot. 27 Iwetu Yudas nangala 
roti etu kaliu-liu nesuamo Magau nu Seta 
riara nta'ina. Pade nangulimo Yesus ka Yudas, 
"Pakasalisa urusimo nuapa madota mukawia!" 

28 Da'a ria kamba samba'a ira sampekatoko 
nanggoni etu to nangginjani nuapa patuju Yesus 
notesa iwetu ka Yudas. 2? Naria to nompekiri 
Yesus nompakau Yudas malau mangoli bara 
nuapa-nuapa rapake ira riara mposusa etu 
bara mombawai doi ka tau nakasiasi, sabana 
Yudas topomboliaka doi ira. 3? Jadi naopu 
Yudas nangala roti nggari ja'i Yesus, nalaimo i'a 
nggari setu. Tempo etu nawengimo. 21 Sangga 
nalaipa Yudas nangulimo Yesus ka anaguruna, 
"We'i-we'i Aku, Ana nu Manusia kana ratoiya 
bo rapakabete. Pade nggari nuapa to majadi ri 
ja'iku etu Alatala wo'u ratoiya bo rapakabete. 
32 Ane Alatala ratoiya bo rapakabete nggari 
nuapa to majadi ri ja'iku Aku wo'u ratoiya bo 
rapakabete Alatala nggari kajadia etu. Pade 
etu masalisa majadi. 33 Ana-anaku, Aku da'a 

mana masaeka mosanggani-nggani ante komi. 
Komi kana mangelo Aku tapi ewa to niuliku ka 
topanggeniaka-topanggeniaka nto Yahudi bopia, 
iwetu wo'u kuuli ka komi we'i-we'i, 'Ri umba 
kukalau komi da'a mamala malau.' 

34 Naria parenta nabou kuwai ka komi iwe'i: 
Komi kana mosipotowe samba'a bo samba'a. 
Nasimbayu ewa Aku nompotowe komi iwetu 
wo'u komi kana mosipotowe samba'a bo 
samba'a. 3? Ane komi mosipotowe samba'a bo 
samba'a kana ranjani ntau puramo komi etu 
anaguru-anaguruku." 

36 Pade nekutanamo Petrus ka Yesus, "Pue, ri 
umba rakalau Komi?" 

Nesonomo Yesus, "Ri umba kukalau da'apa 
mamala iko malau. Tapi banepianapa pade iko 
malau mantuki Aku." 

37 Nesono wo'umo Petrus ka I'a, "Iwenu sampe 
aku da'a mamala mantuki Komi we'i-we'i, Pue? 
Nasadiamo aku mamate manjaliku Komi!" 

38 Nesonomo Yesus, "Mpu'u-mpu'u iko madota 
mamate manjaliku Aku? Aku mpu'u-mpu'u 
notesa ka iko, da'apa manu mora'o ngina njau 
tolungganimo iko mombasapu Aku." 

1 Nangulimo Yesus ka anaguruna, "Ne'e 
14 masusa rara komi. Parasayamo Alatala, 
pade parasaya wo'u Aku. 2 Ri sapo Umaku 
nadea mpu'u peto'o. Aku malau mpaka ri setu 

mompakasadia peto'o ka komi. Ane da'a iwetu 
kana kuuli mpakanoto ka komi. 3 Pade maopu 

Aku malau mompakasadia peto'o ka komi Aku 
kana manjili bali mai mangala komi ala ri umba 
kupeto'o ri setu wo'u rapeto'o komi. 

4 Peto'o kukalau etu ninjani komimo jalana." 

5 Nangulimo i Tomas ka I'a, "Pue, da'a ninjani 
kami ri umba rakalau Komi. Jadi iwenu kami 
mangginjani jala mpaka gusa'a?" 

6 Nesonomo Yesus ka i'a, "Aku e'imo jala, 
Akumo to mompakanoto tesa to nakonona ewa 
Alatala, pade Akumo to mombawai katuwua. 
Da'a ria samba'a mamala malau mpaka ri ja'i 
Umaku ane da'a ante Aku. 7 Ane komi mosinjani 
ante Aku, komi mosinjani wo'u ante Umaku. Pade 
nompamula we'i-we'i nosinjanimo komi ante I'a 
pade nikita komimo I'a." 

8 Nanguli i Filipus ka Yesus, "Pue, popokita ka 
kamimo Umamu, pade masana rara kami." 

3 Nesonomo Yesus ka i'a, "Iwenumo, Filipus, 
nasaemo Aku nosanggani-nggani ante komi tapi 
komi da'apa nosinjani ante Aku? Isema-sema 
nanggita Aku, nikitana wo'umo Umaku. Jadi 
iwenu sampe komi nanguli, 'Popokita ka 
kamimo Umamu?' 10 Iwenumo? Da'apa ntoto 
niparasayamu Aku e'i nosaongu ante Umaku 
pade Umaku nosaongu ante Aku? Nuapa to 
niuliku ka komi da'a tesaku mboto. Tapi Umaku 

to naroo ri ja'iku to nompowia etu pura-pura. 
11 Parasayamo tesaku e'i, Aku mpu'u-mpu'u 
nosaongu ante Umaku pade Umaku wo'u 
nosaongu ante Aku. Ane etu nakaja raparasaya 
komi ante nangepe tesaku parasayamo sabana 
nikita komi kabaraka-kabaraka to nipowiaku. 

12 Aku mpu'u-mpu'u notesa ka komi, 
isema-sema to nomparasaya Aku ira mamala 
mompowia kabaraka ewa to nipowiaku. Pade 
da'a aga etu, ira mamala mowia kabaraka to 
meliu nggabete nggari to nipowiaku, sabana Aku 
malau mpaka ri ja'i Umaku. 13 Pade nuapa-nuapa 
to raperapi komi ante manguli sangaku etu kana 
kupowia ka komi, ala nggari powiaku etu Umaku 
rabila bo ratoiya. 14 Nuapa-nuapa raperapi komi 
ante manguli sangaku kana kupowia ka komi. 

15 Ane komi mompotowe Aku komi kana 
mantuki parenta-parentaku. 1? Pade Aku kana 
merapi ri ja'i Umaku ala rawaina ka komi 
Topetulungi ntanina, to maroo ri ja'i komi sampe 
ri kasae-saena. 1? Topetulungi etumo Nosa 
Nagasa nu Alatala to mompakanoto ka komi 
pepatuduki to nakonona. Tau-tau ri dunia e'i to 
da'a nomparasaya da'a mamala mantarima l'a 
sabana ira da'a nanggita l'a bo ira da'a nosinjani 
ante l'a. Tapi komi kana mosinjani ante l'a sabana 
l'a nosanggani-nggani ante komi we'i-we'i pade 
l'a kana meto'o riara nta'i komi ngina. 

18 Aku da'a mompalasi komi ewa ngana pailu. 
Tapi Aku kana manjili bali ri ja'i komi. 19 Da'a 
mana masaeka Aku mana rakita tau-tau ri 
dunia e'i. Tapi komi kana manggita Aku. Pade 
komi kana matuwu sabana Aku kana matuwu 
bali. 2? Ane maratamo tempo etu kana ranjani 
komi Aku nosaongu ante Umaku pade komi 
wo'u nosaongu ante Aku pade Aku nosaongu 
ante komi. 21 Isema-sema mompariara nta'i 
pade mantuki parenta-parentaku ira etumo to 
nompotowe Aku. Pade ira to nompotowe Aku 
kana rapotowe Umaku wo'u, pade Aku mboto 
mompotowe ira pade mompopokita koroku ka 
ira." 

22 pade nekutana Yudas (da'a Yudas Iskariot) 
ka Yesus, "Pue, nuapa sabana Komi aga 
mompopokita koromu ka kami, da'a ka pura-pura 
manusia ri dunia?" 

23 Nesonomo Yesus, "Isema-sema mompotowe 
Aku kana mantuki tesaku. Pade Umaku kana 
mompotowe i'a pade kami kana marata meto'o 
mpasanggani-nggani ante i'a. 24 Tapi tau da'a 
nompotowe Aku da'a wo'u madota mantuki 
tesaku. Pade tesa to niepe komi e'i da'a nggari 
ja'iku mboto, tapi nggari ja'i Umaku to nompakau 
Aku. 

25 Pura-pura tesa etu nitesaku ka komi tempo 
Aku danaria nosanggani-nggani ante komi. 

26 Tapi ane Nosa Nagasa nu Alatala marata I'a 
kana mompatuduki ka komi mpengele-ngele 
pade mompopatora ka komi pura-pura nuapa to 
nitesaku ka komi. Sabana I'amo Topetulungi to 
rapakau Umaku manjambei Aku. 

27 Aku kana mompakasana rara komi ante 
kasana nu rara nggari ja'iku mboto. Pade kasana 
nu rara etu da'a nasimbayu ewa kasana nu rara 
nggari ja'i manusia ri dunia to naja'a e'i. Jadi ne'e 
komi masusa rara, ne'e komi maeka rara. 

28 Niepe komimo tesaku pani'a to nanguli Aku 
malau nggari ja'i komi tapi Aku kana manjili bali 
ri ja'i komi. Ane mpu'u-mpu'u komi mompotowe 
Aku komi kana madamba rara mangepe tesa 
nanguli Aku malau mpaka ri ja'i Umaku, sabana 
l'a neliu nggakuasa nggari Aku e'i. 29 Tesa etu 
niuliku ka komi we'i-we'i tempo da'apa najadi ala 
ane majadimo ngina kana raparasaya komimo. 
30 Da'a mana madea gaga pantesa kuuli ka komi, 
sabana Magau nu Seta to nombakuasai dunia 
e'i ntora naratamo mompandasa Aku. I'a da'a 
nakuasa ri ja'iku, 21 tapi etu kana majadi ala 
manusia ri dunia e'i mangginjani Aku nompotowe 
Umaku pade Aku nompowia pura-pura nuapa to 
niparentana ka Aku. Kamaimo kita malai nggari 
se'i." 

1 Nanguli wo'umo Yesus ka ira, "Ne'e 
15 masusa rara komi. Parasayamo Alatala, 

pade parasaya wo'u Aku. 2 Ri sapo Umaku 
nadea mpu'u peto'o. Aku malau mpaka ri setu 
mompakasadia peto'o ka komi. Ane da'a iwetu 
kana kuuli mpakanoto ka komi. 3 Pade maopu 
Aku malau mompakasadia peto'o ka komi Aku 
kana manjili bali mai mangala komi ala ri umba 
kupeto'o ri setu wo'u rapeto'o komi. 

4 Peto'o kukalau etu ninjani komimo jalana. 

5 Aku e'imo walaa anggur pade komi etumo 
rangga-ranggana. Ane komi maroo mosaongu 
rara ante Aku pade Aku maroo mosaongu rara 
ante komi, komi kana mowua madea. Tapi ane 
komi moga'a nggari ja'iku komi da'a mamala 
mompowia nuapa-nuapa. ? Tau da'a naroo 
nosaongu rara ante Aku kana ratajiaka nasimbayu 
ewa rangga kayu ratajiaka sampe majadi mangau. 
Rangga-rangga ewa etu aga rapasiromu ratajiaka 
riara apu pade rapalabu. 7 Ane komi maroo 
mosaongu rara ante Aku pade tesaku maroo riara 
nta'i komi, perapimo nuapa-nuapa to nipokono 
komi pade etu kana rawai ka komi. 3 Ane komi 
mowua madea manotomo komi mpu'u-mpu'u 
anaguruku. Pade ante iwetu Umaku kana ratoiya 
bo rabila. 

3 Nasimbayu ewa Umaku nompotowe Aku, 
iwetu wo'u Aku nompotowe komi. Komi kana 
maroo mosaongu rara ante Aku ala komi 
mombarasai pepotoweku. 10 Ane komi mantuki 

parenta-parentaku, komi mpu'u-mpu'u maroo 
mosaongu rara ante Aku pade mombarasai 
pepotoweku nasimbayu ewa Aku wo'u nantuki 
parenta Umaku pade naroo nosaongu rara ante 
l'a pade nombarasai pepotowena. 

11 Pura-pura e'i niuliku ka komi ala kadamba 
nu raraku mamala wo'u rarasai komi pade ala 
komi mpu'u-mpu'u madamba rara. 12 Iwe'imo 
parentaku kuuli ka komi: posipotowemo samba'a 
bo samba'a nasimbayu ewa Aku nompotowe 
komi. B Iwe'imo jonjo tau mpu'u-mpu'u 
nompotowe wegana: i'a nombawai katuwuna 
manjaliku wegana. 14 Komimo wega-wegaku ane 
komi mantuki parenta-parenta to niwaiku ka 
komi. 

15 Aku mana manguli komi batua, sabana 
samba'a batua da'a nangginjani nuapa to nipowia 
madikana. Tapi we'i-we'i Aku manguli komi 
wegaku. Nanotomo etu sabana pura-pura nuapa 
to niepeku nggari ja'i Umaku etu wo'u nitesaku 
ka komi. 1? Da'a komi to nompelisi Aku, tapi Aku 
to nompelisi komi pade nompakau komi malau 
mowua madea, etumo wua to da'a maopu-opu. 
Ane komi mowua iwetu nuapa-nuapa raperapi 
komi nggari ja'i Umaku ante manguli sangaku 
kana rawaina ka komi. 17 Jadi iwe'imo parentaku 
ka komi: posipotowemo samba'a bo samba'a. 

18 Ane komi raporau rara ntau ri dunia to 
da'a nomparasaya, kana ratora komi ira nokolu 
nomporau Aku. 19 Ane rapana komi nosimporoa 
ante tau da'a nomparasaya Aku, natantumo 
ira kana mompotowe komi sabana komi roa 
ira mboto. Tapi komi da'a nosimporoa ante ira 
sabana Aku nompelisi komi ala malai nggari ja'i 
ira. Jadi etu sampe ira nomporau rara komi. 

20 Toramo nuapa to niuliku ka komi pani'a: 
samba'a batua da'a neliu nggabete katuwuna 
nggari madikana. Ane Aku nipandasa ira, 
natantumo komi wo'u kana rapandasa ira. Ane 
pepatudukiku nituki ira, natantumo pepatuduki 
komi wo'u kana ratuki ira. 21 Pura-pura etu 
kana rapowia ira ka komi sabana komi najadi 
topantuki Aku. Etu rapowia ira sabana ira da'a 
ntoto nosinjani ante Alatala to nompakau Aku. 
22 Ane rapana Aku da'a narata nombatesa ka ira, 
ira da'a nasala. Tapi naratamo Aku pade nitesaku 
mamimo ka ira. Jadi mana ria tanje ira mowia 
silaka. 

23 |sema-sema nomporau Aku ira wo'u 
nomporau Umaku. 24 Ane Aku da'a nompowia 
kabaraka-kabaraka ri tatongo ira anu da'a 
sanggani nipowia tau ntanina ira da'a nasilaka. 
Tapi nikita iramo kabaraka-kabaraka etu pade 
ira batena nomporau Aku ante Umaku wo u. 

25 Tapi etu najadi ala madupa tesa to nitulisi riara 

Atura-atura agama ira iwe'i: 'Ira nomporau Aku 
nau da'a naria sabana.' 

26 Aku kana mompakau ka komi Topetulungi 
nggari ja'i Umaku, etumo Nosa Nagasa nu 
Alatala to mompakanoto ka komi pepatuduki to 
nakonona. Ane l'a marata l'amo to majadi sabiku. 
27 Pade komi wo'u majadi sabiku sabana komimo 
to nosanggani-nggani ante Aku nggari pamula 
panggawiaku riara dunia e'i." 

1 "Pura-pura etu niuliku ka komi ala 
16 komi ne'e mokanggaura momparasaya. 
2 Komi kana rapopalai nggariara sapo mpodade 
nto Yahudi. Pade kana marata tempona tau 
to mompatesi komi mompekiri powia ira etu 
mompakadamba rara Alatala. 3 Etu pura-pura 
rapowia ira ri ja'i komi sabana ira da'a nosinjani 
ante Umaku pade da'a wo'u nosinjani ante Aku. 
4 Pura-pura etu niuliku ka komi we'i-we'i ala ane 
etu majadi kana ratora komi kajadia-kajadia 
etu nitesaku mamimo ka komi. Tesa etu da'a 
niuliku ka komi nggari pamulana sabana Aku 
danosanggani-nggani ante komi. ? Tapi we'i-we'i 
Aku malau mpaka ri ja'i Umaku to nompakau 
Aku pade da'a ria samba'a nggari tatongo komi 
nompekutana ri umba kukalau. ? Nasusa mpu'u 
rara komi sabana Aku notesa ka komi pani'a Aku 
kana malau. ' Tapi naupa iwetu kakono-konona 
neliu nggabelo ka komi ane Aku malau. Sabana 

ane Aku da'a malau Topetulungi da'a marata ri ja'i 
komi. Tapi ane Aku malau Aku kana mompakau 
l'a marata ri ja'i komi. 

8 Ane Topetulungi etu marata l'a kana 
mompakanoto ka manusia ri dunia ira nasilaka. 
Pade rapakanotona wo'u ka ira kanoaku, pade 
rapakanotona natantumo potangara nu Alatala. 
9 Rapakanotona manusia nasilaka sabana ira 
da'a nomparasaya Aku. !? Rapakanotona wo'u 
kanoaku, sabana Aku malau mpaka ri ja'i 
Umaku pade komi mana manggita Aku. 1! Pade 
kana rapakanotona wo'u natantumo Alatala 
mombasuku tau nasilaka, sabana Magau nu Seta 
to nombakuasai dunia e'i naopumo nitangara. 

12 Danadeapa madota kutesa ka komi tapi 
da'a rapakule komi mantarima etu pura-pura 
we'i-we'i. 18 Tapi ane maratamo Nosa Nagasa etu 
l'amo to manggeni komi mangginjani pura-pura 
pepatuduki to nakonona. I'a da'a motesa nantuki 
dotana mboto. Tapi nuapa to niepena, etumo to 
ratesana. Pade I'a kana motesa ka komi nuapa to 
majadi ri eo nggapurina. 

14 l'a kana mombabila Aku bo mompakabete 
sangaku sabana nuapa to nitarimana nggari 
ja'iku etumo to ratesana mpakanoto ka komi. 

15 Pyra-pura nuapa to naria ri ja'i Umaku, etu 
pura-pura bagiaku wo'u. Etu sampe niuliku ka 
komi nuapa to nitarima Nosa Nagasa nggari 

ja'iku etumo to ratesana mpakanoto ka komi. 
16 Sampalaipa komi mana manggita Aku. Pade 
sampalaipa wo'u komi kana manggita Aku." 

17 Nangepe tesana etu nosipekutana mbotomo 
anaguruna samba'a bo samba'a, "Nuapa ntoto 
patujuna nanguli ka kita 'Sampalaipa komi mana 
manggita Aku, pade sampalaipa wo'u komi kana 
manggita Aku?' Pade nuapa wo'u patuju tesana 
nanguli 'Aku malau mpaka ri ja'i Umaku?"" 

18 Nosipekutana nju'umo ira, "Nuapa patuju 
tesana 'Sampalaipa?' Da'a ntoto ninjanita patuju 
tesana etu." 

19 Ninjani Yesus ira madota mompekutana l'a. 
Jadi niulina ka ira iwe'i: "Nikitaku komi tunggai 
nosipekutana mbotomo nuapa patuju pantesaku 
pani'a tempo Aku nanguli, 'Sampalaipa komi 
mana manggita Aku pade sampalaipa wo'u 
komi kana manggita Aku.' 20 Aku mpu'u-mpu'u 
notesa ka komi, komi kana motumangi bo mageo 
mpajea manggita nuapa to majadi ri ja'iku, tapi 
baliku ri dunia e'i kana madamba-damba. Komi 
kana masusa rara manggita etu tapi kasusa rara 
komi kana mabali majadi kadamba nu rara. 

21 Ane samba'a besi ntora moana natantumo 
nasusa mpu'u rarana sabana naratamo ntoana 
moana. Tapi ane nesuwumo anana etu 
nikalinganamo susa rarana etu. Nadamba mpu'u 
rarana sabana samba'a ngana nesuwu ri dunia. 

22 [wetu wo'u ante komi. We'i-we'i nasusamo 
rara komi. Tapi Aku kana mosirata bali ante 
komi pade tempo etu komi kana madamba bali. 
Pade da'a ria samba'a tau mamala mompakalipo 
kadamba nu rara komi etu. 

23 Tempo etu komi da'a mana mekutana 
nuapa-nuapa ri ja'iku. Aku mpu'u-mpu'u notesa 
ka komi, nuapa-nuapa raperapi komi nggari ja'i 
Umaku ante manguli sangaku kana rawaina ka 
komi. 24 Sampe we'i-we'i komi da'apa nomperapi 
nuapa-nuapa ante manguli sangaku. Tapi 
perapimo we'i-we'i pade komi kana rawai ala 
komi mpu'u-mpu'u madamba! 

25 Tesa to niuliku ka komi e'i aga nijaliliku. 

Tapi kana marata tempona da'a mana kujalili 
ka komi, tapi kana kutesa mpakanoto ka komi 
Umaku. 28 Tempo etumo komi kana merapi ri ja'i 
Umaku ante manguli sangaku. Da'a paraluu Aku 
momperapi nuapa-nuapa ka komi ri ja'i Umaku. 
27 Sabana Umaku mboto nompotowe komi. I'a 
nompotowe komi sabana komi nompotowe 
Aku pade niparasaya komimo Aku e'i narata 
nggari ja'ina. 23 Aku e'i narata nggari ja'i Umaku 
pade nomai riara dunia e'i. Tapi we'i-we'i Aku 
mompalasi dunia e'i pade manjili mpaka ri ja'i 
Umaku." 

29 pade nangulimo anaguruna ka I'a, "Kitamo! 
We'i-we'i Komi notesa ante nanoto ka kami, da'a 

mana ante jalili. 3? We'i-we'i nanotomo ka kami 
Komi nangginjani mpengele-ngele. Da'a paraluu 
tau nompekutana Komi. Etu sampe niparasaya 
kami Komi mpu'u-mpu'u narata nggari ja'i 
Alatala." 

31 Nesonomo Yesus, "Mpu'u-mpu'u niparasaya 
komimo we'i-we'i? 3? Toramo! Kana marata 
tempona, pade kakonona naratamo tempo etu, 
komi kana raposimpotatare. Komi mbau manjili 
mpaka ri sapomu mboto, komi mompalasi Aku 
njamba'aku. Tapi Aku da'a mpu'u njamba'aku 
sabana Umaku kana mosanggani-nggani ante 
Aku. 23 Pura-pura etu nitesaku ka komi ala 
masana rara komi sabana mosaongu rara ante 
Aku. Riara dunia e'i komi kana rapandasa. Tapi 
pakaroso rara komi! Kuasa to naja'a riara dunia 
e'i nidagikumo!" 

1 Naopu Yesus notesa iwetu nantingoamo 
17 l'a ri langi ante nosambaya iwe'i: "Umaku, 
naratamo tempona. Popokitamo kuasa bo 
kagaya nu Anamu ala Anamu wo'u mamala 
mompopokita kuasa bo kagayamu. ? Komi 
nombawai ka Aku kuasa moparenta pura-pura 
manusia ala Aku mamala mombawai katuwua 
mabelo sampe ri kasae-saena ka tau-tau to 
niwaimu ka Aku. 3 Iwe'imo sampe manusia 
matuwu mabelo sampe ri kasae-saena: ira 
mosinjani ante Komi, Alatala to nakonona 

to samba'a lau, pade ira mosinjani wo'u 

ante Yesus Kristus to nipakaumu etu. “Aku 
nompopokita kuasa bo kagayamu riara dunia e'i 
ante nompakaopu panggawia to niparasayamu 
ka Aku. ? We'i-we'i, Uma, Aku merapi wai 

ka Akumo kuasa bo kagayaku ri ngayomu 
nasimbayu ewa kuasa bo kagaya to naria ri ja'iku 
mpasanggani-nggani ante Komi tempo dunia 
da'apa nipajadi. 

6 Uma, nipopanjanikumo Komi ka tau-tau to 
niwaimu ka Aku nggariara dunia e'i. Ira etu 
bagiamu mamimo. Pade ira wo'u niwaimu ka 
Aku, pade nituki iramo tesamu. 7 We'i-we'i 
ninjani iramo nuapa pura to niwaimu ka Aku 
mpu'u-mpu'u nopu'u nggari ja'imu, Uma. 

8 Sabana pura pura tes to niulimu ka Aku 
nipasimbayu ka ira, pade tesa-tesa etu nitarima 
iramo. Nanotomo ka ira Aku narata nggari ja'imu, 
pade niparasaya ira wo'umo Komi to nompakau 
Aku. 

3 Aku mosambaya ka ira anaguruku e'i. Da'a 
pura-pura manusia to niposambayaku tapi aga ira 
to niwaimu ka Aku, sabana ira etu mpu'u-mpu'u 
bagiamu. 10 Pura-pura tau to najadi bagiaku, ira 
wo'u najadi bagiamu. Pade pura-pura tau to 
najadi bagiamu wo'u najadi bagiaku. Pade kuasa 
bo kagayaku nanoto nikita riara nggatuwu ira. 

11 Mana masaeka Aku meto'o ri dunia e'i. Aku 
kana malau mpaka ri ja'imu tapi ira daneto'o 
ri dunia e'i. O, Umaku to nagasa. Jagaimo ira 
ante kuasamu mboto, kuasa to niwaimu ka Aku. 
Jagaimo ira ala ira mosaongu rara nasimbayu 
ewa Komi bo Aku wo'u nosaongu rara. ?? Tempo 
Aku danosanggani-nggani ante ira Akumo to 
nombajagai ira ante kuasamu, etumo kuasa 
to niwaimu ka Aku. Nijagaiku ira sampe da'a 
ria ntanina to natontona, aga i'a to masipato 
matonto sampe ri kasae-saena. Etu najadi ala 
madupa nuapa to nitulisi riara Buku Nagasa. 

13 We'i-we'i Aku malau mpaka ri ja'imu, Uma. 
Pura-pura e'i nitesaku ka anaguruku tempo 
Aku danaria riara dunia e'i ala ira mpu'u-mpu'u 
madamba ante kadamba nu rara nggari ja'iku 
mboto. 14 Uma, nipasimbayuku ka iramo tesamu. 
Pade tau-tau riara dunia e'i nompokarau ira, 
sabana anaguruku etu da'a nosaongu pekiri ante 
ira nasimbayu ewa Aku wo'u da'a nosaongu 
pekiri ante tau-tau etu. 15 Aku da'a nerapi ala 
Komi mangala ira nggari dunia e'i. Tapi kuperapi 
ala Komi mombajagai ira nggari Magau nu Seta. 
16 Ira da'a nosaongu pekiri ante tau-tau da'a 
nomparasaya nasimbayu ewa Aku wo'u da'a 
nosaongu pekiri ante tau-tau etu. 

17 Pajadimo ira bagiamu to nagasana, Uma, ante 
mompatuduki ka ira pepatuduki to nakonona. 

Tesamu, Uma, etumo pepatuduki to nakonona. 
18 Nasimbayu ewa Komi nompakau Aku nomai 
riara dunia e'i, iwetu wo'u Aku nompakau ira 
malau mpaka ri ja'i tau ntanina riara dunia e'i. 
19 Uma, Aku mombawai koroku mboto manjaliku 
ira ala ira wo'u mamala majadi bagiamu to 
nagasana ante mangginjani pepatuduki to 
nakonona. 

20 Da'a aga anaguruku e'i kuposambaya, 
tapi Aku wo'u mosambaya ka pura-pura tau 
to momparasaya Aku banepia ante mangepe 
tesa-tesa to rapatolele anaguru-anaguruku e'i. 
21 Uma, kuperapi ala ira pura-pura mosaongu 
rara. Nasimbayu ewa Aku nosaongu rara 
ante Komi bo Komi nosaongu rara ante Aku, 
kuperapi ala ira wo'u mosaongu rara ante Kita 
ala pura-pura tau momparasaya Komimo to 
nompakau Aku e'i. 22 Niwaiku ka iramo kuasa to 
niwaimu ka Aku ala ira mosaongu rara nasimbayu 
ewa Kita wo'u nosaongu rara. 28 Aku nosaongu 
rara ante ira pade Komi nosaongu rara ante Aku 
ala ira mpu'u-mpu'u mosaongu rara. Ane iwetu 
kana manoto ka pura-pura manusia Komimo to 
nompakau Aku pade Komi to nompotowe ira 
nasimbayu ewa Komi nompotowe Aku. 

24 Uma, to nipodotaku ala tau-tau to niwaimu 
ka Aku etu mamala mosanggani-nggani ante 
Aku ala rakita ira kuasa bo kagayaku, etumo 

kuasa bo kagaya to niwaimu ka Aku sabana 
Komi nompotowe Aku nggari lamba pamulana 
da'apa dunia nipajadi. 220, Umaku to nanoana. 
Manusia riara dunia e'i da'a nosinjani ante Komi, 
tapi Aku nosinjani ante Komi. Pade anaguruku 
e'i nangginjani Komimo to nompakau Aku. 
26 Nipopanjaniku ka iramo Komi, Uma. Pade 
Aku bate-batena mompopanjani Komi ka ira ala 
towemu to naria ri ja'iku bate-batena maria wo'u 
ri ja'i ira, pade ala Aku mboto mamala mosaongu 
rara ante ira." 

1 Naopu Yesus nosambaya nalaimo 
18 l'a ante anaguru-anaguruna mpaka ri 
sambote salu ue to nosanga ka Ue Kidron. Ri setu 
naria saongu pampa. Yesus ante anaguruna nalau 
nesua riara pampa etu. 2 Yudas, to nompobalu 
Yesus etu, nangginjani pampa etu sabana Yesus 
bo anaguruna naoso nasiromu ri setu. 

3 Jadi naratamo i'a ri setu nanggeni salunu 
tantara Roma bo topojaga Sapo Mpepue to 
nipakau balengga-balengga topanggeni agama 
bo tau-tau to Parisi. Ira narata nanggeni poindo, 
sulo bo parewa mposipatesi. 4 Ninjani Yesus 
puramo nuapa to majadi ri korona. Jadi nalaumo 
l'a nompakamosu tau dea etu pade nekutana ka 
ira, "Isema to nielo komi?" 

> Nesonomo ira, "Yesus to Nazaret." 

Nesonomo Yesus, "Aku e'imo I'a." 

Yudas topobalu Yesus etu wo'u nenggore ri 
tatongo ntau dea etu. ê Tempo Yesus nanguli ka 
ira, "Aku e'imo I'a," nokanggaura ntalikumo tau 
dea etu pade nadungga sangganimo ira. ' Pade 
Yesus nompekutana ira sangganipa, "Isema to 
nielo komi?" 

Nesonomo ira, "Yesus to Nazaret." 

8 Pade nangulimo Yesus, "Niulikumo ka komi 
pani'a, Aku e'imo l'a. Jadi ane Akumo to nielo 
komi, palambamo roaku e'i malai." 

3 Ante pantesana etu nadupamo tesa to 
niuli Yesus pani'a, "Uma, nggari pura-pura 
topantuki to niwaimu ka Aku da'a ria samba'a to 
natontona." 

10 Nanggita kajadia etu i Simon Petrus 
nombabitu gumana pade nitimbena samba'a 
batua nu Balengga Topanggeni Agama to nosanga 
ka i Malkhus sampe napudumo talinga ngganana. 
11 Tapi nangulimo Yesus ka i Simon Petrus, 

"Boli mpanjilimo gumamu riara walombona! 
Iwenumo? Niulimu kupoara kasusa e'i to niwai 
Umaku ka Aku?" 

12 Naopu etu tantara-tantara Roma ante 
tadulakona bo topojaga Sapo Mpepue 
nombasoko Yesus pade nombaso'o I'a. 13 Pade 
Yesus pamulana nikeni ira mpaka ri ja'i Hanas, 
matu'a langgai i Kayafas. Kayafas etumo to najadi 
Balengga Topanggeni Agama mpae etu. 14 l'amo 

to nanguli ka topanggeniaka nto Yahudi bopia, 
"Nabelopa samba'a tau mamate manjambei 
todea." 

15 Simon Petrus bo samba'a anaguru Yesus 
ntanina nantuki Yesus. Anaguru Yesus to 
samba'ana etu nosinjani ante Balengga 
Topanggeni Agama. Jadi i'a namala nesua 
mpasanggani-nggani ante Yesus ri lalowo sapo 
nu Balengga Topanggeni Agama etu. 1? Tapi i 
Petrus nopea ri sawalikuna namosu pewobo 
wala. Jadi anaguru Yesus ntanina to niposinjani 
Balengga Topanggeni Agama etu nesuwu mpaka 
ri sawalikuna. Pade notesamo i'a ka besi to 
nanggatono pewobo ala i Petrus rapaloga mesua 
riara wala etu. Pade nikenina i Petrus nesua 
riarana. 1? Nanggita i Petrus nangulimo besi 
topanggatono pewobo etu ka i'a, "Iwenu? Da'a 
komi wo'u samba'a anaguru tau ya'a?" 

Nesonomo i Petrus, "Da'a!" 

18 Nggawengina etu naleni mpu'u. Jadi bara 
sakuya mba'a batua bo topojaga Sapo Mpepue 
nompakawaa apu nggari wuri niponeru ira 
ri lalowo etu. Pade i Petrus wo'u nenggore 
mpasanggani-nggani ante ira noneru ri apu etu. 

19 Tempo etu nompamulamo Balengga 
Topanggeni Agama nompekutana Yesus, "Isema 
pura anagurumu, pade nuapa pura nipatudukimu 
ka ira?" 

20 Nesonomo Yesus, "Aku nabiasa nompatuduki 
ante nanoto ri ngayo ntau dea. Aku batena 
nompatuduki riara sapo mpodade bo riara Sapo 
Mpepue, peto'o tau to Yahudi nasiromu. Da'a 
ria sanggani Aku notesa nggalino. 21 Jadi nuapa 
sabana komi nompekutana Aku? Agina komi 
mompekutana tau dea to nangepe Aku nuapa to 
nitesaku ka ira. Iramo to nangginjani nuapa to 
nitesaku etu." 

22 Tempo Yesus notesa iwetu naria samba'a 
topojaga Sapo Mpepue to nekanggore namosu 
ante Yesus nombasapa lenje Yesus, pade 
niulina, "Da'a nabelo Iko nombasono balengga 
topanggeni agama iwetu!" 

23 Nesonomo Yesus, "Ane nasala tesaku, 
tesa mpakanotomo nuapa to nasalana. Tapi 
ane nakono tesaku etu, nuapa sabana komi 
nombasapa Aku?" 

24 Naopu etu Hanas nompakau tau manggeni 
Yesus ante palena niso'o malau mpaka ri ja'i 
Kayafas to najadi Balengga Topanggeni Agama 
mpae etu. 

25 Tempo etu i Simon Petrus danoneru 
mpekanggore ri setu. Pade naria wo'umo tau 
nanguli ka i'a, "Iwenu? Da'a iko wo'u samba'a 
anaguru ntau ya'a?" 

Tapi nesapumo i Petrus, "Da'a!" 

26 Naria wo'umo samba'a batua Balengga 
Topanggeni Agama ri setu to nawela 
raposampesuwu tau to nitimbe i Petrus talingana 
sampe napudu pangane. Nangulimo tau etu 
ka i Petrus, "Da'a iko to nikitaku ri pampa 
nosanggani-nggani ante Yesus pangane?" 

27 Tapi nesapu wo'umo i Petrus, "Da'a!" 

Iwetu i Petrus notesa kaliu-liu nora'omo manu. 
28 Dabobayana mpu'u Yesus nikeni iramo nggari 
sapo i Kayafas nalau mpaka ri sapo Gubernur. 
Topanggeniaka-topanggeniaka nto Yahudi 
da'a nesua riara sapo Gubernur etu, sabana 
ira da'a madota majadi matantoru nantuki 
Atura-atura agama ira. Nipowia ira iwetu ala 
ira mamala manggoni panggoni posusa Paska 
ngina. 29 Sabana etu i Pilatus nesuwu mpaka ri 
sawalikuna nosirata ka ira, pade nipekutanana ka 
ira, "Nuapa sala ntau e'i nipangadu komi?" 

30 Nesonomo ira, "Ane I'a da'a tau naja'a 
natantu kami da'a madota manggeni I'a ri ja'i 
komi, Uma." 

31 Nanguli i Pilatus ka ira, "Ala komimo I'a, 
pade ratangara komi mbotomo salana nantuki 
Atura-atura agama komi!" 

Tapi nesonomo tau-tau to Yahudi etu, "Kami 
da'a nipaloga mombasuku tau sampe mamate." 

32 Etu najadi ala madupa tesa to niuli Yesus 
bopia nombaboto jala nggamatena. 33 Nangepe 

etu nesua wo'umo i Pilatus mpaka riara sapona 
pade nipakauna tau manggeni Yesus ri ja'ina. 
Pade nipekutanana ka Yesus, "Komimo Magau 
nto Yahudi?" 

34 Nesonomo Yesus, "Pekutana etu nggari ja'i 
komi mboto, atau naria tau nanguli ka komi ewa 
Aku?" 

35 Nanguli i Pilatus, "Aku e'i da'a tau to 
Yahudi! Tau-tau to Yahudi bo balengga-balengga 
topanggeni agama mbotomo to nanggeni Komi ri 
ja'iku. Sala nuapa ntoto nikawiamu?" 

36 Nesonomo Yesus, "Poparentaku da'a nggari 
dunia e'i. Ane rapana Aku magau nggari dunia 
e'i natantumo topantuki-topantuki Aku kana 
meewa ala Aku ne'e rasoko bo rakeni ri ja'i 
topanggeniaka-topanggeniaka nto Yahudi. Tapi 
poparentaku da'a nggari dunia e'i." 

37 Pade nekutana wo'umo i Pilatus ka l'a, "Ane 
iwetu tanu, magau mpu'u Komi?" 

Nesonomo Yesus, "Ewa niuli komi etu nakono, 
Aku e'i samba'a magau. Aku nipoanaka pade 
nomai riara dunia ante patuju mompatolele 
pepatuduki to nakonona. Isema-sema to natundu 
riara pepatuduki to nakonona, ira etumo to 
nompetalinga Aku." 

38 Nekutanamo i Pilatus, "Nuapa ntoto 
pepatuduki to nakonona?" 

Naopu etu nesuwu wo'umo i Pilatus nggariara 
njapona mpaka ri sawalikuna, pade niulina ka 
tau-tau to Yahudi, "Da'a ntoto naria sangaya sala 
ntau etu nirataku. 3? Tapi nantuki kabiasa komi, 
ane Eo Bete Paska aku kana manggabasaka ka 
komi samba'a tau nitarunggu. Madota komi 
kukabasaka ka komi Magau nto Yahudi etu?" 

40 Tapi nongaremo ira ante suara namangga, 
"Ne'e! Ne'e l'a rakabasaka! Agina i Barabas 
rakabasaka ka kami!" 

Barabas etu samba'a parampo. 

1 Naopu etu i Pilatus nompakau tantara- 
19 tantarana mombaporo Yesus. 2 Naopu 
nombaporo l'a, tantara-tantara etu nompowia 
saongu songgo nggari karui pade nipoposonggo 
ira ka Yesus. Naopu etu nipasua ira ka l'a santonga 
baju nakamumu ewa baju magau. ? Pade ira 
tunggai nompakamosu Yesus nompongei-ngei l'a 
ante nanguli, "Ratoiyata Magau nto Yahudi!" 

Pade nisapa-sapa iramo lenje Yesus. 

4 Naopu etu nesuwu wo'umo i Pilatus mpaka 
ri sawalikuna nanguli ka tau-tau to Yahudi, "Kita 
komimo! l'a kukeni mesuwu mpaka ri ja'i komi ala 
ranjani komi da'a ntoto naria salana nirataku." 

> Pade Yesus nikeni nesuwu ri sawalikuna 
nosonggo karui bo nobaju magau nakamumu. 
Pade nangulimo i Pilatus ka tau dea etu, "Kitamo! 
E'imo l'a!" 

6 Sangga nanggita Yesus nongare-ngaremo 
balengga-balengga topanggeni agama bo 
topojaga-topojaga Sapo Mpepue, "Pakumo l'a ri 
kayu parika! Pakumo I'a ri kayu parika!" 

Nangulimo i Pilatus ka ira, "Ala komi mbotomo 
l'a, pade paku l'a ri kayu parika, sabana tau etu 
da'a ntoto naria salana nirataku." 

7 Nesonomo tau-tau to Yahudi ka i'a, "Nantuki 
Atura-atura kami tau e'i masipato rapatesi 
sabana I'a nompangaku korona Ana nu Alatala!" 

8 Sangga nangepe pantesa tau-tau to Yahudi 
etu nantambai kaeka rara i Pilatus. ? Jadi nesua 
balimo i'a riara njapona pade Yesus wo'u nikeni 
nesua ri setu. Pade nekutanamo i Pilatus ka 
Yesus, "Tau nggari umba kakonona Komi e'i?" 

Tapi Yesus da'a nesono. 10 Jadi nanguli wo'umo 
i Pilatus ka l'a, "Iwenumo? Da'a madota Komi 
motesa ante aku? Da'a ninjanimu aku e'i nakuasa 
mombakabasaka Komi, pade nakuasa wo'u 
mombapaku Komi ri kayu parika?" 

11 Nesonomo Yesus, "Da'a ntoto ria kuasamu ri 
ja'iku ane da'a niwai Alatala ka komi. Jadi tau-tau 
to nanggeni Aku ri ja'imu neliu mpu'u kabete 
silaka ira." 

12 Sangga i Pilatus nangepe pantesa Yesus etu, 
nielonamo jala ala Yesus mamala rakabasaka. 
Tapi nongare wo'umo tau-tau to Yahudi, "Ane 
komi mombakabasaka tau etu komi da'a nowega 

ante Magau Kaisar! Isema-sema nompangaku 
korona samba'a magau, i'amo bali Magau 
Kaisar!" 

13 Nangepe tesa tau-tau to Yahudi etu, nikeni 
Pilatusmo Yesus mpaka ri sawalikuna pade 
nekatokomo i'a ri kadera mpotangara to nosanga 
ka "Jaula Watu." 

Ane riara basa Ibrani sangana "Gabata." 

14 Tempo etu nawela eo mpompakasadia tempo 
Posusa Paska, kira-kira ntongo eo. Nangulimo i 
Pilatus ka tau-tau to Yahudi, "E'imo magau komi!" 

15 Tapi nongare-ngaremo ira, "Patesimo I'a! 
Patesimo I'a! Pakumo I'a ri kayu parika!" 

Nanguli i Pilatus ka ira, "Iwenu? Masipato aku 
mombapaku magau komi ri kayu parika?" 

Nesonomo balengga-balengga topanggeni 
agama, "Aga Magau Kaisar magau kami!" 

16 Kaopuna i Pilatus nombawai Yesus ka tau-tau 
to Yahudi ala I'a rapaku ri kayu parika sampe 
mamate. 

Pade Yesus nikeni tantara-tantara nggari setu. 

17 Nalaimo I'a nggari ngata etu ante 
nanjumbuaka mboto kayu rapomparika I'a 
mpaka ri peto'o to nosanga ka Peto'o Wuku 
Balengga. Ane riara basa Ibrani sangana 
"Golgota." 18 Ri setumo Yesus nipaku ira ri kayu 
parika. Nosanggani-nggani ante I'a naria wo'u 
romba'a tau ntanina to nipaku ri kayu parika, 

samba'a ri sabingga ngganana, samba'a ri 
sabingga njidina pade Yesus ri tatongona. 

19 Naria dopi nitulisi nipakasadia i Pilatus to 
nipataka ri kayu pomparika Yesus to nanguli 
iwe'i: YESUS TO NAZARET, MAGAU NTO YAHUDI. 
20 Dopi nitulisi etu nibasa nadea tau to Yahudi 
sabana peto'o Yesus nipaku ri kayu parika 
etu namosu ngata Yerusalem, pade tesa etu 
nitulisi riara tolungaya basa, etumo Basa Ibrani, 
Basa Latin, pade Basa Yunani. 21 Nanggita etu 
nangulimo balengga-balengga topanggeni agama 
ka i Pilatus, "Ne'e ratulisi komi 'Magau nto 
Yahudi.' Agina ratulisi komi 'Tau e'i nompangaku 
korona Magau nto Yahudi." 

22 Tapi nesonomo i Pilatus, "Nuapa to nitulisiku 
etu, batena etumo!" 

23 Naopu tantara-tantara nombapaku Yesus ri 
kayu parika ira nangala pakeana pade nibagi-bagi 
ira patabagia, simbau sabagia. Baju nggumbana 
wo'u niala ira, tapi baju etu da'a naria pojauna, 
aga nitanu wa'amo santonga lau. 24 Etu sampe 
tantara-tantara etu nanguli, "Ne'e raserita baju 
nggumba e'i. Agina kita mompenoa mowia 
nomoro. Isema mawela nomoro i'a mombarata 
baju e'i." 

Etu pura-pura najadi ala madupa tesa to 
nitulisi riara Buku Nagasa to nanguli iwe'i: 

"Ira nosibagi-bagi ka pakeaku, pade bajuku 
nipompenoa ira." 

Jadi nuapa to nipowia tantara-tantara etu 
nasimbayu ntoto ewa to nitulisi nggaolu. 

25 Namosu ri pu'u kayu pomparika Yesus etu 
indona nenggore mpasanggani-nggani ante 
sampesuwu besi nu indona. Naria wo'u i Maria 
rongo i Klopas pade i Maria Magdalena. ?? Sangga 
Yesus nanggita indona nenggore ri setu ri sinjori 
anaguruna to nipotowena, niulinamo ka indona, 
"Nindo, etumo anamu." 

27 Pade niulina wo'umo ka anaguruna etu, 
"Etumo indomu." 

Jadi nompamula nggari eo etu, anaguru etu 
nantarima indo Yesus neto'o riara njapona. 

28 Ninjani Yesus naopumo mpengele-ngele 
bagona. Jadi notesamo l'a ala madupamo tesa 
to nitulisi riara Buku Nagasa. Niulina, "Nabai 
tamboloku." 

29 Ri setu naria saongu tubu niisi ante ue anggur 
to napoi. Jadi naria tau nangala sangele wunga 
to nasimbayu ewa lumu nitome ira riara ue 
anggur etu. Naopu etu nitosupaka ira wunga 
etu ri wuntu sanggoto kayu pade nipopoinu ira 
ka Yesus. 3? Naopu Yesus nanjasipi anggur etu 
niulina, "Naopu puramo bagoku." 

Naopu etu notunggoumo balenggana pade 
nalaimo nosana. 3? Eo etu eo mpompakasadia ka 

Eo Mpenonto, pade Eo Mpenonto etu nawela 
posusa Paska nto Yahudi. Topanggeniaka- 
topanggeniaka nto Yahudi da'a madota watabaku 
ntau nipaku ri kayu parika etu rapakela 
makambero ri setu tempo Eo Mpenonto. Jadi 
etu sampe ira nerapi ka i Pilatus ala kada tau-tau 
nipaku ri kayu parika etu raboba mpakakoto ala 
tau-tau etu masalisa mamate pade watabaku ira 
masalisa rata'uraka nggari kayu parika. 

32 Jadi nalaumo tantara-tantara nombaboba 
mpakakoto kada-kada tau romba'a to nipaku 
ri kayu parika mpasanggani-nggani ante Yesus. 
33 Tapi tempo ira narata ri ja'i Yesus nikita ira 
namatemo l'a. Jadi da'a najadi ira nombaboba 
mpakakoto kada Yesus. 34 Aga naria samba'a 
nggari tatongo tantara etu nombatosu usu Yesus 
ante tawalana. Pade kaliu-liu nesuwumo lei ante 
ue nggari usu Yesus. 

35 Tau to nanggita kajadia etu ante matana 
mboto, i'amo to nompatolele kajadia etu ka komi 
ala komi wo'u momparasaya. Nakonomo tesana 
etu pade ninjanina mbotomo tesana etu nakono. 
36 Pura-pura etu najadi ala madupa nuapa to 
nitulisi riara Buku Nagasa to nanguli iwe'i: "Da'a 
ria sampeka wukuna to rapakakoto." 

37 Pade naria wo'u tesa ntanina riara Buku 
Nagasa to nanguli, "Ira kana mantingoa tau to 
nitosu ira tawala." 

38 Naopu etu naria samba'a tau nosanga ka 
Yusuf nggari ngata Arimatea nalau nomperapi 
watabaku Yesus ka i Pilatus. Yusuf etu samba'a 
topantuki Yesus, aga da'a ninjani ntau sabana i'a 
naeka ka topanggeniaka nto Yahudi. Pomperapi 
Yusuf etu nipoiyo i Pilatus. Jadi nalaumo 
Yusuf nanta'uraka watabaku Yesus nggari kayu 
parika. nggawengina bopia. l'a nanggeni galo 
rampa-rampa nawongi nosanga ka mur bo 
gaharu, kira-kira tolumpulu kilo katomona. 

39 Nosanggani-nggani ante Yusuf naria wo'u 
i Nikodemus, tau to narata nanggita Yesus 
tempo 29 Pade niala ira romba'a watabaku 
Yesus nisompu ira ante kae gandisi to nalusuna 
nosanggani ante rampa-rampa to nawongi 
etu nantuki ada nto Yahudi. 41 Namosu peto'o 
nipombapaku Yesus ri kayu parika naria salimpu 
pampa. Riara pampa etu naria saongu dayo 
nabou nipa'a ri bulu watu anu da'apa sanggani 
nipake. 42 Jadi watabaku Yesus niboli ira riara 
dayo etu, sabana namosumo dayo etu pade 
mana masaeka pamulana Eo Mpenonto. 

1Ri eo Aka kampadondo njiina nalaumo 
20 i Maria Magdalena mpaka ri dayo Yesus. 
Sangga naratapa i'a ri dayo nikitanamo watu 
nipompiku dayo etu nikaliakamo nggari pewobo 
dayo etu. ? Jadi nangowamo i'a mpaka ri ja'i 
Simon Petrus bo anaguru to nipotowe Yesus etu, 

pade niulina ka ira, "Niala ntaumo watabaku 
Yesus nggariara dayo, pade da'a ninjani kami bara 
ri umba nipomboli ira!" 

3 Nangepe etu nalaimo i Petrus bo anaguru 
ntanina etu mpaka ri dayo. 4Nangowamo ira 
romba'a mpaka gusa'a tapi anaguru ntanina etu 
neliu nggagasipa pade i Petrus. Jadi i'a nokolu 
narata ri dayo. ? Sangga naratapa i'a ri dayo 
notunggoumo i'a nompeside riara dayo. Nikitana 
kae gandisi niposompu Yesus ri setu. Tapi i'a 
da'a nesua riara dayo etu. ? Pade naratamo i 
Simon Petrus nggapurina. l'a kaliu-liu nesua 
riara dayo etu. Nikitana kae gandisi niposompu 
Yesus ri setu. ” Pade nikitana wo'u kae nipompo'u 
balengga Yesus. Tapi kae etu da'a nipasanggani 
ante kae gandisi etu, aga nilulu mpakabelo-belo 
niboli ri peto'o ntanina ri sinjorina. 

8 Pade nesua wo'umo anaguru ntanina to 
nokoluna narata ri dayo etu. Nikitana kae etu 
pade niparasayanamo. ? Tempo etu da'apa 
ninjani ira patuju tesa to nitulisi riara Buku 
Nagasa nggaolu to nanguli Yesus kana matuwu 
bali nggari kamatena. 10 Naopu etu nanjilimo ira 
romba'a mpaka ri sapo. 

11 Tapi i Maria Magdalena danekanggore ri 
sawaliku dayo etu nageo-geo. Tempo i'a nageo 
ri setu notunggoumo i'a nompeside riara dayo. 
12 Ri setu nikitana romba'a malaeka nobaju 

nabula nekatoko ri walea pomboli watabaku 
Yesus, samba'a ri balenggana pade samba'a ri 
kadana. 13 Pade nekutanamo malaeka-malaeka 
etu ka i Maria, "Nokuya komi nageo-geo?" 

Nesonomo i Maria, "Pueku niala ntaumo nggari 
se'i pade da'a ninjaniku ri umba nipomboli ira." 

14 Naopu etu i'a nompelli ri talikuna nikitana 
Yesus nenggore ri setu, aga da'apa ninjanina 
l'amo Yesus. 1? Nekutanamo Yesus ka i'a, "Nindo, 
nokuya komi nageo-geo? Isema nielomu?" 

Niuli Maria bara topokarajaa ri pampa etu. Jadi 
nesonomo i'a ri ja'ina, "Uma, ane komimo to 
nangala watabakuna nggari se'i ulimo ka aku bara 
ri umba nipomboli komi ala aku mamala malau 
mangala l'a." 

16 Nangulimo Yesus ka i'a, "Maria." 

Nangepe etu negoli ntaliku i Maria pade 
nangulimo i'a ante Basa Ibrani, "Rabuni!" 

Batuana "Guru." 17 Pade nangulimo Yesus ka i'a, 
"Ne'epa ruru Aku musoko, sabana Aku da'apa 
neore mpaka ri ja'i Umaku. Tapi kalaumo mpaka 
ri ja'l sampesuwu-sampesuwuku pade ulimo ka 
ira iwe'i: 'Aku malaumo mpaka ri ja'l Umaku bo 
Umamu, etumo Alatalaku bo Alatalamu.'" 

18 Jadi nalaumo i Maria Magdalena mpaka 
ri ja'i anaguru-anaguru Yesus pade niulina, 
"Nikitakumo i Pue!" 

Pade nitesana wo'u ka ira pura-pura nuapa to 
nitesa Yesus ka i'a. 19 Ri eo Aka etu wo'u tempo 
nggawengina anaguru-anaguru Yesus nasiromu 
ri saongu sapo. Pewobo sapo etu nikunci sabana 
ira naeka ka topanggeniaka-topanggeniaka nto 
Yahudi. Sampegoli naratamo Yesus nekanggore ri 
tatongo ira, pade niulina ka ira, "Pue mombagane 
komi." 

20 Naopu Yesus nombatabe ira iwetu 

nipopokitanamo ka ira palena bo usuna. Sangga 
nanggita Yesus nadamba mpu'umo rara ira. 
21 Pade nanguli wo'umo Yesus ka ira, "Pue 
mombagane komi. Nasimbayu ewa Umaku 
nompakau Aku iwetu wo'u Aku mompakau 
komi." 

22 Naopu etu nitawuinamo ira ante nosana 
pade nanguli, "Tarima komimo Nosa Nagasa nu 
Alatala. 23 Ane komi mombaampungi silaka ntau, 
silaka ira kana raampungi Alatala, pade ane komi 
da'a mombaampungi silaka ntau, silaka ira da'a 
wo'u raampungi Alatala." 

24 Tomas, samba'a nggari sampulu romba'a 
anaguru Yesus, to niuli wo'u Ngana Norapi, 
da'a naria nosanggani-nggani ante roa-roana 
tempo Yesus narata nompopokita korona ka ira. 
25 Jadi nangulimo anaguru-anaguruna ntanina ka 
Tomas, "Nikita kamimo i Pue!" 

Tapi nangulimo i Tomas, "Ane aku da'apa 
manggita walea paku ri palena pade mombadika 
koyampaleku ri walea etu bo mombadika 
paleku ri walea tawala ri usuna, da'apa ntoto 
kuparasaya." 

26 Walumbengi kaliuna nasiromu wo'umo 
anaguru-anaguru Yesus riara njapo etu, pade i 
Tomas wo'u naria nosanggani-nggani ante roana 
ri setu. Pewobo nikunci puramo tapi naupa iwetu 
naratamo Yesus nenggore ri tatongo ira, pade 
niulina ka ira, "Pue mombagane komi." 

27 Naopu etu niulina ka i Tomas, "Dikamo 
koyampalemu ri se'i. Kitamo paleku e'i. Pade 
dikamo palemu ri walea tawala ri usuku e'i. Ne'e 
mana mabata-bata raramu, tapi parasayamo." 

28 pade nangulimo i Tomas ka Yesus, "Pueku! 
Alatalaku!" 

29 Nangulimo Yesus ka i Tomas, "Iko 
nomparasaya sabana iko nanggita Aku. Tapi 
neliu nggabelopa tau to nomparasaya nau da'a 
nanggita Aku." 

30 Danadeapa tandai-tandai to nipogumaa 
ntanina to nikawia Yesus tempo I'a danaria 
nosanggani-nggani ante anaguru-anaguruna 
anu da'a nitulisi riara buku e'i. 3t Tapi nuapa to 
nitulisi riara buku e'i, patujuna ala manggeni 
komi momparasaya Yesus etumo mpu'u-mpu'u 
Magau to Mompakasalama, Ana nu Alatala. Pade 

patujuna wo'u ala komi mamala mombarata 
katuwua mabelo sampe ri kasae-saena ante 
momparasaya l'a. 

1 Naopu etu Yesus nompopokita korona 
2 1 sangganipa ka anaguruna ri wiwi Rano 
Tiberias. ? Bara sakuya mba'a anaguru Yesus 
nasiromu ri setu, etumo i Simon Petrus, i Tomas 
to nidae Ngana Norapi, i Natanael nggari ngata 
Kana ri Bagia Galilea, bo romba'a ana i Zebedeus, 
pade romba'a anaguruna ntanina. 3 Nangulimo 
i Simon Petrus ka roa-roana, "Aku e'i malau 
mompemala bau ri rano." 

Nesonomo roa-roana, "Momai wo'u kami." 

Jadi nalaumo ira mpasanggani-nggani nesawi 
sakaya. Nojala baumo ira njambengi ntua tapi 
da'a ntoto ria bau namala ka ira. 

4 Kampadondona etu Yesus nekanggore ri wiwi 
rano, tapi da'a ninjani anaguruna |'a etu Yesus. 
3 Nangulimo Yesus ka anaguruna riara sakaya, 
"Iwenumo, ana-anaku? Naria bau nirata komi?" 

Nesonomo ira, "Da'a ntoto naria." 

6 Nanguli Yesus ka ira, "Tendeakamo jala komi 
ri sabingga nggana sakaya etu pade komi kana 
mombarata bau." 

Jadi nitendeaka ira mpu'umo jala ri sabingga 
nggana sakaya etu. Sangga ira nombataja jala 
etu da'a mana nipakule ira sabana nadea mpu'u 
bau riarana. ' Nanggita kajadia etu nangulimo 

anaguru to nipotowe Yesus ka | Petrus, "Etumo i 
Pue!" 

Sangga i Petrus nangepe tesa etu nialanamo 
bajuna nipasuana bali, sabana i'a nojala bau da'a 
nobaju. Pade nekawantumo i'a mpaka riara rano 
norabu mpaka ri kabatana. 

8 Aga anaguru-anaguru Yesus ntanina etu 
nesawi sakaya mpaka ri kabatana ante nombataja 
jala naponu ante bau etu, sabana ira da'a 
nakawao nggari kabatana, kira-kira satu metere 
kakawaona. ? Tempo ira nana'u nggariara sakaya 
nikita ira naria ruti nu apu to nipowia nggari wuri 
danarega ri setu, pade ri bunggu ruti nu apu etu 
naria bau ante roti. 10 Nangulimo Yesus ka ira, 
"Keni ri se'imo sanu bara sakuya mba'a bau to 
nipemala komi etu." 

11 Jadi i Simon Petrus nesawi riara sakaya 
pade nitajana jala etu sampe ri kabatana. Jala 
etu naponu ante bau to nabetena, kadeana 
pura-pura satu limampulu bo tolumba'a. Tapi 
naupa iwetu kadeana, nau aga sambalaa lui jala 
etu da'a ria nadapa. 12 Pade niuli Yesus wo'umo 
ka anaguruna, "Kamaimo kita molalawo." 

Da'a ntoto naria to nabia nekutana ka Yesus, 
"Isema Komi?" Sabana ninjani ira puramo I'a etu 
i Pue. 13 Nalaumo Yesus nangala roti etu pade 
nitibo-tibona ka ira. Pade iwetu wo'u nipowiana 
ante bau. 14 Etumo katolungganina Yesus 

nompopokita korona ka anaguru-anaguruna 
naopu I'a natuwu bali nggari kamatena. 1? Naopu 
ira nanggoni nangulimo Yesus ka i Simon Petrus, 
"Simon, ana Yohanes, neliupa towemu ka Aku 
pade towe nu roa-roamu etu?" 

Nesonomo i Petrus, "Iyo, ninjanimu mboto, 
Pue, aku nompotowe Komi." 

Nanguli Yesus ka i'a, "Ane iwetu, piaramo 
ana-ana bimbaku." 

16 Pade nekutanamo Yesus ka i Petrus 
karongganina, "Simon, ana Yohanes, iko 
nompotowe Aku?" 

Nesonomo i Petrus, "Iyo, ninjanimu mboto, 
Pue, aku nompotowe Komi." 

Nanguli Yesus, "Ane iwetu, poewumo 
bimba-bimbaku." 

17 Pade nekutanamo Yesus ka i Petruss 
katolungganina, "Simon, ana Yohanes, iko 
nompotowe Aku?" 

Nangepe etu nasusa mpu'umo rara i Petrus, 
sabana tolungganimo Yesus nompekutana i'a, 
"Iko nompotowe Aku?" Jadi nesonomo Petrus ka 
l'a, "Pue, ninjanimu mpengele-ngele. Ninjanimu 
aku nompotowe Komi." 

Nanguli Yesus, "Ane iwetu, piaramo bimba- 
bimbaku. 18 Aku mpu'u-mpu'u notesa ka iko, 
tempo iko danamuda iko mboto noso'o kopemu 
pade nalau mpaka ri umba nipodotamu. Tapi 

ane iko matu'amo, iko kana mombawai palemu 
raso'o tau ntanina, pade iko kana rakeni ntau 
malau mpaka ri peto'o anu da'a nipokonomu." 

19 Ante jalili etu Yesus nompakanoto jala 
nggamate i Petrus banepiana ala Pue Alatala 
rabila bo ratoiya. Naopu etu nanguli wo'umo 
Yesus ka i Petrus, "Ne'e menonto mantuki Aku!" 

20 Naopu etu neilimo i Petrus pade nikitana 
anaguru to nipotowe Yesus nantuki purina. 
Anaguru etumo to nekatoko ri sinjori Yesus 
tempo ira nanggoni nggawengina pade nekutana, 
"Isema to mompobalu Komi, Pue?" 21 Sangga 
nikita i Petrus anaguru etu, nipekutanana ka 
Yesus, "Pue, nuapa majadi ante roaku ya'a?" 

22 Nesonomo Yesus, "Ane Aku madota i'a 
matuwu sampe Aku manjili bali ri dunia e'i, 
etu da'a miki munjani. Tapi iko, ne'e menonto 
mantuki Aku!" 

23 Nggari setu natolelemo kareba ri tatongo 
topomparasaya Yesus to nanguli anaguru to 
nipotowena etu da'a mamate. Tapi kakonona 
Yesus da'a nanguli anaguruna etu da'a mamate. 
To niulina, "Ane Aku madota i'a matuwu sampe 
Aku manjili bali ri dunia e'i, etu da'a miki 
munjani." 

24 Aku e'imo anaguruna etu. Akumo to nantesa 
pura-pura kajadia etu. Pade aku e'i wo'umo 
to nantulisi etu pura-pura riara buku e'i. Pade 

ninjanita nuapa to nitesaku etu mpu'u-mpu'u 
nakono. 

25 Danadeapa ntani-ntanina to nipowia Yesus. 
Ane rapana ratulisi pura-pura kajadia etu, 
kupekiri dunia e'i da'a masuka rapomboli 
pura-pura buku to ratulisi etu. 


TUNTU POWIA NU 


SURO-SURO 
| PUE YESUS 


1 Teofilus to nibila, riara bukuku pamulana 
1 nitulisiku ka komi ewa pura-pura nuapa 
to nikawia pade to nipatuduki Yesus nggari 
pamulana ? sampe I'a neore mpaka ri suruga. 
Nitulisiku wo'u iwenu I'a nipandasa sampe 
namate pade iwenu I'a natuwu bali nggari 
kamatena. Naopu I'a natuwu bali, nadea 
ngganimo nipopokitana korona ka anaguru- 
anaguruna to nipelisina bopia, ala ranjani ira 
mpu'u-mpu'u l'a natuwu bali. Riara tempo 
patampulu mbengina ira nanggita I'a, pade I'a 
nompatuduki ka ira ewa Poparenta nu Alatala. 
Pade ante kuasa Nosa Nagasa I'a nombawai 
parenta ka anaguru-anaguruna. ? (1:2) 

4 Tempo l'a nasiromu ante ira, nitewaina ka 
ira, "Ne'e komi mompalasi ngata Yerusalem. 
Popea ntani ruru ri setu sampe Umaku Pue 
Alatala mompopana'u ka komi Nosa Nagasana to 
nijanjina, ewa to niuliku ka komi bopia. ? Toramo! 
Yohanes nombadiu tau ante ue ewa tandaina 
najeamo ira nggari silaka. Tapi riara bara sakuya 

mbengipa komi kana radiu ante Nosa Nagasa nu 
Alatala." 

6 Tempo anaguru-anaguruna etu nasiromu 
nosanggani ante Yesus, ira nekutana ri ja'ina, 
"Pue, iwe'i-we'i Pue mombakabasaka kita, to 
Israel nggari balita, ala mamala kita momparenta 
ngatata mboto?" 

7 Nesonomo Yesus, "Umaku mboto to nakuasa 
mompakatantu nepia etu majadi. Etu da'a miki 
ranjani komi. 3 Tapi komi kana mantarima kuasa 
ane Nosa Nagasa nu Alatala mana'u ri ja'i komi. 
Pade komi kana mompatolele karebaku ka 
tau-tau ri ngata Yerusalem, pade ri pura-pura 
Bagia Yudea ante Bagia Samaria, sampe ri 
umba-umba ri dunia." 

3 Naopu Yesus notesa iwetu, nateonggotakamo 
l'a nggari ngayo ira mpaka ri suruga nikita nu 
mata ira mboto, sampe kulimu nombabungu l'a 
nggari panggita ira. 19 Tempo ira danantingoa 
langi nanggita Yesus neore etu, sampegoli naria 
romba'a malaeka to nopakea naputi nenggore 
ri sinjori ira. 11 Nangulimo malaeka etu, "Umba 
komi, to Galilea! Nokuya komi aga mpanggoremo 
ri setu nantingoa langi? Yesus to nikita komi 
neore nggari ngayo komi mpaka ri suruga pani'a 
kana marata bali ri dunia e'i nasimbayu ewa 
nikita komi pane'a." 

1? Naopu etu natinggulimo anaguru-anaguru 
Yesus nggari Bulu Zaitun mpaka ri ngata 
Yerusalem. Bulu etu kakawaona kira-kira saongu 
kilo nggari Yerusalem. sampesuwu Yesus. 

13 Narata ri Yerusalem nalaumo ira ri sapo 
nipeto'o ira nepone ri tombi kalangana. 

Sanga nu anaguru-anaguruna etumo: i Petrus, 
Yohanes, Yakobus, Andreas, i Filipus, i Tomas, 

i Bartolomeus, i Matius, Yakobus ana Alfeus, i 
Simon tau to Zelote, pade Yudas ana Yakobus. 
14 Da'a nenonto ira pura-pura nasiromu 
nosaongu rara nosambaya. Nosanggani-nggani 
ante ira naria wo'u bara sakuya mba'a besi pade i 
Maria indo Yesus, ante sampesuwu-sampesuwu 
Yesus. 1? Naria saeo ira pura-pura nasiromu 
kira-kira satu rompulu mba'a kadeana. Ri 

setu nekanggoremo i Petrus ri tatongo ira 
topomparasaya i Pue Yesus pade nanguli, 

16 "Sampesuwu-sampesuwu pura-pura, kana 
nadupamo nuapa to nitulisi riara Buku Nagasa 
ewa Yudas. Tempo nggaolu Magau Daud 
nombaboto tesa nggari ja'i Nosa Nagasa ewa 
Yudas, roata to nanggeni tau nanjoko i Pue Yesus. 
17 Yudas etu samba'a roata, sabana i'a nipelisi i 
Pue Yesus mboto mokarajaa mpasanggani-nggani 
ante kita." 

18 (Yudas etu nangoli salimpu tana ante doi to 
niratana nggari powiana to naja'ana. Ri tana etu 

i'a namate nanawu. Ta'ina nasemparaka sampe 
isi rarana nakamburaka nesuwu ri sawalikuna. 
19 Pura-pura tau neto'o ri ngata Yerusalem 
nangginjani nuapa to najadi etu. Etumo sabana 
tana etu nipoposanga ira Akeldama, to naria 
batuana riara basa ira mboto "Tana Nikabubu nu 
Lei".) 20 Nanguli wo'umo i Petrus, "Riara Buku 
Mazmur naria tesa nosinggawela ante Yudas 
iwe'i: 'Palambamo sapo peto'ona majadi maboa. 
Ne'e rawai tau meto'o riarana.' Pade naria wo'u 
to nitulisi iwe'i: 'Agina pekatokona raala tau 
ntanina.'" 

21 Pade i Petrus nompapola tesana iwe'i: 
"Sampesuwu-sampesuwu, etumo sabana kita 
kana mompelisi samba'a tau nggari tatongota 
mantuki kita mompatolele ka tau i Pue Yesus 
natuwu bali nggari kamatena. Tau rapelisita etu 
kana samba'a tau bate-batena nosanggani-nggani 
ante kami nantuki i Pue Yesus nompamula nggari 
tempo Yohanes nombadiu tau sampe ri tempo i 
Pue Yesus neore mpaka ri suruga." 22 (1:21) 

23 Jadi nggari tatongo ira topomparasaya i Pue 
Yesus etu romba'a tau nipakatantu ira rapelisi 
manjambei i Yudas, etumo Yusuf Barsabas (i'a 
wo'u nidae Yustus) ante i Matias. 2 Naopu etu 
ira nosambaya, "Pue, ninjanimu isi rara nta'i 
pura-pura manusia. Yudas nalau nompalasi 
pobagona ewa anagurumu pade namate nalau 

mpaka ri peto'o to masipato ante powiana. Jadi 
popokita ka kami isema nggari romba'a tau 

e'i to nipelisimu manjambei Yudas mokarajaa 
mosanggani ante kami mompatolele tesamu." 
25 (1:24) 

26 Naopu ira nosambaya ira nantendeaka 
nomoro. Sanga i Matias to nawelana. Jadi 
nompamula nggari eo etu i Matias nireke 
samba'a nggari sampulu romba'a anaguru i Pue 
Yesus. 

1 Sangga narata tempo eo bete nto Yahudi 

to nosanga ka Eo Pentakosta, nasiromumo 
pura-pura topomparasaya i Pue Yesus ri saongu 
peto'o. 

2 Sampegoli niepe ira moni nggari langi ewa 
nguu nu bara naramboso. Nguu nu bara etu 
natiepe ri umba-umba riara njapo to nikasiromu 
ira etu. 3 Pade nikita ira sangaya ewa jela nu 
apu nolenje mpojila nendele ri umba-umba 
pade netu'u ri ja'i ira samba'a bo samba'a. “Ira 
pura-pura nipesua Nosa Nagasa nu Alatala pade 
nompamulamo ira notesa ante basa-basa to 
nopu'u nggari ja'i Nosa Nagasa nu Alatala etu. Ira 
namala notesa basa-basa etu sabana kuasa Nosa 
Nagasa naria ri ja'i ira. 

> Tempo etu wo'u nadea tau-tau to Yahudi 
ntanina naria ri ngata Yerusalem. Ira e'imo 
tau-tau to naroso poagamana to narata nggari 


SURO-SURO 2 509 


umba-umba ngata ri dunia. ? Sangga niepe ntau 
nguu nu bara etu, naratamo tau dea nasiromu. 
Natekaja mpu'u ira sabana niepe ira basa ira 
mboto namala nipotesa topomparasaya i Pue 
Yesus. ' Ante rara to natekaja pade nogumaa ira 
notesa samba'a bo samba'a, "Kitamo! Tau-tau to 
notesa e'i, ira pura-pura to Galilea! 3 Tapi iwenu 
sampe kita pura-pura nangepe ira notesa ante 
basa nggari ngatata mboto? ? Kita e'i tau nggari 
tana Partia, Media, Elam, nggari Mesopotamia, 
Yudea pade Kapadokia. Naria wo'u kita nggari 
Pontus bo Asia, 10 nggari Frigia pade Pamfilia, 
nggari Masir pade nggari tana Libia namosu ante 
ngata Kirene. Naria wo'u ri tatongota e'i tau 
narata nggari Roma. 11 Sabagia nggari kita tau to 
Yahudi bo naria wo'u tau ntanina to nesua agama 
Yahudi. Naria tau to narata nggari Bagia Kreta bo 
Arab. Kita e'i tau nggari mpengaya basa tapi kita 
pura-pura nangepe ira notesa ante basata mboto 
ewa powia to neliu nggabelo to nipowia Alatala!" 

12 Ira pura-pura nogumaa bo naingu, pade 
nosipekutanamo ira samba'a bo samba'a, "Nuapa 
batuana kajadia e'i?" 

13 Tapi naria wo'u tau-tau ntanina ri setu to 
nompongei-ngei. Ira nanguli, "A, tau-tau etu, ira 
aga nalangu." 

14 Nangepe tesa etu, nekanggoremo i 
Petrus nosanggani ante ira sampulu samba'a 

anaguru ntanina etu, pade notesamo i'a 

ka tau dea ante suara namangga. Niulina, 
"Sampesuwu-sampesuwu to Yahudi, pade komi 
pura-pura to neto'o ri ngata Yerusalem! Epemo 
mpakabelo-belo tesaku e'i! Kana kupakanoto ka 
komi batuana nuapa to najadi ri se'i. 

15 Kami e'i da'a nalangu ewa nibata komi, 
sabana we'i-we'i da'apa tempo panginu, datinti 
sasio mpadondona. t° Tapi kajadia e'i karata nu 
Nosa Nagasa ewa to nijanji Alatala nantuki tesa 
to niboto nabi Yoel nggaolu iwe'i: 

17 'Matala notesa: Ri tempo kaopu nu dunia 
banepia Aku kana mompopana'u Nosaku ka 
pura-pura manusia. Ana-ana komi, nabeloka 
langgai nabeloka besi, kana mompasimbayu 
tesaku ka komi. Kabilasa-kabilasa komi kana 
manggita panggita nggari ja'iku. Pade totu'a- 
totu'a komi kana mangipi ewa pangipi kuwai ka 
ira. 18 Sampe ri batua-batuaku wo'u, nabeloka 
langgai nabeloka besi, kana kuwai ka Nosa 
Nagasa ri eo to nijanjiku etu. Pade ira kana 
mompasimbayu nuapa-nuapa kuuli ka ira. 

19 Aku kana mompopokita ka komi kabaraka- 
kabaraka ri langi pade tandai-tandai nipogumaa 
ri dunia e'i. Kana maria lei bo apu bo rangasu. 
20 Mata eo kana mabali majadi marumau, wula 
kana majadi maralei. Etu kana majadi ruru pade 
marata eo bete to nabelona, etumo tempo i 

Pue marata ri dunia e'i. 2! Pade isema-sema to 
mekakai ka i Pue kana rapakasalama.' 

22 Sampesuwu-sampesuwuku to Israel, epemo 
tesaku e'i! Alatala nompopokita ka komi pura- 
pura l'a mpu'u-mpu'u naria nosanggani-nggani 
ante Yesus to Nazaret etu, sabana nadea 
kabaraka pade tandai-tandai to nipogumaa to 
nikawia Alatala niposabana Yesus etu. Komi 
mboto nangginjani etu sabana kajadia-kajadia 
etu pura-pura najadi ri tatongo komi mboto. 

23 Yesus etu niwai riara mpale komi pade I'a 
nipatesi komi. l'a niwai komi ka tau naja'a ala l'a 
rapaku ira ri kayu parika. Tapi kakonona to najadi 
etu nantuki nia to nipakatantu Alatala, sabana 
ninjanina nggari pamula-mulana nuapa to majadi 
ante Yesus. 

24 Komi nompatesi Yesus, tapi Alatala 
nompakatuwu bali l'a nggari tatongo ntau 
namate. Alatala nombakabasaka Yesus nggari 
kasesana I'a namate sabana da'a namala I'a 
rata'amaka ri peto'o ntomate. 25 Nanotomo 
etu sabana Magau Daud nggaolu nombatesa 
Yesus iwe'i: 'Nikitaku i Pue namosu ante aku. 

l'a ri sabingga ngganaku ala momporoa aku 

ala aku da'a molengga ragoya nuapa-nuapa. 

26 Ftumo sampe nadamba raraku, pade aku 
mantoiya-toiya. Naupa aku manusia biasa, aku 
e'i aga maroo manjarumaka kuasamu. ?” Sabana 

Komi da'a nompalamba aku maboli riara dunia 
ntomate. Komi da'a nompalamba watabaku 
Batuamu to Nagasana maboli riara dayo sampe 
mapopo. 28 Nitujurakamu ka aku jala mpaka ri 
katuwua mabelo sampe ri kasae-saena. Neliu 
nggadamba raraku sabana Komi nosanggani ante 
aku." 

29 "Sampesuwu-sampesuwuku, natantu 
nanotomo ka kita pura-pura da'a watabakuna 
mboto to nipatuju Magau Daud, sabana totu'ata i 
Daud etu namate pade nitana. Dayona danariapa 
ri tatongota sampe eo e'i. 3? Tapi i Daud samba'a 
nabi, pade ninjanina nuapa rakawia Alatala 
banepiana. Ninjanina pojanji Alatala ka i'a. Alatala 
nojanji ante netunda kana maria samba'a nggari 
muli i Daud banepia raonggotaka majadi magau 
nasimbayu ewa i Daud mboto. Etu sampe i Daud 
nombaboto Magau to Mompakasalama iwe 'i: 
"a da'a rapalamba maboli riara dunia ntomate, 
korona da'a rapalamba riara dayo sampe 
mapopo.' 31 (2:30) 3? Yesus etumo to nipatuju 
tesa i Daud etu, sabana l'amo to nipakatuwu 
Alatala bali. Kami pura-pura e'i najadi sabina 
sabana ante mata kami mboto kami nanggita I'a 
natuwu bali. 33 l'a nionggotaka Alatala ri peto'o 
to nibila ri sabingga ngganana ri suruga. Pade 
nitarimana Nosa Nagasa to nijanji Umana Pue 
Alatala bopia. Jadi sampesuwu-sampesuwu, to 

nikita komi pade to niepe komi we'i-we'i najadi 
sabana kuasa Nosa Nagasa etu to niwai Yesus ka 
kami. 

34 Jadi da'a korona mboto to nipatuju tesa 
Magau Daud to niuli kami pane'a, sabana natantu 
da'a i Daud to natuwu bali pade neore mpaka 
ri suruga. Tapi i Daud nanguli, 'Pue Alatala 
nanguli ka Pueku, kamai pekatokomo ri sabingga 
ngganaku 3? sampe Aku mompowia pura-pura 
balimu mekou ri ja'imu.'" 

36 Pade Petrus nompakaopu tesana ante 
nanguli, 

"Jadi kana ranjani pura-pura to Israel natantumo 
Yesus e'i to nipaku komi ri kayu parika, l'amo to 
nionggotaka Alatala majadi Pue pade Magau to 
Mompakasalama!" 

37 Tempo tau-tau nangepe tesa i Petrus etu, 
nanjoso rara mpu'umo ira. Pade ira nekutana 
ka i Petrus bo suro-suro ntanina, "Sampesuwu- 
sampesuwu, ane iwetu, nuapa masipato rapowia 
kami?" 

38 Nesonomo i Petrus, "Komi kana majea nggari 
silaka komi, pade komi kana radiu samba'a bo 
samba'a ante sanga Yesus Kristus ala silakamu 
raampungi. Pade Alatala kana mombawai ka komi 
Nosa Nagasana. 3? Pojanji Alatala e'i niwaina ka 
komi pura-pura, pade ka muli nu muli komi, pade 
ka tau-tau ri ngata nakawao. Pojanjina etu niwai 

Pueta Alatala ka pura-pura tau to nipokiona 
marata ri ja'ina." 

40 Da'a aga iwetu tesa i Petrus, tapi ante 
nadeapa tesa ntanina i'a notarangga ka ira. Pade 
nipopanjanina ka ira, "Poga'amo komi ante tau 
to nadenggo rarana ri dunia we'i-we'i sabana ira 
kana rasuku Alatala!" 

41 Naopu nangepe tesa i Petrus, nadeamo tau 
to nomparasaya tesana etu, pade ira nidiu ewa 
tandai ira topomparasaya i Pue Yesus. Pade ri 
eo etu kadea ntau to nomparasaya i Pue Yesus 
natetambai wo'umo tolunjobu mba'a kadeana. 
42 Topomparasaya i Pue Yesus to nabou etu nabati 
mpu'u neguru nggari ja'i suro-suro, pade ira 
tunggai nasiromu mpasanggani-nggani. Ira naoso 
nanggoni bo nosambaya mpasanggani-nggani. 
43 Nadea mpu'u kabaraka bo tandai nipogumaa 
to nipowia nu suro-suro sampe nogumaa pura 
todea. 

44 pura-pura topomparasaya nosaongu rara, 
pade nuapa-nuapa to naria ri ja'i ira nipake 
ira mpasanggani-nggani. ^ Kayuaya pade 
mbara-mbara ira nipobalu pade doina etu 
nibagi-bagi ka isema-sema to naria paraluuna. 
46 Fo-eo ira tunggai nasiromu ri Sapo Mpepue. 
Ira pura-pura nanggoni mpasanggani-nggani 
ri sapo-sapo ira ante nadamba bo naede rara. 
47 Da'a nenonto-nonto ira nombatoiya Pue 

Alatala. Pura-pura todea ntanina nombabila 
ira. Pade eo-eo i Pue nantambai ka ira tau-tau 
ntanina to nipakasalamana. 

1 Naria saeo i Petrus bo Yohanes nalau mpaka 
3 ri Sapo Mpepue tinti toluongu kaede nu eo, 
tempo mposambaya nto Yahudi. 2Ri bobaa bete 
to nosanga ka Bobaa Naramba naria samba'a 
langgai to napunggu mami nggari pesuwuna. 
Eo-eo i'a nikowa mpaka ri bobaa etu ala i'a 
mamala mantinande palena merapi-rapi ka 
topoliu nesua nalau mosambaya ri Sapo Mpepue 
etu. 3 Tempo tau topunggu etu nanggita i Petrus 
bo Yohanes noliu mesua mpaka ri Sapo Mpepue 
etu, nitinandena palena nerapi ka ira romba'a 
nuapa to nariana. “Ira nanggita topunggu etu 
pade notesamo i Petrus ka i'a, "Kitamo kami!" 

> Tau topunggu etu nompenoto ira ante 
panjarumaka maria nuapa-nuapa rawai ka i'a. 
6Tapi nanguli i Petrus ka i'a, "Da'a ntoto naria 
doiku, tapi nuapa to naria ri ja'iku, etumo kuwai 
ka iko. Ante kuasa Yesus Kristus to Nazaret etu, 
polumakomo iko!" 

7 Pade i Petrus nanjoko pale nggana topunggu 
etu, pade nantulungi i'a nekanggore. Kaliu-liu 
narosomo kada ante wuku lali ntopunggu etu. 
8|'a kaliu-liu nekanggore pade nompamula 
nolumako gusa'a guse'i. Naopu etu nesuamo 
i'a riara Sapo Mpepue mpasanggani-nggani 

ante i Petrus bo Yohanes. I'a nolumako pade 
nekawantu-wantu pade nantoiya Alatala. 

9 Pura-pura tau riara Sapo Mpepue etu nanggita 
i'a nolumako pade nantoiya-toiya Alatala. 19 Pade 
ninjani ntau i'a e'imo to nabiasa nekatoko ri 
Bobaa Naramba ri Sapo Mpepue nerapi-rapi ka 
tau. Nogumaa ante natekaja ira nanggita nuapa 
to najadi ri ja'i ntopunggu etu. 

11 Topunggu etu pangane tunggai nantuki i 
Petrus bo Yohanes. Tempo ira tolumba'a etu 
narata ri tambale to niuli Tambale i Salomo, 
pura-pura tau narata nasiromu ri ja'i ira, apa 
natekaja ira nanggita topunggu etu nolumakomo. 
12 Tempo i Petrus nanggita tau dea etu notesamo 
i'a ka ira, "Sampesuwu-sampesuwuku to Israel, 
nokuya komi nogumaa nanggita anu najadi e'i? 
Nokuya komi tunggai nanggita kami? Natantu 
pombarata komi tau e'i nolumako sabana 
baraka kami mboto, atau sabana kami naroso 
poagama kami. Tapi etu da'a ntoto nakono! 

13 Ftu najadi nggari Alatala to nipesomba totu'ata 
Abraham, Ishak, bo Yakub. Alatala nombabila 
pade nompakabete sanga batuana Yesus. Yesus 
e'i to niwai komi ka tau nakuasa. I'amo to nipoara 
komi ri ngayo Pilatus tempo Pilatus madota 
manggabasaka i'a. 

14 |'a nagasa bo nanoa, tapi komi pura- 
pura nompoara I'a pade nerapi ala i Pilatus 

mombakabasaka ka komi samba'a topepatesi. 
15 Komi nompatesi I'a, tano I'amo to nombawai 
katuwu ka manusia pura-pura. Tapi I'a 
nipakatuwu Alatala bali nggari kamatena. 
Kajadia etu nikita kami mbotomo! 16 Jadi 
sampesuwu-sampesuwu, topunggu to nikita 
pade ninjani komi e'i nipakabelo ante kuasa 
sanga Yesus. I'a nabelo ntotomo ri ngayo komi ri 
se'i sabana pomparasaya ka Yesus etu. 

17 Komi mboto ante totu'a-totu'a ngatata e'i 
nompatesi Yesus. Tapi ninjaniku etu nikawia 
komi sabana da'a ninjani komi l'amo Magau 
to Mompakasalama. 18 Tapi powia komi etu 
nompakadupa nuapa to niboto Alatala nantuki 
tesa pura-pura nabina nggaolu, etumo Magau 
to Mompakasalama kana mombarasai kasusa 
bo kapari. 13 Jadi sampesuwu-sampesuwu, 
kajeamo komi nggari pokainggumu to naja'a 
pade manjili ri ja'i Alatala ala silaka-silaka komi 
rapakalipona. 2? Kawiamo etu ala i Pue Alatala 
marata mompakasana rara komi pade ala l'a 
wo'u mompakau Yesus marata ri ja'i komi. Yesus 
etu to nipakatantu Alatala nggari pamula-mulana 
majadi Magau to Mompakasalama komi. 

21 l'a kana meto'o ri suruga ntani ruru sampe 
marata tempona Alatala mompakabou pura-pura 
dunia e'i ewa to niuli Alatala nantuki tesa 
nabi-nabina tempo nggaolu. ?? Naria tesa nggari 

ja'i nabi Musa nggaolu to nombaboto Yesus 
iwe'i: 'Pue Alatala kana mangonggotaka ka komi 
samba'a nggari tatongo sampesuwumu mboto 
majadi samba'a nabi nasimbayu ewa aku e'i. 
Komi kana mompangala nuapa pura to raulina ka 
komi. 23 Isema da'a mompangala nuapa to rauli 
nu nabi etu, tau etu kana rapatani nggari todea 
nu Alatala pade i'a kana rapatesi.' 
24 Sampesuwu-sampesuwu, pura-pura nabi 

to nompasimbayu tesa nggari ja'i Alatala, 
nompamula nggari nabi Samuel nggaolu pade 
nabi-nabi ntanina to narata nggapuri, ira 
pura-pura nombaboto nuapa to najadi tempo e'i. 
25 Komimo to nantarima rasi to nijanji Alatala 
nantuki tesa nabi-nabi. Riara pojanji to nipowia 
Alatala ante Abraham totu'ata nggaolu niulina 
iwe'i: 'Nggari mulimu banepia pura-pura manusia 
ri dunia kana mombarata rasi nggari ja'iku.' 
Sampesuwu-sampesuwuku, pojanji Alatala etu 
nawela ante komi wo'u we'i-we'i! 28 Etumo 
sabana Yesus to nipelisi Alatala nipakauna narata 
ri ja'ita to Yahudi nokolu, ala l'a mombawai rasi 
ka kita. Rasina etumo mompowia kita pura-pura 
majea nggari pokainggu to naja'ana." 

1 Tempo i Petrus bo Yohanes danotesa ka tau 

dea, naratamo bara sakuya mba'a topanggeni 
agama, balengga topojaga Sapo Mpepue ante 
tau-tau to Saduki ri ja'i ira. 2 Narau mpu'u ira 

sabana i Petrus bo Yohanes nompatuduki ka 
tau dea Yesus natuwu bali nggari kamatena. 
Pepatuduki etu nompakanoto tomate kana 
matuwu bali. 3 Etu sabana ira nombasoko 
romba'a suro etu, pade nanjuaraka ira romba'a 
riara tarunggu. Tapi tempo etu nawengimo. 
Da'apa namala ira ratangara. Jadi i Petrus 

bo Yohanes nita'amaka ri setu sampe naile 
mpadondona. 

4 Naupa iwetu tau-tau to nangepe pepatuduki 
nu suro-suro etu pane'a, nadea to nomparasaya 
i Pue Yesus. Jadi kadea ntopomparasaya 
i Pue Yesus nantambai sampe nitasere 
limanjobu mba'ana. ? Tonailena topanggeniaka- 
topanggeniaka agama Yahudi, totu'a-totu'a 
nto Yahudi ante guru-guru agama nasiromu 
ri Yerusalem. ? Ira nasiromu ante Balengga 
Topanggeni Agama to nosanga ka i Hanas, 
nosanggani-nggani ante i Kayafas, Yohanes, 
Aleksander, bo sampesuwu ntanina Balengga 
Topanggeni Agama. ' Sangga nasiromumo 
ira, Petrus bo Yohanes nikeni nantingayo ira 
pura-pura. Tau topunggu to nipakabelo nikeni ri 
setu wo'u. Pade nompamulamo ira nomparesa 
Petrus bo Yohanes ante nekutana, "Iwenu komi 
nompakabelo topunggu e'i? Ante baraka nuapa 
atau ante kuasa isema komi nompakabelo i'a?" 

8 Pade nesonomo i Petrus ante kuasa nggari 
ja'i Nosa Nagasa nu Alatala, "Uma-uma, 
topanggeniaka todea pade totu'a-totu'a ngata. 
3 Kami e'i nitangara komi we'i-we'i sabana powia 
kami nantulungi samba'a topunggu, pade sabana 
komi madota mangginjani ante baraka nuapa 
kami namala nompakabelo topunggu e'i. 10 Jadi 
ala ranjani komi pade pura-pura to Israel wo'u, 
kami manguli ka komi, tau e'i nipakabelomo pade 
i'a nekanggore ri ngayo komi pura-pura sabana 
baraka nggari ja'i Yesus Kristus to Nazaret. Komi 
nombapaku l'a ri kayu parika sampe l'a namate, 
tapi Alatala nompakatuwu l'a bali. 

11 Yesus etumo to nipatuju ri tesa riara Buku 
Nagasa to nanguli iwe'i: "Watu to nitajiaka 
ntopowia sapo, watu etumo to najadi palo 
mpondasi to neliu nggaroso.' 12 Aga Yesus to 
namala mompakasalama manusia, sabana ri 
njumaongu dunia da'a ria samba'a ntanina to 
nipakatantu Alatala mamala mompakasalama 
kita, aga Yesus mboto." 

13 Tempo topolibu etu nanggita kabia i Petrus 
bo Yohanes notesa pade nikita ira romba'a 
suro etu aga tau-tau to naede katuwuna da'a 
nosikola nalanga, nogumaamo ira pura-pura. 
Pade nanotomo ka ira romba'a suro etu 
topomparasaya i Pue Yesus. 14 Topolibu etu 
madota mombasapuaka kabaraka to nikawia 

Petrus bo Yohanes, tapi da'a namala sabana 
topunggu to nipakabelo etu naria nekanggore 
ri ngayo ira nosanggani-nggani ante Petrus bo 
Yohanes. 12 Jadi ira nompakau romba'a suro etu 
rakeni mpesuwu mpaka ri sawalikuna sampalai, 
pade ira nosimpekutana samba'a bo samba'a, 

16 "Nuapa rapowiata ka tau romba'a e'i? 
Nanotomo ka pura-pura tau to neto'o ri ngata 
Yerusalem e'i sangele kabaraka to nabetena 
nipowia ira romba'a. Da'a mamala rasaputa 
kajadia etu. 

17 Tapi ala kareba e'i ne'e matolele sampe 
makawao ri ja'i ntau pura-pura, kamai kita 
momparangga ira romba'a ala ne'e mana ira 
motesa ka tau-tau ante sanga Yesus etu." 

18 Naopu etu ira nompokio bali suro romba'a 
pangane pade niuli ira, "Ne'e mana ntoto komi 
motesa atau mompatuduki tau ante sanga 
Yesus!" 

19 Tapi nesonomo i Petrus bo Yohanes, 
"Pakatantu komi mbotomo nuapa to nakonona 
riara mpanggita Alatala, mantuki parenta komi 
atau mantuki parenta Alatala. 

20 Kami e'i da'a namala menonto motesa ewa 
nuapa to nikita pade niepe kami mboto." 

21 Naopu etu topolibu etu nomparangga 
wo'umo romba'a suro etu, tapi kaopuna 
nikabasaka iramo. Da'a ntoto nirata ira jala 

mombasuku i Petrus bo Yohanes, sabana 
pura-pura tau nantoiya-toiya Alatala nggari 
kabaraka to nikawia ira etu. 22 Nogumaa mpu'u 
ira pura-pura sabana tau topunggu to nipakabelo 
etu, nelabi patampulu mpaemo i'a napunggu. 
23 Naopu i Petrus bo Yohanes nikabasaka, 
nanjilimo ira ri ja'i roa-roa ira. Naratapa ri 

setu nitesa ira ka roa-roa iramo, tewai-tewai 
nu balengga-balengga topanggeni agama bo 
totu'a-totu'a nto Yahudi ri ja'i ira romba'a. 

24 Sangga niepe roa-roa ira tesa etu, nekakaimo 
ira pura-pura ka Pue Alatala ante nosaongu 
rara. Niuli ira, "Pue, Komimo to nompajadi langi 
bo dunia, bo tasi pade pura-pura isina. 22 Ante 
kuasa nggari ja'i Nosamu batuamu i Daud, totu'a 
kami nggaolu nombaboto iwe'i: 'Tau-tau da'a to 
Yahudi narau. Pade tau-tau to Yahudi nowia nia 
anu da'a ria gunana. 2? Magau-magau ri dunia 
nasiromu pade pura-pura topanggeniaka ngata 
nosaongu rara mangewa i Pue bo Magau to 
Mompakasalama to nipelisina.' 

270 Pue, tesa nggari ja'i Daud e'i mpu'u-mpu'u 
nipakadupamo, sabana da'apa nasae ri ngata e'i 
Magau Herodes pade i Pontius Pilatus nasiromu 
ante tau-tau da'a to Yahudi pade tau-tau to 
Yahudi. Patuju ira mangewa i Pue Yesus, Batuamu 
to Nagasana to nipelisimu majadi Magau to 
Mompakasalama. 28 Ira nosintuwu mompatesi 

i Pue Yesus. Tapi kakonona to nikawia ira 
nompakadupa nuapa to nipakatantumu nggari 
pamulana. Etu pura-pura najadi nantuki kuasa 
bo dotamu mboto. 29 Jadi niperapi kami, Pue, 
kitamo powia ira nomparangga kami. Rawai ka 
kami kuasa ala kami mamala motesa ante mabia 
mompatolele tesamu. 3? Popokita kuasamu, Pue, 
ala kami mamala mompakabelo tau-tau naju'a 
pade mowia kabaraka bo tandai to nipogumaa 
ante kuasa i Pue Yesus, Batuamu to nagasana 
etu." 

31 Naopu ira nosambaya ka i Pue iwetu, sapo 
nikasiromu ira etu nogoya, pade ira pura-pura 
naponu ante Nosa Nagasa nu Alatala. Naopu etu 
nalaumo ira nompatolele Tesa nu Alatala ante 
kabia rara. 

32 Pura-pura topomparasaya i Pue Yesus etu 
natuwu nosaongu rara pade nosaongu pekiri. 
Da'a ria samba'a ri tatongo ira etu nanguli mbara- 
mbarana anuna mboto. Tapi nuapa pura to naria 
ante ira, etu nipake ira mpasanggani-nggani. 

33 Ante kuasa nabete suro-suro i Pue Yesus etu 
nompatolele kareba to nanguli Yesus natuwu 
bali. Pade Alatala nombawai ka ira pura-pura rasi 
nadea. 

34 Da'a ria samba'a nggari tatongo ira etu 
nakura nuapa-nuapa, sabana ira to naria tanana 
to naria sapona, nipobalu ira etu pade oli nu tana 

bara sapo etu 2? nikeni ira ri ja'i nu suro-suro. Doi 
etu nibagi-bagi suro-suro ka isema-sema to naria 
paraluuna. 

36 wetu wo'u to nikawia Yusuf samba'a to Lewi 
nggari Lewuto Siprus. I'a nidae nu suro-suro i 
Barnabas to naria batuana "to nompakawoe rara 
ntau." 37 Yusuf etu nompobalu tanana pade doi 
etu nikeni niwaina ka suro-suro i Pue Yesus. 

1 Tapi naria wo'u samba'a langgai ntanina 
5 nosanga ka Ananias, rongona nosanga ka i 
Safira. Ira njamboko wo'u nompobalu salimpu 
tana ira. ? Pade doi oli ntana nipobalu ira etu, 
saga'a niboli ka ira mboto, pade saga'a nikeni 
Ananias ri ja'i suro-suro. Pade nangulimo 
Ananias, "E'i puramo doi oli ntana nipobalu 
kami." 

Powiana etu pura-pura ninjani rongona. 3 Tapi 
nangulimo i Petrus ka i'a, "Ananias, nokuya 
iko nompalamba Magau nu Seta nakuasa riara 
nta'imu sampe iko nodawa ka Nosa Nagasa nu 
Alatala? Ante nggalino-lino iko nanta'amaka 
saga'a doimu etu ka iko mboto! “Tana etu 
da'apa nipobalumu iko puena. Pade naopu 
tana etu nipobalumu, doi oli tana etu iko wo'u 
puena. Nokuya sampe naria patuju riara nta'imu 
mompowia to naja'ana etu? Iko da'a aga nodawa 
ka manusia, tapi iko nodawa ka Alatala!" 

5 Iwetu Ananias nangepe tesa-tesa i Petrus 
etu, nadunggamo i'a pade namate. Naopu 
etu naratamo bara sakuya mba'a kabilasa 
nombasompu watabaku Ananias, pade nikeni ira 
mpaka ri sawalikuna ala ratana ri dayo. Pura-pura 
tau naeka mpu'u nangepe nuapa to najadina etu. 
6 (5:5) 

7 Kira-kira tolu jaa kaliuna Ananias nitana, nesua 
wo'umo i Safira, rongona besi. Da'apa ninjanina 
nuapa to lako-lako najadi. 3 Nangulimo i Petrus 
ka i'a, "Pembai uli ka aku, tana nipobalu komi 
njamboko etu, aga e'i puramo doi olina?" 

Nesonomo i Safira, "Nakono. Etu puramo doi 
olina." 

9 Pade nangulimo i Petrus ka i'a, "Nokuya 
iko pade rongomu Ananias nosaongu rara 
nompembai nombabagiu Nosa Nagasa i Pue? 
Epemo! Tau-tau to nombatana rongomu lako 
nanjili nggari dayo. Ira kana manggeni iko wo'u 
mpaka ri sawalikuna mombatana iko!" 

10 Nangepe tesa etu nadunggamo Safira etu 
pade kaliu-liu namate ri ngayo i Petrus. Pade 
tempo kabilasa-kabilasa etu nesua nikita ira 
i Safira wo'umo namate. Pade nikeni iramo 
watabakuna mpaka ri sawalikuna pade nitana ira 
ri sinjori dayo rongona Ananias. 11 Nggari kajadia 
etu naeka mpu'umo pura-pura topomparasaya 

bo tau-tau ntanina to nangepe nuapa to najadina 
etu. 

12 Nadea mpu'u kabaraka bo tandai to 
nipogumaa nikawia suro-suro ri tatongo ntau 
dea. Pade ante nosaongu rara pura-pura 
topomparasaya nasiromu ri Sapo Mpepue ri 
peto'o to niuli Tambale Salomo. 13 Tau ntanina 
da'a nabia narata nasiromu ante ira sabana 
naeka ira. Aga tau-tau to nomparasaya etu 
mpu'u-mpu'u nibila ntodea. 14 Pade nantambai 
kasaena nantambai kadea ntau to nomparasaya i 
Pue Yesus, nabeloka langgai nabeloka besi. 

15 Nanggita kabaraka-kabaraka to nikawia 
suro-suro sampe pura-pura tau naju'a nikeni ri 
jala pade nitu'u ri bunggu paturu bo ompa ala 
ane Petrus moliu nau aga sakedi wayona mawela 
bara sakuya mba'a nggari ira, ala ira rapakabelo. 

16 Nadea wo'u tau narata nggari ngata-ngata to 
nantatiku ngata Yerusalem. Ira nanggeni tau-tau 
naju'a pade tau to nipesua nosa seta to naja'ana. 
Pade pura-pura tau etu nipakabelomo. 

17 Kaopuna nasiriatimo rara Balengga 
Topanggeni Agama Yahudi bo pura-pura roana, 
etumo tau-tau to Saduki, sabana nadea tau 
nomparasaya i Pue Yesus. Jadi ira nosintuwu. 

18 Suro-suro i Pue Yesus nisoko ira pade nisuaraka 
riara tarunggu ngata. 1? Tapi nggawengina etu 
samba'a malaeka i Pue nombabea pewobo- 

pewobo tarunggu pade nanggeni suro-suro etu 
mpaka ri sawalikuna. Naopu etu niulina ka ira, 

20 "Kalaumo, pekanggore ri Sapo Mpepue pade 
patolelemo ka todea ri setu pura-pura tesa ewa 
katuwu to nabouna nggari ja'i Pue Yesus." 

21 Naopu nangepe tesa etu suro-suro etu 
nantuki nuapa to niuli malaeka etu. Nasadondo 
mpu'u nalaumo ira ri Sapo Mpepue pade 
nompamula nompatuduki tau ri setu. Tempo 
etu Balengga Topanggeni Agama ante roa-roana 
nompakau totu'a-totu'a bo topanggeniaka nto 
Yahudi mompasiromu Polibu Bete Agama. Pade 
ira nompakau tau malau mangala suro-suro etu 
nggari tarunggu rakeni ratangara ri ngayo ira. 

22 Tempo tau-tau nipakau etu narata ri tarunggu, 
suro-suro etu da'a mana ria nirata ira riara 
tarunggu etu. Jadi nanjilimo tau-tau nipakau 
etu nopakilu ka Polibu Bete Agama nuapa to 
nirata ira riara tarunggu. 2 Niuli ira, "Tempo 
kami narata ri tarunggu nikita kami pewobo 
tarunggu etu natepiku mpakabelo-belo pade 
topanggatono-topanggatono naria nanggatono 
pewobo etu. Tapi tempo kami nombabea 
pewobo etu, da'a mana ria samba'a nirata kami 
riarana." 

24 Tempo balengga topojaga Sapo Mpepue pade 
balengga-balengga topanggeni agama nangepe 
pakilu etu, naingu mpu'u rara ira nompekiri 

nuapa najadi ante suro-suro etu bo nuapa ngena 
majadi. 25 Da'a nasaeka naratamo samba'a tau 
nanguli ka ira, "Kita we'i! Tau-tau to nisuaraka 
komi riara tarunggu, we'i-we'i ira naria riara Sapo 
Mpepue nompatuduki todea!" 

26 Nangepe tesa etu nalaumo balengga topojaga 
Sapo Mpepue ante roana mangala suro-suro etu. 
Tapi da'a mana nipandasa ira, apa naeka ira ka tau 
dea. Nipekiri ira ane ira mompandasa suro-suro 
etu tau dea kana mombarempe ira ante watu. 

27 Suro-suro etu nikeni ira nesua nantingayo 
Polibu Bete Agama etu. Pade nompamulamo 
Balengga Topanggeni Agama nomparesa ira. 28 I'a 
nanguli, "Kami mpu'u-mpu'u nombatagi komi 
bopia, ne'e mana mompatuduki tau ante sanga 
Yesus etu. Tapi kita we'i! Komi kana nompatolele 
pepatuduki etu ri njumaongu ngata Yerusalem, 
pade niuli komi wo'u, Yesus etu namate nipatesi 
kami!" 

29 Nesonomo i Petrus bo suro-suro ntanina, 
"Kami kana matundu ri ja'i Alatala, da'a ri 
ja'i manusia. 30 Komi nompatesi Yesus ante 
nombapaku l'a ri kayu parika. Tapi Alatala to 
nipesomba totu'ata nggaolu nompakatuwu l'a 
bali nggari kamatena. 3? l'amo to nipakalanga 
Alatala ante kuasana to nabete majadi 
Topanggeniaka bo Magau to Mompakasalama 
kita nggari silaka, ala kita to Israel rawai loga 

majea nggari silaka-silakata pade raampungi. 

32 Kami e'imo najadi sabi nggari pura-pura etu 
nosanggani-nggani ante Nosa Nagasa nu Alatala 
to niwaina ka tau to nantuki parentana." 

33 Sangga nangepe nuapa to nitesa suro-suro 
etu, naju'a mpu'umo rara Topolibu Bete Agama, 
sampe ira nasintuwu madota mompatesi 
suro-suro etu. 

34 Tapi riara Polibu Bete Agama etu naria 
samba'a tau to Parisi to nosanga ka i Gamaliel. I'a 
samba'a guru agama to nibila pura-pura tau dea. 
l'a nekanggore pade nompakau tau manggeni 
suro-suro mesuwu ri sawalikuna sampalai. 

35 Naopu etu niulina ka Topolibu Bete etu, 
"Umba komi, sampesuwu-sampesuwuku to 
Israel. Kita kana mompekiri mpakabelo-belo 
nuapa to rapowiata ka tau-tau e'i. 3? Sabana bara 
sakuya mpae naliu wo'u naria neumba samba'a 
tau nosanga ka i Teudas. I'a nompangaku korona 
tau nabete pade tau nabaraka mpu'u, sampe 
naria tau nantuki i'a patatu mba'a kadeana. 
Tapi i'a nipatesi pade pura-pura topantuki i'a 
nagaro nosimpotatare. 2? Naopu etu tempo 
popabila manusia, neumba wo'umo Yudas, 
tau nggari Bagia Galilea. l'a wo'u nompadidi 
tau dea nombatuki i'a. Tapi i'a wo'u nipatesi 
pade pura-pura topantuki i'a wo'u nagaro 
nosimpotatare. 

38 Sabana etu kuuli ka komi, ne'e komi 
mompowia nuapa-nuapa ka topantuki Yesus e'i. 
Palambamo ira, sabana ane pepatuduki pade 
panggawia ira e'i aga nopu'u nggari ja'i manusia, 
etu kana malipo. 3? Tapi ane etu nopu'u nggari 
ja'i Alatala, komi da'a mamala mombadagi ira. 
Pade da'a aga iwetu! Ne'e sampe komi mangewa 
Alatala!" 

Sangga nangepe tesa i Gamaliel, nitarima 
Topolibu Betemo tesana etu. “0 Naopu etu 
suro-suro nipokio ira mesua bali. Narata ri sa'a, 
ira niporo pade nitagi iwe'i: "Ne'e mana komi 
mompatuduki tau ante manguli sanga Yesus!" 

Naopu etu suro-suro etu nikabasakamo. 

41 Jadi nalaumo suro-suro etu nompalasi Polibu 
Bete Agama etu ante nadamba mpu'u rara 
sabana ira nireke Alatala masipato rapandasa 
apa ira topomparasaya i Pue Yesus. 42 Pade 
eo-eo ira ri Sapo Mpepue pade ri sapo-sapo 
ntau. Da'a nenonto ira nompatuduki pade 
nompatolele Kareba Belo to nanguli Yesus Magau 
to Mompakasalama to nijanji Alatala. 

1 Nantambai kasaena nantambai kadea 
6 ntopomparasaya i Pue Yesus. Tempo etu 
topomparasaya i Pue Yesus to Yahudi to nompake 
Basa Yunani nongua ka topomparasaya i Pue 
Yesus to nobasa Yahudi. Nangulimo ira to 
nobasa Yunani, "Besi-besi kami to nabaluna 

da'a nombarata petulungi balanja eo-eo ewa to 
nipalele ka besi-besi tobalu to nobasa Yahudi." 

2 Nangepe etu suro-suro sampulu romba'a etu 
nompokio pura-pura topomparasaya i Pue Yesus 
mompasiromu. Pade nangulimo suro-suro ka ira, 
"Da'a nabelo ane kami menonto mompatolele 
Tesa nu Alatala ala mompakasiayu panggoni. 
Agina bago etu rawai ka tau ntanina. 

3 Jadi sampesuwu-sampesuwu, aginapa komi 
mompelisi nggari tatongo komi pitumba'a tau 
to naria sangana nabelo, to naponu ante Nosa 
Nagasa nu Alatala pade nata'u. Pura-pura bago 
e'i kana rawai kami ka ira. 4Tapi bago kami e'i 
batena mosambaya pade mompatolele Tesa nu 
Alatala." 

5 Naopu nangepe tesa suro-suro etu, nasituju 
puramo topomparasaya i Pue Yesus ante tesa 
etu. Jadi nipelisi iramo i Stefanus, samba'a tau 
to naroso pomparasayana pade to naponu ante 
Nosa Nagasa nu Alatala. Pade nipelisi ira wo'u 
i Filipus, pade i Prokhorus, i Nikanor, i Timon, i 
Parmenas, pade i Nikolaus samba'a tau nggari 
ngata Antiokhia. l'a da'a tau to Yahudi, aga i'a 
nesuamo agama to Yahudi. ? Pitumba'a tau 
etu nikeni ka suro-suro. Naopu etu suro-suro 
nosambaya pade nombadika pale ri balengga 
ira ala mangonggotaka ira majadi topantulungi 
suro-suro. 7 Ante jala iwetu Tesa nu Alatala 

natolele pade topomparasaya i Pue Yesus ri ngata 
Yerusalem tunggai nantambai kadeana. Pade 
nadea wo'u balengga topanggeni agama Yahudi 
nantuki pade nomparasaya i Pue Yesus. 

8 Stefanus mpu'u-mpu'u niwai Alatala ka towe 
belo. Pade naria kuasa Alatala ri ja'ina sampe 
i'a namala nanggawia nadea kabaraka bo tandai 
to nipogumaa ri tatongo ntau dea. ? Tapi naria 
wo'u tau-tau nangewa i'a. Ira etu to Yahudi to 
nodade ri sapo mpodade to niuli Sapo Mpodade 
Batua to Nikabasaka. Ira tau to Yahudi nggari 
ngata Kirene pade nggari ngata Aleksandria, 
pade nggari Propinsi Kilikia pade nggari Propinsi 
Asia. Ira nosibali ante i Stefanus. !? Tapi ira da'a 
namala nombabali nuapa to nitesa i Stefanus, 
sabana Nosa Nagasa nu Alatala nombawai ka 
i'a kapande notesa. 1! Jadi ira nombasogo bara 
sakuya mba'a tau ala ira motesa, "Kami nangepe 
tau etu nompakakedi i Musa ante Alatala." 

12 Iwetumo ira nompakapane rara ntau dea ante 
totu'a-totu'a nto Yahudi bo guru-guru agama. 
Naopu etu nalaumo ira nombasoko i Stefanus, 
pade i'a nikeni ira ratangara ri ngayo Polibu Bete 
Agama Yahudi. 18 Nikeni ira wo'u sabi-sabi ri 
ngayo Polibu Bete etu nombatesa jarita to da'a 
nakonona ewa i Stefanus. Sabi-sabi etu nanguli, 
"Tau e'i bate-batena nanguli sinja'i Sapo Mpepue 
to Nagasana bo Atura-atura agama to nipapola 

i Musa ka kita. 14 Kami nangepe i'a notesa Yesus 
tau nggari ngata Nazaret etu kana mombagero 
Sapo Mpepue e'i pade mombabali pura-pura ada 
to nipasumuli i Musa ka kita." 

15 Pura-pura tau to naria riara Polibu Bete 
Agama etu nompenoto Stefanus. Pade tempo 
etu ira nanggita lenje Stefanus nasimbayu ewa 
lenje samba'a malaeka. 

1 Pade nekutanamo Balengga Topanggeni 
Agama ka i Stefanus, "Iwenu? Nakono pura 
to niuli ntau etu?" 

2 Nesonomo i Stefanus, "Uma-uma bo 
sampesuwu-sampesuwu pura-pura, epe ntani 
ruru tesaku e'i. Da'apa Abraham totu'ata nggaolu 
nolinja mpaka ri ngata Haran, tempo i'a daneto'o 
ri tana Mesopotamia, naratamo Alatala to Neliu 
Nggakuasa ri ja'ina nompopokita korona ka 
i'a. 3 Pade nangulimo Alatala ka i'a, 'Palasimo 
ngatamu e'i pade pura-pura sampesuwumu. 
Kalaumo iko mpaka ri tana to kupopokita ka iko." 
4 Nangepe etu nalaimo Abraham nompalasi tana 
to Kasdim etu, pade nolinjamo i'a mpaka ri ngata 
Haran. Pade naopu kamate umana i'a nipakau 
Alatala molinja nggari setu mpaka ri tana Israel, 
tana to nipeto'ota we'i-we'i. 

5 Tempo etu da'a ria tana niwai Alatala ka 
Abraham majadi bagiana mpeliu-liu, nau aga 
sandanga da'a ntoto niwaina ka i'a. Tapi Alatala 


SURO-SURO 7 534 


nojanji ka Abraham, tana e'i kana rawai ka 
Abraham mpeliu-liu sampe ri muli-mulina. Tempo 
Alatala nojanji etu, Abraham da'apa noana. 

6 Tapi iwe'imo tesa to niuli Alatala ka Abraham, 
'Mulimu kana meto'o mombasowo tau ri tana 
tau ntanina. Pue ngata etu kana mompobatua 
ira, pade mompandasa ira patatu mpae kasaena. 
7 Tapi naopu etu tau to nompobatua ira kana 
kusuku. Pade mulimu kana mesuwu nggari tana 
etu, pade ira kana momai marata mepue ka Aku 
ri peto'o e'i.' 

8 Naopu notesa iwetu, Alatala nompakaasa 
pojanjina ante Abraham ante nompowia ada 
mposuna. Jadi tempo Ishak ana Abraham 
nipoanaka, i'a nisuna Abraham tempo umuruna 
dawalumbengi. Wa'a wo'u Ishak nombasuna 
anana Yakub, pade Yakub wo'u nombasuna 
anana sampulu romba'a to najadi totu'a-totu'ata 
to Yahudi. 

9 Totu'a-totu'ata nasiriati rara ka Yusuf, tua'i 
ira etu, sampe i'a nipobalu ira ka tau to Masir. 
l'a nipajadi batua tapi Alatala nomporoa i'a, 

10 pade nanggabasaka i'a nggari pura-pura 
kasusana. Alatala nombawai ka i'a kapande to 
nompakadamba rara Firaun, Magau to Masir, 
sampe i'a nionggotaka Magau Masir majadi 
Gubernur nombaparenta tana Masir. Pade i'a 


SURO-SURO 7 535 


wo'u niwai ka kuasa nombaurusi pura-pura anu 
Firaun etu. 

11 Naliu etu narata oromate ri tana Masir bo 
tana Kanaan, sampe pura-pura manusia ri setu 
nasusa mpu'u. Wa'a wo u totu'a-totu'ata, da'a 
mana naria panggoni ira. 12 Tapi sangga Yakub 
nangepe naria panggoni ri tana Masir, nipakauna 
anana, totu'a-totu'ata etu, nalau mpaka ri 
tana Masir mangoli panggoni. Etumo tempo 
pamulana ira nalau ri tana Masir. 18 Tempo 
ira nalau karongganina, Yusuf nompopanjani 
ka sampesuwu-sampesuwuna etu, i'a etumo 
Yusuf. Lako etu pade ninjani Magau Masir ewa 
sampesuwu-sampesuwu Yusuf. 

14 Naopu etu Yusuf nompakatu kareba ka 
umana Yakub nerapi ala umana ante pura-pura 
ira santina molinja meto'o ri tana Masir. Jadi 
nolinjamo Yakub ante ira pura-pura mpaka 
ri tana Masir. Kadea ira pura-pura to nolinja 
gusa'a pitumpulu bo limamba'a. Ri setu naliu 
bara sakuya mpae namatemo Yakub. Wa'a 
wo'u anana, totu'a-totu'ata pura-pura. 1? (7:14) 
16 Pade watabaku ira nikeni nilinja mpaka ri ngata 
Sikhem, pade nitana ri dayo to nioli Abraham 
nokolu ante doi salaka nggari ja'i samba'a tau to 
Hemor ri Sikhem etu. 

17 "Tempo namosumo ntoana Alatala 
mompakadupa pojanjina ka Abraham, 

nantambaimo kadea ntau to Yahudi ri tana 
Masir. 18 Naliu etu nompamulamo samba'a 
magau ntanina noparenta ri tana Masir to da'a 
mana nangginjani Yusuf. 1? l'a nombabagiu 
totu'a-totu'ata pade nompandasa ira pura-pura. 
Niparentana ala ngana-ngana langgai ira to 
lako nesuwuna kana raboli ri sawaliku ngata ala 
mamate. 

20 Tempo etumo i Musa nesuwu. I'a samba'a 
ngana nggedi to mpu'u-mpu'u nagaya lenjena. 
Tolumbula kasaena i'a nikeniaka indo umana. 
21 Pade tempo i'a mana namala ratabuniaka 
totu'ana i'a nikeni niboli ri sawaliku ngata. Naria 
samba'a besi ana Magau Firaun nanggita i'a 
pade nangala i'a pade nikeniakana ewa anana 
mboto. 2? Pura-pura pangginjani pade ada-ada to 
Masir nipatuduki ka i'a sampe nakuasa mpu'u i'a, 
nabeloka ri potesana nabeloka ri powiana. 

23 Tempo i Musa noumuru patampulu 
mpae nariamo dota rarana malau manggita 
sampesuwu-sampesuwuna to Israel. 24 Tempo 
i'a narata ri setu nikitana samba'a tau to Yahudi 
nipandasa ntau to Masir. Pade nalaumo i'a 
nantulungi nanjaliku tau to nipandasa etu 
ante nompatesi tau to Masir etu. ?? Nipekiri 
i Musa sampesuwu-sampesuwuna to Yahudi 
etu kana mangginjani i'a etu to rapake Alatala 

mombakabasaka ira nggari pobatua to Masir. 
Tapi da'apa ninjani ira. 

26 Tonailena nalau wo'umo i'a pade 
nikitana romba'a tau to Yahudi nosibaga. I'a 
nompasimbuku nompoposinggabelo ira romba'a 
etu. Niulina ka ira, 'Umba komi! Nokuya komi 
mosibaga? Komi e'i nosampesuwu!' 27 Tapi 
tau to nombaboba roana etu nombajuanaka i 
Musa, pade niulina,' Iko da'a topanggeniaka bo 
topotangara kami! 28 Natantu iko etu madota 
mompatesi aku ewa iko nompatesi to Masir 
yowi!' 29 Sangga nangepe tesa ntau etu nalaimo 
i Musa nggari tana Masir nalau neto'o ri tana 
to Midian. Pade ri setu i'a norongo pade noana 
romba'a ngana langgai. 

30 Patampulu mpae kaliuna naratamo samba'a 
malaeka ri ja'i Musa ri karawa baina namosu 
ri Bulu Sinai. Malaeka etu narata riara apu ri 
santungu gumbu najela. 3! Natekaja rara i Musa 
nanggita etu sampe i'a nalau nompakamosu apu 
etu ala mangginjani nuapa etu. Pade niepena 
suara i Pue nanguli, 3? 'Aku e'imo Alatala to 
nipesomba totu'amu nggaolu, Alatala Abraham, 
Ishak bo Yakub.' Nangepe etu naekamo rara | 
Musa sampe nokalalete. Da'a mana i'a nabia 
manggita gumbu najela etu. 

33 pade nanguli wo'umo Alatala ka i'a, 'Wonjumo 
sapatumu, sabana tana to nipekanggoremu, 

tana nagasa nggari karataku e'i. 34 Nikitaku 
kasusa bo kapari to nirasai todeaku ri tana 
Masir. Niepekumo pantete ira pade nana'umo 
Aku mombakabasaka ira. We'i-we'i maimo. Aku 
mompakau iko manjili mpaka ri tana Masir!'" 

35 Nitesa Stefanus wo'umo ka Topolibu etu, 
"E'imo i Musa to nipoara ira to Yahudi ante tesa 
e'i: 'Iko da'a topanggeniaka bo topotangara 
kami!' Tapi kakonona i'amo to nipakau Alatala 
majadi topanggeniaka bo topombasoreaka ira 
nggari pobatua to Masir. Etu nikawiana ante 
petulungi malaeka to narata ri ja'ina ri gumbu 
to najela etu. 3? Musa etumo to nanggeni to 
Yahudi nesuwu nggari tana Masir, pade to 
nompowia kabaraka-kabaraka ante tandai-tandai 
to nipogumaa ri tana Masir, ri Tasi Nalei pade ri 
karawa baina patampulu mpae kasaena. 

37 Musa wo'u to nanguli ka to Israel iwe'i: 
'Alatala kana mangonggotaka ka komi samba'a 
nabi nggari tatongo sampesuwu komi mboto 
nasimbayu ante aku e'i.' 33 Pade tempo totu'a- 
totu'ata to Yahudi etu naria ri karawa baina, i 
Musamo to najadi topotariolo ira ante malaeka 
to notesa ka ira ri Bulu Sinai. Pade i Musa to 
nantarima tesa nggari ja'i Alatala rapapola ka kita 
ala isema-sema mantuki tesa etu kana matuwu 
mabelo sampe ri kasae-saena. 

39 Naupa iwetu totu'a-totu'ata da'a ntoto 
natundu ri ja'i Musa. Ira nombasapuaka i'a pade 
ira madota manjili mpaka ri tana Masir. #? Niuli 
ira ka i Harun, tuaka i Musa, 'Powia ka kami sanu 
nolenje mpowiata ala wiata etu malau mokolu ka 
kami. Apa da'a mana ninjani kami bara nuapamo 
to najadi ka i Musa etu to nanggeni kami nesuwu 
nggari tana Masir!' “1 Tempo etu nipowia iramo 
saongu parantau nolenje mpoana japi. Naopu etu 
nikeni ira pesomba nipesomba ira ka parantau 
etu. Pade nipowia ira posusa nombatoiya nuapa 
to nipowia pale ira mboto etu. 

42 Tapi Alatala nompalasi ira pade nompalamba 
ira nombasomba betu'e-betu'e ri langi. Etu 
nasimbayu ewa tesa to nitulisi riara buku-buku 
nu nabi-nabi iwe'i: 'Umba komi, to Israel! Da'a 
Aku to nipesomba komi ante nanjambale binata 
ri karawa baina patampulu mpae kasaena. 
Nadea wiata ntanina to nipesomba komi. 22 Da'a 
aga etu, tapi tenda mpepue ka wiata Molokh 
wo u to nikeni-keni komi nosanggani-nggani 
ante parantau nolenje mpobetu'e Refan! 
Parantau-parantau etumo to nipowia komi ala 
mamala rapesomba komi. Etumo sabana komi 
kana kutajiaka makawao mpaka ri ja'i balimu ri 
tana Babel!' 

44 "Sampesuwu-sampesuwu, tempo totu'a- 
totu'ata naria ri karawa baina etu ira naria 

tenda mpepue to nikawia nggari kae to najadi 
tandai Alatala nosanggani ante ira. Tenda etu 
nipowia ira nantuki to niparenta Alatala ka Musa 
nantuki jonjo ewa to nipopokita Alatala ka i'a. 
45 Tenda etu nikeni ana-ana ntotu'ata tempo 

ira ante Yosua nalau mangago tana Israel e'i 
nggari ja'i tau-tau ntanina. Tau-tau etu nipopalai 
Alatala tempo totu'a-totu'ata nesua ri tana e'i. 
Pade tenda etu wo'u bate-batena nipake ira 
mepue ka Alatala sampe ri tempo i Daud najadi 
Magau to Yahudi. 4?” Magau Daud nikonoa rara 
nu Alatala sampe i'a nerapi ka Alatala ala i'a 
rapaloga mowia saongu sapo rapeto'o Alatala to 
nipesomba Yakub, totu'ana nggaolu etu. ” Tapi 
damo i Salomo, ana Daud etu to nompowia Sapo 
Mpepue etu. 

48 Tapi naupa iwetu Alatala to neliu kalangana 
da'a neto'o ri sapo to nikawia mpale manusia. 
Etu nasimbayu ewa tesa to nitulisi nabi iwe'i: 

49 || angi etu kaderaku pade dunia etumo polampi 
kadaku. Da'a ria sapo to namala rapowia komi to 
namala kupeto'o. Da'a wo'u naria sapo to namala 
kupangosaraka, ?? sabana dunia ante pura-pura 
isina nikawiaku mboto.' Iwetu panguli i Pue." 

51 Pade nanguli Stefanus wo'umo ka ira Topolibu 
Bete etu, "Sampesuwu-sampesuwu, nako'o 
mpu'u rara komi! Pade komi mpu'u-mpu'u 
nabongo! Da'a madota komi mangepe pade 

mantuki Tesa Alatala! Nasimbayu ewa totu'amu 
nggaolu komi tunggai nangewa Nosa Nagasa 

nu Alatala! 52 Pura-pura nabi nipakandasa 
totu'amu nggaolu. Ira nompatesi pura-pura suro 
to nipakau Alatala narata nombangareaka karata 
nu Batua Alatala to Nanoana, etumo Yesus. Pade 
we'i-we'i l'amo to nipakaja'a pade nipatesi komi! 
53 Komimo to nantarima Atura-atura agama 

to niwai malaeka-malaeka ka totu'a-totu'ata 
nggaolu, tapi da'a madota komi mantuki 
Atura-atura etu!" 

54 [wetu Topolibu Bete Agama etu nangepe 
nuapa pura to niuli Stefanus, naju'a mpu'u rara 
ira pade nosinggiki baga ira nanggita i'a. >? Tapi 
Stefanus to naponu ante Nosa Nagasa nu Alatala 
nakantingoa mpaka ri langi. Nikitana kareme nu 
Alatala. Pade nikitana wo'u Yesus nekanggore ri 
peto'o to nibila ri sabingga nggana nu Alatala. 

56 Nangulimo Stefanus, "Kitamo! Aku nanggita 
langi natebea pade Yesus, Ana nu Manusia 
nekanggore ri sabingga nggana nu Alatala ri 
suruga!" 

57 Nangepe etu nongare-ngaremo Topolibu 
Bete ante nombalamu talinga ira ala da'a mana 
mangepe tesa i Stefanus etu. Pade nangowamo 
ira pura-pura nantatiku i'a. 58 l'a nitajiaka ira 
mpaka ri sawaliku ngata. Pade ri setu i'a nirempe 
ira ante watu. Sabi-sabi to naria ri Polibu Bete 

pangane nombawonju baju ira niboli ri ja'i 
samba'a tau nosanga ka i Saulus ala ira mamala 
mombarempe i Stefanus. 7? Tempo i Stefanus 
nirempe ira, nekakaimo i'a, "Pue Yesus, tarimamo 
nosaku!" 

60 Naopu etu notimbakotumo i'a pade nongare 
ante suarana namangga, "Pue, ampungimo silaka 
ira e'i!" 

Naopu etu namatemo i'a. 

1 Tempo i Stefanus nipatesi nasituju wo'u 
8 i Saulus. Naopu etu tau-tau to naeka ri ja'i 
Alatala nombatanai Stefanus ri dayo. Ante nasusa 
mpu'u rara ira nombatangi i'a. Nompamula eo 
etu wo'u topomparasaya i Pue Yesus ri ngata 
Yerusalem mpu'u-mpu'u nipandasa to Yahudi 
sampe ira nagaro nosimpotatare mpaka ri 
umba-umba ri tana Yudea ante Samaria. Aga 
suro-suro i Pue Yesus da'a. 2 (8:1) 3 Tapi i Saulus 
nompasimbuku mompakaropu topomparasaya 
i Pue Yesus etu. Butu-butu sapo ira nipesuana 
pade isema-sema to nomparasaya | Pue Yesus, 
nabeloka langgai nabeloka besi, niumbunjaina ri 
sawalikuna pade nisuarakana riara tarunggu. 

4Topomparasaya i Pue Yesus to nagaro 

nosimpotatare etu nompatolele kareba i Pue 
Yesus mpaka ri umba-umba. ? Samba'a nggari ja'i 
ira nosanga kai Filipus. I'a nalau ri ngata Samaria 
pade nipatolelena ka tau-tau ri setu tesa Magau 

to Mompakasalama to nijanji Alatala.  Nadea 
tau to nipesua seta nipakabelona. Seta-seta etu 
nesuwu ante nongare-ngare. Pade nadea tau 
napunggu pade tau nakejo wo'u nipakabelona. 
Tempo tau-tau nangepe tesa i Filipus pade 
nanggita kabaraka-kabaraka to nikawiana, ira 
ante nosaongu rara nompariara nta'i pade 
nantarima nuapa to nitesa i Filipus. 7 (8:6) 3 Jadi 
nadamba mpu'umo rara tau-tau ri ngata Samaria 
etu. 

3 Riara ngata etu naria samba'a sando 
nosanga ka i Simon. Bara sakuya kasaena i'a 
nompowia tau-tau ri ngata Samaria natekaja ante 
panggawiana. Pade i'a nanguli ka tau i'a samba'a 
tau nabaraka. 10 Pura-pura tau riara ngata etu, 
nabeloka totu'a-totu'a nabeloka ngana-ngana, 
nompariara nta'i tesana. Ira nanguli, "Tau e'imo 
naria kuasa nggari ja'i Alatala to niuli Kuasa 
Bete!" 

11|ra pura-pura nantuki i'a apa nasaemo 
i'a nipogumaa ira sabana nggari kasandona 
etu. 12 Tapi we'i-we'i niparasaya iramo tesa i 
Filipus to nompatolele ka ira Kareba Belo ewa 
Poparenta nu Alatala pade wo'u ewa Yesus 
Kristus, Magau to Mompakasalama to nijanji 
Alatala. Naopu ira nomparasaya, ira nidiu 
ewa tandaina ira topomparasaya i Pue Yesus, 
nabeloka langgai nabeloka besi. 13 Simon mboto 

WO'u nomparasayamo, pade naopu i'a nidiu 
nalaumo i'a mpasanggani-nggani ante i Filipus. 
Nogumaa mpu'u i'a nanggita kabaraka-kabaraka 
ante tandai-tandai to nipogumaa to nikawia i 
Filipus. 

14 Suro-suro ri ngata Yerusalem nangepe kareba 
tau-tau ri ngata Samaria nantarima Tesa nu 
Alatala. Jadi nipakau iramo i Petrus bo Yohanes 
mpaka gusa'a. 1? Tempo ira romba'a narata ri 
setu, ira nosambaya ka tau-tau to Samaria etu ala 
ira rapesua Nosa Nagasa nu Alatala. !? Nikawia 
ira iwetu sabana Nosa Nagasa nu Alatala da'apa 
nana'u nesua ri ja'i to Samaria to nomparasaya. 
Ira aga nidiu ante nanguli sanga i Pue Yesus. 

17 Pade i Petrus bo Yohanes nombadika pale 
ira ri balengga tau-tau to Samaria etu, pade 
ira nipesua Nosa Nagasa nu Alatala. 18 Nikita i 
Simon Nosa Nagasa nu Alatala nesua ri ja'i ntau 
tempo suro-suro nombadika pale ri balengga 
ira. Jadi nikenina doi ka i Petrus bo Yohanes 
madota mangoli baraka etu. 1? Niulina, "Wai ka 
aku wo'u sanu baraka komi etu ala ane aku wo'u 
mombadika paleku ri balengga ntau ira wo'u 
mamala rapesua Nosa Nagasa nu Alatala." 

20 Tapi nesonomo i Petrus, "Masurukawu mpu'u 
iko ante doimu sabana nipekirimu baraka to 
niwai Alatala mamala raoli ante doi! 21 Iko da'a 
ntoto masipato metuki riara panggawia kami 

e'i, sabana raramu da'a nanoa ri ja'i Alatala. 
22 Ninjaniku iko etu naponu ante siriati raramu 
pade iko nipobatua to naja'anal Sabana etu 
kabasakamo patujumu to naja'ana etu, pade 
perapimo ka i Pue, ala l'a mombaampungi 
pompekirimu to naja'ana etu." 23 (8:22) 

24 Pade nanguli i Simon, "Ai! Tulungi posambaya 
komi ka aku, perapi ka i Pue ala ne'e maria 
sangaya to niuli komi etu madupa ri ja'iku." 

25 Sangga naopu Petrus bo Yohanes notesa 
nompakanoto ka tau isema Yesus pade 
nompatolele tesa i Pue ka ira, nanjilimo ira 
mpaka ri ngata Yerusalem. Pade riara mpolumako 
ira etu nipatolele ira Kareba Belo ka tau-tau ri 
ngata-ngata Samaria to niliunaka ira. 28 Pade 
naria samba'a malaeka narata nanguli ka i Filipus, 
"Kalaumo iko ri sabingga puluna ri poga'a jala 
motua nggari ngata Yerusalem mpaka ri ngata 
Gaza." 

Jala etu nakalinoa. 27 Jadi nalaumo i Filipus. 
Tempona etu naria samba'a tau Etiopia nanjili 
nggari ngata Yerusalem. l'a samba'a pangga 
bete nipakakuasa nombaurusi mbara-mbara 
Magau Besi Etiopia. Magau Besi etu nosanga ka | 
Kandake. Pangga bete etu dariara mpolumakona 
natingguli nombasomba Alatala nggari ngata 
Yerusalem. Tempo dokana nolumako i'a nekatoko 
nombabasa buku nabi Yesaya. 23 (8:27) 22 Pade 

Nosa Nagasa nanguli ka i Filipus, "Kau polumako 
iko mompakamosu doka ntau etu." 

30 Jadi nangowamo i Filipus nompakamosu doka 
ntau etu. Niepena tau etu nombabasa buku nabi 
Yesaya. Pade nipekutanana i'a, "Tua, ninjani komi 
batuana nuapa nibasa komi etu?" 

31 Nesonomo tau etu, "Iwenu aku mangginjani 
ane da'a ria tau mompakanoto batuana ka aku? 
Kamai pesawimo ri doka e'i, pekatokomo ri 
sinjoriku se'i." 

32 |we'imo tesa-tesa to nibasa ntau etu, "l'a ewa 
bimba niumbu rakeni rasambale, ewa saongu 
ana bimba da'a nombee ane wuluna ragari. Iwetu 
wo'u l'a da'a ntoto notesa, nau aga sambela. 

33 l'a nisalai pade l'a nitangara ante da'a naria 
kakonona. Da'a ria mulina to mamala ratutura 
ntau, sabana I'a nipatesi, mana ria ri dunia e'i." 

34 Nangulimo pangga bete etu ka i Filipus, "Ane 
mamala, uli ka aku isema ntoto kakonona to niuli 
nabi Yesaya e'i tempo i'a notesaka tau niporapaka 
bimba, korona mboto bara tau ntanina?" 

35 Pade i Filipus nombatarangga etu ka i'a. l'a 
nompamula nggari tesa-tesa to nibasa pangga 
bete etu pade nipasimbayuna ka i'a Kareba Belo i 
Pue Yesus. 3? Riara mpolumako etu naratamo ira 
ri saongu peto'o to naria ue. Nanguli pangga bete 
etu, "Kitamo! Etu naria ue. Mamala aku radiu 
komi we'i-we'i?" 

37 [Nesonomo i Filipus, "Ane komi nomparasaya 
ante rara mpu'u-mpu'u, komi mamala radiu." 

Nangulimo pangga bete Etiopia etu, "Aku 
nomparasaya Yesus etu Ana nu Alatala!") 

38 Naopu etu nipakauna nompopeta'a dokana. 
Pade nana'umo ira romba'a nggari doka pade 
nalaumo ira riara ue. Pade pangga bete etu nidiu 
i Filipusmo ewa tandaina i'a topomparasaya i Pue 
Yesus. 3? Tempo ira nesore nggariara ue, Nosa 
Nagasa nu Alatala nangala i Filipus nggari setu. 
l'a da'a mana nikita pangga bete nggari Etiopia 
etu. Pade ante nadamba mpu'u rarana pangga 
bete etu nompapola polumakona. “0 Ante da'a 
ninjani-njani i Filipus, nariamo i'a ri ngata Asdod. 
Pade napolamo i'a nompatolele Kareba Belo ka 
tau-tau ri pura-pura ngata sampe i'a narata ri 
ngata Kaisarea. 

1Ri tempo etu wo'u Saulus bate-batena 
9 nadota mompararai pade mompatesi 
topomparasaya-topomparasaya i Pue Yesus. 
Nalaumo i'a ri ja'i Balengga Topanggeni Agama 
Yahudi, ? pade nerapi sura kuasa rakenina 
ka topanggeniaka-topanggeniaka sapo-sapo 
mpodade nto Yahudi ri ngata Damsyik. Patujuna 
ane raposintomuna ri setu ngina tau-tau to 
nantuki Pepatuduki Yesus, rasokona tau-tau 
etu rakenina ira mpaka ri ngata Yerusalem ala 
ratangara, nabeloka langgai nabeloka besi. 

3 Riara mpolumakona mpaka ri ngata Damsyik 
tempo namosumo i'a ri ngata, sampegoli naria 
saongu reme newanta nggari langi nantatiku 
i'a. “Nadunggamo i'a pade niepena suara 
nanguli ka i'a, "Saulus, Saulus! Nuapa sabana iko 
nompandasa Aku?" 

5 Nekutanamo i Saulus, "Isema Komi, Pue?" 

Nesonomo suara etu, "Akumo Yesus to 
nipandasamu. ? We'i-we'i pekanggoremo iko 
pesuamo riara ngata e'i. Ri setu pade rauli ka iko 
nuapa masipato mupowia." 

7 Tau-tau to nosanggani ante Saulus etu, 
natekaja mpu'u ira sampe da'a nasowa notesa, 
sabana ira wo'u nangepe suara etu, tapi 
da'a nikita ira tau topotesa etu. 8 Naopu 
etu nekanggoremo i Saulus, niboarakana 
matana, tapi matana mana nanoto nanggita 
nuapa-nuapa. Jadi i'a damo ninini roana nesua 
ri ngata Damsyik. ? Tolumbengi kasaena i'a da'a 
namala nekita pade i'a da'a nanggoni bara 
nanginu nuapa-nuapa. 19 Ri ngata Damsyik naria 
samba'a topomparasaya i Pue Yesus to nosanga 
ka Ananias. Riara saongu panggitana Pue notesa 
ka i'a. Niuli Pue, "Ananias!" 

Nesono Ananias, "Iyo, e'imo aku, Pue." 

11 Notesamo Pue, "Kalaumo we'i-we'i mpaka 
ri sapo Yudas ri jala to nosanga ka Jala Nanoa. 
Elomo ri setu samba'a tau nggari ngata Tarsus 

to nosanga ka i Saulus. We'i-we'i i'a nosambaya 
12 pade riara panggitana nikitana iko narata ri 
ja'ina nombadika palemu ri balenggana ala i'a 
mamala mekita bali." 

13 Nesonomo Ananias, "Pue, nadea tesa 
niepeku nggari ja'i ntau nantesa Saulus etu. 
Niuli ira nadea mpu'u topomparasaya i Pue 
ri ngata Yerusalem nipandasana. 14 Pade 
we'i-we'i i'a nomai ri se'i ante kuasa nggari ja'i 
balengga-balengga topanggeni agama Yahudi ala 
manjoko pura-pura tau nomparasaya Komi, Pue." 

15 Tapi nangulimo i Pue, "Iko kana malau! 
Sabana i'a nipelisiku malau mompatolele sangaku 
ka tau-tau da'a to Yahudi, ka magau-magau pade 
ka tau-tau Yahudi wo'u. 1? Damo Aku mboto 
ngina mompakanoto ka i'a kasusa to raratana 
sabana i'a mantuki Aku." 

17 Jadi nalaumo Ananias mpaka ri sapo i 
Yudas ri Jala Nanoa etu. Pade nesuamo i'a 
nombadika palena ri balengga i Saulus, pade 
niulina, "Sampesuwuku, Saulus. Pue Yesus to 
nikitamu ri tatongo jala tempo komi mpaka 
wemai, nompakau aku marata ri se'i ala komi 
mamala mekita bali pade rapesua Nosa Nagasa 
nu Alatala." 

18 Kaliu-liu ewa ruke nu bau nanawu nggari 
mata i Saulus sampe namala i'a nekita bali. 
Naopu etu nembangumo i Saulus pade i'a nidiu 

ewa tandaina i'a topomparasaya i Pue Yesus. 
19 Naopu nidiu nanggonimo i'a pade naroso bali 
wukuna. 

Naopu etu Saulus neto'o ante topomparasaya- 
topomparasaya i Pue Yesus ri ngata Damsyik bara 
sakuya mbengi kasaena. 29 Tempo etu wo'u, i'a 
kaliu-liu nalau ri sapo-sapo mpodade ri Damsyik 
nompatolele kareba ka tau-tau to Yahudi to 
nanguli, "Yesus, I'amo Ana nu Alatala!" 

21 Nogumaa puramo tau nangepe i Saulus. 

Ira nanguli, "Iwenu sanga tau e'i? l'amo tau to 
nompatesi tau-tau nomparasaya Yesus ri ngata 
Yerusalem bopia. Tantu i'a wo'u narata wemai 
ante patujuna mombasoko ira to nomparasaya 
Yesus ri se'i pade manggeni ira ratangara rija'i 
balengga-balengga topanggeni agama Yahudi!" 

22 Tapi nantambai eona nantambaimo kuasa 
i Saulus nompatolele kareba i Pue Yesus. 

l'a mpu'u-mpu'u nompakanoto ka tau-tau 

to Yahudi ri ngata Damsyik Yesus Magau to 
Mompakasalama to nijanji Alatala, sampe mana 
namala ira mombabali tesana. 

23 Naliu bara sakuya mbengi nggari setu, 
nasiromumo tau-tau to Yahudi nosintuwu 
mompatesi i Saulus. 2 Eo wengi ira nanggatono 
bobaa tembo ri ngata etu ala ane Saulus 
mesuwu i'a mamala rapatesi ira. Tapi nia ira 
etu ninjani i Saulusmo. 25 Jadi naria sambengi 

topantuki-topantuki i Saulus nombarata akala ala 
Saulus mamala malai nggari ja'i ntau to madota 
mompatesi i'a. Saulus niala nidika ira riara karanji 
lauro, pade niulunjaka ira nggari bunggu nu 
tembo ngata etu mpaka ri sawalikuna. 

26 Nggari setu Saulus nalau mpaka ri 
ngata Yerusalem. Ri setu i'a nompasimbuku 
nompasanggani ante topomparasaya- 
topomparasaya i Pue Yesus. Tapi naeka ira 
nanggita i Saulus. Da'apa niparasaya ira i'a 
etu mpu'u-mpu'u topomparasaya i Pue Yesus. 
27 Tapi i Barnabas nalau nomporoa i Saulus pade 
nanggeni i'a ri ja'i suro-suro i Pue Yesus. Nitesana 
ka ira iwenu i Saulus nanggita i Pue Yesus ri 
tatongo jala, pade iwenu i Pue Yesus notesa ka 
i'a. Nitesana wo'u ka ira iwenu i Saulus notesa 
ante kabiana nompatolele Kareba i Pue Yesus ka 
tau-tau ri ngata Damsyik. 

28 Nangepe tesa etu, suro-suro nantarima 
i Saulus neto'o mpasanggani-nggani ante 
ira. Pade nalaumo Saulus ri umba-umba ri 
Yerusalem nompatolele Kareba i Pue Yesus 
ante kabiana. 29 l'a wo'u notesa bo nosisono 
ka tau-tau to Yahudi to nobasa Yunani. Tapi ira 
etu nompasimbuku mompatesi i'a. 3? Tempo 
topomparasaya ntanina nangginjani etu ira 
nanggeni Saulus notua mpaka ri ngata Kaisarea 

pade i'a nipakau ira nanjili mpaka ri ngata Tarsus, 
ngatana mboto. 

31 Jadi topomparasaya i Pue Yesus ri njumaongu 
Bagia Yudea, Galilea pade Samaria mana 
nipandasa. Nantambai eona nantambai kadea 
ntau to nomparasaya i Pue Yesus, pade 
nantambai karoso pomparasaya ira. Etu najadi 
sabana ira nekou ri ja'i Pue pade nggari petulungi 
Nosa Nagasa ka ira. 

32 Tempo etu Petrus nalau ri umba-umba 
nanggita topomparasaya i Pue Yesus. Naria 
sanggani i'a nesai ri ngata Lida. 33 Ri setu i'a 
nosintomu ante samba'a langgai nosanga ka 
Eneas. Walumpaemo kasaena i'a napunggu, pade 
mana ntoto namala nembangu nggari paturuna. 
34 Nangulimo Petrus ka i'a, 

Eneas, Yesus Kristus mompakabelo iko. 
Pembangumo, pasiayumo ompa paturumu e'i." 

Kaliu-liu nabelomo Eneas pade nembangumo 
i'a. 22 Pura-pura tau to neto'o ri ngata Lida bo 
Bagia Saron nanggita Eneas nabelomo. Pade 
ira pura-pura nomparasaya i Pue Yesus. 3 Ri 
ngata Yope naria samba'a besi to nomparasaya 
i Pue Yesus, sangana i Tabita. Ante Basa Yunani 
sangana i Dorkas, batuana "rusa." Pokaingguna 
nabelo pura, pade i'a tunggai nantulungi tau-tau 
napakasi katuwuna. 3” Tempo etu naju'amo 
i'a sampe namate. Sangga watabakuna naopu 

nidiu i'a nikeni niboli riara ntombi kalangana. 

38 Ngata Yope da'a nakawaoka nggari ngata Lida. 
Etu sampe topomparasaya i Pue Yesus ri ngata 
Yope nangepe iPetrus naria ri ngata Lida. Jadi ira 
nompakau romba'a tau nalau ri ja'i Petrus ante 
nitewai iwe'i: "Kamai masalisa mpaka ri ngata 
Yope." 

39 Sangga nangepe tesa ntau romba'a etu, 
nalaumo i Petrus nantuki ira mpaka ri ngata Yope. 
Narata ri setu i'a nikeni mpaka ri tombi kalangana 
etu. Pura-pura tobalu besi notumangi nantaguni 
i Petrus ante nompopokita ka i'a baju-baju pade 
pakea to nijau i Tabita ka ira tempo i'a danatuwu. 
40 Naopu etu i Petrus nompakau ira pura-pura 
nesuwu, pade notimbakotumo i'a nosambaya. 
Naopu etu i'a nantingayo watabaku i Tabita pade 
niulina, "Tabita, pembangumo!" 

Tabita nombaboaraka matana pade tempo 
i'a nanggita i Petrus nembangumo i'a pade 
nekatoko. 71 Pade i Petrus nanjoko palena 
nantulungi i'a nekanggore. Naopu etu nipokio 
i Petrus topomparasaya ri setu nosanggani- 
nggani ante tobalu-tobalu besi pane'a, pade 
nipopokitana ka ira i Tabita natuwu bali. 42 Kareba 
ewa kajadia etu natolele ri njumaongu ngata 
Yope, sampe nadea mpu'u tau nomparasaya i 
Pue Yesus. ® Petrus neto'o ri ngata Yope etu 

bara sakuya mbengipa ri sapo samba'a tau 
topokarajaa kulimba to nosanga ka i Simon. 

1 Ri ngata Kaisarea naria samba'a langgai 
10 nosanga ka i Kornelius. I'a samba'a 
balengga tantara Roma, panggana kapitee to 
nanjoko satu mba'a tantara ri Pasukan Italia. 
2 l'a samba'a tau naeka ri ja'i Alatala, pade ira 
pura-pura saongu njapo nepue ka Alatala, naupa 
ira da'a to Yahudi. Nadea ngganimo i'a nantulungi 
tau-tau to Yahudi to napakasi, pade i'a naoso 
nosambaya ka Alatala. 

3 Naria saeo kira-kira tinti toluongu kaede eo, i'a 
nanggita saongu panggita. riara panggitana etu 
nikitana ante nanoto samba'a malaeka Alatala 
narata nanguli ka i'a, "Kornelius!" 

4 Naeka mpu'u Kornelius nanggita malaeka etu. 
Pade niulina, "Nuapa, Pue?" 

Nesonomo malaeka, "Posambayamu pade 
petulungimu ri ja'i ntau napakasi nikonoa rara 
nu Alatala sampe l'a nantora iko. > We'i-we'i 
pakaumo tau mpaka ri ngata Yope mompokio 
samba'a tau to nosanga ka i Simon Petrus. £ l'a 
neto'o ri sapo samba'a topokarajaa kulimba 
nosanga ka i Simon to neto'o ri wiwi ntalinti." 

7 Sangga nalaimo malaeka to notesa ka i 
Kornelius etu, Kornelius nompokio romba'a 
batua nggariara njapona pade samba'a tantarana 
to niparasayana to nepue ri ja'i Alatala. 3 Pade 

nitesana ka ira tolumba'a nuapa lako najadi 
riara mpanggitana etu. Naopu etu nipakauna ira 
malau mpaka ri ngata Yope mompokio Simon 
Petrus. ? Naile ntongo eo kira-kira tinti sampulu 
rongu tempo ira tolumba'a dariara mpolumako 
namosumo marata ri ngata Yope, i Petrus 
nepone mosambaya ri bunggu ata nu sapo to 
nadelena. 10 Tempo i'a ri setu naoro mpu'umo 
ta'ina, madota manggoni. Tempo panggoni 
danipakasadia, i'a nanggita saongu panggita. 

11 Nikitana langi natibea pade sangaya ewa 
sabala kae tarapaal nabini natiloe ri siduna 
patanjidu nateulunjaka nggari langi sampe 
ri tana. 12 riara nu kae tarapaal etu naria 
nompengele binata: naria to nokada patanggada, 
naria to nenjoyo, pade naria wo'u tonji-tonji to 
nailana. 13 Pade niepe i Petrus suara nanguli 
ka i'a, "Petrus, pekanggoremo! Sambalemo 
binata-binata e'i pade konimo etu!" 

14 Tapi nesonomo i Petrus, "O, da'a, Pue. Da'apa 
ria sanggani aku nanggoni anu nipopali pade 
natantoru etu nantuki atura agama kami!" 

15 Tapi nanguli wo'umo suara etu ka i'a 
karongganina, "Nuapa to niuli Alatala nabelo 
rakoni ne'e muuli nakapali!" 

16 Panggitana etu nisili sampe nagana 
tolunggani. Naopu etu kae tarapaal ante binata 
etu nateoremo mpaka ri langi. 

17 Naingu mpu'u rara i Petrus nompekiri 
batuana nggari panggitana to lako nikitana 
etu. Tempo i'a danompekiri etu, naratamo tau 
tolumba'a to nipakau i Kornelius etu ri ngata 
Yope. Ira nompekutana pue ngata, "Ri umba sapo 
i Simon?" 

Sapo etu nitujuraka ka ira pade nalaumo 
ira mpaka ri ngayo pewobo sapo etu, 18 pade 
nekutana, "Naria tau nosanga ka i Simon Petrus 
neto'o ante komi ri se'i?" 

19 Tempo i Petrus danompekiri batuana 
panggitana pane'a etu, Nosa Nagasa nu Alatala 
notesa ka i'a, "Petrus, naria tau tolumba'a narata 
nompaelo iko. 290 Anumo, masalisa mana'u mpaka 
ri tambena pade ne'e iko makini-kini mantuki 
ira, sabana Aku mboto nompakau ira marata 
mompokio iko." 

21 Nangepe etu nana'umo i Petrus mpaka ri 
tambena pade notesamo i'a ka tau tolumba'a 
etu, "Aku e'imo to nielo komi. Nuapa patuju komi 
marata ri se'i?" 

22 Nesonomo ira, "Kami e'i nipakau Kapitee 
Kornelius mpaka wemai. I'a samba'a tau nabelo 
rarana to naeka ri ja'i Alatala, pade i'a nibila 
pura-pura tau to Yahudi. Samba'a malaeka nu 
Alatala nompakau i'a mompokio komi malau ri 
sapona ala mangepe nuapa rauli komi ka i'a." 

23 Naopu etu i Petrus nanta'amaka ira maturu ri 
sapo setu sambengi. Naeompadondo nalaumo i 
Petrus mpasanggani-nggani ante ira, pade bara 
sakuya mba'a topomparasaya nggari ngata Yope 
wo'u nantuki ira. 2 Ira naturu sambengi ri jala, 
pade nailena naratamo ira ri ngata Kaisarea. Ri 
setu ira nipopea-pea i Kornelius saongu njapo. 
Naria wo'u sampesuwu-sampesuwuna ante 
wega-wega rapana to nipokiona nasiromu ri 
sapona. 22 Sangga naratapa i Petrus, nalaumo i 
Kornelius nantomunaka i'a, pade notimbakotumo 
i'a ri ngayo i Petrus mombasomba i'a. ?? Tapi 
i Petrus nanjoko palena nompopenggore i'a 
ante nanguli, "Pekanggoremo, Uma. Aku e'i aga 
manusia biasa wo'u nasimbayu ante komi." 

27 Tempona notesa ante i Kornelius Petrus 
nesua riara njapo. Ri setu nikitana nadeamo 
tau nasiromu. 23 Pade notesamo i'a ka ira, 
"Sampesuwu-sampesuwu, ninjani komi mboto 
nantuki Atura agama Yahudi, kami to Yahudi 
da'a mamala mompasanggani ante tau-tau da'a 
to Yahudi, kami nitagi mesua ri sapo-sapo ira. 
Tapi Alatala naopu nompakanoto ka aku riara 
panggitaku da'a mamala aku manguli manusia 
natantoru sampe da'a mamala aku mosigalo 
ante ira. Nantuki Alatala aku mamala mosigalo 
ante pura-pura manusia. 29 Etumo sabana da'a 
ria katomo nu raraku marata wemai tempo aku 

nipokio komi. Jadi we'i-we'i kuperapi, uli ka 
aku nuapa ntoto patuju komi nompokio aku e'i 
marata ri se'i?" 

30 Nesonomo i Kornelius, "Tolumbengi naliu, 
kira-kira ewa tempo we'i, tinti toluongu kaede eo 
wo'u, aku nosambaya ri sapoku e'i. Sampegoli 
naria samba'a malaeka nikitaku nekanggore ri 
ngayoku. Pakeana nenggila-nggila. 21 Nangulimo 
i'a ka aku, 'Kornelius! Posambayamu nitarima 
nu Alatalamo, pade nitorana kajoi nu raramu 
nantulungi tau napakasi. 3? Jadi pakaumo tau 
mpaka ri ngata Yope mompokio wemai tau to 
nosanga ka i Simon Petrus. I'a neto'o ri sapo 
samba'a tau topokarajaa kulimba nosanga ka i 
Simon, sapona ri wiwi ntalinti.' 

33 FEtumo sabana aku nasalisa nompakau tau 
nalau nompokio komi. Mpu'u-mpu'u nabelo rara 
komi narata wemai. We'i-we'i kami e'i puramo 
nasiromu ri ngayo nu Alatala ala mangepe 
pura-pura nuapa to nipakauna ratesa komi ka 
kami." 

34 Naopu etu nompamulamo i Petrus notesa 
ka ira, "Sampesuwu-sampesuwu, we'i-we'i 
nanotomo raraku Alatala da'a nompoposisala 
manusia, tapi manusia pura-pura nirekena 
nasimbayu pura. 3? Isema-sema to naeka ri ja'ina 
pade powiana nanoa, tau etumo nikonoa rara 
Alatala. Da'a nikitana tau etu nggari ngata ri 

umba. 3? Sampesuwu-sampesuwu, ninjani komi 
mbotomo kareba to nipasimbayu Alatala ka kami 
tau to Israel. Kareba etu nompakanoto Yesus 
nompoposinggabelo manusia ante Alatala. Yesus 
etumo Pue pura-pura manusia da'a aga tau to 
Yahudi. 

37 Natantu ninjani komi kajadia-kajadia 
ri pura-pura tana to Yahudi. Kajadia etu 
nompamula nggari Bagia Galilea naopu Yohanes 
nombadiu tau to najea nggari silaka-silaka ira. 

38 pade ninjani komi wo'u ewa Yesus nggari 
Nazaret. Alatala nompelisi I'a pade nombawai 
ka l'a Nosa Nagasa pade kuasa. l'a nalau ri 
umba-umba nompowia anu nabelo pade 
nompakabelo pura-pura tau to nipandasa Magau 
nu Seta. Etu nikawia Yesus sabana kuasa Alatala 
nosanggani-nggani ante l'a. 

39 Kami e'imo to nanggita pura-pura nuapa to 
nipowia Yesus nabeloka ri tana ntau to Yahudi 
nabeloka ri ngata Yerusalem. Kaopuna Yesus etu 
nipatesi ira tau to Yahudi, Ta nipaku ira ri kayu 
parika. “0 Yesus e'imo to nipakatuwu Alatala 
bali nggari kamatena ri eo katolueona pade 
nipopokitana ka manusia. 

41 Tapi da'a pura-pura tau nanggita I'a, aga kami 
to nipelisi Alatala nokolu majadi sabi-sabina. 
Naopu Yesus natuwu bali, kami e'i nanggoni pade 
nanginu mpasanggani-nggani ante I'a. 42 Pade I'a 

nompakau kami e'i mompatolele Kareba Belo ka 
pura-pura tau, pade mompakanoto ka tau Yesus 
etumo to nilanti Alatala majadi Topotangara 
pura-pura manusia, nabeloka tau danatuwu, 
nabeloka tau to namatena. #3 Yesus etumo to 
nitesa pura-pura nabi nggaolu. Nantuki tesa ira 
isema-sema nomparasaya Yesus, silaka-silakana 
kana raampungi." 

44 Tempo i Petrus danotesa, nana'umo Nosa 
Nagasa nu Alatala nesua ri ja'i pura-pura tau 
to nangepe tesa i Petrus etu. 45 Nanggita 
etu nogumaa puramo tau-tau to Yahudi to 
nomparasaya i Pue Yesus to nantuki i Petrus 
nggari Yope, sabana tau-tau da'a to Yahudi wo'u 
nipesua Nosana Nagasa nu Alatala. “8 Nanotomo 
ira nipesua Nosa Nagasa etu sabana ira notesa 
ante basa-basa to nopu'u nggari ja'i Nosa Nagasa 
nu Alatala, pade ira nantoiya Alatala. Nanggita 
etu notesamo Petrus ka roana, 

47 "Kitamo! Tau da'a to Yahudi e'i wo'u nipesua 
Nosa Nagasa nu Alatala nasimbayu ante kita to 
Yahudi. Ane iwetu ira wo'u mamala radiu ewa 
tandaina ira topomparasaya i Pue Yesus!" 

48 Pade nangulimo i Petrus ka Kornelius saongu 
njapo, "Komi kana radiu ante sanga Yesus 
Kristus." 

Naopu nidiu, ira Kornelius saongu njapo nerapi 
ala Petrus meto'o ante ira ruru bara sakuya 
mbengipa kasaena. 

1 Suro-suro i Pue Yesus pade 
1 1 topomparasaya ri njumaongu ngata ri 
Yudea nangepe tau-tau da'a to Yahudi wo'u 
nomparasaya Tesa nu Alatala. 

2 Tempo i Petrus nalau mpaka ri ngata 
Yerusalem, tau-tau to Yahudi to nomparasaya 
i Pue Yesus nanjalaraka i'a. 3 Ira nanguli, 
"Nokuya komi nalau ri sapo ntau da'a to Yahudi, 
ira tau da'a nisuna? Nokuya komi nanggoni 
mpasanggani-nggani ante ira?" 

4 Nangepe tesa etu, notesamo i Petrus ka 
ira pura-pura anu najadi nompamula nggari 
pamulana. Niulina, 

Tempo aku nosambaya ri ngata Yope, aku 
nanggita saongu panggita. Riara panggitaku 
etu nikitaku sangaya ewa sabala kae tarapaal 
nabini niulunjaka nggari langi natiloe ri siduna 
patanjidu nitu'u ri ngayoku. ? (11:4) ê Riara 
nu kae tarapaal etu nikitaku mpengele binata 
nokada patanggada, pade binata-binata naila, 
binata-binata nenjoyo, pade tonji-tonji naila. 

7 Pade niepeku suara nanguli ka aku, 'Anumo, 
pekanggoremo, Petrus! Sambalemo binata e'i 
pade konimo!' 3 Tapi nesonomo aku, 'Da'a, Pue! 

Da'apa sanggani aku nanggoni to nakapali pade 
natantoru ewa etu!' 

9 Tapi notesa wo'umo suara nggari langi etu 
karongganina, 'Nuapa to niuli Alatala namala 
rakoni, ne'e muuli nakapali!' 10 Tolunggani etu 
najadi, pade kae etu neore bali mpaka ri langi. 

11 Ewa nisuka tempona etu wo'u, tolumba'a 
tau nggari ngata Kaisarea to nipakau i Kornelius 
ri ja'iku narata ri sapo peto'oku etu. 12 Pade 
Nosa Nagasa nu Alatala nompakau aku malau 
mpasanggani-nggani ante ira ante da'a ria 
kakini-kini raraku. Jadi nalaumo aku, pade 
onomba'a topomparasaya nggari Yope e'i nantuki 
aku mpaka ri Kaisarea, pade kami pura-pura 
nesua ri sapo i Kornelius. 13 Naopu etu i Kornelius 
nantesa ka kami iwenu i'a nanggita samba'a 
malaeka nekanggore riara njapona pade nanguli, 
'Pakaumo tau mpaka ri ngata Yope mompokio 
samba'a tau nosanga ka i Simon Petrus. 14 l'a kana 
manguli ka iko kareba to mompakanoto iwenu 
komi saongu njapo mamala rapakasalama."" 

15 Pade i Petrus nompapola tesana, "Tempo 
aku danotesa ka ira, nana'umo Nosa Nagasa 
nesua ri ja'i ira nasimbayu ewa najadi ante kita ri 
pamulana bopia. 18 Ri setu nitora nu raraku tesa 
i Pue Yesus to nanguli, 'Yohanes nombadiu tau 
ante ue, tapi komi kana radiu ante Nosa Nagasa 
nu Alatala.' 17 Sampesuwu-sampesuwuku, 

nanotomo Alatala nombawai Nosa Nagasana ka 
ira tau da'a to Yahudi nasimbayu ewa niwaina ka 
kita tempo kita nomparasaya i Pue Yesus Kristus. 
Sabana etu da'a namala aku mombatondo patuju 
nu Alatala!" 

18 Tempo ira to nasiromu ri setu nangepe tesa 
i Petrus, mana ira nebali. Ira aga nosanggani- 
nggani nantoiya Alatala. Niuli ira, "Ane iwetu, 
tau-tau da'a to Yahudi wo'u nipaloga Alatala 
majea nggari silaka-silaka ira pade mantarima 
katuwua mabelo sampe ri kasae-saena!" 

19 Naopu i Stefanus namate niparunju watu, 
nadea topomparasaya i Pue Yesus nalai niraga 
nosimpoga'a-ga'a mpaka ri umba-umba ngata. 
Naria to nalai sampe ri Bagia Fenisia, pade naria 
wo'u nalai mpaka ri Lewuto Siprus bo ngata 
Antiokhia. Ira nompatolele Kareba Belo nggari 
ja'i Alatala ri ngata-ngata nikalau ira, tapi aga ka 
tau-tau to Yahudi. 

20 Tapi nggari topomparasaya i Pue Yesus 
etu naria ira nggari Lewuto Siprus pade ngata 
Kirene to nalau mpaka ri ngata Antiokhia 
pade nompatolele Kareba Belo i Pue Yesus ka 
tau-tau da'a to Yahudi wo'u. 21 Kuasa i Pue 
naria nomporoa ira sampe nadea to Antiokhia 
nomparasaya pade nombajuju katuwu ira ka i 
Pue Yesus. 

22 Kareba ewa nuapa to najadi ri ngata Antiokhia 
etu natolele wo'u mpaka ri ja'i ntopomparasaya 
i Pue Yesus ri ngata Yerusalem. Nangepe kareba 
etu, ira nompakau i Barnabas mpaka ri ngata 
Antiokhia. 23 Sangga narata i Barnabas ri setu 
pade nikitana iwenu Alatala nombawai rasi ka 
ira etu, nadamba mpu'u rarana. Jadi niulina ka 
ira, "Komi kana maroo mantuki i Pue Yesus ante 
mpu'u-mpu'u rara!" 

24 Barnabas e'i, i'a samba'a tau to nabelo rarana, 
pade to naponu ante Nosa Nagasa nu Alatala, 
pade i'a samba'a tau mpu'u-mpu'u nomparasaya 
i Pue Yesus. Etu sampe nadea tau ri Antiokhia 
nomparasaya i Pue Yesus. 22 Naopu etu nalaumo i 
Barnabas mpaka ri ngata Tarsus nopaelo i Saulus. 
26 Sangga nosirata i'a ante i Saulus, nikenina i'a 
mpaka ri ngata Antiokhia. Pade ri setu sampae 
kasaena ira nasiromu mpasanggani-nggani ante 
topomparasaya pade nompatuduki tau dea. Ri 
ngata Antiokhia etumo tau-tau nomparasaya i 
Pue Yesus pamula-mulana niuli tau to Karistee. 

27 Ri tempo etu wo'u naria bara sakuya mba'a 
nabi nggari Yerusalem notua mpaka ri ngata 
Antiokhia. 23 Ri tatongo ira naria samba'a tau 
nosanga ka Agabus. I'a nekanggore ri tatongo 
ira pade ante pekeniaka Nosa Nagasa nu 
Alatala i'a nombaboto kana majadi nggapurina 
ri ntiku-ntiku dunia oromate to neliu-liuna. 

(Oromate etu mpu'u-mpu'u najadi tempo Magau 
Klaudius najadi Magau nto Roma.) ?? Nangepe 
etu pura-pura topomparasaya i Pue Yesus 
ri Antiokhia etu nompakatantu mombawai 
petulungi ira ka sampesuwu-sampesuwu ira 
riara i Pue to neto'o ri Bagia Yudea. Ira newai 
nantuki pompakulena samba'a bo samba'a. 
30 Sintuwu ira etu nipajalamo, pade i Barnabas 
bo i Saulus nipakau ira manggeni pewai ira etu 
ka topanggeniaka topomparasaya i Pue Yesus ri 
Bagia Yudea etu. 

1 Kira-kira tempona etu wo'u 
12 nompamulamo Magau Herodes 
Agripa nompandasa bara sakuya mba'a 
topomparasaya. ? l'a nompakau tau nombatimbe 
Yakobus sampesuwu i Yohanes. 3 Sangga nikita i 
Herodes powiana etu nompakadamba rara ntau 
to Yahudi, nikawiana wo'umo powia ewa etu. 
Niparentana tau manjoko i Petrus wo'u. Anu etu 
najadi tempo Eo Bete Posusa Roti Da'a Nidika 
Ragi. 

4 Naopu i Petrus nisoko, i'a nisuaraka riara 
tarunggu, pade Herodes nompakau sampulu 
onomba'a tantara manggatono i'a, patamba'a 
sanggani. Patuju i Herodes ala Petrus ratangara 
ri ngayo ntau dea maopu Eo Bete Paska etu. 

3 Jadi i Petrus nita'amaka riara tarunggu. Tapi 
topomparasaya-topomparasaya i Pue Yesus 

etu bate-batena nosambaya ka i Petrus ante 
mpu'u-mpu'u ri ja'i Alatala. 

6 Tempo damo sambengi Magau Herodes 
nopatuju mombatangara i Petrus ri ngayo todea, 
i Petrus naturu ri olo romba'a tantara riara nu 
tarunggu etu, nipo'u ante rongu rante. Naria 
wo'u romba'a tantara ntanina nanggatono 
pewobo tombi tarunggu etu. 

7 Sampegoli naratamo malaeka i Pue 
nekanggore ri setu, pade reme newanta 
riara tombi nu tarunggu etu. Malaeka etu 
nantapee-pee palena ri koro i Petrus mombalike 
i'a. Nangulimo malaeka etu, "Pembangumo 
masalisa!" 

Tempo etu wo'u nakabasaka mbotomo rante 
ase nggari pale i Petrus etu. 

8 Naopu etu nanguli malaeka, "Pasuamo 
pakeamu, pade pasua wo'umo sapatumu." 

Nangepe etu i Petrus nantuki parenta nu 
malaeka etu. Naopu etu nanguli wo'umo 
malaeka, "Pakemo buyamu pade kamai tukimo 
aku!" 

3 Pade nalaumo i Petrus nantuki malaeka etu. 
Tapi tempo etu da'apa nanoto rara i Petrus 
nuapa to nipowia malaeka etu mpu'u-mpu'u 
najadi. Nipekirina etu aga saongu panggitana. 
10 [ra nolumako nombaliunaka peto'o topojaga 
pewobo pamulana, pade pewobo karonguna, 

pade naratamo ira ri bobaa ase mpaka riara 
ngata. Bobaa ase etu natebea mboto, pade 
nesuwumo ira nantuki sampenga jala. Narata ri 
setu sampegoli nalipomo malaeka etu nompalasi 
i Petrus. 1! Naopu etu nanotomo rara i Petrus 
pade i'a nanguli, "We'i-we'i mpu'u-mpu'u 
ninjanikumo i Pue nompakau malaekana 
mombakabasaka aku nggari kuasa Magau 
Herodes pade nggari mpengaya-ngaya nuapa 
rapowia tau-tau to Yahudi ri ja'iku." 

12 Naopu nompekiri kajadia etu, nalaumo i 
Petrus mpaka ri sapo i Maria, indo Yohanes 
Markus. Ri sapo etu nadea tau nasiromu 
nosambaya. 

13 petrus nantenggedeu pewobo ri sawalikuna, 
pade naratamo samba'a batua besi nosanga kai 
Rode mombabea pewobo. 1? Tempo i'a nangepe 
suara i Petrus, nadamba mpu'umo i'a. Pade 
kaliu-liu nesua balimo i'a riara njapo etu, da'a 
nibeana pewobo etu. Pade niulina ka tau-tau ri 
setu, "Petrus naria ri sawalikuna etu!" 

15 Tapi nangulimo ira ka ngana besi etu, "Nagila 
iko!" 

Tapi i Rode bate-batena nanguli, "Mpu'u-mpu'u 
i'a etu i Petrus!" 

Nangepe etu ira nanguli, "Etu aga malaekana!" 

16 Tempo ira notesa-tesa, i Petrus da'a nenonto- 
nonto nantenggedeu pewobo ri sawalikuna. 

Kaopuna nalaumo ira nombabea pewobo. 
Tempo nikita ira i Petrus mpu'u etu, nogumaa 
mpu'umo ira. 17 Petrus nombawiataka palena 
ala ira pura-pura malino, pade nitesana iwenu 
i Pue nanggeni i'a nesuwu nggariara tarunggu 
etu. Pade niulina wo'u, "Popanjani ka Yakobus 
pade sampesuwu-sampesuwuta ntanina nuapa 
to najadi e'i." 

Naopu etu nalaimo i Petrus mpaka ri peto'o 
ntanina. 

18 Naeompadondona naingu ante naeka 
mpu'umo tantara-tantara to nanggatono 
tarunggu etu. Nosimpekutanamo ira, "Ri 
umbamo i Petrus?" 

19 Magau Herodes nompakau tau mangelo i 
Petrus, tapi ira da'a nombarata i'a. Etu sampe 
Magau Herodes nomparenta ala tantara-tantara 
sampulu onomba'a to nanggatono i Petrus 
etu raparesa pade rakeni rapatesi. Naopu etu 
notuamo Magau Herodes nggari Bagia Yudea 
mpaka ri ngata Kaisarea, pade neto'omo i'a ri 
setu bara sakuya kasaena. 

20 Magau Herodes narau mpu'u ka pue ngata 
Tirus bo Sidon. Sabana etu ira nosanggani- 
nggani narata merapi mosinggabelo ante 
Herodes, apa ngata ira etu aga nanjarumaka 
panggoni nggari bagia to niparenta i Herodes. 
Pamulana ira nombabuju samba'a batua to 

nombaurusi sapo Magau Herodes to nosanga ka 
i Blastus, ala i'a mosabingga ka ira. Naopu etu 
nalaumo ira nantingayo Magau Herodes merapi 
mosinggabelo. ?! Jadi ri eo to nipakatantu, Magau 
Herodes nompasua pakea kamagauna pade 
nalau nekatoko ri pekatoko magau motesa ka 
todea. 22 Nanggita etu nongare-ngaremo todea 
etu nantoiya i Herodes. Niuli ira, "E'imo suara nu 
wiata, da'a suara nu manusia!" 

23 Ri tempo etu wo'u malaeka i Pue nompakaju'a 
Magau Herodes sabana i'a da'a nombabila 
Alatala, i'a da'a nombabali tesa todea etu. Jadi 
tempona i'a danatuwu nakaulemo i'a, nikoni 
ndoro sampe namate. 24 Naopu etu nantambai 
eona nantambai natolele Tesa nu Alatala, pade 
nantambai kadea ntau nomparasaya i Pue Yesus. 
25 Sangga naopu i Barnabas bo i Saulus nanggeni 
petulungi to Antiokhia ka topanggeniaka 
topomparasaya ri ngata Yerusalem, nanjilimo ira 
mpaka ri ngata Antiokhia. Ira nanggeni Yohanes 
Markus wo'u mpasanggani-nggani ante ira. 

1 Ri tatongo ntopomparasaya ri ngata 
13 Antiokhia naria bara sakuya mba'a nabi 
pade guru to nompasimbayu Tesa nu Alatala, 
etumo i Barnabas, i Simeon to nidae i Wuri, 
pade i Lukius nggari ngata Kirene, i Menahem 
to nipakabete mpasanggani-nggani ante Magau 
Herodes Antipas, pade i Saulus. ? Naria sanggani, 


SURO-SURO 13 570 


tempo ira pura-pura nantoiya Alatala pade 
napuasa, Nosa Nagasa nu Alatala notesa ka ira, 
"Onggotaka ka Aku i Barnabas bo i Saulus ala ira 
manjoko panggawia to nipakatantuku ka ira." 

3 Jadi naopu ira pura-pura napuasa pade 
nosambaya wo'umo ira nombadika pale ira ri 
balengga i Barnabas bo i Saulus, pade nisuromo 
ira romba'a etu nalau mompatolele Kareba Belo. 

4 Jadi nalaumo i Barnabas bo i Saulus mpaka 
ri ngata Seleukia nantuki tesa nggari ja'i 
Nosa Nagasa nu Alatala ka ira. Nggari setu 
nosumombamo ira mpaka ri Lewuto Siprus. 
> Narata ri ngata Salamis, nipatolele iramo Tesa 
nu Alatala ri sapo-sapo mpodade to Yahudi. 
Yohanes Markus wo'u nantuki nantulungi ira 
riara mpolumako ira. 

6 Naopu Lewuto Siprus etu nipolumako 
ira, naratamo ira ri ngata Pafos. Ri setu ira 
nomposirata ka samba'a tau to Yahudi to 
nosanga ka i Bar-Yesus. I'a samba'a sando to 
nompangaku korona samba'a nabi Alatala, tapi 
da'a nakono. ' l'a nowega ka Gubernur ri lewuto 
etu, to nosanga ka i Sergius Paulus. Gubernur etu 
samba'a tau to nata'una. I'a nompokio i Barnabas 
bo i Saulus sabana i'a madota mangepe Tesa nu 
Alatala. 

8 Aga sando etu Bar-Yesus, to nosanga wo'u 
Elimas riara Basa Yunani, nangewa i Barnabas bo i 

Saulus. I'a nompasimbuku ala Gubernur etu ne'e 
momparasaya Yesus. ? Tapi i Saulus, to nidae wo'u 
i Paulus, naponu ante Nosa Nagasa nu Alatala. I'a 
nompenaa mpadodo sando etu, 10 pade niulina, 
"He iko, topebagiu to naja'ana, ana Magau nu 
Seta! Ikomo bali pura-pura anu to nanoana! 
Nokuya iko da'a nenonto mompakadenggo 

jala i Pue to nabelona? 1! Kita we'i! Pue kana 
mombasuku iko! Iko kana maburo sampe da'a 
mana mamala manggita eo bara sakuya mbengi 
kasaena!" 

Nangepe etu kaliu-liu naburomo mata Bar-Yesus 
sampe i'a kana nalau nangelo-ngelo tau 
mombanini i'a. 12 Sangga nikita Gubernur nuapa 
to najadina etu, niparasayanamo i Pue Yesus. 
Nasumara mpu'u i'a nangepe pepatuduki ewa i 
Pue. 

13 Nggari ngata Pafos Paulus bo roa-roana 
nesawi sakaya mpaka ri ngata Perga ri Propinsi 
Pamfilia. Ri setu Yohanes Markus nompalasi 
ira pade nanjili bali mpaka ri ngata Yerusalem. 

14 Nggari ngata Perga Paulus bo i Barnabas 
nompapola polumako ira mpaka ri ngata 
Antiokhia ri Bagia Pisidia. Tempo Eo Mpenonto 
nalaumo ira nesua ri sapo mpodade to Yahudi 
pade nekatoko ri setu. 12 Naopu nombabasa tesa 
nggari buku i Musa bo buku-buku nabi-nabi, 
topanggeniaka-topanggeniaka sapo mpodade 

etu nompakau tau mompekutana ka i Paulus bo 
roa-roana, "Sampesuwu-sampesuwu, ane maria 
tesa komi mompakaroso pomparasaya tau-tau 
e'i, kami mombawai loga ka komi mombatesa etu 
ka ira." 

16 Jadi nekanggoremo i Paulus, pade 
niwiatakana palena, pade niulina, "Sampesuwu- 
sampesuwuku to Israel, pade pura-pura 
sampesuwu-sampesuwuku ntanina ri se'i to 
naeka ri ja'i Alatala. Epemo tesaku! 17 Alatala 
to nipesombata to Israel to nompelisi totu'a- 
totu'ata nggaolu majadi todeana. Pade i'a 
nompakadea muli ira tempo ira daneto'o ri 
tana Masir. Naopu etu ante kabaraka nabete 
Alatala nanggeni ira nesuwu nggari tana Masir. 
18 Pade patampulu mpae kasaena Alatala 
nosabara nggari pokainggu ira riara karawa 
baina. 19 Pade naopu I'a nompakaropu pitumba'a 
magau ante todea-todea ira ri tana Kanaan, 
tana etu nibagi-bagina ka to Yahudi majadi 
tana ira. 20 Etu pura-pura nikawia Alatala riara 
patatu limampulu mpae kasaena. Naopu tana 
Kanaan etu nibagi-bagina ka to Yahudi, Alatala 
nompakatantu ka ira topotangara-topotangara 
nanggeniaka ira. Topotangara kaopuna etumo i 
nabi Samuel. 

21 Naopu etu ira nerapi samba'a magau 
raonggotaka ka ira to mamala manggeniaka ira. 

Jadi Alatala nompakatantu ka ira i Saul, ana i Kish 
nggari muli i Benyamin najadi magau ira. Pade 
i'a nanggeniaka ira patampulu mpae kasaena. 
22 pade naopu Saul nileso Alatala, nipelisina wo'u 
i Daud najadi magau ira. Iwe'imo to niuli Alatala 
ewa i Daud: 'Nikitaku Daud ana Isai samba'a tau 
to nompakadamba raraku. I'a kana manggawia 
nuapa pura to kupodota.' 

23 Pade nggari muli i Daud etu nionggotaka 
Alatala ka to Israel samba'a Magau to 
Mompakasalama to nijanjina, etumo Yesus. 

24 Da'apa Yesus nompamula panggawiana, 
Yohanes Topediu nompatuduki ka to Israel 

ira pura-pura kana majea nggari silaka pade 

ira kana radiu. 25 Pade tempo mana masaeka 
maopu panggawiana nangulimo Yohanes ka 
tau dea, 'Aku e'i da'a Magau to nipopea komi! 
Tapi toramo! l'a kana marata maliu aku e'i, 
pade I'apa neliu nggabete pade aku. Nau aga 
mombawole lui sapatuna aku da'a masipato.' 
26 Sampesuwu-sampesuwu pura-pura, nabeloka 
komi muli Abraham nabeloka komi pura-pura to 
naeka ri ja'i Alatala. Kitamo to nipakatu Alatala 
ka Kareba Belo etu to nompakanoto iwenu kita 
mamala rapakasalama. 

27 Tau-tau to neto'o ri ngata Yerusalem 
bo topanggeniaka-topanggeniaka ira 
da'a nangginjani Yesus etumo Magau to 

Mompakasalama. Da'a wo'u ninjani ira 
pepatuduki nu nabi-nabi to nibasa ri Eo-eo 
Mpenonto. Tapi tesa nabi-nabi etu nipakadupa 
ira tempo ira nombasuku Yesus. 28 Naupa da'a 
nirata ira nau aga sangele sala nggari ja'ina 

to masipato rasuku mamate, niperapi ira ka 
Gubernur Pilatus ala Yesus rapatesi. 

29 Sangga naopupa ira nompowia pura-pura to 
nitulisi riara Buku Nagasa ewa l'a, watabakuna 
nita'uraka nggari kayu parika pade niboli riara 
dayo. 30 Tapi Alatala nompakatuwu bali l'a nggari 
kamatena. 231 Pade naopu etu riara bara sakuya 
mbengi nadea nggani I'a nompopokita korona 
ka tau to nantuki I'a nggari tana Galilea mpaka ri 
ngata Yerusalem. Ira etumo to najadi sabi-sabina 
ka tau to Yahudi." 

32 Jadi sampesuwu-sampesuwu, we'i-we'i 
kami narata mompatolele ka komi Kareba Belo 
etu. Nuapa to nijanji Alatala ka totu'a-totu'ata 
nggaolu, 33 etu nipakadupanamo ka kita tempo 
l'a nompakatuwu bali Yesus nggari kamatena. 
Naria nitulisi riara Mazmur karonguna iwe'i: 
'Ikomo Anaku, eo e'i Aku najadi Umamu.' 

34 Alatala nompakatuwu bali Yesus nggari 
kamatena, pade da'a nompakamba watabakuna 
mapopo riara dayo. Nanotomo etu sabana 
niulina iwe'i: 'Pojanji to nagasa bo natantu 
rapakadupa to nijanjiku ka i Daud, pojanji 

etu kana kupakadupa ka Iko.' 3? Naria wo'u 
tesa Mazmur ntanina to nanguli, 'Pue da'a 
mompakamba Batuana to Nagasana mapopo 
riara dayo.' 

36 Tesa etu da'a nosinggawela ante i Daud, 
sabana naopu i'a nompowia nuapa to nipakau 
Alatala ka i'a, namatemo i'a. Pade i'a nitana 
namosu dayo ntotu'ana nggaolu, pade 
watabakuna naopumo napopo. 3” Tapi Yesus to 
nipakatuwu Alatala bali nggari kamatena da'a ria 
napopo. 

38 Jadi sampesuwu-sampesuwu, kana ranjani 
komi aga Yesus to namala mombaampungi silaka. 
39 Silaka-silakata da'a namala raampungi ane kita 
aga mantuki Atura-atura agama to nipapola Musa 
ka kita. Tapi butu mba'a tau to nomparasaya 
Yesus, silakana kana raampungi. 49 Etumo sabana 
komi kana mainga ala ne'e majadi ka komi 
nuapa to niuli nabi-nabi iwe'i: 41 'Kita we'i komi 
topesalaraka! Komi kana mawiora pade maropu 
sanggani, sabana tempo we'i-we'i Aku kana 
mompowia sangele anu da'a ntoto raparasaya 
komi, nau damo maria tau motarangga etu ka 
komi.'" 

42 Naopu notesa iwetu nesuwumo i Paulus bo 
i Barnabas nggari sapo mpodade etu. Narata 
ri sawalikuna ira niperapi manjili bali ri Eo 

Mpenonto marata mompapola tesa to nitesa ira 
etu. 

43 Sangga nesuwu puramo tau-tau nggariara 
sapo mpodade etu, nadea tau-tau to Yahudi bo 
tau ntanina to nesuamo ri agama Yahudi nantuki 
Paulus bo Barnabas. Suro-suro etu nompatuduki 
ira ala ira maroo rara metidombo ri towe belo nu 
Alatala. 44 Eo Mpenonto marata miki pura-pura 
tau riara ngata etu narata mangepe Tesa nu 
Alatala. 45 Tempo to Yahudi nanggita tau dea 
etu, nasiriati mpu'u rara ira. Ira nombasalaraka 
i Paulus, pade pura-pura to nitesana niewa ira. 
46 Naupa iwetu, Paulus bo i Barnabas nelabi 
kabiana notesa ka ira, "Tesa nu Alatala kana 
ratesa ka komi to Yahudi ntanimo ruru. Aga komi 
mombabali tesa etu. Komi nompoara mombarata 
katuwua mabelo sampe ri kasae-saena. Sabana 
etu kami mana mompatolele tesa etu ka komi 
to Yahudi! We'i-we'i kami malau ri ja'i ntau da'a 
to Yahudi, 4” sabana to niparenta i Pue ka kami 
iwe'i: 'Aku mompakatantu komi majadi reme 
mombawanta tau-tau da'a to Yahudi, ala nggari 
ja'i komi, pura-pura tau ri dunia mangginjani 
iwenu Alatala mompakasalama manusia." 

48 Tempo tau-tau da'a to Yahudi ri setu nangepe 
tesa etu, nadamba mpu'u rara ira. Pade ira 
nanguli, "Nabelo mpu'u Tesa nu Alatala e'i!" 

Pade tau-tau to nipakatantu Alatala mombarata 
katuwua mabelo sampe ri kasae-saena, tau-tau 
etumo nomparasaya i Pue Yesus. 49 Pade Tesa i 
Pue natolele ri umba-umba ri bagia etu. 

50 Tapi tau-tau to Yahudi ri setu nompakapane 
rara besi-besi to noanggana to naeka ri ja'i 
Alatala ante balengga-balengga riara ngata 
etu. Ira nompopeumba posiewa ante i Paulus 
bo i Barnabas pade nompopalai ira romba'a 
nggari bagia etu. ?! Jadi Paulus bo i Barnabas 
etu nombasapunai sowu nggari kada ira ewa 
tandaina tau-tau etu kana rasuku Alatala. 
Pade nalaimo ira mpaka ri ngata Ikonium. 

52 Topomparasaya-topomparasaya i Pue Yesus 
ri ngata Antiokhia mpu'u-mpu'u nadamba rara, 
pade ira naponu ante Nosa Nagasa nu Alatala. 

1 Ri ngata Ikonium najadi wo'umo 
14 nasimbayu ewa nuapa to najadi ri ngata 
Antiokhia etu. Paulus bo i Barnabas nalau 
wo'u ri sapo mpodade to Yahudi, pade ri setu 
ira notesa-tesa ka tau sampe nadea tau to 
Yahudi bo tau-tau da'a to Yahudi nomparasaya 
Yesus. 2 Tapi tau-tau to Yahudi to da'a madota 
momparasaya Yesus nompakapane rara tau-tau 
ntanina da'a to Yahudi sampe narau mpu'u 
rara ira ri ja'i tau-tau to nomparasaya ka Yesus. 
3 Sabana etu i Paulus bo Barnabas nasae neto'o 
ri setu. Ante kabia ira nompatolele kareba i 

Pue. Pade i Pue mboto nombawai kuasa ka ira 
nompowia kabaraka-kabaraka ante tandai-tandai 
to nipogumaa ala mompakakono tesa ira ewa 
towe belona etu. 

4Tapi tau-tau riara ngata etu nosiewa mbotomo 
samba'a bo samba'a. Naria to nosinjabingga ka 
to Yahudi to da'a nomparasaya, pade naria wo'u 
nosinjabingga ka i Paulus bo i Barnabas. ? Pade 
nosintuwumo tau to Yahudi ante topanggeniaka- 
topanggeniaka ira nosanggani-nggani ante 
tau-tau ntanina da'a to Yahudi mompandasa 
pade mombarempe i Paulus bo i Barnabas etu 
ante watu. ? Tapi ira romba'a nangginjani nia etu 
sampe ira nalai mpaka ri Bagia Likaonia, etumo 
ri ngata Listra, ngata Derbe pade ri ngata-ngata 
ntanina ri bagia etu. ' Pade ri setu wo'u ira 
nompatolele ka tau Kareba Belo. 

8 Ri ngata Listra naria samba'a langgai kadana 
napunggu nggari pesuwuna. I'a da'a ntoto 
namala nolumako sabana nalente mpu'u kadana. 
3 Tau etu nekatoko ri setu nangepe tesa i Paulus. 
Tempo Paulus nanggita tau etu ninjanina tau 
etu nomparasaya mpu'u sampe i'a mamala 
rapakabelo. Jadi i Paulus nanggita i'a, 1? pade 
nanguli ante suara namangga, "Pekanggore 
pakanoa!" 

Sangga nangepe etu nekanggoremo topunggu 
etu nasalisa pade nompamula nolumako ri setu. 

11 sangga nikita ntau dea ri setu nuapa to nikawia 
i Paulus nongaremo ira ante basa ira mboto to 
niuli Basa Likaonia, "Nana'umo wiata-wiata ri 
dunia nolenje mpomanusia!" 

12 Niuli ira i Barnabas i'amo wiata Zeus, pade i 
Paulus wiata Hermes apa i'amo topotesa. 

13 Naopu etu naratamo topanggeniaka baruga 
wiata Zeus to naria ri sawaliku ngata etu. I'a 
nanggeni japi-japi pomawa ante wunga-wunga 
mpaka ri bobaa ngata etu sabana i'a ante todea 
etu madota mombasomba i Paulus bo i Barnabas 
etu. 14 Sangga niepe i Paulus bo i Barnabas nuapa 
patuju tau-tau dea etu, niseka iramo pakea ira 
mboto ante nasusa mpu'u rara sabana tau dea 
etu madota mombasomba ira. Nangowamo ira 
mpaka ri tatongo ntau dea etu pade nongare 
nombatagi todea etu iwe'i: 

15 "Sampesuwu-sampesuwu, ne'e komi 
mombasomba kami! Kami e'i manusia biasa 
wo'u ewa komi! Kami narata ri se'i mompatolele 
Kareba Belo ka komi ala komi mompalasi ada 
komi mepue ka wiata-wiata e'i pade marata ri 
ja'i Alatala to natuwuna. I'amo to nompajadi 
langi bo dunia bo tasi pade pura-pura to naria 
riarana. 18 Tempo nokolu Alatala nompalamba 
pura-pura manusia natuwu nantuki dota ira 
mboto. 17 Naupa iwetu, bate-batena naria 
powiana to nabelo ewa tandai to nompakanoto 

ka kita l'amo Alatala. Niwaina ka kita uja nggari 
langi, pade niwaina isi panggawiata ane narata 
ntoana. Niwaina wo'u ka kita panggoni pade 
niwaina wo'u kadamba rara." 

18 Naupa suro-suro etu nombatagi iwetu, 
sakedi-sakedipa da'a namala ira mombata'amaka 
tau dea mombasomba ira. 

19 Naopu etu naratamo bara sakuya mba'a tau 
to Yahudi nggari ngata Antiokhia ri Bagia Pisidia 
bo nggari ngata Ikonium. Ira nantanara tau dea 
ri Listra etu ala ira wo'u mangewa Paulus. Pade 
ira nombarempe | Paulus ante watu, pade i'a 
niumbunjai ira mpaka ri sawaliku ngata. Niuli ira 
namatemo i'a. 2? Tapi tempo topomparasaya- 
topomparasaya ri setu nekanggore nantatiku 
i'a, nembangu bali i'a pade nesua wo'umo i'a 
riara ngata. Pade naeo to nailena nalaumo i'a 
mpaka ri ngata Derbe mpasanggani-nggani ante i 
Barnabas. 

21 Ri ngata Derbe i Paulus bo i Barnabas 
nompatolele Kareba Belo pade ri setu nadea 
tau nomparasaya i Pue Yesus. Naopu etu 
nanjilimo ira romba'a mpaka ri ngata Listra. 
Pade nggari setu nalaumo ira mpaka ri ngata 
Ikonium pade mpaka ri ngata Antiokhia ri Bagia 
Pisidia. 22 Ri ngata-ngata etu ira nompakaroo 
rara topomparasaya i Pue Yesus. Niuli ira, "Kita 
kana maroso momparasaya i Pue Yesus. Ne'e 

mokanggaura. Kita kana mombarasai madea 
susa ntanimo ruru pade mamala kita mesua riara 
Poparenta nu Alatala." 

23 pade ri ngata-ngata etu i Paulus bo i Barnabas 
nangonggotaka topanggeniaka-topanggeniaka 
topomparasaya i Pue Yesus. Ira napuasa bo 
nosambaya ka topanggeniaka-topanggeniaka 
etu ala ira raporoa i Pue to niparasaya ira. 

24 Naopu etu napolamo i Paulus bo i Barnabas 
nombaliunaka Bagia Pisidia sampe narata ri Bagia 
Pamfilia. 22 Pade naopu ira nompatolele Tesa 

nu Alatala ri ngata Perga, notuamo ira mpaka ri 
ngata Atalia ri wiwi ntasi. 

26 Nggari setu ira nesawi sakaya bete manjili 
mpaka ri ngata Antiokhia ri Bagia Siria. Ri ngata 
etumo ira nokolu niposambaya ntopomparasaya 
i Pue Yesus ala Alatala momporoa ira riara 
panggawia to lako nipakaopu ira we'i-we'i. 

27 Tempo ira narata ri ngata Antiokhia nipasiromu 
ira topomparasaya ri setu. Pade nitesa ira 
pura-pura to nipowia Alatala niposabana ira. 
Nitesa ira wo'u iwenu Alatala nombawai loga 
ka tau-tau da'a to Yahudi momparasaya Yesus. 
28 Pade nasaemo i Paulus bo i Barnabas neto'o 
ri ngata Antiokhia nosanggani-nggani ante 
topomparasaya i Pue Yesus ri setu. 

1 Tempo Paulus boi Barnabas naria ri ngata 
15 Antiokhia naratamo bara sakuya mba'a 

tau to Yahudi nggari Bagia Yudea. Ira nompamula 
nompatuduki ka topomparasaya-topomparasaya 
i Pue Yesus ri setu iwe'i: "Ane komi da'a rasuna 
nantuki Atura-atura to nipatuduki i Musa, da'a 
mamala komi rapakasalama." 

2 Tapi i Paulus bo i Barnabas mpu'u-mpu'u 
nangewa bo nombabali pepatuduki tau- 
tau etu. Jadi kaopuna nipakatantumo ala 
i Paulus bo i Barnabas ante bara sakuya 
mba'a topomparasaya ntanina nggari ngata 
Antiokhia malau mpaka ri ngata Yerusalem ala 
molibu mombatesa ewa pepatuduki etu ante 
suro-suro pade topanggeniaka-topanggeniaka 
topomparasaya ntanina ri setu. 3 Paulus ante 
roa-roana nikeni topomparasaya ri ngata 
Antiokhia sampe ri sawaliku ngata. Nggari 
setu ira nalau nombaliunaka Bagia Fenisia 
bo Bagia Samaria. Ri setu ira nombatesa ka 
topomparasaya-topomparasaya i Pue Yesus 
iwenu tau-tau da'a to Yahudi nompalasi 
pomparasaya ira nokolu ala mantuki Alatala. 
Kareba etu mpu'u-mpu'u nompakadamba rara 
topomparasaya-topomparasaya i Pue Yesus ri 
setu. 

4 Sangga Paulus ante roa-roana narata ri ngata 
Yerusalem ira nitomunaka topomparasaya 
i Pue Yesus, suro-suro bo topanggeniaka- 
topanggeniaka ntanina ante kadamba nu rara. 

Pade nitesa Paulus bo roa-roana ka tau-tau 

etu pura-pura nuapa to nikawia nu Alatala 
niposabana ira ka tau-tau da'a to Yahudi. 

> Tapi naria bara sakuya mba'a tau to Parisi to 
nomparasaya i Pue Yesus nekanggore pade 
notesa, "Tau-tau da'a to Yahudi to nomparasaya 
etu kana rasuna pade ira kana rapakau mantuki 
Atura-atura agama to nipapola i Musa ka kita." 

6 Nangepe tesa etu suro-suro pade 
topanggeniaka-topanggeniaka ntanina etu nolibu 
ala etu pura-pura namala ratesa. ” Nasae mpu'u 
ira nosinjula pekiri. Kaopuna nekanggoremo 
i Petrus pade niulina ka ira, "Sampesuwu- 
sampesuwu, ninjani komi mbotomo bara sakuya 
tempo naliu Alatala nompelisi aku nggari tatongo 
komi mompatolele Kareba Belo ka tau-tau da'a 
to Yahudi ala ira mangepe kareba etu pade 
momparasaya. 3 Pade Alatala, to nangginjani 
isi rara nta'i manusia, nantarima ira tau da'a to 
Yahudi. Ninjani kami etu sabana I'a nombawai 
Nosa Nagasana ka ira nasimbayu ewa niwaina 
ka kita wo'u. ? Alatala da'a nompoposisala 
kita tau-tau to Yahudi ante ira tau-tau da'a to 
Yahudi. l'a nompakagasa rara ira wo'u sabana ira 
nomparasaya. 

10 Ane iwetu, nokuya komi da'a madota 
mantarima nuapa to nikawia Alatala we'i-we'i? 
Nokuya komi madota mompasu'u ira mantuki 

atura-atura to nakaja ratuki? Totu'a-totu'ata 
nggaolu pade kita mboto da'a nompakule 
nantuki atura-atura etu. 11 Tapi niparasayata kita 
nipakasalama aga ante towe belo i Pue Yesus. 
Iwetu wo'u ira." 

12 Naopu Petrus notesa iwetu pura-pura tau 
nasiromu ri setu nekalino sanggani. Pade ira 
nompetalinga i Barnabas bo i Paulus nombatesa 
bali ewa kabaraka-kabaraka ante tandai-tandai 
to nipogumaa to nipowia Alatala niposabana ira 
ka tau-tau da'a to Yahudi. 13 Sangga naopupa 
ira notesa, nangulimo Yakobus, "Sampesuwu- 
sampesuwu, epe komimo tesaku! 14 Simon 
Petrus lako-lakopa nombatarangga ka kita iwenu 
Alatala nggari pamulana nantujuraka patujuna 
ka tau-tau da'a to Yahudi, patujuna mompelisi 
nggari ja'i ira tau-tau majadi topomparasaya l'a. 
15 Etu nasimbayu ewa nuapa to niboto nabi-nabi, 
apa naria nitulisi iwe'i: 1? 'Nanguli Alatala: Maopu 
etu Aku kana marata bali mompopembangu 
bali poparenta Magau Daud to nageromo. Aku 
kana mompakasiayu to mana nasiayu pade 
mompakaroso etu wo'umo. 1' Kupowia etu 
ala pura-pura manusia ntanina etu mangelo 
Aku, etumo pura-pura tau da'a to Yahudi to 
nipokioku majadi todeaku. Iwetumo to niuli i Pue 
to nompakadupa etu pura-pura. 3 to nitesana 
nggaolu.' 

19 Jadi sampesuwu-sampesuwu, nantuki 
pombarataku ne'e kita mompakasusa tau-tau 
da'a to Yahudi to negoli nomparasaya Alatala. 

20 Tapi kita kana mantulisi sura manguli ka ira, 
'Ne'e rakoni komi panggoni to napalina sabana 
nipakoni ka pue ntanina, pade ne'e rakoni komi 
bau ane da'a rasambale, pade ne'e manggoni lei. 
Pade ne'e mosampaturu ante tau da'a rongomu 
mboto.' 21 Aga atura-atura etumo to paraluu 
ratuki ira ala tau-tau to Yahudi da'a maju'a rara 
manggita ira mowia iwetu. Sabana nompamula 
nggari nggaolu Atura-atura i Musa etu nipatolele 
ri pura-pura ngata, etu nibasa ri Eo-eo Mpodade 
ri sapo-sapo mpodade nto Yahudi." 

22 Nangepe tesa Yakobus etu nasitujumo 
suro-suro bo topanggeniaka-topanggeniaka 
ntanina bo pura-pura topomparasaya. Jadi ira 
nompakatantu mompelisi bara sakuya mba'a tau 
nggari ja'i ira rapakau mpaka ri ngata Antiokhia 
mosanggani-nggani ante i Paulus bo i Barnabas 
ala ira mompasimbayu asele mpolibu ira ka 
topomparasaya ri setu. Nipelisi iramo i Silas bo 
Yudas to nidae wo'u i Barsabas. Romba'a tau 
etu tau-tau to nibila ri tatongo topomparasaya 
i Pue Yesus ri Yerusalem. 28 Pade nitulisi 
ira sura ka topomparasaya-topomparasaya 
ri ngata Antiokhia rakeni tau romba'a etu 
to nanguli iwe'i: "Sura e'i nggari ja'i kami 

suro-suro bo topanggeniaka-topanggeniaka 
ntanina to raposampesuwu komi riara i Pue, 
ka topomparasaya-topomparasaya i Pue Yesus 
da'a to Yahudi to neto'o ri ngata Antiokhia pade 
ri Propinsi Siria bo Kilikia. 2 Niepe kami bara 
sakuya mba'a tau nggari ja'i kami nalau ri ja'i 
komi nompakagero rara pade nompakaingu komi 
ante pepatuduki-pepatuduki ira. Tapi kakonona 
ira da'a nipakau kami nompowia iwetu. 2 Sabana 
etu nolibumo kami ri se'i, pade kami pura-pura 
nasintuwu mompelisi bara sakuya mba'a tau, 
pade mompakau ira malau ri ja'i komi. Ira kana 
malau mpasanggani-nggani ante sampesuwuta i 
Barnabas bo i Paulus to nipotowe kami. 2? Paulus 
bo Barnabas e'i, iramo tau-tau to mamate 
matuwu nantuki Pueta Yesus Kristus. 

27 Jadi kami nompakau Yudas bo i Silas malau 
ri ja'i komi nosanggani-nggani ante Paulus bo 
Barnabas. Ira kana mompakapola ka komi ante 
tesa ira mboto isi nu sura e'i. 28 Sampesuwu- 
sampesuwu, iwe'imo asele mpolibu kami: To 
nipokono Nosa Nagasa nu Alatala ante kami wo'u 
ala komi ne'e rapasu'u mantuki atura-atura to 
nakajana. Aga atura-atura iwe'i paraluu ratuki 
komi: 2? Ne'e rakoni komi panggoni to nipakoni 
ka pue ntanina. Ne'e rakoni komi lei, pade wo'u 
ne'e rakoni komi bau nggari binata namate pudu. 
Pade ne'e komi mosampaturu ante tau da'a 

rongomu mboto. Ane komi mantuki atura-atura 
e'i, etumo powia to nabelona. Sampe ri se'imo 
ruru isi sura kami." 

30 Jadi naopu ira patamba'a nopasabi, notuamo 
ira malau mpaka ri ngata Antiokhia. Naratapa ri 
sa'a nipasiromu iramo pura-pura topomparasaya 
pade sura etu niwai ka ira. 3! Tempo ira pura-pura 
nombabasa sura etu, nadamba mpu'u rara 
ira, apa isi sura etu nompakawoe rara ira. 

32 Yydas bo i Silas, ira wo'u nabi to namala 
mompasimbayu Tesa nu Alatala. Jadi nasae ira 
notesa ka to Antiokhia to nomparasaya i Pue 
Yesus ala mompakaroo rara ante mompakaroso 
pomparasaya ira. 

33 Yydas bo i Silas neto'o ri setu bara sakuya 
mbengi kasaena. Naopu etu ira romba'a nipaloga 
topomparasaya ri setu manjili mpaka ri ja'i 
suro-suro ri ngata Yerusalem to nompakau 
ira. Nangulimo topomparasaya ri setu ka ira, 
"Pakabelo ri jala. Pue momporoa komi." 34 [Tapi 
kaopuna i Silas da'a nalau. l'a nompakatantu 
kana meto'o ri ngata Antiokhia.] 3? Paulus bo i 
Barnabas wo'u neto'o bara sakuya kasaena ri 
ngata Antiokhia. Ri setu ira romba'a nosanggani- 
nggani ante nadea tau ntanina nompatuduki 
pade nompatolele Tesa i Pue. 

36 Da'a nasae kaliuna nangulimo i Paulus 
ka i Barnabas, "Kamaimo kita manjili mpaka 

ri ngata-ngata to nikalauta mompatolele 
Tesa i Pue bopia. Kita kana malau manggita 
sampesuwu-sampesuwu to nomparasaya i Pue 
Yesus ri setu, ala rakitata iwenu ira ria." 

37 Nangepe etu nasitujumo i Barnabas. I'a 
madota manggeni i Yohanes Markus wo'u, 
38 aga i Paulus nompekiri da'a nabelo manggeni 
i Markus, sabana i'a nompalasi ira bopia ri 
Bagia Pamfilia, pade mana nadota manggawia 
mpasanggani-nggani ante ira. 3? Jadipa ira i 
Paulus bo i Barnabas nosinggarau mpu'umo 
sampe kaopuna ira nosimpoga'a. Barnabas 
nangala i Markus pade ira nesawi sakaya pade 
nalau mpaka ri Lewuto Siprus. 40 Pade Paulus 
nompelisi i Silas nomporoa i'a. Topomparasaya- 
topomparasaya ri ngata Antiokhia nosambaya ala 
i Pue momporoa ira romba'a riara mpolumako 
ira. Naopu etu nanggaliwomo ira. 41 Nalaumo 
ira nombagulili pura-pura Propinsi Siria bo 
Kilikia. Ri setu ira nompakaroso pomparasaya 
topomparasaya i Pue Yesus. 

1 Paulus nompapola polumakona mpaka 

16 ri ngata Derbe pade ri ngata Listra. Ri 
setu naria samba'a topomparasaya i Pue Yesus 
nosanga ka | Timotius. Indona samba'a to Yahudi 
to nomparasaya wo'umo ka i Pue Yesus. Aga 
umana tau to Yunani. 2 Timotius nibila pura-pura 
topomparasaya ri ngata Listra bo Ikonium. 

3 Paulus madota mangala i Timotius mantuki 
i'a. Jadi i'a nombasuna i Timotius ala Timotius 
etu mamala ratarima tau-tau to Yahudi ri bagia 
etu, sabana ninjani ira pura-pura uma i Timotius 
samba'a tau to Yunani to da'a nombasuna ana 
ira. 

4 Naopu Timotius nisuna Paulus, nalaimo 
ira romba'a. Ri pura-pura ngata to nikalau ira 
nipapola ira ka topomparasaya i Pue Yesus 
kabotu nu polibu suro-suro ante topanggeniaka- 
topanggeniaka ntanina ri ngata Yerusalem. 
Nipatuduki ira ka topomparasaya etu ala ira pura- 
pura kana mantuki atura-atura to nipakatantu 
etu. ? Jadi iwetumo pomparasaya topomparasaya 
i Pue Yesus nipakaroso, pade nantambai eo 
nantambai kadea ntau nomparasaya. 

6 Nosa Nagasa nu Alatala da'a nompaloga 
Paulus ante i Silas mompatolele Tesa nu Alatala 
ri Propinsi Asia. Jadi ira nompapola polumako 
ira mpaka ri Bagia Frigia bo Galatia ri Propinsi 
Galatia. ' Tempo ira narata ri kabingga Bagia 
Misia, nipembai ira mapola mesua ri Propinsi 
Bitinia. Tapi Nosa Nagasa i Pue Yesus nombatagi 
ira mapola. $ Jadi ira nolumako nombaliunaka 
Bagia Misia sampe narata ri ngata Troas ri wiwi 
ntasi. ? Wengina etu ri ngata Troas nikita i Paulus 
sangaya panggita. riara panggitana etu nikitana 
samba'a tau nggari Propinsi Makedonia nenggore 


SURO-SURO 16 590 


ri ngayona pade nerapi mpu'u-mpu'u ka i Paulus, 
"Kamaimo mpaka ri Makedonia mantulungi kami 
ri se'i!" 

10 Jadi naopu i Paulus nanggita panggita etu, 
kami nompakasadia malau mpaka ri Propinsi 
Makedonia etu, sabana nipekiri kami, mpu'u- 
mpu'u Alatala nompakau kami mompatolele 
Kareba Belo etu ka tau-tau ri setu. 

11 Kami nompalasi ngata Troas pade nesawi 
sakaya bete napola mpaka ri Lewuto Samotrake. 
Pade eo to nailena napolamo kami sampe narata 
ri ngata Neapolis ri Propinsi Makedonia. 12 Nggari 
setu nantendemo kami mpaka ri ngata Filipi, 
etumo ngata natolele ri Propinsi Makedonia. 
Ngata Filipi etu ngata to nipeto'o ntau narata 
nggari ngata Roma. Ri setu kami neto'o bara 
sakuya mbengi kasaena. 

13 Ri Eo Mpenonto kami nalau ri wiwi ue bete 
ri sawaliku nu ngata sabana nipekiri kami ri setu 
bara maria peto'o raposambaya nto Yahudi. 
Pade nekatoko kami notesa-tesa ante besi-besi 
to nasiromu ri peto'o etu. 14 Ri tatongo ira etu 
naria samba'a besi nggari ngata Tiatira nosanga 
ka i Lidia. l'a topobalu buya nakamumu to 
nasuli mpu'u olina, pade i'a samba'a tau to 
nombasomba Alatala. Tempo i'a nangepe tesa 
| Paulus, i Pue nombabuka pekirina sampe 
i'a nantarima pepatuduki etu. 1? Naopu etu i 

Lidia pade ira sanjapo nidiu ewa tandaina ira 
topomparasaya i Pue Yesus. Naopu ira nidiu, i 
Lidia nombagaga kami malau meto'o ri sapona. 
Niulina, "Nikita komi aku e'i nomparasayamo i 
Pue. Jadi we'i-we'i kamaimo komi ri sapoku." 

l'a mpu'u-mpu'u nerapi sampe kami nalau 
neto'o ri ja'ina. 18 Naria saeo, tempo kami nalau 
ri peto'o posambaya etu, niposintomu kami 
samba'a batua besi. l'a nipesua seta to namala 
nombaboto kajadia-kajadia to marata. Ante 
mombaboto rasi ntau besi etu nombarata nadea 
saro ka madikana. 17 Besi etu nantuki i Paulus bo 
kami ante nongare, "Tau-tau e'i batua nu Alatala 
to nabete kuasana! Ira narata nompatolele ka 
komi iwenu komi mamala rapakasalama!" 

18 Bara sakuya mbengi kasaena besi etu aga 
nongare-ngare iwetumo. Kaopuna i Paulus mana 
namala nosabara mangepe i'a, sampe i'a nelli 
ntaliku pade nanguli ka seta to naria riara besi 
etu, "Ante sanga Yesus Kristus, palaimo iko nggari 
ja'i besi etu!" 

Tempona etu wo'u nalaimo seta nggari ja'i besi 
etu. 

19 Sangga ninjani madika nu besi etu mana ria 
loga ira mombarata doi, nisoko iramo i Paulus 
bo i Silas. Pade ira romba'a etu niumbunjai 
nikeni ira ri ja'i topoparenta-topoparenta 
to naria ri potomu. 20 Tempo ira nantingayo 


SURO-SURO 16 592 


topoparenta-topoparenta ri setu, nangulimo 
madika nu besi etu, "Tau-tau e'i tau to Yahudi to 
nompakagado ngata e'i. 21 Ira nompatuduki tau 
mompowia ada to nitagi atura-aturata to Roma. 
Da'a mamala ratukita ada etu!" 

22 Tau dea ri potomu etu wo'u nanggarau i 
Paulus bo i Silas. Pade topoparenta-topoparenta 
etu nompakau tau nombaseri pakea nggari 
koro romba'a suro etu pade nombaporo ira. 

23 Naopu niporo mpakaju'a-ju'a, ira nisuaraka 
riara tarunggu. Pade balengga tarunggu nipakau 
manggatono ira mpakabelo-belo. 24 Jadi i'a 
nombasuaraka ira ri tombi tarunggu riarana 
mpu'u. Pade kada ira nibalanggu ante kayu. 

2> Kira-kira natongo wengina i Paulus bo i Silas 
nosambaya pade nodade nantoiya Alatala. 
Tau-tau ntanina to nitarunggu ri setu wo'u 
nangepe ira nodade. 

26 Sampegoli naratamo lingu bete nombagagoya 
sapo tarunggu etu sampe ri pondasina. Pura-pura 
pewobo natibea pade pura-pura pompo'u 
ntau riara tarunggu etu nawonju sanggani. 

27 Nembangumo balengga tarunggu etu. 
Sangga nikitana pura-pura pewobo natebea, 
nibituna gumana ala mompatesi korona, sabana 
nipekirina tau-tau riara tarunggu etu nalai 
puramo. 28 Tapi nongaremo i Paulus ante suara 

namangga, "Ne'e mompatesi koromu! Kami kana 
naria pura ri se'i!" 

29 Nangepe etu niperapi balengga tarunggu etu 
poindo pade nangowamo i'a nalau mpaka riara 
tarunggu. Ante nokalalete i'a nekadede ri ngayo 
i Paulus bo i Silas. 30 Pade nikenina ira mpaka 
ri sawalikuna pade niulina, "Nuapa masipato 
kupowia ala aku rapakasalama?" 

31 Nesonomo i Paulus ante i Silas, "Parasayamo 
i Pue Yesus, pade komi kana rapakasalama ante 
pura-pura tau neto'o riara njapo komi." 

32 pade nitarangga i Paulus bo i Silas tesa 
i Pue ka balengga tarunggu etu, pade ka ira 
pura-pura saongu njapo. 33 Ri tongo wengi etu 
wo'u balengga tarunggu etu nanggeni ira pade 
nompegasa pura-pura bela ira. Naopu etu i'a 
ante pura-pura tau riara njapona etu kaliu-liu 
nidiu ewa tandaina ira topomparasaya i Pue 
Yesus. 34 Naopu etu nikeninamo i Paulus ante i 
Silas nalau ri sapona, pade ri setu nipakonina 
ira. Nadamba mpu'u rara ira sanjapo sabana ira 
nomparasayamo ka Alatala. Naopu etu i Paulus 
bo i Silas nikeni bali riara tarunggu. 

35 Naeompadondona topoparenta-topoparenta 
ngata Filipi etu nompakau polisi malau mpaka 
ri tarunggu mompapola ka balengga tarunggu 
parenta iwe'i: "Kabasakamo tau romba'a to 
nitarunggu yowi etu." 

36 Nangepe etu nangulimo balengga tarunggu 
etu ka i Paulus, "Topoparenta-topoparenta 
ngata nomparenta aku mombakabasaka komi. 
We'i-we'i mamala komi malai. Pakabelo-belo ri 
jala." 

37 Tapi nangulimo i Paulus ka polisi to narata 
ri setu, "Kami e'i todea Roma! Naupa iwetu 
da'apa nitangara kami niporo ri ngayo ntau dea, 
pade nisuaraka riara tarunggu! Pade we'i-we'i 
topoparenta-topoparenta mompakau kami 
malau nggalino! Kami da'a madota! Ira mboto 
kana marata mompopesuwu kami!" 

38 Polisi-polisi etu nompakilu tesa etu ka 
topoparenta-topoparenta ngata. Sangga 
nangepe i Paulus bo i Silas etu todea Roma, 
naekamo ira. 3? Pade nalaumo ira mboto nerapi 
ampu ri ja'i Paulus bo i Silas. Naopu etu nikeni ira 
romba'a suro etu ri sawalikuna, pade niperapi 
ira, "Aginamo komi malai nggari ngata e'i." 

40 Jadi nalaimo Paulus bo i Silas nompalasi 
tarunggu etu nalau mpaka ri sapo i Lidia. 

Ri setu ira nosintomu ante topomparasaya- 
topomparasaya i Pue Yesus pade nompakaroo 
rara ira. Naopu etu nalaimo ira nggari ngata Filipi 


etu. 

17 1 Paulus bo i Silas nompapola polumako 
ira noliu ri ngata Amfipolis pade ngata 

Apolonia sampe narata ri ngata Tesalonika. Ri 

setu naria sapo mpodade nto Yahudi. ? Jadi 
nalaumo i Paulus ri sapo mpodade to Yahudi 
etu ewa kabiasana nosinjula pekiri ante tau-tau 
to nasiromu ri setu. Toluntipa nosintuki-ntuki 
tempo Eo Mpenonto i'a notesa ka ira ewa isi Buku 
Nagasa. 3 Nipakanotona ka ira batuana isi buku 
etu. Nitaranggana ka ira, "Nantuki Buku Nagasa 
e'i Magau to Mompakasalama to nijanji Alatala 
paraluu rapandasa sampe mamate, tapi I'a kana 
matuwu bali nggari kamatena. Yesus to nitesaku 
ka komi, l'amo Magau to Mompakasalama etu." 

4 Nangepe tesa Paulus etu naria bara sakuya 
mba'a tau to Yahudi nomparasaya tesa etu pade 
nosabingga ka i Paulus bo i Silas. Iwetu wo'u 
nadea tau to Yunani to naeka ka Alatala, pade 
nadea wo'u besi-besi to noanggana nggari ngata 
etu. 

> Tapi tempo tau-tau to Yahudi to da'a 
nomparasaya Yesus nanggita etu nasiriatimo 
ira ri ja'i Paulus bo i Silas. Jadi ira nompokio 
tau-tau topenjayo-njayo ri potomu nowia kanano 
pade nompakagado riara ngata etu. Naratamo 
ira ri sapo i Yason to nipeto'o i Paulus bo i 
Silas, pade nisuaki ira sapo etu ala manggeni i 
Paulus bo i Silas mesuwu mantingayo tau dea 
etu. ĉ Tapi da'a nirata ira i Paulus bo i Silas ri 
setu. Jadi niumbunjai iramo i Yason bo bara 
sakuya mba'a tau topomparasaya ntanina ri 

setu mpaka ri ngayo topoparenta-topoparenta 
ngata etu. Nongaremo ira, "Paulus bo i Silas 

etu nompakagado tau ri umba-umba ri dunia! 
We'i-we'l ira narata nompakagado ngatata e'i 
wo'u! 7 Pade i Yason e'i nantarima ira etu ri 
sapona. Ira e'i puramo nombaliunaka atura-atura 
to nipakatantu Magauta Kaisar Roma, sabana 
niuli ira danaria wo'upa magau ntanina to 
nosanga ka Yesus." 

8 Sangga nangepe tesa-tesa etu nagado 
mpu'umo rara ntodea bo topoparenta- 
topoparenta ngata. 7 Kaopuna Yason bo 
roa-roana topomparasaya etu kana mombawai 
doi pejami ka topoparenta-topoparenta ngata. 
Naopu etu pade ira nikabasakamo. 19 Wengina 
etu nangulimo topomparasaya-topomparasaya ri 
ngata Tesalonika ka i Paulus bo i Silas, "Aginamo 
komi malau mpaka ri ngata Berea." 

Jadi nalaumo i Paulus bo i Silas. Narata ri setu 
nalaumo ira nesua ri sapo mpodade nto Yahudi. 
11 Tau-tau to Yahudi ri ngata etu nabelo rara 
ira, da'a ewa tau to Yahudi ri ngata Tesalonika, 
sabana ira ri ngata Berea nantarima Kareba Yesus 
etu ante mpu'u-mpu'u rara ira. Pade eo-eo ira 
nomparesa Buku Nagasa ala manggita kakonona 
tesa i Paulus etu ka ira. 12 Nadea nggari tatongo 
ira to nomparasaya Yesus, pade da'a aga sakedi 
tau-tau to Yunani to noanggana nomparasaya 

wo'u, nabeloka besi nabeloka langgai. 13 Tapi 
tempo tau-tau to Yahudi ri ngata Tesalonika 
nangepe i Paulus nompatolele Tesa nu Alatala ri 
ngata Berea, naratamo ira ri ngata Berea pade ri 
setu Wo'u nompowia gado pade nompakapane 
rara ntau dea. 

14 Jadi topomparasaya-topomparasaya ri ngata 
Berea etu nasalisa nanggeni i Paulus mesuwu 
nggari ngata Berea mpaka ri wiwi ntalinti. Tapi i 
Silas ante i Timotius daneto'o ri ngata Berea etu. 

15 Tau-tau to nanggeni Paulus etu nalau 
mpasanggani-nggani ante i'a sampe narata 
ri ngata Atena. Naopu etu natinggulimo ira 
mpaka ri ngata Berea ante nanggeni tewai i 
Paulus ka i Silas bo i Timotius ala ira masalisa 
mombatuntumaka i'a ri ngata Atena. 

16 Tempo i Paulus nompopeai Silas bo i Timotius 
ri ngata Atena, nasusa mpu'u rarana nanggita 
kadea nu parantau-parantau to nipesomba nto 
Atena etu. 17 Etumo sabana i'a nosinjula pekiri 
ri sapo mpodade ante tau-tau to Yahudi pade 
tau-tau ntanina to nombasomba Alatala. Iwetu 
wo'u ri potomu, eo-eo i'a nosinjula pekiri ante 
isema-sema to naria ri setu. 

18 Ri ngata Atena etu naria wo'u tau-tau 
napande to nantuki pepatuduki nu Epikuros pade 
pepatuduki to nosanga ka Stoa. Bara sakuya 
mba'a guru rongele pepatuduki etu nosinjono 

wo'u ante Paulus. Ira nanguli, "Nuapa wo'u 
ninjani ntau ya'a! Pangginjanina aga sakedi lau, 
tapi nadea wo'u tesana!" 

Pade naria ira ntanina to nanguli, "Bara i'a 
madota mompatuduki ka kita ewa wiata-wiata 
nggari ngata ntanina!" 

Niuli ira iwetu sabana i Paulus notesa ka ira 
ewa Yesus, pade ewa manusia natuwu bali 
nggari kamatena. 12 Jadi ira nanggeni i Paulus 
mpaka ri polibu ri Bulu Areopagus. Narata ri setu 
nangulimo ira ka i'a, "Kami e'i madota mangepe 
pepatuduki nabou to nipatolelemu etu 

20 sabana komi mompatolele pepatuduki 
nontani nggari ntanina to niepe nu talinga kami 
mboto. Kami madota mangginjani batuana." 

21 Niuli ira iwetu sabana pura-pura to Atena 
pade tau-tau ntanina to neto'o ri ngata Atena 
etu, aga madota mantesa atau mangepe 
nuapa-nuapa to nabouna. 22 Nangepe tesa ira 
etu nekanggoremo i Paulus ri ngayo topolibu ri 
Bulu Areopagus etu pade niulina, "Tau-tau to 
Atena! Nikitaku komi mpu'u-mpu'u topoagama, 
23 sabana tempo aku nenjayo-njayo riara ngata 
komi e'i nikitaku peto'o-peto'o pesomba komi. 
Pade nirataku saongu peto'o pesomba to 
naria nitulisi, 'Peto'o Pesomba ka Pue to Da'a 
Ninjanita Sangana.' Jadi Pue to nipesomba komi 

naupa sangana da'a ninjani komi, Pue etumo to 
nipatoleleku ka komi ri se'i. 

24 pye Alatala nompajadi dunia e'i bo pura-pura 
isina. l'amo Pue langi bo dunia. Pade l'a da'a 
neto'o ri sapo mpesomba to nikawia nu manusia. 
25 |'a da'a wo'u nomparaluu ratulungi nu 
manusia, sabana l'amo to nombawai katuwu 
bo nosa pade mpengaya-ngaya ka pura-pura 
manusia. 

26 Nggari samba'a manusia nipajadina pura- 
pura manusia ri dunia ala ira momuli meto'o 
ri njumaongu dunia e'i. Nipakatantuna nggari 
pamulana panta'a tana rapeto'o butu-butu 
ngata, pade nipakatantuna kasaena ira matuwu 
ri tana etu. ?” Nikawia Alatala iwetu ala manusia 
mopaelo l'a. Jadi rapana ane ira mopaelo l'a, ira 
kana mosirata ka l'a. Tapi kakonona, da'a paraluu 
mopaelo l'a masae-sae, sabana l'a namosu ante 
kita samba'a bo samba'a. 28 Ewa niuli ntau, 'Kita 
natuwu pade nonggaya pade naria ri dunia e'i 
sabana kuasa Alatala.' Nasimbayu ante etu wo'u 
to niuli bara sakuya mba'a topande mowia dulua 
nggaolu nggari ngata komi. Ira nanguli, 'Kita 
pura-pura e'i anana wo u.' 

29 Jadi sampesuwu-sampesuwu, kita e'i 
ana-ana nu Alatala. Sabana etu da'a mamala 
kita mompakasimbayu Alatala ante parantau- 
parantau to nipowia nggari bulawa bara salaka 

bara watu nantuki kapande nu manusia. 

30 Alatala da'a nombasuku manusia nokolu 
tempo ira nombasomba parantau-parantau 
ewa etu sabana da'apa ninjani ira etu nasala. 
Tapi nompamula we'i-we'i I'a nompakau 
pura-pura manusia ri umba-umba ri dunia kana 
majea nggari pokainggu ira etu. °t Kita kana 
majea sabana naria saongu tempo banepia to 
nipakatantunamo pura-pura manusia ri dunia 
e'i kana ratangara ante nanoa rara. Manusia 
kana ratangara samba'a tau to nipelisi nu 
Alatala, etumo Yesus. Pade ala mompakanoto 
l'amo Topotangara to nipelisina etu, Alatala 
nompakatuwu bali Yesus nggari kamatena." 

32 Tempo tau-tau etu nangepe tesa tomate 
natuwu bali nggari kamatena, naria nggari 
tatongo ira nompongiri i Paulus sabana da'a 
niparasaya ira tomate mamala rapakatuwu bali. 
Tapi naria wo'u to nanguli, "Kami damadota wo'u 
mangepe tesamu etu." 

33 Naopu etu nalaimo i Paulus nompalasi polibu 
etu. 24 Tapi naria tau nggari tatongo ira etu 
nosabingga ka i Paulus pade nomparasaya Yesus. 
Samba'a nggari ira i Dionisius, samba'a nggari 
topolibu to nasiromu ri Bulu Areopagus etu. Pade 
naria wo'u samba'a besi nosanga ka i Damaris, 
pade bara sakuya mba'a tau ntanina. 

1 Naopu etu i Paulus nompalasi ngata 

18 Atena pade nalaumo i'a mpaka ri ngata 
Korintus. 2 Ri setu i'a nosintomu ante samba'a 
tau to Yahudi nggari Propinsi Pontus to nosanga 
ka Akwila. Akwila ante rongona i Priskila lako 
narata ri ngata Korintus nggari Propinsi Italia. 
Ira nolinja mpaka ri Korintus sabana i Klaudius, 
Magau Roma, nomparenta pura-pura tau to 
Yahudi kana mompalasi ngata Roma ri Propinsi 
Italia etu. Jadi nalaumo i Paulus nantunggai 
ira romba'a, 3 pade i'a neto'o ri ja'i ira sabana 
mata mpopaelo i Paulus nasimbayu ante mata 
mpopaelo ira, etumo nowia tenda. Ira tolumba'a 
nokarajaa mpasanggani-nggani. 

4 Pade ri Eo-eo Mpenonto nalaumo i Paulus 
ri sapo mpodade nto Yahudi notesa nosinjula 
pekiri ante tau-tau nasiromu ri setu, nabeloka 
tau to Yahudi, nabeloka tau to Yunani. I'a 
nompasimbuku manggeni ira momparasaya i Pue 
Yesus. 

> Sangga naratapa i Silas bo i Timotius nggari 
Propinsi Makedonia, nikabasaka i Paulusmo 
panggawiana nowia tenda etu, pade eo-eo i'a 
nompatolele Tesa nu Alatala ka tau to Yahudi. 
Nipatudukina ka ira, "Yesusmo Magau to 
Mompakasalama to nijanji Alatala." 

6 Tapi tau to Yahudi etu batena nangewa 
Paulus pade nanguli sinja'l i'a. Jadi i Paulus 

nombawurenggenaka pakeana ante nanguli, 
"Salamu muposala mboto! Etu da'a salakul 
Nompamula we'i-we'i aku malau mompatolele 
Tesa nu Alatala ka tau-tau da'a to Yahudi!" 

7 Naopu etu i Paulus nompalasi ira pade nalau 
neto'o ri sapo ri sinjori nu sapo mpodade etu. 
Pue njapo etu nosanga ka i Titius Yustus. I'a 
da'a to Yahudi tapi i'a nomparasaya Alatala. 

8 Topanggeniaka sapo mpodade etu to nosanga 
ka i Krispus ante pura-pura ira saongu njapo 
nomparasaya i Pue Yesus. Pade nadea tau-tau 
to Korintus ntanina nangepe kareba to nikeni i 
Paulus etu, pade ira wo'u nomparasaya pade 
nidiu ewa tandaina ira topomparasaya i Pue 
Yesus. 

9 Naria sambengi i Paulus nanggita saongu 
panggita. Riara mpanggitana etu i Pue nanguli ka 
i'a, "Ne'e maeka! Ne'e menonto mompatolele 
Tesaku, 10 sabana damadeapa tau ri ngata e'i 
kana momparasaya Aku. Ne'e maeka, sabana Aku 
mosanggani-nggani ante iko. Da'a ria samba'a 
tau mamala mowia anu maja'a ri ja'imu." 

11 Sabana etu i Paulus neto'o ri ngata Korintus 
sampae santongo kasaena pade nompatuduki 
Tesa nu Alatala ka tau-tau ri setu. 

12 Tempo i Galio najadi gubernur ri Propinsi 
Akhaya etu, tau-tau to Yahudi nosintuwu 
nangewa i Paulus. l'a nisoko ira pade nikeni ri 

ngayo Gubernur Galio etu ala ratangara. 13 Ira 
nompangadu i'a iwe'i: "Tau e'i nanggeni tau dea 
mombasomba Alatala ante pepatuduki nontani 
nggari Atura-atura agama to nipapola | Musa ka 
kami!" 

14 Iwetu i Paulus madota mesono, nangulimo 
Gubernur Galio, "E, tau-tau to Yahudi! Ane to 
nipangadu komi e'i saongu peliunaka atura Roma 
bara saongu kaja'ana, masipato aku mosabara 
mangepe tesa pepangadu komi e'i. 15 Tapi e'i 
aga posisala pombarata ewa tesa-tesa pade 
sanga-sanga pade atura-atura agama komi 
mboto! Etu kana rapasiayu komi mboto. Aku e'i 
da'a madota mombatangara parakara ewa e'i!" 

16 Naopu etu Gubernur Galio nompopalai ira 
nggari peto'o mpotangara etu. 17 Naopu nesuwu 
nggari setu todea etu nanjoko topanggeniaka 
sapo mpodade nto Yahudi to nosanga ka i 
Sostenes, pade i'a niboba ira ri ngayo peto'o 
mpotangara. Tapi Gubernur Galio da'a ntoto 
nipariara nta'ina powia ira etu. 

18 Naopu etu danasaepa i Paulus neto'o ri 
ngata Korintus. Naopu etu nopasabimo i'a ka 
topomparasaya-topomparasaya ri setu pade 
nosumombamo i'a mpaka ri Propinsi Siria 
nosanggani-nggani ante Priskila bo Akwila. 
Da'apa ira nosumomba, ri ngata Kengkrea, i 
Paulus nombagari wo'ona to nipalambana najadi 

nandoe nantuki ada nto Yahudi, sabana naria 
pojanjina ri ngayo i Alatala. 19 Riara posumomba 
ira etu ira nesai ri ngata Efesus. Ri setu i Paulus 
nompalasi ira Priskila bo Akwila pade nalaumo 
i'a njamba'ana nesua ri sapo mpodade notesa 
nosinjula pekiri ante tau-tau to Yahudi ri setu. 
20 ira to Yahudi nerapi ala i'a meto'o masae ante 
ira, tapi i'a da'a madota. ?! Nopasabimo i'a ka ira 
pade nanguli, "Ane rapodota Alatala, aku kana 
manjili wo'u wemai." 

Naopu notesa iwetu nosumombamo i Paulus 
nggari ngata Efesus sampe narata ri ngata 
Kaisarea. ?? Sangga naratapa ri ngata Kaisarea, 
nantendemo i'a mpaka ri ngata Yerusalem ala 
mombawai tabe ka topomparasaya ri setu. 
Naopu etu pade notuamo i'a mpaka ri ngata 
Antiokhia. 23 Naopu i'a neto'o bara sakuya 
kasaena ri setu, nalau wo'umo i'a mpaka ri Bagia 
Galatia bo Frigia ala mompakaroso pomparasaya 
topomparasaya i Pue Yesus ri setu. 

24 Tempo Priskila bo Akwila naria ri Efesus 
naratamo samba'a tau to Yahudi ri setu nggari 
ngata Aleksandria ri tana Masir, sangana Apolos. 
l'a samba'a tau napande notesa, pade i'a 
mpu'u-mpu'u nangginjani isi Buku Nagasa. 22 l'a 
nipatuduki ntau tesa i Pue Yesus. Jadi tempo 
i'a narata ri ngata Efesus notesamo i'a ante 
rarana newoya-woya. Nipatudukina ka tau-tau 

tesa Yesus etu ante nanoto, naupa to ninjanina 
nggari tesa etu aga pepatuduki Yohanes Topediu. 
26 Ante kabiana Apolos nompamula notesa ri 
sapo mpodade nto Yahudi. Tempo i Priskila bo 
Akwila nangepe i'a, ira nompakeni i'a mpaka ri 
sapo ira. Pade ri setu ira notarangga mpakanoto 
ka i'a tesa Alatala anu da'apa ninjanina. 

27 Naopu nggari setu Apolos nompakatantu 
malau mpaka ri Propinsi Akhaya. Jadi 
topomparasaya i Pue Yesus ri ngata Efesus 
etu nantulungi i'a ante nantulisi sura ka 
topomparasaya-topomparasaya ri Akhaya ala 
ira madota mantarima Apolos ri setu. Jadi 
tempo Apolos narata ri Propinsi Akhaya etu, 
pepatudukina mpu'u-mpu'u nantulungi tau-tau 
to najadi topomparasaya i Pue Yesus nggari towe 
belo nu Alatala. 23 Ante tesana to nakuasa Apolos 
nombadagi pura-pura tesa to Yahudi ri ngayo 
todea. Nipakanotona ka ira nggari Buku Nagasa, 
Yesusmo Magau to Mompakasalama to nijanji 
Alatala. 

1 Tempo Apolos danaria ri ngata Korintus, 
19 i Paulus nompesayo ngata-ngata ri buluna 
ri Bagia Galatia bo Frigia, pade naopu etu 
naratamo i'a ri ngata Efesus. Ri setu i'a nosintomu 
ante bara sakuya mba'a topomparasaya i Pue 
Yesus, ? pade nekutanamo i'a ka ira, "Tempo komi 

nomparasaya i Pue Yesus komi nipesua Nosa 
Nagasa nu Alatala?" 

Nesonomo ira, "Da'apa. Da'apa niepe kami 
nariamo Nosa Nagasa nu Alatala etu." 

3 pade nekutana wo'umo i Paulus, "Ane iwetu, 
pepatuduki isema to nituki komi tempo komi 
nidiu?" 

Nesono ira, "Pepatuduki to nipatolele Yohanes." 

4 Pade nangulimo i Paulus, "Yohanes etu 
nombadiu tau ewa tandaina najeamo ira nggari 
silaka-silaka ira. Pade i'a wo'u nompatuduki ka 
tau-tau to Yahudi ira kana momparasaya samba'a 
tau to marata ri purina, etumo Yesus." 

5 Tempona ira nangepe tesa Paulus etu, ira to 
Efesus nidiu wo'u ante sanga i Pue Yesus. ê Paulus 
nombadika palena ri balengga ira pade kaliu-liu 
nana'umo Nosa Nagasa nu Alatala nesua ri ja'i ira. 
Pade nompamulamo ira notesa ante basa-basa 
to nopu'u nggari ja'i Nosa Nagasa nu Alatala pade 
nompasimbayu tesa nggari ja'i Alatala. ' Kadeana 
tau-tau etu, kira-kira sampulu romba'a. 

8 Tempona Paulus naria ri ngata Efesus, riara 
tolumbula kasaena i'a naoso nalau ri sapo 
mpodade nto Yahudi. Ri setu ante kabiana i'a 
notesa nosinjula pekiri ante ira ala manggeni ira 
momparasaya Yesus Magau to Mompakasalama 
to nijanji Alatala. ? Tapi bara sakuya mba'a tau 
ri tatongo ira etu nako'o rara pade da'a madota 

momparasaya. Ri ngayo ntau pura-pura to 
nasiromu ri setu, ira nanjalai pepatuduki Yesus 
etu. Etumo sabana i Paulus nompalasi ira, pade 
nipakenina tau-tau to nomparasaya i Pue Yesus 
nalau mpaka ri sapo mpokulia i Tiranus. Ri setu 
eo-eo ira nosinjula pekiri ante tau-tau. 19 Etumo 
to nipowia i Paulus rompae kasaena, sampe 
pura-pura tau to neto'o ri Propinsi Asia nangepe 
Tesa nu Pue, nabeloka tau to Yahudi nabeloka 
tau da'a to Yahudi. 

11 Alatala nombawai kuasa ka i Paulus 
nompowia kabaraka-kabaraka to nontani nggari 
ntanina, 12 sampe nau aga pasapu bara buya 
to nipakena nikeni ka tau-tau naju'a, ju'a ira 
etu nabelo, pade seta-seta to nesua riara ntau 
nesuwu nggari ja'i ira. 

13 Ri tempo etu naria bara sakuya mba'a sando 
to Yahudi to nalau ri umba-umba nompopalai 
seta nggari ja'i ntau. To nompowia etu iramo 
pitumba'a langgai, ana nu samba'a balengga 
topanggeni agama Yahudi to nosanga ka i Skewa. 
Ira nompembai mompake sanga i Pue Yesus 
mompopalai seta-seta nggari ja'i ntau. Niuli ira, 
"Ante sanga Yesus to nipatolele Paulus etu kami 
mompopalai iko!" 14 (19:13) 

15 Tapi nesonomo seta etu, "Ane Yesus, 
ninjaniku I'a, pade Paulus wo'u ninjanikumo. Tapi 
iko e'i, da'a ria batuana!" 

16 pade nekawantumo tau nipesua nu seta etu 
nombarumpa nombabaga ira pitumba'a sampe 
ira pura-pura nidagina. Ira nangowa nalai nggari 
sapo ntau etu ante bela bo nelaya, sabana baju 
bo poruka ira etu niseri-seri ntau etu nggari koro 
ira papitu etu. 17 Pura-pura tau to neto'o ri ngata 
Efesus nangepe kajadia etu, nabeloka tau-tau to 
Yahudi, nabeloka tau-tau da'a to Yahudi. Sangga 
nangepe etu nogumaa puramo ira, pade sanga i 
Pue Yesus nantambai nibila pade nitoiya ira. 

18 Nadea mba'a nggari ja'i ira to nomparasaya 
i Pue Yesus etu nangaku ri ngayo ntodea ewa 
powia-powia ira to naja'ana. 1? Pade naria wo'u 
to nabiasa nompake pangginjani to naja'ana 
nompasiromu buku-buku ira pade etu nipalabu 
ira ri ngayo ntodea. Nibila ira oli nu buku etu, 
kira-kira limampulu njobu mpeka doi salaka 
kadeana. 20 Jadi nggari kajadia-kajadia nabaraka 
ewa etu, nantambai eona nantambai kadea ntau 
nangepe Tesa nu Pue, pade nantambai kadea 
ntau to nompangala Tesa etu. 

21 Naopu kajadia-kajadia etu, Paulus nonia 
malau mpaka ri Propinsi Makedonia ante Propinsi 
Akhaya, pade naopu etu patujuna mapola mpaka 
ri ngata Yerusalem. Niulina ka roana, "Maopu 
aku mpaka ri ngata Yerusalem, aku kana malau 
mpaka ri ngata Roma wo'u." 

22 Jadi nipakauna romba'a roana sampokarajaa 
mokolu ka i'a mpaka ri Propinsi Makedonia. 
Sanga ira romba'a, etumo i Timotius pade 
Erastus. Tapi i Paulus mboto daneto'o bara 
sakuya mbengipa kasaena ri Propinsi Asia. 

23 Kira-kira ri tempona etu wo'u, neumbamo 
kakanano to nabetena ri ngata Efesus nggari 
pepatuduki i Pue Yesus. Iwe'imo tesana. 2? Ri 
ngata etu naria samba'a pande nu salaka to 
nosanga ka i Demetrius. Panggawiana mowia 
sapo-sapo nggedi nolenje sapo mpepue ka wiata 
Artemis. Nggari panggawiana etu nadea mpu'u 
asele to nirata i Demetrius pade roa-roana. 2 I'a 
nompasiromu pura-pura roana sampokarajaa 
ante pande-pande salaka ntanina to nowia 
sapo-sapo nggedi wiata Artemis, pade niulina 
ka ira, "Sampesuwu-sampesuwu, ninjani komi 
mboto nggari panggawiata e'i pade kita matuwu. 
26 We'i-we'i nikita komi pade niepe komi 
mbotomo nuapa nipowia i Paulus etu! l'a nanguli 
ka todea parantau-parantau wiata to nipowia nu 
pale manusia da'a nakono wiata. Pade nadeamo 
tau nomparasaya pepatudukina etu, da'a aga ri 
ngata Efesus e'i, tapi ntora pura-pura Propinsi 
Asia wo'u! 

27 Jadi sampesuwu-sampesuwu, to nipokaekaku 
panggawiata e'i rasalai ntau. Da'a aga etu, tapi 
mamala sampe sapo mpepue wiata Artemis to 

nabetena etu rareke ntau mana ria gunana. Pade 
kabetena wiata Artemis mboto etu to nipesomba 
pura-pura tau ri Asia pade ri njumaongu dunia 
mana ria!" 

28 Sangga nangepe tesa i Demetrius etu, 
nabilisi mpu'umo rara ira pura-pura, sampe ira 
nongare-ngare, "Matuwu Artemis, wiatata to 
Efesus!" 

29 pade natolelemo kakanano etu sampe ri 
njumaongu ngata Efesus. Todea etu nanjoko 
| Gayus bo Aristarkhus, etumo romba'a roa 
sampolumako ante i Paulus nggari Propinsi 
Makedonia, pade ira niumbunjai ntodea nalau 
nasalisa nesua ri lalowo bete ngata etu. 3? Paulus 
madota mesua mantingayo todea ri setu tapi 
topomparasaya-topomparasaya i Pue Yesus da'a 
nompaloga i'a mesua. °t Wa'a wo'u bara sakuya 
mba'a topoparenta to noanggana nggari Propinsi 
Asia to nowega ante Paulus. Ira nompakau tau 
nalau manguli ka | Paulus, "Ne'e mpu'u mesua 
mantingayo todea riara nu kasiromu etu!" 

32 Tempo etu nagado mpu'umo tau dea to 
nasiromu ri setu. Naria to nongare iwe'i, naria 
wo'u to nongare iwetu, sabana nadea nggari ira 
etu da'a ninjani nuapa patuju ira nasiromu ri 
setu. 33 Nantuki pombarata sabagia nggari todea 
etu, kasiromu ira etu niposabana samba'a to 
Yahudi nosanga ka Aleksander, sabana i'amo 

to nipopokolu nu to Yahudi ri ngayo todea. 
Aleksander etu nombawiataka palena, tandaina 
i'a madota motesa manjaliku korona ka todea. 
34 Tapi iwetu ira nanggita i'a etu samba'a to 
Yahudi, nongaremo ira mpasanggani-nggani 
rongu jaa kasaena, "Matuwu Artemis, wiatata to 
Efesus!" 

35 Kaopuna juru tulisi ngata etu namala 
nompopondodo tau dea etu. Nangulimo i'a ka 
ira, "Tau-tau to Efesus, ninjani ntau pura-pura 
kita to Efesus e'i to nompiara sapo mpepue 
wiata Artemis bo watu nakarampua to nanawu 
nggari langi! 3? Da'a ria samba'a to nombabali 
etu! Sabana etu kuperapi ka komi, pekalino 
puramo! Ne'epa rapowia komi sangele ante 
da'apa nompekiri asele nu powia etu! 3” Tau-tau 
e'i nikeni komi pura-pura ri se'i, naupa ira da'a 
nangangga nuapa-nuapa nggari sapo mpepue 
wiatata Artemis, pade ira da'a wo'u nompakakedi 
sanga Artemis etu. 

38 Ane i Demetrius ante roa sampokarajaana 
etu maria tesa pepangadu ira ka samba'a tau, 
aginapa ira manggeni parakara etu ri ngayo 
ntopotangara. Potangara natebea ri tempo 
to natantuna, pade topotangara-topotangara 
naria nepopea. 3? Pade ane danariapa sangaya 
ntanina rapekutana komi, etu kana rapakaopu 
ri ngayo polibu ntodea to nipakatantu nu 

pomarenta. ^ Sabana nuapa najadi eo e'i 
mamala mompakandasa kita pura-pura! Kita 
mamala rasangga nu pomarenta Roma tau 
topeewa, sabana da'a ria kamba saongu alasa to 
mamala raulita mompakakono kakanano e'i!" 

41 Naopu juru tulisi nanguli etu pura-pura, 
nipakauna tau dea etu manjili. 

1 Sangga nalinomo kakanano ri ngata 

20 Efesus etu, Paulus nompasiromu 
todea topomparasaya pade notesamo i'a 
nompakaroso rara ira. Naopu etu nopasabimo 
i'a pade nalau nolumako mapola mpaka ri 
Propinsi Makedonia. 2 riara mpolumakona 
etu i'a nompesayo ngata-ngata ri Makedonia 
etu pade nompatuduki mompakaroso rara 
topomparasaya-topomparasaya ri setu. Naopu 
etu napolamo i'a mpaka ri Propinsi Akhaya, tana 
nto Yunani. 3 Tolumbula kasaena i'a neto'o ri setu. 
Naopu etu i'a nopatuju mesawi sakaya mpaka 
ri ngata Yerusalem ri Propinsi Siria. Tapi da'apa 
i'a nalai, naria kareba niepena to nanguli tau-tau 
to Yahudi ri setu nosintuwu mompatesi i'a. Jadi 
nipakatantuna manjili mantuki jala kabatana 
mombaliunaka Propinsi Makedonia. 

4Naria bara sakuya mba'a roa i Paulus to 
nosanggani-nggani ante i'a. Ira etumo, i Sopater 
ana i Pirus nggari ngata Berea, Aristarkhus bo i 
Sekundus tau to Tesalonika, pade i Gayus nggari 

ngata Derbe. Naria wo'u i Timotius, i Tikhikus bo i 
Trofimus, pura-pura tau nggari Propinsi Asia. 

3 Ira pura-pura nokolu ka kami pade nompopea 
kami ri ngata Troas. ? Naopu etu kami nantuki 
jala kabatana sampe ri ngata Filipi. Sangga 
naliupa Posusa Eo Bete Roti Da'a Nidika Ragi, 
nesawi sakayamo kami nggari ngata Filipi etu. 
Pade limambengi nggari setu kami nosintomu 
wo'u ante roa-roa kami etu ri ngata Troas. Pade 
neto'omo kami ri setu santipa kasaena. 

7 Wengi eo Aka kami nasiromu nanggoni 
mpasanggani ante topomparasaya- 
topomparasaya ri ngata Troas. Paulus 
nompatuduki pade notesa sampe natongo 
wengina sabana patujuna naile mpadondo i'a 
manggaliwo. 3 Tombi nikasiromu kami etu ri 
tombi katolunjunjuna. Nadea poindo nitunju ri 
setu. 

9 Naria samba'a kabilasa nosanga ka Eutikhus 
nekatoko ri tilalaba. Tempo Paulus notesa-tesa 
nasae, nangantu mpu'umo kabilasa etu sampe 
napisimo i'a ri tilalaba etu. Pade nanawumo i'a 
nggari tilalaba tombi katolunjunjuna etu mpaka 
ri tana. Tempo tau nana'u mangonggotaka i'a, 
namatemo i'a. 10 Tapi Paulus nana'u mpaka 
ri tambena pade niobona kabilasa etu, pade 
nikalipuina. Pade niuli Paulus ka tau-tau 

nantaguni tomate etu, "Ne'e masusa rara komi, 
natuwu balimo i'a." 

11 Naopu etu nepone bali Paulus ri tombi 
kalangana ri kasiromu ira etu, pade nibagi-bagina 
roti pade nanggoni mpasanggani-nggani ante 
ira. Naopu nanggoni notesa wo'umo i'a ka 
topomparasaya-topomparasaya ri setu sampe 
naeo. Naopu etu nanggaliwomo i'a. 12 Kabilasa to 
namate nanawu etu natuwu balimo. I'a nikeni nu 
roana mpanjili, pade nadamba mpu'umo rara ira 
pura-pura. ? Naopu etu nalaumo kami mpaka 
ri sakaya bete pade nosumomba nokolu mpaka 
ri ngata Asos mantomunaka i Paulus ri setu. 
Iwetu to nipakatantu i Paulus sabana i'a madota 
molumako mpaka gusa'a mantuki jala kabatana. 
14 Sangga nosintomupa kami ante Paulus ri Asos, 
nesawi sakayamo i'a pade nosumomba kami 
pura-pura mpaka ri ngata Mitilene. 

15 Nggari setu nosumomba wo'umo kami, pade 
eo to nailena naratamo kami ri ntoto Lewuto 
Khios. Pade to nailena wo'umo naratamo kami 
ri Lewuto Samos. Pade sambengipa naratamo 
kami ri ngata Miletus, kasampoa nu ngata Efesus. 
16 Nggari pamula nu posumomba kami i Paulus 
nompakatantu mana mesai ri ngata Efesus ala 
ne'e malera ri Propinsi Asia. l'a nompari-mpari 
malau ala ane mamala, i'a kana maria ri ngata 
Yerusalem mantuki Posusa Eo Bete Pentakosta ri 


SURO-SURO 20 615 


setu. 1? Nggari ngata Miletus Paulus nompakatu 
kareba mpaka ri ngata Efesus nompokio 
topanggeniaka-topanggeniaka topomparasaya ri 
setu marata mosintomu ante i'a ri ngata Miletus. 
18 Sangga naratapa ira, nangulimo i Paulus ka 
ira, "Sampesuwu-sampesuwuku, ninjani komi 
iwenu katuwuku ri tatongo komi nggari karataku 
pamulana ri Propinsi Asia e'i sampe we'i-we'i. 
19 Ante kaede nu raraku aku nobago ka i Pue ri 
se'i. Riara bagoku etu nadea ue mataku natiti 
pade nadea kapari nirasaiku sabana nia tau-tau 
to Yahudi madota mompatesi aku. 29 Ninjani komi 
aku e'i da'a natonggo raraku mompasimbayu 

ka komi nuapa to noguna ka komi. Aku batena 
nompatuduki komi, nabeloka ri ngayo ntodea, 
nabeloka ri sapo-sapo komi. 2! Aku batena 
nompopanjani ka komi pura-pura, nabeloka 
tau-tau to Yahudi, nabeloka tau-tau da'a to 
Yahudi, ala komi majea nggari silaka-silaka komi 
pade marata ri ja'i Alatala ante momparasaya 
Pueta, i Pue Yesus. 

22 We'i-we'i aku malau mpaka ri ngata 
Yerusalem nantuki parenta Nosa Nagasa nu 
Alatala ka aku. Da'apa ninjaniku nuapa pura 
majadi ri ja'iku ri setu. 23 Aga to ninjaniku ri 
umba-umba ngata nikalauku Nosa Nagasa 
nompakanoto ka aku, aku kana rasoko rasuaraka 
riara tarunggu pade mombarasai kasusa bo 

kapari ri ngata Yerusalem. 24Tapi mana kupotowe 
koroku e'i, bara mamate bara matuwu, kana 
kupajala bagoku to niparasaya i Pue Yesus ka 
aku sampe kaopu nggatuwuku. Bagoku etumo 
mompatolele Kareba Belo ewa towe belo nu 
Alatala. 

25 Sampesuwu-sampesuwuku, we'i-we'i 
ninjaniku komi to nitunggaiku mompatolele 
tesa ewa Poparenta nu Alatala, mana banepia 
sanupa komi manggita aku e'i. 28 Sabana etu 
eo e'i ante mpu'u-mpu'u raraku aku manguli ka 
komi, ane rapana maria nggari ja'i komi banepia 
mawela pesuku Alatala sampe ri kasae-saena, 
etu sala komi mboto! Etu da'a salaku, ?” sabana 
aku da'a natonggo raraku mompatuduki ka komi 
pura-pura nia Alatala. Etu pura-pura nipatoleleku 
ka komi! 28 Komi kana mombajagai koro komi 
mboto. Pade jagai wo'u pura-pura anggota 
gareja to niparasaya Nosa Nagasa nu Alatala 
ka komi. Nasimbayu ewa topoewu nompiara 
bimba-bimbana komi kana mompiara todea nu 
Alatala etu to niolina ante lei nu Anana mboto. 

29 Ninjaniku ane malaimo aku mompalasi komi 
kana marata tau-tau naja'a ri tatongo komi 
mompakasusa todea to nipiara komi nasimbayu 
ewa asulako marata mombabaga bimba. 3? Pade 
nggari tatongo komi wo'u kana meumba tau to 
mompatuduki to nadenggona. Ira mowia iwetu 

ala mompakeni topomparasaya i Pue Yesus malai 
nggari jala to nakonona malau mantuki jala ira 
to nasalana. 3! Sabana etu komi kana mainga. 
Toramo, sampesuwu-sampesuwuku, tolumpae 
kasaena, ante nadea ue mataku natiti, eo wengi 
aku da'a nenonto mompatuduki mompopainga 
komi samba'a bo samba'a. 

32 Jadi we'i-we'i, sampesuwu-sampesuwuku, 
kujujumo katuwu komi riara mpale i Pue ala 
l'amo to mompiara komi. Pade kuuli ka komi, 
tukimo Tesa nu Alatala to nompakanoto towe 
belona ka kita. l'amo to namala mompakaroso 
pomparasaya komi pade mombawai ka komi rasi 
to nipakasadiana ka tau-tau to nipelisina majadi 
todeana. 3? Da'a ria sanggani aku naino ka doi 
bara pakea ntau. 3 Ninjani komi mbotomo iwenu 
ante paleku mboto aku nobago nompakagana 
to niparaluuku ante roa-roaku sampokarajaa. 

35 Ante mpengele-ngele akala niwaiku jonjo ka 
komi iwenu kita kana mobago ala mantulungi 
roa-roata to nakasiasi. Kita kana mompariara nta'l 
tesa i Pue Yesus to nanguli: 'Neliupa kabelona 
ane kita mombawai pade kita mantarima.'" 

36 Sangga naopupa Paulus notesa etu pura-pura, 
notimbakotumo i'a mpasanggani-nggani ante 
ira pura-pura nggari ngata Efesus pade i'a 
nosambaya. 37 Ira etu notumangi puramo, 
pade nikalipui ira i Paulus pade nieki ira i'a. 

38 Mpu'u-mpu'u nalebuku rara ira sabana Paulus 
nanguli ka ira, "Mana banepia sanupa komi 
manggita aku e'i." 

Naopu etu ira nanggeni i Paulus sampe ri 
sakaya. 

1Ri setu nopasabimo kami ka 

2 1 topanggeniaka-topanggeniaka 
topomparasaya nggari ngata Efesus etu, pade 
nipalasi kamimo ira. Kami nesawi sakaya napola 
mpaka ri Lewuto Kos. Pade to nailena naratamo 
kami ri Lewuto Rodos. Nggari setu nosumomba 
wo'umo kami napola mpaka ri kasampoa sakaya 
ri ngata Patara. ? Ri Patara kami nomposintomu 
sakaya malau mpaka ri Bagia Fenisia. Sakaya 
etumo nipesawi kami pade nalau nosumomba. 
3 Nalaumo kami sampe nanggita Lewuto Siprus. 
Lewuto etu niliunaka kami ri sabingga njidi pade 
napolamo kami mpaka ri Bagia Siria. Nasampomo 
kami ri ngata Tirus sabana ri setumo pangulaya 
sakaya to nipesawi kami rata'uraka. 

4Ri ngata Tirus etu kami nalau nanggita 
topomparasaya i Pue Yesus pade neto'o ri ja'i ira 
santipa kasaena. Ante pekeniaka Nosa Nagasa 
ira nompopatora ka i Paulus, ? Tapi sangga 
naganamo santipa kami neto'o ri setu nipalasi 
kamimo ira nalau nompapola polumako kami. Ira 
pura-pura nosanggani-nggani ante ana bo rongo 
ira nanggeni kami mpaka ri sawaliku ngata. Ri 

wiwi talinti setumo kami pura-pura notimbakotu 
nosambaya. ? Naopu etu nopasabimo kami 
nesawi sakaya. Pade nanjilimo ira mpaka ri sapo 
ira pura-pura. "Agina ne'e mantende mpaka ri 
ngata Yerusalem!" 

7 Nggari ngata Tirus etu nosumombamo 
kami sampe narata ri ngata Ptolemais. Ri setu 
kami nalau nombawai tabe ka topomparasaya 
i Pue Yesus. Pade neto'omo kami ante ira 
sambengi kasaena. 3 Naeompadondo nalai 
wo'umo kami sampe narata ri ngata Kaisarea. 
Narata ri setu nalaumo kami neto'o ri sapo i 
Filipus samba'a topanggeni Kareba Belo. I'a 
samba'a nggari tatongo ira pitumba'a tau to 
nipelisi bopia mantulungi suro-suro. ? Naria ana 
i Filipus patamba'a randoo. Ira patamba'a etu 
nabi to niwai Alatala ka noto bo pompakule 
mompasimbayu tesa nggari ja'l Alatala. 19 Naopu 
bara sakuya mbengi kami neto'o ri setu naratamo 
samba'a nabi nggari Bagia Yudea to nosanga ka 
Agabus. 1! l'a narata ri ja'i kami pade nialana 
sulepe i Paulus, pade niso'ona ka kadana bo 
palena mboto pade niulina, "Iwe'imo to niuli 
Nosa Nagasa nu Alatala: Pue sulepe e'i kana 
raso'o ntau to Yahudi ri ngata Yerusalem iwe'i, 
pade rawai ka tau-tau da'a to Yahudi." 

12 Sangga nangepe tesana etu, kami ante 
pura-pura topomparasaya to neto'o ri ngata 

Kaisarea nerapi ka i Paulus ante mpu'u-mpu'u, 
13 Tapi nesonomo i Paulus, "Ne'e mapola 
mpaka ri ngata Yerusalem! Nokuya komi nageo 
nompakagero raraku? Nasadiamo aku e'i mpaka 
ri ngata Yerusalem da'a aga rapo'u tapi sampe 
mamate wo'u sabana aku topomparasaya i Pue 
Yesus!" 

14 Da'a madota Paulus nangepe tesa kami. Jadi 
nenontomo kami nombatagi i'a. Pade nanguli 
kami, "Palambamo dota i Pue madupa." 

15 Naopu neto'o ri setu bara sakuya mbengi 
kasaena, nompakasadiamo kami mantende 
mpaka ri ngata Yerusalem. 18 Naria bara sakuya 
mba'a topomparasaya nggari ngata Kaisarea 
wo'u nalau mpasanggani-nggani ante kami. 

Ira nanggeni kami mpaka ri sapo i Manason 

ri Yerusalem, apa ri sapona etu rapesai kami 
maturu. Manason, i'a samba'a tau nggari Lewuto 
Siprus to nasaemo najadi topomparasaya i Pue 
Yesus. 17 Sangga narata ri ngata Yerusalem kami 
nitarima ntopomparasaya ri setu ante nadamba 
rara. 

18 Tonailena i Paulus nosanggani-nggani ante 
kami nalau nantalioda i Yakobus. Pura-pura 
topanggeniaka topomparasaya naria wo'u ri 
setu. 19 Naopu kami nombatabe ira, Paulus 
nombatesa ka ira nuapa pura to nikawia Alatala 
niposabana i'a ka tau-tau da'a to Yahudi. 

20 Naopu nangepe tesa i Paulus etu Yakobus ante 
topanggeniaka-topanggeniaka topomparasaya 
ntanina etu nantoiya Alatala. Pade niuli ira 
ka i Paulus, "Sampesuwu, kana ranjani komi 
nonjobu-njobumo to Yahudi nomparasaya i 
Pue Yesus. Ira pura-pura etu natutu nantuki 
Atura-atura agama to nipapola i Musa. ?! Tapi 
niepe ira komi nompatuduki tau-tau to Yahudi 
to neto'o ri tatongo ntau da'a to Yahudi ala 
manggabasaka Atura-atura Alatala etu. Niepe ira 
wo'u komi nanguli ne'e mana mombasuna ana 
ira pade wo'u mana mantuki ada-ada to Yahudi. 
22 We'i-we'i to Yahudi to nomparasaya etu kana 
mangepe nariamo komi ri se'i. Jadi we'i-we'i, 
23 aginapa komi mantuki tesa kami e'i. Naria 
patamba'a tau ri se'i to nojanji ri ngayo i Pue 
nantuki adata. 

24 Agina komi malau mompowia ada 
mompegasa koro mpasanggani-nggani ante 
ira, pade komi mombabayari oli pura-pura anu 
rapepue ira, ala wo'o ira mamala ragau nantuki 
pojanji ira etu. Ante iwetu kana manotomo ka 
pura-pura tau nuapa to niepe ira ewa komi da'a 
nakono, apa komi mboto nantuki Atura-atura 
agama to nipapola i Musa. 22 Atura etu kana 
ratuki komi. Tapi ira tau-tau da'a to Yahudi 
to nomparasaya i Pue Yesus, nipakatu kami 
ka suramo mompakatantu atura-atura nuapa 

paraluu ratuki ira. Etumo, ira da'a mamala 
manggoni panggoni to nipakoni ka pue ntanina, 
da'a mamala manggoni lei bara manggoni bau 
ane da'a rasambale, pade da'a mamala ira 
mosampaturu ante tau da'a rongo ira mboto." 

26 Nangepe etu nasitujumo i Paulus ante 
tesa Yakobus bo topanggeniaka-topanggeniaka 
ntanina etu. Jadi naeompadondona nalaumo i'a 
mompowia ada mompegasa koro nosanggani- 
nggani ante ira patamba'a. Naopu etu nesuamo 
ira riara Sapo Mpepue notesa ka topanggeni 
agama ri setu nepitumbengipa ada mompegasa 
etu maopu pade pesomba ira samba'a bo 
samba'a rakeni rapesomba ka Alatala. 

27 Tempo ntora naopu tempo nipakatantu ira 
mompowia ada mompegasa koro etu, naria 
bara sakuya mba'a to Yahudi nggari Propinsi 
Asia nanggita i Paulus riara Sapo Mpepue. 

Ira nompakagado todea ri setu pade nanjoko 

i Paulus, 28 ante nongare-ngare, "Tau-tau to 
Israel, tulungimo kami! E'imo tau to nalau 

ri umba-umba nompatuduki tau pura-pura 
nangewa kita to Yahudi! I'a nompatuduki tau 
mombabali Atura-atura nu agama to nipapola 
| Musa pade manjalai Sapo Mpepue e'i! Pade 
we'i-we'i i'a nanggeni tau da'a to Yahudi nesua 
riara Sapo Mpepue nompakaruto peto'o to 
nagasana e'i!" 

29 Niuli ira iwetu, sabana nikita iramo i Trofimus 
samba'a tau da'a to Yahudi nggari ngata Efesus 
etu naria nosanggani-nggani ante i Paulus riara 
ngata, pade nipekiri ira i Paulus nanggeni i'a 
nesua ri Sapo Mpepue. 3? Nangepe etu nagado 
mpu'umo pura-pura tau riara ngata Yerusalem, 
pade nangowamo ira mpasanggani-nggani 
mpaka ri Sapo Mpepue nanjoko i Paulus. I'a 
niumbunjai ira mpaka ri sawalikuna. Tempo etu 
kaliu-liu pewobo Sapo Mpepue etu nipiku. 

31 Tempo topegado etu nompasimbuku 
mompatesi i Paulus naria tau nalau nopakilu 
ka balengga tantara Roma, "Nagadomo 
njumaongu ngata Yerusalem!" 3? Nangepe 
pakilu etu balengga tantara nasalisa nangala 
tantara-tantarana pade nalaumo ira mpaka ri 
peto'o to nagadona etu. Tempo tau dea etu 
nanggita balengga tantara ante roana narata, 
nenontomo ira nombaboba i Paulus. 

33 Nalaumo balengga tantara etu nanjoko 
Paulus pade nipakauna tau nombaso'o i'a ante 
rongu rante. Naopu etu nipekutanana ka tau dea 
etu, "Isema tau e'i? Nuapa nipowiana?" 

34 Saga'a nggari tau dea etu nanguli iwe'i, 
pade naria wo'u saga'a nanguli iwetu. Iwetu 
kagadona sampe balengga tantara etu da'a 
namala nangginjani nuapa kakonona to najadina. 
Etu sabana i'a nomparenta ala | Paulus etu 

kana rakeni ri asrama tantara. 3? Tempo tantara 
to nanggeni i'a narata ri tangga asrama etu, 
topegado-topegado etu nanggarau mpu'u sampe 
i Paulus damo nikowa tantara nesua mpaka riara 
asrama. 3? Ira topegado etu netuki nggari puri 
pade nongare-ngare, "Patesimo i'a!" 

37 Tempo ira ntora nesua riara asrama tantara, 
nangulimo i Paulus ka balengga tantara, "Mamala 
aku motesa ka komi sampalai?" 

Nangulimo balengga tantara ka i'a, "Hai! 
Namala tanu iko notesa ante basa Yunani! 

38 Ane iwetu iko da'a tau to Masir to nangewa 
pomarenta pade nanggeni patanjobu mba'a 
topepatesi nalai ri karawa baina bopia!" 

39 Nesonomo i Paulus, "Da'a. Aku e'i tau to 
Yahudi, nggari ngata natolele, etumo ngata 
Tarsus ri Propinsi Kilikia. Aku merapi, wai ka aku 
loga motesa ka tau dea e'i." 

40 Naopu etu balengga tantara etu nompaloga 
| Paulus motesa. Jadi nenggoremo i Paulus ri 
tangga ri setu pade niwiatakana palena ala ira 
malino mangepe tesana. Nalinomo ira sakedi 
pade nompamulamo | Paulus notesa ka ira ante 
Basa Ibrani. 

1 "Uma-uma bo sampesuwu-sampesuwu 
22 pura-pura, epemo tesaku mompakanoto 
ka komi isema aku e'i!" 

2 Tempo tau dea etu nangepe i Paulus notesa 
ante Basa Ibrani ira nekalino sanggani, pade 
Paulus nompapola tesana. 3 Niulina, "Aku e'i 
samba'a tau to Yahudi nipoanaka ri ngata Tarsus ri 
Propinsi Kilikia. Tapi aku nipakabete ri se'i ri ngata 
Yerusalem, pade nipaguru i Guru Bete nosanga 
ka Gamaliel. Aku nipatudukina mpakabelo-belo 
mantuki Atura-atura agama to nipapola i Musa ka 
totu'ata nggaolu. Nasimbayu ewa komi ri se'i, aku 
wo'u mpu'u-mpu'u natundu ri ja'i Alatala. 4 Etu 
sampe aku nompandasa topantuki-topantuki 
Pepatuduki Yesus. Naria to nipatesiku, naria 
to nisokoku pade nisuarakaku riara tarunggu, 
nabeloka langgai nabeloka besi. ? Balengga 
Topanggeni Agama mboto ante Topolibu Bete 
Agama mamala mantakono tesaku e'i. Sabana 
ira mbotomo nombawai ka aku sura rakeni ka 
tau-tau to Yahudi ri ngata Damsyik. Ante sura 
etu aku mamala mombasoko topomparasaya 
Pepatuduki Yesus ri setu pade manggeni ira ri 
ngata Yerusalem ala rasuku. 

6 Riara mpolumakoku tempo namosumo aku 
ri ngata Damsyik, ntora natongo eo, sampegoli 
naria reme nggari langi to nareme mpu'u 
nantatiku aku. ' Nadunggamo aku pade naria 
suara niepeku nanguli, 'Saulus, Saulus! Nokuya 
iko nompakasusa Aku?' 3 Nekutanamo aku, 
'Isema Komi, Pue?' Nesonomo suara etu, 'Aku 

e'imo Yesus nggari Nazaret to nipakasusamu.' 
9 Pura-pura tau nantuki aku nanggita reme etu, 
tapi da'a niepe ira suara notesa ka aku. 

10 "Pade nekutana wo'umo aku, 'Nuapa 
masipato kupowia, Pue?' Nesonomo Pue, 
'Pembangumo! Kalaumo mesua ri ngata Damsyik. 
Ri setu pade rauli ka iko nuapa to nipakatantu 
Alatala mupowia.' 1! Tempo etu naburomo 
mataku sabana niwanta reme etu. Jadi aku damo 
ninini roaku nolumako nalau nesua riara ngata 
Damsyik. 12 Ri setu naria samba'a tau nosanga 
ka Ananias. l'a samba'a tau nanoa rarana to 
natutu nantuki Atura-atura agama to nipapola i 
Musa ka kita. l'a mpu'u-mpu'u nibila pura-pura 
tau to Yahudi to neto'o ri ngata Damsyik. 

13 Naratamo i'a nanggita aku. Nenggoremo i'a ri 
sinjoriku pade nanguli, 'Sampesuwuku, Saulus, 
boaraka matamu. Iko kana mekita bali.' Kaliu-liu 
nabelomo mataku pade aku nanggita Ananias. 

14 Naopu etu nangulimo i'a ka aku, 'Alatala to 
nipesomba totu'ata nggaolu nompelisi iko ala 
munjani nuapa dotana. I'a nompelisi iko manggita 
Yesus, Batuana to nanoa, pade mangepe tesa 
nggari ja'ina mboto. 12 Iko kana majadi sabina 
mompatolele nuapa to nikitamu bo nuapa to 
niepemu ka pura-pura tau. !? We'i-we'i ne'e 
mana mompopea masae. Pembangumo, waimo 
koromu radiu ewa tandaina komi topomparasaya 

i Pue Yesus. Pekakaimo iko ka iPue Yesus ala 
silakamu raampungi.' 

17 Sampesuwu-sampesuwu, naopu etu 
nanjilimo aku mpaka ri ngata Yerusalem, pade 
tempo aku nosambaya riara Sapo Mpepue 
nikitaku saongu panggita. 18 Nikitaku i Pue 
Yesus notesa ka aku iwe'i: 'Palasimo ngata 
Yerusalem masalisa, apa tau-tau ri se'i da'a 
madota mantarima posabimu ewa Aku.' 19 Tapi 
nangulimo aku, 'Pue, ira kana mantarima etu, 
sabana ninjani ira powiaku bopia, iwenu aku 
nesua ri sapo-sapo mpodade manjoko bo 
mombaboba pade mombasuaraka riara tarunggu 
topomparasaya Komi. 

20 [wetu wo'u tempo sabi Komi i Stefanus 
nipatesi ira. Aku mboto naria ri setu, pade 
aku nasituju i'a rapatesi. Pade aku e'imo 
topanggatono pakea tau-tau to nompatesi i'a.' 
21 Tapi nanguli wo'umo i Pue ka aku, 'Kana kalau, 
sabana Aku mompakau iko malau ri ngata-ngata 
to nakawaona ri ja'i tau-tau da'a to Yahudi." 

22 Tau dea etu nalino nangepe tesa i Paulus. Tapi 
tempo i'a nanguli i'a nalau mpaka ri ja'i ntau da'a 
to Yahudi, mana madota ira mangepe tesana. 
Nongaremo ira ante suara namangga mpu'u, 
"Patesimo tau etu! I'a da'a mana masipato 
matuwu!" 

23 Tempo nongare-ngare ira wo'u nombawonto- 
wonto baju-baju ira pade nanggamburaka 
sowu ri laerawa sabana ira mpu'u-mpu'u 
narau. 2? Nanggita etu balengga tantara Roma 
nomparenta ala i Paulus rakeni ri asrama tantara. 
Patujuna ala i'a raparesa ri setu pade raporo 
ala ranjani nuapa sabana tau-tau to Yahudi etu 
nongare-ngare iwetu ka i'a. 22 Tapi tempo i Paulus 
niso'omo ala raporo, nangulimo i'a ka balengga 
tantara to nenggore ri setu, "Nipaloga todea 
Magau Roma raporo nau da'apa nitangara?" 

26 Nangepe tesa i Paulus, nalaumo tantara etu 
mpaka ri ja'i balengga ira pade nanguli, "Agina 
rapekiri ntanimo ruru nuapa rapowia komi ka tau 
e'i, Tua, sabana i'a todea Magau Roma." 

27 Nangepe etu nalaumo balengga tantara etu 
ri ja'i Paulus, pade nipekutanana, "Uli ka aku! Iko 
todea Magau Roma?" 

Nesonomo i Paulus, "Iyo, nakono." 

28 Pade nanguli wo'umo balengga tantara etu, 
"Aku e'i najadi todea Magau Roma ante nadea 
mpu'u nibayariku!" 

Nesono wo'umo i Paulus, "Tapi aku e'i todea 
Magau Roma nggari pesuwuku." 

29 Nangepe etu kaliu-liu nokanggauramo 
tantara-tantara to nasadia mombaporo i Paulus 
etu. Pade balengga tantara etu wo'u naeka, 
sabana i'a nombaso'o i Paulus, tano i Paulus 

etu todea Magau Roma. 20 Balengga tantara 
Roma etu mpu'u-mpu'u madota mangginjani 
nuapa sabana to nakonona tau-tau to Yahudi 
nombasalaraka i Paulus. Sabana etu to nailena 
i'a nompakau pura-pura balengga topanggeni 
agama ante Polibu Bete Agama masiromu. Pade 
i Paulus nipopesuwu nggariara tarunggu pade 
nikeni mantingayo ira. 

1 Narata ri setu i Paulus nompenoto ira 
23 Topolibu Bete etu, pade nangulimo i'a, 
"Sampesuwu-sampesuwuku, sampe ri eo e'i aku 
natuwu ante raraku nagasa ri ngayo Alatala." 

2 Tempo i Paulus notesa iwetu, Balengga 
Topanggeni Agama to nosanga ka Ananias 
nompakau tau to nenggore ri sinjori i Paulus etu 
mombasapa sumba i Paulus. 3 Pade nangulimo 
i Paulus ka Ananias, "Komi tau nadenggo, aga 
tumoni-moni nanoa rara. Komi nekatoko ri setu 
mombatangara aku nantuki Atura-atura agama to 
nipapola i Musa, tano komi mboto nombaliunaka 
Atura-atura etu ante nompakau tau mombasapa 
aku. Komi mboto kana rasuku Alatala!" 

4Tau-tau ri sinjori i Paulus nanguli ka i'a, "Iko 
nombasalaraka Balengga Topanggeni Agama to 
nipakatantu Alatala!" 

5 Nesono Paulus, "O, sampesuwu pura-pura, 
da'a ninjaniku i'a etu Balengga Topanggeni 
Agama. Ane etu ninjaniku aku da'a manguli 


SURO-SURO 23 630 


tesa etu pane'a, sabana riara Buku Nagasa 
naria nitulisi iwe'i: 'Ne'e iko mombasalaraka 
topanggeniaka todeamu."" 

6 Nikita i Paulus naria sanu tau-tau riara Mpolibu 
Bete Agama etu tau-tau to Saduki, pade naria 
wo'u sanu tau-tau to Parisi. Sabana etu nitesana 
ka ira pura-pura, "Sampesuwu-sampesuwu 
pura-pura, aku e'i wo'u tau to Parisi, muli 
nto Parisi! Aku nitangara ri se'i sabana aku 
nomparasaya tau namate kana matuwu bali!" 

7 Nangepe etu nompamulamo tau-tau to 
Parisi pade tau-tau to Saduki etu nosinggarau 
mbotomo sampe Polibu etu natebagi rongu. 

8 Etu najadi sabana nantuki pombarata tau-tau 
to Saduki tau namate da'a mana matuwu, 
malaeka i Pue da'a naria, pade malaeka 
manusia wo'u da'a naria. Aga tau-tau to Parisi 
nomparasaya etu pura-pura. ? Jadi neumbamo 
kakanano naja'a mpu'u. Nekanggoremo bara 
sakuya mba'a tau to Parisi to najadi guru agama 
pade ira mpu'u-mpu'u nombabali tesa tau-tau to 
Saduki etu. Niuli ira, "Nantuki pombarata kami, 
tau e'i da'a ntoto ria salana, nau aga sakedi. Bara 
naria anitu atau malaeka i Pue notesa ka i'a." 

10 Posinggarau etu mpu'u-mpu'u najadi 
nakanano, sampe balengga tantara etu naeka 
ne'e-ne'e Paulus etu rasemparaka ira. Etu sampe 
i'a nompakau tantarana malau mangala Paulus 

nggari tatongo ntau dea etu rakeni ira mpaka ri 
asrama tantara. 

11 Wengi to sambengina naratamo i Pue 
Yesus nenggore ri sinjori i Paulus pade nanguli, 
"Pakaroo raramu. Iwenu iko nompatolele 
tesaku ri ngata Yerusalem, iwetu wo'u iko kana 
mompatolele tesaku ri ngata Roma." 

12 Naeompadondo dakabobayana mpu'u 
naria nelabi patampulu mba'a tau to Yahudi 
nompamula wo'umo nowia sintuwu. Ira netunda 
samba'a-samba'a da'a manggoni bo manginu ane 
i Paulus da'apa rapatesi ira. 13 (23:12) 14 Nalaumo 
ira ri ja'i balengga-balengga topanggeni agama 
ante totu'a-totu'a to Yahudi pade niuli ira, "Kami 
e'i netunda puramo da'apa kami manggoni bo 
manginu ane i Paulus da'apa rapatesi kami! 

15 We'i-we'i kami merapi ala komi mantulisi sura 
rapakatu ka balengga tantara Roma merapi i'a 
manggeni Paulus manjili mantingayo Polibu Bete 
Agama. Ulimo ka i'a danariapa bara sakuya ngaya 
pompekutana rapekutana komi ka i Paulus. Pade 
ri tempona etu kami kana masadia mompatesi i'a 
da'apa i'a marata ri se'i." 

16 Tapi naria samba'a kabilasa pinuana i Paulus 
nangepe nia ira etu. Jadi nalaumo i'a mpaka ri 
asrama tantara pade nitesana nia tau-tau etu ka 
i Paulus. 1” Naopu nangepe tesa pinuanana etu, 
Paulus nompokio samba'a tantara pade niulina 

ka i'a, "Keni ngana e'i malau ri ja'i balengga 
tantara. Naria sangaya madota ratesana ka i'a." 

18 Jadi tantara etu nanggeni ngana etu ri ja'i 
balengga tantara pade nanguli, "Paulus to 
nitarunggu komi etu, nompokio aku pade nerapi 
ala aku manggeni ngana e'i ri ja'i komi apa naria 
sangaya madota ratesana ka komi." 

19 Nangepe etu balengga tantara etu nombanini 
ngana etu nikenina nompatani ri soso asrama 
pade nipekutanana, "Nuapa ntoto madota 
mutesa ka aku?" 

20 Nesonomo ngana etu, "Tau-tau to Yahudi 
nasintuwu merapi ka komi ala komi manggeni 
i Paulus mantingayo Polibu Bete Agama naile. 
Ira kana manguli danariapa bara sakuya ngaya 
pompekutana rapekutana ira ka i Paulus. ?! Tapi 
kuperapi ka komi, ne'e ntoto ratuki pomperapi ira 
etu. Apa ira nelabi patampulu mba'ana nasadia 
neopo ri jala mombalawa i Paulus. Ira pura-pura 
netunda da'a manggoni bo manginu ane i Paulus 
da'apa rapatesi ira. We'i-we'i nasadiamo ira. Ira 
damo mompopea pesono komi." 

22 Nangepe etu nangulimo balengga tantara 
etu, "Ne'e mutesa ka isema-sema iko notesa 
pura-pura e'i ri ja'iku." 

Pade nipakauna ngana etu manjili. 23 Naopu 
etu balengga tantara etu nompokio romba'a 
tantarana, pade niulina ka ira, "Pakasadia 

roatu mba'a tantara pade pitumpulu tantara 
nesawi jara, pade roatu mba'a tantara notawala. 
Wengina e'i tinti sasio komi kana malai nggari 
se'i mpaka ri ngata Kaisarea. 24 Pakasadia wo'u 
jara rapesawi i Paulus. Keni i'a mpakabelo-belo 
sampe marata ri ja'i Gubernur Feliks." 

25 Naopu etu balengga tantara etu nantulisi 
sura ka i Feliks to nanguli iwe'i: 

26 "Gubernur Feliks to nibila kami, tabe nggari 
ja'i kami Klaudius Lisias. 2 Tau e'i nisoko nto 
Yahudi sakedi-kedipa rapatesi iramo. Niepeku 
i'a samba'a todea Magau Roma, jadi nikeniku 
salunu tantara nompakasalama i'a. 28 Naopu 
etu nikeniku i'a mpaka ri Polibu Bete Agama ira, 
sabana aku madota mangginjani nuapa ntoto 
salana to nipangadu ka i'a. 

29 Ri setu nikitaku i'a nipangadu ira aga 
nosinggawela ante Atura-atura agama ira mboto. 
Da'a ria salana to masipato rasuku mamate bara 
ratarunggu. 3? Naopu etu niepeku naria sintuwu 
to Yahudi mompatesi i'a. Jadi kaliu-liu nipakauku 
i'a rakeni mpaka ri ja'i komi. Pade nipakauku wo'u 
pura-pura tau to nompangadu i'a kana malau 
manggeni tesa pepangadu ira ri ja'i komi." 

31 Naopu balengga tantara etu nompakasadia 
sura etu, tantara-tantara to nipakauna etu 
nalau mantuki parentana. Nalaumo ira nangala i 
Paulus pade i'a nikeni ira nalai nggawengina etu 

wo'u sampe narata ri ngata Antipatris. 22 Pade 
naeompadondona nanjilimo tantara nolumako 
nggada patatu mba'a etu, pade tantara nojara 
etu nanggeni Paulus napola mpaka ri ngata 
Kaisarea. 33 Tempo ira narata ri setu niwai iramo 
sura nggari ja'i balengga ira ka Gubernur etu, 
pade i Paulus wo'u niwai ira ri ja'ina. 3? Naopu 
Gubernur nombabasa sura etu i'a nompekutana i 
Paulus, "Nggari umba ntoto peto'omu?" 

Sangga ninjani Gubernur Festus i Paulus 
nopu'u nggari Propinsi Kilikia, etumo bagia to 
niparentana mboto, 2? niulina, "Jadi iwe'imo, aku 
kana momparesa parakaramu ane pura-pura tau 
to nompangadu iko marata ri se'i." 

Pade niparentana tau nanggeni i Paulus 
rakatono ntani ri sapo Herodes. 

1 Limambengi kaliuna notuamo Balengga 
24 Topanggeni Agama Yahudi to nosanga ka 
Ananias bo bara sakuya mba'a topanggeniaka to 
Yahudi mpaka ri ngata Kaisarea. Nikeni ira wo'u 
samba'a topojarita to nosanga ka i Tertulus. Ira 
nantingayo i Gubernur Feliks, pade nitesa iramo 
tesa pepangadu ira ewa kasala i Paulus. ? Paulus 
nipokio mantingayo i Feliks pade nompamulamo 
i Tertulus nompangadu i Paulus iwe'i: "Gubernur 
to nibilaku, kami todea riara poparenta komi 
natuwu ante nasana-sana. Pade nggari kanoto 
komi moparenta, nadeamo to nipakabelo ri 

ngata kami. 3 Pura-pura panggawia komi to 
nompakabelo ngata kami e'i nitarima kami ante 
nadamba rara. Pade da'a mabasa-basa kami 
manguli tarima kasi. “Jadi ala ne'e komi masae 
mopea, kami merapi ala komi mamala mangepe 
sampalai tesa pepangadu kami to nambukuna e'i. 

5 Tau e'i nirata kami topegado to neliu kaja'ana. 
Ri umba-umba ri dunia i'a nowia kakanano ri 
tatongo ntau to Yahudi. Pade i'a wo'u samba'a 
topanggeniaka tau to nantuki Pepatuduki Yesus 
nggari ngata Nazaret. £ l'a wo'u mompembai 
mompakaruto Sapo Mpepue, tapi i'a nisoko 
kami. Patuju kami mombatangara i'a nantuki 
Atura-atura agama kami mboto. ” Aga balengga 
tantara i Lisias nangago i'a nggari ja'i kami, 3 pade 
niparentana ala pura-pura topangadu kana 
mantingayo komi. Jadi Gubernur to nibilaku, 
ane komi momparesa tau e'i, kana ranjani 
komi mboto nggari ja'ina etu nakono nuapa to 
nipangadu kami ka i'a." 

3 Pade pura-pura tau to Yahudi to naria ri setu 
wo'u nompangadu | Paulus pade nantakono 
nuapa to niuli i Tertulus etu. 19 Naopu etu 
Gubernur nowiataka palena ka i Paulus ala i'a 
motesa. Pade nangulimo Paulus, "Gubernur 
to nibilaku, ninjaniku komi nompae-mpaemo 
najadi topotangara ri ngata e'i. Etumo sabana 
nadamba mpu'u raraku mamala mombabali tesa 

ntau nompangadu aku ri ngayo komi. 1! Mamala 
komi mboto mompakatantu da'apa nelabi nggari 
sampulu rombengi kaliuna aku nantende mpaka 
ri ngata Yerusalem nalau mepue ri Sapo Mpepue. 
12 Da'a ria sanggani tau to Yahudi etu nombarata 
aku nosinggarau, bara nompowia kakanano, 
nabeloka riara Sapo Mpepue, nabeloka ri 
sapo-sapo mpodade, nabeloka riara ngata. 

13 Da'a wo'u namala ira mompopokita ka komi 
tesa pepangadu ira etu nakono. 

14 Tapi aku kana mompangaku ri ngayo komi, 
aku e'i nantuki pepatuduki Yesus nombasomba 
Alatala to nipesomba totu'a kami nggaolu. 
Pepatuduki etu nireke ira to Yahudi e'i nasala. 
Tapi aku batena nomparasaya pura-pura to 
nitulisi riara buku-buku i Musa pade buku-buku 
nabi-nabi ntanina. 13 Nasimbayu ante to Yahudi 
e'i aku wo'u manjarumaka ka Alatala pura-pura 
tau kana matuwu bali nggari kamatena, 
nabeloka tau-tau nanoa rarana, nabeloka 
tau-tau nadenggo rarana. 1? Etumo sabana aku 
mompasimbuku mpakabelo-belo matuwu ante 
raraku malusu bo magasa ri ngayo nu Alatala 
pade ri ngayo manusia wo u. 

17 Naria bara sakuya mpae aku nompalasi 
ngata Yerusalem. Pade lako bara sakuya mbengi 
naliu e'i aku nanjili bali nanggeni doi nantulungi 
sampesuwuku to Yahudi, pade wo'u ala 

mombawai pesombaku ka Alatala. 18 Tempo aku 
danaria ri Sapo Mpepue, naria bara sakuya mba'a 
tau to Yahudi nggari Propinsi Asia nomposirata 
aku naopu aku nowia ada nompakagasa koroku. 
Da'a ria nadea tau nosanggani-nggani ante 

aku, pade da'a wo'u naria kakanano tempo 

etu. 19 Kakonona kana maria wo'u ira ri se'i 
mompangadu aku ri ngayo komi ane maria tesa 
pepangadu ira ka aku. 

20 Atau agina tau-tau to nompangadu aku e'i 
motesa nuapa kaja'ana to nirata ira ri ja'iku 
tempo aku naria ri ngayo Polibu Bete Agama. 
21 Da'a ria sala ntanina nirata ira, aga sambela 
tesa e'i to nitesaku ri ngayo ira, 'Aku nitangara 
eo e'i sabana aku nomparasaya tau-tau namate 
kana matuwu bali." 

22 Gubernur Feliks nangginjani ante nabelo 
pepatuduki to niuli Pepatuduki Yesus. Jadi i'a 
nompopenonto polibu etu pade nanguli, "Aku 
mompakaopu parakara e'i ane mariamo balengga 
tantara i Lisias ri se'i." 

23 Naopu etu niparentana samba'a balengga 
tantara manggatono i Paulus. Tapi naupa i'a 
nikatono, i'a niwai loga molumako sakedi pade 
roana nipaloga marata mantulungi i'a. 24 Bara 
sakuya mbengi kaliuna, naratamo i Gubernur 
Feliks nosanggani-nggani ante rongona to 
nosanga ka i Drusila. Drusila etu samba'a tau 

to Yahudi. Feliks nompakau tau lau mangala 

i Paulus rakeni ri ja'ina. Sangga naratapa i 
Paulus pade nipetalinga i Feliksmo tesana ewa 
pomparasayana ka Yesus Kristus. 22 Nangulimo i 
Paulus ka ira, "Pokaingguta kana manoa, pade 
kita kana manta'amaka dota rarata to naja'ana, 
sabana kita kana ratangara Alatala banepia." 

Tempo Feliks nangepe tesa Paulus etu naeka 
mpu'umo i'a. l'a nanguli, "Naganamo we'i-we'i! 
Kalau ntanimo ruru iko. Ane maria loga damo 
rapokio motesa wo'umo." 

26 Kakonona i Feliks nanjarumaka i Paulus 
mombawai doi ka i'a ala i'a rakabasaka. Etu 
sampe mpanggani-ngganimo i Paulus nipokio 
Feliks motesa-tesa ante i'a. 27 Rompae kaliuna, i 
Feliks etu nisambei, pade i Perkius Festus najadi 
Gubernur ri bagia etu. Tempo i Feliks nalai, 
nipalambanamo | Paulus riara tarunggu sabana 
i'a madota mangala rara tau-tau to Yahudi. 

1 Naliu katolumbengina i Festus narata ri 
25 propinsi etu, nantendemo i'a nggari ngata 
Kaisarea mpaka ri ngata Yerusalem. ? Sangga 
naratapa i'a ri setu naratamo balengga-balengga 
topanggeni agama bo topanggeniaka- 
topanggeniaka to Yahudi ri ja'ina. Pade notesamo 
ira pepangadu ira ewa i Paulus. Ira mpu'u-mpu'u 
nerapi ka i Festus 3 ala ane mabelo rarana ka 
ira, i'a kana mompakau tau manggeni i Paulus 

mpaka ri ngata Yerusalem. Etu niperapi ira apa 
nasintuwumo ira mantingawu mompatesi i'a ri 
tatongo jala. “Tapi nesonomo i Festus ka ira, 
"Paulus danitarunggu ri ngata Kaisarea, pade aku 
mboto mana masaeka manjili gusa'a. ? Jadi agina 
bara sakuya mba'a topanggeniaka komi nggari 
se'i motua mpasanggani-nggani ante aku mpaka 
ri ngata Kaisarea. Pade ane maria salana, ri setu 
pade ratesa komi tesa pepangadu etu." 

6 Naliu Festus neto'o ri ngata Yerusalem walu 
atau sampulu mbengi kasaena, nanjilimo i'a 
mpaka ri ngata Kaisarea. Narata ri setu, naeo 
tonailena nesuamo i'a ri sapo mpotangara pade 
nipakauna tau manggeni | Paulus mantingayo i'a. 
7 Sangga naratapa i Paulus nekanggoremo tau-tau 
to Yahudi to notua nggari ngata Yerusalem etu 
nantatiku i'a, pade nipamula iramo nombatesa 
tesa pepangadu ira to natomo-tomona ka i'a. 
Tapi da'a ntoto namala ira mompopokita salana 
to nipangadu ka i'a. 3 Naopu ira nompangadu 
i'a iwetu, i Paulus nebali. Niulina, "Aku e'i da'a 
nanggawia to naja'ana. Aku da'a nombaliunaka 
Atura-atura agama to nipapola i Musa, bo da'a 
wo'u nompakaruto Sapo Mpepue. Pade aku da'a 
nombasapuaka parenta Magau Roma." 

3 Tapi i Festus madota mangala rara to Yahudi, 
jadi i'a nompekutana i Paulus, "Madota iko malau 

mpaka ri ngata Yerusalem ala iko ratangara ri 
ngayoku ri setu ewa nuapa to nipangadu ira etu?" 

10 Nesonomo i Paulus, "Aku da'a madota, 
sabana aku danenggore ri ngayo polibu 
mpotangara to nipakatantu Magau Roma mboto 
e'i, pade ri se'imo aku masipato ratangara. Ninjani 
komi mbotomo, Tua, aku e'i da'a ria salaku ri 
ja'i ntau to Yahudi. 11 Ane aku e'i nombaliunaka 
atura-atura atau nanggawia sangaya to masipato 
aku rasuku mamate, nasadiamo aku mamate. 
Tapi ane tesa pepangadu ira etu da'a nakono, 
da'a ria samba'a mamala mombawai aku ka ira 
etu. Aku mekitangara ri ja'i Magau Roma." 

12 Sangga naopu i Festus notesa-tesa ante 
topolibu ri setu, nangulimo i'a ka i Paulus, "Iko 
nekitangara ri ja'i Magau Roma. Jadi iko kana 
malau mantingayo Magau etu." 

13 Da'a nasae kaliuna naratamo Magau Agripa 
ante i Bernike ri ngata Kaisarea ala mombabila 
i Festus sabana i'a lako nionggotaka najadi 
Gubernur. 14 Naopu bara sakuya mbengi ira 
ri setu, i Festus nombatesa parakara i Paulus 
ka Magau Agripa. Niuli i Festus, "Ri se'i naria 
samba'a tau nipalamba i Feliks riara tarunggu to 
nosanga ka Paulus. 1? Tempo aku naria ri ngata 
Yerusalem balengga-balengga topanggeni agama 
ante totu'a-totu'a to Yahudi nompangadu tau etu. 
Niperapi ira ala aku mombasuku tau etu. !? Tapi 

aku nombasono ira, 'Nantuki atura kami to Roma, 
samba'a tau to nipangadu kana mosintingayo 
ante tau to nompangadu i'a, pade rawai loga 
mombabali tesa ntau to nompangadu i'a etu. 
Ane da'apa najadi iwetu da'apa mamala i'a rawai 
wa'amo.' 17 Jadi tempo tau to nompangadu i 
Paulus etu narata ri se'i, da'a mana aku nopea 
nasae-sae. To nailena nipowiakumo polibu 
mpotangara pade niparentaku Paulus rakeni 
rapoposintingayo. 

18 Tempo tau-tau to nompangadu i'a etu 
nekanggore nompangadu i'a, nipekiriku kana 
maria tesa pepangadu powiana to naja'a mpu'u. 
Tapi kakonona da'a ria nitesa ira bara sangaya to 
naja'ana. 1° Ira aga nosisala pombarata ante i'a 
ewa agama ira mboto, pade wo'u ewa samba'a 
tau nosanga ka Yesus. Tau etu namatemo, aga i 
Paulus etu nanguli I'a natuwu bali. 

20 Tempona etu danaingu aku mompekiri bara 
iwenu aku mamala mompakanoto parakara etu. 
Jadi nipekutanaku ka i Paulus bara madota i'a 
malau mpaka ri ngata Yerusalem pade ratangara 
ri setu parakarana. 21 Tapi i Paulus nekitangara 
ri ngayo Magau Roma. Niperapi i Paulus ala i'a 
rakatono ntani sampe parakarana rabutusi ri 
ngayo Magau Roma. Etu sampe aku nomparenta 
ala i'a rakatono ntani sampe maria logaku 

mompakau i'a rakeni mpaka ri ja'i Magau Roma 
etu." 

22 Naopu nangepe etu nangulimo i Agripa ka 
i Festus, "Aku wo'u madota mangepe pantesa 
ntau etu." 

Nesonomo Festus, "Naile mamala komi 
mangepe i'a." 

23 To nailena naratamo Magau Agripa ante i 
Bernike ante tandai kamagauna. Nesuamo ira 
riara tombi mpolibu mpasanggani-nggani ante 
balengga-balengga tantara pade madika-madika 
riara ngata etu. Pade i Festus nomparenta ala i 
Paulus rakeni mpesuamo. 24 Sangga naratapa i 
Paulus, nangulimo i Festus, "Magau Agripa, pade 
pura-pura to naria ri se'i. Kita komimo tau e'i! 
l'a nipangadu pura-pura tau to Yahudi ri ja'iku, 
nabeloka to naria ri ngata Yerusalem, nabeloka 
to naria ri se'i. Ira nongare-ngare nerapi ala i'a 
rasuku mamate. 

25 Tapi naopu aku nomparesa i'a, da'a naria 
kamba sangaya salana nirataku to masipato 
i'a rasuku mamate. Kaopuna i'a mboto 
nekitangara ri ngayo Magau Roma. Sabana etu 
nipakatantukumo i'a kana rakeni mpaka ri ja'i 
Magau Roma etu. 28 Aga da'apa naria sangaya 
to nanotona mamala kutulisi ka Magau Roma. 
Etumo sabana aku nompopotingayo i'a etu ka 
komi pura-pura, to kaiyampuuna ka komi to 

nibilaku, Magau Agripa. Patujuku ane maopu i'a 
raparesa, kana mariamo to mamala ratulisi ka 
Magau Roma. ?” Apa mantuki pombarataku da'a 
ntoto masipato samba'a tau rakeni mpaka ri ja'i 
Magau ane da'a rapakanoto nuapa ntoto salana 
to nipangadu ka i'a." 

1 Pade nangulimo Magau Agripa kai 
26 Paulus, "Iko rawai loga motesa mombabali 
tesa ntau to nompangadu iko." 

Jadi i Paulus nangonggotaka palena, pade 
nompamulamo i'a notesa iwe'i: 

2 "Magau Agripa to nibilaku, aku nombarasai 
nauntu mpu'u sabana eo e'i aku namala motesa 
ri ngayo komi mombabali pura-pura tesa to 
nipangadu nto Yahudi ka aku. ? Kaiyampuuna 
sabana komi mpu'u-mpu'u nangginjani pura-pura 
ada bo pepatuduki to nipoposisala to Yahudi. 
Sabana etu aku merapi ante mpu'u-mpu'u ala 
komi mosabara mangepe tesaku e'i. 

4 Ninjani ntau to Yahudi puramo jala 
nggatuwuku nggari kakediku, sabana aku natuwu 
ri tatongo ira nompamula ri ngataku Tarsus 
pade ri ngata Yerusalem wo'u. ? Nasaemo ira 
nosinjani aku e'i, pade ane ira madota, mamala 
ira mantakono tesaku e'i. Nompamula nggari 
tempo aku danakabilasa aku nantuki pepatuduki 
to Parisi, etumo pepatuduki to mpu'u-mpu'u 
nantuki pura-pura Atura agamata to Yahudi. 

6 Pade we'i-we'i aku nenggore ri ngayo komi 
ri se'i ratangara aga sabana aku nomparasaya 
Alatala kana mompakadupa pojanjina ka totu'ata 
nggaolu. ' Pojanji etumo to nisarumakata nto 
Yahudi, muli nggari sampulu romba'a ana i 
Israel. Etumo sampe kita da'a nabasa-basa 
mepue ka Alatala eo wengi. O Magau to 
nibilaku, aku nipangadu tau-tau to Yahudi 
sabana aku nanjarumaka pojanji etu! 3 Iwenumo 
sampesuwu-sampesuwuku to Yahudi? 

Nokuya komi nompekiri Alatala da'a mamala 
mompakatuwu bali tau namate? 

3 Nokolu aku mboto e'i wo'u nompekiri aku kana 
mompowia mpengele-ngele nuapa to mamala 
mangewa Yesus to Nazaret etu. !? Pade etu 
mpu'u-mpu'u to nipowiaku ri ngata Yerusalem. 
Ante sura kuasa nggari ja'i balengga-balengga 
topanggeni agama nadea topomparasaya i 
Pue Yesus nisuarakaku riara tarunggu. Pade 
tempo ira nisuku mamate, aku wo'u nasituju. 

11 Nadea ngganimo aku nompandasa ira riara 
sapo mpodade ala mompasu'u ira mombasapu 
pomparasaya ira ka Yesus. Narau mpu'u raraku ri 
ja'i ira sampe aku nalau mompandasa ira sampe 
ri ngata-ngata ntanina nakawao. 

12 Ante patuju etu aku nanggeni sura kuasa 
nggari ja'i balengga-balengga topanggeni agama 
nalau mpaka ri ngata Damsyik. 13 Magau to 

nibilaku, tempo aku da ri tatongo jala kira-kira 
tongo eo, aku nanggita reme nggari langi nelabi 
mpu'u karemena nggari reme nu eo. Reme etu 
nombawanta aku ante roa-roaku sanjala. 14 Kami 
pura-pura nadungga, pade niepeku suara nanguli 
ka aku ante Basa Ibrani, 'Saulus, Saulus, nokuya 
iko nompandasa Aku? Iko aga mompakasusa 
koromu mboto ane iko mangewa pekeniakaku!' 

15 Pade nekutanamo aku, 'Isema Komi, Pue?' 
Nesono wo'umo suara etu, 'Aku e'imo i Yesus to 
nipandasamu! 18 Tapi we'i-we'i pembangumo iko, 
pade pekanggoremo! Aku nompopokita koroku 
ka iko ala mangonggotaka iko majadi batuaku 
ante sabiku. Iko kana mompatolele ka tau-tau 
ntanina ewa nuapa to nikitamu eo e'i pade ewa 
nuapa kupopokita ka iko ri tempo marata. 

17 Iko kana kukabasaka nggari kuasa ntau to 
Yahudi pade nggari kuasa ntau da'a to Yahudi 
to madota mompakasusa iko. Aku mompakau 
iko malau mpaka ri ja'i ira tau da'a to Yahudi. 
18 Pakanoto rara ira ala ira mamala mesuwu 
nggariara karumauna pade megoli mesua riara 
karemena, ala ira mamala makabasaka nggari 
kuasa Magau nu Seta pade mantarima kuasa 
nggari ja'i Alatala. Pade ante momparasaya Aku 
silaka-silaka ira raampungi pade ira mamala 
majadi todea nu Alatala.' 

19 Sabana etu, Magau Agripa, aku e'i bate- 
batena natutu nantuki nuapa to nikitaku 
riara mpanggitaku nggari ja'i Alatala etu. 

20 Pamula-mulana aku nalau notesa ka tau-tau 
ri ngata Damsyik, pade ri ngata Yerusalem 

ante njumaongu Bagia Yudea. Pade nalau 
wo'umo aku ri ja'i tau-tau da'a to Yahudi. Niuliku 
ka ira pura-pura, 'Kana majea komi nggari 
silaka-silaka, pade megoli mombajuju koro komi 
ka Alatala. Pade popokita ante pokainggu to 
nabelo, mpu'u-mpu'u najeamo komi nggari 
silaka-silaka etu.' 21 Etumo sabana tau-tau to 
Yahudi nombasoko aku riara Sapo Mpepue pade 
ira nompasimbuku mompatesi aku. 

22 Tapi naupa iwetu, sampe iwe'i-we'i aku 
danikalendu nu Alatala sampe danamalapa aku 
nekanggore notesa ka pura-pura tau, nabeloka 
tau nalanga panggana nabeloka todea biasa. 
Nuapa to nitesaku etu nasimbayu ewa nuapa 
to niboto Musa ante nabi-nabi ntanina nggaolu. 
23 Ftumo, Magau to Mompakasalama to nijanji 
Alatala etu, kana masusa sampe mamate. Pade 
l'amo pamula-mulana tau namate natuwu 
bali, ala ante iwetu I'a manggeni reme to 
mompakabelo pura-pura manusia, nabeloka tau 
to Yahudi, nabeloka tau-tau da'a to Yahudi." 

24 Tempo i Paulus danotesa iwetu, nongaremo i 
Festus, "Nagilamo, iko Paulus! Pangginjanimu to 
nadea etu nompakagila iko!" 

25 Tapi nesonomo Paulus, "Aku e'i da'a nagila, 
Tua. Tesa-tesa to niuliku e'i nakono pade nesuwu 
nggari pekiriku to nanotona. ?? Ninjani Magau 
Agripa mboto nuapa to nitesaku pane'a nakono. 
Etu sampe aku nabia notesa iwetu ri ngayona, 
apa kajadia etu pura-pura da'a nitabuniaka. 

27 Magau Agripa to nibilaku, ninjaniku magau 
WO'u nomparasaya nuapa to niuli nabi-nabi 
nggaolu." 

28 Pade nangulimo Magau Agripa ka i Paulus, 
"Niulimu aku e'i mamala mupajadi to Karistee 
riara tempo da'a masae e'i!" 

29 Pade nesonomo i Paulus, "Bara masae bara 
da'a masae, aku merapi doa ka Alatala ala 
Magau pade komi pura-pura to nangepe tesaku 
eo e'i, mamala majadi topomparasaya i Pue 
Yesus nasimbayu ewa aku. Aga ne'e sampe komi 
ratarunggu." 

30 Kaopuna nekanggoremo Magau Agripa 
pade Gubernur bo i Bernike pade pura-pura 
tau ntanina to nasiromu etu, pade nesuwumo 
ira nggari polibu etu. 3! Sangga ira naria ri 
sawalikuna, nangulimo ira samba'a bo samba'a, 
"Da'a ria kamba sangaya to nipowia ntau e'i to 
masipato rasuku mamate bara ratarunggu." 

32 Nangulimo Magau Agripa ka i Festus, 
"Kakonona tau e'i mamalamo rakabasaka ane i'a 
da'a nekitangara ri ngayo Magau Roma." 

1 Naopu etu Gubernur Festus 
27 nompakatantu kami kana mosumomba 
mpaka ri ngata Roma ri Propinsi Italia. Jadi Paulus 
ante bara sakuya mba'a tau nitarunggu ntanina 
niparasaya ka Yulius, samba'a tadulako nu tantara 
Roma to nosanga ka "Pasukan Magau Roma." 
2 Kami nesawi saongu sakaya bete nopu'u nggari 
ngata Adramitium. Pade nanggaliwomo kami 
nggari ngata Kaisarea ante patuju mosumomba 
mesai ri kasampoa-kasampoa ri talinti-talinti 
Propinsi Asia. Naria wo'u samba'a tau nggari 
ngata Tesalonika ri Propinsi Makedonia to 
nosanga ka Aristarkhus nalau nosanggani ante 
kami. 

3 Tonailena sakaya kami nesai nasampo ri ngata 
Sidon. Yulius nabelo rarana ri ja'i Paulus, sampe 
niwaina loga ka i Paulus nalau nanggita roa-roana 
ri ngata Sidon etu ala ira mamala mombawai 
ka i'a nuapa to raparaluuna. 4Nggari setu kami 
nompapola posumomba kami. Tapi sakaya kami 
nompotomu poiri sampe kami kana nosale ri 
wiwi ntalinti Lewuto Siprus to nalendu sakedi 
nggari poiri etu. 

> Naopu etu nosumombamo kami ri tasi ri ntoto 
Propinsi Kilikia bo Pamfilia, pade napola sampe 

narata ri ngata Mira ri Propinsi Likia. ? Ri ngata 
Mira etu Yulius nombarata saongu sakaya bete 
nggari ngata Aleksandria mosumomba mpaka ri 
Propinsi Italia. Pade kami nipakauna nolinja ri 
sakaya etu. 

7 Bara sakuya mbengimo kasaena sakaya etu 
nosumomba ante naole. Kaopuna ante kasusana 
kami namala nompakamosu ngata Knidus. Nggari 
setu, kami da'a nompapola posumomba kami 
nantuki nia pamulana sabana peburu mpoiri 
da'apa nabelo. Jadi sakaya kami etu nalau nosale 
ri wiwi ntalinti Lewuto Kreta nombaliunaka uju 
Salmone ala ne'e mawela gaga poiri bete etu. 

8 Nasusa mpu'u kami nosale ri wiwi ntalinti 
ri sabingga puluna Lewuto Kreta etu. Kaopuna 
naratamo kami ri kasampoa nggedi to nosanga 
ka Kasampoa Naramba, namosu ngata Lasea. 

3 Tempo etu nasae gagamo kami nosumomba 
sampe naliumo Eo Bete Nggapuasa nto Yahudi. 
Mana tempo mabelo mosumomba. Sabana etu 
nangulimo i Paulus ka ira riara sakaya etu, 

10 "Sampesuwu-sampesuwu, nantuki 
pombarataku ane kita mompapola posumombata 
e'i, kana mandasa mpu'u kita ngina. Kana marugi 
mpu'u kita, da'a aga pangulaya sakaya e'i, tapi 
kita e'i wo'u mamate!" 

11 Tapi Yulius etu da'a nantuki tesa i Paulus, 
sabana nipompangalanapa tesa topompajala 

sakaya bo kapiteena pade tesa i Paulus. 

12 Kasampoa Naramba etu da'a nabelo 
rakasampo kami masae ri tempo nu leni. Sabana 
etu nadea nggari topesawi sakaya kami etu 
nanguli, "Agina kita mompalasi kasampoa e'i 
pade mompasimbuku mosumomba mpaka ri 
ngata Feniks masampo ri setu tempo leni." 
Ngata Feniks etu saongu kasampoa Lewuto Kreta 
to nalendu nggari poiri ri tempo leni sabana 
nantingayo kasolo nu eo ri puluna pade tasina. 
13 Tempona etu nompamulamo poiri neburu 
naole-ole nggari sabingga puluna. Etu sampe 
nipekiri ira pura-pura patuju ira mapola mpaka 
ri kasampoa Feniks namala majadi. Sabana etu 
nionggotaka iramo balango sakaya etu, pade 
nosumombamo kami nosale ri wiwi ntalinti 
Lewuto Kreta etu. 

14 Tapi da'a nasae nggari setu naratamo poiri 
bete nggari Lewuto Kreta etu to niuli ntau "Poiri 
Bete nggari sabingga tasina pebulu nu eo." 

15 Sakaya kami etu nirumpa nu poiri bete pade 
mana mamala mantingayo poiri. Jadi nipalamba 
kamimo sakaya etu nalome nikeni nu poiri. 

16 Tempo kami nalome nikeni nu poiri etu 
naratamo kami ri sabingga puluna saongu lewuto 
nggedi nosanga Kauda. Ri tempo etu kami 
nompasimbuku ante nasusa mpu'u nombataja 
mangore sakaya nggedi to nosanga sekoci riara 

nu sakaya bete etu. 1' Sangga sekoci namala 
nionggotaka pade niboli ri bunggu nu sakayamo, 
sakaya bete etu nipakaroso anabua-anabua 
sakaya ante nipo'u nu kaloro nantalili koro 

nu sakaya etu. Naopu etu nipopana'u iramo 
somba nu sakaya, sabana naeka ira sakaya etu 
mombarumpa bone to nasore to namosu talinti 
tana Libia. Jadi iwetumo sakaya etu nipalamba 
ira nalome nikeni nu poiri. 

18 Da'a nenonto poiri naramboso etu nantawui 
sakaya kami, sampe naeompadondo nitajiaka ira 
saga'a pangulaya sakaya riara ntasi ala manga'a 
sakedi sakaya etu. 19 Pade to nailena nitajiaka 
ira wo'umo parewa-parewa nu sakaya etu ante 
pale ira mboto mpaka riara ntasi. 20 Naopu etu 
bara sakuya mbengimo kasaena kami mana 
nanggita eo bo betu'e, pade poiri wo'u da'a 
ntoto nenonto karambosona. Kaopuna mana ria 
panjarumaka kami namala masalama. ?! Naopu 
bara sakuya mbengi kasaena tau-tau riara sakaya 
etu da'a mana manggoni, nekanggoremo i 
Paulus ri tatongo ira pade nanguli, "Sampesuwu- 
sampesuwu, ane komi nantuki tesaku bopia 
nanguli ne'e mompalasi Lewuto Kreta, kita 
e'i da'a mandasa ante marugi ewa e'i! 22 Tapi 
we'i-we'i kuperapi ka komi pura-pura, pakaroo 
rara komi! Da'a ria samba'a nggari tatongo kita 
e'i mamate, tapi sakaya e'i kana marugi. 

23 Ninjaniku etu sabana iwengi naria samba'a 
malaeka nggari ja'i Alatala to nipesombaku, 
etumo Alatala to nombajagai aku, narata ri 
ja'iku pade nanguli, 2? 'Ne'e maeka, Paulus! 

Iko kana mapola mantingayo Magau Roma. 
Pade nggari kabelo nu rara nu Alatala ri ja'imu, 
pura-pura tau nosanggani-nggani ante iko ri 
sakaya e'i kana masalama.' 2 Sabana etu, 
sampesuwu-sampesuwu, pakaroomo rara komi, 
sabana niparasayaku nuapa to niuli Alatala ka 
aku etu natantumo kana majadi! 22 Tapi sakaya 
kita e'i ngina kana mombarumpa bone nabua 
namosu wiwi talinti nu saongu lewuto." 

27 Tempo nagana kasampulu patambengina 
sakaya kami nolanto-lanto ri tasi Adria, kira-kira 
natongo wengina, anabua sakaya etu nombarasai 
sakaya ira etu mana nakawao nggari kabatana. 

28 Sabana etu niukuru ira kandala nu tasi etu 
ante lui pade watu, rompulu ndopo kandala 
nu ue etu. Ira namaju sakedi da'a nakawaoka 
nggari setu pade niukuru ira wo'umo, sampulu 
alima ndopo kandala nu tasi etu. 29 Naopu etu 
niulunjaka ira pataongu balango nggari bagia 
puri nu sakaya etu ala mompopeta'a sakaya, 
sabana ira naeka sakaya kami etu mombarumpa 
watu gusu. Pade nisarumaka ira ane mamala 
masalisa-lisa maeo. 3? Tapi bara sakuya mba'a 
anabua nu sakaya etu nompasimbuku malai 

nggari sakaya etu. Niulunjaka ira sekoci mpaka 

ri bunggu nu tasi ewa ira madota mangulunjaka 
balango ri kolu nu sakaya etu. 3! Nanggita 
kajadia etu nangulimo i Paulus ka Yulius ante 
tantara-tantarana etu, "Ane anabua-anabua 
sakaya etu mompalasi sakaya e'i, komi pura-pura 
da'a ntoto masalama!" 

32 Nangepe tesa Paulus etu tantara-tantara etu 
nombadapa kaloro nu sekoci pade nipalamba 
ira nalome. 33 Tempo ntora maeomo, Paulus 
nompakau pura-pura tau kana manggoni. 
Niulina, "Sampulu patambengimo kasaena komi 
aga nompopea-pea, da'a ria komi nanggoni 
nuapa-nuapa! 3? Sabana etu kuperapi ka komi, 
kana manggoni komi sakedi we'i-we'i. Panggoni 
etu paraluu rakoni komi ala komi maroso bali 
pade mamala masalama nggari kasusa e'i. Komi 
pura-pura kana masalama. Da'a ria mokuya komi 
ngina, nau aga sambalaa wulu wo'o komi da'a 
maronto!" 

35 Naopu notesa iwetu, Paulus nangala roti 
pade niulina tarima kasi ka Pue Alatala ri 
ngayo ira pura-pura. Nibagi-bagina roti etu, 
pade nompamulamo i'a nanggoni. 3? Naopu 
etu naroso bali rara ira pura-pura, pade ira 
wo'u nanggoni. 3” Kadea kami pura-pura riara 
sakaya bete etu, roatu pitumpulu bo onomba'a. 
38 Naopu nanggoni sampe nabosu puramo, ira 

nantajiaka gando to naria ri sakaya etu riara ntasi 
ala manga'a sakedi sakaya etu. 

39 Tempo naeomo topompajala sakaya 
etu nanggita kabatana tapi da'a ninjani ira 
kabatana ri umba etu. Nikita ira saongu sidu 
nu tasi ante talintina. Patuju ira ala sakaya etu 
rapakasampo ira ri talinti etu. 49 Naopu etu 
nidapa ira kaloro-kaloro nu balango-balango, 
pade balango-balango etu nipalasi ira naboli riara 
ntasi. Pade niwole ira kaloro-kaloro pompo'u guli 
ala sakaya mamala raguli. Pade niore ira somba ri 
kolu nu sakaya etu ala poiri mantawui sakaya etu 
malau mpaka ri talinti. 

41 Tapi da'apa narata ri talinti etu sakaya kami 
aga nombarumpa bone nabua. Bagia kolu nu 
sakaya etu nesua riara bone sampe sakaya etu 
mana namala mapola, pade bagia ri puri nu 
sakaya etu naropotaka nirumpa nu balumba bete 
etu. 

42 Nanggita kajadia etu, tantara-tantara etu 
madota mompatesi pura-pura tau nitaha etu 
ala da'a ria samba'a morabu ri kabatana pade 
malai. 43 Tapi Yulius nantagi ira sabana i'a madota 
mompakasalama i Paulus etu. Pade nipakauna 
pura-pura tau to namala norabu motingganawu 
mokolu riara ntasi morabu mpaka ri talinti etu. 
44 Pade tau-tau ntanina kana metuntumaka ante 
nanjoko dopi pade kayu bingga-bingga nu sakaya 

etu. Jadi ante iwetumo kami pura-pura nasalama 
nesore ri kabatana. 
1 Sangga nasalama puramo kami nesore ri 

28 kabatana ri wiwi talinti etu, pade ninjani 
kami lewuto etu, Lewuto Malta. ? Pue ngata Malta 
etu najole mpu'u ira ri ja'i kami. Ira nantarima 
kami pura-pura ante nabelo pade niparega ira 
apu raponeru kami, sabana nompamulamo nauja 
pade rawana wo'u nalenimo. 3 Paulus nalau 
nompasiromu rangga-rangga nu kayu. Sangga 
nitu'una kayu etu ri apu, nesuwumo samba'a 
ule nggari kayu sabana kapane nu apu etu, 
pade nantuda pale i Paulus. “Sangga nikita pue 
ngata ule etu neloe ri pale Paulus, notesamo 
ira ka roana samba'a bo samba'a, "Tau e'i 
natantumo i'a samba'a topepatesi, sabana naupa 
nasalamamo i'a nggari tasi, Wiata Topotangara 
da'a mompakamba i'a matuwu." 

> Tapi Paulus aga nantarampea ule etu mpaka 
riara nu apu, pade da'a ntoto nirasaina ju'ana. 
6 Pue ngata etu nompekiri pale Paulus kana 
mebangga, bara i'a madungga bo mamate. Tapi 
nasae nipopea ira, da'a ria nakuya-kuya i Paulus. 
Nanggita etu nabalimo pompekiri ira, pade niuli 
ira Paulus etu samba'a wiata. 

7 Da'a nakawao nggari setu naria tana 
ntopoparenta Lewuto Malta etu, sangana i 
Publius. I'a nantarima kami ante kadamba nu 

rarana pade tolumbengi kasaena kami nitoratana 
riara njapona. 3 Tempona etu uma i Publius 

etu nakambole naturu sabana naju'a kokora 

bo natero. Paulus nesua ri ja'ina pade ante 
nosambaya bo nombadika palena ri koro ntau 
naju'a etu nipakabelona ju'ana etu. ? Sangga 
nangepe kajadia etu naratamo pura-pura tau 
ntanina to naju'a nggari lewuto etu ri ja'i Paulus, 
pade ira wo'u nipakabelona. !? Ira mpu'u-mpu'u 
nombabila kami, pade tempo nasadiamo kami 
manggaliwo, nikeni ira ka sakaya nipesawi 

kami pura-pura nuapa to niparaluu kami riara 
posumomba kami etu. 

11 Naopu tolumbula kasaena kami neto'o ri 
Lewuto Malta etu, nosumomba wo'umo kami 
ante saongu sakaya nggari ngata Aleksandria to 
nosanga ka "Wiata Mporapi Kastor bo Poluks". 
Sakaya etu nesai nasampo ri Lewuto Malta etu 
sampe naopu tempo leni. 2 Nosumombamo 
kami sampe narata ri ngata Sirakusa, pade 
tolumbengi kasaena kami naturu ri setu. 

13 Nggari setu nosumomba kami nosale talinti 
sampe narata ri ngata Regium. To nailena 
nompamulamo poiri neburu nggari puluna 
sampe riara rombengipa naratamo kami ri 
kasampoa Putioli ri Propinsi Italia. 

14 Ri setu kami nosintomu ante bara sakuya 
mba'a topomparasaya i Pue Yesus, pade kami 

nipakeni meto'o ante ira pitumbengi kasaena. 
Pade naopu etu nolumakomo kami mapola 
mpaka ri ngata Roma. 1° Tempo topomparasaya- 
topomparasaya i Pue Yesus ri ngata Roma etu 
nangepe kareba kami mamosu maratamo, 
naratamo ira mombatomunaka kami ri Potomu 
Apius pade ri ngata Pasanggaraha Tiga. Sangga 
nosintomupa kami ante ira nosukurumo i Paulus 
ka Pue Alatala, pade naroomo rarana. 

16 Sangga naratapa kami ri ngata Roma 
Paulus mana nitarunggu. I'a nipaloga meto'o 
ri umba-umba nipodotana. Tapi naria samba'a 
tantara nanggatono i'a ri setu. 

17 Nagana tolumbengi nggari setu, Paulus 
nompokio totu'a-totu'a to Yahudi nggari ngata 
Roma etu. Sangga nasiromupa ira, nangulimo i 
Paulus ka ira etu, "Sampesuwu-sampesuwuku, 
aku da'a nasala nuapa-nuapa ka sampesuwu- 
sampesuwuta to Yahudi bara mombaliunaka 
ada-ada to nitarimata nggari ja'i totu'a-totu'ata 
nggaolu. Tapi naupa iwetu aku nisoko ri ngata 
Yerusalem pade niwai riara mpale tau-tau 
to Roma. 18 Naopu parakaraku e'i niparesa 
ira, ira nadota mombakabasaka aku, sabana 
nanotomo da'a ria sala nipowiaku masipato 
aku rasuku mamate. 19 Tapi tempo tau-tau 
to Yahudi nombabali patuju etu, da'a ria jala 
ntanina, aku kana mekitangara ri ja'i Magau 

Roma. Naupa iwetu da'a ria pepangaduku 
nuapa-nuapa ri ja'i sampesuwu-sampesuwuku 
tau to Yahudi etu. 20 Jadi etu sampe aku nerapi 
mosintomu ante komi. Aku madota motesa 

ka komi ewa parakaraku e'i. Kakonona aku e'i 
nibalanggu sabana aku nomparasaya Magau to 
Mompakasalama to nisarumaka pura-pura to 
Israel." 

21 Nangepe tesa i Paulus etu nesonomo ira, 
"Kami e'i da'a ria nantarima kamba santa'u sura 
nggari Bagia Yudea nosinggawela ewa parakara 
komi etu. Pade da'a wo'u naria samba'a tau 
nggari setu narata nanggeni kareba nosinggawela 
ante komi bara motesa anu naja'a ewa komi ka 
kami. 

22 Tapi kami e'i madota mangepe ewa 
pomparasayamu etu, sabana to ninjani kami, ri 
umba-umba tau nanjalai pepatuduki to nituki 
komi etu." 

23 Jadi totu'a-totu'a to Yahudi etu nompakatantu 
saeo rakasiromu ira ante i Paulus. Tempo 
naratamo eo to nipakatantu ira etu, nadeamo 
tau narata nasiromu ri sapo Paulus. Pade 
nggari mpadondo sampe ngguwiana i Paulus 
nombatarangga ka ira ewa Poparenta nu 
Alatala. Nipakena isi buku-buku nabi Musa pade 
buku-buku nabi-nabi ntanina motarangga ka ira 
ala manggeni ira momparasaya Yesus Magau 

to Mompakasalama to nijanji Alatala. 24 Naria 
to nomparasaya nuapa to niuli Paulus, tapi 
naria wo'u ira da'a nomparasaya. 2? Kaopuna, 
nompamula ira nalai nggari setu sabana posisala 
pombarata ira ewa pepatuduki i Paulus etu. 
Tapi da'apa ira nalai nangulimo i Paulus ka ira, 
"Nakono ntoto Tesa nggari ja'i Nosa Nagasa nu 
Alatala to nipasimbayu nabi Yesaya ka totu'a- 
totu'ata nggaolu iwe'i: 26 'Kau uli ka tau-tau to 
Yahudi iwe'i: Komi maoso mangepe, tapi da'a ria 
ranjani komi batuana. Komi maoso mompariara, 
tapi da'a ria rakita komi nuapa majadi. 27 Etu 
majadi sabana tau-tau e'i netiwatumo, ira 
netimbongomo, pade mata ira nipisi iramo. Ane 
etu da'a nipowia ira, mamala ira manggita nuapa 
majadi, mamala ira mangepe pade mangginjani 
batuana, mamala ira mangginjani to nakonona 
pade manjili ri ja'iku ala Aku mompakabelo ira.'" 

28 Kaopuna niuli Paulus wo'umo ka ira, 
"Sampesuwu-sampesuwuku, kana ranjani 
komi, Kareba Belo e'i to nanguli iwenu Alatala 
mompakasalama manusia, nipatolelemo ka 
tau-tau da'a to Yahudi. Iramo to mompangala 
Kareba etu!" 

29 [Naopu nangepe tesa i Paulus etu, tau-tau 
to Yahudi nagaro nompalasi peto'o etu ante 
nosisapuaka samba'a bo samba'a.] 3? Rompae 
kasaena Paulus neto'o ri ngata Roma ri sapo 

to nisioana mboto. Ri setu nitarimana ante 
nadamba rarana pura-pura tau to narata ri ja'ina. 
31 Nipatolelena ka ira kareba ewa Poparenta nu 
Alatala, pade nipatudukina ka ira kareba ewa i 
Pue Yesus Kristus. Etu pura-pura nipowiana ante 
da'a ria kakinina. Da'a ria i'a nilawa-lawa ntau. 


SURA PAULUS KA 
TOPOMPARASAYA RI NGATA 


ROMA 


1 Sura e'i nggari ja'iku Paulus, batua Yesus 

Kristus, ka komi topomparasaya i Pue Yesus 
ri ngata Roma to nipotowe Alatala bo nipokiona 
majadi todeana. Aku nipelisi bo nisuro manggeni 
Kareba Belo nggari ja'i Alatala ? to nijanjina 
nggaolu nantuki tesa nggari nabi-nabi to nitulisi 
riara Buku Nagasa. 3 Kareba Belo etu nantesa 
Ana nu Alatala, etumo Pueta Yesus Kristus. Ewa 
manusia l'a muli Magau Daud. Tapi l'a wo'u Ana 
nu Alatala. Etu nipakanoto Alatala ante kuasa 
Nosa Nagasana tempo l'a nompakatuwu Yesus 
bali nggari kamatena. “ (1:3) 

> Nggari ja'i Yesus wo'u kami nantarima 

rasi Alatala, etumo najadi surona, ala kami 
mamala manggeni tau nggari pura-pura ngata 
momparasaya bo mekou ri ja'i Pue Yesus ala 
sangana rabila bo ratoiya. ? Pade komi ri ngata 
Roma wo'u nesua todea to nipokio Alatala majadi 
bagia Yesus Kristus. ' Perapi Umata Pue Alatala 
bo i Pue Yesus Kristus mombagane komi bo 
mombawai katuwua mabelo ka komi. 

8 Pamula-mulana aku nosukuru ri ja'i Pue 
Alatalaku riara sanga Yesus Kristus sabana katuwu 
komi pura-pura. Sabana tesa ewa pomparasaya 
komi natolele ri umba-umba ri dunia. ? Aku 
tunggai nanggeni komi riara posambayaku. 
Alatala mboto namala mantakono tesaku e'i. 
l'amo Alatala to nitulungiku ante mpu'u-mpu'u 
raraku, etumo nanggeni Kareba Belo to nantesa 
Anana. 10 Pade aku batena merapi ka Alatala 
ane rapodotana we'i-we'i aku mamala momai 
mantalioda komi. 

11 Sabana naino mpu'u raraku mantalioda 
komi ala aku mamala mompalele ka komi 
pompakule nggari ja'i Nosa Nagasa nu Alatala 
sampe pomparasaya komi rapakaroso. 12 To 
nipatujuku ala kita mpasanggani-nggani mamala 
mosipakaroso rara nggari pomparasayata 
samba'a bo samba'a. 13 Sampesuwu-sampesuwu, 
to nipodotaku ala ranjani komi nadea ngganimo 
aku nonia momai mantalioda komi tapi sampe 
we'i-we'i bate-batena naria to nombalawa aku. 
Patujuku momai mantalioda komi ala maria asele 
nu bagoku ri tatongo komi nasimbayu ewa to 
najadi ri tatongo tau-tau da'a to Yahudi ntanina. 

14 Sabana aku masipato mantulungi pura-pura 
tau, nabeloka tau nangginjani ada, nabeloka tau 
da'a nangginjani ada, nabeloka tau nosikola, 
nabeloka tau da'a nosikola. 13 Etu sampe aku 

mpu'u-mpu'u madota mompatolele Kareba 
Belo ka komi wo'u to neto'o ri ngata Roma. 

16 Da'a naeya mataku mompatolele Kareba 
Belo, sabana riara kareba etu naria kuasa 
Alatala to mompakasalama butu-butu mba'a 
topomparasaya, pamula-mulana tau to Yahudi 
pade tau-tau da'a to Yahudi wo'u. 17 Sabana 
riara Kareba Belo nipakanoto iwenu kita 
majadi manoa riara mpanggita Alatala, etumo 
ante momparasaya nggari pamulana sampe 
kaopuna. Etu nasimbayu ewa tesa to nitulisi riara 
Buku Nagasa iwe'i: "Tau to najadi nanoa riara 
mpanggita Alatala ante nomparasaya, i'amo to 
matuwu mabelo sampe ri kasae-saena." 

18 Nggari suruga Alatala nompopokita rau 
rarana ka pura-pura tau to nanjapuaka l'a bo 
nompowia kaja'ana. Powia ira to naja'a etu 
nombalawa tau mangginjani pepatuduki to 
nakonona ewa Alatala. 1? Manusia masipato 
mawela rau rara nu Alatala sabana nanotomo 
ka ira nuapa to namala ranjani ira ewa Alatala. 
Etu nipakanoto Alatala mboto ka ira. 20 Sabana 
nompamula nggari tempo dunia nipajadi 
sampe we'i-we'i, nanotomo ka ira anu da'a 
natekita nggari ja'ina, etumo kuasana to da'a 
ria kaopu-opuna bo ingguna ewa Alatala. Etu 
nanotomo ka ira nggari pura-pura nuapa to 

nipajadina sampe da'a ria to namala manguli, 
"Da'a ninjani kami!" 

21 Sabana naupa ira nangginjani Alatala, ira da'a 
nombabila l'a ewa Alatala, pade ira da'a wo'u 
nosukuru ri ja'ina. Tapi ira aga nompekiri anu da'a 
ria gunana bo rara nta'i ira najadi narumau. 22 Ira 
nompangaku korona tau nanoto, tapi kakonona 
ira najadi todoyo. 23 Ira da'a nepue ka Alatala to 
da'a ria namate to neliu nggakuasa bo nagaya. 
Tapi ira aga nepue ka parantau-parantau nolenje 
mpomanusia, mpotonji, mpobinata to nokada 
patanggada bo binata to nekanjoyo to namala 
namate. 

24 Sabana etu Alatala nompakamba ira nantuki 
dota rara ira mboto nowia kaja'ana, sampe ira 
nompakatantoru koro ira samba'a bo samba'a. 
25 Ira nanjambei pepatuduki ewa Alatala to 
nakonona ante pepatuduki to nasala. Da'a 
Topolemo to nibila bo nipesomba ira, tapi aga 
to nipajadina. Kakonona Topolemo etumo to 
masipato ratoiya sampe ri kasae-saena. Amin! 

26 Sabana etu Alatala nompakamba ira nantuki 
dota rara ira to naja'a to nompakaeya. Besi-besi 
mana nompokono langgai ewa to nabiasa 
najadi ri ja'i manusia, tapi nompokono simbau 
ira besi. 27 Iwetu wo'u langgai mana madota 
mosampaturu ante rongo ira mboto ewa to 
masipatona, tapi nariapa dota ira mogau sala 


ROMA 1-2 665 


ka ira simbau langgai. Ira nowia pokainggu to 
nompakaeya ira simbau langgai sampe kaopuna 
ira nawela balasi riara koro ira mboto to masipato 
ante powia ira to nasala. 

28 Ira nompekiri da'a ria gunana mosinjani ante 
Alatala. Jadi etu sampe Alatala nompakamba 
pekiri ira najadi nagero sampe ira nompowia anu 
da'a masipato rapowia. 

23 Jonjona: rara nta'i ira naponu ante mpengele- 
ngele inggu to naja'a bo nadenggo. Ira da'a 
nabasa ante nuapa to naria ri ja'i ira, nawau 
rara ira, ira nasiriati, ira nadota mepatesi bo 
mosinggarau bo mebagiu. Ira nomboli rau, 
ira tunggai nantesa roa ira nggalino 3? bo 
nompakaja'a sanga tau ntanina. Ira nomporau 
rara Alatala, ira nalanga rara bo nabiasa nangoa. 
Ira nata'u nangelo akala mowia kaja'ana bo ira 
da'a nekou ri ja'i ntotu'ana. 3? Ira nadoyo, ira da'a 
namala raparasaya, da'a ria towe ira bo da'a ria 
asi mata ira nanggita sanggamanusiana. 

32 Ninjani ira mamimo parenta nu Alatala to 
nanguli tau-tau to noinggu iwetu masipato 
rasuku sampe mamate. Tapi naupa iwetu kana 
nikawia ira wo'u pokainggu etu, pade da'a aga 
etu, ira nasituju wo'u ane tau ntanina nowia 
iwetu. 

1 Jadi sampesuwu-sampesuwu, ane komi 
2 nompakasala roamu da'a mamala komi 

manguli, "Aku e'i da'a ria salaku." Sabana 

komi mboto wo'u nompowia pokainggu to 
nasimbayu ewa pokainggu roa to nipakasalamu. 
Jadi ante nompakasala roamu iwetu komi wo'u 
nompakasala koromu mboto! 

2 Ninjanita mbotomo ane Alatala mombasuku 
tau to noinggu iwetu kabotu mpotangarana 
nanoa. 3 Tapi sampesuwu-sampesuwu, 
komi mboto wo'u nanggawia pokainggu to 
nipakasalamu ka roamu. Jadi iwenu? Bara 
nipekiri komi naupa nowia iwetu komi mamala 
makabasaka nggari pesuku nu Alatala? 4 Alatala 
nabelo mpu'u rarana, I'a mpu'u-mpu'u nosabara 
ri ja'i komi, pade l'a da'a nasalisa mombasuku 
silaka-silaka komi. Tapi ne'e komi manjapuaka 
kabelo nu Alatala etu! Toramo! Patuju kabelo 
nu rara Alatala etumo ala manggeni komi majea 
nggari silakamu! 

> Tapi komi nako'o rara, da'a madota majea. 
Sabana etu komi mbotomo mantambai katomo 
nu pesuku to rapawela ka komi ri kaopu nu 
dunia tempo Alatala mompopokita rau rarana bo 
mombabutusi potangara ante manoa. ê Sabana 
Alatala kana mombabalasi butu mba'a tau 
nantuki powiana. 

7 l'a kana mombawai katuwua mabelo sampe 
ri kasae-saena ka ira to natutu nompowia to 
nabelona ala ira ratoiya bo rabila bo mombarata 

katuwu to da'a ria kaopu-opuna. 8 Tapi I'a 
kana manggarau bo mombasuku butu mba'a 
tau aga nompekiri korona mboto pade da'a 
nantuki pepatuduki to nakonona tapi aga 
nantuki to naja'ana. ? Butu mba'a tau nompowia 
kaja'ana kana mandasa bo mombarasai kasusa, 
pamula-mulana tau-tau to Yahudi pade tau-tau 
da'a to Yahudi wo'u. 10 Tapi pura-pura tau to 
nompowia kabelona kana ratoiya bo rabila bo 
mombarata katuwua mabelo, pamula-mulana 
tau-tau to Yahudi pade tau-tau da'a to Yahudi 
wo'u, 1t sabana Alatala da'a nanggita lenje. 

12 Ane tau-tau to da'a nangginjani Atura-atura 
agama Yahudi nompowia silaka, ira kana mamate 
bo rapopoga'a nggari ja'i Alatala sampe ri 
kasae-saena. Tapi pesuku etu da'a nibutusi 
nantuki Atura-atura agama Yahudi. Tapi tau-tau 
to nangginjani Atura-atura agama Yahudi kana 
rasuku nantuki Atura-atura agama etu ane 
ira mowia silaka. 18 Sabana da'a tau-tau to 
nangepe Atura-atura agama to majadi manoa 
riara mpanggita Alatala, tapi tau-tau to nantuki 
Atura-atura etu. 

14 Tau-tau da'a to Yahudi da'a nangginjani 
Atura-atura agama Yahudi. Tapi ane nggari dota 
ira mboto ira mantuki parenta-parenta to naria 
riara Atura-atura etu, batuana pekiri rara nta'i 
ira mbotomo nanggeniaka katuwu ira nasimbayu 

ewa ira nangginjani Atura-atura agama Yahudi, 
naupa ira da'apa nangginjani Atura-atura etu. 
15 Pokainggu ira mboto nompakanoto nuapa to 
niparenta riara Atura-atura agama ewa natetulisi 
riara nta'i ira. Etu nipakanoto pekiri rara nta'i ira 
mboto, sabana naria pompekiri ira nompakasala 
ira bo naria wo'u pompekiri ira to nantakono 
ira. 19 Jadi ri Fo Mpotangara banepia Alatala 
kana mompakau Yesus Kristus mombatangara 
pura-pura manusia iwetu nantuki pura-pura 
nuapa to nitabuniaka riara pekiri rara nta'i 
ira. Etumo to nipakanoto riara Kareba Belo to 
nipatoleleku. 

17 Tapi umba komi to nompangaku koro 
komi tau to Yahudi. Komi nanjarumaka majadi 
manoa riara mpanggita Alatala ante mantuki 
Atura-atura agama. Komi nangoa ante nanguli, 
"Kamimo todea to nipelisi Alatala!" 18 Komi 
nangginjani dota nu Alatala pade komi nata'u 
nompakatantu nuapa to nabelona sabana 
komi nipatuduki nggari Atura-atura agama. 
19 Nipekirimu komimo to nata'u nompatuduki 
tau da'a nosinjani ante Alatala nasimbayu ewa 
tau nombanini toburo. Pade nipekirimu komi 
wo u to najadi reme ri tatongo ntau to natuwu 
riara karumauna. 20 Pade nipekirimu komimo 
to nata'u nompatuduki tau-tau da'a ria adana 
pade nompaguru tau-tau todoyo. Etu nipekirimu 

sabana riara Atura-atura agama Yahudi to naria 
ri ja'imu naria mpengele-ngele pangginjani bo 
pepatuduki to nakonona. 

21 Jadi komi nompatuduki tau ntanina, tapi 
nokuya komi da'a nompatuduki koro komi 
mboto? Komi nompatuduki ka tau ntanina, 
"Ne'e mangangga." Tapi nokuya komi mboto 
nangangga? 22 Komi nompatuduki ka tau, "Ne'e 
mogau sala ante tau da'a rongomu mboto." 
Tapi nokuya komi mboto nogau sala iwetu? 
Komi narau rara nanggita banta tapi nokuya 
komi mboto nangala nuapa-nuapa to naria ri 
bunggu banta etu? 23 Komi nadamba-damba 
sabana naria Atura-atura agama Yahudi ri ja'imu. 
Tapi nokuya komi nanjalai Alatala ante da'a 
nantuki Atura-aturana etu? 24 Riara Buku Nagasa 
naria nitulisi iwe'i: "Nggari pokainggu komi 
tau-tau to Yahudi sampe tau-tau da'a to Yahudi 
nombasalaraka Alatala." 

25 Ane komi matundu riara Atura-atura agama 
Yahudi ada mposuna komi mpu'u-mpu'u 
naria gunana. Tapi ane komi mombaliunaka 
Atura-atura etu, ada mposuna komi mana 
ria gunana. 28 Jadi ane tau da'a to Yahudi to 
da'a nisuna mompariara parenta-parenta to 
nipakatantu riara Atura-atura agama, natantumo 
i'a kana ratarima Alatala nasimbayu ewa tau to 
Yahudi to nisuna. ?” Pade tau-tau to da'a nisuna 

kana mompakasala komi tau to Yahudi. Sabana 
nariamo buku Atura-atura agama ri ja'i komi pade 
komi nisuna, tapi komi nombaliunaka Atura-atura 
etu. Ira tau da'a nisuna, tapi iramo to natundu 
riara Atura-atura agama. 

28 Jadi to Yahudi to nakonona to nireke todea 
nu Alatala da'a aga sangana to Yahudi. Pade ada 
mposuna to nakonona to nombatandai isema 
bagia nu Alatala da'a aga to nipowia ri koro 
manusia. 2? Tapi tau to Yahudi to mpu'u-mpu'u 
todea nu Alatala etumo tau to nantuki Alatala 
nggariara nta'ina. Pade powia to nombatandai 
isema bagia nu Alatala etumo pokarajaa Nosa 
Nagasa nu Alatala riara nta'i mompakalipo dota 
rara to naja'a, da'a ada mposuna to nipowia 
manusia nantuki Atura-atura agama. Tau ewa etu 
da'a ratoiya manusia, tapi i'a kana ratoiya Alatala. 

1 Bara maria to nekutana, "Ane iwetu nuapa 
3 pelabina tau to Yahudi? Nuapa gunana 
mantuki ada mposuna?" 2 Tantu nadea pelabina, 
naria mami gunana. Pamula-mulana tau to 
Yahudimo to niparasaya ka tesa-tesa nu Alatala. 
3 Tapi iwenu ane maria ri tatongo ira to da'a 
naroo nomparasaya Alatala? Etu batuana Alatala 
da'a namala raparasaya? 4 Natantumo da'a ntoto 
nakono! Sabana nanotomo Alatala batena nanoa 
naupa pura-pura tau nodawa. Ewa to nitulisi riara 
Buku Nagasa iwe'i: "Pue, nuapa-nuapa mutesa, 

kana manoto kakono nu tesa etu. Pade naupa 
Komi rapakasala, Komi bate-batena nakono." 

5 Tapi ane kaja'ata mompakanoto kanoa 
rara nu Alatala, ne'e kita manguli Alatala da'a 
nanoa ane I'a mombabalasi kaja'ata etu. Etu 
pompekiri manusia. ? Tapi etu da'a ntoto nakono! 
Sabana ane Alatala da'a nanoa da'a masipato I'a 
mombatangara manusia ri dunia e'i. 

7 Bara naria tau to nompekiri iwe'i: "Nokuya 
kita nipakasala ewa tau nasilaka ane nggari 
pokaingguta to nadenggona kanoa nu Alatala 
mantambai manoto sampe I'a ratoiya?" 3 Ante 
etu nakono agina kita manguli, "Kamaimo kita 
mowia kaja'ana ala meumba to nabelona!" Naria 
mamimo tau nompakaja'a sangaku ante nanguli 
aku mboto notesa iwetu. Tapi etu da'a ntoto 
nakono! Tau-tau to nanguli etu masipato rasuku 
Alatala! 

9 Jadi iwenu? Kami to Yahudi neliu nggabelopa 
nggari tau-tau ntanina riara mpanggita Alatala? 
Natantumo da'a! Sabana ewa to niuliku ri ba'ana, 
pura-pura manusia nasilaka, nabeloka tau to 
Yahudi nabeloka tau da'a to Yahudi. 10 Ewa 
to nitulisi riara Buku Nagasa iwe'i: "Da'a ria 
samba'a to nanoana, nau kamba samba'a da'a 
ntoto ria. 11 Da'a ria samba'a to nanotona riara 
mpanggita Alatala, pade da'a wo'u ria nau aga 
samba'a to nangelo Alatala. 12 Pura-pura tau 

nasalanjalamo, katuwu ira mana ria gunana. Da'a 
ria to nompowia kabelona, nau aga samba'a da'a 
ntoto ria. 

13 Tesa-tesa ira nawau mpu'u nasimbayu ewa 
dayo ntomate to natebuka. Tesa bagiu nesuwu 
nggari jila ira. Sumba ira nompakaja'a nasimbayu 
ewa bisa nu ule. 14 Ira bate-batena netunda 
njilaka. 1? Ira nasalisa nalau mompatesi tau. !? Ri 
umba-umba nikalau ira, ira nompakagado bo 
nompakasusa tau ntanina. 1' Da'a nadota ira 
natuwu mosinggabelo. 13 Pade ira da'a ntoto 
nekou ri ja'i Alatala." 

19 Ninjanitamo pura-pura to nitulisi riara 
Atura-atura agama Yahudi nitulisi ka tau-tau 
to natundu riara Atura-atura etu. Jadi mana ria 
kamba samba'a to namala mebali. Njumaongu 
dunia masipato rasuku Alatala. 20 Da'a ria 
samba'a tau to mamala rareke manoa riara 
mpanggita Alatala ante mantuki atura atura 
agama. Tapi atura-atura etumo nompakanoto 
kakita pura-pura manusia nasilaka. 

21 Tapi we'i-we'i Alatala nompopokita ka kita 
iwenu sampe manusia mamala majadi manoa 
riara mpanggitana. Etu da'a majadi ante mantuki 
Atura-atura agama. Riara Buku i Musa bo buku 
nabi-nabi naria tesa to nombaboto iwenu 
Alatala mompakanoa kita. 22 Etumo manusia 
majadi manoa riara mpanggita Alatala ante 

momparasaya Yesus Kristus. Butu mba'a tau to 
nomparasaya kana rareke Alatala manoa. Da'a ria 
posisalana, 28 sabana pura-pura manusia nasilaka 
bo mana mamala mombarasai kabelo nu Alatala 
to nipogumaa. 24 Tapi kita najadi nanoa riara 
mpanggitana nggari kamate Yesus Kristus nantolo 
silakata. Etu niwai Alatala bayangi sabana towe 
belona mboto. 

25 Yesus Kristus nipakatantu Alatala mamate 
majadi posompo silaka tau-tau to nomparasaya 
l'a. Etu nikawia Alatala ala mompopokita 
kanoana. Sabana tempo nggaolu I'a nosabara 
nanggita manusia nowia silaka sampe ira da'a 
nisukuna. 28 Patujuna ala mompopokita ka tau 
tempo we'i-we'i l'a nanoa bo l'a mantarima 
tau-tau to nomparasaya i Pue Yesus ewa tau 
nanoa riara mpanggitana. 

27 Jadi ane iwetu, tantu da'a namala kita 
mantoiya korota mboto. Iwenu sampe kita 
da'a namala mantoiya korota mboto? Sabana 
nanotomo kita da'a najadi nanoa riara mpanggita 
Alatala nggari powiata mboto tapi nggari 
pomparasayata ka Yesus Kristus. 28 Jadi katantuna 
iwe'i: manusia majadi manoa riara mpanggita 
Alatala ante momparasaya da'a ante mantuki 
Atura-atura agama. 29 Nanotomo Alatala da'a 
aga Alatala nto Yahudi. Tapi I'a wo'u Alatala ntau 
da'a to Yahudi. 3? Sabana Alatala aga samba'a 

lau, pade l'amo to mompakanoa tau-tau to 
Yahudi ane ira momparasaya i Pue Yesus, pade 
l'a wo'u 81 Jadi iwenu? Ante momparasaya i Pue 
Yesus batuana kita manjapuaka Atura-atura 
agama Yahudi? Natantumo da'a! Kakonona, 
ante momparasaya i Pue Yesus kita mantakono 
Atura-atura agama. mompakanoa tau-tau da'a to 
Yahudi ane ira momparasaya i Pue Yesus. 

1 Jadi pekirimo jonjo Abraham, totu'ata 
4 nggaolu. Nuapa to najadi riara nggatuwuna? 
2 Ane rapana Abraham najadi tau nanoa sabana 
powiana to nabelo i'a namala mantoiya korona 
mboto. Tapi da'a namala i'a mantoiya korona 
iwetu ri ngayo Alatala. 3 Sabana naria tesa ri Buku 
Nagasa to nanguli iwe'i: "Abraham nomparasaya 
Alatala, pade nggari pomparasayana etu i'a 
nireke Alatala tau nanoa." 

4 Ane tau nokarajaa gajina da'a nireke pewai 
bayangi, tapi etu sangele to masipato ratarimana. 
> Tapi da'a iwetu kita ante Alatala. Kita nireke 
nanoa riara mpanggitana da'a nggari powiata 
to nabelo tapi nggari pomparasayata ka Alatala 
to nompakanoa tau-tau to nadenggona. ? Etu 
nasimbayu ewa tesa Magau Daud nggaolu. 

l'a notesa ewa kasana nu rara ntau to nireke 
Alatala nanoa da'a nggari powiana to nabelo tapi 
nggari pomparasayana ka Alatala. ' Daud nanguli 
iwe'i: "Nasanamo tau to niampungi salana, to 

nitampunisi silakana. 3 Nasanamo tau mana 
nireke Alatala nasilaka." 

9 Jadi iwenu? Nariamo kasana to nitesa Magau 
Daud etu aga ka tau to Yahudi to nantuki ada 
mposuna atau ka tau-tau da'a to Yahudi wo'u 
to da'a nantuki ada mposuna? Natantumo 
ka ira pura-pura! Sabana ewa niuli kami ri 
ba'ana, Abraham nireke Alatala nanoa nggari 
pomparasayana. 

10 [pia Abraham najadi nanoa riara mpanggita 
Alatala, naopu i'a nisuna atau da'apa i'a nisuna? 
Natantumo etu najadi da'apa i'a nisuna. 

11 j'a nisuna nggapurina, pade posunana etu 
najadi tandaina i'a nireke Alatala nanoa nggari 
pomparasayana tempo i'a da'apa nisuna. Jadi 
ante iwetu i'a najadi "Uma" nu pura-pura tau 

to nomparasaya tapi da'apa nisuna nantuki ada 
agama Yahudi. Ira wo'u nireke Alatala nanoa ante 
nomparasaya nasimbayu ewa Abraham. 

12 pade i'a wo'u najadi "Uma" tau-tau nisuna, 
etumo ira to da'a aga nantuki ada mposuna 
agama Yahudi tapi to nantuki jonjo pomparasaya 
Abraham tempo i'a da'apa nisuna. 13 Tempo 
nggaolu Alatala nojanji ka Abraham iwe'i: 
"Dunia e'i kana majadi bagiamu sampe ri 
muli-mulimu." Alatala nojanji iwetu da'a sabana 
Abraham nantuki Atura-atura agama Yahudi, tapi 

sabana i'a nanoa riara mpanggita Alatala nggari 
pomparasayana. 

14 Sabana ane aga tau to nanjarumaka Atura- 
atura agama ala majadi manoa to mantarima 
nuapa to nijanji Alatala rawai ka ana-anana, 
batuana pomparasaya ka Alatala da'a ntoto ria 
gunana, pade pojanjina aga pojanji bayangi. 

15 Kakonona nggari Atura-atura agama sampe 
nanotomo rau rara Alatala sabana manusia 
bate-batena nombaliunaka Atura-atura etu. 
Ane rapana da'a ria Atura-atura agama, da'a 
ria tau rareke nasala. !? Jadi kita mantarima 
nuapa to nijanji Alatala ante momparasaya, ala 
manoto etu nggari towe belo nu Alatala da'a 
nggari powia manusia. Patuju nu Alatala ala 
nuapa to nijanjina namala ratarima pura-pura 
muli Abraham, da'a aga ira to nompasimbuku 
mantuki Atura-atura agama, tapi wo'u ira to 
nomparasaya Alatala nasimbayu ewa Abraham. 
Sabana Abraham najadi umata pura-pura. 1” Ewa 
tesa Alatala to nitulisi riara Buku Nagasa iwe'i: 
"Aku nangonggotaka iko majadi uma ntodea ri 
umba-umba ri dunia." 

Riara mpanggita Alatala Abraham najadi 
umata pura-pura. I'a nomparasaya ka Alatala to 
nakuasa nompakatuwu tomate bo to nompakule 
mompajadi ante tesana anu da'a naria najadi 
naria. 18 Naupa da'a masipato i'a manjarumaka 

majadi uma ntodea ri umba-umba ri dunia 
i'a batena nomparasaya bo nanjarumaka etu 
nantuki tesa Alatala to niuli ka i'a to nanguli, 
"Kadea nu mulimu banepia masimbayu ewa 
betu'e ri langi." 

19 Tempo Abraham nangepe pojanji etu 
namosu satumpae umuruna. Tapi da'a nalente 
pomparasayana tempo i'a nompekiri korona to 
natu'a mpu'umo bo rongona i Sara to nagampa. 
20 l'a da'a nolengga-lengga nomparasaya nuapa 
to nijanji Alatala ka i'a, tapi pomparasayana 
nompakaroso rarana sampe i'a nantoiya bo 
nombabila Alatala. 21 Niparasayana mpu'u 
Alatala nompakule nompakadupa pojanjina. 

22 Jadi etu sampe i'a nireke Alatala nanoa. 

23 Tesa-tesa "i'a nireke Alatala nanoa" da'a 
aga nipawela ka Abraham, 24 tapi etu wo'u 
nipawela ka kita. Sabana kita wo'u rareke Alatala 
manoa ane kita momparasaya ka Alatala to 
nompakatuwu bali Pueta Yesus nggari kamatena. 
25 |'a niwai Alatala rapatesi mombasompo 
silakata, pade naopu etu I'a nipakatuwu bali 
ala kita mamala majadi manoa riara mpanggita 
Alatala. 

1 Jadi we'i-we'i kita nireke nanoa riara 

mpanggita Alatala sabana nomparasaya. Etu 
sampe kita natuwu nosinggabelo ante Alatala 
nggari nuapa to nipowia Pueta Yesus Kristus ka 

kita. ? Ante nomparasaya Yesus Kristus kita niwai 
loga mombarasai towe belo nu Alatala ewa to 
nirasaita mamimo we'i-we'i. Pade nadamba 
mpu'u rarata sabana naria panjarumakata 
mombarata bagia riara kuasa bo kagaya nu 
Alatala to nipogumaa. 

3 Pade da'a aga etu, tapi kita wo'u nadamba- 
damba riara kasusa bo kapari to nirasaita 
sabana ninjanitamo nggari kasusa bo kapari 
etu kita majadi maroo. “Pade ane kita maroo 
kita mamala manta'amaka tempo rapesoba 
sampe kita rakonoa Alatala. Pade ane ranjanita 
kita nikonoa Alatala panjarumakata ri ja'ina 
mantambai maroso. ? Ane maria panjarumakata 
ewa etu da'a malente rarata. Nuapa to 
nisarumakata kana madupa. Nanotomo etu 
sabana nariamo towe Alatala riara nta'ita to 
najadi nggari Nosa Nagasa to niwaina ka kita. 

6 Iwe'imo to nompakanoto towe Alatala ka 
kita. Ewa nisuka tempo kita da'a nompakule 
mompakanoa korota mboto Kristus namate 
nanjaliku kita tau-tau to da'a nantuki dota 
Alatala. ' Ri pokainggu manusia nakura niratata 
tau to nasadia mamate manjaliku roana to 
nanoana. Ane roana tau mpu'u-mpu'u nabelo 
rarana bara maria samba'a romba'a to mabia 
mamate manjaliku i'a, tapi etu nakura najadi. 

8 Tapi Alatala nompopokita kabete nu towena ka 

kita iwe'i: tempo kita danasilaka Kristus namate 
nanjaliku kita. 

3 Jadi ane we'i-we'i kita nireke nanoa riara 
mpanggita Alatala nggari katiti nu lei Kristus, 
natantumo kita kana rapakasalama Kristus 
nggari pesuku Alatala banepia. 10 Bopia tempo 
kita danobali ante Alatala l'a nompakau Anana 
marata ri dunia mamate manjaliku kita ala 
kita rapoposinggabelo bali ante I'a. We'i-we'i 
nosinggabelo balimo kita ante Alatala nggari 
kamate Anana. Jadi ante iwetu natantumo kita 
kana rapakasalama nggari pesuku to marata, 
sabana Anana natuwu balimo nggari kamatena 
pade batena nosanggani-nggani ante kita. 11 Pade 
da'a aga iwetu, nadamba wo'u rarata sabana kita 
nosaongu rara ante Alatala. Etu najadi nggari 
powia Pueta Yesus Kristus to nompoposinggabelo 
kita bali ante Alatala. 

12 Naria silaka riara dunia sabana powia samba'a 
manusia to nombaliunaka parenta Alatala, etumo 
Adam. Pade nggari silaka Adam etu sampe naria 
kamatea ri dunia. Pade kaopuna kamatea nendai 
ka pura-pura manusia sabana pura-pura manusia 
nowia silaka. 13 Tempo da'apa naria Atura-atura 
agama Yahudi naria mamimo silaka ri dunia. Tapi 
silaka-silaka etu da'apa nireke Alatala, sabana 
da'apa ria Atura-atura agama to nompakanoto 
powia nuapa nireke silaka. 14 Tapi naupa iwetu 

nompamula nggari tempo Adam sampe ri tempo 
| Musa pura-pura manusia kana nawela kuasa 
kamatea. Naupa ira da'a nombaliunaka parenta 
Alatala ewa to nipowia Adam ira batena nawela 
kuasa kamatea. Adam naria kasimbayuna ante 
tau to narata nggapurina, etumo Yesus. 

15 Tapi powia Adam bo powia Yesus da'a 
nasimbayu. Pewai bayangi nu Alatala ka kita da'a 
nasimbayu ante silaka Adam. Nggari silaka Adam 
etu pura-pura manusia nawela kuasa kamatea. 
Tapi neliu nggabetepa asele towe belo nu Alatala 
to niwaina ante kajoina ka pura-pura manusia 
nggari powia Yesus Kristus. 

16 Sangganipa kuuli pewai Alatala ka kita 
da'a nasimbayu ante silaka Adam. Nggari 
silaka samba'a tau pura-pura manusia nasala 
riara mpanggita Alatala bo masipato rasuku. 
Tapi nggari pewai bayangi nu Alatala etu 
silaka-silakata to nadea nipakalipo pade kita 
najadi nanoa riara mpanggitana. 1' Nggari silaka 
samba'a tau etu pura-pura manusia nawela kuasa 
kamatea. Tapi neliu nggabetepa asele nu powia 
to samba'ana, etumo Yesus Kristus. Isema-sema 
to nomparasaya l'a kana mantarima towe belo 
nu Alatala to neliu-liuna sampe majadi tau nanoa 
riara mpanggitana. Pade ira kana matuwu bo 
moparenta mosanggani ante Kristus sampe ri 
kasae-saena. 

18 Jadi nggari sangele silaka samba'a pura-pura 
manusia nasilaka sampe masipato rasuku. Pade 
nggari sangele powia nanoa to samba'ana 
pura-pura manusia mamala majadi manoa 
riara mpanggita Alatala sampe masipato 
matuwu mabelo sampe ri kasae-saena. 19 Nggari 
pombaliunaka samba'a pura-pura manusia najadi 
nasilaka. Pade nggari katundu to samba'ana 
pura-pura manusia mamala majadi manoa riara 
mpanggita Alatala. 

20 Atura-atura agama Yahudi niwai Alatala 
ala mantambai kadea nu silaka to nipowia 
manusia. Tapi naupa silaka manusia nantambai 
kadeana, nantambaipa kadeana towe belo nu 
Alatala. 21 Bopia silaka nombakuasai pura-pura 
manusia sampe ira nawela kuasa kamatea. 

Tapi patuju nu Alatala ala towe belonamo to 
mombakuasai pura-pura manusia. Etu najadi 
tempo I'a nantarima kita ewa tau nanoa to 
masipato matuwu mabelo sampe ri kasae-saena 
sabana kita nosaongu rara ante Pueta Yesus 
Kristus. 

1 Jadi ane iwetu bara maria to nompekiri 
6 iwe'i: "Agina kita tunggai mowia silaka ala 
mantambai kadea nu towe belo nu Alatala." 2 Tapi 
ne'e ntoto mompekiri iwetu. Da'a mana masipato 
kita tunggai mowia silaka sabana kita mana 
nikuasai silaka. 3 Tantu ninjani komimo tempo 

kita nidiu ewa tandaina kita topomparasaya Yesus 
Kristus ewa kita wo'u namate nosanggani-nggani 
ante I'a. “Tempo kita nidiu ewa kita namate bo 
nitana nosanggani-nggani ante I'a. Etu najadi ala 
tempo Kristus nipakatuwu bali nggari kamatena 
ante kuasa Umana to nabetena, kita wo'u 
mamala matuwu ante pokainggu to nabou. 

3 Sabana ane kita namate nosanggani-nggani 
ante l'a natantumo kita wo'u kana matuwu bali 
mosanggani-nggani ante l'a. ? Ninjanitamo tempo 
Kristus namate nipaku ri kayu parika pokaingguta 
nokolu wo'u nipatesi nosanggani-nggani ante I'a 
ala kuasa silaka riara nggatuwuta rapakaropu. 
Ante iwetu kita mana mamala rapobatua nu 
silaka. ' Sabana tau to namate nikabasakamo 
nggari kuasa silaka. 

8 Jadi ane kita namate nosanggani-nggani 
ante Kristus, niparasayata natantumo kita kana 
matuwu mosanggani-nggani ante l'a. ? Sabana 
ninjanita Kristus nipakatuwu balimo nggari 
kamatena pade l'a mana mamate. Kamatea 
mana mamala mombakuasai l'a. 10 l'a namate 
sanggani lau nombadagi kuasa silaka sampe ri 
kasae-saena. Pade we'i-we'i l'a batena natuwu 
mompakadamba rara Alatala. 1! Iwetu wo'u komi 
kana matuwu ewa tau to nikabasaka nggari 
kuasa silaka bo to natuwu mompakadamba rara 

Alatala, sabana komi nosaongu rara ante Yesus 
Kristus. 

12 Sabana etu ne'e mana mompalamba silaka 
mombakuasai koro komi to mamate sampe komi 
mantuki dota rara to naja'ana. 13 Pade ne'e komi 
mompake sipa nu koromu mompowia kaja'ana. 
Tapi jujumo koromu ka Alatala ewa tau to natuwu 
bali nggari kamatena. Jujumo sipa nu koromu ka 
Alatala ala etu rapake mompowia to nanoana, 
14 sabana komi mana nikuasai silaka. Nanotomo 
etu sabana komi mana nisoko Atura-atura agama, 
tapi komi nisoko towe belo nu Alatala. 

15 Jadi iwenu? Mamalamo kita mowia silaka 
sabana kita mana nisoko Atura-atura agama tapi 
aga nisoko towe belo nu Alatala? Natantumo 
da'a ntoto mamala! 1? Natantu ninjani komi 
ane komi mekou ri ja'i samba'a tau bo mantuki 
parentana komi najadi batuana. Iwetu wo'u ane 
komi mantuki dota rara to naja'a komi majadi 
batua silaka pade kaopuna komi mamate bo 
moga'a nggari ja'i Alatala sampe ri kasae-saena. 
Tapi ane komi mekou ri ja'i Alatala komi majadi 
batuana pade rareke manoa riara mpanggitana. 

17 Bopia komi batua nu silaka. Tapi nosukuru 
mpu'u ka Alatala, sabana we'i-we'i ante 
mpu'u-mpu'u rara komi nantuki pepatuduki to 
nipatolele ka komi. 18 Komi nikabasakamo nggari 

kuasa silaka pade we'i-we'i komi nompowia to 
nanoana. 

19 Aku nompake porapa nggari katuwuta eo-eo 
ewa batua ala da'a makaja komi mangginjani 
patujuku, sabana pompaha komi danakura. Bopia 
komi nipobatua silaka sampe komi nompake sipa 
nu koromu nompowia to natantoru bo naja'a 
sampe pokainggumu nantambai naja'a. Tapi 
we'i-we'l komi kana mompake sipa nu koromu 
mompowia to nanoana sampe katuwu komi 
majadi magasa. 

20 Bopia tempo komi nipobatua nu silaka komi 
da'a nompekiri to nanoana. 2! Nuapa asele 
to nitarima komi nggari pokainggu komi to 
nompakaeya matamu we'i-we'i? Natantumo 
da'a ntoto ria, sabana asele pokainggu etu aga 
kamatea. 22 Tapi we'i-we'i komi nikabasakamo 
nggari kuasa silaka pade najadi batua nu Alatala. 
Aselena etumo pokainggu komi najadi nagasa 
bo komi nombarata katuwua nabelo sampe ri 
kasae-saena. 23 Sabana tambo nu silaka kamatea, 
tapi pewai bayangi nggari ja'i Alatala etumo 
katuwua nabelo sampe ri kasae-saena sabana 
nosaongu rara ante Pueta Yesus Kristus. 

1 Sampesuwu-sampesuwu, komi pura-pura 
7 nangginjani atura-atura. Jadi natantumo 
ninjani komi ane kita danatuwu kita danisoko 

atura-atura. Tapi ane kita namatemo, kita mana 
nisoko atura-atura etu. 

2 Jonjona, samba'a besi to niporongo danisoko 
nu ada-ada mporongo ane rongona langgai 
danatuwu. Tapi ane rongona namatemo, besi 
etu nakabasaka nggari ada-ada mporongo to 
nompakaroso porongo ira njamboko. 3 Jadi ane 
besi etu mangala langgai ntanina tempo rongona 
danatuwu, etu niuli nebualo. Tapi ane rongona 
langgai namatemo besi etu mana nisoko ada-ada 
mporongo. Jadi ane i'a niporongo langgai ntanina 
etu mana nireke nebualo. 

4 Iwetu wo'u ante komi, sampesuwu- 
sampesuwuku. Tempo Kristus namate komi 
wo'u ewa namate nosanggani-nggani ante l'a 
sampe komi mana nisoko Atura-atura agama. 
Ante iwetu we'i-we'i komi najadi bagia tau 
ntanina to natuwu bali nggari kamatena ala 
katuwuta moguna ka Alatala. ? Bopia da'apa kita 
nomparasaya i Pue Yesus kita danatuwu nantuki 
dota rara to naja'a. Pade tempo etu dota rara 
to naja'a etu nipakapane nu Atura-atura agama 
to nombatagi kita mompowia kaja'ana. Etu 
sampe kita batena nompowia to naja'ana sampe 
kita masipato mamate bo rapopoga'a nggari 
ja'i Alatala. ê Tapi we'i-we'i kita nikabasakamo 
nggari Atura-atura agama to nompo'u kita bopia, 
sabana kita ewa namate nosanggani-nggani ante 

Kristus. Jadi kita da'a mana nantuki jala nokolu. 
Kita mana mekou ri ja'i Alatala ante mantuki 
Atura-atura agama to nitulisi. Tapi we'i-we'i kita 
nantuki jala to nabou, kita nekou ri ja'i Alatala 
ante petulungi nggari ja'i Nosana to Nagasa. 

7 Jadi ane iwetu bara maria to nompekiri 
Atura-atura agama etu naja'a. Tapi etu da'a 
ntoto nakono, sabana nggari Atura-atura agama 
nanotomo ka kita nuapa to niuli silaka. Ane 
rapana da'a ria atura agama to nanguli, "Ne'e 
maino ka mbara-mbara ntau," 

natantu da'a ninjaniku etu silaka. 3 Tapi 
tempo aku nangepe atura etu silaka nombarata 
loga mompopeumba dota raraku maino ka 
mpengele-ngele. Ane da'a ria Atura-atura agama 
nompakanoto nuapa to niuli silaka, da'a ntoto 
ria kuasa silaka riara nggatuwuta. ? Bopia tempo 
aku da'apa nangginjani Atura-atura agama aku 
natuwu nasana. Tapi naopu aku nangginjani 
Atura-atura agama silaka to naria riara nta'iku 
nompamula nakuasa, pade nanotomo aku 
masipato mamate bo rapopoga'a nggari ja'i 
Alatala sampe ri kasae-saena. t° Atura-atura 
agama to nipatuju Alatala manggeni aku matuwu 
mabelo aga nompakanoto aku masipato mamate. 

11 Tempo aku nangepe Atura-atura agama silaka 
nombarata loga mombabagiu aku. Pade nggari 
Atura-atura agama silaka namala nompakanawu 

aku sampe aku masipato mamate. 12 Atura-atura 
agama nagasa bo parenta-parenta Alatala 
nagasa, nanoa bo nabelo. 13 Ane iwetu bara 
maria to manguli iwe'i: "Atura-atura agama 

to nabelo etu nompakamate aku sampe aku 
masipato rapopoga'a nggari ja'l Alatala!" Tapi etu 
da'a ntoto nakono! Silakamo to nompakamate 
aku! Atura-atura agama to nabelo nipake 

silaka nompakanawu aku sampe aku masipato 
mamate. Nggari Atura-atura agama nantambai 
nanoto kaja'a nu silaka. 

14 Sampesuwu-sampesuwu, ninjanitamo 
Atura-atura agama nagasa sabana etu nggari 
ja'i Nosa Nagasa nu Alatala. Tapi aku e'i aga 
manusia nasilaka, aku nipobatua nu silaka. 

15 Sabana da'a ninjaniku pokaingguku mboto. 
Pokainggu to nabelo to nipodotaku da'a 
nipowiaku. Tapi pokainggu to nipowua mataku, 
etumo to nipowiaku! 18 Ane pokainggu anu 
da'a nipodotaku to nipowiaku, batuana aku 
nantakono Atura-atura agama. Aku nanguli 
Atura-atura etu nabelo. 17 Jadi mana aku to 
nompowia pokainggu to naja'a etu tapi silaka to 
naria riara nta'iku. 

18 Sabana ninjanikumo da'a ria kamba sangele 
to nabelona riara nta'iku, etumo riara ingguku 
ewa manusia. Sabana naupa aku madota 
mompowia to nabelona, da'a kupakule mowia 

etu. 19 Pokainggu to nabelo to nipodotaku da'a 
nipowiaku, tapi kaja'ana to da'a nipodotaku, 
etumo to nipowiaku. 20 Jadi ane aku mompowia 
anu da'a nipodotaku iwetu, batuana da'a aku 
to nompowia pokainggu etu tapi silaka to naria 
riara nta'iku. 

21 Jadi iwe'imo to najadi riara nggatuwuku: Ane 
aku madota mompowia to nabelona bate-batena 
to naja'ana to nipowiaku. 22 Riara pekiri rara 
nta'iku aku nompokono Atura-atura nu Alatala. 
23 Tapi riara koroku naria kuasa ntanina to 
nosibali ante pekiri rara nta'iku sampe aku 
nidagina bo nipobatua nu silaka to nombakuasai 
koroku etu. 

24 Jadi iwe'imo katuwuku. Riara pekiri rara 
nta'iku aku madota matundu riara Atura-atura 
Alatala, tapi riara koroku aku bate-batena 
natundu riara silaka to nombakuasai aku. 
Nandasa mpu'umo aku e'i! Isema to mamala 
manggabasaka aku nggari kuasa silaka e'i 
to nanggeni aku mamate? Aku nosukuru ri 
ja'i Alatala sabana Pueta Yesus Kristus to 
nanggabasaka aku! ?? (7:24) 

1 Jadi we'i-we'i mana ria pesuku to rapawela 
ka tau-tau to nosaongu rara ante Yesus 
Kristus. ? Sabana kuasa Nosa Nagasa nombawai 

ka kita katuwu nabou pade nanggabasaka kita 

nggari kuasa silaka bo kamatea sabana kita 
nosaongu rara ante Yesus Kristus. 

3 Atura-atura agama da'a namala manggabasaka 
kita nggari kuasa silaka sabana kita da'a 
nompakule mantuki Atura-atura etu. Tapi nuapa 
to da'a namala nipowia Atura-atura agama, 
etumo to nipowia Alatala. l'a nompakau Anana 
mboto mpaka ri dunia netimbali majadi manusia 
ante koro to nasimbayu ewa koro manusia to 
nasilaka. Pade I'a nombasuku Anana mboto ala 
mompakaropu kuasa silaka riara nta'i manusia. 

4 Etu nipowia Alatala ala kita mamala mompowia 
pura-pura pokainggu to nanoa to nituntu riara 
Atura-atura agama. Kita namala mowia etu 
sabana kita mana natuwu nantuki dota rara 

to naja'a, tapi kita natuwu nantuki dota Nosa 
Nagasa nu Alatala. 

> Isema-sema to natuwu nantuki dota rarana 
to naja'a bate-batena nompekiri dota rara to 
naja'a. Tapi isema-sema to natuwu nantuki 
dota Nosa Nagasa nu Alatala bate-batena 
nompekiri nuapa to nipodota Nosa Nagasa. 

6 Ane pekirita nikuasai dota rara to naja'a kita 
kana mamate bo rapopoga'a nggari ja'i Alatala 
sampe ri kasae-saena. Tapi ane pekirita nikuasai 
Nosa Nagasa nu Alatala kita kana matuwu 
mosinggabelo ante Alatala sampe ri kasae-saena. 
7 Ane pekirita nikuasai dota rara to naja'a kita 

majadi bali nu Alatala, sabana kita da'a natundu 
riara Atura-atura Alatala. Da'a aga etu, tapi ane 
pekirita nikuasai dota rara to naja'a kita da'a 
nompakule mantuki Atura-atura etu. 3 Tau-tau 
to nantuki dota rarana to naja'a da'a namala 
mompakadamba rara Alatala. 

3 Tapi sampesuwu-sampesuwu, komi mana 
nantuki dota raramu to naja'a. Komi nantuki 
dota Nosa Nagasa nu Alatala sabana nariamo 
Nosa Nagasa riara nta'i komi. Ane tau da'a ria 
Nosa Nagasa nu Kristus riara nta'ina i'a da'a 
bagia Kristus. 10 Tapi ane Kristus neto'o riara nta'i 
komi, naupa koro komi kana mamate sabana 
silaka, wayo komi kana matuwu mabelo sampe 
ri kasae-saena sabana komi najadi nanoa riara 
mpanggita Alatala. 11 Nosa Nagasa nu Alatala 
nompakatuwu bali Yesus nggari kamatena pade 
l'a wo'u neto'o riara nta'i komi. Jadi naupa koro 
komi kana mamate, Alatala to nompakatuwu bali 
Yesus Kristus etu kana mompakatuwu koro komi 
wo'u ante kuasa Nosana to Nagasa to naria riara 
nta'i komi. 

12 Jadi sampesuwu-sampesuwu, we'i-we'i kita 
masipato matuwu mantuki dota Nosa Nagasa nu 
Alatala, da'a dota rarata to naja'a. 18 Sabana ane 
kita batena matuwu mantuki dota rara to naja'a 
etu, kita kana mamate bo rapopoga'a nggari ja'i 
Alatala. Tapi ane kita manggabasaka pokainggu 

to naja'a ante kuasa nggari ja'i Nosa Nagasa 
nu Alatala, kita kana matuwu mabelo sampe ri 
kasae-saena. 14 Isema-sema to nikeniaka Nosa 
Nagasa nu Alatala, iramo ana-ana nu Alatala. 
15 Sabana Nosa Nagasa to niwai Alatala ka kita 
da'a nanggeni kita rapobatua silaka sampe kita 
matuwu wo'u ante eka rara. Tapi Nosa Nagasa 
etu nangonggotaka kita majadi ana-ana nu 
Alatala. Pade ante pekeniaka Nosa Nagasa etu 
kita namala manguli ka Alatala, "O, Yuma, Komi 
Umaku!" 

16 Nosa Nagasa nu Alatala mbotomo nantakono 
nuapa to nanotomo riara nta'ita, etumo kita 
ana-ana nu Alatala! 17 Pade ane kita ana-ana 
nu Alatala batuana kita wo'u tau to masipato 
mantarima rasi-rasi to nipakasadia Alatala ka 
ana-anana. Kita wo'u masipato mantarima 
pura-pura nuapa to nipakasadia Alatala ka 
Kristus, sabana kita nombarasai kasusa ewa to 
nirasaina ala kita wo'u mombarata bagia riara 
kuasa bo kagayana to nipogumaa. 18 Nantuki 
pombarataku kasusa bo kapari to nirasaita 
we'i-we'i da'a ntoto ria batuana ane rapoposisala 
ante kabelona to rarasaita banepia. 

19 We'i-we'i pura-pura nuapa to nipajadi Alatala 
nompopea ante nalentora rarana tempo Alatala 
mompopokita kuasa bo kagaya nu ana-anana. 

20 Sabana pura-pura to nipajadi Alatala etu 

da'a namala mombarasai nuapa to niponiana. 
Pura-pura etu nompamula narompo bo namate. 
Etu da'a nggari dotana mboto tapi etumo to 
nipodota Alatala majadi. Tapi naupa iwetu naria 
panjarumaka iwe'i: 21 Kana marata sanggani 
tempo pura-pura nuapa to nipajadi Alatala wo'u 
kana rakabasaka nggari kuasa kamatea pade 
mombarasai kuasa bo kagayana to rawaina ka 
ana-anana. 

22 Sabana ninjanitamo pura-pura to nipajadi 
Alatala nandasamo sampe we i-we'i nasimbayu 
ewa samba'a besi nekakai tempona i'a moana. 
23 pade da'a aga pura-pura to nipajadi Alatala to 
nekakai, tapi kita topomparasaya i Pue Yesus wo'u 
nekakai riara nta'ita. Kita nalentora mompopea 
tempo Alatala manggabasaka kita nggari kuasa 
kamatea pade mompakanoto kita mpu'u-mpu'u 
nionggotaka majadi anana. Ninjanita tempo etu 
kana marata sabana kita nipesua Nosa Nagasa 
nu Alatala ewa tandaina pojanjina ka kita kana 
rapakadupa. 24 Kita nipakasalamamo pade 
we'i-we'i kita mompopea sampe mombarasai 
pura-pura etu. Ane kita mompopea sangele, 
batuana da'apa nikitata nuapa to nipopeata 
etu, sabana da'a ria tau mompopea sangele to 
nikitanamo. 2 Tapi ane kita mompopea nuapa to 
da'apa nikitata kita bate-batena mompopea ante 
mosabara. 

26 Nosa Nagasa nu Alatala wo'u nantulungi 
kita riara kalenteta. Sabana da'a ninjanita 
iwenu kasipatona kita mosambaya. Tapi Nosa 
Nagasa mboto nantulungi kita mosambaya ante 
pekakai to da'a namala nisowadaka manusia. 

27 Pade Alatala to nanggita isi rara nta'i manusia 
nangginjani patuju nu Nosa Nagasa etu, sabana 
Nosa Nagasa nosambaya ka topomparasaya 
nantuki dota nu Alatala mboto. 28 Ninjanitamo 
Alatala nokarajaa riara mpengele-ngele to najadi 
ri ja'ita ala manggeni belo ka kita to nompotowe 
l'a, etumo kita to nipokiona najadi ana-anana 
nantuki dotana mboto. 

29 Sabana kita to nipelisina nggari lamba 
pamulana nipakatantuna majadi nasimbayu ewa 
Anana i Pue Yesus. Patujuna ala Yesus majadi 
Ana Ulumbua pade kita majadi sampesuwu- 
sampesuwuna. 3? Pade kita to nipakatantuna 
nggari lamba pamulana etu nipokiona majadi 
todeana. Pade kita to nipokiona nirekena tau 
nanoa riara mpanggitana. Pade kita to nirekena 
tau nanoa niwaina ka bagia riara kuasa bo 
kagayana mboto. 3! Jadi nantora etu pura-pura 
nuapa masipato raulita? Ane Alatala mosabingga 
ka kita, isema mabia mangewa kita? 32 l'a da'a 
natowe ka Anana mboto tapi niwaina rapatesi 
manjaliku silakata. Jadi ane I'a da'a natowe 
nombawai Anana mboto rapatesi natantumo 

l'a wo'u kana mombawai ka kita ante kajoina 
mpengele-ngele to niparaluuta. 

33 (sema to nabia mompangadu kita to nipelisi 
Alatala? Da'a ntoto ria, sabana Alatala mboto 
nantarima kita ewa tau nanoa riara mpanggitana. 
34 |sema to nabia mompakasala kita? Da'a ntoto 
ria, sabana Kristus namate mombasompo salata. 
Pade da'a aga etu, I'a nipakatuwu bali pade 
nionggotaka ri panggana nu Alatala. l'amo to 
nanjaliku kita ri ngayo Alatala. 3? Jadi nuapa 
to namala mombalawa towe Kristus ri ja'ita? 
Natantu da'a ntoto ria! Nau kita masusa atau 
mapari atau rapandasa ntau, nau kita maoromate 
atau da'a ntoto ria pakea, nau kita nirumpa 
baranggau atau rapatesi, kita bate-batena 
rapotowena. 3? Riara Buku Nagasa naria nitulisi 
iwe'i: "O, Pue, eo wengi naria tau madota 
mompatesi kami. Kami nireke ewa bimba to 
rakeni rasambale." 

37 Tapi nau nuapa-nuapa majadi ri ja'ita kita 
mpu'u-mpu'u padagi ante kuasa i Pue Yesus 
to nompotowe kita. 33 Sabana niparasayaku 
da'a ria kamba sangele to namala mombalawa 
towe Kristus ri ja'ita, nabeloka kamatea atau 
katuwuta eo-eo, nabeloka malaeka atau 
seta atau mpengele-ngele kuasa ntanina, 
nabeloka nuapa-nuapa to najadi we'i-we'i atau 
nuapa-nuapa to majadi banepia, 3? nabeloka 

kuasa-kuasa ri langi atau kuasa-kuasa ri dunia, 
nabeloka nuapa-nuapa ntanina to nipajadi 
Alatala. Etu pura-pura da'a namala mombalawa 
towe Alatala ri ja'ita sabana kita nosaongu rara 
ante Pueta Yesus Kristus. 

1 Nuapa to kuuli e'i mpu'u-mpu'u nakono. 

Aku da'a nodawa, sabana aku nosaongu rara 
ante Kristus. Pade Nosa Nagasa nu Alatala to 
naria riara pekiri rara nta'iku wo'u nantakono 
tesaku e'i. 2 Nalebuku bo nasusa mpu'u raraku 
nompekiri sampesuwuku to Israel sabana nakura 
ira to nomparasaya i Pue Yesus. Kakonona aku 
nasadia rajanjiaka Alatala bo rapopoga'a nggari 
ja'i Kristus manjambei ira to nosangata ante 
aku. 3 (9:2) “Ira to Israel todea nu Alatala to 
nionggotakana najadi ana-anana mboto. Ira 
to nipopokita ka kuasa bo kagayana. Ira to 
niwai ka pojanji-pojanjina, pade ira to niwai ka 
Atura-atura agama. Ira to nipatuduki ka ada-ada 
mepue ka Alatala, pade ira to nantarima nadea 
mpu'u pojanji Alatala ntanina. 

5 Ira muli Abraham, Ishak bo Yakub, totu'a 
nggaolu to Israel. Pade tempo Kristus netimbali 
najadi manusia l'a najadi tau to Israel. l'amo to 
neliu nggalanga nggari ntanina, I'amo Alatala 
to masipato ratoiyata sampe ri kasae-saena. 
Amin! ? Naupa nadea to Israel da'a nomparasaya 
i Pue Yesus etu da'a batuana Alatala da'a 

nompakadupa pojanjina. Sabana da'a pura-pura 
muli Israel to nipelisi Alatala majadi todeana. 

7 Pade da'a wo'u pura-pura muli Abraham to 
nireke mulina to masipato mantarima nuapa 

to nijanji Alatala. Sabana Alatala nanguli ka 
Abraham iwe'i: "Aga mulimu nggari Ishak to 
rareke mulimu." 

8 Etu batuana da'a pura-pura tau to nipomuli 
Abraham nireke ana-ana nu Alatala, aga ira to 
nomparasaya pojanji Alatala nasimbayu ewa 
Abraham. ? Sabana iwe'imo pojanji Alatala to 
niparasaya Abraham: "Mpae marata Aku kana 
manjili manggita komi, pade da'apa Aku marata 
rongomu i Sara kana moana samba'a ngana 
langgai." 

10 Pade da'a aga etu, ri tesa ewa i Ribka, rongo 
totu'ata nggaolu Ishak, neliu ngganoto ka kita 
Alatala nompelisi tau nantuki dotana mboto. 
Ribka natiana ka ana Ishak. 11 Tapi da'apa i'a 
nangote romba'a ngana norapi, Alatala nanguli 
ka i'a iwe'i: "Anamu ulumbua kana rapobatua nu 
tua'ina." 

Tempo Alatala notesa etu romba'a ngana 
etu da'apa nesuwu, ira da'apa nompowia 
nuapa-nuapa to nabelo atau to naja'a. Tapi 
Alatala nompakatantu nokolu ngana umbana 
to nipelisina mantarima rasi nggari ja'ina. 
Nipowiana iwetu ala mompakanoto I'a da'a 

nompelisi tau nantuki powia ira, tapi l'a nompelisi 
tau nantuki dotana mboto. 12 (9:11) 3 Etumo 
patuju nu tesa riara Buku Nagasa to nanguli iwe'i: 
"Yakub nipotoweku, tapi Esau niporau raraku." 

14 jadi ane iwetu, ne'e kita manguli powia 
Alatala etu da'a nanoa. Etu da'a ntoto nakono! 
15 Sabana I'a nanguli ka nabi Musa nggaolu iwe'i: 
"Aku kana maasi mata ka isema to kupoasi mata 
bo mompotowe ka isema to kupotowe." 

16 Jadi etu majadi da'a nggari dota manusia 
atau nggari powia manusia, tapi nggari asi mata 
Alatala mboto. 17 Riara Buku Nagasa naria Tesa 
Alatala ka Firaun, Magau tana Masir nggaolu 
iwe'i: "Aku nangonggotaka iko najadi magau ante 
sangele lau patuju, etumo ala nggari powiaku 
riara nggatuwumu Aku mompopokita kuasaku 
bo sangaku ratoiya bo rapakabete ri njumaongu 
dunia." 

18 Jadi nanotomo ka kita Alatala naasi 
matana ri ja'i isema-sema to nipodotana bo I'a 
nompakako'o rara isema-sema to nipodotana. 

19 Natantumo kana maria tau to manguli iwe'i: 
"Ane iwetu, nokuya Alatala danompakasala 
manusia, sabana kita da'a namala mangewa 
dotana?" 

20 Tapi sampesuwu-sampesuwu, ne'e 
manjapuaka Alatala! Namala kura manguli ka 

topowiana, "Nokuya iko nompowia aku iwe'i?" 
Natantu da'a ntoto namala! 

21 Topomandu kura nakuasa nombamandu 
tana lei nantuki dotana mboto. Nggari salemo 
tana lei i'a nombamandu rongu kura, saongu to 
nagayana pade saongu kura biasa. 22 Iwetu wo'u 
ante Alatala. l'a nakuasa nompowia nuapa-nuapa 
to nipodotana ri ja'ita. Kakonona Alatala nonia 
mompopokita rau rarana ka tau-tau naja'a bo 
mompopokita kuasana sabana ira masipato 
rasuku sampe ri kasae-saena. Tapi naupa iwetu 
l'a danosabara ri ja'i ira to masipato mawela rau 
rarana. 23 I'a nosabara iwetu ala mompopokita 
kabete nu towena bo asi matana ka tau-tau 
to nipakatantuna nggari lamba pamulana 
mantarima bagia nggari kabelona. 24 Pade kita 
e'imo tau-tau to nipokiona mantarima rasi etu, 
da'a aga tau-tau to Yahudi, tapi tau-tau da'a to 
Yahudi wo'u. 22 Naria tesa Alatala riara buku nabi 
Hosea to nanguli iwe'i: "Tau-tau da'a todeaku 
kana kuuli todeaku. Ira to da'a nipotoweku kana 
kuuli to nipotoweku. 28 Pade ri umba peto'o pue 
ngata niuli da'a todeaku, ri setumo ira kana rauli 
ana nu Alatala to Natuwuna." 

27 Naria wo'u tesa to niboto nabi Yesaya 
nantesa to Israel iwe'i: "Naupa muli Israel 
nadea mpu'u, ewa kadea nu bone ri wiwi 
ntalinti, aga sabagia nggedi nggari tatongo ira 

to rapakasalama, 28 sabana Pue kana masalisa 
mombasuku pura-pura manusia ri dunia. l'a da'a 
mombasoro-soro tempo etu." 

29 Naria tesa nabi Yesaya ntanina to nanguli 
iwe'i: "Ane rapana Alatala to Neliu Nggakuasa 
da'a nombaboli mulita, tantu mpu'u-mpu'u kita 
maropu nasimbayu ewa pue ngata Sodom bo 
Gomora nggaolu." 

30 Jadi iwe'imo to nipatujuku: Tau-tau da'a to 
Yahudi da'a nompasimbuku majadi manoa riara 
mpanggita Alatala. Tapi sabana ira nomparasaya, 
ira nireke Alatala nanoa. 3! Tapi tau-tau to Israel 
nasaemo nompasimbuku majadi manoa riara 
mpanggita Alatala ante mantuki Atura-atura 
agama Yahudi. Tapi etu da'a najadi. 3? Nuapa 
sabana? Sabana ira aga nanjarumaka pokainggu 
ira mboto to nabelo, ira da'a nanjarumaka 
pomparasaya ira ka Alatala ala majadi manoa. 
Ira ewa tau natepasunu ri watu sabana nakaja 
rara ira momparasaya kamate i Pue Yesus ri 
kayu parika. 33 Etu niboto riara Buku Nagasa 
iwe'i: "Kita we'i! Aku nomboli samba'a tau ri 
Bulu Sion to nirapaka ewa saongu watu bete. 
Nadea tau kana matepasunu ri watu etu pade 
madungga. Tapi isema-sema momparasaya I'a 
da'a rapakaeya." 

1 Sampesuwu-sampesuwu, dota raraku 
10 bo posambayaku ka Alatala ala tau-tau 

to Israel mamala rapakasalama. 2 Ninjanikumo 
ira mpu'u-mpu'u naraji mepue ka Alatala, tapi 
da'a ninjani ira jala to nakono mepue ka I'a. 

3 Da'a nitarima ira jala to nipakasadia Alatala ka 
manusia ala majadi manoa riara mpanggitana. 
Ira da'a natutu nantuki jala etu sabana ira 

aga nompasimbuku mompakanoa koro ira 
mboto riara mpanggita Alatala ante nantuki 
Atura-atura agama. “Tapi ante karata Yesus 
Kristus, Atura-atura agama mana nalaku pade 
we'i-we'i isema-sema momparasaya i Pue Yesus 
kana rareke manoa riara mpanggita Alatala. 

> Naria tesa to nitulisi Nabi Musa ewa jala majadi 
manoa riara mpanggita Alatala ante mantuki 
Atura-atura agama. Niulina iwe'i: "Isema-sema 
to nantuki pura-pura atura agama, ira kana 
mombarata katuwua mabelo." 

6 Tapi naria tesa ntanina riara Buku Nagasa 
ewa jala majadi manoa riara mpanggita Alatala 
ante momparasaya. Iwe'imo tesa etu: "Ne'e 
mompekiri riara nta'imu iwe'i: Isema mamala 
meore mpaka ri suruga? Isema mamala mana'u ri 
dunia ntomate? Da'a paraluu kita meore mpaka 
ri suruga mangelo Kristus, sabana naratamo I'a 
ri ja'ita ri dunia. Pade da'a paraluu kita mana'u 
mpaka ri dunia ntomate manggeni Kristus nggari 
setu, sabana natuwu balimo I'a nggari kamatena. 
Kakonona majadi manoa riara mpanggita Alatala 

ante momparasaya da'a sangele to nakaja." 
7 (10:6) 

8 Tapi iwe'imo to nitesa riara Buku Nagasa: 
"Namosumo Tesa i Pue ante komi, naria ri 
sumbamu bo naria wo'u riara nta'imu." 

Etumo tesa to nipatolele kami to nanggeni tau 
momparasaya. ? Jadi ane komi mompangaku 
ante sumbamu, "Yesus l'amo Pueku," pade 
ane komi momparasaya riara nta'imu Alatala 
nompakatuwu bali l'a nggari kamatena, komi 
kana rapakasalama. 1? Sabana kita momparasaya 
riara nta'ita sampe majadi manoa riara 
mpanggita Alatala, pade kita mompangaku 
ante sumbata sampe rapakasalama. 11 Riara 
Buku Nagasa naria nitulisi iwe'i: "Isema-sema to 
momparasaya l'a da'a rapakaeya." 

12 Tesa-tesa e'i nosinggawela ka pura-pura tau 
sabana da'a ria posisalana ri olo ntau to Yahudi 
bo tau da'a to Yahudi. Aga samba'a lau Pue, pade 
l'a Pue ntau pura-pura. l'a nombawai rasi to 
neliu-liuna ka pura-pura tau to nekakai ka I'a. 

13 Sabana "Isema-sema to mekakai ka i Pue kana 
rapakasalama." 

14 Tapi iwenumo tau mekakai ka i Pue ane 
ira da'apa nomparasaya I'a? Pade iwenu ira 
momparasaya i Pue ane ira da'apa nangepe 
karebana? Pade iwenu ira mangepe karebana 
ane da'apa ria tau nompatolele kareba etu ka 

ira? 1? Pade iwenu tau mompatolele Kareba 
Belo ane da'apa ria to nombasuro ira manggeni 
kareba etu? Ewa to nitulisi riara Buku Nagasa 
iwe'i: "Nabelo mpu'u karata ntau to nanggeni 
Kareba Belo." 

16 Nariamo tau nanggeni Kareba Belo. Tapi da'a 
pura-pura tau nantarima Kareba etu. Naria tesa 
nabi Yesaya nggaolu ewa etu to nanguli iwe'i: 
"Pue, da'a nadea tau nomparasaya tesa to nikeni 
kami!" 

17 Jadi tau namala momparasaya ane ira 
mangepe Kareba Belo, pade Kareba Belo etumo 
tesa ewa Kristus. 18 Tapi aku nekutana, "Iwenu? 
Tau to Israel da'apa nangepe Kareba Belo?" 

Natantu niepe iramo, sabana naria nitulisi riara 
Buku Nagasa iwe'i: 

19 Tapi sangganipa kupekutana, "Tau to Israel 
da'apa nangginjani batuana Kareba etu?" 
Natantu ninjani iramo. Sabana nokolu naria tesa 
Alatala ewa to Israel to nipasimbayu i Musa iwe'i: 
"Aku kana mompowia komi majadi masiriati 
tempo komi manggita toweku ri ja'i tau-tau da'a 
to Yahudi to nireke komi da'a todeaku. Komi kana 
maju'a rara manggita asi mataku ri ja'i tau-tau 
to nireke komi tau nabodo to da'a nangginjani 
Alatala." 


ROMA 10-11 703 


20 pade ri purina nabi Yesaya ante nabia 
nompasimbayu tesa Alatala ewa tau-tau da'a to 
Yahudi iwe'i: 

Tau-tau to da'a nompasimbuku mangelo Aku, 
iramo to nosirata ante Aku. Pade tau-tau to da'a 
nekakai ka Aku, iramo to nanggita Aku." 

21 Tapi iwe'imo tesa Alatala ewa tau-tau to 
Israel: "Njineo ntua Aku nangojo paleku madota 
mantarima ira, tapi ira da'a madota mekou ri 
ja'iku. Ira aga nompakako'o rara." 

1 Jadi aku nekutana iwe'i: "Alatala 
1 1 nompoara todeana to Israel?" Natantumo 
etu da'a ntoto nakono! Sabana aku mboto tau 
to Israel, muli Abraham to nipomuli i Benyamin. 
2 Alatala da'a ntoto nompoara todeana to 
nipelisina nggari lamba pamulana. Tantu ninjani 
komi mbotomo tesa nggari Buku Nagasa ewa 
nabi Elia. l'a nompangadu to Israel ri ngayo 
Alatala iwe'i: 

3 "Pue, nabi-nabimu nipatesi ira, bo peto'o 
pesomba ka Pue nigero iramo. Damo njamba'aku 
e'i topomparasaya to nabolina, pade ira 
nompasimbuku mompatesi aku." 

4Tapi nuapa to niuli Pue ka i'a? Niulina, 
"Danaria pitunjobu mba'apa to niboliku najadi 
bagiaku mboto. Ira da'a sanggani nekadede 
mombasomba wiata Baal." 

> Iwetu wo'u tempo we'i-we'i. Danaria sabagia 
nggedi nggari to Israel to nomparasaya i Pue 
Yesus. Iramo to nipelisi Alatala nantuki towe 
belona mboto. ê Ira nipelisina nantuki towe 
belona mboto, da'a nantuki pokainggu ira to 
nabelo. Sabana ane ira nipelisi nantuki pokainggu 
ira mboto, batuana towe belo Alatala etu 
da'a towe belona mpu'u. Etu aga pombabalasi 
pokainggu ira to nabelo. "Jadi iwenumo? Todea 
to Israel da'a nombarata kabelona to nielo 
ira. Aga sabagia nggedi to Israel to nombarata 
kabelona etu bo najadi nanoa riara mpanggita 
Alatala, etumo ira to nipelisi Alatala nggari lamba 
pamulana. Pura-pura tau to Israel ntanina aga 
nompakako'o rara. 8 Etu ewa to nitulisi riara Buku 
Nagasa iwe'i: "Alatala nompakabungu pekiri bo 
rara nta'i ira. l'a nompakaburo mata ira sampe ira 
da'a namala manggita jala to nakonona, bo l'a 
nompakabongo talinga ira sampe ira da'a namala 
nangepe pepatuduki to nakonona sampe ri eo 
e'i." 

3 Pade Magau Daud wo'u nanguli iwe'i: "Pue, 
waikamo rasi to naria ri ja'i ira majadi ewa 
talia manjoko ira, sampe ira mpu'u-mpu'u 
rasuku. 1? Waikamo mata ira maburo sampe 
da'a mamala ira manggita jala to nakonona. 
Pade pakandasamo ira ante katomona sampe ira 
mabunggu sampe ri kasae-saena." 


ROMA 11 705 


11 Jadi sangganipa kupekutana, "Iwenumo? 
Tau-tau to Israel nanawu riara silaka sampe 
ri kasae-saena?" Natantumo da'a! Tapi nggari 
silaka ira tau-tau da'a to Yahudi nombarata 
loga rapakasalama. Ante manggita kajadia etu 
tau-tau to Israel kana masiriati ka tau-tau da'a 
to Yahudi. 12 Nggari silaka tau-tau to Israel etu, 
tau-tau ntanina ri dunia nombarata rasi nadea. 
Pade nggari kanawu ira, tau-tau da'a to Yahudi 
nombarata belo. Jadi ane iwetu to najadi sabana 
tau-tau to Israel da'a nomparasaya, natantumo 
neliu nggadea rasi nggari ja'i Alatala ane ira 
pura-pura majea bo momparasaya. 

13 Tesaku e'i kupawela ka komi tau-tau da'a 
to Yahudi. Aku suro i Pue Yesus to nisurona 
manggeni Kareba Belo ka komi tau-tau da'a to 
Yahudi. Bagoku e'i mpu'u-mpu'u nitesaku ka tau 
pura-pura 14 ante manjarumaka aku mamala 
mompakaino rara sampesuwu-sampesuwuku to 
Israel sampe maria ira to madota momparasaya 
bo rapakasalama. 12 Jadi tempo ira nipoara 
Alatala jala nibuka ka pura-pura tau ntanina ri 
dunia ala mosinggabelo ante I'a. Pade neliupa 
kabelona ane tau to Israel ratarimana bali. 
Natantumo kajadia etu masimbayu ewa tau 
namate matuwu bali! 16 Ane asele ntanata 
pamulana niwai ka Alatala, batuana pura-pura 
asele ntanata wo'u bagiana. Pade ane kale 

nu kayu nireke bagia nu Alatala, batuana 
rangga-ranggana wo'u bagiana. 

17 Tau-tau to Israel to nipoara Alatala namala 
nirapaka rangga-rangga kayu zaitun to nikoto 
bo nitajiaka. Pade komi tau-tau da'a to Yahudi 
to nomparasaya Yesus nirapaka rangga-rangga 
kayu zaitun nggakayu to nipataka ri walea 
rangga-rangga to nikoto etu ri olo rangga-rangga 
kayu zaitun to nipiara. Pade komi wo'u nombarata 
rasi bo belo to niwai Alatala ka tau-tau to Israel 
nggaolu nasimbayu ewa rangga-rangga to 
nipataka mombarata panggoni nggari kale kayu 
zaitun to nipiara. 18 Jadi sampesuwu-sampesuwu 
da'a to Yahudi, ne'e komi masombo manggita 
tau to Israel to nipoara ewa rangga-rangga to 
nikoto etu. Toramo! Komi aga ewa rangga, pade 
da'a rangga to nompakatuwu kale, tapi kale to 
nompakatuwu rangga. 

19 Bara maria ri tatongo komi to manguli iwe'i: 
"Rangga-rangga etu nikoto ala kami mamala 
rapataka." 20 Etu nakono, tapi toramo! Ira 
nipoara sabana ira da'a nomparasaya, pade 
komi nitarima sabana komi nomparasaya. Tapi 
naupa iwetu ne'e komi masombo, agina komi 
maeka ka Alatala! 2! Sabana ane naliu rara 
Alatala nompoara tau-tau to Israel to nirapaka 
rangga kayu, natantumo I'a wo'u maliu rarana 
mompoara komi ane komi da'a momparasaya! 

22 Jadi nggari setu nanotomo ka kita kabelo 
nu rara Alatala bo kako'ona mombasuku. I'a 
nako'o nombasuku tau-tau to Israel to da'a 
nomparasaya, tapi I'a nabelo rara ri ja'i komi to 
nomparasaya ane komi maroo manjarumaka 
kabelona etu. Tapi ane da'a, komi wo'u kana 
rapoarana. 2 Ane ira tau-tau to Israel mana 
manjapuaka Alatala tapi majea bo momparasaya, 
ira wo'u kana ratarima Alatala bali. Sabana I'a 
nakuasa mantarima ira mpanjili. 2? Komi tau-tau 
da'a to Yahudi nasimbayu ewa rangga-rangga 
kayu zaitun nggakayu. Ane komi namala rakoto 
nggari batanggayu pade rapataka ri kayu zaitun 
to nipiara naupa etu nontani nggari biasa, 
neliu-liupa ira to Israel to nasimbayu ewa 
rangga-rangga kayu zaitun to nipiara. Natantumo 
ira namala rapataka mpanjili ri batana mboto! 

25 Sampesuwu-sampesuwu, to nipodotaku ala 
komi mangginjani sangele to nitabuniaka nggari 
lamba pamulana sampe we'i-we'i. Tesa e'i kuuli 
ka komi ala ne'e komi mompakalanga rara ante 
mompekiri komi nangginjani mpengele-ngele. 
Tesa to nitabuniaka etumo iwe'i: sabagia nggari 
tau to Israel nompakako'o rara we'i-we'i, tapi 
ira aga moinggu iwetu sampe maganamo 
tau-tau da'a to Yahudi to nipakatantu Alatala 
momparasaya i Pue Yesus. 2 Jadi ane etu majadi 
pura-pura tau to Israel wo'u kana rapakasalama. 

Kajadia etu nosinggawela ante tesa Alatala riara 
Buku Nagasa iwe'i: "Magau to Mompakasalama 
kana marata nggari Bulu sion, pade I'a kana 
mompakalipo pura-pura kaja'ana nggari muli 
Yakub. 27 Pade Aku kana mombaampungi 
silaka-silaka ira nantuki pojanjiku ka ira nggaolu." 

28 Ri tempo we'i-we'i tau-tau to Israel najadi bali 
nu Alatala sabana ira da'a madota momparasaya 
Kareba Belo. Pade etumo to nanggeni rasi ka 
komi tau-tau da'a to Yahudi. Tapi naupa iwetu, 
tau-tau to Israel danipotowe Alatala sabana 
l'a nompelisi ira nggaolu najadi todeana, pade 
l'a bate-batena nantora pojanjina ka totu'a ira 
nggaolu. 29 Sabana ane Alatala mompakatantu 
mompelisi bo mombawai rasi ka tau, I'a da'a 
mombabali katantuna etu. 3? Tempo nokolu komi 
tau-tau da'a to Yahudi da'a natundu ri ja'l Alatala. 
Tapi tempo tau-tau to Israel da'a natundu ri 
ja'i Alatala komi nipoasi matana. 3! Iwetu wo'u 
tau-tau to Israel. We'i-we'i ira da'a natundu ri 
ja'i Alatala ala komi rapoasi matana. Tapi kana 
marata tempona banepia ira wo'u rapoasi mata 
Alatala nasimbayu ewa komi. 3? Sabana Alatala 
nompakamba pura-pura manusia da'a natundu ri 
ja'ina, ala l'a mamala mompopokita asi matana 
ka ira pura-pura banepia. 

330, nabete mpu'u kabelo nu Alatala! I'a 
mpu'u-mpu'u nanoto bo pangginjanina da'a 

ria panta'ana! Da'a ria samba'a to namala 
mompakanoto katantuna! Da'a ria to namala 
mangginjani pura-pura niana. 34 Riara Buku 
Nagasa naria nitulisi iwe'i: "Isema nangginjani 
pekiri Alatala? Isema mamala mompatuduki 
l'a? 33 Isema nombawai sangele ka l'a sampe 
l'a masipato mompopatingguli ka ira balasina? 
Natantu da'a ntoto ria!" 

36 Sabana pura-pura nuapa nopu'u nggari ja'i 
Alatala pade natuwu nggari kuasana bo najadi 
bagiana mboto. I'amo to masipato ratoiya bo 
rabilata sampe ri kasae-saena! Amin! 

1 Sampesuwu-sampesuwu, naasi mpu'u 
12 mata Alatala manggita kita. Sabana etu 
kuperapi ante mpu'u-mpu'u ala komi mombajuju 
koro komi ka Alatala nasimbayu ewa tau-tau 
nombawai pesomba ka Alatala. Etumo pesomba 
komi to natuwu bo to nagasa to nikonoa 
rara Alatala. Etumo ada mpesomba komi to 
masipatona. 2 Ne'e mana komi mompasiala 
pokainggu bo kabiasa nu dunia, tapi pakambamo 
katuwumu rabali Alatala ante mombawai 
pekirimu rapakabouna. Ante iwetu komi 
kana mangginjani nuapa dota Alatala riara 
nggatuwumu, etumo nuapa to nabelona, nuapa 
to nikonoa Alatala, bo nuapa to da'a nasala riara 
mpanggitana. 

3 Aku nionggotaka Alatala najadi surona 
nggari towe belona mboto. Jadi etu sampe aku 
manguli ka komi pura-pura iwe'i: Ne'e komi 
mompakalanga rara ane komi mompekiri koromu 
mboto. Tapi nabelopa komi mompekiri koromu 
ante manoa nantuki kadea nu pomparasaya to 
niwai Alatala ka komi samba'a bo samba'a. 

4Ri korota samba'a bo samba'a nadea sipa, 
pade sipa etu pura-pura naria gunana mboto. 

3 Iwetu wo'u kita topomparasaya Kristus. Naupa 
kita nadea, kita najadi saongu riara Kristus. Pade 
kita nosidai samba'a bo samba'a ewa sipa-sipa 
nu koro. ? Kita samba'a bo samba'a niwai ka 
pompakule to nosisala nantuki towe belo nu 
Alatala, tapi pura-pura pompakule etu naria 
gunana mboto. Jadi ane kita niwai ka pompakule 
mompasimbayu tesa nggari ja'i Alatala, kita kana 
mompowia etu nantuki pomparasaya to naria ri 
ja'ita. 

7 Ane kita niwai ka pompakule mantulungi tau 
ntanina, kita kana mpu'u-mpu'u mantulungi ira. 
Ane kita niwai ka pompakule mopaguru, kita kana 
mopaguru ante mpu'u-mpu'u. 8 Ane kita niwai ka 
pompakule mompakaroso rara tau ntanina, kita 
kana mpu'u-mpu'u mowia etu. Ane kita niwai ka 
pompakule mombawai ka tau ntanina, kita kana 
mombawai ante majoi rarata. Ane kita niwai 
ka pompakule manggeniaka todea, kita kana 

manggeniaka ira ante mpu'u-mpu'u rarata. Ane 
kita niwai ka pompakule mompopokita asi mata 
ri ja'i ntau to nandasa, kita kana mowia etu ante 
madamba rarata. 

3 Kita kana mompotowe roata ante mpu'u- 
mpu'u. Ne'e aga tumoni-moni mosipotowe. 
Pakakawaomo pokainggu to naja'a, pade 
powiamo to nabelona ante mpu'u-mpu'u rara. 
10 Posipotowemo samba'a bo samba'a ewa 
sampesuwu otemu, pade pasimbukumo komi 
samba'a bo samba'a mokolu mombabila roamu. 
11 Pokarajaamo ante maraji, ne'e mabuto. 

Pade pokarajaamo ka i Pue ante mpu'u-mpu'u 
raramu, ne'e mabasa-basa. 12 Komi kana 
madamba-damba riara panjarumakamu ka i 
Pue. Pakaroomo raramu tempo komi nipandasa. 
Ne'e mabasa mosambaya. 13 Tulungimo 

roamu topomparasaya to nakabuna, pade 
tarimamo torata riara njapomu. 1? Ane maria tau 
mompandasa komi, ne'e mombajanjiaka ira tapi 
perapimo ka ira rasi nggari ja'i Pue. 

15 Komi kana madamba-damba mpasanggani- 
nggani ante tau to nadamba, bo motumangi 
mpasanggani-nggani ante tau to notumangi. 

16 Komi kana matuwu mosaongu rara samba'a bo 
samba'a. Ne'e mompakalanga raramu tapi komi 
kana mosimporoa ante tau to naede katuwuna. 
Ne'e mompekiri koromu neliu nggapande nggari 

roamu. 17 Ane maria tau mompakaja'a komi, 
ne'e rabalasi ante kaja'ana. Kawiamo nuapa to 
nireke nabelo riara mpanggita ntau pura-pura. 
18 Ane mamala nggari komi pasimbukumo 
matuwu mosinggabelo ante pura-pura tau. 

19 Sampesuwu-sampesuwuku, ne'e mombabalasi 
kaja'a ntau ri ja'imu, tapi pakambamo Alatala 
mombabalasi ira to nompakaja'a komi. Sabana 
riara Buku Nagasa nitulisi tesa to nanguli iwe'i: 
"Akumo to mebalasi, Akumo to mesawa. Iwetu 
panguli i Pue." 

20 Tapi ane balimu maoro ta'i, wai ka ira 
panggoni. "Ane ira mabai tambolo, wai ka ira 
panginu. Sabana ante mowia iwetu, kaopuna 
maeya mboto mata ira mompekiri powia ira to 
naja'a. 

21 Ne'e sampe komi radagi kaja'ana, tapi 
balasimo kaja'ana ante pokainggu to nabelo 
ala komi mamala mombadagi to naja'ana ante 
kabelona." 

1 Butu mba'a tau kana matundu ri ja'i 
13 pomarenta sabana da'a ria topoparenta to 
da'a nombarata kuasana nggari ja'i Alatala. Pura- 
pura topoparenta to naria we'i-we'i nipakakuasa 
Alatala. ? Etu sampe tau to nangewa pomarenta 
nangewa nuapa to nipakatantu Alatala mboto. 
Pade tau noinggu iwetu natantumo kana rasuku. 

3 Sabana pomarenta da'a paraluu rapokaeka 
ntau to noinggu nabelo. Aga tau to noinggu 
naja'a to masipato maeka ri ja'i pomarenta. 
Jadi ane komi madota matuwu ante da'a ria 
eka ri ja'i pomarenta, kawiamo to nabelona 
pade komi kana ratoiya ntopoparenta. 4 Sabana 
topoparenta batua nu Alatala to nokarajaa 
mompakabelo katuwuta. Tapi ane komi mowia 
kaja'ana, natantumo komi kana maeka ri ja'i ira 
sabana naria mami kuasa ira mombasuku tau 
naja'a. Ira batua nu Alatala, ira mompakawela 
pesuku Alatala ka tau-tau to nowia kaja'ana. 

> Etu sabana kita masipato mekou ri ja'i 
pomarenta. Kita mekou ri ja'i ira ala kita da'a 
mawela pesuku. Tapi da'a aga etu, kita wo'u 
mekou ri ja'i ira sabana pekiri rara nta'ita mboto 
nompakanoto ka kita etu masipato rapowiata. 
6 Etu wo'u sampe kita masipato mombabayari 
balasitee, sabana topoparenta batua nu Alatala 
to nipakatantu mantui bago etu wo'u. 

7Wai ka pura-pura pomarenta nuapa to 
masipato rawai ka ira. Bayarimo balasitee ka 
ira to nipakatantu mantarima balasitee. Pade 
bayarimo bea ka ira to nipakatantu mantarima 
bea. Pekoumo ri ja'i ntau to masipato rapekou, 
bo bilamo tau to masipato rabila. 3 Ne'e kita 
moinda nuapa-nuapa ka tau ntanina, tapi kita 
kana tunggai mosipotowe samba'a bo samba'a. 

Aga etu inda to masipato ka kita. Sabana 
isema-sema to nosipotowe batuana ira natundu 
riara pura-pura Atura agama. ? Riara Atura etu 
naria parenta-parenta iwe'i: "Ne'e mogau sala 
ante tau da'a rongomu mboto, ne'e mepatesi, 
ne'e mangangga, ne'e maino manggita anu 
roamu." 

Parenta etu pura-pura bo parenta-parenta 
ntanina wo'u nesua riara saongu parenta, etumo: 
"Potowemo sanggamanusiamu nasimbayu ewa 
komi nompotowe koromu mboto." 

10 'sema-sema nompotowe sanggamanusiana, 
natantumo i'a da'a mompowia kaja'ana ka ira. 
Jadi ane kita mompotowe sanggamanusiata 
batuana kita matundu riara pura-pura Atura 
agama. 11 Kita masipato mosipotowe iwetu 
sabana ninjanita tempo we'i-we'i namosumo 
karata i Pue Yesus bali ri dunia. Kita kana 
manoto rara bo mainga, sabana karata i Pue 
Yesus namosupa we 'i-we'i pade tempo kita 
nompamula nomparasaya. 12 Tempo narumau 
ntora naopumo. Namosumo tempo nareme. 
Jadi etu sampe kita kana manggabasaka 
pokainggu-pokainggu to narumau bo mompake 
parewa mposibali to masipato ka tau natuwu 
riara karemena. 

13 Kita kana matuwu ante pokainggu to 
masipato ka tau to natuwu riara karemena. Ne'e 

kita masiromu manggoni mpebasa bo manginu 
sampe malangu. Ne'e kita mogau sala ante tau 
da'a rongota mboto atau mompebasa-basa 
mantuki dota rarata to naja'a. Ne'e kita 
mosinggarau atau masiriati. 14 Tapi pasialamo 
pokainggu Pue Yesus Kristus riara nggatuwuta, 
ne'e mana mompiara bo mantuki dota rara to 
naja'a. 
1 Ane maria topomparasaya to nalente 

14 pomparasayana, tarimamo ira ante 
mabelo. Ne'e manjalaraka pombarata ira. 
2 Naria tau to nomparasaya i'a namala nanggoni 
mpengele-ngele panggoni. Tapi tau ntanina to 
nalente pomparasayana aga nanggoni uta-uta, 
da'a nanggoni bau. 3 Kakonona tau to nanggoni 
mpengele-ngele panggoni da'a masipato 
manjalaraka tau to da'a nanggoni bau. Pade 
tau da'a nanggoni bau, ne'e manjalaraka tau 
to nanggoni mpengele-ngele panggoni. Sabana 
ira nitarima Alatalamo majadi todeana. 4 Da'a 
masipato komi manjalaraka batua tau ntanina. 
Ane pokainggu batua etu nakono atau nasala, 
etu urusa madikana mboto, da'a urusa komi. 
Kakonona pokaingguna bate-batena makono 
sabana Pue nakuasa nombasaro i'a. 

5 Naria topomparasaya nompekiri saongu eo 
neliu nggabelo nggari eo ntanina. Tapi naria 
topomparasaya i Pue Yesus ntanina nompekiri 

pura-pura eo nasimbayu. To napokona butu 
mba'a tau kana maroso momparasaya nuapa to 
naria riara nta'ina. ê Tau to nombabila saongu 
eo nombabila eo etu sabana nipekirina etu 
nompakadamba rara i Pue. Pade wa'a wo'u tau 
to nanggoni mpengele-ngele panggoni. Nikonina 
etu sabana nipekirina etu nompakadamba rara 

i Pue, sabana i'a nanguli tarima kasi ka Pue 
Alatala. Pade wa'a wo'u tau to da'a nanggoni 
bau. I'a da'a nanggoni bau sabana nipekirina etu 
nompakadamba rara i Pue, pade i'a wo'u nanguli 
tarima kasi ka Alatala. 7 Kita da'a aga natuwu 
nantuki dotata mboto. Pade kita da'a namate 
nantuki dotata mboto. 

8 Natuwu atau namate kita batena nantuki 
dota i Pue. Natuwu atau namate kita batena 
bagia i Pue. ?Etumo sampe Kristus namate 
pade natuwu bali nggari kamatena, ala l'a 
majadi Pue nu pura-pura manusia, nabeloka 
to natuwuna, nabeloka to namatena. 10 Jadi 
ane iwetu, nokuya komi nombasalaraka roamu 
topomparasaya? Nokuya komi nanjalai i'a? 
Toramo! Kita pura-pura kana mantingayo Alatala 
banepia ala ratangarana. 1! Nanotomo etu 
sabana riara Buku Nagasa naria nitulisi iwe'i: 
"Alatala nanguli, 'Natantumo butu mba'a tau 
kana motimbakotu ri ngayoku. Pura-pura tau 
kana mompangaku Akumo Alatalana."" 

12 Jadi sampesuwu-sampesuwu, kita pura-pura 
kana mompangaku pokaingguta mboto ri ngayo 
Alatala banepia. 13 Sabana etu kuuli ka komi, ne'e 
mana kita mosisalaraka. Tapi kita kana mainga 
ala ne'e maria pokaingguta to manggeni roata 
topomparasaya rapesoba atau manawu ante 
mowia pokainggu to nirekena nasala. 14 Ewa tau 
to nosaongu rara ante i Pue Yesus, ninjaniku bo 
niparasayaku da'a ria panggoni nuapa-nuapa to 
natantoru riara mpanggita Alatala. Tapi ane maria 
tau to nomparasaya panggoni etu natantoru, etu 
mpu'u-mpu'u natantoru ka i'a. 

15 Ane nggari panggoni to nikoni komi roamu 
topomparasaya naju'a rarana, batuana komi 
mana matuwu ante towe. Ne'e sampe panggoni 
to nikoni komi mompakagero pomparasaya nu 
roamu, sabana i'a wo'u samba'a topomparasaya 
to nitolo ante kamate Kristus. 18 Jadi ne'e sampe 
panggoni to nireke komi nabelo rakoni majadi 
sabana sampe komi rasalai tau ntanina. Agina 
ne'e manggoni panggoni to nireke roamu 
natantoru. 17 Sabana ane kita najadi todea to 
niparenta Alatala nuapa to nikonita atau niinuta 
da'a napokona. To napokona rarata kana manoa, 
kita kana matuwu mosinggabelo ante roata bo 
madamba-damba sabana naria Nosa Nagasa nu 
Alatala riara nta'ita. 18 Ane kita mantuki Kristus 

ante pokainggu iwetu, kita kana rakonoa Alatala 
bo rabila manusia. 

19 Etu sampe kita kana mompasimbuku matuwu 
mosinggabelo ante roata, pade mosipakaroso 
rara samba'a bo samba'a. 20 Ne'e sampe kita 
mompakagero nuapa to nabelo to nipowia 
Alatala riara nggatuwu roata ante manggoni 
panggoni to nirekena natantoru. Kakonona 
pura-pura panggoni namala rakoni, da'a ria 
to natantoru. Tapi kita nasala ane nuapa to 
nikonita manggeni roata rapesoba. ?! Agina ne'e 
mana manggoni bau atau manginu panginu 
to mepakalangu atau mowia nuapa-nuapa to 
mombagero pomparasaya roamu. 

22 Ane komi nomparasaya powiamu etu da'a 
nasala, kawiamo etu ri ngayo Alatala aga komi 
mboto tapi ne'e ri ngayo roa-roamu to nalente 
pomparasayana. Nasana mpu'u tau to da'a 
nisalaraka pekiri rara nta'ina mboto ewa nuapa to 
nirekena namala rakonina. 23 Tapi tau to norongu 
rara manggoni sangele, nasala ane i'a manggoni 
panggoni etu sabana i'a da'a nantuki nuapa to 
niparasayana. Pade nuapa-nuapa to nipowiata 
anu da'a nantuki pomparasayata, powia etu 
silaka. 

1 Kita to naroso pomparasayata masipato 
15 mantulungi roa-roata to nalente 
pomparasayana. Ne'e aga mompekiri kasana nu 

rarata mboto. 2 Kita masipato mompakasana 
rara sanggamanusiata ala mompakabelo ira bo 
mompakaroso pomparasaya ira. 3 Sabana Kristus 
wo'u da'a aga nangelo kasana nu rarana mboto, 
tapi I'a nasadia nipandasa. Riara Buku Nagasa 
naria tesana to nanguli iwe'i: "Pura-pura tesa ira 
to nanjalai Alatala nawela aku." 

4 Pura-pura nuapa to nitulisi riara Buku Nagasa 
nggaolu nitulisi ala mompatuduki kita. Nggari 
pepatuduki to niratata nggari Buku Nagasa 
kita majadi maroo tempo nipandasa pade 
pomparasayata rapakaroso sampe kita maroo 
manjarumaka Alatala. ° Perapi Pue Alatala, to 
nompakaroso pomparasayata bo nompakaroo 
rarata tempo kita nipandasa, mantulungi komi 
matuwu mosaongu rara samba'a bo samba'a 
nantuki jonjo Yesus Kristus ê sampe komi 
mosaongu rara mantoiya bo mombabila Alatala, 
Uma nu Pueta Yesus Kristus. 

7 Jadi sampesuwu-sampesuwu, komi kana 
mositarima samba'a bo samba'a ante mabelo 
nasimbayu ewa Kristus wo'u nantarima komi 
ala ante iwetu Alatala rabila bo ratoiya ntau. 

8 To nipatujuku iwe'i: Kristus narata ri dunia 
mantulungi tau to Yahudi ala pojanji Alatala ka 
totu'a ira nggaolu madupa sampe manoto ka 
pura-pura tau Tesa nu Alatala etu nakono. ? Pade 
Kristus wo'u narata ala tau-tau da'a to Yahudi 

mantoiya Alatala sabana ira wo'u nipoasi matana. 
Naria tesa riara Buku Nagasa ewa etu to nanguli 
iwe'i: "Sabana etu, O Pue, aku kana mombabila 
Komi ri tatongo tau-tau da'a to Yahudi. Aku kana 
modade mombatoiya sangamu." 

10 pade naria tesa ntanina riara Buku Nagasa 
to nanguli iwe'i: "Umba komi tau-tau da'a 
to Yahudi, Komi kana madamba-damba 
mpasanggani-nggani ante todea nu Alatala." 

11 pade naria wo'u tesa Alatala ntanina to 
nanguli iwe'i: "Umba komi tau-tau da'a to Yahudi, 
komi kana mantoiya Alatala. Pura-pura tau kana 
mantoiya l'a." 

12 pade naria wo vu tesa to nitulisi nabi Yesaya 
iwe'i: "Nggari muli Isai kana meumba samba'a 
magau to moparenta tau-tau da'a to Yahudi. 
l'amo to majadi panjarumaka ira." 

13 Perapi Pue Alatala, pu'u panjarumakata, 
mompakadamba rara komi bo mombawai ka 
komi katuwua mabelo sabana komi nomparasaya 
l'a sampe mantambai eona mantambai 
panjarumaka komi ri ja'ina ante kuasa nggari ja'i 
Nosa Nagasana mboto. 

14 Sampesuwu-sampesuwuku, niparasayaku 
pokainggu komi batena nabelo. Ninjani komimo 
pura-pura pepatuduki to nakonona bo komi 
nompakule mosipakaroso rara samba'a bo 
samba'a. 1? Tapi naupa iwetu aku nabia sakedi 

nantulisi bara sakuya ngele ka komi. Patujuku ala 
mompopatora ka komi, sabana etumo bago to 
niparasaya Alatala ka aku. 1? l'a nangonggotaka 
aku najadi batua Yesus Kristus ala rasurona 
mpaka ri ja'i tau-tau da'a to Yahudi. Bagoku etu 
namala nirapaka bago topanggeni agama Yahudi 
to nanggeni pesomba ntodea ka Alatala. Sabana 
aku nompatolele Kareba Belo ka tau-tau da'a to 
Yahudi ala ira to momparasaya namala kukeni 
ka Alatala ewa pesomba. Pade pesombaku etu 
natantumo ratarimana sabana ira nipakagasa 
Nosa Nagasa nu Alatala mboto. 

17 Jadi aku namala madamba-damba mompekiri 
bago to nituiku ka Alatala, sabana aku nosaongu 
rara ante Yesus Kristus. 18 Aku aga mabia motesa 
ewa nuapa to nipowia Kristus niposabana aku. 
Nggari tesa bo powiaku aku nanggeni tau-tau 
da'a to Yahudi matundu ri ja'i Alatala. 19 Pade 
etu nipowiaku ante kabaraka-kabaraka bo 
tandai-tandai to nipogumaa bo kuasa nggari ja'i 
Nosa Nagasa nu Alatala. Nggari ngata Yerusalem 
sampe ri tana Ilirikum pura-pura Kareba Belo ewa 
Kristus naopumo nipatoleleku. 

20 Riara bagoku etu aku bate-batena 
nompasimbuku nompatolele Kareba Belo ka 
tau-tau to da'apa nangginjani sanga Kristus. 
Patujuku ala ne'e sampe aku manggeni Kareba 
Belo ka tau-tau to naopu nikeni ka kareba etu. 

21 Tapi aku madota mowia ewa to nitulisi riara 
Buku Nagasa to nanguli iwe'i: "Tau-tau to da'apa 
nikeni ka kareba ewa l'a kana manggita l'a. Ira 
to da'apa nangepe kana mangginjani karebana 
etu." 

22 Sampesuwu-sampesuwu, kakonona nggari 
bagoku etumo sampe nadea ngganimo da'apa 
najadi aku malau manggita komi. 22 Tapi 
we'i-we'i bagoku ri se'i naopumo. Pade 
nompae-mpaemo dota raraku momai manggita 
komi. 24 Jadi nisarumakaku ane aku malau mpaka 
ri tana Spanyol aku mamala mesai manggita 
komi ri ngata Roma bo madamba-damba 
mpasanggani-nggani ante komi sampalai. Naopu 
etu kusarumaka komi mamala mantulungi aku 
riara mpolumakoku mpaka ri tana Spanyol. 

25 Tapi da'apa aku momai ri ja'i komi aku mokolu 
malau mpaka ri ngata Yerusalem manggeni 
petulungi ka topomparasaya i Pue Yesus ri setu. 
26 Sabana topomparasaya ri Propinsi Makedonia 
bo Akhaya nompakatantu mompakatu petulungi 
ka topomparasaya i Pue Yesus to napakasi 
ri ngata Yerusalem. 27 Etu nipowia ira nggari 
kadamba nu rara ira mboto. Tapi kakonona ira 
noinda ka roa ira topomparasaya to Yahudi iwetu. 
Sabana nggari tau to Yahudi sampe tau-tau 
da'a to Yahudi nombarata nadea rasi nggari ja'i 
Alatala. Jadi masipato mpu'u tau-tau da'a to 

Yahudi mantulungi tau-tau to Yahudi ante rasi 
nggari dunia e'i. 

28 Jadi aku kana mokolu malau mpaka ri ngata 
Yerusalem manggeni doi petulungi to nipasiromu 
etu ka topomparasaya ri setu. Naopu etu aku 
kana mesai manggita komi riara mpolumakoku 
mpaka ri tana Spanyol. 22 Pade ninjaniku ane aku 
marata ri ja'i komi natantumo aku kana manggeni 
nadea rasi nggari ja'i Kristus ka komi. 

30 Sampesuwu-sampesuwu, kita nosaongu rara 
ante Pueta Yesus Kristus bo kita mosipotowe 
samba'a bo samba'a ante pekeniaka Nosa 
Nagasa nu Alatala riara nta'ita. Sabana etu 
aku mpu'u-mpu'u merapi ka komi, pekakaimo 
ka Alatala mpasanggani-nggani ante aku 
riara posambayamu momposambaya aku. 

31 Posambayamo ala aku mamala matipalewa 
nggari ja'i tau-tau to Yahudi ri Bagia Yudea 

to da'a nomparasaya i Pue Yesus. Pade 
posambaya wo'umo ala doi petulungi to kukeni 
ka topomparasaya i Pue Yesus ri Yerusalem 
mamala ratarima ira ante mabelo. 3 Ante iwetu, 
ane Alatala madota, aku mamala momai ri ja'i 
komi ante madamba mpu'u raraku, pade aku 
mamala mombarata kasana rara ri tatongo komi. 
33 Perapi Pue Alatala, pu'u katuwua nabelo, 
mosanggani-nggani ante komi pura-pura. Amin! 

1 Ante suraku e'i aku madota 

16 mompoposinjani komi ante sampesuwuta 
besi i Febe. l'a samba'a topantulungi todea 
topomparasaya ri ngata Kengkrea. 2 Kuperapi 
ala komi mantarima i'a ewa sampesuwumu 
riara i Pue, sabana etu pokainggu to masipato 
ka topomparasaya i Pue Yesus. Ane maria to 
niparaluuna tulungimo i'a, sabana i'a mboto 
nantulungi nadea tau, pade aku mboto wo'u 
nitulungina. ? Pakasampe tabeku ka ira i Priskila 
bo Akwila, roa-roaku sampokarajaa nanggeni 
Kareba Belo Yesus Kristus. “Ira sakedika namate 
nantulungi aku. Aku nosukuru ka ira, pade da'a 
aga aku tapi pura-pura topomparasaya da'a to 
Yahudi wo'u. 

5 Pakasampe wo'u tabeku ka topomparasaya 
i Pue Yesus to nodade ri sapo ira. Pakasampe 
tabeku ka Epenetus to nipotoweku. I'a 
tau pamulana to nomparasaya Kristus ri 
Propinsi Asia. ? Pade pakasampe wo'u tabeku 
ka i Maria. l'a nokarajaa ntomo ka komi. 
7 Pakasampe tabeku ka Andronikus bo Yunias, 
sampesuwu-sampesuwuku to Yahudi. Ira 
nitarunggu mpasanggani-nggani ante aku bo ira 
nibila pura-pura suro i Pue Yesus. Da'apa aku 
nomparasaya Kristus ira nokolu nomparasaya. 

8 Pakasampe tabeku ka Ampliatus to 
nipotoweku riara i Pue. ? Pakasampe tabeku 

ka Urbanus, roata sampokarajaa nanggeni 
Kareba Kristus. Pade pakasampe tabeku ka i 
Stakhis to nipotoweku. 19 Pakasampe tabeku ka 
Apeles to mpu'u-mpu'u nompopokita katutuna 
nantuki Kristus tempo i'a nipandasa. Pade 
pakasampe tabeku ka ira Aristobulus saongu 
njapo. 11 Pakasampe tabeku ka i Herodion, roaku 
to Yahudi, bo ka ira nggari sapo i Narkisus to 
nomparasaya i Pue. 

12 Pakasampe wo'u tabeku ka i Trifena bo i 
Trifosa to nokarajaa ntomo nanggeni Kareba 
i Pue. Pade pakasampe tabeku ka i Persis to 
nipotoweku to nokarajaa ntomo nanggeni 
Kareba i Pue. 13 Pakasampe tabeku ka i 
Rufus bo indona to nipoindoku wo'u. Rufus 
samba'a topomparasaya to noangga ri ngayo 
i Pue. 14 Pakasampe tabeku ka Asinkritus, i 
Flegon, i Hermes, i Patrobas, i Hermas bo 
sampesuwu-sampesuwu topomparasaya to 
nosanggani-nggani ante ira. 1? Pakasampe tabeku 
ka i Filologus bo Yulia, i Nereus bo sampesuwuna 
besi Olimpas bo ka pura-pura topomparasaya to 
nosanggani-nggani ante ira. 

16 Posipakasampemo tabe samba'a bo 
samba'a ante towe. Pura-pura topomparasaya 
Kristus wo'u nompakasampe tabe ira ka komi. 
17 Sampesuwu-sampesuwu, kuperapi ante 
mpu'u-mpu'u ala komi mainga ri ja'i ira to 

nompakagado topomparasaya bo nanggeni 

tau manawu riara silaka ante pepatuduki ira 

to nangewa pepatuduki to nipatuduki ka komi 
bopia. Pakakawaomo komi nggari ja'i tau-tau 
ewa etu. 18 Sabana tau to noinggu iwetu da'a 
nantuki Kristus, Pueta, tapi ira aga nantuki dota 
rara ira mboto. Ira nombabagiu tau to danagasa 
rarana ante tesa-tesa ira to napande bo namomi. 

19 Kareba ewa komi natiepe ri umba-umba. 
Pura-pura tau nangepe lelena iwenu komi 
natundu riara Kareba Belo. Etu sampe nadamba 
mpu'u raraku nompekiri komi. To nipodotaku ala 
komi mapande mangginjani powia to nabelona 
bo makawao nggari kaja'ana. 20 Pue Alatala, pu'u 
katuwua nabelo, kana masalisa mantulungi komi 
mombadagi Magau nu Seta. Perapi towe belo 
nggari ja'i Pueta Yesus mosanggani-nggani ante 
komi. 

21 Tarimamo tabe nggari ja'i Timotius, roaku 
sampokarajaa, pade nggari ja'i Lukius, Yason bo i 
Sosipater, roa-roaku to Yahudi. 

22 Aku, Tertius, to nipopale i Paulus nantulisi 
sura e'i, aku wo'u mompakasampe tabeku riara i 
Pue ka komi pura-pura. 

23 Tarima wo'u tabe nggari ja'i Gayus. Aku 
Paulus, nipalogana naturu ri sapona, pade 
pura-pura topomparasaya ri se'i wo'u nodade 
ri sapona. Tarimamo tabe nggari ja'i Erastus, 

topombaurusi doi ri ngata e'i. Pade tarima wo'u 
tabe nggari ja'i sampesuwuta i Kwartus. 24 [Perapi 
towe belo Pueta Yesus Kristus mosanggani-nggani 
ante komi pura-pura. Amin!] 

25 Ratoiyata Alatala! l'a nakuasa mompakaroso 
pomparasaya komi nantuki Kareba Belo to 
nipatoleleku, etumo tesa ewa Yesus Kristus. 
Kareba Belo etu nitabuniaka nggari lamba 
pamulana, 2 tapi ri tempo we'i-we'i etu 
nipopanjani nggari buku-buku to nitulisi 
nabi-nabi nggaolu. Kareba etu nipatolele ka 
pura-pura manusia nantuki parenta Alatala to 
natuwu sampe ri kasae-saena. Patujuna ala ira 
pura-pura momparasaya bo matundu ri ja'ina. 

27 l'amo Alatala samba'a lau. l'amo to nangginjani 
mpengele-ngele. I'amo to masipato ratoiyata 
sampe ri kasae-saena sabana nuapa to nipowia 
Yesus Kristus. Amin! 


SURA PAULUS PAMULANA KA 
TOPOMPARASAYA RI 


KORINTUS 


1 Sura e'i nggari ja'iku Paulus to nipelisi 
1 najadi suro Yesus Kristus nantuki dota Alatala 
mboto, pade nggari ja'i sampesuwuta i Sostenes, 

2 ka todea topomparasaya Alatala to naria 
ri ngata Korintus. Kominipakagasa sabana 
nosaongu rara ante Yesus Kristus. Pade komi 
nipokiomatuwu ante pokainggu to nagasa 
mosanggani-nggani ante pura-pura tau 
rinjumaongu dunia e'i to nekakai ka sanga 
Pueta Yesus Kristus. l'a Pue irabo Pueta wo'u. 

3 Perapi Umata Pue Alatala bo Pue Yesus Kristus 
mombagane bomombawai katuwua mabelo ka 
komi. 

4 Aku da'a nenonto nanguli tarima kasi ka 
Alatala ewa katuwu komi, sabana towe belona 
niwai ka komi to nosaongu rara ante Yesus 
Kristus. 

> Riara mpengele-ngele katuwu komi nipakasugi 
sabana komi nosaongu rara ante Yesus Kristus. 
Komi niwai ka pompakule motesa ante napande 
bo komi niwai ka mpengele-ngele pangginjani to 
nabelona. ? Kareba ewa Kristus to nipatolele ka 

komi nipakanoto kakonona riara nggatuwu komi. 
7 Jadi we'i-we'i da'a ntoto nakura pompakule 
nggari ja'i Nosa Nagasa ri ja'i komi tempo komi 
mompopea karata Pueta Yesus Kristus bali ri 
dunia. 8 I'a kana mompakaroso komi sampe ri 
kaopuna sampe komi da'a mamala rapakasala 
tempo Pueta Yesus Kristus marata bali ri dunia. 

9 Alatala namala raparasaya mompowia etu. 
l'amo to nompokio komi majadi saongu rara ante 
Anana Yesus Kristus, Pueta pura-pura. 

10 Sampesuwu-sampesuwu, aku merapi ka 
komi riara sanga Pueta Yesus Kristus ala komi 
masintuwu bo mosaongu rara. Ne'e sampe 
magero sintuwukomi, tapi komi kana masintuwu 
mosaongu rara bo pekiri samba'a bosamba'a. 

11 Niuliku iwetu sabana naria ira nggari sapo i 
Kloe notesa ka akunaria posinggarau ri tatongo 
komi. 12 To nipatujuku iwe'i: Ri tatongo komi 
naria to nanguli, "Aku e'itopantuki Paulus," 
pade naria sanupa to nanguli, "Aku e'i topantuki 
Apolos," pade naria ntanina nanguli, "Aku e'i 
topantuki Petrus," pade naria ntanina nanguli, 
"Aku e'i topantuki Kristus." 

13 Toramo! Kristus da'a natibagi-bagi! Paulus 
da'a nipaku ri kayuparika manjaliku sala 
komi! Komi da'a nidiu ewa tandaina komi 
najaditopantuki Paulus! 14 Aku nosukuru 
sabana da'a ria ntanina nggari tatongo komi 


1 KORINTUS 1 730 


tonidiuku, aga i Krispus bo i Gayus. 1? Ne'e 
sampe maria to manguli i'a nidiu ewa tandaina 
i'a najaditopantuki aku! 12(O, nitoraku, ira i 
Stefanus saongu njapo wo'u nidiuku. Tapintanina 
nggari ira etu da'a nitoraku ane naria to nidiuku.) 
17 Aku da'a nipakau Kristus mombadiu tau tapi 
ala mompatolele Kareba Belo. Pade tempo aku 
nompatolele Kareba etu aku da'a notesa nantuki 
notonggari ja'i manusia ala ne'e sampe tau aga 
nanjarumaka kata'uku notesa. Ane iwetu kamate 
Kristus ri kayu parika da'a ria gunana. 

18 Kareba Belo ewa kamate Kristus ri kayu parika 
nireke ntau to da'a nipakasalama sangele tesa 
ntodoyo. Tapi ane kita to nipakasalama, kareba 
etu nireketa kuasa nu Alatala mboto. 1? Riara 
Buku Nagasa naria Tesa nu Alatala to nanguli 
iwe'i: "Aku kana mompakaropu noto ntau to 
nanotona, pade kapande ntau to napandena 
kana kupakalipo." 

20 Jadi nuapa gunana tau-tau to nanoto? 
Nuapa gunana tau-tau to napande? Nuapa 
gunana tau-tau to napande nosisono ri dunia e'i? 
Pura-pura noto manusia ri dunia e'i nipakanoto 
Alatala aga sangele to da'a ria gunana. ?! Sabana 
manusia da'a namala mosinjani ante Alatala 
ane aga manjarumaka notona mboto. Tapi 
nggari kabelo rara nu Alatala I'a madota 
mompakasalama isema-sema to nomparasaya 

Kareba Belo. Tapi Kareba etu aga nireke tau-tau ri 
dunia e'i sangele tesa ntodoyo. 

22 Tau-tau to Yahudi madota manggita tandai to 
nipogumaa ala mantakono Kareba to nipatolele. 
Pade tau-tau to Yunani aga mangelo noto nggari 
dunia e'i. 23 Tapi kami nompatolele Kareba Kristus 
to namate nipaku ri kayu parika. Kareba etu 
nompakaju'a rara tau-tau to Yahudi, pade nireke 
tau-tau to Yunani sangele tesa ntodoyo. ?? Tapi 
ka tau-tau to nipokio Alatala majadi todeana 
kareba Kristus etu nompakanoto iwenu Alatala 
nompopokita kuasa bo notona ka manusia, 
nabeloka tau-tau to Yahudi nabeloka tau-tau 
to Yunani. 22 Sabana powia Alatala to nireke 
manusia nadoyo neliu nggabelo nggari noto 
manusia. Pade powia Alatala to nireke manusia 
nalente neliu nggaroso nggari karoso manusia. 

26 Sampesuwu-sampesuwu, toramo iwenu 
katuwu komi bopia tempo Alatalanompokio 
komi majadi todeana. Sakedi lau nggari tatongo 
komi to nanotoriara mpanggita dunia. Sakedi lau 
komi to nakuasa bo nalanga katuwuna. 27 Tapi 
to nireke nadoyo riara mpanggita manusia ri 
dunia nipelisi Alatala ala mompakaeya tau-tau 
to nanotona. To nireke nalente riarampanggita 
manusia ri dunia nipelisina ala mompakaeya 
tau-tau tonarosona. 

28 To da'a ria gunana, to nisalai pade to nireke 
da'a ntoto riabatuana riara mpanggita manusia 
nipelisi Alatala ala mompakanoto nuapato nitoiya 
manusia ri dunia e'i da'a ria gunana. ?? Patujuna 
ala ne'e maria manusia to mamala mombatoiya 
korona mbotori ngayo Alatala. 3? Nggari Alatala 
mbotomo kita najadi saongu rara ante Yesus 
Kristus. Pade nggari Kristus kita nangginjani noto 
nggari ja'i Alatala. l'amo to nompakanoa kita riara 
mpanggita Alatala sampe kita najadi bagianu 
Alatala to nagasana. Pade I'amo to nantolo 
silakata. 31 Jadi ewa to nitulisi riara Buku Nagasa, 
"Isema-sema madota mombatoiya sangele i'a 
kana mombatoiya nuapa to nipowia i Pue." 

1 Sampesuwu-sampesuwu, tempo aku narata 
2 ri ja'i komi nanggeni Kareba Belo nggari ja'i 
Alatala, aku da'a notesa ante tesa-tesa to nalanga 
bonagayana, aku da'a notesa nantuki noto nggari 
ja'i manusia ri dunia. ? Sabana nipakatantukumo 
ne'e motesa sangele ntanina nggari tesa Yesus 
Kristus bo kamatena ri kayu parika. 3 Tempo 
aku narata ri tatongo komi nalentemo raraku 
pade akunolalete ante naeka rara. “Tempo 
aku nompatolele Kareba Belo ka komi aku da'a 
nompasimbukumanggeni komi momparasaya 
ante nompake tesa-tesa to nopu'u nggari 
notomanusia. Tapi aku nompatolele kareba etu 
ka komi ante nompopokita kakomi kuasa nggari 

ja'i Nosa Nagasa nu Alatala. ? Patujuku nowia 
iwetu ala pomparasaya komi ne'e aga nopu'u 
nggarinoto manusia tapi nopu'u nggari kuasa nu 
Alatala mboto. 

6 Naupa iwetu kami nompasimbayu noto 
ka topomparasaya to narosopomparasayana. 
Noto etu da'a noto nggari dunia e'i atau 
nggari ja'itopanggeniaka-topanggeniaka dunia 
to naja'a e'i to rapakalipo kuasanabanepia. 
7 Tapi noto to nipatolele kami noto nggari ja'i 
Alatala tonitabuniakana nggari dunia e'i. Da'apa 
dunia nipajadi, Alatala noniamompopanjani 
notona etu ka kita we'i-we'i, ala kita mamala 
mombaratabagia riara kuasa bo kagayana to 
nipogumaa. 8 Da'a ria samba'a nggari tatongo 
topanggeniaka-topanggeniaka duniato naja'a 
e'i to nangginjani noto Alatala etu. Sabana ane 
rapana notoetu ninjani ira, natantumo ira da'a 
nombapaku i Pue to nakuasa ri kayuparika. ? Tapi 
ewa to nitulisi riara Buku Nagasa iwe'i: "Nuapa to 
da'a ria sanggani nikita manusia, nuapa to da'a 
ria sanggani niepe ntalinga ira, bo nuapa to da'a 
ria sanggani nesua ri pekiri manusia etumo to 
nipakasadia Alatala ka tau-tau to nompotowe 
l'a." 

10 Tapi etumo to nipakanoto Alatala ka kita 
nggari Nosana to Nagasa. Sabana Nosa Nagasa 
nu Alatala nangginjani mpengele-ngele sampe 

narata rinia nu Alatala to natetabuniaka. 11 To 
nangginjani pompekiri samba'a manusia aga tau 
etu mboto. Iwetuwo'u to nangginjani pompekiri 
nu Alatala aga Nosa Nagasana mboto. 

12 Kita da'a niwai ka noto nggari dunia e'i, tapi 
kita niwai ka Nosa Nagasa nggari ja'i Alatala 
mboto ala kita mamala mangginjani nuapa- 
nuapato niwai Alatala ka kita ante najoi rarana. 
13 Jadi etu wo'umo to nipatolele kami. Kami da'a 
nompatolele tesaetu ante tesa-tesa nggari noto 
manusia, tapi ante tesa-tesa tonipatuduki Nosa 
Nagasa nu Alatala mboto. Kami nompakanoto 
pepatuduki tonakonona nggari ja'i Nosa Nagasa 
nu Alatala ka tau-tau to nipesua Nosa Nagasana 
etu. 

14 Tau-tau to da'a nipesua Nosa Nagasa nu 
Alatala da'a nantarimapepatuduki nggari ja'i 
Nosa Nagasa, sabana pepatuduki etu nirekena 
agasangele tesa ntodoyo. l'a da'a namala 
mangginjani pepatuduki etu sabana pepatuduki 
etu aga namala ranjani ntau ante pekeniaka Nosa 
Nagasa nu Alatala. 1? Tapi tau to nipesua Nosa 
Nagasa nu Alatala naria notona sampe i'anamala 
nompoposisala nuapa to nakono bo nuapa to 
nasala. Tapii'a da'a namala rapakasala tau-tau to 
da'a nipesua Nosa Nagasa nu Alatala. 18 Ewa to 
nitulisi riara Buku Nagasa iwe'i: "Da'a ria samba'a 

to nangginjani pekiri i Pue sampe i'a namala 
mompatuduki I'a." 

Tapi kita topomparasaya, pekirita nasimbayu 
ante pekiri Kristus! 

1 Sampesuwu-sampesuwu, tempo aku naria ri 

tatongo komi aku da'anamala notesa ka komi 
nasimbayu ewa aku notesa ka tau-tau to nipesua 
Nosa Nagasa nu Alatala. Tapi aku aga notesa ka 
komi ewa tau-tau tonatuwu nantuki dota rara 
manusia. Aku aga notesa ka komi nasimbayu 
ewakomi danangana riara pomparasaya komi ka 
Kristus. ? Aku aga nombawai ka komi panggoni 
ngana nggedi, da'a panggoni tonako'ona, sabana 
komi da'apa nompakule manggoni panggoni 
to nako'ona. Pade kakonona sampe we'i-we'i 
komi batena da'apa nompakule manggoni etu. 
3 Komi danatuwu nantuki dota rara manusia. 
Sabana naria nggaritatongo komi to nasiriati 
bo nosinggarau. Natantumo pokainggu ewa 
etunompopokita komi danatuwu nantuki dota 
rara manusia. Komi danatuwu ewatau-tau to da'a 
nosinjani ante Alatala. 

4 Nanotomo etu sabana naria nggari tatongo 
komi to nanguli, "Akue'i topantuki Paulus," 
pade naria sanupa nanguli, "Aku e'i topantuki 
Apolos." Pokainggumu etu nompakanoto komi 
danatuwu ewa tau-tau to da'anosinjani ante 
Alatala. ? Pekirimo! Isema Apolos? Bo isema 

Paulus? Natantu kami agabatua-batua Alatala to 
nanggeni komi nomparasaya i Pue Yesus. Kami 
agabatua to nantui bago to niwai Pue ka kami. 

6 Aku e'i notuja pade Apolos nombajunju. Tapi 
Alatalamo tomompakatuwu tuja-tuja. 7 Jadi to 
masipato rabila da'a topotuja bara topojunju, 
tapi Alatala. l'amo to mompakatuwu tuja-tuja. 

8 Kakonona topotuja bo topojunju nosaongu 
patuju, pade ira mbau nantarima tambona 
nantuki bago to nipowia ira. ? Sabana kami bo 
Apolos roa sampokarajaa ante Alatala pade 
komimo to najadi ewa tinalu Alatala. 

Komimo to najadi ewa sapo nu Alatala. 1? Nggari 
towe belo Alatala aku e'i najadi ewa samba'a 
topowia sapoto napandena. Ante noto nggari 
ja'i Alatala aku nompowia pondasi sapo, pade 
tau ntanina nombabangu sapo ri bunggu nu 
pondasi etu. Tapi ira kanamombabangu sapo 
etu mpakabelo-belo. 1t Sabana da'a ria tau to 
mamala mompowia pondasi ntani nggaripondasi 
to nipowiamo, etumo Yesus Kristus. 

12 Naria to nombabangu sapo ri bunggu 
mpondasi etu ante bulawa, naria to nombabangu 
ante salaka, naria ntanina to nombabangu ante 
watu to nasulina, pade naria to nombabangu 
ante kayu, jono bo kada mpae. 13 Tapi pokarajaa 
ira samba'a bo samba'a kana rapakanoto 
kabelona banepia. Sabana tempo i Pue Yesus 

marata bali ri dunia pokarajaa ira etu kana 
rapakanoto. Pokarajaa ira etu kana rayji ante 
apu ala manoto iwenu kabelo nu pokarajaa etu. 
14 Ane sapo to nipowia ntau ri bunggu mpondasi 
etu bate-batena marootempo niuji ante apu, 
topowia sapo kana mombarata tambona nggari 
ja'i Alatala. 15 Tapi ane sapo to nipowiana 
mapapu riara apu etu i'a kana marugi. l'a mboto 
kana masalama, tapi ewa tau sakedika namate 
riara apu. 18 Iwenumo, sampesuwu-sampesuwu? 
Da'a nitora komi, komimo to najadiewa Sapo nu 
Alatala pade Nosa Nagasana neto'o riara nta'i 
komipura-pura? 

17 Isema-sema mombagero Sapo nu Alatala etu 
kana rasuku Alatala, sabana Sapo nu Alatala etu 
nagasa. Toramo! Komimo Sapo nu Alatala etu! 

18 Ne'e mombabagiu koromu mboto! Ane 
maria nggari tatongo komi tonompekiri korona 
nanoto riara mpanggita manusia, agina i'a 
menontomompekiri ewa etu ala i'a mpu'u-mpu'u 
mamala majadi manoto riarampanggita Alatala. 

19 Sabana tau to nireke nanoto riara mpanggita 
manusia nabodo riarampanggita Alatala. Ewa 
to nitulisi riara Buku Nagasa iwe'i: "Alatala 
mompakanawu topande riara kapandena 
mboto." 

20 pade naria tesa ntanina to nanguli iwe'i: "Pue 
nangginjani pompekiri tau-tau topande ri dunia 
da'a ria gunana." 

21 Jadi ane iwetu, ne'e mana mombatoiya 
topanggeniaka-topanggeniakakomi, sabana 
kakonona komi naopu niwai ka mpengele-ngele 
to niparaluu. 22 Paulus, Apolos bo Petrus niwai 
Alatala ka komi majaditopantulungi komi. 
Niwaina ka komi katuwu to nabou, pade 
nikabasakanakomi nggari kamatena. Nuapa- 
nuapa to naria riara dunia e'i, nuapa-nuapato 
najadi we'i-we'i, pade nuapa-nuapa to majadi 
banepia nipakatantu Alatala manggeni belo ka 
komi. Mpengele-ngele etu bagia komi, 23 pade 
komi najadi bagia Kristus, pade Kristus bagia nu 
Alatala. 

1 Jadi Apolos ante aku kana rareke komi batua 
Kristus. Kami e'iwakelena to niparasaya ka 
tesa nggari ja'i Alatala to nitabuniakanggaolu 
tapi to nipatolele we'i-we'i. ? To napokona 
ante samba'a wakele, i'a kana matutu mantuki 
dota numadikana. 3 Ane aku e'i, da'a mokuya 
ane aku rapakasala komi atau tau ntanina. 
Tapi aku da'a nompakasala koroku mboto. 
4Da'a ninjaniku sangele riara nggatuwuku 
sampe aku masipatorapakasala. Tapi da'a etu 
to nompakatantu aku tau nanoa. Pue mbotomo 
tomompakatantu ane aku manoa bara da'a. 

> Jadi ne'e komi masalisa mompakasala tau ane 
da'apa narata tempona. Popeamo sampe i Pue 
marata bali ri dunia. l'amo to mompakanotopura- 
pura nuapa to nikalendu nu rumau we i-we 'i. 
l'amo to mompakanotompengele-ngele nia 
to naria riara nta'i manusia. Ri tempo etumo 
Alatalakana mombatoiya butu-butu mba'a to 
masipatona. 

6 Sampesuwu-sampesuwuku, to nitesaku ewa 
Apolos bo aku ri ba'ana nitesaku ala mantulungi 
komi. Patujuku ala nggari jonjo katuwu kami komi 
mamala meguru batuana tesa to nanguli, "Ne'e 
pompekiri komi meliunggari to nitulisi riara Buku 
Nagasa." Patujuku ala komi ne'emombatoiya 
samba'a nggari topanggeniaka komi pade 
mompakasala tosantanina. 

7 Komi da'a neliu nggari tau ntanina. Toramo! 
Pura-pura nuapa tonaria ri ja'imu niwai ka komi. 
Jadi nokuya komi nompakalanga rara antenanguli 
etu asele powiamu mboto? 3 Iwenumo? Nipekiri 
komi nagana puramo ri ja'i komi, nasugimo 
komi riara mpengele-ngele? Nipekiri komi 
aga komi noparenta ewa magau pade kami 
da'a? O, nabelo mpu'u ane komi mpu'u-mpu'u 
majadi magau ala kami wo'umamala moparenta 
mpasanggani-nggani ante komi! 

9 Nantuki pombarataku kami suro-suro i Pue 
Yesus nipajadi Alatala toneliu nggandasa ri 

dunia. Kami nireke nasimbayu ewa tau nikeni 
nisukumamate ri ngayo ntodea. Kami aga najadi 
panggoni mata pura-pura isilangi bo dunia, 
nabeloka manusia nabeloka malaeka-malaeka 

i Pue. 10 Kami nireke ntau todoyo sabana kami 
nanggeni Tesa Kristus. Tapinantuki pompekiri 
komi, komimo to nanoto sabana nosaongu rara 
ante Kristus! Kami nalente-lente tapi nantuki 
pompekiri komi, komimo tonaroso! Kami nisalai 
ntau tapi nantuki pompekiri komi, komimo to 
nibila! 

11 Sampe we'i-we'i kami naoro ta'i bo nabai 
tambolo. Kami nopakeante sanjia-njia, kami 
niboba pade da'a ria peto'o to nikaroo kami. 

1? Kami nokarajaa ntomo ante pale kami mboto 
ewa batua ala mangelokatuwua. Ane kami 
nijanjiaka ntau kami nerapi rasi nggari ja'i 
Alatalaka tau etu. Ane kami nipandasa ntau kami 
bate-batena nosabara. 3 Ane kami niuli sinja'i 
ntau kami nesono ante tesa to nalusuna. Kami 
nireke ewa rumpu-rumpu ri dunia e'i, kami nireke 
ewa rangu nu dunia sampe we 'i-we'i. 

14 Sampesuwu-sampesuwuku, tesa e'i kutulisi 
ka komi da'a ante patujumompakaeya komi, 
tapi ala mompatuduki komi ewa ana-anaku to 
nipotoweku. 12 Sabana naupa naria nonjobu- 
njobu guru nompatuduki komi, tapi da'anadea 
umamu. Sabana akumo to najadi ewa umamu 

riara Yesus Kristus antenanggeni Kareba Belo 
ka komi. 10 Jadi etu sampe aku merapi ante 
mpu'u-mpu'u ka komi, pasialamopokaingguku. 
17 Etumo patujuku nompakau Timotius malau 
mpaka ri ja'i komi. l'aewa anaku mboto to 
nipotoweku, samba'a topomparasaya i Pue 
to namalaraparasaya. I'a kana mompopatora 
ka komi pokaingguku ewa topomparasaya 
Yesus Kristus nasimbayu ewa to nipatudukiku 
ka pura-pura topomparasaya i Pue Yesus ri 
umba-umba ngata. 

18 Naria bara sakuya mba'a tau ri tatongo komi 
to najadi nasombo, sabana ira nompekiri aku 
mana momai ri ja'i komi. 19 Tapi ane rapodota 
i Pue aku kana masalisa momai ri ja'i komi. 
Pade ane aku marata kana kukita mboto ane 
tau-tau nasombo etumpu'u-mpu'u nakuasa atau 
aga nata'u notesa-tesa. 20 Sabana ane samba'a 
tau najadi todea riara Poparenta nu Alatala, 
etu nanoto nikita nggari kuasa Alatala to naria 
riara nggatuwuna, da'aaga nggari tesa-tesana. 
21 Jadi ane aku momai ri ja'i komi ri setu nuapa 
rapokono komi? Rapokono komi aku momai 
ri ja'i komi mompatuduki komi ante tesa-tesa 
tonakasara atau marata mompatuduki komi ante 
towe bo rara to nalusuna? 

1 Naria lele niepeku to nanguli naria samba'a 
5 nggari tatongo komi tonogau sala ante 

rongo nu umana mboto. Nau ri tatongo ntau 
da'anomparasaya Alatala da'a ntoto nirata 
pokainggu to naja'a ewa etu! ? Tapi naupa iwetu 
komi aga nasombo-sombo nompekiri kaja'ana 
etu. Kakonona komi masipato masusa mpu'u 
rara, pade masipato komi mompopalaitau to 
nompowia etu nggari tatongo komi. 

3 Naupa aku da'a naria ri tatongo komi we'i-we'i 
nirasaiku ewa akunaria mamimo ri setu. 

Pade aku naopumo nompakatantu pesuku to 
masipatorapawela ka tau to nompowia kaja'ana 
etu nasimbayu ewa aku naria ritatongo komi ri 
setu. “Jadi ane komi masiromu mpasanggani- 
nggani riara sanga Pue Yesus, powiamo 
nasimbayu ewa aku wo'u nosanggani-nggani ante 
komi. Ante kuasanggari ja'i Pueta Yesus ? komi 
kana mombawai tau etu riara mpale Magau nu 
Seta sampe dotararana to naja'a rapakalipo ala 
kaopuna i'a mamala rapakasalama tempo i Pue 
Yesus marata bali ri dunia. 

6 Da'a masipato komi nasombo-sombo 
mompekiri kaja'a ntau etu. Natantu ninjani 
komimo sangele powia to naja'a namala 
mompakuja'apura-pura todea nasimbayu ewa 
sakedi lau ragi namala mompopebombopura- 
pura labu nu gando. ” Jadi tajiakamo ragi 
to nasaena, etumo pokainggu nasilaka, ala 
komimajadi magasa nasimbayu ewa labu nu 

gando nabou to da'apa nawela ragi. Pade 
niparasayaku iwetu to najadi ante komi, sabana 
Kristus nipatesimanjaliku silakata. I'a nasimbayu 
ewa ana bimba to nipatesi ri Posusa aska nto 
Yahudi. 8 Jadi ewa to nipowia tempo Posusa 
Paska kamaimo kita mantajiakaragi to nasae, 
etumo manggabasaka pokainggu to nasilaka bo 
naja'a. Padekamaimo kita manggoni roti da'a 
nipowia ante ragi, etumo matuwu antepokainggu 
to magasa bo manoa. 

9 Riara suraku bopia nitulisiku ne'e mosigalo 
ka tau nogau sala antetau da'a rongona mboto. 
10 Tau-tau to nipatujuku da'a tau ri dunia 
e'i to nogau sala, toda'a ria kabasa-basana 
mombarata untu ka korona mboto, to nebagiu, 
padeto nompakoni pue-pue ntanina. Da'a ira to 
nipatujuku, sabana ane iwetukomi kana malai 
nggari dunia e'i ala ne'e mosigalo ka ira. 

11 To nitulisiku ka komi etumo ne'e mosigalo ka 
tau to nompangaku korona topomparasaya i Pue 
tapi ira nogau sala ante tau da'a rongo iramboto, 
ira da'a ria kabasa-basana mombarata untu ka 
korona mboto, iranompakoni pue-pue ntanina, 
ira nanguli sinja'i tau ntanina, iratopanginu, atau 
ira topebagiu. Ne'e mosanggani ante tau to 
noinggu iwetunau aga manggoni mpasanggani- 
nggani! 12 Da'a urusaku mombatangara tau-tau 
da'a topomparasaya. Ira kanaratangara Alatala. 

Tapi komi kana mombatangara tau-tau to 
nomparasaya. Jadi ewa to nitulisi riara Buku 
Nagasa, "Popalaimo tau naja'a nggaritatongo 
komi!" 13 (5:12) 

1 Ane maria nggari tatongo komi to 
6 nosinggarau ante roana, nokuya i'anabia 
manggeni roana etu ratangara ntau da'a 
nomparasaya Alatala? Nokuyai'a da'a nanggeni 
roana etu ratangara topomparasaya i Pue? 
2 Iwenumo? Da'a ninjani komi topomparasaya 
i Pue kana mombatangarapura-pura isi langi 
bo dunia banepia? Jadi ane isi langi bo dunia 
kanaratangara komi, natantumo komi kana 
mompakule mombatangaraparakara-parakara 
to nanga'ana ri tatongo komi mboto! 3 Da'a 
ninjani komi kita topomparasaya kana 
mombatangaramalaeka-malaeka i Pue? 
Jadi natantumo komi kana mompakule 
mombatangaraparakara biasa riara nggatuwu 
komi eo-eo! 

4 Jadi ane maria parakara biasa ewa etu 
nokuya komi nanggeni roamuratangara tau-tau 
to da'a nomparasaya? ? Aku nanguli tesa 
etu ala mompakaeya komi. Natantumo naria 
samba'anggari tatongo komi to nanoto sampe 
i'a mamala mombatangara parakara riolo komi 
topomparasaya! ? Tapi etu da'a najadi. Komi 

aga nanggeni roamu topomparasayaratangara 
ntopotangara to da'a nomparasaya i Puel 

7 Posinggarau komi samba'a bo samba'a etu 
tandaina komi nidagimosabana pokainggu komi 
etu da'a ntoto masipato ka topomparasaya. 
Kakonona nabelopa ane komi mompakamba 
koromu rapakaja'a ntau atau rabagiu ntau. 

8 Tapi etu da'a nipowia komi! Komi mbotomo 
nompakaja'a bo nombabagiuroa-roamu 
topomparasaya! 

3 Iwenumo? Da'a ninjani komi tau-tau to 
nadenggo rara da'a ntotomamala mombarata 
bagia riara Poparenta nu Alatala? Ne'e 
masalanjala! Tau-tau nogau sala ante tau da'a 
rongona mboto, tau-tau to nompakonipue-pue 
ntanina, tau-tau nebualo, bo tau-tau nogau 
sala langgai mbaulanggai besi mbau besi, ira 
pura-pura da'a ntoto mamala mombarata 
bagiariara Poparenta nu Alatala. 10 Wa'a 
wo'u ante topangangga, tau-tau da'a ria 
kabasa-basanamombarata untu ka korona 
mboto, tau-tau nanginu sampe malangu, 
tau-taunanguli sinja'i roana, bo topebagiu. Ira 
wo'u da'a ntoto mamalamombarata bagia riara 
Poparenta nu Alatala. 11 Bopia bara sakuya 
mba'a nggari tatongo komi noinggu iwetu 
wo'u. Tapi silaka komi etu nitapasimo. Katuwu 
komi nipakagasamo, komi najaditau nanoa 

riara mpanggita Alatala. Etu pura-pura najadi 
nggaripomparasayamu ka Pue Yesus Kristus bo 
nggari kuasa Nosa Nagasa nu Alatala. 

12 Bara naria to nanguli iwe'i: "Pura-pura 
pokainggu nipaloga kaaku." Tapi toramo, da'a 
pura-pura pokainggu nanggeni belo ka aku. 
"Pura-pura pokainggu nipaloga ka aku," tapi 
aku da'a mompaloga sangelemombakuasai 
aku. B Naria wo'u to nanguli iwe'i: "Panggoni 
nipowia ala rakoni, padeta'ita nipowia 
rapangisi panggoni." Tapi toramo, Alatala 
kanamompakaropu panggoni bo ta'ita banepia. 
Korota da'a nipowia ala mogausala ante tau 
da'a rongota mboto tapi ala mombabila i Pue. 
Pade Puemo tomanggeniaka korota. 14 Ante 
kuasana mboto Alatala nompakatuwu bali i Pue 
Yesus nggarikamatena, pade iwetu wo'u I'a kana 
mompakatuwu bali kita nggarikamateta. 

15 Da'a ninjani komi korota ewa sipa nu koro 
Kristus? Jadi masipatokita mompake korota 
to najadi ewa sipa nu koro Kristus ala mogau 
salaante besi bajinga? Natantumo da'a ntoto 
masipato! 1? Da'a ninjani komi tau to nogau sala 
ante besi bajinga najadisaongu koro ante i'a? 
Sabana naria to nitulisi riara Buku Nagasa iwe'i: 
"Ira romba'a kana majadi samba'a." 

17 Tapi tau to najadi topomparasaya i Pue 
kana majadi saongu raraante I'a. 18 Ne'e ntoto 

mogau sala ante tau da'a rongomu mboto. 
Sabanapura-pura silaka ntanina to nipowia 
manusia nompakaja'a tau ntanina. Tapi ane i'a 
mogau sala ante tau da'a rongona mboto i'a 
mompakaja'akorona mboto. 19 Iwenumo? Da'a 
ninjani komi koromu najadi ewa sapo mpepue 
tonipeto'o Nosa Nagasa nu Alatala? I'a naria riara 
nta'i komi. 'anipopana'u Alatala ka komi. Jadi 
koro komi da'a komi puena tapi Alatalapuena. 
20 Komi naopumo nitolo Alatala ante oli to 
nasulina. Sabana etu komimasipato matuwu ante 
pokainggu to mombabila Alatala. 

1 We'i-we'i aku madota mombasono 
7 pompekutana-pompekutana to nitulisikomi 
riara sura. Ane samba'a tau da'a norongo etu 
nabelo. ? Tapi nantora pesoba-pesoba mogau 
sala, nabelopa ane butu mba'alanggai bo butu 
mba'a besi kana morongo. 3 Rongo langgai 
kana mantuki dota rongona besi mosampaturu, 
padeiwetu wo'u rongo besi. 

4 Sabana da'a rongo besi to nakuasa 
mompakatantu nuapa to rapowia rikorona 
mboto, tapi rongona langgai. Pade iwetu wo'u 
da'a rongo langgaito nakuasa mompakatantu 
nuapa to rapowia ri korona mboto, tapi 
rongonabesi. ? Ne'e moga'a mosampaturu ane 
da'apa ria kasitujumpasanggani-nggani. Komi 
mamala moga'a mosampaturu bara sakuya 

kasaenaane rongo langgai bo rongo besi mosituju 
ala mombarata loga mosambaya. Tapi ane 
maopumo tempo to nipakatantu etu, komi kana 
matinggulimosampaturu ala ne'e komi rapesoba 
Magau nu Seta mogau sala sabana komida'a 
mamala manta'amaka dota nasumu. 

6 Tesaku e'i ewa morongo bara da'a morongo 
da'a sangele parentanggari ja'iku, tapi etu 
aga sangele pombarataku. ” Kakonona to 
nipodotaku ala pura-pura tau mamala maloa 
nasimbayuewa aku e'i. Tapi butu mba'a tau 
niwai ka pompakulena mboto nggari ja'i Alatala. 
Naria to niwai ka pompakule matuwu maloa 
sampe mamate, tapinaria ntanina da'a niwai ka 
pompakule ewa etu. 8 Iwe'imo pepatudukiku 
ka tau da'apa norongo pade ka besi-besitobalu: 
Nabelopa ane ira matuwu maloa nasimbayu ewa 
aku. 3 Tapi ane ira da'a mamala manta'amaka 
nasu ira, agina ira morongo. Sabana nabelopa 
morongo pade mandasa manta'amaka nasu. 

10 jwe'imo pepatudukiku ka tau-tau to 
norongomo. Pepatuduki e'i da'anggari ja'iku 
mboto tapi nggari ja'i Pue. Rongo besi da'a 
mamala moga'aante rongona langgai. 1! Tapi 
ane rapana i'a moga'a i'a kana maroo matuwu 
maloa ataumatingguli bali ri ja'i rongona langgai. 
Pade samba'a rongo langgai da'amamala 
mombasompo rongona besi. 

12 pade iwe'imo pepatudukiku ka tau- 
tau ntanina. Pepatuduki e'inggari ja'iku 
mboto da'a parenta nggari ja'i Pue. Ane 
samba'atopomparasaya norongomo ante besi 
da'a topomparasaya pade rongona besietu 
madota maroo matuwu mpasanggani-nggani, 
langgai etu da'a mamalamombasompo rongona 
besi etu. 13 Pade ane samba'a topomparasaya 
besi niporongo langgai da'atopomparasaya 
pade rongona langgai etu madota maroo 
matuwumpasanggani-nggani ante i'a, besi etu 
da'a mamala moga'a ante rongonalanggai etu. 
14 Sabana rongo langgai to da'apa nomparasaya 
i Pue nireke ewa bagianu Alatala sabana nggari 
rongona besi etu to nomparasaya. Pade wa'a 
wo'urongo besi to da'a nomparasaya nireke ewa 
bagia nu Alatala sabana nggarirongona langgai 
to nomparasaya. Ane da'a iwetu ana-ana ira 
kana rarekenatantoru riara mpanggita Alatala 
nasimbayu ante ana-ana ntau da'anomparasaya. 
Tapi ane ira maroo matuwu mpasanggani-nggani 
ana-ana irakana rareke ewa bagia nu Alatala. 

15 Tapi ane rongo langgai atau rongo besi to 
da'a nomparasaya madotamoga'a ante rongona 
topomparasaya, ne'e ratagi ira moga'a. Ane 
iwetu rongo langgai atau besi to nomparasaya 
da'a mana nisoko ada mporongo. Tapi toramo! 
Alatala madota ala komi matuwu mosinggabelo 

samba'a bosamba'a. 18 Sabana da'apa ninjani 
komi nuapa to majadi. Bara rongo besi 
tonomparasaya mamala manggeni rongona 
langgai rapakasalama. Bara rongolanggai to 
nomparasaya mamala manggeni rongona besi 
rapakasalama. 

17 Butu mba'a tau kana matuwu nantuki 
to nipakatantu i Pue ka i'a. Katuwuna kana 
bate-batena ewa tempo i'a nipokio Alatala 
majadi todeana. Etumo atura to nipatudukiku 
ka pura-pura topomparasaya. 13 Jonjona, ane 
samba'a tau to Yahudi to nisuna tempo i'a nipokio 
Alatala majadi todeana, ne'e i'a mompasimbuku 
mompakalipo tandai posunaetu. Iwetu wo'u ane 
samba'a tau da'apa nisuna tempo i'a nipokio 
Alatalamajadi todeana, ne'e i'a merapi rasuna. 
19 Sabana mantuki ada mposuna atau da'a 
mantuki ada etu da'a napoko. To napokona 
etumo mantuki parenta-parenta nu Alatala. 

20 Butu mba'a tau katuwuna kana bate-batena 
ewa tempo i'a nipokio Alatala majadi todeana. 
21 Ane komi najadi samba'a batua tempo 
komi nipokio Alatala, ne'emasusa-susa rara 
mompekiri etu. Tapi ane komi mombarata loga 
ala manamajadi tau nipobatua, pakemo loga 
etu. 22 Toramo! Samba'a tau to najadi batua 
tempo i'a nipokio i Puenajadi ewa samba'a 
tau da'a nipobatua sabana i'a nikabasaka i 

Pue nggarisilakana. Pade samba'a tau da'a 
nipobatua tempo i'a nipokio i Pue najadiewa 
samba'a batua sabana i'a nekou ri ja'i Kristus. 
23 Toramo! Komi naopumo nitolo Alatala 
pade olina naopu nibayarina. Sabana etu 
ne'e sampe komi rapobatua manusia. 2? Jadi 
sampesuwu-sampesuwu, butu mba'a tau 
kana maroomosanggani-nggani ante Alatala, 
katuwuna kana bate-batena ewa tempo 
i'anipokio Alatala majadi todeana. 

25 Ane pompekutana komi ewa tau-tau da'apa 
norongo, da'a ria parenta nggari ja'i Pue kupapola 
ka komi, tapi kutesa kakomi pombarataku 
mboto. Pade tesaku e'i masipato raparasaya 
komi sabanaaku niwai noto nggari ja'i Pue. 28 Jadi 
iwe'imo pombarataku: nantora mpengele-ngele 
kasusa riaradunia to najadi we'i-we'i, nabelopa 
ane katuwu komi bate-batena ewawe'i-we'i. 

27 Ane komi norongomo, ne'e mangelo jala 
moga'a ante rongomu. Anekomi da'apa norongo, 
ne'e mana mangelo morongo. 28 Tapi ane 
rapana komi morongo, komi da'a masilaka. 
Pade anesamba'a randoo raporongo i'a da'a 
masilaka. Tapi toramo, tau-tau tomorongo 

kana mantingayo mpengele-ngele kasusa riara 
nggatuwu ira. Padeto nipodotaku ala komi ne'e 
mawela kasusa etu. 

29 Sampesuwu-sampesuwuku, patujuku iwe'i: 
tempota mana masaeka. Jadimompamula we'i- 
we'i tau-tau to norongona ne'e aga mompekiri 
rongona. 3? Pade tau-tau to nageo ante nasusa 
rara ne'e aga mompekiri kasusararana. Tau-tau 
to nadamba ne'e aga mompekiri kadamba nu 
rarana. Tau-tauto nodaga ne'e aga mompekiri 
balu-baluna. 21 Pade tau-tau to nompariba'a 
mbara-mbara dunia e'i ne'e agamompekiri 
mbara-mbara etu. Sabana dunia to ninjanita 
we'i-we'i manamasaeka malipo. 

32 To nipodotaku ala komi matuwu ante 
da'a makini-kini rara. Tauda'apa norongo 
nompakasaungga pekirina ka bago i Pue. I'a 
nompekiriiwenu i'a mamala mompakadamba 
rara i Pue. 

33 Tapi tau to norongomo kana 
mompakasaungga pekirina kampengele- 
ngele ri dunia e'i. l'a kana mompekiri iwenu 
i'a mamalamompakadamba rara rongona 
besi 3” sampe pekirina matibagi-bagi. Besi- 
besi to mana norongo borandoo-randoo 
nompakasaungga pekiri ira ka i Pue. Ira 
nompekiri iwenukoro bo pekiri rara nta'i ira 
mamala magasa riara mpanggita Alatala. 

Tapi besi-besi to norongomo kana mompekiri 
mpengele-ngele ri dunia e'i. Ira kana mompekiri 
iwenu mompakadamba rara rongona langgai. 

35 Aku nantesa e'i ka komi ala mantulungi 

komi. Da'a patujuku alamompandasa komi ante 
mpengele-ngele atura, tapi ala komi mowia to 
makonobo masipato riara mpanggita Alatala. 
Pade patujuku ala komi maroomantuki i Pue ante 
pompekiri to da'a matibagi-bagi. 

36 Ane maria langgai to nompekiri pokaingguna 
da'a mana masipato rija'i tingeana, pade i'a 
mana mamala manta'amaka nasuna sampe 
nirasaina ira kana morongo, agina i'a mompowia 
to nipodotanaetu. Agina ira morongo, etu da'a 
silaka. 3” Tapi ane maria langgai to nompekiri 
nabelopa i'a da'a momporongotingeana, pade 
ane katantuna etu nipowiana ante da'a nipasu'u 
ntau, padeane i'a mamala mombakuasai nasuna, 
nabelopa ane i'a da'a morongo. 

38 Jadi langgai to momporongo tingeana 
nompowia kabelona, tapilanggai to da'a 
morongo nompowia to neliu nggabelo. 

39 Samba'a besi to norongomo nisoko ada 
mporongo ane rongona langgaidanatuwu. Tapi 
ane rongona langgai namatemo i'a mamala 
raporongo langgaintanina to nipokonona. Tapi i'a 
kana raporongo langgai to nomparasaya i Pue. 
40 Nantuki pombarataku, masanapa i'a ane da'a 
raporongo bali. Etuaga pombarataku mboto, tapi 
naupa iwetu tesa etu masipato raepe sabanaaku 

e'i samba'a tau to nikuasai Nosa Nagasa nu 
Alatala. 
1 Ane pompekutana komi ewa panggoni 
to nipakoni ka pue-pue ntanina, iwe'imo 
pesonoku: Komi nanguli, "Kita pura-pura naria 
pangginjanita." 

Nakonomo etu, tapi toramo, pangginjani 
nompakasombo tau tapi towe nompakaroso rara 
ntau. 2 Tau to nompekiri nariamo pangginjanina 
tapi i'a da'a nompotowe tau ntanina, kakonona 
da'apa nangginjani ante nanoto ewa to masipato 
ranjanina. 3 Tapi tau to nompotowe Alatala, i'amo 
to niposinjani Alatala. 

4 Jadi ane mantesa panggoni to nipakoni ka 
pue-pue ntanina, ninjanitamo parantau-parantau 
to nipake tempo nompakoni pue-pue ntanina 
etu nombagambara sangele to da'a ria. Pade 
ninjanita wo'u Alatala aga samba'a lau, da'a 
ria ntanina. ? Naria mamimo nadea ngele to 
nipesomba manusia to niuli ira pue bo karampua, 
nabeloka ri langi nabeloka ri dunia. Tapi naupa 
iwetu to niparasaya tau ntanina ê ninjanita Alatala 
aga samba'a lau. l'amo Umata to nompajadi 
mpengele-ngele to naria ri langi bo dunia. l'amo 
to najadi patuju katuwuta. Pade aga samba'a lau 
Pueta, etumo Yesus Kristus. Nggari l'amo sampe 
mpengele-ngele ri langi bo dunia nipajadi, pade 
nggari l'amo sampe kita matuwu. 

7 Tapi naupa iwetu, da'a pura-pura tau 
nangginjani etu. Naria topomparasaya to 
nabiasa nompakoni pue-pue ntanina da'apa 
ira nomparasaya Kristus. Jadi sampe we'i-we'i 
ane ira manggoni panggoni tonipakoni ka 
pue-pue ntanina, panggoni etu nireke ira 
mpu'u-mpu'upanggoni nu pue-pue etu. Ante 
nanggoni panggoni etu nirasai ira nasilaka 
sabana pomparasaya ira da'apa naroso. 

8 Kakonona panggoni da'a mamala manggeni kita 
mompakamosu Alatala. Ane kita da'a manggoni 
panggoni etu posinggamosuta ante Alatala 
da'amantambai makura. Pade ane kita manggoni 
panggoni etu kita da'amantambai mamosu ante 
Alatala. 

9 Tapi sampesuwu-sampesuwu, pakabelo- 
belo ala ne'e sampe tau-tau tonalente 
pomparasayana rapakagero pomparasayana 
sabana komi nomparasayapura-pura panggoni 
namala rakoni. 10 Patujuku iwe'i: Rapana komi 
to nangginjani pura-pura panggonimamala 
rakoni malau manggoni ri sapo mpesomba nu 
pue-pue ntanina. Paderapana maria samba'a 
roamu topomparasaya to da'apa naroso 
pomparasayanamanggita komi manggoni 
ri setu. Manggita etu natantumo i'a wo'u 
kanamabia manggoni panggoni to nipesomba 
ka pue-pue ntanina etu. 11 Tapi ante iwetu 

roamu topomparasaya etu to nitolo ante lei 
Kristus kana rapakagero pomparasayana sabana 
"pangginjani" komi etu. 

12 Pade ane komi mompowia silaka iwetu 
ri ja'i sampesuwumu antemompakagero 
pomparasayana to nalentena, komi wo'u 
mompowia silaka rija'i Kristus mboto. 13 Jadi 
sampesuwu-sampesuwu, ane panggoni 
to nikoniku mompakageropomparasaya 
sampesuwuku, aku mana manggoni panggoni 
etu ala ne'e akumompakagero pomparasayana. 

1 Aku e'i tau da'a nipobatua tau ntanina. 
Aku e'i samba'a suro i Pue Yesus. Aku mboto 

nanggita Pueta Yesus. Pade komi mbotomo 
asele nu bagoto nipowiaku ka i Pue. ? Naupa 
riara mpanggita tau ntanina aku da'a nireke 
samba'a suro i Pue, natantumo riara mpanggita 
komi aku surona mami! Sabana nggarikatuwu 
komi topomparasaya i Pue nanotomo aku e'i 
mpu'u-mpu'u samba'asuro i Pue. 

3 Ane maria tau mompakasala pokaingguku 
ewa samba'a suro i Pue iwe'imo pesonoku: 
4 Kakonona aku masipato manggeni samba'a 
rongo to nomparasaya mpasanggani-nggani riara 
mpolumakoku nasimbayu ewa to nipowia suro- 
suroi Pue ntanina bo sampesuwu-sampesuwu i 
Pue mboto bo i Petrus. Kakononaaku masipato 
mantarima panggoni bo panginu nggari ja'i 

ntodeatopomparasaya. 2 (9:4) 9 Kakonona da'a 
aga aku bo i Barnabas to masipato mokarajaa 
antepale mangelo katuwua kami mboto. Kami 
wo'u masipato ratulungi todeatopomparasaya. 

7 Natantu da'a ria samba'a tantara nombatanggu 
katuwuna mboto temponosibali. Katuwuna 
kana nitanggu balenggana. Topokarajaa tinalu 
tonipotuja anggurmo to masipato manggoni 
asele ntinaluna. Pade topoewu bimbamo to 
masipato manginu susu nggari bimbana. 3 Nuapa 
to nitesaku e'i da'a aga pompekiri manusia, 

tapi riara Atura-atura agama Yahudi wo'u naria 
pepatuduki to nasimbayu. 

3 Riara Atura-atura to nipapola i Musa etu naria 
nitulisi iwe'i: "Ne'e mombamumu sumba nu 
japi tempo mantulungi puena mombalonggo- 
longgopae. Palambamo japi manggoni sakedi." 
Jadi iwenumo? Nantuki komi aga japi to nipariara 
Alatala? 10 Natantu kitamo to nipatujuna ante 
tesa etu! Tesa etu nitulisi alamogambara sangele 
ka kita. Topopajeko bo topomporo nokarajaa 
antepanjarumaka mantarima sabagia nggari 
asele ntana to nikarajaa ira etu. 

11 [wetu wo'u kami suro-suro i Pue Yesus to 
nombatuja Tesa nu Alatala riara nta'i komi. 
Natantumo kami masipato manjarumaka 
petulungisakedi nggari ja'i komi! 12 Ane 

guru-guru ntanina ri setu masipato manjarumaka 
petulunginggari ja'i komi, neliu-liupa kami! 

Tapi kami da'a sanggani nerapi petulungi etu. 
Kami aga nanta'amakariara mpengele-ngele 
kasusa ala ne'e mowia sangele to mombalawa 
taumantarima Kareba Belo ewa Kristus. 

13 Natantu ninjani komimo topanggeni- 
topanggeni agama to nokarajaari Sapo Mpepue 
nombarata panggoni ira nggari pesomba to 
nipesomba ka Alatala ri Sapo Mpepue etu. Ira 
to nantulungi todea manggeni pesomba irari 
meja mpesomba nombarata sabagia nggari 
panggoni to nipesomba etu. 14 Iwetu wo'u Pue 
nompakatantu ala tau-tau to nanggeni Kareba 
Belokana matuwu nggari petulungi tau-tau to 
nantarima Kareba Belo etu. 

15 Naupa iwetu aku e'i da'a sanggani 
nerapi tulungi nggari ja'ikomi. Pade patujuku 
nantulisi sura e'i ka komi da'a ala komi 
mompamulamombatanggu katuwuku. Nabelopa 
aku mamate pade aku mompakatomo 
komi mombatanggu katuwuku, sabana 
etumo kabiasaku to nitoiyaku. 18 Tempo aku 
nompatolele Kareba Belo da'a masipato aku 
mombatoiya koroku mboto sabana aku nisuro 
Alatala mowia etu. Mandasamo aku ane 
da'amompatolele Kareba Belo! 17 Ane aku 
mompatolele Kareba etu nggari dotaku mboto, 


1 KORINTUS 9 759 


aku masipatomombarata tambo. Tapi aku da'a 
nompatolele Kareba Belo nggari dotakumboto. 
Etu bago to niparasaya ka aku. 

18 Jadi ane iwetu nuapa tamboku? Tamboku 
iwe'i: aku mamalamompatolele Kareba Belo 
ante da'a merapi gaji ka tau-tau to nipatoleleka 
Kareba etu. Pade aku da'a nerapi petulungi to 
masipato kutarima ewasamba'a topanggeni 
Kareba Belo. 19 Aku e'i da'a nipobatua ntau. 
Tapi naupa iwetu aku nombawai korokumajadi 
batua pura-pura tau ala aku mamala manggeni 
madea mpu'u tau momparasaya i Pue Yesus. 

20 Ri tatongo tau-tau to Yahudi aku noinggu ewa 
tau to Yahudi. Ritatongo ira to natundu riara 
Atura-atura agama Yahudi aku noinggu ewatau to 
natundu riara Atura-atura etu, naupa aku mboto 
da'a mana nikuasai Atura-atura etu. Patujuku 
ala aku mamala manggeni ira to natundu riara 
Atura-atura agama Yahudi etu momparasaya i 
Pue Yesus. 

21 Ri tatongo tau-tau da'a nangginjani Atura- 
atura agama Yahudi akunoinggu nasimbayu 
ewa tau da'a nangginjani Atura-atura agama 
Yahudi. Patujuku ala aku mamala manggeni 
ira momparasaya i Pue Yesus. Tapi antemowia 
iwetu aku da'a nombaliunaka Atura-atura 
nu Alatala, sabana aku e'inatundu riara 
Atura-atura Kristus. 22 Ri tatongo tau-tau nalente 

pomparasayana aku noinggu nasimbayuewa 
tau to nalentena ala aku mamala manggeni ira 
majadi topomparasaya i Pue Yesus to narosona. 
Aku nantuki mpengele-ngele inggu bo kabiasa 
ntau alaante mpengele-ngele akala aku mamala 
mompakasalama sabagia nggari ira. 23 Etu 
pura-pura nipowiaku ala Kareba Belo mamala 
matolele pade alaaku mboto wo'u mamala 
mombarata bagia riara rasi-rasi nggari Kareba 
Beloetu. 

24 Natantu ninjani komimo ri posilumba 
mangowa pura-pura topangowanangowa tapi 
aga samba'a lau mombarata hadia padagi. 

Jadi komi wo'u kanamoinggu ewa topangowa: 
pasimbukumo ante mpu'u-mpu'u rara ala komi 
mamalamombarata hadia. 22 Butu mba'a tau 

to nantuki posilumba kana mombalati-lati 
koronamboto. Ira mowia iwetu ala mombarata 
hadia padagi to da'a nainti, etumosangele songgo 
to nipowia nggari tawa-tawa to sampalai malele. 
Tapi kitae'i mombalati-lati korota ala mombarata 
hadia to mainti sampe rikasae-saena. 

26 Jadi etumo sabana aku da'a nangowa 
sambara. Aku da'a nojaguru ewatau aga 
nombajaguru lombona. 2? Tapi aku nombalati-lati 
koroku pade mombakuasai dota koroku mbotoala 
maopu aku mompatolele Kareba Belo ka tau-tau 
ntanina ne'e sampe aku da'a mombarata hadia. 

1 Sampesuwu-sampesuwuku, to 
10 nipodotaku ala komi mantora nuapa 
tonajadi ante totu'ata nggaolu tempo ira nantuki 
nabi Musa. Ira pura-pura nikalendu kulimu to 
najadi tandaina Alatala nosanggani-nggani ante 
ira, pade ira pura-pura nombawote Tasi Nalei 
ante nasalama. ? Ira pura-pura ewa nidiu riara 
kulimu bo tasi etu ewa tandaina ira topantuki 
i Musa. 3 Ira pura-pura nanggoni panggoni to 
nasimbayu, pade ira pura-purananginu ue to 
nasimbayu. Panggoni bo panginu etu nggari 
ja'i Alatalamboto. Ira pura-pura nanginu ue 
to nesuwu nggariara bulu watu. Bulu watuetu 
nirapaka ewa Kristus to nalau mpasanggani- 
nggani ante ira. 4(10:3) ? Tapi naupa iwetu 
sabagia bete nggari ira da'a nikonoa rara Alatala. 
Nanotomo etu sabana nadea ira namate-mate ri 
karawa baina. 

6 Etu pura-pura najadi ewa jonjo mompopatora 
ka kita ala kita ne'emaino mompowia to 
naja'ana ewa to nipowia ira. 7 Jadi ne'e kita 
mepue ka pue-pue ntanina ewa to nipowia 
sabagianggari ira nggaolu. Riara Buku Nagasa 
naria nitulisi ewa pokainggu iraetu iwe'i: "Todea 
etu nekatoko nanggoni bo nanginu, pade naopu 
etu nekanggoremo ira nadamba-damba nepue 
ka pue-pue ntanina." 8 Ne'e kita mogau sala ante 
tau da'a rongota mboto ewa to nipowiasabagia 

nggari ira. Toramo! Nggari powia ira etu riarana 
saeo rompulu botolunjobu mba'a ira namate 
sanggani. ? Ne'e kita manjapuaka i Pue ewa 

to nipowia sabagia nggari ja'i ira. Toramo! To 
nompowia etu namate nite'o ule! 

10 pade ne'e kita mokagagutu-gutu ewa to 
nipowia sabagia nggari ja'iira. Toramo! To 
nompowia etu nipatesi malaeka i Pue! 11 Etu 
pura-pura najadi ri ja'i ira ewa jonjo ka kita. 
Padekajadia-kajadia etu nitulisi riara Buku 
Nagasa ala majadi popatora kakita to natuwu 
we'i-we'i tempo namosu kaopu nu dunia. 12 Jadi 
komi to nompekiri da'a mamala rapakanawu 
riara silaka, pakabelo-belo! Ne'e sampe komi 
wo'u manawu riara silaka! 18 Pesoba-pesoba to 
nawela komi nasimbayu ewa pesoba-pesoba 
tonawela pura-pura manusia. Tapi Alatala 
namala raparasaya mantulungikomi. I'a da'a 
mompakamba komi rapesoba ante pesoba 
to meliu nggaripompakule komi. Tempo komi 
rapesoba I'a kana mompakanoto ka komi 
jalamesuwu nggari pesoba etu ala komi mamala 
manta'amaka sampe ri kaopu nupesoba etu. 

14 Jadi sampesuwu-sampesuwu to nipotoweku, 
ne'e ntoto mepue ka pue-pue ntanina. 1° Aku 
notesa ka komi ewa tau-tau to nanotona. 

Jadi pekirimo riara nta'imu mboto ane tesaku 
e'i nakono atau da'a. 18 Tempo kita manginu 

panginu ante manguli tarima kasi ka Alatala ri 
posusa mantora kamate i Pue Yesus, natantumo 
etu tandaina kita nombarata bagia riara kuasa 
lei Kristus. Pade tempo kita nanggoni roti to 
nibingga-bingga riara posusa etu natantumo 
etu tandaina kita nombarata bagia riara koro 
Kristus. 1? Naupa kita nadea, kita pura-pura 
najadi saongu, sabana ri posusa mantora kamate 
| Pue etu naria saongu lau roti to nikonita 
mpasanggani-nggani. 

18 Pekiri wo'umo kabiasa tau-tau to Israel. 
Tempo ira nanggonipanggoni to nipesomba 
ka Alatala ri meja mpesomba riara Sapo 
Mpepue iranajadi nosaongu rara ante Alatala to 
nipesomba ri meja mpesomba etu. 1? Jadi nuapa 
patuju tesaku etu? Bara maria to nompekiri 
patujukuiwe'i: pue-pue ntanina to nipakoni 
mpu'u-mpu'u sangele to nakono padepanggoni 
to nipakoni ka ira sangele to noguna. 20 Tapi 
etu da'a ntoto nakono! To nipatujuku iwe'i: 
Panggoni tonipakoni ntau ka pue-pue ntanina 
kakonona nipakoni ka seta-seta, etuda'a nipakoni 
ka Alatala. Pade aku da'a madota ala komi 
majadi nosaonguante seta-seta. ?! Da'a ntoto 
masipato komi manginu panginu ri posusa 
mantora kamatei Pue ane komi wo'u manginu 
panginu ri posusa mombabila seta-seta! 
Da'antoto masipato komi mekatoko manggoni 

panggoni ri posusa mantora kamatei Pue etu 
ane komi wo'u manggoni panggoni ri posusa 
mombabila seta-seta! 22 Iwenumo? Komi 
madota mompakaju'a rara i Pue? Komi neliu 
nggakuasanggari I'a? Natantumo da'a! 

23 Naria tau nanguli, "Pura-pura pokainggu 
nipaloga ka aku." Etunakono, tapi da'a 
pura-pura pokainggu nanggeni belo. Pura-pura 
pokainggunipaloga tapi da'a pura-pura pokainggu 
nompakaroso rara todeatopomparasaya. 24 Ne'e 
aga mompekiri kabelo koromu mboto, tapi 
pekirimo nuapa tonanggeni belo ka tau ntanina. 
25 Komi mamala manggoni mpengele-ngele bau 
to nipobalu ri potomu. Da'a paraluu rapekutana 
ane bau etu nipesomba ka pue-pue ntanina. 
Da'aparaluu rapekiri komi ane powiamu etu 
nasala bara da'a. 28 Sabana riara Buku Nagasa 
nitulisi iwe'i: "Njumaongu dunia bopura-pura 
isina anu i Pue." 

27 Ane komi ragaga ntau da'a topomparasaya 
malau manggoni ri sapona, pade komi madota 
malau manggoni ante i'a, konimo nuapa-nuapa 
to ratiboka komi. Da'a paraluu rapekutana ane 
panggoni etu nipakoni ka pue-puentanina. Da'a 
paraluu rapekiri komi ane powiamu etu nasala 
bara da'a. 28 Tapi ane maria tau manguli ka komi, 
"Panggoni e'i nipakoni kapue-pue ntanina," 
ne'e rakoni komi panggoni etu ala mombatora 

kabelontau to notesa etu ka komi pade ala ne'e 
mompakasusa pekiri rara nta'i. 29 To nipatujuku 
ne'e mompakasusa pekiri rara nta'i tau etu, 
da'apekiri rara nta'imu mboto. 

Tapi bara maria to mekutana, "Nokuya 
aku da'a mamala mowia sangelesabana 
etu nireke nasala riara pekiri rara nta'i tau 
ntanina? 3? Ane aku manguli tarima kasi ka 
Alatala da'apa aku manggoni, nokuya aku 
nipakasala ntau sabana nanggoni panggoni to 
niposambayaku?" 31 Sampesuwu-sampesuwuku, 
iwe'imo pesonoku: Nuapa-nuapa mupowia, 
nabeloka manggoni, nabeloka manginu, 
nabeloka powia ntanina, kawiamo etuala 
nggari pokainggu komi etu Alatala rabila bo 
ratoiya. 3? Ne'e mompakanawu tau ntanina riara 
silaka ante pokainggumu, nabeloka tau-tau to 
Yahudi nabeloka tau-tau to Yunani, nabeloka 
todeatopomparasaya Alatala. 33 Aku mboto 
nompasimbuku matuwu mompakadamba rara 
pura-pura tauriara mpengele-ngele pokaingguku. 
Aku da'a aga nompekiri kabelo korokumboto 
tapi aku nompekiri nuapa to nanggeni belo ka 
pura-pura tau ala iramamala rapakasalama. 

1 Jadi pasialamo pokaingguku nasimbayu 

1 1 ewa aku nompasiala pokainggu Kristus. 

2 Sampesuwu-sampesuwu, aku nantoiya 
komi sabana komi batena nantoraaku riara 

mpengele-ngele, pade komi naroo nantuki 
pepatuduki tonipatudukiku ka komi. 3 Tapi naria 
sangele paraluu ranjani komi iwe'i: Kristusmo to 
najadibalengga nu butu mba'a langgai, langgai to 
najadi balengga nu besi, pade Alatala to najadi 
balengga Kristus. “Jadi langgai to nosambaya 
atau nompasimbayu tesa nggari ja'i Alatala riara 
mpodade ante nombabungu balenggana i'a 
da'a nombabila Kristus to najadi balenggana. 
3 Pade besi to nosambaya atau nompasimbayu 
tesa nggari ja'i Alatalariara mpodade ante da'a 
nombabungu balenggana i'a da'a nombabila 
rongonalanggai to najadi balenggana. Da'a ria 
posisalana besi etu ante besi tonigau wo'ona. 

6 Ane besi da'a madota mombabungu 
balenggana agina wo'ona ragunjisanggani. 
Tapi ane nireke sangele to nompakaeya mata 
ane wo'ona ragunjiatau ragau iwetu, agina i'a 
mombabungu balenggana riara mpodade. ' Da'a 
masipato langgai mombabungu balenggana 
tempo nosambaya ataunompasimbayu tesa 
nggari ja'i Alatala sabana i'a nipajadi nantuki 
lenje Alatala ala mompopokita kuasa bo 
kagaya nu Alatala mboto. Tapi besinipajadi ala 
mompopokita kuasa bo kagaya nu rongona 
langgai. 8 Sabana langgai da'a nipajadi nggari 
besi, tapi besi nipajadinggari langgai. ? Pade 
iwetu wo'u langgai da'a nipajadi Alatala ala 

mantulungi besi, tapi besi nipajadi Alatala ala 
mantulungi langgai. 

10 Ftu sampe besi masipato mombabungu 
balenggana ewa tandaina i'anekou ri ja'i 
rongona langgai, sabana pokaingguna etu 
nikitamalaeka-malaeka i Pue. 11 Tapi naupa iwetu 
toramo! Riara nggatuwuta ewa topomparasaya 
i Pue, besi paraluu langgai pade langgai paraluu 
besi. 12 Sabana naupa besi pamulana nipajadi 
nggari usu langgai, langgai-langgai kana niote nu 
besi. Tapi pura-pura to nipajadi etunopu'u nggari 
ja'i Alatala. 

13 Pekiri komi mbotomo. Masipato besi 
mosambaya ka Alatala riarampodade ane 
balenggana da'a nibungu? Natantu da'a. 

14 Nantuki kabiasa to naria ri ja'ita mboto 
ninjanita ane langgainandoe wo'ona etu sangele 
to nompakaeya. 1? Tapi ane besi nandoe wo'ona 
etu sangele to nompakagaya i'a. Sabana besi 
niwai wo'o ewa sangele pombungu balenggana. 

16 Ane maria tau to madota mosinggarau ewa 
pepatuduki e'i, agasangele lau kutesa ka ira: Da'a 
ria kabiasa ntanina to nituki kami bopura-pura 
todea topomparasaya Alatala. 

17 Da'a namala aku mantoiya pokainggu komi 
ewa tewai to kuuli rise'i. Sabana kasiromu 
komi topomparasaya da'a nanggeni belo 
ka komi, tapi aga nanggeni kaja'ana. 18 To 


1 KORINTUS 11 768 


niepeku, tempo komi nasiromu naria komi 
natibagi-bagi. Padeniparasayaku sabagia nggari 
kareba to niepeku etu nakono. 19 Kakonona 
kana maria komi matibagi-bagi iwetu ala 
manoto isemanggari tatongo komi mpu'u-mpu'u 
topomparasaya to nakonona. 

20 Tempo komi nasiromu nanggoni 
mpasanggani-nggani pokainggu komida'a 
masipato ka tau to nantuki posusa mantora 
kamate i Pue. 21 Sabana ri posusa etu komi aga 
nosimpago nanggoni panggoni komimboto, 
komi da'a nompopea sampe pura-pura tau 
nombarata panggonina. Jadinaria tau to da'a 
nombarata panggoni nuapa-nuapa, pade naria 
ntaninananginu sampe nakalangu. 22 Nokuya 
iwetu? Nokuya komi da'a manggoni bo manginu 
ntani ruru risapomu mboto? Nokuya komi 
nompakaja'a kasiromu todea topomparasaya 
Alatala? Nokuya komi nompakaeya tau da'a 
nompakule manggeni panggoni riposusa etu? 
Iwenumo? Nuapa masipato kuuli ka komi? 
Masipato akumombatoiya pokainggu komi etu? 
Natantu da'a ntoto masipato! 

23 Pepatuduki ewa posusa mantora kamate 
| Pue nitarimaku nggari ja'i Pue mboto, pade 
etumo to nipatudukiku ka komi bopia. Etumo 
ri temponggawengina i Pue Yesus nipobalu ka 
balina l'a nangala roti, 24 pade niulina tarima 

kasi ka Alatala. Naopu etu nibingga-bingganaroti 
etu ante nanguli, "Roti e'i koro bataku to niwai 
manjaliku komi. Kawiamo ada e'i ala mombatora 
Aku." 25 Pade iwetu wo'u naopu ira nanggoni 
nialana saongu sanggiri padeniulina, "Panginu 
e'i tandaina Pojanji Alatala to nabouna to 
rapakaasaante leiku. Butu nggani komi manginu 
panginu ada e'i kawiamo etu alamombatora 
Aku." 26 Sabana butu nggani komi manggoni roti 
bo manginu panginu ada e'ikomi mompatolele 
kamate i Pue sampe I'a marata bali ri dunia e'i. 
27 Sabana etu isema-sema to nanggoni roti 
atau nanginu panginu antepokainggu to da'a 
masipato ri posusa mantora kamate i Pue, ira 
nompowiasilaka ri ja'i Pue to nombawai koro 
bo leina manjaliku kita. 28 Jadi butu mba'a tau 
kana momparesa korona mboto ntani ruru. 
Padenaopu etu i'a mamala manggoni roti bo 
manginu panginu ri posusa mantorakamate 
i Pue etu. 29 Sabana tau to manggoni roti bo 
manginu panginu etu ante da'anantora koro 
i Pue natantumo kana rasuku Alatala. 30 Etu 
sampe nadeamo tau ri tatongo komi nalente bo 
naju'a, padebara sakuya mba'a nggari tatongo 
komi namatemo. 3! Tapi ane kita momparesa 
korota ntani ruru da'apa mantuki posusamantora 
kamate i Pue kita da'a rapakawela pesuku. 

32 Tapi ane rapana kita rapakawela pesuku 
Alatala ewa etu, patujunaala kita rapatudukina 
ala ne'e kita rasuku mpasanggani-nggani 
antetau-tau ri dunia to da'a nomparasaya i 
Pue. 33 Jadi sampesuwu-sampesuwuku, ane 
komi masiromu manggoni ri posusamantora 
kamate i Pue komi kana mosipopea pura pade 
manggonimpasanggani-nggani. 3? Ane maria 
tau naoro ta'ina, agina i'a manggoni ri sapona 
mbotontani ruru, ala ne'e sampe komi mawela 
pesuku Alatala sabana pokainggukomi da'a 
nabelo tempo komi masiromu mpasanggani- 
nggani. Pade ane akumomai ri ja'i komi aku 
kana mompakasiayu nuapa-nuapa ntanina to 
da'apanasiayu. 

1 Sampesuwu-sampesuwu, ane 
12 pompekutana komi ewa pompakule 
nggari ja'i Nosa Nagasa nu Alatala, iwe'imo 
pesonoku: to nipodotaku ala komimangginjani 
pepatuduki to nakonona ewa pompakule- 
pompakule etu. 2 Ninjani komi mbotomo tempo 
komi da'apa nomparasaya i Pue Yesuskomi 
batena nikeni mepue ka pue-pue ntanina to da'a 
nasowa notesa. ? Etu sampe aku manguli ka komi 
da'a ria tau to nikuasai Nosa Nagasanu Alatala 
mamala manguli, "Nasurukawumo Yesus." Pade 
iwetu wo'u da'aria tau mamala mompangaku, 

"Yesusmo Pueku," ane i'a da'a nikuasai Nosa 
Nagasa nu Alatala. 

4 Naria mpengele-ngele pompakule nggari Nosa 
Nagasa nu Alatala, tapietu pura-pura nopu'u 
nggari ja'i Nosa Nagasa nu Alatala to samba'a 
lau. ? Naria mpengele-ngele bago mantulungi 
Pue tapi aga samba'a lau Pueto nitulungi. 

6 Pade naria mpengele-ngele baraka ri tatongo 
topomparasaya tapi agasamba'a lau Alatala to 
nombawai baraka etu ka pura-pura tau. 

7 Kita pura-pura niwai ka pompakule nggari ja'i 
Nosa Nagasa nu Alatala ala manggeni belo ka 
tau ntanina. 8 Naria tau to niwai Nosa Nagasa 
ka pompakule mompasimbayu notonggari 
ja'i Pue. Tau ntanina niwai Nosa Nagasa etu 
ka pompakulemompasimbayu pangginjani to 
niratana nggari ja'i Pue. ? Tau ntanina niwai Nosa 
Nagasa ka pompakule momparasaya neliunggari 
biasa. Pade tau ntanina niwai Nosa Nagasa ka 
baraka mompakabeloju'a-ju'a ntau. Pade etu 
pura-pura nggari ja'i Nosa Nagasa to nasimbayu. 
10 pade tau ntanina niwai ka pompakule mowia 
kabaraka. Tau ntaninaniwai ka pompakule 
mompasimbayu tesa nggari ja'i Pue, pade tau 
ntaninaniwai ka pompakule mompoposisala 
nuapa to nopu'u nggari Nosa Nagasa nu Alatala 
ante nuapa to nopu'u nggari kuasa-kuasa 
ntanina. Pade tauntanina niwai ka pompakule 

notesa basa-basa to nopu'u nggari ja'i Nosa 
Nagasa nu Alatala. Pade to samba'ana niwai ka 
pompakule mompakanotobatuana tesa-tesa 
nggari basa-basa etu. 

11 Pompakule etu pura-pura nggari kuasa Nosa 
Nagasa nu Alatala tosamba'a lau. Butu-butu 
mba'a nipalele ka pompakule to natantuna 
nantukidota Nosa Nagasa nu Alatala etu. 12 Koro 
batata saongu lau naupa nadea sipana. Tapi 
naupa nadea sipanu koro etu, ira bate-batena 
saongu koro. Iwetu wo'u kita topomparasaya 
Kristus to nirapaka ewa saongu koro. Naupa 
kita nadea, kita bate-batenanosaongu. 12 Kita 
pura-pura nidiu Nosa Nagasa to samba'a lau ala 
majadi saongukoro, nabeloka tau-tau to Yahudi, 
nabeloka tau-tau da'a to Yahudi, nabeloka 
batua-batua nabeloka tau da'a batua. Kita 
pura-pura nipesua Nosa Nagasa to samba'a lau. 

14 Koro batata da'a aga saongu lau sipana tapi 
nadea. 15 Ane rapana kadata manguli, "Aku 
e'i da'a sipa nu koro sabana akuda'a pale," 
natantumo etu da'a nakono. Kada etu batena 
sipa nu korota. !? Pade ane rapana talingata 
manguli, "Aku e'i da'a sipa nu korosabana aku 
da'a mata," natantumo etu da'a wo'u nakono. 
Talinga etubatena sipa nu korota. 1” Ane rapana 
pura-pura korota majadi mata, iwenumo kita 

meepe? Padeane rapana pura-pura korota 
majadi talinga, iwenumo kita meenga? 

18 Tapi kakonona Alatala nompakatantu 
butu-butu sipa nu koro ripeto'o to masipatona 
nantuki dotana mboto. 1? Ane rapana aga saongu 
lau sipa nu koro, natantumo da'a ntoto riakoro 
bata. 2? Kakonona nadeamo sipa ri korota, tapi 
pura-pura sipa etu batenasaongu koro. 21 Jadi 
mata da'a mamala manguli ka pale, "Aku da'a 
nomparaluuiko." Pade iwetu wo'u balengga da'a 
mamala manguli ka kada, "Aku da'anomparaluu 
iko." 

22 Tapi sipa-sipa nu koro to nireke nalente, 
kakonona to neliunggapokona. 23 Pade sipa to 
nireke da'a nibila, sipa etumo to neliu nibilata. 
Pade sipa to da'a nagaya nikita, sipa etumo to 
nipariara nta'ita. 2? Tapi sipa to nagayana da'a 
paraluu rapariara nta'ita iwetu. Alpaka belo-belo 
atala mboto nompowia pura-pura korota sampe 
sipa-sipa to nireke da'anibila niwai neliu nggadea 
pebila 2? ala korota ne'e matibagi-bagi. Butu-butu 
sipa kana mompekirikabelo nu sipa-sipa ntanina. 
26 Ane saongu sipa nandasa pura-pura sipa nu 
koro etu wo'u nandasa. Ane saongu sipa nibila, 
pura-pura sipa nu koro wo'u nibila. 

27 Komi pura-pura ewa koro Kristus pade 
komi samba'a bo samba'a ewasipa nu korona. 

28 Pade ri tatongo todea topomparasaya, Alatala 

nangonggotaka tau-tau mantui mpengele-ngele 
bago. Pamulana naria tau-tau nionggotakana 
majadi surona. Pade karongelena naria tau-tau 
nionggotakana majadi nabito nompasimbayu 
tesa nu Alatala. Katolungelena naria tau-tau 
tonionggotakana majadi guru. Pade naria wo'u 
to niwaina ka pompakule mowiakabaraka. Naria 
to niwaina ka pompakule mompakabelo ju'a-ju'a 
ntau. Naria to niwaina ka pompakule mantulungi 
tau-tau ntanina, naria toniwaina ka pompakule 
manggeniaka todea, pade naria to niwaina 
kapompakule motesa basa-basa to nopu'u nggari 
ja'i Nosa Nagasa. 

29 Natantumo da'a pura-pura tau 
nionggotaka majadi suro! Da'apura-pura 
tau nionggotaka majadi nabi. Da'a pura-pura 
tau nionggotakamajadi guru. Da'a pura-pura 
tau niwai ka pompakule mowia kabaraka. 
30 Da'a pura-pura tau niwai ka pompakule 
mompakabelo ju'a-ju'a ntau. Da'a pura-pura 
tau niwai ka pompakule motesa basa-basa 
to nopu'u nggarija'i Nosa Nagasa. Pade 
da'a pura-pura tau niwai ka pompakule 
mompakanotobatuana tesa-tesa nggari basa- 
basa etu. 31 Jadi komi kana mpu'u-mpu'u maria 
dota rara mombaratapompakule-pompakule 
to neliu mpu'u kagunana. Pade we'i-we'i aku 

kanamompopokita ka komi sangele to neliu 
mpu'u kabelona. 
1 Naupa aku mamala motesa mpengele- 

13 ngele basa manusia bo basa-basamalaeka 
wo'u, tapi ane aku da'a mompotowe tau ntanina, 
tesa-tesaku etuda'a ntoto ria gunana, aga 
nasimbayu ewa goo to naonina atau gimba 
tonagai onina. ? Pade naupa aku mamala 
mompasimbayu tesa-tesa nggari ja'i Alatala, 
pade aku mamala mangginjani mpengele-ngele 
to nitabuniaka bo mangginjanimpengele-ngele 
pangginjani ntanina, pade pomparasayaku 
maroso mpu'usampe aku mamala mompakau 
bulu molinja, tapi ane aku da'a mompotowe 
tauntanina, katuwuku da'a ntoto ria gunana. 
3 Pade naupa aku mombawai pura-pura 
mbara-mbaraku ka tau tonakasiasi, pade aku 
mombawai koroku mboto rapalabu, tapi ane aku 
da'amompotowe tau ntanina, pura-pura pewaiku 
etu da'a ntoto ria gunana. 

4Tau to nompotowe roana nandate posabarana 
bo nabelo rarana. I'ada'a nasiriati, i'a da'a 
nompakalanga korona bo da'a nasombo. ? l'a 
da'a nompowia to nompakaeya mata bo i'a da'a 
aga nangelokabelo nu korona mboto. I'a da'a 
nagampa nakedi rara bo i'a da'a nomboliriara 
kasala to nipowia ntau ri ja'ina. l'a da'a 
nadamba-damba nanggita pokainggu ntau to 

nadenggona, tapii'a nadamba-damba nanggita 
pokainggu ntau to nanoana. ” l'a bate-batena 
nantaha nantingayo mpengele-ngele to 

najadi. l'abate-batena nomparasaya roana, i'a 
bate-batena nanjarumaka pokaingguroana, pade 
i'a bate-batena nosabara riara mpengele-ngele. 

8 Pepotowe da'a ria kaopuna. Ane pompakule 
mompasimbayu tesa nggarija'i Alatala, etu 
kana malipo banepia. Pade pompakule 
motesa basa-basato nopu'u nggari ja'i 
Nosa Nagasa bo pompakule mangginjani 
tonitabuniaka kana malipo banepia. ? Sabana 
pangginjanita danakura, pade pompakuleta 
nompasimbayutesa-tesa nggari ja'i Alatala da'apa 
nagana. 10 Tapi tempo Alatala mompakagana 
mpengele-ngele banepiapompakule-pompakule 
to danakura etu kana malipo. 

11 Jonjona, tempo aku danangana aku notesa 
ewa samba'a ngana, akunombarasai ewa 
samba'a ngana, aku nompekiri ewa samba'a 
ngana. Tapitempo aku nabetemo, inggu-inggu 
ngana etu nikabasakaku puramo. 12 We'i-we'i kita 
nasimbayu ewa tau nanggita lenje to nagawu- 
gawuriara pompewayo. Tapi tempo banepia kita 
kana manggita ante manoto ewatau mosinggita 
lenje. We'i-we'i pangginjaniku danakura, tapi 
tempobanepia etu aku kana mangginjani 
pura-pura nuapa ante manoto nasimbayuewa 

Alatala nangginjani pura-pura nuapa ewa 
koroku e'i. 13 Jadi naria tolungele to maroo 
sampe ri kasae-saena, etumopomparasaya, 
panjarumaka bo towe. Pade nggari tolungele etu 
to neliunggabetena etumo towe. 
1 Jadi pasimbukumo ante mpu'u- 

14 mpu'u rara mompotowe tau ntanina. 
Padekomi kana mpu'u-mpu'u maria dota rara 
mombarata pompakule-pompakulenggari 
ja'i Nosa Nagasa nu Alatala, neliu-liupa 
pompakule mompasimbayutesa nggari ja'i 
Pue. 2? Ane samba'a tau notesa basa-basa to 
nopu'u nggari ja'i Nosa Nagasai'a notesa ka 
Alatala da'a ka manusia, sabana da'a ria tau 
to namalamangginjani batua tesana. Ante 
pekeniaka Nosa Nagasa i'a notesa anuda'apa 
ninjani manusia. 

3 Tapi ane samba'a tau nompasimbayu 
tesa nggari ja'i Pue i'a notesaka manusia ala 
mompakaroso pomparasaya ira, mompatuduki 
ira bomompakawoe rara ira. 4 Tau to notesa 
basa to nopu'u nggari ja'i Nosa Nagasa 
nompakarosopomparasayana mboto, tapi 
tau to nompasimbayu tesa nggari ja'i 
Alatalanompakaroso pomparasaya todea 
topomparasaya i Pue. ? To nipodotaku ala 
komi pura-pura mamala motesa basa-basa to 
nopu'unggari ja'i Nosa Nagasa. Tapi neliu nggari 

etu to kupodota ala komipura-pura mamala 
mompasimbayu tesa nggari ja'i Pue. Tau to 
nompasimbayutesa nggari ja'i Pue riara mpodade 
neliu nggaguna nggari tau to notesabasa-basa 
to nopu'u nggari ja'i Nosa Nagasa. Tapi ane i'a 
mamalamompakanoto batuana tesa-tesa etu, 
nasimbayu gunana ante nompasimbayutesa 
nggari ja'i Pue, sabana todea topomparasaya 
mamala mangginjanibatuana tesa etu pade 
pomparasaya ira mamala rapakaroso. 

6 Sampesuwu-sampesuwu, ane rapana aku 
marata ri ja'i komi pademotesa basa-basa to 
nopu'u nggari ja'i Nosa Nagasa, nuapa gunana 
etu kakomi? Natantu da'a ntoto ria gunana. 
Tapi kana maria gunana ka komi aneaku 
mompakanoto ka komi sangele tesa nggari ja'i 
Alatala, ataumotarangga ka komi sangele kareba 
anu da'apa ninjani komi, ataumompasimbayu 
ka komi tesa nggari ja'i Pue, atau mompatuduki 
komi. 7 Pekirimo jonjo parewa-parewa musi to 
da'a nonosa ewa sasuli barakoronjo. Ane parewa 
musi etu da'a rapopomoni ante manoto da'a ria 
taumamala mangginjani dade to nipopomoni. 

8 Pade ane kololio da'a rapopomoni ante manoto 
mompokio tantaramalau mangewa bali-bali ira, 
natantu da'a maria tantara mompakasadiakorona 
malau mosibali ante balina. 


1 KORINTUS 14 779 


3 Iwetu wo'u ante komi. Ane komi motesa 
basa-basa to da'a ninjaniroa-roamu, iwenu ira 
mangginjani patuju nu tesamu? Tesa-tesamu 
da'a riagunana. Komi aga masimbayu ewa tau 
notesa ka lombona. 10 Ri dunia e'i nadea ngele 
basa, da'a ninjaniku sakuya kadeana. Tapi naupa 
iwetu pura-pura basa naria batuana. 1! Tapi ane 
aku da'a nangginjani batuana basa to nitesa 
samba'a tau, aku majadi ewa torata nggari 
sawaliku ngata riara mpanggitana, bo wa'awo'u 
i'a riara mpanggitaku. 

12 Jadi iwetu wo'u ane komi motesa ka 
roamu riara basa to nopu'unggari ja'i Nosa 
Nagasa. Sampesuwu-sampesuwuku, ninjaniku 
komimpu'u-mpu'u madota mombarata 
pompakule nggari ja'i Nosa Nagasa nu 
Alatala. Jadi nabelopa komi mompasimbuku 
mompopoguna pompakule-pompakuleto 
mantulungi topomparasaya ala mantambai 
maroso pomparasaya ira. 13 Sabana etu tau to 
notesa basa-basa to nopu'u nggari ja'i Nosa 
Nagasa riara mpodade kana mosambaya merapi 
ala i'a rawai pompakulemompakanoto batuana 
tesa-tesa etu. 14 Sabana ane aku mosambaya 
riara basa to nopu'u nggari ja'i Nosa Nagasa 
pekiriku da'a najala, tapi aku aga notesa nantuki 
tesa-tesa toniwai Nosa Nagasa ka aku. 12 Jadi 
nuapa masipato kupowia? Iwe'imo: aku kana 

mosambaya riarabasa to nopu'u nggari ja'i Nosa 
Nagasa, pade aku kana mosambaya wo'unantuki 
pekiriku. Aku kana modade riara basa to nopu'u 
nggari ja'i Nosa Nagasa, pade aku kana modade 
wo'u nantuki pekiriku mboto. 

16 Ane komi mosukuru ka Alatala riara 
basa to nopu'u nggari ja'i Nosa Nagasa pade 
maria tau-tau ntanina riara mpodade etu to 
da'anangginjani batuana tesamu etu, iwenu 
ira mantakono posambayamu etu? Sabana 
da'a ninjani ira batuana tesamu etu. 17 Naupa 
posambayamu etu nabelo mpu'u tapi tau ntanina 
etu da'antoto nipakaroso pomparasayana. 18 Aku 
nosukuru ri ja'i Alatala sabana aku niwai ka 
pompakule motesabasa-basa to nopu'u nggari 
ja'i Nosa Nagasa neliu nggari komi pura-pura. 

19 Tapi naupa iwetu, riara kasiromu todea 
topomparasaya nipokonokupamotesa limambela 
tesa to ninjani ntodea ala mompatuduki ira. Etu 
neliunggabelo pade motesa njobu-njobu mbela 
tesa riara basa to nopu'u nggarija'i Nosa Nagasa 
nu Alatala. 

20 Sampesuwu-sampesuwuku, ne'e mana 
mompekiri ewa ngana-ngana! Anemompekiri 
kaja'ana komi kana masimbayu ewa ngana nggedi 
to da'apanangginjani mompowia kaja'ana. Tapi 
ane mompekiri pompakule nggari ja'i Nosa 

Nagasa etu komi kana manoto ewa tau to 
nabetemo. 

21 Riara Buku Nagasa naria nitulisi iwe'i: 
"Nangulimo i Pue, 'Nggari tau-tau to notesa 
basa-basa ntanina, etumo nggari tau-tau 
nggari sawaliku ngata, Aku kana motesa 
ka todeaku e'i. Tapi naupa iwetu ira da'a 
mompetalinga tesaku.'" 22 Jadi pom pakule 
motesa basa-basa to nopu'u nggari ja'i Nosa 
Nagasasangele tandaina to nompakanoto isema 
tau-tau da'a nomparasaya. Etu da'atandaina 
to nompakanoto isema topomparasaya i 
Pue. Pade pompakulemompasimbayu tesa 
nggari ja'i Alatala tandaina to nompakanoto 
isematopomparasaya, da'a nompakanoto isema 
tau-tau da'a nomparasaya. 

23 Jadi ane pura-pura topomparasaya 
masiromu sanggani pade komipura-pura motesa 
basa-basa to nopu'u nggari ja'i Nosa Nagasa, 
nuapamajadi ane maria tau-tau to da'apa 
nangginjani Tesa nu Alatala atautau-tau da'a 
nomparasaya mesua ri setu? Natantumo ira 
kana mompekirikomi pura-pura aga tau nagila. 
24 Tapi ane tau-tau da'a nomparasaya atau 
tau to da'apa nangginjani Tesa nu Alatala 
mesua ri kasiromu komi tempo pura-pura 
topomparasayamompasimbayu tesa nggari ja'i 
Pue, tesamu etu kana mompakanotosilaka-silaka 

ira etu. Pura-pura pokainggu ira kana rapakanoto 
nggaritesa-tesa etu. 22 Pura-pura pompekiri ira to 
nitabuniaka riara nta'i ira kanarapakanoto sampe 
ira kana motimbakotu mombasomba Alatala 
ante manguli, "Mpu'u-mpu'u Alatala naria ri 
tatongo komi ri se'i." 

26 Jadi sampesuwu-sampesuwuku, nuapa 
patuju to napokona nggari tesakue'i? Iwe'imo: 
Ane komi masiromu modade, kana maria 
tau to modade, pademaria tau ntanina to 
mompatuduki, kana maria tau mompakanoto 
tesa nggarija'i Alatala. Pade tau ntanina kana 
motesa riara basa-basa to nopu'unggari ja'i Nosa 
Nagasa, pade tau ntanina kana mompakanoto 
batuanatesa-tesa etu. Tapi pura-pura etu kana 
rapowia komi ala mompakarosopomparasaya 
ntodea. ?” Ane maria to motesa basa-basa 
to nopu'u nggari ja'i Nosa Nagasane'e meliu 
nggari romba'a atau tolumba'a, pade ira kana 
motesamosimpaliu samba'a bo samba'a. Pade 
kana maria to mamala mompakanotobatuana 
tesa-tesa etu. 28 Ane da'a ria to mamala 
mompakanoto batuana tesa-tesa etu, 
aginatopotesa basa-basa etu malino riara 
mpodade etu. Agina ira motesa-tesabasa etu 
riara nta'i ira mboto ka Alatala. 

23 Ane tau mompasimbayu tesa nggari 
ja'i Alatala nabelopa agaromba'a atau 

tolumba'a motesa pade tau ntanina 

kana mompetalingampakabelo-belo ala 
mompoposisala tesa-tesa etu. 3? Pade ane 
samba'a tau ntanina to nekatoko ri setu 
mombaratatesa-tesa nggari ja'i Alatala, 
topotesa pamulana kana menonto. °t Komi 
pura-pura mamala mompasimbayu tesa nggari 
ja'i Puemosimpaliu samba'a bo samba'a ala 
pura-pura topomparasaya mamalarapatuduki bo 
rapakaroso. 3? Toramo! Tau to nompasimbayu 
tesa nggari ja'i Pue namala motesaatau menonto 
motesa nantuki dotana mboto. 

33 Sabana to nipokono Alatala da'a kagadona 
tapi kaamana. Naria sangele pepatuduki to 
nalaku ri ja'i topomparasaya ri umba-umbangata, 
34 etumo, besi-besi kana malino riara mpodade. 
Ira da'a nipalogamotesa-tesa. Tapi ira kana 
mekou ewa to nitulisi riara Atura-aturaagama. 

35 Ane maria to madota ranjani ira, agina ira 
mekutana ka rongo iratempo ira manjili ri sapo ira 
mboto. Sabana da'a masipato besi-besimotesa 
mompakagado podade ntopomparasaya. 

36 Iwenumo? Da'a nasituju komi ante 
atura-atura etu? Toramo! Tesa nu Alatala 
da'a nopu'u nggari ja'i komi! Pade da'a aga 
komi to nipatoleleka tesa etu! 3” Ane maria 
tau to mompekiri i'a samba'a nabi to niwai 
ka pompakulemompasimbayu tesa nggari ja'i 

Alatala atau to niwai ka pompakule ntaninanggari 
ja'i Nosa Nagasa, kana ranjanina tesa-tesa to 
nitulisiku e'iparenta nggari ja'i Pue mboto. 33 Tapi 
ane i'a da'a madota mantarima tesaku e'i ne'e 
komimompariara tesana. 3? Jadi sampesuwu- 
sampesuwuku, komi kana mpu'u-mpu'u maria 
dota raramombarata pompakule mompasimbayu 
tesa nggari ja'i Pue. Tapi ne'emombatagi tau 
motesa basa-basa to nopu'u nggari ja'i Nosa 
Nagasa. 40 Tapi pura-pura to rapowia komi kana 
rapowia mantuki akala tonalusu bo nasiayu. 

1 Sampesuwu-sampesuwu, aku madota 
15 mompopatora ka komi Kareba Belo 
tonipatoleleku ka komi to nitarima komi pade 
to naroso niparasaya komi. ? Kareba Belo etu 
namala manggeni komi rapakasalama ane komi 
maroomomparasaya tesa to nipatoleleku ka 
komi. Ane da'a, pomparasaya komi da'a ria 
gunana. ? Aku nompasimbayu ka komi bopia 
pepatuduki to neliu nggapokona to nitarimaku 
mboto, etumo Kristus namate nanjaliku silakata 
ewa to nitulisi riara Buku Nagasa. 4I'a nitana 
riara dayo, pade ri eo katolueona I'a nipakatuwu 
balinggari kamatena ewa to nitulisi riara Buku 
Nagasa. ? Naopu etu I'a nompopokita korona ka 
i Petrus pade kaanaguru-anaguruna sampulu 
romba'a. 


1 KORINTUS 15 785 


6 Pade naopu etu nipopokitana korona ka 
topantuki-topantuki I'anelabi nggari limatu 
mba'ana sanggani. Pade sabagia bete nggari 
ja'i iradanatuwu sampe we'i-we'i, tapi naria 
bara sakuya mba'a to namatemo. ' Naopu 
etu nipopokitana korona ka Yakobus, pade ka 
pura-pura tau tonajadi surona. 8 Pade kaopuna 
nipopokitana korona wo'u ka aku to nasimbayu 
ewangana nesuwu da'apa nagana mbulana. 

9 Sabana aku e'i suro i Pue Yesus to neliu 
nggaede katuwuku. Kakonona aku e'i da'a 
masipato rauli samba'a suro i Pue sabana 
akunompandasa todea topomparasaya Alatala 
bopia. 10 Tapi nggari towe belo nu Alatala aku 
najadi samba'a suro i Pue Yesus. Pade towe 
belona etu naria aselena riara nggatuwuku. 
Akunokarajaa neliu nggatomo nggari pura-pura 
suro i Pue ntanina. Tapikakonona da'a aku to 
nokarajaa ntomo iwetu. Etu asele nu towe belo 
nu Alatala to naria ri ja'iku. 1! Jadi da'a napoko 
ane komi nangepe Kareba Belo nggari ja'iku 
ataunggari ja'i suro-suro ntanina. To napokona 
kami nompatolele Kareba Belopade Kareba etu 
niparasaya komimo. 

12 Jadi ane kami nompatolele ka komi tesa to 
nanguli Kristusnipakatuwu bali nggari kamatena, 
nokuya naria tau ri tatongo komi tonanguli 
tau namate da'a ntoto rapakatuwu bali? 

13 Ane tau namate da'a ntoto rapakatuwu bali 
batuana Kristus wo'uda'a nipakatuwu bali nggari 
kamatena. 

14 Pade ane Kristus da'a nipakatuwu bali 
nggari kamatena da'a ntotoria gunana nggari 
Kareba Belo to nipatolele kami, pade da'a wo'u 
riagunana pomparasaya komi. 12 Pade da'a aga 
etu. Ane tesa ira nakono kami nodawa, sabana 
kaminanguli Alatala nompakatuwu Kristus bali 
nggari kamatena. Tapi anerapana nakono tau 
namate da'a rapakatuwu bali batuana Alatala 
da'anompakatuwu Kristus bali. 18 Sabana ane tau 
namate da'a rapakatuwu bali natantumo Kristus 
da'anipakatuwu bali. 17 Pade ane Kristus da'a 
nipakatuwu bali, pomparasaya komi da'antoto 
ria gunana, komi bate-batena nasilaka. 

18 Pade topomparasaya-topomparasaya I'a 
to namatena mana riapanjarumaka. 1? Ane 
kita mamala manjarumaka Kristus aga tempo 
kita natuwu ridunia e'i kitamo tau-tau to 
neliu nggandasa. 28 Tapi kakonona Kristus 
mpu'u-mpu'u nipakatuwu bali nggari kamatena. 
Pade kajadia etu nompakanoto tau-tau namate 
kana rapakatuwu bali. 21 Nggari powia samba'a 
tau, manusia kana mamate. Iwetu wo'u 
nggaripowia to samba'ana, manusia mamala 
rapakatuwu bali nggari kamatena. 22 Pura-pura 
manusia kana mamate sabana silaka Adam 

nawela kitapura-pura. Iwetu wo'u kita pura-pura 
kana rapakatuwu bali nggarikamateta sabana 
nosaongu rara ante Kristus. 28 Tapi tau-tau 
to namatena kana rapakatuwu bali nantuki 
posisunjunato nipakatantu. Kristus tau pamulana 
nipakatuwu bali. Pade maopu etutau-tau to 
nosaongu rara ante l'a kana rapakatuwu bali 
tempo I'a maratabali ri dunia. 

24 Maopu etu pade marata kaopu nu 
dunia. Tempo etu Kristus kanamompakaropu 
mpengele-ngele kuasa to naria, nabeloka 
kuasabalengga-balengga seta, nabeloka kuasa- 
kuasa to nipokaeka manusia, nabeloka kuasa 
pue-pue ntanina. Maopu etu I'a kana mombawai 
kuasanamoparenta ewa magau ka Umana Pue 
Alatala. 2? Kristus kana moparenta ewa magau 
sampe Alatala mompowia pura-purabalina 
mekou ri ja'ina. 28 Pade bali kaopuna to 
rapakaropuna etumo kamatea. 2' Nanotomo 
pura-pura balina kana mekou ri ja'ina sabana 
naria to nitulisi riara Buku Nagasa iwe'i: "Alatala 
nompowia pura-pura nuapa to naria nekou ri 
ja'ina." Nanotomo Alatala mboto da'a nekou ri 
ja'i Kristus mosanggani-nggani ante pura-pura 
nuapa to naria, sabana I'amo to mompowia ira 
pura-pura mekou ri ja'i Kristus. 

28 Jadi tempo pura-pura nuapa to naria mekou 
ri ja'i Kristus, 'amboto ewa Ana nu Alatala 

kana mekou ri ja'i Umana to nompowia pura- 
puranuapa mekou ri ja'ina, ala kaopuna Alatala 
kana momparentampengele-ngele to naria. 

29 Ane tau namate da'a rapakatuwu bali rapokuya 
tau nidiu ewatandaina ira topomparasaya i 

Pue Yesus manjaliku tau-tau to namatemo? 
Nuapagunana mowia ada etu ane tau namate 
da'a ntoto rapakatuwu bali? 

30 Pade ane tau namate da'a rapakatuwu bali 
rapokuya kami madotamantingayo kasusa bo 
kapari butu-butu eona? 3! Eo-eo aku ntora 
namate. Aku Da'a nodawa! Nanotomo kasana 
nu raraku nompekiri komito nosaongu rara 
ante Pueta Yesus Kristus. Pade iwetu wo'u 
nanoto kakononu tesaku e'i! 32 Pekirimo! 
Nuapa gunana aku nosibali ante tau-tau naja'a 
ri ngata Efesus nasimbayu ewa tau nosibali 
ante binata-binata nasoa? Natantumoda'a 
ntoto ria gunana ane aku nowia etu ewa 
samba'a manusia to da'a riapanjarumakana 
rapakatuwu bali nggari kamatena! Ane tau 
namate da'arapakatuwu bali agina kita mantuki 
popata to nanguli iwe'i: "Kamaimokita manggoni 
bo manginu ala madamba-damba, sabana naile 
kita kanamamate." 

33 Tapi ne'e masalanjala! Ane komi masintuwu 
ante tau-tau tonadenggo pekirina pokainggu 
komi wo'u rapakadenggo. 24 Jadi pakanoto 

raramu we'i-we'i. Ne'e mana mowia silaka! 
Kakononakomi kana maeya mata sabana danaria 
ri tatongo komi tau-tau to da'apanomparasaya 
Alatala! 

35 Tapi bara naria to nekutana iwe'i: "Iwenu 
sampe tau namaterapakatuwu bali? Iwenumo 
koro bata ira ane rapakatuwu bali?" 3? Nadoyo 
tanu komi nompekutana iwetu! Ane komi 
nombatuja ri tinaluda'a ntoto ria to matuwu 
ane ongu to nituja da'a mokolu raiwu 
ntananasimbayu ewa tomate! 3” Pade to nituja 
komi etu da'a tuja-tuja mboto. To nituja komi 
agaonguna, bara ongu gando atau ongu tuja-tuja 
ntanina. 38 Tapi Alatala nompakatuwu ongu-ongu 
to nituja etu nantuki dotanasampe butu-butu 
ongu najadi ewa lio nu tuja-tuja etu mboto. 

39 Koro bata anu natuwu ri dunia e'i da'a butu 
nasimbayu. Koro batamanusia nosisala ante koro 
bata nu binata-binata bo koro bata tonji bobau. 
40 Pade iwetu wo'u nuapa to naria ri langi nosisala 
ante to naria ridunia. Pade nosisala kagayana to 
naria ri suruga ante to naria ri duniae'i. 41 Kagaya 
nu mata eo sangele, bo kagaya nu wula sangele 
ntanina. Pade kagaya nu betu'e sangele wo'u, bo 
betu'e mboto mbau nosisalakagayana. 

42 Iwetu wo'u ante koro bata ntau namate to 
rapakatuwu bali. Watabaku to nitana namala 
mapopo. Tapi koro bata to rapakatuwu bali 

da'amana mamala mapopo. 8 Watabaku 

to nitana naja'a nikita bo nalente. Tapi koro 
bata torapakatuwu bali nagaya bo naroso. 

44 Watabaku to nitana koro manusia biasa, tapi 
koro bata torapakatuwu bali koro nipakakuasa 
Nosa Nagasa nu Alatala. Naria koromanusia 
biasa, pade naria wo'u koro to nipakakuasa Nosa 
Nagasa nu Alatala. 22 Ewa to nitulisi riara Buku 
Nagasa iwe'i: "Manusia pamulana, Adam, najadi 
anu to natuwu." Tapi Kristus, to nireke Adam 
kaopuna, nombawai katuwua ka manusiasampe 
ri kasae-saena. 

46 To najadi nokolu koro manusia biasa, da'a 
koro to nipakakuasa Nosa Nagasa nu Alatala. 
Koro to nipakakuasa Nosa Nagasa najadi ripurina. 
47 Manusia pamulana etu nopu'u nggari tana 
ri dunia e'i, tapi Kristus, to nireke manusia 
karongelena, nopu'u nggari suruga. 48 Koro 
manusia ri dunia e'i nasimbayu ewa koro Adam to 
nopu'unggari tana etu. Tapi tau-tau to nosaongu 
rara ante Kristus kanamombarata koro nggari 
suruga nasimbayu ewa koro Kristus. 22 We'i-we'i 
korota ri dunia nasimbayu ewa koro Adam to 
nopu'unggari dunia e'i. Tapi kita topomparasaya 
Kristus kana mombarata koronggari suruga 
nasimbayu ewa koro Kristus. 

30 Sampesuwu-sampesuwu, iwe'imo patujuku: 
korota to nipajadi nggariisi bo lei da'a ntoto 


1 KORINTUS 15 791 


mamala mombarata bagia riara Poparenta nu 
Alatala. Korota to mamala mapopo da'a ntoto 
mamala mosanggani-nggani ante Alatalato da'a 
ria kamate-matena. ?1 Epemo! Kupopanjani ka 
komi sangele to nitabuniaka Alatala nggarilamba 
pamulana. Kita pura-pura da'a mamate, tapi 
kita pura-pura kanarabali 22 riara sampida mata 
tempo kololio i Pue kaopuna rapopomoni. 
Sabanakololio etu kana rapopomoni, pade 
tau-tau to namatena kana rapakatuwubali ante 
koro to mana mapopo, pade kita pura-pura kana 
rabali. 23 Sabana korota to namala mapopo kana 
rasambei ante koro to manamapopo. Koro to 
mamala mamate kana rasambei ante koro to 
da'a manamamate. 

54 Pade ane koro to mamala mamate bo 
mapopo rasambei ante koro toda'a mana 
mamate bo mapopo, kana madupa tesa to nitulisi 
riara Buku Nagasa iwe'i: "Nipakaopumo kamatea! 
Padagimo Alatala! >? Nidagimo kamatea! Mana 
ria kuasana mompandasa manusia!" 5? Nggari 
silaka manusia sampe naria kuasa kamatea. Pade 
silakanakuasa riara nggatuwu manusia sabana 
naria Atura-atura agamanompakanoto nuapa to 
niuli silaka. 

57 Tapi ratoiyata Pue Alatala! l'amo to 
manggeni kita majadi padagisabana kita 
nosaongu rara ante Pueta Yesus Kristus! 53 Jadi 

sampesuwu-sampesuwu to nipotoweku, 
mantora etu pura-purakomi kana maroo 
momparasaya. Ne'e mompakamba nuapa-nuapa 
mombagagoyapomparasaya komi. Ne'e 
menonto mompasimbuku ante mpu'u-mpu'u 
raramumantui bago to niwai Pue ka komi, sabana 
ninjani komi, pura-pura nuapato rapowia komi ka 
i Pue natantumo kana maria aselena. 
1 Ane pompekutana komi ewa doi 

16 rapasiromu ala mantulungitopomparasaya 
i Pue iwe'imo pesonoku: komi kana mowia 
nasimbayu ewa tonipakauku ka todea 
topomparasaya ri Bagia Galatia. ? Etumo ri 
eo-eo Aka komi kana mompatani sabagia 
nggari doipombaratamu nantuki kadea nu 
pombaratamu samba'a bo samba'a. Pade doi 
etu kana raboli komi sampe aku momai ri ja'i 
komi ala ne'e doi etu agarapamula rapasiromu 
tempo aku lako momai ri ja'i komi. ? Tempo 
etu aku kana mompakau tau-tau to rapelisi 
komi manggeni doipetulungi nggari ja'i komi 
mpaka ri ngata Yerusalem. Ira kana kuwai 
kasura mompakanoto isema ira bo bago nuapa 
to niparasaya ka ira. “Pade ane rapekiri komi 
mabelopa ane aku wo'u mantuki ira, kamikana 
malau mpasanggani-nggani. 

> Aku kana momai mantalioda komi maopu 
aku mompebutu Propinsi Makedonia, sabana 

patujuku malau mokolu mpaka ri Makedonia. 

6 Pade bara aku mamala meto'o ante komi bara 
sakuya kasaena, barasampe maopu tempo 

leni, ala komi mamala mantulungi aku riara 
mpolumakokumpaka ri peto'o ntanina. ' Sabana 
aku da'a madota aga mesai sampalai ri ja'i komi. 
Tapinisarumakaku aku mamala meto'o ante 
komi masae sakedi ane etu rapaloga i Pue. 3 Tapi 
we'i-we'i aku kana maroo ri ngata Efesus sampe 
Eo Bete Pentakosta, ? sabana nadeamo loga niwai 
ka aku ri se'i mompowia pokarajaa tomamala 
manggeni belo ka tau dea, naupa nadea wo'u 
baliku ri se'i. 

10 Ane Timotius mesai ri ja'i komi tarimamo 
i'a ante mabelo ala i'ada'a maeka ri tatongo 
komi, sabana i'a nantui bago i Pue nasimbayu 
ewaaku mboto. 1! Jadi ne'e sampe maria tau 
manjauru i'a. Tapi tulungimo i'amompapola 
polumakona ante mabelo ala i'a mamala manjili 
ri ja'iku, sabana aku nompopea karatana ri se'i 
nosanggani-nggani antesampesuwu-sampesuwu 
topomparasaya ntanina. 

12 Ane pompekutana komi ewa sampesuwuta 
Apolos, nadea ngganimo akunanguli ka i'a ala 
malau mantalioda komi mosanggani-nggani 
antetopomparasaya-topomparasaya ntanina. 
Tapi i'a da'apa madota malauwe'i-we'i. Ane 
maria logana i'a kana momai ri ja'i komi. 18 Komi 

kana mainga bo maroo momparasaya. Komi kana 
mabia bo maroso. 14 Nuapa-nuapa rapowia komi 
kana rapowia ante towe. 

15 Natantumo komi nosinjani ante ira i 
Stefanus saongu njapo. Iratau-tau pamulana ri 
Propinsi Akhaya to nomparasaya i Pue Yesus, 
pade iranompasimbuku ante mpu'u-mpu'u 
rara mantulungi todea topomparasaya. 
Jadisampesuwu-sampesuwu, kuperapi ka komi 
ante mpu'u-mpu'u raraku, 1? pekoumo komi 
ri ja'i ntau ewa ira pade ri ja'i butu mba'a tau 
tonokarajaa ntomo ante ira nantulungi todea 
topomparasaya. 1? Nadambamo raraku tempo i 
Stefanus, i Fortunatus bo Akhaikus nomairi ja'iku 
ri se'i, sabana ira nanjaliku komi nantulungi aku 
ri se'i. 18 Ira nompakasana raraku nasimbayu 
ewa ira nompakasana rara komi. Jadi etu sampe 
kuperapi ka komi, bilamo tau-tau ewa ira etu. 

19 Nadea tabe nggari ja'i ntodea topomparasaya 
ri Propinsi Asia. Pade tarima wo'u nadea tabe 
riara sanga i Pue nggari ja'i Akwila bo i Priskila 
nosanggani-nggani ante todea topomparasaya 
to nodade ri sapoira. 2? Pade nadea tabe wo'u 
nggari ja'i pura-pura topomparasaya ri se'i. 
Posipakasampemo tabe samba'a bo samba'a 
ante towe. 

21 Ante paleku mboto aku nantulisi ka komi 
iwe'i: tabe nggari ja'iku Paulus. 22 Isema-sema 

da'a nompotowe i Pue, masurukawumo i'a! 
Maranata, karatamo i Pue! 

23 Perapi i Pue Yesus mombagane komi. 24 Aku 
nompotowe komi pura-pura to nosaongu rara 
ante Yesus Kristus. 


SURA PAULUS KARONGGANINA KA 
TOPOMPARASAYA RI NGATA 


KORINTUS 


1 Sura e'i nggari ja'iku Paulus to nionggotaka 
1 najadi suro Yesus Kristus nantuki dota Alatala, 
bo nggari ja'i sampesuwuta i Timotius, ka todea 
topomparasaya Alatala ri ngata Korintus pade ka 
pura-pura topomparasaya ri njumaongu Propinsi 
Akhaya. 2 Perapi Umata Pue Alatala bo Pue Yesus 
Kristus mombagane bo mombawai katuwua 
mabelo ka komi. 

3 Kana ratoiyata Alatala, Uma nu Pueta Yesus 
Kristus. l'a Umata to naasi matana manggita kita 
bo I'amo Alatala to nompakaroso rarata riara 
mpengele-ngele. 4 l'a nompakaroso rara kami 
riara mpengele-ngele kasusa bo kapari to nirasai 
kami, ala ante karoso rara to nitarima kami nggari 
ja'ina kami wo'u mamala mompakaroso rara 
tau-tau ntanina to nombarasai kasusa bo kapari. 
3 Sabana nasimbayu ewa kami nadea nombarasai 
kasusa bo kapari ewa to nirasai Kristus, iwetu 
wo'u Kristus mpu'u-mpu'u nompakaroso rara 
kami. 

6 Ane kami mombarasai kasusa bo kapari, etu 
majadi ala kami mamala mompakaroso rara 

komi, pade ala komi mamala rapakasalama. Ane 
rara kami rapakaroso riara kasusa bo kapari, 
etu majadi ala komi wo'u mamala rapakaroso 
rara sampe komi maroo manta'amaka kasusa bo 
kapari nasimbayu ewa kami. 

7 Etu sampe kami mpu'u-mpu'u nanjarumaka 
komi. Sabana ninjani kami ane komi mombarasai 
kasusa bo kapari ewa to nirasai kami, rara komi 
wo'u kana rapakaroso nasimbayu ewa kami. 

8 Sampesuwu-sampesuwu, to nipodota kami 
ala komi mangginjani iwenu kasusa bo kapari to 
nirasai kami ri Propinsi Asia. Pepandasa to nawela 
kami natomo mpu'u, neliu nggari pompakule 
kami sampe naopumo rara kami matuwu. 

9 Nirasai kami ewa kami nisuku mamate. Tapi etu 
najadi ala kami ne'e manjarumaka karoso kami 
mboto tapi manjarumaka Alatala to nakuasa 
mompakatuwu bali tau namate. 

10 l'amo to nompakasalama kami nggari 
pepandasa to nompakawiora rara etu sampe 
kami da'a namate. Pade l'a bate-batena 
mompakasalama kami. I'amo to nisarumaka kami 
kana mompakasalama kami nggari kasusa bo 
kapari banepia. 11 Etu kana majadi ante petulungi 
posambaya komi. Sabana ane madea tau 
momposambaya kami Alatala kana mantulungi 
kami. Ante iwetu madea tau kana manguli tarima 

kasi ka Alatala manggita asele nu posambaya ira 
etu. 

12 Naria sangele to nompakadamba rara kami 
iwe'i: Pokainggu kami riara dunia e'i bate-batena 
nanoa bo nagasa riara mpanggita Alatala, 
neliu-liupa tempo kami nosanggani-nggani ante 
komi. Pokainggu kami da'a nantuki noto manusia 
tapi nantuki towe belo nu Alatala. 18 Sabana 
to nitulisi riara sura kami mamala rabasa komi 
bo ranjani komi ante nanoto, da'a ria patuju 
ntanina natetabuniaka riarana. We'i-we'i komi 
da'apa nangginjani patuju kami ante nabelo. 
Tapi nisarumakaku kana marata tempona komi 
mpu'u-mpu'u mangginjani patuju kami, ala 
tempo karata i Pue Yesus banepia komi mamala 
madamba-damba mompekiri kami nasimbayu 
ewa kami kana madamba-damba mompekiri 
komi. 14 (1:13) 

15 Niparasayaku komi mpu'u-mpu'u kana 
madamba mompekiri aku iwetu. Etu sampe 
nipakatantuku riara mpolumakoku mpaka ri 
Propinsi Makedonia aku kana mesai ri ja'i komi 
ronggani ala komi mamala mantarima rasi 
nggari ja'iku ronggani kadeana. Patujuku mesai 
mantalioda komi ntani ruru pade mapola mpaka 
ri Propinsi Makedonia. Pade tempo manjili nggari 
Makedonia patujuku mesai mantalioda komi 
karongganina ala komi mamala mantulungi aku 

mompapola polumakoku mpaka ri Bagia Yudea. 
16 (1:15) 

17 Tapi niaku etu nabalimo. Bara naria to 
nompekiri aku norongu rara tempo aku 
nompakatantu polumakoku etu. Atau ira 
nompekiri aku aga nompakatantu niaku nantuki 
dotaku mboto, sanggani nanguli, "Iyo," sanggani 
nanguli, "Da'a." 18 Tapi sampesuwu-sampesuwu, 
nasimbayu ewa Alatala namala raparasaya, janji 
kami wo'u namala raparasaya. Tesa kami ka 
komi natantu, da'a sanggani nanguli, "Iyo," pade 
sanggani nanguli, "Da'a." 19 Sabana Yesus Kristus, 
Ana nu Alatala, to nipatolele i Silas, i Timotius 
bo aku mboto ka komi, da'a tau norongu rara. 
l'a da'a sanggani nanguli, "Iyo", pade sanggani 
nanguli, "Da'a." Tesana bate-batena namala 
raparasaya. 20 Sabana pura-pura pojanji Alatala 
ka kita kana rapakadupa sabana kita nosaongu 
rara ante Kristus. Etu sampe kita namala manguli, 
"Nakono mpu'u pojanji-pojanji Alatala." Pade 
ante iwetu Alatala nibila bo nitoiya. 

21 Alatala mbotomo to mompakaroso kita 
pura-pura, nabeloka kami nabeloka komi 
wo'u sabana kita mosaongu rara ante Kristus. 
Alatalamo to nompelisi kita majadi bagiana 
22 pade niwaina ka kita Nosana to Nagasa ewa 
tandaina kita bagiana. Nosana to Nagasa etu 

najadi panjokota to nompakanoto nuapa to 
nijanjina ka todeana natantumo kana ratarimata. 

23 Sampesuwu-sampesuwu, aku da'a nodawa. 
Alatala mboto sabiku. l'a nangginjani isi rara 
nta'iku. Ninjanina aku da'a nomai mantalioda 
komi ri ngata Korintus sabana aku da'a nadota 
mompakasusa rara komi. 2? Da'a patujuku 
momparenta ka komi nuapa to masipato 
raparasaya komi, sabana naroo mamimo 
pomparasaya komi. Tapi kami aga madota 
mokarajaa mpasanggani-nggani ante komi ala 
komi rapakadamba rara. 

1 Sabana etu nipakatantukumo riara nta'iku 

2 iwe'i: agina aku mana malau mantalioda 
komi ane etu aga mompakasusa rara komi ewa 
to najadi bopia. ? Sabana ane aku mompakasusa 
rara komi isemapa to mamala mompakawoe 
raraku? Natantu da'a ria ntanina, aga komi to 
nipakasusaku! 3 Pade etumo patujuku nantulisi 
sura etu ka komi bopia ala ane aku momai ri 
ja'i komi ne'e aku rapakasusa komi to masipato 
mompakadamba raraku. Niparasayaku ane aku 
madamba komi wo'u madamba-damba. 4 Tempo 
aku nantulisi sura etu ka komi aku mpu'u-mpu'u 
nasusa bo nagero raraku, pade aku nadea nggani 
nageo nakanjodu-njodu. Patujuku nantulisi sura 
etu da'a ala mompakasusa rara komi, tapi ala 

komi mamala mangginjani kabete nu toweku ri 
ja'i komi pura-pura. 

> Tau to nompakasusa rara etu da'a 
nompakasusa raraku, tapi i'a nompakasusa 
rara komi pura-pura, atau ala ne'e mako'o gaga 
tesaku agina aku manguli i'a nompakasusa 
rara sabagia nggari komi. ? Tapi we'i-we'i kuuli 
ka komi, naganamo pesuku to nipawela todea 
topomparasaya ka tau etu. 

7We'i-we'i komi kana mombaampungi i'a 
bo mompakawoe rarana ala ne'e i'a masusa 
gaga sampe maopu rarana. “Jadi kuperapi 
ka komi popokita wo'umo ka i'a towe komi. 
9 Patujuku nantulisi sura etu ka komi bopia ala 
mombauji komi. Aku nadota manggita ane 
komi bate-batena masadia mantuki pura-pura 
parenta nggari ja'iku. 10 Jadi naganamo we'i-we'i. 
Ane tau etu naopu niampungi komi pura-pura, 
i'a wo'u niampungikumo. Pade nuapa to 
niampungiku--ane mpu'u-mpu'u naria sala to 
masipato kuampungi--etu niampungiku riara 
mpanggita Kristus ala komi pura-pura mamala 
mosinggabelo bali. 1? Tau etu niampungikumo 
ala ne'e sampe kita raakala Magau nu Seta, 

sabana ninjanita mamimo akalana mombabagiu 
kita. 

12 Tempo aku narata ri ngata Troas ala 
mompatolele Kareba Belo ewa Kristus, Pue 

nombabuka jala ka aku mokarajaa ri setu. 13 Tapi 
nakini mpu'umo raraku sabana aku da'a nosirata 
ka sampesuwuta i Titus ri setu. Sabana etu 
nopasabimo aku ri ja'i tau-tau to Troas, pade 
napolamo aku mpaka ri Propinsi Makedonia. 

14 Tapi nosukuru mpu'u ka Alatala! Nggari 
l'amo kami najadi padagi sabana nosaongu rara 
ante Kristus. I'a nantulungi kami nompatolele 
Kareba Belo sampe pura-pura tau mamala 
mosinjani ante l'a. Kareba etu natolele mpaka 
ri umba-umba nasimbayu ewa soa nawongi 
mpu'u natienga ri umba-umba.  Sabana riara 
mpanggita Alatala kami nireke nasimbayu ewa 
soa dupa to nienga ntau pura-pura, nabeloka ira 
to rapakasalama, nabeloka ira to rasuku sampe 
ri kasae-saena. 18 Nantuki ira to rasuku sampe ri 
kasae-saena kami e'i nireke ewa soa ntomate, 
tandaina ira kana rasuku. Tapi nantuki ira to 
rapakasalama kami nireke ewa soa nawongi 
mpu'u, tandaina ira kana matuwu mabelo. 
Isema to nompakule mantui bago ewa etu? 
Natantu nantuki pompakuleta mboto da'a ria 
samba'a! 17 Tapi kami e'i da'a nasimbayu ewa 
nadea tau ntanina to nompatolele Tesa nu 
Alatala ala mangelo untu ka koro ira mboto. 
Patuju kami nagasa sabana kami tau to nisuro 
Alatala mompatolele Tesana ante kuasa nggari 

ja'i Kristus. Pade Alatala mboto nanggita powia 
kami etu. 

1 Bara maria to mompekiri kami nompamula 

wo'u mombatoiya koro kami mboto. Atau 
bara rapekiri ira kami wo'u nomparaluu sura 
ka komi bara nggari ja'i komi to nombatoiya 
kami ewa to nikeni tau-tau ntanina etu. Tapi 
etu da'a ntoto niparaluu kami! ? Sabana komi 
mbotomo najadi ewa sura to nombatoiya kami 
to nitulisi riara nta'i kami to namala rabasa 
bo ranjani pura-pura tau. 3 Nggari pokainggu 
komi nanotomo ka ira asele mpobago kami 
nanggeni tesa Kristus ka komi. Namala rauli komi 
nasimbayu ewa sura to nombatoiya kami to 
nitulisi Kristus mboto. Sura etu da'a nitulisi ante 
pena bo tinta, pade da'a wo'u nitulisi ri watu 
mpotulisi. Tapi sura etu nitulisi Nosa Nagasa nu 
Alatala to natuwuna riara nta'i manusia. 

4 Kami nabia nanguli iwetu riara mpanggita 
Alatala sabana naria kuasa Kristus riara nggatuwu 
kami. ? Da'a namala kami manguli pompakule 
mantui bago etu nggari ja'i kami mboto. Tapi 
pompakule kami nggari ja'i Alatala. ê l'amo to 
nombawai ka kami pompakule mompatuduki 
ka tau pojanjina to nabou. Pojanji nabou etu 
da'a nopu'u nggari atura-atura to nitulisi, tapi 
nopu'u nggari ja'i Nosa Nagasa nu Alatala. 
Sabana atura-atura to nitulisi aga nompakanoto 

tau nasilaka kana mamate, tapi Nosa Nagasa nu 
Alatala mombawai katuwua mabelo. 

7 Tempo pojanji nggasae to nompakanoto tau 
nasilaka kana mamate nipowia bo nitulisi ri watu 
mpotulisi, reme nggari ja'i Alatala nombawanta i 
Musa sampe nareme mpu'umo lenjena. Tau-tau 
to Israel da'a nompakule nompenaa lenje i Musa 
naupa reme etu nompamula nalipo tempo etu. 
Jadi ane iwetumo reme bo kagaya nu Alatala 
to nipopokita tempo pojanji nggasae nipowia, 

8 natantumo neliu nggabelo pojanji nabou to 
nipowia Nosa Nagasa nu Alatala. 

3 Ane pojanji nggasae to nompakatantu 
manusia nasilaka kana rasuku niwai ante 
tandai-tandai bo reme to nipogumaa, natantumo 
neliu nggabelo pojanji nabou to nompakatantu 
iwenu manusia mamala majadi manoa riara 
mpanggita Alatala. 1? Kakonona namala rauli 
pojanji nggasae to niwai ante tandai reme bo 
kagaya to nipogumaa etu mana ria kuasana 
ane rapoposisala ante pojanji to nabou to neliu 
nggabelo. !! Ane pojanji nggasae to da'a nasae 
nalaku etu nireke nakuasa bo nabelo, natantumo 
neliu nggakuasa bo neliu nggabelo pojanji nabou 
to nalaku sampe ri kasae-saena. 

12 Kami nanjarumaka pojanji Alatala to nabou 
etu. Jadi etu sampe kami nabia mpu'u motesa 
ka komi ante nanoto. 13 Kami da'a nasimbayu 

ewa i Musa nggaolu to nombasalibumbu lenjena 
ala tau-tau to Israel da'a manggita reme i Pue 
malipo nggari lenjena. 18 Kakonona pekiri iramo 
to natitutu, sabana sampe we'i-we'i tempo ira 
nombabasa pojanji nggasae etu riara buku-buku 
i Musa, pompekiri ira ewa nisalibumbu. Sabana 
pekiri manusia to natitutu iwetu aga namala 
rabuka ane tau nosaongu rara ante Kristus. 
15 Sampe we'i-we'i butu nggani ira nombabasa 
buku-buku i Musa, ewa pekiri ira danisalibumbu. 
16 Tapi ane samba'a tau majea pade mantuki i 
Pue, posalibumbu etu kana rabuka. 
17 To nipatuju ante Pue ri se'i etumo Nosa 

Nagasa nu Alatala. Pade ane Nosa Nagasa 
nu Alatala naria ri ja'ita, kita mpu'u-mpu'u 
nakabasaka nggari pura-pura nuapa to 
nompopoga'a kita nggari ja'i Pue. 18 We'i-we'i 
lenjeta da'a nisalibumbu ewa lenje i Musa 
nggaolu. Kita mompopokita kuasa bo kareme 
i Pue riara nggatuwuta. Mantambai eona kita 
mantambai mabali majadi nasimbayu ewa Pue 
mboto. Pade kabalina etu majadi nggari kuasa 
Nosa Nagasa i Pue. 

1 Bago to nitui kami e'i niparasaya Alatala 

ka kami nggari asi matana mboto. Jadi etu 
sampe kami da'a naopu rara mantui bago e'i. 
2 Kami nanggabasaka pura-pura pokainggu 
narumau to nompakaeya. Kami da'a nombabagiu 

tau bo kami da'a nompakadenggo Tesa nu 
Alatala ante mombagalo pepatuduki ntanina 
to nasalana. Tapi kami nompatolele Tesa nu 
Alatala to nakonona ante nanoto. Ante iwetu 
kami mompopokita ka pura-pura tau kami 
mpu'u-mpu'u tau to nanoa riara mpanggita 
Alatala. 3 Ane Kareba Belo to nipatolele kami 
nireke danagawu, etu nagawu ka tau-tau to 
rasuku sampe ri kasae-saena banepia sabana 
da'a nomparasaya. 

4 Magau nu Seta to nombabagiu manusia 
ri dunia e'i nompakaburo pekiri tau-tau da'a 
nomparasaya ala ira ne'e manggita reme nu 
Kareba Belo. Kareba Belo etu nompakanoto 
kuasa bo kagaya nu Kristus to nasimbayu ntoto 
ante Alatala. ? Kareba to nipatolele kami etu da'a 
kareba to nantesa koro kami mboto. Tapi kareba 
etu nompakanoto ka komi Yesus Kristusmo Pue 
pade kami e'i najadi batua komi nantuki dota i 
Pue Yesus. 

6 Tempo Alatala nompajadi langi bo dunia 
l'a nanguli, "Nggari karumauna kana meumba 
reme." Pade I'a wo'u nompakareme rara nta'ita 
ala pekirita majadi manoto. Ante iwetu kita 
mamala mangginjani kuasa bo kagaya nu Alatala 
to natikita ri lenje Kristus. 

7 Tapi kuasa bo kagaya etu niboli Alatala riara 
koro kami manusia biasa to nasimbayu ewa kura 

tana. Ante iwetu nanotomo kuasa to neliu-liuna 
etu nggari ja'i Alatala da'a nggari ja'i kami mboto. 

8 Kami bate-batena nitiku ntau ri umba-umba 
tapi kami da'a nidagi. Kami naoso naingu tapi 
kami da'a naopu rara. ? Kami bate-batena 
nipandasa ntau tapi kami da'a sanggani nipalasi 
Alatala. Kami naoso niboba sampe nadungga 
tapi kami da'a namate. 10 Koro kami bate-batena 
nombarasai kasusa bo kapari ewa to nirasai 
i Pue Yesus tempo I'a nipatesi. Etu najadi ala 
kuasa nggari katuwu Yesus manoto rakita riara 
nggatuwu kami. 

11 Sabana kami to natuwu bate-batena 
nantingayo kamatea sabana nomparasaya i Pue 
Yesus, ala kuasa nggari katuwu Yesus manoto 
rakita riara nggatuwu kami to mamala mamate. 
12 Jadi ante iwetu kami bate-batena mantingayo 
kamatea tapi etu manggeni komi mombarata 
katuwua mabelo sampe ri kasae-saena. 

13 Riara Buku Nagasa naria nitulisi iwe'i: "Aku 
nomparasaya, pade etu sampe aku notesa." 
Nasimbayu ewa etu kami wo'u nomparasaya 
sampe kami notesa. 14 Niparasaya kami Alatala to 
nompakatuwu bali i Pue Yesus nggari kamatena 
kana mompakatuwu bali kami wo'u nasimbayu 
ewa I'a. Pade niparasaya kami I'a kana manggeni 
kami nosanggani-nggani ante komi mpaka ri 
ja'ina mboto. 13 Pura-pura to nirasai kami etu 

najadi ala manggeni belo ka komi ala mantambai 
kadea ntau to mombarasai towe belo nu Alatala. 
Ante iwetu mantambai kadea ntau to mosukuru 
ka Alatala, sampe I'a mpu'u-mpu'u ratoiya bo 
rabila. 

16 Jadi etu sampe kami da'a naopu rara. Naupa 
koro kami mantambai eona mantambai malente, 
rara nta'i kami mantambai eona mantambai 
maroso. 1” Kasusa to nanga'a to nirasai kami 
sampalai we'i-we'i kana manggeni kami 
mantarima rasi bo belo sampe ri kasae-saena to 
neliu nggabete nggari kasusa etu. 13 Jadi kami 
da'a nompekiri kasusa bo kapari to namala nikita 
ri dunia e'i, tapi kami nompekiri kabelona to 
da'apa namala nikita to nipakasadia ka kami. 
Sabana to namala nikita ri dunia e'i aga sampalai, 
tapi kabelona to da'apa namala nikita etu maroo 
sampe ri kasae-saena. 

1 Sampesuwu-sampesuwu, ninjanita ane 
mageromo "tenda" to nipeto'ota ri dunia 
e'i, etumo koro batata, Alatala kana mombawai 
ka kita saongu "sapo" ri suruga, etumo koro 
nabou to da'a nipowia manusia to maroo sampe 
ri kasae-saena. ? Tapi tempo kita danatuwu 
ri dunia e'i kita nekakai ante nalentora rara 
ala mombarata koro nabou nggari suruga etu. 
3 Sabana ante iwetu kita batena maria koro. 
4Tempo kita danatuwu ri dunia e'i nasusa rarata 

sabana natomo katuwuta. Da'a patujuta mamate 
bo mombawonju korota e'i, tapi kita madota 
rawai ka koro nabou nggari suruga etu ala korota 
to mamala mamate rasambei ante koro to 
matuwu sampe ri kasae-saena. 

> Alatala mbotomo to nompakasadia kita 
ala mantarima etu pura-pura, pade niwaina 
ka kita Nosana to Nagasa ewa panjokota to 
nompakatantu nuapa to nijanjina etu kana 
majadi. 

6 Jadi etu sampe kami bate-batena naroso rara. 
Ninjani kami ane kami danatuwu ri dunia e'i kami 
da'apa nosanggani-nggani ante Pue ri suruga. 

7 Pade kami natuwu ri dunia e'i ante 
nomparasaya Kristus, da'a sabana nanggita 
l'a. Jadi ewa niuliku ri ba'ana narosomo 
rara kami. Kakonona to nipokono kami ala 
mompalasi koro kami e'i pade malau meto'o 
mpasanggani-nggani ante i Pue. ? Jadi etu sampe 
kami tunggai mompasimbuku mompakadamba 
rarana, nabeloka ane kami danatuwu ri dunia 
e'i, nabeloka ane kami mompalasi dunia e'i. 

10 Sabana kita pura-pura kana mantingayo 
Kristus banepia ala ratangarana. Pade maopu 
ratangarana samba'a bo samba'a, kita kana 
mombarata tambo nantuki to masipato ante 
powiata tempo kita natuwu ri dunia e'i, bara 
powia nabelo atau powia naja'a. 

11 Ninjani kami nuapa batuana maeka ri 
ja'i Pue. Jadi etumo sabana kami tunggai 
mompasimbuku manggeni tau momparasaya i 
Pue Yesus. Nanotomo ka Alatala pokainggu kami 
nanoa. Pade nisarumakaku etu nanoto wo'u 
ka komi pura-pura. 12 Ante tesa e'i kami da'a 
mompasimbuku mombatoiya wo'umo koro kami 
mboto ka komi. Tapi kami aga mompakanoto ka 
komi sangele pokainggu kami to nabelo, ala komi 
mamala mombatoiya kami ri ngayo tau-tau to 
nangewa kami ri setu. Sabana ira aga nombatoiya 
tau nantuki to namala nikita, da'a nantuki inggu 
rara nta'ina. 13 Ane kami noinggu nagila ewa 
to niuli ntau, toramo, kami noinggu iwetu ala 
Alatala rabila bo ratoiya. Pade ane kami noinggu 
nanoto etu ala manggeni belo ka komi. 

14 Kami noinggu iwetu sabana towe Kristus 
nombakuasai kami. Niparasaya kami iwe'i: ane 
samba'a tau namate nanjaliku kita etu batuana 
kita pura-pura ewa namate. 12 Pade Kristus 
mpu'u-mpu'u namate manjaliku kita pura-pura. 
Patuju nu kamatena etu ala kita to danatuwu ri 
dunia e'i mana matuwu mantuki dotata mboto 
tapi ala kita matuwu mantuki dota Kristus to 
namate nanjaliku kita pade to nipakatuwu bali. 
16 Jadi etumo sabana nompamula we'i-we'i 
kami mana mompekiri tau nantuki panggita 
manusia. Naupa bopia kami nompekiri Kristus 

nantuki panggita manusia, we'i-we'i kami mana 
mompekiri iwetu. 

17 Jadi tau to nosaongu rara ante Kristus najadi 
manusia nabou. Katuwuna nokolu naliumo 
pade pura-pura katuwuna najadi nabou. 18 Etu 
pura-pura nggari ja'i Alatala. l'a nompakau 
Kristus marata ri dunia ala mompoposinggabelo 
bali kita ante I'a. Pade niparasayana ka kami 
bago mompatolele ka tau-tau ntanina ira 
wo'u mamala mosinggabelo bali ante I'a. 1? To 
nipatuju kami iwe'i: nggari kamate Kristus Alatala 
nompoposinggabelo bali manusia ante I'a. Mana 
nirekena silaka-silaka ira. Pade niparasayana ka 
kami bago mompatolele Tesana to nompakanoto 
iwenu manusia mamala mosinggabelo bali ante 
l'a. 

20 Jadi kami e'i tau-tau to nisuro Kristus. 

Ewa kami niposumba Alatala merapi ala komi 
mosinggabelo bali ante l'a. Jadi riara sanga 
Kristus kami merapi ka komi, waimo koro komi 
rapoposinggabelo bali ante Alatala. 21 Kristus da'a 
ntoto nasilaka. Tapi I'a nipowia Alatala posompo 
silaka manjaliku kita ala kita mamala majadi 
manoa riara mpanggita Alatala ante mosaongu 
rara ante Kristus. 

1 Jadi sampesuwu-sampesuwu, ewa roa 
6 sampokarajaa ante Alatala kami merapi ka 
komi ante mpu'u-mpu'u rara, ne'e sampe towe 


2 KORINTUS 6 812 


belo nu Alatala to nitarima komi da'a ria aselena 
riara nggatuwu komi. 2 Sabana naria Tesa nu 
Alatala iwe'i: "Ri tempo to nipakatantuku Aku 
nangepe komi. Pade Aku nantulungi komi ri eo 
to nipakatantuku mompakasalama manusia." 
Toramo mpakabelo-belo! We'i-we'imo tempona 
to nipakatantu Alatala etu! We'i-we'imo eo to 
nipakatantuna mompakasalama manusia! 

3 Kami da'a madota ala bago kami ewa 
topompatolele Kareba Belo rapakasala ntau. Jadi 
etumo sabana kami nompasimbuku matuwu ante 
pokainggu to da'a nompakaju'a rara ntau. 4 Nau 
nuapa-nuapa majadi kami bate-batena noinggu 
nabelo ala manoto kami mpu'u-mpu'u batua nu 
Alatala. Naupa kami nipandasa, nipakasusa, pade 
niwala ntiku kasusana kami batena nanta'amaka. 
> Kami niboba bo nisuaraka riara tarunggu. Kami 
nipandasa todea to nagado, kami nokarajaa 
ntomo, kami nabiasa da'a noturu bo kami 
nabiasa nakura panggoni. ? Ante pokainggu 
to nagasa, nanoto, nosabara bo nabelo kami 
nompopokita ka tau kami mpu'u-mpu'u batua nu 
Alatala. Naria pompakule nggari ja'i Nosa Nagasa 
nu Alatala riara nggatuwu kami, pade kami 
nompotowe tau-tau ntanina ante mpu'u-mpu'u 
rara. ' Nanotomo kami batua nu Alatala sabana 
kami nompatolele pepatuduki to nakonona, pade 
kuasa Alatala mboto nosanggani-nggani ante 

kami. Kami bate-batena noinggu nanoa. Pade 
pokainggu to nanoa etumo najadi ewa parewa 
mposibali kami ala meewa bo mebali. 

8 Kami nibila ntau tapi nisalai tau ntanina. 
Kami nitoiya ntau tapi niuli sinja'i tau ntanina. 
Kami nireke topebagiu, tapi kakonona kami aga 
notesa to nakonona. ? Kami nireke tau da'a ria 
gunana, tapi kami ninjani ntau pura-puramo. 
Kami nadea nggani ntora namate, tapi kitamo, 
kami bate-batena natuwu. Kami naoso nipandasa 
ntau tapi kami da'a namate. !? Kami naoso 
nipakasusa rara, tapi kami da'a nenonto 
nosukuru. Kami nakasiasi, tapi kami bate-batena 
nompakasugi nadea tau ntanina. Ane rakita ewa 
da'a ria nuapa-nuapa ri ja'i kami, tapi kakonona 
mpengele-ngele naria ri ja'i kami. 

11 Sampesuwu-sampesuwu ri Korintus, kami 
notesa nombasuwuraka isi rara nta'i kami 
pura-pura ka komi. Natebukamo rara kami ri ja'i 
komi. 1? Kami da'a nantabuniaka towe kami ka 
komi, tapi komi nantabuniaka towe komi ka kami. 
13 Kutesa ka komi ewa ka ana-anaku mboto, 
bukamo rara komi ri ja'iku nasimbayu ewa aku 
nombabuka raraku ri ja'i komi! 

14 Ne'e komi mosiala patuju ante tau-tau da'a 
nomparasaya i Pue Yesus. Iwenumo? Masipato 
tau to nanoana mosiala patuju ante tau to 
nadenggona? Masipato reme mosigalo ante 

karumauna? P Masipato Kristus mosimporoa 
ante Magau nu Seta? Masipato topomparasaya 
masintuwu ante tau da'a nomparasaya? 

16 Masipato kita mepue ka pue-pue ntanina riara 
Sapo Mpepue? Natantumo pura-pura etu da'a 
ntoto masipato! Toramo! Kitamo to najadi ewa 
Sapo Mpepue nu Alatala to natuwuna. Ewa to 
niuli Alatala mboto iwe'i: "Aku kana meto'o ri 
tatongo ira. Aku kana maroo mosanggani-nggani 
ante ira. Aku kana majadi Alatala ira pade ira 
majadi todeaku. 

17 Sabana etu pesuwumo komi nggari tatongo 
ira pade poga'amo komi nggari ja'i ira. Ne'e 
manggabe anu to natantoru riara mpanggitaku, 
pade Aku kana mantarima komi ri ja'iku. 

18 Aku kana majadi Umamu pade komi kana 
majadi ana-anaku. Iwetumo panguli i Pue to 
Neliu Nggakuasa." 

1 Sampesuwu-sampesuwu to nipotoweku, 
7 pojanji-pojanji etu nipawela ka kita. Jadi 
kamaimo kita mompakagasa korota nggari 
pura-pura nuapa to nompakatantoru koro bo 
pekiri rara nta'ita. Pade kamaimo kita mantambai 
eona mantambai magasa pokaingguta ante 
matuwu maeka ri ja'i Alatala. 

2 Sampesuwu-sampesuwu, bukamo rara komi ri 
ja'i kami! Da'a ria sanggani kami nompowia sala 
ri ja'i komi nau aga samba'a. Da'a ria sanggani 

kami nompakasalanjala komi. Da'a ria sanggani 
kami nombabagiu komi ala mompakauntu 

koro kami mboto. 3 Aku da'a nanguli iwetu ala 
mompakasala komi, sabana ewa to niuliku ri 
ba'ana kami mpu'u-mpu'u nompotowe komi! 
Matuwu atau mamate kami tunggai mompotowe 
komi! 4Da'a nakaja rara kami notesa ka komi 
ante nanoto iwetu. Nasana mpu'umo raraku 
nantora komi. Naupa aku nombarasai kasusa bo 
kapari, da'a ria kaopu-opuna kadamba nu raraku. 
3 Tempo kami narata ri Propinsi Makedonia 
kasusa kami da'a ria kaopu-opuna, tapi kami 
nipandasa nggari mpengele-ngele. Nggari tau-tau 
ntanina naria to nombabali kami, pade riara nta'i 
kami mboto naria eka rara. 

6 Tapi Alatala nompakaroso rara tau-tau to 
naopu rarana, pade l'a nompakaroso rara kami 
wo'u ante karata i Titus. ' Da'a aga karata i Titus 
to nompakaroso rara kami tapi pantesana wo'u 
to nantesa iwenu i'a nipakaroso rara tempo i'a 
naria ri tatongo komi. Pade nitesana wo'u ka 
kami ewa kalentora rara komi manggita aku pade 
ewa kasusa rara komi nantora pokainggu komi 
bopia. Pade niulina komi mpu'u-mpu'u madota 
manjaliku aku ri ngayo tau-tau to nangewa 
aku. Jadi nangepe tesa Titus etu nantambaimo 
kadamba nu raraku. 

8 Naupa isi suraku bopia nompakasusa rara komi 
da'a nanjoso raraku nantulisi sura etu. Kakonona 
nanjosomo raraku bopia sabana nikitaku suraku 
etu nompakasusa rara komi. Tapi kasusa rara 
komi etu aga sampalai. ? We'i-we'i nadambamo 
raraku, da'a sabana komi nipakasusa rara, tapi 
sabana kasusa rara komi etu nanggeni komi najea 
nggari pokainggu komi to nasala. Kasusa nu rara 
komi etu nipake Alatala manggeni komi majea. 
Jadi komi da'a nipakarugi ante sura kami etu. 

10 Sabana kasusa rara nggari ja'i Alatala ewa 
etu nanggeni tau majea nggari silaka sampe ira 
mamala rapakasalama. Pade da'a ria samba'a tau 
manjoso rarana ane etu majadi. Tapi kasusa rara 
to nirasai ntau to da'a nomparasaya Alatala aga 
manggeni ira mamate pade rapopoga'a nggari 
ja'i Alatala. 11 Kitamo nuapa to najadi ante kasusa 
rara nggari ja'i Alatala to nirasai komi etu. Komi 
mpu'u-mpu'u madota mowia to nanoana. Komi 
mpu'u-mpu'u nompasimbuku mompakanoto 
pokainggu komi nakono. Naraumo komi 
mompekiri silaka to nipowia roa komi etu. 
Naekamo rara komi. Nalentoramo rara komi 
manggita aku. Naraji mpu'umo komi nompowia 
to niparentaku etu. Nasadiamo komi nombasuku 
tau to nasala etu. Riara mpengele-ngele komi 
nompopokita komi da'a nasala riara parakara etu 
bopia. 

12 Jadi naupa aku nantulisi sura to nompakasusa 
rara komi etu, da'a patujuku ala mompakasala 
tau to nowia sala atau manjaliku tau to nipakaja'a 
tau nasala etu. Patujuku nantulisi sura etu ala 
riara mpanggita Alatala manoto ka komi iwenu 
kakonona kabete nu towe komi ri ja'i kami. 

13 Jadi nangepe asele sura kami etu rara kami 
nipakaroso. Pade kami da'a aga nipakaroso 
rara tapi kami wo'u nipakadamba mpu'umo 
nanggita kadamba nu rara i Titus. Sabana 
tempo i'a nantalioda komi ri ngata Korintus i'a 
mpu'u-mpu'u nipakasana rara. 

14 Da'apa i'a nalau nantalioda komi aku 
nombatoiya komi ka i'a. Pade pokainggu komi to 
nikita Titus da'a nompakaeya aku. Nasimbayu 
ewa pura-pura tesa kami ka komi batena nakono, 
iwetu wo'u tesa kami nombatoiya komi ka i Titus 
etu wo'u nakono. 1° Pade towe i Titus ri ja'i komi 
nantambai kabetena tempo i'a nantora iwenu 
komi pura-pura natundu ri ja'ina pade iwenu 
komi nantarima i'a ante nombabila i'a bo nekou 
ri ja'ina. 16 Nadamba mpu'u raraku sabana komi 
namala niparasaya riara mpengele-ngele. 

1 Sampesuwu-sampesuwu, kami madota 

mompakanoto ka komi nuapa to najadi 
nggari towe belo nu Alatala ri tatongo todea 
topomparasaya ri Propinsi Makedonia. 2 Ira 
mpu'u-mpu'u nipandasa ante pesoba-pesoba 

to natomo mpu'u. Tapi ri tatongo pesoba etu 
kadamba nu rara ira nantambai kadeana sampe 
ira nombawai ante najoi mpu'u rara ka tau-tau 
ntanina, naupa ira mboto nakasiasi mpu'u. 

3 Ira da'a aga nombawai nantuki pompakule 
ira, tapi ira nombawai neliu nggari pompakule 
ira. Etu nikitaku mboto! 4 Nggari dota ira mboto 
ira nerapi ante mpu'u-mpu'u rara ka aku ala 
ira wo'u mamala rawai loga masintuwu ante 
tau-tau ntanina mantulungi topomparasaya- 
topomparasaya to nakasiasi. ? To niwai ira neliu 
mpu'u nggari to nisarumaka kami. Pamulana ira 
nombajuju koro ira mboto ka i Pue pade wo'u 
ka kami nantuki dota Alatala. ê Jadi etu sampe 
kami nerapi ka i Titus ala i'a mompapola bago 
to nabelona mompasiromu doi petulungi to 
nipamulana ri tatongo komi bopia. 

7 Komimo to neliu nggabelo riara mpengele- 
ngele. Pomparasaya komi mpu'u-mpu'u naroso. 
Komi niwai ka pompakule motesa-tesa bo 
mompasimbayu pangginjani nggari ja'i Pue. 
Nabete mpu'u rara komi mantulungi tau ntanina. 
Pade nabete mpu'u towe komi ri ja'i kami. 
Sabana etu masipato wo'u komi meliu nggabelo 
mompajala bago mompasiromu doi petulungi 
etu. 3 Tesaku ka komi etu da'a parenta. Tapi 
patujuku mompopanjani ka komi nuapa to 

nipowia tau ntanina mantulungi roana ala 
manggita sampe ri umba towe komi. 

3 Sabana ninjani komi mboto kabete nu towe 
belo Pueta Yesus Kristus. Naupa I'a mpu'u-mpu'u 
nakalumana I'a najadi nakasiasi mpu'u ala 
mantulungi komi. l'a nipakakasiasi mpu'u ala 
komi mamala rapakakalumana. 1? Jadi iwe'imo 
pombarataku ewa kasiromu doi petulungi etu. 
Mpae naliu komimo tau-tau pamulana to nadota 
mompasiromu doi petulungi etu, pade komi wo'u 
tau-tau pamulana to nompamula nompasiromu 
doi etu. 

11 Jadi we'i-we'i papolamo bago etu sampe 
maopu ala karaji komi mompakaopu bago etu 
masimbayu ante kabete nu rara komi nompamula 
bago etu bopia. Waimo nantuki pompakule 
komi samba'a bo samba'a. 12 Sabana ane komi 
mombawai ante kamomi nu rara nantuki nuapa 
to naria ri ja' imu, pewaimu etu kana rakonoa rara 
Alatala. I'a da'a manjarumaka pewai to meliu 
pompakulemu. 

13 Da'a ntoto patujuku ala tau-tau ntanina 
ratulungi pade komi rapakatomo, tapi patujuku 
ala maria kasimbayuna riara nggatuwu komi. 

14 We'i-we'i komi nompakule mantulungi ira ante 
labina to naria ri ja'i komi. Pade tempo banepia 
ira wo'u mamala mantulungi komi nggari labi to 
maria ri ja'i ira. Ane iwetu maria kasimbayuna. 

15 Ewa to nitulisi riara Buku Nagasa iwe'i: "Tau to 
nompasiromu nadea, da'a ria pelabina, pade tau 
to nompasiromu sakedi da'a ria kakurana." 

16 Kami nosukuru ri ja'i Pue Alatala sabana I'a 
nompakabete rara i Titus mompekiri kabelo 
komi nasimbayu ewa pompekiriku mboto. 

17 Nanotomo etu sabana i Titus nompoiyo 
pomperapi kami mompapola mombaurusi 
kasiromu doi petulungi etu. Pade da'a aga etu, 
tapi nabete mpu'umo rarana mantulungi komi 
sampe i'a mboto nompakatantu kana malau 
mpaka ri ja'i komi. 

18 Pade kami nompakau samba'a sampesuwuta 
ntanina mantuki i Titus riara mpolumakona. 

l'a tau to mpu'u-mpu'u nibila pura-pura 
topomparasaya sabana pokarajaana 
mompatolele Kareba Belo. 19 Da'a aga 

etu, tapi i'a wo'u nipelisi ntodea topomparasaya 
momporoa kami riara mpolumako kami 
manggeni doi petulungi etu. Kami nokarajaa 
mompasiromu doi petulungi etu ala i Pue rabila 
bo ratoiya ntau, pade ala mompopokita kabete 
nu rara kami mantulungi tau nakasiasi. 

20 Patuju kami nompakau sampesuwuta 
etu mpasanggani-nggani ante | Titus ala ne'e 
maria tau manjalaraka akala kami mombaurusi 
pewai to nadea etu. 21 Sabana kami madota 
mompowia to nanoana, nabeloka riara 

mpanggita Alatala, nabeloka riara mpanggita 
manusia. 22 Nosanggani-nggani ante i Titus 

bo sampesuwuta ntanina etu, nipakau kami 
wo'umo samba'apa, etumo sampesuwuta to 
nadea ngganimo nompopokita ka kami kabete 
nu rarana mantulungi tau ntanina. Pade we'i-we'i 
nantambaimo kabete nu rarana mantulungi 
mombaurusi kasiromu doi petulungi etu sabana 
i'a mpu'u-mpu'u nanjarumaka komi. 

23 Ane i Titus, i'a roaku sampokarajaa 
mantulungi komi. Pade romba'a sampesuwuta 
ntanina to mantuki i'a etu, ira tau to nisuro 
ntodea topomparasaya. Nggari katuwu ira nadea 
mpu'u tau nombabila bo nombatoiya Kristus. 

24 Jadi kuperapi ka komi popokitamo towe komi 
ka ira ala manoto ka pura-pura topomparasaya 
komi mpu'u-mpu'u nompotowe ira, pade ala 
manoto tesa-tesa kami nombatoiya komi ka ira 
bopia mpu'u-mpu'u nakono. 

1 Kakonona da'a paraluu aku mantulisi ka 

komi ewa doi petulungi ka topomparasaya 
to nakasiasi ri Bagia Yudea. ? Sabana ninjaniku 
nabete mpu'umo rara komi mantulungi ira. Aku 
nantoiya komi ri ja'i to Makedonia. Niuliku ka ira, 
"Nasadiamo topomparasaya ri Propinsi Akhaya 
mombawai petulungi, nompamula nggari mpae 
naliu." Nangepe tesa ewa kabete rara komi 

madota mantulungi iwetu sabagia bete nggari 
ja'i ira wo'u naria dota rara mantulungi. 

3 Tapi naupa iwetu nipekiriku nabelopa ane 
aku mompakaui Titus ante roana etu ka komi 
mantulungi mompakasadia doi petulungi komi. 
Ante iwetu mpu'u-mpu'u masadia petulungi 
komi tempo aku marata ewa to nitesaku ka 
tau-tau to Makedonia. Ne'e-ne'e tesa-tesaku 
nombatoiya komi etu aga tesa bayangi! 4Sabana 
ane petulungi komi da'apa nasadia tempo aku 
marata mpasanggani-nggani ante to Makedonia, 
natantumo maeya mpu'u mataku, ne'epa rauli 
komi. Sabana niuliku ka ira komi mpu'u-mpu'u 
nasadia mantulungi. 

> Jadi etu sampe nipekiriku paraluu aku merapi 
ka roa-roa etu ala mokolu ka aku mpaka ri ja'i 
komi mantulungi mompakasadia petulungi to 
nijanji komi bopia. Nipowiaku iwetu ala petulungi 
komi etu masadia tempo kami marata. Ante 
iwetu kana manoto petulungi komi etu niwai 
ante najoi rara da'a sabana nipasu'u. ? Pariara 
nta'imo tesaku e'i: tau to nombatuja sakedi, 
sakedi wo'u aselena. Pade tau to nombatuja 
nadea kana madea wo'u aselena. 

7 Butu mba'a tau kana mombawai nantuki 
to nipakatantu riara nta'ina mboto. Ne'e i'a 
mombawai ante nakaja rara atau ante nipasu'u. 
Sabana Alatala nompotowe tau to nombawai 

ante nadamba rarana. 8 Pade Alatala nakuasa 
mantambai rasi ka komi to nadea-deana 
sampe komi bate-batena rapakagana riara 
mpengele-ngele. Ante iwetu komi mamala 
mompowia mpengele-ngele powia to nabelona 
mantulungi tau-tau ntanina. ? Riara Buku Nagasa 
naria nitulisi iwe'i: "l'a nompalele rasi ka tau-tau 
nakasiasi. Kanoa nu rarana naroo sampe ri 
kasae-saena." 

10 Alatala nombawai sawua ka toposawu, pade 
niwaina panggoni rakonita. Pade iwetu wo'u l'a 
mombawai bo mompakadea rasi ka komi sampe 
komi mantambai mombawai ka tau ntanina. 

11 Komi kana rapakasugi riara mpengele-ngele 
sampe komi bate-batena mamala mombawai 
ante najoi rara. Pade tempo kami mombawai 
pewai komi etu ka tau-tau nakasiasi ri Bagia 
Yudea madea tau kana manguli tarima kasi ka 
Alatala. 12 Sabana petulungi to niwai komi etu 
da'a aga mantulungi mompakagana nuapa to 
niparaluu todea topomparasaya, tapi manggeni 
madea tau wo'u manguli tarima kasi ka Alatala. 

13 Ira kana mantoiya bo mombabila Alatala, 
sabana ante mombawai petulungi etu komi 
mompakanoto komi mpu'u-mpu'u natundu 
riara Kareba Belo nu Kristus to nipangaku komi. 
Pade ira kana mantoiya Alatala sabana komi 
mombawai petulungi ka ira bo tau-tau ntanina 

ante najoi rara. 14 Pade ira kana momposambaya 
komi ante nalentora rara sabana manggita 
asele nu towe belo nu Alatala to neliu-liuna 
riara nggatuwu komi. 1? Masipato mpu'u kita 
mosukuru ri ja'i Alatala sabana pewaina to da'a 
namala rasowadakata kabelona! 

1 We'i-we'i, aku Paulus e'i, madota merapi 
10 sangele ka komi. Naria bara sakuya mba'a 
tau ri setu to nanguli iwe'i: "Tempo Paulus naria ri 
tatongota i'a nekou, tapi tempo nosinggakawao 
pade nabia i'a." Jadi ante naede bo nalusu rara 
nasimbayu ewa kaede bo kalusu rara Kristus 
mboto ? aku merapi ka komi, ne'e mompasu'u 
aku moinggu mako'o ri ja'i komi tempo aku 
momai ri setu. Sabana aku nopatuju moinggu 
mako'o iwetu ri ja'i tau-tau ri setu to nanguli 
pokaingguku nasimbayu ewa tau-tau ri dunia to 
da'a nekou ri ja'i Alatala. 3 Toramo! Naupa kami 
natuwu riara dunia kami da'a nosibali mangewa 
kaja'ana ante pompakule manusia biasa. 

4Parewa mposibali to nipake kami da'a 

parewa mposibali nggari dunia e'i, tapi parewa 
to nabaraka nggari ja'i Alatala. Ante parewa 
etu kami mompakaropu akala-akala tau-tau 
to nangewa Alatala. ? Kami mompakaropu 
mpengele-ngele pompekiri to nadenggona 
bo mpengele-ngele pompekiri to nasombona 
to nombalawa tau mangginjani Alatala. Kami 

mompakatundu mpengele-ngele pompekiri ri ja'i 
Kristus. ë Jadi ane komi pura-pura nompakanoto 
komi mpu'u-mpu'u natundumo ri ja'i kami, 
nasadiamo kami mombasuku ira to da'a natundu. 

7 Sampesuwu-sampesuwu, pekirimo to nanoto 
ranjani komi. Ane maria tau mpu'u-mpu'u 
nompekiri i'a bagia Kristus, kana ratorana kami 
wo'u bagia Kristus nasimbayu ewa i'a. 3 Naupa 
aku mombatoiya kuasa to niwai Kristus ka kami 
meliu nggari to masipatona, aku da'a maeya 
mata. Sabana kuasa etu niwai Pue ka kami ala 
mompakaroso pomparasaya komi, da'a ala 
mombagero komi. ? Da'a patujuku mompakaeka 
komi ante sura-suraku. 10 Sampe niuliku iwetu 
sabana ninjaniku nariamo tau to nanguli iwe'i: 
"Sura-sura i Paulus nataja bo nako'o, tapi ane 
i'a mboto naria ri tatongota, i'a aga noinggu 
nalente-lente, pade pantesana da'a ntoto ria 
batuana." 

11 Tapi kana ranjani tau-tau to nanguli iwetu 
ane kami momai ri ja'i komi, pokainggu kami 
kana masimbayu pura ante tesa to nitulisi kami 
riara sura-sura. 12 Da'a nabia kami manguli koro 
kami nasimbayu ante ira to nombatoiya koro ira 
mboto! Da'a nabia kami mompakasimbayu koro 
kami ante ira! Ira nositoiya mboto samba'a bo 
samba'a. Ira nantoiya koro ira nantuki panggita 
ira mboto. Natantumo nadoyo mpu'umo tau-tau 

etu! 33 Tapi kami da'a ntoto nasimbayu ante ira! 
Ane kami mombatoiya koro kami mboto kami 
da'a mombaliunaka to masipatona, sabana kami 
aga mombatoiya pokarajaa to niparasaya Alatala 
ka kami. Pade komi pura-pura ri Korintus nesua 
bagia mpokarajaa to niparasaya ka kami etu. 

14Da'a nasala ane kami mombatoiya asele 
mpokarajaa kami ri tatongo komi, sabana 
kamimo to nanggeni Kareba Belo ewa Kristus ka 
komi. 15 Kami da'a nombaliunaka to masipatona 
ante nanguli asele mpokarajaa tau ntanina asele 
mpokarajaa kami mboto. Tapi kami nanjarumaka 
pomparasaya komi kana mantambai maroso 
sampe kaopuna mantambai mabete asele 
mpokarajaa kami ri tatongo komi. 18 Ante iwetu 
kami mamala mapola mompatolele Kareba Belo 
sampe ri bagia-bagia ntanina meliu nggari bagia 
komi. Kami da'a madota mombatoiya koro kami 
mboto ewa asele mpokarajaa tau-tau ntanina. 

17 Ewa to nitulisi riara Buku Nagasa iwe'i: 
"Tau to madota mombatoiya sangele, i'a kana 
mombatoiya nuapa to nipowia i Pue." 18 Sabana 
tau to nikonoa Alatala da'a tau to nombatoiya 
korona mboto tapi tau to nitoiya Alatala. 

1 Sampesuwu-sampesuwu, kuperapi ala 

1 1 komi mosabara ante aku. Palogamo aku 
motesa madoyo sakedi we'i-we'i! Tapi nosabara 
mamimo komi ante aku! 2 Nasusa mpu'umo 

raraku mompekiri komi nasimbayu ewa kasusa 
rara Alatala mboto! Sabana komi nasimbayu 
ewa samba'a randoo to nagasa pokaingguna to 
nipopotingeaku ante Kristus. 

3 Tapi nakini mpu'umo raraku, ne'e-ne'e komi 
raakala ntau sampe komi mana mompotowe 
Kristus ante mpu'u-mpu'u raramu nasimbayu 
ewa i Hawa niakala ule tempo nggaolu. 

4 Sabana nikitaku ewa komi nasadia mantarima 
ante nasana rara tau-tau to narata ri ja'imu 
mompatolele kareba ka komi to nantesa Yesus 
ntanina, da'a Kareba i Pue Yesus to nipatolele 
kami ka komi. Komi nasadia mantarima kuasa 
ntanina nggari to nitarima komi nggari ja'i Nosa 
Nagasa nu Alatala. Pade komi nasadia mantarima 
kareba ntanina nggari Kareba Belo to nitarima 
komi nggari ja'i kami bopia. 

5 Posabaramo komi ante aku e'i, sabana 
nantuki pombarataku aku e'i da'a ntoto nakura 
nggari tau-tau to nireke komi suro to neliu 
ntoto kata'una. ê Naupa aku da'a nata'u notesa, 
pangginjaniku da'a ria kakurana. Etu bate-batena 
nipopokita kami ka komi riara mpengele-ngele 
bopia. ' Tempo aku naria ri tatongo komi aku 
nompatolele Kareba Belo ka komi ante da'a ntoto 
nerapi gaji nggari ja'i komi. Aku nompakaede 
koroku nokarajaa ante paleku mboto ala 
manggeni belo ka komi pura-pura. Tapi nokuya 

komi nompekiri powiaku etu nasala? 3 Tempo 
aku nomai nantulungi komi aku nitanggu todea 
topomparasaya nggari ngata ntanina. Namala 
rauli aku nompakarugi ira ala mamala mantulungi 
komi. 

3 Pade tempo aku ri tatongo komi ane 
naria to niparaluuku aku da'a nompakatomo 
komi. Sabana to niparaluuku etu nipakagana 
sampesuwu-sampesuwu topomparasaya to 
narata nggari Propinsi Makedonia. Aku bate- 
batena nompasimbuku ala ne'e mompakatomo 
komi mompekiri katuwuku. Pade aku bate-batena 
mompasimbuku iwetu. 

10 Da'a ria samba'a ri Propinsi Akhaya to 
mamala mombatagi aku motesa mombatoiya 
pokaingguku etu! Tesaku e'i nakono sabana 
pepatuduki to nakonona nggari ja'i Kristus naria 
riara nta'iku! 1! Nuapa sabana aku notesa iwetu? 
Bara nipekiri komi aku da'a nompotowe komi? 
Etu da'a nakono! Ninjani Alatala mbotomo 
aku nompotowe komi! 1? Tapi aku bate-batena 
mantuki kabiasaku etu. Aku da'a merapi gaji 
nggari ja'i komi ala mompakalipo tesa tau ntanina 
to nangoa nanguli ira nokarajaa nasimbayu ante 
kami. 

13 Tau-tau ewa etu aga suro-suro topodawa! Ira 
topokarajaa to nadenggona, aga tumoni-moni 
najadi suro-suro Kristus! 14 Kakonona pokainggu 

ira etu da'a nompakagumaa kami, sabana Magau 
nu Seta mboto namala mombabali korona 
majadi ewa malaeka to naremena. ?” Jadi da'a 
sangele to rapogumaa ane batua-batuana wo'u 
tumoni-moni majadi ewa suro-suro to nantuki 
dota Alatala. Kaopuna ira kana rabalasi ante 
pesuku to masipato ante powia ira. 

16 Sangganipa kuperapi, ne'e rapekiri komi 
aku e'i tau nadoyo. Tapi naupa bara maria to 
nompekiri iwetu, palogamo aku mombatoiya 
koroku mboto sakedi ewa samba'a tau nadoyo. 
17 Ante mombatoiya koroku mboto e'i aku 
da'a notesa nantuki parenta i Pue, tapi ewa 
samba'a tau nadoyo. 13 Kakonona nadeamo 
tau ntanina nombatoiya koro ira bo powia to 
nipowia ante karoso ira mboto. Jadi aku wo'u 
kana mombatoiya koroku sakedi. 19 Nantuki 
komi, komimo tau-tau to nanoto mpu'u, tapi 
komi aga nosabara ante tau-tau nadoyo! 

20 Nanotomo etu sabana komi nosabara mpu'u 
ane maria topanggeniaka mompobatua komi, 
ane ira mompakaopu mbara-mbara komi, 

ane ira mombaakala komi, ane ira moinggu 
masombo-sombo ri ja'i komi, atau ane ira 
mombasapa lenje komi! 

21 Ante naeya mata aku kana mompangaku 
ka komi, kami da'a nabia moinggu iwetu ri ja'i 
komi! Tapi ane maria ira to nabia mombatoiya 

koro ira mboto aku wo'u nabia! We'i-we'i 
aku notesa ewa tau nadoyo! 22 Iwenumo? Ira 
tau-tau to Yahudi? Aku wo'u tau to Yahudi! Ira 
tau-tau to Israel? Aku wo'u tau to Israel! Ira 
muli Abraham? Aku wo'u muli Abraham! 23 Ira 
batua Kristus? Pantesaku e'i ewa pantesa togila! 
Aku batua Kristus to neliu nggabelo nggari ira! 
Aku nokarajaa neliu nggatomo nggari ira! Aku 
nisuaraka riara tarunggu neliu nggaoso nggari 
ira! Aku nicambu neliu nggaja'a nggari ira, pade 
nadea ngganimo aku ntora namate! 

24 |imangganimo aku niporo ntau to 
Yahudi, butu nggani tolumpulu sasio mbela. 
25 Tolungganimo aku niboba nto Roma ante 
kayu. Sanggani aku nirempe ntau ante watu. 
Tolungganimo sakaya bete to nipesawiku natala 
rara ntasi, pade naria sanggani aku nalome rara 
ntasi saeo sambengi. 2? Nadea ngganimo aku 
nolumako nakawao. Riara mpolumakoku etu 
aku nandasa nombawote ue nanggabuntu, aku 
nandasa nantingayo parampo, aku nipandasa 
tau-tau to Yahudi bo tau-tau da'a to Yahudi wo'u. 
Aku nipandasa riara ngata pade ri karawa baina. 
Aku nandasa rara ntasi pade aku wo'u nipandasa 
tau-tau tumoni-moni nomparasaya i Pue Yesus. 

27 Aku bate-batena nokarajaa ntomo sampe 
nadea ngganimo aku da'a nakapo noturu 
njambengi ntua. Aku naoro ta'i bo nabai tambolo, 

pade naoso nanta'amaka nanggoni. Aku naoso 
naleni bo nakura pakea. 23 Pade ntanina nggari 
etu pura-pura, eo-eo aku nakini raraku nompekiri 
pura-pura todea topomparasaya. 29 Ane maria 
nggari tatongo ira to nalente pomparasayana, 
aku wo'u mombarasai kalentena etu. Ane maria 
nggari ja'i ira to nanawu riara silaka, aku wo'u 
masusa raraku nompekiri ira. 

30 Ane aku nipasu'u mombatoiya koroku, agina 
aku mombatoiya nuapa-nuapa to nompakanoto 
kalenteku. 21 Alatala, Uma nu Pueta Yesus, 
nangginjani aku da'a nodawa! I'amo to ratoiya 
sampe ri kasae-saena! 3? Tempo aku ri ngata 
Damsyik Gubernur to nipakakuasa Magau Aretas 
nompakau tantarana nanggatono bobaa bete 
ngata etu ala manjoko aku. 33 Tapi aku niulunjaka 
riara karanji lauro nggari saongu tilalaba ri tembo 
ngata mpaka ri sawalikuna. Ante iwetu aku 
nakabasaka nggariara mpale Gubernur etu. 

1 Aku kana mompapola mombatoiya 
12 koroku. Naupa da'a ria gunana aku kana 
mompapola mantesa panggita to nikitaku bo 
pangginjani to nipopanjani Alatala ka aku. 

2 Aku nosinjani ante samba'a topomparasaya 
Kristus. Sampulu patampae naliu i'a nionggotaka 
sampe ri suruga katolunjunjuna. Da'a ninjaniku 
ane korona mpu'u-mpu'u nateonggotaka atau 
etu aga panggitana, tapi Alatala nangginjani. 

3 Kusili sangganipa tau etu nionggotaka sampe 
nesua ri suruga. Da'a ninjaniku ane korona 
mpu'u-mpu'u nionggotaka atau etu aga sangele 
panggitana, tapi Alatala nangginjani. Pade ri 
setu i'a nangepe tesa-tesa anu da'a namala 
rasowadaka, tesa anu da'a namala ratesa 
manusia. 4 (12:3) ? Aku mombatoiya katuwu 
tau etu, tapi da'a katuwuku. Ewa katuwuku 
mboto aku aga mombatoiya nuapa-nuapa to 
mompopokita kalenteku. 

6 Kakonona ane aku madota mombatoiya 
koroku, aku da'a noinggu nadoyo-doyo sabana 
tesa to kuuli etu kana makono. Tapi aku da'a 
madota mombatoiya katuwuku mboto ala ne'e 
sampe maria tau mompekiri aku meliupa nggari 
to nakonona. Ne'e-ne'e pompekiri ira meliu 
nggari pokaingguku to nikita ira riara nggatuwuku 
pade tesa to niepe ira nggari ja'iku. 7 Jadi aku 
niwai Alatala ka sangele to nompandasa aku 
nasimbayu ewa karui to nantosu koroku ala aku 
ne'e majadi masombo nggari panggita-panggita 
to nikitaku. Etumo sangele suro nggari ja'i Magau 
nu Seta to nompandasa aku ala aku ne'e majadi 
masombo. 

8 Tolungganimo aku nerapi ka i Pue ante 
mpu'u-mpu'u raraku ala suro nggari ja'i Magau 
nu Seta etu rapopalai nggari ja'iku. ? Tapi 
nangulimo Pue ka aku, "Naganamo ane naria 

towe beloku ri ja'imu, sabana neliu ngganoto 
kuasaku riara nggatuwumu ane komi nalente." 
Jadi etu sampe aku kana mombatoiya kalenteku 
etu, ala Kristus bate-batena manggalendu aku 
ante kuasana. 10 Jadi aku kana madamba-damba 
riara kalenteku. Pade aku wo'u madamba-damba 
ane aku rauli sinja'i, rapakasusa, rapandasa, bo 
mpu'u-mpu'u rapakaja'a sabana nomparasaya 
Kristus. Sabana tempo aku nalente-lente iwetu, 
aku naroso ante kuasa Kristus. 

11 Sampesuwu-sampesuwu, aku e'i notesa ewa 
samba'a todoyo, tapi komimo to nompasu'u aku 
nowia iwetu! Kakonona komimo to masipato 
mombatoiya aku, sabana naupa aku e'i nireke 
samba'a tau to da'a ria gunana, aku da'a ntoto 
nakura ane rapoposisala ante ira to nireke komi 
suro-suro to neliu ntoto kata'una. 12 Sabana 
tandai-tandai to nompakanoto aku mpu'u-mpu'u 
samba'a suro i Pue Yesus to nakonona nipowiaku 
ante nosabara ri tatongo komi. Etumo aku 
nompowia tandai-tandai to nipogumaa 
bo kabaraka-kabaraka ri tatongo komi. 

13 Pokarajaaku ri tatongo komi nasimbayu ewa 
pokarajaaku ri tatongo pura-pura topomparasaya 
ntanina. Aga sangele posisalana powiaku ri 

ja'i komi, etumo aku da'a nompakatomo komi 
mompekiri katuwuku. Naupa powiaku etu da'a 
nasala, tapi aku merapi ampu ri ja'i komi. 

14 We'i-we'i nasadiamo aku momai mantalioda 
komi katolungganina, pade aku batena nopatuju 
da'a mompakatomo komi. Sabana to nipodotaku 
da'a mbara-mbara komi tapi towe komi! Da'a 
ngana-ngana to masipato mompasiromu 
kakalumana ka totu'ana, tapi totu'a to masipato 
mompasiromu kakalumana ka ana-ana ira! 1? Jadi 
aku kana mombawai ka komi pura-pura nuapa to 
naria ri ja'iku, nau koroku mboto wo'u. Ane aku 
mpu'u-mpu'u nompotowe komi iwetu, nokuya 
komi nakura nompotowe aku? 

16 Ninjani komi mbotomo aku da'a sanggani 
nompakatomo komi mompekiri katuwuku. Tapi 
danaria to nanguli, "Nata'u mpu'u i Paulus. I'a 
nombaakala kita ala mombarata untu ka korona 
mboto ante mombabagiu kita!" 17 Iwenumo? 
Nariamo sanggani komi niakala tau-tau to 
nipakauku mpaka ri ja'i komi? Naria ira nangelo 
untu nggari ja'i komi? 18 Aku nompakau Titus 
mpaka ri ja'i komi nosanggani-nggani ante 
sampesuwuta ntanina etu. Nariamo sanggani i 
Titus nangelo untu ka korona mboto nggari ja'i 
komi? Natantumo da'a ria! Tapi ninjani komi 
mbotomo kami romba'a nosaongu rara pade 
pokainggu kami ri tatongo komi nasimbayu 
puramo. 

19 Bara nipekiri komi patuju tesa kami e'i 
aga mebali ri ngayo komi! Tapi sampesuwu- 

sampesuwu to nipotoweku, etu da'a nakono! Ri 
ngayo Alatala mbotomo kami notesa ewa tau 

to nosaongu rara ante Kristus. Pade pura-pura 
nuapa to nitesa kami patujuna ala mompakaroso 
pomparasaya komi. 2? Sabana nakinimo raraku 
ane aku momai ri ja'i komi pokainggu komi 

da'a masimbayu ewa to nipokonoku, pade 
pokaingguku wo'u ri ja'i komi da'a masimbayu 
ewa to nipokono komi. Nakinimo raraku ane aku 
momai ri setu maria komi to mosinggarau, bara 
maria to masiriati, bara maria to marau rarana bo 
maria to aga mompekiri korona mboto. Nakinimo 
raraku maria tau manguli sinja'i bo mompakaja'a 
roa-roana, bara maria to masombo-sombo bo to 
mompakagado todea topomparasaya. 

21 Nakinimo raraku ne'e-ne'e ane aku 
sangganipa momai ri ja'i komi, Alatala kana 
mompakaeya aku ri ngayo komi. Ne'e-ne'e aku 
mageo ri ngayo komi sabana madea nggari 
tatongo komi to nasilaka bopia da'apa najea 
nggari silaka-silaka. Bara maria to danogau sala 
ante tau da'a rongona mboto bara mowia to da'a 
ntoto masipato ewa to nabiasa nipowia ira bopia. 

1 Tolunggani ka e'imo aku momai ri ja'i 
13 komi. Riara Buku Nagasa naria nitulisi 
iwe'i: "Butu-butu tesa pepangadu ri ja'i ntau 
kana ratakono romba'a atau tolumba'a sabi pade 
namala rareke nakono." 

2 Tempo aku naria ri tatongo komi karongganina 
bopia nipopatoraku tau-tau to nowia silaka 
bo komi pura-pura. Pade we'i-we'i naupa aku 
nosinggakawao ante komi kupopatora bali ka 
komi iwe'i: ane aku momai ri ja'i komi mana ria 
ampuku ri ja'i ira to nowia silaka etu. 3 Komi 
madota manggita tandaina to mompakanoto aku 
mpu'u-mpu'u niposumba Kristus! Jadi etu kana 
rakita komi! Sabana ane Kristus mangontiaka 
komi l'a da'a nalente-lente, tapi l'a mpu'u-mpu'u 
nakuasa ri tatongo komi. 4 Tempo Kristus nipaku 
ri kayu parika sampe namate nalentemo l'a. Tapi 
we'i-we'i l'a batena natuwu ante kuasa nggari 
ja'i Alatala. Iwetu wo'u kami to nosaongu rara 
ante l'a. Kami aga manusia to nalentena. Tapi ane 
mantingayo komi kami kana makuasa nasimbayu 
ewa Kristus ante kuasa nggari ja'i Alatala. 

5 Sampesuwu-sampesuwu, ujimo koro komi 
mboto ala manggita ane komi mpu'u-mpu'u 
natuwu ewa topomparasaya i Pue. Paresamo 
koro komi mboto. Natantumo Yesus Kristus naria 
riara nta'i komi? Ane etu da'a nanoto, batuana 
komi da'a mpu'u-mpu'u topomparasaya i Pue. 

6 Tapi nisarumakaku kana manoto ka komi kami 
e'i mpu'u-mpu'u suro i Pue to nakonona. ” Kami 
nosambaya ka Alatala ala komi ne'e mowia 
silaka. Patuju kami mosambaya iwetu da'a ala 
mompakanoto kami e'i mpu'u-mpu'u suro i Pue 

to nakonona. Tapi patuju kami ala komi batena 
mowia to nanoana. Jadi ane kami rareke ntau 
da'a suro iPue to nakonona, da'a ria mokuyal 

8 Sabana kami da'a namala mompowia sangele to 
mangewa to nakonona. Tapi kami aga mompowia 
to nakonona. 

9 Nadamba mpu'u rara kami ane kami 
nalente bo komi naroso. Jadi kami bate-batena 
mosambaya ala pokainggu komi majadi mabelo 
pura. 10 Etu sampe aku nantulisi tesa-tesa e'i ka 
komi tempo kita nosinggakawao. Patujuku ala 
ane aku momai ri ja'i komi ri setu da'a paraluu 
aku motesa mako'o mompakabelo pokainggu 
komi ante kuasa to niwai i Pue ka aku. Sabana 
kuasa etu niwaina ka aku ala mompakaroso komi 
da'a ala mombagero komi. 

11 Jadi sampesuwu-sampesuwuku, 
pakadambamo rara komi. Pasimbukumo 
mompakabelo pokainggu komi. Tarimamo 
pepatudukiku e'i! Komi kana matuwu 
ante mosaongu pekiri bo mosaongu rara, 
pade mosinggabelo samba'a bo samba'a. 

Pade Alatala, pu'u nu towe bo katuwua 
nabelo kana mosanggani-nggani ante komi. 

12 Posipakasampemo tabe samba'a bo samba'a 
ante towe. 13 Pade tarimamo tabe nggari ja'i 
pura-pura topomparasaya ri se'i. 14 Perapi Pue 
Yesus Kristus mombagane komi. Perapi Pue 

Alatala mompotowe komi, pade perapi Nosa 
Nagasa nu Alatala mosanggani-nggani ante komi 
pura-pura. 


SURA PAULUS KA 
TOPOMPARASAYA | PUE YESUS RI 


GALATIA 


1 Sura e'i nggari ja'iku Paulus, suro i Pue 

Yesus, ka topomparasaya-topomparasaya 
i Pue Yesus ri Propinsi Galatia. Tabe nggari 
ja'iku bo nggari ja'i pura-pura topomparasaya 
to nosanggani ante aku ri se'i. Aku e'i najadi 
suro i Pue da'a nggari dota nu manusia pade 
da'a wo'u manusia to nangonggotaka aku. 
Tapi aku nionggotaka Yesus Kristus mboto bo 
Umata Pue Alatala to nompakatuwu I'a bali 
nggari kamatena. 2(1:1) 2 Perapi Umata Alatala 
bo Pue Yesus Kristus mombagane komi bo 
mombawai katuwua mabelo ka komi. 4 Pue Yesus 
nombawai korona rapatesi mantolo silakata 
nantuki dota Umata Alatala ala I'a mamala 
mombakabasaka kita nggari pura-pura kaja'ana 
ri dunia we'i-we'i. ? Rabila bo ratoiyata Alatala 
sampe ri kasae-saena. Amin! 

6 Da'a nesua ri akalaku iwenu komi nasasinta 
gaga nompalasi Pue Alatala to nompokio komi 
majadi todeana nggari towe belo Kristus pade 
nantuki pepatuduki tau ntanina to niuli ira 
"kareba belo." ' Kakonona da'a ria "kareba belo" 

ntanina. Aga naria tau-tau nompakagado komi 
ante pepatuduki ira to nasala. Ira aga madota 
mompakadenggo Kareba Belo to nantesa Kristus. 
8 Tapi kuuli ka komi, nau kami mboto atau 
malaeka nggari suruga mompatolele pepatuduki 
to nosisala ante Kareba Belo to nipatolele kami 
ka komi bopia, nasurukawumo i'a! 

3 Tempo kami danaria ri tatongo komi bopia 
niuli kami mami iwetu, pade we'i-we'i sangganipa 
kuuli, ane maria tau mompatolele pepatuduki 
to da'a nasimbayu ante Kareba Belo to nitarima 
komi, nasurukawumo i'a! 10 Jadi iwenumo, 
sampesuwu-sampesuwu? Ante nanguli iwetu 
aku miki ratoiya ntau? Etu da'a nto'to nakano. 
Aku aga madota ratoiya Alatala. Bara nipekiri 
komi aku aga madota mompakadamba rara 
manusia. etu da'a nakono, sabana ane aku 
danompasimbuku mompakadamba rara manusia 
aku da'a masipato majadi batua Yesus Kristus. 

11 Sampesuwu-sampesuwu, kana ranjani komi 
Kareba Belo to nipatoleleku etu da'a Kareba Belo 
nggari ja'i manusia. 12 Aku da'a nantarima Kareba 
Belo etu nggari ja'i manusia, pade da'a wo'u 
manusia to nompatuduki etu ka aku. Tapi Yesus 
Kristus mbotomo to nompopanjani isi Kareba 
Belo etu ka aku. 

13 Natantu niepe komimo tesa ewa katuwuku 
bopia tempo aku danantuki agama Yahudi. Ante 

da'a ria ampu aku nompandasa topomparasaya 
i Pue Yesus. Aku batena nompasimbuku 
mompakaropu pomparasaya ira. 14 Aku neliu 
nggaraji nggari pura-pura sanggatuwuku to 
Yahudi nantuki Atura-atura agama Yahudi. Aku 
mpu'u-mpu'u naria dotaku nantuki ada-ada 
ntotu'a kami nggaolu. 

15 Tapi tempo aku da'apa nesuwu, ante towe 
belona Alatala nompelisi aku bo nompokio aku 
majadi surona. 16 l'a nompopanjani Anana i 
Pue Yesus ka aku ala aku mamala mompatolele 
Kareba i Pue Yesus ka tau-tau da'a to Yahudi. 
Tempo aku nisuro Alatala manggeni Kareba etu 
aku da'a nalau ri ja'i manusia merapi rapatuduki. 
17 Aku da'a wo'u nalau mpaka ri ngata Yerusalem 
manggita ira to najadi suro i Pue Yesus nokolu 
nggari aku. Tapi aku nalau mpaka ri tana Arab, 
pade nggari setu aku nanjili bali mpaka ri ngata 
Damsyik. 

18 Tolumpae kaliuna pade aku nalau mpaka ri 
ngata Yerusalem manggita Petrus. Aku neto'o 
ri ja'ina aga sampulu limambengi kasaena. 

19 Tapi aku da'a nanggita suro-suro i Pue Yesus 
ntanina, aga Yakobus tua'i i Pue. 20 Parasayamo 
tesaku e'i! Ri ngayo Alatala mboto aku manguli, 
tesa to nitulisiku e'i nakono! Aku da'a nodawa! 
21 Naopu etu pade aku nalau mpaka ri Bagia 
Siria bo Kilikia. 22 Tapi sampe ri tempo etu 

topomparasaya Kristus ri Bagia Yudea da'apa 
nangginjani lenjeku. ?3 Ira aga nangepe kareba 
to nanguli, "Tau to mpu'u-mpu'u nompandasa 
kita topomparasaya bopia we'i-we'i nompatolele 
Kareba Belo ewa pomparasaya ka i Pue Yesus 
to madota rapakaropuna bopia!" 24 Pade ira 
nantoiya Alatala sabana nuapa to najadi ante 
aku. 

1 Pade sampulu patampae kaliuna nalau 

wo'umo aku mpaka ri ngata Yerusalem 
nosanggani ante i Barnabas. Pade aku wo'u 
nanggeni i Titus. ? Aku nalau mpaka ri Yerusalem 
sabana naria tesa nggari ja'i Alatala nompakau 
aku malau. Sangga naratapa ri setu aku 
nasiromu aga ante topanggeniaka-topanggeniaka 
topomparasaya, pade nipakanotoku ka ira isi 
Kareba Belo to nipatoleleku ka tau-tau da'a to 
Yahudi. Patujuku ala pepatudukiku ne'e rasalai 
sampe da'a ria gunana bagoku mompatolele 
Kareba Belo, nabeloka to nipowiaku bopia, 
nabeloka to danipowiaku we'i-we'i. 3 Tapi ira 
nantakono pepatudukiku. Etu nanoto sabana 
Titus, to Yunani to nosanggani ante aku ri setu, 
da'a nipasu'u ira rasuna 

4 naupa naria tau ntanina nompasu'u. Ira tau 

to nanguli ira topomparasaya i Pue Yesus, tapi 
ira nodawa. Ira nesua nggalino ri polibu etu ala 
manggita iwenu pokaingguta to natekabasaka 

nggari Atura-atura agama Yahudi sabana kita 
nosaongu rara ante Yesus Kristus. Patuju ira 

ala kita kana matundu riara Atura-atura etu. 

> Tapi kami da'a ntoto nekou ri ja'i ira, nau aga 
sampalai, ala kakono nu Kareba Belo kana maria 
ri ja'i komi. 

6 Tapi topanggeniaka-topanggeniaka 
topomparasaya to nireke nalanga katuwuna 
nasituju ante Kareba Belo to nipatoleleku. Da'a 
ria nuapa-nuapa to nitambai ira riara Kareba etu. 
(Ane ira nalanga katuwuna atau da'a, nasimbayu 
riara mpanggitaku, sabana Alatala da'a nanggita 
lenje.) ' Tapi nanotomo ka ira aku niparasaya 
Alatala nanggeni Kareba Belo ka tau da'a to 
Yahudi nasimbayu ewa Petrus niparasaya Alatala 
nanggeni Kareba Belo ka tau to Yahudi. 3 Sabana 
Alatala nombawai pompakule ka Petrus majadi 
topanggeni Kareba Belo ka tau to Yahudi, pade 
l'a wo'u nombawai pompakule ka aku majadi 
topanggeni Kareba Belo ka tau da'a to Yahudi. 

9 Tempo ira Yakobus, Petrus bo Yohanes, to 
nireke topanggeniaka topomparasaya i Pue 
Yesus ri Yerusalem, nanggita kabelo nu Alatala to 
niwai ka aku, etumo majadi surona, ira nosisoko 
pale ante aku bo i Barnabas ewa tandaina kami 
pura-pura roa sampokarajaa nanggeni Kareba 
Belo. Kami pura-pura nasituju ala aku ante i 
Barnabas kana manggeni Kareba Belo ka tau 

da'a to Yahudi bo ira manggeni Kareba Belo ka 
tau to Yahudi. 10 Aga sangele niperapi ira, etumo 
ala kami mantora mantulungi tau napakasi ri 
Yerusalem. Pade etumo bago to nipobete raraku 
bo nipowiaku ante mpu'u-mpu'u. 

11 Tempo i Petrus narata ri ngata Antiokhia 
aku nangewa i'a ngga mata-mata sabana 
pokaingguna ri setu nasala. 12 Tempo i'a lako 
narata i'a nanggoni mpasanggani-nggani ante 
topomparasaya da'a to Yahudi. Tapi naratapa 
bara sakuya mba'a tau to nisuro Yakobus, 
nouramo i'a nggari ja'i ntopomparasaya da'a 
to Yahudi, pade mana madota manggoni 
mpasanggani ante ira, sabana i'a naeka raontiaka 
topomparasaya to Yahudi to nanguli kita kana 
rasuna ala rapakasalama. 13 Pade topomparasaya 
to Yahudi ntanina wo'u nompasiala pokainggu 
Petrus to nadenggona sampe i Barnabas mboto 
natikeni nantuki pokainggu ira etu. 

14 Tapi tempo aku nanggita pokainggu ira etu 
da'a nasipato ante pepatuduki to nakono nggari 
Kareba Belo, aku nangontiaka i Petrus ri ngayo ira 
pura-pura. Niuliku, "Komi samba'a tau to Yahudi, 
tapi komi mana nantuki ada nto Yahudi. Komi aga 
natuwu nantuki kabiasa ntau da'a to Yahudi. Ane 
iwetu, nokuya komi madota mompasu'u tau-tau 
da'a to Yahudi mantuki ada-ada nto Yahudi?" 

15 Sampesuwu-sampesumu, Petrus ante aku 
tau to Yahudi mami nggari pesuwu kami, da'a 
tau da'a to Yahudi to da'a nantuki Atura-atura 
agama. 16 Tapi naupa iwetu ninjani kami manusia 
da'a nireke manoa riara mpanggita Alatala 
ante mantuki Atura-atura agama, tapi ante 
momparasaya Yesus Kristus. Kami mboto 
nomparasaya Yesus Kristus ala majadi manoa 
riara mpanggita Alatala sabana pomparasaya 
kami ri ja'i Kristus, da'a sabana mantuki Atura- 
atura agama. Sabana ante mantuki Atura-atura 
agama da'a ria samba'a mamala majadi manoa 
riara mpanggita Alatala. 

17 Kami topomparasaya to Yahudi manjarumaka 
majadi manoa riara mpanggita Alatala sabana 
mosaongu rara ante Kristus. Tapi ante nowia 
iwetu nanotomo kami topombaliunaka Atura- 
atura agama Yahudi nasimbayu ewa ira tau da'a 
to Yahudi to da'a nantuki Atura-atura agama etu. 
Jadi iwenu? Etu batuana Kristus nantulungi tau 
nowia silaka? Etu da'a ntoto nakono! 18 Sabana 
ane aku manjili manjarumaka Atura-atura 
agama to nikabasakakumo, pade manguli ante 
mantuki Atura-atura etu aku mamala majadi 
manoa riara mpanggita Alatala, nanotomo aku 
topombaliunaka Atura-atura. 19 Sabana tempo 
aku danantuki Atura-atura agama, nanotomo ka 
aku da'a kupakule majadi manoa riara mpanggita 

Alatala ante mantuki Atura-atura agama, sabana 
da'a kupakule mantuki Atura-atura etu. 

Jadi nenontomo aku manjarumaka Atura-atura 
agama ala aku mamala matuwu ante mantuki 
nuapa to nikonoa Alatala. Tempo Kristus namate 
ri kayu parika, riara mpanggita Alatala aku wo'u 
namate nosanggani-nggani ante l'a, sabana 
l'a namate nanjaliku aku. 20 Jadi namala rauli 
iwe'i: mana aku to natuwu, tapi Kristus natuwu 
riara nta'iku. Pade katuwu to nabou to nirasaiku 
we'i-we'i nggari pomparasayaku ka Ana nu 
Alatala to nompotowe aku bo nombawai korona 
rapatesi manjaliku aku. 21 Aku da'a nompoara 
towe belo nu Alatala etu. Sabana ane kita 
mamala majadi manoa riara mpanggita Alatala 
ante mantuki Atura-atura agama, etu batuana 
kamate Kristus da'a ria gunana! 

1 Umba komi to Galatia to nabodo, isema to 
3 nanjalipuyo komi sampe komi mana madota 
mantuki pepatuduki to nakonona? Niepe komi 
mbotomo tesaku bopia nompakanoto iwenu 
asele nu kamate Yesus Kristus ri kayu parika. 
2 Aga sangele to madota kunjani nggari ja'i komi. 
Komi nantarima Nosa Nagasa nu Alatala ante 
nantuki Atura-atura agama atau ante nangepe 
bo nomparasaya Kareba Belo? Natantumo ante 
nangepe bo nomparasaya Kareba Belo! 

3 Jadi nokuya komi nadoyo-doyo? 
Nompamulamo komi natuwu ewa 
topomparasaya i Pue Yesus ante kuasa 
nggari ja'i Nosa Nagasa nu Alatala. Iwenu sampe 
we'i-we'i komi nompasimbuku majadi nagasa 
ante pompakule komi mboto? 4 Iwenumo? 
Da'a ria gunana pura-pura nuapa to nirasai 
komi etu? Natantumo naria pura gunana! 
> Alatala nompopana'u Nosana to Nagasa 
ka komi ante najoi rarana bo l'a nompowia 
kabaraka-kabaraka ri tatongo komi. Iwenumo? 
Etu pura-pura nipowiana sabana komi nantuki 
Atura-atura agama? Natantu da'a ntoto! 

Tapi etu nipowiana sabana komi nangepe bo 
nomparasaya Kareba Belo! ? Etu nasimbayu ewa 
tesa to nitulisi riara Buku Nagasa ewa Abraham 
iwe'i: "Abraham nomparasaya Alatala, pade 
nggari pomparasayana etu i'a nireke Alatala tau 
nanoa." 

7 Jadi sampesuwu-sampesuwu, miki ranjani 
komi tau-tau to natuwu ante nomparasaya 
Alatala, iramo to mpu'u-mpu'u nireke muli 
Abraham, sabana ira wo'u nomparasaya 
nasimbayu ewa i'a. 8 Ninjani Alatala nggari 
lamba pamulana patujuna mantarima tau da'a 
to Yahudi majadi manoa riara mpanggitana 
ane ira momparasaya l'a. Jadi l'a wo'u nokolu 
nompakanoto Kareba Belo ka Abraham ewa to 

nitulisi riara Buku Nagasa iwe'i: "Nggari mulimu 
banepia, pura-pura manusia ri dunia kana 
mombarata rasi nggari ja'iku." 

3 Abraham nomparasaya pade i'a niwai Alatala 
ka rasi. Jadi iwetu wo'u pura-pura tau to natuwu 
ante nomparasaya kana rawai Alatala ka rasi 
nasimbayu ewa Abraham. 1? Isema-sema to 
nanjarumaka majadi manoa riara mpanggita 
Alatala ante mantuki Atura-atura agama, iramo to 
nijanjiaka Alatala. Etu nanoto sabana naria tesa 
riara Buku Nagasa to nanguli iwe'i: "Isema-sema 
da'a natutu nantuki pura-pura parenta to nitulisi 
riara Atura-atura agama, i'amo to nijanjiaka 
Alatala." 

11 Nanoto mpu'u da'a ria tau to nireke Alatala 
nanoa ante mantuki Atura-atura agama sabana 
naria tesa ntanina ri Buku Nagasa to nanguli 
iwe'i: "Tau to najadi nanoa riara mpanggita 
Alatala ante nomparasaya, i'amo to matuwu 
mabelo sampe ri kasae-saena." 

12 Tapi to napokona riara Atura-atura agama 
da'a pomparasaya. To napokona matutu 
matundu riara Atura agama. Sabana riara Buku 
Nagasa naria nitulisi iwe'i: "Isema-sema to natutu 
nantuki Atura-atura agama, iramo to matuwu 
mabelo." 

13 Kakonona kita pura-pura masipato rajanjiaka 
Alatala, sabana kita da'a natutu nantuki 

Atura-aturana. Tapi Kristus nombakabasaka kita 
nggari pejanjiaka etu, sabana naria tesa riara 
Buku Nagasa to nanguli iwe'i: "Isema-sema 

to namate ri kayu parika, i'amo to nijanjiaka 
Alatala." 

Jadi tempo Kristus namate ri kayu parika I'a 
nijanjiaka nanjaliku kita. 14 Patuju Yesus Kristus 
nombawai korona rapatesi iwetu ala rasi to niwai 
Alatala ka Abraham nggaolu mamala wo'u rawai 
ka tau-tau da'a to Yahudi to momparasaya l'a. 
Ante iwetu kita pura-pura mamala rapesua Nosa 
Nagasa to nijanji Alatala. 

15 Sampesuwu-sampesuwuku, kuala saongu 
jonjo nggari katuwuta eo-eo. Sura pojanji to 
niteke manusia da'a namala rapakalipo ntau 
atau nitambai isina. 18 Wa'a wo'u ante pojanji 
Alatala. l'a nombawai pojanjina ka Abraham 
bo mulina. Riara Buku Nagasa da'a nitulisi "bo 
ka muli-mulimu," batuana ka muli Abraham to 
nadea. To nitulisi, "bo ka mulimu," batuana ka 
muli Abraham samba'a lau, etumo Kristus. 

17 Patujuku iwe'i: Pojanji Alatala ante Abraham 
nipakaasa Alatala mboto. Jadi Atura-atura 
agama Yahudi to niwai patatu tolumpulu mpae 
nggapurina da'a namala mompakalipo pojanjina 
ante Abraham etu sampe pojanji etu mana 
nalaku. Pojanji Alatala kana madupa pura. 18 Ane 
rapana Abraham nantarima rasi sabana nantuki 

Atura-atura agama, etu batuana da'a rasi nggari 
pojanji Alatala, etu aga nggari powiana mboto. 
Tapi kakonona nggari pojanji etumo sampe 
Abraham nombarata rasi. 

19 Jadi ane iwetu nuapa patuju nu Atura-atura 
agama? Atura-atura agama nitambai nggapurina 
ala mompakanoto manusia nombaliunaka dota 
Alatala. Pade Atura-atura etu nalaku sampe 
karata nu muli Abraham to niboto riara pojanji 
Alatala ka Abraham nggaolu, etumo Yesus 
Kristus. Alatala nompakau malaeka-malaekana 
manggeni Atura-atura agama ka i Musa to 
najadi tau ntongo nompapola Atura-atura etu ka 
manusia. 2? Samba'a tau ntongo niparaluu ane 
maria robingga. Tapi tempo Alatala nompowia 
pojanjina ante Abraham, nipowiana njamba'ana, 
da'a ria malaeka atau tau ntongo. 

21 Jadi ane iwetu Atura-atura agama nosisala 
ante pojanji-pojanji Alatala? Natantumo da'a! 
Sabana ane rapana maria atura-atura to namala 
ratukita sampe kita mombarata katuwua mabelo 
sampe ri kasae-saena, etu batuana kita mamala 
rareke Alatala manoa ante mantuki Atura-atura 
agama. 22 Tapi tesa to naria riara Buku Nagasa 
nompakanoto pura-pura manusia batena 
nasilaka riara mpanggita Alatala. Patujuna ala 
aga tau to nomparasaya Yesus Kristus to mamala 

mantarima nuapa to nijanji Alatala, da'a tau to 
natundu riara Atura-atura agama. 

23 Tempo nokolu da'apa ninjanita momparasaya 
ka i Pue Yesus, kita danisoko nu Atura-atura 
agama. Kita ewa niwala sampe marata 
tempona Alatala mompakanoto ka kita iwenu 
momparasaya ka i Pue Yesus ala kita mamala 
majadi manoa riara mpanggitana. 2? Jadi Atura- 
atura agama etu nasimbayu ewa topanggatono 
kita sampe karata Kristus ala kita mamala 
majadi manoa riara mpanggita Alatala ante 
momparasaya Kristus. 22 Tapi we'i-we'i kita mana 
nikatono Atura-atura agama sabana naratamo 
Kristus pade kita nomparasayamo. 

26 Jadi sampesuwu-sampesuwu, komi pura-pura 
najadi ana nu Alatala sabana komi nomparasaya 
Yesus Kristus. ?” Komi pura-pura nidiu ewa 
tandaina komi topomparasaya Kristus. Jadi komi 
nantarima inggu-inggu Kristus riara nggatuwu 
komi. 28 Riara mpanggita Alatala mana ria 
posisalana ri olo ntau Yahudi bo tau da'a to 
Yahudi, batua bo tau da'a batua, langgai bo besi. 
Kita pura-pura nasimbayu riara mpanggitana 
sabana kita nosaongu rara ante Yesus Kristus. 

29 Jadi ane komi bagia Kristus komi wo'u muli 
Abraham. Pade masipato komi mantarima nuapa 
to nijanji Alatala ka Abraham. 

1 To nipatujuku iwe'i: rapana maria samba'a 

muli ntau nasugi. Tempo i'a danangana 
katuwuna nasimbayu ante samba'a batua, naupa 
i'a to masipato mantarima pura-pura kakalumana 
nu umana banepia. 

2 l'a nasimbayu ewa batua sabana i'a nikatono 
ntau to nipakatantu umana, bo kakalumanana 
niurusi ntau to nipakakuasa sampe marata 
tempona to nipakatantu umana. 3 Iwetu wo'u 
ante kita. Katuwuta nokolu nasimbayu ewa 
katuwu ngana. Kita batena nisoko nu ada-ada 
bo atura-atura to naria riara dunia e'i. “Tapi 
sangga naratamo tempo to nipakatantu Alatala, 
l'a nombasuro Anana marata ri dunia. Anana 
etu nipoana samba'a besi, pade I'a natundu 
riara Atura-atura agama. ? l'a nisuro Alatala 
manggabasaka kita to nisoko Atura-atura agama, 
ala kita mamala raonggotaka majadi ana nu 
Alatala. ? Alatala nompopana'u Nosa Nagasa nu 
Anana riara nta'ita sabana kita najadi anana. 
Pade nggari pekeniaka Nosa Nagasa riara nta'ita 
kita nanguli ka Alatala, "O, Yuma, Komi Umaku!" 

7 Jadi sampesuwu-sampesuwu, komi mana 
najadi batua, tapi komi najadi ana nu Alatala. 
Pade ane komi anana natantumo komi 
masipato wo'u mantarima pura-pura nuapa to 
nipakasadiana ka anana. 3 Nokolu tempo komi 
da'apa nangginjani Alatala, komi najadi batua 

nu pue-pue ntanina to nireke komi Alatala, tapi 
kakonona da'a ntoto Alatala. ? Tapi we'i-we'i 
komi nangginjani Alatala--atau nabelopa rauli 
Alatala nangginjani komi. Jadi nokuya komi 
madota manjili manjoko ada-ada bo atura-atura 
to da'a nakuasa mantulungi komi majadi manoa 
riara mpanggita Alatala? Nokuya komi madota 
matundu bali riara ada-ada bo atura-atura 
etu? 10 Nokuya komi nantora eo-eo mpopali, 
wula-wula to natantu, tempo-tempo ntanina 

to natantu bo mpae-mpae to nipakatantu 

riara Atura-atura agama? 11 Nakini mpu'u 
raraku ne'e-ne'e da'a ria gunana katiti nu iniku 
nompatuduki komi bopia! 

12 Sampesuwu-sampesuwu, aku merapi ante 
mpu'u-mpu'u raraku ala komi mompasiala 
pokaingguku. Sabana naupa aku tau to Yahudi 
aku mana mantuki ada-ada nto Yahudi ala majadi 
nasimbayu ewa komi tau da'a to Yahudi. Tempo 
aku nosanggani ante komi da'a sanggani komi 
nowia sala ri ja'iku. 18 Ninjani komi mbotomo 
pamulana aku nompatolele Kareba Belo ka 
komi sabana aku naju'a. 14 Tapi naupa ju'aku 
etu nompakarunggu rara komi, aku da'a ntoto 
nipoara komi atau niporau rara komi. Tapi aku 
nitarima komi ewa malaeka Alatala, atau ewa 
Yesus Kristus mboto. 

15 Tempo etu nasana mpu'u rara komi ri ja'iku. 
Tapi we'i-we'i nokuya komi mana nasana rara 
ri ja'iku? Nakono mpu'u tesaku e'i! Bopia komi 
mpu'u-mpu'u nasadia mantulungi aku. Ane 
namala nau mata komi mboto rasu'i rawai ka 
aku. 18 Tapi iwenumo we'i-we'i? Aku nireke komi 
balimu sabana aku nantesa ka komi nuapa to 
nakonona? 17 Tau-tau ntanina etu nompasimbuku 
ante mpu'u-mpu'u mangala rara komi, tapi patuju 
ira da'a nabelo. Ira aga madota mompopoga'a 
komi ante aku ala komi mpu'u-mpu'u mantuki 
ira. 18 Kakonona nabelo ane tau nompasimbuku 
ante mpu'u-mpu'u mangala rarata. To napokona 
patuju ira nabelo. Wa'a wo'u aku, pade da'a aga 
tempo aku nosanggani ante komi. 

19 Ana-anaku to nipotoweku, nasimbayu ewa 
samba'a besi nandasa mpu'u tempo noana, iwetu 
wo'u aku nandasa nompekiri komi. Pade aku 
kana mandasa iwetu sampe inggu-inggu Kristus 
mpu'u-mpu'u naria nikita riara nggatuwu komi. 
20 Nalentora mpu'u raraku mosanggani-nggani 
ante komi we'i-we'i ala aku mamala mombabali 
suaraku to naro'o majadi suara nalente, sabana 
nasudumo raraku mompekiri komi! 2t Umba 
komi to madota matundu riara Atura-atura 
agama ala majadi manoa riara mpanggita Alatala! 
Iwenu? Da'a nanoto ka komi nuapa to naria 
riara Atura-atura agama? 22 Ri setu nitulisi naria 

romba'a ana Abraham, samba'a nipoana Hagar, 
besi to najadi batua, bo samba'apa nipoana 
Sara, rongo Abraham to da'a najadi batua. 23 Ana 
nu besi to najadi batua nipoana nantuki dota 
manusia. Tapi ana nu besi to da'a najadi batua 
nipoana nantuki pojanji Alatala ka Abraham. 

24 Tesa e'i najadi sangele porapa ka kita. 
Romba'a besi etu niporapaka ewa rongele 
pojanji. Hagar nirapaka ewa pojanji to niwai 
Alatala ka i Musa ri bunggu Bulu Sinai ri tana 
Arab. I'a nirapaka ewa tau to nantuki Atura-atura 
agama ala mompasimbuku majadi manoa riara 
mpanggita Alatala. Sabana pura-pura tau to 
nompasimbuku mantuki Atura-atura agama 
natuwu ewa batua, ira natundu riara Atura-atura 
etu nasimbayu ewa samba'a batua natundu ri ja'i 
madikana. Pade i Hagar namala wo'u nirapaka 
ewa ngata Yerusalem ri dunia e'i, sabana pue 
ngata Yerusalem natuwu ewa batua, ira aga 
natundu riara Atura-atura agama. 22 (4:24) 26 Tapi 
i Sara nirapaka ewa Yerusalem ri suruga. I'a 
namala nirapaka ewa tau to nomparasaya Alatala 
ala majadi manoa riara mpanggitana. Sara 
etu to nipoindota sabana kita da'a nipobatua 
Atura-atura agama nasimbayu ewa Sara da'a 
najadi batua. 2? Pamulana Sara nagampa, tapi 
kaopuna i'a noanaka samba'a ngana nantuki 
pojanji Alatala ka Abraham. Etu nasimbayu ewa 

tesa to nitulisi riara Buku Nagasa iwe'i: "Kana 
madamba-damba besi to nagampa, to da'a 
sanggani noana. Kana meliu nggadamba, komi to 
da'a sanggani nombarasai ju'a mpoana, sabana 
besi to nipalasi rongona kana meliu nggadea 
anana nggari besi to naria rongona." 

28 Sampesuwu-sampesuwu, nasimbayu ewa 
Ishak to nipoana nantuki pojanji Alatala, komi 
wo'u najadi ana-ana Alatala nantuki pojanjina. 
29 Tapi tempo nggaolu Ismael, to nipoana nantuki 
dota manusia, nompandasa tua'ina Ishak to 
nipoana nantuki dota Nosa Nagasa nu Alatala. 
Iwetu wo'u we'i-we'i, kita to nanjarumaka pojanji 
Alatala nipandasa ntau to nipobatua Atura-atura 
agama. 30 Tapi nuapa to niuli riara Buku Nagasa? 
"Popalaimo besi to najadi batua etu ante anana, 
sabana anana etu da'a mamala mombarata bagia 
nggari kakalumana umana nosanggani-nggani 
ante ana to nipoana besi to da'a najadi batua." 

31 Jadi sampesuwu-sampesuwu, kita da'a 
nasimbayu ewa ana nu besi to najadi batua. Kita 
nasimbayu ewa ana nu besi to da'a najadi batua, 
sabana kita da'a nipobatua Atura-atura agama, 
tapi kita nomparasaya pojanji Alatala. 

1 Kristus nanggabasaka kita nggari Atura-atura 
5 agama ala kita mpu'u-mpu'u makabasaka. 
Jadi pakaroomo rara komi ala komi batena 
makabasaka. Ne'e mana madota rapobatua. 

2 Toramo! Aku, Paulus, nanguli ka komi, ane komi 
mompasimbuku majadi manoa riara mpanggita 
Alatala ante rasuna nantuki Atura-atura agama 
Yahudi, etu batuana Kristus da'a ntoto ria gunana 
ka komi! 3 Sangganipa kupopatora ka komi to 
madota rasuna, komi kana masipato mantuki 
pura-pura Atura agama ntanina wo'u. “ Ane komi 
mompasimbuku majadi manoa riara mpanggita 
Alatala ante mantuki Atura-atura agama, 
noga'amo komi nggari ja'i Kristus. Nakawaomo 
komi nggari towe belo nu Alatala. 

> Tapi sampesuwu-sampesuwu, ante petulungi 
Nosa Nagasa nu Alatala kita nanjarumaka 
majadi manoa riara mpanggita Alatala ante 
momparasaya i Pue Yesus. Pade etumo to 
nipopeata ante mpu'u-mpu'u rarata. ê Ane 
kita nosaongu rara ante Yesus Kristus, da'a ria 
posisalana ane kita nisuna atau da'a nisuna. 
To napokona, momparasaya i Pue Yesus. 
Pade pomparasayata kana rapopokitata ante 
mompotowe tau ntanina. ' Bopia pomparasaya 
komi nantambai eo nantambai naroso. Jadi iwenu 
sampe we'i-we'i komi mana madota mantuki 
pepatuduki to nakonona? Isema to nombalawa 
komi? 8 Natantumo powia ira etu da'a nggari 
Alatala to nompokio komi majadi todeana. 
9 Pepatuduki ira to nasalana etu nasimbayu ewa 

ragi, sabana nau aga sakedi lau ragi rapake, 
pura-pura gando to rapowia roti kana mebombo. 

10 Tapi niparasayaku komi da'a mantuki 
pepatuduki ntanina, sabana kita nosaongu rara 
ante i Pue. Pade niparasayaku isema-sema to 
nompakagado pekiri komi kana rapawela pesuku 
Alatala. 1! Sampesuwu-sampesuwu, naria tau 
to nanguli aku mboto danompatuduki ada 
mposuna kana ratuki ala majadi manoa riara 
mpanggita Alatala. Tapi tesa ira etu da'a ntoto 
nakono! Sabana ane aku danompatuduki iwetu, 
natantumo aku mana rapandasa ntau to Yahudi! 
Ane aku danompatuduki iwetu, pepatudukiku 
ewa kamate i Pue Yesus ri kayu parika mana 
mompakaju'a rara ira to Yahudi! 

12 Agina tau-tau to nompakagado pekiri komi 
etu manggabiri koro ira mboto! 13 Sampesuwu- 
sampesuwu, komi nipokio Alatala ala rakabasaka 
nggari Atura-atura agama. Tapi ne'e sampe etu 
majadi loga ka komi mantuki mpengele-ngele 
dota rara to naja'a. Tapi komi kana mosipotowe 
samba'a bo samba'a bo mositulungi, 14 sabana 
pura-pura Atura agama nesua riara parenta to 
nanguli iwe'i: "Potowemo sanggamanusiamu 
ewa komi nompotowe koromu mboto." 

15 Tapi ane komi mosinggarau bo mosipoju'a 
ka rara, pakabelo-belo. Ne'e sampe komi 
mosipakaropu pomparasaya! 

16 Patujuku iwe'i: komi kana matuwu mantuki 
dota Nosa Nagasa nu Alatala. Ne'e aga matuwu 
mantuki dota rara to naja'a. 17 Sabana dota rara 
naja'a nangewa dota Nosa Nagasa, bo dota Nosa 
Nagasa nangewa dota rara to naja'a. Rongele etu 
nosiewa sampe komi da'a namala manggawia 
nuapa to nipodota komi mboto. 18 Tapi ane komi 
nikeniaka Nosa Nagasa nu Alatala, komi da'a 
natundu riara Atura-atura agama. 

19 Nanotomo pokainggu ntau to nantuki dota 
rara to naja'a. Jonjona iwe'i: ira nogau sala ante 
tau da'a rongo ira mboto, ira nowia to natantoru 
bo da'a nasipato. 28 Ira nepue ka pue-pue ntanina 
bo ira nombadoti tau ntanina. Ira nosipobali 
ante tau ntanina, ira nosibaga, ira nasiriati, ira 
nasasinta narau bo ira aga nompekiri koro ira 
mboto. Ira aga nangelo posinggarau sampe 
nosinjabingga. 21 Ira naino ka mbara-mbara 
ntau, ira nalangu-langu bo nasiromu nanggoni 
mpebasa, pade nadea wo'u pokainggu ira 
ntanina ewa etu. Jadi ewa to niuliku ka komi 
bopia, sangganipa kupopatora ka komi, tau 
tunggai noinggu iwetu da'a ntoto mamala majadi 
todea riara Poparenta nu Alatala. 

22 Tapi ane tau-tau to nikeniaka Nosa Nagasa 
nu Alatala, iwe'imo inggu ira: ira nosipotowe, ira 
nadamba-damba bo nasana rara. Ira nosabara 
bo nalusu bo nabelo rara ante tau ntanina. Ira 

namala raparasaya, ?3 ira naede rara, pade ira 
nanta'amaka dota koro ira mboto. Da'a ria Atura- 
atura agama to nombatagi pokainggu-pokainggu 
ewa etu. 24 Isema-sema to nosaongu rara ante 
Kristus nompakalipo inggu-ingguna to naja'a 
ante dota rarana to naja'a bo dota rarana to da'a 
namala nipampa. ?? Ane kita nosaongu rara ante 
Nosa Nagasa nu Alatala masipato kita matuwu 
mantuki dota Nosa Nagasa etu wo'u. 28 Ne'e kita 
malanga rara atau mosipoju'a ka rara, bo ne'e 
kita masiriati samba'a bo samba'a. 

1 Sampesuwu-sampesuwu, ane komi 

manggita roamu mompowia silaka, komi 
to natuwu nantuki Nosa Nagasa nu Alatala 
kana manggeni i'a manjili ri jala to nakonona. 
Tapi kawiamo etu ante nalusu rara, bo mainga 
ala ne'e sampe komi wo'u mawela pesoba. 
2 Positulungimo komi samba'a bo samba'a ala 
ante iwetu komi mantuki parenta Kristus. 3 Ane 
samba'a tau nompekiri koronapa neliu nggabelo 
nggari roana, tanusi da'a, i'a aga nombabagiu 
korona mboto. “Tapi nabelopa butu-butu mba'a 
momparesa pokaingguna mboto ala manggita 
ane etu nabelo atau da'a. Ane pokaingguna 
nabelo, mamala i'a madamba-damba mompekiri 
etu. Tapi ne'e i'a mompoposisala pokaingguna 
etu ante pokainggu tau ntanina, ? sabana butu- 

butu mba'a kana mombatanggu pokaingguna 
mboto. 

6 Komi to nipatuduki Tesa nu Alatala masipato 
mantulungi tau to nompatuduki komi ante 
mombabagi ka i'a nuapa-nuapa to nabelona 
to naria ri ja'imu. 7” Sampesuwu-sampesuwu, 
ne'e sampe komi rabagiu! Alatala da'a namala 
rapongei-ngei! Nuapa to nituja, etu wo'u to 
rakato. 3 Batuana ane pokainggu ntau aga 
nantuki dota rara to naja'a, i'a kana mamate 
bo rapopoga'a nggari ja'i Alatala sampe ri 
kasae-saena. Tapi ane pokaingguna nantuki dota 
Nosa Nagasa nu Alatala, i'a kana mombarata 
katuwua mabelo sampe ri kasae-saena nggari 
ja'i Nosa Nagasa etu. ? Sabana etu, ne'e kita 
mabasa-basa mompowia to nabelona, sabana 
ane kita da'a menonto mompowia to nabelona, 
sanggani tempo kita kana mantarima aselena. 

10 Jadi tempo danaria loga kita kana mompowia 
to nabelona ka pura-pura tau, neliu-liupa 
ka roa-roata topomparasaya. 1! Kitamo, 
sampesuwu-sampesuwu, aku mboto mantulisi 
bagia sura e'i ante paleku mboto! Nikita komi 
iwenu kabete nu huruf-huruf to nipakeku! 

12 Tau-tau to madota mompasu'u komi rasuna, 
kakonona aga miki ratoiya roa ira to Yahudi ante 
mompopokita ira mantuki Atura-atura agama. 
Tapi patuju ira ala ne'e rapandasa ntau to Yahudi, 

sabana ira mboto nomparasaya kamate Kristus ri 
kayu parika. 13 Kakonona, ira mboto, to nantuki 
ada mposuna, da'a natutu nantuki pura-pura 
Atura agama. Ira aga madota ala komi rasuna ala 
ira mamala mompakalanga koro ira sabana komi 
mantuki parenta ira etu. 

14 Tapi aku da'a ntoto madota mompakalanga 
koroku mboto; aku aga madota mompakalanga 
Pueta Yesus Kristus to namate ri kayu parika. 
Nggari kamatena nanotomo ka aku da'a 
ria nuapa-nuapa riara dunia to namala 
mompakanoa aku riara mpanggita Alatala. Jadi 
aku nanggabasaka pura-pura nuapa ri dunia to 
nisarumakaku bopia, pade aku aga manjarumaka 
i Pue Yesus. 1 Sabana nisuna atau da'a nisuna 
da'a napoko. To napokona majadi manusia nabou 
ante momparasaya i Pue Yesus. 1° Perapi Pue 
Alatala mompopokita asi matana bo mombawai 
katuwua mabelo ka tau-tau to natuwu nantuki 
pepatuduki e'i, pade ka pura-pura todeana 
ntanina. 17 Jadi nompamula we'i-we'i, ne'e 
mana maria tau mompakasusa aku, sabana 
walea bela-bela ri koroku najadi tandaina aku 
batua i Pue Yesus. 18 Sampesuwu-sampesuwu, 
perapi towe belo nggari ja'i Pueta Yesus Kristus 
mosanggani-nggani ante komi. Amin! 


SURA PAULUS KA 
TOPOMPARASAYA RI NGATA 


EFESUS 


1 Sura e'i nggari ja'iku Paulus to nionggotaka 

1 najadi suro Yesus Kristus nggari dota Alatala 
mboto, ka komi todea nu Alatala ri ngata Efesus to 
naroo nomparasaya i Pue Yesus Kristus. ? Perapi 
Umata Alatala bo i Pue Yesus Kristus mombagane 
komi bomombawai katuwua mabelo ka komi. 
3 Masipato ratoiyata Alatala, Uma nu Pueta Yesus 
Kristus! I'anombagane kita ante nombawai ka 
kita mpengele-ngele rasi bo belo nggari Nosana 
to Nagasa ri suruga sabana kita nosaongu rara 
ante Kristus. 

4Ri lamba pamulana da'apa dunia nipajadi, 
Alatala nompelisikita majadi todeana nggari 
powia Kristus ka kita. Patujuna alakita matuwu 
magasa ante da'a ria inggu to nasala ri ngayona. 
5 Nggari towena mboto I'a nompakatantu mami 
nggari lamba pamulana mangonggotaka kita 
to nosaongu rara ante Yesus Kristus. majadi 
anana nantuki nia bo dotana mboto. 8 Etu 
sampe masipato kita mantoiya towe belona to 
neliu-liuna toniwaina ka kita ante kamomi nu 
rarana mboto sabana kita nosaongu raraante 

Anana to nipotowena. ” Ante lei i Pue Yesus kita 
nitolomo, silakata niampungimo nggaritowe belo 
nu Alatala to neliu kabetena. 8 Towe belona etu 
nipopeliuna ka kita ante mpengele-ngele noto 
bopangginjani. 

3 Nantuki dotana mboto Alatala nompopanjani 
ka kita niana to nasae natitabuniaka. 
Nipakatantunamo nggaolu ala niana etu kana 
rapakadupa Kristus 10 ane maganamo tempo to 
nipakatantuna. Iwe'imo niana etu: Pura-pura 
nuapa to nariana, nabeloka to ri suruga nabeloka 
to ri dunia kanarapakasaongu, pade Kristus 
mboto majadi balengga panggeniakana. 

11 Da'a aga etu, tapi kita nipelisi Alatala majadi 
bagiana sabana kita nosaongu rara ante Kristus. 
Nggari lamba pamulana kitanipakatantuna 
majadi bagiana nantuki niana mboto, sabana 
l'a nompowiampengele-ngele nantuki nia bo 
dotana mboto. 12 Etu sampe kami to Yahudi to 
nokolu nomparasaya Kristusmasipato mantoiya 
kabelo nu Alatala to nipogumaa. 

13 pade iwetu wo'u komi tau-tau da'a to Yahudi. 
Tempo komi nangepepepatuduki to nakonona 
komi nomparasaya Kristus bo komi wo'unajadi 
bagia nu Alatala. Pepatuduki to nakonona etumo 
Kareba Belo tonompakanoto iwenu kita mamala 
rapakasalama. Pade Alatala nombawai tandai 
to nompakanoto komi mpu'u-mpu'u bagiana, 

etumo nipopana'una ka komi Nosa Nagasa to 
nijanjina nggaolu. 1? Nosa Nagasa etumo najadi 
panjokota to nompakanoto nuapa tonijanji 
Alatala ka todeana natantumo kana ratarimata. 
Panjokota etu bate-batena maria ri ja'ita sampe 
ri kaopu nu dunia tempo kita to najadi bagia nu 
Alatala rakabasaka nggari pura-pura kaja'ana. Etu 
sampe masipato kita mantoiya kabelo nu Alatala 
to nipogumaa! 

15 Sabana etu, nompamula nggari tempo aku 
nangepe kareba to nanguli komi nomparasaya 
i Pue Yesus bo nompotowe pura-pura 
topomparasaya, 1° da'a nenonto-nonto aku 
nosukuru ri ja'i Alatala sabana katuwukomi. Aku 
bate-batena nanggeni komi riara posambayaku. 
17 Aku nerapi ka Alatala, Uma nu Pueta Yesus 
Kristus, Umata to neliunggakuasa, ala I'a 
mombawai ka komi noto nggari ja'i Nosana to 
Nagasa, pade mompopanjani ka komi isema I'a 
ala kaopuna komi mosinjani belo ante I'a. 

18 Aku nerapi ala I'a mombabuka pekiri komi 
ala manoto ranjani komi nuapa to namala 
rasarumaka komi nggari ja'ina to nompokio 
komi majadi todeana. Pade aku wo'u nerapi ala 
ranjani komi kabelo bo kagayana mpengele-ngele 
to nipakasadia Alatala ka todeana, !? pade 
ala ranjani komi wo'u kabete nu kuasana 
to nipogumaa tonaria riara nggatuwuta 

to nomparasaya I'a. Kuasa etu nasimbayu 
ewakuasana to neliu-liuna 2? to nipakena tempo 
l'a nompakatuwu bali Kristus nggarikamatena 
pade nombawai ka I'a pekatoko to nibilana ri 
pangganana risuruga. 21 Kristus neliu nggakuasa 
nggari pura-pura kuasa to naria, nabeloka kuasa 
balengga-balengga seta, nabeloka kuasa-kuasa 
to nipokaekamanusia, nabeloka kuasa pue-pue 
ntanina. Pade I'a neliupa nggaripura-pura tau to 
nalanga panggana, nabeloka to natuwu we'i-we'i 
nabelokato matuwu ri tempo marata. 

22 Alatala nompowia mpengele-ngele nekou ri 
ja'i Kristus. Pade Kristus, to nombakuasai 
mpengele-ngele etu, nionggotakana 
najadi balengga topomparasaya I'a. 23 Kita 
topomparasaya Yesus Kristus nasimbayu ewa 
koro Kristus mboto. bo I'amo balenggata to naria 
ri umba-umba ri langi bo dunia. Jadipura-pura 
nuapa to naria ri ja'ina naria wo'u ri ja'ita. 

1 Sampesuwu-sampesuwu, tempo komi 
da'apa nomparasaya i Pue Yesus komiewa 
namate sabana komi batena nowia silaka bo 
nombaliunakaparenta-parenta Alatala. 2 Komi 
batena natuwu nantuki kabiasa-kabiasa manusia 
ri dunia e'i, komi nantuki dota Magau nu Seta, 
balengga nu kuasa-kuasa ri laerawa. l'amo 
to nombakuasai rara ntau to da'a natundu ri 
ja'i Alatala. 3 Nokolu kita pura-pura noinggu 

nasimbayu ewa ira. Kita wo'u natuwu nantuki 
mpengele-ngele dota rarata to naja'a. Kita 
aga nompowia nuapa tonompakasana korota 
bo pekiri rara nta'ita mboto to naja'ana. 
Kakononakita masipato rapawela pesuku nu 
Alatala nasimbayu ewa tau-tau ntaninato 
naja'ana. 

4Tapi naasi mpu'u mata Alatala nanggita 
kita. Nabete mpu'u towenato nipopokitana 
ka kita ? sampe tempo kita da ewa namate 
sabana da'a natundu ri ja'ina, I'anompakatuwu 
bali kita nosanggani-nggani ante Kristus. 
Toramo! Aganggari towe belo nu Alatala komi 
nipakasalama. 

6 Pade kita niorena pade niwaina pekatoko to 
nibila nosanggani-nggani ante Yesus Kristus ri 
suruga sabana kita nosaongu raraante Kristus. 
7 Patujuna ala ri tempo nggapurina kabete nu 
towe belona toneliu-liuna to nipakanotona ka 
kita nggari kabelo powia Yesus Kristus mamala 
rapopokita. 8 Nggari towe belo nu Alatala komi 
nipakasalama sabana komi nomparasaya i Pue 
Yesus. Etu da'a asele powia komi mboto tapi etu 
pewai Alatala bayangi. ? Kita da'a nipakasalama 
ante powiata mboto. Jadi da'a ria tau tomamala 
mompakalanga korona ante manguli, "Aku e'i 
nipakasalama ante powiaku mboto!" 10 Kita e'i 
nipajadi Alatala manusia nabou sabana kita 

nomparasaya Yesus Kristus. Patuju Alatala ala kita 
manggawia powia to nabelona tonipakatantuna 
mamimo ka kita nggaolu. 

11 Jadi sampesuwu-sampesuwuku, toramo 
iwenu katuwu komi tempo nokolu. Komi muli 
ntau da'a to Yahudi pade komi niuli nto Yahudi 
tau da'anisuna, etumo tau da'a todea nu Alatala. 
Ira to Yahudi niuli tau tonisuna, etumo tau to 
najadi todea nu Alatala. Tapi kakonona ada 
mposuna aga tandai to nipowia manusia ri koro 
ira. 12 Toramo, nokolu komi da'apa nangginjani 
Kristus, komi da'anipaloga mosanggani-nggani 
ante tau-tau to Israel to najadi todea nu Alatala. 
Pojanji nu Alatala ka todeana da'a nalaku 
riara nggatuwu komi. Komi aga natuwu riara 
dunia e'i ante da'a nangginjani Alatala, da'a 
riapanjarumaka komi nuapa-nuapa. 

13 Tapi we'i-we'i komi nosaongu rara ante Yesus 
Kristus. Nokolu kominakawao nggari ja'i Alatala, 
tapi we'i-we'i komi nipakamosu ante I'asabana 
nggari lei Kristus to nantapasi sala komi. 

14 Kristus mbotomo topomposinggabelo kita. 

l'a nompakasaongu raratau-tau to Yahudi ante 
tau-tau da'a to Yahudi ante nompakalipo pura- 
pura posibali to nompopoga'a kita nasimbayu 
ewa wala nompopoga'a tau. 15 Ante kamatena ri 
kayu parika nipopenontona Atura-atura agama 
Yahudi ante pura-pura parenta bo pepatudukina. 

Patujuna ala tau to Yahudi bo tau da'a to 
Yahudi rapakasaongu majadi manusia nabou 
tonosaongu rara ante I'a. Ante jala iwetumo 
l'a nompoposinggabelo kita. 18 Patujuna 
wo'u ala nggari kamatena ri kayu parika kita 
tonipakasaonguna rapoposinggabelona ante 
Alatala sampe maropu pura posibalita. 

17 Kristus narata nompatolele Kareba Belo ewa 
posinggabelo etuka kita pura-pura, nabeloka 
komi tau da'a to Yahudi to nakawao nggarija'i 
Alatala, nabeloka kami tau to Yahudi to namosu 
ante I'a. 18 Sabana nggari powia Kristus kita 
pura-pura namala mantingayo Umata Alatala 
ante petulungi Nosana to Nagasa. 

19 Jadi sampesuwu-sampesuwu da'a to Yahudi, 
bopia komi da'a nireketodea nu Alatala, pade 
komi aga nireke tau topesowo. Tapi we'i-we'i 
manaiwetu. Komi wo'umo nireke todea nu 
Alatala nosanggani-nggani antetopomparasaya 
i Pue Yesus ntanina, komi wo'u ananjapo nu 
Alatala mboto. 29 Kita topomparasaya i Pue 
Yesus nasimbayu ewa sapo to nibangu Alatala. 
Suro-suro i Pue Yesus bo nabi-nabi nasimbayu 
ewa pondasi sapoetu. Yesus Kristus mboto 
ewa palo mpondasi to neliu nggaroso pade 
komiwo'u ewa sapo to nibangu Alatala ri bunggu 
nu pondasi etu. 21 Tau to nosaongu rara ante i 
Pue Yesus nasimbayu ewa parewa nusapo to 


EFESUS 2-3 870 


nisunju mpakabelo-belo sampe kaopuna majadi 
saongu sapo mpepueto nagasa to masipato 
rapeto'o i Pue. 22Pade ewa topomparasaya i Pue 
Yesus komi wo'u nibangu nosanggani-nggani 
ante topomparasaya ntanina majadi sapo to 
nipeto'o nu Alatala mboto. Nanotomo I'a neto'o 
ri tatongota sabana naria Nosa Nagasana riara 
nta'ita pura-pura. 
1 Jadi etumo sabana aku, Paulus 

3 nomposambaya komi. Aku e'i tau 
tonitarunggu we'i-we'i sabana nomparasaya 
Yesus Kristus bo nompatolele Kareba Belo ka 
komi tau-tau da'a to Yahudi. 

2 Natantu niepe komimo iwenu sampe Alatala 
nombawai ka aku bago manggeni Kareba 
Belo etu ala katuwu komi rapakabelo. Etu 
nipowiana nggari towe belona mboto. ° I'a 
nompopanjani ka aku niana to natitabuniaka 
nggari lambapamulana ewa to nitulisiku 
sakedi ri ba'ana. 4Ane komi mombabasa 
nuapa to nitulisiku etu, kana manoto ka komi 
pangginjaniku ewa nia Alatala to nipakadupa riara 
nggatuwu Kristus etu. ? Ri tempo nggaolu nia etu 
da'apa nipopanjani ka manusia. Tapiwe'i-we'i 
Nosa Nagasa nu Alatala nompopanjani nia etu 
ka suro-suro i Pue Yesus bo nabi-nabina to 
nagasana. 

6 Iwe'imo nia to nipopanjanina etu: Ante 
momparasaya Yesus Kristus tau-tau da'a to 
Yahudi wo'u masipato mantarima rasi-rasi 
nggari ja'i Alatala mosanggani-nggani ante tau 
to Yahudi. Tau-tau da'a to Yahudi wo'u najadi 
ewa sipa ri saongu koro, pade ira wo'u masipato 
mantarima pura-pura nuapa to nijanji Alatala. Etu 
pura-pura najadi riara nggatuwu ira sabana ira 
nomparasaya Kareba Belo. ' Aku e'i nionggotaka 
najadi topanggeni Kareba Belo etu nantuki 
towebelo nu Alatala. Pade nggari kuasana mboto 
l'a nombawai ka aku pompakule manggeni 
kareba etu. 

8 Nggari pura-pura topomparasaya i Pue Yesus 

akumo to neliu nggaede katuwuku. Tapi naupa 
iwetu akumo to nipelisi Alatala nompatolele 
Kareba Belo ka tau-tau da'a to Yahudi ewa kabelo 
Kristus to neliu-liuna to da'a namala rareke. 
3 Aku nipelisi ala mompakanoto ka pura-pura 
tau iwenu Alatala tonompajadi langi bo dunia 
nompakadupa niana to nitabuniakana nggari 
lambapamulana. 

10 patujuna ala we'i-we'i l'a mompopanjani 
ka pura-pura kuasa rilaerawa mpengele-ngele 
notona mantulungi manusia. Etu pura-pura 
rapopanjanina nggari nuapa to majadi riara 
nggatuwu topomparasaya-topomparasaya i 
Pue Yesus. 11 Alatala nompowia etu pura-pura 

nantuki niana mboto to naria mami nggari lamba 
pamulana sampe ri kasae-saena. Pade niana etu 
nipakadupana ante karata Pueta Yesus Kristus. 
12 Ante nomparasaya bo nosaongu rara ante 

l'a kita nipaloga mompakamosu Alatala riara 
posambaya ante da'a maeka sabana ninjanita 
akana mantarima kita. 

13 Sabana etu, sampesuwu-sampesuwu, aku 
merapi ka komi, ne'e malente rara mompekiri 
aku riara tarunggu, sabana pura-pura kasusa 
to nirasaiku rise'i nanggeni belo ka komi. 

14 jadi tempo aku nantora etu pura-pura, aku 
nekadede nosambaya ringayo Umata Alatala 12 to 
nipoumata pura-pura, nabeloka kita ri dunia, 
nabeloka ira tonaria ri suruga. 

16 Aku nerapi ka Alatala ala nggari kabete nu 
kuasana bo kabelona I'a mombawai ka komi 
kuasa nggari ja'i Nosa Nagasana ala komi maroo 
rara momparasaya 1” sampe Kristus bate-batena 
meto'o riara nta'i komi. Etu kana majadi ane 
komi tunggai momparasaya I'a. Pade aku nerapi 
ala komi batena maroo manjarumaka towe nu 
Alatala sampe komi maroso nasimbayu ewa kayu 
to nandala kalena bo sapo to naroso pondasina. 
18 Aku wo'u nerapi ala komi mpasanggani-nggani 
ante pura-pura topomparasaya ntanina mamala 
mangginjani bo mombarasai kabete nu towe 
Kristus ka kita to neliu nggari pangginjani 

manusia. Da'a namala raukuruta kaluona, 
kandatena, kalangana bo kandala nu towe etu. 
Pade akunerapi ka Alatala ala komi mamala 
mombarasai towe Kristus etu sampe kaopuna 
pura-pura to naria ri ja'i Alatala maria wo'u ri ja'i 
komi. 19 (3:18) 

20 Ante kuasana to nokarajaa riara nta'ita, 
Alatala mamala mompowia neliu nggari nuapa 
to niperapita atau to nipekirita. 2! Jadi kamaimo 
kita mantoiya Alatala ri tatongo ntodeana 
topomparasaya sabana powia Yesus Kristus! 
Kamaimo kita mombabila sangana we'i-we'i pade 
sampe ri kasae-saena! Amin! 

1 Jadi nantora etu aku to nitarunggu ri se'i 
4 sabana nomparasaya i Pue merapi ala komi 
matuwu ante pokainggu to masipato ka tau 
tonipokio Alatala majadi todeana. ? Komi kana 
tunggai matuwu ante maede bo malusu rara. 
Ane komi rapandasa, komi kana mosabara 
mandate. Ne'e masalisa makedi rara karoamu, 
tapi popokita ka i'a towemu. 

3 Pasimbukumo ante mpu'u-mpu'u rara 
matuwu mosinggabelo ala mompiara kasintuwu 
to nirasai komi sabana Nosa Nagasa nu Alatala 
nompaka saongurara komi samba'a bo samba'a. 
4 Kita pura-pura ewa saongu koro riara i Pue. 
Kita pura-pura nipesua Nosa Nagasa nu Alatala. 
Iwetu wo'u kita pura-pura nipokio Alatala najadi 

todeana ala mosaongu panjarumakata. 2 Kita 
pura-pura nomparasaya samba'a lau Pue pade 
nantuki sangelelau pepatuduki. Kita pura-pura 
nidiu ewa tandaina kita topomparasaya | 

Pue Yesus. ĉ Aga samba'a lau Alatala, Umata 
pura-pura. l'amo to nomparenta kitapura-pura 
bo to naria nosanggani-nggani ante kita pade 
to naria ritatongota pura-pura. ' Tapi naupa 
iwetu da'a nasimbayu pompakule to niwai ka 
kita. Pompakule to niwai ka kita nantuki to 
nipakatantu Kristus mboto. 8 Etu sampe naria 
nitulisi riara Buku Nagasa iwe'i: "Tempona 

l'a neore mpaka ri peto'o to nalangana 
nadea balina to nikenina. Pade I'a nompalele 
pompakule-pompakule ka manusia." 

9 Jadi ane niuli, "l'a neore," natantumo l'a 
nokolu nana'u samperi tambe nu dunia. !? Pade 
l'a to nana'una etu, l'a wo'u to neore ri peto'o 
to neliunggalanga nggari pura-pura langi ala 
pura-pura langi bo dunia maponuante kuasana. 

11 l'amo to nompalele pompakule-pompakule 
ka manusia. Santongo niwaina pompakule 
majadi suro, santongo niwaina pompakule 
majadi nabi tonompasimbayu tesa nggari ja'i 
Alatala. Santongo wo'u niwaina pompakule 
majadi topompatolele Kareba Belo, pade 
ntanina niwaina pompakule manggeniaka bo 
mompatuduki topomparasaya. 12 Etu nipowiana 

ala mompakaroso topomparasaya i Pue Yesus 
ala kita mompakule mantui bago to nipodota 
Alatala. Patujuna ala kita to najadikoro Kristus 
mantambai maroso 13 sampe kaopuna kita 
mpasanggani-nggani mosaongu pomparasaya 
bomosaongu pangginjanita ewa Ana nu Alatala. 
Pade kita mpasanggani-nggani mantambai 
manoto bo maroso sampe majadi masimbayu 
ewa Kristus mboto. 

14 Ante iwetu kita mana ewa ngana-ngana 
nggedi to nagampa rakeni mantuki mpengaya- 
ngaya pepatuduki nasimbayu ewa sakaya 
nagampa nitawui mpoiri gusa'a guse'i. Kita mana 
nagampa rabagiu ntau ante mpengele-ngele 
akala to mompakasalanjala. 12 Tapi kita tunggai 
matuwu nantuki pepatuduki to nakonona ante 
mosipotowe samba'a bo samba'a, sampe riara 
mpengele-ngele kita mantambai maroso bo 
manoto nasimbayu ewa Kristus mboto. l'amo 
to najadi balenggata 1° pade kitamo to najadi 
ewa korona. Pura-pura sipa to naria ri koro 
niposidumpa mpakabelo-belo pade niposiumpu 
ante karaua-karaua ala majadi saongu. Pade 
ane pura-pura sipa etu mokarajaa mantuki 
pompakule to niwaika i'a, njumaongu koro 
etu matuwu mabelo bo mantambai eona 
mantambai maroso. Wa'a wo'u ante kita 
topomparasaya i Pue Yesus. Ane kita mbau 

mompake pompakule to niwai i Pue ka kita 
ante mosipotowe, mantambai eona mantambai 
maroso pomparasayata bo kasintuwuta. 

17 Jadi sampesuwu-sampesuwu, ante kuasa i 
Pue aku merapi ante mpu'u-mpu'u ka komi, ne'e 
mana matuwu nasimbayu ewa tau-tau to da'a 
nosinjani ante Alatala pade aga natuwu ante 
nompekiri anu da'a riagunana. 18 Narumaumo 
pekiri ira, pade nakampatanimo ira nggari 
katuwua nabelo nggari ja'i Alatala, sabana nako'o 
rara ira sampe nabungu pekiri ira. 19 Mana ninjani 
ira naeya pade pura-pura katuwu ira tunggai 
nantukidota rara to naja'ana. Ira da'a nabasa 
nompowia mpengele-ngele tonaja'ana. 20 Tapi 
da'a iwetu to nipatuduki ka komi ewa Kristus. 

21 Natantu niepe komimo karebana pade komi 
nipatuduki nantuki pepatuduki to nakono nggari 
ja'ina. 22 Etumo, komi nipatuduki manggabasaka 
pokainggu to naliu-liuna tonituki komi tempo 
komi da'apa nomparasaya i Pue Yesus. Pokainggu 
komietu nipakagero dota rara to naja'ana 
to nanggeni komi nantuki jala tonasalana. 

23 Komi wo'u nipatuduki ala mompaloga Alatala 
mompakabou pekiri borara nta'i komi. 24 Pade 
komi nipatuduki wo'u mantuki pokainggu to 
nabou ewa tonipajadi Alatala nantuki ingguna 
mboto to nanoa bo mpu'u-mpu'u nagasa. 

25 Sabana etu, sampesuwu pura-pura, ne'e mana 

modawa, tapi tunggai motesa to nakonona 
samba'a bo samba'a, sabana kita pura-pura ewa 
sipa tonaria ri koro Kristus. 

26 Ane komi manggarau ne'e sampe rau raramu 
mompakasilaka komi. 

Ne'ewo'u mombaboli rau rara sampe masolo 
eo. 2? Pade ne'e mombawai loga ka Magau nu 
Seta riara nggatuwu komi. 28 Tau topangangga 
kana menonto mangangga. Nabelopa i'a 
mokarajaa ante palena mboto mangelo katuwua 
ante akala to nanoa ala i'a mamala mantulungi 
tau ntanina riara kapepana. 

29 Sampesuwu-sampesuwu, ane komi motesa 
ne'e tesa to naja'a mesuwu nggari sumbamu, 
tapi suwurakamo tesa-tesa to nompakabelo 
bo masipato katau-tau ntanina ala tesa komi 
etu mamala mantulungi tau-tau tonangepena. 
30 pade ne'e komi mompakasusa rara Nosa 
Nagasa nu Alatala. Toramo! Nosa to Nagasa 
etumo tandaina to nompakanoto komi 
Alatala puena. Pade Nosa Nagasana etu wo'u 
najadi panjokota sampe marata tempona 
kita rakabasaka nggari dunia to naja'a e'i. 

31 Pakalipomo mpengele-ngele ju'a rara. Ne'e 
mana momboli rau rara bo mosinggarau. Ne'e 
mana mosipongare ante mosiuli sinja'i. Pade 
ne'emana mompakaja'a tau ntanina. 22 Tapi 
komi kana mabelo bo malusu rara samba'a 

bo samba'a. Padekomi kana mosiampungi 
samba'a bo samba'a nasimbayu ewa Alatala 
nombaampungi komi nantuki nuapa to nipowia 
Kristus. 
1 Sabana etu sampesuwu pura-pura, 

5 pasialamo pokainggu Alatala sabana komi 
anana to nipotowena. ? Pade komi kana matuwu 
ante towe nasimbayu ewa Kristus nompotowe 
kita. Nggari towena to nabete I'a nombawai 
korona rapatesi ala mompakasalama kita. 
Powiana etu nompakadamba rara Alatala 
nasimbayu ewa sangele pesomba to nawongi 
to nipesomba ka I'a. 3 Komi todea nu Alatala. 
Jadi da'a ntoto masipato komi mogau sala ante 
tau da'a rongomu mboto, bara mompowia 
mpengele-ngele to natantoru, atau maino ante 
da'a ria kabasa-basana. Powia etu da'a masipato 
maria ritatongo komi, nau aga rauli. 4Iwetu 
wo'u ante tesa-tesa njilaka bo tesa-tesa sambara 
bokuwawa-kuwawa to da'a masipato. Etu 
pura-pura da'a masipato ka komi. Tapi nabelopa 
komi manguli tarima kasi ka Alatala. 

> Toramo mpakabelo-belo! Tau to nogau 
sala ante tau da'a rongona mboto bo tau to 
nompowia to natantoru bo tau da'a ria kabasa- 
basana da'antoto mamala majadi todea riara 
Poparenta nu Alatala bo Kristus. Sabanapowia 
etu nasimbayu kaja'ana ewa tau nompakoni 

pue-pue ntanina. ? Ne'e komi rabagiu ntau ante 
tesa-tesa da'a ria gunana to nanguli powia etu 
da'a nasala. Toramo! Nggari powia-powia etumo 
sampe pesuku Alatala rapawela ka tau-tau da'a 
natundu ri ja'ina. 7 Sabana etu ne'e komi mowega 
ante ira. 3 Komi mboto wo'u nokolu natuwu riara 
karumauna, tapi we'i-we'i komi najadi reme 
sabana komi nosaongu rara ante i Pue. Jadi komi 
kanamatuwu ante pokainggu to masipato ka 
tau to najadi reme, ? sabana asele nu reme etu 
mpengele-ngele powia to nabelo bo tonanoa bo 
to nakono. 10 Pekirimo mpakabelo-belo iwenu 
inggu to nompakadamba rara i Pue. 

11 Ne'e komi mosintuwu ante tau to nanggawia 
powia nggarumau to da'aria gunana. Nabelopa 
powia etu rapakanoto ante jonjo powiamu 
to nabelo nasimbayu ewa reme nombawanta 
karumauna. 12 Kakonona pokainggu to nipowia 
ira nggalino etu mpu'u-mpu'u nompakaeya mata, 
nau aga ratesa-tesa. 13 Tapi pura-pura to niwanta 
nu reme kana manoto rakita. 14 Pade pura-pura 
to nipakanoto iwetu kana mabali majadi reme. 
Etu sampe naria niuli iwe'i: "Pembangumo 
komi to naturuna. Pembangumo nggari tatongo 
ntomate, Pade reme Kristus kana mombawanta 
komi." 

15 Sabana etu, pekirimo mpakabelo-belo 
pokainggu komi. Ne'e matuwu ewa tau-tau to 

nadoyo, tapi komi kana matuwu ewa tau-tau 

to nanoto. 18 Pakemo loga to naria ri ja'i komi 
mompowia to nabelona, sabana tempo we'i-we'i 
tempo to naja'a. 1' Jadi ne'e komi madoyo, tapi 
pekirimo mpakabelo-belo ala ranjani komi nuapa 
to nipodota i Pue ka komi. 18 Ne'e komi malangu 
ntule, sabana etu aga mompopeumba dota rara 
tonaja'a. Nabelopa komi tunggai rakuasai Nosa 
Nagasa nu Alatala. 

19 Pade podademo samba'a bo samba'a ante 
tesa-tesa nggari buku Mazmur bo podade- 
podade to mantoiya Alatala bo podade-podade 
to niwai Nosa Nagasa nu Alatala. Komi kana 
modade ante madamba mombatoiya i Pue ante 
mpu'u-mpu'u raramu. 2? Tunggai posukurumo 
riara mpengele-ngele ka Umata Alatala antesanga 
Pueta Yesus Kristus. 21 Pekoumo komi ri ja'i 
roamu samba'a bo samba'a sabana komi 
nombabila Kristus. 

22 Totu'a besi, pekoumo ri ja'i rongomu langgai 
ewa komi mekou rija'i Pue, 23 sabana totu'a 
langgai najadi balengga rongona besi nasimbayu 
ewa Kristus najadi balengga topomparasaya. 

l'a mboto nompakasalama topomparasaya to 
najadi ewa sipa nu korona. ?4 Jadi nasimbayu ewa 
topomparasaya nekou ri ja'i Kristus, iwetu wo'u 
totu'a besi kana mekou ri ja'i rongona langgai 
riara mpengele-ngele. 

25 Totu'a langgai, potowemo rongomu besi 
nasimbayu ewa Kristus nompotowe todeana bo 
nombawai korona rapatesi ala mompakasalama 
kita. 2? Etu nipowia Kristus ala kita rapakagasa bo 
rapatani ka I'a mboto. Kita nipegasana ante ue 
pediu bo tesana 27 ala kita mamala ratarimana 
ewa todeana to nabelo ntoto, ante da'aria jeko 
atau silaka nuapa-nuapa, tapi nagasa pura ante 
da'a ria salanuapa-nuapa. 

28 Nasimbayu ewa Kristus nompotowe todeana, 
iwetu wo'u totu'a langgai kana mompotowe 
rongona besi nasimbayu ewa i'a nompotowe 
korona mboto. Isema-sema nompotowe rongona 
besi batuana i'a nompotowe korona mboto. 

23 Da'apa ria lelena tau nompandasa korona 
mboto, tapi i'a aga nompiara bo nombajagai 
korona mpakabelo-belo nasimbayu ewa Kristus 
wo'u nompiara bo nombajagai todeana. 20 Etu 
nipowia Kristus sabana kita ewa sipa nu korona 
mboto. 31 Riara Buku Nagasa naria nitulisi iwe'i: 
"Samba'a langgai kanamompalasi indo umana 
pade malau maroo rija'i rongona besi, padeira 
romba'a kana majadi samba'a." 

32 Tesa e'i nakumba batuana, tapi nantuki 
pangginjaniku to nipatujunu tesa e'i etumo 
posinggamosu Kristus ante todeana. 33 Tapi 
naudamo iwenu, tesa etu nosinggawela wo'u 
ante komi. Butumba'a totu'a langgai kana 

mompotowe rongona besi nasimbayu ewa i'a 
nompotowe korona mboto, pade butu mba'a 
totu'a besi kana mombabila rongona langgai. 
1 Ngana-ngana, komi kana matundu ri 
6 ja'i indo umamu sabana etumo inggu to 
masipato ka topomparasaya i Pue Yesus. 

2 Bilamo indo bo umamu. Nggari Sampulu 
Parenta nu Alatala, etumoparenta pamulana to 
nitambai ante pojanjina. ? Pade iwe'imo pojanji 
etu: ane komi mombabila uma bo indomu, 
komikana masana bo mandate umurumu riara 
dunia. 

4 Komi to najadi uma-uma nu ngana, ne'e 
komi mompakarau rara anamu mboto. Tapi 
pakabetemo ira ante pepatuduki bo pepatora 
nggari ja'i Pue. ? Komi to najadi batua, tukimo 
parenta madikamu to naria ri duniae'i. Kawiamo 
etu ante mombabila bo mekou ri ja'i ira ante 
mpu'u-mpu'u raramu nasimbayu ewa komi 
mekou ri ja'i Kristus mboto. ? Ne'e aga miki 
ratoiya manusia ante mokarajaa mabelo tempo 
komi rakita madikamu. Tapi pokarajaamo ante 
mpu'u-mpu'u raramu ewa batua Kristus to 
nantuki dota Alatala. ” Pokarajaa etu kana 
mukarajaa ante dota rara nasimbayu ewa 
komi mokarajaa ka i Pue, da'a aga ka manusia. 
8 Toramo! Butu mba'a tau to nompowia to 
nabelona, nabeloka i'a batua nabeloka da'a 

batua, i'a kana mantarima balasina to nabelo 
nggari ja'i Pue nantuki mpengele-ngele belo to 
nipowiana. 

3 Pade komi to najadi madika, komi wo'u kana 
moinggu mabelo ri ja'ibatuamu. Ne'e mana 
komi momparangga ira, sabana ninjani komi 
mboto Puemu bo Pue ira samba'a lau. l'amo 
to naria ri suruga pade I'a da'a nanggita lenje. 
10 Kaopuna, komi kana maroso ante kuasa to 
neliu-liuna to nitarima komi nggari ja'i Pue 
sabana komi nosaongu rara ante l'a. 11 Pakemo 
pura-pura parewa mposibali nggari ja'i Alatala 
ala komi mompakule manta'amaka mangewa 
mpengele-ngele akala Magau nu Seta. 

12 Sabana kita da'a nosibali ka manusia 
tapi kita nosibali kabalengga-balengga seta, 
karampua-karampua, bo pue-pue ntanina 
riaradunia to naja'a e'i, bo mpengele-ngele 
seta ntanina ri laerawa. 13 Sabana etu pakemo 
pura-pura parewa mposibali nggari ja'i Alatala 
ala komi mompakule mangewa bali-balimu ri 
tempo mposibali to naja'a etu. Kawiamo etu ala 
ane maopumo komi mosibali, komi bate-batena 
maroso. 

14 Jadi ta'amakamo mangewa balimu ante 
pura-pura parewa mposibali nggari ja'i Alatala. 
Komi kana mantuki pepatuduki to nakonona. 
Etumo sulepemu. Komi kana moinggu manoa. 

Etumo baju asemu to nanggalendu korobatamu. 
15 Komi kana malulu rara manggeni Kareba 
Belo ewa posinggabelo manusia ante Alatala. 
Etumo sapatumu to naroso. !? Komi kana maroo 
momparasaya Pue riara mpengele-ngele. Etumo 
kaliawomu. Etu kana rapake komi ala komi 
mompakule mantenggu mpengele-ngele parewa 
to naja'a to nipake Magau nu Seta nombabaga 
komi. 17 Komi kana maroo manjarumaka Kristus 
to nompakasalama komi. Etumo songgo wajamu. 
Pade komi kana mompake Tesa nu Alatala. Etumo 
gumamu toniwai Nosa Nagasana ka komi. 

18 Kawiamo etu pura-pura ante mosambaya 
bo merapi tulungi ka Alatala. Posambayamo ri 
butu-butu loga nantuki pekeniaka Nosa Nagasa 
nu Alatala. Komi kana mainga tempo mosambaya 
bo ne'e menonto mosambaya kapura-pura 
topomparasaya i Pue Yesus. 19 Pade posambaya 
wo'u ka aku ala ane tempo aku motesa Alatala 
mombawai ka aku tesa-tesa to masipatona 
ala ante mabia aku mamala mompakanoto isi 
Kareba Belo to nitabuniaka nggari nggaolu. 
20 Sabana nggari Kareba Belo etumo sampe 
aku najadi suro padewe'i-we'i aku naria riara 
tarunggu. Posambayamo ka aku ala aku mabia 
mompatolele Kareba Belo sabana etumo bago to 
masipato kupowia. 

21 To nipodotaku ala komi mangginjani iwenu 
katuwuku ri se'i. Jadi etu sampe aku nompakau 
i Tikhikus mpaka ri ja'i komi ala i'a mamala 
mompakanoto etu pura-pura ka komi. I'a 
samba'a sampesuwuta to nipotoweku to natutu 
nantulungi pokarajaa i Pue. 22 I'a nipakauku 
mpaka ri ja'i komi ala i'a mamala mompopanjani 
kakomi nuapa pura to najadi ri ja'iku ri se'i, 
pade ala i'a mamala mompakawoe rara komi. 

23 Perapi Umata Alatala bo i Pue Yesus Kristus 
mombawai katuwua mabelo bo towe bo karoso 
pomparasaya ka pura-pura topomparasaya ri 
setu. 24 Perapi Alatala mombagane pura-pura tau 
to nompotowe Pueta Yesus Kristus ante towe to 
da'a ria kaopu-opuna. Amin! 


SURA PAULUS KA TOPOMPARASAYA 
RI NGATA FILIPI 


FILIPI 


1 Sura e'i nggari ja'i kami Paulus bo i 

Timotius, batua Yesus Kristus, ka pura-pura 
topomparasaya Yesus Kristus to naria ri ngata 
Filipi, 

ante topanggeniaka-topanggeniaka bo 
topantulungi-topantulungitopomparasaya. 

2 Perapi Umata Pue Alatala bo Pue Yesus Kristus 
mombagane bomombawai katuwua mabelo ka 
komi. 

3 Sampesuwu-sampesuwu pura-pura, butu 
nggani aku nantora komi aku nosukuru ri 
ja'i Pue Alatalaku. 4Pade butu nggani aku 
nosambaya ka komi aku batena nosambaya 
ante nadamba mpu'u raraku, ? sabana komi 
nasintuwu nantulungi aku nompatolele Kareba 
Belo nggari ja'i Alatala, nompamula nggari 
eo pamulana sampe we'i-we'i. ? Pue Alatala 
mbotomo to nompamula panggawia to nabelona 
etu riara nta'i komi. Pade niparasayaku I'a wo'u 
kana mompakapola panggawia etu sampe 
maopu ri tempo Yesus Kristus marata bali ri 
dunia. ” Masipato aku mantora komi pura-pura 

ante nadamba mpu'u raraku sabana komi 
mpu'u-mpu'u nipotoweku. Pade komi nombarata 
bagia nggari towe belo to niwai Alatala ka 

aku, nabeloka tempo aku riara tarunggu, 
nabeloka tempo aku ri sawalikuna nantakono bo 
nompakanoto kakono Kareba Belo. 

8 Alatala mboto nangginjani iwenu kalentora 
raraku nantora komi ante towe nggari ja'i Yesus 
Kristus mboto. ? Iwe'imo pomperapiku ri ja'i Pue 
Alatala: aku mosambaya ala komi mantambai 
mepotowe pade mantambai mangginjani nuapa 
to nakonona bomantambai kanoto pekiri komi. 
10 Ante iwetu komi mamala mompelisi nuapa 
to nabelona ala katuwu komi majadi magasa 
pade da'a ria salana sampe Kristus marata bali. 
11 Aku wo'u mosambaya ala komi bate-batena 
mompowia to nanoana ante petulungi Yesus 
Kristus sampe nadea mpu'u tau mombabila bo 
mantoiya Alatala. 

12 Sampesuwu-sampesuwu, to nipodotaku ala 
komi mangginjani nuapa tonajadi ri ja'iku e'i da'a 
naja'a, tapi kakonona etumo to nompakatolele 
Kareba Belo 13 sampe nanotomo ka pura-pura 
tantara to nombajagai sapo magau boka 
pura-pura tau ntanina ri se'i aku e'i nitarunggu 
sabana aku batua Kristus. 14 Pade sabagia bete 
nggari topomparasaya ri se'i nantambai karoso 
pomparasaya ira ri ja'i Pue, sabana nanggita 

nuapa to najadi ri ja'iku ri tarunggu. Kaopuna 
nantambai kabia ira nompatolele Tesa nu Alatala 
ante da'a ria eka rara. 

15 Naria bara sakuya mba'a nggari tatongo ira 
to nompatolele Kareba Kristus sabana nasiriati 
nanggita aku, pade ira aga madota mosinggarau. 
Tapi naria wo'u ntanina to nompatolele Kareba 
Kristus ante patuju to nabelo. !? Ira etumo 
nompatolele ante towe sabana ninjani ira aku 
nionggotaka Alatala ala mantakono Kareba Belo. 
17 Tapi ira to nasiriati etu nompatolele Kareba 
Kristus sabana aga nompekiri koro ira mboto, 
da'a ante rara to nabelo. Nipekiri ira powia ira 
etu mantambai kasusaku riara tarunggu. 

18 Tapi da'a mokuya. Sabana nau iwenu, 
nabeloka etu nipowia ante patuju to nadenggo, 
nabeloka etu nipowia ante patuju to nanoa, 
Kareba Kristus kana nipatolele. Etumo 
nompakadamba raraku. Pade aku batena 
madamba-damba 13 sabana ninjaniku, ante 
posambaya komi pade petulungi Nosa Nagasa 
Yesus Kristus, aku kana rakabasaka nggari tarungg 
e'i. 

20 To nipolentoraku bo nisarumakaku ala ne'e 
aku maeya riara mpengele-ngele, tapi ala aku 
we'i-we'i batena mabia ewa nokolu sampe nau 
aku matuwu atau mamate Kristus kana rabila 
bo ratoiya riara nggatuwuku. 21 Sabana patujuku 

matuwu etumo mantambai mosinjani belo 

ante Kristus, pade ane aku mamate etu neliupa 
kabelona. 22 Tapi ane matuwu ri dunia e'i batuana 
aku mamala manggeni tau momparasaya Yesus 
Kristus, da'a mana ninjaniku umbana to kupelisi, 
matuwu atau mamate. 23 Aku niposidii rongele 
pompekiri. Aku mpu'u-mpu'u madota mompalasi 
dunia e'i malau meto'o mosanggani-nggani 

ante Kristus, sabana etumo to neliu kabelona. 

24 Tapi neliu kapokona aku maroo ri dunia e'i ala 
mantulungi komi. 

25 Jadi natantumo ka aku, aku damatuwu. Pade 
ninjaniku aku kanamaroo mosanggani-nggani 
ante komi pura-pura ala komi mantambai 
maroso bomadamba momparasaya i Pue Yesus. 
26 Ante iwetu komi kana mantambai mantoiya bo 
mombabila Yesus Kristus sabana aku danamala 
pa mosanggani ante komi. 

27 Nuapa-nuapa majadi ri ja'iku, komi kana 
matuwu ante pokainggu tomasipato ante Kareba 
Belo Kristus. Komi kana matuwu iwetu ala naupa 
aku marata manggita komi atau da'a, aku kana 
mangepe kareba tonanguli komi naroo nosaongu 
rara bo pekiri nanta'amaka pomparasaya 
tonipatuduki riara Kareba Belo. 28 Ne'e maeka ri 
ja'i balimu, tapi komi kana tunggai mabia. Ante 
iwetu komi mompakanoto ka balimu etu ira 

pura-pura to rapakaropu banepia tapi komi to 
rapakasalama. Etu pura-pura nggari ja'i Alatala. 

29 Komi masipato moinggu iwetu sabana komi 
niwai Alatala ka logada'a aga momparasaya 
Kristus, tapi wo'u mombarasai kasusa bokapari 
sabana komi topomparasaya I'a. 3? We'i-we'i komi 
nombarasai kasusa nasimbayu ewa to nirasaiku 
tonikita komi mboto bopia pade to niepe komi 
bate-batena nirasaiku sampewe'i-we |. 

1 Jadi sampesuwu-sampesuwu, ninjaniku 

2 narosomo pomparasaya komi sabana komi 
nosaongu rara ante Kristus, pade rara komi 
nipakawoe ante towena. Nasintuwumo komi 
ante Nosa Nagasa nu Alatala pade komi wo'u 
nosipotowe bo nosipoasi mata samba'a bo 
samba'a. ? Sabana etu aku merapi ala komi 
mompakagana kadamba raraku ante matuwu 
mosaongu rara samba'a bo samba'a ante 
mosipotowe bo mosaongu pekiri bo patuju. 
3 Ne'e aga mantora bo mantoiya koro komi 
mboto, tapi nabelopa komi ante maede rara 
manguli roa komi neliu nggabelopa nggari komi 
mboto. 4 Ne'e komi aga mompekiri katuwu komi 
mboto, tapi pekiri wo'u mokatuwu roa ntanina. 
3 Komi kana moinggu ewa Yesus Kristus iwe'i: 

6 Naupa I'a Alatala, I'a da'a nanta'amaka 
kuasana bo kasimbayu katuwuna ewa Alatala ri 
suruga. ' Tapi l'a nanggabasaka pura-pura etu 

pade netimbali najadi samba'a batua. I'a najadi 
nasimbayu ewa manusia, 3 pade ewa samba'a 
manusia l'a nompakaede korona ante matundu ri 
ja'i Alatala sampe namate, etumo namate nipaku 
ri kayu parika ewa samba'a tau naja'a. 

9 Etumo sabana Alatala nangonggotaka I'a 
ri peto'o to neliunggalanga pade nombawai 
ka l'a sanga to neliu nggakuasa nggari pura- 
purasanga ntanina. 10 Etu nipowia Alatala ala 
ane mangepe sanga Yesus pura-pura to naria 
ri suruga, ri dunia bo ri tambe nu dunia kana 
motimbakotumombasomba l'a, 1t pade ira 
pura-pura kana mompangaku Yesus Kristusmo 
Pue. Ante iwetu ira mombabila bo mombatoiya 
Umata Pue Alatala. 

12 Jadi sampesuwu-sampesuwu to nipotoweku, 
nasimbayu ewa komi nantuki tesaku bopia 
tempo aku dano sanggani-nggani ante komi, 
neliu-liupa we'i-we'i tempo kita nosinggakawao. 
Kuperapi ka komi pasimbukumo matuwu ante 
mpu'u-mpu'u maeka ri ja'i Alatala ala patujuna 
mompakasalama komi madupa riara nggatuwu 
komi. 13 Sabana I'a mbotomo to nokarajaa riara 
nta'i komi nombawai ka komi dota rara bo 
pompakule mompowia patujuna to nabelo etu. 

14 Nuapa-nuapa to rapowia komi kana rapowia 
ante da'a mongua atau mosinggarau, I? ala da'a 
maria sala komi, bo pokainggu komi manoa 

pura ewa ana-ana nu Alatala to naria ri tatongo 
manusia to nadenggo bo naja'ararana. Komi 
ewa poindo to nombawanta ira 1? sabana komi 
nompatolele ka ira tesa to namala manggeni 

ira matuwu mabelo sampe ri kasae-saena. 

Ane komi matuwu iwetu meliu nggadamba 
raraku tempo Kristus marata bali ri dunia, 
sabana katuwu komi etu mompakanoto da'a 
nalenge bayangi aku nokarajaa ntomo ri tatongo 
komi bopia. 1? Pomparasaya komi ka Alatala 
nasimbayu ewa pesomba ka I'a. Pade kamateku 
banepia masimbayu ewa ue anggur to nitoli 
topanggeni agama Yahudi ri pesomba to nikenina 
rapesomba ka Alatala. Tapi naupa etumajadi 
aku kana mosukuru bo madamba-damba 
mpasanggani-nggani ante komi. 

18 [wetu wo'u komi kana mosukuru bo 
madamba-damba mpasanggani-nggani ante 
aku. 19 Nisarumakaku ante petulungi i Pue Yesus 
aku mamala masalisa mompakau i Timotius 
mpaka ri ja'i komi, ala ane i'a manjili aku 
madamba mangepe kareba komi. 2? Sabana 
da'a ria roaku ntanina to nosaongu pekiri 
mompekiri kabelokomi. 21 Pura-pura roaku 
ntanina aga nasiwu nompekiri bago ira mboto, 
da'a nompekiri bago Yesus Kristus. 

22 Tapi ninjani komi mboto pokainggu i Timotius. 
l'a nokarajaa ntomo nosanggani-nggani ante 

aku mompatolele Kareba Belo nasimbayu ewa 
samba'a ngana mantulungi umana. 2 Jadi ane 
ninjaniku nuapa to majadi ri ja'iku ri se'i, aku 
kana masalisa mompakau i'a mpaka ri ja'i komi. 
24 Tapi nisarumakaku ante petulungi i Pue aku 
mboto wo'u mamala momai ri ja'i komi. 

25 Tapi da'apa etu majadi, nipekiriku paraluu 
sampesuwuta Epafroditus, to nisuro komi 
mantulungi aku, kupakau manjili mpaka 
rija'i komi. l'a roaku sampokarajaa to najadi 
tantara Kristusnosanggani-nggani ante aku. 

26 Nalentoramo rarana nantora komi pura-pura, 
pade nasusa raranasabana niepe komimo lelena 
i'a naju'a. 2? Nakono mpu'u i'a naju'a, sakedika 
namate. Tapi Alatala naasimatana nanggita 

i'a pade da'a aga i'a, ante aku wo'u, ala ne'e 
mantambaikasusa raraku. 

28 Ftu sampe aku nasalisa nompakau i'a 
manjili mpaka ri ja'i komiala ane komi mosirata 
ante i'a, madamba rara komi pade mana 
masusa gagapekiriku. 22 Jadi tarimamo i'a ante 
madamba-damba ewa samba'a sampesuwu 
riarai Pue. Pade bilamo tau-tau ewa i'a 3? sabana 
i'a sakedika namate nompapola bago Kristus. l'a 
da'a ntotonompekiri katuwuna mboto nanjaliku 
komi mantulungi aku ri se'i. 

1 Sampesuwu-sampesuwu, kapolana, 
komi kana madamba-damba sabana 

kominosaongu rara ante i Pue. Da'a nakaja raraku 
mombasili nuapa tonitulisiku ka komi bopia, 
sabana pepatuduki etu manggalendu komi 
nggaripura-pura to naja'ana. 

2 Komi kana mainga ri ja'i ntau to nompowia 
to naja'ana, to noinggumpoasu. Komi kana 
mainga ri ja'i ira to nanguli komi kana rasuna 
alamajadi todea nu Alatala. 3 Kakonona kita, 
da'a ira, todea nu Alatala to nakonona, sabana 
kitanombasomba Alatala ante pekeniaka Nosa 
Nagasana mboto, pade kitanadamba-damba 
sabana nosaongu rara ante Yesus Kristus. Kita 
da'a agamanjarumaka ada-ada to nitukita, ewa 
ada mposuna, ala rapakasalama. 4 Kakonona 
aku mamala manjarumaka ada-ada etu. Ane 
maria tau tonompekiri i'a kana ratarima Alatala 
sabana i'a mpu'u-mpu'u nantukiada-ada 
agama, neliu-liupa aku e'i. 2 Aku nisuna tempo 
aku danoumuru walumbengi. Aku nipoana 
samba'a tauto Israel nggari muli Benyamin. Aku 
mpu'u-mpu'u tau to Yahudi mami, padeaku 
mpu'u-mpu'u natutu nantuki pura-pura Atura 
agama to nipapola i Musasabana aku tau to 
Parisi. 8 Bopia newoya mpu'u raraku nantuki 
Atura-atura agama kami sampe akunompandasa 
topomparasaya i Pue Yesus. Pura-pura Atura etu 
nitukiku, da'aria sangele to niliunakaku. 

7 Tapi pura-pura etu to nirekeku bopia noguna 
riara nggatuwuku, we'i-we'i nirekeku mana 
ria gunana sabana aku nomparasaya Kristus. 

8 Da'a aga etu, tapi pura-pura nuapa nirekeku 
mana ria gunanarapoposisala ante sangele to 
neliupa kabelona, etumo nosinjani ante Pueku 
Yesus Kristus. Pura-pura nikabasakakumo bo 
nirekeku ewa rumpu alaaku mamala mosinjani 
belo ante Kristus ? bo mosaongu rara ante l'a. 
Aku nireke Alatala nanoa da'a sabanapowiaku 
mantuki Atura-atura agama, tapi sabana aku 
nomparasaya Kristus. Kanoana etu nggari Alatala 
mboto nantuki pomparasaya ka Kristus. 

10 To nipodotaku etumo mosinjani belo ante 
l'a pade mombarasai kuasato nompakatuwu 
bali l'a nggari kamatena. Bo aku wo'u madota 
mombarasaikasusa bo kapari to nirasaina 
pade matundu sampe mamate nasimbayu 
ante l'a 11 ante panjarumaka aku wo'u mamala 
rapakatuwu bali nggari tatongontau namate. 

12 Aku da'a nanguli etu pura-pura nadupamo 
riara nggatuwuku atau akunajadi tau da'a ria 
salana. Tapi aku bate-batena mompasimbuku 
ala etukana madupa riara nggatuwuku, sabana 
etumo patuju Yesus Kristus nompokioaku majadi 
bagiana. 

13 Sampesuwu-sampesuwu, aku da'a nompekiri 
etu pura-pura nadupamoriara nggatuwuku. 

Tapi naria sangele to kupowia, etumo aku bate- 
batenamanggalinga pura-pura to naria ri talikuku 
pade aku mompasimbuku antempu'u-mpu'u 
raraku mombarata nuapa to naria ri ngayoku. 

14 Aku nompari-mpari mongowa mpaka ri 
panta'ana ala mombarata hadiapadagi nggari 
ja'i Alatala, etumo matuwu mabelo ri suruga 
antemomparasaya Yesus Kristus, sabana etumo 
patuju Alatala nompokio kita. 1? Jadi kamaimo 
kita to naroso pomparasayata mosaongu 
pombarata ewaetu. Tapi ane maria pombarata 
komi ntanina, etu wo'u kana rapakanoto Alatala 
ka komi. 18 To napokona kita kana maroo mantuki 
noto to naria ri ja'ita sampewe'i-we'i. 

17 Sampesuwu-sampesuwu pura-pura, 
pasialamo pokaingguku padepariaranta'i wo'u 
pokainggu tau ntanina to natuwu nantuki jonjo 
kami. 18 Sabana nadea ngganimo aku nanguli 
ka komi bopia, pade we'i-we'iante nageo 
aku nombasili bali ka komi, nadeamo tau to 
natuwu antepokainggu to nanjapuaka kamate 
Kristus. 19 Natantumo ira kana rasuku sampe 
ri kasae-saena ri naraka, sabana "Pue" ira aga 
dota rara ira mboto to naja'ana. Powia-powia 
tonepakaeya to nipodamba-damba ira sabana ira 
aga nompekiri nuapa-nuapa tonaja'ana ri dunia 
e'i. 

20 Tapi pokaingguta da'a iwetu, sabana kita 
todea nu suruga. Padenggari setumo karata 
Pue Yesus Kristus, Magau to Mompakasalama 
tonipopeata ante kalentora nu rarata. 2! l'a kana 
mombabali korota to nalente-lente e'i majadi 
nasimbayuewa korona mboto to neliu kakuasana 
ante baraka to nipakena nompatundupura-pura 
nuapa ri ja'ina. 

1 Jadi sampesuwu-sampesuwu to 
4 nipotoweku bo to nipolentoraku, pakaroomo 
pomparasaya komi ka i Pue. Komimo to najadi 
tandaina bagokunaria aselena, komimo to 
nompakadamba raraku. ? Sampesuwuku Euodia 
bo i Sintikhe, aku mpu'u-mpu'u merapi ala 
komimosaongu rara ewa topomparasaya i 
Pue. 3 Pade kuperapi ka wega rapaku wo'u, 
tulungimo besi romba'a e'i alamosaongu rara 
bali. Ira nokarajaa ntomo ante aku nompatolele 
Kareba Belonosanggani-nggani ante i Klemens bo 
roa-roaku sampokarajaa ntanina. Sanga ira naria 
nitulisi riara Buku nu Alatala to nompakatantu 
semamatuwu mabelo sampe ri kasae-saena. 

4 Sampesuwu-sampesuwu pura-pura, ne'e 
menonto madamba-damba sabanakomi 
nosaongu rara ante i Pue. Sangganipa kuuli 
ka komi, ne'e menontomadamba-damba! 

3 Komi kana malusu rara ri ja'i ntau pura-pura. 
Toramo! Mana masaekai Pue marata. ê Ne'e 


FILIPI 4 898 


makini-kini rara riara mpengele-ngele, tapi 
kenimo pura-purariara mposambaya komi. 
Perapimo nggari ja'i Alatala ante mosukuru, 

7 pade belo nu Alatala to neliu nggari pompekiri 
manusia, kanamompakaroo rara nta'i bo pekiri 
komi to nosaongu rara ante Yesus Kristus. 

8 Kaopuna, sampesuwu-sampesuwu, paraluu 
komi tunggai mantondoakanuapa to nakonona, 
nuapa to masipato rabila bo nuapa to nanoana. 
Pekirimo nuapa to nagasana, nuapa to nagayana, 
bo nuapa to nabelo raepentau. Tondoakamo 
pokainggu to neliu nggabelo, bo nuapa to 
masipatoratoiya. ? Tukimo nuapa to nipeguru 
bo nitarima komi nggari ja'iku, nabelokato 
niepe komi, nabeloka jonjo to nikita komi riara 
nggatuwuku. Ane eturapowia komi, Alatala, pu'u 
nu belo etu, kana mosanggani-nggani antekomi. 

10 Ante nadamba mpu'u raraku aku nantoiya 
| Pue sabana we'i-we'i kominantulungi aku 
wo'umo. Da'a patujuku manguli komi da'a 
nantora akubopia, tapi ninjaniku da'apa ria loga 
komi mompakatu pewai komi ka aku. 11 Aku 
nanguli e'i da'a sabana aku nakabu, sabana aku 
negurumomatuwu masana naupa iwenu-wenu 
katuwuku. 12 Ninjanikumo natuwu nakabu pade 
ninjaniku wo'u natuwu nelabi. Nipegurukumo 
akala matuwu masana mantingayo mpengele- 
ngele katuwu, nabeloka tempo nabosu ta'i, 

nabeloka tempo naoro ta'i, nabeloka akunelabi, 
nabeloka aku nakabu. 

13 Aku nompakule mantingayo mpengele- 
ngele ante petulungi Kristus to nompakaroso 
aku. 14 Naupa etu, nabelo mpu'umo rara 
komi nantulungi aku riara kasusa kuri se'i. 

15 Sampesuwu-sampesuwu to Filipi, ninjani 
komi mbotomo tempo Kareba Belo pamulana 
nipatolele ka komi pade aku nompalasi Propinsi 
Makedonia, da'a ria topomparasaya ntanina 
nasintuwu nantulungi aku mompapola bagoetu, 
aga komi mboto. 18 Da'a aga etu, tempo aku 
danaria ri ngata Tesalonika, da'a agasanggani 
komi nompakatu pewai ka aku. 17 Etu da'a 
batuana aku aga madota mantarima pewai komi. 
Tapi tonipodotaku ala nggari powia komi etu 
maria aselena to mantambai rasi kakomi. 

18 Nitarimaku puramo pewai nggari ja'i komi, 
pade etu kakonona neliunggagana. Pura-pura 
pewai to nipakatu komi nitarimakumo nggari 
ja'i Epafroditus sampe nagana puramo to 
niparaluuku. Pewai komi etu nasimbayuewa 
pesomba to nawongi to nikonoa bo nipodamba 
rara Alatala. 19 Alatalaku kana mompakagana ka 
komi nuapa pura to niparaluunantuki kasugina to 
nelabi-labina to naria ante Yesus Kristus. 20 Kana 
ratoiya bo rabila Umata Pue Alatala sampe ri 
kasae-saena. Amin! 

21 Pakasampe tabeku ka pura-pura 
topomparasaya Yesus Kristus ri setu. Pade 
tarima tabe nggari ja'i roa-roa to nosanggani- 
nggani ante aku rise'i. 22 Tarima wo'u tabe nggari 
ja'i pura-pura topomparasaya ri se'i, neliu-liupa 
ira nggari sapo Magau Kaisar. 

23 Perapi towe belo nggari ja'i Pue Yesus 
Kristusmosanggani-nggani ante komi pura-pura. 
Amin! 


SURA PAULUS KA TOPOMPARASAYA 
RI NGATA KOLOSE TOPOMPARASAYA 


KOLOSE 


1 Sura e'i nggari ja'iku i Paulus to nionggotaka 
1 najadi suro Yesus Kristus nantuki dota 
Alatala, pade nggari ja'i Timotius, sampesuwuta 
topomparasaya ? ka topomparasaya ri ngata 
Kolose to naroo nomparasaya bo nosaongu 
rara ante Kristus. Perapi Umata Pue Alatala 
mombagane bo mombawai katuwua mabelo ka 
komi. 

3 Butu nggani kami nomposambaya komi da'a 
nenonto kami nanguli tarima kasi ka Pue Alatala, 
Uma nu Pueta Yesus Kristus, “ sabana niepe 
kami komi nomparasaya Yesus Kristus pade 
nompotowe pura-pura todea topomparasaya. 

3 Etu nipowia komi sabana komi bate-batena 
nanjarumaka rasi bo belo to nipakasadia Alatala 
ka komi ri suruga. Pura-pura etu niepe komi 
mamimo tempo tesa to nakonona nipatolele ka 
komi bopia, etumo Kareba Belo. ? Kareba Belo 
etu natolele sampe ri umba-umba ri dunia pade 
noasele riara nggatuwu tau-tau to nomparasaya 
tesa etu. Pade nantambaimo kadea ntau to 
nomparasayana. Etu nasimbayu ewa to najadi 

ante komi. Tempo komi nangepe Kareba Belo 
niparasaya komimo sampe komi mpu'u-mpu'u 
nombarasai towe belo nu Alatala. 

7 Kareba Belo etu niepe komi nggari ja'i Epafras, 
roa sampokarajaa to nipotowe kami. I'a samba'a 
batua Kristus to natutu nantulungi komi. 3 I'amo 
to nanguli ka kami iwenu komi nosipotowe 
samba'a bo samba'a ante pekeniaka Nosa Nagasa 
nu Alatala. 

3 Jadi nompamula nggari tempo kami nangepe 
lele etu da'a nenonto kami nosambaya ka komi. 
Kami batena nerapi ka Pue Alatala ala komi rawai 
noto bo pangginjani nggari ja'i Nosa Nagasana 
sampe komi mamala mangginjani pura-pura dota 
Alatala ka komi. 

10 Ante iwetu komi mamala matuwu ante 
pokainggu to masipato ka topomparasaya i 
Pue pade tunggai mompakadamba rarana. 

Komi mamala mompowia mpengele-ngele 
powia to nabelona pade mantambai eona 
mantambai mosinjani belo ante Alatala. 1! Kami 
nerapi ala Pue Alatala mompakaroso komi ante 
kuasana to nipogumaa sampe komi mompakule 
manta'amaka ante mosabara tempo nipandasa. 
1? pade mosukuru ri ja'i Umata Pue Alatala ante 
madamba rara. Sabana I'amo to nompowia komi 
masipato mombarata bagia nggari pura-pura 

nuapa to nipakasadiana ka todeana riara 
Poparentana to nareme. 

13 l'amo to nanggabasaka kita nggari kuasa 
karumauna pade nanggeni kita majadi todea riara 
Poparenta nu Anana to nipotowena. 12 Nggari 
Anana etu kita nitolo, etumo silaka-silakata 
niampungimo. 1° Kristus nasimbayu ntoto ewa 
Alatala to da'a namala nikita lenjena. I'amo 
to nireke Ana Ulumbua sabana kuasana neliu 
nggabete nggari pura-pura to nipajadi. 1? Nggari 
l'amo pura-pura nuapa to naria ri langi bo dunia 
nipajadi, nabeloka to namala nikita, nabeloka anu 
da'a namala nikita, nabeloka malaeka-malaeka 
i Pue, nabeloka karampua-karampua, nabeloka 
seta-seta, nabeloka pue-pue ntanina. Pura-pura 
nuapa to naria nipajadi Kristus ala mombabila bo 
mompakabete I'a. 

17 Kristus naria mamimo tempo da'apa 
naria nuapa-nuapa ri langi bo dunia. Pade 
l'a nombakuasai bo nanggeniaka pura-pura 
etu. 18 Pade I'a wo'u balengga nu todea 
topomparasaya to namala nipakasimbayu ewa 
korona mboto. I'amo pu'u katuwua todeana etu. 
l'amo to niuli Ana Ulumbua, etumo to pamulana 
natuwu bali nggari kamatena ala manoto I'amo 
to neliu nggakuasa nggari pura-pura nuapa to 
naria ri langi bo dunia. 19 Sabana to nipodota 
Alatala ala pura-pura ingguna bo kuasana maria 

wo'u ri ja'i Anana. 20 Pade dota Alatala wo'u ala 
nggari Anana etu pura-pura nuapa to nipajadi 
mamala rapoposinggabelo bali ante I'a, nabeloka 
to naria ri dunia, nabeloka to naria ri langi. 
Pura-pura etu nipoposinggabelo bali ante Alatala 
nggari lei Kristus to natiti tempo I'a namate 
nipaku ri kayu parika. 

21Bopia komi wo'u natuwu nakawao nggari 
ja'i Alatala. Komi najadi bali nu Alatala sabana 
pekirimu bo pokainggumu naja'a. 22 Tapi 
we'i-we'i ante kamate nu Anana mboto, komi 
nipoposinggabelo bali ante Alatala. Patujuna 
ala mompakagasa komi sampe mana ria sala 
bara kakura komi riara mpanggitana. 23 Etu 
kana majadi ane komi maroo momparasaya bo 
maroso mantuki i Pue ante da'a molengga-lengga 
pade da'a menonto manjarumaka pojanji-pojanji 
Alatala to niepe komi riara Kareba Belo. Kareba 
etu nipatolele sampe ri njumaongu dunia. 

Pade aku wo'u, i Paulus, nionggotaka najadi 
topompatolele Kareba etu. 

24 Jadi sampesuwu-sampesuwu, we'i-we'i 
nadambamo raraku nombarasai kasusa bo 
kapari sabana pokarajaaku mantulungi komi. 
Ante nombarasai kasusa bo kapari riara koroku 
mboto aku mompakagana kasusa bo kapari to 
nipakatantu Kristus ka aku riara pokarajaaku 

mantulungi todea topomparasaya, etumo ira to 
najadi ewa koro Kristus mboto. 

25 Aku najadi topantulungi todea 
topomparasaya sabana aku nionggotaka 
Alatala mantui bago to niparasayana ka aku, 
etumo mompasimbayu pura-pura Tesa nu 
Alatala ka komi. 28 Riara Tesa etu nipakanoto nia 
Alatala to nitabuniaka nggari njobu-njobu mpae 
naliu tapi we'i-we'i nipopanjanina ka todeana 
topomparasaya l'a. 2' l'a madota mompopanjani 
ka ira niana to neliu nggabelo ka pura-pura 
manusia ri dunia. Niana etu iwe'i: Kristus kana 
matuwu riara nta'i komi sampe natantumo komi 
mombarata bagia riara kuasa bo kagaya nu 
Alatala to nipogumaa. 

28 Jadi Kareba Kristus etumo to nipatolele 
kami ka pura-pura tau nantuki noto to naria 
ria ja'i kami. Kami nantewai bo nompatuduki 
ira pura-pura ala kami mamala manggeni ira 
mantingayo Alatala ante da'a maria kakura 
nuapa-nuapa sabana ira nosaongu rara ante 
Kristus. 

29 Etu sampe aku nokarajaa ntomo, aku 
mpu'u-mpu'u nompasimbuku ante kuasa nggari 
ja'i Kristus to nokarajaa riara nta'iku ante naroso. 

1 To nipodotaku ala komi mangginjani iwenu 
katomona pokarajaaku nantulungi komi 
bo ira ri ngata Laodikia pade pura-pura tau to 

da'apa nosinjani ante aku. 2 Patujuku nanguli 
iwetu ala rara komi pura-pura rapakaroso pade 
komi mosimpotowe samba'a bo samba'a sampe 
majadi mosaongu rara bo pekiri. Ante iwetu komi 
kana mpu'u-mpu'u mangginjani ante natantu 
pura-pura nia Alatala to nitabuniaka nggari lamba 
pamulana, etumo komi kana mosinjani belo 
ante Kristus mboto. 3 Sabana Kristusmo pu'u nu 
pura-pura noto bo pangginjani to nabelona. 
4Tesa etu kuuli ka komi ala ne'e maria tau 
manggeni komi masalanjala ante tesa-tesa to 
namomi. ? Sabana naupa aku mboto da'a naria 
ri tatongo komi, nirasaiku ewa aku bate-batena 
naria nosanggani-nggani ante komi. Pade 
nadamba mpu'u raraku nangepe lele to nanguli 
komi nosaongu rara bo naroo nomparasaya 
Kristus. 

6 Sampesuwu-sampesuwu, nitarima komimo 
Pue Yesus Kristus riara nggatuwu komi. Jadi 
komi kana tunggai matuwu mosaongu rara 
ante l'a. 7 Komi kana maroo momparasaya l'a 
sampe majadi maroso nasimbayu ewa kayu to 
nandala kalena. Komi kana tunggai manjarumaka 
l'a sampe mantambai maroso nasimbayu ewa 
sapo nibangu mpakaroso. Komi kana mantambai 
maroso manjopko pepatuduki to nakonona to 
nipatuduki ka komi. Pade komi kana tunggai 
mosukuru ri ja'i Pue Alatala. 

3 Komi kana mainga ala ne'e maria tau 
mombabagiu komi pade mompasu'u komi 
mantuki pepatuduki agama to nasala bo da'a 
ntoto ria gunana. Sabana pepatuduki ira etu 
aga nopu'u nggari ja'i manusia, nggari ada-ada 
bo atura-atura ri dunia e'i. Tapi etu da'a 
nopu'u nggari ja'i Kristus. ? Jadi ne'e mantuki 
pepatuduki ira to nasala, sabana ri ja'i Kristus 
naria pura-pura inggu bo kuasa Alatala. !? Pade 
komi nosaongu rara ante Kristus sampe da'a 
ria kakura nuapa-nuapa ri ja'i komi, sabana 
pura-pura nuapa to naria ri ja'i Kristus naria 
wo'u ri ja'i komi. Pade Kristus neliu nggakuasa 
nggari pura-pura kuasa ntanina to naria ri langi 
bo dunia. 

11 Tempo komi nosaongu rara ante Kristus 
komi ewa nisuna. Posuna komi etu da'a ewa ada 
mposuna to nipowia manusia, tapi etu powia 
Kristus riara nta'imu. Batuana komi nikabasakana 
nggari kuasa nu dota raramu to naja'a. 12 Tempo 
komi nidiu ewa tandaina komi topomparasaya 
Kristus komi ewa namatemo pade nitana 
nosanggani-nggani ante Kristus. Pade komi 
wo'u nipakatuwu bali mpasanggani-nggani ante 
Kristus, sabana komi nomparasaya kuasa Alatala 
to nompakatuwu bali Kristus nggari kamatena. 

13 Bopia tempo komi da'apa nomparasaya 
Kristus komi da ewa namate sabana komi 

bate-batena nombaliunaka Atura-atura nu 
Alatala. Komi batena nikuasai dota rara to naja'a. 
Tapi tempo etu komi ewa nipakatuwu Alatala 
bali mpasanggani-nggani ante Kristus. Pura-pura 
silakata niampunginamo. 14 Ewa naria sura to 
nompakatantu pura-pura silaka to nipowiata. 
Kita nipangadu bo nipakasala isi sura etu. Tapi 
tempo Kristus namate nipaku ri kayu parika sura 
etu nipakalipo Alatalamo sampe kita mana nireke 
tau nasala. 1? Pade tempo Kristus namate nipaku 
ri kayu parika, Alatala nombadagi pura-pura 
seta, karampua-karampua bo pue-pue ntanina 
to nakuasa. Ante kamate Kristus ri kayu parika 
Alatala nompakanoto ka njumaongu dunia I'amo 
padagi bo iramo to nidagina. 

16 Jadi sampesuwu-sampesuwu, ne'e 
mompariara nta'i tau to mompakasala komi 
sabana komi nanggoni bara nanginu to nipopali 
nantuki ada-ada ira. Ne'e mompariara nta'i tau to 
mompakasala komi sabana komi da'a nantuki eo 
bete agama Yahudi, ewa eo bete wula nggiki bo 
Eo Mpenonto. 1? Sabana atura-atura bo ada-ada 
etu aga nombagambara anu to marata ri purina. 
Pade to narata ri purina etumo kabelona to niwai 
Kristus ka komi. 

18 Jadi ane maria tau mompakasala komi sabana 
komi da'a nantuki pepatuduki ira, ne'e rapariara 
nta'i komi tesa ira. Sabana ira aga tumoni-moni 

naede rara pade ira nombasomba malaeka- 
malaeka i Pue. Pade ira nanguli pepatuduki ira 
etu nakono sabana naria panggita nikita ira. Ira 
aga nompakalanga rara sabana pepatuduki ira 
nopu'u nggari pekiri ira mboto to nikuasai dota 
rara to naja'a. Tapi kakonona da'a masipato ira 
noinggu iwetu. 19 Ira mana nanjarumaka Kristus 
to najadi balenggata. Kita topomparasaya namala 
rarapaka ewa koro Kristus. Ane ri koro manusia 
balengga to nombakuasai koro, pade pura-pura 
sipa nu koro niposiumpu bo niposidumpa 

ante karaua-karauana bo posidumpa nu 
wuku-wukuna ala majadi saongu. Iwetu wo'u 
kita topomparasaya. Kristus nompakasaongu 
kita pade nanggeniaka kita sampe mantambai 
eona mantambai maroso pomparasayata ewa to 
nipodota Alatala. 

20 Tempo Kristus namate kita topomparasaya 
ewa namate wo'u nosanggani-nggani ante l'a, 
pade ante iwetu kita mana nisoko nu ada-ada 
bo atura-atura nggari dunia e'i. Jadi ane iwetu, 
nokuya komi danatundu riara atura-atura etu 
nasimbayu ewa tau-tau danipatundu nu ada-ada 
ri dunia e'i? 21 Nokuya komi danatundu riara 
atura-atura to nanguli, "Ne'e manjoko e'i", 
"Ne'e mombajila panggoni etu, Ne'e mantui 
nuapa-nuapa to nipopali"? 22 Atura-atura etu 
da'a ria gunana ka kita sabana aga nantesa 


KOLOSE 2-3 910 


panggoni to nipake sampalai pade nalipo. 
Kakonona atura-atura etu aga nopu'u nggari 
parenta-parenta bo pepatuduki manusia. 23 Riara 
mpanggita manusia atura-atura etu mpu'u-mpu'u 
nabelo, sabana topantuki atura etu naraji nepue 
nantuki atura agama to nipakatantu ira mboto. 
Ira nompakaede rara pade nompandasa koro ira 
mboto. Tapi kakonona atura-atura etu da'a ntoto 
ria gunana manta'amaka dota rara manusia to 
naja'ana. 

1 Tempo Kristus nipakatuwu bali nggari 

kamatena kita topomparasaya wo'u ewa 
nipakatuwu bali mpasanggani-nggani ante l'a. 
Sabana etu pekirimo anu to naria ri suruga, 
peto'o Kristus nekatoko ri panggana nu Alatala. 

2 Komi kana tunggai mompekiri katuwumu to 
nabou nosanggani ante Kristus ri suruga. Ne'e 
aga mompekiri katuwumu ri dunia e'i. 3 Sabana 
komi ewa namatemo pade we'i-we'i komi 
ewa natuwu nosanggani ante Kristus ri ngayo 
Alatala. Katuwumu to nabou etu da'apa namala 
nikita ntau we'i-we'i. “Tapi tempo Kristus, to 
najadi pu'u katuwuata, marata bali ri dunia 
l'a kana mompopokita kuasa bo kagayana to 
nipogumaa. Pade komi wo'u kana manoto rakita 
mosanggani-nggani ka I'a ante kuasa bo kagayana 
etu. 

> Sabana etu kabasakamo pokainggu-pokainggu 
to nopu'u nggari dunia to naja'a e'i. Jonjona, ne'e 
mana mogau sala ante tau da'a rongomu mboto, 
ne'e mowia pokainggu to nompakatantoru, ne'e 
mantuki dota raramu to naja'a bo dota-dota 
ntanina to da'a nabelo. Pade ne'e wo'u maino 
ka mbara-mbara ntau ante da'a mabasa-basa, 
sabana etu nasimbayu kaja'ana ante mepue ka 
pue-pue ntanina. ? Pokainggu-pokainggu ewa 
etumo to nompopeumba rau rara Alatala ka 
tau-tau da'a natundu ri ja'ina. ' Bopia pokainggu 
komi wo'u nasimbayu ewa etu tempo komi 
danikuasai inggu-inggu naja'a. 8 Tapi we'i-we'i 
kabasakamo pura-pura pokainggu to naja'a. Ne'e 
mombaboli rau riara nta'imu, ne'e manggarau 
tau ntanina, ne'e momporau rara ntau, ne'e 
manguli sinja'i tau ntanina pade ne'e sampe 
maria tesa-tesa njilaka mesuwu nggari sumbamu. 

3 Ne'e komi mosipodawa samba'a bo samba'a, 
sabana nabalimo katuwu komi bopia. Nikabasaka 
komimo pokainggu-pokainggu to naja'a, 10 pade 
nitarima komimo katuwua nabou. Komi nipajadi 
Alatala manusia nabou pade I'a bate-batena 
manggeni komi mompasiala ingguna mboto 
sampe kaopuna komi mpu'u-mpu'u mosinjani 
belo ante I'a. 11 Ane kita najadi manusia nabou 
mana ria posisalana ri olo tau-tau to Yahudi 
bo tau-tau da'a to Yahudi. Mana ria posisalana 

ri olo tau-tau nisuna nantuki ada-ada agama 
Yahudi bo tau-tau da'a nisuna iwetu. Mana ria 
tau nireke tolare bara tau da'a ria adana. Mana 
ria posisalana ri olo batua bo madika. To neliu 
nggapokona etumo Kristus, pade I'a neto'o riara 
nta'i pura-pura tau to nomparasaya l'a. 

12 Sampesuwu-sampesuwu, komi nipotowe 
Alatala pade nipelisina majadi todeana to 
nagasa. Etu sampe masipato komi maasi mata 
manggita roamu. Komi kana mabelo rara 
samba'a bo samba'a. Komi kana maede raramu, 
bo malusu pokainggumu, pade komi kana 
mandate posabaramu ane rapandasa. 13 Ne'e 
masalisa makedi rara ri ja'i roamu, tapi ane maria 
posinggarau, posiampungimo komi samba'a 
bo samba'a. Ampungimo tau to mowia sala ri 
ja'imu nasimbayu ewa i Pue nombaampungi 
silakamu. 14 Tapi to neliu nggapokona, komi 
kana mosipotowe samba'a bo samba'a. 
Sabana posipotowe etumo to mpu'u-mpu'u 
mompakasaongu rara todea topomparasaya. 

15 Komi kana tunggai mompaloga Kristus 
mombakuasai katuwu komi sampe komi 
bate-batena matuwu mosinggabelo samba'a 
bo samba'a. Sabana etumo patuju Alatala 
mompokio komi ala majadi saongu nasimbayu 
ante saongu koro to nadea sipana. Pade ne'e 
menonto manguli tarima kasi ka Alatala. 

16 Tesa-tesa Kristus kana raboli mpakabelo-belo 
riara nta'i komi sampe mpu'u-mpu'u moguna 
riara nggatuwumu. Jonjona: posipatuduki bo 
posipopanjanimo komi samba'a bo samba'a 
nantuki pura-pura noto to naria ri ja'imu. 
Podademo ante tesa-tesa nggari Buku Mazmur 
bo podade-podade to nantoiya Alatala bo 
podade-podade nggari ja'i Nosa Nagasa nu 
Alatala. Podademo ka Alatala ante mosukuru 
riara nta'imu. 1” Pade nuapa-nuapa rapowia komi 
bara rauli komi, etu kana rapowia bo rauli ewa to 
masipato ka tau-tau to nomparasaya i Pue Yesus. 
Pade ulimo tarima kasi ka Umata Alatala riara 
sanga i Pue Yesus. 

18 Totu'a-totu'a besi, pekoumo ri ja'i rongomu 
langgai ewa to masipato ka besi-besi to 
nomparasaya i Pue. 

19 Pade totu'a-totu'a langgai, potowemo 
rongomu besi, ne'e moinggu makasara ri ja'ina. 

20 Ngana-ngana, tukimo pura-pura parenta 
nu indo umamu sabana etumo pokainggu to 
nompakadamba rara i Pue. 2! Pade sampesuwu- 
sampesuwu to najadi uma, ne'e mompakaju'a 
rara ana-anamu ala ne'e ira maopu rara. 

22 Sampesuwu-sampesuwu to najadi batua, 
tukimo pura-pura parenta nu madikamu ri 
dunia e'i. Ne'e aga mantuki parentana tempo 
komi nikitana ala komi ratoiyana. Tapi tukimo 

parentana ante naliongu rara sabana komi 
nekou ri ja'i Pue. 23 Nuapa-nuapa raparenta ka 
komi, kawiamo etu ante mpu'u-mpu'u raramu 
nasimbayu ewa komi nantulungi i Pue da'a aga 
manusia. 24 Sabana ninjani komi i Pue mbotomo 
to mombabalasi pokainggu komi. I'a kana 
mombawai ka komi nuapa-nuapa to nijanjina 
ka ana-anana. Toramo! Kristusmo madika to 
nitulungi komi. 22 Pade isema-sema to mowia 
kaja'ana kana rabalasi ante pesuku to masipato 
ante kaja'ana etu, sabana i Pue da'a nanggita 
lenje. 

1 Sampesuwu-sampesuwu to najadi madika, 

komi kana moinggu manoa bo makono 
ri ja'i batua-batuamu, sabana ninjani komi 
mbotomo naria Madikamu ri suruga. ? Ne'e 
mabasa-basa mosambaya ka Pue Alatala ante 
mainga, pade ne'e menonto manguli tarima kasi 
ka l'a. 3 Posambaya wo'u ka kami ala Alatala 
mombabuka jala ka kami mompatolele niana 
to nitabuniakana nggari nggaolu to nipakadupa 
Kristus. Sabana nggari pokarajaaku nompatolele 
tesa etumo sampe aku nitarunggu we'i-we'i. 

4 Jadi posambayamo ala aku mamala 
motarangga mpakanoto tesa Kristus etu, sabana 
etumo bago to masipato kupowia. ? Ane komi 
mosigalo ante tau-tau da'a topomparasaya 
komi kana moinggu manoto, pade pakemo 

loga to naria ri ja'imu. £ Ane komi motesa 
ka ira, tesa-tesamu kana malusu bo mabelo. 
Kana ranjani komi wo'u akala to masipatona 
mombasono pompekutana ira samba'a bo 
samba'a. 

7 Sampesuwu-sampesuwu, ane i Tikhikus 
marata ri ja'i komi, i'a kana mantesa mpakanoto 
ka komi ewa katuwuku ri se'i. l'a samba'a 
sampesuwu to nipotoweku. I'a wo'u samba'a 
roaku sampokarajaa bo batua i Pue to natutu 
nokarajaa nantulungi todea topomparasaya. 

8 |'a nipakauku mpaka ri ja'i komi ala komi 
mamala mangginjani ewa katuwu kami ri se'i, 
pade ala i'a mamala mompakaroso rara komi 

ri setu. ? Pade nosanggani ante i'a nipakauku 
wo'u Onesimus, sampesuwuta to nipotoweku to 
natutu nomparasaya. I'a samba'a nggari ngata 
komi mboto. Ira romba'a kana mompakanoto ka 
komi nuapa pura to najadi ri se'i. 

10 Tabe nggari ja'i Aristarkhus to nosanggani 
ante aku riara tarunggu ri se'i. Pade tabe nggari 
ja'i Markus sampesuwu i Barnabas. Toramo to 
nitewaiku ka komi bopia ewa i Markus etu. Ane 
i'a momai ri ja'i komi ri setu, tarimamo i'a ante 
mabelo. 11 Tabe wo'u nggari ja'i Yesus to nidae 
Yustus. Nggari tau-tau to Yahudi to nomparasaya 
aga ira tolumba'a etu to nokarajaa ante aku 
we'i-we'i mangelo tau majadi todea riara 

Poparenta nu Alatala. Iramo to mpu'u-mpu'u 
nompakaroso raraku. 

12 pade tabe nggari ja'i Epafras, batua Yesus 
Kristus nggari ngata komi mboto. I'a tunggai 
nokarajaa ntomo nomposambaya komi pura-pura 
ala komi majadi topomparasaya to maroso 
pade ala komi maroo mantuki pura-pura dota 
Alatala. 18 Aku mboto nanggita i'a nokarajaa ante 
mpu'u-mpu'u rarana nantulungi komi to neto'o ri 
ngata Kolose bo ira to neto'o ri ngata Laodikia bo 
ngata Hierapolis wo'u. 

14 Tabe wo'u nggari ja'i Dokutoro Lukas to 
nipotoweku, pade nggari ja'i Demas. 

15 Kuperapi pakasampe tabeku ka 
topomparasaya-topomparasaya ri ngata Laodikia, 
pade ka i Nimfa bo todea topomparasaya to 
nasiromu nodade ri sapona. 1? Ane sura e'i 
naopu nibasa ri ngayo komi pura-pura, kuperapi 
ala rapakatu ka todea topomparasaya ri ngata 
Laodikia ala mamala rabasa ka ira ri setu wo'u. 
Iwetu wo'u komi kana mombabasa suraku to 
rapapola nggari ngata Laodikia ka komi. 17 Pade 
ulimo ka Arkhipus, "Pakaopumo pokarajaa to 
niwai i Pue ka komi." 18 Tabe nggari ja'iku, i 
Paulus. Kaopu nu sura e'i nitulisi ante paleku 
mboto. Toramo, aku dariara tarunggu. Perapi 
towe belo nu Alatala mosanggani ante komi 
pura-pura. 


SURA PAULUS PAMULANA KA 
TOPOMPARASAYA RI NGATA 


1 TESALONIKARI 


1 Sura e'i nggari ja'i kami tolumba'a, 

1 etumo, i Paulus, i Silas bo i Timotius, ka 
topomparasaya i Pue Yesus ri ngata Tesalonika 
to nosaongurara ante Umata Pue Alatala bo Pue 
Yesus Kristus. Perapi Pue Alatalamombagane 
bo mombawai katuwua mabelo ka komi. 
2 Kami da'a nenonto nanguli tarima kasi ka 
Pue Alatala sabana katuwukomi pura-pura, 
pade kami tunggai nanggeni komi pura-pura 
riaraposambaya. 3 Tempo kami nosambaya ka 
Umata Pue Alatala kami batena nantorapowia 
komi to nompopokita pomparasaya komi. Kami 
nantora iwenu kominantulungi tau ntanina 
ante towe, pade nitora kami wo'u iwenu komi 
naroorara tempo nipandasa ntau sabana komi 
bate-batena manjarumaka Pueta Yesus Kristus. 

4 Sampesuwu-sampesuwu to nipotowe 
Alatala, ninjani kami kominipelisi Alatala najadi 
todeana. ? Nanotomo etu sabana tempo kami 
nompatolele Kareba Belo ka komi, etu da'a 
nipatolele kami ante tesa bayangi, tapi ante 
kuasa bo petulunginggari ja'i Nosa Nagasa nu 

Alatala. Pade kami mboto nombarasai kuasa 
Alatala nokarajaa riara nta'i kami tempo kami 
nompatolele tesa etu kakomi. Ninjani komi 
mbotomo pokainggu kami tempo kami danaria 
ri tatongokomi ri setu. Kami noinggu iwetu ala 
manggeni belo ka komi. ? Pade komi nompasiala 
pokainggu kami etu bo pokainggu i Puewo'u. 
Naupa komi nipandasa mpu'u komi nantarima 
Tesa nu Alatala antenadamba rara. Nosa Nagasa 
nu Alatala mbotomo to nompakadamba rara 
komi. ' Etu sampe katuwu komi najadi jonjo to 
nipasiala pura-puratopomparasaya i Pue Yesus ri 
Propinsi Makedonia bo Propinsi Akhaya. 

8 Nompamula nggari ngata komi Tesa i Pue 
natolelemo sampe riumba-umba ri Makedonia bo 
Akhaya. Pade da'a aga etu. Tesa ewapomparasaya 
komi ka Alatala wo'u natiepe ri umba-umba. Ri 
umba polumakokami da'a paraluu kami motesa 
ka tau ewa pomparasaya komi, sabana tesaetu 
naopu ninjani ira. ? Ira mboto notesa ka kami 
iwenu komi nantarima kami tempo kaminarata 
ri ja'i komi bopia. Pade nitesa ira wo'u iwenu 
komi nenonto mepueka pue-pue ntanina pade 
nompamula mepue ka Alatala to natuwuna 
bo tonakonona. 1° Nitesa ira wo'u iwenu komi 
nompopea karata Anana nggari suruga, etumo 
Yesus. l'amo to nipakatuwu Alatala bali nggari 
kamatena. Pade I'amo tomombakabasaka 

kita nggari pesuku Alatala to rapawela ka tau 
nasilakabanepiana. 

1 Sampesuwu-sampesuwu, ninjani komi 

mbotomo karata kami ri ja'i komida'a 
narata bayangi, tapi nariamo aselena. 2 Ninjani 
komi da'apa kami narata ri ngata komi, kami 
mpu'u-mpu'unipandasa bo nipakaja'a ntau ri 
ngata Filipi. Tapi naupa nadea taunangewa kami 
ri setu, Pue Alatalata nompakaroo rara kami ala 
kami nabianompatolele ka komi Kareba Belo 
nggari ja'ina. 3 Pepatuduki kami etu da'a nasala. 
Da'a wo'u naria patuju kami tonaja'ana, atau 
patuju mombabagiu tau. 

4Tapi kami nompatuduki ewa tau to 
nireke Alatala masipatoraparasaya ka 
Kareba Belo etu. Kami da'a notesa ala 
mompakadamba raramanusia, tapi kami 
notesa ala mompakadamba rara Alatala, 
sabana I'amo tonomparesa rara nta'i kami. 

3 Ninjani komi mbotomo da'a ria sanggani kami 
nompadidi komi, padeda'a wo'u naria akala 
kami mantabuniaka patuju aga mompakauntu 
koro kamimboto. Alatala mbotomo mamala 
mantakono tesa kami e'i! 

6 Kami da'a wo'u miki ratoiya ntau, nabeloka 
komi, nabeloka tau-tauntanina. Kakonona 
masipato kami rabila bo ratoiya komi sabana 
kami e'isuro-suro Kristus mboto. 7 Tapi da'a 

iwetu patuju kami. Tempo kami naria ri tatongo 
komi risetu, kami nalusu rara nasimbayu ewa 
samba'a indo to nompatomi bonompotowe 
anana mboto. 3 Nabete mpu'u pepotowe kami ka 
komi, sampe kami nasadia nompatolele Kareba 
Belo ka komi. Pade neliu nggari etu, kami wo'u 
nasadia mamatemantulungi komi, sabana kami 
mpu'u-mpu'u nompotowe komi! 

9 Sampesuwu-sampesuwu, tantu danitora komi 
iwenu kami nokarajaantomo ri tatongo komi. Eo 
wengi kami nokarajaa ala ne'e mompakatomo 
komi mompekiri katuwu kami tempo kami 
nompatolele ka komi Kareba Belo nggarija'i 
Alatala. 19 Pokainggu kami ri ja'i komi to 
nomparasaya i Pue Yesus nagasa bonanoa, pade 
da'a ria nuapa-nuapa to masipato rasalai. Komi 
mbotomo bo Alatala wo'u namala mantakono 
pokainggu kami etu. 11 Ninjani komi mbotomo 
kami tunggai nompatuduki komi nasimbayuewa 
samba'a uma nompatuduki anana mboto. Kami 
nompakaroso rara komi padekami tunggai 
nompopatora ka komi ala matuwu masipato 
ewa samba'atopomparasaya Alatala. l'amo to 
nompokio komi majadi todea riarapoparentana, 
ala komi mombarata bagia riara kareme bo 
kagayana tonipogumaa. 12 (2:11) 

13 Naria sangelepa ntanina sampe kami 
da'a nenonto nanguli tarimakasi ka Alatala. 

Etumo tempo komi nangepe Tesa nu Alatala to 
nipatolelekami ka komi, tesa etu da'a nireke 
komi aga tesa manusia. Tapi etunitarima komi 
ewa tesa nggari ja'i Alatala mboto. Pade etu 
mpu'u-mpu'u Tesa nu Alatala to nokarajaa riara 
nggatuwu komi to nomparasaya i Pue Yesus. 

14 Sampesuwu-sampesuwu, nuapa to najadi 
ri ja'i komi nasimbayu ewato najadi ri ja'i ira 
topomparasaya Yesus Kristus ri Bagia Yudea. 
Komiwo'u nipandasa roamu nggari ngata komi 
mboto nasimbayu ewa ira nipandasaroa ira to 
Yahudi ri ngata ira mboto. 1? Tau-tau to Yahudi 
wo'u nompatesi i Pue Yesus bo nabi-nabi nu 
Alatala pade nompandasa kami wo u. 

Ira da'a ntoto nompakadamba rara Alatala, pade 
ira nobali ka pura-pura tau !? ante nombalawa 
kami mompatolele Kareba Belo ka tau ntanina 
da'ato Yahudi to nompakanoto iwenu ira mamala 
rapakasalama. Ante powia iraetu, silaka ira to 
Yahudi bate-batena natetambai sampe nadea 
gagamo. Kaopuna ira nawela pesuku nu Alatala. 

17 Tapi, sampesuwu-sampesuwu, nompamula 
nggari tempo kita nipopoga'asampalai, 
mpu'u-mpu'u nalentora rara kami manggita 
komi. Naupa kitanosinggakawao peto'o, 
kami batena nalentora nompekiri komi. Jadi 
antempu'u-mpu'u rara kami nompasimbuku 
masalisa momai mantalioda komi. 13 Naria 

mamimo nia kami momai ri ja'i komi. Aku 
mboto bara sakuyangganimo nompasimbuku 
momai ri ja'i komi, tapi Magau nu Seta 
batenanombalawa kami. 1? Nalentora mpu'umo 
rara kami manggita komi, sabana komimo 
tonompakadamba rara kami. Komimo to 
niposabana sampe nariamo panjarumakakami to 
natantuna mompopea karata i Pue Yesus bali ri 
dunia. Kami kanamadamba-damba ri ngayona 
banepia sabana nariamo asele pobago kami. 
20 Mpu'u-mpu'u nggari komimo sampe kami kana 
rabila ri ngayo i Pue Yesus. Nggari komimo sampe 
nadamba mpu'u rara kami. 

1 Kaopuna mana namala kami nanta'amaka 

kalentora rara kami. Jadinipekiri kami agina 
aku neto'o njamba'aku ri ngata Atena 

2 pade sampesuwuta i Timotius rapakau 

mpaka ri ja'i komi. Timotiuse'i samba'a batua 
Alatala to nokarajaa nosanggani ante kami 
manggeni Kareba Belo Kristus. I'a nipakau kami 
mpaka ri ja'i komi ala mompakaroorara komi bo 
mompakaroso pomparasaya komi. 3 I'a nipakau 
kami mpaka ri ja'i komi ala ne'e maria nggari 
tatongokomi to mokanggaura momparasaya 
sabana nipandasa ntau. Kakonona ninjanikomi 
mbotomo kita kana rapandasa sabana etumo to 
nipakatantu Alatala kakita. 

4Tempo kami danaria nosanggani-nggani ante 
komi bopia, niuli kamimamimo kana maria tau 
mompandasa kita sabana kita nomparasaya 
i Pue Yesus. Pade ninjani komi mboto etumo 
to mpu'u-mpu'u najadi. 2 Jadi etu sampe aku 
nompakau i Timotius malau mpaka ri ja'i komi, 
ala mamala kunjani iwenumo pomparasaya 
komi, sabana mana namala akunanta'amaka 
kalentora raraku nompekiri komi. Nakini raraku 
ne'e-ne'ekomi namala radagi Magau nu Seta ante 
pesoba-pesobana sampe mana riaasele nggari 
katiti nu ini kami nanggeni Kareba Belo ka komi. 

6 Tapi we'i-we'i natinggulimo i Timotius ri 
ja'i kami ri se'i, padenitesana ka kami kareba 
to nompakadamba rara kami. Niulina, "To 
Tesalonika naroso pomparasaya ira, bo ira 
nosipotowe samba'a bo samba'a. Ira bate-batena 
nantora kita ante nadamba rara pade ira 
nalentoramanggita kita nasimbayu ewa kita 
nalentora manggita ira." 

7 Sampesuwu-sampesuwu to nipotoweku, 
nangepe kareba to nitesa i Timotius etu, 
nawoemo rara kami. Naupa kami nasusa 
bo nipandasa ntau, nawoemo rara kami 
nangepe komi batena naroo nomparasaya. 

8 Jadi we'i-we'i naroso balimo rara kami sabana 
komi naroonomparasaya i Pue. ? Tempo kami 
nosambaya ka komi ri ja'i Pue Alatalata, 

nadamba mpu'urara kami. Ewa da'a ria tesa to 
nagana manguli tarima kasi kami ka I'anggari 
kadamba nu rara kami nantora komi. 1? Eo 
wengi kami merapi ka Alatala ante mpu'u-mpu'u 
rara ala kamimamala malau manggita komi 
pade mompakagana nuapa-nuapa to nakura 
ripomparasaya komi. 
11 Perapi Umata Pue Alatala mboto bo Pueta 

Yesus mombabukajala ka kami ala mosirata 
bali ante komi. 12 Perapi Pue manggeni komi 
mantambai mosipotowe samba'a bo samba'abo 
mpu'u-mpu'u mompotowe pura-pura tau, 
nasimbayu ewa kami mpu'u-mpu'unompotowe 
komi. 13 Perapi Pue mompakaroso pomparasaya 
komi sampe komi majadi magasabo manoa ri 
ngayo Umata Pue Alatala tempo Pueta Yesus 
maratabali ri dunia nosanggani ante pura-pura 
topantuki I'a to nagasana. 

1 Sampesuwu-sampesuwu, kapolana kami 

merapi bo mompopatora ka komiante kuasa 
to niwai i Pue Yesus ka kami, tukimo pepatuduki 
to niepe kominggari ja'i kami to nompakanoto 
pokainggu nuapa to masipato rakawia komiala 
mompakadamba rara Alatala. Kakonona, 
pokainggu komi nantukipepatuduki etu. Tapi 
kami merapi ka komi, ratambaipa pokainggu 
komi tonabelona etu. ? Ninjani komi atura-atura 

to nipatuduki kami ka komi ante kuasanggari ja'i 
Pue Yesus. 

3 Iwe'imo dota rara Alatala: komi kana 
matuwu ante pokainggu tonagasana, bo 
ne'e mogau sala mosampaturu ante tau da'a 
rongomu mboto. 4Butu mba'a langgai nggari 
tatongo komi kana mangginjani iwenumatuwu 
mosanggani-nggani ante rongona ante pokainggu 
to nagasa bomasipato ratoiya. ? Ne'e komi 
matuwu mantuki dota rara to naja'a nasimbayu 
ewapokainggu ntau da'a nangginjani Alatala. 9 Ri 
pokainggu langgai bo besi, ne'e komi mompowia 
silaka ri ja isampesuwumu, ne'e mombabagiu 
i'a ante mangala rongona, sabana Alatalakana 
mombasuku pura-pura tau to nompowia sala 
ewa etu. Etu pura-puranipatuduki bo nipopatora 
kami ka komi bopia. 

7 Alatala da'a nompokio kita ala kita mogau sala 
ante tau da'arongota mboto. Tapi l'a nompokio 
kita ala matuwu ante pokainggu tomagasa. 

8 Jadi isema-sema to nompoara pepatuduki e'i 
da'a nompoarapepatuduki manusia, tapi ira 
nompoara pepatuduki Alatala to nombawai 
Nosana to Nagasa ka komi. 

3 Sampesuwu-sampesuwu, da'a paraluu aku 
mantulisi ka komi ewaposipotowe samba'a bo 
samba'a, sabana Alatala mbotomo nompatuduki 
etu kakomi. 1? Kakonona nosimpotowemo komi 

ante pura-pura topomparasaya i Pue Yesus 

ri njumaongu Propinsi Makedonia. Tapi kami 
merapi ka komi antempu'u-mpu'u, ratambaipa 
posipotowe komi etu. 1t Pasimbukumo matuwu 
malino mompasiayu bagomu mboto. Ne'e 
mombagalourusa tau ntanina. Pokarajaamo 
mangelo katuwua komi mboto ewa toniparenta 
kami ka komi bopia. 12 Ane komi matuwu iwetu, 
komi kana rabila tau-tau to da'anomparasaya i 
Pue Yesus, pade komi da'a metimbaloe ka tau-tau 
ntanina. 

13 Sampesuwu-sampesuwu, to nipodota kami 
ala komi mangginjani nuapakakono-konona 
majadi ante tau-tau to namatemo ala ne'e komi 
masusa raranasimbayu ewa tau-tau ntanina to 
da'a ria panjarumakana. 14 Kita nomparasaya 
i Pue Yesus namate natuwu bali. Iwetu 
wo'utopomparasaya i Pue Yesus to namatemo. 
Ira kana rapakatuwu Alatala balinggari kamatena 
pade rakeni mpasanggani-nggani ante i Pue 
Yesus. 12 Pepatuduki kami e'i nggari ja'i Pue 
mboto. Tempo I'a maratabali ri dunia, kita to 
danatuwu tempo etu da'a meore mosirata ka 
Vamokolu ka roa-roata to namatena. 

16 Tempo parenta rawai bo tadulako malaeka 
mongare ante suara tonamangga bo kololio 
Alatala rapopomoni, tempo etu wo'u i Pue 
Yesusmboto kana mana'u nggari suruga. Pade 

topomparasaya Kristus tonamatemo kana 
matuwu bali. 17 Naopu etu kita to danatuwu 
tempo etu kana raorempasanggani-nggani ante 
ira riara kulimu mosirata ka i Pue Yesus rilaerawa. 
Pade kita kana matuwu mpasanggani-nggani 
ante i Pue sampe rikasae-saena. 

18 Sabana etu, sampesuwu-sampesuwu, 
posipakawoemo rara komi samba'abo samba'a 
ante pepatuduki e'i. 

1 Sampesuwu-sampesuwu, da'a paraluu kami 

mantulisi ka komimompakanoto ewa tempo 
to natantuna kajadia-kajadia etu pura-pura 
majadi. 2 Ninjani komi mboto ante nanoto karata 
i Pue Yesus banepiamasimbayu ewa karata 
samba'a topangangga tempo nggawengina ante 
da'aninjani-njani ntau. 3 Tempo tau-tau aga 
manguli, "Katuwuta ri dunia nabelo pura, da'aria 
nuapa-nuapa to rapokaekata," ri tempo etumo 
ira kaliu-liurasuku. Da'a ntoto maria jala ira malai 
nggari kasusa etu. Etu kanamajadi ante da'a 
ninjani-njani ira, nasimbayu ewa ju'a samba'a 
besintora moana. 

4 Tapi sampesuwu-sampesuwuku, komi da'a 
natuwu ri karumauna ewatau-tau to da'a 
nomparasaya. Jadi komi da'a rapakatikaja tempo 
karata i Pue Yesus nasimbayu ewa tempo karata 
samba'a topangangga temponggawengina. 

3 Komi pura-pura tau to natuwu riara 

karemena, komi nompowia tonabelona 
nasimbayu ewa powia ntau ri eona. Kita da'a 
natuwu ri karumauna, kita da'a nompowia 

to naja'ana nasimbayu ewa to nipowia ntau 
temponggawengina. ? Jadi kita kana mainga bo 
manoto rarata. Ne'e makanjalia nasimbayuewa 
tau-tau to da'a nomparasaya Alatala. ' Tau ri 
karumauna aga nalumpi bo nalangu sampe mana 
nanoto rarana. 8 Tapi kita tau to natuwu riara 
karemena. Etu sampe kita masipatomanoto 
rarata. Kita kana maroo momparasaya Alatala 
pade mompotowetau-tau ntanina ala kita 
maroso nasimbayu ewa tantara to nobaju 

ase. Kita kana maroo manjarumaka Alatala 
mompakasalama kita ala kita marosoewa tantara 
nosonggo waja. 

9 Sabana Alatala nompelisi kita da'a ala rasuku 
tapi alarapakasalama ante momparasaya Pueta 
Yesus Kristus. 10 l'a namate nantolo silakata ala 
tempo I'a marata bali ri dunianau kita damatuwu 
atau namatemo tempo etu, kita mamala 
matuwumpasanggani-nggani ante I'a. 11 Sabana 
etu, sampesuwu-sampesuwu, posipakawoemo 
rara komi, boposipakarosomo pomparasaya komi 
samba'a bo samba'a ewa to nipowia komimami 
we'i-we'i. 

12 Sampesuwu-sampesuwuku, kami 
mpu'u-mpu'u merapi ala komi 

mombabilatopanggeniaka-topanggeniaka 

to nokarajaa ntomo ri tatongo komi, etumoira 
to nipelisi i Pue manggeniaka bo mompatuduki 
komi. B Bilamo ira bo potowemo ira ante 
mpu'u-mpu'u rara, sabana irampu'u-mpu'u 
nokarajaa nantulungi komi. Pade katuwumo 
mosinggabelo antepura-pura roamu. 

14 Kami wo'u merapi ka komi, uli ka tau-tau 
nasondo rarana, ira kanamokarajaa. Pakaroomo 
rara tau-tau to naeka rarana. Tulungimo tau-tau 
tonalente pomparasayana. Posabaramo komi ri 
ja'i ntau pura-pura. 1? Pakabelo-belo, ne'e sampe 
maria komi mombabalasi powia tonaja'ana ante 
kaja'ana, tapi tunggai mompasimbuku mowia to 
nabelona karoa-roa komi pade ka pura-pura tau 
ntanina. 18 Eo wengi komi kana madamba. 17 Ne'e 
mabasa mosambaya. 13 Pade posukurumo ri 
ja'i Alatala riara mpengele-ngele, sabanaetumo 
dota rarana ka komi to nosaongu rara ante Yesus 
Kristus. 

19 Ne'e manta'amaka powia Nosa Nagasa nu 
Alatala. 2? Ne'e manjapuaka tesa nggari ja'i Nosa 
Nagasa nu Alatala tonipasimbayu roamu, 21 tapi 
ujimo pura-pura tesa etu. Pade tukimo nuapa to 
nabelona. 

22 Pakakawao koro komi nggari mpengele-ngele 
to naja'ana. 23 Perapi Pue Alatala mboto, to 
nombawai katuwua to nabelo, mompakagasa 

pura-pura katuwu komi sampe komi mpu'u- 
mpu'u magasa riarampanggitana. Perapi 

Pue mombajagai pura-pura katuwu komi, 
nabelokanosamu, nabeloka wayomu, nabeloka 
koromu sampe da'a ntoto marianuapa-nuapa to 
nasalana tempo Pueta Yesus Kristus marata bali ri 
dunia. 2? Alatala nompokio kita majadi todeana. 
Jadi l'amo to mompowiaetu pura-pura ka komi 
sabana I'a namala raparasaya. 

25 Sampesuwu-sampesuwu, tulungi posambaya 
wo'u ka kami. 28 Pakasampe tabe kami ka 
pura-pura topomparasaya i Pue Yesus ri setu ante 
towe. 

27 Ante kuasa to niwai i Pue ka aku, aku 
momparenta komi alasura e'i rabasa ka 
pura-pura topomparasaya i Pue Yesus ri setu. 

28 Perapi Pueta Yesus Kristus mombagane komi 
pura-pura. 


SURA PAULUS KARONGGANINA KA 
TOPOMPARASAYA RI NGATA 

1 Sura e'i nggari ja'i kami tolumba'a, 
1 etumo, i Paulus, i Silas bo i Timotius, ka 
topomparasaya ri ngata Tesalonika to nosaongu 
rara ante Umata Pue Alatala bo Pue Yesus 
Kristus. 2 Perapi Pue Alatala bo Pue Yesus Kristus 
mombagane bo mombawaikatuwua mabelo ka 
komi. 

3 Sampesuwu-sampesuwu, kami da'a nenonto 
nanguli tarima kasi ka Pue Alatala sabana katuwu 
komi. Masipato kami nosukuru sabana nantambai 
eonanantambai karoso pomparasaya komi ka 
i Pue Yesus, pade komi pura-puranantambai 
nosipotowe samba'a bo samba'a. 4 Etu sampe 
ri ngata-ngata ntanina kami nantoiya pokainggu 
komi ringayo ntodea topomparasaya Alatala. 
Ante nadamba rara kami notesa ka iraiwenu komi 
ri ngata Tesalonika naroo nomparasaya tempo 
nipandasa bonipakasusa. 

5 Nuapa to najadi ri ja'i komi etu saongu 
tandai to nompakanotopotangara Alatala nanoa. 
Iwe'imo kanoana: Komi naroo nomparasaya 
temponipandasa. Jadi etu sampe komi kana 


2 TESALONIKARI 1 932 


rareke masipato majadi todea riara Poparenta 
nu Alatala. ê Alatala kana mowia to nanoana 
ante mombabalasi powia ira tonompandasa 
komi, ' pade l'a kana mombakabasaka komi, 

bo kami wo'u, nggari kasusa tonirasaita 
we'i-we'i. Etu rapowiana tempo i Pue Yesus 
mana'u nggarisuruga mosanggani-nggani ante 
malaeka-malaekana to nakuasa Sante remena to 
najela ewa apu. I'a kana mana'u ala mombasuku 
tauto da'a nadota mosinjani ante Alatala bo da'a 
nadota momparasaya Kareba Belo to nantesa 
Pueta Yesus. 

9 Tau-tau etu kana rasuku Alatala sampe ri 
kasae-saena. Ira kanarapopoga'a nggari ja'i Pue 
pade nggari reme bo kuasana. 10 Pura-pura 
etu kana majadi tempo i Pue Yesus marata 
banepia alarabila bo ratoiya ntopantuki I'a 
pade rapogumaa pura-pura topomparasaya 
l'a. Sampesuwu-sampesuwu, komi wo'u kana 
mombabila bo mantoiya I'a eoetu sabana 
niparasaya komimo kareba to nipatolele kami ka 
komi. 

11 Etu sampe kami da'a nenonto nosambaya 
ka komi. Kami merapi alapokainggu komi 
rapajadi masipato ka tau to nipokio Alatalata 
majaditodeana. Kami wo'u merapi ala Pue Alatala 
mompakadupa pura-pura patujukomi mowia 
to nabelona, bo mombawai kuasa ka komi ala 

mantulungi komimompakaopu pura-pura bago 
to nipamula komi sabana komi nomparasaya i 
Pue Yesus. 12 Patuju kami merapi iwetu ala nggari 
powia komi to nabelona etu, sanga Pueta Yesus 
kana rabila bo ratoiya, pade ala komi wo'urabila 
bo ratoiya i Pue Yesus. Etu pura-pura majadi 
nggari towe belo Umata Pue Alatala bo Pue Yesus 
Kristus. 
1 Sampesuwu-sampesuwu, kami madota 
mompakanoto ka komi ewa nuapamajadi 
tempo Pueta Yesus Kristus marata bali ri dunia 
pade kita raorerapasiromu mpasanggani-nggani 
ante I'a. Kami merapi, 2 ne'e komi masasinta 
gaga maingu atau mawiora rara ane komi 
mangepekareba to nanguli narata balimo i 
Pue Yesus. Ne'e komi maingu naupamaria tau 
manguli ka komi etu tesa nggari ja'i Nosa Nagasa, 
atau iramanguli etu to niuli kami atau to nitulisi 
kami riara sura. 
3 Nau bara iwenu ntoto kareba etu, ne'e 
sampe komi mamala rabagiu, sabana da'apa 
eo etu marata naria rongele kana majadi 
ntanimo ruru. Pamulana, nadea mpu'u tau 
kana mombasapuaka bo mangewa Alatala. 
Padekarongelena, tau to niuli Topangewa Alatala 
kana meumba. l'a kanamompakalanga korona 
bo mangewa pura-pura nuapa to nipesomba 
manusia atauto nireke manusia ewa alatala. Da'a 

aga iwetu, tapi kaopuna i'a kanamesua mekatoko 
ri Sapo Mpepue pade manguli i'a mbotomo 
Alatala. Tapinatantumo i'a kana ratajiaka riara 
naraka banepia. 4 (1:3) 

> Sampesuwu-sampesuwu, natantu nitora komi 
nuapa pura tonipatudukiku ka komi ewa etu 
tempo aku danaria nosanggani-nggani antekomi. 
6 Pade ninjani komi Topangewa Alatala etu 
da'apa neumba sabanawe'i-we'i danaria sangele 
nombalawa i'a. Ninjani komi mbotomo nuapa 
tonombalawa i'a. Jadi ane marata tempona to 
nipakatantu Alatala, Topangewa Alatala etu 
kana meumba. ” Kuasa naja'a to nombakuasai 
i'a nompamula nokarajaa nggalino ridunia 
we'i-we'i, tapi korona mboto da'apa neumba 
sabana i'a danilawa. I'a bate-batena ralawa 
sampe ri tempo topelawa etu rakaliaka. 3 Aga 
maopu etu pade i'a meumba. Tapi tempo i Pue 
Yesus marata antekuasana to nipogumaa, l'a 
kana mompatesi Topangewa Alatala etu. Pue 
Yesus kana mompakaropu i'a ante nosa nggari 
sumbana. 

9 Topangewa Alatala etu kana meumba ante 
kuasa Magau nu Seta padei'a kana mombabagiu 
tau ante mompowia mpengele-ngele kabaraka 
botandai-tandai to nipogumaa. 10 l'a kana 
mompake mpengele-ngele akala to naja'a 
mombabagiutau-tau to masipato rasuku Alatala. 

Ira masipato rasuku Alatala sabanaira da'a 
madota mantarima bo mompotowe pepatuduki 
to nakonona nggarija'i Alatala to namala 
mompakasalama ira. 1! Etu sampe Alatala kana 
mompakatu ka ira sangele kuasa tomombabagiu 
ira sampe ira momparasaya dawa nu Topangewa 
Alatala etu. 12 Alatala kana mowia iwetu ala 
kaopuna pura-pura tau to da'anomparasaya 
pepatuduki to nakonona tapi aga nompokono to 
naja'ana kanarasuku. 

13 Jadi sampesuwu-sampesuwu to nipotowe 
i Pue, masipato kami da'anenonto manguli 
tarima kasi ka Alatala sabana katuwu komi. 
Kami kanamanguli tarima kasi sabana Alatala 
nompelisi komi nggari lambapamulana ala komi 
rapakasalamana. Etu pura-pura najadi nggari 
powia Nosa Nagasa riara nggatuwu komi ala 
mompakajadi komi todea Alatala tonagasana. 
Pade etu najadi sabana komi nomparasaya 
pepatuduki tonakonona. 14 |'a nompokio 
komi majadi todeana nggari Kareba Belo to 
nipatolelekami ka komi. Patujuna ala komi 
mamala mombarata bagia riara kuasa bokagaya 
Pueta Yesus Kristus. 

15 Jadi sampesuwu-sampesumu, sabana etu, 
pakaroso pomparasaya komi. Komi kana tunggai 
mantuki pepatuduki to nipatolele kami ka 
komi, nabeloka to nitesa kami ante sumba, 

nabeloka to nitulisi kami riarasura. 18 Pue Alatala 
nompotowe kita pade nggari towe belona mboto 
Vanompakaroo rarata sampe ri kasae-saena, 
pade nombawai ka kitapanjarumaka to nabelona. 
Perapi Pueta Yesus Kristus mboto bo Umata Pue 
Alatala mompakawoe bo mompakaroso rara 
komi ala komi tunggai mowia bomotesa nuapa to 
nabelona. 17 (1:16) 

1 Kapolana sampesuwu-sampesuwu, 
3 posambayamo ka kami to nompatolele Tesa 
nu Alatala ala Tesa etu masasinta matolele pade 
ratarima bo rabilantau ante nabelo nasimbayu 
ewa etu nitarima bo nibila komi bopia. 

2 Posambaya wo'u ka kami ala kami mamala 

rakabasaka nggari ja'itau-tau to nadenggo 
bo naja'a rarana, sabana da'a pura-pura 
taunomparasaya Tesa nu Alatala. 3 Tapi da'a 
ria kaopuna petulungi i Pue. l'a bate-batena 
mompakarosorara komi bo mombajagai 
komi nggari kuasa Magau nu Seta. 4Pue to 
nanggeniaka komi. Jadi etumo sabana natantumo 
ka kaminuapa to nitewai kami ka komi, etu nituki 
komi we'i-we'i, pade etubate-batena ratuki komi. 
3 Perapi i Pue mompoewu komi sampe komi 
mpu'u-mpu'u mangginjani towe Alatala ka komi 
pade komi maroo rara nasimbayu ewa karoo rara 
Kristusmboto. 

6 Sampesuwu-sampesuwu, ante kuasa to niwai 
Pue Yesus Kristus ka kami, kami momparenta 
komi, ne'e ntoto mowega ante topomparasaya 
to nasondorarana mokarajaa pade da'a nantuki 
pepatuduki to nipatuduki kami kakomi. ” Ninjani 
komi mbotomo pokainggu kami bopia kana 
masipato rapasialakomi. Kami da'a nasondo rara 
nokarajaa tempo kami naria ri tatongo komi. 

8 Kami da'a wo'u nanggoni panggoni ntau anu 
da'a nibayari kami. Tapieo wengi kami nokarajaa 
ntomo ala ne'e mompakatomo komi mompekiri 
katuwukami. 

3 Kakonona masipato kami merapi tulungi 
ka komi. Tapi kami da'amadota, sabana kami 
madota mompopokita ka komi saongu jonjo 
to namalarapasiala komi. 10 Da'a aga iwetu. 
Tempo kami danaria ri tatongo komi bopia, 
kaminomparenta komi iwe'i: "Isema-sema 
da'a madota mokarajaa, ne'e rapakonii'a." 

11 Sampesuwu-sampesuwu, kami nantulisi tesa 
e'i ka komi sabana niepekami naria tau-tau ri setu 
to nasondo rarana. Ira da'a nasiwu nokarajaa, ira 
aga nasiwu-siwu mombabago roa-roa ira. 12 Jadi 
ante kuasa to niwai Pue Yesus Kristus ka kami, 
kamimomparenta bo mompopatora tau-tau 

etu, "Pokarajaamo komi ante malinomopaelo 
katuwua komi mboto." 

13 Tapi sampesuwu-sampesuwu pura-pura, 
kami manguli ka komi, "Ne'emabasa mowia 
to nabelona." 14 Ane maria tau da'a madota 
mantuki tesa to nitulisi kami riarasura e'i, 
pariara nta'imo i'a. Ne'e mowega ante i'a ala 
kaopuna maeyamboto matana. 1? Aga ne'e 
rareke i'a bali komi, tapi patudukimo i'a ewa 
samba'asampesuwumu. 

16 Perapi Pue mboto bate-batena mombawai 
ka komi katuwua mabeloriara mpengele-ngele, 
sabana l'amo pu'u katuwua to nabelona etu. 
Perapi Pue mosanggani-nggani ante komi 
pura-pura. 1? Tabe nggari ja'iku, Paulus. Kaopuna 
sura e'i nitulisiku antepaleku mboto. Etumo 
tandaina to nitulisiku ri pura-pura suraku 
alaranjani komi sura e'i nggari ja'iku mboto. 
Etumo akalaku mantulisi sura. 13 Perapi Pueta 
Yesus Kristus mombagane komi pura-pura. 


SURA PAULUS PAMULANA KA 
1 TIMOTIUS 


1 Sura e'i nggari ja'iku i Paulus ka i Timotius 
to najadi ewa anaku mboto sabana 
nomparasaya i Pue Yesus. Aku e'i najadi suro 
Yesus Kristus nantuki parenta Alatala, Magau 
to Mompakasalama kita bo Pue Yesus Kristus 
to nisarumakata. Perapi Umata Pue Alatala 
bo Pueta Yesus Kristus mombagane komi bo 
mompopokita asi mata ri ja'i komi bo mombawai 
katuwua mabelo ka komi. 2 (1:1) 

3 Komi kana maroo meto'o ri ngata Efesus 
ewa to nitewaiku ka komi bopia tempo aku 
nanggaliwo mpaka ri Propinsi Makedonia. Komi 
kana maroo ri setu ala mompatuduki tau-tau 
to nompatolele pepatuduki to nasala ala ira 
menonto mompatuduki etu. “ Pade patuduki ka 
ira wo'u ne'e mana mompariara tesa-tesa kabali 
to nipetowali manusia bo tuntu-tuntu ntotu'a 
nggaolu to da'a ria kaopu-opuna. Tesa-tesa 
etu aga nompopeumba posinggarau pade da'a 
nanggeni tau mangginjani nia Alatala. Niana etu 
aga namala ranjani ante momparasaya i Pue. 

> Patuju tewaiku e'i ala topomparasaya 
mosipotowe samba'a bo samba'a. Etu kana 

majadi ane ira maliongu rara bo magasa rara nta'i 
bo mpu'u-mpu'u momparasaya i Pue. ? Naria 
bara sakuya mba'a tau mana matuwu ante inggu 
iwetu. Ira aga notesa-tesa anu da'a ria batuana. 
7 Ira madota majadi guru to mompatuduki 
Atura-atura agama to nipapola i Musa tapi ira 
mboto da'a nangginjani batuana tesa-tesa to 
nipake ira bo nuapa-nuapa to nisowadaka ira 
ante nakono. 

8 Ninjanita tesa nggari Atura-atura agama 
nabelo ane rapake ante nanoa. ? Pade ninjanita 
wo'u Atura-atura etu da'a nipowia ka tau-tau 
to nanoana tapi ka tau-tau to nadenggona, 
ka tau-tau to nawatu, tau-tau da'a nantuki 
dota Alatala, tau-tau to nasilaka, tau-tau da'a 
nagasa pokaingguna, tau-tau da'a nombabila 
Alatala, tau-tau to nompatesi indo umana, 
pade pura-pura topepatesi ntanina. 10 Atura etu 
nipowia ka tau-tau nogau sala ante tau da'a 
rongona mboto, tau-tau to nosiporongo mbau 
langgai bo mbau besi, topanga'e, topodawa, 
sabi-sabi topodawa, pade ka isema-sema to 
nanggawia pura-pura pokainggu to da'a masipato 
ante pepatuduki to nakonona. 1! Pepatuduki 
to nakonona etu naria riara Kareba Belo to 
niparasaya ka aku, etumo Kareba Belo to nakuasa 
nggari ja'i Alatala to masipato ratoiya. 

12 Aku notarima kasi ka Pueta Yesus Kristus to 
nombawai pompakule ka aku mantulungi tau 
mangginjani Kareba Belo etu, sabana nipekirina 
aku namala raparasaya mantui bago etu. 

13 Tempo bopia aku e'i nompakakedi I'a, aku 
nompandasa bo nanjalai I'a. Tapi naupa iwetu 
Alatala nompotowe aku, sabana ri tempo etu aku 
da'apa nomparasaya I'a, da'apa nanoto ka aku 
powiaku etu naja'a. 14 Pade towe belo nu Pueta 
nipopelabina ka aku nosanggani-nggani ante 
pomparasaya bo towe nggari ja'i Yesus Kristus. 

15 Naria tesa to nakono mpu'u bo masipato 
ratarima bo raparasaya pura-pura tau 
iwe'i: "Yesus Kristus narata ri dunia e'i ala 
mompakasalama tau-tau to nasilaka." Pade 
nggari pura-pura tau nasilaka akupa to neliu 
silakana. 18 Tapi etumo sabana aku nipotowe 
Alatala ala Yesus Kristus namala mompopokita 
posabarana to da'a ria kaopu-opuna ri ja'iku 
to neliu nggaja'a. Ante iwetu aku najadi jonjo 
ka pura-pura tau ntanina to momparasaya I'a 
banepia pade mombarata katuwua mabelo 
sampe ri kasae-saena. 1? Alatalamo Magau nggari 
lamba pamulana sampe ri kasae-saena. I'a da'a 
ria mamate-mate, I'a da'a namala rakita, aga 
l'amo Alatala to nakonona. l'amo to masipato 
rabila bo ratoiyata sampe ri kasae-saena. Amin! 

18 Timotius, anaku, bago etu kuparasaya ka 
komi nantuki tesa nu Alatala to nipasimbayu 
nabi-nabina nosinggawela ante katuwu komi. 
Tesa etu kana majadi ewa bakumu mompakaroso 
komi mantui bago to nabelo etu ewa samba'a 
tantara to naroso nangewa balina. 1° Tuimo bago 
etu ante pomparasaya to naroso bo rara nta'i 
to nagasa. Naria tau da'a nantuki rara nta'ina 
to nagasa sampe nageromo pomparasayana. 

20 Romba'a nggari tatongo ira etumo i Himeneus 
bo Aleksander. Ira romba'a niwaikumo ka 
Magau nu Seta ala ira rapatuduki ne'e mana 
mompakakedi Alatala. 

1 Jadi iwe'imo tewaiku pamulana: todea 

topomparasaya kana merapi ka Alatala 
nuapa-nuapa to niparaluu pura-pura tau, ira 
kana momposambaya pura-pura tau, ira kana 
mekakai ka Alatala ala mantulungi pura-pura 
tau, pade ira kana mosukuru ka Alatala sabana 
petulungina ka pura-pura tau. 2 Ira kana 
momposambaya magau-magau bo pura-pura tau 
to nipakakuasa ala kita mamala matuwu masana 
bo mosinggabelo ante mpu'u-mpu'u mantuki 
dota Alatala bo moinggu mabelo. 3 Masipato 
kita mosambaya iwetu sabana etumo powia to 
nabelo to nompakadamba rara Alatala, Magau to 
Mompakasalama kita. “ l'a madota ala pura-pura 
tau mamala rapakasalama bo mangginjani 

pepatuduki to nakonona. ? Sabana aga samba'a 
lau Alatala pade aga samba'a lau wo'u tau ntongo 
to nompoposinggabelo Alatala ante manusia, 
etumo samba'a manusia to nosanga ka Yesus 
Kristus. ? l'a nombawai korona mboto rapatesi ala 
mantolo silaka pura-pura manusia. Ante iwetu, 

ri tempo to natantuna, Alatala nompakanoto ka 
pura-pura manusia I'a madota mompakasalama 
ira. 

7 Pade etu sampe aku nionggotaka Alatala 
majadi topompatolele Kareba Belo, pade 
nisurona malau mompatuduki tau-tau da'a 
to Yahudi ala ira momparasaya pepatuduki to 
nakonona. To nitesaku e'i nakono mpu'u, aku 
da'a nodawa! 8 Jadi aku madota ala langgai ri 
umba-umba mosambaya ante mangonggotaka 
palena to nagasa ante da'a ria rau rara bara 
posinggarau. 7 Iwetu wo'u besi-besi, ira kana 
mompakaramba koro ira ante akala to malusu 
bo masipato. Ira kana mompake pakea to da'a 
nepakaeya. Ne'e mompengaya-ngaya wo o. 
Ne'e wo'u mompake ramba-ramba bulawa, 
mutiara bo pakea to nasuli-sulina. 10 Aginapa 
ira mompakaramba koro ira ante pokainggu to 
nabelo ewa to masipato ka besi to nompangaku 
korona topomparasaya Alatala. 

11 Besi-besi kana mangepe pepatuduki 
mpakabelo-belo ante mekalino pade mekou ri 

ja'i topanggeni podade. 12 Aku da'a nompaloga 
besi-besi mompaguru atau momparenta langgai. 
Ira kana mekalino, 13 sabana to nipajadi Alatala 
pamulana i'amo Adam, pade naopu etu Hawa. 
14 pade da'a Adam to nibagiu Magau nu Seta, aga 
Hawa sampe i'a nombaliunaka parenta Alatala. 
15 Tapi naupa iwetu, besi-besi kana rapakasalama 
sabana moana ane ira maroo momparasaya, 
mompotowe tau-tau ntanina pade matuwu ante 
pokainggu to magasa bo masipatona. 

1 Nakono mpu'u tesa to nanguli iwe'i: 
3 "Ane tau madota majadi topanggeniaka 
topomparasaya, to nipodotana etu sangele 
pokarajaa to nabelo mpu'u." ? Topanggeniaka 
topomparasaya kana moinggu manoa, etumo 
tau aga samba'a lau rongona, tau to nata'u 
manta'amaka dota rarana mboto, tau to nanoto 
pade to naria adana. I'a kana madota mantarima 
torata riara njapona, pade i'a kana mata'u 
mompaguru tau ntanina. 3 l'a samba'a tau da'a 
nabiasa nanginu to nepakalangu pade da'a 
nabiasa nosibaga. Tapi i'a kana moinggu malusu 
pade da'a mompokono posinggarau. I'a da'a 
wo'u mamala momata doi. “I'a kana mata'u 
mompakasiayu awuna mboto ante mabelo 
pade mompatuduki anana ala tunggai matundu 
bo mombabila totu'ana. ? Sabana ane i'a da'a 
mamala mompakasiayu awuna mboto iwenu i'a 

mamala mompakasiayu todea topomparasaya 
Alatala? 

6 l'a da'a mamala tau lako nomparasaya 
ala ne'e i'a majadi masombo sampe mawela 
pesuku nasimbayu ewa to nipawela ka Magau 
nu Seta. 7 l'a wo'u samba'a tau to nabelo 
pokaingguna sampe nipokono bo nibila tau-tau 
da'a topomparasaya ala ne'e sampe i'a rasalaraka 
ntau pade rapakanawu riara mpale Magau nu 
Seta. 8 Iwetu wo'u inggu tau-tau to raonggotaka 
majadi topantulungi topomparasaya. Ira kana 
tau to nibila riara pokaingguna, ira tau to nabelo 
bo nanoa, ira da'a nomata doi pade da'a wo'u 
nabiasa nalangu. ? Ante rara nta'i to nagasa ira 
kana maroo manjoko pepatuduki to nakonona 
to nipakanoto Alatala. 10 Da'apa ira raonggotaka 
majadi topantulungi topomparasaya, pokainggu 
ira kana rauji ntani ruru. Pade ane nanotomo da'a 
ria pokainggu to nasala, ira namala raonggotaka 
majadi topantulungi topomparasaya. 

11 wetu wo'u rongo ira kana besi to nibila 
ntau riara pokaingguna, da'a besi to nabiasa 
mompakaja'a tau ntanina. Pade ira kana mata'u 
manta'amaka dota rara ira mboto pade mamala 
raparasaya riara mpengele-ngele. 12 Topantulungi 
topomparasaya kana tau aga samba'a lau 
rongona. l'a wo'u kana mata'u mompakasiayu 
awuna mboto ante mabelo. 3 Topantulungi 

topomparasaya to nokarajaa ante nabelo ri 
tatongo topomparasaya kana rabila ntau pade ira 
mantambai mabia motesa ewa pomparasaya ira 
ka Yesus Kristus. 

14 Timotius, nisarumakaku da'a mana masaeka 
aku mamala momai mantalioda komi. Tapi naupa 
iwetu aku nantulisi sura e'i ka komi 15 ala nau 
aku masae marata komi mamala mangginjani 
pokainggu to masipato ka kita to najadi ananjapo 
nu Alatala, etumo todea to nomparasaya Alatala 
to Natuwuna. Kitamo to nanjoko mpakaroso 
pepatuduki to nakonona nggari ja'i Alatala 
nasimbayu ewa posuko bo palo nombatande 
sapo. 1? Natantumo neliu nggabelo pepatuduki 
agamata to nitabuniaka nggari lamba pamulana 
tapi to nipakanoto Alatala we'i-we'i. Etumo, 
Yesus Kristus netimbali najadi manusia. Kanoana 
nipopokita Nosa Nagasa nu Alatala, pade I'a 
nikita malaeka-malaeka. Karebana nipatolele 
ka tau-tau da'a to Yahudi, I'a niparasaya ntau ri 
umba-umba ri dunia, pade I'a niore mpaka ri 
suruga. 

1 Nosa Nagasa nu Alatala nanguli ante 
4 nanoto iwe'i: Tempo namosu kaopu nu 
dunia banepia kana maria tau to mokanggaura 
momparasaya. Ira mantuki seta-seta topebagiu 
pade momparasaya pepatuduki to nopu'u nggari 
ja'i seta-seta. ? Pepatuduki etu rakeni ntau 

aga nabelo ri lenje bo nodawa. Rara nta'i ira 
narumaumo. 3 Ira kana mompatuduki tau ala 
ne'e mana morongo bo ne'e mana manggoni 
bara sakuya ngele panggoni to nipakatantu. 
Tapi kakonona panggoni etu nipajadi Alatala ala 
rakoni ntau to nomparasaya pade nangginjani 
pepatuduki to nakonona. Panggoni etu namala 
rakonita ante manguli tarima kasi ka Alatala, 

4 sabana pura-pura to nipajadi Alatala nabelo. 
Da'a ria sangele to nipopali ane rakonita ante 
manguli tarima kasi ka Alatala, ? sabana panggoni 
etu nipakagasa ante posambaya nantuki Tesa 
nu Alatala. ê Timotius, ane komi mompatuduki 
pura-pura etu ka topomparasaya komi majadi 
batua Yesus Kristus to nabelona. Etu kana majadi 
ane komi batena mantuki tesa-tesa agama 
Karistee to napokona bo pepatuduki-pepatuduki 
to nakonona ewa to nitukimu sampe we'i-we'i. 

7 Tapi pakakawaomo nggari tesa-tesa kabali to 
da'a ria gunana to nipetowali manusia. Komi kana 
mompopobiasa koromu matuwu ante pokainggu 
to nantuki dota Alatala. 3 Sabana mombalati 
koro batata aga sakedi lau gunana. Tapi matuwu 
mantuki dota Alatala nadea mpu'u gunana riara 
mpengele-ngele. Ante matuwu nantuki dota 
Alatala kita mombarata rasi to nijanjina, etumo 
katuwua mabelo nompamula we'i-we'i sampe ri 
kasae-saena. ? Tesa e'i mpu'u-mpu'u nakono bo 

masipato ratarimata bo raparasayata pura-pura. 
10 Ftumo sabana sampe kita nompasimbuku 
ante mpu'u-mpu'u rara pade nokarajaa ntomo, 
sabana kita nanjarumaka Alatala to Natuwuna. 
l'amo Magau to Mompakasalama pura-pura 
manusia, neliu-liupa ira to nomparasaya l'a. 

11 Patudukimo pura-pura etu pade pakaumo 
topomparasaya mantuki pepatuduki etu. 

12 Ne'e sampe maria tau manjauru komi 
sabana komi danamuda. Tapi popokitamo 
jonjo ka topomparasaya riara tesamu, riara 
pokainggumu, riara towemu, pade riara 
pomparasayamu bo kagasa katuwumu. 13 Pade 
tempo komi mompopea karataku, komi kana 
maraji mombabasa Buku Nagasa ka todea 
topomparasaya. Popatoramo ira ala mantuki 
tesa etu pade patudukimo ka ira pepatuduki to 
nakonona. 

14 Ne'e malinga mompake pompakule nggari ja'i 
Nosa Nagasa nu Alatala to niwaina ka komi bopia 
tempo nabi-nabi nompasimbayu tewai Alatala 
ka komi pade topanggeniaka topomparasaya 
nombadika pale ira ri balenggamu. 1? Kawiamo 
bago etu pura-pura ante mpu'u-mpu'u rara 
ala pantambai pompakulemu mantui bago 
etu manoto ka pura-pura tau. 1? Jagaimo 
pokainggumu bo jagai wo'u pepatudukimu. Komi 
kana matutu manggawia pura-pura etu sabana 

ante iwetu komi kana mompakasalama koromu 
mboto ante tau-tau to mangepe pepatudukimu 
etu wo u. 

1 Ne'e komi mangontiaka samba'a langgai 

to natu'ana, tapi popatoramo i'a nasimbayu 
ewa umamu mboto. Pade popatoramo 
langgai-langgai to namudana nasimbayu ewa 
sampesuwumu mboto. 2 Pade popatoramo 
besi-besi to natu'ana nasimbayu ewa indomu 
mboto, pade popatoramo besi-besi to namudana 
ante pokainggumu to nagasa nasimbayu ewa 
tua'imu mboto. ? Tulungimo tobalu-tobalu besi 
to mpu'u-mpu'u natuwu njamba'ana. 

4 Tapi ane maria anana atau makumpuna, ira 
etumo to masipato mokolu meguru mompiara 
totu'ana mboto pade mombabalasi kabelo totu'a 
ira etu. Sabana etumo pokainggu to nabelo to 
nikonoa rara Alatala. 2 Tobalu besi to mpu'u- 
mpu'u natuwu njamba'ana to da'a ria sema-sema 
mompiara ira aga natuwu nanjarumaka Alatala. 
Eo wengi ira da'a nenonto-nonto nosambaya 
merapi tulungi ka l'a. ? Tapi tobalu besi to natuwu 
nompegaya bo nompesana-sana ewa namatemo 
pomparasayana naupa korona danatuwu. 

7 Pasimbayumo tewai-tewaiku e'i ka 
topomparasaya ala ira matuwu ante pokainggu 
to da'a namala rasalaraka. 8 Tapi ane maria tau to 
da'a nompiara sampesuwuna mboto, neliu-liupa 

ira saongu njapo, tau etu nombasapuaka 
pepatuduki to niparasayana. I'a neliu nggaja'a 
nggari tau da'a nomparasaya. ? Tobalu besi to 
masipato sangana rasuaraka riara sanga-sanga 
tobalu to ratulungi todea topomparasaya aga 
besi umuruna da'a nakura nggari onompulu 
mpae to sanggani lau niporongo. !? Pade i'a wo'u 
kana ninjani ntaumo ewa besi to nompowia to 
nabelona. Jonjona: i'a nompiara anana ante 
nabelo, nadamba rarana nantarima torata riara 
njapona, i'a nantulungi todea topomparasaya, 
i'a nantulungi tau-tau to nasusa, pade i'a nabati 
nompowia mpengele-ngele powia to nabelona. 

11 Tapi ne'e rasuaraka sanga tobalu-tobalu besi 
to namudana riara sanga-sanga etu. Sabana ane 
nasu ira nompone sampe neliu nggaroso nggari 
towe ira ri ja'i Kristus, ira kana madota raporongo 
bali. 12 Ane etu majadi ira mawela pesuku sabana 
ira manjapuaka pojanji ira ka i Pue bopia. 13 Pade 
ira wo'u aga mompopobiasa masondo rara pade 
manjayo-njayo mompone sou ntau. Pade ira 
da'a aga mompopobiasa masondo rara ira wo'u 
manggeni tesa bo mombagalo urusa tau ntanina 
bo motesa mpengele-ngele to da'a masipato 
ratesa. 

14 Sabana etu to nipodotaku ala tobalu-tobalu 
besi to namudana raporongo bali pade moana 
bo mompakasiayu awuna mboto ala ne'e 

mombawai loga ka balita mompakawau sangata. 
15 Sampe niuliku iwetu sabana naria mamimo 
tobalu besi to nasalanjalamo nantuki dota 
Magau nu Seta. 18 Ane maria topomparasaya 

to nosampesuwu ante tobalu besi, ira kana 
mompiara tobalu besi etu. Ne'e sampe 
mompakatomo todea topomparasaya. Ante 
iwetu todea topomparasaya mamala mantulungi 
tobalu-tobalu besi to mpu'u-mpu'u natuwu 
njamba'ana lau. 

17 Topanggeniaka-topanggeniaka to 
nanggeniaka todea topomparasaya ante nabelo 
masipato rawai ka pebila bo petulungi to neliu 
nggari biasa, neliu-liupa ira to nokarajaa ntomo 
nanggeni Tesa nu Alatala pade nompatuduki 
todea. 18 Sabana riara Buku Nagasa naria tesa to 
nanguli iwe'i: "Ne'e mombamumu sumba japi 
tempo i'a mombalonggo-longgo pae ala maronto 
nggari bulina, tapi palogamo i'a manggoni 
sakedi." Pade naria tesa ntanina to nanguli, 
"Topokarajaa masipato mantarima gajina." 

19 Ne'e komi mangepe tesa ntau mompangadu 
samba'a topanggeniaka topomparasaya ane da'a 
ria romba'a atau tolumba'a sabi mantakono tesa 
etu. 20 Ane maria ira to nowia silaka ira kana 
raontiaka ri ngayo ntodea topomparasaya ala tau 
ntanina maeka mowia silaka. 

21 Timotius, ri ngayo Alatala bo Yesus Kristus 
pade malaeka-malaekana to nagasa, aku 
mantewai komi ante mpu'u-mpu'u raraku iwe'i: 
tukimo tewai-tewai e'i ante akala to nanoana. 
Kawiamo etu pura-pura ante da'a manggita 
lenje. 22 Ne'e masasinta gaga mombadika 
palemu ri koro ntau mangonggotaka ira majadi 
topanggeniaka topomparasaya. Ne'e sampe komi 
matipakeni mantuki silaka tau ntanina. Jagaimo 
koromu ala batena matuwu ante pokainggu to 
nagasa. 23 Ne'e mana aga manginu ue biasa, tapi 
inumo sakedi anggur ala mompakuli ta'imu bo 
ju'a-ju'amu ntanina. 

24 Ne'e masasinta gaga mangonggotaka tau 
majadi topanggeniaka topomparasaya sabana 
naria tau silakana nanoto nau da'apa nitangara. 
Tapi silaka tau ntanina aga majadi manoto 
ane i'a ratangara. 2? Iwetu wo'u pokainggu to 
nabelo nanoto mami nikita ntau. Tapi naupa da'a 
kaliu-liu nanoto nikita, pokainggu to nabelo da'a 
namala matetabuniaka liu. Etu kana ranjani ntau. 

1 Topomparasaya to najadi batua kana 
mombabila bo matundu ri ja'i madikana 
ala ne'e sampe sanga Alatala bo pepatuduki to 
nakonona rasalaraka ntau. ? Pade ane madika 
ira samba'a topomparasaya, ne'e ira mantua'i 

mata i'a sabana i'a nosaongu pomparasaya 
ante ira. Tapi ira kana mantambai maraji 

mokarajaa sabana madika to nitulungi ira wo'u 
topomparasaya to nipotowe ira. Timotius, komi 
kana mompatuduki bo mompopatora todea 
topomparasaya pura-pura pepatuduki etu. 

3 Ane maria tau mompatuduki pepatuduki 
ntanina pade i'a da'a nasituju ante pepatuduki 
to nakono nggari ja'i Pueta Yesus Kristus bo 
pepatuduki to nanggeni kita matuwu mantuki 
dota Alatala, “i'a etu nasombo. Da'a ninjanina 
nuapa-nuapa. Ju'ana tau nompowia iwetu aga 
nangelo saba bo nosinggarau ka batua nu tesa. 
Asele powiana etu iwe'i: tau nosipoju'a ka 
rara, ira nosipobali bo nosiuli sinja'i, ira tunggai 
nosibata, ? pade ira da'a nenonto nosinggarau. 
Nageromo pekiri ira pade mana ninjani ira 
pepatuduki to nakonona. Ira nompekiri mepue 
ka Alatala aga sangele jala mombarata kasugi. 

6 Kakonona nauntu mpu'umo tau to mepue 
ka Alatala ane i'a matuwu masana ante nuapa- 
nuapa to naria ri ja'ina. ' Sabana tempo kita 
niote da'a ria nuapa-nuapa nikenita riara dunia 
e'i, pade ane kita mamate da'a ria nuapa-nuapa 
mamala rakenita nggari dunia e'i. 3 Jadi ane 
mariamo panggoni bo pakeata, naganamo. ? Tapi 
tau-tau to madota majadi makalumana kana 
mawela pesoba. Ira rasoko mpengele-ngele dota 
rara to naja'a bo nadoyo to mombagero katuwu 
ira. Dota rara etu mompakanawu ira pade 

manggeni ira rapandasa sampe ri kasae-saena, 
10 sabana pu'u nu pura-pura kaja'ana etumo 
nompotowe doi. Naria bara sakuya mba'a tau aga 
nombaraga doi sampe nompalasi pomparasaya 
ira ka i Pue Yesus pade nompandasa koro ira 
mboto ante mpengaya-ngaya kasusana. 

11 Tapi komi, batua nu Alatala, pakakawaomo 
nggari pokainggu iwetu. Pasimbukumo mowia 
to nanoana pade mompasimbuku matuwu 
nantuki dota Alatala. Komi kana mantambai 
momparasaya, potowemo sanggamanusiamu, 
pakaroo raramu momparasaya tempo nipandasa 
pade moinggu malusu. 12 Pasimbukumo mantuki 
posilumba riara pomparasaya ante mabelo. 
Pasimbukumo mombarata katuwua mabelo 
sampe ri kasae-saena, sabana etumo patuju 
Alatala nompokio komi tempo komi nompangaku 
i Pue Yesus ri ngayo ntodea bopia. 

13 Rj ngayo Alatala, pu'u katuwu pura-pura anu 
natuwu, bo Yesus Kristus to nompangaku tesa to 
nakonona ri ngayo Pontius Pilatus, aku mantewai 
komi iwe'i: 14 Tukimo parenta-parentaku e'i ante 
pokainggu to nagasa to da'a namala rasalaraka 
ntau sampe Pueta Yesus Kristus marata bali 
ri dunia e'i. 5 l'a kana marata ri tempo to 
nipakatantu Alatala. l'amo to neliu nggabelo 
katuwuna. Aga l'amo topoparenta langi bo dunia. 
l'amo Magau nu pura-pura magau, l'amo Pue nu 

pura-pura pue. 18 Aga l'a njamba'ana lau to da'a 
namate. I'a natuwu riara reme to da'a namala 
rapakamosu. Da'a ria kamba samba'a tau to 
nanggita I'a, pade da'a wo'u naria to nompakule 
manggita l'a. Perapi l'a rabila bo makuasa sampe 
ri kasae-saena. Amin! 

17 Timotius, tewaimo ka tau-tau to nakalumana 
ri dunia e'i ala ne'e majadi masombo bo ne'e 
aga manjarumaka kakalumana ira to da'a 
naroo. Tapi ira kana manjarumaka Alatala to 
nompakagana ka kita mpengele-ngele ante 
najoi rarana ala etu rapodamba-dambata. 

18 Tewaimo ka ira, kana moinggu mabelo bo 
masugi ante pokainggu to nabelona. Ira kana 
majoi rara bo masadia mombabagi ka tau 
ntanina nuapa-nuapa to naria ri ja'i ira. 1? Ante 
iwetu ira mompasiromu kakalumana to majadi 
panjarumaka ira to nabelona ri tempo marata ala 
ira mpu'u-mpu'u mombarata katuwua mabelo 
sampe ri kasae-saena. 

20 Timotius, jagaimo mpakabelo-belo nuapa 
to niparasaya ka komi. Pakakawaomo nggari 
tesa-tesa njilaka to da'a ria gunana. Pade 
pakakawaomo nggari posisono-sono to nopu'u 
nggari tesa to niuli ntau pangginjani to nakono 
tapi kakonona aga tesa dawa. 21 Naria mamimo 
tau to nanguli naria pangginjani etu ri ja'i ira 


1 TIMOTIUS 6 956 


sampe nasalanjalamo nggari pomparasaya to 
nakonona. Perapi Pue mombagane komi. 


SURA PAULUS KARONGGANINA KA 
2 TIMOTIUS 


1 Sura e'i nggari ja'iku i Paulus ka i Timotius, 
1 anaku to nipotoweku. Aku nisuro Yesus 
Kristus nantuki dota Alatala ala mompatolele 
pojanji Alatala to nanguli, isema-sema 
nomparasaya Yesus Kristus kana matuwu mabelo 
sampe ri kasae-saena. Perapi Pue Alatala bo 
Pueta Yesus Kristus mombagane komi bo maasi 
mata ri ja'i komi bo mombawai katuwua mabelo 
ka komi. 2 (1:1) 

3 Aku nosukuru ri ja'i Pue Alatala to 
nipesombaku ante rara nta'i to nagasa, 
nasimbayu ewa totu'aku nggaolu. Eo wengi aku 
nantora komi riara posambayaku. 4 Tempo aku 
nantora kasusa rara komi tempo kita noga'a 
bopia, nalentora mpu'u raraku manggita komi ala 
aku mpu'u-mpu'u madamba. 

5 Aku nosukuru ri ja'i Alatala sabana natitora 
raraku iwenu komi mpu'u-mpu'u nomparasaya i 
Pue Yesus nasimbayu ewa i Lois, puemu besi bo 
indomu Eunike. Pade niparasayaku komi batena 
nomparasaya nasimbayu ewa ira. 8 Sabana 
etu aku nompopatora ka komi, kana ratambai 
rapopoguna pompakule to niwai Alatala ka komi 

tempo aku nombadika paleku ri koromu bopia. 
Ne'e maeka mompopoguna pompakule etu, 

7 sabana Nosa Nagasa to nipopana'u Alatala ka 
kita da'a manggeni kita maeka, tapi I'a nombawai 
baraka bo towe bo kuasa manta'amaka korota 
mboto. 

8 Sabana etu ne'e maeya matamu mompatolele 
tesa i Pueta, pade ne'e wo'u maeya matamu 
mompekiri aku to nitarunggu sabana aku 
topomparasaya I'a. Tapi ante kuasa nggari ja'i 
Alatala mboto komi wo'u kana mantingayo 
kasusa nasimbayu ewa aku sabana mompatolele 
Kareba Belo. ? Alatala nompakasalama kita 
bo nompokio kita matuwu magasa da'a 
sabana powiata to nabelona, tapi etu najadi 
nggari dota rarana mboto bo towe belona 
ka kita. Ri lamba pamulana da'apa dunia 
nipajadi, nipakatantunamo mompopokita 
towe belona etu ka kita to mosaongu rara 
ante Yesus Kristus. 10 Pade we'i-we'i towe 
belona etu nipopokitanamo ante karata Yesus 
Kristus, Magau to Mompakasalama kita. Pue 
Yesus nompakaropu kuasa kamatea, pade I'a 
nompatolele Kareba Belo ka kita to nompakanoto 
iwenu manusia mamala matuwu mabelo sampe 
ri kasae-saena. 

11 Aku mboto nionggotaka Alatala majadi 
surona nompatolele bo nompatuduki Kareba 

Belo etu. 12 Etumo sabana aku nombarasai 
pura-pura kasusa ewa e'i. Tapi naupa iwetu 
da'a naeya mataku, sabana ninjanikumo isema 
to niparasayaku, pade natantumo ka aku I'a 
nompakule mombajagai nuapa to niparasayana 
ka aku sampe ri kaopu nu dunia. 13 Timotius, 
pasialamo jonjoku mompatuduki pepatuduki 
to nakonona to niepemu nggari ja'iku, pade 
kawiamo etu ante towe bo pomparasaya to naria 
ri ja'ita sabana kita mosaongu rara ante Yesus 
Kristus. 14 Pade ante petulungi Nosa Nagasa nu 
Alatala to naria riara nta'ita, jagaimo pepatuduki 
to nakonona to niparasaya ka komi ala etu ne'e 
rabali ntau. 

15 Ninjanimu pura-pura topomparasaya nggari 
Propinsi Asia nompalasi aku. Romba'a nggari 
tatongo ira etumo i Figelus bo i Hermogenes. 
16 Tapi perapi Pue Alatala maasi mata ri ja'i ira 
Onesiforus sanjapo, sabana nadea ngganimo 
i'a narata nompakadamba raraku. Da'a naeya 
matana nanggita aku riara tarunggu. 1' Iwetu 
i'a narata ri ngata Roma i'a nangelo-ngelo aku 
sampe niratana. 18 Ninjanimu mboto ri ngata 
Efesus bopia nadea mpu'u petulungina ka aku. 
Perapi Pue maasi matana manggita Onesiforus 
tempo kaopu nu dunia. 

1 Jadi Timotius, anaku, komi kana maroso 
2 ante petulungi to niwai Yesus Kristus ka 

kita. 2 Pade pepatuduki to niepemu nggari 

ja'iku ri ngayo ntau dea kana muparasaya ka 
tau-tau to namala raparasaya bo to nompakule 
mompatuduki tau ntanina. 3 Ewa tantara Yesus 
Kristus to nabelona komi wo'u kana mantingayo 
kasusana. 4Toramo! Samba'a tantara to 
nompajala bagona da'a nateka'i ante urusa-urusa 
ntanina ala i'a mamala mompakadamba rara 
balenggana. 

3 Komi kana masimbayu ewa samba'a 
topomore. I'a da'a mamala mombarata hadia 
padagi ane i'a da'a mantuki atura-atura to 
nipakatantu. ? Komi kana masimbayu wo'u 
ewa topotinalu to nokarajaa ntomo. l'amo tau 
pamulana to masipato mantarima asele ntinalu 
etu. 7 Pekirimo mpakabelo-belo tesaku e'i pade 
Pue kana mantulungi komi mangginjani etu 
pura-pura ante manoto. 

8 Toramo! Yesus Kristus najadi Muli Magau 
Daud, pade I'a namate natuwu bali ewa to 
nitesa riara Kareba Belo to nipatoleleku. ? Aku e'i 
nipandasa sabana nompatolele Kareba Belo etu. 
Aku niso'o ante rante nasimbayu ewa tau naja'a. 
Tapi Tesa nu Alatala da'a namala rarante, etu 
kana matolele ri umba-umba. 1? Etumo sabana 
aku naroo riara mpengele-ngele kasusana ala 
tau-tau to nipelisi Alatala mamala rapakasalama 
ante momparasaya Yesus Kristus sampe ira 

mombarata bagia nggari kuasa bo reme i Pue 
sampe ri kasae-saena. 

11 Nakono mpu'u tesa to nanguli iwe'i: "Ane 
kita mamate mpasanggani-nggani ante I'a, kita 
wo'u matuwu mpasanggani-nggani ante l'a. 

12 Ane kita maroo momparasaya, kita kana 
moparenta mpasanggani-nggani ante I'a. Ane 
kita mombasapu l'a, l'a wo'u mombasapu kita. 
13 Ane kita da'a mamala raparasaya, I'a batena 
namala raparasaya, sabana l'a da'a namala 
manjapuaka korona mboto." 

14 Popatoramo ka topomparasaya pura-pura 
tesaku etu. Pade tewaimo ka ira riara sanga 
Alatala ala ne'e ira mosinggarau ka batuana 
tesa-tesa. Etu da'a ria gunana pade aga 
nompakagado rara ntau to nangepe etu. 

15 Pasimbukumo majadi tau to nikonoa rara nu 
Alatala ewa samba'a topokarajaa to da'a paraluu 
maeya matana mantora asele mpokarajaana. 
Patudukimo Tesa nu Alatala to nakono ante 
manoa. 

16 Pakakawaomo nggari tesa-tesa njilaka to 
da'a ria gunana, sabana tesa-tesa ewa etu aga 
nanggeni tau mantambai nasilaka. 17 Tesa-tesa 
etu nendai nasimbayu ewa ju'a bete to naja'ana. 
Romba'a tau to noinggu iwetu etumo i Himeneus 
bo i Filetus. 18 Ira nompalasi pepatuduki to 
nakonona ante nanguli naopumo Alatala 

nompakatuwu bali pura-pura tau to namatena. 
Pepatuduki ira etu nompakagado pomparasaya 
bara sakuya mba'a tau. 

19 Tapi naupa iwetu pepatuduki Alatala to 
nakonona batena naroso nasimbayu ewa 
pondasi to da'a namala ragoya nuapa-nuapa. 
Riara pepatuduki etu naria nitulisi iwe'i: "Pue 
nangginjani isema-sema to najadi todeana." Pade 
naria tesa ntanina ri setu to nanguli, "Isema-sema 
to nanguli i'a topomparasaya i Pue Yesus, i'a 
kana manggabasaka pokaingguna to naja'ana." 
20 Riara njapo to nabetena naria mpengele-ngele 
parewa ri awu. Naria to nipowia nggari bulawa 
bo salaka, tapi naria wo'u to nipowia nggari kayu 
bo tana lei. Parewa bulawa bo salaka etu nipake 
mantande torata to nibila, tapi parewa ntanina 
etu nipake eo-eo. ?! Jadi ane tau manggabasaka 
pura-pura pokainggu to naja'ana, i'a masipato 
rapake i Pue, nasimbayu ewa parewa bulawa 
bo salaka to neliu nggabelona etu. l'a nipegasa 
nggari silakana ala moguna ka Puena, i'a nasadia 
rapake mompowia mpengele-ngele bago to 
nabelona. 

22 Jadi pakakawaomo nggari pokainggu 
naja'a to nipodamba ngana-ngana muda. 

Tapi pasimbukumo matuwu ante manoa rara. 
Parasayamo pepatuduki to nakonona ante natutu 
rara; potowemo Alatala bo sanggamanusiamu, 

pade pasimbukumo mosinggabelo ante pura- 
pura tau to nekakai ka i Pue ante rara to nagasa. 
23 Pakakawaomo nggari ja'i ntau to nadoyo to 
nekutana anu da'a ria gunana. Ninjanimu mboto 
etu aga majadi posinggarau. 2' Tapi samba'a 
batua i Pue da'a masipato mosinggarau. 

l'a kana malusu rara ri ja'i ntau pura-pura. l'a 
kana mompakule mompatuduki ante mabelo, 
pade i'a wo'u kana mosabara. ?? Ante maede 
rara i'a kana mompatuduki tau-tau to nangewa 
i'a, ala ane mamala ira rakeni Alatala majea 
nggari pokainggu ira to nasala pade mangginjani 
pepatuduki to nakonona. 28 Ante iwetu ira majadi 
manoto bali pade ira makabasaka nggari kuasa 
Magau nu Seta to nombabagiu bo nompasu'u ira 
mantuki dotana. 

1 Timotius, kana munjani ane mamosumo 

kaopu nu dunia kana marata tempo to 
makajana. ? Manusia aga mompotowe korona 
mboto. Ira madoko nu doi, ira masombo bo 
mangoa pade manguli sinja'i tau ntanina. Ira 
da'a matundu ri ja'i ntotu'a ira mboto bo da'a 
ranjani ira motarima kasi. Ira kana mpu'u-mpu'u 
maja'a, 3 bo ira mpu'u-mpu'u da'a maria towe. 
Ira da'a madota mosinggabelo bo ira bate-batena 
mompakawau sanga tau ntanina. Ira da'a 
mamala manta'amaka dota koro ira mboto bo ira 
aga masoa mpu'u. Ira momporau rara pura-pura 

nuapa to nabelona. “Ira mompakanawu roa ira 
mboto bo ira da'a ria rekena, pade ira mompekiri 
iramo to neliu pangginjanina. Ira melabipa 
mompotowe kasana koro ira mboto pade 
mompotowe Alatala. ? Riara mpanggita eo-eo 
ira momparasaya Alatala, tapi riara nta'ina ira 
mombasapuaka kuasana. Pakakawaomo koromu 
nggari ja'i ntau noinggu iwetu, 

6 sabana ri tatongo ira naria to nata'u akala 
ira mesua raranjapo ntau ala mombabagiu 
besi-besi to nadoyo to nadea silakana bo to 
nikuasai nadea ngele dota rara to naja'ana. 
7Besi-besi etu batena meguru tapi ira da'a 
sanggani mamala mangginjani pepatuduki 
to nakonona. 3 Topebagiu etu mpu'u-mpu'u 
mangewa pepatuduki to nakonona nasimbayu 
ewa Yanes bo Yambres nangewa nabi Musa ri 
ngayo Magau Firaun nggaolu. Pekiri ira maja'a bo 
pomparasaya ira da'a ntoto makono. ? Tapi ira 
da'a mamala mompapola powia ira etu, sabana 
bagiu ira etu kana manoto ka pura-pura tau 
nasimbayu ewa bagiu Yanes bo Yambres nggaolu 
najadi nanoto. 

10 Tapi ninjanimu mboto aku da'a nasimbayu 
ewa topebagiu etu. Ninjanimu pepatudukiku, 
pokaingguku bo patujuku matuwu. Ninjanimu 
mboto pomparasayaku ka Alatala, posabaraku 
ri ja'i ntau pura-pura bo pepotoweku ka 

sanggamanusiaku. 1! Ninjanimu iwenu aku naroo 
tempo nipandasa bo nipakasusa ewa to najadi 
ri ngata Antiokhia, ngata Ikonium bo ngata 
Listra bopia. Aku mpu'u-mpu'u nipandasa, tapi 
Pue bate-batena nompakasalama aku nggari 
kasusa etu pura-pura. 12 Kakonona, pura-pura 
tau to madota matuwu mantuki dota Alatala 
bo mosaongu rara ante Yesus Kristus kana 
rapandasa ntau. 33 Aga tau naja'a bo topebagiu 
kana mantambai kaja'ana. Ira mombabagiu tau 
bo ira wo'u rabagiu. 

14 Tapi naupa iwetu, komi kana maroo manjoko 
pepatuduki to nipegurumu bo to mpu'u-mpu'u 
niparasayamu, sabana ninjanimu pokainggu tau- 
tau to nompaguru etu ka komi. 1? Pade ninjanimu 
wo'u nggari kakedimu komi nangginjani isi 
Buku Nagasa to namala mompakanoto ka komi 
ante momparasaya Yesus Kristus komi namala 
rapakasalama. 18 Pura-pura tesa to naria riara 
Buku Nagasa nitulisi ante kuasa nggari ja'i 
Alatala mboto bo noguna mompatuduki to 
nakonona, mompakanoto sala, mompakabelo 
pokainggu bo mompatuduki tau mompowia to 
nanoana. 17 Ante mangginjani isi Buku Nagasa 
butu mba'a topomparasaya Alatala rapakagana 
ala i'a mompakule mompowia pura-pura powia 
to nabelona. 

1 Toramo! Yesus Kristus kana marata bali ri 

dunia e'i mombatangara pura-pura manusia, 
nabeloka to danatuwu nabeloka to namatemo, 
pade I'a kana moparenta ri dunia e'i ewa magau. 
Sabana etu, riara sanga Alatala bo Yesus Kristus 
aku mantewai komi iwe'i: 2 Patolelemo Tesa nu 
Alatala. Komi kana masadia ri butu-butu loga, 
nabeloka loga nabelo atau da'a. Pakanoto ka 
tau pokainggu ira to nasalana, ontiakamo to 
nompowia sala, pade waimo tesa to nabelo 
ka ira pura-pura. Patudukimo ira mpakabelo- 
belo ante maponu posabara. ? Sabana kana 
marata tempona banepia tau mana madota 
mangepe pepatuduki to nakonona. Tapi ira 
aga mompasiromu guru-guru to mompaguru 
pepatuduki to rapokono talinga ira, ala ira 
mamala mangepe pepatuduki to nasituju ante 
dota rara ira mboto to naja'ana. 4 Ira mombalamu 
talinga ira ala ne'e mangepe pepatuduki Alatala 
to nakonona, pade ira aga manta'a talinga ira 
mangepe tesa-tesa kabali to nipetowali manusia. 

5 Tapi, Timotius, jagaimo koromu mpakabelo- 

belo nau nuapa majadi. Pakaroo raramu tempo 
rapandasa. Tuimo bagomu ewa topanggeni 
Kareba Belo, pade pajala puramo bago to 
niparasaya Alatala ka komi. 9 Aku nanguli iwetu 
sabana mana masaeka aku mamate majadi 
pesomba ka Alatala. Sampalaipa aku mompalasi 

dunia e'i. 7 Nitukikumo posilumba nangowa to 
nabelona. Nangowamo aku sampe ri panta'ana. 
Aku batena natutu nomparasaya sampe ri 
kaopuna. 8 Jadi we'i-we'i nasadiamo hadia padagi 
ka aku to rawai i Pue ka tau to nanoana. Ri kaopu 
nu dunia i Pue Yesus mboto, Topotangara to 
nanoana, kana mombawai hadia etu ka aku, pade 
da'a aga ka aku tapi ka isema-sema to nalentora 
mpu'u mompopea karatana. 

9 Pasimbukumo masalisa marata ri ja'iku ri 
se'i, 10 sabana i Demas nompalasi aku, apa i'a 
aga nompotowe katuwuna ri dunia we'i-we'i. 
Nalaimo i'a mpaka ri ngata Tesalonika. Pade i 
Kreskes nalau mpaka ri Propinsi Galatia, bo i 
Titus mpaka ri Bagia Dalmatia. !! Aga i Lukas to 
naria ri ja'iku ri se'i. Ane komi momai tulusaka 
wo'u i Markus mpaka wemai, sabana i'a mamala 
mantulungi bagoku ri se'i. 

12 Pade Tikhikus nipakaukumo mpaka ri ngata 
Efesus. 13 Ane komi momai ri se'i, keni wo'u baju 
leniku to niboliku ri ngata Troas ri sapo i Karpus. 
Pade keni wo'u buku-bukuku, neliupa buku-buku 
to nikawia nggari kulimba. 14 Aleksander, pande 
nu tambaga etu, nadea ja'ana nipowiana ri ja'iku. 
Pue kana mombabalasi i'a nantuki pokaingguna 
etu. 13 Komi mboto kana mainga ka i'a sabana i'a 
mpu'u-mpu'u nangewa pepatudukita. 

16 Tempo aku pamulana nitangara, da'a ria 
kamba samba'a nomporoa aku, pura-pura roaku 
nompalasi aku. Perapi Pue da'a mompakasala 
ira sabana powia ira etu. 1? Tapi i Pue nomporoa 
aku, bo l'a nompakaroso aku ala aku nompakule 
nompatolele pura-pura Kareba Belo sampe niepe 
pura-pura tau da'a to Yahudi. Kaopuna aku da'a 
najadi nipatesi. 18 Pade niparasayaku i Pue kana 
manggabasaka aku nggari pura-pura powia ntau 
to naja'a pade manggeni aku ante masalama 
mesua ri Poparentana ri suruga. I'a masipato 
rabila bo ratoiya sampe ri kasae-saena. Amin! 

19 Pakasampe tabeku ka i Priskila bo Akwila, 
pade ka ira Onesiforus sanjapo. 2? Erastus naboli 
ri ngata Korintus bo i Trofimus nipalasiku ri 
ngata Miletus sabana i'a naju'a. 2! Pasimbukumo 
momai ri se'i da'apa tempo leni. Nadea tabe 
nggari ja'i Ebulus, i Pudes, i Linus bo i Klaudia, 
pade nggari ja'i pura-pura topomparasaya i Pue 
Yesus ntanina ri se'i. 22 Perapi Pue mosanggani- 
nggani ante komi. Perapi I'a mombagane komi 
pura-pura. 


SURA PAULUS KA 
TITUS 


1 Sura e'i nggari ja'iku Paulus, batua Alatala bo 
1 suro Yesus Kristus ka anakui Titus. Aku nipelisi 
bo nisuro Alatala mantulungi tau-tau to nipelisina 
ala ira maroo momparasaya l'a. Pade aku wo'u 
nisurona manggeni ira momparasaya pepatuduki 
to nakonona to nanggeni ira matuwu ante inggu 
to masipato ka topomparasaya Alatala ? ala ira 
mamala manjarumaka matuwu mabelo sampe 
ri kasae-saena. Etu to nijanji Alatala ri lamba 
pamulana tempo dunia e'i da'apa nipajadina. 
Pade ninjanitamo Alatala da'a nodawa. Pojanjina 
namala raparasayata. 3 We'i-we'i ri tempo 
to nipakatantuna mboto I'a nompopanjani 
pojanjina etu ka manusia riara tesa to niuli 
Kareba Belo. Pade kareba etu niparasaya ka aku 
ala rakeni ka tau pura-pura nantuki parenta 
Alatala, Magau to Mompakasalama kita. 2 Titus, 
komi mpu'u-mpu'u ewa anaku mboto sabana 
komi wo'u nomparasaya i Pue Yesus nasimbayu 
ewa aku. Perapi Pue Alatala bo Pue Yesus Kristus, 
Magau to Mompakasalama kita, mombagane bo 
mombawai katuwua mabelo ka komi. 

> Patujuku nompalasi komi ri Lewuto Kreta ala 
komi mompakasiayu anu da'apa nasiayu ri setu, 
pade ala komi mangonggotaka topanggeniaka- 
topanggeniaka topomparasaya ri pura-pura 
ngata. Toramo atura-atura to nipakatantuku 
ka komi iwe'i: 8 Tau to masipato raonggotaka 
majadi topanggeniaka topomparasaya aga tau 
da'a naria inggu to nasalana, to natutu rarana 
nompiara rongona samba'a lau. Ana-anana 
kana momparasaya i Pue Yesus bo ne'e aga 
mompebasa matuwu masana ri dunia, bo ne'e 
mawatu. ' Topanggeniaka topomparasaya etu 
kana matuwu ante da'a ria ingguna to nasalana, 
sabana i'a wakele Alatala mboto. I'a da'a 
mamala masombo atau masalisa marau, pade 
da'a topanginu anu mepakalangu, pade da'a 
toposibaga bo da'a tau nadoko nu doi. 

8 l'a samba'a tau to najoi rarana mantarima 
torata riara njapona, bo tau nompokono to 
nabelona. l'a kana samba'a tau to nanoto, to 
nanoa bo nagasa rarana, bo tau to namala 
manta'amaka dota rarana. ? l'a kana maroo 
mantuki pepatuduki to nakonona to nipatuduki ka 
i'a ala i'a mamala mompatuduki topomparasaya 
mantuki pepatuduki to nakonona, pade ala 
i'a wo'u mamala mompakanoto sala ntau 
to nombasapuaka pepatuduki etu. 1? Sampe 
niuliku iwetu sabana nadeamo tau to nangewa 

pepatuduki to nakonona, ira nombabagiu tau 
ante nompatuduki anu da'a ria gunana. To 
nadeana ira tau to Yahudi to nesua agama 
Karistee. 1! Ira kana ratagi sabana nadea ongu 
njou nipakagado ante pepatuduki ira to da'a 
nasipatona. Patuju ira aga mangala doi ntau ante 
akala to nadenggo-denggona. 

12 Naria samba'a nabi nggari ira to Kreta mboto 
to nanguli iwe'i: "To Kreta bate-batena topodawa. 
Ira nasimbayu kaja'ana ewa binata to nasoana, 
ira tau nadoko to nabuto rarana." 33 Tesa nabi 
etu nakono. Sabana etu komi kana mako'o 
mangontiaka ira to nompatuduki to nasala etu ala 
ira majea bo mantuki pepatuduki to nakonona. 
14 Ne'e mana ira momparasaya kabali-kabali nto 
Yahudi bo atura-atura to nipakatantu manusia to 
nombasapuaka pepatuduki to nakonona. 

15 Ka tau to nagasamo pura-pura nuapa nagasa. 
Tapi ka tau to natantorumo bo da'a nomparasaya 
Alatala, da'a ria sangele to nagasa, sabana pekiri 
bo rara nta'i ira natantoru mami. 15 Ira nanguli ira 
nosinjani ante Alatala, tapi powia ira nanjapuaka 
l'a. Ira nompowia to nompakarunggu rara 
Alatala, bo ira da'a madota matundu ri ja'ina. 
Da'a namala ira nompowia to nabelona. 

1 Tapi Titus, komi kana mompatuduki ka 
tau nuapa to masipato ante pepatuduki to 
nakonona. 2 Patudukimo ka totu'a-totu'a langgai 

ira kana manta'amaka dota rara ira mboto. Ira 
kana matuwu ante inggu to masipato rabila bo 
ira kana manoto. Ira kana mantuki pepatuduki to 
nakonona, ira kana mpu'u-mpu'u mompotowe 
tau ntanina, pade ira kana maroo momparasaya 
naupa nipandasa. 

3 Wa'a wo'u ante totu'a-totu'a besi. Uli ka 
ira, ira kana matuwu ante inggu to nagasa 
to masipato riara mpanggita Alatala. Ne'e ira 
mompakaja'a tau ntanina, ne'e ira manggapilaya 
manginu anu mepakalangu. Tapi ira kana mata'u 
mompaguru to nabelona, “ala ante iwetu ira 
mamala mompatuduki besi-besi to namudana 
mompotowe rongo bo ana ira mboto. ? Ira 
kana majadi tau nanoto rarana to natuwu ante 
da'a mogau sala nuapa-nuapa. Ira kana maraji 
mompakasiayu awuna. Ira kana majadi tau to 
nabelo rarana to natundu ri ja'i rongona mboto. 
Ane ira moinggu iwetu, da'a ria tau mamala 
manjalaraka Tesa nu Alatala. 

6 Iwetu wo'u to rapatuduki komi ka langgai- 
langgai to namudana. Uli ka ira, ira kana 
manta'amaka mpengele-ngele dota rara ira 
to naja'ana. 7 Pade komi mboto kana tunggai 
mompowia to nabelona ala pokainggumu etu 
majadi jonjo to mamala rapasiala ntau. Ane komi 
mompatuduki tau, patudukimo ante manoa 
bo mpu'u-mpu'u raramu. 3 Pakemo tesa to 

nakonona to da'a mamala rasalaraka ntau, ala 
balimu maeya mboto mata ira sabana pura-pura 
nuapa to niulimu etu nabelo. Da'a ria sangele to 
naja'ana to namala rasalaraka ira ka kita. 

9 Patudukimo batua-batua ala ira bate-batena 
matundu ri ja'i madika ira. Ira kana mokarajaa 
mompakadamba rara madika ira etu. Ne'e 
ira mesapuaka, 10 bo ne'e ira mompelea 
mbara-mbara nu madika ira. Kana manoa rara ira 
ala mompopokita ka madika ira, mpu'u-mpu'u ira 
namala raparasaya. Ira kana moinggu iwetu ala 
mpengele-ngele powia ira mompopokita ka tau 
kabelo nu pepatuduki ewa Pue Alatala, Magau to 
Mompakasalama kita. 1! Kita masipato matuwu 
ante pokainggu to nabelona iwetu sabana nggari 
towe belona mboto Alatala nompakau anana i 
Pue Yesus narata ri dunia e'i ala mompakasalama 
pura-pura manusia. 

12 Nggari towe belona l'a nompatuduki kita 
ala mompalasi pokainggu to da'a nipokonona 
bo dota rara to naja'ana. Pade nipatudukina ala 
kita matuwu ri dunia e'i ante inggu to manoto 
pade mompowia to nanoana bo to nantuki 
dota Alatala. 13 Kita kana matuwu iwetu ri 
dunia e'i ante manjarumaka saongu kajadia 
to mpu'u-mpu'u mompakasana rarata, etumo 
karata Yesus Kristus ante kuasa bo karemena 
to nipogumaa. I'amo Alatalata bo Magau to 

Mompakasalama kita. 14 l'a nombawai korona 
rapatesi ala manggabasaka kita nggari pura-pura 
kaja'ana pade mompegasa katuwuta sampe kita 
majadi todeana mboto to maraji mompowia to 
nabelona. 1? Jadi Titus, patudukimo pura-pura 
etu ka topomparasaya i Pue Yesus. Popatora 
etu ka ira bo ontiakamo ira to da'a nantuki 
pepatuduki etu. Kawiamo etu ante kuasa to 
niwai Alatala ka komi. Ne'e rapalamba tau 
mombasapuaka komi. 
1 Komi kana mompopatora ka topomparasaya 

3 ri setu ira masipato mekou ri ja'i pomarenta 
bo ri ja'i ntau to nipakakuasa riara ngata. Ira 
kana matundu bo masadia mantui pura-pura 
pokarajaa to nabelona. ? Ne'e ira manguli sinja'i 
tau-tau ntanina. Ne'e ira mosinggarau ante 
isema-sema. Tapi ira kana mabelo bo malusu 
rara ri ja'i ntau pura-pura. 3 Toramo, kita wo'u 
bopia danadoyo ewa etu. Kita da'a natundu pade 
kita nantuki jala to nasalana. Kita wo'u bopia 
nipobatua mpengele-ngele dota rara to naja'ana 
bo aga nompekiri kasana nu korota mboto. Kita 
wo'u natuwu ante pekiri naponu ante kaja'ana 
bo siriati, pade kita nosiporau rara samba'a bo 
samba'a. 

4 Tapi naupa kita tunggai nompowia pokainggu 
to naja'a ewa etu bopia, Alatalata, Magau to 
Mompakasalama kita, nompopokita kabelona 

bo towena ka kita. ? l'a nompakasalama kita, 
da'a sabana kita nompowia to nanoana, tapi 
sabana l'a mboto naasi matana nanggita kita. l'a 
nompakasalama kita ante nompegasa kita nggari 
silakata pade nombawai ka kita katuwu nabou. l'a 
nombabali katuwuta majadi nabelo ante kuasa 
Nosana to Nagasa ? to nipopana'una ka kita ante 
kajoi nu rarana niposabana Yesus Kristus, Magau 
to Mompakasalama kita. ' Etu nipowia Alatala 
ala nggari towe belona kita rarekena tau nanoa, 
pade ala kita majadi tau to namala manjarumaka 
matuwu mabelo sampe ri kasae-saena. 

8 Tesa-tesaku e'i mpu'u-mpu'u nakono. Jadi 
Titus, to nipodotaku ala komi momparo'o 
tesa e'i ala topomparasaya Alatala tunggai 
mompasimbuku mowia to nabelo bo noguna ka 
tau pura-pura. ? Tapi pakakawaomo komi nggari 
pompekutana to da'a ria gunana, pade nggari 
tesa-tesa tuntu ntotu'a nggaolu to nipetowali 
ntau mboto. Pakakawao wo'u nggari posisono bo 
posinggarau ntau mantesa atura-atura agama, 
sabana etu pura-pura da'a ntoto ria gunana bo 
untuna. 

10 Komi kana mangontiaka tau to nompakagado 
todea topomparasaya. Ane i'a da'a menonto 
mowia etu, ontiakamo i'a sangganipa. Ane 
naganamo ronggani i'a niontiaka iwetu da'a wo'u 
nenonto, ne'e mana mowega ante i'a, 11 sabana 

ninjanimu tau to noinggu ewa etu nasalanjalamo. 
l'a tunggai nowia silaka pade silaka-silakana 
mboto nompakasala i'a. 1? Ane aku mompakau 
Artemas atau i Tikhikus mpaka ri ja'imu, komi 
kana mompasimbuku masalisa momai ri ja'iku 
ri ngata Nikopolis, sabana nipakatantukumo 
meto'o ri setu sampe maopu tempo leni. 13 Komi 
kana mpu'u-mpu'u mompasimbuku mantulungi i 
Zenas, topotangara, bo Apolos riara mpolumako 
ira ala da'a ria makura nuapa-nuapa ka ira. 

14 Roa-roata topomparasaya i Pue Yesus 
wo'u kana meguru mompowia to nabelona 
ala mompakagana to niparaluu roa-roa ira 
to nakabuna. Ne'e sampe katuwu ira da'a ria 
gunana. 12 Nadea tabe nggari ja'i pura-pura 
sampesuwuta to naria ante aku ri se'i. Pakasampe 
tabe kami ka roa-roa saongu pomparasaya ri setu 
to nompotowe kami. 

Perapi Pue mombagane komi pura-pura. 


SURA PAULUS KA FILEMON 
FILEMON 


1 Sura e'i nggari ja'iku i Paulus to nitarunggu 
1 sabana nomparasaya Yesus Kristus, bo nggari 
ja'i sampesuwuta i Timotius, ka i Filemon roa 
kami sampokarajaa to nipotowe kami, ? pade ka 
topomparasaya-topomparasaya i Pue Yesus to 
nodade ri sapomu, pade ka Apfia sampesuwuta 
besi, bo Arkhipus, roata sampokarajaa. 3 Perapi 
Umata Pue Alatala bo Pue Yesus Kristus 
mombagane bo mombawai katuwua mabelo ka 
komi. 

4 Butu nggani aku nanggeni komi riara 

posambaya aku nosukuru ri ja'l Pue Alatalaku, 
5 sabana niepeku komi nomparasaya i Pue Yesus 
pade nompotowe pura-pura topomparasaya. 
6 Aku nosambaya ala kasintuwu komi 
topomparasaya manggeni komi mantambai 
mangginjani mpengele-ngele rasi to naria 
ri ja' ita sabana nosaongu rara ante Kristus. 
7 Sampesuwuku, towemu ri ja'i ntopomparasaya 
i Pue Yesus mpu'u-mpu'u nompakadamba pade 
nompakaroso raraku, sabana komi mpu'u-mpu'u 
nompakasana rara todea topomparasaya. 

8 Etu sampe naria pomperapiku ri ja'imu. 
Kakonona aku namala momparenta komi mowia 
to masipatona sabana aku suro Kristus. ? Tapi 
nantora towemu etu agina aku merapi ala etu 
rapowia komi. Aku e'i, Paulus samba'a totu'a 
to nitarunggu we'i-we'i sabana nomparasaya 
Yesus Kristus. 10 Jadi naria pomperapiku ka 
komi to nosinggawela ante Onesimus. I'a 
najadi ewa anaku mboto sabana aku nanggeni 
i'a nomparasaya i Pue Yesus tempo aku riara 
tarunggu ri se'i. 11 Tempo bopia i'a da'a noguna ka 
komi, tapi we'i-we'i i'a mpu'u-mpu'u nogunamo 
ka komi bo ka aku wo'u. 12 We'i-we'i Onesimus 
to nipotoweku etu kupakau manjili bali mpaka ri 
ja'imu. 

13 Kakonona aku madota manta'amaka 
i'a ri ja'iku ri se'i ala i'a mamala manjaliku 
komi mantulungi aku to nitarunggu sabana 
nompatolele Kareba Belo. 1” Tapi aku da'a 
madota mowia iwetu ane da'apa nikasituju komi. 
To nipodotaku ala to nabelona etu ne'e mupowia 
sabana nipasu'u tapi nggari dota raramu mboto. 
15 Nipekiriku bara Onesimus nipopoga'a nggari 
ja'imu sampalai ala komi mamala mantarima 
i'a bali sampe ri kasae-saena. 18 We'i-we'i i'a 
da'a mana aga samba'a batua, tapi neliu nggari 
etu i'a samba'a topomparasaya to nipotowe. 

l'a nipotoweku, pade natantumo i'a wo'u 

nipotowemu, nabeloka ewa samba'a batuamu, 
nabeloka ewa sampesuwumu riara i Pue. 

17 Jadi ane aku nireke roamu topomparasaya, 
kuperapi tarimamo Onesimus bali nasimbayu 
ewa komi nantarima aku. 18 Pade ane i'a 
nompakarugi komi atau noinda ri ja'imu 
damo aku mombatangguna. 1? Aku, Paulus, 
nantulisi tesa e'i ante paleku mboto. Aku 
kana mombabayari etu pura-pura ka komi. 
Kakonona da'a paraluu aku mompopatora ka 
komi iwenu komi mboto noinda ri ja'iku sabana 
nggari aku sampe komi nombarata katuwua 
nabelo ewa topomparasaya i Pue Yesus. 20 Jadi 
sampesuwuku, kuperapi ala komi mowia to 
noguna ka aku, sampesuwumu riara i Pue. 
Pakasanamo raraku ewa sampesuwumu riara 
Kristus ante mantarima Onesimus bali. 2 Aku 
nantulisi sura e'i ka komi ante nomparasaya komi 
kana mowia nuapa to niperapiku etu. Pade da'a 
aga etu, ninjaniku komi kana mowia meliu nggari 
pomperapiku etu. 

22 pade nariapa sangele pomperapiku iwe'i: 
Tulungi pakasadia ka aku peto'o kupoturu 
ri sapomu, sabana nisarumakaku nggari 
posambaya komi pura-pura aku kana rakabasaka 
nggariara tarunggu e'i sampe mamala manjili 
ri ja'i komi. 28 Tabe nggari ja'i Epafras to 
nosanggani-nggani ante aku riara tarunggu 

sabana i'a nomparasaya Yesus Kristus. 24 Tarima 
wo'u tabe nggari ja'i roa-roaku sampokarajaa, 
etumo i Markus, Aristarkhus, i Demas bo i Lukas. 
25 Perapi towe belo nggari ja'i Pue Yesus Kristus 
mosanggani-nggani ante komi pura-pura. 


SURA KA TOPOMPARASAYA | 
PUE YESUS 


IBRANI 


1 Tempo nggaolu nadea ngganimo Alatala 
1 nompasimbayu tesana ka nabi-nabi to 
nompapola etu ka totu'ata nggaolu ante 
mpengele-ngele akala. 2 Tapi ri tempo namosu 
kaopu nu dunia e'i Anana mbotomo to 
nompasimbayu tesana ka kita. Nosanggani- 
nggani ante Anana etu Alatala nompajadi langi 
bo dunia, pade nipakatantuna ala pura-pura 
nuapa to nariana majadi bagia nu Anana. 

3 Anana etu nompopokita kuasa bo kagaya nu 
Alatala, bo l'a nasimbayu ntoto ewa Alatala. l'amo 
to nombatande mpengele-ngele ri langi bo dunia 
ante tesana to nakuasa. Naopu I'a nompegasa 
manusia nggari silaka, I'a neore mpaka ri suruga 
pade nekatoko ri peto'o to nibila ri panggana nu 
Alatala to Neliu Nggakuasa. “Jadi Ana nu Alatala 
neliu nggalanga nggari malaeka-malaeka Alatala, 
pade sanga to niwai Alatala ka I'a neliu nibila 
nggari sanga malaeka-malaeka. ? Nanotomo 
kalangana etu sabana da'a ria sanggani Alatala 
notesa ka malaekana iwe'i: "Ikomo Anaku, eo e'i 
Aku najadi Umamu." 

Tapi etu to niulina ka Anana mboto. Pade da'a 
ria sanggani Alatala notesa ewa malaekana iwe 'i: 
"Aku Umana, pade I'a Anaku." 

6 Pade tempo Alatala nompakau Anana 
ulumbua marata ri dunia e'i, l'a wo'u nanguli 
iwe'i: "Pura-pura malaeka kana mombasomba 
Anaku etu." 

7 Tapi to niuli Alatala ewa malaeka-malaekana 
iwe'i: "Alatala nompajadi malaeka-malaekana 
ewa poiri. Ira nasimbayu ewa apu to najela." 

8 Tapi to niulina ka Anana iwe'i: "O Alatala, 
poparentamu maroo sampe ri kasae-saena, Komi 
noparenta todeamu ante nanoa rara. ? Komi 
nompotowe pokainggu to nanoa bo nomporau 
rara pokainggu to nadenggona. Sabana etu 
Aku Alatalamu, nangonggotaka Komi majadi 
Magau to neliu nggalanga panggana nggari 
roamu bo nombawai ka Komi kadamba nu rara 
to neliu-liuna." 

10 Pade niuli Alatala wo'u ka Anana iwe'i: "Pue, 
ri lamba pamulana Komi nompajadi dunia, Pade 
langi wo'u powia mpalemu. 1! Etu pura-pura 
kana maropu banepia, tapi Komi bate-batena 
maria. Etu pura-pura kana maranta ewa pakea, 
12 pade ratika Komi nasimbayu ewa buya. Etu 
kana rasambei nasimbayu ewa baju to narantana. 
Tapi Komi da'a ntoto mabali, Katuwumu da'a ria 
kaopu-opuna." 

13 pade da'a ntoto ria sanggani Alatala nanguli 
ka malaekana ewa to niulina ka Anana iwe'i: 
"Kamai pekatokomo ri sabingga ngganaku sampe 
Aku mompowia pura-pura balimu mekou ri 
ja'imu." 

14 jadi ane iwetu, nuapa kakonona malaeka- 
malaeka i Pue? Ira pura-pura topantulungi 
Alatala to nisurona mantulungi tau-tau to 
rapakasalamana. 

1 Jadi Yesus neliu nggalanga nggari malaeka- 
malaeka i Pue. Etu sampe kita kana manjoko 
mpakabelo-belo pepatuduki to niepeta ala 
ne'e kita masalanjala nggari jala to nakonona 
etu. 2 Tesa to nipapola malaeka-malaeka i Pue 
ka totu'ata nggaolu nanoto mpu'u kakonona, 
pade isema-sema da'a nantuki tesa etu atau 
da'a natundu riara tesa etu nombarata pesuku 
to nasipatona. 3 Ne'epa rauli Kareba Belo to 
nipatolele i Pue Yesus! Kareba etu neliu nggabelo 
nggari tesa to nipapola malaeka-malaeka 
nggaolu. Jadi ane kita da'a mompariara 
kareba etu iwenumo kita makabasaka nggari 
pesuku? Kareba etu pamulana nipatolele i 
Pue Yesus mboto, pade tau-tau to nangepe I'a 
nompakanoto ka kita kareba etu mpu'u-mpu'u 
nakono. 

4 Pade Alatala mboto nantakono tesa to 

nipatolele ira ante nompowia mpengele-ngele 

kabaraka bo tandai to nipogumaa, pade 
nompalele pompakule ka ira nggari Nosa 
Nagasana nantuki dotana mboto. 

5 Da'a malaeka-malaeka to nipakakuasa Alatala 
ala moparenta dunia nabou banepia to nitesata ri 
se'i.  Tapi manusia to nipakakuasana. Naria tesa 
riara Buku Nagasa to nompakanoto etu iwe'i: "O 
Pue Alatala, nuapa ntoto kami manusia sampe 
Pue nantora kami? Naupa kami aga manusia, Pue 
nompiara kami. ' Sampalai lau kami nipowia Pue 
naede sakedi nggari malaeka. Kami niwai Pue ka 
pekatoko to nakuasa bo nibila. 3 Pade kami niwai 
Pue ka kuasa ala momparenta pura-pura nuapa 
to naria." 

Jadi ane niuli, "Kami niwai Alatala ka kuasa 
ala momparenta pura-pura nuapa to naria," 
etu batuana da'a ria sangele anu da'a niwaina 
rakuasai manusia. Tapi we'i-we'i da'apa nikitata 
manusia nomparenta pura-pura nuapa to naria. 
3 Tapi to nikitata iwe'i: Yesus sampalai nipakaede 
sakedi nggari malaeka ala nggari towe belo 
nu Alatala l'a mamate manjaliku manusia. 

Pade we'i-we'i nikitata l'a niwai ka pekatoko to 
nakuasa bo nibila sabana I'a nasadia nasusa bo 
napari sampe namate. 

10 Etu najadi sabana etumo to masipato 
ante dota nu Alatala. l'amo to nompajadi 
mpengele-ngele, pade etu pura-pura bagiana. 

l'a nompakamba Yesus mombarasai kasusa bo 
kapari sampe majadi Topanggeniaka to da'a 
ria kakurana to mompakule mompakasalama 
manusia. Ante iwetu l'a mamala manggeni 
nadea tau mombarata bagia riara kuasa bo 
kagayana to nipogumaa. 11 Yesus nompegasa 
kita nggari silakata. Pade kita to nipegasa bo I'a 
to nompegasa kita aga samba'a lau Umata. Etu 
sampe Yesus da'a naeya matana nompangaku 
kita ewa sampesuwuna. 12 l'a nanguli ka Alatala 
iwe'i: "Aku kana mompatolele karebamu ka 
sampesuwu-sampesuwuku. Aku mombatoiya 
sangamu ri tatongo kasiromu todeamu." 

13 Pade niuli Yesus wo'u iwe'i: "Aku 
manjarumaka Pue Alatala." 

Pade sangganipa niulina iwe'i: "E'imo Aku 
nosanggani-nggani ante ngana-ngana to 
niparasaya Alatala ka Aku." 

14 Kita to niuli Yesus anana, manusia biasa ante 
koro to mamate. Jadi etu sampe Yesus wo'u 
najadi manusia pade nombarasai pura-pura 
nuapa to nirasaita. Etu nipowiana ala nggari 
kamatena I'a mamala mompakaropu kuasa 
Magau nu Seta to nombakuasai kamatea. 

15 Ante jala iwetu I'a nombakabasaka tau-tau to 
nipobatua eka rara ira mamate sanggasae-saena 
ira natuwu ri dunia e'i. 18 Jadi isema to nangepe 
suara Alatala? Isema to nompakarau rarana ante 

nangewa l'a? Etumo pura-pura to Yahudi to 
nikeni i Musa nesuwu nggari tana Masir. 

17 Pade isema to nipokarau rara Alatala 
patampulu mpae kasaena? Natantumo ira 
etu wo'u to nowia silaka ri karawa baina 
sampe namate ri setu. 18 Isema to nipatuju 
Alatala tempo I'a nojanji ira da'a ntoto mamala 
mangosaraka mpasanggani-nggani ante I'a? 
Natantumo ira to da'a natundu ri ja'ina. 

(2-19) Jadi nanotomo ka kita ira da'a namala 
nangosaraka mpasanggani-nggani ante Alatala 
sabana ira da'a nomparasaya. 

1 Sampesuwu-sampesuwuku, nagasamo 

katuwumu bo komi to nipokio Alatala 
matuwu mabelo ri suruga. Sabana etu pekirimo 
mpakabelo-belo Yesus e'i. l'a nisuro Alatala 
najadi Balengga Topanggeni Agama ri agama 
to nipangakuta. ? l'a natutu nompowia nuapa 
to nipakatantu Alatala ka I'a nasimbayu ewa 
nabi Musa natutu nantulungi todea to Yahudi to 
najadi ananjapo nu Alatala. 

3 Tapi neliu nibilapa Yesus nggari Musa 
nasimbayu ewa topowia sapo neliu nibilapa 
nggari sapo to nipowiana. 2 Butu-butu sapo, 
naria topowiana. Tapi topowia mpengele-ngele 
l'amo Pue Alatala mboto. ? Ane Musa, i'a natutu 
nantulungi ananjapo nu Alatala ewa samba'a 
batua. l'a nantesa ka ira nuapa to rapatolele 


IBRANI 3 987 


banepia. ? Tapi Kristus Ana nu Alatala to natutu 
nombaurusi pura-pura ananjapo nu Alatala. 
Pade kita majadi ananjapona ane kita maroo 
momparasaya bo maroo manjarumaka I'a ante 
madamba rara sampe ri kaopuna 7 Jadi epemo 
tesa nggari ja'i Nosa Nagasa nu Alatala to nanguli 
iwe'i: "Ane komi mangepe suara Alatala eo e'i, 

8 ne'e komi mompakako'o rara nasimbayu ewa 
totu'amu nggaolu tempo ira nangewa Aku ri 
karawa baina. 

9 Naupa ira batena nanggita kabaraka-kabaraka 
to nipowiaku patampulu mpae kasaena, ira 
batena nompesoba bo nombauji Aku. 10 Etu 
sampe narau mpu'u raraku ri ja'i ira pade Aku 
nanguli, 'Ira bate-batena nasalanjalamo, da'a 
nadota mantuki jalaku.' 11 Nabilisi mpu'u raraku 
sampe Aku nojanji iwe'i: "Ira da'a ntoto mamala 
mangosaraka mpasanggani-nggani ante Aku." 

12 Jadi sampesuwu-sampesuwuku, komi kana 
mainga ala ne'e sampe maria ri tatongo komi tau 
to naja'a pekirina bo da'a nomparasaya sampe 
i'a mombasapu Alatala to Natuwuna. 13 Tapi 
eo-eo komi kana mosipakaroso rara samba'a 
bo samba'a tempo danaria loga to niuli "eo e'i" 
riara tesa Buku Nagasa. Ne'e sampe komi majadi 
mako'o rara sabana nibagiu nu silaka. 14 Ane kita 
batena momparasaya Alatala ante maroo rara 
sampe ri kaopuna nasimbayu ewa kita naroo 

nomparasaya ri pamulana, kita kana mombarata 
bagia nggari pura-pura nuapa to naria ri ja'i 
Kristus. 1? Etumo to nipatuju tesa to niuli ri ba'ana 
iwe'i: "Ane komi mangepe suara Alatala eo e'i, 
ne'e komi mompakako'o raramu nasimbayu ewa 
totu'amu nggaolu tempo ira nangewa Aku." 

16 Jadi isema to nangepe suara Alatala? Isema 
to nompakarau rarana ante nangewa l'a? 
Etumo pura-pura to Yahudi to nikeni i Musa 
nesuwu nggari tana Masir. 1? Pade isema to 
nipokarau rara Alatala patampulu mpae kasaena? 
Natantumo ira etu wo'u to nowia silaka ri karawa 
baina sampe namate ri setu. 18 Isema to nipatuju 
Alatala tempo l'a nojanji ira da'a ntoto mamala 
mangosaraka mpasanggani-nggani ante l'a? 
Natantumo ira to da'a natundu ri ja'ina. 19 Jadi 
nanotomo ka kita ira da'a namala nangosaraka 
mpasanggani-nggani ante Alatala sabana ira da'a 
nomparasaya. 

1 Sampesuwu-sampesuwu, pojanji Alatala etu 
danalaku pade kita danamala mangosaraka 
mpasanggani-nggani ante I'a. Etu sampe kita 
kana mainga ala ne'e maria nggari tatongo 
komi to nireke naboli. ? Sabana kita wo'u 
nangepe Kareba Belo nu Alatala nasimbayu 
ewa ira totu'ata nggaolu. Tapi kareba to 
niepe ira da'a ria gunana ka ira, sabana ira 
aga nangepe bayangi, da'a niparasaya ira 

kareba etu. 3 Tapi kita to nomparasayamo to 
namala mangosaraka mpasanggani-nggani ante 
Alatala, da'a ira. Sabana naria to niulina iwe'i: 
"Nabilisi mpu'u raraku sampe Aku nojanji iwe'i: 
ra da'a ntoto mamala mesua mangosaraka 
mpasanggani-nggani ante Aku." 

Ira da'a nombarasai kabelo nu pangosaraka 
Alatala naupa etu nasadiamo nggari lamba 
pamulana naopu Alatala nompajadi langi bo 
dunia. “ Nanotomo pangosaraka etu nasadia 
sabana naria tesa ri Buku Nagasa to nanguli ewa 
eo kapapituna iwe'i: "Ri eo kapapituna Alatala 
nangosaraka nggari pura-pura bagona." 

> Ri tesa to naria ri ba'ana Alatala nanguli, 

"Ira da'a ntoto mamala mesua mangosaraka 
mpasanggani-nggani ante Aku." 

6 Jadi nggari tesa etu nanotomo danaria loga ka 
tau ntanina mangosaraka mpasanggani-nggani 
ante Alatala. Sabana tau-tau pamulana to 
nangepe Kareba Belo etu da'a nombarasai 
kabelo nu pangosaraka Alatala etu, sabana ira 
da'a nomparasaya. 7 Jadi etu sampe Alatala 
nompakatantu loga ntanina to niulina "eo e'i" ala 
manusia mamala mangosaraka mpasanggani- 
nggani ante l'a. Sangga naliu bara sakuya atu 
mpae Alatala notesa ewa etu nggari sumba 
Daud riara tesa to nitulisiku ri ba'ana iwe'i: "Ane 

komi mangepe suara Alatala eo e'i, ne'e komi 
mompakako'o rara." 

8 Tempo nokolu Yosua nanggeni totu'ata nesua 
ri tana Kanaan to nijanji Alatala. Ane rapana etu 
nireke nesua mangosaraka mpasanggani-nggani 
ante Alatala, natantumo Alatala da'a notesa 
nggapurina ewa loga ntanina mangosaraka 
mpasanggani-nggani ante l'a. ? Jadi danaria 
loga ka kita todea nu Alatala mangosaraka 
mpasanggani-nggani ante I'a nasimbayu ewa 
l'a nangosaraka ri eo kapapituna. 19 Nanotomo 
etu sabana isema-sema to nangosaraka 
mpasanggani-nggani ante Alatala nenontomo 
nggari bagona nasimbayu ewa Alatala wo'u 
nenonto nggari pura-pura bagona. 11 Sabana etu 
kamaimo kita mompasimbuku ante mpu'u-mpu'u 
rarata mangosaraka mpasanggani-nggani ante 
Alatala. Ne'e sampe maria nau aga samba'a to 
da'a mamala mombarasai kabelona etu sabana 
da'a nomparasaya nasimbayu ewa totu'ata 
nggaolu. 

12 Tesa nu Alatala tesa to natuwu bo nakuasa. 
Tesa etu neliu nggataja nggari guma to nomata 
ntimali. Nasimbayu ewa guma mamala mantosu 
sampe ri panta'a nosa bo wayo manusia bo 
posidumpa nu wuku bo unto nu wuku, iwetu 
wo'u Tesa nu Alatala namala mombabuka bo 
momparesa pekiri bo patuju rara nta'i manusia. 

13 Da'a ria kamba sangele to nipajadi Alatala 
to natetabuniaka nggari panggitana, tapi etu 
pura-pura natebuka bo nanoto ka l'a. Pade 
ri ngayona banepia kita kana mompangaku 
pura-pura pokaingguta. 

14 Jadi kita kana maroo manjoko pomparasaya 
to nipangakuta, sabana naria Balengga 
Topanggeni Agama to nalanga katuwuna to 
nesua sampe ri ngayo Alatala ri suruga ala 
mantulungi kita, etumo Yesus, Ana nu Alatala. 

15 l'a Balengga Topanggeni Agama to nangginjani 
kalenteta, sabana I'a wo'u nombarasai pesoba- 
pesoba nasimbayu ewa kita. Aga I'a da'a sanggani 
nidagi pesoba sampe nasilaka. 18 Sabana etu, 
kamaimo kita ante mabia mompakamosu Alatala 
to noparenta ante towe belona ala kita mamala 
rapoasi matana bo mombarata towe belona 
mantulungi kita tempona raparaluuta. 

1 Butu mba'a Balengga Topanggeni 

Agama nipelisi nggari tatongo todea pade 
nionggotaka majadi wakele ira ri ngayo Alatala. 
Bagona etumo manggeni ka Alatala pewai-pewai 
bo pesomba-pesomba to majadi posompo 
silaka. 2 I'a namala nantulungi ante nalusu rara 
tau-tau to nabodo bo nasalanjalamo, sabana i'a 
mboto wo'u manusia to nadea kalentena. 3 Etu 
sampe i'a kana manggeni pesomba ka Alatala 

mombasompo silaka, nabeloka silakana mboto 
nabeloka silaka todea. 

4Da'a ria samba'a to nangonggotaka korona 
mboto majadi Balengga Topanggeni Agama, 
tapi i'a kana nipokio bo nionggotaka Alatala, 
nasimbayu ewa i Harun nggaolu nipokio bo 
nionggotaka Alatala najadi Balengga Topanggeni 
Agama to Yahudi. ? Iwetu wo'u Kristus. I'a da'a 
nangonggotaka korona mboto majadi Balengga 
Topanggeni Agama to nibila. Tapi l'a nipokio bo 
nionggotaka Alatala mboto. Etu nanoto nggari 
tesa Alatala to nanguli iwe'i: "Ikomo Anaku, eo e'i 
Aku najadi Umamu." 

6 Pade niulina wo'u ri ayat ntanina iwe'i: 

"Iko Topanggeni Agama sampe ri kasae-saena, 
nasimbayu ewa i Melkisedek." 

7 Tempo Yesus natuwu ri dunia I'a nosambaya 
ante ue mata bo nekakai merapi tulungi ka 
Alatala to namala manggabasaka I'a nggari 
kamatena. Pade posambayana niepe Alatala 
sabana I'a tunggai nekou ri ja'ina. 3 Naupa Yesus 
Ana nu Alatala, l'a neguru natundu ri ja'i Alatala 
nggari kasusa bo kapari to nirasaina. ? Sangga 
naganapa pura-pura etu nirasaina, I'a najadi 
pu'u katuwua nabelo sampe ri kasae-saena ka 
pura-pura tau to natundu ri ja'ina. 10 Pade I'a 
nionggotaka Alatala najadi Balengga Topanggeni 

Agama nasimbayu ewa i Melkisedek, topanggeni 
agama nggaolu. 

11 Danadea to miki kutesa ka komi ewa 
kasimbayu Kristus ante i Melkisedek, tapi etu 
nakaja ratarangga sabana nakumba mpu'u 
pompaha komi. 12 Kakonona temponamo komi 
majadi guru mompatuduki tau ntanina, sabana 
nasaemo komi nomparasaya i Pue Yesus. Tapi 
komi danomparaluu guru mompatuduki ka 
komi pepatuduki pamulana nggari Tesa nu 
Alatala. Komi da ewa ngana nggedi, da'apa 
namala nanggoni panggoni to nako'o-ko'o. Komi 
danantomi! 

13 Isema-sema danantomi batuana danangana. 
Da'apa ninjanina mompoposisala nuapa to 
nakonona bo to nasalana. 14 Tapi panggoni 
to nako'o-ko'o aga nikoni ntau to nabetemo, 
etumo tau to nabiasamo nombalati korona 
mompoposisala nuapa to nabelona bo to 
naja'ana. 

1 Jadi sampesuwu-sampesuwu, ne'e mana 

kita aga mompekiri pepatuduki pamulana 
ewa Kristus. Tapi kamaimo kita meguru kapola 
nu pepatuduki Kristus sampe kita mantambai 
manoto riara pomparasayata. Ne'e mana kita 
mombasili pepatuduki pamulana ewa majea 
nggari pokainggu to naja'a to da'a ria gunana 
pade momparasaya Alatala. ? Ne'e mana kita 

mombasili pepatuduki ewa ada mpediu, atau 
pepatuduki ewa mombadika pale ri balengga 
ntau ala ira rapesua Nosa Nagasa nu Alatala. 
Ne'e mana kita mombasili pepatuduki ewa 
tau namate matuwu bali atau pepatuduki ewa 
pesuku sampe ri kasae-saena. 3 Tapi kamaimo 
kita meguru kapola nu pepatuduki Kristus. Pade 
ane Pue mompaloga, etumo to rapowiata! 
4Toramo, sampesuwu-sampesuwu, da'a ria 
jala manggeni tau majea bali ane ratunggai ira 
mokanggaura momparasaya. Sabana bopia ira 
natuwu riara reme nu Alatala. Nitarima iramo 
rasi nggari suruga, pade ira wo'u nipesua Nosa 
Nagasa nu Alatala. ? Nirasai iramo kabelo Tesa 
nu Alatala pade nikita ira baraka to nabete 
to nasimbayu ewa baraka to mana'u ri dunia 
banepia. ê Ane ira mokanggaura momparasaya 
naupa etu pura-pura nirasai ira, da'a ria jala 
manggeni ira majea bali nggari silaka ira. Sabana 
ante powia ira etu ewa ira mombapaku bali Ana 
nu Alatala ri kayu parika, pade ira manjalai I'a ri 
ngayo ntau dea. 

7 Tau ewa etu nasimbayu ka porapa e'i. Tana to 
nadea nggani nawela uja pade nombawai asele 
to noguna ka topokarajaa riarana, tana etu kana 
ragane Alatala. 3 Tapi ane tana etu aga nikatuwu 
nu jono bo karui, da'a ntoto ria gunana. Tana etu 

mana masaeka rajanjiaka Alatala. Pade kaopuna 
tana etu kana rapalabu mpakaopu. 

9 Tapi, sampesuwu-sampesuwu to nipotoweku, 
naupa kami notesa iwetu, niparasaya kami 
komi da'a noinggu iwetu. Niparasaya kami 
naria pokainggu to neliu nggabelo ri ja'i 
komi, etumo pokainggu to masipato ka tau to 
nipakasalama. 10 Alatala da'a nadenggo rarana, 
l'a da'a manggalinga powia bo pepotowe komi 
to nipopokita komi ka l'a ante mantulungi 
topomparasaya | Pue Yesus, nompamula nggari 
tempo bopia sampe we'i-we'i. 

11To nipodota kami ala komi samba'a bo 
samba'a batena mabati mowia etu sampe ri 
kaopuna ala komi mamala mantarima pura-pura 
nuapa to nisarumaka komi. 12 Ne'e sampe 
komi masondo rara, tapi pasialamo jonjo ntau 
to nomparasaya ante nosabara sampe ira 
nombarata nuapa to nijanji Alatala. 18 Tempo 
Alatala nombawai pojanji ka Abraham, I'a nojanji 
ante nanguli sangana mboto, sabana da'a ria to 
neliu nggalanga nggari I'a. 14 Niulina, "Natantumo 
Aku kana mombagane iko, bo mompakadea 
mulimu." 

15 Jadi sangga Abraham nompopea ante 
nosabara, nitarimanamo nuapa to nijanji Alatala 
ka i'a. 1 Ane manusia nojanji ira nanguli sanga 
to neliu nggalanga nggari koro ira mboto, pade 

etu nompakaroso tesa ira bo nompopenonto 
pura-pura tesa ntau to nombasapuaka tesa 

etu. 17 Iwetu wo'u ante Alatala. l'a madota 
mompopokita ka tau to masipato mantarima 
nuapa to nijanjina pojanjina etu natantumo, da'a 
ntoto mabali. Jadi nipakarosona pojanjina ante 
nojanji. 

18 Rongele etu da'a namala mabali. Alatala da'a 
ntoto nodawa ewa pojanjina etu to nipowiana 
ante nojanji. Patujuna nojanji iwetu ala kita 
to nekalendu ri ja'ina mamala rapakaroso rara 
sampe kita maroo manjarumaka nuapa to 
nijanjina etu. 19 Panjarumakata to natantuna 
etu nasimbayu ewa balango sakaya to naroso 
bo naroo. Pade nggari panjarumakata etu kita 
mamala mompakamosu Alatala nasimbayu 
ewa Balengga Topanggeni Agama namala 
mombaliunaka kae powombo mesua riara Peto'o 
to Neliu Nggagasa riara Sapo Mpepue. Da'a nabali 
panjarumakata sabana to nisarumakata Alatala 
mboto. I'a naria ri peto'o to neliu nggagasa ri 
suruga, pade 20 Yesus nokolu nesua ri setu ala 
mompakasadia jala ka kita. I'a nionggotaka najadi 
Balengga Topanggeni Agama nasimbayu ewa | 
Melkisedek sampe ri kasae-saena. 

1 Melkisedek e'i Magau ngata Salem bo 
topanggeni agama nu Alatala to Neliu 
Nggalanga. Tempo Abraham nanjili nggari 

posibali nombadagi magau-magau, i Melkisedek 
nalau nosirata ka Abraham pade nombagane i'a. 
2 Naopu etu Abraham nombabagi ka i Melkisedek 
sabagia nggari sampulu bagia mbara-mbara 
to niagona nggari ja'i magau-magau. Sanga 
Melkisedek etu, batuana "Magau to Nanoana," 
pade i'a wo'u Magau ngata Salem to naria 
batuana "Magau to Nanggeni Posinggabelo." 
3 Melkisedek da'a ria uma indona atau totu'ana 
nggaolu. Katuwuna da'a ria pamulana atau 
kaopuna. I'a nasimbayu ewa Ana nu Alatala, 
pade i'a batena topanggeni agama sampe ri 
kasae-saena. 

4 Jadi pekirimo kabete i Melkisedek e'i. 
Abraham, uma ntotu'ata nggaolu nombawai 
ka i'a sabagia nggari sampulu bagia nggari 
mbara-mbara to niagona nggari ja'i magau- 
magau to nidagina. ? Nantuki Atura-atura 
agama Yahudi muli i Lewi to najadi topanggeni 
agamamo to masipato mombarata sabagia 
nggari sampulu bagia nggari pombarata nu 
todea to Yahudi. Naupa ira pura-pura muli 
Abraham, nantuki Atura-atura agama aga 
topanggeni agamamo to masipato mangala 
etu nggari ja'i sampesuwu-sampesuwu ira to 
Yahudi. £ Tapi naupa i Melkisedek da'a muli i 
Lewi i'a nombarata sabagia nggari sampulu bagia 
nggari mbara-mbara to niago Abraham nggari 

ja'l magau-magau etu, pade i'a nombagane 
Abrahan, tau to niwai ka pojanji nu Alatala. 

7 Ninjanita pura-pura tau to nigane neliu 
nggaede nggari tau to nombagane i'a. 8 Ane 
topanggeni-topanggeni agama Yahudi to 
nantarima sabagia nggari sampulu bagia, ira 
manusia biasa to namate. Tapi nantuki Buku 
Nagasa i Melkisedek, to niwai Abraham ka 
sabagia nggari sampulu bagia, da'a namate 
tapi batena natuwu. ? Lewi totu'a nu pura-pura 
topanggeni agama to masipato mantarima 
sabagia nggari sampulu bagia nggari todea to 
Yahudi. Tapi naupa i'a da'apa nesuwu tempo 
Abraham nombawai sabagia nggari sampulu 
bagia ka | Melkisedek, namala rauli ewa i Lewi 
mboto wo'u nombawai sabagia nggari sampulu 
bagia tempo etu. 10 Sabana i'a nariamo riara koro 
totu'ana Abraham tempo i Melkisedek nosirata 
ka Abraham. 

11 Ante pekeniaka topanggeni-topanggeni 
agama muli i Lewi Atura-atura agama niwai 
ka todea to Yahudi. Tapi ira da'a namala 
nanggeni manusia majadi tau da'a ria salana 
riara mpanggita Alatala. Jadi etu sampe paraluu 
raonggotaka Balengga Topanggeni Agama 
ntanina to nasimbayu ewa i Melkisedek, da'a 
ewa i Harun muli i Lewi etu to najadi Balengga 
Topanggeni Agama Yahudi pamulana. t? Jadi 

ane topanggeni-topanggeni agama nisambei, 
natantumo batuana atura-atura to nipajala ira 
wo'u kana rasambei. 13 Balengga Topanggeni 
Agama to nipatuju ri tesa pane'a I'amo Pueta. 
Ninjanita pura-pura I'a da'a muli i Lewi tapi I'a 
muli Yehuda. Pade da'a ria muli Yehuda to najadi 
topanggeni agama. Da'a ria sanggani Musa 
nanguli muli-muli Yehuda majadi topanggeni 
agama. 14 (7:13) 

15 Nuapa to niuli kami ri ba'ana neliu ngganoto 
sabana we'i-we'i nariamo Balengga Topanggeni 
Agama ntanina to nasimbayu ewa i Melkisedek. 
16 l'a nionggotaka najadi topanggeni agama da'a 
nantuki atura-atura nggasae to nompakatantu 
muli isema to masipato majadi topanggeni 
agama. Tapi I'a nionggotaka nantuki katuwuna 
to nakuasa to da'a ria kaopu-opuna. 17 Sabana 
riara Buku Nagasa naria tesa to nanguli iwe'i: 
"Iko topanggeni agama sampe ri kasae-saena 
nasimbayu ewa i Melkisedek." 

18 Jadi we'i-we'i Atura-atura agama nggasae 
nisambei Alatala sabana da'a ria kuasana bo 
da'a ria gunana. 1? Sabana Atura-atura agama 
da'a ntoto namala manggeni kita majadi tau 
da'a ria salana riara mpanggita Alatala. Tapi 
we'i-we'i nariamo sangele jala to neliu nggabelo 
to nisarumakata. Ante manjarumaka jala etu kita 
mamala mompakamosu Alatala. 20 Da'a aga etu, 

tapi tempo Yesus nionggotaka najadi Balengga 
Topanggeni Agama etu nipowia Alatala ante 
nojanji. Tempo ira muli i Lewi nionggotaka najadi 
topanggeni agama, Alatala da'a nojanji. 21 Tapi 
tempo Yesus nionggotakana l'a nojanji. Niulina 
ka Yesus iwe'i: "Aku nojanji pade da'a ntoto 
mabali pekiriku, Iko topanggeni agama sampe ri 
kasae-saena." 

22 Ante iwetu nanotomo Yesus najadi panjokota 
to nompakatantu pojanji Alatala nabou to neliu 
nggabelo kana madupa. 22 Pade naria sangelepa. 
Muli i Lewi to najadi topanggeni agama kana 
madea, sabana ira kana mamate samba'a bo 
samba'a sampe da'a namala mompapola bago 
ira. 24 Tapi Yesus batena natuwu. Etu sampe l'a 
batena nobago ewa topanggeni agama. Bagona 
da'a nolinja ka tau ntanina. 2 Jadi etu sampe l'a 
namala mompakasalama sampe ri kasae-saena 
tau to nompakamosu Alatala ante momparasaya 
l'a, sabana Yesus batena naroo nanjaliku ira ri 
ngayo Alatala. 

26 Jadi Yesus Balengga Topanggeni Agama to 
masipato ka kita. l'a nagasa, da'a ntoto ria salana 
atau silakana. I'a natepatani nggari ja'i tau-tau 
nasilaka pade neore sampe ri peto'o to neliu 
nggalanga ri suruga. 27 l'a da'a nasimbayu ewa 
Balengga Topanggeni Agama ntanina. Ira eo-eo 
kana manggeni pesomba mombasompo silaka 

ira mboto ruru, pade ira mamala manggeni 
pesomba mombasompo silaka ntodea. Tapi 
Yesus nanggeni pesomba sanggani lau sampe 
ri kasae-saena tempo I'a nombawai korona 
mboto rapatesi manjaliku manusia. 28 Jadi 
nikitata, nantuki Atura-atura agama Yahudi tau to 
nalente bo nasilaka nionggotaka najadi Balengga 
Topanggeni Agama. Tapi nggapurina nantuki tesa 
nu Alatala to niulina ante nojanji, Anana mboto 
nionggotakana najadi Balengga Topanggeni 
Agama to da'a ntoto ria kakurana nuapa-nuapa 
sampe ri kasae-saena. 

1 Patuju to napokona riara tesaku etu iwe'i: 

Naria mamimo Balengga Topanggeni Agama 
ewa etu ri ja'ita. l'a nekatoko ri peto'o to nibila 
ri panggana nu Alatala to Neliu Nggakuasa 
ri suruga. ? l'a nantui bago ewa Balengga 
Topanggeni Agama ri Peto'o to Neliu Nggagasa, 
etumo ri Tenda Mpepue to nakonona ri suruga to 
nipowia Alatala da'a manusia. 

3 Butu mba'a Balengga Topanggeni Agama 
nionggotaka ala manggeni pewai bo pesomba ka 
Alatala. Jadi Yesus wo'u kana manggeni pesomba 
ka Alatala. “Ane rapana l'a ri dunia e'i, l'a da'a 
ntoto majadi topanggeni agama, sabana nariamo 
topanggeni agama to nanggeni pesomba ka 
Alatala nantuki Atura-atura agama Yahudi. 

3 Bago to nipowia ira kakonona aga gambara bo 

wayo nggari akala mepue ka Alatala ri suruga. 
Etu sampe tempo nabi Musa nggaolu nasadia 
nompowia Tenda Mpepue ri karawa baina, 
Alatala nompopatora ka i'a iwe'i: "Toramo! Iko 
kana mompowia pura-pura etu nantuki jonjo to 
nipopokita ka iko ri bunggu nu buluna." 

6 Tapi Yesus nombarata bago ewa topanggeni 
agama to neliu nggabelo nggari bago topanggeni 
agama ri dunia e'i to nantuki pojanji nggasae. 
Pade iwetu wo'u pojanji nabou to niurusina ri 
olo Alatala bo manusia neliu nggabelo nggari 
pojanji nggasae, sabana pojanji to nabou nikawia 
nantuki janji-janji to neliu nggabelo. 

7 Ane rapana pojanji pamulana etu da'a ria 
kakurana, tantu etu da'a paraluu rasambei 
ante pojanji karongelena. 3 Tapi Alatala mboto 
nanggita todea to Yahudi da'a nompakule 
nantuki pojanji nggasae. Etu sampe niulina iwe'i: 
"Toramo! Kana marata tempo banepia Aku 
mompowia pojanji nabou ante todea Israel bo 
Yehuda. ? Pojanji etu da'a masimbayu ewa pojanji 
nggasae to nipowiaku ante totu'a ira nggaolu 
tempo Aku nombanini ira nesuwu nggari tana 
Masir. Ira da'a naroo nantuki pojanji etu. Jadi etu 
sampe Aku mana nompelli ira. 

10 Tapi iwe'imo pojanji to kupowia ante 
todea Israel ri tempo marata etu: Aku kana 
mombaboli Atura-aturaku riara pekiri ira, 

bo mantulisi etu riara nta'i ira. Aku majadi 
Alatala ira pade ira majadi todeaku. 11 Pade 

ira mana paraluu mompatuduki roa-roa bo 
sampesuwu-sampesuwu ira mosinjani ante 
Alatala, sabana ira pura-pura, nabeloka totu'a, 
nabeloka ngana, kana mosinjani ante Aku. 12 Aku 
kana mombaampungi sala ira, pade silaka-silaka 
ira mana kutora." 

Iwetumo panguli i Pue. 13 Ante notesa ewa 
pojanji to nabou, Alatala nompakanoto pojanji 
nggasae mana nalaku. Pade nuapa to natu'a bo 
mana nalaku natantumo mana masaeka malipo. 

1 Riara pojanji Alatala nggasae etu naria 
9 atura-atura to nompakatantu akala mepue 
ka Alatala, pade naria wo'u peto'o mpepue to 
nipowia manusia. ? Saongu tenda nipataka, 
riarana naria rontombi. Ri tombi sawalikuna naria 
peto'o mpoindo bo meja ante roti to nipesomba 
ka Alatala. Tombi etu niuli Peto'o to Nagasa. 

3 Pade riara kae powombo karobalana naria 
tombi to niuli Peto'o to Neliu Nggagasa. “Ri 
tombi etu naria meja mpotunju wongi to nipowia 
nggari bulawa bo Peti Pojanji to nilapi pura ante 
bulawa. Riara Peti etu naria kura nikawia nggari 
bulawa pomboli panggoni "manna," bo lembau 
i Harun to nosulu, bo rongu watu to nabemba 
nitulisi parenta-parenta Alatala. 

5 Pade ri bunggu nu Peti Pojanji etu naria to 
nipowia mpolenje romba'a malaeka to niuli 
Kerub to nombagambara karia nu Alatala ri setu. 
Kapi ira nompakaulu tutu nu Peti etu to niuli 
peto'o pantolo silaka. Tapi etu pura-pura da'a 
namala ratesa mpakanoto we'i-we'i. ? Iwetumo 
akala nompakasadia tombi riara Tenda Mpepue. 
Eo-eo topanggeni-topanggeni agama nesua ri 
tombi sawalikuna ala mantui bago ira. 7 Tapi 
aga Balengga Topanggeni Agama njamba'ana to 
namala mesua ri tombi karontombina to niuli 
Peto'o to Neliu Nggagasa, pade etu aga sanggani 
sampae. Tempo i'a mesua kana rakenina lei to 
rapesombana mombasompo silakana mboto bo 
silaka to nipowia todea ante da'a nitunggai. 

8 Nggari atura etu Nosa Nagasa nu Alatala 
nompakanoto ka kita iwe'i: ane danaria Tenda 
Mpepue pamulana etu, batuana da'apa nibuka 
jala mesua sampe ri ngayo Alatala ri Peto'o to 
Neliu Nggagasa. ? Etu nombagambara tempo 
we'i-we'i. Pewai-pewai bo pesomba-pesomba 
to nipesomba ntau nantuki atura-atura pojanji 
nggasae da'a namala mompakagasa rara nta'i 
topesomba etu sampe ira masipato mesua 
mantingayo Alatala. 19 Pura-pura etu aga 
nosinggawela ante panggoni, panginu bo 
mpengele-ngele ada mompegasa koro. Etu 
atura-atura to nosinggawela ante korota, da'a 

rara nta'ita, pade aga nalaku sampe marata 
tempona Alatala mompowia pojanji nabou. 

11 Tapi Kristus narata ewa Balengga Topanggeni 
Agama to nanggeni kabelona to nirasaita 
mamimo. l'a noliu riara Tenda Mpepue to 
neliu nggabete bo neliu nggabelo nggari tenda 
mpepue ri dunia e'i, pade nesua ri Peto'o to 
Neliu Nggagasa ri suruga. Tenda Mpepue etu 
da'a nipowia mpale manusia, etu da'a nopu'u 
nggari dunia e'i. Tempo Kristus nesua ri setu 
sanggani lau sampe ri kasae-saena I'a da'a 
nanggeni lei ntowau tuamana atau lei ana japi 
ewa pesombana, tapi I'a nanggeni leina mboto. 
Ante iwetu l'a nanggabasaka kita nggari silakata 
sampe ri kasae-saena. 12 (9:11) 

13 Nantuki pojanji nasae lei nggari towau bo japi 
pomawa pade sowu nggari ana japi to nipalabu 
ewa pesomba ka Alatala nikamburoi ka tau to 
najadi natantoru ala ira majadi magasa. Jadi 
ane lei bo sowu etu namala mompakagasa koro 
ntau to natantoru iwetu, 14 natantumo neliu 
nggamonjo lei Kristus! Sabana ante petulungi 
Nosa Nagasa, to naria sampe ri kasae-saena, 
Kristus nombawai korona mboto ka Alatala 
ewa pesomba to da'a ria kakurana. Leina 
nompakagasa rara nta'ita nggari powia to da'a 
ria gunana ala kita mamala mepue ka Alatala to 
Natuwuna. 


IBRANI 9 1006 


15 Etu sampe Kristus najadi tau ntongo to 
nombaurusi pojanji Alatala to nabou ala tau-tau 
to nipokio Alatala mamala mantarima rasi-rasi 
to nijanjina sampe ri kasae-saena. Etu pura-pura 
majadi sabana Kristus namate ala manggabasaka 
ira nggari sala-sala to nipowia ira tempo pojanji 
nggasae danalaku. 18 Ane maria sura pojanji 
mombabagi kakalumana, kana manoto topowia 
sura etu namatemo da'apa kakalumana rabagi. 
17 Sabana sura etu da'apa namala ratuki ane 
danatuwu topowia sura. Etu aga nalaku ane 
namatemo topowiana. 18 Iwetu wo'u pojanji 
Alatala pamulana da'apa nalaku ane da'apa 
nipatiti nu lei binata to nisambale. 

19 Pamulana, i Musa nompatolele ka todea 
to Yahudi pura-pura parenta to naria riara 
Atura-atura agama Yahudi. Naopu etu nialana lei 
ana japi bo towau tuamana to nisambale pade 
nigalona ante ue. Naopu etu nikamburoina ri 
Buku Parenta-Parenta bo todea ante ra'a-ra'a 
kawoko hisop to nipo'u ante lui wulu bimba to 
nalei. 20 Niulina ka ira, "E'imo lei to nompakaasa 
pojanji to nipakatantu Alatala ka komi." 

21 Pade iwetu wo'u i Musa nanggamburoi 
ante lei Tenda Mpepue bo pura-pura parewa to 
rapake mepue ka Alatala. 22 Kakonona, nantuki 
Atura-atura agama Yahudi ntora pura-pura 
to naria nipakagasa ante lei. Pade ane da'a 

ria katiti nu lei silaka da'a namala raampungi. 
23 Jadi Tenda Mpepue bo pura-pura parewana 
etu to nombagambara nuapa to naria ri suruga 
kana nipakagasa iwetu. Tapi to naria ri suruga 
etu paraluu nipakagasa ante pesomba to neliu 
nggabelo. 

24 Sabana Kristus da'a nesua ri Peto'o to 
Nagasa ri dunia to nipowia mpale manusia to 
nombagambara Peto'o to Nagasa to nakonona ri 
suruga. Tapi l'a nesua ri suruga pade ri setu l'a 
batena mantingayo Alatala ala mantulungi kita. 
25 Butu-butu mpae Balengga Topanggeni Agama 
Yahudi nesua ri Peto'o to Neliu Nggagasa ante 
nanggeni lei nggari saongu binata. Tapi Kristus 
da'a nesua mpanggani-nggani iwetu manggeni 
korona mboto ewa pesomba. 2? Sabana ane 
iwetu batuana I'a nombarasai kasusa bo kapari 
mpanggani-nggani nompamula nggari lamba 
pamulana. Tapi kakonona, ri tempo e'i to namosu 
kaopu nu dunia I'a narata sanggani lau ala 
mompakaropu silakata ante nombawai korona 
mboto rapatesi. 

27 Alatala nompakatantu manusia mamate aga 
sanggani lau, pade naopu etu ira ratangara. 

28 Jadi iwetu wo'u Kristus namate aga sanggani 
lau ewa pesomba mompakaropu silaka ntodea. 
Naopu etu I'a kana marata sangganipa, da'a ala 

mompakaropu silaka, tapi ala mompakasalama 
tau-tau to nalentora mompopea karatana. 

1 Atura-atura agama Yahudi aga gambara 
10 kabelona to rakeni Kristus ka kita, 
da'a lenjena mpu'u. Pesomba-pesomba to 
nipakatantu riara Atura-atura etu da'a ntoto 
namala manggeni tau majadi manoa riara 
mpanggita Alatala, naupa ira butu-butu mpae 
marata manggeni pesomba to nasimbayu 
rapesomba ka Alatala. 2 Ane rapana pesomba 
ira etu namala mantapasi silaka, natantumo ira 
mana manggeni pesomba ka Alatala, sabana 
mana matomo rara ira mantora silaka ira. 

3 Tapi kakonona pesomba to nikeni ntau butu- 
butu mpae aga nompopatora ka tau ira nasilaka. 
4 Sabana lei nggari japi pomawa bo towau 
tuamana da'a ntoto namala mompakaropu 
silaka. 5 Etu sampe tempo Kristus narata ri 
dunia e'i, l'a nanguli iwe'i: "O Alatala, pesomba 
bo pewai da'a nipodotamu, tapi naria koro to 
nipakasadiamu ka Aku. 8 Pesomba to nipalabu bo 
pewai-pewai to niwai ala mombasompo silaka 
da'a nipokonomu. ' Pade Aku nanguli, 'Kita we'i, 
O, Pue Alatala, naratamo Aku mompowia dotamu 
nasimbayu ewa to nitulisi riara Buku Nagasa ewa 
Aku.'" 

8 Ri ba'ana, l'a nanguli, "Pesomba bo pewai 
da'a nipodotamu." Pade niulina, "Pesomba to 

nipalabu bo pewai-pewai to niwai mombasompo 
silaka da'a nipokonomu." Etu to niulina naupa etu 
pura-pura nikeni ka Alatala nantuki Atura-atura 
agama Yahudi. ? Naopu I'a nanguli iwetu, 
nitambaina iwe'i: "Kita we'i, O, Pue Alatala. 
Naratamo Aku mompowia dotamu." Jadi 
sampesuwu-sampesuwu, pesomba-pesomba to 
nantuki Atura-atura agama Yahudi nipakalipo 
Alatalamo ala l'a mamala manjambei pesomba 
etu ante pesomba Kristus. 10 Pade nggari dota 
Alatala etumo, kita nipakagasa tempo Yesus 
Kristus nombawai korona mboto ewa pesomba 
sanggani lau sampe ri kasae-saena. 

11 Fo-eo topanggeni-topanggeni agama Yahudi 
nekanggore nantui bago ira. Nompenggani- 
nggani ira nanggeni pesomba-pesomba to 
nasimbayu ka Alatala. Tapi pesomba etu da'a 
namala mompakaropu silaka. 12 Tapi Kristus 
nanggeni sangele lau pesomba pade pesombana 
etu namala mompakaropu silaka sampe ri 
kasae-saena. Naopu etu I'a neore mpaka ri 
suruga pade nekatoko ri peto'o to nibila ri 
panggana nu Alatala. 13 Pade we'i-we'i l'a 
nompopea sampe Alatala mompowia pura-pura 
balina mekou ri ja'ina. 14 Jadi nggari sangele 
lau pesombana Kristus nompegasa kita nggari 
silakata pade nompajadi kita tau da'a ria sala 
riara mpanggita Alatala sampe ri kasae-saena. 

15 Nosa Nagasa nu Alatala wo'u nompakanoto 
etu ka kita. Niulina iwe'i: 

16 "Iwe'imo pojanji to kupowia ante ira ri 
tempo to marata etu: Aku kana mombaboli 
Atura-aturaku riara pekiri ira, bo mantulisi etu 
riara nta'i ira." 

Iwetu panguli i Pue. Pade niulina wo'u, 

17 “Silaka-silaka bo kaja'a-kaja'a ira mana 
kutora." 

18 Jadi ane silaka-silaka bo kaja'a-kaja'a 
naopu niampungimo, mana paraluu pesomba 
mombasompo silaka. 19 Jadi sampesuwu- 
sampesuwu, we'i-we'i kita nabia mompakamosu 
Alatala sabana nggari lei i Pue Yesus. Ante 
kamatena I'a nombabuka ka kita jala to nabou 
to nanggeni katuwua nabelo. Ri Tenda Mpepue 
jala mesua riara Peto'o to Neliu Nggagasa 
nilawa kae powombo. Tapi ante nombawai 
korona rapatesi Kristus nombabuka jala ala 
kita mamala mompakamosu Alatala nasimbayu 
ewa Balengga Topanggeni Agama Yahudi 
nombaliunaka kae powombo mpaka ri ja'i Alatala 
ri Peto'o to Neliu Nggagasa. 20 (10:19) 21 Pade 
Kristus najadi Balengga Topanggeni Agama to 
nanggeniaka ananjapo Alatala. 22 Jadi kamaimo 
kita mompakamosu Alatala ante rara to nalusu 
bo pomparasaya to naroo sabana rara nta'ita to 
nompakasala kita bopia naopu nipakagasa ante 


IBRANI 10 1011 


lei Kristus, pade korota naopu nidiu ante ue to 
nagasa. 

23 Kamaimo kita maroo manjarumaka nuapa 
to nipangakuta ante da'a molenga-lenga, 
sabana ninjanita Alatala namala raparasaya 
mompakadupa pojanjina. 24Pade kamaimo kita 
mompekiri roata samba'a bo samba'a ala kita 
mamala mosipakaroso rara sampe kita pura-pura 
mosipotowe bo manggawia powia to nabelona. 
25 Ne'e kita metiko'o rara masiromu modade ewa 
kabiasa bara sakuya mba'a tau, tapi kamaimo kita 
mosipopatora samba'a bo samba'a, neliu-liupa 
we'i-we'i sabana ninjanita namosumo karata i 
Pue Yesus bali ri dunia. 

26 Ane ratunggaita mowia silaka naopu kita 
nantarima pepatuduki to nakono, mana ria 
pesomba to namala mompakaropu silaka etu. 

27 Tapi to naria aga pesuku to mompakawiora 
rara to rapopeata bo apu to napane mpu'u to 
mompalabu mpakaopu tau-tau to nangewa 
Alatala. 

28 Tau to nanjapuaka Atura-atura agama to 

nipapola i Musa nipatesi ante da'a ria ampu ane 
naria tolumba'a sabi nompakanoto kasalana. 
23 Tapi neliu nggatomo mpu'u pesuku to masipato 
rapawela ka tau to nombalonggo-longgo Ana nu 
Alatala. Tau etu nompekiri lei i Pue Yesus da'a ria 
gunana, tanu lei etu mboto nantapasi silakana 

nantuki pojanji Alatala. Pade tau etu nanjalai 
Nosa Nagasa to nanggeni towe belo nu Alatala ka 
todeana. 3? Ninjanitamo isema to nanguli iwe'i: 
"Akumo to mombabalasi. Aku mombasuku ira." 

Pade niulina wo'u, "Pue kana mombatangara 
todeana." 

31 Natantumo nawiora mpu'u rara ntau to 
nawela pesuku nggari ja'i Alatala to Natuwuna! 
32 Tapi sampesuwu-sampesuwu, toramo 
katuwumu tempo bopia. Tempo komi lako 
nantarima reme nggari ja'i Pue nadea kasusa bo 
kapari to nirasai komi, tapi komi batena naroo 
nomparasaya. 22 Sanggani-sanggani komi nisalai 
bo nipakaja'a ntau ri ngayo ntodea. Naria wo'u 
komi nosimporoa ante tau-tau to nipowia ntau 
iwetu. 

34 Komi wo'u naasi mata nomporoa bo 
nantulungi tau-tau to nitarunggu, pade tempo 
mbara-mbara komi nikaliaka ntau komi batena 
nadamba-damba, sabana ninjani komi naria 
kakalumana komi to neliu nggabelo ri suruga to 
naroo sampe ri kasae-saena. 22 Jadi sampesuwu- 
sampesuwu, ne'e komi maeka momparasaya, 
sabana ane komi maroo momparasaya mabete 
mpu'u tambo komi banepia. 3? Komi kana 
maroo rara ala komi mamala mompowia dota 
Alatala pade naopu etu mantarima nuapa to 
nijanjina. 3” Sabana riara Buku Nagasa naria 

nitulisi iwe'i: "Damo sampalai I'a to marata etu 
kana masalisa marata. I'a da'a mombasoro-soro 
karatana etu. 33 Pade todeaku to najadi nanoa 
riara mpanggitaku ante nomparasaya, iramo to 
matuwu mabelo sampe ri kasae-saena. Tapi ane 
ira mokanggaura ira mana rakonoa raraku." 

39 Tapi sampesuwu-sampesuwuku, kita e'i da'a 
tau-tau to nokanggaura pade rasuku sampe ri 
kasae-saena. Tapi kita tau-tau to nomparasaya 
Alatala pade mombarata katuwua mabelo sampe 
ri kasae-saena. 

1 Nomparasaya batuana ninjanitamo 
1 1 nuapa to nisarumakata kana raratata, 
nariamo katantuna riara nta'ita ewa nuapa anu 
da'apa nikitata. 2 Nggari pomparasaya ira totu'ata 
nggaolu nikonoa Alatala. 

3 Nggari pomparasayata ninjanita langi bo dunia 
nipajadi Alatala ante Tesana sampe nuapa to 
natekita najadi nggari anu da'a natekita. 4 Nggari 
pomparasayana i Habel nanggeni ka Alatala 
pesomba to neliu nggabelo nggari pesomba 
tuakana i Kain. Nggari pomparasayana etu i 
Habel nitarima Alatala ewa tau nanoa sabana 
nanotomo pesombana nikonoa Alatala. Pade 
naupa i'a namatemo, kita batena nipatuduki 
nggari jonjo pomparasayana. 

> Nggari pomparasayana i Henokh da'a namate 
tapi niore Alatala nggari dunia e'i. I'a nielo-elo 

tapi da'a ria nirata ntau sabana i'a niore Alatala 
nggari dunia e'i. Naria tesa ri Buku Nagasa to 
nompakanoto da'apa i Henokh niore, katuwuna 
nikonoa Alatala. ? Toramo! Da'a ria kamba 
samba'a to namala nikonoa Alatala ane da'a ria 
pomparasayana, sabana isema-sema to madota 
mompakamosu Alatala kana momparasaya naria 
Alatala, pade momparasaya wo'u I'a mombawai 
rasi ka tau-tau to nangelo l'a ante mpu'u-mpu'u 
rarana. 

7 Nggari pomparasayana tempo i Nuh 
nipopanjani Alatala ewa kajadia to majadi anu 
da'apa sanggani nikita ntau, i'a natundu ri ja'ina 
bo nompowia sakaya bete ala mompakasalama 
ira saongu njapo. Ante iwetu pura-pura manusia 
ri dunia nipakasala tapi i Nuh mboto nireke 
Alatala nanoa sabana pomparasayana. 

8 Nggari pomparasayana Abraham nantuki 
parenta Alatala tempo i'a nipokio Alatala malau 
mpaka ri tana to nijanji Alatala majadi bagiana. 
Nanggaliwomo i'a nggari ngatana mboto naupa 
da'apa ninjanina ri umba tana to rakalauna etu. 
9 Nggari pomparasayana i'a neto'o ri tana to 
nijanji Alatala etu ewa topesowo sabana tana 
etu da'apa najadi bagiana. Ri setu i'a daneto'o ri 
tenda, pade wa'a wo'u Ishak bo Yakub, mulina to 
niwai Alatala ka janji to nasimbayu. 19 Abraham 
nosabara neto'o iwetu sabana nisarumakana i'a 

kana meto'o ri ngata to naroo ri suruga banepia 
to niponia bo nipowia Alatala ante pondasi to 
da'a magero-gero. 

11 Nggari pomparasayana Abraham bo rongona 
i Sara wo'u nombarata karoso ala momuli, naupa 
Abraham natu'amo bo i Sara nagampa. Etu najadi 
sabana ninjanina Alatala namala raparasaya 
mompakadupa pojanjina. 1? Naupa Abraham 
neliu nggatu'amo i'a nomuli ka muli to nadea 
anu da'a namala rabila kadeana, nasimbayu ewa 
betu'e ri langi bo bone ri wiwi ntasi. 18 Pura-pura 
ira etu batena nomparasaya sampe namate. 
Da'apa nitarima ira nuapa to nijanji Alatala, 
tapi niparasaya ira etu kana ratarima muli ira 
banepia. Ira nompangaku dunia e'i da'a peto'o 
ira to nakonona, ira aga topesowo bo topenjayo 
ri dunia e'i. 

14 Tau to nanguli iwetu nompakanoto ira 
danangelo peto'o to majadi bagia ira mboto. 
15 Da'a tana to nipalasi ira bopia to nipolentora 
ira, sabana ane iwetu nariamo loga ka ira 
manjili gu sa'a. 1? Tapi kakonona ira nalentora 
ka ngata to neliu nggabelo, etumo ngata to 
naria ri suruga. Etu sampe Alatala da'a naeya 
matana ane niuli Alatala ira, sabana naria 
mami ngata to nipakasadiana ka ira. 1? Nggari 
pomparasayana tempo Abraham niuji Alatala, 
i'a nasadia nombawai anana Ishak rasambale 

ewa pesomba ka Alatala. Bopia Alatala nojanji 
ka Abraham iwe'i: "Nggari Ishakmo pade komi 
mombarata muli to nijanjiku ka komi." 

Tapi naupa iwetu Abraham nasadia nombawai 
Ishak, anana samba'a lau, rasambale ewa 
pesomba ka Alatala. 18 (11:17) 19 Nipekirina 
Alatala nompakule mompakatuwu bali Ishak 
nggari kamatena. Jadi namala rauli ewa Abraham 
nantarima bali anana to nipakatuwu Alatala bali 
nggari kamatena. 

20 Nggari pomparasayana Ishak etu nombajanji 
ka anana Yakub bo Esau rasi to rawai ka ira tempo 
marata. 21 Pade nggari pomparasayana tempo 
Yakub mana masaeka mamate, i'a nombajanji rasi 
etu ka romba'a ana Yusuf. Pade i'a nompatuko 
ri lembauna nombatoiya bo nombabila Alatala. 
22 Nggari pomparasayana tempo Yusuf mana 
masaeka mamate, i'a nombaboto iwenu todea 
Israel kana mesuwu nggari tana Masir banepia. 
Pade i'a nombaboli tewai ewa nuapa rapowia ka 
watabakuna tempo ira mesuwu malai. 

23 Nggari pomparasaya indo uma i Musa, 
tempo ana ira etu niote i'a nitabuniaka ira 
tolumbula kasaena sabana nikita ira i'a samba'a 
ngana to nagayana. Da'a naeka ira nangewa 
parenta Magau Masir to nanguli butu mba'a 
ngana langgai to Israel kana rapatesi. 2? Nggari 
pomparasayana tempo Musa nabetemo, i'a 

da'a nadota rauli ana nu ana besi Magau Masir. 
25 Nipokononapa mombarasai kasusa bo kapari 
mpasanggani-nggani ante todea nu Alatala 

pade mombarasai kasana aga sampalai nggari 
katuwu nasilaka. 2? Nipekirina nabelopa i'a 
rasalai nasimbayu ewa Kristus to marata banepia 
pade mombarata pura-pura kakalumana ri Masir, 
sabana i'a bate nanjarumaka rasi to rawai Alatala 
ka i'a banepia. 

27 Nggari pomparasayana Musa da'a naeka 
nalai nggari tana Masir naupa narau mpu'u 
rara Magau Masir. Musa naroo nantuki dota i 
Pue nasimbayu ewa i'a nanggita Alatala to da'a 
natekita. 23 Nggari pomparasayana i'a nompowia 
ada Paska pade niparentana ala lei nggari ana 
bimba to nisambale ragese ka pewobo sapo nto 
Yahudi, ala ne'e sampe ana ira mawela rapatesi 
tempo malaeka Alatala marata mompatesi 
ngana-ngana ulumbua ri tana Masir. 22 Nggari 
pomparasaya ira, tau-tau to Israel namala 
nombawote Tasi Lei nasimbayu ewa nolumako ri 
kabatana. Tapi tempo to Masir nompasimbuku 
mewote mombaraga ira, ira aga niome ntasi. 

30 Nggari pomparasaya tau-tau to Israel tembo 
ngata Yerikho nadungga naopu nitalili ira pitueo 
kasaena. 

31 pade nggari pomparasayana i Rahab, besi 
bajinga, da'a namate mpasanggani-nggani ante 

to Yerikho to da'a natundu ri ja'i Alatala, sabana 
i'a nantarima mata-mata to Israel ante nabelo. 
32 Sampesuwu-sampesuwuku, danadeapa jonjo 
ntanina to mamala kutesa tapi da'a nagana 
logaku mantesa mpakanoto ewa pomparasaya 
ira i Gidion, i Barak, i Simson, Yefta, i Daud, 

nabi Samuel ante nabi-nabi ntanina. 33 Ante 
nomparasaya naria ira nombadagi magau-magau. 
Naria ira nomparenta todeana ante nanoa, pade 
naria ira nantarima nuapa to nijanji Alatala ka ira. 
Naria ira nombalamu nganga nu singa. 3? Naria ira 
nompopaya apu to narega nju'u, pade naria ira 
nadea ngganimo nakabasaka nggari topetimbe. 
Tempo nalente naria ira nipakaroso bali. Naria ira 
najadi naroso riara posibali sampe ira nompakule 
nombadagi tantara-tantara to sangatana. 

35 Pade naria besi-besi nanggita bali ana-ana 
ira to namate nipakatuwu bali. Tapi naria tau-tau 
ntanina to nompakamba koro ira niboba sampe 
namate. Ira da'a nadota rakabasaka nggari kasusa 
etu ala ira mamala rapakatuwu bali ante katuwua 
to neliu nggabelo. 3? Naria wo'u to nipongei-ngei 
bo niporo mpakandasa, pade naria to nibalanggu 
bo nisuaraka riara tarunggu. 

37 Naria wo'u to nirempe watu sampe namate 
bo naria to nigaragaji mpakaputu, pade naria to 
nipatesi ante guma. Ira nalai-lai nangelo katuwua 
pade pakea ira aga kulimba nu bimba bo towau. 

Ira mpu'u-mpu'u nakabu, ira nipakasusa bo 
nipakasesa. 28 Ira nalai-lai ri karawa baina bo ri 
buluna. Ira aga neto'o ri bololia bo ri bolo-bolo 
ntana. Kakonona ewa dunia to naja'a e'i da'a 
masipato rapeto'o ira. 3? Ira pura-pura nikonoa 
Alatala sabana pomparasaya ira naupa ira 
da'apa nantarima pura-pura nuapa to nijanji 
Alatala, 4? sabana naria to neliu nggabelo to 
nipakasadia Alatala ka kita. Pade patujuna ala ira 
mompopea sampe kita pura-pura rapakagasa 
mpasanggani-nggani ante da'a ria pokainggu to 
nasalana. 
1Toramo, nadea mpu'u tau 

12 topomparasaya nantara kita. Sabana etu 
kamaimo kita mantajiaka pura-pura nuapa to 
nompakakaduku bo silaka to nagampa mpu'u 
nompule kita. Kamaimo kita mongowa ntutu 
riara posilumba to nipakatantu Alatala ka 
kita. 2 Kamaimo kita mowia etu ante tunggai 
manggita Yesus, pu'u nu pomparasayata bo 
to nompakaroso pomparasaya etu sampe ri 
kaopuna. l'a naroo nanta'amaka kasusa bo kapari 
nipaku ri kayu parika ante da'a nompekiri eyana, 
sabana nitorana kadamba to nipakasadia ka I'a. 
Pade we'i-we'i l'a nekatoko ri peto'o to nibila ri 
panggana nu Alatala. 

3 Pekirimo I'a to naroo nanta'amaka rau 
rara nggari ja'i tau-tau nasilaka to nangewa 

l'a ala ne'e komi majadi malente bo maopu 
rara. “Sampesuwu-sampesuwu, riara posibali 
komi mangewa silaka da'apa ria komi nandasa 
sampe nesuwu lei. ? Bara nikalinga komimo tesa 
nu Alatala nggari Buku Nagasa to niulina ala 
mompakaroso rara komi ewa ana-anana mboto 
iwe'i: "Anaku, ne'e manjapuaka pepatuduki i 
Pue. Ne'e maopu rara ane l'a mangontiaka komi. 
6 Sabana i Pue nompatuduki butu mba'a tau to 
nipotowena. l'a nombaporo butu mba'a tau to 
nipangakuna anana." 

7 Jadi komi kana maroo manta'amaka kasusa 
bo kapari to nirasai komi. Tarimamo etu ewa 
pepatuduki nggari ja'i Umamu Alatala, sabana l'a 
nanggita komi ewa anana mboto. Nariamo ngana 
da'a nipatuduki nu umana? Natantumo da'a! 

8 Tapi ane komi da'a nipatuduki nasimbayu ewa 
pura-pura ngana ntanina, batuana komi da'a ana 
ote, komi aga ana wone. ? Ntanina nggari etu, 
umata ri dunia nompatuduki kita pade kita nekou 
ri ja'i ira. Ane iwetu natantumo kita kana neliupa 
mekou ri ja'i Umata Alatala to nompajadi wayota 
ala kita matuwu mabelo. !? Umata ri dunia e'i 
nompatuduki kita sampalai nantuki nuapa to 
nireke ira nabelo. Tapi Alatala nompatuduki kita 
ala manggeni belo ka kita. Patujuna ala kita 
majadi magasa nasimbayu ewa l'a. 

11 Tantu tempo kita nipatuduki kita da'a 
nadamba, tapi aga nasusa. Tapi ane kita 
mantarima pepatuduki etu, kaopuna kana maria 
aselena riara nggatuwuta, etumo kita matuwu 
mosinggabelo ante manoa rara. 

12 Sabana etu, sampesuwu-sampesuwu, 
pakaroo rara komi to nalente bo pakaroso 
pomparasaya komi to nogoya-goya. 13 Tukimo 
jala to nakonona ala roa-roa komi to nalente 
pomparasaya ira da'a masalanjala, tapi majadi 
tau to maroso pomparasayana. 14 Komi kana 
tunggai mompasimbuku matuwu mosinggabelo 
ante pura-pura tau. Pade pasimbuku wo'u 
matuwu magasa, sabana tau da'a nagasa 
katuwuna da'a ntoto mamala manggita i Pue. 

15 Jagaimo koro komi samba'a bo samba'a ala 
ne'e sampe maria tau to da'a madota mantarima 
towe belo nu Alatala. Ne'e sampe maria tau 
nomboli silaka riara nta'ina. Sabana ante iwetu 
ira majadi ewa kale to napa'ina ri tatongo 
komi. Ira aga mompopeumba posinggarau pade 
mompakatantoru todea. 1? Ne'e sampe maria 
to mogau sala ante tau da'a rongona mboto, 
bo ne'e sampe maria to aga mompekiri kasana 
korona ri dunia bo da'a mompekiri dota nu 
Alatala nasimbayu ewa to nipowia Esau. I'a 
nompobalu rasi bo kabelona to majadi bagiana 
ewa ana ulumbua ante sanjuraya lau panggoni. 

17 Ninjani komi mbotomo tempo i'a nerapi rasi 
etu nggari ja'i umana nggapuri i'a nipoara naupa 
i'a nerapi-rapi ante nageo. Sabana da'a niratana 
jala mombabali nuapa to nipowiana bopia. 

18 Sampesuwu-sampesuwu, nuapa to nirasaita 
to nantarima Pojanji Alatala to Nabou da'a 
nasimbayu ante nuapa to nirasai totu'ata nggaolu 
tempo Alatala nombawai Pojanjina Nggasae. Ira 
to Israel narata nantingayo sangele to namala 
raere, etumo Bulu Sinai ante apu to najela-jela. 
Ira nanggita karumauna to neliu-liu bo bara to 
neliu nggagai. 19 Ira nangepe wamba kololio to 
nagai mpu'u bo suara notesa. Tempo ira nangepe 
suara etu naeka mpu'umo ira sampe ira nerapi 
ante mpu'u-mpu'u ala suara etu mana motesa 
ka ira. 20 Sabana da'a namala ira nanta'amaka 
mangepe parenta to nitesa suara etu, iwe'i: "Ane 
maria komi bara binata komi marata mangere 
bulu e'i, i'a kana rarempe ante watu sampe 
mamate." 

21 Pura-pura nuapa to nikita ira ri setu 
mpu'u-mpu'u nompakawiora rara ira sampe i 
Musa nanguli, "Aku mpu'u-mpu'u naeka bo 
nolalete." 

22 Tapi neliu nggabelopa to nirasaita to 
nantarima pojanji Alatala to nabou. Ewa 
kita narata ri Bulu Sion, ngata nu Alatala to 
Natuwuna, etumo ngata Yerusalem ri suruga. 

Kita nanggita njobu-njobu malaeka to nasiromu 
nadamba-damba. 23 Pade kita nanggita todea 
topomparasaya i Pue Yesus to naria sanga-sanga 
ira nitulisi riara buku Alatala ri suruga. Kita 
nanggita Alatala, Topotangara pura-pura 
manusia. Pade kita nanggita wayo-wayo ntau 
nanoa to najadi nagasa. 2? Pade kita wo'u 
nanggita Yesus, Tau Ntongo to nombaurusi 
pojanji nabou etu. Pade kita nanggita leina to 
nipatiti to neliu nggabelo nggari lei i Habel. 

25 Jadi sampesuwu-sampesuwu, pakabelo-belo 
ala ne'e sampe komi da'a madota mangepe 
tesa to niuli Alatala ka komi. Sabana ane ira to 
da'a nadota mangepe pepatora Alatala nggari 
buluna ri dunia da'a nakabasaka nggari pesuku 
Alatala, neliu-liupa kita to nangepe I'a notesa 
nggari suruga. Ane kita da'a madota mangepe 
l'a, natantumo kita wo'u da'a makabasaka nggari 
pesukuna to marata. 28 Tempo nggaolu ri Bulu 
Sinai suara Alatala to nagai nombagagoya dunia. 
Tapi we'i-we'i l'a nojanji iwe'i: "Sangganipa 
banepia kana kugagoya dunia, pade da'a aga 
dunia tapi langi wo'u." 

27 Tesana "sangganipa" etu nompakanoto 
pura-pura nuapa to nipajadina kana ragagoyana 
bo rapakalipona ala aga to da'a namala ragagoya 
to naboli. 28 Jadi etu sampe kita masipato 
manguli tarima kasi ka Alatala sabana kita niwai 

loga majadi todea riara Poparentana to da'a 
ntoto namala ragagoya. Pade kamaimo kita 
mepue ka Alatala ante inggu to nompakadamba 
l'a, etumo ante maeka bo mekou ri ja'ina. 
29 Sabana Alatalata kana mombasuku tau-tau 
to mompoara kabelona nasimbayu ewa apu to 
napane nju'u mompalabu mpakaopu tinalu. 

1 Ne'e komi menonto mosipotowe 
13 samba'a bo samba'a ewa topomparasaya 
i Pue Yesus to nosampesuwu. ? Ne'e malinga 
rara mantarima torata anu da'a ninjani komi 
riara njapo komi, sabana ante nowia iwetu 
nariamo bara sakuya mba'a tau nantarima 
malaeka-malaeka i Pue riara njapo ira ante da'a 
ninjani-njani. 3 Toramo tau-tau to nitarunggu 
nasimbayu ewa komi mboto wo'u nitarunggu 
mpasanggani-nggani ante ira. Pade toramo 
tau-tau to nipakasusa ntau, sabana ninjani 
komi mboto kasusa to nirasai ira. 4 Porongo 
kana rabila ri tatongo komi pura-pura. Ne'e 
mompakatantoru porongomu ante mogau 
sala ante tau da'a rongomu mboto, sabana 
Alatala kana mombasuku tau to nogau sala 
ante tau da'a rongona mboto bo topebualo. 
5 Ne'e komi rapobatua nu doi, tapi komi kana 
madamba-damba ante nuapa-nuapa to naria ri 
ja'imu. Sabana Alatala nanguli iwe'i: "Aku da'a 
ntoto mompalamba komi atau mompalasi komi." 

6 Etu sampe kita mabia manguli iwe'i: "Pue 
topantulungi aku, jadi aku da'a maeka. Nuapa to 
mamala rapowia ntau ka aku?" 

7 Pekirimo katuwu topanggeniaka- 
topanggeniaka agama komi to nanggeni 
Tesa nu Alatala ka komi bopia. Pariara nta'imo 
jonjo katuwu ira bo kamate ira, pade pasialamo 
pomparasaya ira. 3 Toramo! Yesus Kristus 
batena nasimbayu, nabeloka tempo bopia, 
nabeloka we'i-we'i pade sampe ri kasae-saena. 

3 Ne'e komi rapakasalanjala ntau ante mantuki 
mpengele-ngele pepatuduki to nontani nggari 
pepatuduki to nakonona. Agina pomparasayata 
rapakaroso nggari towe belo nu Alatala, da'a 
nggari atura-atura ewa panggoni to masipato 
rakonita. Atura-atura etu da'a ntoto namala 
mantulungi kita. 1? Naria meja mpesombata. Tapi 
topanggeni agama to nanggeni pesomba ri Tenda 
Mpepue nantuki Atura-atura agama da'a namala 
ratulungi ri meja mpesomba etu. 

11 Nantuki Atura-atura agama Yahudi lei nggari 
binata to nisambale ewa pesomba kana nikeni 
Balengga Topanggeni Agama rapesomba riara 
Peto'o to Neliu Nggagasa riara Sapo Mpepue ala 
mombasompo silaka ntodea. Tapi watabaku nu 
binata etu kana nipalabu ri sawaliku ngata. 12 Etu 
nombagambara ka kita nuapa to najadi ante 
Yesus. l'a wo'u nikeni nipatesi ri sawaliku bobaa 

ngata Yerusalem ala l'a mamala mompakagasa 
topomparasaya l'a ante leina mboto. 13 Sabana 
etu kamaimo kita maroo ri ja'i Yesus, ne'e mana 
kita manjili matundu riara Atura-atura agama. 
Kamaimo kita wo'u rasalai nasimbayu ewa l'a 
nisalai. 14 Sabana ri dunia e'i da'a ria peto'ota to 
naroo, tapi kita manjarumaka peto'o ntanina to 
neliu nggabelo ri suruga. 

15 Jadi sabana etu pura-pura, ante petulungi 
Yesus kamaimo kita tunggai manggeni 
pesombata ka Alatala, etumo tesata mombatoiya 
bo mombabila sangana. 18 Tapi ne'e rakalingata 
mompowia to nabelona bo mositulungi, 
sabana etumo pesomba to nompakadamba 
rara nu Alatala. 1? Tukimo parenta-parenta 
ntopanggeniaka-topanggeniaka komi pade 
pekoumo ri ja'i ira. Sabana iramo to nanggeniaka 
katuwu komi. Kana marata tempo banepia ira 
kana motarangga mpakanoto ri ja'i Alatala iwenu 
ira nanggeniaka komi. Jadi pekoumo komi ri 
ja'i ira ala ira mamala mantui bago etu ante 
madamba rara. Ane komi da'a mekou ri ja'i ira, 
ira aga masusa rara pade etu da'a manggeni 
kabelona ka komi. 

18 Sampesuwu-sampesuwu, posambayamo ka 
kami. Niparasaya kami rara nta'i kami nagasa. 
Riara mpengele-ngele kami batena madota 
mompowia nuapa to nanoana 1? Neliu-liupa 

aku merapi ante mpu'u-mpu'u ala komi 
momposambaya aku ala aku mamala masasinta 
rakeni Alatala manjili ri ja'i komi. 20 Alatala 
nompakatuwu bali Pueta Yesus nggari kamatena. 
l'amo Topoewu to nakuasa to nompoewu kita 
bimba-bimbana. Leina nipatiti nompakaasa 
pojanji Alatala ante kita to nalaku sampe ri 
kasae-saena. Perapi Alatala, pu'u katuwua nabelo 
mompakagana ka komi nuapa pura to nabelona 
to niparaluu komi ala komi mompakule mowia 
dotana. Perapi l'a manggeni komi mompowia 
to nikonoana ante petulungi nggari ja'i Yesus 
Kristus. l'amo to masipato ratoiyata bo rabilata 
sampe ri kasae-saena. Amin! 21 (13:20) 

22 Sampesuwu-sampesuwu, aku merapi ka 
komi epemo ante mosabara tesa to nitulisiku 
e'i, sabana suraku e'i da'a wo'u nandateka. 
23 Kana ranjani komi sampesuwuta i Timotius 
nikabasakamo nggari tarunggu. Ane i'a masasinta 
marata ri ja'iku, aku manggeni i'a mpasanggani- 
nggani momai manggita komi. 24 Pakasampe tabe 
kami ka pura-pura topanggeniaka komi pade ka 
pura-pura topomparasaya ri setu. Pade tarimamo 
tabe nggari ja'i topomparasaya-topomparasaya ri 
Propinsi Italia. 

25 Perapi Pue mombagane komi pura-pura. 


SURA NGGARI JA'I YAKOBUS NGGARI 
YAKOBUS 


1 Sura e'i nggari ja'iku Yakobus, batua 

Alatala bo Pue Yesus Kristus, ka pura-pura 
topomparasaya Alatala to nosimpotatare ri 
njumaongu dunia. Tabe nggari ja'iku. 

2 Sampesuwu-sampesuwu, ane komi 
mombarata mpengaya-ngaya pesoba, komi 
kana mosukuru, 3 sabana ninjani komi ane komi 
matutu momparasaya i Pue tempo mombarata 
pesoba kaopuna komi majadi maroo rara. “Jadi 
komi kana tunggai maroo ala komi majadi 
manoto, pade da'a maria inggu nuapa-nuapa to 
masipato raontiaka, pade pomparasaya komi ri 
ja'i Alatala da'a makura nuapa-nuapa. 

> Ane maria nggari tatongo komi to nakura 
notona, i'a kana merapi noto nggari ja'i Alatala. 
Pade Alatala kana mombawai noto etu ka i'a, 
sabana Alatala nombawai ka pura-pura tau ante 
najoi rarana. Da'a niwaina nggarau. ? Tapi tau to 
merapi kana momparasaya mpu'u-mpu'u. Da'a 
mamala i'a morongu rara, sabana tau morongu 
rara nasimbayu ewa balumba ri tasi nitawui 
poiri gusa'a guse'i. ' Tau norongu rara ewa etu 

da'a naliongu pekirina. Ne'e i'a manjarumaka 
mombarata nuapa-nuapa nggari ja'i Pue! 3 (1:7) 

3 Topomparasaya to napakasi kana madamba- 
damba ane i'a rapakalanga Alatala katuwuna. 
10 pade topomparasaya to nakalumana wo'u 
kana madamba-damba ane i'a rapakaede 
Alatala katuwuna, sabana ninjaninamo i'a 
kana mamate nasimbayu ewa sese kawoko 
to nalipomo karambana. 1! Tempo mata eo 
nebulu ante kapanena mpu'u, kawoko etu 
kaliu-liu nalele sampe naronto sesena, pade 
nalipo puramo karambana. Iwetu wo'u ante tau 
nakalumana. Sanggani tempo i'a kana mamate 
riara popaelona. 

12 Nasana mpu'umo tau to naroo rarana riara 
pesoba, sabana ane i'a manta'amaka sampe 
ri kaopuna, Alatala kana mombawai ka i'a 
katuwua mabelo sampe ri kasae-saena. Etu to 
nijanji Alatala ka tau-tau nompotowe l'a. 3 Ane 
samba'a tau rapesoba mowia kaja'ana ne'e i'a 
manguli, "Pesoba e'i narata nggari ja'i Alatala." 
Etu da'a nakono, sabana Alatala mboto da'a 
mamala rapesoba mowia kaja'ana pade I'a da'a 
wo'u mompesoba tau mowia kaja'ana. 14 Tapi tau 
nipesoba mowia kaja'ana ane i'a rataja bo rakeni 
dota rarana mboto to naja'a. 1? Ane dota rarana 
to naja'a etu ratukina, i'a kana masilaka. Pade 
ane i'a tunggai mowia silaka etu, kaopuna i'a 

kana mamate pade rapopoga'a nggari ja'i Alatala 
sampe ri kasae-saena. 

16 Sampesuwu-sampesuwu to nipotoweku, ne'e 
komi masala paha! Alatala da'a mompesoba kita 
mowia kaja'ana. 1” Pura-pura to niwaina ka kita 
nabelo ntoto, da'a ria to naja'ana. Pura-pura 
nuapa to nabelona narata nggari ja'i Alatala ri 
suruga to nompajadi pura-pura reme ri langi. I'a 
da'a nasimbayu ewa wayo to nagampa nabali. 
l'a bate-batena nabelo. 18 Nggari dotana mboto 
l'a nompajadi kita ana-anana ante nompatolele 
ka kita tesana to nakono. Etu nipowiana ala kita 
majadi to neliu nibila nggari pura-pura nuapa 
to nipajadina. 19 Sampesuwu-sampesuwu to 
nipotoweku, pariara nta'imo mpakabelo-belo 
tesaku e'i. Kita kana masadia mangepe, tapi 
ne'e kaliu-liu motesa, bo ne'e masalisa marau, 
20 sabana isema-sema to narau da'a mamala 
mompowia to nabelona to nompakadamba rara 
Alatala. 

21 Sabana etu kabasaka puramo kabiasa inggu 
to natantoru bo naja'a. Pariaramo ante kaede 
rara tesa to niboli Alatala riara nta'imu, sabana 
tesa etu nakuasa mompakasalama komi. 22 Jadi 
tukimo Tesa nu Alatala, ne'e aga mangepe 
bayangi, sabana ane aga mangepe bayangi 
komi mombabagiu koro komi mboto. 23 Tau 
to nangepe Tesa nu Alatala tapi da'a nitukina, 

i'amo nasimbayu ewa tau to nanggita lenjena ri 
pompewayo, 24 nalaipa i'a nikalinganamo lenjena 
etu. 

25 Tapi tau to nompariara nta'i Tesa nu Alatala 
pade naroo nantuki tesa etu, da'a aga mangepe 
bayangi bo manggalinga, tau etumo kana rawai 
Alatala ka rasi riara bara nuapa-nuapa rapowiana. 
Tesa nu Alatala etu nabelo ntoto bo naria kuasana 
nombakabasaka manusia. 2? Ane maria samba'a 
tau to nompekiri i'a tau naroso poagamana 
tapi i'a da'a nombajagai jilana, i'a nombabagiu 
korona mboto. Agamana etu da'a ria gunana. 

27 Tau to nakono poagamana to da'a ria salana 
riara mpanggita Umata Alatala, etumo tau to 
nantulungi ngana-ngana pailu bo tobalu-tobalu 
to nasusa, bo to nombajagai korona mboto ala 
ne'e rapakatantoru powia to naja'ana ri dunia e'i. 

1 Sampesuwu-sampesuwuku, ewa tau 

to nomparasaya Yesus Kristus, Pueta to 
nakuasa, ne'e komi manggita lenje. ? Rapana 
maria tau nakalumana marata ri gareja komi 
nompake sinji bulawa bo pakea nagaya, pade 
marata wo'u samba'a tau napakasi nompake 
pakea nte sanjia-njia. 3 Pade komi neliupa 
mombabila tau nopakea nagaya etu. Komi 
manguli ka i'a, "Kamaimo, Tua, mekatoko ri 
kadera to nabelona e'i." Tapi ka tau to napakasi 
komi manguli, "Pekanggore gusa'amo, iko, 

bara pekatokomo ri jaula se'i." 4 Ante powia 
iwetu komi nompoposisala sanggamanusiamu. 
Komi nasimbayu ewa topotangara to naja'a 
pompekirina. 

3 Toramo, sampesuwu-sampesuwu to 
nipotoweku, tau napakasi ri dunia e'imo to 
nipelisi Alatala. Naupa da'a nadea kakalumana ira 
ri dunia, ira nipelisi Alatala majadi tau to naroso 
pomparasayana. Iramo to mantarima rasi nggari 
ja'i Alatala to nijanjina ka tau to nompotowe l'a. 
6 Tapi naupa iwetu komi nanjalai tau napakasi 
bo nombabila tau nakalumana. Nokuya komi 
nombabila tau-tau nakalumana, tano iramo 
to nantanamaka komi bo nangumbunjai komi 
mpaka ri ja'i ntopotangara? ' Tau nakalumanamo 
to nanguli sinja'i sanga to nibila, etumo Yesus 
to najadi Pueta! 3 Komi mowia to nabelona 
ane komi mantuki atura Alatala to napokona 
to nitulisi riara Buku Nagasa iwe'i: "Potowemo 
sanggamanusiamu nasimbayu ewa komi 
nompotowe koromu mboto." 

3 Tapi ane komi aga manggita lenje, komi mowia 
silaka. Atura Alatala etu nompakanoto komi 
nasilaka. 1? Toramo! Ane komi mompasimbuku 
mantuki pura-pura Atura Alatala tapi 
mombaliunaka aga sangaya atura, etu nasimbayu 
ewa komi nombaliunaka pura-pura Atura etu. 

11 Jonjona. Alatala nanguli, "Ne'e mebualo," 

pade l'a wo'u nanguli, "Ne'e mepatesi." 

Jadi ane komi da'a mebualo, tapi mepatesi, 
komi wo'u topombaliunaka Atura Alatala. 

12 Komi kana ratangara Alatala nantuki Aturana 
to nakuasa mombakabasaka manusia nggari 
kuasa silaka. Jadi komi kana mainga motesa 

bo mompowia nuapa-nuapa, 3 sabana tempo 
Eo Mpotangara etu Alatala da'a maasi matana 
manggita tau to da'a naasi matana nanggita 
sanggamanusiana. Tapi tau to naasi matana 
nanggita sanggamanusiana da'a paraluu maeka. 
l'a da'a mawela pesuku Alatala. 

14 Sampesuwu-sampesuwuku, da'a ria gunana 
tau nanguli, "Aku nomparasaya i Pue Yesus," 
ane i'a da'a mompopokita etu ante powiana 
to nabelona. Natantumo pomparasayana ewa 
etu da'a mamala mompakasalama i'a. !? Rapana 
maria roamu topomparasaya to nandasa sabana 
da'a ria pakeana bo da'a magana panggonina 
eo-eo. 18 Pade rapana komi aga manguli ka 
i'a, "Pakabelo-belo ri jala. Kusarumaka komi 
mombarata baju mpane pade manggoni sampe 
mabosu ta'i." Tapi ane komi da'a mompakagana 
ka i'a nuapa to niparaluuna riara nggatuwuna, 
tesa komi etu da'a ntoto ria gunana! 17 Iwetu 
wo'u ante pomparasaya. Ane da'a rapopokita 
ante powia to nabelona, pomparasaya etu ewa 
namate, da'a ria gunana! 


YAKOBUS 2 1034 


18 Bara maria tau to manguli, "Naria tau to 
nanjarumaka pomparasayana ala rapakasalama 
bo naria wo'u to nanjarumaka powiana to 
nabelona." Pesonoku ka ira iwe'i: "Da'a mamala 
komi mompopokita ka aku pomparasayamu 
ane da'a ante powiamu to nabelona. Tapi aku 
mompopokita ka komi pomparasayaku ka Alatala 
ante powiaku to nabelona." 1? Komi nomparasaya 
Alatala aga samba'a lau. Etu nabelo, tapi da'a 
nagana! Seta-seta wo'u nomparasaya iwetu! Tapi 
ira nolete pura ante nawiora rara, sabana ninjani 
ira Alatala kana mombasuku ira banepia. 

20 Nadoyo tanu komi! Kupakanoto ka komi 
da'a ria gunana aga momparasaya. Paraluu wo'u 
powia to nabelona. 21 Toramo tesa Abraham, 
totu'ata nggaolu. l'a nireke Alatala tau nanoa 
rarana sabana powiana, etumo tempo i'a 
nombawai anana Ishak ka Alatala ri peto'o 
pesomba. 22 Nggari tesa etu nanotomo ka 
kita pomparasaya Abraham nosinggeni ante 
powiana, pade powiana etu nompakagana 
pomparasayana. 23 Jadi ante iwetumo tesa 
Buku Nagasa nipakadupa to nanguli iwe'i: 
"Abraham nomparasaya Alatala pade nggari 
pomparasayana etu i'a nireke Alatala tau nanoa 
rarana." 

Etu sampe Abraham niuli wega nu Alatala. 

24 Jadi sampesuwu-sampesuwu, nanotomo ka 

kita tau nireke Alatala nanoa rarana sabana 
i'a nowia to nabelona, da'a aga momparasaya 
bayangi. ?? Iwetu wo'u ante i Rahab, besi bajinga 
nggaolu etu. l'a nireke Alatala tau nanoa rarana 
sabana powiana. l'a nantarima mata-mata nto 
Yahudi riara njapona bo nantulungi ira nalai 
nggari ngata etu mantuki jala ntanina. 2? Jadi 
sampesuwu-sampesuwu, nasimbayu ewa koro 
manusia ane mana ria nosana namatemo, iwetu 
wo'u ante pomparasayata. Ane da'a nipopokita 
ante powia to nabelona, pomparasayata etu 
namate, da'a ria gunana. 

1 Sampesuwu-sampesuwuku, ne'e madea 
3 nggari tatongo komi madota majadi 
guru mompatuduki Tesa nu Alatala, sabana 
ninjani komi mboto kita to najadi guru kana 
ratangara Alatala banepia ante potangara to 
neliu nggatomo nggari tau ntanina. ? Toramo! 
Kita pura-pura naoso nowia sala. Tapi tau 
to da'a sanggani nowia sala ante tesana 
pomparasayana da'a nakura nuapa-nuapa. I'a 
namala nombakuasai pura-pura korona. 3 Kita 
mombadika sama to nanggedi ri nganga jara ala 
i'a mantuki dotata. Ante akala iwetu mamala kita 
mombagoliaka pura-pura koro jara to nabete 
etu. “Pekirimo jonjo ntanina ewa sakaya bete. 
Naupa sakaya etu nabete mpu'u pade nikeni 

poiri naramboso, tapi namala nigoliaka guli to 
nanggedi nantuki dota topompajala sakaya etu. 

3 Iwetu wo'u ante jilata. Naupa nanggedi mpu'u, 
jilata nipake mompakalanga tesa. Pekirimo jonjo 
ewa pangale. Naupa nabete mpu'u, pangale 
namala rapakajela ante apu to nanggedina. 

6 Jila manusia nasimbayu kaja'ana ante apu. Ri 
korota jila etumo pu'u kaja'ana to nompakaja'a 
njumaongu korota. Jila etu nikuasai kaja'ana 
to nopu'u nggari naraka sampe jila etu wo'u 
nompandasa njumaongu katuwuta. 

7 Pura-pura binata namala rapoponondo, 
nabeloka tonji, nabeloka binata nenjoyo, 
nabeloka bau riara ue. Pade naria mamimo tau 
to nompoponondo ira. 3 Tapi da'a ria samba'a tau 
to namala mompoponondo jila manusia. Jilata 
etu naja'a mpu'u, da'a namala nita'amaka. Jilata 
nasimbayu ewa bisa nu ule to mepakamate. 

9 Ante jila kita nanguli tarima kasi ka Pue Alatala, 
Umata ri suruga. Tapi ante jilata wo'u kita 
nombajanjiaka sanggamanusiata to nipajadi 
Alatala nantuki lenjena mboto. 

10 Nggari saongu sumba nesuwu tesa 
tarima kasi bo tesa-tesa nombajanjiaka wo'u. 
Sampesuwu-sampesuwuku, kakonona da'a 
masipato iwetu! 11 Pekirimo mata ue. Natantumo 
da'a naria mata ue nompopesuwu ue nameli 
bo ue napa'i nggari uluna saulu lau! 12 Wa'a 

wo'u ante kayu. Natantumo da'a ria kayu ara 
nowua zaitun, pade da'a wo'u naria anggur 
nowua ara. Mata ue to napaga da'a wo'u mamala 
mompopesuwu ue nameli. 

13 Ane maria nggari tatongo komi to nata'u 
bo nanoto, etu kana rapopokita komi ante 
pokainggu to nabelona. Noto komi etu kana 
rapopokita ante mowia to nabelona ante kaede 
rara. 14 Tapi ane komi aga nasiriati bo naju'a rara 
pade aga mompekiri kabelo koro komi mboto, 
ne'e mantoiya noto ewa etu, sabana inggu komi 
to naja'a etu nanjapuaka Tesa nu Alatala to 
nakonona. 1° Noto ewa etu da'a nopu'u nggari 
ja'i Alatala. Etu aga nopu'u nggari dunia to naja'a 
e'i, nggari dota rara manusia to naja'a, bo nggari 
seta-seta. 

16 Ri umba naria tau aga nasiriati bo nompekiri 
kabelo korona mboto, natantumo ri setu 
wo'u naria posinggarau bo mpengaya-ngaya 
powia to naja'ana. 1 Tapi tau to naria noto 
to nopu'u nggari ja'i Alatala, nagasa rarana, 
da'a ria pokaingguna nuapa-nuapa to naja'ana. 
Pade i'a wo'u natuwu nosinggabelo ante tau 
ntanina, nalusu rarana bo, i'a nasadia mantarima 
pombarata tau ntanina. Naasi mpu'u matana 
nanggita roana to nandasa, pade nadea powiana 
to nabelona. l'a da'a nompakasabingga, pade 
natebuka bo nanoa rarana. 18 Pokainggu to 

nanoana nasimbayu ewa wua to nituja. Tau-tau 
to natuwu nompoposinggabelo tau ntanina 
nombatuja wua etu, pade asele to najadina 
etumo powia to nanoa ri tatongo ira pura-pura. 
1 Nggari umba pura posibaga bo posinggarau 
to naria ri tatongo komi? Natantumo etu 

nggari dota rara komi to naja'a to nosibaga riara 
nta'imu. ? Komi naino tapi da'a nombarata, 
jadi komi nepatesi. Komi nasiriati tapi da'a ria 
nirata komi. Jadi komi nosinggarau bo nosibaga. 
Sampesuwu-sampesuwu, komi da'a nombarata 
nuapa to nipodota komi sabana komi da'a nerapi 
ka Alatala. 3 Pade naupa komi nerapi komi da'a 
nombarata sabana patuju komi merapi nasala. 
Nuapa niperapi komi etu aga rapompakasana 
koro komi mboto. 

4 Komi nasimbayu ewa besi to niporongo aga 
nongei-ngei ka langgai ntanina to najadi bali 
nu rongona! Natantumo ninjani komi ane komi 
mowega ante dunia to naja'a e'i komi majadi 
bali nu Alatala. Isema-sema madota mowega ka 
dunia to naja'a e'i i'a mompajadi korona mboto 
bali nu Alatala. ? Ne'e rapekiri komi da'a nakono 
tesa nu Buku Nagasa to nanguli iwe'i: "Dota to 
naria riara nta'ita naroso mpu'u!" 

Etu mpu'u-mpu'u nakono! £ Tapi petulungi 
Alatala ka kita neliu nggaroso nggari dota etu. 
Etu sampe naria tesa to nitulisi riara Buku Nagasa 

iwe'i: "Alatala nangewa tau to nalanga rarana, 
tapi l'a nompotowe tau to naede rarana." 
7 Sabana etu, sampesuwu-sampesuwu, 
pekoumo ri ja'i Alatala, pade ewamo Magau 
nu Seta, pade i'a kana mangowa malai nggari 
ja'i komi. 3 Pakamosumo ri ja'i Alatala pade 
Alatala wo'u mompakamosu komi. Komi to 
nasilaka, kabasakamo pokainggumu to naja'a! 
Pakagasamo rara komi to norongu rarana! ? Komi 
masipato masusa rara bo motumangi ante 
manjoso rara mompekiri silaka komi. Pongirimu 
kana majadi tangimu, bo kadamba raramu kana 
majadi kasusa raramu. 1? Pakaedemo rara komi ri 
ngayo i Pue pade l'a kana mompakalanga komi. 
11 Sampesuwu-sampesuwu, ne'e mosisalai, 
sabana tau nombasalai bo nompakasala 
roana topomparasaya, i'a nombasalai bo 
nompakasala Atura-atura nu Alatala. Pade ane 
komi mompakasala Atura-atura nu Alatala, 
batuana komi da'apa topantuki atura, tapi komi 
aga topompakasala atura etu. 12 Kakonona 
aga samba'a lau to nakuasa mombawai 
atura ka manusia bo mompakasala manusia, 
etumo Alatala mboto. Aga I'amo to nakuasa 
mompakasalama kita atau mombasuku kita ri 
naraka. Tapi komi da'a masipato mompakasala 
sanggamanusiamu! 

13 Sampesuwu-sampesuwu, naria ri tatongo 
komi to nanguli iwe'i: "Eo e'i bara naile kami 
kana malau mpaka ri ngata ri anu bo meto'o ri 
setu sampae kasaena lau modaga bo mompaelo 
doi." Epe komimo tesaku e'i! 14 Da'a ninjani komi 
nuapa majadi ante katuwumu naile. Katuwu komi 
ri dunia e'i nasimbayu ewa sumoa, aga sampalai 
nikita pade kaopuna nalipomo. 1? Kakonona 
komi kana manguli iwe'i: "Ane rapodota i Pue 
kami kana matuwu mompowia e'i bara etu." 

16 Tapi komi da'a nanguli iwetu. Komi aga nangoa 
bo nalanga rara. Kakonona pura-pura pangoa 
ewa etu naja'a! 17 Jadi toramo, isema-sema 
nangginjani nuapa to nabelo rapowiana tapi da'a 
nipowiana, tau etu nasilaka. 

1 Umba komi tau-tau nakalumana, epemo 

tesaku e'i. Komi kana motumangi bo mageo 
mpajea sabana komi kana mandasa mpu'u! 
2 Kakalumanamu narompomo. Pakeamu nikoni 
saipamo. 3 Bulawa bo salakamu nikoni ntagaramo 
sabana aga niboli-boli wa'amo! Komi aga 
nompasiromu mpakadea mbara-mbara ri dunia, 
tapi dunia e'i ntora maopumo. Tagara bulawa 
bo salakamu etu kana majadi sabi mantujuraka 
salamu, pade kaopuna komi kana rasuku riara 
apu. 4 Komi da'a nombabayari tambo ka tau-tau 
to nokarajaa ri tinalumu. Tambo etu wo'u majadi 
sabi mantujuraka salamu ri ngayo Alatala, sabana 

pokangangua ira to nokato ri tinalumu niepe Pue 
Alatala to Neliu Nggakuasa. 

> Katuwu komi ri dunia neliu nggagana, 
pade doimu aga nipake komi nompebasa bo 
nompesana ri dunia e'i. Nasimbayu ewa japi to 
nipakaboya nompopea eo mposambale iwetu 
wo'u komi. Ante da'a ninjani-njani, komi kana 
rasuku ri Eo Mpotangara. £ Komi wo'u nombasuku 
bo nompatesi tau to nanoa, naupa ira da'a 
nangewa komi. 7 Jadi sampesuwu-sampesuwuku, 
komi kana mosabara sampe i Pue Yesus marata. 
Kitamo iwenu posabara samba'a topotinalu 
nompopea sampe nowua nuapa to nitujana. 
Ante nosabara i'a nompopea uja tempo motuja 
bo uja nompakajadi wuana. 3 Komi wo'u kana 
mosabara pade maroo rara sabana namosumo 
karata i Pue Yesus. 

3 Ne'e mosipongua bo mosipakasala, ala 
ne'e komi rasuku Alatala. Toramo! Namosumo 
Topotangara, mana masaeka marata. 
10 Sampesuwu-sampesuwu, tukimo jonjo 
nabi-nabi to nompasimbayu tesa nggari ja'i 
Pue. Ira batena nosabara bo naroo rara tempo 
nipandasa. 1! Iramo to niuli tau nasana mpu'u, 
sabana ira naroo bo nosabara tempo nipandasa. 
Tantu niepe komi tesa Ayub nggaolu, iwenu 
sampe i'a naroo mpu'u tempo nipandasa. Pade 
ninjani komi iwenu sampe katuwuna nipakabelo 

bali, sabana i Pue neliu mpu'u towena bo asi 
matana. 

12 Sampesuwu-sampesuwu, to napoko mpu'u 
ratora komi iwe'i: Ne'e metunda ante manguli 
langi bara tana bara nuapa-nuapa ntanina. Ane 
iyo, ulimo, "Iyo," ane da'a, ulimo, "Da'a." Ne'e 
komi metunda ala ne'e komi mawela pesuku 
nu Alatala. 13 Ane maria nggari tatongo komi to 
nasusana, i'a kana mosambaya. Ane maria tau 
nadamba, i'a kana modade mantoiya Alatala. 

14 pade ane maria tau naju'a, i'a kana mompokio 
topanggeniaka-topanggeniaka topomparasaya. 
Ira kana mosambaya ka tau to naju'a etu bo 
mombagese lana ri korona riara sanga i Pue. 

15 Ane ira mosambaya ante pomparasaya mpu'u, 
i Pue kana mompakabelo tau naju'a etu. Pade 
ane ju'ana etu nopu'u nggari silaka, i Pue kana 
mombaampungi i'a. 

16 Etumo sabana komi kana mosipangaku sala, 
pade mosiposambaya ala ju'a komi rapakabelo. 
Posambaya samba'a tau to nanoa rarana nabete 
mpu'u kuasana. 17 Pekirimo jonjo nabi Elia 
nggaolu. l'a samba'a manusia biasa nasimbayu 
ewa kita. l'a nosambaya ante mpu'u-mpu'u 
rarana ala ne'e mauja. Pade mpu'u-mpu'u da'a 
nauja tolumpae santongo kasaena. 

18 Kaopuna i'a nosambaya sangganipa pade 
naratamo uja nggari langi sampe tuja-tuja ntau 

najadi bali. 19 Sampesuwu-sampesuwuku, ane 
maria ri tatongo komi tau da'a mana mantuki 
Tesa nu Alatala pade naria wo'u roana ntanina 
malau manggeni i'a manljili bali ri ja'i Alatala, etu 
powia to nabelo. 2? Toramo! Tau to nanggeni 
roana to nasilaka etu manjili nggari jalana 

to nasala mompakasalama roana etu nggari 
pesuku Alatala, pade silaka roana to nadea kana 
raampungi. 


SURA PAMULANA NGGARI JA'I 
PETRUS NGGARI JA 


1 PETRUS 


1 Sura e'i nggari ja'iku i Petrus, suro Yesus 

Kristus, ka komi to nipelisi najadi todea 
nu Alatala to neto'o nombasowo tau ntanina 
nosimpotatare ri umba-umba ri Propinsi Pontus, 
Galatia, Kapadokia, Asia bo Bitinia. ? Komi nipelisi 
Umata Alatala nantuki niana mboto nggari 
lamba pamulana. Pade nggari pokarajaa Nosa 
Nagasa nu Alatala komi nipajadi todeana sampe 
komi natundu ri ja'i Yesus Kristus bo nipakagasa 
nggari leina mboto. Perapi towe belo Alatala bo 
katuwua mabelo mantambai kadeana ri ja'i komi. 

3 Ratoiyata Alatala, Uma nu Pueta Yesus Kristus! 

Nggari kabete nu asi matana I'a nombawai ka 
kita katuwu to nabou ante nompakatuwu bali 
Yesus Kristus nggari kamatena. Jadi we'i-we'i 
nariamo panjarumakata to naroso. “Kita 
nanjarumaka mombarata rasi-rasi to nipakasadia 
Alatala ka pura-pura anana, etumo rasi-rasi 
to nibolina ri suruga ka kita. Rasi-rasi etu da'a 
namala maropu, da'a namala magero, da'a 
namala mabali. ? Sampesuwu-sampesuwu, komi 
masipato mantarima rasi-rasi etu, sabana komi 

nomparasaya Alatala. Pade komi batena nijagaina 
ante kuasana ala komi mamala mantarima 
kabelona to nasadia rawai ka komi ri kaopu nu 
dunia. ? Sabana etu komi kana madamba-damba 
naupa we'i-we'i komi nombarasai kasusa 
sampalai ante nawela mpengele-ngele pesoba. 
7 Patuju nu pesoba-pesoba etu ala mombayji 
pomparasaya komi ala manggita kaliongu nu 
pomparasaya komi etu. Bulawa niuji ante apu 
ala manggita ane maria galona bara da'a. Tapi 
pomparasayamu neliu nggadea olina nggari 
bulawa. Jadi ane bulawa to namala maropu niuji 
ante apu, neliu-liupa pomparasaya komi! Etu 
kana rauji wo'u ante pesoba-pesoba ala manoto 
kaliongu nu pomparasaya komi ka i Pue Yesus. 
Ane maliongu pomparasaya komi, komi kana 
ratoiya bo rabila bo rapakalanga tempo Yesus 
Kristus marata bali ri dunia. 3 Naupa komi da'a 
nanggita l'a nggaolu komi nompotowe l'a. Pade 
naupa komi da'a nanggita I'a we'i-we'i komi 
batena nomparasaya I'a. Etu sampe nadamba 
mpu'umo rara komi ante kadamba nu rara 
to neliu-liuna to da'a namala rasowadaka. 
3 Nadamba mpu'umo rara komi sabana nitarima 
komimo asele nggari pomparasayamu, etumo 
komi nipakasalama nggari pesuku sampe ri 
kasae-saena. 

10 Nabi-nabi Alatala nggaolu nombaboto 
kabelona to nitarima komi etu. Ira nombaboto 
ewa towe belo to nirasai komi we'i-we'i. Ante 
pekeniaka Nosa Nagasa Kristus riara nta'i ira 
Alatala nompopanjani ka ira ewa kasusa bo 
kapari to mawela Kristus pade kuasa bo kalanga 
katuwu to raratana maliu kasusa bo kapari etu. 
Tapi da'apa ninjani nabi-nabi iwenu kadupa nu 
tesa-tesa to niboto ira. Etu sampe ira nomparesa 
mpakabelo-belo ala mangginjani tempo nuapa 
bo iwenu kadupana pura-pura nuapa to niboto 
ira etu. 11 (1:10) 

12 pade Alatala nompakanoto ka ira nuapa- 
nuapa to niboto ira da'a nosinggawela ante 
ira mboto tapi etu nosinggawela ante komi. 
We'i-we'i kajadia-kajadia to niboto ira etu 
nipatolele ka komi nggari tau-tau to nanggeni 
Kareba Belo ka komi ante petulungi Nosa 
Nagasa nu Alatala to nipopana'u nggari suruga. 
Kakonona malaeka-malaeka i Pue mboto nadota 
mangginjani kareba to nipatolele ka komi etu. 

13 Sampesuwu-sampesuwu, naria mamimo 
panjarumakata to natantuna. Sabana etu komi 
kana mainga pade maroo manjarumaka rasi-rasi 
to rawai ka komi tempo Yesus Kristus marata bali 
ri dunia. 14 Komi kana matuwu ewa ana-ana nu 
Alatala to natundu ri ja'ina. Ne'e mana mantuki 
dota raramu to naja'a to nitukimu tempo komi 

danatuwu riara karumauna. 1° Tapi komi kana 
matuwu ante pokainggu to magasa pura, sabana 
Alatala to nompokio komi majadi todeana wo'u 
nagasa. 18 Niuliku iwetu sabana naria tesa nu 
Alatala riara Buku Nagasa to nanguli, "Komi kana 
moinggu magasa, sabana Aku nagasa." 

17 Sampesuwu-sampesuwu, komi nanggasangai 
Pue Alatala Umamu tempo komi nosambaya. 
Pade I'amo to mombatangara pura-pura tau 
nantuki powia ira mboto ante da'a manggita 
lenje. Jadi etumo sabana komi kana matuwu 
ante mekou ri ja'ina tempo komi daneto'o ri 
dunia e'i ewa torata. 18 Pekoumo ri ja'ina, sabana 
ninjani komi mbotomo nuapa to nipake Alatala 
manggabasaka komi nggari katuwu komi to da'a 
ria gunana to nipasumuli totu'a komi nggaolu. To 
nipake Alatala da'a sangele to namala maropu 
ewa bulawa atau salaka, 19 tapi sangele to neliu 
nggasuli olina, etumo lei Kristus mboto. l'a nireke 
ewa saongu ana bimba nadoli to nisambale 
manjaliku komi. 

20 Da'apa dunia nipajadi I'a nipakatantu Alatala 
mami majadi topantolo silaka manusia. Pade 
ri tempo we'i-we'i namosu kaopu nu dunia 
l'a narata ri dunia e'i ala mamate manjaliku 
komi. 21 Nggari I'amo sampe komi nomparasaya 
Alatala. l'a nipakatuwu Alatala bali nggari 
kamatena pade niwaina ka kuasa bo kagayana to 

nipogumaa. Jadi etu sampe komi nomparasaya 
bo nanjarumaka Alatala. 

22 Sampesuwu-sampesuwu, ante nantuki 
pepatuduki to nakonona, katuwu komi 
nipakagasa sampe komi namala nompotowe 
sampesuwumu topomparasaya i Pue Yesus ante 
kamomi nu rara. Sabana etu posipotowemo 
samba'a bo samba'a ante mpu'u-mpu'u rara. 

23 Sabana komi nipajadi Alatala manusia nabou 
pade katuwumu to nabou etu da'a nopu'u nggari 
ja'i manusia to mamate. Katuwumu nopu'u 
nggari ja'i Alatala to da'a mamate-matena. Komi 
nombarata katuwua nabou etu sabana komi 
nomparasaya Tesa nu Alatala to natuwu bo naroo 
sampe ri kasae-saena. 24 Ewa to nitulisi riara 
Buku Nagasa iwe'i: "Katuwu pura-pura manusia 
ewa kawoko, pade pura-pura kuasa bo kagayana 
ewa sese nggawoko. Kawoko etu nalele pade 
sesena naronto. 22 Tapi Tesa nu Alatala naroo 
sampe ri kasae-saena." 

Tesa nu Alatala etumo Kareba Belo to nipatolele 
ka komi. 

1 Jadi sampesuwu-sampesuwu, nirata 
komimo katuwua to nabou. Sabana etu 
kabasakamo pura-pura pokainggu to naja'a bo 
nebagiu. Ne'e mana aga mabelo ri lenje, ne'e 
mana maju'a rara bo ne'e mana mompakaja'a 
tau ntanina. ? Nasimbayu ewa ngana nggedi to 

dako nesuwu tunggai naino rarana nantomi ue 
njusu indona, iwetu wo'u komi kana maino rara 
mangepe Tesa nu Alatala to najadi ewa panggoni 
wayomu to nagasa. Ane iwetu pomparasaya komi 
kana mantambai maroso sampe komi mantarima 
pura-pura nuapa to nipakasadia Alatala ka tau to 
nipakasalamana. 3 Kawiamo etu sabana nirasai 
komi mamimo kabelo nu rara i Pue. 

4 Pue Yesus nirapaka ewa saongu watu to 
natuwuna. Watu etu nipoara manusia tapi 
nipelisi Alatala ewa watu to neliu nggasuli olina. 
Jadi kamaimo mompakamosu i Pue ? ala komi 
wo'u rapajadina ewa watu-watu to natuwuna to 
nipake mowia saongu sapo Alatala. Pade riara 
sapo etu komi majadi ewa topanggeni agama to 
nipakatantu mantulungi Alatala. Sabana komi 
mombatoiya Alatala bo mombajuju koro komi 
mboto ewa pesomba ka I'a. Pade pesombamu 
etu kana rakonoa rara Alatala sabana Yesus 
Kristus mantulungi komi. ë Nanotomo etu sabana 
naria tesa to nitulisi riara Buku Nagasa iwe'i: 
"Epemo! Aku nompelisi saongu watu to nasulina 
pade watu etu nitu'uku ri Bulu Sion majadi 
palo mpondasi to neliu nggaroso. Isema-sema 
momparasaya watu etu da'a ntoto rapakaeya." 

7 Yesus, to nirapaka ewa watu etu, mpu'u-mpu'u 
nanggeni belo ka komi topomparasaya. Tapi ane 
tau da'a nomparasaya, kana majadi ri ja'i ira 

ewa to nitulisi riara Buku Nagasa iwe'i: "Watu to 
nitajiaka ntopowia sapo, watu etumo to najadi 
palo mpondasi to neliu nggaroso." 

8 Pade, "Watu etu nompakatepasunu tau. Watu 
etu nompakadungga ira." 

Ira natepasunu sabana da'a madota 
momparasaya Tesa nu Alatala, pade etumo to 
nipakatantu Alatala ka ira. 2 Tapi sampesuwu- 
sampesuwu, komi da'a ewa ira etu. Komimo 
tau-tau to nipelisi Alatala. Komimo to nipelisi 
najadi ewa topanggeni agama to mantulungi 
magau. Komimo todeana to nipakatantu 
mantulungi Alatala, komimo to najadi bagiana. 
Komi nipelisi ala mompatolele kareba ewa 
powia Alatala to nipogumaa. I'amo to nompokio 
komi mesuwu nggariara karumauna ala mesua 
matuwu riara karemena to nipogumaa. 10 Tempo 
bopia komi da'a todeana, tapi we'i-we'i komi 
najadi todeana. Bopia komi da'a nipoasi matana, 
tapi we'i-we'i komi nipoasi matanamo. 

11 Sampesuwu-sampesuwu to nipotoweku, 
katuwuta ri dunia e'i ewa tau topesowo bo 
torata to neto'o sampalai lau. Etu sampe aku 
merapi ante mpu'u-mpu'u ka komi, ne'e mantuki 
dota rara to naja'a to nangewa pomparasaya 
komi ka i Pue. 12 Komi kana matuwu ante 
pokainggu to nanoa mpu'u ri tatongo tau-tau 
da'a nomparasaya i Pue. Ane iwetu naupa ira 

manjalaraka komi ante manguli komi tau naja'a, 
kaopuna ira kana manggita pokainggu komi 

to nabelona pade mantoiya Alatala tempo I'a 
marata ri dunia banepia. 

13 Pekoumo ri ja'i pura-pura topoparenta to 
nipakatantu manusia, sabana etumo to nipodota 
i Pue. Pekoumo ri ja'i magau sabana i'amo to 
neliu nggabete kuasana. 14 Pade pekoumo ri ja'i 
gubernur-gubernur sabana iramo to nipakakuasa 
magau ala mombasuku tau-tau to naja'a bo 
mombatoiya tau-tau to nabelo pokaingguna. 

15 Sabana to nipodota Alatala ala nggari 
pokainggumu to nabelo komi mompakalino 
tau-tau nadoyo to notesa-tesa nantuki pekiri ira 
to nabodo. 18 Komi kana matuwu ewa tau da'a 
nipobatua manusia. Tapi ne'e sampe etu majadi 
tanje ka komi mowia kaja'ana. Nabelopa komi 
matuwu ewa batua to natundu ri ja'i Alatala. 

17 Bilamo pura-pura tau, potowemo 
sampesuwumu topomparasaya, pekoumo ri 
ja'i Alatala bo bilamo magau. 18 Komi to najadi 
batua kana mpu'u-mpu'u mekou ri ja'i madikamu 
bo mombabila ira, nabeloka ira to nanondo bo 
nalusu rara, nabeloka ira to nasoana. 19 Ane komi 
rapandasa madikamu naupa komi da'a nowia 
kasalana pade komi maroo riara kasusa etu 
sabana nantora dota Alatala, komi kana ragane 
Alatala. 

20 Natantumo da'a masipato komi ratoiya ane 
komi maroo tempo niboba madikamu sabana 
nowia kaja'anal Tapi ane komi rapandasa sabana 
pokainggumu nabelo pade komi maroo riara 
kasusa etu, komi mpu'u-mpu'u ragane Alatala, 
21 sabana etumo patuju Alatala nompokio komi. 
Toramo! Kristus wo'u nipandasa ala manggeni 
belo ka komi. l'a nombawai jonjo ka komi ala 
komi mompasiala pokaingguna etu. 

22 l'a da'a sanggani nowia silaka. Da'a ria 
sanggani I'a nodawa. ?? Tempo I'a niuli sinja'i ntau 
l'a da'a nebalasi. Tempo l'a nipandasa l'a da'a 
nesawa. Tapi l'a aga nombajuju korona ka Alatala, 
Topotangara to nanoana. 24 Kristus mbotomo 
nanggolo silaka-silakata ri korona mboto tempo 
l'a nipaku ri kayu parika, ala kita rakabasaka 
nggari kuasa silaka bo matuwu mantuki dota 
Alatala. Pade nggari bela-belana tempo niporo 
ju'a-ju'a komi nipakabelomo. 22 Tempo bopia 
komi ewa bimba-bimba to nasalanjalamo. Tapi 
we'i-we'i komi nanjilimo ri ja'i Ntopoewu to 
nanggeniaka katuwumu. 

1 jwetu wo'u komi totu'a-totu'a besi. Komi 
kana mekou ri ja'i rongomu langgai ala 
ane maria rongomu to da'a nomparasaya Tesa 
nu Alatala pokainggumu etu manggeni ira 
momparasaya. Da'a paraluu komi motesa nuapa- 
nuapa ka ira. ? Sabana ane ira manggita komi 

mekou ri ja'i Alatala ante pokainggu to nagasa 
ira kana rakeni momparasaya. 3 Ne'e sampe 
kagayamu aga ri sawalikuna, ewa nokalapenda 
wo'omu bara nompake ramba-ramba bulawa 
bara pakea to nasuli-sulina. “Tapi kagayamu 
kana mopu'u nggariara nta'imu, etumo nggari 
inggumu to nalusu bo nasana. Etumo kagayana 
to da'a ntoto malipo bo to neliu nggasuli olina 
riara mpanggita Alatala. 

3 Sabana iwetu wo'u pokainggu besi-besi to 
nagasa to nomparasaya Alatala tempo nggaolu. 
Besi-besi etu nompakagaya koro ira ante 
nekou ri ja'i rongona langgai. ê Jonjona, i Sara 
natundu ri ja'i Abraham pade nompangaku 
i'a madikana. Pade komi nireke ewa ana-ana 
i Sara ane komi batena mowia mabelo bo 
da'a maeka mantingayo nuapa-nuapa. 7 Iwetu 
wo'u komi totu'a-totu'a langgai. Komi kana 
matuwu mosanggani-nggani ante rongomu ante 
pokainggu to nanoto. Toramo, ira da'a nasimbayu 
karosona ante langgai. Bilamo ira sabana ira 
wo'u niwai Alatala ka katuwua nabelo sampe 
ri kasae-saena nasimbayu ewa komi langgai. 
Kawiamo etu ala da'a maria nuapa-nuapa 
mombalawa posambayamu. 

8 Jadi sampesuwu-sampesuwu, komi pura-pura 
kana mosaongu pekiri bo mosaongu rara. 
Posipotowemo samba'a bo samba'a ewa tau 

nosampesuwu. Komi kana mosipoasi mata 
samba'a bo samba'a bo moinggu maede rara. 

3 Ane maria tau mowia kaja'ana ri ja'imu ne'e 
mombabalasi ira ante kaja'ana. Ane ira manguli 
sinja'i komi ne'e rapesawa. Agina komi merapi 
rasi nggari ja'i Alatala ka ira. Sabana komi 
nipokio Alatala moinggu mabelo ewa etu ala 
komi mombarata rasi bo belo nggari ja'ina. 

10 Riara Buku Nagasa nitulisi iwe'i: "Isema-sema 
madota matuwu madamba bo mombarasai 
katuwu to mabelo, i'a kana mombajagai jilana 
ala ne'e motesa to naja'ana bo ne'e mebagiu. 
11 j'a kana manggabasaka pokaingguna to naja'a 
bo mompowia to nabelona. I'a kana mangelo 
posinggabelo ante mompasimbuku matuwu 
mosinggabelo ante tau-tau ntanina. 12 Sabana 

i Pue batena nompariara tau to nanoa pade I'a 
nangepe posambaya ira. Tapi l'a nangewa tau to 
nompowia kaja'ana." 

13 Ane komi tunggai mowia pokainggu to 
nabelo sema madota mompowia kaja'ana ka 
komi? Natantumo da'a ria! 14 Tapi ane rapana 
komi rapandasa sabana pokainggumu to 
nanoana, masana mpu'umo komi. Ane maria tau 
mompandasa komi ne'e maeka rija'i ira, bo ne'e 
makini rara. 1? Tapi jujumo katuwumu ka Kristus, 
pade mompangaku I'amo Puemu to nagasa. Pade 
komi kana masadia mombasono mpakanoto 

butu-butu tau to mekutana ewa panjarumaka 

ri ja'i Pue to naria riara nta'imu. Tapi komi kana 
mombasono ira ante malusu bo maede rara. 

16 pade komi kana matuwu ante rara nta'i to 
nagasa ala ane maria tau manjalai pokainggumu 
to nabelo ewa topomparasaya Kristus, ira kana 
maeya mboto. 

17 Toramo! Nabelopa rapandasa sabana 
mompowia to nabelona ane etu dota Alatala 
pade rapandasa sabana mompowia kaja'ana. 

18 Sabana Kristus wo'u nipandasa nau da'a 
nowia kaja'ana. I'a namate sanggani lau sampe 
ri kasae-saena nombasompo silaka manusia. 

l'a to nanoa rarana namate nanjaliku kita to 
nadenggo rara ala manggeni kita mosinjani 
belo ante Alatala. Korona nipatesi tapi I'a 
nipakatuwu bali ante kuasa Nosa Nagasa nu 
Alatala. 19 Tempo Kristus namate I'a nikeniaka 
Nosa Nagasa nalau nompatolele Tesa nggari 

ja'i Alatala ka wayo-wayo ntau to nitarunggu ri 
peto'o ntomate, 20 etumo ira to da'a natundu 

ri ja'i Alatala tempo nabi i Nuh nggaolu. Tempo 
nabi i Nuh danompowia sakaya betena, nandate 
mpu'u posabara Alatala nompopea manusia 
majea nggari silaka-silaka ira. Tapi tempo ue 
nanggabuntu nompakalodo dunia aga sakedi lau 
tau nesua riara sakaya etu sampe nipakasalama, 
etumo aga walumba'a lau. 

21 Kajadia etu nombagambara ka kita iwenu 
kita nipakasalama ante nantuki ada mpediu 
ewa tandaina kita topomparasaya i Pue Yesus. 
Ada etu da'a nompegasa gege nggari korota, 
tapi ante nantuki ada etu kita nerapi ala Alatala 
mombawai ka kita rara nta'i to nagasa. Ada 
mpediu etu nompakasalama kita sabana Yesus 
Kristus natuwu bali nggari kamatena. 22 I'a neore 
mpaka ri suruga pade nekatoko ri peto'o to nibila 
ri panggana nu Alatala. Pade ri setu pura-pura 
malaeka bo topoparenta bo karampua-karampua 
to nakuasa ri laerawa natundu ri ja'ina. 

1 Kristus mboto nombarasai kasusa bo kapari 

4 ri karona tempo l'a ri dunia e'i. Jadi etumo 
sabana komi wo'u kana mompakaroo raramu 
ala masadia rapandasa ewa l'a. Sabana isema - 
sema to nombarasai kasusa bo kapari ri korona 
mboto da'a mana mowia silaka. 2 Jadi tempo kita 
danatuwa ribengo nu dunia e'i kita kana matuwu 
mantuki dota nu Alatala, ne'e mana mantuki 
dota rara manusia to naja'a. ? Sabana naganamo 
loga komi nantuki pokainggu-pokainggu tau da'a 
nangginjani Alatala. Bopia komi aga natuwu ante 
pokainggu to natantoru, komi aga nantuki dota 
rara to naja'a, komi nabiasa nalangu-langu, komi 
nasiromu nanggoni mpebasa bo nanginu-nginu 
tule, pade komi nompakoni pue-pue ntanina 
ante akala to nompakarunggu rara. 

4Tapi we'i-we'i natekaja roa-roa komi sabana 
komi mana madota mantuki ira mompebasa 
mowia kaja'ana. Pade ira nanguli sinja'i komi. 
> Tapi kana marata tempona ira mompangaku 
powia ira to naja'a etu ri ngayo Alatala, sabana 
nasadiamo l'a mombatangara pura-pura tau, 
nabeloka to danatuwu, nabeloka to namatemo. 
6 Etu sampe Kareba Belo nipatolele wo'u ka 
tau-tau to namatemo. Patujuna ala naupa ira 
nisuku bo koro ira namatemo ewa nabiasa ante 
manusia, wayo ira mamala matuwu mabelo 
nantuki dota nu Alatala. 

7 Namosumo kaopu nu dunia. Jadi etu sampe 
komi kana manoto bo mainga ala komi mamala 
mosambaya. 3 Tapi to neliu nggapokona komi 
kana mpu'u-mpu'u mosipotowe samba'a bo 
samba'a. Sabana ane kita mompotowe roata 
kita da'a mompariara nta'i sala ira to nadea ri 
ja'ita. ? Komi kana majole mantarima torata riara 
njapomu ante da'a mongua-ngua. 10 Kita niwai 
ka pompakule nggari ja'i Alatala samba'a bo 
samba'a. Jadi kita kana mompake pompakule etu 
ala mantulungi roa-roata mantarima rasi bo belo 
nggari ja'i Alatala. 

11 Jonjona, isema-sema to niwai ka pompakule 
manggeni Tesa nu Alatala kana motesa ewa tau 
to niposumba Alatala mboto. Isema-sema to 
niwai ka pompakule mantulungi tau ntanina 

kana mantulungi ante karoso to niwai Alatala 

ka i'a. Pakemo pompakule-pompakule etu ala 
riara nuapa-nuapa to majadi Alatala ratoiya 

bo rabila nggari powia Yesus Kristus ri tatongo 
komi etu. l'amo to nakuasa bo masipato 
ratoiya bo rabila sampe ri kasae-saena. Amin! 

12 Sampesuwu-sampesuwu to nipotoweku, ne'e 
komi matekaja mombarasai pepandasa to napa'i 
mpu'u ewa apu to neliu nggapane to narata 
mombauji pomparasaya komi. Ne'e rapekiri to 
nirasai komi etu sangele nontani nggari biasa. 
13 Tapi komi kana madamba-damba sabana komi 
namala mombarasai kasusa bo kapari ewa to 
nirasai Kristus mboto. Ante iwetu mabete mpu'u 
kadamba nu rara komi tempo kabete kuasa 

bo kagaya Kristus to nipogumaa rapopokita ka 
pura-pura manusia. 

14 Masana mpu'umo komi ane komi rasalaraka 
ntau sabana komi nompangaku sanga Kristus. 
Sabana ane etu majadi Nosa Nagasa nu Alatala to 
nipogumaa kana matekita riara nggatuwu komi. 
15 Aga ne'e sampe maria nggari tatongo komi to 
rapandasa sabana i'a nepatesi bara nangangga 
bara nowia kaja'ana atau nombagalo urusa tau 
ntanina. 18 Tapi ane komi rapandasa sabana komi 
topomparasaya ne'e maeya matamu. Ulimo 
tarima kasi ka Alatala sabana komi nipandasa 
ewa samba'a topomparasaya Kristus. 

17 Naratamo tempona Alatala nompamula 
mombatangara pura-pura manusia. Pade kita 
todeana mboto to mokolu ratangarana. Tapi ane 
kita todeana to mokolu ratangarana, natantumo 
meliu nggatomo pesukuna ka tau-tau to da'a 
madota momparasaya Kareba Belo nggari ja'ina! 
18 Ewa to nitulisi riara Buku Nagasa iwe'i: "Ane 
tau to nanoa rapakasalama aga ante mombarasai 
mpengele-ngele kasusana, iwenumo ante tau 
nasilaka to da'a nantuki dota Alatala? Natantumo 
ira da'a ntoto namala rapakasalama!" 

19 Jadi sampesuwu-sampesuwu, ane maria 
komi to rapandasa nantuki dota Alatala, jujumo 
katuwumu ka Alatala to nompajadi langi 
bo dunia, pade ne'e komi menonto mowia 
to nabelona. Sabana I'a namala raparasaya 
mompakadupa pojanjina ka komi. 

1 Umba komi to najadi topanggeniaka 

todea topomparasaya! Aku wo'u samba'a 
topanggeniaka topomparasaya, bo aku mboto 
nanggita kasusa bo kapari to nirasai Kristus 
bopia. Pade ane Kristus marata bali ante 
kuasa bo kagayana to nipogumaa aku wo'u 
mombarata bagia riara pura-pura etu. Jadi aku 
merapi ante mpu'u-mpu'u ka komi 2 ala komi 
manggeniaka todea nu Alatala to niparasaya 
ka komi nasimbayu ewa samba'a topoewu 
nombaewu bimba-bimbana. Keniakamo ira 


1 PETRUS 5 1060 


ante nasana rara nantuki dota nu Alatala, ne'e 
ewa tau to nipasu'u. Pade ne'e aga mangelo 
untu ka koro komi mboto, tapi tuimo bago etu 
sabana komi mpu'u-mpu'u madota mantulungi 
todea topomparasaya. 3 Pade ne'e dota-dota 
mompatundu topomparasaya to niparasaya 

ka komi, tapi nabelopa komi majadi jonjo to 
masipato rapasiala ira. 

4 Pade tempo Kristus, Topoewu to Nabete 
marata bali ri dunia l'a kana mombawai ka komi 
hadia, etumo bagia riara kuasa bo kagayana 
to nipogumaa sampe ri kasae-saena. ? Iwetu 
wo'u komi to danamuda. Komi kana mekou ri 
ja'i totu'a. Pade komi topomparasaya pura-pura 
kana mompakaede rara bo mositulungi samba'a 
bo samba'a. Sabana naria nitulisi iwe'i: "Alatala 
nangewa tau to nalanga rarana, tapi I'a 
nompotowe tau to naede rarana." 

6 Jadi sampesuwu-sampesuwu, pakaedemo 
raramu, bo pekoumo ri ja'i Alatala to nakuasa ala 
l'a mompakalanga komi ane maratamo tempona. 
7 Waimo pura-pura kakini raramu ka I'a sabana 
l'a batena nompariara komi. 8 Komi kana mainga 
bo manoto rara, sabana balimu, Magau nu Seta 
nalau gusa'a guse'i ewa singa to nongao-ngao 
mangelo sokona. 

3 Tapi ewamo i'a ante pomparasaya to naroso, 
sabana ninjani komi mboto topomparasaya 

ri umba-umba ri dunia nipandasa nasimbayu 
ewa komi wo'u. 10 Pade ane maopu komi 
mombarasai kasusa sampalai, Alatala mbotomo, 
Pu'u nu towe belo, kana mompakagana nuapa to 
nakura ri ja'imu. l'a kana mompakaroo raramu, 
mompakaroso komi pade mombasaro komi. 
Sabana I'amo to nompokio komi mombarata 
bagia riara kuasa bo kagayana sampe ri kasae- 
saena sabana komi nosaongu rara ante Kristus. 
11 l'amo to nakuasa sampe ri kasae-saena. Amin! 
12 Aku nantulisi suraku to nambukuna e'i 
ante petulungi i Silas, sampesuwuta riara i 
Pue to nirekeku samba'a topomparasaya to 
namala raparasaya. Patujuku nantulisi sura e'i 
ala mompakaroso rara komi bo mompakanoto 
ka komi nuapa to nitulisiku e'i mpu'u-mpu'u 
tesa ewa towe belo nu Alatala to nakonona. 
Sokomo mpakaroso tesa etu ante mpu'u-mpu'u 
raramu. 33 Tabe nggari ja'i sampesuwu komi 
topomparasaya to naria ri se'i ri ngata Babilon to 
nipelisi Alatala nasimbayu ewa komi. Pade tabe 
wo'u nggari ja'i anaku i Markus. 14 Posipabotemo 
tabe samba'a bo samba'a ante towe. Perapi Pue 
Alatala mombawai katuwua mabelo ka komi 
pura-pura to nosaongu rara ante Kristus. 


SURA KARONGGANINA NGGARI JA | 
PETRUS NGGARI JA 


2 PETRUS 


1 Sura e'i nggari ja'iku i Simon Petrus, 
batua bo suro Yesus Kristus, ka komi to 

nomparasaya i Pue Yesus nasimbayu ewa kami. 
l'a Alatalata bo Magau to Mompakasalama to 
nanggeni kita nomparasaya sabana nanoa mpu'u 
rarana. ? Perapi Pue Alatala mombagane komi 
bo mombawai ka komi katuwua mabelo sabana 
komi nosinjani ante I'a bo Pueta Yesus. 

3 Nggari barakana mboto Alatala nombawai 
ka kita pura-pura nuapa to niparaluuta ala 
matuwu ante pokainggu to nantuki dotana. Etu 
najadi riara nggatuwuta sabana kita nosinjani 
ante i Pue to nompokio kita mombarata bagia 
riara kuasa bo kabelona. 4Nggari kuasa bo 
kabelona etu I'a nojanji nombawai ka kita 
rasi-rasi to neliu nggadea olina bo neliu nggabelo. 
Patujuna nombawai rasi-rasi etu ala komi 
mamala makabasaka nggari dota rara to naja'a 
to mombagero dunia e'i, pade ala inggu-inggu 
Alatala mboto maria ri ja'i komi. 

> Jadi etumo sabana komi kana mompasimbuku 
ala pomparasaya komi ratambai ante pokainggu 

to nabelo. Pade pokainggu to nabelo etu 

kana ratambai ante pangginjani ewa Alatala. 

6 Pade pangginjani etu kana ratambai ante 
pompakule mombakuasai koro komi mboto. 
Pade pompakule mombakuasai koro komi mboto 
kana ratambai ante karoo rara riara kasusa. Pade 
karoo rara kana ratambai ante pokainggu to 
nantuki dota Alatala. ” Pade pokainggu to nantuki 
dota Alatala etu kana ratambai ante pepotowe ka 
sampesuwumu topomparasaya. Pade pepotowe 
ka sampesuwumu topomparasaya kana ratambai 
ante pepotowe ka pura-pura tau. 3 Ane pokainggu 
iwetu meliu kadeana ri ja'i komi, posinjani komi 
ante Pueta Yesus Kristus mpu'u-mpu'u moguna 
pade maria aselena. 

3 Tapi tau da'a noinggu iwetu nasimbayu ewa 
tau naburo. Napii pekirina sabana nikalinganamo 
i'a nipegasa nggari silakana bopia. !? Jadi 
sampesuwu-sampesuwu, pasimbukumo 
ante mpu'u-mpu'u ala mompopokita komi 
mpu'u-mpu'u nipelisi Alatala bo nipokiona 
majadi todeana. Sabana ane komi mowia etu 
natantumo komi da'a ntoto mokanggaura 
momparasaya. 1! Pade ante iwetu natantumo 
komi kana ratarima ante mabelo riara poparenta 
to naroo sampe ri kasae-saena, etumo Poparenta 
Pueta Yesus Kristus, Magau to Mompakasalama. 

12 Jadi sampesuwu-sampesuwu, naupa komi 
nangginjani pura-pura etu pade komi naroso 
nantuki pepatuduki to nakono to nitarima komi, 
aku bate-batena mompopatora etu ka komi. 

13 Nipekiriku ane aku danatuwu masipato aku 
mompakaroso rara komi ante popatoraku etu. 

14 Sabana ninjanikumo mana masaeka kamateku, 
ewa to niuli Pueta Yesus Kristus ka aku. Jadi 
aku kana mompasimbuku ala komi bate-batena 
mantora pura-pura pepatudukiku etu ane aku 
mana ria ri dunia e'i. 

16 Tempo kami nompatuduki ka komi ewa kuasa 
Pueta Yesus Kristus bo karatana ri dunia e'i, kami 
da'a nantuki kabali-kabali to nipetowali manusia. 
Tapi mata kami mboto nanggita kabete kuasana 
to nipogumaa. 17 Sabana kami mboto nanggita 
tempo I'a nibila bo nipakareme Umata Pue 
Alatala. Pade niepe kami mboto suara Alatala to 
Neliu Nggakuasa nanguli iwe'i: "E'imo Anaku to 
nipotoweku, I'amo to nompakadamba raraku." 
18 Suara etu niepe kami mboto nggari suruga 
tempo kami nosanggani-nggani ante Yesus ri 
bunggu bulu to nagasa. 

19 Jadi nggari nuapa to nikita kami etu neliu 
ngganoto ka kami kakono nu tesa-tesa to niboto 
nabi-nabi Alatala nggaolu. Nabelo mpu'u ane 
komi mompariara nta'i tesa nabi-nabi etu, 
sabana tesa ira nasimbayu ewa saongu poindo 

to nombawanta karumauna. Pariara nta'imo 
tesa etu sampe i Pue Yesus marata bali ri dunia 
mombawanta komi ante remena nasimbayu ewa 
eo bo betu'e pompaeo nebulu nombawanta 
dunia. 20 To napokona, kana ratora komi tesa 
e'i: tesa-tesa to niboto nabi-nabi nggaolu to 
naria riara Buku Nagasa da'a namala rapakanoto 
batuana nantuki pombarata manusia mboto. 
21 Sabana tesa nabi-nabi da'a niboto ira nantuki 
dota manusia. Tapi ira notesa ante pekeniaka 
Nosa Nagasa nu Alatala nompasimbayu tesa 
nggari ja'i Alatala mboto. 

1 Tempo nggaolu naria nabi-nabi topodawa 
2 neumba ri tatongo todea nu Alatala. Pade 
iwetu wo'u we'i-we'i kana meumba guru-guru 
topodawa ri tatongo komi. Ira manggeni 
pepatuduki to nasala to mompakanawu tau, 
pade ira kana mombasapu i Pue to nantolo silaka 
ira. Nggari powia ira etumo ira masalisa rasuku. 
2 Kana madea tau mompasiala pokainggu ira to 
nopu'u nggari dota rara to naja'a. Pade nggari ira 
etu sampe pepatuduki to nakonona kana rasalai 
ntau. 3 Guru-guru topodawa etu nadoko nu doi. 
Etu sampe ira aga mangelo untu nggari ja'i komi 
ante tesa-tesa to nipetowali ira mboto. Tapi 
pesuku ira nasaemo nipakatantu. Mana masaeka 
majadi. 

4Toramol Alatala da'a nanggabasaka malaeka- 
malaekana mboto nggari pesuku tempo ira 
nowia silaka, tapi I'a nantajiaka ira riara naraka. 
Ira nisuaraka riara peto'o narumau pade 
nitarunggu ri setu sampe marata Eo Mpotangara 
banepia. ? Iwetu wo'u tempo nggaolu Alatala 
da'a nanggabasaka dunia nggari pesukuna. I'a 
nompakaropu tau-tau to da'a nantuki dotana 
ante ue nanggabuntu nompakalodo dunia. Aga i 
Nuh ante pitumba'a tau ntanina to nipakasalama 
sabana i Nuh nompatolele ka tau pokainggu to 
nikonoa rara Alatala. ? Iwetu wo'u ante ngata 
Sodom bo Gomora. Alatala nombasuku pue 
ngata to naja'a etu ante nompalabu ira ante apu 
ala majadi popatora ka tau-tau to da'a nantuki 
dota Alatala. 

7 Tapi i Lot nipakasalamana nggari pesuku etu 
sabana i'a samba'a tau to nanoa pokaingguna. 
Nasusa mpu'u rarana nanggita pokainggu to 
natantoru to nipowia tau-tau da'a ria adana etu. 
8 Sabana i Lot, tau to nanoa etu neto'o ri tatongo 
ira, pade eo-eo i'a nanggita pade nangepe powia 
ira to naja'a sampe nandasa mpu'umo pekiri rara 
nta'ina to nanoa. ? Jadi toramo! Alatala mamala 
mompakasalama tau-tau to nantuki dotana ane 
ira mombarata pesoba-pesoba. Pade l'a mamala 
wo'u mombatarunggu tau-tau to naja'ana sampe 
ira rasuku ri Eo Mpotangara. 

10 To mpu'u-mpu'u rasukuna iwetu etumo 
tau-tau to nantuki dota rara ira to naja'a bo 
natantoru pade to nanjapuaka kuasa nu Alatala. 
Nabia bo nasombo mpu'u guru-guru topodawa 
etu sampe da'a naeka ira nanguli sinja'i malaeka- 
malaeka to nipogumaa. 1! Malaeka-malaeka 
Alatala etu neliu nggaroso bo neliu nggakuasa 
nggari guru-guru topodawa etu. Tapi naupa 
iwetu malaeka-malaeka etu da'a nompakasala 
roa-roa ira to nowia sala ante tesa-tesa njilaka 
ri ngayo i Pue. 12 Tapi guru-guru topodawa 
etu nombasalaraka anu da'a ninjani ira. Ira 
nasimbayu ewa binata to da'a ntoto nompekiri, 
aga natuwu nantuki inggu-inggu to naria ri ja'ina. 
Binata etu aga niote ala rasoko bo rasambale. Jadi 
nggari pokainggu to naja'a guru-guru topodawa 
etu kana rapatesi nasimbayu ewa binata-binata 
nasoa, pade rasuku sampe ri kasae-saena. 

13 Ira kana rapandasa sabana nowia pokainggu 
to naja'a. Nau tempo eona to nipodamba ira aga 
nompebasa nogau sala nantuki dota rara ira to 
naja'a. Ira nompakatantoru komi topomparasaya 
nasimbayu ewa gege nompakarangu baju. 

Pade nggari pokainggu ira to nepakaeya komi 
nisalai ntau, sabana guru-guru topodawa etu 
aga nompebasa nogau sala tempo ira nasiromu 
nanggoni mpasanggani-nggani ante komi. 1 Ira 
bate-batena naino mogau sala ante butu mba'a 

besi to nikita ira. Da'a nabasa-basa ira nowia 
silaka. Ira nombaopa tau-tau to da'a naroso 
pomparasayana ala mowia silaka. Pade to najadi 
kabiasa ira aga nadoko nu doi. Ira mpu'u-mpu'u 
tau nasurukawu! 

15 Nipalasi iramo jala to nakonona pade 
nasalanjalamo ira. Ira nompasiala pokainggu i 
Bileam ana i Beor nggaolu. I'a aga naino ka doi to 
niratana nggari powiana to naja'ana. 1? Tapi i'a 
nibunggaa sabana kaja'ana etu. Keledai pateke to 
nipesawina saongu binata to da'a namala notesa. 
Tapi keledai etu notesa ewa manusia nombatagi 
Bileam mompapola niana to nadoyo-doyo etu. 

17 Guru-guru topodawa etu nasimbayu ewa ulu 
nu ue to naotimo. Ira ewa kulimunggapu aga 
niburu mpoiri tapi da'a najadi uja. Nipakasadia 
ka ira peto'o to neliu nggarumau. 18 Sabana 
ante nalanga rara ira nantesa powia ira mboto, 
tapi tesa-tesa ira nawara. Ira nombaopa tau 
to lako nakabasaka nggari ja'i roa-roa ira to 
naja'a pokaingguna. Tau-tau etu niopa ira 
ante nompakapane dota rara to naja'a, ala ira 
manjili bali mantuki pokainggu to naja'a to 
lako nikabasaka ira. 19 Guru-guru etu nojanji 
ka tau-tau etu, "Ane komi mantuki pepatuduki 
kami komi kana makabasaka nggari atura-atura. 
Komi mamala mowia nuapa-nuapa nipodota 
komi." Tapi kakonona ira mboto nipobatua 

pokainggu-pokainggu to nompakaropu. Sabana 
ane samba'a tau nidagi dota rarana to naja'a i'a 
nipobatua dota rarana etu. 

20 Nandasa mpu'umo guru-guru topodawa etu. 
Sabana bopia ira mpu'u-mpu'u nosinjani ante 
Pue Yesus Kristus, Magau to Mompakasalama 
kita sampe natekabasakamo ira nggari pokainggu 
to naja'a ri dunia e'i. Tapi naopu etu ira nipemala 
bo nipobatua bali pokainggu-pokainggu to naja'a 
etu. Kaopuna neliu nggandasa katuwu ira nggari 
pamulana. 21 Nabelopa tau ewa etu da'a sanggani 
nangginjani jala to nakonona pade nangginjanina 
tapi kaopuna nompalasi parenta-parenta Alatala 
to nagasa to nipatuduki ka ira. 22 To najadi ri ja'i 
ira nasimbayu ewa popata to nanguli iwe'i: "Asu 
nanjili bali nanggoni luana, pade Wawu lako nidiu 
nanjili bali notompu ri gege." 

1 Sampesuwu-sampesuwu to nipotoweku, 
3 e'imo suraku karongganina ka komi. 
Riara suraku karongelena aku nompasimbuku 
mompopatora ka komi pepatuduki to nakonona 
ala pekiri komi batena magasa. ? Patujuku ala 
komi mantora tesa-tesa to niboto nabi-nabi to 
nagasa nggaolu, pade ala komi mantora wo'u 
parenta-parenta nggari ja'i Pueta, Magau to 
Mompakasalama to nipatolele suro-surona to 
narata ri ja' imu. 

3 Tesa to neliu nggapokona ratora komi iwe'i: Ri 
tempo namosu kaopu nu dunia kana meumba tau 
to nikuasai dota rara ira mboto to naja'a. Ira kana 
mompongei-ngei komi “ante manguli, "Yesus 
nojanji marata bali ri dunia. Tapi ri umbamo 
l'a? Etu da'a ntoto majadi, sabana nggari tempo 
kamate totu'ata nggaolu sampe we'i-we'i 
mpengele-ngele ri dunia da'a ria kabalina. Etu 
bate-batena nasimbayu ewa ri lamba pamulana 
tempo dunia nipajadi." 3 Tau-tau to notesa 
iwetu nitunggai ira nanggalinga iwenu Alatala 
nompajadi langi nggaolu ante tesana, bo iwenu 
dunia nipajadina nggari ue, pade iwenu sampe 
kabatana neumba nggari tatongo ue. ? Pade ante 
ue wo'u Alatala nompakaropu dunia nggaolu, 
etumo ante ue bete nanggabuntu nompakalodo 
dunia. 

7 Tapi nggari Tesa nu Alatala etu wo'u langi bo 
dunia to naria we'i-we'i nipiara sampe kaopuna 
rapakaropu ante apu. We'i-we'i langi bo dunia 
danipiara sampe Eo Mpotangara banepia tempo 
pura-pura tau to da'a nantuki dota Alatala 
kana rasuku. 8 Tapi sampesuwu-sampesuwu 
to nipotoweku, ne'e rakalinga komi tesa e'i: 
Riara mpanggita i Pue sanjobu mpae nasimbayu 
ewa sambengi, pade sambengi nasimbayu ewa 
sanjobu mpae. ? Pue da'a nompakasae kadupa 
nu pojanjina marata bali ri dunia naupa naria 


2 PETRUS 3 1071 


bara sakuya mba'a tau nanguli iwetu. Tapi I'a 
nosabara ri ja'i komi, sabana I'a da'a madota 
ala maria to rasuku sampe ri kasae-saena. To 
nipodotana ala pura-pura tau mombarata loga 
majea nggari silaka-silaka ira. 

10 Tapi i Pue Yesus kana marata bali ri dunia 
ante da'a ninjani-njani ntau nasimbayu ewa 
karata ntopangangga. Ri eo etu langi kana 
malipo sanggani ante guru nu apu to nagai. Pade 
pura-pura to naria kana maropu rakoni nu apu, bo 
dunia ante pura-pura isina kana malipo sanggani. 
11 Jadi sampesuwu-sampesuwu, ane pura-pura 
to naria kana maropu iwetu, natantumo kita 
masipato matuwu ante pokainggu to magasa 
pade to mantuki dota nu Alatala. 12 Kita e'i 
nompopea eo to nipakatantu Alatala etu. Kita 
kana mompasimbuku mompasara eo etu ala 
masasinta marata. Ri eo etu langi kana maropu 
rakoni nu apu, pade pura-pura to naria kana 
magonu ante kapanena. 

13 Tapi kita mompopea nuapa to nijanji 
Alatala, etumo langi to nabou bo dunia nabou, 
peto'o tau-tau to nanoa pokaingguna. 14 Jadi 
sampesuwu-sampesuwu to nipotoweku, 
tempo komi mompopea kajadia-kajadia etu, 
komi kana mompasimbuku matuwu ante 
pokainggu to nagasa to da'a mamala rasalai 
bo da'a mepakaeya. Pasimbukumo ala ane 

i Pue Yesus marata bali komi mosinggabelo 
ante I'a. 1? Toramo, nandate posabara i Pue ala 
mombawai loga ka tau rapakasalama. Iwetu wo'u 
to nitulisi sampesuwuta i Paulus to nipotoweta 
riara sura-surana to nitulisina nantuki noto to 
niwai Alatala ka i'a. 

16 Riara surana pura-pura i'a nompatuduki 
pepatuduki nasimbayu ewa to nitulisiku ri ba'ana. 
Naria wo'u tesa i Paulus to nakaja sakedi ranjani. 
Tesa etu nabiasa nipakadenggo ntau to da'a 
nanoto pekiri ira bo to da'a naroso pomparasaya 
ira. Iwetu wo'u ira nompakadenggo isi Buku 
Nagasa ntanina. Tapi nggari pokainggu ira etu ira 
kana rasuku Alatala. 

17 Jadi sampesuwu-sampesuwu to nipotoweku, 
ninjani komi mamimo kana maria tau moinggu 
iwetu. Etu sampe komi kana mainga, ala ne'e 
komi rakeni guru-guru topodawa mantuki 
pepatuduki to nasalana sampe mana ria 
panjarumaka komi to naroso. 13 Tapi komi 
kana mantambai mosinjani belo ante Pueta 
Yesus Kristus, Magau to Mompakasalama, bo 
mantambai mombarasai towe belona riara 
nggatuwu komi. l'amo to masipato ratoiyata bo 
rabilata we'i-we'i pade sampe ri kasae-saena. 
Amin! 


SURA PAMULANA 
NGGARI JA'I YOHANES 


1 YOHANES 


1 Ri lamba pamulana nariamo samba'a 
to niposumba Alatala manggeni tesa to 

nombawai katuwua. Tapi naupa I'a naria nggari 
lamba pamulana I'a niepe kami bo nikita kami 
ante mata kami mboto. I'a nikita kami ante 
nanoto pade korona nisoko kami ante pale kami 
mboto. ? I'a nipopokita ri dunia e'i pade kami 
nanggita I'a. Pade we'i-we'i kami nompakanoto 
ka komi nuapa to nikita kami. Kami nompatolele 
ka komi tesa Yesus Kristus to nombawai katuwua 
sampe ri kasae-saena. Ri lamba pamulana I'a 
naria mamimo nosanggani-nggani ante Umata 
Pue Alatala, pade nggapurina I'a nipopokita ka 
kami. 3 Jadi nuapa to nikita kami pade to niepe 
kami, etumo rapatolele kami ka komi wo'u, ala 
komi mosanggani-nggani ante kami mamala 
masintuwu belo ante Umata Pue Alatala bo 
Anana Yesus Kristus. 

4Etu sampe kami nantulisi pura-pura tesa 
e'i ka komi ala mpu'u-mpu'u madamba rarata 
mpasanggani-nggani. ? Iwe'imo kareba to niepe 
kami nggari ja'i Yesus pade rapatolele kami ka 

komi: Alatala l'amo reme pade da'a ntoto ria 
karumauna ri ja'ina. 9 Ane kita manguli, "Kita 

e'i nasintuwu belo ante Alatala," tapi kita aga 
matuwu riara rumau, kita nodawa, pade powiata 
da'a nantuki pepatuduki to nakonona. ' Tapi ane 
kita matuwu riara reme nasimbayu ewa Alatala 
riara reme etu, kita masintuwu belo samba'a bo 
samba'a, pade lei Yesus, Anana, mompakagasa 
kita nggari pura-pura silakata. 

8 Ane kita manguli, "Da'a ria silakata," kita 
mombabagiu korota mboto. Etu tandaina da'a 
ntoto ria pepatuduki to nakonona naboli riara 
nta'ita. ? Tapi ane kita mompangaku silakata 
ri ja'i Alatala, l'a namala raparasaya mowia 
to nanoana, etumo I'a kana mombaampungi 
silakata pade mompegasa kita nggari pura-pura 
kaja'ana. 10 Ane kita manguli, "Kita da'a nowia 
silaka," kita nompopodawa Alatala. Da'a ntoto 
naria tesana naboli riara nta'ita. 

1 Ana-anaku, patujuku mantulisi tesa e'i 

ka komi ala komi ne'e mowia silaka. Tapi 
ane maria to mowia silaka, naria samba'a 
topanjaliku kita, etumo Yesus Kristus to nanoa 
rarana. l'amo to manjaliku kita ri ngayo Umana 
Alatala. ? Yesus etumo to namate nisuku Alatala 
mombasompo silaka-silakata. Pade da'a aga 
silakata to nisompona, tapi silaka pura-pura 
manusia wo u. 

3 Ane kita mantuki parenta-parenta Alatala, 
etumo tandaina kita nosinjani belo ante l'a. 4 Tau 
to nanguli, "Aku nosinjani belo ante Alatala," 
tapi da'a nantuki parenta-parentana, tau etu 
topodawa. Da'a ntoto naria pepatuduki to 
nakonona naboli riara nta'ina. ? Tapi isema- 
sema nantuki parenta Alatala, tau etumo to 
nompotowe Alatala ante mpu'u-mpu'u rarana. 
Ante jala iwe'imo nanotomo kita mpu'u-mpu'u 
natuwu nosaongu rara ante Alatala: ê Isema-sema 
manguli i'a natuwu nosaongu rara ante Alatala 
kana mompasiala katuwu Kristus. 

7 Sampesuwu-sampesuwu to nipotoweku, 
aku da'a mantulisi ka komi sangele parenta 
to nabouna. Tapi etu parenta to nasaemo 
ninjani komi, nompamula nggari pamulana komi 
nomparasaya i Pue Yesus. Etumo parenta to 
niepe komi nokolu to nanguli, "Posipotowemo 
komi samba'a bo samba'a." 3 Tapi naupa iwetu, 
parenta to nitulisiku ka komi etu nireke parenta 
nabou wo'u, sabana batuana to nakonona 
parenta etu natikita riara nggatuwu i Pue Yesus 
pade riara nggatuwu komi topomparasaya 
l'a wo'u. Etu nanoto ka kita sabana rumau 
nompamula nalipo nggari dunia e'i pade reme to 
nakonona nompamula newanta. 

3 Isema-sema to nanguli i'a natuwu riara reme 
tapi i'a nomporau rara sampesuwuna, tau etu 

bate-batena naria riara rumau sampe we'i-we'i. 
10 Tau to nompotowe sampesuwuna, tau etumo 
to natuwu riara reme sampe da'a ria sangele ri 
ja'ina to mamala mompakanawu i'a riara silaka. 
11 Tapi tau nomporau rara sampesuwuna, tau 
etumo batena naria riara rumau. l'a nolumako 
riara rumau, pade da'a ninjanina ri umbamo 
jalana sabana rumau etu nompakarumau matana 
sampe i'a da'a mamala manggita. 

12 Ana-anaku, aku mantulisi tesa e'i ka komi 
sabana silaka komi niampungimo nggari kamate 
i Pue Yesus. 33 Aku mantulisi tesa e'i ka komi, 
totu'a-totu'a, sabana nosinjanimo komi ante 
i Pue Yesus to naria mamimo nggari lamba 
pamulana. Aku mantulisi tesa e'i ka komi, 
kabilasa bo randoo, sabana komi naopumo 
nombadagi Magau nu Seta. 14 Aku nantulisi tesa 
e'i ka komi, ana-anaku, sabana nosinjanimo komi 
ante Umata Pue Alatala. Aku nantulisi tesa e'i ka 
komi, totu'a-totu'a, sabana nosinjanimo komi 
ante i Pue Yesus to naria nggari lamba pamulana. 
Aku nantulisi tesa e'i ka komi, kabilasa bo randoo 
sabana narosomo pomparasaya komi. Tesa nu 
Alatala naria riara nta'i komi, pade nidagi komimo 
Magau nu Seta. 

15 Ne'e komi mompotowe dunia bara kaja'ana 
nuapa-nuapa to naria riarana. Ane komi 
nompotowe dunia komi da'a nompotowe Umata 

Pue Alatala. 1? Pura-pura kaja'ana to naria riara 
dunia e'i da'a nopu'u nggari ja'i Alatala. Dota 
rara to naja'ana, kario mata, pade kalanga 
rara nantoiya koro mboto, etu pura-pura aga 
nopu'u nggari dunia to naja'a e'i. 1? Dunia bo 
pura-pura to naria riarana to nipoino manusia 
mana masaeka malipo, tapi tau to nantuki 
dota nu Alatala kana matuwu mabelo sampe ri 
kasae-saena. 

18 Ana-anaku, namosumo kaopu nu dunia. 
Niepe komimo Bali Kristus kana marata. 

Pade we'i-we'i nadeamo bali Kristus neumba. 
Etu tandaina namosumo kaopu nu dunia. 

19 Bali-bali Kristus iramo tau-tau to nariamo ri 
tatongota bopia, tapi ira kakonona da'a saongu 
pomparasaya ante kita. Ane ira mpu'u-mpu'u 
saongu pomparasaya ante kita, natantumo ira 
bate-batena nosanggani-nggani ante kita. Tapi 
ira nompalasi kita. Etu najadi ala manoto ira 
pura-pura da'a mpu'u saongu pomparasaya ante 
kita. 

20 Tapi sampesuwu-sampesuwu, komi nipesua 
Nosa Nagasa nu Alatala to nipopana'u Yesus 
Kristus. Etu sampe komi pura-pura nangginjani 
pepatuduki to nakonona. 2! Aku nantulisi 
tesa e'i ka komi da'a sabana nipekiriku komi 
da'a nangginjani pepatuduki to nakonona. 
Tapi nitulisiku ka komi sabana pepatuduki etu 


1 YOHANES 2 1078 


mpu'u-mpu'u ninjani komimo. Pade ninjani komi 
wo'umo da'a naria tesa dawa riara pepatuduki to 
nakonona. 

22 [sema tau topodawa? l'amo tau to nanguli 
Yesus da'a Magau to Mompakasalama to 
nijanji Alatala. Tau etumo bali Kristus. I'a 
da'a nompangaku Umata Pue Alatala pade 
Anana Yesus. 23 Tau to da'a nompangaku Ana 
nu Alatala, i'a da'a ana Umata Pue Alatala. 
Tapi tau to nompangaku Ana nu Alatala, i'a 
wo'u najadi ana Umata Pue Alatala. 24 Jadi 
sampesuwu-sampesuwuku, kana rapariara nta'i 
komi mpakabelo-belo pepatuduki to niepe 
komi nggari pamulana komi nomparasaya i Pue 
Yesus. Ane etu mpu'u-mpu'u rapariara nta'i, 
komi bate-batena matuwu mosaongu rara ante 
i Pue Yesus bo Umana Pue Alatala. ?? Iwe'imo 
to nijanji i Pue Yesus mboto ka kita: Kita kana 
matuwu mabelo ante I'a sampe ri kasae-saena. 
26 Nitulisiku ka komi tesa e'i to nantesa tau-tau 
to nompasimbuku mompatuduki pepatuduki to 
nasalana ka komi. 

27 Tapi kakonona mana paraluu tau ntanina 
mompatuduki komi, sabana komi nipesua 
Nosa Nagasa nu Alatalamo to nipopana'u i Pue 
Yesus. Pade Nosa Nagasa etumo naria ri ja'i 
komi mompatuduki ka komi mpengele-ngele 
to nabelona. Pepatudukina etu nakono pura, 

da'a ria to nasalana. Sabana etu komi kana 
maroo matuwu mosaongu rara ante i Pue Yesus 
ewa to nipatuduki Nosa Nagasa ka komi. 28 Jadi 
ana-anaku, komi kana maroo matuwu mosaongu 
rara ante i Pue Yesus ala da'a maeya matata 
mantingayo l'a bo da'a ria ekata tempo l'a marata 
bali ri dunia. 2? Ninjani komimo i Pue Yesus nanoa 
rarana. Sabana etu kana ranjani komi wo'u, 
isema-sema to nompowia to nanoana, iramo 
ana-ana nu Alatala. 
1 Kita we'i! Nabete mpu'u towe Alatala ka 
kita sampe kita nipangakuna anana. Pade 
mpu'u-mpu'u kita anana mami! Etu sampe 
bali-bali Alatala ri dunia e'i da'a nosinjani ante 
kita, sabana ira da'a nosinjani ante Alatala. 
2 Sampesuwu-sampesuwu to nipotoweku, 
we'i-we'i kita ana nu Alatala. Da'apa ninjanita 
iwenumo katuwuta ri ja'i Alatala banepiana. 
Tapi ninjanitamo tempo i Pue Yesus marata 
bali ri dunia kita kana majadi nasimbayu ewa 
l'a mboto, sabana kita kana manggita lenjena 
mpu'u. 3 Isema-sema to naria panjarumaka etu 
ri ja'i Pue mombajagai korona nggari silaka ala 
i'a mpu'u-mpu'u magasa nasimbayu ewa i Pue 
Yesus. 
4 Tau-tau nompowia silaka nombaliunaka 
Atura-atura Alatala, sabana pura-pura powia to 
nombaliunaka Atura-atura Alatala, etumo to niuli 

silaka. ? Ninjani komimo patuju karata i Pue Yesus 
ri dunia, etumo ala mompakalipo pura-pura 
silaka. Pade l'a mboto da'a ntoto nasilaka. ? Jadi 
isema-sema to natuwu nosaongu rara ante l'a, 
mana nompowia silaka. Tapi tau to nompowia 
silaka, da'apa ninjanina i Pue Yesus ante nanoto, 
pade da'a ntoto nosinjani ante I'a. 

7 Ana-anaku, ne'e komi mompaloga tau 
manggeni komi mantuki pepatuduki to nasalana. 
Toramo! Isema-sema nompowia to nanoana, tau 
etumo to nireke Alatala nanoa nasimbayu ewa i 
Pue Yesus wo'u nanoa. ? Tapi tau to nompowia 
silaka, i'a etumo ana nu Magau nu Seta, sabana 
Magau nu Seta nompowia silaka mamimo nggari 
lamba pamulana. Patuju Ana nu Alatala narata ri 
dunia etumo ala mompakaropu powia Magau 
nu Seta etu. ? Tau to najadi ana nu Alatala da'a 
nompowia silaka, sabana inggu Alatala mboto 
naria riara nta'ina. l'a mana mamala mompowia 
silaka sabana i'a mboto najadi ana nu Alatala. 

10 Tapi isema-sema da'a nompowia to nanoana 
da'a ana nu Alatala. Wa'a wo'u tau to da'a 
nompotowe roana. Etumo posisalana ana nu 
Alatala bo ana nu Magau nu Seta. T Iwe'imo 
kareba to niepe komi nggari pamulana komi 
nomparasaya i Pue Yesus: Kita kana mosipotowe 
samba'a bo samba'a. 12 Ne'e kita mompasiala 
inggu i Kain. l'a ana nu Magau nu Seta pade i'a 

nompatesi tua'ina mboto. Nuapa sabana i Kain 
nompatesi tua'ina mboto? Sabana powia i Kain 
nadenggo tapi powia tua'ina nanoa. 

13 Jadi sampesuwu-sampesuwuku, ne'e komi 
matekaja ane tau-tau to da'a nomparasaya 
Alatala nomporau rara komi. 14 Tapi kita e'i da'a 
nomporau rara roa-roata. Kita e'i nompotowe 
roa-roata. Etumo tandaina kita nikabasakamo 
nggari pesuku Alatala pade niratatamo katuwua 
nabelo sampe ri kasae-saena. Aga tau da'a 
nepotowe damasipato rasuku Alatala sampe 
ri kasae-saena. 1° Isema-sema nomporau 
rara sampesuwuna, i'a etu topepatesi. Pade 
ninjani komi mbotomo da'a ria samba'a 
topepatesi mombarata katuwua mabelo sampe 
ri kasae-saena. 1° Nggari jonjo i Pue Yesus 
kita nangginjani batuana towe. l'a namate ala 
mompakasalama kita. Jadi kita wo'u masipato 
mantulungi roa-roata nau sampe kita mamate. 

17 Ane rapana maria samba'a tau to nagana 
katuwuna manggita roana nakabu tapi i'a da'a 
madota mantulungi roana etu, natantumo da'a 
ntoto ria towe Alatala riara nta'ina! 18 Ana-anaku, 
ne'e kita mompotowe roata aga ri sumba bara 
aga ante tesata. Kita kana mompotowe ante 
mpu'u-mpu'u rarata pade mompopokita towe 
etu ante powiata to nabelona. 

19 Ane kita mompotowe roata ante rarata 
mpu'u-mpu'u etumo tandaina kita mpu'u-mpu'u 
ana nu Alatala, pade masana rarata ri ngayo 
Umata Pue Alatala. 2? Naupa kita rapakasala 
pekiri rara nta'ita mboto, danamalapa masana 
rarata sabana Alatala da'a nompakasala kita. 
Ninjanina pura-pura katuwuta pade I'a neliu 
nggakuasa nggari rara nta'ita to nompakasala 
kita. 

21 Jadi sampesuwu-sampesuwu to nipotoweku, 
ane kita da'a nipakasala pekiri rara nta'ita 
mboto, mabia kita mantingayo Alatala. 22 Pade 
nuapa to raperapita nggari ja'ina natantumo 
kana rawaina ka kita, sabana kita natundu 
riara parenta-parentana pade kita nompowia 
to nompakadamba rarana. 2 Iwe'imo to 
niparentana ka kita: kita kana momparasaya 
Anana Yesus Kristus. Pade kita kana mosipotowe 
samba'a bo samba'a ewa to niparenta i Pue 
Yesus mboto ka kita. 24 Isema-sema to natundu 
riara parenta-parenta nu Alatala, ira natuwu 
nosaongu rara ante l'a, pade Alatala wo'u natuwu 
nosaongu rara ante ira. Pade tandaina Alatala 
natuwu nosaongu rara ante kita etumo naria 
Nosa Nagasana riara nta'ita to niwaina ka kita. 

1 Sampesuwu-sampesuwu to nipotoweku, 
4 ne'e komi momparasaya pura-pura tau to 
nanguli naria Nosa Nagasa nu Alatala ri ja'ina. 

Tapi uji ntanimo ruru ala ranjani ane nosa to 
naria ri ja'i ira Nosa Nagasa nu Alatala bara da'a. 
Niuliku iwetu sabana nadeamo nabi topodawa ri 
umba-umba ri dunia we'i-we'i. 2 Iwe'imo akala 
komi mangginjani ane nosa etu Nosa Nagasa 
nggari ja'i Alatala bara da'a. Tau to nompangaku 
Yesus Kristus narata ri dunia netimbali najadi 
manusia, tau etumo naria Nosa Nagasa nggari ja'i 
Alatala. 3 Tapi tau da'a nompangaku i Pue Yesus 
da'a naria Nosa Nagasa nggari ja'i Alatala. Tau etu 
naria nosa nggari ja'i Bali Kristus. Niepe komimo 
Bali Kristus kana marata, pade we'i-we'i nariamo 
i'a riara dunia e'i. 

4 Tapi ana-anaku, komimo ana-ana nu Alatala, 
pade nidagi komimo nabi-nabi topodawa etu, 
sabana nelabipa kuasa Nosa Nagasa to naria 
riara nta'i komi pade kuasa Magau nu Seta to 
nombakuasai dunia to naja'a e'i. 5 Nabi-nabi 
topodawa etu nopu'u nggari dunia to naja'a 
e'i. Etu sampe ira nompatuduki pepatuduki 
to nopu'u nggari dunia, pade tau-tau nggari 
dunia e'i wo'u madota mompetalinga ira. 

6 Tapi kita nopu'u nggari ja'i Alatala. Etu sampe 
tau to nosinjani ante Alatala nompetalinga 
pepatudukita. Tapi tau-tau da'a nomparasaya 
Alatala da'a nompetalinga pepatudukita. Jadi 
nggari setu ninjanita isema to naria Nosa Nagasa 
nggari ja'i Alatala pade isema to naria nosa nggari 

ja'i Magau nu Seta. To naria nosa nggari ja'i 
Magau nu Seta etu da'a madota mompetalinga 
tesa Alatala to nakonona. 

7 Sampesuwu-sampesuwu to nipotoweku, 
kamaimo kita mosipotowe samba'a bo samba'a, 
sabana towe nopu'u nggari ja'i Alatala. Pade 
isema to nompotowe roana, etu tandaina i'a 
ana nu Alatala bo i'a nosinjani ante Alatala. 

8 Tapi tau da'a nompotowe roana da'a nosinjani 
ante Alatala, sabana Alatalamo to natowena. 

9 Alatala nompopokita towena ka kita ante 
nompakau Anana to samba'a lau mpaka ri dunia 
ala nggari kamatena kita mamala matuwu sampe 
ri kasae-saena. 

10 jwe'imo to niulika towe: Da'a kita to 
nompotowe Alatala tapi Alatala to nompotowe 
kita sampe I'a nompakau Anana mboto rasuku 
majadi posompo silakata. 11 Sampesuwu- 
sampesuwu to nipotoweku, ane iwetumo towe 
Alatala ka kita, masipato wo'u kita mosipotowe 
samba'a bo samba'a. 12 Da'apa naria samba'a 
manusia nanggita Alatala. Tapi ane kita tunggai 
mosipotowe samba'a bo samba'a, Alatala 
naria riara nta'ita, pade ante iwetu towena 
mpu'u-mpu'u najadi nagana riara nggatuwuta. 

13 |we'imo tandaina sampe ninjanita kita 
natuwu nosaongu rara ante Alatala pade I'a 
natuwu nosaongu rara ante kita: Naria Nosa 

Nagasana riara nta'ita. 1 Da'a aga iwetu, kami 
anaguru-anaguruna mbotomo nanggita Ana nu 
Alatala pade kami nompatolele ka tau Umata 
Pue Alatala nompakau Anana mpaka ri dunia e'i 
ala majadi Magau to Mompakasalama manusia. 
15 'sema-sema to nompangaku Yesus Ana nu 
Alatala, tau etumo to natuwu nosaongu rara 
ante Alatala, pade Alatala natuwu nosaongu 
rara ante i'a. 10 Jadi ninjanitamo towe Alatala ka 
kita, pade niparasayatamo towena etu. Toramo! 
Alatalamo to natowena, jadi isema-sema tunggai 
nompotowe roana, tau etumo bate-batena 
natuwu nosaongu rara ante Alatala, pade Alatala 
bate-batena natuwu nosaongu rara ante i'a. 

17 Ante iwetu towena najadi nagana riara 
nggatuwuta sampe kita mabia ri Eo Mpotangara 
banepia. Kita mabia ri eo etu tempo i Pue Yesus 
mombatangara manusia, sabana kita ri dunia e'i 
nipotowe Alatala nasimbayu ewa I'a nompotowe 
i Pue Yesus. 18 Isema to nombarasai towe Alatala 
da'a ria eka rarana, sabana towe Alatala to 
nagana etu nompopalai eka rarana. Aga tau 
masipato rasuku to naekana. Jadi isema-sema 
naeka mompekiri Eo Mpotangara batuana da'apa 
nitarimana towe Alatala to naganana etu. 

19 Kita nompotowe roata sabana Alatala 
nokolumo nompotowe kita. 20 Ane maria 
samba'a tau manguli, "Aku nompotowe Alatala," 

tapi i'a nomporau rara sampesuwuna mboto, 
tau etu topodawa. Ane i'a da'a nompotowe 
sampesuwuna to nikita matana mboto, 
natantumo da'a mamala i'a mompotowe Alatala 
to da'apa sanggani nikitana! 21 Etu sampe 
naria parenta nggari ja'i Alatala to nanguli, 
"Isema-sema nompotowe Alatala, i'a kana 
mompotowe sampesuwuna wo'u." 
1 [sema-sema to nomparasaya Yesus Magau 
to Mompakasalama to nijanji Alatala, 
tau etumo najadi ana nu Alatala. Ane i'a 
nompotowe Umana Pue Alatala, natantumo 
i'a wo'u nompotowe roa-roana to najadi ana 
nu Alatala wo'u. 2 Iwe'imo jala sampe ranjanita 
kita nompotowe roa-roata to najadi ana nu 
Alatala: Kita nompotowe Alatala pade natundu 
riara parenta-parentana. ? Natundu riara 
parenta-parentana etu tandaina kita nompotowe 
Alatala. Pade parenta-parentana da'a natomo 
ratuki, “sabana butu mba'a to najadi ana nu 
Alatala nompakule mombadagi pura-pura 
kaja'ana ri dunia e'i. Kita namala mombadagi 
kaja'ana ri dunia e'i ante pomparasayata. ? Isema 
to mamala mombadagi kaja'ana ri dunia e'i? Aga 
tau to nomparasaya Yesus Ana nu Alatala. 
6 Yesus Kristus mbotomo Ana nu Alatala to 
narata ri dunia e'i. I'a nidiu Yohanes Topediu pade 
natitimo leina tempo l'a namate ri kayu parika. l'a 

da'a aga nidiu tapi l'a wo'u nipatesi. Nosa Nagasa 
nu Alatala mboto nantakono etu pura-pura. I'a 
namala raparasaya sabana I'a batena notesa to 
nakonona. ' Jadi naria tolungele to nompakanoto 
isema Yesus, 3 etumo Nosa Nagasa nu Alatala, 
pombadiu Yesus, pade kamate Yesus. Anu 
tolungele etu pura-pura nompakanoto Yesus Ana 
nu Alatala. 

9 Ane ri potangara kita nomparasaya tesa 
manusia mantakono sangele. Tapi tesa Alatala 
neliu nggaroso nggari tesa manusia. Jadi 
masipato kita momparasaya tesa nggari ja'i 
Alatala, sabana I'a mboto nompakanoto isema 
kakonona Anana. 10 Isema-sema to nomparasaya 
Ana nu Alatala, nantakono tesa Alatala etu. 

Tapi isema-sema da'a nomparasaya tesa Alatala 
etu, ira nompopodawa Alatala, sabana ira da'a 
nomparasaya nuapa to niuli Alatala ewa Anana. 

11 jwe'imo isi tesa Alatala etu: Niwaina ka 
kitamo katuwua nabelo sampe ri kasae-saena, 
pade Anana pu'u katuwua etu. 12 Tau to natuwu 
nosaongu rara ante Ana nu Alatala nariamo 
katuwua nabelo etu ri ja'ina. Tapi tau da'a natuwu 
nosaongu rara ante l'a da'a ria katuwua nabelo 
etu ri ja'ina. 3 Aku nantulisi pura-pura tesa e'i ka 
komi to nomparasaya Ana nu Alatala, ala ranjani 
komi nariamo katuwua nabelo ri ja'i komi sampe 
ri kasae-saena. 14 Sampesuwu-sampesuwuku, 

iwe'imo panjarumakata to natantuna ri ja'i 
Alatala: Ane kita merapi nggari ja'ina nantuki 
dotana mboto I'a mantarima pomperapita. 

15 Pade ane ninjanita pomperapita ratarimana, 
natantumo kita kana mombarata nuapa 
to niperapita nggari ja'ina. 18 Sampesuwu- 
sampesuwuku, ane komi manggita samba'a 
roa komi topomparasaya nompowia silaka to 
da'a nompopoga'a i'a nggari ja'i Alatala sampe 
ri kasae-saena, komi kana mosambaya ka roa 
komi etu ala i'a majea pade mombarata katuwua 
mabelo sampe ri kasae-saena. To nitesaku e'i 
tau to nompowia silaka to da'a nompopoga'a i'a 
nggari ja'i Alatala sampe ri kasae-saena. Naria 
silaka to nompopoga'a tau nggari ja'i Alatala 
sampe ri kasae-saena. Da'a tau to nompowia 
silaka etu to niuliku paraluu raposambaya komi. 
17 Pura-pura pokainggu to naja'ana etumo silaka. 
Tapi naria silaka to da'a nompopoga'a tau nggari 
ja'i Alatala sampe ri kasae-saena. 

18 Ninjanita tau to najadi ana nu Alatala da'a 
tunggai nompowia silaka, sabana Ana nu Alatala 
mboto nombajagai i'a sampe i'a da'a mamala 
rapandasa Magau nu Seta. 19 Ninjanita wo'u kita 
najadi ana nu Alatala naupa njumaongu dunia 
e'i nikuasai Magau nu Seta. 20 Ninjanita wo'u 
Ana nu Alatala narata ri dunia e'i mompakanoto 
rarata ala kita mamala mosinjani ante Alatala. 

Kita natuwu nosaongu rara ante I'a sabana 
kita natuwu nosaongu rara ante Anana Yesus 
Kristus. l'a mbotomo Alatala to nakono, 
l'amo to nombawai katuwua nabelo sampe ri 
kasae-saena. 

21 Ana-anaku, ne'e komi mepue ka pue-pue 
ntanina. 


SURA KARONGGANINA 
NGGARI JA'I YOHANES 


2 YOHANES 


1 Sura e'i nggari ja'iku topanggeniaka 

topomparasaya ka komi totu'a besi to nipelisi 
Alatala, pade ka ana-anamu. Aku mpu'u-mpu'u 
nompotowe komi pura-pura, pade da'a aga aku 
tapi pura-pura tau to nangginjani pepatuduki to 
nakonona wo'u. 2 Kami pura-pura nompotowe 
komi sabana kita mpasanggani-nggani naroo 
nantuki pepatuduki to nakonona. Pepatuduki etu 
bate-batena naria ri ja'ita sampe ri kasae-saena. 
3 Perapi towe belo Umata Pue Alatala bo Anana 
Yesus Kristus maria ri ja'ita. Perapi ira maasi mata 
manggita kita pade mombawai ka kita katuwua 
mabelo. Etu pura-pura majadi ri ja'ita to naroo 
nantuki pepatuduki to nakono etu, pade to 
nompotowe roa-roata. 

4 Nadamba mpu'umo raraku nangepe kareba to 
nanguli naria anamu natuwu nantuki pepatuduki 
Alatala to nakonona ewa to niparenta Umata 
Alatala mboto ka kita. ? Jadi we'i-we'i, indo, 
kuperapi ka komi ante mpu'u-mpu'u, ala kita 
mosipotowe samba'a bo samba'a. To nitulisiku 
e'i da'a parenta to nabouna, tapi etu parenta to 

niwai ka kita nggari pamulana kita nomparasaya 
i Pue Yesus. ? Iwe'imo to niulika towe: Kita 
kana matuwu mantuki parenta Alatala. Iwe'imo 
parenta to niepe komi nggari pamulana etu: 
Kita kana matuwu ante mosipotowe samba'a bo 
samba'a. 

7 Nadeamo topebagiu neumba pade nalau ri 
umba-umba ri dunia. Ira etu tau-tau to da'a 
nompangaku Yesus Kristus narata ri dunia 
netimbali najadi manusia. Tau-tau etumo 
topodawa bo bali Kristus. 3 Etu sampe komi 
kana mainga, ne'e sampe malipo nggari ja'i komi 
nuapa to nipatuduki kami ka komi. Komi kana 
mainga ala komi mamala mombarata pura-pura 
rasi to nipakasadia Alatala ka komi. 

9 Isema-sema da'a naroo mantuki pepatuduki 
Kristus tapi aga manggabasaka pepatuduki etu, 
tau-tau etu da'a naria Alatala riara nta'i ira. Tapi 
isema-sema naroo mantuki pepatuduki Kristus, 
iramo to naria Umata Pue Alatala bo Anana 
riara nta'ina. 10 Jadi ane maria tau marata ri ja'i 
komi to nompatolele pepatuduki to nosisala 
nggari pepatuduki Kristus, ne'e ratarima ira rara 
njapo komi. Ne'e komi mombatabe ira, 1! sabana 
ane komi mombatabe ira, batuana komi najadi 
topantulungi ira nowia to naja'ana. 

12 Danadeapa to kutesa ka komi, tapi nipekiriku 
nabelopa ne'e ratulisi riara sura. Nisarumakaku 

aku mboto mamala marata ri ja'i komi pade kita 
mamala motesa mosirata mata ala mpu'u-mpu'u 
madamba rarata mpasanggani-nggani. 3 Nadea 
tabe nggari ja'i ana-ana nu sampesuwumu ri se'i 
to nipelisi Alatala wo'u. 


SURA KATOLUNGGANINA 
NGGARI JA'I YOHANES 


3 YOHANES 


1 Sura e'i nggari ja'iku topanggeniaka 

topomparasaya, ka i Gayus, wega rapaku to 
mpu'u-mpu'u nipotoweku. ? Wegaku, kuperapi 
ka Pue Alatala ala katuwumu mabelo-belo pade 
maroso koromu nasimbayu ewa pomparasayamu 
naroso. 3 Nadamba mpu'u raraku tempo bara 
sakuya mba'a topomparasaya narata nanguli 
ka aku komi naroo nomparasaya pepatuduki to 
nakonona. Niuli ira komi mpu'u-mpu'u natuwu 
nantuki pepatuduki etu. “To mpu'u-mpu'u 
nompakadamba raraku etumo nangepe kareba 
to nanguli ana-anaku naroo natuwu nantuki 
pepatuduki to nakonona. 

5 Wegaku, komi mpu'u-mpu'u natutu nantulungi 
sampesuwu-sampesuwuta topomparasaya to 
nesai ri ja'imu, naupa komi da'apa nosinjani 
ante ira. “Ira nanguli ka topomparasaya 
ri se'i tempo kami nasiromu, neliu mpu'u 
towemu nantulungi ira. Jadi kuperapi, ane ira 
mesai wo'u ri setu, tulungimo ira ante akala 
nabelo to nompakadamba rara Alatala, ala ira 
mamala mompapola polumako ira. 7 Ira nalau 


3 YOHANES 1 1094 


mompatolele Kareba Yesus ante da'a mantarima 
petulungi nuapa-nuapa nggari ja'i ntau to da'apa 
nomparasaya Alatala. 

8 Sabana etu kita topomparasaya masipato 
mantulungi ira, ala kita wo'u masintuwu ante 
ira mompatolele pepatuduki to nakonona 
nggari ja'i Alatala. ? Nariamo sura to nitulisiku 
ka topomparasaya ri setu, tapi i Diotrefes da'a 
nadota mantuki tesaku. l'a aga madota ala 
tesana njamba'ana ratuki ntau. 1? Jadi tempo 
aku marata ri setu kana kutesa mpakanoto ka 
komi nuapa pura to nikawiana, sabana powiana 
etu naja'a mpu'u. Nadea tesa dawa to naja'a 
mpu'u to niulina ewa kami. Pade da'a aga 
etu. Tempo roa-roata topomparasaya narata 
ri setu, i'a da'a nadota mantarima ira riara 
njapona. Pade i'a nombatagi topomparasaya 
ntanina ri setu mantarima ira. Pade ira to da'a 
nantuki tesana etu nisuwurakana nggari tatongo 
topomparasaya. 

11 Wegaku, ne'e mupasiala powia to 
nadenggona, tapi pasialamo to nabelona. Tau 
nompowia to nabelona i'a ana nu Alatala. Tapi tau 
nompowia to naja'ana da'a ntoto nosinjani ante 
Alatala. 12 Pura-pura tau nantoiya i Demetrius. 
Nggari pokaingguna to nanoana nanotomo ka ira 
i'a nantuki pepatuduki to nakonona. Kami wo'u 

nantoiya i'a, pade ninjanimu nuapa to niuli kami 
namala raparasaya. 

13 Danadea mpu'u tesa paraluu kutesa ka 
komi, tapi nipekiriku nabelopa ne'e ratulisi 
riara sura. 1 Nisarumakaku mana masaeka aku 
momposirata komi pade mamala kita motesa 
mosirata mata. (1-15) Perapi Pue mombagane 
komi. Nadea tabe nggari ja'i roa-roata ri se'i. 
Pakasampe tabeku ri ja'i roa-roaku ri setu 
samba'a bo samba'a. 


SURA NGGARI JA'I 
YUDAS 


1 Sura e'i nggari ja'iku Yudas, batua Yesus 

Kristus bo tua'i Yakobus, ka komi to nipokio 
Alatala majadi todeana. Komi mpu'u-mpu'u 
nipotowe Umata Alatala pade komi nijagaina ala 
maroo mantuki Yesus Kristus. 2 Perapi asi mata, 
towe bo katuwua mabelo nggari ja'i Alatala 
rarasai komi ante da'a ria kaopu-opuna. 

3 Sampesuwu-sampesuwu to nipotoweku, 
nabete mpu'u raraku mantulisi sura ka komi 
ewa kabelona to nirasaita pura-pura tempo 
nipakasalama i Pue Yesus. Tapi nipekiriku paraluu 
aku mantulisi mompatuduki komi ala manjoko 
mpakaroso pepatuduki to nakono to nipasimbayu 
Alatala ka pura-pura topomparasaya i Pue Yesus. 
Pade paraluu wo'u aku mompatuduki komi 
ala bate-batena mangewa tau-tau to madota 
mombabali pepatuduki etu. Sabana pepatuduki 
etu niwai Alatala sanggani lau pade nagana 
puramo sampe ri kasae-saena. 4 Nitulisiku iwetu 
sabana nariamo bara sakuya mba'a tau to nesua 
nggalino ri tatongo komi. Ira etu tau-tau to da'a 
nantuki dota Alatala. Ira nombabali tesa ewa 
towe belo nu Alatala ante nanguli da'a mokuya 

kita mogau sala sabana Alatala nompotowe kita 
pade I'a kana mombaampungi salata etu. Pade 
ira nombasapu Yesus Kristus Magau bo Pueta 
samba'a lau. Nggari nggaolu pesuku to rapawela 
ka ira nipakatantu mamimo riara Buku Nagasa. 

5 Naupa komi nangginjani etu pura-pura, 
kana kupopatora sangganipa wo'u ka komi 
iwe'i: Toramo! Pue nanggabasaka todeana to 
Yahudi nggari tana Masir. Tapi naupa iwetu I'a 
nompakaropu ira to da'a nomparasaya. ? Tora 
wo'u malaeka-malaeka i Pue to nombaliunaka 
kuasa to nipakatantu Alatala ka ira sampe 
ira nompalasi peto'o ira mboto ri suruga. Ira 
nitarunggu Alatala ri peto'o narumau pade nipo'u 
ante rante to da'a namala rakabasaka sampe ira 
rasuku ri Eo Mpotangara banepia. 

7 Iwetu wo'u pokainggu pue ngata Sodom bo 
Gomora pade ngata-ngata ntanina to namosu 
ri setu. Nasimbayu ewa malaeka-malaeka etu 
ira wo'u da'a nabasa-basa nogau sala ante tau 
da'a rongona mboto pade nantuki pokainggu 
to da'a ntoto masipato. Ngata ira nipakaropu 
ante apu ewa jonjo ka pura-pura tau iwenu 
pokainggu to naja'a kana rasuku ante apu 
sampe ri kasae-saena. 3 Iwetu wo'u guru-guru 
topodawa etu. Aga niposimpangipi-ngipi ira 
powia to nompakatantoru koro ira mboto. Ira 

nanjapuaka kuasa Alatala pade ira nanguli sinja'i 
malaeka-malaeka ri suruga to nipogumaa. 

3 Tapi nau tadulako malaeka i Mikhael mboto 
da'a nowia iwetu. Tempo i'a nosisono ante 
Magau nu Seta ewa isema to mamala mangala 
watabaku i Musa, i'a da'a nabia mompakasala 
Magau nu Seta ante nanguli sinja'i i'a. Mikhael 
aga nanguli, "Perapi Pue mombabunggaa iko." 
10 Tapi guru-guru etu nanguli sinja'i mpengele- 
ngele anu da'a ninjani ira. Ira nasimbayu 
ewa binata-binata to da'a namala nompekiri, 
sabana ira aga nantuki dota mboto ante da'a 
ria rekena. Tapi kakonona nggari powia etumo 
sampe ira masipato rapakaropu. 1 Mandasa 
mpu'u ira, sabana ira nompasiala pokainggu i 
Kain nggaolu to nompatesi tua'ina mboto. Ira 
nompasiala pokainggu i Bileam to nasala aga 
nadota mombarata doi. Pade ira nangewa Alatala 
nasimbayu ewa i Korah nggaolu sampe ira wo'u 
masipato rapakaropu. 

12 Tempo komi nasiromu nanggoni 
mpasanggani-nggani, guru-guru topodawa 
etu aga nompakaeya mata komi sabana ira aga 
nompebasa nanggoni ante da'a naeya matana, 
pade aga nompekiri koro ira mboto. Ira da'a ntoto 
ria gunana nasimbayu ewa kulimunggapu to da'a 
najadi uja, aga niburu mpoiri gusa'a guse'i. Pade 
ira wo'u da'a ria gunana nasimbayu ewa kayu to 

da'a nowua ri tempona. Kayu etu kana ratowo 
bo rapekale sampe namate liu-liu. 13 Pokainggu 
ira to nompakatantoru nasimbayu ewa wura 
ntasi to nadepu to naboli ri wiwi ntalinti tempo 
balumba bete rara ntasi. Pade ira da'a namala 
raparasaya sabana nasalanjalamo nasimbayu 
ewa betu'e-betu'e ri langi to nanawu nggari 
peto'o to masipatona pade sambara nolinja. Jadi 
ira to noinggu iwetu kana rasuku ri peto'o to neliu 
nggarumau sampe ri kasae-saena. 14 Henokh, 
muli kapituntapina nggari Adam, nombaboto 
guru-guru topodawa etu iwe'i: "Kita we'i! Pue 
kana marata ante njobu-njobu malaekana to 
nagasa P ala mombatangara pura-pura tau. l'a 
kana mombasuku pura-pura tau da'a nantuki 
dota Alatala sabana pura-pura pokainggu ira 
to naja'a. Pade I'a kana mombasuku ira sabana 
pura-pura tesa njilaka to niuli ira ka I'a." 

16 Guru-guru topodawa etu batena nongua 
ka katuwu ira mboto, pade aga nompakasala 
tau ntanina. Ira aga natuwu nantuki dota rara 
ira to naja'a. Ira notesa nompakalanga koro ira 
mboto, pade ira notesa namomi-momi ka tau ala 
mombarata untu. 

17 Tapi sampesuwu-sampesuwu to nipotoweku, 
toramo tesa to niboto suro-suro nu Pueta 
Yesus Kristus. 18 Ira nanguli ka komi iwe'i: "Ane 
namosumo kaopu nu dunia kana meumba 

topesapuaka to mompongei-ngei Tesa i Pue. Ira 
aga matuwu mompebasa ka dota rara ira mboto 
to naja'a." 

19 Tau-tau niboto etumo to nompopoga'a todea 
topomparasaya. Ira aga nikuasai dota-dota naja'a 
nggari dunia e'i, pade Nosa Nagasa nu Alatala 
da'a ntoto naria ri ja'i ira. 20 Tapi sampesuwu- 
sampesuwu to nipotoweku, pakabelomo 
katuwumu ante maroo mantuki pomparasayamu 
to nagasana. Pade posambayamo ante pekeniaka 
Nosa Nagasa nu Alatala. 21 Jagaimo koro komi 
mboto ala batena matuwu riara towe nu Alatala. 
Popeamo katuwua mabelo sampe ri kasae-saena 
to rawai Pueta Yesus Kristus ka komi nantuki asi 
matana. 

22 Komi kana maasi mata ri ja'i ntau to nolengga- 
lengga momparasaya, 23 pade tulungimo ira 
ala ira rapakasalama nggari pesuku nasimbayu 
ewa tau rapakasalama nggariara apu. Pade komi 
kana maasi mata wo'u manggita tau-tau ntanina 
to nikuasai dota rara to naja'a. Tulungimo ira 
manggabasaka pokainggu ira to naja'a ante 
mainga ala ne'e komi wo'u matepakeni mantuki 
pokainggu ira to naja'a. 24 Alatala nakuasa 
mombajagai komi ala ne'e manawu. I'a nakuasa 
manggeni komi mpaka ri suruga mantingayo 
l'a riara karemena to nipogumaa ante inggu to 
nagasa bo kadamba nu rara. ?? l'amo Alatala 

samba'a lau. l'amo to nompakasalama kita 
nantuki powia Pueta Yesus Kristus. l'amo 
Alatala to neliu nggabete katuwuna, Magau 

to nipogumaa. I'amo to nabaraka bo nakuasa 
nggari lamba pamulana, we'i-we'i, pade sampe ri 
kasae-saena. Amin! 


PANGGITA TO NIPOPOKITA 
YESUS KRISTUS KA YOHANES 


PANGGITA 


1 Isi buku e'i nantesa panggita nggari ja'i Yesus 

Kristus. l'a nipakau Alatala mompopokita ka 
batua-batuana nuapa to da'a mana masaeka 
majadi. Yesus nompakau malaekana malau 
mompopokita etu pura-pura ka batuana Yohanes. 
2 Pade Yohanes nompasimbayu pura-pura nuapa 
to nikitana, etumo tesa nggari ja'i Alatala bo 
posabi nggari ja'i Yesus Kristus. 2 Masana mpu'u 
tau to mombabasa tesa-tesa to niboto riara buku 
e'i bo tau-tau to mangepe bo mantuki nuapa to 
nitulisi riarana. Sabana mana masaeka pura-pura 
etu kana majadi. 

4Tesa e'i nggari ja'iku Yohanes ka todea 

topomparasaya i Pue Yesus ri pituongu ngata 
ri Propinsi Asia. Perapi Pue Alatala mombawai 
ka komi rasi bo katuwua mabelo. Rasi etu 
nggari ja'i Alatala to nariamo nggari lamba 
pamulana, boto naria we'i-we'i, pade to maria 
sampe ri kasae-saena. Pade rasi etu wo'u nggari 
ja'i papitu nosa nu Alatala to naria ri ngayo 
pekatoko nu Alatala, ? pade nggari ja'i Yesus 
Kristus. l'amo sabi to namala raparasaya, l'amo 


PANGGITA 1 1103 


to pamula-mulana nipakatuwu bali nggari 
kamatena. I'amo topoparenta pura-pura magau 
riara dunia. l'a nompotowe kita pade ante leina 
l'a nanggabasaka kita nggari silakata pura-pura. 
6 Kita nipajadina todea riara poparentana, kita 
nipajadina topanggeni-topanggeni agama to 
nanggeni pesomba ka Umana Alatala. Perapi 
Yesus Kristus ratoiya bo rabila, perapi I'a 
moparenta sampe ri kasae-saena. Amin! 

7 Kitamo! I'a marata nibungu kulimu. I'a kana 
rakita mata pura-pura tau, nabeloka ira to 
nombasaku usuna. Pade pura-pura manusia ri 
dunia kana mageo mpajea manggita I'a. Etu 
mpu'u-mpu'u kana majadi! Amin! 8 Pue Alatala 
nanguli, "Aku e'imo pamulana bo kaopuna. Aku 
to naria mamimo nggari lamba pamulana, Aku 
naria we'i-we'i pade Aku kana maria sampe ri 
kasae-saena. Akumo to neliu nggakuasa." 

3 Aku e'i Yohanes, sampesuwu komi riara i 
Pue. Nasimbayu ante komi aku wo'u nipandasa 
sabana nomparasaya i Pue Yesus, bo nasimbayu 
ante komi aku wo'u nombarata bagia riara 
poparentana. Pade aku wo'u naroo tempo 
nipandasa nasimbayu ante komi. Aku nipatani 
ri saongu lewuto nosanga ka Lewuto Patmos, 
sabana nompatolele Tesa nu Alatala pade 
nompangaku Yesusmo Pueku. 10 Tempo Eo 
Mpepue aku nikuasai Nosa Nagasa nu Alatala, 

pade niepeku suara nggari talikuku to namangga 
mpu'u ewa wamba nu kololio. H Suara etu 
nanguli iwe'i: "Tulisimo nuapa to mukita pade 
pakatumo ka todea topomparasaya to neto'o 

ri pituongu ngata, etumo ngata Efesus, ngata 
Smirna, ngata Pergamus, ngata Tiatira, ngata 
Sardis, ngata Filadelfia pade ngata Laodikia." 

1? Nangepe etu aku nakampeili madota 
manggita isema notesa ka aku. Tempo aku 
nakampeili nikitaku papitu kada mpoindo 
bulawa. 13 Ri tatongo kada mpoindo etu naria 
samba'a tau, lenjena ewa Ana nu Manusia. 
Baju nipasuana nandoe mpu'u narata ri kadana, 
pade naria pompo'u bombarana bulawa. 

14 Balenggana bo wo'ona nabula nju'u ewa kapa 
bo salju. Pade matana najela ewa jela nu apu. 

15 Kadana naralei ewa tambaga nitunu riara 
apu. Pade suarana namangga mpu'u ewa soo 
nu ue bete. t° Ri pale ngganana naria pituongu 
betu'e, pade nggari ngangana nesuwu samata 
guma nomata ntimali to nataja mpu'u. Pade 
lenjena ewa wana nu eo ri eo ntongo. 17 Tempo 
aku nanggita I'a kaliu-liu aku nadungga ntuobo 
ri ngayona ewa tomate. Tapi I'a nombadika 
pale ngganana ri koroku pade nanguli, "Ne'e 
iko maeka. Aku e'imo pamulana bo kaopuna. 

18 Aku e'imo to natuwuna. Bopia aku namatemo. 
Tapi kitamo, we'i-we'i aku natuwu bali sampe 

ri kasae-saena. Akumo to nakuasa nanjoko 
kunci kamatea bo peto'o ntomate. 19 Sabana 
etu tulisimo nuapa pura to nikitamu, nabeloka 
to najadi we'i-we'i, nabeloka nuapa to majadi 
banepia. 20 Da'a ninjanimu batuana pituongu 
betu'e to nikitamu ri pale ngganaku e'i bo 
papitu kada mpoindo bulawa. Iwe'imo batuana: 
Pituongu betu'e etu nombagambara pitumba'a 
malaeka to nanggeniaka todea topomparasaya 
Aku to neto'o ri pituongu ngata. Pade papitu 
kada mpoindo bulawa etu nombagambara todea 
topomparasaya to naria ri pituongu ngata etu." 

1 Pade nangulimo Ana nu Manusia ka aku, 
2 "Tulisimo ka malaeka to nanggeniaka todea 
topomparasaya ri ngata Efesus iwe'i: E'imo tesa 
nggari ja'ina to nanjoko pituongu betu'e ri pale 
ngganana pade to nolumako ri tatongo papitu 
kada mpoindo bulawa. 

2 Ninjaniku pura-pura pokainggumu. Komi naraji 
nokarajaa pade komi naroo tempo nipandasa 
sabana nomparasaya Aku. Ninjanikumo komi 
da'a nasituju ante pokainggu tau-tau naja'a. 
Tau-tau to nompangaku korona suro-suroku tapi 
kakonona da'a, ira niuji komi sampe nanotomo ira 
topodawa. 3 Pade komi mpu'u-mpu'u nosabara. 
Komi nipandasa ntau sabana komi topantuki Aku, 
tapi komi da'a naopu rara. 


PANGGITA 2 1106 


4Tapi naria sangele inggu komi to da'a 
nipodamba raraku. Komi mana nompotowe Aku 
ewa bopia tempo komi lako nomparasaya. ? Etu 
sampe kuuli ka komi, pakabelo-belo!. Nakawao 
ntotomo kanawu komi! Kajeamo komi, pade 
powiamo ewa to nipowia komi ri pamulana. 
Sabana ane komi da'a majea, Aku kana marata 
mangala kada mpoindo bulawa komi nggari 
peto'ona. ? Tapi naupa iwetu naria sangele inggu 
komi to nipokonoku, etumo komi nomporau 
rara pokainggu tau-tau to nantuki pepatuduki i 
Nikolaus, to niporau raraku wo'u. 

7 "Isema-sema naria talingana, epemo 
mpakabelo-belo nuapa to nitesa Nosa Nagasa nu 
Alatala ka todea topomparasaya ri umba-umba 
ngata. Isema-sema padagi kana kuwai ka ira wua 
nggari Kayu Katuwua to naria riara tinalu Alatala 
ri suruga." 

8 Naopu etu nanguli wo'umo Ana nu Manusia ka 
aku, "Tulisimo ka malaeka to nanggeniaka todea 
topomparasaya ri ngata Smirna iwe'i: E'imo tewai 
nggari ja'ina to niuli Pamulana bo Kaopuna, to 
namate pade natuwu bali. 

9 Ninjaniku kasusa bo kapari to nirasai komi. 
Ninjaniku komi mpu'u-mpu'u nakasiasi, tapi 
kakonona komi nakalumana riara pomparasaya 
komi. Ninjaniku komi niuli sinja'i ntau to 
nompangaku korona tau-tau to Yahudi tapi 


PANGGITA 2 1107 


kakonona da'a. Ira aga todea Magau nu Seta. 

10 Tapi ne'e komi maeka mantingayo kasusa bo 
kapari to mana masaeka rarasai komi. Kitamo! 
Santongo nggari ja'i komi kana rapopesua Magau 
nu Seta riara tarunggu ala komi rapesoba. 

Komi kana rapandasa sampulu eo kasaena. 

Tapi pakaroo raramu momparasaya Aku sampe 
mamate, pade Aku kana mombawai ka komi 
hadia padagi, etumo katuwua mabelo sampe ri 
kasae-saena. 

11 'sema-sema naria talingana, epemo 
mpakabelo-belo nuapa to niuli Nosa Nagasa 
nu Alatala ka todea topomparasaya ri umba- 
umba ngata. "Isema-sema padagi da'a ntoto 
mawela pesuku riara naraka to niuli kamatea 
karongganina." 

1? Naopu etu nanguli wo'umo Ana nu Manusia 
ka aku, "Tulisimo ka malaeka to nanggeniaka 
todea topomparasaya ri ngata Pergamus iwe'i: 
E'imo tewai nggari ja'ina to naria guma nomata 
ntimali to nataja mpu'u. 

13 Ninjanikumo ngata nipeto'o komi, etumo 
riara ngata peto'o pekatoko Magau nu Seta. 
Tapi naupa iwetu komi naroo nomparasaya Aku. 
Tempo sabiku to nosanga ka Antipas nipatesi ri 
ngatamu, komi da'a nombasapu pomparasaya 
komi ka Aku. Antipas etu sabiku to natutu 

nomparasaya Aku sampe i'a nipatesi ntau ri ngata 
komi, etumo ri peto'o Magau nu Seta. 

14 Tapi danariapa bara sakuya ngele inggu komi 
to da'a nipodamba raraku. Naria nggari tatongo 
komi to nantuki pepatuduki i Bileam nggaolu. 
Bileam etu nompatuduki Magau Balak iwenu 
mompakanawu tau-tau to Israel riara silaka, 
etumo ante manggeni ira manggoni panggoni to 
napalina sabana nipakoni ka pue-pue ntanina, 
pade ante manguli da'a mokuya mogau sala 
ante tau da'a rongota mboto. 12 Pade naria wo'u 
nggari tatongo komi to nantuki pepatuduki i 
Nikolaus. 18 Sabana etu kuuli ka komi, kajeamo 
nggari silakamu etu. Ane komi da'a majea Aku 
kana masalisa marata ri ja'i komi pade mosibali 
ka ira etu ante guma to naria ri ngangaku. 

17 |sema-sema naria talingana, epemo 
mpakabelo-belo nuapa to nitesa Nosa Nagasa nu 
Alatala ka todea topomparasaya ri umba-umba 
ngata. 

Isema-sema padagi kana kuwai ka ira roti 
'Manna' to natetabuniaka. Pade kana kuwai wo'u 
ka ira watu bula simbau saongu. Ri watu bula 
etu nitulisi sanga nabou to da'a ntoto ninjani tau 
ntanina, aga tau to mantarima watu bula etu to 
mangginjanina." 

18 Pade nanguli wo'umo Ana nu Manusia ka 
aku, "Tulisimo ka malaeka to nanggeniaka todea 

topomparasaya ri ngata Tiatira iwe'i: E'imo tesa 
nggari Ana nu Alatala to naria matana najela ewa 
apu pade kadana naralei ewa tambaga nitunu 
riara apu. 

19 Ninjanikumo pura-pura pokainggu komi. 
Ninjaniku towemu bo pomparasayamu ka 
Aku. Ninjaniku bago komi mantulungi Aku 
pade ninjaniku iwenu komi nosabara tempo 
nipandasa. Pade ninjaniku bago komi mantulungi 
Aku we'i-we'i neliu nggadea nggari to nipowia 
komi tempo lako nomparasaya Aku. 20 Tapi 
danariapa sangele pokainggu komi to da'a ntoto 
nipodamba raraku. Etumo besi to nosanga ka 
Izebel to nompangaku korona samba'a nabi 
nipaloga komi nompatuduki bo nombabagiu 
topantuki-topantuki Aku. l'a nompatuduki ira 
mogau sala ante tau da'a rongo ira mboto pade 
manggoni panggoni to napalina sabana nipakoni 
ka pue-pue ntanina. 2! Niwaikumo loga ka i'a 
majea nggari ingguna nogau sala etu, tapi i'a da'a 
ntoto madota majea. 

22 Jadi kitamo! Aku kana mompakaju'a i'a 
sampe i'a aga maturu ri paturuna. Pade ane 
ira to nantuki i'a nogau sala da'a majea nggari 
pokainggu ira to naja'a ira kana kupawela 
kasusa bo kapari to naja'a mpu'u. 2 Pade 
ana-anana kana kupatesi sampe manoto ka 
pura-pura topomparasaya Akumo to nomparesa 

pekiri bo rara nta'i manusia, pade Akumo to 
mombabalasi komi samba'a bo samba'a nantuki 
pokainggu-pokainggu komi. 

24 Tapi naria wo'u komi to Tiatira to da'a nantuki 
pepatuduki to naja'a etu pade da'a madota 
meguru to niuli ntau 'pangginjani Magau nu 
Seta to nalontona'. Kuuli ka komi iwe'i: Aku da'a 
mantambai parenta-parenta ntanina ka komi. 

25 Aga sokomo mpakaroso pepatuduki to naria ri 
ja'i komi sampe Aku marata bali. 28 Isema-sema 
padagi bo to manggawia dotaku sampe ri 
kaopuna, kana kuwai ka kuasa nasimbayu ewa to 
nitarimaku nggari ja'i Umaku. Kana kuwai ka ira 
kuasa moparenta manusia ri njumaongu dunia. 
Ira kana moparenta ante maroso nasimbayu ewa 
karoso lembau ase. Pade ira kana mompakaropu 
bali ira nasimbayu ewa tau mompakarege kura 
tana. 27 (2:26) 28 Pade kana kuwai ka ira betu'e 
Pompaeo. 

29 |sema-sema naria talingana, epemo 
mpakabelo-belo nuapa to nitesa Nosa Nagasa nu 
Alatala ka todea topomparasaya ri umba-umba 
ngata." 

1 Nanguli wo'umo Ana nu Manusia etu, 
3 "Tulisimo ka malaeka to nanggeniaka todea 
topomparasaya ri ngata Sardis iwe'i: E'imo tesa 
nggari ja'ina to naria papitu nosa nu Alatala bo to 

nanjoko pituongu betu'e. Ninjanikumo pura-pura 
pokainggumu. 

Komi nireke ntau topomparasaya to naroso, tapi 
kakonona pomparasaya komi etu namatemo. 

2 Pembangumo! Pakarosomo pomparasaya to 
danariapa ri ja'i komi to ntora namate. Sabana 
nikitaku nggari pura-pura powiamu, da'apa ria 
kamba sangele to nagana riara mpanggita nu 
Alatala. 3 Jadi toramo pepatuduki to niepe komi 
pade nitarima komi bopia. Tukimo pepatuduki 
etu pade kajeamo nggari sala-sala komi. Ane 
komi da'a mainga Aku kana marata ri ja'i komi 
ewa topangangga. Da'a ranjani-njani komi tempo 
karataku. 

4 Aga danariapa ri tatongo komi ri ngata 
Sardis bara sakuya mba'a tau to nombajagai 
pakea ira sampe da'a natantoru. Iramo to 
mamala molumako mpasanggani-nggani ante 
Aku mopakea bula, sabana iramo to masipato 
molumako ante Aku. ? Isema-sema padagi kana 
rawai ka baju bula ewa etu. Pade sanga ira 
da'a kupakalipo nggari Buku Katuwua. Tapi Aku 
kana mompangaku ira etu ri ngayo Umaku bo 
malaeka-malaekana. 

6 Isema-sema naria talingana, epemo 
mpakabelo-belo nuapa to niuli Nosa Nagasa nu 
Alatala ka todea topomparasaya ri umba-umba 
ngata." 


PANGGITA 3 1112 


7 Nanguli wo'umo Ana nu Manusia etu, 
"Tulisimo ka malaeka to nanggeniaka todea 
topomparasaya ri ngata Filadelfia iwe'i: E' imo 
tesa nggari ja'ina to nagasa bo nakono. l'amo to 
nanjoko kunci Poparenta Magau Daud. Ane I'a 
mombabea pewobo da'a ria samba'a tau mamala 
mombapikuna, pade ane I'a mombapiku pewobo 
da'a ria samba'a tau mamala mombabeana. 

8 Ninjanikumo pura-pura pokainggumu. Kitamo! 
Aku nombabea ka komi saongu pewobo, pade 
da'a ria samba'a tau mamala mombapikuna. 
Sabana naupa komi da'a naroso ntoto komi 
natutu nantuki tesaku bo komi da'a nombasapu 
Aku. ? Naria tau-tau to najadi todea Magau 
nu Seta to nanguli ira etu tau to Yahudi tapi 
kakonona da'a, ira aga nodawa. Tapi kitamo! Ira 
kana kupowia marata ri ja'i komi. Pade ira kana 
mekadede ri ngayo komi bo mompangaku Aku 
mpu'u-mpu'u nompotowe komi. 

10 Komi nantuki parentaku to nanguli pakaroo 
rara tempo nipandasa. Sabana etu Aku kana 
manggalendu komi nggari kasusa to marata ri 
njumaongu dunia ala mombasoba pura-pura 
manusia to neto'o ri dunia. 1! Mana masaeka Aku 
marata. Jadi sokomo mpakaroso pepatuduki to 
nipatuduki ka komi ala komi mombarata hadia 
padagi nggari ja'i Alatala. Ne'e sampe maria tau 
mangago hadia etu nggari ja'i komi. 

12 'sema-sema padagi kana maroo ri suruga 
sampe ri kasae-saena nasimbayu ewa tinja nu 
sapo Alatalaku. Ira da'a mana mesuwu nggari 
setu. Pade ri koro ira kana kutulisi sanga nu 
Alatalaku bo sanga ngata nu Alatala, etumo 
Yerusalem nabou to mana'u nggari suruga nggari 
ja'i Alatalaku. Pade sangaku mboto to nabou 
kana kutulisi ri koro ira. 

13 |sema-sema naria talingana, epemo 
mpakabelo-belo nuapa to nitesa Nosa Nagasa nu 
Alatala ka todea topomparasaya ri umba-umba 
ngata." 

14 Nanguli wo'umo Ana nu Manusia ka aku, 
"Tulisimo ka malaeka to nanggeniaka todea 
topomparasaya ri ngata Laodikia iwe'i: E'imo tesa 
nggari ja'ina to nipoposanga 'Amin', etumo sabi 
to natutu notesa to nakonona. I'amo Pu'u nu 
pura-pura nuapa to nipajadi Alatala. 

15 Ninjanikumo pura-pura pokainggumu. 
Pomparasaya komi da'a naleni pade da'a wo'u 
napane. Nabelopa pomparasaya komi maleni 
bara mapane. 18 Tapi pomparasaya komi etu 
aga napane ngolo, da'a naleni da'a napane. 
Sabana etu Aku kana mombaluaraka komi 
nggari ngangaku. 1” Sabana komi nanguli, 'Kami 
e'i nakalumanamo, nagana puramo katuwu 
kami, da'a mana makabu.' Tapi kakonona da'a 
ninjani komi katuwu komi mboto. Komi neliu 

nggandasamo. Katuwu komi aga nipoasi mata 
ntau. Komi nakasiasi mpu'u, naburomo mata 
komi, bo nelayamo komi. 

18 Etu sampe Aku mompatuduki komi iwe'i: 
Olimo nggari ja'iku bulawa to nipakagasa riara 
apu ala komi mpu'u-mpu'u makalumana. Pade 
oli wo'umo pakea bula nggari ja'iku ala komi 
mamala mopakea pade eya mata komi topelaya 
etu mamala ratutu. Pade oli wo'umo pakuli 
ragese ri matamu ala komi mamala mekita bali. 
19 'sema-sema to nipotoweku, ira kana kuontiaka 
pade kuboba ala mompatuduki ira. Etu sampe 
kuuli ka komi, pakaroso raramu bo kajeamo 
nggari pomparasayamu to napane ngolo etu. 

20 Kitamo! E'imo Aku nekanggore nantenggedeu 
pewobo. Ane maria tau riarana mangepe suaraku 
bo mombabea pewobo, Aku kana mesua ri ja'ina 
pade manggoni mpasanggani-nggani ante i'a. 

21 |sema-sema padagi kana kupaloga mekatoko 
mosanggani ante Aku ri pekatoko poparentaku 
pade moparenta mpasanggani-nggani ante Aku 
nasimbayu ewa Aku wo'u najadi padagi sampe 
nipaloga mekatoko moparenta mosanggani ante 
Umaku ri pekatokona. 

22 |sema-sema naria talingana, epemo 
mpakabelo-belo nuapa to nitesa Nosa Nagasa nu 
Alatala ka todea topomparasaya ri umba-umba 
ngata." 

1 Naopu etu aku nanggita pade kitamo, 
4 naria saongu pewobo nibea ri suruga. Pade 
niepeku suara pamulana to niepeku pani'a. 
Suara etu kamanggana ewa moni kololio. 
Nangulimo suara etu ka aku, "Peponemo wemai. 
Aku mompopokita ka iko nuapa to majadi 
banepiana." 

2 Sampegoli aku nikuasai Nosa Nagasa nu 
Alatala pade ewa aku nariamo riara suruga. Ri 
setu aku nanggita saongu pekatoko magau, pade 
naria samba'a nekatoko ri bunggu pekatoko etu. 
3 To nekatoko ri setu lenjena damo neringgila 
ewa mata sinji to nosanga ka watu yaspis, 
pade ewa watu akik. Naria wo'u sampinoraa 
nantatiku pekatoko etu to neringgila ewa watu 
zamrud. “Pade nantatiku pekatoko etu naria 
wo'u rompulu bo ampa pekatoko ntanina to 
nipekatoko rompulu bo patamba'a totu'a. Ira 
nompasua pakea bula sanggani pade ri balengga 
ira naria songgo bulawa. 

> Nggari tatongo pekatoko magau etu nesuwu 
kila damo mparea newanta, pade nguu nu guntu 
damo nosinjono poguna. Ri ngayo pekatoko etu 
naria wo'u pituongu poindo najela. Poindo etu 
batuana papitu nosa nu Alatala. ? Pade ri ngayo 
pekatoko etu naria wo'u sangele nikitaku ewa 
tasi to nalewayo mpu'u ewa kaca. Ri tatongona 
bo ri ntalili pekatoko etu naria patamba'a anu to 

natuwuna. Ri njumaongu koro ira naria mata, 
nabeloka ri ngayona, nabeloka ri bengona. 

7 Anu to natuwuna pamulana lenjena ewa 
singa, pade karomba'ana lenjena ewa japi 
tuamana. Katolumba'ana lenjena ewa manusia, 
pade kapatamba'ana lenjena ewa lowe bete to 
nembua. 8 Anu to natuwuna etu simbau aono 
kapina, pade ri njumaongu koro ira naria mata, 
nau ri wayo nu kapina. Eo wengi ira da'a nenonto 
nanguli, "Nagasa, nagasa, nagasa, Pue Alatala 
to Neliu Nggakuasa. I'a nariamo nggari lamba 
pamulana, pade we'i-we'i I'a naria. Pade I'a kana 
maria sampe ri kasae-saena." 

3 Anu to natuwuna etu nantoiya bo nombabila 
bo nosukuru ri ja'i topekatoko ri pekatoko magau 
to natuwu sampe ri kasae-saena. Tempo ira 
nantoiya iwetu 19 rompulu bo patamba'a totu'a 
etu nekadede sampe ri tana ri ngayo ntopekatoko 
etu. Ira nombasomba I'a to natuwu sampe ri 
kasae-saena, pade ira nangala songgo bulawa 
nggari balengga ira mboto nitu'u ira ri ngayo 
pekatoko Alatala ewa tandai pebila ira ri ja'ina. 
Pade niuli ira iwe'i: 

11"0, Alatala, Pue kami, aga Komi to masipato 
ratoiya bo rabila kami, aga Komimo to nakuasana. 
Sabana Komimo to nompajadi pura-pura to 
naria. Nggari dotamu mboto sampe pura-pura 
etu najadi bo naria." 

1 Naopu etu aku nanggita santa'u sura nilulu 
5 ri pale nggana ntopekatoko ri pekatoko 
magau etu. Sura etu nitulisi ntimali pade nipataka 
papitu segel ala da'a mamala rabuka ntau. 2 Pade 
nikitaku naria samba'a malaeka to naroso mpu'u 
narata nekutana ante suarana namangga mpu'u, 
"Isema to masipato mombalepa segel-segel pade 
mombabuka sura e'i?" 

3 Tapi da'a ntoto ria kamba samba'a to masipato 
mombabuka sura etu pade mombabasa isina, 
nabeloka ri suruga, nabeloka ri dunia, nabeloka 
ri tambe nu dunia. 4 Nanggita etu nageomo aku 
nakanjodu-njodu ante nasusa mpu'u raraku, 
sabana da'a ntoto naria samba'a tau to masipato 
mombabuka sura etu pade mombabasa isina. 
> Nanggita aku nageo naria samba'a totu'a nggari 
tatongo ira rompulu bo patamba'a nanguli ka 
aku, 

Ne'e iko mageo. Kitamo! Nariamo padagi. 
Sangana Singa nggari bagia todea Yehuda, sulu 
Magau Daud. l'amo to masipato mombalepa 
papitu segel etu pade mombabuka sura etu." 

6 Naopu etu nikitaku saongu Ana Bimba 
nenggore ri tatongo pekatoko magau bo 
patamba'a anu to natuwuna nitatiku totu'a- 
totu'a etu. Ri korona nikitaku walea baka, belana 
tempo I'a nipatesi nggaolu. Ri balenggana naria 
papitu tanduna bo matana wo'u pituongu. 

Pituongu matana etu batuana papitu nosa nu 
Alatala to nipakauna malau mpaka ri njumaongu 
dunia. 

7 Pade naratamo Ana Bimba etu nangala sura 
nilulu etu nggari pale nggana ntopekatoko 
ri pekatoko magau etu. 8 Sangga Ana Bimba 
nangala sura etu nekadedemo patamba'a anu 
to natuwuna bo rompulu bo patamba'a totu'a ri 
ngayona mombasomba l'a. Ri pale ira samba'a bo 
samba'a naria kacapi bo tubu bulawa to niisi dupa 
to nawongi mpu'u. Dupa etu nombagambara 
posambaya ntodea topomparasaya Alatala. 

3 Totu'a-totu'a etu nodade saongu dade to 
nabouna ka Ana Bimba etu iwe'i: "Komimo to 
masipato mangala sura etu pade mombalepa 
segelna. Sabana Komi nipatesi pade ante lei 
kamatemu etu Komi nantolo manusia nggari 
njumaongu dunia majadi bagia Alatala, etumo 
tau-tau nggari butu-butu ngata, pade nggari 
butu-butu todea to notesa mpengele-ngele 
basa ri dunia. 19 Ira nipajadimu magau-magau 
bo topanggeni-topanggeni agama to nanggeni 
pesomba ka Pueta Alatala. Pade ira kana 
moparenta ewa magau riara dunia e'i." 

11 Naopu etu aku nanggita wo'u pade niepeku 
suara malaeka nadea, nonjobu-njobu bo 
juta-juta kadeana. Ira nantatiku pekatoko magau 
nosanggani-nggani ante patamba'a anu to 

natuwuna bo rompulu bo patamba'a totu'a etu. 
12 pade nongaremo ira ante suara to namangga 
mpu'u, "Ana Bimba to nisambale nggaolu etu 
masipato ratesata kuasana bo kakalumanana, 
notona bo karosona. I'amo to masipato rabila bo 
ratoiyata bo rapakabeteta sangana." 

13 pade niepeku wo'umo suara pura-pura to 
natuwu ri suruga, ri dunia, ri tambe nu dunia, 
pade ri tasi ante pura-pura nuapa riarana. Ira 
nodade iwe'i: "Topekatoko ri pekatoko magau bo 
Ana Bimba etu masipato ratoiya bo rabilata bo 
rapakabeteta sangana, pade kuasana masipato 
ratesata sampe ri kasae-saena." 

14 Pade nesonomo patamba'a anu to natuwuna 
etu, "Amin!" 

Pade nekadedemo totu'a-totu'a etu sampe ri 
tana mombasomba Alatala. 

1 Naopu etu nikitaku Ana Bimba etu 
6 nombalepa segel pamulana. Pade niepeku 
samba'a nggari tatongo patamba'a anu to 
natuwuna etu notesa ante suara namangga 
mpu'u ewa moni guntu bete. Niulina, "Kamaimo!" 

2 Aku nanggita pade kitamo, ri ngayoku nariamo 
saongu jara bula nipesawi samba'a tau to nanjoko 
pana. Pade naria songgo niwai ka i'a, ewa songgo 
niposonggo ka tau padagi riara posipatesi. 

Pade nalaumo i'a ewa samba'a Tadulako malau 
mombadagi balina. 3 Naopu etu Ana Bimba etu 

nombalepa segel karonguna, pade niepeku anu 
to natuwuna karomba'ana nanguli, "Kamaimo!" 

4 Pade nesuwu wo'umo saongu jara to nalei 
wuluna. Pade topesawi jara etu niwai ka kuasa 
mompoposinggarau manusia riara dunia ala 
ira mosipatesi. Pade i'a niwai ka wo'u samata 
guma to nabetena. ? Naopu etu Ana Bimba etu 
nombalepa segel katoluonguna. Pade niepeku 
anu to natuwuna katolumba'ana nanguli, 
"Kamaimo!" 

Aku nanggita pade kitamo! Ri ngayoku naria 
wo'umo saongu jara to nawuri wuluna, pade 
topesawi jara etu nanjoko saongu potimba. 

6 Naopu etu niepeku suara nggari tatongo 
patamba'a anu to natuwuna etu nanguli, 

Oli nu ose sakilo nasimbayu ewa gaji saeo, pade 
oli nu tolukilo jole wo'u nasimbayu ewa gaji 
saeo. Aga ne'e rapakagero kayu-kayu zaitun bo 
walaa-walaa anggur." 

7 Naopu etu Ana Bimba nombalepa segel 
kaampana. Pade niepeku suara nggari ja'i anu to 
natuwuna kapatamba'ana nanguli, "Kamaimo!" 

8 Naliu etu nikitaku saongu jara to nangguni 
mpaa wuluna. Topesawi jara etu nosanga ka 
"Kamatea." Pade to nantuki i'a nggari purina 
nosanga ka "Dunia Ntomate." Ira romba'a 
etu niwai ka kuasa mompatesi sabagia nggari 
patabagia nggari pura-pura manusia riara dunia 

e'i. Naria to namate tempo posipatesi, naria 

to namate tempo kamateoro, naria to namate 
tempo ju'a mpendai, pade naria wo'u to namate 
nikoni binata-binata nasoa riara dunia. ? Naopu 
etu Ana Bimba nombalepa segel kaalimana. 
Pade nikitaku ri wayo Meja Mpesomba naria 
wayo-wayo ntau namate to nipatesi sabana 

ira nompatolele Tesa nu Alatala pade natutu 
nompangaku ira topomparasaya i Pue Yesus. 

10 Ira nongare sanggani ante suara to namangga 
mpu'u, "O Pue to Neliu Nggakuasa, pade to 
nagasa bo nanoa. Sakuyapa kasaena pade Komi 
mombatangara bo mombabalasi tau naja'a ri 
dunia to nompatesi kami e'i?" 

11 Naopu etu ira samba'a bo samba'a niwai 
santonga baju bula. Pade nangulimo Alatala ka 
ira, "Posabaramo sampalaipa sampe maganamo 
kadea nu roa-roa komi sampokarajaa bo 
sampesuwu-sampesuwu komi topomparasaya to 
rapatesi nasimbayu ewa komi." 

12 Pade aku nanggita tempo Ana Bimba etu 
nombalepa segel kaonona. Sangga nilepanapa 
najadimo lingu bete pade mata eo najadi 
narumau ewa buya wuri. Pade wula najadi 
nawonda pura ewa lei. 13 Pade betu'e-betu'e 
ri langi nanawu sampe ri dunia nasimbayu ewa 
wua ara da'apa natasa naronto nggari pangana 
tempo nigagoya poiri bete. 

14 pade kaliu-liu nalipomo langi nasimbayu ewa 
ompa nilulu. Pade nolinjamo butu-butu bulu bo 
lewuto nggari peto'ona. 1? Tempo etu nalaumo 
pura-pura tau riara dunia netabuni riara bololia 
pade ri kele-kele watu ri buluna, nabeloka magau- 
magau, nabeloka topoparenta-topoparenta, 
nabeloka tadulako-tadulako, nabeloka tau-tau 
nakalumana, nabeloka tau-tau to naroso, 
nabeloka pura-pura tau najadi batua bo tau-tau 
da'a najadi batua. !? Nongaremo ira ka bulu-bulu 
bo watu-watu, "Iwumo kami e'i! Tabuniakamo 
kami ala da'a mana rakita mata ntopekatoko ri 
pekatoko magau etu! Iwumo kami ala kami da'a 
mawela rau rara nu Ana Bimba etu! 17 Sabana 
naratamo eo to nipowiora rara manusia tempo 
Alatala bo Ana Bimba mompopesuwu rau rara 
ira. Da'a ntoto ria samba'a tau mamala mantaha 
mawela rau rara etu!" 

1 Naopu etu aku nanggita patamba'a 

malaeka nekanggore ri patanjulapa dunia. 
Ira nombata'amaka poiri bete nggari patanjulapa 
dunia ala poiri etu ne'e makantawui ri tasi pade 
ri kabatana pade ri kayu-kayu rara mpangale. 
2 Pade nikitaku wo'umo samba'a malaeka 
ntanina nesuwu nggari sabingga kamataeona. I'a 
nanggeni mere nggari ja'i Alatala to Natuwuna. 
Pade nongaremo i'a ante suara namangga ka 
patamba'a malaeka ntanina to niwai Alatala ka 

kuasa mompakagero dunia bo tasi. 3 Niulina, 
"Ne'epa ruru rapakagero komi dunia bo tasi bara 
kabatana bo kayu-kayu rara mpangale ane da'apa 
kami nombamere batua-batua nu Alatala ri kire 
ira ala ira ne'e mawela kasusa-kasusa etu." 

4 Pade niepeku kadea ntau nimere ri kire ira 
iwetu, satu patampulu bo patanjobu mba'a. Ira 
nggari muli sampulu romba'a ana Yakub to niuli 
to Israel. 

> Nggari muli ira sampulu romba'a ana Israel 
niala simbau sampulu ronjobu mba'a kadeana. 
Nggari muli Yehuda sampulu ronjobu nimere. 
Iwetu wo'u nggari muli i Ruben sampulu ronjobu, 
muli i Gad sampulu ronjobu, ? muli Asyer 
sampulu ronjobu, muli i Naftali sampulu ronjobu, 
muli i Manasye sampulu ronjobu, 7 muli i Simeon 
sampulu ronjobu, muli i Lewi sampulu ronjobu, 
muli Isakhar sampulu ronjobu, 3 muli i Zebulon 
sampulu ronjobu, muli Yusuf sampulu ronjobu, 
pade nggari muli i Benyamin sampulu ronjobu. 

3 Naopu etu aku nanggita wo'umo pade 
nikitaku manusia nadea mpu'u, da'a namala 
nibila kadeana. Ira etu topomparasaya nggari 
njumaongu dunia, nggari butu-butu ngata, nggari 
butu-butu todea to notesa mpengele-ngele basa 
ri dunia. Ira nenggore ri ngayo pekatoko magau 
bo Ana Bimba. Ira pura-pura nopakea bula pade ri 
pale ira naria tawa-tawa nggaluku. !? Nongaremo 

ira sanggani ante suara namangga mpu'u, 
"Kamaimo kita mombatoiya bo mombabila 
Alatalata to nekatoko ri pekatoko magau! 
Kamaimo kita mombatoiya bo mombabila Ana 
Bimba, sabana iramo to nompakasalama kita!" 

11 Pura-pura malaeka wo'u nekanggore 
nantatiku pekatoko magau, bo totu'a-totu'a, bo 
patamba'a anu to natuwuna. Pade nekadedemo 
malaeka-malaeka etu sampe ri tana ri ngayo 
pekatoko magau mombasomba Alatala. 12 Niuli 
ira, "Amin! Ratoiyata Alatalata! Rapakabeteta 
sangana! Ratesata kanotona, raulita tarima kasi 
ka l'a. Rabilata l'a pade ratesata kuasana bo 
barakana sampe ri kasae-saena. Amin!" 

13 Naopu etu naria samba'a totu'a nggari ja'i ira 
rompulu bo patamba'a etu nompekutana aku 
iwe'i: "Isema tau-tau to nopakea bula etu? Nggari 
umba ira?" 

14 Nesonomo aku, "Tua, komimo to 
nangginjanina, da'a aku." Pade nangulimo i'a 
ka aku, "Ira etumo tau nipakasalama nggari 
pepandasa to neliu mpu'u kaja'ana. Ira nantapasi 
pakea ira riara lei nu Ana Bimba sampe nabula. 
15 Etu sampe ira nekanggore ri ngayo pekatoko 
Alatala. Eo wengi da'a nenonto ira nepue bo 
nombasomba Alatala riara Sapo Mpepuena. 
Pade Alatala to nekatoko ri bunggu pekatoko 

magau etu kana mosanggani-nggani ante ira ala 
manggalendu ira. 

16 Ira etu da'a mana mombarasai oro nta'i bara 
bai ntambolo. Pade wana nu eo to napane- 
panena mana mompandasa ira. 1? Sabana Ana 
Bimba to naria ri ngayo pekatoko magau etu kana 
mompoewu ira. l'a kana manggeni ira mpaka ri 
mata ue to mombawai katuwua mabelo. Pade 
Alatala mboto kana mombape'e pura-pura ue 
mata nggari mata ira." 

1 Sangga Ana Bimba nombalepa segel 

kapituonguna, nalino mpaa riara suruga 
kira-kira santongo jaa kasaena. ? Pade aku 
nanggita pitumba'a malaeka to nenggore ri ngayo 
Alatala. Ira niwai ka pituongu kololio. 3 Naopu 
etu naria samba'a malaeka ntanina narata 
nenggore ri ngayo Meja Mpesomba. Malaeka etu 
nanggeni santonga tubu bulawa rapotunju dupa. 
Pade i'a niwai nadea dupa ala ratunju majadi 
pesomba ka Alatala mosanggani-nggani ante 
posambaya nggari ja'i pura-pura topomparasaya. 
Pade nitunjuna dupa etu ri Meja Mpesomba to 
nipowia nggari bulawa to naria ri ngayo pekatoko 
Alatala. 

4 Tempo i'a nombatunju dupa etu, rangasuna 
nosumoa ri ngayo Alatala mpasanggani-nggani 
ante posambaya ntodea topomparasaya. ? Naopu 
etu nialana tubu mpotunju dupa etu pade 

niisina ante apu nggari bunggu Meja Mpesomba. 
Pade nitajiakana mpaka riara dunia. Sangga 
nitajiakapa apu etu nepogumo guntu bete pade 
kila damo mparea pade najadimo lingu. € Naopu 
etu pitumba'a malaeka to niwai ka pituongu 
kololio etu nompakasadia korona mompopomoni 
kololiona samba'a bo samba'a. 

7 Pade malaeka pamulana nompopomoni 
kololiona. Kaliu-liu nadunggumo uja es bo apu 
nogalo lei sampe riara dunia ante naromba 
mpu'u. Pade sabagia nggari tolubagia dunia 
naopu sanggani nikoni nu apu. Sabagia nggari 
tolubagia kayu-kayu ri dunia naopu sanggani 
nikoni nu apu, pade pura-pura kawoko naramata 
wo'u nikoni nu apu etu. 

8 Naopu etu malaeka karomba'ana 
nompopomoni kololiona. Kaliu-liu naria 
sangele ewa bulu to nalanga mpu'u to najela 
ante apu nitajiaka riara ntasi. Pade sabagia nggari 
tolubagia tasi nabali najadi lei. ? Pade namate 
sangganimo sabagia nggari tolubagia nggari 
pura-pura to natuwu rarantasi. Pade naropumo 
sabagia nggari tolubagia nggari pura-pura sakaya 
to nosumomba ri bunggu ntasi. 

10 Naopu etu malaeka katolumba'ana 
nompopomoni kololiona. Kaliu-liu nanawumo 
saongu betu'e bete nggari langi to najela ewa 
sulo. Betu'e etu nanawu nawela sabagia nggari 

tolubagia nggari pura-pura ue bo mata ue ri 
dunia. 11 Sanga betu'e etu "Pa'i." Jadi sangga 
nawela betu'e etu sabagia nggari tolubagia 
nggari ue bo mata ue etu najadi napa'i sanggani. 
Pade nadea manusia namate sabana nanginu ue 
to napa' etu. 

12 Naopu etu malaeka kapatamba'ana 
nompopomoni kololiona. Kaliu-liu nageromo 
sabagia nggari tolubagia nggari mata eo, wula 
bo betu'e-betu'e, sampe najadi narumau. Jadi 
patajaa ri eona mata eo da'a nareme, pade wa'a 
wo'u wula bo betu'e-betu'e tempo nggawengina. 
13 Naopu etu aku nanggita wo'u pade kitamo, 
naria samba'a tonji lowe nembua ri laerawa. 
Niepeku wamba nu lowe etu notesa ante suara to 
namangga. Niulina, "Mandasamo! Mandasamo! 
Mandasamo tau-tau to naja'a to neto'o ri dunia 
tempo toluongupa kololio rapopomoni tolumba'a 
malaeka etu." 

1 Naopu etu malaeka kalimamba'ana 
9 nompopomoni kololiona. Sangga nomonipa 
kololiona etu nikitaku saongu betu'e to 
nanawumo nggari langi sampe ri dunia. Betu'e 
etu niwai ka kunci pewobo nu lowu to da'a 
namala nitudu kandalana. ? Pade betu'e etu 
nombabea pewobo lowu etu. Naopu etu 
nesuwumo rangasu bete nggariara lowu ndala 
etu nasimbayu ewa rangasu tinalu bete to nitunju 

ntau. Pade mata eo bo lombona najadi narumau 
sabana nggari rangasu to nadea to nesuwu 
nggariara lowu ndala etu. 

3 Pade nggariara rangasu etu nesuwumo 
mboko-mboko nalau netu'u ri dunia. Mboko- 
mboko etu niwai ka kuasa mekiki ante neliu 
mpu'u kabisana ewa kabisa pekiki ndorokaa to 
naria riara dunia. “Mboko-mboko etu nitagi 
mompakamate kawoko bara kayu bara tuja-tuja 
ntanina riara dunia. Aga manusia to da'a naria 
mere nu Alatala ri kirena to nipaloga rakiki mboko 
etu. ? Mboko-mboko etu da'a wo'u nipaloga 
mompatesi manusia ri dunia. Ira aga nipaloga 
mompandasa ira mpakaja'a-ja'a limambula 
kasaena. Ju'a to nirasai manusia to nikiki mboko 
etu nasimbayu ewa ju'a to nirasai ntau ane nikiki 
ndorokaa. 

6 Riara limambula kasaena etu manusia to 
nikiki mboko-mboko etu kana mandasa mpu'u 
niepe sampe ira tunggai mangelo mamate, tapi 
da'a mamala. Ira kana madota mpu'u mamate, 
tapi da'a ntoto mamala. ' Koro mboko-mboko 
etu nasimbayu ewa jara to nipakasadia malau 
mosipatesi. Ri balengga ira naria sangele nolenje 
ewa songgo bulawa. Pade lenje ira etu nasimbayu 
ewa manusia. 3 Wo'o mboko etu nasimbayu ewa 
wo'o besi to nandoe. Pade ngisi ira ewa ngisi 
singa. peropu." 

9 Bombara ira nitutu nu ruke-ruke ewa baju 
ase. Pade wamba kapina ewa wamba doka 
nadea mpu'u niumbu jara nangowa malau 
mosipatesi. 10 Lelo mboko etu nasimbayu 
ewa lelo ndorokaa, pade bisa lelona etu wo'u 
nasimbayu ewa kabisa pesiu nu lelo ndorokaa. 
Ante lelona etu ira namala mompakandasa 
manusia limambula kasaena. 1! Naria samba'a 
magau to najadi balengga ira, i'amo malaeka to 
nakuasa nombabea pewobo lowu ndala to da'a 
namala nitudu etu. Sangana riara Basa Ibrani, 
Abadon, pade riara Basa Yunani Apolion. Batua 
nu sanga etu "To 

12 Pepandasa pamulana naliumo, tapi danariapa 
rongaya pepandasa ntanina to marata. 

13 Naopu etu malaeka kaonomba'ana 
nompopomoni kololiona. Pade niepeku naria 
suara notesa nggari tatongo patanjidu Meja 
Mpesomba to nipowia nggari bulawa to naria ri 
ngayo Alatala. 14 Suara etu nanguli ka malaeka 
kaonomba'ana to nanjoko kololio etu, "Wolemo 
patamba'a malaeka to niso'o ri Binangga Efrat 
etu." 

15 Jadi patamba'a malaeka etu niwolenamo. 
Patamba'a malaeka etu nipakasadia mamimo 
nggari nggaolu ala ri mpae bo wula pade ri eo 
bo jaa to nipakatantumo ira mamala mompatesi 
sabagia nggari tolubagia nggari pura-pura 

manusia riara dunia. 18 Tantara-tantara topesawi 
jara to nantuki ira etu roatu juta kadeana. 
Ninjaniku kadeana sabana naria tau nanguli ka 
aku. 

17 Iwe'imo jara-jara pade topesawi-topesawi 
jara to nikitaku riara mpanggitaku: Topesawi 
jara etu nobaju ase. Baju ira etu nalei ewa 
jela apu, pade nagawu ewa rangasu apu, pade 
nangguni ewa watu to najelana. Ane jara-jara 
etu balenggana ewa balengga singa pade nggari 
ngangana nesuwu apu, rangasu bo watu to 
najelana. 18 Nggari tolungaya pepandasa etu 
sabagia nggari tolubagia nggari manusia ri dunia 
nipatesi, etumo nggari apu, rangasu, pade watu 
to najelana to nesuwu nggari nganga jara-jara 
etu. 

19 Kuasa jara-jara etu nompatesi manusia 
nggari nganga ira, pade nggari lelona wo'u. 
Sabana ri lelo jara-jara etu naria sangele nolenje 
mpobalengga ule to nete'o. Jadi ante lelona 
jara-jara etu nompandasa manusia. 

20 Manusia ntanina to da'a namate riara 
pepandasa-pepandasa etu da'a ntoto najea 
nggari panggawia pale ira to naja'a. Etumo ira 
da'a nenonto nombasomba seta-seta pade 
parantau-parantau to nipowia ira mboto nggari 
bulawa, nggari salaka, nggari tambaga, nggari 
watu, pade nggari kayu, etumo parantau to 

da'a naria matana mekita bo da'a wo'u naria 
talingana meepe pade da'a nokada sampe 
mamala molumako. 2! Ira da'a wo'u najea nggari 
pokainggu ira to naja'ana, etumo da'a madota 
menonto mepatesi, pade da'a madota menonto 
mombadoti tau. Ira da'a madota menonto mogau 
sala ante tau da'a rongona mboto, pade ira da'a 
ntoto madota menonto mangangga. 
1 Naopu etu aku nanggita samba'a 

10 malaeka ntanina to naroso mpu'u 
nana'u nggari suruga. I'a nibungu kulimu pade 
balenggana niwewe sampinoraa. Lenjena ewa 
kareme eo pade kadana ewa tinja to najela ewa 
apu. ? Kada ngganana nombalonggo tasi pade 
kada njidina nombalonggo kabatana. Ri palena 
naria saongu buku nggedi to natibukamo. 3 Pade 
nongaremo i'a ante suara to namangga mpu'u, 
ewa kagai ngao nu singa. Sangga nongarepa 
malaeka etu nepogumo pituongu guntu damo 
nosinjono poguna notesa ewa manusia. 4 Naopu 
pituongu guntu etu notesa aku nadota mantulisi 
nuapa to niuli suara guntu etu. Tapi naria suara 
nggari suruga nanguli ka aku, "Tabuniakamo tesa 
to niuli suara nggari pituongu guntu etu! Ne'e 
mutulisi etu!" 

5 Naopu etu malaeka to nikitaku pani'a to 
nombalonggo tasi bo kabatana nangonggotaka 
pale ngganana mpaka ri langi. ? Pade nojanjimo 

i'a ante sanga Pue Alatala to natuwu sampe 

ri kasae-saena, to nompajadi langi, dunia 

bo tasi pade pura-pura isina. Niuli malaeka 

etu, "Tempona da'a mana mamala rabonto- 
bonto. 7 Ane malaeka kapitumba'ana etu 
mompopomoni kololiona, tempo etumo 

Alatala kana mompakadupa niana to nasaemo 
nitabuniaka, ewa to niulina ka batua-batuana 
nggaolu, etumo nabi-nabi to nompasimbayu tesa 
nggari ja'ina." 

8 Naliu etu suara to niepeku nggari suruga 
pani'a nanguli wo'umo ka aku, "Kalaumo iko, 
alamo buku nggedi to natibukamo to nisoko 
malaeka to nombalonggo tasi bo kabatana etu." 

9 Jadi nalaumo aku nompakamosu malaeka etu 
pade niuliku ka i'a, "Wai ka akumo buku nggedi 
etu." 

Nangulimo i'a ka aku, "Alamo bo konimo 
mpakaopu buku e'i. Riara nta'imu buku e'i kana 
majadi mapa'i, tapi riara ngangamu kana murasai 
namomi mpu'u ewa ue wani." 

10 Pade nialakumo buku nggedi nggari pale 
malaeka etu, pade nikonikumo sampe naopu. 
Riara ngangaku namomi nirasaiku ewa ue wani. 
Tapi sangga niomeku napa'i nirasaiku riara 
nta'iku. 1! Naopu etu aku nipakau wo'umo, "Iko 
kana mompasimbayu tesa nggari ja'i Alatala ka 
tau dea, etumo todea nggari mpengele-ngele 


PANGGITA 11 1133 


ngata ri dunia to notesa mpengele-ngele basa, 
pade ka magau-magau wo'u." 

1 Naopu etu aku niwai ka sanggoto lembau 
1 1 nolenje mpokayu rapotomo. Pade aku 
niparenta iwe'i: "Kalaumo iko mombatomo Sapo 
Mpepue ante Meja Mpesomba. Pade bila wo'u 
sakuya kadea ntau nepue riara Sapo Mpepue 
etu. 2 Tapi ne'e mutomo lalowo ri sawaliku Sapo 
Mpepue etu, sabana lalowo etu niwai ka tau-tau 
da'a to Yahudi. Ira kana mompakatantoru ngata 
Yerusalem to nagasa patampulu bo rombula 
kasaena." 

3 Ri tempo etu Aku kana mombasuro romba'a 
tau mompasimbayu tesa nggari ja'iku. Ante 
mompake baju to nipowia nggari karu ewa 
tau nasusa rara ira kana mompasimbayu tesa 
nggari ja'iku sanjobu roatu bo onompulu eo 
kasaena. 4 Romba'a tau etu nirapaka ewa 
rompu'u kayu zaitun bo rongu kada mpoindo 
to nipopekanggore ri ngayo Pue nu njumaongu 
dunia. ? Ane maria tau madota mompakaja'a 
romba'a tau etu, kana maria apu mesuwu 
nggari nganga ira mompakaropu bali-bali ira 
etu. Isema-sema madota mompakaja'a ira 
kana rapatesi iwetu. ê Ira romba'a etu nakuasa 
manta'amaka ala uja da'a madunggu nggari 
langi sakuya kasaena ira mompasimbayu tesa 
nggari ja'i Alatala. Ira wo'u nakuasa ri salu-salu 

nu ue ala mombabali ue-ue etu majadi lei. 
Pade ira nakuasa mompandasa dunia ante 
mpengele-ngele kasusana nepia rapodota ira. 

7 Ane maopumo ira romba'a mompasimbayu 
tesa nggari ja'i Alatala, kana marata sangele 
binata naja'a mosibali ka ira. Binata naja'a etu 
to mesuwu nggariara lowu ndala to da'a namala 
nitudu kandalana. I'a kana mombadagi romba'a 
tau pani'a pade mompatesi ira. 3 Pade watabaku 
ira romba'a etu kana rapalamba nakandoo ri 
jala jama riara ngata bete, etumo ri peto'o Pue 
ira nipatesi ri kayu parika. Ngata bete etu nidae 
Sodom bo Masir sabana naja'a mpu'u todeana. 
3 Tolumbengi santongo kasaena watabaku ira 
romba'a da'a rapaloga ratana ri dayo, aga 
rakita ntau nggari njumaongu dunia, nggari 
butu-butu ngata, bo butu-butu todea to notesa 
nompengele-ngele basa ri dunia. 

10 Manggita etu tau-tau to neto'o ri dunia 
kana madamba mpu'u. Ira kana mosusa 
madamba-damba bo mosiwai ka parasee 
samba'a bo samba'a, sabana namatemo romba'a 
tau etu to mpu'u-mpu'u nompandasa pura-pura 
tau to neto'o ri dunia. 

11 Tapi nikitaku naopu tolumbengi santongo 
etu, narata balimo nosa ira nggari ja'i Alatala. 
Natuwu balimo ira pade kaliu-liu nekanggore ri 
setu. Nanggita etu naeka mpu'umo pura-pura 

tau. 12 Naopu etu nariamo suara nggari suruga to 
namangga mpu'u nanguli ka ira romba'a, "Kamai, 
peponemo wemai!" 

Pade neoremo ira mpaka ri suruga riara kulimu 
nikita mata nu tau-tau to najadi bali ira etu. 

13 Rj tempo etu wo'u sampegoli najadimo lingu 
bete. Pade nageromo sabagia nggari sampulu 
bagia nggari ngata bete etu, pade pitunjobu 
mba'a tau namate sabana lingu bete etu. 
Nanggita etu nawiora mpu'umo rara tau-tau 
to danatuwu ri setu, pade ira nanguli, "Nabete 
mpu'u kuasa nu Alatala to naria ri suruga!" 

14 Jadi naliumo pepandasa karongganina. Mana 
masaeka pepandasa katolungganina wo'u kana 
majadi. 1? Naopu etu malaeka kapitumba'ana 
nompopomoni kololiona. Pade kaliu-liu nariamo 
suara-suara ri suruga nongare ante namangga 
mpu'u iwe'i: "We'i-we'i pura-pura poparenta ri 
dunia e'i najadi poparenta Pueta bo poparenta 
Magau to Mompakasalama to nijanji Alatala. l'a 
kana moparenta sampe ri kasae-saena!" 

16 Pade rompulu bo patamba'a totu'a to 
nekatoko ri pekatoko ri ngayo Alatala nekadede 
sanggani sampe ri tana mombasomba Alatala. 
17 Niuli ira, "O, Pue Alatala to nabete mpu'u 
kuasamu to nariamo nggari lamba pamulana 
pade bate-batena naria we'i-we'i, kami 
nanguli tarima kasi ka Komi apa nipopokita 

Komimo kuasamu to nabetena. Nompamulamo 
Komi moparenta! 18 Tau-tau da'a nosinjani 

ante Pue nanggarau. Naratamo ntoana Pue 
mompopesuwu rau rara ka ira. Naratamo 
ntoana mombatangara tau-tau to namate. 
Pade narata wo'umo ntoana mombawai tambo 
ka batua-batuamu, etumo ka nabi-nabi to 
nompasimbayu tesamu, pade ka pura-pura 
todeamu, ira to nekou ri ja'imu, Pue, nabeloka 
tau to naede katuwuna, nabeloka tau to nalanga 
katuwuna. Naratamo ntoana Pue mompakaropu 
tau-tau to nompakagero dunia e'i." 

19 Naopu etu natibeamo pewobo Sapo Mpepue 
ri suruga pade riara sapo etu nikitamo Peti Pojanji 
Alatala. Tempo etu kila damo mparea pade guntu 
bete damo nosinjono poguna. Najadimo lingu 
bete ante uja es to naromba mpu'u. 

1 Naliu etu natikitamo saongu tandai ri 
12 langi to mpu'u-mpu'u nipogumaa. Naria 
samba'a besi nopakea mata eo. l'a nekanggore ri 
bunggu wula, pade ri balenggana naria songgo to 
nipowia nggari sampulu rongu betu'e. ? Besi etu 
natianamo da'a mana masaeka moana sampe I'a 
nodadeo sabana ju'a mpoana. 

3 Pade natikita wo'umo saongu tandai ntanina 
ri langi to mpu'u-mpu'u nipogumaa. Naria 
sanggayu ule bete to nalei, sangana ule naga. 
Ule naga etu papitu balenggana pade sampulu 

tanduna. Butu-butu balenggana naria songgo 
magau. “ Ante lelona ule naga etu nangumbunjai 
sabagia nggari tolubagia nggari betu'e ri langi, 
pade nitajiakana mpaka ri dunia. l'a nekanggore 
ri ngayo besi to madota moana etu ala i'a mamala 
mangome ana nu besi etu ane mesuwumo. 

3 Pade besi etu nangote samba'a ngana langgai. 
Ngana etumo to mombaewu njumaongu dunia 
ante karosona ewa karoso lembau ase. Da'apa 
ule naga namala mangome l'a, sampegoli ngana 
etu niore mpaka ri ja'i Alatala ri ngayo pekatoko 
magau ri suruga. ? Naopu etu nalaimo besi etu 
mpaka ri karawa baina. Ri setu i'a neto'o ri peto'o 
to nipakasadia Alatala mamimo ka i'a. Ri peto'o 
etu i'a nipiara sanjobu roatu bo onompulu eo 
kasaena. 

7 Naria posibali riara suruga. Tadulako malaeka 
to nosanga ka i Mikhael ante malaeka-malaeka 
to nomporoa i'a nosibali nangewa ule naga 
etu. Pade ule naga etu ante malaeka-malaeka 
to nomporoa i'a nosibali nangewa i Mikhael. 

8 Tapi ule naga ante malaeka-malaekana da'a 
nompakule nangewa i Mikhael ante roa-roana. 
Ira nidagimo pade da'a mana nipaloga neto'o 
ri suruga. ? Ule naga etu nipopalai nggari 
suruga pade i'a nitajiaka mpaka riara dunia 
nosanggani-nggani ante malaeka-malaeka to 
nantuki i'a. l'a etu ule ntu'a, to nosanga ka 

Magau nu Seta, atau i Seta to nombabagiu 
manusia ri njumaongu dunia. 1? Naopu etu aku 
nangepe suara riara suruga to namangga mpu'u 
nanguli, "We'i-we'i naratamo ntoana Alatala 
mompakasalama todeana. Nipopokitanamo 
kuasana, nompamulamo I'a moparenta ewa 
samba'a magau. Pade naratamo Magau to 
Mompakasalama mompopokita kuasana. Sabana 
nitajiakamo nggariara suruga Magau nu Seta to 
nombasalaraka todea topomparasaya eo wengi 
ri ngayo Pueta Alatala. 1! Tapi ira nombadagi 
Magau nu Seta etu ante kuasa nggari lei nu Ana 
Bimba. Ira nombadagi i'a ante tesa posabi ira. 
Ira da'a nompotowe katuwu ira, pade da'a ntoto 
naeka nau sampe mamate. 

12 Sabana etu, komi to neto'o ri suruga kana 
madamba-damba. Tapi nandasamo dunia bo 
tasi, sabana nana'umo Magau nu Seta ri ja'imu. 
Narau mpu'umo rarana sabana ninjanina logana 
mangewa damo sampalai." 

13 Tempo nanotomo ka ule naga i'a nitajiaka 
riara dunia, nompamulamo i'a nombaraga besi to 
lako nangote ngana langgai etu. 14 Tapi besi etu 
niwai ka ronggapi kapi to nabetena ewa kapi tonji 
lowe, ala i'a mamala membua mpaka ri peto'o to 
nipakasadia ka i'a ri karawa baina. Ri setu i'a kana 
rapiara tolumpae santongo kasaena, pade i'a 
rakalendu ala da'a mamala rakuya ule naga etu. 

15 Ule naga etu nombasuparaka ue bete ewa 
karona nggari ngangana mpaka ri ja'i besi etu ala 
mombalomeaka i'a. 1? Tapi dunia nantulungi besi 
etu. Kaliu-liu nganga nu dunia natibeamo pade 
ue bete to nisuparaka nggari nganga ule naga etu 
naopu pura niomena. 

17 Nanggita etu narau mpu'umo ule naga ri ja'i 
besi etu, sampe i'a nalau nombasuaki muli-muli 
ntanina nu besi etu, etumo tau pura-pura to 
natutu nantuki parenta-parenta nu Alatala pade 
bate-batena nompangaku Yesusmo Pue ira. 

1 (12-18) Naopu etu nekanggoremo ule 
13 naga etu ri wiwi ntalinti. (13-1) Naliu etu 
aku nanggita saongu binata nesuwu nggariara 
ntasi. Binata etu sampulu tanduna pade 
papitu balenggana. Butu-butu tanduna naria 
songgo ewa songgo magau, pade ri butu-butu 
balenggana nitulisi sanga to naria batuana to 
nompakakedi Alatala. 2 Binata to nikitaku etu 
ewa lenje binata to niuli "macan tutul," pade 
kadana ewa kada binata to niuli "beruang," bo 
sumbana ewa sumba nu singa. Pade ule naga 
etu nombawai ka binata etu baraka nggari ja'ina 
mboto bo pekatoko magauna pade kuasa to 
nabetena. 

3 Saongu nggari pituongu balengga binata etu 
ewa naria bela naja'a to namala mompakamate 
i'a. Tapi bela etu naorimo. Pura-pura isi dunia 

nogumaa mpu'u nanggita binata etu, pade ira 
pura-pura nantuki i'a. 4 Ira nombasomba ule 
naga etu sabana i'a nombawai kuasa ka binata 
etu pade ira nombasomba binata etu wo'u. Niuli 
ira, "Da'a ntoto naria to nasimbayu ka binata e'i! 
Da'a ntoto wo'u naria to nabia mosibali ka i'a!" 

> Binata etu nipaloga manguli tesa-tesa to 
nasombo-sombona pade mompakakedi Alatala. 
l'a wo'u nipaloga moparenta patampulu bo 
rombula kasaena. Jadi nompamulamo i'a 
nompakakedi Alatala pade nompakaja'a sangana. 
Iwetu wo'u peto'o Alatala ri suruga bo pura-pura 
to neto'o ri setu nipakakedina. 

7|'a nipaloga wo'u mosibali ka todea 
topomparasaya pade mombadagi ira. Pade 
niwai ka i'a wo'u kuasa momparenta manusia ri 
njumaongu dunia, etumo tau ri butu-butu ngata, 
butu-butu todea to notesa mpengele-ngele basa 
ri dunia. 3 Pura-pura manusia to neto'o ri bengo 
dunia e'i kana mombasomba binata etu, etumo 
pura-pura tau to da'a nitulisi sangana riara Buku 
Katuwua tempo dunia da'apa nipajadi, etumo 
buku to naria ri ja'i Ana Bimba to nisambale. 

9 Sabana etu isema-sema naria talingana, 
epemo mpakabelo-belo tesa e'i. 

10 Isema-sema to nipakatantu mamimo 
ratawani, kana ratawani. Isema-sema to 

nipakatantu mamimo rapatesi ante guma, kana 
rapatesi ante guma. 

To napokona ri se'i todea topomparasaya kana 
maroo tempo nipandasa bo ne'e mokanggaura 
momparasaya. 

11 Naliu etu aku nanggita wo'umo sangele 
binata naja'a ntanina nesuwu nggariara ntana. 
Binata etu rongu tanduna nolenje mpotandu 
ana bimba, pade suarana ewa suara ule naga. 
12 Binata karongelena etu ewa wakele nu 
binata naja'a pamulana. Jadi pura-pura kuasa 
binata pamulana etu nipake binata karongelena 
etu. Pura-pura manusia ri dunia nipasu'una 
mombasomba binata pamulana to naria bela to 
naja'a mpu'u to naorimo. 

13 Binata karongelena etu nompowia tandai- 
tandai to nipogumaa. Ri ngayo ntau pura-pura 
nipopana'una apu nggari langi nanawu riara 
dunia. 

14 Nibagiuna pura-pura tau ri dunia ante 
nompowia tandai-tandai etu ante baraka to 
niwai binata pamulana ka i'a. Ira nipakauna 
mompowia pade mompopekanggore saongu 
pinoito nabete nolenje mpobinata pamulana to 
nitimbe mpakaja'a tapi i'a bate-batena natuwu. 

15 Binata karongelena niwai kuasa mombawai 
nosa ka pinoito etu sampe pinoito etu namala 
motesa. Pade niparentana isema-sema da'a 

madota mombasomba pinoito etu kana rapatesi. 
16 Pura-pura tau nipasu'u binata etu mantarima 
tandai ri pale nggana atau ri kire ira, nabeloka 
tau to naede katuwuna, nabeloka tau to nalanga 
katuwuna, nabeloka tau nakalumana nabeloka 
tau nakasiasi, nabeloka tau najadi batua, 
nabeloka madika. 1” Da'a ria samba'a tau namala 
mangoli atau mobalu-balu nuapa-nuapa ane da'a 
naria tandai etu ri pale atau ri kire ira. Tandai etu 
sanga nu binata pamulana mboto atau nomoro 
to nompakanoto sangana etu. 18 Ri se'i kana 
paraluu tau manoto. Tau to mata'u mamala 
mombabila nomoro-nomoro nggari sanga binata 
etu, sabana nomoro etu nombagambara sanga 
samba'a manusia. 

Nomorona etumo onoatu onompulu bo aono. 

1 Naliu etu aku nanggita wo'umo pade 
14 kitamo, naria Ana Bimba nekanggore ri 
bunggu Bulu Sion. Nosanggani-nggani ante I'a 
naria satu patampulu bo patanjobu mba'a tau to 
naria sanga Ana Bimba bo sanga Umana Alatala 
nitulisi ri kire ira. 

2 Pade niepeku wamba nggari suruga to nagai 
mpu'u ewa soo nu ue bete pade ewa pogu guntu 
bete to naro'ona mpu'u. Wamba to niepeku etu 
ewa moni musi nggari ja'i ntopomore kacapi 
tempo ira nokanda kacapina. 3 Pade ira satu 
patampulu bo patanjobu mba'a to nitolo Ana 

Bimba nggariara dunia nodade sangaya dade to 
nabouna ri ngayo pekatoko Alatala bo patamba'a 
anu to natuwuna bo totu'a-totu'a to nantatiku 
pekatoko Alatala etu. Dade ira etu da'a namala 
nipeguru tau-tau ntanina, aga ira satu patampulu 
bo patanjobu mba'a etu. 

4 Ira etumo tau-tau nagasa to da'a sanggani 
nosampaturu ante besi. Ira nantuki Ana Bimba 
ri umba-umba nikalauna. Iramo to nitolo nggari 
tatongo manusia ri dunia pade nijuju ka Alatala 
bo Ana Bimba nasimbayu ewa tau nombawai 
asele ntinalu pamulana ka Alatala. ? Ira da'apa 
sanggani nodawa, pade da'a ntoto ria sala ira nau 
aga sakedi. 

6 Pade aku nanggita wo'umo samba'a malaeka 
ntanina nembua ri laerawa. I'a nanggeni Kareba 
Belo to da'a nabali sampe ri kasae-saena ka 
njumaongu manusia ri dunia, etumo ka tau ri 
butu-butu ngata, ka butu-butu todea to notesa 
mpengele-ngele basa ri dunia. 7 Notesamo i'a 
ante suara to namangga mpu'u, "Pekoumo 
ri ja'i Alatala, bilamo bo toiyamo kabete 
kuasana! Sabana naratamo tempona Alatala 
mombatangara manusia! Pepuemo ka Alatala to 
nompajadi langi, dunia bo tasi pade pura-pura 
mata nu ue!" 

8 Naopu etu naria malaeka karomba'ana 
nantuki malaeka pamulana. Nangulimo i'a, 

"Nageromol Nageromo ngata bete Babel sabana 
pue ngata etu nanggeni tau nggari umba-umba 
ri dunia mompasiala pokainggu ira nogau sala 
nasimbayu ewa tau nanggeni roana manginu 
sampe malangu!" 

3 Naopu etu naria malaeka ntanina 
katolumba'ana nantuki malaeka karomba'ana 
etu. Nongaremo i'a ante suara namangga 
mpu'u iwe'i: "Tau-tau to nombasomba binata 
naja'a ante pinoitona pade nantarima tandai 
binata etu ri kirena bara ri palena, 19 tau-tau 
etu kana rapawela rau rara nu Alatala to naja'a 
mpu'u nasimbayu ewa tau nipasu'u manginu 
panginu to napa'i mpu'u. Da'a ntoto rapakakura 
pesuku ka ira. Ira pura-pura kana rapandasa 
riara apu bo watu-watu najela riara mpanggita 
malaeka-malaeka to nagasa bo Ana Bimba etu. 

11 Rangasu apu to nompandasa tau-tau etu da'a 
maopu-opu mosumoa sampe ri kasae-saena. Eo 
wengi da'a ria kaopu-opuna pepandasa ira to 
nombasomba binata naja'a etu ante pinoitona 
pade to nantarima tandai sanga binata etu ri koro 
ira." 

12 To napokona ri se'i todea topomparasaya 
Alatala kana maroo momparasaya tempo 
nipandasa, etumo ira to nantuki parenta-parenta 
Alatala bo naroo nomparasaya i Pue Yesus. 

13 Naopu etu aku nangepe suara nggari suruga 
to nanguli, "Tulisimo tesa e'i. Nompamula 
we'i-we'i nabelo mpu'umo tau-tau to natuwu 
nosaongu rara ante i Pue sampe namate." 

Pade nesonomo Nosa Nagasa nu Alatala, 
"Nakono mpu'u etu. Ira masipato menonto 
nggari panggawia ira to natomona, sabana asele 
nu panggawia ira etu kana mosanggani-nggani ka 
ira." 

14 Naopu etu aku nanggita wo'umo pade 
kitamo, naria kulimu to nabula mpu'u. Ri bunggu 
nu kulimu etu naria samba'a tau nekatoko, 
lenjena ewa Anu nu Manusia. Ri balenggana 
naria songgo bulawa pade ri palena naria samata 
sarenggo to natajana. 1? Naopu etu naria malaeka 
ntanina nesuwu nggari Sapo Mpepue. Pade 
nongaremo i'a ante suara namangga mpu'u ka 
tau nekatoko ri bunggu kulimu etu, "Wiatakamo 
sarenggomu etu, sombemo we'i-we'i, sabana 
temponamo mosombe! Natasamo isi dunia!" 

16 Jadi tau nekatoko ri bunggu kulimu etu 
nombawiataka sarenggona ri dunia pade isi dunia 
nisombenamo. 1? Naopu etu nikitaku samba'a 
malaeka ntanina nesuwu nggari Sapo Mpepue 
ri suruga. I'a wo'u nanjoko samata sarenggo 
to natajana. 18 Pade narata wo'umo samba'a 
malaeka ntanina nggari Meja Mpesomba. I'amo 
to nakuasa nanggatono apu ri Meja Mpesomba 

etu. Nongaremo i'a ante suara namangga mpu'u 
ka malaeka to nanjoko sarenggo to nataja etu, 
"Wiatakamo sarenggomu etu pade tirampamo 
wua anggur ri dunia, sabana natasamo wua 
anggur etu." 

19 Jadi malaeka to nipakau iwetu nombawiataka 
mpu'umo sarenggona pade nitirampanamo wua 
anggur etu nggari batana, pade nitendeakana 
mpaka riara peto'o pompea wua anggur. 
Powiana etu nombagambara tempo Alatala 
mompopesuwu rau rarana ri ja'i ntau to naja'a 
pokaingguna. 28 Jadi wua anggur etu nipea ri 
peto'o pompea wua anggur etu ri sawaliku ngata. 
Pade noilimo lei nggari peto'o etu ewa ue karona 
betena, kakawao poili lei etu toluatu kilo pade 
kandalana namosu rongu metere. 

1 Naopu etu aku nanggita ri langi 
15 naria sangelepa tandai nabete to 
nipogumaa. Naria pitumba'a malaeka ante 
pitungaya pepandasa kaopuna. Ante pepandasa 
kaopuna etu kana maopumo rau rara nu Alatala 
mompokarau manusia riara dunia. 

2 Pade nikitaku sangele ewa tasi kaca nogalo 
apu. Pade ri wiwi ntasi kaca etu aku nanggita tau 
dea nenggore. Tau-tau etu iramo to nombadagi 
binata naja'a sabana ira da'a ntoto nombasomba 
i'a, pade ira da'a nombasomba pinoito binata etu, 
pade ira da'a nantarima tandaina, etumo nomoro 

to nombagambara sangana. Ira pura-pura 
nenggore ri wiwi ntasi etu nanjoko kacapi to 
niwai Alatala ka ira. 3 Pade nodademo ira dade 
nabi i Musa, batua nu Alatala nggaolu. Pade 
nipodade ira dade nombabila Ana Bimba iwe'i: 
"Pue Alatala to Neliu Nggakuasa, neliu mpu'u 
kabetena bo kabelo powiamu. Nanoa bo nakono 
pura-pura pokainggumu. Komimo Magau nu 
pura-pura manusia ri dunia. 4 Pura-pura manusia 
kana mekou ri ja'imu, Pue. Ira kana mombabila 
bo mombatoiya sangamu, 

sabana aga komi to mpu'u-mpu'u nagasa. 
Pura-pura tau ri dunia kana marata 
mombasomba Komi, sabana natikitamo 
pura-pura pombabutusimu nanoa." 

3 Naopu etu aku nanggita wo'umo pade kitamo, 
natibeamo Peto'o to Neliu Nggagasa riara Sapo 
Mpepue ri suruga. 

6 Pade nggariara Sapo Mpepue etu nesuwumo 
pitumba'a malaeka nanggeni pitungaya 
pepandasa kaopuna etu. Pakea ira nipowia 
nggari kae to nabula ntoto damo neringgila, 
pade pompo'u bombara ira nipowia nggari 
bulawa. ' Pade samba'a nggari patamba'a anu to 
natuwuna nombawai ka pitumba'a malaeka etu 
pituntonga tubu bulawa niisi naponu ante rau 
rara nu Alatala to natuwu sampe ri kasae-saena. 
8 Pade kaliu-liu Sapo Mpepue ri suruga naponu 

ante rangasu apu nesuwu nggari ja'i Alatala to 
nabaraka bo nakuasa mpu'u. Da'a ria samba'a 
namala mesua riara Sapo etu ane da'apa naopu 
pitungaya pepandasa to nikeni pitumba'a 
malaeka etu. 

1 Naopu etu aku nangepe suara nggariara 
16 Sapo Mpepue to namangga mpu'u nanguli 
ka pitumba'a malaeka etu, "Kalaumo komi, 
tubarakamo isi tubu-tubu to naponu ante rau 
rara nu Alatala etu riara dunia." 

2 Nangepe etu nalaumo malaeka pamulana 
nombatubaraka isi tubuna riara dunia. Pade 
sampegoli neumbamo bisu-bisu naja'a to 
naju'a mpu'u ri koro ntau pura-pura to naria 
tandai binata naja'a etu pade tau pura-pura to 
nombasomba pinoito binata etu. 

3 Naopu etu malaeka karomba'ana 
nombatubaraka isi tubuna riara ntasi. 

Pade tasi etu najadi ewa lei ntau namate sampe 
pura-pura to natuwuna riara ntasi namate. 

4 Naopu etu malaeka katolumba'ana 
nombatubaraka isi tubuna ri pura-pura ue bo 
mata ue. Pade pura-pura ue etu nabali najadi 
lei. ? Naliu etu aku nangepe suara malaeka to 
nombakuasai ue nanguli, "O, Pue Alatala to 
nagasa, to naria mamimo nggari pamulana 
pade we'i-we'i bate-batena naria. Nanoa 
mpu'u pombabutusi Komi. ? Sabana tau-tau etu 

nompopesuwu lei nu todea topomparasaya 
Alatala bo lei nabi-nabimu. Tapi we'i-we'i Komi 
nombabalasi ira ante nompopoinu ka ira lei. 
Masipato mamimo pesuku ira etu." 

7 Pade niepeku wo'umo suara nggari Meja 
Mpesomba nanguli, "Pue Alatala to Neliu 
Nggakuasa, wa'a mamimo! Nakono pade nanoa 
mpu'u pesuku to nipawelamu!" 

8 Naopu etu malaeka kapatamba'ana 
nombatubaraka isi tubuna ri mata eo. Pade mata 
eo etu niwai kuasa mompalabu manusia ante 
kapanena to naja'a mpu'u ewa apu. ? Manusia 
etu nipakaboa kapane nu mata eo etu. Pade 
ira nanguli sinja'i sanga Alatala sabana I'amo 
to nomparenta pepandasa etu rapawela ka ira. 
Tapi ira da'a ntoto nadota majea nggari powia 
ira to naja'ana, ira da'a nadota mombabila bo 
mompakabete sanga nu Alatala. 

10 Naopu etu malaeka kalimamba'ana 
nombatubaraka isi tubuna ri pekatoko binata 
to naja'a etu. Sampegoli pura-pura bagia to 
niparenta binata etu najadi narumau mpu'u. 
Pade pura-pura todeana nanggiki jila ante 
kasusana. 11 Ira nanguli sinja'i Alatala to naria 
riara suruga, sabana naju'a mpu'u niepe ira pade 
naja'a mpu'umo bisu-bisu ri koro ira. Tapi ira 
bate-batena da'a ntoto nadota majea nggari 
pokainggu ira to naja'ana. 

1? Naopu etu malaeka kaonomba'ana 
nombatubaraka isi tubuna ri salu ue bete to 
nosanga ka Ue Efrat. Pade kaliu-liu naotimo Ue 
Efrat etu ala masadia jala rapojala magau-magau 
to marata nggari bagia pebuluna. 

13 pade nikitaku tolumba'a seta nolenje 
mpotumpa. Samba'a nesuwu nggari nganga 
ule naga, samba'a nesuwu nggari nganga 
binata naja'a pade samba'a nesuwu nggari 
nganga nabi topodawa. 14 Ira tolumba'a etu 
nosa seta-seta to mompowia tandai-tandai 
to nipogumaa. Ira kana malau mpaka ri ja'i 
pura-pura magau ri njumaongu dunia ala 
mompokio ira masiromu mosibali ka i Pue ri 
eo to nabetena, etumo tempo Alatala to Neliu 
Nggakuasa mombadagi pura-pura balina ri dunia. 
15 Pade nangulimo i Pue Yesus, "Epemo! Aku kana 
marata ante da'a ninjani-njanimu ewa samba'a 
topangangga. Mabelo mpu'u tau tunggai mainga 
bo mombajagai pakeana ala tempo Aku marata 
i'a da'a maeya matana nasimbayu ewa tau 
nolumako nelaya ri ngayo ntau dea." 

16 Jadi seta-seta etu nompasiromu magau- 
magau ante tantara-tantara ira nggari 
umba-umba ri dunia ri peto'o to niuli riara Basa 
Ibrani, "Harmagedon." 

17 Naopu etu malaeka kapitumba'ana 
nombatubaraka isi tubuna mpaka ri laerawa. 

Pade aku nangepe suara to namangga mpu'u 
nggari pekatoko magau ri Sapo Mpepue to 
nanguli, "Najadimo!" 

18 Pade noreamo kila pade guntu bete damo 
nosinjono poguna, pade najadimo lingu bete. 
Nggari pamulana manusia nipajadi Alatala ri 
dunia sampe tempo e'i, da'apa ntoto naria 
lingu ewa etu. Neliu mpu'u karimboso nu lingu 
bete etu. !? Pade ngata bete nosanga ka ngata 
Babel nabingga najadi tolubagia. Pade nagero 
sanggani pura-pura ngata ri njumaongu dunia. 
Pade Alatala nombabalasi kaja'a nu pue ngata 
bete etu. l'a mpu'u-mpu'u nompokarau ira ante 
da'a ntoto naria kalusu-lusuna nasimbayu ewa 
tau nompasu'u balina manginu panginu to napa'i 
mpu'u. 

20 Tempo etu pura-pura lewuto ri tatongo ntasi 
nalipo sanggani pade bulu-buluna da'a mana 
nikita. 2! Pade naria uja es to nabete mpu'u 
nadunggu nggari langi nombarunju manusia. 
Katomo nu watu uja es etu kira-kira limampulu 
kilo saongu. Nanggita etu manusia aga nanguli 
sinja'i sanga Alatala, sabana naja'a mpu'u 
pepandasa uja es etu. 

1 Naopu etu samba'a nggari tatongo 
17 pitumba'a malaeka to nanjoko tubu-tubu 
etu nomai ri ja'iku pade nanguli ka aku, "Kamaimo 
iko, aku kana mompopokita ka iko iwenu pesuku 

to rapawela ka besi bajinga to nekatoko namosu 
peto'o ue to nadeana. ? Magau-magau ri dunia 
narata nogau sala ante besi etu. Pade i'a nanggeni 
manusia nompasiala pokaingguna nogau sala 
nasimbayu ewa tau nanggeni roana manginu 
sampe malangu." 

3 Naopu etu aku nikeni malaeka etu ante kuasa 
Nosa Nagasa nu Alatala mpaka ri karawa baina. Ri 
setu aku nanggita samba'a besi to nesawi saongu 
binata to nalei mpu'u kulina. Ri njumaongu 
koro binata etu naria nitulisi mpengele-ngele 
sanga. Batuana sanga-sanga etu mpu'u-mpu'u 
nompakakedi Alatala. Binata etu wo'u naria 
papitu balenggana pade ri balenggana etu naria 
wo'u sampulu tanduna. “Besi etu nompake 
baju to nalei nogalo nakamumu to niparika ante 
ramba-ramba bulawa, mutiara bo watu-watu 
nagaya to nasuli mpu'u olina. Ri palena naria 
santonga sanggiri bulawa to niisi panginu to 
naja'a bo naruto to nombagambara pokaingguna 
nogau sala. ? Ri kirena nitulisi sanga to nakumba 
batuana iwe'i: 

nasuli mpu'u olina. Ri palena naria santonga 
sanggiri bulawa, to niisi panginu to naja'a bo 
naruto, to nombagambara pokaingguna nogau 
sala. 

6 Pade nikitaku besi etu nalangu sabana nanginu 
lei ntodea topomparasaya bo lei tau ntanina to 

nipatesina sabana batena nompangaku Yesusmo 
Pue ira. Sangga nanggita besi etu, natekaja 
mpu'umo raraku. ” Pade nangulimo malaeka etu 
ka aku, "Nokuya iko natekaja nanggita besi etu? 
Kana kupakanoto ka iko batuana to nakumba to 
nirapaka ewa besi etu bo binata to nipesawina 
to nobalengga papitu pade notandu sampulu. 

8 Binata to nikitamu etu natuwu nokolu tapi 
we'i-we'i da'a mana naria. Tapi i'a kana meumba 
wo'umo nggariara lowu ndala to da'a namala 
nitudu kandalana etu. Maopu etu i'a kana rasuku 
sampe ri kasae-saena. Pade tau-tau to natuwu 
riara dunia to da'a nitulisi sangana riara Buku 
Katuwua tempo dunia da'apa nipajadi Alatala, ira 
kana mpu'u-mpu'u mogumaa manggita binata 
etu. Sabana nokolu binata etu natuwu, we 'i-we'i 
da'a mana naria, tapi i'a kana meumba bali. 

3 Ri se'i kita kana paraluu pekiri to manoto. 
Pituongu balengga nu binata naja'a to nipesawi 
besi etu nombagambara pituongu bulu 
nipombabangu ngata. Pade pituongu balengga 
etu wo'u nombagambara pitumba'a magau. 

10 Tapi limamba'a nggari tatongo magau-magau 
etu da'a mana noparenta. Samba'a danoparenta 
pade magau kapitumba'ana da'apa nompamula 
noparenta. Tapi ane i'a marata, i'a moparenta 
aga sampalai. 1! Binata to natuwu nokolu pade 
we'i-we'i da'a mana naria, i'a etumo magau 

kawalumba'ana. Tapi i'a etu wo'u samba'a nggari 
tatongo magau pitumba'ana pani'a. Kaopuna i'a 
kana rasuku sampe ri kasae-saena. 

12 Sampulu ongu tandu to nikitamu etu 
nombagambara sampulu mba'a magau anu 
da'apa nompamula moparenta. Ira kana rawai 
ka kuasa moparenta mosanggani-nggani ante 
binata etu sajaa kasaena. 13 Ira etu nosaongu 
patuju. Ira kana mombawai karoso bo kuasa 
poparenta ira ka binata naja'a etu. 1? Pade ira 
kana mosibali ka Ana Bimba. Tapi Ana Bimba 
etu kana mombadagi ira sabana I'amo Pue nu 
pura-pura pue pade Magau nu pura-pura magau. 
Pade nosanggani-nggani ante Ana Bimba etu 
kana maria wo'u topantuki-topantuki I'a to 
nipokiona bo nipelisina to natutu nantuki l'a." 

15 Naopu etu nanguli wo'umo malaeka etu ka 
aku, "Ue nadea to nikitamu pani'a to namosu 
besi bajinga etu nombagambara tau-tau 
nggari njumaongu dunia, todea-todea nggari 
umba-umba ngata to notesa mpengele-ngele 
basa ri dunia. 1? Sampulu mba'a magau bo 
binata naja'a to nikitamu etu kana momporau 
rara besi etu. Ira kana mombaago pura-pura 
nuapa to naria ri ja'ina pade mompalamba i'a 
nelaya. Pade ira kana manggoni isi-isi koro besi 
etu pade mompalabu watabakuna riara apu 
sampe maopu. 1” Etu pura-pura kana majadi 

sabana Alatalamo to nompakasaongu pekiri 
ira ala ira mompowia nia nu Alatala mboto. I'a 
nompakasaongu rara ira mombawai kuasa ira 
ka binata naja'a etu ala binata etu moparenta 
sampe madupa pura nuapa to nitesa Alatala. 
18 Pade besi to nikitamu etu nombagambara 
ngata bete to nomparenta pura-pura magau ri 
dunia." 

1 Naopu etu aku nanggita samba'a 
18 malaeka ntanina nana'u nggari suruga. 
Nabete mpu'u kuasana bo karemena. Pade 
nggari reme malaeka etu njumaongu dunia 
najadi nareme. ? Nongaremo i'a ante suara 
to namangga mpu'u, "Nageromo! Nageromo 
ngata bete Babel! Nompamula we'i-we'i ngata 
etu kana majadi peto'o seta-seta bo peto'o 
nompengaya-ngaya to naja'ana, pade peto'o 
nompengaya tonji to natantoruna to niporau 
rara manusia. 3 Nageromo ngata Babel sabana 
pura-pura tau to neto'o ri dunia nipakeni pue 
ngata Babel mompasiala pokainggu ira nogau sala 
nasimbayu ewa tau nipasu'u manginu panginu 
sampe malangu. Pura-pura magau ri dunia 
wo'u nompasiala pokainggu ira to naja'a. Pade 
topodaga-topodaga ri dunia najadi nakalumana 
puramo ante nobalu-balu mpengaya-ngaya 
mbara to nasulina ka pue ngata Babel to da'a ria 
kabasa-basana." 

4 Naopu etu aku nangepe suara ntanina nggari 
suruga nanguli, "Umba komi, topantuki-topantuki 
Aku! Pesuwumo komi nggariara ngata etu! Ne'e 
ratuki komi silaka-silaka nu pue ngata etu ala 
pesuku to rapawela ka ira ne'e mawela komi 
wo'u! ? Sabana nadea mpu'umo silaka ira etu, 
nobua sampe narata ri langi. Pade we'i-we'i 
kaja'a ira etu nitora Alatalamo. ê Jadi powia 
wo'umo ri ja'i pue ngata etu ewa to nikawia ira 
ka tau-tau ntanina. Balasimo ka ira ronggani 
kadeana nggari pura-pura panggawia ira to 
naja'ana. Isimo sanggiri ira ante panginu ronggani 
kapa'ina nggari panginu to nipakasadia ira ka 
tau ntanina. 7 Pakasadia ka ira pepandasa bo 
kasusana to nasimbayu kadeana ante pokainggu 
ira mompakalanga rara bo mompebasa-basa 
kasana koro ira mboto. Sabana ira batena notesa 
riara nta'i ira iwe'i: 'Aku e'imo samba'a magau 
besi. Aku da'a tobalu besi, pade aku da'a ntoto 
mombarasai kasusa bo kapari.' 

8 Sabana etu riara saeo lau ira kana rarumpa 
pepandasa-pepandasa iwe'i: kamatea, kasusa 
rara, pade kamateoro. Ngata ira etu kana 
mapapu sanggani rakoni nu apu, sabana nakuasa 
mpu'umo Alatala to nombasuku pue ngata etu." 

3 Tempo magau-magau to nantuki pokainggu 
pue ngata Babel nogau sala pade nompesana- 
sana ante ira manggita rangasu apu to 

nompakapapu ngata etu, ira kana mageo 
mpajea sabana kagero nu ngata etu. 19 Ira aga 
mekanggore meantoaka nggawao manggita 
rangasu apu etu, apa naeka ira rapendai kasusana 
to nombarumpa ngata bete etu. Ira kana manguli, 
"Owe! Owe! Nandasa mpu'umo ngata bete etu, 
ngata Babel to naroso mpu'u! Aga riara sajaa lau 
komi nipawela pesuku nu Alatala! 

11 pade pura-pura topodaga ri dunia kana 
mageo mombatangi ngata Babel etu, sabana da'a 
mana maria tau mangoli balu-balu ira. 

12 Da'a mana maria topangoli bulawa, salaka, 
watu-watu sinji to nasulina bo mutiara to 
nipobalu ira. Da'a mana maria wo'u topangoli 
pakea to nitanu nggari kae to nalusu mpu'u, 
kae sutra, kae nalei bo nakamumu to nasulina. 
Da'a mana maria topangoli mpengele-ngele 
parewa to nipowia nggari kayu to nawongina bo 
parewa-parewa nipowia nggari ngisi gaja bara 
parewa-parewa nipowia nggari kayu to nasuli 
mpu'u olina. Pade da'a mana maria topangoli 
parewa-parewa to nipowia nggari tambaga, ase, 
pade nggari watu pualam. 13 Da'a mana maria 
topangoli kayu momi, rampa-rampa ntanina, bo 
minya wongi to niuli dupa, mur bo kemenyan. 
Da'a mana maria topangoli ue anggur, lana, labu 
gando bo ose. Wa'a wo'u japi, bimba, jara, kareta 

bo tau-tau rapobatua mana raoli pue ngata 
Babel. 

14 Topodaga-topodaga etu kana manguli, 
"Pura-pura to nipoino raramu da'a mana 
ntoto naria. Nalipo puramo kakalumanamu bo 
kagayamu, da'a mana murata bali." 12 (18:14) 

Topodaga-topodaga to najadi nakalumana ante 
nompobalu mbara-mbara etu ka pue ngata Babel 
aga mekanggore meantoaka nggawao manggita 
ngata etu sabana maeka rara mawela kasusana to 
nombarumpa ngata etu. Ira kana mageo mpajea 
ante masusa rara. !? Ira kana mongare-ngare, 
"Owe! Owe! Nandasa mpu'umo ngata bete etu! 
Pue ngata Babel nabiasa nompake pakea to 
nipowia nggari kae to nalusu mpu'u, pade nggari 
kae nakamumu bo nalei to niparika ramba-ramba 
bulawa, watu-watu sinji to nasulina bo mutiara. 

17 Tapi aga riara sajaa lau kakalumana to nadea 
mpu'u etu naropu sanggani. Pade pura-pura 
topompajala sakaya bete, ante topokarajaa 
riarana, pade pura-pura topesawi sakaya ante 
pura-pura tau to nopaelo katuwu ira ri tasi kana 
mekanggore meantoaka nggawao manggita 
ngata etu. 18 Tempo ira manggita rangasu apu 
nompalabu ngata bete etu mosumoa, ira kana 
mongare-ngare, "Da'a ria ngata ntanina ri dunia 
to nasimbayu ewa ngata bete etu!" 

19 Ira kana manggamburaka sowu tana ri 
balengga ira sabana kasusa rara ira. Ira kana 
mageo bo mantete pade manguli, "Owe! Owe! 
Nandasa mpu'umo ngata bete etu! Nggari 
kakalumana pue ngata Babel etu pura-pura tau to 
naria sakayana rarantasi najadi nakalumana. Tapi 
kitamo! Aga riara sajaa lau naropu sangganimo 
pura-pura kakalumana etu!" 

20 Umba komi topeto'o ri suruga, pakadambamo 
raramu! Pakadambamo rara komi topomparasaya 
i Pue Yesus mosanggani-nggani ante suro-surona 
bo nabi-nabina! Sabana pue ngata bete etu 
nisuku Alatalamo! Nibalasinamo powia ira to 
naja'ana ri ja'i komi! 

21 Naopu etu aku nanggita samba'a malaeka 
to naroso mpu'u nombaonggotaka saongu 
watu bete ewa watu pogili to nabetena, pade 
nitajiakana mpaka riara ntasi. Pade niulina, 
"Nasimbayu ewa watu e'i nitajiaka riara ntasi 
da'a mana rarata bali, iwetu wo'u ngata Babel 
to nabetena etu kana rapakaropu sanggani 
pade da'a mana maria. 22 Da'a mana raepe 
wamba musi nggari ja'i ntopomore kacapi, bara 
wamba topodade ri ngata etu. Da'a mana raepe 
musi sasuli bo topantawui kololio. Da'a mana 
maria topande manggawia bara nuapa-nuapa ri 
tatongo ngata etu, pade wamba pogili da'a mana 
raepe nggariarana. 

23 Da'a mana maria reme poindo rakita riarana, 
pade da'a mana maria raepe suara boti langgai 
bo boti besi madamba-damba. Etu pura-pura 
kana majadi sabana topodaga-topodaga nggari 
ngata etu to neliu nggakalumana ri dunia. Pade 
nggari pangginjani to naja'ana pue ngata etu 
nombabagiu pura-pura isi dunia." 24 Ngata 
Babel kana rasuku iwetu sabana riara ngata 
etumo lei nu nabi-nabi bo todea topomparasaya 
Alatala nipopesuwumo. Pade lei nggari kamate 
pura-pura tau ntanina to nipatesi riara dunia e'i 
kana rapatanggu ka pue ngata Babel etu. 

1 Naopu etu aku nangepe wamba ewa 
19 suara ntau dea damo nonguu riara suruga 
nongare-nongare. Niuli ira, "Toiyamo Alatala! 
Sabana l'amo to nompakasalama kita! l'amo 
Alatala to nabete mpu'u katuwuna pade to 
nakuasana! ? Toiyamo I'a sabana pombabutusina 
nanoa pade nakono. 

Nisukunamo besi bajinga etu to nompakaja'a 
dunia ante pokaingguna nogau sala. 
Nipesawanamo besi etu sabana i'a to nompatesi 
batua-batua nu Alatala." 

3 Pade nongare wo'umo tau dea etu, "Toiyamo 
Alatala sabana rangasu apu nompalabu ngata etu 
nosumoa sampe ri kasae-saena, da'a ria kaopu 
opuna!" 

4 Pade rompulu bo patamba'a totu'a pade 
patamba'a anu to natuwuna etu nekadede 
mombasomba Alatala to nekatoko ri pekatoko 
magauna. Ira nanguli, "Amin! Toiyamo Alatala!" 

> Naopu etu naria suara nggari pekatoko 
magau etu nanguli, "Umba komi batua Alatala 
pura-pura, toiyamo Pue Alatalata! Toiyamo l'a, 
komi to nekou ri ja'ina, nabeloka tau to naede 
katuwuna, nabeloka tau to nalanga katuwuna!" 

6 Naopu etu aku nangepe ewa wamba ntau dea 
nowoo ewa soo nu ue bete pade ewa moni guntu 
bete. Nongaremo ira, "Toiyamo Alatala! Sabana 
noparentamo Pue Alatalata to Neliu Nggakuasa! 

7 Kamaimo kita mongare ante madamba- 
damba! Kamaimo kita mantoiya pade mombabila 
kabete kuasana! Sabana naratamo eo mponika 
Ana Bimba. Boti besi nasadiamo ranika. 3 I'a niwai 
ka pakea bula to nalusuna to nenggila bo nagasa 
rapakena." (Pakea nalusu etu nombagambara 
pokainggu-pokainggu nanoa to nipowia todea 
topomparasaya.) 

3 Naopu etu nangulimo malaeka etu ka aku, 
"Tulisimo e'i: Nabelo mpu'umo tau-tau to nigaga 
malau ri posusa mponika Ana Bimba etu." 

Pade niulina wo'umo, "Tesa-tesa e'i tesa Alatala 
to nakono!" 

10 Sangga nangepe pantesa etu nekadedemo 
aku sampe ri tana ri ngayo malaeka etu ala 

mombasomba i'a. Tapi nangulimo i'a ka aku, 
"Ne'el Ne'e iko mombasomba akul Pesombamo 
Alatala! Sabana aku e'i aga samba'a batua 

nu Alatala nasimbayu ewa iko bo nasimbayu 
ewa roa-roamu topomparasaya to batena 
nompangaku Yesusmo Pue ira. Sabana isi to 
napokona nggari tesa to nipasimbayu nabi-nabi 
nu Alatala etumo mompakanoto Yesusmo Pue." 

11 Naopu etu aku nanggita suruga natibea, pade 
riara suruga nikitaku saongu jara bula. Topesawi 
jara etu nosanga ka "To Natutu bo Nakono." 

l'a nombabutusi parakara bo nosipatesi ante 
nanoa. 12 Matana najela ewa jela nu apu pade ri 
balenggana nadea songgo magau. Ri korona naria 
sanga nitulisi, tapi aga I'a mboto nangginjani 
sanga etu. 

13 Baju ndoe to nipasuana natitome riara lei. 
Pade I'a nidae "Tesa nu Alatala." 14 Tantara- 
tantara suruga nantuki I'a ante nesawi jara bula 
pura. Pakea ira nipowia nggari kae nalusu to 
nabula bo nagasa. 

15 Pade nggari nganga topesawi jara etu nesuwu 
samata guma to natajana. Ante guma etu I'a 
kana mombadagi pura-pura tau riara dunia to 
nangewa l'a, pade l'a kana momparenta ira ante 
karosona to nasimbayu ewa karoso lembau 
ase. I'a kana mompopesuwu rau rara Alatala 
to naja'a mpu'u mompakaropu tau-tau najadi 

balina nasimbayu ewa tau nombalonggo-longgo 
mpakaoya wua anggur ri peto'o pompea anggur. 
16 Ri bajuna bo ri timpuna naria nitulisi sangana 
iwe'i: 

Magau nu pura-pura magau, Pue nu pura-pura 
pue 

17 Naopu etu aku nanggita samba'a malaeka 
nekanggore ri mata eo. Nongaremo i'a ante 
suara namangga mpu'u nompokio pura-pura 
tonji to nembua ri laerawa. Niulina, "Kamaimo 
komi pura-pura, manggoni ri posusa bete 
to nipakasadia Alatala! 18 Kamaimo ala komi 
mamala manggoni isi magau-magau bo 
tadulako-tadulako, pade isi tantara-tantara to 
nabia! Kamaimo komi manggoni isi topesawi 
jara bo isi jara ira, pade isi manusia pura-pura, 
nabeloka batua, nabeloka madika, nabeloka tau 
to nalanga katuwuna, nabeloka tau to naede 
katuwuna!" 

19 Naopu etu aku nanggita binata to naja'a 
etu bo magau-magau nggari dunia ante 
tantara-tantarana nasiromu ala mosibali ka 
Topesawi jara bula bo tantara-tantarana. 

20 Tapi binata naja'a nisoko sanggani ante 
nabi topodawa to nompowia tandai-tandai 
nipogumaa ante kuasa niwai binata etu ka i'a. 
Ante tandai-tandai etu ira nombabagiu tau-tau 
to nimere ante tandai binata naja'a pade to 

nombasomba pinoitona. Ira romba'a nisoko pade 
nitajiaka nggatuwu riara ntasi apu to najela ante 
watu-watu najela. 

21 Naopu etu pura-pura tantara etu nipatesi 
ante guma to nesuwu nggariara nganga Topesawi 
jara bula etu. Pade naratamo tonji-tonji nanggoni 
isi watabaku ntau to namate etu sampe 
nabasa-basa. 

1 Naopu etu aku nanggita samba'a 
20 malaeka nana'u nggari suruga. Ri palena 
naria kunci pewobo nu lowu ndala to da'a namala 
nitudu kandalana. Pade nisokona wo'u saongu 
rante to nabete mpu'u. 

2 l'a nanjoko ule naga etu to niuli Ule Ntu'a, 
etumo i'a to niuli Magau nu Seta bara Seta. Pade 
ule etu nipo'unamo sanjobu mpae kasaena. 

3 Nitajiakana ule etu riara lowu ndala to da'a 
namala nitudu kandalana etu. Naopu etu 
nikuncina pade nimerena pewobo lowu etu 
ala ule naga etu da'a mana mamala mesuwu 
mombabagiu manusia sampe maganamo 
tempona sanjobu mpae kasaena etu. Maliu etu 
i'a kana rakabasaka bali sampalai. 

4 Naopu etu aku nanggita bara sakuya 
ongu pekatoko magau. Pade tau-tau to 
nekatoko ri bunggu pekatoko etu niwai ka 
kuasa mombabutusi parakara-parakara. Pade 
nikitaku wo'u wayo-wayo ntau namate nitompo 

tambolona sabana ira batena nompangaku 
Yesusmo Pue ira, pade batena nompatolele 
Tesa nu Alatala. Ira da'a wo'u nombasomba 
binata naja'a bo pinoitona, pade ira da'a wo'u 
nantarima tandai binata etu ri kire bara ri 

pale ira. Ira etu natuwu bali pade noparenta 
mpasanggani-nggani ante Kristus sanjobu mpae 
kasaena. 

5 Etumo to niuli pembangu ntomate pamulana. 
Tau-tau namate ntanina da'apa natuwu bali 
sampe naganamo sanjobu mpae etu. ? Nabelo 
mpu'u bo nagasa tau-tau to rapakatuwu 
bali tempo pembangu ntomate pamulana 
etu. Ira da'a ntoto mawela pesuku to niuli 
kamatea karongganina. Tapi ira kana majadi 
topanggeni-topanggeni agama to manggeni 
pesomba ka Alatala bo Kristus. Pade ira kana 
moparenta mpasanggani-nggani ante Kristus 
sanjobu mpae kasaena. 

7 Ane maopumo sanjobu mpaena etu Magau 
nu Seta kana rakabasaka nggariara tarungguna 
ri lowu ndala etu, 3 pade i'a kana malau 
mombabagiu tau-tau ri njumaongu dunia to 
mangewa Alatala, etumo ira to niuli Gog ante 
Magog. Magau nu Seta etu kana mompasiromu 
tau-tau etu ala malau mosipatesi. Kadea ira ewa 
bone ri wiwi ntalinti, da'a namala rabila. 

9 Ira kana marata nggari umba-umba ri 
dunia pade mombatatiku peto'o ntodea 
topomparasaya, etumo ngata to nipotowe 
Alatala. Tapi apu kana mana'u nggari langi 
mompalabu ira pura-pura sampe maopu. 

10 Maopu etu Magau nu Seta to nombabagiu tau 
pura-pura ri dunia kana ratajiaka riara ntasi apu 
to najela ante watu-watu najela. Etumo peto'o 
nipantajiaka binata naja'a bo nabi topodawa 
nokolu. Ri setu eo wengi ira kana rapandasa 
sampe ri kasae-saena. 

11 Naopu etu aku nanggita saongu pekatoko 
magau nabula to nabetena. Pade nikitaku wo'u 
topekatoko ri pekatoko etu. Langi bo dunia nalipo 
sanggani nggari ngayona sampe da'a mana naria 
nikita mata. 12 Pade aku nanggita tau-tau namate 
nenggore ri ngayo pekatoko etu. Ira etu tau 
to nalanga katuwuna ri dunia bo tau to naede 
katuwuna, tau namate natala riara ntasi, tau 
ntanina to namate, pade pura-pura tau nggari 
peto'o ntomate. 13 (20:12) 

Ira pura-pura nenggore ri ngayo pekatoko 
Alatala etu. Pade buku-buku nitimpamo pade 
niparesa. Riara buku-buku etu nitulisi pura-pura 
pokainggu tau-tau namate etu. Jadi ira nitangara 
nantuki pokainggu-pokainggu ira to nitulisi riara 
buku-buku etu. Pade naria buku ntanina nitimpa 
wo'u to niuli Buku Katuwua. 1? Pura-pura tau 

to da'a nitulisi sangana riara Buku Katuwua etu 
nitajiaka riara ntasi apu. Etumo to niuli kamatea 
karongganina, pesuku riara ntasi apu. Naopu etu 
mana ria kamatea bo mana ria peto'o ntomate. 
15 (20:14) 
1 Naopu etu aku nanggita langi bo dunia 

2 1 to nabou. Langi pamulana pade dunia 
pamulana nalipomo, pade mana ria tasi. ? Pade 
nikitaku wo'u ngata to nagasa, ngata Yerusalem 
to nabouna nana'u nggari ja'i Alatala ri suruga. 
Nagaya mpu'u ngata etu ewa samba'a boti besi 
nopakea nagaya nasadia mompopea karata 
rongona. 3 Pade niepeku suara namangga mpu'u 
nggari pekatoko magau etu nanguli, "Kitamo! 
We'i-we'i peto'o Alatala nosanggani-nggani ante 
manusia. l'a meto'o ri tatongo ira pade ira majadi 
todeana. Pade I'a mboto mosanggani-nggani 
ante ira pade majadi Alatala ira. 4I'a mbotomo 
mombape'e pura-pura ue mata nggari mata ira. 
Da'a mana maria tau mamate, da'a mana maria 
tau masusa rara bara mageo, pade da'a mana 
maria tau maju'a. Sabana anu to nasaena etu 
naliumo." 

5 Naopu etu nangulimo topekatoko ri pekatoko 
magau, "Kitamo! We'i-we'i Aku mompakabou 
mpengele-ngele to naria." 

Pade niulina wo'umo ka aku, "Tulisimo nuapa 
kutesa, sabana tesa e'i mpu'u-mpu'u nakono 
pade namala raparasaya." 

6 Pade niulina ka aku, "Naopu puramo! Aku 
e'imo Pamulana pade Kaopuna. Aku nompamula 
pade Aku wo'u nompakaopuna. Isema-sema 
to nabai tambolona kana kuwai ka bayangi ue 
nggari mata ue to nombawai katuwua mabelo 
sampe ri kasae-saena. ” Isema-sema padagi 
ira kana mombarata nggari ja'iku pura-pura 
nuapa to niuliku etu pane'a. Pade Akumo majadi 
Alatala ira bo ira majadi anaku. 3 Aga tau-tau 
to naeka mantuki Aku bara da'a nomparasaya 
Aku, ante tau-tau to naja'a pokaingguna, 
tau-tau topepatesi, tau-tau nogau sala, tau-tau 
topedoti, tau-tau nepue ka pue-pue ntanina, 
pade pura-pura topodawa, ira pura-pura kana 
rasuku riara ntasi apu to najela ante watu-watu 
to najela. Etumo to niuli kamatea karongganina." 

3 Naopu etu naratamo samba'a malaeka nggari 
tatongo ira pitumba'a to nanjoko tubu-tubu niisi 
ante pitungaya pepandasa kaopuna. Nangulimo 
i'a ka aku, "Kamaimo, kana kupopokita ka iko boti 
besi to raporongo Ana Bimba." 

10 pade aku nikenina ante kuasa Nosa Nagasa 
nu Alatala mpaka ri bunggu bulu to nabetena 
bo nalanga. Nggari bunggu bulu etu i'a 
nombatujuraka ka aku ngata nagasa to nosanga 

ka ngata Yerusalem nana'u nggari ja'i Alatala ri 
suruga. 

11 Ngata etu nareme mpu'u ante kareme nu 
Alatala mboto. Karemena damo nenggila ewa 
mata sinji to nasuli olina, ewa watu yaspis to 
nalewayo mpu'u ewa kaca to nasuli mpu'u 
olina. 12 Ngata etu wo'u nitalili tembo to nabete 
bo nalanga mpu'u. Tembo etu naria sampulu 
rongu bobaana to nikatono sampulu romba'a 
malaeka. Ri bobaa etu naria nitulisi sanga-sanga 
ana Israel sampulu romba'a to najadi totu'a 
nto Yahudi. 3 Tembo bete etu patanjulapa, 
sanjulapa toluongu bobaa, etumo ri sabingga 
kamataeona naria toluongu bobaa, ri sabingga 
tasina naria toluongu bobaa, ri sabingga puluna 
naria toluongu bobaa, pade ri sabingga kasolona 
naria toluongu bobaa. 

14 Tembo ngata etu nibangu ri bunggu sampulu 
rongu watu pondasi pade ri watu pondasi etu 
naria nitulisi sanga sampulu romba'a anaguru 
nu Ana Bimba. 1? Malaeka to notesa ante 
aku etu nanjoko sampeka lembau to nipowia 
nggari bulawa rapotomo kabete ngata etu ante 
tembo bo bobaana. 18 Ngata etu patanjulapa. 
Kandatena nasimbayu ewa kambukuna. Malaeka 
etu nombatomo ngata etu ante lembau potomo 
etu. Kandatena ronjobu patatu kilo. Kambukuna 
bo kalangana nasimbayu ante kandatena. 

17 Malaeka etu wo'u nombatomo tembo ngata 
etu. Kabetena onompulu metere. Potomo to 
nipake malaeka etu nasimbayu ewa potomo to 
nipake manusia. 

18 Tembo ngata etu nipowia nggari watu-watu 
to nasuli mpu'u olina to niuli watu yaspis. Ngata 
etu nipowia nggari bulawa pura, damo nenggila 
ewa kaca to nalewayo. 19 Watu-watu pondasi 
ngata etu niwera ante sampulu rongaya watu to 
nasuli mpu'u olina, saongu watu sangaya wo'u 
rambana. Watu pamulana niwera ante watu 
yaspis to nalusu bo nalewayo ewa kaca. Watu 
karonguna niwera ante watu nilam to naramata 
ewa ue nandala. Watu katoluonguna niwera ante 
watu mirah to nalei-lei. Watu kaampana niwera 
ante watu zamrud to naramata ewa pae. 20 Watu 
kaalimana niwera ante watu unam to naloba 
nabula bo nalei. Watu kaonona niwera ante watu 
sardis to natu'a leina. Watu kapapituna niwera 
ante watu ratna cempaka to nangguni ewa 
bulawa. Watu kawaluna niwera ante watu beril 
to naramata ewa tolu memua. Watu kasasiona 
niwera ante watu krisolit to nakuni-kuni. Watu 
kasampuluna niwera ante watu krisopras to 
naramata ewa doa loka. Watu kasampulu 
saonguna niwera ante watu lazuardi to nagawu 
ewa langi. Pade watu kasampulu ronguna niwera 
ante watu kecubung to nakamumu. 

21 Pade sampulu rongu bobaa etu nipowia 
nggari mutiara to nalusu mpu'u, saongu bobaa 
saongu wo'u mutiara. Pade jala riara ngata etu 
nipowia nggari bulawa pura, damo nenggila ewa 
kaca to nalewayo. 

22 Da'a ria Sapo Mpepue nikitaku riara ngata 
etu sabana Pue Alatala to Neliu Nggakuasa bo 
Ana Bimba mboto najadi Sapo Mpepue ri setu. 
23 Pade ngata etu da'a mana nomparaluu reme 
nu eo bara reme nu wula, sabana reme nggari 
ja'i Alatala mboto to nompakaremena, pade 
Ana Bimba najadi ewa poindona. 24 Pura-pura 
manusia ri dunia kana molumako riara karemena. 
Pade magau-magau nggari njumaongu dunia 
kana manggeni kakalumana ira mpaka riara ngata 
etu. 

25 Bobaa-bobaa ngata etu bate-batena natibea, 
da'a ntoto nipiku-piku, sabana ri ngata etu da'a 
mana maria nggawengina. ?? Pura-pura manusia 
ri dunia kana manggeni tanda pebila ira pade 
kakalumana ira mesua riara ngata etu. ?” Tapi 
anu to nompakatantoru bo tau-tau nompowia 
kaja'ana bo tau-tau topodawa da'a ntoto mamala 
mesua riara ngata etu. To mamala mesua ri 
setu aga tau-tau to nitulisi sangana riara Buku 
Katuwua nu Ana Bimba. 

1 Pade malaeka etu nompopokita ka aku 
22 sanjalu ue, uena damo nenggila ewa kaca 

to nalewayo. Ue nggari salu ue etu nombawai 
katuwua nabelo. Ulu nu ue etu nesuwu nggari 
pekatoko Alatala bo Ana Bimba etu, ? pade noili ri 
tatongo jala jama rara ngata etu. Ri wiwi salu ue 
ntimali-malina naria sampu'u kayu to niuli "Kayu 
Katuwua." Kayu etu nowua sampulu ronggani 
sampae, sambula sanggani kayu etu nowua. Pade 
tawa kayu etu nipopakuli mompakabelo tau-tau 
ri njumaongu dunia. 

3 Riara ngata etu da'a mana naria nuapa-nuapa 
to nijanjiaka Alatala. Pekatoko Alatala bo Ana 
Bimba naria riara ngata etu. Pade pura-pura 
batuana kana mepue ri ja'ina. 4 Pura-pura tau 
kana manggita lenjena ante mata ira mboto. 
Pade sangana kana ratulisi ri kire ira pura-pura. 
> Da'a mana maria nggawengina. Pue ngata 
etu da'a mana momparaluu poindo bara reme 
nu eo mombawanta ira, sabana reme nggari 
ja'i Pue Alatala mbotomo mombawanta ira. 
Pade ira kana moparenta ewa magau sampe ri 
kasae-saena. ê Naopu etu nangulimo malaeka 
etu ka aku, "Pura-pura tesa pane'a mpu'u-mpu'u 
nakono pade namala raparasaya. Pue Alatala 
to nombawai Nosa Nagasana ka pura-pura 
nabina, l'amo to nompakau malaekana nomai 
mombatujuraka ka batua-batuana nuapa to 
mana masaeka majadi." 

7 Pade nangulimo i Pue Yesus, "Kitamo! Aku 
mana masaeka marata! Nabelo mpu'umo tau 
natutu mantuki pantesa to niboto riara buku e'i!" 

8 Aku, Yohanes, to nanggita bo nangepe pura- 
pura kajadia etu. Sangga naopu aku nangepe bo 
nanggita etu pura-pura, nekadedemo aku sampe 
ri tana ri ngayo malaeka to nombatujuraka etu 
pura-pura ka aku ala mombasomba i'a. ? Tapi 
nangulimo malaeka etu ka aku, "Ne'e! Ne'e iko 
mombasomba aku! Pesombamo Alatala! Sabana 
aku e'i aga batua nu Alatala nasimbayu ante iko 
bo roa-roamu nabi bo tau-tau to natutu nantuki 
tesa-tesa to nitulisi riara buku e'i!" 

10 pade nanguli wo'umo i'a ka aku, "Ne'e 
mutabuniaka tesa to niboto riara buku e'i, 
sabana namosumo kadupana. 11 Isema-sema 
to naja'a pokaingguna, palambamo ira tunggai 
mowia kaja'ana. Isema-sema to natantoru 
pokaingguna, palambamo ira tunggai mowia to 
natantoru. Isema-sema to nanoa, palambamo 
ira tunggai mowia to nanoana. Isema-sema to 
nagasa rarana, palambamo ira tunggai mowia to 
nagasana." 

12 Pade nanguli wo'umo i Pue Yesus, "Toramo 
tesaku e'i! Aku da'a mana masaeka marata 
manggeni tambo ala mombabalasi pura-pura tau 
nantuki pokainggu ira samba'a bo samba'a. 

13 Aku e'imo Pamulana bo Kaopuna. Akumo 
Pompamulana bo Panggaopuna. Akumo to 
nompamula pade Akumo to nompakaopu. 

14 Nasana mpu'umo tau-tau to nantapasi 
pakeana sampe nagasa, sabana iramo to 
rapaloga manggoni wua nggari Kayu Katuwua. 
Iramo to rapaloga mesua riara ngata etu nantuki 
bobaa betena. 

15 Aga tau-tau to naja'ana, tau-tau topedoti, 
tau-tau to nogau sala ante tau da'a rongona 
mboto, tau-tau topepatesi, tau-tau to nepue 
ka pue-pue ntanina, tau-tau topodawa pade 
pura-pura tau nompokono nodawa, peto'o ira 
pura-pura aga ri sawaliku ngata etu. 1? Aku, 
Yesus, nompakau malaekaku malau mompatolele 
tewai-tewaiku e'i ka komi todea topomparasaya 
Aku. Aku e'imo sulu, etumo Muli Magau Daud. 
Aku e'imo betu'e pompaeo to nareme mpu'u." 

17 Nosa Nagasa bo boti besi to nasadia 
raporongo Ana Bimba etu nanguli, "Kamaimo!" 
Pade butu-butu mba'a tau to nangepe tesa e'i 
kana manguli, "Kamaimo!" Isema-sema to nabai 
tambolona, kamaimo! Isema-sema to madota, 
kamaimo manginu ue to nombawai katuwua. Etu 
niwai bayangi, da'a paraluu raoli. 

18 Aku, Yohanes, nompopanjani ka pura-pura 
tau to mangepe tesa pombaboto to nitulisi 
riara buku e'i iwe'i: Ane maria tau mantambai 

isi tesa e'i, Alatala kana mantambai ka i'a 
pepandasa-pepandasa ewa to nitulisi riara buku 
e'i. 19 Pade ane maria tau mompakalipo isi tesa 
buku e'i, Alatala kana mompakalipo bagiana 
nggari Kayu Katuwua pade bagiana riara ngata 
to nagasa etu ewa to nitulisi riara buku e'i. 
20 Pade nangulimo i Pue Yesus to nompasimbayu 
pura-pura tesa e'i, "Nakono! Aku mana masaeka 
marata!" 

Amin! Karatamo Pue Yesus! 21 Perapi Pue Yesus 
mombagane pura-pura topomparasaya Alatala. 
Amin! 

